
Istoriškoji mūsų rašliava paskutiniaisiais metais gerokai pa¬ 
ūgėjo. Bet ligi šiol dar niekas nebuvo bandęs paruošti platesnę 
mūsų tautos gyvenimo kelio apžvalgą, kuri sujungtų seniausiųjų 
ir naujųjų laikų įvykius. Tokio vadovėlio reikalą gyvai jautė 
tiek visuomenė, tiek mokykla. Ypač dėl jo sielojosi Švietimo 
Ministerija. Pagaliau p. Viceministerio K. Masiliūno rūpesčiu 
buvo suburta penketas žmonių, sutikusių imtis to darbo ir su¬ 
tarusių parašyti kiekvienas apie atskirą mūsų tautos gyvenimo 
laikotarpį. Tuo būdu p. J. Jakštas parašė apie pirmąjį mūsų 
tautos valstybinio gyvenimo laikotarpį, iki krikščioniškųjų lai¬ 
kų pradžios, dr. Z. Ivinskis — apie sekantį laikotarpį, iki Gedi- 
minaičių dinastijos galo; man teko tęsinys — iki nepriklausomo¬ 
sios valstybės galo; p. P. Šležas parašė apie rusų valdymo lai¬ 
kus, o p. P. Klimas — apie nepriklausomosios valstybės atsta¬ 
tymą ir nepriklausomojo gyvenimo laikotarpį. Suprantama, kad 
penkių žmonių atskirai rašytos dalys negalėjo sudaryti vieningo 
ir darnaus veikalo. Todėl reikėjo jas visas suderinti, suvieno¬ 
dinti ir surišti. Tas darbas buvo man patikėtas. 

Kaip ir galima buvo laukti, iš rankraščių pasirodė, kad kiek¬ 
vieno iš bendradarbių turima kiek savotiška pažiūra į visą mūsų 
tautos praeitį ir, be to, skirstant medžiagą į skyrius, kiekvieno 
laikomasi kiek kitoniško pagrindo. Tad reikėjo pašalinti ne¬ 
vienodą atskirų faktų interpretavimą ir įvesti vienodą padali¬ 
nimą į skyrius bei skyrelius. Kadangi, pasiskirstant darbą, ne¬ 
galima buvo viską smulkiai numatyti, tai paruoštoje medžiagoje 
pasirodė nemaža spragų. Teko ir jas užkaišioti. Taip antai, 
teko dar parašyti įvedamąją dalį ir atskirus skyrius apie Ma¬ 
žosios Lietuvos lietuvių gyvenimą ir lietuvių emigraciją. Kai 
kur taip pat atrodė reikalinga papildyti atskirų bendradarbių 

rašytas dalis — įterpti vieną kitą skyrelį. Aišku, kad bendradar¬ 
biai, rašę atskiras dalis, už jų turinį negali būti atsakingi. Bet 
juos čia nurodyti, rodos, nėra jokio reikalo, nes taip pat dažnai 
buvo padaryta didesnių ar mažesnių pakeitimų, papildymų ar 
išleidimų ir visuose bendradarbių rašytuose skyriuose. Apskri¬ 
tai, vadovėlį tvarkant pirmiausia buvo stengiamasi išlaikyti vieną 
vedamąją mintį bei vienodą atskirų faktų interpretavimą. 

Be teksto, dar buvo stengiamasi įterpti į vadovėlį kitokios 
aiškinamosios medžiagos, būtent žemėlapių, schemų ir iliustra¬ 
cijų. Iliustracijas parenkant buvo laikomasi nusistatymo teimti 
tikrai istoriškus dalykus (dėl to, pav., pirmųjų mūsų kunigaikščių 
atvaizdų skaitytojas čia neras) ir meniškosios vertės istorinių 
paveikslų reprodukcijas. Trūkstant specialių rinkinių, buvo ne¬ 
lengva tatai padaryti, bet pirmąjį nusistatymą vis dėlto buvo 
galima įvykdyti. Sunkiau buvo su antruoju: nesant geresnių 
reprodukcijų, kartais tekdavo padaryti kompromisą, nes nega¬ 
lima buvo atsisakyti nuo kai kurių įsidėmėtinų faktų akcenta¬ 
vimo ir iliustracijomis. 

Imantis darbo, kaip minėta, buvo turima galvoje tiek visuo¬ 
menės, tiek mokyklos reikalas. Abu juos suderinti buvo sun¬ 
koka, todėl teko ieškoti ir čia kompromisinio kelio. Tuo būdu 
vadovėlio turinys daugiau taikomas vidutiniam skaitytojui inte¬ 
ligentui, o medžiagos paskirstymas bei dėstymas daugiau taiko¬ 
mas mokyklos reikalui. Taigi, mokytojui tinkamai vadovaujant, 
rodos, nesunkiai galės juo pasinaudoti ir mokiniai. 

Norėtumėm pareikšti viltį, kad vadovėlis nors iš dalies pa¬ 
tenkins gyvą visuomenės ir mokyklos reikalą, o kartu ir padė¬ 
koti visiems, kurie prisidėjo prie jo pasirodymo. Pirmiausia 
tenka padėkoti p. Švietimo Ministeriui prof. J. Tonkūnui ir Vi- 
ceministeriui K. Masiliūnui, kurie daugiausia rūpinosi renkant 
bendradarbius, o vėliau visą laiką rodė dėmesį dirbamajam dar¬ 
bui ir teikė reikiamos paramos. Taip pat tenka padėkoti Šv. 
Ministerijos Knygų Leidimo Komisijai už vadovėlio išleidimą. 
Negalima irgi viešai nepadėkoti p. L. Kuodžiui, atidžiai taisiu¬ 
siam vadovėlio kalbą, ir p. R. Pesiui, braižiusiam žemėlapius bei 
schemas. 

ĮVEDAMOJI DALIS 


1. Tautos istorija ir jos mokymosi tikslas 

Istorija yra praeities mokslas. Ji parodo, kaip žmonija gyveno 
seniau ir kuriuo būdu sukūrė dabartines savo gyvenimo formas. Tad 
istorija yra kartu ir dabarties mokslas. Parodydama, kaip susidarė 
dabartiniai kultūriniai, socialiniai ir politiniai santykiai, ji padeda 
ne tik juos suprasti ir įvertinti, bet ir šiek tiek numatyti, kaip gyveni¬ 
mas plis toliau. Taigi iš jos galima pasimokyti ir ateities. 

Yra bendroji žmonijos istorija ir atskirųjų tautų istorijos. Ben¬ 
droji žmonijos istorija nagrinėja visos žmonijos kultūros raidą, tautų 
istorijos vaizduoja atskirų tautų praeitį. Vaizduodamas tautos pra¬ 
eitį, istorijos mokslas rodo, kad dabartinis jos gyvenimas nėra atsi¬ 
tiktinis, bet yra ištisus amžius ėjusios raidos vaisius. Žmonių būdas, 
papročiai, pažiūros į įvairius visuomeninius reiškinius priklauso nuo 
tų aplinkybių, kuriose tenka tautai gyventi. Todėl kiekvienos tautos 
būdas yra savotiškas. Istorija ir padeda suprasti savotiškąsias tautų 
savybes. 

Mūsų tauta turi dabar daug įvairių — kultūrinių, socialinių, po¬ 
litinių ir tautinių — problemų, kurių visų šaknys glūdi praeityje. 
Todėl Lietuvos ir lietuvių tautos istorija turi parodyti senąją Lietuvos 
praeitį, turi išaiškinti, kaip susidarė dabartinės mūsų gyvenimo ap¬ 
linkybės, kaip atsirado visos dabar sprendžiamosios problemos. Žo¬ 
džiu, parodžiusi tautos praeities gyvenimo kelią, istorija turi padėti 
suprasti ir dabartį. 

2. Šaltiniai mūsų praeičiai pažinti 

Tikrąją tautos praeitį nelengva susekti. Istorijos mokslas 
tam dalykui turi naudotis įvairiausiais šaltiniais. Geriausias isto¬ 
rijos šaltinis yra likę senoviniai raštai. 

Rašto paminklai Lietuvoje gana vėlyvi, nes senų senovėje 
lietuviai savo gyvenime apsieidavo be rašto. Pačių pirmųjų ra¬ 
šytinių žinių apie lietuvius duoda svetimšaliai, kuriems tekdavo 
susidurti su lietuviais, — būtent skandinavai, vokiečiai, lenkai 

ir rusai. Šitų istorinių žinių randame jų kronikose, arba 
metraščiuose. Tai yra savotiškos senųjų laikų istorinės 
knygos. Pačioje Lietuvoje metraščių pradeda rastis tik XV amž. 
pradžioje. 

Bet kronikų ir metraščių duodamos žinios yra labai nepilnos 
ir netikslios. Dažnai jų rašytojai papasakoja Įvykius tendencin¬ 
gai, iškeldami savo artimuosius ir pažemindami nekenčiamuosius. 
Be to, dažnai tokie rašytojai, neturėdami tikslių žinių, daug ką 
iškraipo. Tiksliai jie aprašo tik tuos įvykius, kurie vyko patiems 
kronikų autoriams begyvenant, o apie anksčiau buvusius pripa¬ 
sakoja visokių pasakų. Kuriam nors laikotarpiui neturėdami ži¬ 
nių, jie prasimano visokių spėliojimų. Istorikai, norėdami atitai¬ 
syti jų prasimanymus ir klaidas, naudojasi dokumentais, 
kurie negali būti tendencingi, nes jie būdavo rašomi kokiam nors 
reikalui. 

Lietuvoje iki Jogailos ir Vytauto laikų net didžiojo kuni¬ 
gaikščio dvare nėra buvę kanceliarijų, todėl tėra tik atsitiktinai 
išlikusių to meto raštų. Iš jų paminėtini kunigaikščių susira¬ 
šinėjimai su užsieniais (jų ir jiems rašyti laiškai), sutartys su už¬ 
sieniais, o nuo XIV amž. pabaigos jau pradeda rastis įvairių vi¬ 
daus dokumentų: apdovanojimų, privilegijų, valdovų įsakymų, 
pranešimų iš provincijų ir t. t. Toliau tokių raštų vis daugėja. 
Nuo XV amž. vidurio didžiojo kunigaikščio kanceliarijoje jau 
vedamos siunčiamųjų ir gaunamųjų raštų knygos, saugomi jų 
nuorašai. Tuo būdu susidarė tokių dokumentų archyvas, 
žinomas Lietuvos Metrikos vardu, kurs išliko iki mūsų 
laikų. Nuo XV amžiaus kanceliarijų ir raštų saugomųjų įstai¬ 
gų, arba archyvų, jau pradeda rastis ir vyskupijose, prie bažny¬ 
čių, o vėliau — teismuose, kitose valstybės įstaigose ir bajorų 
dvaruose. 

Be reikalinių raštų, istorijos mokslui dar labai svarbi senovės 
korespondencija (laiškai). Daug ką apie senovės žmonių 
gyvenimą pasako likę įstatymai, atskirų įvykių apra¬ 
šymai ir veikėjų atsiminimai. Tiesa, atsiminimų auto¬ 
riai dažnai įvykius aprašo subjektyviai ir tendencingai, todėl, no¬ 
rint susekti tiesą, reikia juos lyginti savitarpy arba su dokumen¬ 
tais. Be to, nuo XVI amž. spaudoje pradeda rastis atskirų 
poleminių brošiūrų, o nuo XVIII amž. vidurio jau pa- 

sirodo ir laikraščių, kuriuose suminimi visi svarbiausi 
įvykiai. 

Dar labai didelę reikšmę istorikams turi įvairių svarbesnių 
įvykių aprašymai, pav., seimų dienoraščiai, derybų 
protokolai, dvarų inventorių sąrašai, sąskaitos, mokesčių 
knygos, muitinių knygos ir 1.1. Pagaliau dar vienas neretas ra¬ 
šytinis šaltinis yra įvairūs užrašai ant pastatų, paminklų, 
kapų ir t. t. 

Visais šitais šaltiniais naudojasi istorikai. Bet labai dažnai 
dar ir tų šaltinių esti per maža. Pasitaiko klausimų, į kuriuos ne¬ 
gali atsakyti nė vienas rašytinis šaltinis. Tada istorikai griebiasi 
įvairių nerašytinių medžiaginės ir dvasinės kultū¬ 
ros palaikų. 

Medžiaginės kultūros palaikai yra išlikę įvairūs senovės žmo¬ 
nių vartoti daiktai, įrankiai, ginklai, pastatai (pav., pilys ir pi¬ 
liakalniai), kapai ir t. t. Visais tais daiktais rūpinasi specialus se¬ 
nienų mokslas, kurs vadinasi archeologija. Archeologiniai 
radiniai (iškasenos) rodo, kaip žmogaus kadaise gyventa, kaip jo 
gintasi nuo priešų, su kuriais kraštais turėta prekybinių ir kitokių 
santykių; laidojimo būdas, kapų įrengimas ir juose randami daik¬ 
tai rodo net ano meto žmogaus pažiūras į pomirtinį gyvenimą. 
Tuo būdu archeologinės liekanos papildo istorines žinias, randa¬ 
mas raštuose. 

Tie laikai, kurie paliko rašto paminklų, vadinasi istori¬ 
niais laikais. Tačiau yra laikų, kurie nepaliko jokių rašy¬ 
tinių liudijimų apie žmonių gyvenimą. Tai priešistoriniai 
laikai. Priešistoriniams laikams pagrindinis šaltinis ir yra ar¬ 
cheologų randamos ir tiriamos senienos, arba medžiaginės kultū¬ 
ros palaikai. 

Dvasinės kultūros palaikai yra kalba, žodinė kūryba ir įvai¬ 
rūs papročiai bei apeigos. Kalba yra taip pat gana svarbus 
istorijos šaltinis. Joje atsispindi tautų savitarpio santykiai. Pa¬ 
vyzdžiui, jei mes, neturėdami kurio nors savo žodžio, vartojame 
svetimą, tai reikia manyti, jog ir jo žymimą daiktą būsime gavę 
iš svetimos tautos. Ir priešingai, jei svetima tauta kurį daiktą 
vadina lietuvišku vardu, tai ir tą daiktą ji bus pasiskolinusi iš 
lietuvių. Jei kelios tautos eilę daiktų vadina vienos kilmės žodžiu, 
tai iš to daroma išvada, kad tų tautų kada nors būta vienos tau- 

tos ir kad su tais daiktais jų susipažinta dar draugėj tebegyve¬ 
nant. Tikras išvadas čia, žinoma, gali daryti tik kalbotyros 
specialistai. Jie labai daug padeda istorijai, nustatydami, be to, 
iš kurios kalbos yra kilę vietovardžiai. Jei, pav., kuriose srityse 
nuo senų laikų daugybė vietovardžių yra lietuviški, tai aišku, kad 
ten gyventa lietuvių, nors dabar jų ten ir nebebūtų. Taigi geogra¬ 
finiai vardai, kurių, kaip pastebėta, nepakeičia nė naujieji krašto 
gyventojai, yra labai geras krašto praeities liudininkas. 

Nemažas istorinis šaltinis dar yra žodinė kūryba, arba tau¬ 
tosaka (folkloras), t. y. padavimai, dainos, pasakos, burtai, 
prietarai ir 1.1. Tiesa, eidami iš kartos į kartą, tautosakos kūriniai 
labai kinta (pav., juose keičiami vardai) ir tuo būdu nutolsta nuo 
istorinės tikrovės. Tačiau kritiškasai tautosakos tyrinėjimo meto¬ 
das gali surasti istorinės tiesos pagrindą ir tautosakoje. To¬ 
dėl istorikai naudojasi įvairiais tautosakos kūriniais. Kai ką pa¬ 
aiškina ir tautoje likusios apeigos, papročiai ir prietarai. Mat, ir 
juos pagimdė tam tikros gyvenimo sąlygos, tam tikri įsitikinimai, 
tad ir jie yra senovės liudytojai. Reikia tik mokėti juos suprasti. 

Kaip matome, istorikų naudojami šaltiniai yra labai įvai¬ 
rūs; jiems tenka naudotis net ir kitų mokslų — archeologijos, 
kalbotyros ir t. t. — daviniais. 

3. Mūsų istorijos šaltinių rinkiniai 

Istorijos mokslo naudojamosios medžiagos yra labai daug 
ir įvairios. Kad būtų visiems istorikams prieinama, jau iš seno 
ji visa grupuojama ir saugojama tam tikrose įstaigose. Pagal šal¬ 
tinių rūšis yra steigiamos ir jų saugomosios įstaigos: atskirai ren¬ 
kami ir saugomi rašytiniai paminklai, atskirai medžiaginės kul¬ 
tūros paminklai, atskirai dvasinės kultūros palaikai. 

Rašytiniai šaltiniai saugomi ir tvarkomi tam tikrose įstaigose, 
vadinamose archyvais. Lietuvos istorijai svarbiausias yra 
buvusios didžiosios Lietuvos kunigaikštijos archyvas. Lietuvos 
archyvas buvo pradėtas organizuoti Algirdo laikais. Iš pradžių 
jis buvo valstybės ižde. Jame buvo saugomos įvairios sutartys su 
užsienio valstybėmis ir kiti svarbūs dokumentai. D. kunigaikščio 
Kazimiero laikais archyvą jau laikė ir kunigaikščio kanceliarijoje. 
Iš pradžių čia buvo saugomi tik valdovo dovanojimų raštai, 

o vėliau tam tikrose knygose buvo surašomi ne tik dova¬ 
nojimai, bet ir teismų sprendimai, seimų nutarimai ir kiti valdžios 
aktai. Šitos nuorašų knygos buvo vadinamos Metrika. Tuo 
būdu visas susidaręs archyvas vadinamas Lietuvos Met¬ 
rika. Į tą archyvą buvo kraunama medžiaga iki pat nepriklau¬ 
somybės galo. Lietuvą užėmus rusams, jis buvo išvežtas į Ru¬ 
siją ir dabar yra Maskvoje. 

Be šito Metrikos archyvo, senojoje Lietuvos valstybėje buvo 
dar teismų archyvų, kuriuose buvo saugomos ne tik teis¬ 
mų bylos, bet ir visokių sutarčių, testamentų ir kitokių piliečių 
dokumentų nuorašai. Mat, tada nebuvo notarų, ir visoki aktai, 
kad gautų juridinę galią, turėjo būti įrašyti į teismų knygas. 
Kol buvo gyva valstybė, visi tie archyvai buvo teismuose; Lie¬ 
tuvą užėmus rusams, jie buvo suvežti į Vilnių. Iš jų sudarytas 
vadinamasis Centralinis Vilniaus Archyvas, kurs 
tebėr ir dabar. Be to, iš senovės dar yra likusių miestų ar¬ 
chyvų, kur buvo saugomi miestų valdybų (magistratų) raštai. 
Pagaliau labai daug visokių dokumentų yra prie bažnyčių, 
vienuolynuose ir senuose dvaruose. Nemaža doku¬ 
mentų ir šiaipjau senų raštų yra privačių asmenų rankose. Dabar 
visi tie dokumentai renkami ir saugomi mūsų valstybės archyve, 
nes tik kartu su kitais dokumentais jie gali turėti didelę reikšmę, 
tuo tarpu kiekvienas skyrium dažnai mums nieko nepasako. 

Rusų valdymo metu taip pat buvo atsiradusių archyvų; svar¬ 
biausi iš jų dabar yra Vilniuje. Juose surinkti Vilniuje buvusių 
rusų valdžios įstaigų dokumentai. Buvusios Kauno gubernijos 
įstaigų archyvai dabar saugomi Kaune, vadinamajame Centra- 
liniame Valstybės Archyve. Iš kitų dabar Kaune 
esančių archyvų paminėtini dar Arkivyskupijos, Kau¬ 
no miesto ir įvairių valdžios įstaigų archyvai. 

Be archyvų, labai daug medžiagos dar saugoma prie didžiųjų 
bibliotekų, kurios visos turi ir rankraščių skyrių. 
Į dabartines bibliotekas pakliūva senovės kultūrinių įstaigų (pav., 
vienuolynų, mokyklų) ir privačių asmenų bibliotekos, kuriose 
rankraščiai buvo saugomi nuo senovės. Tuo būdu bibliotekose 
atsidūrė daugumas kronikų, metraščių, atsiminimų 
ir k. senų ir retų rankraščių. Bet bibliotekose esti nemaža ir šiaip¬ 
jau dokumentų, ypač originalų, kurie surenkami iš privačių asme- 

nų. Toksai rankraščių skyrius yra ir mūsų Vytauto D. Uni¬ 
versiteto Bibliotekoj. 

Svetimų kraštų archyvai. Nė viena tauta neturi visos savo 
istorinės medžiagos savam krašte. Daug tos medžiagos visada 
esti saugoma kitų kraštų archyvuose ir bibliotekose; dalis jos 
ten atsiduria karo metu, o kita susidaro ten savaime, valstybėms 
bendraujant. Ir Lietuvos istorijos medžiagos didelė dalis yra 
svetur. Pav., dalis jos per karus buvo išvežta į Švediją; Rusija 
daug jos išvežė, užėmusi Lietuvą; unijos laikais nemaža jos pa¬ 
teko į Lenkiją, o vėlesniais laikais daug medžiagos ten išvežė 
sulenkėję mūsų dvarininkai. Pagaliau tų pačių dvarininkų ne¬ 
maža jos išvežta į Prancūziją, Italiją ir Vokietiją. 

Mums itin svarbūs archyvai tų kraštų, kurie praeityje turėjo 
santykių su Lietuva. Čia visų pirma reikia paminėti Rusijos 
archyvus, kuriuose yra daug medžiagos ne tik iš Lietuvos išvež¬ 
tos (pav., Lietuvos Metrika), bet ir susidariusios vietoje, nes šis 
kraštas, Lietuvos kaimynas, visada turėjo su Lietuva daug vi¬ 
sokių santykių. Nuo seniausių laikų Lietuva labai daug turėjo 
įvairių santykių ir su vokiečių ordinais, o vėliau—su vad. Prūsais, 
todėl labai daug medžiagos yra ypač Karaliaučiaus, Dan¬ 
cigo ir Berlyno archyvuose. Taip pat nuo senų laikų Lietuvos 
valstybė turėjo daug reikalų su popiežium, todėl nemaža medžia¬ 
gos yra ir Vatikano archyve (iš tų laikų, kai buvo rūpi¬ 
namasi Lietuvos krikštu, o vėliau — Lietuvos Bažnyčios orga¬ 
nizavimu). Bet daugiausia medžiagos yra Lenkijoje, Varšu¬ 
vos ir Krokuvos archyvuose; ypač jos gausu iš tų amžių, 
kai Lietuva gyveno susirišusi, o vėliau unijoje su Lenkija. Be to, 
sulenkėję mūsų dvarininkai čia perkėlė savo šeimų dokumentus. 

Istorinių šaltinių spausdinimas. Archivuose esantieji svar¬ 
biausi šaltiniai, kad būtų lengvai prieinami istorikams, dabar spe¬ 
cialiai spausdinami. Tuo būdu atskirais leidiniais išspaus¬ 
dinti ir Lietuvos istorijos šaltiniai: kronikos 
su metraščiais, daugybė dokumentų, atsiminimų ir 1.1. Tik, deja, 
lig šiol viską spausdino svetimieji, kurie, turėdami savo tikslų, 
dažnai tendencingai parinkdavo šaltinius. Tik dabar nepriklau¬ 
somoje Lietuvoje jau patys lietuviai pradeda spausdinti mūsų 
istorijos šaltinius. Bet ne prie visų šaltinių (ypač Lenkijoj ir Ru¬ 
sijoj) tuo tarpu dar galima prieiti. 

Senienos. Kaip renkami ir saugomi istoriniai rašto pamink¬ 
lai, taip pat saugomi ir archeologų surenkami medžiaginės kul¬ 
tūros palaikai. Jie aprašomi, sugrupuojami ir laikomi specialiuose 
muziejuose. 



Vytauto D. Muziejus. 

Mūsų krašto senienos irgi išblaškytos po viso pasaulio mu¬ 
ziejus, bet ypač daug jų yra Lenkijoj, Rusijoj ir Vokietijoj. Lie¬ 
tuvoje dabar kuriamas centralinis Vytauto Didžiojo 
Muziejus Kaune. Nemaža muziejų yra ir provincijoj (Klai¬ 
pėdoj, Šiauliuose, Panevėžy, Telšiuose, Kėdainiuose, Biržuose 
ir kitur). 

Dvasinės kultūros palaikai, arba tautosaka, taip pat yra ren¬ 
kama, rūšiuojama ir spausdinama. Spausdinami padavimai, dai¬ 
nos, pasakos, priežodžiai bei patarlės, papročių ir apeigų apra¬ 
šymai ir t. t. Visa tai svarbu daugeliui kitų mokslų, bet tuo 
pasinaudoja ir istorikai. Pas mus tą darbą dabar tvaiko Tau¬ 
tosakos Taryba ir Tautosakos Archyvas. 

4. Lietuvos istorijos mokslas 


Pirmieji Lietuvos istoriją 
pradėjo moksliškai tyrinėti sve¬ 
timšaliai — rusai, lenkai ir vo¬ 
kiečiai. Jiems, žinoma, pirmiau¬ 
sia rūpėjo savo tikslai, o ne isto¬ 
rinė tiesa. Todėl jų sukurtas 
Lietuvos istorijos mokslas bu¬ 
vo tendencingas. Nuo tos ten¬ 
dencijos Lietuvos istorija pra¬ 
dėta valyti tik paskutiniais lai¬ 
kais, kai ją pradėjo tyrinėti pa¬ 
tys lietuviai. 


Motiejus Strikauskis. 

1548-1582 m. 

(Raižinys, pridėtas prie jo „Kronikos" 
1582 m. leidimo). 


Seniausieji Lietuvos isto¬ 
rijos raštai prasideda Vytauto 
laikais. Tai pirmosios Lietuvos 
kronikos. XVI amž. viduryje at¬ 
siranda visa eilė tokių kronikų. 

Keletas jų duoda net ištisą Lie¬ 
tuvos istorijos apžvalgą. Pirmo¬ 
sios jų buvo rašomos ta pačia 
gudų kalba, kuria buvo rašomi 
visi vidaus reikalų raštai. XVI 

amž. gale (1582 m.) pasirodo pirmoji spausdinta Lietuvos istorija, len¬ 
kiškai parašyta (Žemaičių vyskupo Merkelio Giedraičio globojamojo) 
lenko Strikauskio. Antroje XVI a. pusėje kaunietis jėzuitas A. 
Vijūkas Kojelavičius parašė lotyniškai Lietuvos istoriją — 
„Historia Lituana" (2 t.). Tas darbas ir buvo paskutinis veikalas nepri¬ 
klausomojo gyvenimo laikais. Toliau Lietuvos istoriją tyrinėja tik 
XIX a. pradžioje Vilniaus universiteto profesoriai ir jo auklėtiniai. 
Daugumas jų rašo lenkiškai, bet iš šito tarpo išeina ir pirmieji 
veikalai, rašyti lietuviškai. Tai buvo darbai Vilniaus universiteto 
auklėtinio S. Daukanto, kuris parašė net kelis Lietuvos isto¬ 
rijos veikalus („Darbus senovės lietuvių ir žemaičių", „Būdą senovės 
lietuvių", „Lietuvos istoriją" — 2 t.). O vysk. Valančius pa¬ 
rašo Žemaičių vyskupystės istoriją (2 t.). Iš šito periodo Lietuvos 
istorikų, rašiusių lenkiškai, reikia paminėti Lydos bajorą T. Nor- 
butą, kuris nuo 1835 iki 1841 m. išspausdino didžiulį 9 tomų vei¬ 
kalą, pavadintą „Lietuvių tautos istorija". Jis buvo inžinierius, o ne 
istorikas, todėl jo veikalas nepasižymi moksliškumu. 



Kai 1832 m. rusų valdžia uždarė Vilniaus universitetą, jo sukeltas 
susidomėjimas Lietuvos praeitimi dar kurį laiką išliko. Tą darbą 
tęsė Vilniuje susibūrę uždaryto universiteto auklėtiniai ir kiti švie¬ 
sesni Lietuvos bajorai. Bet apie XIX a. vidurį, ypač po antrojo lenk- 


mečio (1863 m.), kai rusų val¬ 
džia išdraskė visus Lietuvos 
bajorų kultūros židinius, tas 
darbas buvo apleistas. Lietuvos 
istorijos tyrinėjimas perėjo į ru¬ 
sų ir lenkų rankas. 

Rusai domėjosi Lietuvos 
istorija dėl savo politikos tikslų. 
Jiems rūpėjo įrodyti, kad seno¬ 
vės didžioji Lietuvos kunigaikš¬ 
tija, kuriai priklausė didžiuliai 
rusų žemių plotai, buvusi rusiš¬ 
kos kultūros įtakoj ar net visai 
rusiška valstybė, kad ji tik iš 
vardo tebuvusi lietuviška, todėl 
ir istorijoje jie ieškojo argumen¬ 
tų šitai savo tezei paremti. 

Lenkai ėmė rūpintis Lietu¬ 
vos istorija, norėdami sugriauti 
rusų tezes ir įrodyti, kad Lie¬ 
tuva buvusi jų kultūros įtakoje, 
kad ji sudariusi su Lenkija vie¬ 
ną valstybę ir kad jos visuo- 



Teodoras Norbutas 
(1784—1864 m.). 



A. Vijūko Kojelavičiaus „Lietuvos 
istorijos" I d. viršelinis lapas. 

(Istorija spausdinta 1650 m. 

Dancige). 

menė buvusi lenkiška. Tiesa, 
lenkiškai buvo rašomi Lietuvos 
istorijos veikalai ir anksčiau, 
t.y. Vilniaus universiteto metu; 
bet tada rašė daugiausia iš Lie¬ 
tuvos kilę bajorai, kurie nors ir 
kalbėjo lenkiškai, tačiau labai 
mylėjo savo kraštą ir didžiavosi 
jo garsia praeitim, todėl sten¬ 
gėsi parodyti didingą savo kraš¬ 
to praeitį. O naujiesiems lenkų 
istorikams labiausiai rūpėjo iš¬ 
garbinti kultūrinę Lenkijos mi¬ 
siją, įrodyti, kad lenkai apšvie¬ 
tę „barbarus" pagonis lietuvius. 

Vokiečiai ėmė Lietuvos 
istoriją tyrinėti vėl savais tiks¬ 
lais. Jie Lietuvos pasieny atsi¬ 
rado kaip atėjūnai, nukariavę 
lietuvių gimines. Todėl jų isto¬ 
rikai stengėsi iškelti savo tautos 

nuopelnus ir pateisinti tų žemių užgrobimo. Dabar vokiečiai net 
stengiasi įrodyti, kad jie turį istorinių teisių visam Pabaltijy, o ypač 
Lietuvai grįžusiam Klaipėdos krašte. 

Dabartinė Lietuvos istorijos būklė. Lig šiol, kaip matėm, Lie¬ 
tuvos istoriją rašė svetimieji, — kiekvieni vis savo tikslais: rusai 
stengėsi įrodyti, kad Lietuva buvusi rusiška, lenkai — kad ji buvusi 
lenkiška, o vokiečiai norėjo įrodyti, kad jų užgrobtos žemės priklau¬ 
sančios jiems teisėtai ir kad jie turį teisių net didesniems plotams. 
Tuo būdu niekas nesirūpino pačiais lietuviais. Todėl dabar lietuvių 
istorikams tenka iš naujo pervertinti visus tuos svetimtaučių darbus 
ir parodyti tokią savo tautos praeitį, kokia ji tikrai yra buvusi. Šis 
darbas pradėtas dar visai neseniai, ir dar nedaug jo tenudirbta, ne 
viskas dar išaiškinta. Todėl turės dar kisti supratimas ir pažiūra į 
daugelį mūsų praeities klausimų. 

PIRMOJI DALIS 


Priešistorinis laikotarpis 

L Pabaltijo ir Lietuvos žemės paviršiaus susiformavimas 

Žemė,kaip žinome, iš pradžių yra buvusi žėrinti ugninė ma¬ 
sė. Ilgainiui, atiduodama šilimą šaltai erdvei, ji vėso ir klojosi 
pluta. Žemės pluta, nors labai jau sustorėjusi, bet ir dabar dar 
vietomis smunka arba kyla aukštyn, raukšlėjasi. Seniau tas atsi¬ 
tikdavo dar dažniau. Nuo to priklausė jūros kaitaliojimasis su 
sausuma, kitaip sakant, jūros ir sausumos svyravimai. Antai Lie¬ 
tuvos paviršiaus žemės plutai svyruojant, t. y. iškylant ir nusi¬ 
leidžiant, jūra su sausuma čia kaitaliojasi net kelis kartus. Da¬ 
bartinė mūsų krašto sausuma yra atsiradusi tik po 6 jūros peri¬ 
odų. Jos amžius, skaitant metais, bus jau milijoninis. 

Bet per paskutinius 800.000 metų mūsų ir didelės Europos 
dalies paviršių dar labai pakeitė ledynai. Anksčiau mūsų 
kraštuose klimatas buvo šiltesnis, ir čia augo šiltųjų kraštų auga¬ 
lai. Bet vėliau dėl tam tikrų priežasčių klimatas ėmė šalti, ir nuo 
gausių vandens kritulių Skandinavijoje ėmė augti didžiulis ledy¬ 
nas, kurio storis siekė net 2 klm. Amžiams bėgant, jis vis didėjo 
ir, slinkdamas į pietus, apėmė visą šiaurės ir vidurio Europą. Vė¬ 
liau, po kelių dešimčių tūkstančių metų, klimatas vėl atšilo, ledy¬ 
nai ištirpo, atsirado augalų ir gyvulių; bet paskui šaltis pasikar¬ 
tojo iš naujo. Iš viso Europoje yra buvę net keturi tokie ledynų 
laikotarpiai, bet pas mus, Lietuvoje, ir visam Pabaltijy tėr buvę 
vos du. 

Mūsų krašto paviršių galutinai suformavo tie ledynai. Pir¬ 
miausia ledynas atslinkdamas išvagojo ir išrausė paviršių, paskui 
ištirpdamas jis apklojo žemę iš visur suneštomis nuosėdomis ir 
pagaliau žemės paviršių galutinai aplygino tirpstančių ledynų 

vanduo. Dabartinę išvaizdą kraštui davė antrasis ledynas. Tuo 
met ištirpęs ledyno vanduo nutekėdamas išrausė didžiules 
vagas, kurios dabar mums atrodo slėniais, sudarė dabartines 
mūsų upių vagas, o kai kuriose ledyno išgręžtose daubose, 
neprasimušdamas srovėmis, vanduo sudarė gilius ežerus. 

Lietuvoje ledyno storis buvo apie 150 metrų. Kadangi ledy¬ 
nai tirpo ne vienu laiku, bet tirpo palengva iš pietų į šiaurę, tai 
paskučiausiai nuo ledo atsipalaidavo žemaičių kraštas. Ledyno 
vanduo tuo tarpu tekėjo į Vyslos ir Dniepro baseinus. Nemuno 
žemupys tebebuvo po ledais: žemutinė jo vaga susidarė vėliau. Bet 
ir jai susidarius, rytų Lietuvos vandens dar ilgai tekėjo senosio¬ 
mis vagomis. Kai ledynas dar tebebuvo apklojęs Žemaičius, jo 
pakraštyje, apie Kauną, buvo daugybė susitelkusių vandenų. Iš 
čia, dabartine Nemuno vidurupio vaga, vanduo tekėjo priešingai 
šiandieninei Nemuno tėkmei — į pietus. Kita srovė tekėjo da¬ 
bartine Neries vaga, irgi priešingai šiandieninei jos tėkmei, taigi— 

į rytus. Ten šis vanduo susiliedavo su dabartiniu Merkiu, kuris 
tada buvo didžiausia vandens nutekamoji vaga. Į jį taip pat pa¬ 
tekdavo ir ta srovė, kuri tekėjo į pietus dabartine Nemuno vidur¬ 
upio vaga. Visas tas vanduo patekdavo į Būgą, o juo — į Vyslą. 
Ledams pasitraukus toliau į šiaurę, atsirado dabartinė žemutinio 
Nemuno vaga. Kadangi iš minėtų Kauno apylinkėje buvusių 
vandenų šita vaga pasiekti jūrą buvo daug arčiau, tai srovė čia 
buvo daug greitesnė ir vis didėjanti, o į pietus ir į rytus tekančios 
srovės silpo. Pagaliau vanduo tiek nuslūgo, kad takoskyra, sky¬ 
rusi tekančias iš čia į rytus ir į vakarus upes, buvo prarausta. Ta¬ 
da pakeitė savo tėkmę Neris. Jos ryšys su Merkiu nutrūko. Po 
kiek laiko dabartinis Nemuno vidurupis pralaužė Alytaus aukš¬ 
tumą ir, pakeitęs tėkmės linkmę, kartu su Merkio vandenim pri¬ 
sijungė prie Nemuno žemupio, tekančio į vakarus. Dabartinis 
Nemuno aukštupys tada tebetekėjo į Dniepro baseiną, bet, pra¬ 
laužęs Gardino aukštumą, ir jis pasuko į šiaurę Kauno link. Tuo 
būdu susiformavo dabartinės centrinės Lietuvos vandenų vagos. 
Beje, Nemuno žiotys tuomet buvo labai plačios, o jūra ilgą 
laiką buvo daug arčiau: ji siekė net dabartinę Tilžę ir Jūros upę. 

2. Žmogaus atsiradimas ir seniausioji Lietuvos krašto kultūra 

Pabaltijy dar prieš ledynų laikotarpį buvo labai šiltas klima¬ 
tas. Čia vešėjo amžinai žaliuojantieji augalai ir gyveno keisčiausi 
didžiuliai gyviai. Jūros pakrašty ir dideliam dabartinės jūros 
plote, kur tada buvo sausuma, augo ypatingos veislės pušų ir 
eglių, iš kurių gausingų sakų laiko būvyje susidarė mūsų gintaras. 
Tarpledyniniame laikotarpyje čia buvo ir didžiųjų mamutų. Ki¬ 
tur Europoje kartu su mamutais tarpledyniniais laikotarpiais gy¬ 
veno ir žmogus, kurs tada vartojo prastai apdoroto akmens įran¬ 
kius. Todėl tas laikotarpis vadinamas senesniojo akmens 
amžiaus (paleolito) laikotarpiu. Lietuvoje jokių ši¬ 
tos kultūros palaikų nesurasta, todėl negalima teigti, kad tuo laiku 
čia gyveno žmogus. Tačiau jis galėjo ir gyventi: jo kultūros pa¬ 
laikus galėjo sunaikinti užslinkę ledynai. Lig šiol taip pat nėra 
surasta jokių žmogaus gyvenimo palaikų ir pirmajam periode 
po ledynų, kai mūsų kraštų augalai ir gyvuliai buvo panašūs į 
dabartinio Ledynuotojo vandenyno sričių tundros gamtą. Pirmieji 
žmonės mūsų krašte jau neabejotinai gyveno viduriniojo ak¬ 
mens amžiaus (mezolito) laikotarpiu, kuris tęsėsi maž¬ 
daug nuo 10.000 iki 3.000 m. pr. Kristų. Klimatas tuomet jau bu¬ 
vo panašus į dabartinį. Šio periodo Lietuvos gyventojai buvo 
klajokliai, mito žvėriena ir žuvimis. Jie sustodavo trumpam laikui 
gyventi smiltynuose, upių bei ežerų pakrantėse ir miškų aikštėse. 
Tokiose vietose dabar užtinkama jų buvusių stovyklų žymių su 
charakteringais titnago, kaulo ir rago įrankiais. Vienintelis pri¬ 
jaukintas gyvulys tuomet buvo šuo. 

Apie 3.000 m. pr. Kr. žmonių gyvenime atsiranda naujų per¬ 
mainų. Žmogus, lig tol buvęs klajūnas, tampa sėslus, pradeda 
dirbti žemę, sėti javus ir auginti naminius gyvulius. Darbo įran¬ 
kiai taip pat žymiai pagerėja, žmogus išmoksta juos dailiai nušli¬ 
fuoti. Šis laikotarpis vadinamas naujuoju akmens am¬ 
žiumi, arba neolitu. Neolitas Lietuvoje tęsėsi maždaug iki 
1.500 m. pr. Kr. 

Tik apie vidurį antrojo tūkstantmečio prieš Kristų į Lietuvą 
patenka patys pirmieji žalvario dirbiniai. Šiai žalvario am¬ 
žiaus (maždaug 1500—500 m. pr. Kr.) kultūrai yra charak¬ 
teringi įvairūs žalvariniai kirviai, ietys ir vienas kitas papuošalas. 

Lietuvos akmens amžiaus dirbiniai: 

1—4 kauliniai harpūnai, 5—6 kauliniai durklai, 7—8 kauliniai kirvukai, 
9 apskaldyto titnago įrankis, 10—12 akmens kirvukai, 13—15 titnaginiai iečių 
galai, 16—17 gintariniai amuletai, 18—22 gintariniai papuošalai, 23 puodas, 
24 akmuo, ant kurio su kitu akmeniu trindavo pabertus grūdus, — savotiškos 

girnos. 






















Lietuvos žalvario (bronzos) amžiaus dirbiniai: 

1 —10 kirviai, 11 —13 kalavijai, 14, 19—21 iečių galai, 15—21 
statulėlė, 22, 24—31 kirviai. 


papuošalai, 

















































Lietuvos geležies amžiaus dirbiniai: 

1—8 fibulos (segtukai), 9 ir 15 apirankė, 12 kirvis, 13 ieties galas. 
10-12, 14 ir 16 antkakliai. 























Be žalvarinių dirbinių, tuo metu gana dažnai dar būdavo var¬ 
tojami akmens ir kaulo įrankiai. 



Naujojo akmens amžiaus kirvukas su kotu, rastas Kaune. 


Geležis Lietuvoje pradedama vartoti ne anksčiau, kaip apie 
500 m. pr. Kr. Iki mūsų eros pradžios teturime labai maža seno¬ 
sios kultūros liudininkų; tiktai pirmaisiais amžiais po Kr. Lietu¬ 
voje susiduriame su turtinga, gražia ir savita geležies am¬ 
žiaus kultūra. Iš šio laikotarpio turime daugybę kapų, 



Akmenimis apkrauti senovės kapai, 

atkasti Mažojoje Lietuvoje. 

kurie parodo ne tiktai mūsų sentėvių medžiaginę kultūrą, bet ir jų 
pomirtinio gyvenimo tikėjimą. Šitame periode atskiros mūsų 
kiltys jau išeina į istorijos šviesą. 

3. Mūsų krašto priešistorinio žmogaus tautybės klausimas 

Visi minėti kultūros periodai susekami tik iš archeologinių 
palaikų. Iš jų tegalima nustatyti, kaip žmonės gyveno, kuo ver¬ 
tėsi, kokių turėjo ištaigų, o iš lavonų laidojamo būdo galima su¬ 
sekti pažiūras į pomirtinį gyvenimą; bet, kas jie tokie buvo, ku¬ 
rios tautos buvo, gana sunku pasakyti. 



Išilginis kapo (I—II a. po Kr.) piūvis. 

Lavonas, palaidotas iš medžio išskaptuotame grabe. Gale galvos puodai su 

maistu. 


Pirmutinis mūsų krašto gyventojus mini pirmojo amžiaus 
galo romėnų rašytojas Tacitas savo veikale „Germania". 
Jis juos vadina aisčiais (aestii, aestiorum genies). Kadan¬ 
gi Pabaltijy archeologinės iškasenos nerodo jokio kultūros 
pasikeitimo, tai reikia manyti, kad jau nuo naujojo akmens am¬ 
žiaus čia bus gyvenę tie patys aisčiai. Mat, kiekviena tauta pa¬ 
prastai turi savą skirtingą kultūrą, ir jeigu kur nors įvyksta tautų 
pasikeitimas, tai ten aiškiai matyti ir kultūros pasikeitimas. Mūsų 
krašte kultūros pasikeitimo archeologija neranda, nerodo tautų 
pasikeitimo nė istorinių laikų šaltiniai, taigi raštuose minimas 
aisčių kiltis tenka laikyti lietuvių kilmės kiltimis. 

Visos lietuvių kilmės kiltys anais senovės laikais bendro vardo 
gal nė neturėjo, o kad ir turėjo, tai vis tiek jis mums šiandien nebe¬ 
žinomas. Lig šiol svetimšaliai, kai kalbėdavo apie lietuvių kilmės tau- 

tas, vartodavo baltų tautų terminą. Tas geografinis terminas reiš¬ 
kia Baltijos pajūrio tautas. Tik didieji mūsų kalbininkai Jaunius su 
Būga visas tas gimines vadino aisčiais, argumentuodami tuo, kad 
taip jas vadina senieji viduramžio raštai ir kad ten, kur jie gyveno, 
yra tą vardą pateisinančių vietovardžių (pav., Aistmarės Prūsuose). 
Mums nėra reikalo vartoti baltų termino dar ir dėl to, kad juo dažnai 
pažymimos ir kitos, mums visiškai negiminiškos tautos: lybiai, estai 
ir suomiai. 

ANTROJI DALIS 


Lietuva prieš susidarant vieningai 
valstybei 

1. Aisčių kiltys ir jų gyvenamosios vietos istorinių laikų pradžioje 

Pirmosios mus pasiekusios istorinės žinios liudija aisčius jau 
gyvenus tose pačiose vietose, kur jie gyveno ir vėlesniais, mums 
gerai žinomais, laikais. Aisčiai, kaip ir beveik visi Europos gy¬ 
ventojai (germanai, slavai, romanai ir kt.)» priklauso prie tos pa¬ 
čios indoeuropiečių, arba arijų, tautų grupės. Kada 
ir iš kur aisčiai atsikraustė į Pabaltijį, lig šiol mokslas dar nėra 
nustatęs (yra tik keletas hipotezių). Bet prasidedant istoriniams 
laikams, jie jau gyveno Baltijos pakrantėse, tarp Vyslos ir Dau¬ 
guvos upių ir dar už Dauguvos, maždaug iki dabartinės Estijos 
sienos. 

Kalbų mokslas iš visų aisčių išskiria tris kilčių grupes. Pir¬ 
moji, dešiniajam Vyslos žemupio krante gyvenusi, vakarinė kilčių 
grupė paprastai vadinama prūsais; nuo jų į šiaurės rytus gyveno 
tos aisčių kiltys, iš kurių yra susiformavusi lietuvių tauta, o dar 
toliau gyveno tos kiltys, iš kurių yra susidarę dabartiniai latviai. 

Prūsus sudarė keletas kilčių, kurių tik vakariausios bu¬ 
vo vadinamos prūsais. XIII amž. į čia atsikraustęs vokiečių 
kryžiuočių ordinas pirmučiausia pavergė prūsus. Vėliau nuka¬ 
riautas tolimesnes aisčių gimines vokiečiai neskirdami irgi va¬ 
dino prūsais. Prūsų vardą tuo būdu gavo visas kryžiuočių paverg¬ 
tas kraštas, nors jo rytinėje dalyje gyveno jau kitos tarmės kil¬ 
tys. Prūsų, t. y. vakarinių aisčių siena vakaruose buvo Vyslos 
upė, o pietuose jų siena ėjo pagal lenkų mozūrų sodybas. Su 
lietuviais jie susisiekė maždaug toje vietoje, kur teka Deimenos 
ir Alnos upės. 

Lietuvių kiltys, iš kurių yra susiformavusi lietuvių tauta, 
gyveno į šiaurę ir į rytus nuo prūsų,—maždaug iki dabartinės Lat¬ 
vių sienos. Čia dabartinėje savo vietoje, Klaipėdos krašte ir Kurš¬ 
marių pakrantėmis, gyveno žemaičiai. Toliau nuo jų, į pietus, 
kairiajam Nemuno krante, t. y. pietinėje Mažosios Lietuvos da¬ 
lyje, dabartiniam Suvalkų krašte, — maždaug nuo Merkinės jau 
abiejuose Nemuno krantuose iki anapus Naugarduko, Slanimo 
ir Brastos — gyveno sūduviai, arba jotvingai. Į pie¬ 
tus nuo žemaičių ir į rytus nuo jotvingų gyveno aukštai¬ 
čiai, kurie sudarė vėlesnės Lietuvos valstybės branduolį. Ry¬ 
tinės jų sienos nėra aiškios; jie užėmė visą Neries aukštupį, 
artėjo prie Bererinos aukštupio ir prie Dysnos 

Latviai. Dabartinės Latvijos vakarinėje dalyje, į šiaurę nuo 
Šventosios upės ir žemaičių, gyveno kuršiai, kairiajame Dau¬ 
guvos žemupio krante — žiemgaliai, kairiajame Dauguvos 
vidurupio krante, siekdami dabartines Utenos ir Zarasų apskri¬ 
tis, gyveno sėliai, o į šiaurę nuo jų, t. y. dešiniajam Dauguvos 
vidurupio krante gyveno latgaliai (taip šitų sričių gyven¬ 
tojus vadina senieji raštai). Kai XIII amž. daugumas šitų kil¬ 
čių pateko į vokiečių ordino valdžią, tai iš jų visų susiformavo 
latvių tauta. Tik didelė dalis sėlių pateko į lietuvių valstybę, ir jų 
vardas išnyko. Bet ne visa dabartinė Latvija buvo gyvenama 
aisčių. Dabartinio Kuršių iškyšulio šiaurinėje jūros pakrantėje, 
Dauguvos žiotyse ir dešiniajam jos žemupio krante gyveno jau 
net ir nearijų tauta — lybiai. Aisčiams jie visiškai ne giminės; 
kartu su estais ir suomiais jie priklauso prie neaiškios kilmės 
tautų, mokslo vadinamų ugriais suomiais. Jie buvo įsi¬ 
kūrę beveik visam pajūry; aisčiai jūrą čia siekė tik siaurame žiem¬ 
galių gyvenamame plote, į kairę nuo Dauguvos žiočių. Kai ši¬ 
tuose kraštuose ėmė lankytis vokiečių pirkliai ir misijonieriai, tai 
pirmiausia jie susidūrė su lybiais. Todėl dabartinė Latvija va¬ 
karų Europos raštuose buvo pradėta vadinti Livonija. O kai 
čia įsikūrė vokiečių ateivių valstybė, tai Livonija buvo vadinamas 
visas jų pavergtas kraštas, — lygiai taip, kaip vienos prūsų 
giminės vardu buvo pavadintas visas vokiečių ordino nukariau¬ 
tas vakarinių aisčių kraštas. Kadangi vokiečių ordinas buvo pa¬ 
ėmęs į savo valdžią ir Estiją, tai ir ji buvo vadinama tuo pačiu 
Livonijos vardu. Tų kraštų vardai pradėti skirti tik XVI amž., 

o Latvija galutinai nustota vadinti Livonija tik susikūrus nepri¬ 
klausomai Latvijos valstybei. 

2. Aisčių krašto geografinės savybės ir kaimynai 


Aisčių kraštas. Visos aisčių giminės gyveno palyginti labai 
nuošaliam krašte, paliai Baltijos jūrą. Tas kraštas sudaro beveik 
vieną ištisinę lygumą. Aukštumų čia yra tik rytinėje Lietuvos da¬ 
lyje, t. y. pačiam jos pakrašty, •— ten, iš kur vienos upės 
pradeda tekėti į vakarus (Nemuno baseino upės), o kitos į 
rytus (Dniepro baseino upės). Yra dar kiek aukštumų Vilniaus 
srityje ir Žemaičiuose (Telšių apskrity). Šiaip visas kraštas yra 
ištisa lyguma, kuri senovėje buvo apaugusi didžiulėmis girio¬ 
mis ir daug kur buvo labai pelkėta. Ypatingai pelkėtos buvo 
jotvingų gyvenamos pietinės sritys ir jų šiaurinė dalis. Dabar¬ 
tinėj mūsų Suvalkų krašto lygumoj, Mažojoj Lietuvoj ir didelėj 
Prūsų daly buvo pilna nepereinamų pelkių ir girių. Gyventojų 
čia buvo palyginti reta. Jie gyveno tik sausesnėse girių aikš¬ 
tėse. Geriau buvo įsikurti aukštesnėse Žemaitijos ir Aukštaitijos 
lygumose, todėl čia gyventojų buvo tirščiau. Didžiulės, gi¬ 
riomis apaugusios pelkės skyrė aukštaičius nuo Padauguvio 
giminių. Rytuose nuo gudų juos skyrė didžiulės sausos girios. 

Senieji aisčių kaimynai vakaruose buvo lenkams artimi pa- 
marėnai (už Vyslos), pietuose buvo mozūrai, kurių sody¬ 
bos susisiekė su prūsų giminių ir jotvingų sodybomis. Dar toliau 
į pietus jotvingai ribojosi su lenkais ir Voluinės rusais. Ry¬ 
tuose aukštaičiai susisiekė su gudais. Su tais pačiais gudais ry¬ 
tuose ribojosi latgaliai; į šiaurę nuo latgalių gyveno estai. Nuo 
jūros latvius skyrė lybiai. Kitas sienas sudarė jūra. 

Aisčių santykiavimas su kitomis tautomis prasidėjo gana 
vėlai. Jie gyveno sunkiai įžengiamam krašte. Jūrininkyste ais¬ 
čiai nesivertė, tolimojo pasaulio pasižiūrėti nenuplaukdavo. Su 
tolimaisiais Europos pietumis, kur dar prieš Kristų graikai ir 
romėnai buvo sukūrę aukštą kultūrą, aisčiai galėjo turėti tik 
retų, atsitiktinių santykių (jie galėjo parduoti romėnų pirkliams 
nebent savo gražųjį gintarą). 

Gyvesni aisčių santykiai su kitomis tautomis prasideda vos 
nuo IX amž. Pirmiausia jiems bus tekę susidurti su įvairiomis 
rusų giminėmis, ir tai tik grobiamųjų karo žygių metu. Tokie 
santykiai tęsėsi iki XIII amž., kada susikūrusi lietuvių valstybė 
pradėjo su jau anksčiau įsikūrusiomis lenkų ir rusų valstybėmis 
varžytis dėl žemių. 

Vikingai. Bet prieš įsikuriant lenkų ir rusų, o vėliau atei¬ 
vių vokiečių valstybėms, aisčiams dar teko susidurti su ateiviais 
iš už jūros — su vikingais, arba n o r m a n a i s. Jie buvo 
užplūdę visą Europą. Būdami nepaprastai karingi, jie veržėsi 

į pasaulį, ieškodami turtų ir valdžios. Tuo būdu jie pasiekė ir 
aisčių gyvenamus kraštus ir čia pajūriuose pristeigė savo ko¬ 
lonijų. 

Tuo metu pasauly geriausiai klestėjo Bizantijos imperija: 
ji turėjo didžiuosius prekybos centrus ir buvo turtingiausia. 
Skandinavai, būdami energingiausi iš šiaurės Europos tautų, tu¬ 
rėjo nuolatinį upių susisiekimą su Bizantija. Vienas iš jų svar¬ 
biųjų upių kelių į Bizantiją buvo Dauguva ir Dniepras (čia 
jiems tekdavo sausuma pereiti tiktai nedidelį tarpą, skiriantį tų 
upių aukštupius). Ilgainiui paliai šitą kelią atsirado vikingų so¬ 
dybų: tai buvo sodybos žmonių, saugančių upe keliaujančius 
pirklius nuo plėšikų. Tad nemaža tokių sodybų buvo ir Padau- 
guvy. Tokių sodybų — pilių — buvo ir visam Baltijos pajūry. 
Vietomis tų sodybų palaikų atrandama ir giliau aisčių gyvena¬ 
mame krašte. Tačiau šitas vikingų įsigalėjimas mūsų kraštuose 
buvo neilgas: X amžiuje visos jų sodybos buvo sugriautos. Tą, 
žinoma, galėjo padaryti ne kas kitas, kaip tiktai čia gyvenusios 
aisčių giminės. Po to vikingai čia daugiau jau nebeįsikūrė, ir 
aisčių santykiai su skandinavais nutrūko. 

Tuo būdu pirmosios tautos, su kuriomis aisčiams teko su¬ 
sidurti ankstyvaisiais istoriniais laikais, buvo ateiviai skandi¬ 
navai ir slavai: pietuose lenkai ir voluiniečiai, o rytuose gudai. 
XIII amž. į aisčių gyvenamuosius kraštus atsikraustė vokiečiai 
ir čia sukūrė savo valstybes. Vieni jų atsikraustė į Padauguvį (ka¬ 
lavijuočiai), o kiti į Pavyslį (kryžiuočiai). Nuo tada pradeda 
rastis kaskart vis daugiau istorinių žinių apie aisčių gyve¬ 
nimą ir jų kovas už savo nepriklausomybę. 

3. Seniausios istorinės žinios apie aisčius 

Aisčiai gyveno labai nuošaliai nuo senųjų Europos centrų. 
Jų kraštas neturėjo jokių ypatingų turtų, kurie būtų traukę se¬ 
nųjų tautų pirklius. Tad labai ilgai senųjų kultūrų tautoms ais- 

čių kraštas buvo mažai težinomas, ir todėl apie seniausią aisčių 
praeitį ir jų gyvenimą nedaug teturime žinių. 

Romėnams Pabaltijys, t. y. aisčių gyvenamieji kraštai jau 
buvo vis dėlto žinomi. Jų pirklius į šituos kraštus traukė jau iš 
seno žinomas ir Romoje labai brangintas Pabaltijo gintaras. 
Tuo būdu mes randame vieną kitą kartą romėnų paminėtus 
ir tuos kraštus, iš kur į Romą buvo gabenamas gintaras. Vė¬ 
liau, kai Roma nukariavo didžiąją Europos dalį, romėnams 
natūraliai kilo klausimas, kas gi gyvena už tų tautų, kurios yra 
anapus jų imperijos sienos, t. y.už germanų ir slavų. Tuomet 
romėnų raštuose pradeda rastis jau platesnių aisčių paminėjimų 
ir trumpų jų gyvenimo aprašymų. Pirmas, kurs duoda plates¬ 
nių žinių apie aisčius, yra I amž. gale gyvenęs romėnų istorikas 
Tacitas. Savo veikale „Germania", kalbėdamas apie tautas, 
kurios yra anapus germanų, jis paskiria vieną skyrelį ir aisčiams. 
Ten jis trumpai aprašo aisčių gyvenimą, tikybą, būtinai pami¬ 
nėdamas ir jų gintarą. 

Viduramžio žinių apie aisčius pasitaiko daugely to meto 
kronikų. Ypač dažnai minimi aisčiai Skandinavijos kronikose 
ryšium su gotų karo žygiais. IX amž. pradžioje Vakaruose ran¬ 
dame pirmą kartą paminėtą lietuvių vardą (lig tol 
buvo minimi tik apskritai aisčiai). Pirmasis lietuvių vardą yra 
paminėjęs vienas Karolio Didžiojo žvalgas. Kurdamas savo 
imperiją, Karolis norėjo žinoti, kokios tautos gyvena Europos 
rytuose ir kokios jų jėgos. Todėl, kai Karolis pasiekė slavus, jo 
agentai sužinojo, kad už slavų gyvena dar lietuviai. Tas prane¬ 
šimas yra išlikęs iki mūsų laikų. 

Keliautojai mums paliko savo kelionių aprašymų, iš kurių 
taip pat šį tą sužinome apie aisčius. įdomiausiai minimi aisčiai 
IX amž. jūrininko Vulfstano pasakojime. Buvęs Prūsuose, 
jis gana smulkiai nupasakoja aisčių gyvenimo būdą ir papročius. 

Gausiau žinių apie aisčius pradeda rastis nuo X amž. Mat. 
tuo metu jau visa Europa buvo krikščioniška, todėl susirūpinta ir 
pagonių aisčių krikštu. Visų nenusisekusių X—XIII amž. mi¬ 
sijų atgarsiai yra išlikę ir raštuose. Be to, aisčių kaimynijoje 
tuo metu jau buvo susikūrusios lenkų ir rusų valstybės, ku¬ 
rios X amž. drauge su krikštu buvo gavusios ir raštą. Ka¬ 
dangi su tomis valstybėmis aisčiams labai dažnai tekdavo ka- 

riauti, tai tiek lenkai, tiek rusai savo kronikose kaskart vis daž¬ 
niau pradeda minėti atskiras aisčių gimines: duoda vis dau¬ 
giau žinių apie tų giminių gyvenimą, santvarką ir tikybą. Kai 
XIII amž. aisčių krašte atsiranda vokiečių ateivių valstybės, tai 
žinių apie aisčius dar pagausėja, nes jų jau teikia ir vokiečiai. 
Įsikūrus vieningai lietuvių valstybei, istorinių šaltinių atsiranda 
ir pačioje Lietuvoje (žiūr. 1—3 p.p.). 

4. Senovės aisčių pragyvenimo šaltiniai ir ūkis 

Žemdirbystė. Kaip ir visoms pasaulio tautoms, taip ir ais- 
čiams pragyvenimo šaltinius nulėmė krašto gamta. Aisčių kraštas 
buvo labai miškuotas ir pelkėtas. Kilnotis iš vienos vietos į kitą 
buvo nelengva. Net karo žygiai buvo atliekdami daugiausia žiemos 
metu, kada užšaldavo pelkės, ežerai ir upės. Tada būdavo žygiuo¬ 
jama dažniausiai upių ledu. Dėl šitų sunkių keliavimo sąly¬ 
gų aisčiai iš seno buvo sėsliai. Žemė visame krašte bu¬ 
vo derlinga, o klimatas palankus žemės ūkiui. Todėl aisčiai 
vertėsi žemės darbu. Jie augino ne tik tokių javų, kokių mes 
dabar auginamės, bet ir tokių, kurių dabar mūsų kraštuose nebe¬ 
auginama (pav., sorą). Auginosi ir pluoštinių augalų — kanapių 
ir linų. Ypač jie vertino linus, iš kurių audėsi apdarus. Aisčiai 
augino ir vaismedžių: obelių, kriaušių, slyvų, vyšnių. Nežinia 
tik, ar jie auginosi daržovių. Greičiausiai, kad jų nesiaugino, 
nes XIII amž. vienas vokiečių kronikininkas pažymi, kad prū¬ 
sai, pamatę kryžiuočius valgant kopūstus, buvę labai nustebę; 
vienas prūsas net pasakęs, kad vokiečiai esą panašūs į arklius ar 
mulus — galįpavalgytižolės. 

Bet žemės darbui senovėje buvo didelių kliūčių. Išsiplėšti 
girios plotą ir prasidirbti (paversti dirva) buvo gana sunku, tad 
daugely vietų žemės nepakakdavo. Be to, anais laikais mūsų 
krašto klimatas buvo daug drėgnesnis, negu dabar, todėl javai 
ne visada spėdavo prinokti bei išdžiūti. Prastai išdžiūvusius ja¬ 
vus sunku iškulti, todėl senovės aisčiai javams džiovinti statėsi 
jaujas. Tokių jaujų Lietuvoje pasitaiko ir dabar. Pagaliau anais 
neramiais laikais, kai nuolat būdavo kariaujama savitarpy ir su 
svetimaisiais, vyrams dažnai tekdavo pasitraukti iš namų. Tad 
ir šita aplinkybė labai trukdė žemės darbus. Todėl, greta že- 

mės darbo, aisčiai dar turėjo ir kitų verslų: veisė gyvulius ir 
naudojosi pačios gamtos, ypač miško, turtais. 

Gyvulininkystė aisčių kraštuose negalėjo būti didelio mas¬ 
to, nes čia nebuvo plačių ganyklų. Aisčiai galėjo laikyti tik ne¬ 
didelius būrius gyvulių, kurie ganydavosi arti sodybų( kad ne¬ 
paklystų miškuose). Tačiau savo reikalui jie turėjo pakankamai 
visokių gyvulių. Pirmiausia turėjo arklių, kurie buvo reika¬ 
lingi ypač karo žygiams. Su eikliaisiais savo žirgeliais jie pa¬ 
siekdavo tolimus kraštus, su jais berneliai daug mylių jodavo 
pas mergeles. Todėl žirgas, artimas vyro bičiulis, taip gražiai 
apdainuotas mūsų dainose. Mažyčiai, bet nepaprastai patvarūs 
ir vikrūs žemaitukai tebėra garsūs arklių tarpe dar ir šiandien. 
Gali būt, kad senovėje aisčiai gėrė kumelių pieną (taip bent liu¬ 
dija kai kurie šaltiniai). Be arklių, aisčiai dar laikė karvių, ožkų, 
avių, kiaulių, vištų, ančių, žąsų ir 1.1. Bet vis dėlto mėsos ais- 
čiams daugiausia teikdavo miškas. 

Medžioklė, gyvenant giriose, aisčiams buvo ne pramogos 



Zubras. 

(Iš seno XVI a. raižinio, pridėto prie Heidensteino kelionės aprašymo). 

dalykas, bet labai svarbus pragyvenimo šaltinis. Žvėriena jie mis- 
davo patys, žvėrių kailius parduodavo užsienių pirkliams. Ypač 
daug buvo parduodama vebrų ir kiaunių kailių. Kailiukai tada 
dažnai būdavo vartojami ir vietoj pinigų, mainams, o vėliau jais 
buvo mokami net mokesčiai. Antai dar XVI amž. Lietuvoje 
buvo tam tikra valstiečių rūšis, kuri mokesčius mokėjo kailiu¬ 
kais. Jie ir vadinosi kiaunininkais arba vebrininkais. Medžio¬ 
jamųjų žvėrių senovėje buvo daug daugiau, negu dabar. Šiandien 

jau išnykę lokiai, taurai, 
laukiniai arkliai; reta dabar 
šernų, elnių, briedžių ir kitų 
žvėrių; tuomet jų galėjai su¬ 
tikti kiekvienam žingsny. 

Bitininkystė. Miškas 
aisčiams duodavo ne vien 
kailių ir žvėrienos, bet daug 
ir kitų turtų. Pirmiausia rei¬ 
kia paminėti bites. Jos nešė 
medų senų medžių drevėse. 
Aisčiai iš medaus gamino 
garsųjį midų, o vašką par¬ 
duodavo. Bitės priklausy¬ 
davo tam, kas jas atrasda¬ 
vo. Radusysis drevę, tuojau 
įkirsdavo joje savo ženklą, 
ir niekas kitas nedrįsdavo 
paliesti bičių. Kas tam nu¬ 
sikalsdavo, būdavo labai 
žiauriai baudžiamas. Bitės buvo labai branginamos aisčių. Tą 
rodo kad ir išlikę žodžiai: juk bitė — vienintelė iš visų gyvių, 
kuri miršta, kaip ir žmogus; be to, artimam draugiškumui 
išreikšti turime žodį bičiulystė: mat, bendros bitės mūsų 
protėvius suartindavo, padarydavo juos draugais, bičiuliais. 

Žuvininkystė, arba žvejyba, taip pat buvo labai svarbi ūkio 
šaka. Net vėlesniaisiais laikais buvo ištisų kaimų, kurie žuvimis 
mokėjo duoklę savo ponams ar kunigaikščiams. Žvejyba, žino¬ 
ma, galėjo verstis tik tie, kurie gyveno prie vandenų. 

Prekyba. Iš žemės, miškų ir vandenų aisčiai negalėjo gauti 

visko, kas reikalinga žmogaus gyvenimui. Todėl dalį savo pro¬ 
duktų jie parduodavo ir pirkdavosi tų prekių, kurių savo krašte 
neturėjo: druskos, geležies, įvairių ginklų, vilnonių audinių ir 
1.1. Jie parduodavo savo gintarą ir miškų prekes: kailius, vašką, 
o vėliau dar medžius, pelenus ir 1.1. 

Ankstyvaisiais laikais, dar prieš Kristų ir pirmaisiais amžiais 
po Kristaus, aisčiai varė prekybą net su Roma ir Graiki¬ 
ja; tuose kraštuose prekybai pairus, aisčiai prekiavo daugiau¬ 
sia su skandinavais. Netoli Stokholmo esąs Birkos mies¬ 
tas tada buvo didžiausias prekybos centras, su kuriuo prekiavo 
visos aisčių giminės. 

Tiek Lietuvoje, tiek Skandinavijoje net šiandien dar vartojamos 
tam tikros lazdelės skaičiams žymėti. Vienoj paprastos lazdelės pusėj 
įpiaunami randeliai, kurie rodo kam nors įteiktų daiktų (pav., 
kailiukų) skaičių. Paskui lazdelė skeliama pusiau taip, kad 
abiejose pusėse liktų randelių žymės. Vėliau, sudėjus abi puses į 
vieną vietą, galima matyti, kiek yra tokių įpiovimų. Tad nė vienas 
lazdelės „pusininkas" čia nieko negali pakeisti. Naujų įpiovimų gali¬ 
ma padaryti, tik abi puses sudėjus. Tuo būdu tokia lazdelė yra tarsi 
savotiškas kvitas, vekselis, — apskritai skaičiuojamoji priemonė. Se¬ 
novėje tokias lazdeles vartojo visi, o vietomis jos tebevartoja¬ 
mos ir dabar. Jos vadinamos birkomis. Tas vardas, žinoma, 
liko iš tų laikų, kai lietuviai prekiavo su Birkos miestu ir, toms 
lazdelėmis naudodamiesi, atsiskaitydavo su jo pirkliais. 

Be to, gyva prekyba ėjo su rusų kraštais, o upėmis buvo 
pasiekiami net tolimieji Rytai. Kad iš tikro buvo varoma pre¬ 
kyba su Bizantija ir kitais Juodosios ir net Viduržemio pajū¬ 
rio kraštais, liudija senoviniai tų kraštų pinigai, randami Lie¬ 
tuvos piliakalniuose, kapuose ir senųjų sodybų vietose. 

XIII amž-je visos šiaurinės Europos prekybą suėmė į sa¬ 
vo rankas vokiečių miestų sąjunga, vadinamoji Hanza. Vi¬ 
same Baltijos pajūry vokiečiai buvo įsikūrę savo miestų ar bent 
prekyviečių, kur mainėsi prekėmis su vietos gyventojais. Bet 
svarbiausias jų centras buvo Gotlando saloje įkurtasis V i s b y 
miestas. Didingi jo griuvėsiai ir dabar tebeliudija garsiąją praeitį. 

Pažymėtina, kad „visbiečiai" ir „pirkliai" senovės lietuviams buvo 
vienareikšmės sąvokos. Kitokių pirklių jie, matyt, nė nepažino. To¬ 
dėl net iki mūsų laikų yra išlikęs žodis v a i s b a, kurs reiškia pre¬ 
kybą, vaisbūnas — pirklį. 

Dar vėliau, kai Prūsuose ir Latvijoje įsikūrė vokiečių atei¬ 
vių ordinai, ir laisvi likusieji lietuviai nuo jūros buvo atskirti, 
tuomet jiems teko prekiauti arba rytuose su rusais arba pietuose 
su lenkais; susisiekti su Baltijos jūra keliaujančiais Hanzos pirk¬ 
liais buvo sunku. 

Pinigų senovės aisčiai neturėjo, o naudojosi svetimaisiais 
pinigais arba paprastais aukso ar sidabro gabalais. Vėlesniaisiais 
laikais buvo vartojami specialūs pailgi sidabro gabalai su pažy¬ 
mėtąja verte. Jie buvo vadinami muštiniais. Bet daug daž¬ 
niau už pinigus senovės aisčiai vartojo prekyboje įvairius bran¬ 
giuosius kailius ir kitus daiktus, žodžiu, varė mainų prekybą. 
Savus pinigus lietuviai pradėjo kalti tik Kęstučio, o ypač Vytau¬ 
to laikais. Senesnių lietuviškų pinigų nėra surasta. 

5. Senovės aisčių sodybos 

Gyvendami nuolat vienoje vietoje, aisčiai, žinoma, statėsi 
namus sau ir ūkio reikalams. Seniausiais laikais aisčiai gyveno 
šiaudais dengtose medinėse trobose po vienu stogu su visais sa¬ 
vo gyvuliais. Vidury trobos buvo kūrenama ugnis, prie kurios 
šalčių metu šildydavosi net gyvulėliai. Kad troba nuo ugniakuro 
neužsidegtų, šiaudinio stogo apačioje būdavo klojamos storos me¬ 
džių žievės (mauknos), kurios sulaikydavo kibirkštis. Be gyvena¬ 
mosios trobos, nuo senų senovės buvo statoma klėtis ir pir¬ 
tis, o kiek vėliau atskirai buvo pradėti statyti klojimai, dar¬ 
žinės ir kiti trobesiai. Sodybos buvo išsisklaidžiusios po visą 
kraštą po kelias ar po vieną. Kur nors prasiplėšus kiek miško, 
apsigyvendavo viena šeima, o vėliau, dirvas praplėtus, toje pa¬ 
čioje vietoje jų apsigyvendavo ir daugiau. Dažniausiai vie¬ 
noje vietoje būdavo sodybos giminių: brolių, žentų, svainių ir 1.1. 

Be to, dar buvo ypatingų sodybų nuo priešo gintis, t.y. pi¬ 
lių. Jos buvo medinės (mūrinių pilių Lietuvoj pradeda rastis tik 
nuo XIV amž.). Jos buvo statomos ginkliose vietose ir, be to, 
dar sustiprinamos, apkasamos grioviais, dažnai prileidžiamais 
vandens. Pavojingesnėse vietose tokių pilių buvo statoma ištisa 
virtinė. Jų viršūnėse buvo sukraunami laužai, kurie, priešui už¬ 
puolus, būdavo padegami. Tuo būdu gretimų pilių sargybos 
tuojau sužinodavo gresiantį pavojų; apylinkės gyventojai skubė- 


30 




Senovės aisčių pilis — sodyba. 

Taip maždaug atrodė senosios medinės pilys (Latvių archeologų 
rekonstrukcijos fotografija). 

davo slėptis miškų tankumynuose arba bėgdavo į pilis. O pilys 
būdavo nemažos: jose sutilpdavo kartais net po keletą tūks¬ 
tančių žmonių. Pavojui praėjus, žmonės iš pilių vėl grįždavo į 
savo sodybas. Pilys turėjo slaptų išėjimų, kuriais buvo galima 
susisiekti su kitomis pilimis. Tuo būdu kartais, kai nebebūdavo 
vilties išsigelbėti, pilies įgula galėjo iš apgultos pilies slapta per¬ 
sikelti į gretimą pilį. Tie slaptieji keliai dažniausiai eidavo per 
upes, ežerus ar neišklampojamas pelkes, kur po vandeniu bū¬ 
davo išgrindžiami akmens ar rąstų keliai. Tie keliai būdavo tokie 
vingrūs ir pilni klastingų posūkių, kad jais tegalėjo eiti tik pri¬ 
tyrusio vadovo vedami žmonės; niekas svetimas negalėjo jais 
naudotis. Tokie akmenimis grįsti keliai žemaičių buvo vadinami 
kūlgrindomis (kūlis—akmuo). Ir dabar dar galima rasti 
Lietuvoje tokių kelių liekanų. 

6. Senovės aisčių visuomeninė santvarka 

Visuomenė. Kaip visų tautų, taip ir aisčių pagrindinis visuo¬ 
menės vienetas buvo šeima. Ją sudarė ne tik tėvai su vaikais, bet ir 

Piliakalnis — Kryžių Kalnas 

Jurgaičių kaime, Meškučių valse., Šiaulių apskr. Piliakalnį laikydami šventa 
vieta, žmonės stato ant jo kryžius, norėdami ko išprašyti iš Dievo arba 

reikšdami Jam padėką. 

giminės,—bent tie, kurie gyveno kartu, tose pačiose sodybose, o 
dažnai ir po vienu stogu. Kad šeimos sukūrimas buvo laikomas 
labai svarbiu įvykiu, rodo iki mūsų laikų gausiai išlikusios įvai¬ 
rios vedybų apeigos, papročiai, daugybė vestuvinių dainų ir t. t. 
Visa šeima turėjo bendrą turtą, kurį valdė, tam tikrais paveldė¬ 
jimo papročiais, vienas šeimos narys. Jis valdė ir visą šeimą. 
Greičiausiai tai buvo kuris nors senas žmogus. Karo atveju va¬ 
dovaudavo narsiausias ir sumaniausias karys. Toksai vadas 
reikale dažnai vadovaudavo ne tik šeimai, bet ir visai giminei 
arba net ištisai apylinkei. Be to, ne visos šeimos buvo lygios turto 
atžvilgiu. Tos, kurios gyvendavo patogesnėse sąlygose, geriau 
sugebėdavo tvarkyti savo ūkį ir būdavo apsukresnės, — greit 
pralobdavo. Saugumo ir karo žygių sumetimais prie tokių šeimų 
dėdavosi kitos šeimos. Tuo būdu turtingesnių šeimų galvos 
tapdavo visos giminės ir apylinkės vadais ir savotiškais valdo¬ 
vais. Jų valdžioje būdavo ir pilys. Tie vadai buvo vadinami 
rikiais ir kunigais. Anų laikų svetimšaliai juos vadin¬ 
davo daugybe dar kitų vardų: vyresniaisiais, kilmingaisiais, kuni¬ 
gaikščiais, karaliais ir t. t. Kadangi iš pradžių politiniai vienetai 

buvo smulkūs, tai tokių vadų buvo labai daug: kartais vienam 
susidūrime su priešu jų žūdavo net po keliolika. Bet šitoki 
susijungę smulkūs vienetai, savo rikių vadovaujami, atlikdami 
bendrus žygius turėdavo, žinoma, ir bendrą vadą. Iš pradžių 
tokios apylinkių sąjungos būdavo laikinės, bet palengva ryšiai 
tarp jų stiprėjo, ir jungtinių apylinkių karo vadai tapo nuolatiniais 
valdovais — kunigaikščiais. Iš pradžių ir tokių kuni¬ 
gaikščių buvo dar gana daug, bet palengva jų tarpe iškilo galin¬ 
gesnieji, kurie paėmė mažesniuosius į savo valdžią. Antai Lietu¬ 
voje XIII amž. pradžioje kunigaikščių dar buvo daugiau, kaip 
20, bet prieš amžiaus vidurį visa Lietuva jau priklausė vienam 
Mindaugui (visi kiti kunigaikščiai jo klausė, o nepaklusnieji ne¬ 
teko savo sričių, buvo išvaryti). 

Visuomenės sluoksniai. Iškilus didesnių sričių valdovams 
—kunigaikščiams, senieji apylinkių vadai—rikiai—tapo aukštes¬ 
niuoju visuomenės sluoksniu, arba bajorija. Be jų, buvo 
dar kitų, žemesnių sluoksnių. Pirmiausia čia paminėtini lais¬ 
vieji ūkininkai. Bajorai buvo daugiausia kariai, krašto gy¬ 
nėjai ir valdė stambesnius ūkius. Ūkininkai buvo ne tokie turtin¬ 
gi; jie turėjo mokėti kunigaikščiams tam tikras duokles, eiti jų va¬ 
dovaujami į karą, saugoti ir tvirtinti pilis. Kiekvienas prasigyvenęs 
ūkininkas taip pat galėdavo tapti bajoru. O praturtėti kelias buvo 
atviras, nes žemės ir kitokių gamtos turtų buvo galima gauti kiek 
norint: reikėjo tik pasirinkti gerą vietą ir sugebėti pelnytis. Be 
laisvųjų ūkininkų, dar buvo ir nelaisvųjų, kurie gyveno ant 
bajoro ar kunigaikščio žemės ir mokėjo jam tam tikrą mokestį. 
Tai buvo prasiskolinę ūkininkai. Tačiau jie, apmokėję skolas arba 
išbuvę bajoro tarnyboje sutartą laiką, galėjo išsikelti ir įsikurti 
kur tinkami. Tuo būdu tarp visų visuomenės sluoksnių nebuvo 
griežtų ribų: kiekvienas prasigyvenęs valstietis galėdavo tapti ba¬ 
joru, o nusigyvenęs bajoras — paprastu ūkininku. Jei bajoras 
likdavo neturtingas ir kasdien turėdavo rūpintis šeima, tai jis 
nebegalėdavo eiti į karą, ir tapdavo paprastu ūkininku. Praturtė¬ 
jęs jis vėl galėdavo atgauti savo senąją būklę. 

Be to, buvo dar vienas, pats žemasis visuomenės sluoksnis, 
kurs iš savo būklės tegalėdavo išsivaduoti tik dėl kitų malonės. 
Tai buvo vergai. Vergais paprastai būdavo karo belaisviai 
ir jų šeimos. Jie neturėjo jokios laisvės ir turėjo dirbti bajoro 

ar kunigaikščio ūky. Jų tad darbu naudodamiesi, bajorai galėjo 
atsiduoti vien tik karo reikalams. Be karo belaisvių, vergais ga¬ 
lėdavo tapti dar įvairūs nusikaltėliai. Jei nusikaltėliui būdavo 
dovanojama gyvybė, jis tapdavo savo valdovo vergu ir galė¬ 
davo būti kam nors dovanotas ar parduotas. 

7. Senovės aisčių religija 

Visi aisčiai, pagal kalbos tarmę, kalbininkų skirstomi į tris 
grupes — prūsus, lietuvius ir latvius. Tarminiai kalbos skirtumai 
tarp jų istorinių laikų pradžioje dar buvo nežymūs. Kultūros at¬ 
žvilgiu visi aisčiai nesiskyrė tarp savęs. Taip pat vienoda buvo ir 
jų religija. Būdami pagonys, jie turėjo daug dievų; dažnai vienur 
daugiau buvo garbinami vieni, kitur kiti dievai, bet pats religijos 
pobūdis visur buvo vienodas: visi jie garbino gamtą ir 
visus nesuprantamus jos reiškinius laikė ne¬ 
žemiškomis jėgomis. 

Dievai. Kaip visoms arijų tautoms, taip ir aisčiams labiau¬ 
siai krito į akis ir juos stebino dangaus mėlynė su visomis nesu¬ 
prantamomis dienos ir nakties šviesybėmis. O kas buvo nesu¬ 
prantama ir žavinga, tas buvo dievu laikoma. Tuo būdu aistis su¬ 
dievino patį dangų ir jo kūnus. Pats žodis dievas aisčiams, 
tur būt, reiškė dangaus tėvą, jo mėlynės valdovą. Jis rasit buvo 
svarbiausias aisčių dievas. 

Dievais arba dievų reiškiniais aisčiai laikė taip pat saulę, 
mėnulį, sietyną, aušrinę, aušrą ir net vaivorykštę. Šiai dievų eilei 
pridera ir griausmingasai perkūnas, kaip priešprieša ramiam, di¬ 
dingam dangaus mėlynės valdovui. Dėl savo įspūdingo apsireiš¬ 
kimo jis buvo laikomas vienu iš galingiausių dievų. Bet visiš¬ 
kai be jokio pagrindo dažnai literatūroje jis yra vadinamas 
vyriausiuoju aisčių dievu, viso pasaulio valdovu. Iš tikro aisčių 
dievai vienas kito nepriklausė, — kiekvienas turėjo savo sritį. 

Be gamtos reiškinių, savo didybe žavinčių ar bauginančių, 
aisčiai laikė dievais ir dvasiomis dar daugybę dalykų, kurie jiems 
padėdavo ar kenkdavo. Taip antai, aisčiams žemdirbiams buvo 
labai reikšmingas žemės dievas arba pati sudievintoji žemė. 
Jis — derliaus dievas, žemės vaisių ir žiedų davėjas. Bet kartu 
su žemės dievu ūkininkai dar garbindavo daugybę dievybių — 

dvasių, kurios globojo atskiras ūkio sritis. Buvo net svarbes¬ 
nių javų (pav., linų) globėjų, lauksargių, kaukų, aitvarų ir kitokių 
dievybių. Be to, buvo miškų, namų, židinio ir gyvulių dievų. 
Kiekvienam gamtos reiškiny, aisčių supratimu, slėpėsi gera ar 
bloga dievybė. Gyvuliai, augalai, ežerai, kalnai, girios, miškai ir 
atskiri medžiai, - žodžiu, visa gamta buvo pilna dievybių. 

Bet buvo dievybių, ir nieko bendro neturinčių su gamta ir 
jos reiškiniais. Jų tarpe bene žymiausios buvo laumės, arba 
žmogaus likimą lemiančios deivės (ateinančios prie gimstan¬ 
čio žmogaus ir valdančios jo gyvenimą iki pat mirties). 

Reikšmingą vietą aisčių religijoje turėjo ugnis. Ji buvo 
ne tik dievybė — per ją žmonės susižinodavo su savo dievais, su¬ 
žinodavo jų valią; ugnyje aisčiai degindavo ir dievams aukas. 
Kai kuriose vietose ji buvo nuolat kūrenama — tai amžinoji 
ugnis. Tokios vietos buvo savotiškos šventovės. Ugnis buvo 
gerbiama ne tik šventovėje, bet ir kiekvienų namų židiny, kur, 
bent žiemos metu, ji buvo nuolat kūrenama. Tai vadinamoji 
šventoji namų ugnelė, arba gabija. Dėl to ugnies kulto dar ir 
dabar pas mus ugnis tebelaikoma ypatingoj pagarboj (pav., kai 
kur laikoma net nuodėme užlieti ją kokiomis srutomis ar ne¬ 
švarumais). 

Kaip visoje gamtoje buvo pilna dievybių, taip jų buvo apstu 
ir aisčių namuose. Be namų dvasios, kuri saugojusi visus namus, 
čia buvo dar židinio ir kitokių dievų. Be to, namuose buvo lai¬ 
komi šventieji gyvuliai, ypač žalčiai. Į paskirtą guolį jie 
būdavo įvedami su tam tikromis apeigomis ir ten buvo laikomi, 
kaip namų globėjai. Šita pagarba žalčiams tebėra kai kur išlikusi 
dar ir dabar. Dar visai neseniai miškų ir pamiškių senose tro¬ 
bose buvo laikomi žalčiai. 

Pomirtinis pasaulis. Aisčiai vaizdavosi, kad mirtis tesanti 
tik persikėlimas į kitą pasaulį, kur žmogus gyvenąs taip pat, kaip 
gyvenęs žemėje. Jei jis čia buvęs valdovas ar tarnas, tai toks pat 
liekąs ir po mirties. Aisčiai manė, kad mirusiam žmogui būsią 
reikalinga turėti tų pačių reikmenių ir įrankių, kuriuos turėjęs 
šiame pasauly. Todėl, laidodami lavonus, jie įdėdavo į kapą įvai¬ 
rių daiktų: pabalnotų arklių, ginklų, papuošalų ir kitko. Tik pat¬ 
sai laidojimo būdas buvo nevienodas. Vieni žmonės, ypač žy¬ 
mesnieji, pirma buvo sudeginami ant laužo, o paskui buvo lai- 

dojami jų ir kartu sudeginto turto pelenai; kiti buvo laidojami 
su daiktais nesudeginti. Anas pomirtinis pasaulis buvo vadi¬ 
namas dausomis; jis taip pat turėjo savo dvasių bei dievų. 

Tačiau aisčiai tikėjo, kad mirusiųjų vėlės nesiskiriančios nuo 
šeimų ir gyventos aplinkos: jos apsigyvenančios gyvuliuose ar 
medžiuose, augančiuose ant jų kapų, ir būnančios savo šeimų 
globėjos. Todėl būdavo ruošiamos specialios vėlių garbinamo¬ 
sios šventės, vadinamosios vėlinės; tuomet joms būdavo 
aukojamos įvairios aukos. Vėlėms kiekvienos puotos metu že¬ 
mėn būdavo nuliejama gėrimų ir numetama maisto. 

Dievai gyvenę dažniausiai medžiuose, — ypač tie, kurie buvo 
susiję su aplinkuma. Tai visai suprantama. Gyvendami giriose, 
aisčiai visą gyvenimą praleisdavo nuolat susidurdami su miškų 
klaikuma ir slaptybėmis. Jiems savaime turėjo atrodyti, kad ten 
pilna visokių dvasių, kurios negalinčios gyventi niekur kitur, 
kaip tik medžiuose. Todėl buvo gerbiami ir garbinami ne tik 
atskiri medžiai, ypač šimtamečiai didingi ąžuolai, bet ir ištisos 
girios ir miškai: mat, jie buvo laikomi dievų, dvasių ir vėlių būs¬ 
tinėmis. Ant medžių šakų aisčiai kabindavo įvairias aukas, iš me¬ 
džių ošimo burdavo likimą. Miškuose dažniausiai būdavo kū¬ 
renamos ir amžinosios ugnys. 

Šventovės buvo po atviru dangum, jose kūrenosi amžinoji 
ugnis. Kadangi, aisčių tikėjimu, dievai turėję savo būstines aplin¬ 
kumoj, tai šventovėse jiems nebuvo statoma jokių maldyklų, 
o tik vienas aukuras. Žinoma, ten buvo ir šiaipjau apeigoms 
reikalingų įrengimų, tačiau nebuvo jokių dievų stabų: aisčiai jų 
neturėjo. Jie turėjo tik įvairių apeiginių statulų bei stulpų, ant 
kurių dėjo aukas, bet tai nebuvo dievai. 

Aisčių šventovės buvo dvejopos: vienose buvo sukoncentruo¬ 
tas dievų, o kitose mirusiųjų kultas, arba garbinimo apeigos. Prie 
mirusiųjų kulto vietų pridera kapinės, lavonų deginamosios ir vė¬ 
linių apeigų atliekamosios vietos. Visos tos vietos būdavo daž¬ 
niausiai arti dievų garbinamųjų šventovių. O šitos šventovės 
būdavo rengiamos kur nors arti sodybų, ant atskirų piliakalnių. 
Archeologai atkasa dabar tų šventovių, kurias apylinkės žmonės 
dažniausiai vadina savotiškais alkų vardais. Alkos kalnų, Al- 
kakapių, Alkų kaimų — pilna Lietuvoje. Buvusiųjų šventovių 
vietas dar parodo ir kiti vietovardžiai, pav.; Perkūnkalnis, Švent- 

kalnis, Kaukokalnis ir 1.1. Taip pat su šventovėmis susijusios ir 
tos vietos, kurių vardai turi šakninį skiemenį ram-, rom- ir 
r ag-; pav.: Rambynas, Romainiai, Rominta, Šventaragiai, Alka- 
ragiai, Raguva, Ragainė, Ragava, Raginėnai ir 1.1. 

Kulto tarnai, arba dvasininkai. Kaip kiekviena religija, taip 
ir aisčių, žinoma, turėjo specialių žmonių, kurie atlikdavo visas 
dievų ir dvasių garbinamąsias apeigas. Jie buvo prie šventovių, 
kur krovė aukas ir būrė žmonių likimą, vadovavo laidotuvių, vė¬ 
linių ir visokių švenčių apeigoms. Jie buvo vadinami vaidilo¬ 
mis, kriviais, žyniais ir kitokiais vardais. Bet, kaip 
nebuvo vieno vyriausio, viską valdančio dievo, kaip nebuvo vie¬ 
nos centrinės šventovės, taip nebuvo priklausomybės ryšių ir tarp 
dvasininkų. Visi jie atlikinėjo įvairias apeigas, tik, žinoma, kai 
kurie iš jų buvo žinomesni, išgarsėję gydymu ar būrimu, — į juos 
kreipėsi didesnis skaičius žmonių, su jais skaitėsi valdovai, — 
tad ir jų šventovės buvo garsesnės. Taigi pasakojimas, kad buvęs 
kažkoks vienas vyriausiasis kunigas ir viena vyriausioji šventovė 
— Romuva, — yra prasimanymas viduramžio rašytojų, kurie, ne¬ 
daug težinodami apie tikrąją aisčių religiją, prasimanė šitą dalyką, 
nusižiūrėję į katalikų Bažnyčią. Šventovės vienur buvo vadi¬ 
namos romuvomis, kitur alkomis, — gal būt, dėl skirtingo savo 
pobūdžio arba dėl tarminių skirtumų. 


8. Aisčių valstybinis gyvenimas seniausiais laikais (iki XIII amž.) 

Iš visų aisčių giminių išliko nepriklausomi ir sukūrė savo 
valstybę tik vieni lietuviai, o visos kitos giminės, nespėjusios su¬ 
siburti, pateko į svetimųjų valdžią. Tiesa, vieninga lietuvių vals¬ 
tybė susikūrė tik XIII amž., tačiau smulkesnių valstybinių vienetų 
visose giminėse buvo susidariusių jau daug anksčiau. Politinius 
vienetus kurti vertė pirmiausia atskirų šeimų santykiai, reikalas 
pulti arba gintis nuo priešų. Norint apsiginti arba patiems pulti 
savo priešus, būtinai reikėjo pasiduoti vieno vado valdžiai. Yra 
žinių, kad senų senovėje aisčiams daug teko kariauti su skandi¬ 
navais (danais ir dabartiniais švedais), kurie nuolat puldavo 
aisčių kraštus, o IX amž. buvo nęt pavergę kai kurias pajūrio 
gimines. Aisčiai jau tuomet turėjo savo valstybėlių, kurių vadai 
dažnai užpuldavo ne tik čia pajūryje įkurtas skandinavų kolo- 

nijas, bet padarydavo karo žygių net į skandinavų kraštus. Taigi 
jie bus turėję ir laivų. X amž-je visos skandinavų kolonijos aisčių 
krašte buvo sunaikintos, o jie patys buvo išvyti ar išžudyti (žiūr. 
24 pusi.). 

Apsigynus nuo skandinavų, aisčiams vis dėlto priešų nestigo. 
Kaip tik X amž-je jų kaimynystėje įsikūrė jau stipresnės lenkų ir 
rusų valstybės. Tada vakariniams aisčiams (Prūsuose) teko 
nuolat kariauti su lenkais, pietiniams, t. y. jotvingams, — su tais 
pačiais lenkais ir rusų Voluinės kunigaikščiais, o lietuviams 
ir latviams — su stipria gudų Polocko kunigaikštija. Neturė¬ 
dami didesnės valstybės, aisčiai tebedarė tik plėšiamuosius žy¬ 
gius ir negalėjo nieko nukariauti. Tokių grobiamųjų žygių jie 
suruošdavo net į labai tolimus kraštus. 

Nuo aisčių puolimų sunkiausia buvo gintis lenkų kunigaikš¬ 
čiams. Mat, jie vis dar nesugebėjo suorganizuoti vienos valstv- 
bės: suorganizuota ji greit vėl suskildavo, ir smulkūs kunigaikš¬ 
čiai ne kartą būdavo priversti mokėti duoklę aisčių giminėms. Tik 
XIII amž. pradžioje lenkų kunigaikščiai buvo užsispyrę suvaldyti 
aisčių gimines (prūsus ir jotvingus). Su prūsais jie kariaudavo 
vieni, o prieš jotvingus pasitelkdavo Voluinės kunigaikščius. 
Aisčių kraštai tuomet labai nukentėdavo. Bet, surinkę jėgų, ais¬ 
čiai jiems skaudžiai atkeršydavo. Po ilgų kovų, XIII amž. pra¬ 
džioje prūsų kilčių kaimynai, mozūrų kunigaikščiai, atsikvietė 
sau į pagalbą vokiečių ordiną (kryžiuočius), kurs vėliau, nuka¬ 
riavęs didelius aisčių plotus, sukūrė ten savo valstybę. 

Voluinės kunigaikščiams geriau sekėsi kariauti su jotvin- 
gais, ir iki XIII amž. pradžios jie jau buvo paėmę net Gardiną. 
Nukariautose žemėse tada buvo įkurti Naugardukas, Slanimas ir 
atstatyta, jotvingų buvusi, Gardino pilis (senasis Gardinas, tur 
būt, bus turėjęs kitą vardą). Tuo būdu XIII amž. pradžioje, kai 
Mindaugas pradėjo kurti Lietuvos valstybę, Voluinės kunigaikš¬ 
tijos siena ėjo aukščiau Gardino ir nyko kažkur miškuose. Mer¬ 
kinė čia buvo kraštutinė didesnioji lietuvių pilis, nors jotvingų 
sodybos dar toli nuėjo į pietus. 

Šiaurėje, kur buvo susikūrusi galinga Polocko kunigaikštija, 
lietuvių ir latvių giminėms iš karto irgi nelabai sekėsi. Nors jie ir 
atlikdavo tolimus žygius, tačiau Polockas palengva savo sienas 
vis artino į aisčių kraštą. Kurį laiką Padauguvio giminės net mo- 

kėjo jam duoklę — buvo pripažinusios jo valdžią. Bet jau XII 
amž. Polocko kunigaikštija pakriko. Iš jos miestų, kaip antai: 
Smolensko, Vitebsko, Minsko, Černigovo, susidarė atskiros ku¬ 
nigaikštijos. Tada aisčiams jau lengviau buvo kariauti, ir XIII a. 
pradžioje jie ne tik nebemokėjo jokių duoklių Polockui, bet net 
paėmė į savo valdžią kai kurias jo valdytas kunigaikštijėles. O 
Mindaugo laikais jie pavergė ir patį Polocką. 

9. Pirmieji bandymai krikštyti aisčių gimines 

Iš visų Europos tautų aisčiai krikštijosi patys paskuti¬ 
niai. Europos centre gyvenę germanai galutinai buvo pakrikš¬ 
tyti VIII — IX amž., aisčių kaimynai lenkai — antroje X amž. pu¬ 
sėje, o rusai — X amž. gale. Tuo būdu XI amž-je pagonys liko 
tik aisčiai ir su jais Pabaltijy gyvenusios ugrių suomių tautos — 
lybiai ir estai. Taip atsitiko dėl to, kad jie gyveno labai nuo¬ 
šaliai ir neturėjo artimų ryšių su vakarų Europa. Jų krikštu Baž¬ 
nyčia susirūpino tik po lenkų krikšto, t. y. X amž. pabaigoj. 
Tik nuo tada čia pradėjo lankytis misijonieriai; pirmieji misi- 
jonieriai lankėsi vakarinėse aisčių gyvenamose srityse. 

Pirmasis žinomas aisčių apaštalas buvo Prahos vyskupas šv. 
Vaitiekus, arba Adalbertas. Jis buvo aukštos kilmės čekas. Nors 
čekai krikštijosi jau prieš 100 metų su viršum, bet krikš¬ 
čionybė ten dar buvo silpna. Kai vyskupas Vaitiekus panorėjo 
ją sustiprinti, čekai sukilo, ir jis buvo priverstas pasišalinti į Ro¬ 
mą. Ten pagyvenęs kelerius metus benediktinų vienuolyne ir 
negalėdamas grįžti į savo vyskupiją, jis išsirengė misijų į Euro¬ 
pos šiaurę. Atvykęs pas Lenkų kunigaikštį Boleslovą Narsųjį, 
gavo apsaugą ir išvyko į aisčių kraštą. Išplaukęs Vysla į jūrą, 
jis priplaukė krantą Priegliaus žiotyse. Kad aisčių giminės į at¬ 
vykusius labai neskersuotų, jis atleido visus savo palydovus ir 
liko tik su dviem kunigais. Tačiau tas nieko nepadėjo: misijo- 
nieriams čia nesisekė platinti krikščionybės. Todėl Vaitiekus jau 
ryžosi išvykti misijų kur nors kitur. Bet vieną rytą, kai visi trys 
misijonieriai atlaikė mišias, juos užpuolė vietiniai gyventojai ir 
nužudė vyskupą Vaitiekų. Pasirodė, kad misijonieriai, nieko neži¬ 
nodami, buvo sustoję šventajam miške, kur negalėjo įžengti joks 
svetimšalis. Pagonys tuo būdu atkeršijo už savo šventovės 

įžeidimą. Tas atsitiko 997 m. balandžio 23 d. Misijonierių la¬ 
vonus išpirko kunigaikštis Boleslovas. Vyskupas Vaitiekus buvo 
paskelbtas šventuoju, krikščionybės kankiniu. 

Su šv. Vaitie¬ 
kaus mirtimi nepa¬ 
sibaigė pastangos 
krikštyti aisčius. 
Ypač tuo rūpinosi 
lenkų kunigaikš¬ 
čiai, kurie tikėjosi, 
kad aisčiai pakrikš¬ 
tyti bus ramesni, o 
gal net pasiduos jų 
valdžiai. Todėl jie 
nuolat kvietė misi- 
jonierius. Pagaliau 
pas tą patį lenkų 
kunigaikštį Boles¬ 
lovą atvyko naujas 
misijonierius vo¬ 
kietis Brunonas, 
kurs, būdamas vie¬ 
nuolis, turėjo Bo¬ 
nifaco vardą. Bo¬ 
leslovas jo misi¬ 
joms pažadėjo pa¬ 
ramos. Pagaliau 
1008 m. gale jis iš¬ 
vyko iš Lenkijos 
Šv. Vaitiekaus mirtis. aisčių krikštyti net 

(Taip atvaizduota jo mirtis vienos senos SU 18 palydovų. 

Sembos bažnyčios altoriuje). Bet ir jo misijos 

nebuvo sėkmingos. Toli įėjęs į aisčių kraštą, jis 1009 metais 
vasario 14 d. buvo suimtas ir su visais palydovais nužudytas. 
Kuriose vietose jis apaštalavo, nežinia, tik tiek žinoma, kad žuvo 
jotvingų krašte. Jo ir palydovų lavonai taip pat buvo išpirkti 
to paties Boleslovo. Ir Bonifacas buvo paskelbtas šventuoju 
kankiniu. 

Po šitų pirmųjų nepasisekusių misijų, buvo dar nemaža kitų, 
tačiau jų visų darbas niekais nueidavo. Aisčiai vengte vengdavo 
misijonierių, nes jie ateidavo iš Lenkijos ir Pamario, su kurių 
kunigaikščiais aisčiai nuolat kovojo. Todėl dabar tie kunigaikš¬ 
čiai pradėjo vartoti prieš aisčius smurto jėgą: Pamario ir lenkų 
kunigaikščiai kariavo su Prūsų kiltimis; su jotvingais kariavo 
lenkai ir rytų Bažnyčiai priklausanti Voluinės kunigaikštija. Taip 
tęsėsi iki pat XIII amž. pradžios, kai, matydamies nepajėgsią 
vieni nugalėti Prūsų giminių, lenkų kunigaikščiai pasikvietė į 
pagalbą vokiečių ordiną. 

Tad pirmieji aisčių susidūrimai su krikščioniškuoju pasauliu 
ir pirmosios jų kovos dėl savo religijos ir nepriklausomybės iš¬ 
laikymo prasidėjo vakaruose. Jas gavo patirti tos kiltys, ku¬ 
rios gyveno vadinamuosiuose Prūsuose ir vakarinėje Lietuvos 
dalyje (jotvingai). Giminės, gyvenusios toliau į rytus ir į šiaurę, 
su šita akcija susidūrė daug vėliau. Bet netrukus ir jas pasiekė ta 
pati iš Vakarų einanti banga, nes krikščionybės skelbėjų (o kiek 
vėliau ir karių), atsirado priešingoje pusėje, t. y. dabartinėje Lat¬ 
vijoje, kur gyveno lybiai ir, kiek toliau nuo jūros, aisčių giminės. 
Šitie kraštai, būdami pajūryje, jau seniai buvo pažįstami Vakarų 
pirkliams. Paskui juos į čia keliavo ir misijonieriai. Kadangi čia 
ateivių krikščionių kolonijos ir misijonieriai dažnai būdavo puo¬ 
lami vietos pagonių, tai jie čia įsikūrė specialią apsaugos organi¬ 
zaciją, kuri paprastai buvo vadinama kalavijuočių ordinu. Šitie 
ateiviai taip pat buvo vokiečiai. Tuo būdu abiejose lietuvių 
pašonėse XIII amž. pradžioje įsikūrė vokiečių ateivių valstybės, 
kurių tikslas buvo pakrikštyti aisčius ir paimti juos į savo valdžią. 


10. Kalavijuočių, arba Livonijos, ordinas 

Pirmosios vokiečių kolonijos Padauguvy. Nuo XI amž., 
kai į Padauguvio kraštus liovėsi lankytis skandinavai, čia pradėjo 
lankytis vokiečių pirkliai. Jie prekiavo su lybiais ir aisčiais arba 
čia tik sustodavo, vykdami prekiauti į rusų kraštus. Jau XII a-je 
jie čia turėjo nemaža prekyviečių ir kolonijų. Kartu su pirkliais 
pradėjo lankytis ir misijonieriai, kurie ne tik rūpino čia apsigy¬ 
venusių ar apsistojančių vokiečių dvasios reikalus, bet taip pat 
ėmė rūpintis ir vietos gyventojų pagonių krikštu. Pirmasis pago- 

nių krikštu susirūpino misijonierius Meinhardas, kuris 
buvo paskirtas ir pirmuoju Livonijos vyskupu (apie 1180 m.). 
Bet pirmoji krikščionių bendruomenė Padauguvy buvo silpna, 
ir pagonys labai dažnai ją išnaikindavo, gyventojus išžudydavo, 
jų sodybas ir bažnyčias sudegindavo. Todėl trečiasis Livonijos 
vyskupas, Albertas (1199—1229 m.), ėmė organizuoti gin¬ 
kluotą savo tikinčiųjų apsaugą. Kad būtų lengviau gintis, jis pasta¬ 
tė Rygos pilį (1201 m.), kuri vėliau virto visos valstybės centru 
ir didžiausiu Livonijos miestu. Apsaugai jis ėmė kviestis karių iš 
Vokietijos. Dažnai jis pats nuvykdavo į Vokietiją ir atsiveždavo 
būrius karių ir riterių, kurie jam padėjo ne tik saugoti esančias 
krikščionių bendruomenes, bet ir plėsti krikščionybę ir stiprinti 
valdžią. Kadangi tuo metu Europoje buvo skelbiami kryžiaus 
karai prieš turkus Palestinoje ir vyravo nuomonė, kad su neti¬ 
kėliais pagonimis reikią kariauti, todėl savanorių karių atsiras¬ 
davo nemaža. Bet atvykstančių karių pagalba buvo laikinė, nes, 
pabuvę kiek laiko (dažniausiai metus), jie grįždavo atgal, ir vėl 
reikėdavo ieškoti naujų karių. 

Kalavijuočių ordino įkūrimas (1202 m.). Palestinoje, 
einant kryžiaus karams su turkais, krikščionims apsaugoti 
ir kariauti buvo įsteigti net keli riterių vienuolių ordinai 
(templininkų, joanitų ir vokiečių, arba kryžiuočių, ordinas). 
Vyskupas Albertas sumanė panašų ordiną įsteigti ir savo vysku¬ 
pijoje. Jo 1202 m. įkurtą ordiną 1204 m. popiežius patvirtino ir 
jam suteikė templininkų įstatus. Ordinas buvo pavadintas Kris¬ 
taus Karių Brolija (Fratres Militiae Christi), bet dėl išsiūto ant 
balto jų apsiausto raudono kalavijo paprastai vadinamas ka- 
lavijuočių ordinu. 

Naujasis ordinas turėjo būti nuolatinė organizuota vokiečių 
ir krikštytų čiabuvių karinė pajėga. Neišnyko nė senas paprati¬ 
mas kviesti svečius iš Vokietijos; buvo pradėti skelbti net specia¬ 
lūs kryžiaus žygiai. Tačiau visos akcijos centras jau buvo ordi¬ 
nas. Jo pareiga buvo ginti krikščionys ir padėti atversti pagonys. 
Jis buvo pavestas vyskupui, kurs turėjo valdyti kraštą; ordinas 
turėjo būti tiktai jo įrankis. Bet vos įsikūręs, ordinas pajuto savo 
galią ir pradėjo vaduotis iš vyskupo priklausomybės. Vyskupas 
turėjo nusileisti ir sutiko atiduoti jam V3 viso krašto. Vyskupui 
tuo būdu liko valdyti 2 /3 krašto. Taip buvo pasidalytas jau už- 

imtas kraštas, taip buvo sutarta dalytis ir visa, kas dar bus nu¬ 
kariauta. 

Kol buvo gyvas vysk. Albertas (f 1229 m.), Livonijoje nau¬ 
jos vokiečių valstybės valdovas buvo jis. Tada buvo nukariauti 
visi lybiai, latgaliai, dalis sėlių ir dalis estų. Jam mirus, ordinas 
pasidarė beveik tikrasis krašto valdovas: jis beveik visiškai nesi¬ 
skaitė su Rygos vyskupu, kuris, įsikūrus kitoms Livonijos vys¬ 
kupijoms, buvo pakeltas arkivyskupu. Nukariavęs dabartinėje 
Latvijoje gyvenusias aisčių gimines, ordinas bandė plėsti karo 
žygius ir į žemaičių bei aukštaičių kraštą, bet čia buvo skaudžiai 
sumuštas (Šiaulių mūšyje 1236 m.). Pabūgęs, kad vienas neat¬ 
silaikys, kalavijuočių ordinas susidėjo su kariaujančiu tuo metu 
Prūsuose kryžiuočių ordinu. Tuo būdu Latvijoje įsikūrusi vo¬ 
kiečių valstybė susiliejo su įsikūrusia Prūsuose, ir nuo to laiko 
jos abi stengėsi jau bendrai kariauti su aisčiais. Vadovybė čia 
buvo pripažinta senesniam ir galingesniam vokiečių kryžiuočių 
ordinui. Bet Livonijos ordinas niekad nenustojo savarankišku¬ 
mo: jis visą laiką turėjo atskirą krašto magistrą ir kitus valdžios 
organus; bendra buvo tik politika ir savitarpio pagalba. 


11. Kryžiuočių ordino atsikraustymas į Prusus 

Prūsuose gyvenusios aisčių giminės anksčiau už kitas susi¬ 
dūrė su krikščioniškuoju pasauliu. O tam krikščioniškajam pa¬ 
sauliui iš pradžių čia atstovavo ne kolonistai ateiviai, bet kaimy¬ 
nai lenkai ir pamarėnai. Po pirmųjų nepavykusių misijų, nauji 
misijonieriai čia ėjo jau kartu su lenkų ir pamarėnų kariuo¬ 
menėmis. 

Pirmasis misijonierius, kuriam Prūsuose ėmė sektis, buvo iš 
gretimosios Pamarės, Olivos cistersų ordino vienuolis Kristi¬ 
jonas. Jis veikė XIII amžiaus pradžioje, t. y. praėjus šimtui 
metų po šv. Vaitiekaus ir šv. Bonifaco mirties. Kristijonui pasi¬ 
sekė pakrikštyti arčiausia prie Vyslos gyvenančius prūsus, ir 1215 
m. jis jau nusivežė į Romą krikštyti du prūsų kunigaikščius. 
Tuomet popiežius jį paskyrė Prūsų vyskupu. Bet jam vos grįžus, 
pagonys prūsai sunaikino visas įkurtas krikščionių bendruome¬ 
nes. Vyskupas nebeturėjo nei tikinčiųjų nei prieglaudos. Tada, 
Livonijos vyskupų pavyzdžiu, ir čia pradėta šauktis Vakarų pa- 

galbos. Buvo paskelbta Vakaruose net keletas kryžiaus žygių,bet 
iš to nieko neišėjo, nes atvykę kryžeiviai miškuose prūsų negalė¬ 
davo surasti. Praėjo net keliolika metų, o vysk. Kristijonui vis ne¬ 
sisekė: pagonys ne tik naikino jo kuriamas krikščionių bendruo¬ 
menes, bet dar teriojo ir Lenkijos sritis. Tada Mozūrų kunigaikš¬ 
tis Konradas, kuriam ypatingai rūpėjo pakrikštyti prūsus, vys¬ 
kupą Kristijoną įkurdino Kulmo (priklausiusio Mozūrams) že¬ 
mės pakraštėj. Naujosios sodybos ir dovanotieji turtai turėjo 
būti veikimo bazė vyskupui. Į pagalbą jam atvykdavo būriai 
kryžeivių. Bet vos tik jie išvykdavo namo, prūsai, išlindę iš 
miškų, nusiaubdavo visą Kulmą, Mozūrus ir visus aplinkinius 
krikščioniškuosius kraštus. Tada vysk. Kristijonas kartu su 
kunigaikščiu Konradu sumanė čia įkurti tokią pat pastovią or¬ 
ganizaciją krikščionių reikalams ginti, kokią vysk. Albertas bu¬ 
vo įkūręs Livonijoj. Taigi buvo įkurtas (1228 m.) vyskupo 
priklausąs riterių ordinas, kurs pagal savo gyvenamąją vietą 
buvo vadinamas Dobrinės ordinu. Bet riterių buvo ne¬ 
daug, todėl ir jų pagalba buvo nedidelė: jie vos įstengdavo ap¬ 
ginti savo pilį. 

Jau Dobrinės ordiną steigdami, vyskupas ir kunigaikštis Kon¬ 
radas susižinojo su vokiečių riterių ordinu, kurs kryžiaus karų 
metu buvo įsteigtas Palestinoje; ten galutinai įsigalėjus turkams, jo 
vadovybė ir daugumas brolių persikėlė į Europą ir neturėjo ko 
veikti. Kunigaikštis Konradas jį pakvietė persikelti į Prūsus ir 
paimti į savo rankas vietinių ir aplinkinių krikščionių apsaugą. 

Kai 1099 m. iš turkų buvo išvaduota Jeruzalė, į ją pradėjo 
traukti minios maldininkų. Bet netrukus naujajai Jeruzalės valstybei 
vėl ėmė grėsti turkų pavojus, ir maldininkams darėsi labai pavojinga 
ten keliauti. Todėl visos didesniosios valstybės ten ėmė steigti spe¬ 
cialias brolijas savo maldininkams globoti. Iš pradžių tokios brolijos 
globojo ligonius ir saugojo, kad maldininkams nieko blogo neatsitiktų 
kelyje. Bet kai prasidėjo nauji karai, o ypač kai Jeruzalę vėl užėmė 
turkai ir kai buvo pradėta rūpintis vėl ją atgauti, — tokios brolijos 
virto kariaujančiųjų riterių ordinais. Italai čia turėjo savo joanitų 
ordiną, prancūzai — templininkų, o trečiojo kryžiaus žygio metu 
vokiečiai įkūrė savo Marijos Mergelės ordiną (1190 m.). Pastarojo 
nariai (o taip pat ir templininkai) nešiojo baltus apsiaustus su išsiūtu 
juodu kryžium, todėl mūsų krašte dažniausiai būdavo vadinami kry¬ 
žiuočiais. Kitur juos paprastai vadino vokiečių, arba Marijos Mergelės, 
ordinu. Ordinas buvo vokiečių imperatorių bei kunigaikščių remia- 

mas ir labai greit pralobo. Jis įsigijo daugybę turtų ne tik Mažojoj 
Azijoj, bet ir Europoj. Krikščionių būklė Mažojoj Azijoj buvo labai 
netikra, todėl kryžiuočių vadovybė stengėsi įsistiprinti Europoj. Dar 
prieš Mozūrų kunigaikščio Konrado pasiūlymą ordinui, jo centras 
jau buvo Italijoj. Kita ordino narių dalis jau kūrė Vengrijoj savo 
atskirą valstybę. Mažojoj Azijoj tuo būdu buvo likusi tik nedidelė 
ordino dalis. Į Vengriją ordinas buvo pakviestas kariauti su ją puo¬ 
lančiais pagonimis kumanais. Bet Vengrijos karalius, pamatęs, kad or¬ 
dinas čia ne jam tarnauja, bet ruošiasi sukurti savo valstybę, jį išvijo 
(1224 m.). Kai ordinas gavo kvietimą atvykti į Prūsus, tuo metu jis 
bylinėjosi su Vengrų karalium, norėdamas atgauti iš jo žemes. Nebe¬ 
turėdamas vilties jų atgauti, ordinas mielai priėmė kvietimą. Turė¬ 
damas patyrimo Vengrijoje, dabar jis jau daug geriau juridiškai ap¬ 
sidraudė savo būklę. 

1230 m. pirmieji ordino atstovai jau buvo Prūsų pasieny. 
Čia jie gavo iš Konrado 
žemių su Niešavos pi¬ 
laite, o patys pasista¬ 
tė Fogelzango pilį. Ne¬ 
trukus iš tų pirmųjų 
savo sodybų jie pradėjo 
nuolatinį karą su aisčių 
kiltimis. Ordino centras 
dar ilgai liko Italijoj. 

Ten gyveno ir ordino 
viršininkas, kurs vadi¬ 
nosi didžiuoju magistru. 

Prūsuose buvo tik vadi¬ 
namasis krašto magis¬ 
tras (Landmeister). 

O kai XIII amž. gale 
turkai galutinai išvijo 
ordiną su visais krikš¬ 
čionimis iš Mažosios 
Azijos, tada visas ordi¬ 
no dėmesys nukrypo 

j Pabaltijį. Todėl 1309 Kryžiuotis su karo apranga, 

m. ir didysis magistras 

persikėlė į Prūsus. Tuo būdu ordino centras pasidarė Ma- 
rijenburgas. 

Kryžiuočių ordino nukariavimai. Ordinas savo įstatuose tu¬ 
rėjo įsirašęs pareigą nuolat kariauti su Kristaus vardo priešais 
(jam net buvo draudžiama daryti taiką su netikėliais). Tokį įžadą 
ordino broliai — riteriai — turėjo padaryti visam gyvenimui. Be 
riterių, ordinas turėjo ir paprastų kareivių, vadinamų jų tarnais. 

Be to, ordino prašomas popiežius skelbdavo Vakaruose kryžiaus 
karus, ir ordinui į talką plaukdavo minios karių. Iš Palestinos or¬ 
dinas atsinešė į aisčių kraštą ir kariavimo būdą. Kaip ten, taip ir 
čia, pasitelkęs riterių, jis žygiuodavo į kurią nors sritį, ten kariuo¬ 
menės priedangoje pasistatydavo pilį, ir joje palikta įgula turė¬ 
davo ne tik atlaikyti aisčių giminių puolimus, bet ir paimti į savo 
valdžią visą apylinkę. 1231 m. ordinas pradėjo pulti aisčių kil¬ 
tis. Tokiuo būdu kariaudamas, jis palengva stūmėsi vis gilyn 
į rytus ir į šiaurę. Kryžiuočių statomos pilys virsdavo naujos 
valstybės apygardų administraciniais centrais. Apie pilis buvo 
kurdinami iš Vokietijos atkviesti kolonistai. Jie buvo pirmieji 
vokietybės daigai šiose aisčių žemėse. Kartu su nukariavimu 
žengė ir krikščionystė: buvo statomos bažnyčios ir vienuo¬ 
lynai, o prūsai buvo varu krikštijami. Tiesa, jie dar bandė spir¬ 
tis, tačiau neįstengė prieš galingą ordino kariškąją organizaciją, 
kuriai padėdavo visa Europa. Prūsams dar ir dėl to buvo sun¬ 
kiau gintis nuo ordino, kad jie neturėjo vieningos valstybės; jų 
smulkūs kunigaikštėliai, savitarpy nesugyvendami, negalėjo 
sutartinai gintis nuo priešo. Todėl ordinas per 50 metų nukariavo 
visas aisčių gimines tarp Vyslos ir Nemuno ir, priėjęs Nemuną, 
susidūrė jau su vieninga Lietuvos valstybe, su kuria vėl pradėjo 
ilgą karą. Tuo tarpu visos kiltys, buvusios anapus Nemuno, 
liko amžinoje vokiečių vergovėje. 

Visą savo nukariautą kraštą ordinas vadino Prūsais, nors 
prūsais buvo vadinamos tik tos vakarinės aisčių giminės, kurios 
anksčiau puldavo lenkus, o vėliau pirmosios buvo ordino paverg¬ 
tos. Įsikūręs pirmiausia jų krašte, ordinas jų vardu pavadino ir 
visą nukariautą kraštą. 

Prūsai ne lengvai pasidavė vokiečiams: jie nuolat kovodavo, 
užpuldavo ir degindavo ordino pilis ir vokiečių kolonistų sody¬ 
bas. O du kartus (1242 - 1249 ir 1260— 1274 m.) net buvo sukilusios visos pa¬ 
vergtos jų giminės. Daug kryžiuočių jos tuomet išžudė, daug or¬ 
dino pilių išgriovė; nepajėgė išgriauti tik pačių stipriųjų pilių. 

Kai sukilimai aprimdavo, ordinas kiekvieną kartą turėdavo iš 
naujo nugalėti prūsus. Bet šitokiais kritiškais momentais jis pa¬ 
sišaukdavo paramos iš Vokietijos ir iš kitų kraštų, ir prūsai bū¬ 
davo nuveikiami. 

Ordiną atkvietė į Prūsus Mozūrų kunigaikštis ir vyskupas 
Kristijonas. Ordinas turėjo būti jų įrankis. Tačiau išėjo visai ki¬ 
taip. Netrukus vyskupas Kristijonas pateko prūsams į nelaisvę, 
iš kurios ordinas nesirūpino jo išvaduoti net 5 metus. Vyskupui 
esant nelaisvėje, ordinas pasirūpino, kad ir imperatorius ir popie¬ 
žius pripažintų jam visus Prūsų ir kitų pagonių nukariaujamus 
kraštus. Ir kai vyskupas grįžo iš nelaisvės, tai krašto valdovą 
atrado ordiną. Tiesa, ordinas vis dėlto sutiko užleisti vyskupams 
l/3visų savo žemių, tačiau neilgai naudojosi vyskupai ir tokia 
teise, kadangi netrukus vyskupais buvo skiriami vien tik ordino 
nariai. Tuo būdu Prūsų ordino valstybėj nebegalėjo kilti jokių 
konfliktų (Dobrinės ordinas, kuris pasirodė nepajėgus, jau 1235 
m. buvo prijungtas prie kryžiuočių ordino). 

Su atkvietusiais ir pirmutinę globą suteikusiais Mozūrų ku¬ 
nigaikščiais ordinas taip pat niekuomet nesiskaitė. Kunigaikštis 
Konradas, kaip matėme, kviesdamas ordiną, tarėsi gausiąs savo 
politikai įrankį, bet ordinas, turėdamas plačių ryšių Vakaruose 
ir globojamas imperatorių, greitai pasidarė net kunigaikščio kon¬ 
kurentas ir priešas. Tuo būdu lenkai, kviesdami į Pabaltijį vo¬ 
kiečių ordiną, pasikvietė sau amžinąjį priešą. Greitai tarp jų 
prasidėjo net karai, varžytynės dėl žemių, ir ordinas užgrobė visą 
lenkiškąjį Pamarį. 

TREČIOJI DALIS 


Lietuvos valstybės kūrimo laikotarpis 

1. Vidaus ir užsienio santykiai valstybei kuriantis 

Lietuvos vidaus santvarka ir karai su kaimynais prieš 
įkuriant vieningą valstybę. Valstybė buvo įkurta ne viena 
diena. Ji buvo kuriama ilgai ir palaipsniui. Valstybei susikurti 
padėjo nuolatinis reikalas kariauti. Jau iš žilos senovės buvo 
lietuvių šeimų ir apylinkių sambūrių, kuriuos sudarė gyvas reika¬ 
las gintis ar ką nors pulti. Tokių mažų, savo vadus turinčių, apy¬ 
linkių iš pradžių buvo labai daug. Todėl gana ilgai nesusijungę 
lietuviai buvo puolami kaimynų rusų kunigaikščių. X, XI-me 
ir net iki pusės XII amž. — visą laiką rusai puolė tiek Padau- 
guvio aisčius, tiek aukštaičius. Bet nuo antros XII amž. pusės ir 
lietuviai pradėjo pulti rusus. Jie pasiekdavo labai tolimas rusų 
sritis ir grobdavo jų lobingų miestų turtus. XIII amžiaus pra¬ 
džioje lietuviai buvo tikras rusų siaubas. Kai XII amž. gale Li¬ 
vonijoje įsikūrė vokiečių ateivių valstybė, lietuviai ėmė pulti ir 
ją. Jie pasiekdavo tolimus pajūrius, o žiemos metu, ledu perėję 
įlanką, nusigaudavo net į Saremą (Eželį). 

Aišku, kad šitoki dideli žygiai negalėjo apseiti be vadų. Di¬ 
delius lietuvių būrius vedė kuris nors vienas vadas. Jis iš pra¬ 
džios buvo renkamas susibūrusių karių. Bet po sėkmingo žygio 
toks vadas dažnai pasilaikydavo valdžią ir taikos metu. O pasi¬ 
laikyti ją buvo nesunku, nes po vieno žygio paprastai būdavo 
ruošiamasi kitam, ir dažniausiai tai ruošai vadovaudavo buvu¬ 
sysis vadas. Taip palengva iš daugybės buvusių kunigaikštėlių 
išsiskyrė mažesnis jų skaičius. Antai 1219 m., darant taiką su 


48 . 



Voluinės kunigaikštyste, Lietuvai atstovauja net 21 kunigaikštis, 
bet jie priklauso iš viso tik 5 giminėms. Taigi jau tada Lietuva 
buvo tik 5 kunigikščių šeimų valdoma. Bet labai greit kuni¬ 
gaikščių skaičius pradėjo mažėti. Daug jų vienoje tautoje nega¬ 
lėjo taikiai sugyventi, ir galingesnieji pradėjo šalinti silpnesniuo¬ 
sius. Pagaliau Mindaugas pašalino visus kitus kunigaikš¬ 
čius ir liko vienas valdovas visame krašte. 

Karai valstybės jungimo laikotarpy. Kuriantis valstybei, iš 
kaimynų lietuviams pavojingiausi buvo Voluinės kunigaikštystė 
ir kalavijuočių ordinas. Sunku būtų buvę vienu metu kariauti 
su abiem priešais. Todėl 1219 m. susitarę Lietuvos kunigaikš¬ 
čiai padarė taiką su Voluine. Padarę taiką pietuose, jie pradėjo 
žiauriai siaubti kalavijuočių ordino pavergtas sritis, naikinti jo 
pilis. Šitiems žygiams jie rado ir talkininkų. Tai buvo galinga 
D. Naugardo miestiečių valstybė. Varydamas prekybą su vo¬ 
kiečių Hanzos pirkliais, Naugardas labai praturtėjo ir turėjo savo 
kolonijų lybių ir estų žemėse. Dabar daugumą jų buvo užėmę 
kalavijuočiai. Todėl Naugardas susidėjo su lietuviais, tikėdama¬ 
sis išvyti ordiną iš tų žemių. Tačiau lietuviai su naugardiečiais 
nevieningomis jėgomis neįstengė paimti tvirtų ordino pilių. 
Padarę du bendrus žygius, jie tik apiplėšė kraštą. Taip apsivylę 
lietuviai laikinai metė vokiečius ir vėl savo dėmesį nukreipė į 
rusų kraštus; su ordinu jie susitikdavo tik tuomet, kai jis juos 
puldavo. Bet ordinas retai tepuldavo, nes, mirus jo įkūrėjui 
vyskupui Albertui (f 1229 m.), jis visiškai susilpnėjo. Netrukus 
dar prasidėjo jo nesutikimai su Rygos vyskupu; o prasidėjus 
savitarpio vaidams, ordinas nebepajėgė kariauti su lietuviais. 

Lietuvos suvienijimas. Šitie karai su ordinu ir su rusais vers¬ 
te vertė lietuvius jungtis į didesnius politinius vienetus. Tuo bū¬ 
du ir kunigaikščių skaičius mažėjo. Pagaliau iš visų kunigaikš¬ 
čių tarpo iškilo Mindaugas, kuris, pašalinęs kitus kunigaikš¬ 
čius ir net savo brolius, pasidarė visos Lietuvos valdovas. Tas 
atsitiko, žinoma, ne be kraujo praliejimo. Vieni iš Mindaugo 
konkurentų žuvo kovose, o kiti buvo išvaryti iš tėviškių ar per¬ 
kelti kitur valdyti. 

Nėra žinių, kurių sričių kunigaikščiu buvo Mindaugas, prieš 
paimdamasį savo valdžią visą Lietuvą. Jis, žinoma, buvo gavęs 
valdžią iš tėvo, kuris taip pat turėjo būti galingas kunigaikštis. 

Bet kuo vardu buvo Mindaugo tėvas, irgi nežinia. Žinome tik 
jo brolį ir du brolio sūnus, Tautvilą ir Erdvilą, kurie buvo išva¬ 
ryti iš Lietuvos. Iš pradžių jie buvo išsiųsti kariauti į rusų že¬ 
mes, bet po sėkmingo žygio Mindaugas nebeleido jiems grįžti. 

Taip pat tiksliai nežinoma, kada buvo galutinai suvienyta 
Lietuva. Bet tas turėjo atsitikti dar prieš 1236 m., nes tais metais 
Voluinės kunigaikštis jau derėjosi su Mindaugu, kaip su visos 
Lietuvos valdovu. Be to, tais pačiais metais buvo pirmas di¬ 
delis suvienytos Lietuvos mūšis su kalavijuočiais. 

2. Mūšis ties Šiauliais (1236 m.) ir kalavijuočių susiliejimas su 
kryžiuočiais (1237 m.) 

Mirus vysk. Albertui, kalavijuočių ordinui nekaip sekėsi, 
nes naujasis vyskupas, norėdamas suvaldyti ordiną, buvo pra¬ 
dėjęs su juo kovą, kurią išsprendė tik popiežiaus legatas. Ordi¬ 
nas buvo silpnas, ir jam buvo sunku kariauti su stiprėjančia Lie¬ 
tuva. Todėl jis pradėjo rūpintis susijungti su kryžiuočiais. Bet 
kryžiuočių magistras tuo tarpu nenorėjo jungtis. Jis norėjo pa¬ 
laukti, kada kalavijuočiai visiškai nusilpnės ir ne sąjungą siūlys, 
bet prašys globos. Kryžiuočiams nenorint sąjungos, kalavijuočiai 
ryžosi patys susitvarkyti. Norėdami pagerinti savo būklę, jie pa¬ 
prašė popiežių paskelbti Europoje jų pagalbai pirmąjį kryžiaus 
karą. Kryžiaus karas buvo paskelbtas, ir į Livoniją atvyko daugy¬ 
bė Europos riterių. 1236 m. kalavijuočiai su svečiais įsiveržė į Lie¬ 
tuvą ir žiauriai nusiaubė kraštą. Pajutę susitelkusią lietuvių ka¬ 
riuomenę, kalavijuočiai su svečiais buvo besitraukią, bet lietuviai 
pastojo jiems kelią. Ties Šiauliais įvyko didelis mūšis, kurį 
laimėjo lietuviai. Kalavijuočių žuvo visa vadovybė su pačiu 
magistru ir daugybė svečių. Iš visos jų kariuomenės, kaip rašo 
kronikos, grįžę namo vos kas dešimtas karys. 

Skaudžiai pralaimėję šitą mūšį, likusieji kalavijuočiai pa¬ 
prašė kryžiuočius priimti juos į savo tarpą. 1237 m. popie¬ 
žius patvirtino jų susitarimą. Tuo susitarimu, kalavijuočių ordi¬ 
nas buvo panaikintas, o likusieji jo nariai tapo kryžiuočiais. Ka¬ 
dangi jų čia buvo likę nebedaug, tai iš Prūsų buvo atsiųsta naujų 
jėgų. Taip pat buvo atsiųstas ir naujas krašto magistras. Jis da¬ 
bar jau nebebuvo atskiro ordino magistras, bet priklausė kry- 

žiuočių didžiojo magistro, taigi buvo kryžiuočių provincijos, t. 
y. krašto magistras (Landmeister). Susilieję vokiečių ordi¬ 
nai dabar pradėjo ypatingai stengtis susisiekti ir susilieti į vieną 
valstybę. Tam tikslui jiems reikėjo nukariauti žemaičius. Todėl 
ir prasidėjo ilga, daugiau kaip 150 m. ėjusi kova su lietuviais. 

3. Mindaugo kovos dėl vieningos valstybės išlaikymo 

Kas vadovavo lietuvių kariuomenei mūšyje ties Šiauliais, 
nėra žinių. Bet aišku, kad tai buvo jau suvienytos Lietuvos žy¬ 
gis, tad jam turėjo vadovauti arba pats Mindaugas arba kuris 
nors iš jam artimų kunigaikščių. Greičiausiai tai buvo artimas 
Mindaugo bendradarbis, žemaičių kunigaikštis Vykintas. 

Po didžiojo laimėjimo lietuviai norėjo išvyti vokiečius nors 
iš Kuršo, bet tas jiems nepavyko. Tuo tarpu patys kuršiai sutiko 
pripažinti ordino valdžią. Tada lietuvių dėmesys nukrypo į rusų 
žemes. Iš totorių nugalėtų Voluinės kunigaikščių lietuviai atsi¬ 
ėmė kadaise nustotas (žiūr. 38 psl.) lietuviškąsias Gardino, Nau¬ 
garduko, Slanimo ir Volkovisko sritis. Tuo laiku jie paėmė ir 
Minską. Be to, jie padarė daug žygių į rytus ir į šiaurę. Lietu¬ 
viai siaubė D. Naugardo žemes ir nužygiavo toli anapus Polocko. 
Kiek laiko lietuvių rankose buvo net Smolenskas. Bet ilgesnį lai¬ 
ką jie teišlaikė tik Polocką. Visus tuos žygius atliko ne pats 
Mindaugas, bet jo siunčiami kunigaikščiai. Jiems kariaujant ry¬ 
tuose, Mindaugas rūpinosi suimti į savo valdžią visus aukštaičius 
ir žemaičius. Išsiųstus kariauti kunigaikščius jis laikė rusų že¬ 
mėse, o jų tėviškes paėmė į savo valdžią. Kai šie bandė priešin¬ 
tis, jis atėmė iš jų ir duotas rusų kunigaikštystes. 

Aišku, kad šitoks Mindaugo elgesys nuskriaustus kunigaikš¬ 
čius padarė jo priešais. Jie pradėjo rūpintis pašalinti Mindaugą ir 
ieškojo tam tikslui sąjungininkų. Jų greit atsirado, nes į augančią 
Mindaugo galybę labai nepalankiai žiūrėjo Voluinės kunigaikš¬ 
čiai ir Livonijos ordinas. 

1249—1250 m. sąjunga prieš Mindaugą. Mindaugo brolėnai, 
Tautvilas su Erdvilu, ir jų dėdė, Žemaičių kunigaikštis Vykintas, 
Mindaugo buvo išsiųsti į rusų sritis. Netrukus jie buvo pašalinti 

ir iš ten. Tada jie pabėgo pas savo giminaitį Voluinės kunigaikštį 
Danielių (jis buvo vedęs Tautvilo ir Erdvilo seserį). Danielius 

ryžosi padėti pabėgėliams. Jam rūpėjo ne tik paremti giminaičius, 
bet ir sutramdyti Mindaugo galybę ir atgauti neseniai nustotas 
sritis. Danielius tuojau pasiuntė Vykintą į Livonijos ordiną, 
siūlydamas jam sąjungą. Tas mielai ją priėmė. Pabėgėliai kuni¬ 
gaikščiai visokiais pažadais ir pinigais patraukė į savo pusę jot- 
vingus ir sukėlė žemaičius, kur buvo daug Mindaugo valdžia ne¬ 
patenkintų kunigaikštėlių. Tuo būdu prieš Mindaugą susidarė 
galinga sąjunga, į kurią įėjo: 1) Livonijos ordinas, 2) Voluinės 
kunigaikštystė, 3) žemaičiai ir 4) jotvingai. Prie tos sąjungos 
neprisidėjo tik Prūsų ordinas, kuris dar nebuvo visiškai atsiga¬ 
vęs po pirmojo (1243—1249 m.) prūsų sukilimo ir kaip tik tuo 
metu kariavo su lenkais. 

Iš sąjungininkų pirmasis pradėjo žygius Danielius. Bet už¬ 
ėmęs Slanimą ir Volkoviską, jis toliau nebežygiavo. Tuo tarpu 
Vykintas, Tautvilas ir Erdvilas su savo jėgomis apsupo Min¬ 
daugą jo pilyje, kurią kronikos vadina Voruta. Jiems į pagal¬ 
bą atėjo ordinas, tačiau pilies neįstengė paimti, ir ordino kariuo¬ 
menė, nusiaubusi kraštą, grįžo atgal. 

Mindaugą tuo būdu išgelbėjo jo stiprioji pilis. Bet, kur ji 
buvo, nežinia. Greičiausiai ji bus buvusi kur nors Aukštaičiuose: 
kai kurie mokslininkai spėja tai buvus Liškiavą ar Kernavę. 

Apsigindamas pilyje nuo priešo, Mindaugas dar neišsigel¬ 
bėjo iš gresiančio pavojaus, nes priešų sąjunga greit neiširo. Vy¬ 
kintas ir Tautvilas su Erdvilu buvo čia pat, Lietuvoje. O Rygos 
vyskupas siūlė ordinui, pakrikštijus Tautvilą, pastatyti jį Min¬ 
daugo vietoje. Nerasdamas kitos išeities, Mindaugas sumanė iš¬ 
ardyti sąjungą diplomatiškomis priemonėmis. Jis sugalvojo pa¬ 
traukti į savo pusę pavojingiausią sąjungos narį — ordiną. Ka¬ 
dangi ordinas tesutiko taikintis su Mindaugu tik tuomet, kai šis 
krikštysis, tai Mindaugas ir krikštijosi. 

4. Mindaugo krikštas ir karūnavimasis Lietuvos karalium 
(1251-1253 m.) 

Kai po Vorutos apgulos Mindaugas pasiūlė ordinui taiką, 
Livonijos magistras Andrius iš Štirlando (von Stirland) jam pa¬ 
teikė krikšto sąlygą. Andrius buvo iš tikro padorus ir labai 
maldingas riteris: jis tikrai troško Lietuvos krikšto. Todėl, kai 
Mindaugas sutiko krikštytis, jis nuoširdžiai rūpinosi jam padėti. 

Liškiavos pilies griuvėsiai. 


1250 m. pabaigoje jis su būriu palydovų atvyko į Lietuvą. Čia 
tų metų gale ar 1251 m. pradžioje Mindaugas su visais savo arti¬ 
maisiais buvo pakrikštytas. Ordinas padėjo jam net suvaldyti 
priešus. Kunigaikštis Vykintas netrukus ties Tverais buvo nu¬ 
galėtas; jis pats žuvo mūšyje, o Tautvilas su Erdvilu pabėgo. 
Tuo būdu nei Aukštaičiuos nei Žemaičiuos nebeliko didžiųjų 
Mindaugo priešų. Tik pačioje visuomenėje ir smulkiųjų kuni¬ 
gaikščių tarpe buvo nepasitenkinimo dėl krikšto ir dėl susidė¬ 
jimo su vokiečiais. Bet kadangi nepatenkintieji neturėjo žy¬ 
mesnių vadų, tai dar ilgokai tas nepasitenkinimas neperėjo į su¬ 
kilimą. Tik žemaičiai vis nesiliovė kovoję su Livonijos vokie¬ 
čiais, besiveržiančiais į jų kraštą. 

Po krikšto Mindaugas kartu su ordino magistru tuojau pa¬ 
siuntė į Romą pasiuntinius pareikšti ištikimybės popiežiui ir 
prašyti jo globos. Kartu buvo prašoma suteikti Mindaugui ka¬ 
rališkąją karūną. Popiežius su džiaugsmu sutiko delegaciją ir 
įgaliojo Kulmo vyskupą Henriką karūnuoti Mindaugą karalium. 
Popiežiaus sutikimas buvo duotas 1251 m. liepos 17 d., bet ka¬ 
rūnacija teįvyko tik 1253 m., t. y. po 2 metų. 

Kaip matome, Mindaugas bandė staiga iškelti savo sukurtą 
valstybę ir pastatyti ją, kaip lygią, greta kitų Europos viešpatys- 

čių. Bet vėliau pasirodė, kad šitas jo bandymas dar buvo per 
ankstyvas. Neseniai tik sukurtos valstybės valdovo autoritetas 
viduje dar buvo per silpnas, todėl jam nepakako jėgų visiems 
suvaldyti. 

5. Lietuvos bažnytinės provincijos įkūrimas (1253 m.) 

Ta pati delegacija, kuri prašė popiežių karūnuoti Mindaugą, 
drauge prašė įkurti jo valstybėje ir vyskupystę. Rygos arkivys¬ 
kupas manė, kad jam turinti priklausyti ir Lietuvos Bažnyčia, 
nes jis buvo laikomas Pabaltijo metropolitu. Jis manė, kad po¬ 
piežiaus globojamoje Mindaugo valstybėje jis vaidinsiąs tokį 
pat vaidmenį, kaip ir Livonijoje, kad ir čia jis būsiąs laikomas 
aukščiausiuoju autoritetu, o Mindaugas turėsiąs tenkintis tiktai 
pasauline valdžia, kaip kad ordinas Livonijoje. Bet, Mindaugo 
prašomas, popiežius įsakė, kad naujasis vyskupas prisiektų pa¬ 
klusnumą tiesiog popiežiui. Vyskupu buvo paskirtas tas pats 
ordino kunigas Kristijonas, kuris atliko Mindaugo krikšto 
apeigas. Tačiau Rygos arkivyskupas Albertas, nepaisydamas 
popiežiaus įsakymo, priėmė iš Kristijono priesaiką savo vardu. 
Tik vėliau, Mindaugui pasiskundus, popiežius įsakė Neuburgo 
vyskupui priimti iš Kristijono kitą priesaiką, kuria jis pasiža¬ 
dėjo klausyti tiesiogiai popiežiaus. Tuo būdu Lietuvos Baž¬ 
nyčia juridiškai buvo nepriklausoma nuo vokiečių. Tačiau ki¬ 
taip išėjo praktikoje. 

Mindaugas tuo tarpu dar tebeturėjo daug priešų. Ypač jo 
nenorėjo klausyti žemaičiai. Todėl Žemaičių dalį jis net užrašė 
ordinui. Saugumo sumetimais, ordino, o gal ir paties vys¬ 
kupo prašomas, Mindaugas vyskupui gyvenamąja vieta paskyrė 
Žemaičius ir dovanojo jam čia kai kurias žemes: po pusę Rasei¬ 
nių, Ariogalos, Betygalos, Laukuvos ir kt. sričių.Tose srityse vys¬ 
kupas jautėsi labai nesaugiai, todėl prašė ordiną globos; už tai jis 
perleido ordinui kai kurias Mindaugo jam dovanotas žemes. Or¬ 
dinui tai buvo labai pelninga, todėl jis su dideliu noru paėmė į 
globą buvusį savo narį. Pas vyskupą buvo nusiųsta net keletas 
ordino brolių su būriu karių. Tuo būdu Lietuvos vyskupystė, 
atsikračiusi Rygos vyskupo, visgi faktiškai susirišo per ordiną 
su vokiečiais. Mindaugas šitais vyskupo santykiais su ordinu 
greičiausiai buvo nepatenkintas, bet nieko negalėjo daryti, nes 

jam daug teko kariauti su Voluinės kunigaikščiais, gudais ir 
totoriais, o be to, daug kas ir pačioje Lietuvoje priešinosi jo 
valdžiai. Ypač jo nenorėjo klausyti žemaičiai, į kurių gyvenimą 
kišosi vyskupo globėjas — ordinas. 

Nors, ordino verčiamas, Mindaugas net keliais dokumentais 
dovanojo ordinui visą Žemaitiją, tačiau žemaičiai žiūrėjo 

į jį, kaip į saviškį. Nenorėdami pasiduoti nei vyskupui nei ordi¬ 
nui, žemaičiai tuo tarpu vieni kovojo su ordinu, kuriam nesisekė 
jų nukariauti. Žemaičių krašte įsikūręs vyskupas Kristijonas, 
nieko negalėdamas veikti, nuo 1259 m. iš čia visiškai išsikraustė. 

Jo vyskupystė išnyko, o jis pats baigė savo gyvenimą Vo¬ 
kietijoj. 

Antroji vyskupystė Lietuvos pietuose. Po Mindaugo krikš¬ 
to popiežius pavedė Kulmo vyskupui Henrikui karūnuoti Min¬ 
daugą ir įšventinti Lietuvai naują vyskupą. Bet dėl Rygos arki¬ 
vyskupo pretenzijų užtruko ir karūnavimas ir naujos vysku¬ 
pystės įkūrimas. Kai Rygos arkivyskupas įšventino vysk. Kris¬ 
tijoną, tuo pat metu Kulmo vyskupas Henrikas irgi rūpinosi 
įkurti vyskupystę. Jis tai atliko per lenkų Gniezno arkivyskupą. 
Maždaug kartu su Kristijonu čia vyskupu buvo įšventintas lenkų 
domininkonas Vitas. Mindaugas jo gyvenamajai vietai buvo 
paskyręs pietines Lietuvos sritis (jotvingų žemėje). Bet kadangi 
Vito nerėmė jokia karinė pajėga, kaip kad Kristijoną, tai jis į savo 
vyskupystę greičiausiai nebuvo nė atvykęs. Ir jis savo gyvenimą 
baigė kažkur Vakaruose. 

6. Mindaugo valstybės reikalai po krikšto ir karūnavimosi 

Karai su Voluine. Krikštijęsis ir susitaikinęs su ordinu, 
Mindaugas ryžosi atgauti Voluinės kunigaikščio Danieliaus už¬ 
grobtas žemes. Dabar karui vadovavo jau nebe svetimi kuni¬ 
gaikščiai, bet Mindaugo sūnus Vaišvilkas. Danielius buvo 
sumuštas ir priverstas taikintis (1255 m.). Sutartis buvo susti¬ 
printa Mindaugo dukters ir Danieliaus sūnaus Švarno vedybo¬ 
mis. Danieliaus sūnui Romanui Mindaugas davė valdyti Nau¬ 
garduką, o Vaišvilkas gavo Slanimo, Volkovisko ir kitus atgautų 
sričių miestus. Tik jie turėjo pripažinti Mindaugo valdžią. 

Ta pačia taika buvo amnestuoti buvusieji Mindaugo priešai — Taut- 

Naugarduko pilies griuvėsiai. 

vilas su Erdvilu. Tautvilui tada buvo pavestas valdyti Polockas, 
kurį jis valdė ir prieš maištą, o apie Erdvilą nuo to laiko nebe¬ 
turime jokių žinių. 

Tuo būdu po taikos su Voluine Mindaugas nebeturėjo dide¬ 
lių priešų. Jis kietai valdė visus aukštaičius ir nukariautus rusus, 
bet lietuvių pakraščio giminės (su lenkais ir kryžiuočiais kariau¬ 
jantieji jotvingai ir su Livonijos ordinu kariaujantieji žemaičiai) 
jam nelabai norėjo pasiduoti. 

Mindaugo sūnaus vainikavimas. Mindaugas svajojo kada 
nors kietai suimti į savo valdžią visas lietuvių gimines. O tuo 
tarpu stiprinosi viduje; rūpindamasis, kad, jam mirus, nežūtų 
valstybė, iš anksto gavo popiežiaus leidimą vainikuoti karalium 
vieną iš savo sūnų. Jis turėjo tris sūnus, kurių du jaunesnieji, 
Ruklys ir Rupeikis, buvo pakrikštyti katalikais kartu 
su Mindaugu, o vyresnysis sūnus Vaišvilkas; santykiaudamas 
su Voluinės kunigaikščiais, krikštijosi rytų Bažnyčios apeigomis. 
Pagaliau po taikos su Voluine Vaišvilkas išvyko į Graikiją 
ir įstojo į vienuolyną. Iki tėvo mirties jis nebegrįžo į Lietuvą. 

Todėl Mindaugas savo įpėdiniu galėjo vainikuoti katrą nors iš 
jaunesniųjų sūnų; katrą būtent, — nežinia. 

Karai su totoriais. Rūpindamasis sutvarkyti savo valstybę, 
po taikos su Voluine Mindaugas dar susidūrė su totoriais, pa¬ 
vergusiais tuo metu visą Rusiją. Mindaugas kartu su Voluine 
puolė totorius. Už tai atsilygindami, totoriai (1258 m.) su¬ 
ruošė didelį žygį į Lietuvą ir nusiaubė visą rytinę jos dalį. 
Bet kaip greit jie užplūdo, taip veikiai ir atsitraukė. Didelių 
mūšių su jais neįvyko, ir tas vienintelis jų užplūdimas neturėjo 
Lietuvai jokios reikšmės; tik šiek tiek buvo apnaikintas kraštas, 
bet dėl to nė kiek nepasikeitė valstybinės sienos. 

7. Žemaičių kovos su ordinu ir Mindaugo prisidėjimas prie jų 

Klaipėdos įkūrimas (1252 m.). Mindaugas tvarkė savo vals¬ 
tybę, kariavo rytuose ir pietuose, o žemaičiai kovojo su ordinu, 
kurs neįstengė pavergti jam Mindaugo atiduotų žemių. Tada 
ordinas pasiryžo bent atskirti žemaičius nuo jūros, kad iš at- 



Klaipėda 1535 metais. 

plaukiančių pirklių jie negalėtų pirktis ginklų ir kitokių prekių. 
Be to, užėmus pajūrį, Livonijoje ir Prūsuose veikiančios ordino 
šakos galėtų susisiekti sausuma. Tam tikslui 1252 m. Livo¬ 
nijos ordinas ėmė statyti pilį toje vietoje, kur Kuršmarės 
jungiasi su Baltija. Senoji tos vietos sodyba buvo vadinama 
Klaipėda; ordinas ją pavadino vokišku Nemuno vardu — 
Mentei. Žemaičiai tuojau suprato naujosios pilies pavojingumą 
ir ėmė ją pulti dar tebestatomą. Bet ir dažnais puolimais jie 
neįstengė nei jos statybos sutrukdyti nei pastatytos pilies iš¬ 
griauti. 

Durbės mūšis (1260 m.) ir jo padariniai. Pasistatęs Klai¬ 
pėdos pilį, Livonijos ordinas vėl ėmė pulti žemaičius. Po ilgų 
kovų jis pasistatė Nemuno pakrantėje Jurbarko pilį (1259 
m.), kurios žemaičiai taip pat neįstengė išgriauti. Tada priešais 
Jurbarką žemaičiai pasistatė savo pilį — Karšuvą. Ordinas 
ketino suruošti į Žemaičius didelį žygį ir išgriauti Karšuvą. 
Livonijos ordinui atėjo į pagalbą Prūsų ordinas ir daug svečių 
iš Europos. Bet visai priešo kariuomenei traukiant į Karšuvą, 
žemaičiai nėjo jos ginti, o įsibrovė naikinti ordino valdomojo 
Kuršo. Ordino kariuomenė nusiskubino gelbėti savo žemių. 
Abiem kariuomenėm susitikus prie Durbės ežero, kovą lai¬ 
mėjo žemaičiai. Reikia pastebėti, kad iš mūšio pasitraukė ordino 
pavergtieji kuršiai, kurie čia buvo jų atvesti kartu su lybiais ir 
latgaliais. Mūšyje žuvo visa ordino vadovybė su Livonijos ma¬ 
gistru ir Prūsų maršalka ir beveik visi broliai. 

Po mūšio, Livonijoj ir Prūsuose tuojau sukilo pavergtosios 
kiltys. Ordinas atsidūrė dideliam pavojuj. Ypač labai išsi¬ 
plėtė sukilimas Prūsuose, kur buvo sunaikintos beveik visos or¬ 
dino pilys ir išžudytos jų įgulos. Nesugriautos liko tik Karaliau¬ 
čiaus, Baigos, Elbingo ir Kulmo, t. y. pačios tvirtosios pilys. 
Sukilusioms giminėms padėti čia ateidavo žemaičiai, kurie ne 
kartą pasiekdavo net Vyslą. Ordinui tuomet buvo labai sun¬ 
kūs laikai; jis išsigelbėjo tik dėl to, kad į jo šauksmus atėjo 
pagalba iš Vakarų: mat, jo prašomas, popiežius sušaukė Euro¬ 
pos riterius į kryžiaus žygį prieš Pabaltijo pagonis. 

Mindaugo prisidėjimas prie žemaičių kovų. Visoms žemai¬ 
čių kovoms su ordinu vadovavo jų kunigaikštis, Mindaugo se¬ 
serėnas Treniota. Po Durbės mūšio jisai, atvykęs pas 

Mindaugą, ėmė jį įkalbinėti nutraukti ryšius su ordinu ir bend¬ 
romis visų aisčių jėgomis išvyti vokiečius. Tada, esą, pasiduosią 
jo valdžiai ir žemaičiai, ir kuršiai ir visos ordino pavergtos Pa- 
dauguvio kiltys. Mindaugas tuo metu buvo labai nusivylęs 
santykiais su ordinu, nes neturėjo iš to jokios naudos. Tiesa, 
ordinas jo žemių nebepuolė, bet užtat jo akivaizdoje vergė že¬ 
maičius. Todėl Mindaugas priėmė pasiūlymą ir, sudaręs są¬ 
jungą su D. Naugardu, 1262 m. nužygiavo į Livonijos ordino 
žemę net iki Cėsio (Vendeno). Bet, neatvykus Naugardo ka¬ 
riuomenei, jis neįstengė paimti pilies ir, grįžęs namo, daugiau su 
ordinu nebekariavo. Tuo tarpu Treniota su žemaičiais žygiavo 
tolimus žygius: Prūsuose jie pasiekdavo net Vyslą, siaubdavo 
Kulmo apylinkes, o už Dauguvos pasiekdavo net Estiją. 

Tai buvo tik siaubiamieji, o ne užkariaujamieji žygiai. Livo¬ 
nijos ordinas atsigavo gana greit. Po kiek laiko atsigavo ir 
Prūsų ordinas; bet kol jis atgavo savo pirmykštę būklę Prū¬ 
suose, praėjo net 14 metų. 


8. Mindaugo nužudymas (1263 m.) 

Mindaugas, po Durbės pralaimėjimo užpuolęs 1262 m. labai 
susilpnėjusį ordiną, daugiau jo nebelietė. Tuo metu sukilu¬ 
sioms ordino pavergtoms giminėms kariauti tepadėdavo vien 
žemaičiai. Mindaugas po pirmo nepasisekimo ėmė gailėtis nu¬ 
traukęs su ordinu sutartį ir vėl nusigręžė į rusų kraštus. 1263 
m. jis išsiuntė savo kariuomenę prieš Briansko kunigaikštį. 
Kariuomenei vadovavo Nalšėnų kunigaikštis Daumantas. Bet 
šitas Mindaugo žygis Lietuvoje buvo palaikytas tautinių rei¬ 
kalų apleidimu. Mindaugas jau ir anksčiau buvo kaltinamas 
susidėjęs su vokiečiais, taigi jo atsisakymas prisidėti prie bro¬ 
liškų giminių kovos dėl laisvės buvo palaikytas tautos išdavimu. 
Todėl žemaičių kunigaikštis Treniota ir iš žygio grįžęs 
Daumantas susimokę jį nužudė. Kartu nužudė ir abu prie jo bu¬ 
vusius sūnus — Ruklį ir Rupeikį. Jie tikėjosi, kad, pašalinę Min¬ 
daugą, jo suorganizuotos valstybės jėgomis įstengs išvaduoti vi¬ 
sas ordino pavergtas gimines ir apsaugos visą tautą. O iš tikrųjų, 
žuvus Mindaugui, susvyravo net jo sukurtos valstybės pamatai. 

Be politinių sumetimų, sąmoksle prieš Mindaugą daug svėrė 
ir kiti motyvai. Nemažą vaidmenį čia vaidino spaudžiamų kuni¬ 
gaikščių reakcija, noras atgauti savo teises. Būta čia ir šeimyni¬ 
nių nesusipratimų: mirus Mindaugo žmonai Mortai, jis pasiliko 
pas save į laidotuves atvykusią jos seserį, Daumantienę; tad 
Daumantą vertė prisidėti prie sąmokslo ir noras susigrąžinti 
sau žmoną. 

9. Lietuva po Mindaugo mirties, —1263—1270 m. 

Treniota (1263—1265 m.). Nužudžius pirmąjį valstybės vie- 
nytoją, Mindaugą, Lietuvoje pakėlė galvas visi dar neišnykę 
kunigaikštėliai. Nė vienas iš jų nenorėjo pasiduoti kitas kitam, 
visi stengėsi užimti Mindaugo vietą. Jo teisėto įpėdinio nebuvo, 
nes abudu jaunesnieji sūnūs buvo nužudyti kartu su tėvu, o 
vienuolis Vaišvilkas gyveno Graikijoj. Stipriausi konkurentai 
į Mindaugo sostą buvo jo žudikas Treniota ir buvęs Mindaugo 
priešas, Polocko valdovas Tautvilas. Abudu stengėsi vienas kitą 
pašalinti. Pagaliau Tautvilas buvo nužudytas, ir valdžią paėmė 
Treniota. Matyt, apie sostą svajojo ir Daumantas, bet netrukus 
jis turėjo bėgti iš savo tėviškės. Pabėgęs į Pskovą, jis buvo 
ten išrinktas kunigaikščiu ir, pasižymėjęs laimingais karais, valdė 
Pskovą dar daugiau, kaip 30 metų (iki 1299 m.). 

Treniota bandė varyti tokią politiką, kokią pats buvo siūlęs 
Mindaugui. Jis stengėsi paremti prieš ordiną sukilusias Prūsų 
ir Latvių gimines. Ir iš tikro jis daug joms padėjo. Bet per¬ 
sekiodamas Lietuvoje buvusius krikščionis ir Mindaugo bendra¬ 
darbius, jis sukėlė jų sąmokslą ir, neišvaldęs visiškai 2 metų, 
buvo nužudytas. 

Vaišvilkas (1265—1268 m.). Mindaugui žuvus, Vaišvilkas 
buvo Graikijoj, bet veikiai po to grįžo ir apsigyveno Pinske. 
Treniotą nužudžiusieji Mindaugo gimines šalininkai, žinoma, 
tuojau ėmė galvoti apie jį. Todėl, atvykęs su Voluinės kuni¬ 
gaikščių duota kariuomenės pagalba, jis greit įsiviešpatavo visoj 
Lietuvoj. Jam, kaip kadaise Mindaugui, nenorėjo pasiduoti tik 
žemaičiai, nes ir jis dėjosi su Voluine, turėjo santykių net su ordi¬ 
nu ir atrodė, kad tęs savo tėvo politiką; todėl žemaičiams su 
juo buvo ne pakeliui. 

Bet Vaišvilkas neilgai tevaldė. Po trejų metų jis atsisakė 
nuo sosto ir vėl sugrįžo į vienuolyną. Lietuvą paliko savo sesers 
vyrui Š varnui. Tuo tarpu buvo svajojęs gauti Lietuvą val¬ 
dyti Vladimiro (Voluinėje) kunigaikštis Levas. Supykęs ant 
Vaišvilko už sosto atidavimą Švarnui, Levas pasikvietė jį į sve¬ 
čius ir nužudė. Žuvus paskutiniam Mindaugo sūnui, tiesioginių 
jo palikuonių daugiau nebeliko. 

Švarnas Lietuvą valdė labai neilgai: vos vienerius metus 
pavaldęs, jis mirė (1269 m.). Lietuva liko be dinastijos, ir nauja 
dinastija turėjo iškilti iš savų kunigaikščių tarpo. Pirmasis iškilo 
Kernavės kunigaikštis Traidenis. 

10. Traidenis (1270-1282 m.) 

Ar turėjo Traidenis kokių giminystės ryšių su anksčiau 
veikusiais kunigaikščiais ir su Mindaugu, nėr žinios. Žinome 
tik, kad Lietuvą jis valdė iš Kernavės. Jis, tur būt, norėjo 
eiti Treniotos keliais, ne Mindaugo. Apskritai, jis buvo grynai 
tautiškosios ir pagoniškosios Lietuvos val¬ 
dovas, t. y. pirmiausia jam rūpėjo valdyti ir ginti visas lietu¬ 
viškąsias žemes, o apie nukariavimus jis mažai tesirūpino. Jis 
nesidėjo nė su vienu kaimynu. Būdamas geras karys, jis pats 
vienas kariavo su visais priešais. Ne vieną žygį atliko į Prū¬ 
sus ir daugybę žygių padarė prieš Livonijos ordiną. Todėl jį 
rėmė ir jo klausė net žemaičių kunigaikščiai. Jam buvo pa¬ 
sisekę paimti į savo valdžią net Žiemgalos dalį; tačiau jam ne¬ 
pasisekė visiškai nugalėti ordino. 

Po Durbės mūšio sukilusias kiltis ordinas jau buvo 
nugalėjęs. Traidenis net kelis kartus skaudžiai sumušė Livonijos 
ordino kariuomenę ir ne kartą su savo kariuomene skersai ir 
išilgai išvaikščiojo ordino žemes, tačiau nepajėgė sugriauti jo 
galingų pilių. Tuo būdu ordinas atsilaikė, kai kur net pasistū¬ 
mėjo į Lietuvos pusę. Taip antai, vienų paliaubų metu ordinas 
(1274 m.) Naujinio vietoje pastatė Daugpilį. Traidenis sakė jį 
esant pastatytą jo paties širdy. Bet kad ir kaip stengėsi, jis visgi 
negalėjo jo sugriauti. Traidenis sugebėdavo sumušti ordino ka¬ 
riuomenę tik atvirame lauke: mat, lietuviai dar buvo neįpratę 
imti tvirtų mūro pilių. 

Kernavės piliakalnis. 

Tuo metu kryžiuočių ordinas jau buvo nugalėjęs sukilusias 
aisčių kiltis vad. Prūsijoj. Tada daugelis jų ėmė bėgti nuo 
vokiečių į Lietuvą, ir Traidenis juos mielai priimdavo. Jis juos 
Įkurdino Voluinės pasieny. Tuo būdu jis norėjo ten sudaryti 
tvirtesnę atsparą prieš Voluinės kunigaikštystę, su kuria Trai¬ 
denis bloguoju gyveno (jis užėmė net jos valdytą Drohičiną). 

Mažiausia rūpesčių Traidenis turėjo su kaimynais gudais. 
Tačiau su lenkais jam tekdavo nemažai kariauti; jis pasiekdavo 
ne tik Mozūrus, bet ir tolimąją Krokuvą. Mozūrų kunigaikštis 
(Boleslovas II), norėdamas apsisaugoti nuo Traidenio puolimų, 
vedė net jo dukterį. 

Žodžiu, Traidenio laikais Lietuva buvo iškilusi, kaip ga¬ 
linga karinė pajėga. Tuo metu Lietuvos valstybė buvo grynai 
lietuviška ir tautiška. Ji buvo daug platesnė, negu Mindaugo 
laikais, nes Traidenio klausė ir žemaičiai ir jotvingai, kurie 
Mindaugo laikais labai neaiškiai laikėsi. Traidenio laikais tau¬ 
tiškoji Lietuvos valstybė buvo baigta kurti. Bet galutinai ją 
sustiprino tik tolimesnieji Traidenio įpėdiniai — Vytenis 
ir Gediminas. 

KETVIRTOJI DALIS 


Lietuva, valdoma Gedimino giminės 
didžiųjų kunigaikščių 

A. Patriarchalinės monarchijos laikotarpis 


I. Vytenio ir Gedimino laikai 

1. Lietuvos būklė po Traidenio mirties 

Apie laikotarpį po Traidenio mirties iki Vytenio įsiviešpa¬ 
tavimo (1282—1295 m.) yra likę labai maža žinių. Senosios kro¬ 
nikos mini daug ordino puolimų į Žemaičius ir Aukštaičius, 
taip pat daug mini lietuvių žygių, tačiau nė viena kronika aiš¬ 
kiai nepasako, kas tuo metu valdė Lietuvą. 

Tas laikotarpis betgi buvo labai svarbus. Kaip tik šituo metu 
vokiečių ordinas nuo Vyslos jau buvo priėjęs iki Nemuno ir 
nuo 1282 m. pradėjo pulti lietuvius (anksčiau Lietuvą 
puldavo tik livoniškė jo šaka). Ordinas tuojau pradėjo statyti 
savo pilis Nemuno pakrantėje. Jos turėjo būti atramos punktai, 
žygiuojant į Lietuvą. Svarbiausias dabar ordino tikslas buvo 
nukariauti Žemaičius ir tuo būdu sujungti abi savo šakas. Anks¬ 
čiau Nemuną buvo pasiekęs iš Kuršo ir Livonijos ordinas. Bet 
dabar, po Durbės pralaimėjimo, jis buvo išvytas iš visos Žemai¬ 
tijos. Jo pastatyta Jurbarko pilis buvo sugriauta; su Klaipėdos 
pilim jis jau nebeturėjo ryšio. Nustojęs vilties veikiai nuka¬ 
riauti Žemaičius, jis vėliau Klaipėdą perleido Prūsų kryžiuo¬ 
čiams (1328 m.). Kryžiuočiai, atslinkę prie Nemuno, tuojau 
pasistatė Ragainės, Jurbarko, o kiek vėliau ir Skirsnemunės 

pilis (šią pastarąją netrukus turėjo vėl sugriauti, nes sunku buvo 
ją atlaikyti). Žodžiu, šitam laikotarpy Žemaičiai atsidūrė tarp 
dviejų ordino šakų frontų, tarytum tarp dviejų žiaunų, kurios 
stengėsi susičiaupti ir juos praryti. 

Kai ordino pilių tinklas buvo jau nutiestas, ilgą laiką jo 
nebepajėgė sunaikinti nė visos Lietuvos pajėgos. Bet ir Že¬ 
maičiuose prieš ordiną buvo pastatyta daugybė ginamųjų pilių: 
Veliuona, Kolainiai, Bisėnai ir 1.1. Tos Panemunės pilys turėjo 
saugoti Dubysos upyną. Toliau į vakarus, Jūros paupyje, sto¬ 
vėjo vadinamoji Gedimino pilis. Tuo būdu čia XIII amž. 
gale ir XIV amž. pradžioje susidarė du tvirti frontai, kurie 
išbuvo beveik 150 metų. 

2. Gediminaičių dinastijos pradžia 

Apie Traidenio įpėdinį nėra žinių. Bet jam mirus, tokių 
sumišimų, kaip po Mindaugo mirties, Lietuvoje jau nebebuvo. 
Traidenis turėjo brolių ir sūnų, tad greičiausiai po jo Lietuvą 
valdė arba jo brolis arba sūnus. Tik, deja, mes tiksliai neži¬ 
nome nei visų jo brolių nei sūnų vardų. 

Po šio migloto periodo pirmieji gerai žinomi didieji 
kunigaikščiai buvo Vytenis (1295—1316 m.) ir Gediminas 
(1316—1341 m.). Taip pat gerai žinoma, kad Lietuvą valdė ir 
jų tėvas. Tik, deja, tiksliai nežinomas jų tėvo vardas. Taip 
pat neaišku, kuriuo metu jis valdė. Apskritai periode nuo 
Traidenio mirties iki Vytenio viešpatavimo pradžios yra minima 
keletas Lietuvos kunigaikščių, bet vis dėlto neaišku, kuris iš jų 
buvo Vytenio ir Gedimino tėvas ir didysis kunigaikštis. Senąja 
tradicija, didžiuoju Lietuvos kunigaikščiu, Vytenio ir Gedimino 
tėvu, buvo laikomas Pukuveras, arba Liutauras. Šaltiniai mini 
dar porą kitų vardų (Butegeidį, arba Budividą, ir Budikidą), 
bet tikrasis jo vardas lig šiol vis dėlto tebėra nežinomas. Aišku, 
tik, kad Vytenio ir Gedimino tėvas Lietuvą valdė ir kad jis 
greičiausiai buvo Traidenio giminė (jo, jo sūnaus ar jo brolio 
sūnus), nes tam laikotarpy valdžia iš vienų rankų į kitas Lietu¬ 
voje ėjo ramiu paveldėjimo keliu — jokių varžytynių dėl sosto 
nebuvo. Jei sostą būtų užėmęs ne teisėtas Traidenio paveldėto¬ 
jas, to nebūtų buvę išvengta. Taigi visų vėlesnių Lietuvos ku- 

nigaikščių vadinimas Gediminaičiais nėra visiškai tikslus, nes 
tos giminės didžiuoju kunigaikščiu ne Gediminas buvo pirmasis. 
Galimas dalykas, kad didž. kunigaikščiu buvo ne tik Gedimino 
tėvas, bet ir jo senelis. 

3. Vytenis (1295-1316 m.) 

Vytenis pradėjo valdyti Lietuvą greičiausiai 1295 m., nes 
1294 m. dar tebebuvo gyvas jo tėvas. Dar prie gyvos tė¬ 
vo galvos Vytenis garsėjo, kaip geras karo vadas. Jau tada jis su 
lietuvių kariuomene nužygiuodavo į tolimas abiejų ordino šakų 
ir į lenkų žemes. Daug tokių žygių jis atliko ir vėliau; tačiau, 
kaip Traideniui, taip ir jam sekdavosi tik atviram lauke: nė jis 
neįstengė sunaikinti ordino nutiesto pilių tinklo. 

Sąjunga su Ryga ir Rygos arkivyskupu buvo pats įdomusis 
Vytenio politikos vaisius. Varydamas tautišką politiką ir kovo¬ 
damas su ordinu, jis rado sąjungininkų pačių krikščionių tarpe. 



Marijenburgas, — 

nuo 1309 m. kryžiuočių ordino magistro būstinė. 

Livonijoje tebeėjo smarkios varžytynės tarp arkivyskupo ir 
ordino, kurs nenorėjo 2 /3 nukariauto krašto atiduoti arkivysku¬ 
pui, stengdamasis pasidaryti viso krašto viešpačiu. Tam labai 
priešinosi arkivyskupas, kurs jautėsi esąs aukščiausias autori¬ 
tetas Livonijoj, ir jau labai praturtėjęs laisvasis Rygos miestas. 
Todėl 129S m. arkivyskupas ir rygiečiai, kovodami su ordinu, 
pasikvietė Į talką Vytenį. Pirmasis žygis nusisekė: ordinas buvo 
sumuštas. Bet tais pačiais metais antrą mūšį su ordinu pralaimėjo 
sąjungininkai. Tačiau sudarytoji sąjunga nenutrūko. Arkivysku¬ 
pas ir rygiečiai nedarė taikos su ordinu; nesijausdami esą vieni 
pakankamai stiprūs, Rygoje jie laikė Vytenio atsiųstą lietuvių 
įgulą. Toji Įgula išbuvo Rygoje net iki 1313 m., kada arkivysku¬ 
pas ir miestiečiai buvo priversti padaryti taiką su ordinu ir nu¬ 
traukti sąjungą su Vyteniu. 

Ši pirmoji Vytenio sąjunga su arkivyskupu turėjo didelę 
reikšmę Lietuvai. Pirmiausia tai buvo vokiškojo ir katalikiškojo 
pasaulio dalies pripažinimas Lietuvos valstybės. Lig tol į lie¬ 
tuvius buvo žiūrima, tik kaip į naikintinus pagonis: niekas Va¬ 
karuose nepripažino jiems teisės turėti savo valstybę. Dabar, su¬ 
sidėjus su arkivyskupu ir su Ryga, jau buvo galima pirštu pri¬ 
kišamai rodyti pasauliui, kad ordinas neina lietuvių krikštyti, 
o tik jų pavergti ir kad, siekdamas savo galybės, nesiskaito net 
su savo viršininku arkivyskupu ir spaudžia laisvąjį krikščionišką 
miestą. Ir vėlesnieji Lietuvos kunigaikščiai labai brangino šito¬ 
kias sąjungas, nes jos buvo naudingos prieš ordino propagandą 
Vakaruose. Šitokios sąjungos mažino skaičių karių, norinčių 
vykti į ordino organizuojamus žygius prieš Lietuvą. 

Be to, šita sąjunga buvo labai naudinga Lietuvai ir ekono¬ 
mišku atžvilgiu. Ryga tada buvo labai turtingas miestas. Per 
ją ėjo prekyba su visais Lietuvai priklausiusiais ir dar nepriklau¬ 
siusiais Dauguvos ir Dniepro upyno miestais. Per ją ėjo vienin¬ 
telis kelias į pasaulį, nes, Dniepro žemupy įsigalėjus totoriams, 
prekyba su pietiniais kraštais visai nutrūko. Dabar, padarius 
sąjungą su Rygos miestu, kelias Lietuvos prekybai buvo atviras. 
Čia taip pat buvo vienintelis kelias ir ginklams atsigabenti iš 
vakarų Europos. 

Vytenio valstybė. Vytenis varė visiškai tokią pat tautišką 
politiką, kaip ir Traidenis. Jis visų pirma kariavo su vokiečiais, 

tačiau net drauge su arkivyskupu ir Ryga nepajėgė jų sunaikinti; 
jis tepajėgė tik apginti Žemaičius. Rytuose jis atgavo Mindaugo 
valstybės sienas. Polockas, kuris jau buvo pakliuvęs į ordino 
įtaką,vėl buvo sugrąžintas Lietuvai. Jam nepasisekė tik atgauti 
Vitebsko. Bet užtat jis prijungė prie Lietuvos Mindaugo dar 
nepasiektą Pagirį -Turovo ir Pinsko kunigaikštystes. Senasis 
jotvingų kraštas (t. y. vadinamoji Juodoji Rusija su Naugar¬ 
duku, Slanimu ir Volkovisku), kurį buvo užėmusi ir kolonizavusi 
Voluinė, jau tapo nebeginčijamu Lietuvos kraštu. Vytenis taip 
pat atgavo didžiąją dalį Palenkės (irgi jotvingų žemes, ku¬ 
rias buvo užėmę tie patys Voluinės ir Mozūrų kunigaikščiai), 
prijungė prie Lietuvos jau Traidenio laikinai užimtą Drohičiną 
ir Brastą. Tuo būdu savo įpėdiniui, broliui Gediminui, Vytenis 
paliko jau didelę valstybę su aiškiai nustatyta politikos linija. 

4. Gediminas (1316—1341 m.) 

Gediminas buvo Vytenio brolis. Kitas jo brolis, Vainys, val¬ 
dė Polocką. Gediminas nebuvo toks karingas, kaip Vytenis. 
Jis pats labai retai vadovavo kariuomenei: kai tekdavo kariauti, 
karo vadu dažniausiai skirdavo Gardino srities kunigaikštį 
Dovydą (spėjama, kad jis buvęs Mindaugo nužudyme dalyvavu¬ 
sio, o vėliau Pskovą valdžiusio, Daumanto sūnus). Gediminas iš 
viso nemėgo kariauti. Jo politikos pagrindinė priemonė buvo ne 
ginklas, bet diplomatija. Jis pirmasis bandė nugalėti savo priešus 
diplomatija. Kaip Vytenis, taip ir jis palaikė sąjungą su Rygos 
miestu ir su jos arkivyskupu. Per juos jis pirmasis iš Lietuvos 
valdovų ėmė plačiai skleisti vakarų Europoje žinias, kad ordinas 
esąs tik grobikas, o ne krikščionybės skleidėjas, kad jo grobuo¬ 
niška politika trukdanti Lietuvai krikštytis. Kai jis pats išreiškė 
popiežiui norą krikštytis, tai ordino vardas Europoje ėmė šlyti. 
Gediminui tik dėl to nepasisekė sugriauti pasitikėjimo ordinu Va¬ 
karuose, kad ten tuo metu ėjo kova tarp popiežiaus ir imperato¬ 
riaus. Popiežiui stojus už Gediminą ir už Lietuvą, imperatorius 
tyčia palaikė ordiną. Gediminas taip pat buvo pirmasis, kuris 
prieš kryžiuočius sudarė sąjungą su Lenkija. Jis prijungė prie 
Lietuvos didžiulius rusų ir ukrainiečių žemių plotus. Tačiau ir 
čia jis veikė ne tiek kardu, kiek gudria politika ir daugybės savo 
sūnų bei dukterų vedybomis. 

5. Gedimino karai su ordinu ir sumanymas krikštytis 

Santykiai su ordinu. Gedimino viešpatavimo pradžia buvo 
rami. Žemaitijos pasieny kryžiuočiai turėjo pasistatę eilę 
tvirtovių ir ruošėsi slinkti tolyn. Bet pirmaisiais 6 metais, t. y. 
iki 1522 m., jie didelio žygio nesuruošė: buvo daromi tik maži 
plėšikiški užpuolimai. Livonijoje tuo tarpu ordinas tebesibyli- 
nėjo su arkivyskupu, tad irgi negalėjo surengti didelių žygių. 
Tik 1322 m., pasikvietę svečių iš Vokietijos, kryžiuočiai suruošė 
žygi į Žemaičius ir sugriovė vieną pilį. Atsilygindamas už tai, 
Gediminas padarė žygį į Livoniją ir ją didžiai nusiaubė. 

Sumanymas krikštytis. Tuo metu Rygos arkivyskupas pas 
popiežių bylinėjosi su ordinu. Gediminas stengėsi palaikyti są¬ 
jungą su arkivyskupu. Norėdamas pakenkti savo priešui, arki¬ 
vyskupas pasiūlė popiežiui pasirūpinti Lietuvos krikštu betar¬ 
piškai, aplenkiant ordiną. Popiežius parašė Gediminui laišką, 
siūlydamas krikštytis. Atsakydamas Gediminas (1323 m.) nu¬ 
siuntė popiežiui ilgą laišką, kuriame aiškinosi, kad jei ne gro¬ 
buoniška ordino politika, tai Lietuva jau būtų krikštijusis. Esą, 
jau Mindaugas krikštijęsis, tačiau ordino grobuoniški norai 
pavergti Lietuvą privertę jį nutraukti ryšius su krikščionybe. 
Vytenis prašęs atsiųsti į Lietuvą kunigų, bet ordinas siun¬ 
tęs ne kunigus, o savo kariuomenę. Maža to, ordinas net suimi- 
nėjąs į Lietuvą vykstančius kunigus. Lietuva, sako Gediminas, 
nekariaujanti su krikščionybe: ji teginanti savo laisvę. Krikš¬ 
čionims Lietuvoje duota visiška laisvė, ir joje esą daug vienuolių 
pranciškonų ir domininkonų; jie turį savo bažnyčių ir laisvai 
skelbią krikščionybę. Jis pats esąs pasiruošęs pasiduoti popie¬ 
žiaus globai ir gyventi taikoje su krikščionimis, jei tik pasiliautų 
ordino puolimai. Pagaliau jis prašo atsiųsti pas jį Rygos arki¬ 
vyskupą su legatais, ir jis padarysiąs su krikščionimis taiką. 

Laiškas buvo išsiųstas per Rygą. Miestas ir arkivyskupas 
remte rėmė šitą Gedimino žygį, nes tikėjosi tuo būdu pakenksią 
ordinui. Tuo tarpu ordinas kaip įmanydamas stengėsi jam 
kliudyti. Bet vis dėlto jam nepasisekė, ir laiškas pasiekė po¬ 
piežių. Pasiekė vakarų Europą ir kiti Gedimino laiškai, kuriais 
jis reiškė norą susitaikinti su krikščionybe, prašė padėti pas po¬ 
piežių vykstantiems jo pasiuntiniams ir kvietė miestiečius, rite- 




Kryžiuočių užpuolimas. 

Vienas kryžiuotis pagrobęs išsineša į nelaisvę vaiką (J. Kosako paveikslas). 

rius ir vienuolius atvykti ir apsigyventi Lietuvoje. Ordinui šitie 
Gedimino laiškai labai nepatiko, ir jis ėmė skelbti, kad jie esą 
Rygos arkivyskupo fabrikuojami, kad Gediminas visiškai neke- 


69 


tinąs krikštytis, o tik norįs sutrukdyti iš Vakarų einančią ordinui 
pagalbą. Bet (1324 m.) popiežius vis dėlto atsiuntė Gediminui 
malonią bulę, o netrukus ir legatus. Legatai sustojo Rygoje ir pa¬ 
siuntė savo pasiuntinius į Gedimino sostinę, Vilnių, klausdami, 
ar jis tebeketinąs krikštytis. Gediminas tuo metu jau kitaip 
galvojo. Jam buvo žinoma, kokią agitaciją buvo išplėtęs prieš jį 
ordinas Vakaruose, jis matė, kad ir krikštijęsis nedaug teturės 
naudos, nes ordinas vis tiek nesiliaus jo puolęs, kaip kad puolė 
ir šitų susirašinėjimų metu. Be to, prieš sumanymą krikštytis 
stojo visi lietuviai pagonys ir rusiškosios Lietuvos valsty¬ 
bės sritys. Rusiškosios sritys pagrasino, kad jo nebeklau¬ 
sysiančios, o žemaičiai žadėjo net susidėti su ordinu ir iš¬ 
naikinti visą Gedimino giminę, jeigu jis krikštytųsi. Todėl 
Gediminas pareiškė delegatams, kad jis nė nežadėjęs krikštytis: 
jis tik norėjęs taikos su krikščionimis, kad kiekvienam būtų 
galima saviškai garbinti Dievą; jis savo valstybėje nedraudžiąs 
krikščionių tikėjimo. Laiške jis pareiškęs norą būti paklusniu po¬ 
piežiaus sūnum, nes popiežius esąs už jį vyresnis; vyresniuosius 
jis laikąs tėvais, lygius — broliais, o jaunesniuosius — savo vai¬ 
kais. Kadangi antrajame Gedimino laiške buvo aiškiai išreikštas 
noras krikštytis, tai Gediminas dėl to apkaltino laišką rašiusį 
vienuolį pranciškoną, kad jis negerai parašęs. Vienuolis rašti¬ 
ninkas, žinoma, galėjo suklysti, bet greičiausiai Gediminas taip 
aiškinosi tik išsisukti tenorėdamas. 

Paliaubos su ordinu. Rygos miesto ir arkivyskupo palai¬ 
komas, Gediminas dar krikšto bylos pradžioje (1323 m.) buvo 
padaręs taiką ir prekybos sutartį su visomis Livonijos pajėgomis, 
t. y. su Ryga, su arkivyskupu ir su ordinu. Atsisakęs krikštytis, 
Gediminas vėl prašė taikos. Sunki Gedimino būklė legatams 
buvo gerai žinoma (daug ką jie sužinojo Rygoje, o be to, Gedi¬ 
minui atsisakius krikštytis, jų pasiuntiniai Vilniuje rinko žinias 
dar kelias savaites). Tikėdamiesi, kad pašalinęs kliūtis Gediminas 
vėl užsimanys krikštytis, jie įsakė ordinui nekariauti su Gediminu 
dar 4 metus. Saremos vyskupui buvo pavesta žiūrėti, kad ordi¬ 
nas laikytųsi taikos; jeigu jis ją sulaužytų, tai galėtų būti net 
ekskomunikuotas. Bet viltys pasirodė tuščios: Gediminas dau¬ 
giau jau nebeketino krikštytis. 

Gedimino sąjunga su Lenkija. Ordinas iš tikrųjų per 

tuos 4 metus laikėsi legatų Įsakytų paliaubų, bet tuo pat 
metu jis varė smarkią propagandą prieš Gediminą Vakaruose. 
Gediminas nenorėjo nutraukti ryšių su Vakarais ir su Ryga, ta¬ 
čiau ordinas visokiais būdais kliudė jam palaikyti su jais santy¬ 
kius: suiminėdavo Gedimino pasiuntinius, atimdavo jo siunčia¬ 
mus laiškus ir stengėsi nepraleisti nieko į Lietuvą. Todėl buvo 
aišku, kad, pasibaigus paliaubų laikui, su ordinu vėl gali prasi¬ 
dėti karas. Tą numanydamas, Gediminas ir ruošėsi karui. Ieš- 
kovodamas sąjungi¬ 
ninkų prieš ordiną, jis 
susiartino ir sudarė są¬ 
jungą su Lenkijos 
karalium Vladis¬ 
lovu Lokietką, karia¬ 
vusiu su ordinu dėl 
lenkiškojo Pamario. 

Sutartis buvo sudaryta 
1325 m.; kad ji būtų 
tvirtesnė, Gediminas 
išleido už Vladislovo 
sūnaus, busimojo Len¬ 
kijos karaliaus Kazi¬ 
miero Didžiojo, savo 
dukterį Aldoną. Ta¬ 
čiau ta sąjunga nedavė 
Lietuvai jokios nau¬ 
dos. Lietuviai padėjo 
lenkams kariauti vieną kartą su Brandenburgu, o kitą kartą su 
ordinu. Tačiau lenkai neateidavo į pagalbą Gediminui, nors 
sutartis galiojo visą Gedimino gyvenimą ir buvo nutraukta tik 
po jo mirties (1343 m.). Tuo būdu neįvyko nė kelis sykius 
paketintas bendras ordino užpuolimas, nes lenkai vis nesusi- 
ruošdavo. 

Netrukus Gediminas nustojo pačių svarbiųjų savo sąjungi¬ 
ninkų prieš ordiną — Rygos miesto ir arkivyskupo. 1330 m. 
ordinas užėmė Rygą, ir nuo to laiko jis tapo Livonijos viešpa¬ 
čiu. Nei miestas nei arkivyskupas jau nebepajėgė su juo kovoti, 
ir Gediminas liko be sąjungininkų. 



Aldona Gediminaitė. 

(Taip ji atvaizduota vieno seno Krokuvos 
pastato skliaute). 

Kovos su ordinu, paliauboms pasibaigus. Pasibaigus pa¬ 
liaubų laikui, kryžiuočiai tuojau ėmė pulti Lietuvą iš Nemuno 
pusės. Jie iš čia veržėsi į Žemaičius. Tuo tarpu jų livoniškė šaka, 
apsidorojusi su arkivyskupu ir rygiečiais, daugiausia puolė 
Aukštaičius ir ne kartą pasiekė net Ukmergę ir Vilniaus 
apylinkes. Bet savo valstybės sienų jie čia toliau nepastūmėjo. 
Gediminas negalėjo apginti tiktai savo pretenzijų į Žiemgalą. 
Po Durbės mūšio žiemgaliai buvo atsimetę nuo ordino ir prisidėję 
prie Lietuvos. Ir Vytenio laikais dar nebuvo aišku, kam galu¬ 
tinai atiteks Žiemgala. Bet Gedimino laikais ordinas ten jau ga¬ 
lutinai įsitvirtino. 

Nepajėgė Gediminas pašalinti kryžiuočių ir nuo Nemuno. 
Priešingai, čia ordinas paslinko net kiek arčiau ir pasistatė 
net dvi naujas pilis — Marijenburgą ir Bajerburgą. Tuo bū¬ 
du Nemuno pakrantę jie buvo jau užėmę iki pat Dubysos žio¬ 
čių. Bet giliau į kraštą įsibrauti ordinui vis dėlto nepasisekė, 
nors ir dažnai jis susilaukdavo svečių iš Europos ir suruošdavo 
didelių žygių: lietuviai didvyriškai gynėsi savo pilyse. 

Iš šito laikotarpio yra žinomas ir Pilėnų pilies gynimas. 
Kunigaikščio Margio vadovaujami lietuviai, kai matėsi nebeapsi- 
ginsią, bemeilijo žūti ugny, negu pasiduoti vokiečiams (1336 m.). 

Tad tuojau po Traidenio nusistoję du frontai tarp lietuvių ir 
vokiečių liko beveik nepasikeitę. Padavimas sako, kad ir pats 
Gediminas žuvęs kovoje su kryžiuočiais, begindamas šią sieną; 
žuvęs prie Veliuonos ar Bajerburgo pilies. Tačiau tikrų žinių 
apie Gedimino mirtį neturime. 

6. Gedimino pastangos kelti krašto kultūrą 

1323 m. Gediminas parašė laiškų ne tik popiežiui, bet ir dau¬ 
geliui Europos miestų. Per rygiečius jis kreipėsi į Hanzos mies¬ 
tus, tikindamas, kad norįs gyventi taikoje su krikščionimis, ir 
kvietė amatininkus, pirklius, žemdirbius ir riterius vykti į Lie¬ 
tuvą; visiems žadėjo savo globos ir paramos įsikurti. Kad nelai¬ 
kytų jo užsispyrėliu pagonim, jis, be to, pranešė, kad jo valstybėje 
jau esą krikščionių, vienuolių, turinčių ir savo bažnyčių; jis pats 
pastatydinęs porą bažnyčių Vilniuje ir vieną Naugarduke. O tuo 
pat laiku rašytuose laiškuose pranciškonų ir domininkonų vie- 

Imperatorius Liudvikas IV Bavarietis 1337 m. dovanoja ordino magistrui 
Ditrichui von Altenburgui Lietuvą. 

Šitaip yra papuošta pirmoji dovanojamojo dokumento raidė L. Čia stovįs 
imperatorius ir klūpąs magistras sudaro raidę L; toliau čia pat dar matyti: 

udoįvicus]. 


nuolynams jis prašė atsiųsti į Lietuvą daugiau vienuolių. Ordinas 
tuo tarpu Vakaruose skelbė, kad visi Gedimino laiškai esąs me¬ 
las ir kad jais jis tik norįs sutrukdyti ordinui iš Vakarų plau¬ 
kiančią pagalbą. Bet ne visur ordinui sekėsi agitacija. Hanzos 
miestų atstovų suvažiavimas Liubeke Gedimino laiškus sutiko la¬ 
bai palankiai. Jei jis krikštytųsi, Hanzos miestai sutiko pa¬ 
dengti net pusę krikšto išlaidų. Mat, jie tikėjosi, kad krikščioniš¬ 
koje Lietuvoje galės rasti gerą rinką prekybai. 

Gediminas, žinoma, šitais kvietimais bandė pakirsti Vakarų 
pasitikėjimą ordinu. Tačiau tie jo kviečiamieji laiškai dar rodo, 
kad jo turėta ir kitas tikslas, būtent pakelti Lietuvos kultūrą, 
Lietuvą europeizuoti. Atvykstantiems miestiečiams jis 
žadėjo duoti laisvųjų miestiečių teises, riterius žadėjo aprūpinti 
žeme ir tt. Žodžiu, norėjo sudaryti ir Lietuvoje maždaug tokią pat 
socialinę santvarką, kokia buvo Vakaruose. Deja, jam nepasisekė: 

ordinas jį visur persekiojo. Gediminas iš anksto žinojo, kad į 
Lietuvą vykstančių miestiečių ar riterių ordinas nepraleis, todėl 
ir laiškuose jiems siūlė vykti per Mozūrus. Tačiau ir Vakarai 
neįvertino jo pastangų; vieni Hanzos miestai čia negalėjo daug 
padėti. Imperatorius ir daugumas Vokietijos kunigaikščių ėjo 
prieš Gediminą. Jie palaikė ordiną, nes šis, savo rėžtu, palaikė 
imperatorių, kovojantį su popiežium. Popiežius iš karto labai 
aiškiai palaikė Gediminą: jam buvo malonu praplėsti krikščio¬ 
nybės ribas, o kartu ir atsilyginti savo priešui ordinui, remian¬ 
čiam imperatorių. Bet kai Gediminas atsisakė nuo krikšto, nuo 
jo atsitraukė ir popiežius. Ordinas tuo tarpu greit apšaukė Ge¬ 
diminą klastingu apgaviku, kurs tyčia apsimetęs norįs krikštytis, 
ir tuo būdu buvo sugadintas pirmasis Gedimino laiškų įspūdis. 
Šitokioj dėtoj nepavyko Gedimino bandymas įžiebti Lietuvoje 
Vakarų kultūrą; teko dar palaukti Jogailos bei Vytauto laikų. 


7. Gedimino valstybė 

Vakarinės ir šiaurinės sienos. Vytenis buvo palikęs savo bro¬ 
liui Gediminui gana plačią valstybę. Vakaruose siena su kry¬ 
žiuočiais jau buvo nusistojusi. Visas Nemuno žemupys jau Vy¬ 
tenio laikais buvo kryžiuočių; o Gedimino laikais, pasistatę Ba- 
jerburgo ir Marijenburgo pilis, kryžiuočiai paslinko dar arčiau. 
Aukščiau Dubysos žiočių, Lietuvos valstybei priklausė jau abi 
Nemuno pusės (dabartiniame Suvalkų krašte buvo didžiulė giria, 
ir ten nebuvo pasistatę pilių nei kryžiuočiai nei lietuviai). 
Gedimino laikais beveik nepasikeitė siena ir su Livonijos ordino 
šaka (čia tuo metu ordinas pasistatė dar 4 naujas pilis Žiemga¬ 
loje, kuri jau galutinai liko jo valdžioje). Tai buvo jau galutinai 
nusistojusi siena, kuri niekuomet nebepasikeitė. Ji ėjo maždaug 
ta pačia vieta, kur dabar eina Lietuvos siena su Latvija. Po Ge¬ 
dimino Lietuvai dar daug teko kariauti su ordinu, nes jis žūt būt 
norėjo užimti Žemaičius ir sulieti abi savo valstybes į vieną. Ta¬ 
čiau vėlesniaisiais laikais sunkiausia buvo apginti tik Nemuno 
liniją, nes tik šioj pusėj ordinas tebesilaikė savo senos taktikos — 
statytis naujų pilių ir tuo būdu skverbtis gilyn. Iš Livonijos 
ordinas jau tepajėgdavo daryti tik siaubiamuosius žygius, nes 
čia sunkiau buvo sulaukti talkininkų iš Vakarų. 

Rytinės ir pietinės sienos. Daugiau pasikeitė prie Gedimino 
sienos rytuose ir pietuose. Ir čia Lietuvos sienos jau Vytenio lai¬ 
kais buvo nukeltos toli nuo lietuviškojo krašto. Tačiau kai ku¬ 
rios sritys Vytenio laikais dar nebuvo visiškai prijungtos: jos 
tebuvo tiktai pasidavusios Lietuvos įtakai. Gediminas čia glau¬ 
džiai sujungė su savo valstybe jau Vytenio užimtą Palenkę, Pa¬ 
girį ir gretimąsias sritis, o be to, dar užėmė didelę dalį Voluinės, 
prijungė po Mindaugo išsivaduvusį Vitebską su gretimaisiais 
miestais ir paėmė į savo įtaką tolimąjį Kijevą. Kurį laiką Lietu¬ 
vos įtakai buvo pasidavęs net Pskovas su D. Naugardu (Pskovą 
valdė buvęs Gardino kunigaikštis Dovydas, o D. Naugardą — 
Gedimino sūnus Narimantas). 

Gedimino rytų politika ir santykiai su rusų kunigaikščiais. 

Gediminas viską pasiekė daugiausia savo gudria politika. Jis su¬ 
gebėdavo pasinaudoti kiekviena patogia proga ir tokiuo būdu 
laimėdavo savo naudai. Rusijos žemės tada buvo labai palaidos. 
Totorių pavergta Rusija buvo suskilusi į daugybę kunigaikštys¬ 
čių, todėl nesunku buvo jas paimti į savo valdžią. Užtat 
Lietuvos kunigaikščiai taip toli nužygiuodavo į Rusijos gilumą. 
Išvaduodami rusus nuo totorių jungo, jie buvo laikomi net 
krašto geradariais. Rusai juo lengviau priimdavo jų valdžią, kad 
lietuviai nieko nekeisdavo vietos gyvenime. Jie palikdavo visą 
senąją tvarką, pastatydami tik savo kunigaikštį. O dažnai bū¬ 
davo paliekamas net tas pats ir kunigaikštis; jis turėdavo tik pri¬ 
siekti ištikimybę. Jei būdavo skiriamas koks nors naujas kuni¬ 
gaikštis lietuvis, tai ir jis ne tik nieko nekeisdavo, bet dar pats 
prisitaikydavo prie vietos sąlygų ir net prie tikėjimo. Tad nuėję 
valdyti į rusų kraštus, daugelis Lietuvos kunigaikščių surusėjo. 

Jungdamas savo valdžioje rusų žemes, Gediminas, žinoma, 
turėjo susidurti su galingesniaisiais rusų kunigaikščiais, kurie tą 
pat svajojo patys padaryti. Tuo metu, greta Maskvos, visų ga¬ 
lingiausia buvo Tverės kunigaikštystė. Kad ji nekliudytų, Gedi¬ 
minas su ja susigiminiavo, išleisdamas už Tverės kunigaikščio 
savo dukterį. Apskritai Gediminas daug pasiekė gausingos savo 
šeimos vedybomis. Taip antai, sutuokęs Algirdą su vienturte 
Vitebsko kunigaikščio dukteria, jis gavo Vitebską, o sūnų Liu¬ 
bartą sutuokęs su Voluinės kunigaikštyte, gavo didelę dalį 
Voluinės. 

Gedimino valstybėje buvo tiek rusiškų žemių, kad jos savo 
didumu jau kelis kartus viršijo tikrąją Lietuvą. Tik negausu 
ten buvo gyventojų: tai buvo milžiniški, giriomis apaugę plotai. 
Gediminas jau aiškiai buvo nusistatęs prie savo valstybės pri¬ 
jungti visą Rusiją. O kadangi tuo tarpu dar jos visos nebuvo 
užėmęs, tai raštuose save tituluodavo „Lietuvos ir dau¬ 
gelio rusų karalium" (Rex lithuanorum et multorum 
ruthenorum). 


8. Gedimino valstybės santvarka 

Plačioji Gedimino valstybė nebuvo centralizuota, t. y. ne¬ 
buvo vieno didžiojo kunigaikščio valdoma. Visa valstybė susi¬ 
dėjo iš daugybės didesnių ir mažesnių kunigaikštysčių. Kiekvie¬ 
noje iš jų buvo atskiras kunigaikštis. Tokiuo kunigaikščiu daž¬ 
niausiai būdavo kuris nors Gedimino sūnus ar giminaitis. Bet 
dažnai prijungtose rusų srityse būdavo paliekami ir jų senieji 
kunigaikščiai; jie tik turėjo klausyti Vilniuje esančio didžiojo 
kunigaikščio. Pačios tolimosios Gedimino valstybės sritys buvo 
valdomos kaip tik tų senųjų rusų kunigaikščių, todėl jų priklau¬ 
somybė buvo gana silpna. Kartais jie atsisakydavo klausyti di¬ 
džiojo Lietuvos kunigaikščio. Tokia tvarka buvo ir prieš Ge¬ 
diminą. Todėl kai kurios sritys, prijungtos prie Lietuvos Vyte¬ 
nio laikais, jau buvo atsimetusios, ir Gediminui teko iš naujo 
jas prijungti. Taip būdavo ir vėlesniaisiais laikais; pavyzdžiui, 
kai kurios Gedimino prijungtos sritys paskum buvo vėl laikinai 
atsimetusios, ir jas vėliau teko antrą kartą prijungti kitiems di¬ 
diesiems kunigaikščiams. 

Tiesiogiai Gediminui priklausė tik Aukštaičiai, visos pieti¬ 
nės jotvingų žemės (vadinamoji Juodoji Rusija) ir artimos gudų 
sritys — Minskas, Vitebskas, Polockas. Vilniuje sėdėjo pats 
Gediminas, Polocke — jo brolis Vainys, o kitose kunigaikštys¬ 
tėse — jo sūnūs. Žemaičiai turėjo keletą savo kunigaikščių. Ka¬ 
dangi jie nuolat kovojo su vokiečių ordinu, tai mielai pripažino 
galingojo Gedimino valdžią ir naudojosi jo parama. 

9. Lietuvos sostinės klausimas ir Vilniaus įkūrimo legenda 

Senoji Lietuvos sostinė. Beveik visos viduramžiais susikū¬ 
rusios valstybės iš pradžių neturėjo pastovios sostinės. Admi- 

nistracija tuomet buvo nepaini. Kadangi jos centras buvo val¬ 
dovas, tai sostinė būdavo ten, kur jisai gyvendavo. O kadangi 
viduramžių valdovai dažnai kariaudavo, tai jie nuolat žygiuo¬ 
davo ir pastovioje vietoje retai tegyvendavo. Todėl nebuvo 
pastovios nė jų sostinės. 

Taip buvo iš pradžių ir Lietuvoje. Jos kunigaikščiai iškilo 
iš apylinkinių karo vadų tarpo. Įsitvirtinę kurioje nors apylinkėje, 
jie plėtė savo sritis, šalindami kitus, panašius kunigaikščius. Ži¬ 
noma, iškilusio kunigaikščio atramos punktas visuomet būdavo 
jo tėviškė. Ten būdavo stipriausios jo pajėgos, ten būdavo jo 
lemiamieji susitikimai su priešais ir su sukilusiais prijungtaisiais 
kunigaikščiais. Todėl jų tėviškės pilis būdavo tarsi sostinė. 
Tačiau ten nebūdavo jokio valdžios aparato: kunigaikštis valdė 
įsakinėdamas iš ten, kur jis kada būdavo. 

Deja, nėra žinios, iš kurių sričių buvo kilę pirmieji mūsų ku¬ 
nigaikščiai, t. y. kur buvo jų tėviškės sodybos ir pilys. Žinome, 
kad Mindaugas, priešų apsuptas, užsidarė savo pilyje, kurią kro¬ 
nikos vadina Voruta. Bet kur buvo toji Voruta, taip pat 
neaišku. Ji turėjo būti kur nors Aukštaičiuose. Kai kurie moks¬ 
lininkai spėja Mindaugo sostinę buvus Liškiavą ar Ker¬ 
navę, kiti jos ieško kitur. 

Traidenio centrinė pilis, arba sostinė, buvo Kernavė. 
O iš kur buvo kilęs ir kur dažniausiai gyvendavo Vytenis ir jo tė¬ 
vas, irgi nežinome. Nežinome taip pat, iš kur pradėjo valdyti Ge¬ 
diminas. Tačiau, būdamas ramus valdovas, kurs valdė daugiausia 
diplomatija, o kariuomenei vadovauti paprastai siųsdavo savo 
valdinius arba sūnus, — Gediminas turėjo pasirinkti sau nuola¬ 
tinę gyvenamąją vietą. Tokia nuolatinė jo sostinė ir buvo Vilnius. 

Vilnius — Lietuvos sostinė. Mes tikrai žinome, kad 1323 m. 
Gediminas gyveno jau Vilniuje. Tais metais jau iš Vilniaus jis 
rašė savo garsiuosius laiškus popiežiui ir vakarų Europos mies¬ 
tams, iš Vilniaus jis derėjosi su Ryga ir su ordinu, pagaliau Vil¬ 
niuje kitais metais jis turėjo pasikalbėjimą su popiežiaus legatų 
pasiuntiniais dėl krikšto. Nuo to laiko Vilnius jau tapo nuolatine 
Lietuvos sostine. Bet kada Gediminas čia persikėlė, tiksliai ne¬ 
žinome. 

XVI amž. yra užrašytas padavimas, kad, medžioklės metu 
nakvodamas ant kalno, Neries ir Vilnelės santakoje, Gediminas 

Vilniaus pilies griuvėsiai. 

sapnavęs staugiantį geležinį vilką. Kunigas Lizdeika šiaip iš¬ 
aiškinęs sapną: esą, Gediminas toje vietoje, kur stovėjęs vilkas, 
turįs pastatyti pilį, kurios garsas pasklisiąs po pasaulį. Gedi¬ 
minas taip ir padaręs: pastatęs pilį ir perkėlęs čia savo sostinę 
Bet iš tikrųjų yra žinių, kad dabartinėje Vilniaus vietoje yra 
buvę žmonių sodybų jau žiloje senovėje, dar toli prieš Gediminą. 
Tad Gediminas galėjo čia tiktai pastatyti naują pilį ir persikelti 
patsai gyventi. Sostinei vieta čia buvo labai patogi, nes pro Vil¬ 
nių, Nerimi ir sausuma, nuo neatmenamų laikų ėjo dideli pre¬ 
kybos keliai. Be to, jis buvo pačiam valstybės branduolio cen¬ 
tre. Todėl čia greit išaugo didelis miestas, kurs tapo amžinąja 
Lietuvos sostine. Netoli Vilniaus, sunkiai prieinamame Galvės 
ežero pusiasaly, Gediminas pastatė dar kitą tvirtą pilį, kuri ilgą 
laiką buvo tarytum antroji Lietuvos sostinė, — tai Trakai. Jo 
sūnus Kęstutis vėliau pastatė kitą didingą mūro pilį to paties 
ežero saloje. Ir Vilniaus ir Trakų pilys vėliau buvo perstatytos. 
Jų didingi griuvėsiai tebestovi dar ir šiandien. 

Trakų pilies griuvėsiai. 

(A. Zametto akvarelinis piešinys — 1847 m.). 

II. Algirdo ir Kęstučio laikai 

1. Gedimino įpėdiniai 

Gediminas mirė apie 1341 m. Mirdamas jis paliko 7 sūnus. 
Jau anksčiau visi jie buvo gavę po sritį. Vyriausias sūnus, Man- 
v y d a s, valdė Kernavę ir Slanimą, Narimantas — Turovą 
ir Pinską, Karijotas — Naugarduką ir Volkoviską, Algir¬ 
das — Krėvą ir Vitebską, Kęstutis buvo gavęs ilgą vakarų 
pasienio ruožą — Trakus, Palenkę, Gardiną ir Brastą. Jo žinioje 
buvo ir (tada dar pusiau savarankiški) Žemaičiai. Tad jo bu¬ 
vo valdoma visas kryžiuočių ir didelė dalis Lenkijos pasienio. 
Likusiąją Lenkijos pasienio dalį, Voluinę su Lucku, valdė Liu¬ 
bartas. Tik pats jaunasis sūnus, Jaunutis, nebuvo gavęs 
jokios srities, o gyveno prie tėvų Vilniuje. Tėvui mirus, jis 
automatiškai pasidarė Vilniaus ir gretimųjų sričių valdovu. 
Gedimino laikais į Vilniaus kunigaikštį jau buvo įprasta žiū- 

rėti, kaip į visos Lietuvos valdovą. Tačiau niekas iš vyresniųjų 
brolių nenorėjo klausyti jauno ir silpno Jaunučio, tapusio di¬ 
džiuoju Lietuvos kunigaikščiu. Lietuvos valstybei grėsė pavo¬ 
jus pakrikti. O momentas buvo labai svarbus: tuo metu smar¬ 
kiai padidėjo ordino puolimai, ir vienam, ordino pasienį valdan¬ 
čiam, Kęstučiui būtų buvę sunku atsispirti. 

Kaip tik prieš Gedimino mirtį buvo miręs Mozūrų kuni¬ 
gaikštis Boleslovas, kuris su Gedimino sūnum Liubartu buvo 
vedę po Voluinės kunigaikštytę ir valdė po dalį Voluinės. Bo¬ 
leslovui mirus, Liubartas veržėsi užimti visą Voluinę, bet čia 
pasipriešino Lenkų karalius Kazimieras, kuris laikė save Boles¬ 
lovo įpėdiniu. Todėl tarp Lenkijos ir Liubarto (nuo 1340 m.) 
kilo karas. Ir čia reikėjo visos Lietuvos jėgų, nes vienam Liu¬ 
bartui būtų buvę sunku atsilaikyti. Visi juto, kad Lie¬ 
tuvai reikia vieno autoritetingo valdovo, kuris tvarkytų visos 
valstybės politiką ir pajėgas. Jaunutis šitam reikalui netiko. To¬ 
dėl du vyresnieji broliai, Algirdas ir Kęstutis, susitarė jį pašalinti 
ir paimti valdžią į savo rankas. 

Kęstučiui iš Trakų buvo visai netoli Vilnius, tad jisai ir 
pradėjo veikti. Netikėtai užėmęs Vilnių, jis pasikvietė Algir¬ 
dą ir užleido jam valdyti visą Vilniaus kunigaikštystę. Jaunu¬ 
čiui buvo duota Zaslaulio kunigaikštystė. Šis iš karto nenorėjo 
nusileisti ir pabėgo į Maskvą, tačiau ten nieko nepešęs, sustaikino 
su broliais ir grįžo į Zaslaulį. Kiti broliai noromis pripažino Vil¬ 
nių Algirdui. Dar bandė priešintis Narimantas, kurs buvo pa¬ 
bėgęs į totorius prašyti pagalbos, bet greit ir tas nusileido. Tad 
Vilniaus kunigaikštystė, kaip didžiojo kunigaikščio sritis, atiteko 
Algirdui, o visa kita liko, kaip buvę tėvo laikais. 

Greta Algirdo, svarbiausią vaidmenį vaidino Kęstutis, nes 
jis valdė pavojingiausią ir priešo dažniausiai puolamą sritį. Jo 
viso gyvenimo tikslas buvo atlaikyti kryžiuočių puolimus. Al¬ 
girdas čia jam visada padėdavo. Apskritai abu broliai per visą 
savo ilgą amžių gyveno didžiausioje santaikoje (tarp jų nebuvo 
kilusio jokio nesusipratimo), vienas antram padėdavo, abu eidavo 
į pagalbą kitiems broliams, ypač Liubartui. Todėl nenuostabu, 
kad svetimtaučiai dažnai nebežinojo, katras iš jų yra vyriausiasis 
Lietuvos valdovas; dažnai net jie abu buvo laikomi visos Lietuvos 
valdovais. Bet iš tikro didžiuoju kunigaikščiu buvo Algirdas, o 

Kęstutis buvo tik jam artimiausias brolis, kurs turėjo svarbiausią 
postą valstybėje. 


2. Kovos su vokiečių ordinu Algirdo ir Kęstučio laikais 

Kovų pradžia. Algirdo ir Kęstučio laikais nuolat ėjo kovos 
su kryžiuočiais, bet vis be lemiamos persvaros. Daugiausia su 
jais teko kovoti Kęstučiui, kuriam dažnai čia padėdavo ir Al¬ 
girdas. Pirmą kartą, kaip visos Lietuvos valdovas, Algirdas, 
drauge su Kęstučiu, susidūrė su ordinu tais pačiais metais, kai 
buvo nuo sosto pašalintas Jaunutis (1345 m.). Tada kryžiuo¬ 
čiams buvo atėję į pagalbą daugybė vakarų Europos riterių; jų 
tarpe buvo net Čekų ir Vengrų karaliai. Bet ordino magistras, 
vos pradėjęs žygį, kažkokiais sumetimais staiga grįžo namo 
(gal dėl to, kad buvo pasklidę žinių, jog lietuviai įsiveržę į Ka¬ 
raliaučiaus apylinkes). Tuo būdu visas žygis nuėjo niekais, ir 
svečiai išvažinėjo nieko neveikę. Tuo tarpu Algirdas su didele 
kariuomene įsiveržė į Livoniją; nusiaubęs Žiemgalą, buvo ap¬ 
gulęs net Rygą, tačiau, nenorėdamas gadinti santykių su rygie- 
čiais, jos neėmė. Ordinas dėl tokio savo žygio netvėrė pyk¬ 
čiu. Viso nepasisekimo kaltininkas, magistras, buvo paskelb¬ 
tas pamišėliu ir pašalintas iš vietos. 

Kovų pobūdis. Po šito nevykusio žygio ordinas ilgą laiką 
didelių žygių neberuošė. Tuo tarpu lietuviai pulte puolė kry¬ 
žiuočius, sugriovė net keletą jų pilių. Ordinas jau gavo įsitikinti, 
kad dideliu žygiu iš karto vis tiek negalės pavergti Lietuvos, to¬ 
dėl griebėsi kitokios taktikos. Nedideli jo kariuomenės būriai 
iš pasieninių pilių staiga įsiverždavo į Lietuvą ir, apiplėšę apylin¬ 
kę, skubiai grįždavo į savo pilis. Grįždami jie atsigabendavo pri¬ 
plėštus turtus, atsivarydavo bandas gyvulių ir atsivesdavo dau¬ 
gybę belaisvių. Toks žygis paprastai trukdavo ne ilgiau, kaip 
savaitę: mat, kryžiuočiai skubėdavo, kad nespėtų pastoti jiems 
kelio lietuviai. Sužinoję apie kryžiuočių žygį, lietuviai skubė¬ 
davo pasislėpti miškuose, iš kur tykodavo užpulti kryžiuočius, 
dažnai jie sunaikindavo ištisą grįžtančių kryžiuočių būrį: kry¬ 
žiuočių kelią staiga užvertę medžiais, patys iš visų pusių 
supuolę juos išžudydavo. Be to, už tokiuos užpuolimus lietu- 
viaikeršydavo įsiverždami ir naikindami ordino kraštą. Tačiau 

Kryžiuočiai grįžta iš nelaimingo žygio. 

Lietuviai sunaikino paruoštas maisto atsargas, ir kryžiuočiai žūva išbadėję 
nuo šalčio. (J. Kosako pav.). 

ordino puolimai vis dėlto buvo daug dažnesni, negu lietuvių. 
Ordinas gebėjo kasmet suruošti į Lietuvą ne mažiau, kaip du žy¬ 
gius: vienas paprastai būdavo sausio ar vasario mėnesį, o 
antras — vasaros gale, dažniausiai rugpiūčio mėnesį. Mat, 

pirmu atveju buvo naudojamasi patogiu keliu, užšalus vandenims, 
o antru atveju buvo naudojamasi vasaros sausra. Bet be šitų 
dviejų, reguliariai pasikartojančių žygių, buvo ruošiama dar dau¬ 
gybė kitų. Yra buvę metų, kada būdavo suruošiama net po 8-tą 
žygių į Lietuvą. Šitie nereguliarūs žygiai dažniausiai būdavo 
ruošiami tada, kai iš Vakarų atvykdavo svečių. Tokie žygiai 
tuomet būdavo tarsi pramoginė medžioklė. Jie būdavo iškilmingai 
atliekami: saugiose vietose svečių garbei būdavo ruošiamos puotos, 
kai kurie svečiai būdavo keliami į riterius ir 1.1. Žodžiu, to meto 
Europos riteriai buvo kviečiami, lyg į kokias pramogas, kariauti 
su lietuviais. O atvykdavo jų apsčiai, nes kai kuriuose vokiečių 
kraštuose kiekvienas garbingas riteris laikė pareiga nuplauti 
savo kardą pagonių kraujyje. Taigi dėl šitų svečių ordino žy¬ 
giai į Lietuvą būdavo labai dažni. Antai žinoma, kad nuo 1345 
iki 1377 m., t. y. per tą laiką, kai Algirdas buvo didžiuoju Lie¬ 
tuvos kunigaikščiu, kryžiuočiai nuo Nemuno buvo užpuolę Lie¬ 
tuvą net 70 kartų, o iš Livonijos užpuolė apie 30 kartų. Atsi¬ 
lygindami, lietuviai irgi puldavo kryžiuočius, tik daug rečiau: tuo 
metu į vakarus jie padarė 31 puolimą, o į Livoniją tik 11. Ta¬ 
čiau dėl šitų kautynių kariaujančių valstybių sienos beveik ne¬ 
sikeitė. 

Nemuno pakrantėje ėjo nuolatinė kova dėl pilių. Kiekvie¬ 
na šalis norėjo išlaikyti savo ir sunaikinti priešo pilis. Tuo būdu 
bent po vieną kartą buvo išgriautos tiek vienų, tiek kitų visos 
pilys. 

Kariavimo būdas jau pakitėjo. Kryžiuočiai su Lietuva jau 
skaitėsi, kaip su valstybe, ir karas jau nebebuvo vien skerdynės: 
jau buvo laikomasi tam tikros karo etikos, t. y. tų kariavimo 
papročių, kurių buvo laikomasi vakarų Europoje. O tas pasikei¬ 
tė daugiausia dėl to meto lietuvių vado, Kęstučio, nuopelnų. 

Kęstučio vaidmuo kovose. Visa kovų su ordinu našta pir¬ 
mučiausia gulė ant Kęstučio pečių, nes jis valdė kaip tik visą 
Prūsų ordino pasienį, iš kur daugiausia buvo puolami lietuviai. 
Algirdo valdomoji Vilniaus sritis susisiekė tik su livoniške or¬ 
dino šaka. Tuo būdu Kęstutis buvo Lietuvos gynėjas nuo vo¬ 
kiečių; jis nuolat kovojo. Jis buvo labai sąžiningas, taurus, 
griežtai laikėsi duotojo žodžio ir buvo įgijęs pagarbos net ordino 
riterių tarpe. Todėl nuo jo laikų ordinas pradeda traktuoti Lie- 

tuvos kunigaikščius, kaip valdovus valstybės, turinčios teisę gy¬ 
vuoti. Ligi tol tiek į visą Lietuvą, tiek į jos valdovus ordinas 
žiūrėjo, kaip į naikintinus, žmonių vardo nevertus pagonis. Žo¬ 
džiu, tik nuo Kęstučio ir Algirdo laikų tarp ordino ir Lietuvos 
susidaro normalūs dviejų kariaujančiųjų valstybių santykiai. 

Kęstutis buvo tikras karys, tikras savo krašto gynėjas. Ne¬ 
atimdavo jam proto laimėjimai, o drąsos — nepasisekimai. Po 
vieno žygio jis tuojau ruošdavo kitą. Vienam mūšy jis buvo nu¬ 
trauktas nuo žirgo ir pakliuvo kryžiuočiams į nelaisvę (1361 m.). 
Ordinas tuo be galo apsidžiaugė. Tačiau Kęstutis neilgai tebuvo 
nelaisvėje. Marijenburgo pily kalinamam Kęstučiui buvo duotas 
patarnauti kryžiuočių išauklėtas lietuvis Alpis, jaunystėje pate¬ 
kęs jiems į nelaisvę. Šis ir padėjo Kęstučiui pabėgti. Persiren¬ 
gęs Alpio atneštais kryžiuočio drabužiais, Kęstutis paspruko iš 
Marijenburgo ir nuvyko pas savo žentą, Mozūrų kunigaikštį, o 
iš ten grįžo į Lietuvą. Grįžęs padėkojo magistrui už gerą lai¬ 
kymą Marijenburge ir ironiškai pažadėjo, sučiupęs magistrą, jį 
daug geriau laikyti. Po to jis greit vėl pradėjo kovas su ordinu. 

Kovų su ordinu vieta dažniausiai būdavo Nemuno pakran¬ 
tės, kur buvo ordino ir lietuvių pilių tinklas. Bet dažnai kovos ei¬ 
davo ir krašto gilumoje. Dažnai ordino kariuomenė įsiverždavo 
giliai į Žemaičius arba į Aukštaičius (čia pasiekdavo Ukmergę, 
Upytę ir Vilniaus apylinkes). Keletą kartų ordinas buvo apgu¬ 
lęs net Vilnių. Lietuviai taip pat dažnai įsiverždavo giliai į 
ordino kraštą, išgriaudavo ne tik Ragainės, bet ir tolimesnes 
pilis, pasiekdavo net Karaliaučiaus apylinkes. Tokiais žygiais 
būdavo tik sunaikinamos pilys ir apylinkės; nei ordinas nei lie¬ 
tuviai, įsiveržę į vieni kitų krašto gilumą ir sudeginę pilis, nega¬ 
lėdavo ilgiau laikytis. 

Karščiausios kovos ėjo Nemuno žemupy, žemiau Neries įta¬ 
kos. Čia abi pusės turėjo daugybę savo pilių. Stipriausia lie¬ 
tuvių pilis buvo Kaunas. Ji visose šitose kovose suvaidino labai 
svarbų vaidmenį. Ordinas daugelį kartų buvo ją puolęs, ke¬ 
letą kartų net sugriovęs. Bet sunaikintos pilies vietoje atsiras¬ 
davo nauja. Strateginiu atžvilgiu ši vieta buvo labai svarbi. Di¬ 
desnieji žygiai, kai būdavo gabenamos patrankos ir pilių griauna¬ 
mieji pabūklai, paprastai būdavo atliekami upėmis. Todėl Kau¬ 
no pilis saugojo kelią į Aukštaičių gilumą, saugojo Neries ir Ne- 

Lietuvių ir kryžiuočių kovų laukas XIII—XIV amž. 

Dalis čia pažymėtų lietuvių pilių trumpą laiką testovėjo. Kaip matyti iš 
žemėlapio, kryžiuočių pilys buvo statomos paprastai greta, saloje arba kitoje 
Nemuno pusėje, prieš lietuvių pilis. (Veliuona čia pažymėtoji Junigėda, — 
taip ji kurį laiką buvo vadinama XIII amž.). 


muno vagas. Ordinas, norėdamas šį svarbų punktą užgrobti, 
padarė daugybę užpuolimų, ir jam pagaliau pasisekė sunaikinti 
pilį, ir lietuvių atramos punktas liko tik netoli Kauno Neries 
Pakrantėje buvusi Eigulių pilis. 

Daug kartų buvo sudegintos ir ordino pilys, ypač Bajer- 
burgas. Tačiau ordinas jas vėl atstatydavo. Jis taip pat atsistatė 
kadaise sugriautą Marijenburgą ir Jurbarką, kurį pirmą kartą 
buvo pastatęs Livonijos ordinas (ta senoji pilis buvo sugriauta 
tuojau po didžiojo Durbės mūšio). 

Didesnių mūšių su ordinu buvo tik keletas. 

Strėvos mūšis 1348 m. Po nelaimingai pasibaigusio kry¬ 
žiuočių žygio į Lietuvą 1345 m., kai ordino išdavikas pasirodė 
esąs patsai magistras, lietuviai nusiaubė ordino kraštą net du kar¬ 
tus (1347 m.). Atsilygindamas už tuos užpuolimus, ordinas 1348 
m. suruošė didelį žygį į Lietuvą. Veliuonos apylinkėje ordino 
kariuomenė įsiveržė į Žemaičius ir, 8 dienas naikinusi kraštą, 
persiskyrė į dvi dalis. Dalis grįžo atgal, o kita dalis, viso 800 
karių, nuklydo į Aukštaičius ir pasiekė Žiežmarius. Grįžtančiai 
kariuomenei pastojo kelią Algirdas su Kęstučiu. Mūšis įvyko 
prie Strėvos upės. Kryžiuočiams pavyko pasprukti. Po to 
ordinas ėmė skelbti, kad jų laimėjimas buvęs nepaprastai didelis, 
kad lietuvių žuvę net 10.000, o mūšyje dalyvavę 40.000! Laimė¬ 
jimui atminti ordinas pastatė net du vienuolynus (Karaliaučiuje 
ir Vėluvoje). Bet iš tikro laimėjimas buvo tik išpūstas: 40.000 
kariuomenės anais laikais neturėjo ne tik Lietuva, bet nė viena 
Europos valstybė. Be to, niekas negalėtų per kelias dienas tiek 
kariuomenės nė surinkti. Lietuvių galėjo dalyvauti mūšyje 
ne daugiau, kaip 1.000 žmonių. Jei tat būtų buvęs toks didelis 
laimėjimas, kaip kad skelbė ordinas, tai būtų buvusios sunai¬ 
kintos visos Lietuvos pajėgos, ir kryžiuočiai būtų galėję sumuštus 
lietuvius persekioti, o gal net būtų bandę kai kurias pilis užimti. 
Be abejo, ordinas būtų nedavęs atsigauti lietuviams, tuojau būtų 
suruošęs naują žygį ir užėmęs kraštą. Iš tikrųjų laimėjimas 
buvo tik toks, kad kryžiuočiai sugebėjo pasprukti; jokių didesnių 
padarinių jis neturėjo. O paskelbti pasauliui apie didžiausią lai¬ 
mėjimą kryžiuočiams buvo naudinga: tatai imponavo Europos 
riteriams ir daugiau jų viliojo į talką ordinui. 

Kauno sugriovimas 1362 m. buvo svarbus vokiečių ordino 
laimėjimas, kurį jis taip pat plačiai išgarsino Europoje, kaip ir 
Strėvos mūšį. Kauno užpuolimą suruošė Prūsų ordinas, ker¬ 
šydamas Kęstučiui už pabėgimą iš nelaisvės (1361 m.). Magistro 
įsakymu, 1362 m. žiemą prie Kauno atvyko ir Livonijos ordino 
kariuomenė. Kryžiuočių buvo tiek daug, kad atvykę Algirdas 
su Kęstučiu nedrįso gelbėti apgultos pilies: per maža jie turėjo 
jėgų. Pilies įgula buvo negausinga ir nepasiruošusi ilgam apgu¬ 
limui. Jai trūko net maisto. Bet įgulos vadas, Kęstučio sūnus 
Vaidotas, atsilaikė net keletą savaičių. Kai jo karių teliko 

Kauno pilies griuvėsiai. 

tik 36, jis bandė prasimušti pro apgulusių kryžiuočių eiles, tačiau 
nepajėgė ir pakliuvo j nelaisvę. 

Sugriovę pilį, kryžiuočiai Kaune nepasiliko, ir lietuviai ten 
ėmė statyti kitą pilį, pavadintą Naujuoju Kaunu. Ji buvo 
jau nebe toj pačioj vietoj, bet Nemuno saloj (kadangi dabar ten 
jokios salos nebėra, tai tiksliai nežinoma nė jos vieta). Kitais me¬ 
tais kryžiuočiai nugriovė dar tą nebaigtą pilį ir jos vietoje pastatė 
savo pilį — Gotesverderį. Po kelerių metų Kęstutis ją 
sugriovė (1369 m.). Ordinas vėl buvo ją atstatęs, bet, matyda¬ 
mas, kad taip giliai į Lietuvą įsiterpusios pilies nepajėgs išlai¬ 
kyti, patsai ją sudegino. Tuo būdu kiek laiko Kauno apylin¬ 
kėje nebuvo jokios pilies — nei lietuvių nei ordino. 

Rūdavos mūšis 1370 m. Sunaikinę Kauną, kryžiuočiai netru¬ 
kus sugriovė Panemunėje visas kitas, į vakarus buvusias, lietu¬ 
vių pilis. Keršydami už tai, Algirdas su Kęstučiu 1370 m. su¬ 
ruošė didelį žygį. Surinkę daug kariuomenės, broliai traukė at¬ 
skirais keliais. Jie buvo paketinę sunaikinti Karaliaučių. Algir¬ 
das, persikėlęs per Nemuną, traukė per šiaurines ordino žemių 
sritis į Karaliaučių, o Kęstutis iš Palenkės įsiveržė į Galindą ir 
taip pat skubėjo Karaliaučiaus link. Pakeliui sutinkamos ordino 

pilys buvo paliekamos; iš viso tebuvo sugriauta tik viena pilis. 
Iš to ordinas suprato brolių planą ir įsakė visų pilių įguloms sku¬ 
bėti gelbėti Karaliaučiaus. Čia ordinas surinko didelę kariuo¬ 
menę. Algirdas su Kęstučiu, dar nespėję susijungti, ėmė trauk¬ 
tis. Kęstutis atsitraukė pirmas, o atsilikęs Algirdas buvo pri¬ 
verstas kautis. Mūšis 
įvyko ties R ū d a v o s 
bažnytkaimiu. Jame žu¬ 
vo patsai ordino kariuo¬ 
menės vadas — maršal¬ 
ka, trys komtūrai (pilių 
bei sričių viršininkai) ir 
daugybė riterių. Tačiau 
lietuviai vis dėlto turėjo 
atsitraukti. Ordinas ir 
apie šį mūšį skelbė pa¬ 
sauliui, kaip apie di¬ 
džiausią savo laimėjimą. 
Tačiau tatai nebuvo di¬ 
delis smūgis lietuviams, 
nes jie netrukus galėjo 
iš naujo pradėti savo 
puolimus. 

Santykiai su ordinu 
Algirdo gyvenimo pa¬ 
baigoje. Po Rūdavos 
mūšio ordinas kelerius 
metus neruošė jokio di¬ 
desnio žygio. Bet 1377 
m., prieš pat Algirdo 
mirtį, jis buvo pasiekęs 
net Vilnių ir Trakus. 
Ordino kariuomenė bu¬ 
vo nepaprastai didelė 
(kronikos jos priskaito 
net iki 12.000). Kad lengviau galėtų išmisti, ji ėjo pasi¬ 
dalinusi į 3 grupes. Viena grupė pasiekė Trakus, kita apgulė 
Vilnių, o trečia naikino kitas Lietuvos sritis. Trakuose Kęs- 



Rūdavos mūšio paminklas. 

Žuvusiam maršalkai Schindekopui pamin¬ 
klinis kryžius buvo pastatytas tuojau po 
mūšio; jam sugriuvus, ant tų pačių pa¬ 
matų 1835 m. buvo šis pastatytas. 1870 m. 
trečią kartą atnaujintas, jis dabar vėl 
kitaip atrodo. 

tutis, o Vilniuje Algirdas pasikvietę kryžiuočių vadovybę, 
padarė su ja sutartis, tačiau kryžiuočiai vis dėlto nesitraukė; ne¬ 
pajėgdami paimti pilių, jie naikino miestus ir apylinkes. Tada 
Kęstutis su sūnum Vytautu pradėjo su jais partizanišką karą. 
Kryžiuočiai ėmė trauktis; Vy¬ 
tautas tuo tarpu buvo sunaiki¬ 
nęs jų atgaliniam kely paruoštą 
maisto atsargą, ir jų kariuome¬ 
nėje kilo badas. Kęstučio ir 
Vytauto būriai puolė kryžiuo¬ 
čius kur galėdami, ir iš didelio 
žygio savo kraštą pasiekė vos 
maži išbadėjusios ir sušalusios 
jų kariuomenės likučiai. 

Tai buvo paskutinis susi¬ 
dūrimas su ordinu Algirdui te¬ 
begyvenant. Vėliau, Vilniaus 
sostą užėmus Jogailai, prasidėjo 
jau kitokio pobūdžio santykiai. 

Tada ordinas jau dažnai tapda¬ 
vo kurio nors Lietuvos kuni¬ 
gaikščio sąjungininku, tuo bū¬ 
du ruošdamasis galutinai pa¬ 
siekti savo tikslą, t. y. užgrobti 
Žemaičius ir sulieti į vieną abi 
savo valstybes. Jogailos ir Vy¬ 
tauto laikais jam tatai buvo pa¬ 
sisekę nors trumpam laikui. 

Kęstutis su Algirdu, kad ir 
sunkiai kovojo, tačiau išlaikė 
vakaruose tą pačią tėvo paliktą 
sieną. Tiesa, Vytenio ir Ge¬ 
dimino laikais ordino pilys Nemuno pakrantėje siekė tik Du¬ 
bysos žiotis, o Algirdo ir Kęstučio laikais pasiekė Nerį; bet tai 
tebuvo kova dėl Nemuno vagos, kaip patogiausio strateginio 
kelio: gilyn į kraštą jie nė kiek nepasistūmėjo. Pagaliau ir 
Kauno pasiekimas buvo tik laikinis kryžiuočių laimėjimas. 



Vinrichas von Kniprodė, 

kryžiuočių ordino magistras (1351 
—1382 m.). Jam valdant ordinas 

pasiekė aukščiausią klestėjimo 
laipsnį. 

3. Lietuvos kovos su Lenkija dėl Voluinės žemių 

Gedimino laikais santykiai su Lenkija buvo geri; su ja bu¬ 
vo net padaryta sąjunga prieš ordiną (Lenkai tada kovojo su 
ordinu dėl Pamario). Bet karalius Kazimieras Didysis, atsisakęs 
nuo Pamario, padarė su ordinu taiką. Tuo pat metu nutrūko jo 
sąjunga su Lietuva. O kai jis savo dėmesį atkreipė į rytus ir į 
pietus, tai pasidarė net Lietuvos priešas: dėdamasis Voluinės 
kunigaikščių įpėdiniu, jis siekė užimti Voluinę, kurios didelę 
dalį valdė Kęstučio ir Algirdo brolis Liubartas. Dėl Voluinės 
ir prasidėjo kovos su lenkais, ėjusios net keletą dešimtmečių. 
Lietuvos interesus čia gynė Liubartas. Bet kadangi tai bu¬ 
vo visos valstybės interesai ir kadangi Lenkija taip pat grėsė 
Kęstučio valdomajai Palenkei, tai Liubartui į pagalbą ateidavo 
ir broliai. Buvo ne kartą ten nuvykęs ir Algirdas, bet dažniausiai 
nuvykdavo Kęstutis. 

Voluinę Liubartas vis dėlto atlaikė. O kai, Kazimierui Di¬ 
džiajam mirus, Lenkijoje ilgai nebuvo nuolatinio valdovo, tuo¬ 
met Lietuvos sienos buvo dar toliau praplėstos. Be to, sumušęs 
totorius, Algirdas paėmė į savo valdžią dar Podolę, kurią 
taip pat tykojo pagrobti lenkai. 

4. Lietuvos krikšto klausimas Algirdo ir Kęstučio laikais 

Einant kovoms su ordinu ir su Lenkija, visą laiką buvo 
aktualus Lietuvos krikšto klausimas. Kryžiuočiai Europoje dė¬ 
josi oficialiais Lietuvos krikštytojais, bet iš tikro jiems rūpėjo 
tik kraštą pavergti. Nė po vieno, net gana sėkmingo, savo žygio 
jie nereikalavo krikštytis, nes Lietuvos krikštas būtų pakirtęs 
šaknis jų egzistencijai. Tada jie būtų nebegalėję toliau kariauti, 
būtų nebegalėję šauktis iš Europos kryžeivių, ir abiejų vokiečių 
valstybių sujungimo klausimas būtų žuvęs amžinai. 

Kadangi ordinas gaudavo iš Vakarų paramos prieš lietu¬ 
vius, tai panoro jos gauti ir Kazimieras, kariaująs su lietuviais 
dėl Voluinės. Jis irgi kreipėsi į popiežių, prašydamas skelbti 
kryžiaus žygius, o norėdamas pakenkti ordinui, ėmė rūpintis ir 
Lietuvos krikštu. Tik pradėjęs kariauti su lietuviais, jis gavo 
Kęstučio sutikimą krikštytis ir tatai pranešė popiežiui (1349 m.). 
Popiežius pažadėjo Kęstučiui už tai karaliaus karūną. Bet Kęs- 



tučio pažadas buvo duotas sunkaus karo metu; iš tikro jis nė 
neketino krikštytis. Vos tik Kazimieras pasitraukė iš kovų lauko, 
Kęstutis su Liubartu tuojau išvarė lenkų įgulas iš Voluinės pi¬ 
lių, ir vėl prasidėjo karas. Tada Kazimieras ėmė rūpintis, kad 
Lietuvai pasiūlytų krikštytis patsai popiežius ir imperatorius Ka¬ 
rolis IV. 

Derybos dėl krikšto 1358 m. Imperatorius parašė Algirdui 
ir Kęstučiui laiškus, siūlydamas krikštytis. Abu kunigaikš¬ 
čiai pasiuntė pas imperatorių į Niurnbergą vieną savo šeimos 
narį (greičiausiai Kęstučio sūnų Patriką), kuris įtikino impera¬ 
torių, kad Lietuva tikrai krikštysis. Tada imperatorius išsiuntė 
į Lietuvą savo delegaciją, Prahos arkivyskupo Ernesto vado¬ 
vaujamą. Ji turėjo baigti derybas dėl krikšto. Delegacija neat¬ 
vyko į Lietuvą, bet sustojo pakeliui pas kryžiuočius. Prasidė¬ 
jus deryboms, Algirdas su Kęstučiu, neatsisakydami krikštytis, 
pareikalavo, kad kryžiuočių ordinas išsikraustytų iš Pabaltijo ir 
persikeltų į Rusijos tyrus ginti Europos nuo totorių. Be to, jie 
pareikalavo, kad daugumas ordino užimtų žemių būtų grąžintos 
Lietuvai, — kad būtų grąžintos visos žemės anapus Ne¬ 
muno iki Priegliaus ir Alnos upės, paskui — visas Kuršas ir visas 
kairysis Dauguvos krantas, o nuo Aiviekstės upės intako — ana¬ 
pus Dauguvos esanti Latgala. Tad Lietuvos valdovai 
pareikalavo atiduoti jiems beveik visus lie¬ 
tuvių giminių gyvenamuosius kraštus. 

Aišku, kad jų reikalavimas buvo teisingas. Tačiau niekas 
negalėjo priversti ordiną išsikelti kitur. Priešingai, jis buvo im¬ 
perijos narys, ir imperatoriui būtų buvę nenaudinga panaikinti 
galingą ir tuo metu klestėjusią valstybę. Bet ir panorėjęs impera¬ 
torius būtų negalėjęs iškelti ordino, nes šis būtų jo neklausęs. 
Tad ordinas pasiliko kur buvęs, o Lietuva pasiliko pagoniška. 
Tuo būdu žuvo krikšto klausimas. Tebegyvenant Algirdui su 
Kęstučiu, jis jau nebebuvo daugiau keliamas. 

5. Lietuvos santykiai su rusų kraštais Algirdo ir Kęstučio laikais 

Gediminas laikė save „daugelio rusų" valdovu, o Algirdas 
pareiškė: „Visa Rusija turi priklausyti Lietu¬ 

vai". Algirdas, kurio valdomosios sritys buvo Lietuvos rytuose, 

kaip tik rūpinosi rytų sienomis ir santykiais su rusais, palik¬ 
damas Kęstučiui rūpintis santykiais su ordinu ir su Lenkija. 

Nukariavimai pietuose. Rusija tada dar buvo nesustiprė¬ 
jusi: visi kunigaikščiai dar tebepripažino totorių valdžią ir mokėjo 
jiems duoklę. Bet Rusijos šiaurėje jau buvo iškilusi Maskva, 
kuri, nustelbusi Tverę, rungčiomis su Lietuva rinko smulkesnes 
kunigaikštystes į savo valdžią. Todėl Algirdas šiaurėje turėjo 
daug sunkumų. Daug lengviau jam buvo veikti pietuose, t. y. 
dabartinių ukrainiečių srityse, kur tik totorių valdžia buvo stip¬ 
resnė, o pačios kunigaikštystės buvo silpnos. Kijevas priklausė 
Lietuvai jau Gedimino laikais, tačiau į jį vis dar kišos totoriai. 
Todėl Algirdas 1362 m. suruošė į tas sritis žygį, sumušė totorius 
ties Mėlynaisiais Vandenimis ir paėmė Kijevą į savo valdžią. 
Senasis kunigaikštis buvo pašalintas, o į jo vietą pasodintas 
Algirdo sūnus Vladimiras. Netrukus iš totorių buvo atimta ir 
Podolė, kurią jie valdė patys, be jokio leninio kunigaikščio. 
Ji buvo atiduota Karijoto Gediminaičio sūnums, kurie čia su¬ 
kūrė savo atskirą kunigaikštystę, ne visada paklusnią didžia¬ 
jam Lietuvos kunigaikščiui: turėdami daug reikalų su Lenkų 
karaliais, jie kartais ir šiems pasiduodavo. Taigi Podolė, nors 
ir buvo lietuvių kunigaikščių valdoma, tačiau iki Vytauto laikų 
sudarė kaip ir atskirą, Lietuvos valstybės mažai tepriklausomą 
kunigaikštystę. 

Naujų žemių užėmimas šiaurinėje Rusijoje. Rusijoje Al¬ 
girdas tęsė savo tėvo politiką. Rinkdamas į savo valdžią 
centrinės Rusijos kunigaikštystes, jis irgi susidūrė su sustiprė¬ 
jusią Maskva. Norėdamas turėti sąjungininką prieš Maskvą, 
jis vedė Tverės kunigaikščio seserį Julijoną. Kadangi tuo 
metu Tverė varžėsi su Maskva dėl įtakos, tai Algirdui teko net 
kelis kartus padėti savo svainiui prieš Maskvą. Jis buvo net 
kelis kartus priėjęs prie Maskvos vartų, tačiau paties miesto 
nepaėmė. 

Smolensko kunigaikštystė taip pat buvo patekusi į Lie¬ 
tuvos įtaką dar Gedimino laikais. Algirdo laikais ji dar daugiau 
priklausė Lietuvos. O kai Smolenskas, susidėjęs su Maskva, ban¬ 
dė ta priklausomybe atsikratyti, Algirdas kai kuriuos jo miestus 
atėmė iš Smolensko kunigaikščių ir tiesiogiai prijungė prie Lie¬ 
tuvos. Bet po Algirdo mirties Lietuvai teliko tik vienas M s t i s - 

laulis ir šiaurinės Smolensko kunigaikštijos žemės (Toro- 
pecas, Rževas, Bielaja). Pats Smolenskas išgyveno nepriklauso¬ 
mas dar iki Vytauto. Bet užtat daug geriau Algirdui sekėsi į 
pietus nuo Smolensko. Čia jis užėmė visas Dniepro ir Desnos 
upyno kunigaikštystes — B r i a n s k ą , Trubčevską, N a u - 
gardą Sieverską, irkt. Visos tos kunigaikštystės buvo 
atiduotos valdyti Algirdo sūnums ar brolėnams. 

Algirdo įtaka šiaurėje siekė net Pskovo ir D . N a u - 
gardo miestų respublikas. Nors ir kliudė Maskva, tačiau 
abiejose tose respublikose, o ypač Pskove, kunigaikščius daž¬ 
niausiai pastatydavo Algirdas (paprastai jais pastatydavo savo 
sūnus ir giminaičius). Abiejose respublikose kunigaikščio val¬ 
džia buvo labai silpna: jis tebuvo tik karo vadas. Tačiau tų 
miestų pasirinkimas lietuvio kunigaikščio rodė jų gerus santykius 
su Lietuva. 

Turėdamas daugybę kitų reikalų, Algirdas negalėjo viso 
savo dėmesio skirti Rusijai. Todėl ten, kur tekdavo susidurti 
su galinga Maskva, jam gana sunkiai sekdavosi. Bet užtat jo 
darbo vaisiais vėliau pasinaudojo Vytautas. 

Pravoslavų metropolijos įkūrimas. Algirdas buvo nusista¬ 
tęs suimti į savo valdžią visą Rusiją. Bet jam čia daug kliudė 
ta aplinkybė, kad jisai buvo pagonis. Tuo tarpu iškilusi Mas¬ 
kvos kunigaikštystė šituo atžvilgiu turėjo pirmenybę. Be to, 
joje gyveno nuo totorių iš Kijevo pabėgęs visos Rusijos pravo¬ 
slavų metropolitas. Aišku, kad, Maskvai susiduriant su Lietuva, 
metropolitas savo tikinčiuosius nuteikdavo Lietuvos nenaudai. 
Todėl Algirdas ėmė rūpintis, kad būtų atgaivinta Kijevo me¬ 
tropolija: tada metropolitas, būdamas jo valstybėje, nebegalėtų 
jam kenkti. Pagal senąją tradiciją, visi rusų kraštai turėjo pri¬ 
klausyti vienam metropolitui. Nors atskiro Lietuvos pravosla¬ 
vų metropolito paskyrimui ypatingai priešinosi Maskva, tačiau 
Algirdas vis dėlto laimėjo: Konstantinopolio patriarchas pa¬ 
skyrė Lietuvai atskirą metropolitą, kuris apsigyveno Kijeve. 

6. Algirdo ir Kęstučio valdymo charakteristika 

Nors Algirdas su Kęstučiu po tėvo mirties turėjo nemažas 
kunigaikštystes, tačiau didžiojo kunigaikščio sritis buvo likusi 

Jaunučiui. Susitarę, 1345 m. jie padarė perversmą ir paėmė vals¬ 
tybės vairą į savo rankas. Pasidalinę sritis, juodu gyveno tikrai 
broliškai; vienas antram padėdami, sugebėjo ne tiktai apsau¬ 
goti tėvo palikimą, bet ir toli praplėtė valstybės ribas. 

Kęstutis valdė Trakus nuo pat jaunystės. Jam priklausė 
vokiečių ordino pasienio sritis. Tai buvo grynai lietuviškas kraš¬ 
tas, — ir patsai Kęstutis buvo įkūnėjusi lietuvybė ir uoliausias pa¬ 
goniškosios Lietuvos gynėjas. Čia jis nežinojo jokių kompromisų. 

Tačiau jis nebuvo užsispyręs pa¬ 
gonis fanatikas: jis niekuomet ne¬ 
jautė neapykantos krikščionims. 
Karuose su ordinu buvo taurus, 
ordino viršininkų tarpe turėjo gerų 
bičiulių. Ypatingai jis gerbė nar¬ 
sius ir taurius riterius. Visuomet 
buvo nuoširdus ir atviras, tikrai 
buvo idealus karys — riteris. 

Kitoks buvo Algirdas. Iš vi¬ 
sų Gedimino sūnų jis buvo visų 
gudriausias politikas. Tačiau jis 
buvo neblogas ir karys. Jaunystę 
praleido rusų kraštuose. Prieš 
tapdamas didžiuoju kunigaikščiu, 
apie 25 m. valdė Vitebską. Jo abidvi žmonos buvo 
rusės. Visi jo vaikai, gimę Vitebske, buvo krikštyti rytų Bažny¬ 
čios apeigomis; bet tie, kurie gimė Vilniuje, buvo pagonys. Ir pat¬ 
sai Algirdas buvo pagonis. 1377 m. miręs, jis buvo sudegintas ant 
laužo Vilniuje ir palaidotas pagonių papročiais. Tačiau religi¬ 
niu atžvilgiu jis buvo tolerantas: Vilniuje buvo ne tiktai pra¬ 
voslavų bažnyčia, reikalinga jo žmonos dvarui, bet ir katalikų 
bažnyčios. 

Nukariautus rusų kraštus Algirdas dalino paprastai savo 
sūnums, kurių turėjo net 12. Daugumas jų, gyvendami tarp 
rusų, surusėjo. Ir daugelis vėlesnių, iš Algirdo kilusių, kuni¬ 
gaikščių šeimų ilgai išliko pravoslaviškos. Tuo tarpu visa Kęs¬ 
tučio šeima liko grynai lietuviška (Kęstučio palikuonys išmirė 
daug anksčiau, negu Algirdo). 



Kęstučio antspaudas. 
Užrašas: SĮigillum] Kynstutte 

Dux + De + Trackeri. 

III. Politinė krizė Lietuvoje 1377—1384 m. 


1. Algirdo įpėdinis logaila ir jo politika 


Naujoji Lietuvos politikos linkmė. 1377 m. mirdamas Al¬ 
girdas savo įpėdiniu paskyrė sūnų Jogailą. Kęstutis, gerb¬ 
damas brolio atminimą, Jogailai pripažino Vilnių ir didžiojo 
kunigaikščio titulą; jis 
tikėjosi, kad Jogaila va¬ 
rys tėvo politiką, klausys 
dėdės ir draugiškai gy¬ 
vens su jo sūnum Vy¬ 
tautu, su kuriuo kartu 
augo ir draugavo. Bet 
pasirodė, kad Jogaila ne¬ 
norėjo eiti tėvo ir dėdės 
pėdomis. 

To meto jaunoji kar¬ 
ta, nusižiūrėjusi į amži¬ 
nas kovas su ordinu, su¬ 
prato, kad vargiai pa¬ 
vyks išvaryti ordiną iš 
Pabaltijo, matė, kaip 
brangiai atseina Lietuvai 
tos kovos, todėl buvo 
linkusi rasti su ordinu 
kokį nors modus viven- 
di, — žodžiu, buvo lin¬ 
kusi su juo derėtis ir 
daryti visokias sutartis. 

Susidarius normaliems 
santykiams, jų manymu, 
valstybė laimėtų ne vien 


\ 



Jogaila. 

Biustas jo marmurinės statulos antkapy, 
Krokuvos Katedroje. 


tuo, kad liautųsi karai, bet dar ir tuo, kad gautų nemaža naudos ir 
ekonomiškame gyvenime. Mat, ordinas buvo atkirtęs Lietuvą 
nuo Baltijos jūros, kuria ėjo Hanzos varomoji prekyba; susi¬ 
taikinus su ordinu, prekybos keliai pasidarytų Lietuvai daug lais¬ 
vesni, prekyba pagyvėtų, ir kraštas galėtų ekonomiškai kilti. 

Todėl jaunoji karta, kuriai priklausė ir Jogaila su Vytautu, bu¬ 
vo linkusi ieškoti išeities iš karų. Praktiškai tokią politiką varyti 
pirmasis pradėjo Jogaila. 

Jogailos brolių sukilimas. Be minėtų sumetimų, Jogailą 
vertė artintis su kryžiuočiais dar reikalas paramos prieš pavojų 
jo valdžiai. Mat, vyresnieji Jogailos broliai jautėsi turį daugiau 
teisių tėvo palikimui, negu Jogaila, ir todėl nenorėjo pripa¬ 
žinti jo valdžios. Labai greit vyriausiasis brolis, Andrius, val¬ 
dęs Polocką, atsisakė klausyti Jogailos ir, pabėgęs į Maskvą, 
ėmė ruošti koaliciją prieš Jogailą. Jį uoliai rėmė Maskvos kuni¬ 
gaikštis Dimitrijas, kuriam rūpėjo užimti Lietuvos valdomus Pa- 
volgio miestus, ir Livonijos ordinas, kuris visada rėmė kiek¬ 
vieną neramumą Lietuvoje. Prie Andriaus prisidėjo dar brolis 
Dimitrijas, Briansko valdovas, ir pritarė Kijevo valdovas Vla¬ 
dimiras. Tuo būdu prieš Jogailą susidarė stipri koalicija. Tada 
Jogaila susidėjo su totoriais prieš Maskvą. Tačiau Maskvos ku¬ 
nigaikštis Dimitrijas, dar prieš atvykstant Jogailai, sumušė toto¬ 
rius (Kulikovos mūšyje 1380 m.). Jogaila grįžo atgal, nė nepra¬ 
dėjęs karo. Tuo būdu Jogailai nepasisekė pakenkti koalicijai. 
Tiesa, ji dar ilgai buvo neveikli, tačiau neiširo ir Jogailai sudarė 
nuolatinį pavojų. Tad jam teko ieškoti kitokios paramos. 

1379 ir 1380 m. sutartys su ordinu. Dėdamasis su totoriais 
prieš Maskvą, Jogaila drauge rūpinosi susitarti ir su kryžiuočiais. 
Kadangi ir po Algirdo mirties ordinas nesiliovė puolęs Lietuvos, 
tai ir Kęstutis sutiko taikintis su ordinu. Tuo būdu 1 3 7 9 m. 
Trakuose buvo padarytos 10 metų paliaubos. 
Jas pasirašė Jogaila ir Kęstutis. Sutartyje ordinas pasižadėjo ne¬ 
pulti Palenkės (pradedant Gardinu), o Lietuva turėjo nepulti or¬ 
dino žemių, esančių Palenkės pasieny. Tuo būdu šita sutar¬ 
tis telietė tiktai pietines Kęstučio žemes. Sutarties nesudarė tik 
livoniškė ordino šaka. Susiderėti su ja buvo ypač svarbu Jo¬ 
gailai, nes ji buvo sukilusio Andriaus sąjungininkė. Jogaila 
ėmė tartis su Livonijos ordinu vienas. Pagaliau 1380 m. vasa¬ 
rio mėnesį buvo pasirašytos paliaubos, bet Žemaičiai ir kitos 
Kęstučio žemės iš jų buvo išskirtos; taigi ordinas galėjo jas 
pulti, kaip puolęs. 

Šita sutartis dar gali būti laikoma paprastu Jogailos srities 
apdraudimu, kaip kad prieš metus buvo apdrausta dalis Kęstu- 


96 



čio sričių. Bet tais pačiais (1380) metais Jogaila padarė naują 
sutartį su visu ordinu. Ji buvo padaryta slaptai, be Kęstučio ži¬ 
nios. Kad šis nieko nesuprastų, ji buvo pasirašyta tyčia tam 
reikalui suruoštoje medžioklėje; nuo pasirašymo vietos ji va¬ 
dinama Dovydiškių sutartimi. Į medžioklę buvo pa¬ 
kviestas ir Vytautas, bet apie sutartį jis greičiausiai nieko neži¬ 
nojo. Šioje naujoje sutartyje ne tik išskiriamos Kęstučio že¬ 
mės, bet ji aiškiai nukreipta ir prieš patį Kęstutį. Tuo būdu Jo¬ 
gaila pasidarė ordino sąjungininkas prieš dėdę. Sutarty net nu¬ 
matyta, ką reikėsią daryti, kad Kęstutis apie ją nieko nesužinotų: 
joje net numatomas atvejis, kad Jogaila galįs būti priverstas 
žygiuoti tarsi į pagalbą Kęstučiui, bet dėl to sutartis dar ne¬ 
būsianti nutraukta; Jogaila neturįs tiktai kautis su kryžiuočiais, 
tačiau karo veiksmų srityse jam galima būti. 

Šita Jogailos sutartis, nukreipta prieš dėdę, buvo sudaryta 
ne tiek Jogailos, kiek giminių — brolių ir motinos Julijonos — 
pastangomis. Kęstutis po Algirdo mirties nesugyveno su Vil¬ 
niaus dvaru, ir tas nesutarimas vis didėjo. Kęstutis negalėjo 
pakęsti, kad Jogaila išleido savo seserį Mariją už dvariškio Vai¬ 
dilos, kilusio iš žemesniojo visuomenės sluoksnio. Už tai Vai¬ 
dila buvo pasidaręs klastingu Kęstučio priešu ir kartu su Jogailos 
jaunesniaisiais broliais, ypač su Skirgaila, įtikinėjo Jogailą, kad 
Kęstutis trokštąs jį pažeminti, — kitaip sakant, atimti iš jo Vil¬ 
nių. Vokiečių ordinas, tikėdamasis pasinaudoti ta nesantaika, 
įvairiais būdais stengėsi palaikyti šitą įtarimą, kol pagaliau 
pasiekė savo tikslą. Jogailos susitarimas su ordinu, žinoma, 
greit turėjo išeiti į aikštę; tad konfliktas tarp jo ir Kęstučio 
buvo neišvengiamas. 

2. Jogailos pašalinimas iš Vilniaus ir Kęstučio mirtis 

Jogailos pašalinimas (1381 m.). Apie Jogailos išdavikišką 
sutartį Kęstučiui pranešė vienas aukštas ordino narys: matyt, 
ordinas trokšte troško, kad Lietuvoje kuo greičiausiai įsivy¬ 
rautų vaidai. Kęstutis tuojau patikėjo žinia, nes jau ir pats įtarė 
Jogailą. Vytautas, kartu augęs ir draugavęs su Jogaila, nenorėjo 
tuo tikėti. Todėl, kai Kęstutis ruošėsi nubausti Jogailą, Vytautas 
išvyko į Drohičiną. Jogaila tuo metu buvo išsiuntęs kariuomenę 

į Polocką; čia buvo ir Skirgaila, paskirtas, po sukilusio Andriaus, 
Polocko kunigaikščiu. Todėl, Kęstučio apsiausta, Vilniaus pi¬ 
lis labai greit pasidavė. Kęstutis tuojau suėmė visą Jogailos šei¬ 
mą. Radęs sutarties su ordinu raštą, — išdavimo įrodymą tu¬ 
rėdamas savo rankose, jis pasiskelbė atimąs iš Jogailos sostą. 
Tačiau, Vytautui užtarus Jogailą, Kęstutis ne tiktai jį paleido 
suimtą, bet dar jam davė valdyti Vitebską, kurį valdė jaunystėje 
jo tėvas Algirdas. Į Polocką išsiųsta Jogailos kariuomenė, iš¬ 
girdusi apie perversmą, tuojau perėjo į Kęstučio pusę. 

Kęstučio valdymas ir Jogailos šalininkų sukilimas. Iš visų 
savo priešų Kęstutis nubaudė tik vieną Vaidilą: jis buvo pa¬ 
kartas. Visi kiti Jogailos šeimos nariai buvo perkelti į Vitebską. 
Kęstutį iš pradžių pripažino visi. Jis, maža tekreipdamas dėme¬ 
sio į rytus, pradėjo kovas su kryžiuočiais. Kaip tik tuo metu, 
kada Kęstutis buvo apgulęs Jurbarką, atėjo žinia, kad prieš jį 
sukilo Jogailos brolis, Naugardo Sieversko kunigaikštis Kari¬ 
butas. Kęstutis tuojau pradėjo derybas su kryžiuočiais, bet 
šie tyčia nenorėjo nusileisti. Tačiau Kęstutis, metęs derybas, 
tuojau išvyko į rytus. Jam nesant namie, kilo vilniečių są¬ 
mokslas (1382 m.). Ypač mieste gyvenę vokiečiai pirkliai 

palaikė Jogailą, nes jis žadėjo taiką su ordinu; o taika su 
ordinu reiškė laisvos prekybos klestėjimą. Pirkliams to visiškai 
pakako; todėl jie bematant perdavė miestą Jogailai. Vytautas 
tuomet buvo medžioklėje. Grįžęs jis bandė atsiimti Vilnių, 
tačiau prie pat miesto Jogailos buvo sumuštas ir pasitraukė į 
Gardiną rinkti jėgų. Tuo tarpu Jogaila užėmė ir Trakus; čia jam 
dar padėjo atėję į pagalbą kryžiuočiai. Trakai buvo atiduoti 
valdyti Skirgailai. 

Paskutinės Kęstučio kovos ir mirtis. Vytautas tuojau pra¬ 
nešė tėvui apie įvykius, ir Kęstutis parsiskubino atgal. Surinkę 
jėgų, Kęstutis su Vytautu atvyko prie Trakų, kur buvo ir 
Jogaila su Skirgaila; čia taip pat atvyko ir kryžiuočių ka¬ 
riuomenė. Dėl kažin kokių priežasčių mūšio neįvyko. Skir¬ 
gailai pasiūlius ir Vytautui pritarus, Kęstutis su Vytautu nu¬ 
vyko pas Jogailą derybų. Tas pakvietė juos į Vilnių, kur abudu 
suėmė, nors kviesdamas Skirgaila buvo davęs žodį, kad jiems 
nieko blogo neatsitiksią. Kęstučio ir Vytauto kariuomenė buvo 

paleista, o jie patys buvo uždaryti kalėjime; Kęstutį netrukus 
išvežė į Krėvos pilį, o Vytautą paliko Vilniuje. Krėvoje iška¬ 
lėjęs 5 dienas, Kęstutis buvo nužudytas. 



Krėvos pilies griuvėsiai. 

Kas buvo didžiojo Lietuvos gynėjo mirties kaltinin¬ 
kas, tebėra neaišku dar ir šiandien. Be abejo, jis žuvo, kaip Jo¬ 
gailos dvaro intrygų auka, nuo dvariškių rankų. Bet, kiek kaltas 
čia buvo patsai Jogaila, sunku pasakyti. Greičiausiai tai buvo 
kitų darbas, nes ir visuose kituose įvykiuose veikdavo ne tiek Jo¬ 
gaila, kiek kiti jo vardu, — ypačiai Skirgaila. Jogaila dažniau¬ 
siai tebūdavo tik brolių ir savo dvariškių dingstė. Kęstutį nužu¬ 
džius ypač galima įtarti Skirgailą, nes jisai buvo pirmasis, kuris, 
nuvažiavęs į Krėvą, pranešė radęs Kęstutį negyvą. Jogaila gal tik 
tiek tegalėjo būti kaltas, kad pasistengė paslėpti žudikus ir jų 
nebaudė. 

Kęstučio lavonas iš Krėvos buvo atvežtas į Vilnių ir iškil¬ 
mingai palaidotas. Jis buvo sudegintas ant laužo su visais Kęstu¬ 
čio mėgtaisiais daiktais, ginklais ir gyvuliais: sakalais, šunimis ir 
arkliais. Visuomenei buvo paskelbta, kad jis pats nusižudęs. 

Taip tad liūdnai baigė savo dienas šviesiausia pagoniškosios 
Lietuvos asmenybė. Be to, tai buvo paskutinysis senosios kartos 
valdovas. Po jo atėjo jaunesnioji karta, kuri pakreipė Lietuvos 
valstybės likimą kita vaga — prisidėjo prie krikščioniškosios Va¬ 
karų kultūros. Čia visos naujosios epochos centre stovi didysis 
Kęstučio sūnus, Vytautas. 

3. Vytauto kovos su Jogaila dėl tėviškės 

Vytautas pas kryžiuočius. Tėvui žuvus, Vytautas iš Vilniaus 
pilies buvo irgi perkeltas į Krėvą. Bet jis nebuvo sunkiai kali¬ 
namas. Jį čia galėjo lankyti žmona Ona, su kuria jis ir sugalvojo 
būdą pabėgti. Tam tikslui pasiaukojo jų tarnaitė, kuri atvyk¬ 
davo drauge su Ona pas Vytautą. Persirengęs tarnaitės drabu¬ 
žiais, Vytautas, sargų nepažintas, išėjo su žmona iš pilies ir pa¬ 
ruoštais arkliais paspruko pas savo sesers vyrą, Mozūrų kuni¬ 
gaikštį Jonušą. 

Svainis Vytautui nesuteikė jokios pagalbos: jis buvo per 
silpnas kariauti su Jogaila. Todėl Vytautas nuvyko į kryžiuočius 
prašyti pagalbos. Tie jį mielai priėmė, nes tikėjosi, kad, lai¬ 
kydami pas save Vytautą, privers Jogailą būti nuolaidesnį. O 
Jogaila 1382 m. buvo sudaręs su kryžiuočiais sutartį, kuria jis 
atidavė kryžiuočiams Žemaičius iki Dubysos, pasižadėjo 4 metų 
būvyje krikštytis, o be to, pasižadėjo be kryžiuočių pritarimo su 
niekuo nekariauti ir nedaryti jokios taikos. Taigi Jogaila su¬ 
tiko klausyti kryžiuočių nurodymų, t. y. prisipažino jų priklauso¬ 
mas. Bet šitos sutarties jis vis dėlto neketino laikytis. Taigi 
ordinas tikėjosi, kad, palaikydamas Vytautą, privers Jogailą 
laikytis savo pažadų. 

Pabėgėlis Vytautas už paramą turėjo priimti visas ordino 
sąlygas. Pagaliau jis turėjo net pasižadėti atgautoje savo tėvo¬ 
nijoje būti ordino vasalu (1384 m.). Ordinas pakrikštijo Vytautą 
Vygando vardu ir išsiuntė su didele kariuomene į Lietuvą. 
1383 m. rudenį toji kariuomenė užėmė Trakus ir apgulė Vilnių, 
tačiau jo nepaėmė. Kariuomenei atsitraukus, Skirgaila atsiėmė 
ir Trakus. Vytautas, nors tuo tarpu ir nieko nelaimėjo Lietu¬ 
voje, vis dėlto pasidarė labai pavojingas Jogailai. Apsigy¬ 
venęs ordino pavestoje Naujojo Marijenburgo pilyje 

(prie Nemuno), jis ėmė ruoštis naujiems žygiams ir kvietė ten 
rinktis visus savo šalininkus. Visi buvusieji Kęstučio ir Vytauto 
artimieji plaukte plaukė pas Vytautą, nes buvo labai nepaten¬ 
kinti Jogaila: mat, nužudžius Kęstutį, buvo persekiojami ir visi 
jo giminės bei artimieji (vieni buvo nužudyti, kiti buvo suimti ar 
neteko savo turtų ir žemių). Kai kurių vėlesniųjų šaltinių liudi¬ 
jimu, tada buvusi nužudyta ir senutė Vytauto motina, Birutė, 
kurią, išvykdamas kariauti su Jogaila, Kęstutis buvo palikęs Bras¬ 
tos pilyje. Taip pat buvo nužudytas Birutės brolis ir keletas 
giminaičių. 

Jogailos ir Vytauto susitaikinimas (1384 m.)* Pirmojo Vy¬ 
tauto žygio metu jo pusėje jau buvo ne vien kryžiuočių kariuo¬ 
menė, bet ir keletas tūkstančių žemaičių. Pas Vytautą, apsigy¬ 
venusį Naujajam Marijenburge, plaukė jo šalininkai iš visos Lie¬ 
tuvos, ir Jogaila kaskart nedrąsiau jautėsi. Todėl jis pasiūlė Vy¬ 
tautui taikintis. Vytautas sutiko taikintis ir pripažinti Jogailą di¬ 
džiuoju kunigaikščiu, jei jam bus grąžinta tėviškė, t. y. Trakai ir 
visos Kęstučio valdytosios žemės. Bet Trakus tuo tarpu valdė 
Skirgaila. Todėl, nenorėdamas skriausti savo artimiausiojo 
bendradarbio, Jogaila prašė Vytautą laikinai pasitenkinti pieti¬ 
nėmis Kęstučio srities žemėmis — Gardino ir Brastos sritimis — 
ir pridedama Voluinės sritimi su Lucku. Trakus žadėjo atiduoti 
tada, kai atims iš nepaklusnaus brolio Andriaus Polocką ir per¬ 
kels ten Skirgailą. Vytautas sutiko. 

Visos šitos derybos ėjo be ordino žinios. Tik kai dėl visko 
buvo susitarta, Vytautas su susirinkusiais pas jį lietuviais išėjo 
iš savo pilies ir, dėdamasis einąs prieš Jogailą, staiga sudegino 
Jurbarką, savo rezidencijos pilį — N. Marijenburgą — ir Naująjį 
Bajerburgą. Kryžiuočiai greit sužinojo apie jo išdavimą, tad kitos 
ordino pilys suskubo apsisaugoti. Vytautas, susijungęs su Jo¬ 
gaila, jau bendromis jėgomis sudegino N. Marijeriverderį (ties 
Kaunu). Ordinas dėl to, žinoma, netvėrė apmaudu. Nuvykęs į 
jam paskirtą Gardiną, Vytautas pasidarė paprastu sritiniu kuni¬ 
gaikščiu ir laukė pažadėtų Trakų. Bet Jogaila savo pažado 
netesėjo, todėl Vytautas dar kartą turėjo prašyti ordiną globos 
ir dar kartą jį apgauti. 

Jogaila, taikindamasis su Vytautu, jau svajojo apie naują sostą, 
t. y. apie savo valstybės praplėtimą. Mat, kaip tik prieš susitaikinimą 

Gardinas XVI amž. 

(Seniausias Gardino vaizdas). 

su Vytautu, Lenkai jam pasiūlė savo karalaitės Jadvygos ranką, o 
su ja — ir sostą. Po poros metų Jogaila iš tikro pasidarė Lenkijos 
karalium. Eidamas karaliauti į Lenkiją, jis neatsisakė nė nuo Lie¬ 
tuvos. Tuo būdu kartu su Lietuva jis pradėjo valdyti ir Lenkiją. 
Prasidėjo glaudūs Lietuvos ryšiai su Lenkija. Lietuva krikštijosi 
ir bendromis jėgomis su Lenkija sutriuškino vokiečių ordino ga¬ 
lybę. Taigi tuojau po Jogailos ir Vytauto susitaikinimo prasidėjo 
nauja Lietuvos istorijos gadynė. Tie žmonės, kurie dar prie Kęstu¬ 
čio gyvos galvos buvo pradėję ieškoti kelių suartėti su Vakarais ir 
buvo pradėję įvairias derybas su ordinu, rado kitą išeitį, — būtent 
prisijungė prie krikščioniškosios Vakarų kultūros per Lenkiją. Tuo 
keliu eidama, tauta laiko būvyje susilaukė kitokio pavojaus. Kęs¬ 
tutis gynė lietuviškumą, Algirdas — ypačiai valstybę, nepamiršdamas 
ir lietuviškumo, o jaunoji karta susirūpino tik valstybe ir nepastebėjo, 
kaip užtraukė vargų naštą lietuvių tautai, kuri ėmė lenkėti. 


IV. Jogailos ir Vytauto laikai 

1. Lenkija prieš Jogailą išrenkant karalium 

Lenkų valstybė atsirado jau X amž vidury. Bet XII amž. ji 
suskilo į daugybę mažų kunigaikštysčių, kurių buvo net 23. Vėl 
iš naujo visą Lenkiją suvienijo karalius Vladislovas I 
Loki e t k a—XIV amž. pradžioje, kai Lietuvą valdė Vytenis. 

Tuo būdu Lietuvos valstybės kūrimosi laikais Lenkija buvo su¬ 
skilusi; su ja tuomet Lietuvai nedaug teteko kovoti. Vladislovas I, 
vienydamas valstybę, susidūrė su kryžiuočiais, kurie buvo už¬ 
grobę lenkiškąjį Pamarį. Kovai su ordinu jis ir buvo padaręs 
(1325 m.) sąjungą su Gediminu (žiūr. 70—71 psl.). Jo sūnus Ka- 
zimieras Didysis (1333—1370 m.), po 10-ties metų kovų, 
susitaikino su ordinu (1343 m.), atsisakęs nuo ordino užgrobtojo 
Pamario ir Kulmo. Jam susitaikinus su ordinu, nutrūko ir sąjunga 
su Lietuva. Tuo pat metu jisai pareiškė pretenzijas į Voluinės ir 
Haličiaus žemes, kurių dalį, išmirus jų kunigaikščiams, buvo val¬ 
dęs bevaikis Mozūrų kunigaikštis Boleslovas. Čia tad Kazimie¬ 
ras ir susidūrė su Lietuva. Mat, Algirdo ir Kęstučio brolis Liu¬ 
bartas, kaip ir Boleslovas, buvo vedęs Voluinės kunigaikščių 
dukterį ir valdė didelę dalį Voluinės su Lucko miestu. Boleslo¬ 
vui mirus, jis tarėsi turįs teisę gauti ir šio valdytąją dalį. Todėl 
jis ir pradėjo karą su Kazimieru, pretenduojančiu į Boleslovo 
valdytąjį kraštą. Liubartui padėjo broliai, o ypač Kęstutis su 
Algirdu. Kovos pasibaigė Lietuvos laimėjimu (žiūr. 90 psl.). 

Susitaikinęs su ordinu ir palikęs Lenkiją atskirtą nuo jūros, 
Kazimieras buvo atkreipęs visą savo dėmesį į pietus ir pretendavo 
ne tik į Haličių ir Voluinę, bet ir į Podolę. Vis dėlto jis buvo 
priverstas palikti Lietuvai ne tik didžiąją dalį Voluinės, bet ir 
Podolę; Lenkijai liko Haličius (Galicija). 

Kazimieras yra vienintelis Lenkų karalius, turįs Didžiojo 
vardą. Jis sustiprino Lenkiją ne tik užsieny, bet ir viduje. Prieš 
anksčiau iškilusius ponus jis palaikė miestiečius ir ūkininkus; 
jo laikais ypač pakilo ekonominė krašto gerovė. Be to, visam 
krašte jis pastatė daugybę mūrinių pilių. Todėl lenkai tada gebėjo 
sakyti, kad Lenkiją Kazimieras radęs medinę, o palikęs mūrinę. 

Karalius Liudvikas ir jo įpėdinio klausimas. Kazimieras 
mirė bevaikis, ir po jo sostas atiteko jo sesers sūnui, Vengrijos 
karaliui Liudvikui (iš d'Anjou giminės). Lenkija tuo būdu atsi¬ 
dūrė personalinėje unijoje su Vengrija. Liudvikas mirė (1382 m.), 
taip pat nepalikęs sūnų. Jo dukters, Marija ir Jadvyga, buvo 
sužadėtos: Marija — su imperatoriaus Karolio IV sūnum Zig¬ 
mantu (Liuksemburgiečiu), o Jadvyga — su Austrijos kunigaikš¬ 
čiu Vilhelmu Habsburgu. Lenkijoje po Liudviko mirties prasi¬ 
dėjo netvarka. Dar prie tėvo gyvos galvos sostas buvo pripa- 

žintas dukterims, tik dabar ėjo ginčas, katrai būtent jį pavesti. 
Be to, lenkams nepatiko nė vienas iš jų sužadėtinių vokiečių. Po 
2 metų suiručių sostas galutinai buvo pripažintas jaunutei Jadvy¬ 
gai, tik su ta sąlyga, kad vyrą jai išrinks lenkų ponai (didikai); 
jie norėjo išsirinkti sau tokį karalių, kurs būtų naudingas 
Lenkijai. 

Kandidatų buvo nemaža. Be Jadvygos sužadėtinio Vilhelmo, 
pretendavo dar nemaža savų, lenkų kunigaikščių. Kai kurie iš 
jų buvo bandę net jėga įsigalėti. Tačiau ponams tų Lenkijos 
dalių, kurios suėjo su Lietuva, labai svarbu buvo gauti priėjimą 
prie Juodosios jūros, t. y. gauti laisvą kelią į Lietuvos užimtas že¬ 
mes. Todėl jie nusprendė, kad geriausias vyras Jadvygai būtų 
plačiosios Lietuvos valdovas Jogaila. 

Lenkų rungtynės su Lietuva dabartinės Ukrainos žemėse 
(Voluinėje, Haličiuje, Podolėje) išėjo jiems į nenaudą. Liudvikui 
valdant, jie prarado ir Haličių, kuris atiteko Vengrijai. Tačiau 
Lenkų politikai nenorėjo atsisakyti nuo visų tų žemių. Dabar jiems 
atrodė, kad geriausia būtų Lenkijos karalium padaryti Jogailą 
— Lietuvą sulieti su Lenkija; tuo būdu ir visos tos žemės tuomet 
turėtų pasidaryti savos. Taip galvojo ponai tos Lenkijos dalies, 
kuri susiėjo su ginčijamomis žemėmis. Tai buvo ponai iš pieti¬ 
nės Lenkijos, arba iš vadinamosios Mažosios Lenkijos. 
Šiaurės Lenkijoje, arba Didžiojoje Lenkijoje, į sostą 
buvo savų pretendentų, bet ir čia Jogaila daug kam atrodė labai 
tinkamas karalius, nes vieno valdovo valdoma Lenkija ir Lietuva 
įstengtų nugalėti pavojingą Didlenkių kaimyną — kryžiuočius. 
Be to, Jogailos kandidatūra Lenkijai buvo maloni dar ir tuo, kad 
tuo atveju buvo numatyta krikštyti Lietuvą: tad Lenkiją viliojo 
perspektyvos visos Europos akyse išgarsėti, kaip Lietuvos krikš¬ 
tytojai. Tuo būdu į Jogailą sužiuro visos Lenkijos akys. Iš 
pradžių jį kalbino vieni mažlenkiai, o vėliau prisidėjo ir didlen- 
kiai. Jiems drauge susitarus, ir buvo išrinktas Jogaila. 

2. Jogailos išrinkimas ir karūnavimas Lenkijos karalium 

Lietuvos būklė Jogailos kandidatūros metu. Kai lenkai ėmė 
svarstyti Jogailos kandidatūrą, jo būklė buvo gana kritiška. Jo 
vyriausias brolis Andrius, kuris tuojau po tėvo mirties buvo pra- 



dėjęs organizuoti sąjungą prieš Jogailą, jau buvo grįžęs į savo 
valdomąjį Polocką, tačiau visai neketino klausyti Jogailos. Jis 
buvo pasidavęs Livonijos ordino šakos magistrui ir valdė Po¬ 
locką, kaip jo vasalas. Vytautas tuo tarpu buvo pas kryžiuo¬ 
čius ir organizavo savo jėgas, norėdamas atgauti tėviškę, o gal 
net ir pašalinti Jogailą iš Vilniaus. 1383 m. gale pas Jogailą jau 
buvo atvykę pirmieji mažlenkių pasiuntiniai. Šitų naujų per¬ 
spektyvų akivaizdoje, Jogaila pirmiausia susitaikino su Vytautu 
ir grąžino jam dalį tėvo valdytų sričių (žiūr. 101 psl.). 

Jogailos derybos su lenkais. 1384 m., kada Jadvyga jau 
buvo atvažiavusi iš Vengrijos į Krokuvą ir buvo vainikuota Len¬ 
kijos karaliene, pas Jogailą atvyko speciali lenkų ponų delega¬ 
cija. Tuomet Jogaila išsiuntė į Lenkiją savo delegaciją, kuriai 
vadovavo Skirgaila. Toji delegacija pirmiausia susitarė su len¬ 
kais Krokuvoje, o vėliau dar nuvyko pas Jadvygos motiną į 
Vengriją (iš Krokuvos grįžo tiktai delegacijos pirmininkas Skir¬ 
gaila). Su pačia Jadvyga nebuvo ko kalbėti, nes ji tebuvo dar vos 
14 metų mergaitė, buvo įsimylėjusi savo sužadėtinį Vilhelmą ir 
apie Jogailą nenorėjo nė klausyti. Kadangi turėjo įvykti politinės 
jungtuvės, tad su jaunute Jadvyga niekas nė neketino skaitytis. 

Krėvos aktas. 1385 m. vasarą buvo baigtos derybos. Su¬ 
grįžo Jogailos delegacija, o su ja kartu atvyko Jadvygos motinos 
ir lenkų ponų delegacija. Jogaila su savo broliais ją priėmė Krė¬ 
vos pilyje. Tenai Jogaila patvirtino visus savo delegacijos duo¬ 
tus pažadus specialiu dokumentu, kuris yra žinomas Krėvos 
akto vardu (1385 m. rugpiūčio 14 d.). Tame akte Jogaila sako, 
kad jis, gaudamas Jadvygos ranką ir Lenkijos karūną, pasižadąs 
su savo broliais ir visa Lietuva krikštytis, pasižadąs sumokėti 
Vilhelmui sužadėtuvių sutarty numatytą 200.000 auksinų pabaudą 
už sužadėtuvių sulaužymą; priimdamas Lenkijos karūną, pasi¬ 
žadąs sujungti su ja didžiąją Lietuvos kunigaikštystę, o kara¬ 
liaudamas pasižadąs rūpintis atgauti visas Lenkijos ir Lietuvos 
nustotąsias žemes; be to, jis pasižadąs paleisti visus Lietuvoje 
esančius lenkus belaisvius. Tą aktą patvirtino pats Jogaila, jo 
broliai Skirgaila, Lengvenis, Kaributas ir Vytautas. 

Krėvos aktas, nuo kurio prasidėjo glaudūs Lietuvos santykiai 
su Lenkija, nebuvo jokia sutartis, joks unijos aktas, kaip kad dažnai 
jis vadinamas. Tai buvo tik paprastas Jogailos derybų metu duotų 

pasižadėjimų patvirtinimas raštu. Toks raštas buvo padarytas tiktai 
vienas. Lenkai vėliau atsiuntė raštą, kuriuo jie patvirtino Jogailą išrin¬ 
kę karalium. Krėvos akte Jogailos pasižadėjimai taip suformuluoti, 
kad jis tik patvirtina savo delegicijos pareiškimus Jadvygos moti¬ 
nai: esą, karalienės Elžbietos delegatai, atvykę pas Jogailą, pareiškę, 
kad jo delegacija, iš Krokuvos atvykusi į Vengriją, šitaip kalbėjusi 
karalienei Elžbietai: „Daug imperatorių, karalių ir įvairių kunigaikš¬ 
čių troško, geidė ir stengėsi su didžiuoju Lietuvos kunigaikščiu (Jo¬ 
gaila) sudaryti artimą ir amžiną giminystės sąjungą, tačiau Visagalis 
Dievas tą pasaugojo Jūsų Karališkajai Didenybei. Tad, Šviesiausioji 
Valdove, įvykdyk šį išganingą skyrimą, priimki, kaip sūnų, didįjį 
kunigaikštį Viešpatį Jogailą ir duoki jam žmoną mylimiausiąją savo 
dukterį, Lenkų karalienę Jadvygą. Iš to, tikime, bus Dievui šlovė, 
sieloms išganymas, žmonėms garbė, o karalystei padidėjimas. O kol 
visa tai įvyks, didysis kunigaikštis Jogaila su visais dar nekrikštytais 
broliais, o taip pat su giminėmis, jo žemėse gyvenančiais didikais, 
didesniaisiais ir mažesniaisiais bajorais trokšta ir nori priimti švento¬ 
sios Romos katalikų Bažnyčios tikėjimą. Kad ir kaip rūpinosi dau¬ 
gelis imperatorių ir įvairių kunigaikščių, tačiau negalėjo iš jo to iš¬ 
gauti, nes Visagalis Dievas tą garbę paliko Jūsų Karališkajai Di¬ 
denybei. Norėdamas visa tai sustiprinti, didysis kunigaikštis Jogaila, 
— jei tik Vengrų karalienė suriš su juo moterystės ryšiu savo dukterį, 
Lenkų karalienę Jadvygą, — pasižada visus savo turtus paaukoti 
tiek Lenkijos, tiek Lietuvos nustotosioms žemėms atgauti. Toliau 
didysis kunigaikštis Jogaila pasižada sumokėti Vengrų karalienės 
ir Austrijos kunigaikščio sutarties metu sulygtą piniginę sumą, bū¬ 
tent, 200.000 auksinų. Be to, d. k. Jogaila pasižada ir laiduoja 
savo paties lėšomis ir rūpesčiu sugrąžinti Lenkijos karalystei visas 
bet kieno atplėštas ir atimtas žemes. D. k. Jogaila dar pasižada grą¬ 
žinti laisvę visiems krikščionims, abiejų lyčių žmonėms, karų metu 
Lenkijoje karo papročiu paimtiems ir (į Lietuvą) atkeltiems belais¬ 
viams. Kiekvienas iš jų galės laisvai vykti ten, kur panorės. Pa¬ 
galiau d. kunigaikštis Jogaila pasižada savo Lietuvos ir Ru¬ 
sijos žemes amžinai sujungti su Lenkų karalys¬ 
tės karūnos žemėmis". 

Toks tatai buvo Jogailos delegacijos pareiškimas. Dabar jis, 
kartu su savo čia esančiais broliais, savo, esančių ir nesančių brolių 
vardu pareiškė, kad su tais delegacijos pažadais sutinkąs ir juos 
tvirtinąs. Šitas aktas tebėra išlikęs iki mūsų laikų, tik nutrupėję jo 
antspaudai, kurių čia buvo 5, t. y. Jogailos, Skirgailos, Kaributo, 
Lengvenio ir Vytauto. 

Jogailos sutiktos kliūtys į Lenkų sostą. Jogailos kvietimas į 
Lenkijos sostą ypačiai nepatiko vokiečių ordinui. Mat, sąjunga 
su Lenkija stiprino Lietuvą, be to, tuo būdu Lenkų sostas buvo 

atimamas iš vokiečio kunigaikščio Vilhelmo. Todėl ordinas ban¬ 
dė sutrukdyti šituos Jogailos planus: kaip tik tuo metu, kai 
Jogailai reikėjo vykti į Krokuvą, ordinas pradėjo pulti Lietuvą. 
Vieno žygio metu kryžiuočiai buvo pasiekę net Vilnių ir Ašmeną, 
o kiek vėliau livoniškė ordino šaka su pasidavusiu jai Polocko 
kunigaikščiu Andrium padarė kitą žygį. Tuo būdu ordinas no¬ 
rėjo sulaikyti Jogailą Lietuvoje; o tuo metu Lenkijoje galėjo vis¬ 
kas pasikeisti Jogailos nenaudai. Ordinas dar bandė patraukti 

į savo pusę Vytautą, žadėdamas jam padėti atgauti Skirgailos te- 
bevaldomus Trakus, tačiau Vytautas nesidavė suviliojamas. Jis, 
matyt, tikėjosi, Jogailai išvykus į Lenkiją, gauti Lietuvoje dau¬ 
giau įtakos ir todėl rėmė jo planus. Jogaila, nepaisydamas 
ordino pavojaus, vis dėlto išsiskubino į Lenkiją. Įtūžusiam 
ordino magistrui jis nusiuntė laišką, kviesdamas jį savo krikšto 
tėvu, bet tas, žinoma, neatvyko. 

Buvo kliūčių Jogailai ir pačioj Lenkijoj. Pretendentas į Jad¬ 
vygos ranką, Mozūrų kunigaikštis Ziemovitas, ketino smurtu už¬ 
grobti nuotaką. Jadvygos sužadėtinis Vilhelmas taip pat rūpi¬ 
nosi skubiai tapti Jadvygos vyru, taigi ir Lenkijos karalium. Jis 
buvo atvykęs į Krokuvą, ir atrodė, kad lengvai galės pasiekti 
savo tikslą, nes ir jaunutė Jadvyga jo geidė. Tačiau jiems su¬ 
trukdė lenkų ponai: Vilhelmas iš Krokuvos pilies buvo išvytas; 
Jadvyga, norėjusi pas jį pabėgti, buvo sulaikyta ir budriai sau¬ 
goma. Visi Jogailos priešai tuo tarpu skleidė gandus, kad jis 
esąs žiaurus barbaras, apaugęs plaukais ir daug panašesnis į žvėrį, 
negu į žmogų. Be to, jis buvo už Jadvygą bent pustrečio karto 
vyresnis. Be abejo, kad jaunutė, savo jauną sužadėtinį mylinti 
mergaitė bijote bijojo Jogailos. Kai Jogaila išsirengė į Lenkiją, 
Jadvyga pasiuntė savo ištikimą bajorą Zavišą apžiūrėti, kaip jis 
atrodo. Zaviša grįžęs ją nuramino, pranešęs, kad Jogaila nesąs 
joks baidyklė, o vyras kaip reikiant: gražus, linksmas, vidutinio 
ūgio, pailgo, taisyklingų bruožų veido ir tikrai didelio valdovo 
išvaizdos. Tuo būdu pagaliau visos kliūtys buvo nugalėtos, ir 
Jogaila tapo Lenkijos karalium. 

Jogailos atvykimas į Lenkiją. Lenkai, gavę Jogailos pasiža¬ 
dėjimų patvirtinamąjį raštą, atliko savo seime karaliaus rinkimo 
formalumus ir atsiuntė jam specialų diplomą. 1386 m. Jogaila at¬ 
vyko į Krokuvą; su juo kartu atvyko ir keli jo broliai su Vy- 

tautu. Krokuvoje tuojau buvo atliktas Jogailos ir kartu atvy¬ 
kusių kunigaikščių krikštas. Tada atnaujino tikėjimo išpažinimą 
ir Vytautas, gaudamas Aleksandro vardą. Jogaila prie 
krikšto gavo Vladislovo vardą. Po krikšto įvyko jo jung¬ 
tuvės su Jadvyga ir karūnacija Lenkijos karalium (krikštas buvo 
1386 m. vasario 15, jungtuvės — 18 d., o karūnacija — kovo 4 d.). 

3. Lietuva, Jogailai tapus Lenkijos karalium 

Krėvos akto prasmė. Kartais yra sakoma, kad Jogaila Krė¬ 
vos aktu Lietuvą dovanojęs Lenkijai. Be abejo, tai netiesa. Iš 
tikro jis jautėsi turįs vieną valstybę ir dar gaunąs kitą. Anais 
laikais valdovui jungtuvėmis gauti valstybę buvo ne naujiena. 
Ir Jogaila, gaudamas naują valstybę, galėjo tik džiaugtis, nes 
turėjo pasidaryti galingesnis. Tam pritarė ir jo broliai, — ir 
Vytautas ir kiti kunigaikščiai, — nes valstybės stiprybė visiems 
lygiai rūpėjo. Krėvos aktą surašė lenkai, o Jogaila su broliais 
jį patvirtino. Akte buvo pažymėta, kad Lietuva prijungiama 
prie Lenkų karalystės. Mat, anais laikais valdovų grada¬ 
cijoje kunigaikštis negalėjo lygintis su karalium, tad kara¬ 
lystė negalėjo būti prijungta prie kunigaikštystės. Be to, 
Lenkija buvo katalikiška, tad negalėjo būti prijungta prie pago¬ 
niškosios Lietuvos. Pačiam Jogailai buvo vis tiek, 
katra valstybė prie katros bus prijungta. Jam 
buvo tik svarbu, kad abi valstybės bus jo valdomos; žadėda¬ 
mas Lietuvą prijungti prie Lenkijos, jis teturėjo galvoje, kad 
pasižada Lietuvos niekam neatiduoti, bet, bū¬ 
damas Lenkijos karalium, valdyti ją pats. 

Lietuvos valdymo klausimas. Greit pasirodė, kad lenkai 
nori žiūrėti į Lietuvą, kaip į jų valdžiai patekusią provinciją, 
nors Lietuvos valstybė buvo kelis sykius didesnė už Lenkiją. 
Jie tuojau pareikalavo garantijos, kad Lietuva tikrai niekuomet 
neatsiskirs nuo Lenkijos ir visuomet priklausys jų karaliui su 
karaliene. Tam tikslui Lenkijoje buvo palikti, kaip laidas, su Jo¬ 
gaila nuvykę kunigaikščiai. Bet veikiai kunigaikščiams reikėjo 
grįžti namo, nes Polocko kunigaikštis Andrius drauge su Livo¬ 
nijos ordinu ir Smolensko kunigaikščiu Sviatoslavu vėl pradėjo 
karą prieš Jogailą. Pirmučiausia šitam reikalui iš Krokuvos 

buvo atleisti Skirgaila su Vytautu. Išvykdami jie buvo pri¬ 
versti duoti priesaika patvirtintus raštus, kad amžinai būsią 
ištikimi Lenkų karaliui Jogailai su karaliene Jadvyga ir kad pa¬ 
šaukti tuojau atvyksią į Lenkiją. Kiek vėliau, išvykdami iš 
Krokuvos, tokiuos pat raštus davė ir kiti kunigaikščiai. O tie, 
kurių Krokuvoje tuomet nebuvo, buvo priversti tokiuos raštus 
atsiųsti iš namų. 

Vis dėlto lenkai klydo, manydami, kad Lietuvą bus galima 
valdyti iš Krokuvos. Lietuva buvo skirtinga valstybė, ir ją arba 
turėjo valdyti Vilniaus kunigaikštis, arba jos sričių kunigaikš¬ 
čiai turėjo jaustis visai savarankiški. Todėl, 1387 m. atvykęs 

į Lietuvą, Jogaila savo vietininku Lietuvoje paskyrė brolį Skir- 
gailą. 

Nugalėjimas Andriaus ir koalicijos. Jogailos valdžiai visą 
laiką nepaklusnus Polocko kunigaikštis Andrius buvo nuga¬ 
lėtas iš Krokuvos grįžusių Skirgailos su Vytautu. Polocką už¬ 
ėmė Skirgaila; suimtasis Andrius buvo nusiųstas Jogailai į 
Krokuvą. Jo sąjungininkas, Smolensko kunigaikštis Sviatosla¬ 
vas, žuvo mūšyje, o šio sūnus Jurgis buvo priverstas padaryti 
su Lietuva sąjungą. Tuo būdu nuo Algirdo laikų atsipalaida¬ 
vęs Smolenskas vėl pateko Lietuvos įtakai, ir buvo paruoštas 
kelias jam prijungti prie Lietuvos. Tatai atliko jau Vytautas. 

Trečiasis koalicijos narys ir Andriaus suverenas, Livonijos 
ordinas, mažai tedalyvavo kare. Nusiaubęs kai kurias Lietuvos 
sritis, jis grįžo namo. Tuo būdu, tapęs Lenkų karalium, Jo¬ 
gaila turėjo savo rankose visą Lietuvą; priešų Lietuvoje jis 
nebeturėjo. Bet kaip tik dabar pradėjo bręsti naujas jo konflik¬ 
tas su Vytautu. Mat, Vytautui 1384 m. metant ordiną buvo 
žadėta, kad iš Andriaus atimtas Polockas būsiąs pavestas Skir¬ 
gailai, o šiojo valdomi Trakai būsią jam atiduoti. Tačiau 
ir dabar, gavęs Polocką, Skirgaila tebevaldė Trakus. Todėl 
Vytautas greit ėmė trauktis nuo Jogailos, o Jogaila ėmė jį var¬ 
žyti. Pagaliau konfliktas tarp jų tiek toli nuėjo, kad Vytautas 
nutarė pradėti kovą ne tik dėl Trakų, bet ir dėl Vilniaus, t. y. 
dėl didžiojo Lietuvos kunigaikščio sosto. Šitai kovai jis vėl 
turėjo susidėti su ordinu. Bet prieš tai Lietuvoje įvyko didelių 
atmainų — ji buvo pakrikštyta. 

4. Lietuvos krikštas (1387 m.) 


Lietuvos krikšto klausimas. Jau seniai buvo pribrendęs rei¬ 
kalas Lietuvą padaryti krikščionišką. Pirmasis jos krikšto ban¬ 
dymas Mindaugo laikais nepasisekė, nes to paties krikšto proga 
vokiečių ordinas stengėsi užgrobti pagoniškosios Lietuvos žemių 
dalį, būtent Žemaičius. Žemaičiai betgi nepasidavė; prie jų pri¬ 
sidėjo pagonybės šalininkai Aukštaičiuose, ir Mindaugas, svyra¬ 
vęs prie jų prisidėti, pagaliau žuvo (žiūr. 52, 59 psl.). Vėliau buvo 
dar bandyta Lietuvą krikštyti Gedimino ir Algirdo bei Kęstučio 
laikais (žiūr. 68, 90 psl.), bet vis nepasisekdavo dėl tos pačios 
grobuoniškos ordino politikos. Jogaila, Vytautas ir visa jau¬ 
nesnioji karta suprato krikšto reikalą. Buvo aišku, kad sunku 
bus ilgiau išlikti neprisidėjus prie krikščioniškosios Europos 
kultūros. Jogaila (1382 m.), darydamas sutartį su ordinu, buvo 
pasižadėjęs 4 metų būvyje krikštytis, bet kadangi ordinas drau¬ 
ge norėjo paimti į savo priežiūrą visą Lietuvą ir iššsiderėjo 
sau Žemaičius iki Dubysos, tai Jogaila nei krikštijosi nei vykdė 
kitus sutarties punktus. Vytautas, pabėgęs į ordiną, krikšti¬ 
josi, tačiau politiniais sumetimais: susitaikinęs su Jogaila, pa¬ 
miršo ir krikštą. Tiek jam, tiek kitiems kunigaikščiams buvo aiš¬ 
kus krikšto reikalas, tačiau niekas dėl jo nenorėjo nustoti nė ma¬ 
žiausio žemės ploto. Nuo ordino puolimų jau nebegalėjo išgel¬ 
bėti nė krikštas: jis žūt būt stengėsi užimt Žemaičius ir sujungt 
abi savo šakas. Todėl, Jogailai tapus Lenkų karalium, atsirado 
puiki proga bendromis jėgomis apsiginti nuo ordino ir, lenkų 
dėka visiškai aplenkus ordiną, įeiti į krikščioniškųjų Europos 
valstybių tarpą. 

Krikštas. Jogaila, vesdamas Jadvygą ir tapdamas Lenkų 
karalium, pasižadėjo patsai krikštytis ir krikštyti Lietuvą. Jis ir 
kunigaikščiai, jį lydėję į Krokuvą, krikštijosi dar prieš karūna¬ 
ciją. Po karūnacijos Jogaila apvažinėjo Lenkiją ir nuvyko į Lie¬ 
tuvą, kur turėjo sutvarkyti krašto valdymo reikalus ir krikštyti 
šalį. Jis vyko su būriu lenkų ponų ir dvasininkų. Lietuvoje ka¬ 
talikų kunigų tada nebuvo, o naujai atvykę lenkai nemokėjo su¬ 
sikalbėti su lietuviais. Jiems teko kalbėti per vertėjus, todėl jie 
nesugebėjo gerai išaiškinti tikėjimo tiesų. Krikštui sušaukdavo 
apylinkės žmones į vieną vietą; kad greičiau eitų krikštas, žmones 

krikštijo būriais. Vienas būrys buvo krikštijamas vienu, kitas 
kitu vardu ir t. t. Kaip krikšto dovana, Jogailos vardu buvo 
dalinami balti vilnoniai marškiniai, simbolizuoją nekaltąją sielą. 
Kadangi tais laikais lietuviai paprastai nešiodavo lininius apdarus, 
tai daug kas ėjo krikštytis jau vien dėl marškinių. Be abejo, grei¬ 
tomis atliktas krikštas nieko nepakeitė krašte: žmonės liko, kaip 
buvę, pagonys; dar praėjo pora amžių, ligi buvo išnaikinta pa¬ 
gonybė Lietuvoje. Tą iš lengvo atliko suorganizuotoji Bažnyčia. 
Bet atlikus krikšto apeigas ir suorganizavus Bažnyčią, pasauliui 
jau buvo galima skelbti, kad Lietuva esanti krikščioniškas kraš¬ 
tas, kad ordinas, nesiliaudamas ją pulti, nusikalstąs. Lietuvos 
valdovams tas ypačiai ir rūpėjo. 

Krikšto apeigos pirmiausia buvo atliktos Vilniuje, o paskui 
Jogaila važinėdamas krikštijo visas kitas žymesnes Lietuvos vie¬ 
tas. Nekrikštyti liko tik žemaičiai. 

5. Katalikų Bažnyčios organizacija ir katalikybės stiprinimas 

Lietuvoje 

Vilniaus vyskupystės įkūrimas. Pats krikštas dar nieko ne¬ 
reiškė: be bažnyčių ir katalikų dvasininkų kraštas ir toliau galėjo 
likti pagoniškas. Todėl tuojau 
po krikšto Jogaila įkūrė Vil¬ 
niaus vyskupystę, pastatė ka¬ 



tedrą ir dar 7 pirmąsias para¬ 
pijines bažnyčias krašte (Uk¬ 
mergėje, Maišiogaloje, Ne¬ 
menčine, Medininkuose, Krė¬ 
voje, Obalčiuose ir Ainoje). 
Vyskupui ir dvasininkams 
pragyventi ir bažnyčioms iš¬ 
laikyti jis davė keliolika dva¬ 
rų. Taip pat buvo duota pir- 


Pirmoji Vilniaus katedra, 


moji Lietuvos Bažnyčiai pri- pastatyta 1387 m . ; sudegusi 1399 m 


vilegija, t. y. raštas, arba 

įstatymas, kuriuo nusakomos Bažnyčios ir dvasininkų tei¬ 
ses (1387 m.). Teisės duotos tokios, kokias turėjo ir Lenki¬ 
jos Bažnyčia. Jos buvo gana plačios: Bažnyčiai dovanotosios 
žemės buvo atleistos nuo visų prievolių valstybei, t. y. jos turėjo 

būti valdomos tokiomis pat teisėmis, kokiomis valdė savo žemes 
ir patsai valdovas. Tuo būdu su šia pirmąja Bažnyčios privilegija 
atsirado Lietuvoje bažnytinės žemės nuosavybė be jokių prievo¬ 
lių valstybei; tuo tarpu visi bajorai ir valstiečiai turėjo daug prie¬ 
volių. Todėl vėliau iškilusi 
bajorija ilgai rūpinosi, kad ir 
dvasininkų žemėms būtų už¬ 
dėta karo prievolė ir mokes¬ 
čiai. Tačiau bajorijai vis dėlto 
niekuomet nepasisekė apdėti 
prievolėmis bažnytinės žemės. 
Vėliau dvasininkai buvo pri¬ 
versti mokėti tik dalį mokes¬ 
čių; nuo kitų prievolių jie liko 
visada laisvi. Taigi Lietuvoje 
Bažnyčia iš pat pradžių gavo 
tokias pat teises, kokias ji tu¬ 
rėjo beveik visoje Europoje. 
Tik kitur dėl tų teisių teko 
ilgai kovoti, o Lietuvoje jos 
buvo gautos be jokio vargo. 

Pirmoji krašto privilegija. Lietuvoje iki įvedant krikščio¬ 
nybę nebuvo jokių rašytų įstatymų: viskas priklausydavo nuo 
valdovo valios. Ir kitose Europos valstybėse tada nedaug te¬ 
buvo bendrų įstatymų, bet kiekviena valstybės sritis, kiekviena 
įstaiga, kiekvienas luomas ir atskiros šeimos turėdavo dokumen¬ 
tų, kuriuose būdavo surašytos jų teisės. Tai buvo vadinamosios 
privilegijos (lex privata). Lietuvoje, įvedus krikščionybę, 
Jogaila taip pat paskelbė raštu pirmąją visam kraštui privilegiją, 
kurioje buvo surašytos apsikrikštijusių bajorų teisės. Ta privi¬ 
legija turėjo sustiprinti naujai įvedamą katalikybę. Kadangi tuo 
metu Lietuvoje teko rūpintis, kad katalikybė pirmautų ne tik 
prieš naikinamą pagonybę, bet ir prieš rytų apeigų Bažnyčią, todėl 
Jogailos duotoje privilegijoje visos teisės pripažįstamos tik katali¬ 
kams, o rytų apeigų krikščionys net suvaržomi; katalikams net 
draudžiamos jungtuvės su jais, jei šie nepriima katalikybės. Kata¬ 
likų bajorams pirmą kartą Lietuvoje raštu nusakomos teisės ir 
pareigos. O jos yra maždaug tokios pat, kokias turėjo ir Lenkų 



Antroji Vilniaus katedra, 

sudegusi 1530 m. 


112 





bajorai, išėmus tik teisę dalyvauti valstybės valdyme. Privilegijoje 
nustatoma, kad bajorai laisvai galį valdyti savo žemes ir negalį 
turėti jokių kitų prievolių, kaip tik karo tarnybą ir pilių taisymą 
bei statymą. Tai buvo pirmoji privilegiją, padėjusi pagrindus 
bajorijai vėliau iškilti. Tačiau visomis teisėmis tegalėjo naudotis 
tik katalikai. 

Pirmieji Lietuvos dvasininkai buvo ateiviai iš Lenkijos. Jie 
daugumas buvo lenkai, o kiti — Lenkijoje gyvenę čekai ir vienas 
kitas vokietis. Iš pačių lietuvių dvasininkų negalėjo būti; tiesa, 
vienas kitas buvo iš miestiečių, tačiau ir jų daugumas greičiau¬ 
siai kilimo buvo ne lietuviai, bet anksčiau į Lietuvą atsikraustę 
svetimšaliai katalikai. Lietuviškai dar mokėjo kai kurie iš Len¬ 
kijos atvykę, anksčiau Lietuvoje buvę misijonieriai. Bet dau¬ 
gumas ir jų nemokėjo lietuviškai, todėl negalėjo būti geri apaš¬ 
talai. Pirmasis vyskupas buvo lenkas. Iš 12 pirmųjų Vilniaus 
kapitulos narių tik 4 buvo vietiniai, o 7 buvo lenkai ir 1 čekas. 

6. Antrosios Vytauto kovos su Jogaila 

Jogailos ir Vytauto santykiai 1386—1389 m. Jogaila, persi¬ 
kėlęs gyventi į Krokuvą, norėjo patsai valdyti Lietuvą. Todėl iš 
visų sričių kunigaikščių buvo paimtos priesaikos, kad jo klausys, 
kaip Lenkų karaliaus. Jogailos vietininku, visiems Lietuvos rei¬ 
kalams tvarkyti, buvo paskirtas Skirgaila. Vytautas iš pat pra¬ 
džių rėmė Jogailos politiką suartėti su Lenkija, tačiau, kai jam 
nebuvo grąžinti Trakai net tada, kai Skirgaila gavo Polocką, — jis 
pradėjo šalintis nuo Jogailos. Jogaila ėmė juo nebepasitikėti ir 
varžyti, gaudė jo siunčiamus laiškus ir t. t. Vytautas tuo metu 
ir su Skirgaila jau buvo susipykęs. Tad matydamas, kad geruoju 
neatgaus savo tėviškės — Trakų, Vytautas ėmė ruoštis kovai. 

Pirmąjį nepaklusnumo ženklą Jogailai Vytautas parodė su¬ 
siartindamas su Maskva. Bėgdamas iš totorių nelaisvės, Mask¬ 
vos kunigaikščio sūnus Vosylius, apsilankęs pas Vytautą Lucke, 
susižadėjo su jo dukteria Sofija. Į Maskvą vykstantį sužadėtinį 
palydėjo Vytauto kariuomenės būrys. Jam grįžus į Maskvą, tarp 
Maskvos ir Vytauto ėjo derybos dėl sąjungos. Tai buvo nusi¬ 
kaltimas Jogailai, nes tuo metu, kai Maskvos kunigaikštis var¬ 
žėsi su Jogaila dėl įtakos D. Naugarde, Vytautas susidėjo su jo 
priešu. 

Vytautas Didysis. 

Vienas iš seniausių Vytauto D. portretų, esąs Nesvyžiuje. 


Konfliktas su Jogaila brendo ir Lietuvoje. Kadangi Jogaila 
į savo Vilniaus kunigaikštystę buvo atsiuntęs lenkų kariuomenės 
su lenkų vadais, tai krašte kilo didelis nepasitenkinimas, kad į 

krašto valdymą kišasi svetimieji. Vytautas sumanė pasinaudoti 
šituo nepasitenkinimu ir pasidarė tautiškosios Lietuvos politikos 
vadu. Apie jį Lucke ėmė burtis visi Jogaila nepatenkintieji ir 
nuo jo nukentėjusieji kunigaikščiai ir bajorai. 

Vytauto ketinimas užimti Vilnių. Surinkęs didelį nepaten¬ 
kintųjų būrį, Vytautas jau ėmė galvoti ne vien apie Trakus, bet 
ir apie didžiojo kunigaikščio sostą, t. y. apie Vilnių. Buvo nu¬ 
tarta miestą užgrobti netikėtai, pasinaudojant kažkokių vestuvių 
proga. Bet apie sąmokslą išgirdo Jogailos broliai. Vytautas, suži¬ 
nojęs, kad sąmokslas iškilo aikštėn, net nebandė pulti miesto ir 
parsiskubino su savo šalininkais į Gardiną. Kadangi už sąmokslą 
jo laukė kerštas, tai, pats neturėdamas pakankamai jėgų, po ilgų 
derybų jis vėl pasidavė vokiečių ordino globai (1389 m.). 

Vytautas antrą kartą ordino globoje. Ordinas, kuriam ypač 
rūpėjo kelti Lietuvoje vidaus karus, Vytautui ne kartą siūlė 
paramos prieš Jogailą. Bet po nepavykusio sąmokslo Vytautas 
patsai paprašė jo globos; jis pasisiūlė grįžti prie 1384 m. sutar¬ 
ties, kuria ordinas turėjo padėti jam atgauti tėviškę, o jis turėjo 
pasidaryti jo vasalu (žiūr. 100 psl.). Ordinas, kartą jau apgautas, 
pareikalavo, kad Vytautas laiduotų sutartį, įkeisdamas savo arti¬ 
muosius. Vytautas sutiko ir pasiuntė įkaitais savo brolį Zig¬ 
mantą su šio sūnum Mykolu, seserį Ringailę ir apie 100 bajorų. 
Vėliau įkaitų skaičius buvo dar padidintas. O kai, pra¬ 
sidėjus karui, Jogaila su Skirgaila išvarė Vytautą iš visų jo 
valdytųjų žemių, pas ordiną persikėlė ir jis pats su visa šeima 
ir artimaisiais. Ten pas jį netrukus atvyko Maskvos kunigaikščio 
pasiuntiniai. Vosylius jau buvo tapęs kunigaikščiu ir norėjo 
vesti savo sužadėtinę, Vytauto dukterį Sofiją. Vytautas ją iš¬ 
leido labai iškilmingai. Dukters vedybos su galingosios Mask¬ 
vos kunigaikščiu Vytautui buvo svarbus laimėjimas. Nors tuo 
tarpu jos nieko konkretaus jam nedavė, vis dėlto jos buvo šioks 
toks baubas Jogailai. 

Šį kartą Vytautui ordinas jau nebedavė valdyti jokios pilies. 
Tačiau jam buvo leista gyventi prie pat Kauno, vietoj 
senojo Marijenverderio pastatytoje Ritersverderio pilyje. Čia jis 
organizavo karą su Jogaila. Karas jam iš pradžių nesisekė: iš jo 
buvo atimtos visos jo valdytosios sritys; Skirgaila užėmė ir Gar¬ 
diną, kurį Vytautas susitarimo pradžioje buvo atidavęs ordinui. 

Bet ir Jogailai nelengva buvo kovoti. Vytautas su kryžiuočiais 
pasiekdavo Vilnių ir jo apylinkes ir visur rasdavo malonų su¬ 
tikimą. Lietuviai žiūrėjo į jį, kaip į tautiškųjų reikalų gynėją, ir 
piktinosi, kad Jogaila privedė lenkų į Lietuvą. Jogaila negalėjo 
pasitikėti lietuvių kariais net pilyse. Taip antai, kai Vytautas 
su kryžiuočiais apgulė Gardiną (1391 m.), tai miestą ginti tepa- 
norėjo tiktai vieni lenkai. Bet kadangi ten jų tebuvo vos 17 
žmonių, tai lietuviškoji įgula, juos uždariusi vienuose namuose, 
miestą atidavė Vytautui. Tuo būdu kilo rimtas pavojus, kad 
vieną gražią dieną Jogaila gali netekti net Vilniaus; santykiams 
aštrėjant, Vytautas galėjo išvyti jį visai iš Lietuvos. Todėl Jo¬ 
gaila ėmė linkti į taiką. 

Jogailos ir Vytauto susitaikinimas. Po nesėkmingų kovų su 
Vytautu, dėl Jogailos vedamos politikos Lietuvoje kilo nepasi¬ 
tenkinimas ir lenkų tarpe. Jie ėmė skųstis, kad Lietuvoje nerei¬ 
kalingai eikvojamos Lenkų jėgos. Buvo iškeltas sumanymas, 
kad geriau būtų Lietuvą valdyti ne tiesiog iš Lenkijos, bet per 
vietininką, kurio klausytų visi kunigaikščiai, kad tuo būdu 
lenkams čia nebereikėtų kištis. Iš karto tokiuo vietininku 
buvo numatytas Jogailos brolis Aleksandras Vygandas, bet jis 
staiga mirė, todėl galutinai buvo apsistota ties Vytautu. Jis buvo 
sukėlęs visą audrą, jis pats geriausiai galėjo ją ir numalšinti. Tuo¬ 
jau ir buvo pradėtos derybos. 

Jogaila pasiuntė pas Vytautą jaunutį Mozūrų kunigaikštį 
Henriką. Kadangi mozūrai su ordinu gyveno geruoju, o, be to, 
Henrikas, viešėdamas pas Vytautą, vedė jo seserį Ringailę, tai or¬ 
dinas jo neįtarė, ir tuo būdu buvo slapta susitarta. Vytautui ne¬ 
buvo didelių kliūčių atsimesti nuo ordino: savo žmoną ir daugu¬ 
mą artimųjų jis jau buvo parsikvietęs įvairiais pretekstais pas sa¬ 
ve į Ritersverderį; Marijenburge buvo likęs tik jo brolis Zigman¬ 
tas ir keletas bajorų. Jogaila Vytautui siūlė daug daugiau, negu 
kad jis galėjo tikėtis sąjungoje su ordinu, todėl jis negalėjo nesu¬ 
tikti taikintis. Kai viskas buvo sutarta su atvykusiais naujais Jo¬ 
gailos pasiuntiniais, Vytautas staiga sudegino Ritersverderį; sku¬ 
biai nuvykęs į Gardiną, sustiprino pilį ir sudegino dar porą ne¬ 
toli Gardino pastatytų naujų ordino pilių. Šitaip jis baigė ant¬ 
rąją savo sąjungą su ordinu. Įtūžęs ordinas nieko negalėjo dau¬ 
giau padaryti, kaip tik dažniau pulti kraštą. Bet užtat Vytauto 

brolį Zigmantą jis išlaikė savo kaliniu dar 6 metus — iki 1398 
m. Salyno sutarties (žiūr. 120 psl.). 

7. Vytautas — visos Lietuvos valdovas. Astravos 
sutartis (1392 m.) 

Atsimetęs nuo ordino, Vytautas susitaikino su Jogaila As¬ 
travos dvare, paliai Lydą. Čia buvo sudaryta sutartis, kuria Jo¬ 
gaila grąžino Vytautui visas jo tėvo žemes, paliko jam po pirmo¬ 
jo grįžimo iš ordino duotąjį Lucką ir pavedė valdyti Vilnių. Vy¬ 
tautas už tai pasižadėjo visada pripažinti Jogailos vyriausiąją 
valdžią ir visada jį palaikyti. Sutartis buvo patvirtinta abiejų 
pusių atskirais dokumentais. Be Jogailos ir Vytauto, tą susita¬ 
rimą atskirais dokumentais dar patvirtino ir jų žmonos — Jad¬ 
vyga ir Ona. 

Tuo būdu Vytautas gavo daugiau, negu iš pradžių buvo 
tikėjęsis. 1382 m. pabėgdamas į ordiną, jis buvo visko nustojęs. 
Grįžęs 1384 m. į Lietuvą, jis gavo dalį tėvo palikimo, tik be jo 
centro — Trakų. Todėl jis pradėjo naują kovą. Dabar jis rei¬ 
kalavo ne tik tėvo palikimo, bet svajojo ir apie visą Lie¬ 
tuvą. Pagaliau jis tą pasiekė 1392 m. Astravos sutartimi. Tiesa, 
jis atgavo tiktai Trakus ir visas prieš pabėgant į ordiną valdytą¬ 
sias žemes, o Vilnius ir toliau buvo laikomas Jogailos sritim (Vy¬ 
tautas gavo jį valdyti tik, kaip Jogailos vietininkas). Bet būda¬ 
mas Vilniaus srities valdovas, tuo pat jis pasidarė ir visos Lie¬ 
tuvos valdovu. Jis nesitenkino vietininko vaidmeniu, bet suėmė 
į savo rankas visą valdžią, ir labai greit net patsai Jogaila nieko 
nebegalėjo veikti Lietuvoje be Vytauto. Taip tad iš Jogailos 
vietininko pasidaręs valdovu, Vytautas sukūrė didingą Lietuvos 
istorijos epochą. 

8. Vytauto kovos su sričių kunigaikščiais ir valstybės 
suvienijimas 

Senoji Lietuvos valstybė nebuvo centralizuota. Pačiam di¬ 
džiajam kunigaikščiui priklausė tik Vilniaus sritis, o visi kiti sri¬ 
čių kunigaikščiai buvo tik jo vasalai. Jie turėjo eiti į karą, mo¬ 
kėti tam tikrus mokesčius ir negalėjo varyti savarankiškos užsie¬ 
nio politikos. Bet kartais, kai didžiojo kunigaikščio soste sėdė- 

davo silpnas valdovas, jie nustodavo jo klausę, nemokėdavo mo¬ 
kesčių ir varydavo savišką politiką. Jogailai valdant, kai ėjo 
kovos su Kęstučiu, o vėliau su Vytautu, — sričių kunigaikščiai 
pasijuto esą savarankiški. Tad, Vytautui ėmus valdyti Vilnių, 



Didysis (majestotinis) Vytauto antspaudas 
su užrašu: Sigillum AJexandri alias Witowdi Dei graįtia] ducis Lithwaniae 

. . . alie et cetera. 

daugelis jų nė neketino jo klausyti. Mat, kiekvienas Algirdo sū¬ 
nus jautėsi Vilniaus sričiai turįs daugiau teisių, negu Vytautas. 
Bet Vytautas iš pat pradžių parodė tvirtą valdovo ranką, ir visi 
nepaklusnūs kunigaikščiai buvo ne tik suvaldyti, bet net pašalinti 
iš savo vietų; jų vietose buvo pastatyti Vytauto vietininkai 
bajorai. 

Vytautas iš visų reikalavo nuolankaus paklusnumo, bet visą 

laiką dėjosi tą darąs Jogailos įsakytas ir, kad būtų pačiam mažiau 
rūpesčių, visus pašalintuosius kunigaikščius siuntė Jogailai. Ne¬ 
paklusniesiems sutramdyti jam nereikėjo Jogailos pagalbos. Mat, 
jis buvo pirmasis visos Lietuvos valdovas, kurs savo tiesioginėje 
valdžioje turėjo tokiuos didelius plotus. Gediminas visą Lie¬ 
tuvą buvo išdalinęs sūnums, Algirdas turėjo tik Vilniaus sritį, 
o Vytautas iš pat pradžių turėjo ir Vilniaus sritį ir buvusias Kęs¬ 
tučio žemes. Todėl jam pakako jėgų prie šitų savo žemių pri¬ 
jungti dar kitoms kunigaikščių valdomoms sritims. 

Pirmiausia Vytautas suvaldė nepaklusnų jauniausiąjį Jogai¬ 
los brolį Švitrigailą, kuris po motinos mirties savavališkai 
buvo užėmęs jos valdytąją Vitebską. Švitrigaila buvo apsuptas 
didelės Vytauto kariuomenės, suimtas ir išsiųstas Jogailai į Kro¬ 
kuvą. Vitebskui Vytautas paskyrė savo vietininką. Maždaug 
tuo pat metu tokio pat likimo sulaukė ir kitas Jogailos brolis, 
Kaributas, kuris valdė Naugardą Sieverską. Iš Liubarto sūnaus, 
Teodoro, tais pačiais metais (1393 m.) buvo atimtas Vladimi¬ 
ras, o iš Karijoto sūnaus, Teodoro, — Podolė. Liubartai- 
čiui Jogaila buvo davęs Kaributo valdytąjį sritį, bet tas nesu¬ 
tiko ir pabėgo į Vengriją. Ten pat pabėgo netrukus ir Karijo¬ 
tams. Šie, o taip pat Švitrigaila, susidėję su vokiečių ordinu, 
bandė kariauti su Vytautu. Bet jiems nesisekė, ir pagaliau turėjo 
nusileisti. Ilgiausiai nenusileido Švitrigaila; čia susitaikindamas, 
čia vėl pabėgdamas, jis visą laiką kovojo su Vytautu, kol paga¬ 
liau Vytautui mirus gavo valdyti visą Lietuvą. 

Netrukus neteko savo srities ir Kijevo kunigaikštis, Jo¬ 
gailos brolis Vladimiras. Kijevas buvo atiduotas Skirgailai; 
o kai šis po kelerių metų (1397 m.) mirė nunuodytas, Vytautas 
ir ten paskyrė savo vietininką — Alšėnų kunigaikštį Joną Algi- 
mantaitį. Tuo būdu tiesioginei Vytauto valdžiai atiteko ir ši, 
viena iš stambiausiųjų kunigaikštysčių. Iš visų čia suminėtų sri¬ 
čių ne visiškai perėjo į Vytauto valdžią tik viena Podolė: mat, ji 
iš seno buvo glaudžiai susijusi su Lenkija. Pašalinus Karijotaitį, 
ji buvo padalinta į 3 dalis: vakarinė dalis buvo priskirta prie Len¬ 
kijos, vidurinė buvo atiduota valdyti, kaip lenas, artimam Vy¬ 
tauto šalininkui, Lenkijos didikui Spytkui iš Melštyno, o Vy¬ 
tauto tiesioginei valdžiai atiteko tik rytinė jos dalis. 

Šitais Vytauto žygiais buvo panaikintos visos stambiausios 
kunigaikštystės. Sričių santvarka buvo palikta, kokia buvusi, tik 
vietoje kunigaikščių jas valdė Vytauto vietininkai. Tad 
jam teko ir visos buvusiųjų sritinių kunigaikščių pajamos ir ka¬ 
riuomenė. Tuo būdu jis patapo turtingesnis ir galingesnis. Šituo 
metu jam nebuvo jokios naudos rodyti nepaklusnumą Jogailai. 
Todėl žodžiais jis dėjosi esąs ištikimas Jogailos ir Lenkijos va¬ 
salas ir išlikusiems sričių kunigaikščiams leido reikšti ištikimybės 
priesaikas Jogailai, tačiau valdyti jis valdė pats vienas: Jogaila be 
jo nieko negalėjo padaryti Lietuvoje. Jis pasidarė Jogailos są¬ 
jungininkas, o ne valdinys. Jis pats iš pradžių titulavosi tik Tra¬ 
kų kunigaikščiu, bet po kelerių metų (pirmą kartą 1395 m.) ėmė 
tituluotis didžiuoju Lietuvos kunigaikščiu. 


9. Vytauto santykiai su vokiečių ordinu ir Salyno sutartis 

(1398 m.) 

Dusyk Vytauto apgautas, ordinas buvo labai ant jo įtūžęs 
ir tuojau pasiryžo jam atkeršyti. Vytautui grįžus į Lietuvą, ki¬ 
tais metais ordino kariuomenė sudegino Gardiną, Merkinę ir Ly¬ 
dą; trečiais metais vokiečiai buvo užpuolę patį Vilnių, tačiau pi¬ 
lies neįstengė paimti. Vytauto sugriautą Ritersverderį jie bandė 
atstatyti, bet atėjęs su kariuomene Vytautas sutrukdė, ir visą pa¬ 
ruoštą medžiagą jie nuplukdė į Ragainę. 

Tuo metu ordinui buvo jau sunkiau kariauti. Mat, po Lie¬ 
tuvos krikšto Jogaila ir Vytautas varė gyvą propagandą Vaka¬ 
ruose, kaltindami ordiną, kad jis norįs užgrobti krikščioniškąjį 
kraštą. Jie galų gale pasiekė tai, kad Čekų karalius ir Vokiečių 
imperatorius Vaclovas uždraudė ordinui kariauti su Lie¬ 
tuva. Ordinui ypač rūpėjo gauti Žemaičius: jis jau nebeturėjo 
vilties nukariauti visos Lietuvos. Tad, Vytautui sutinkant ati¬ 
duoti ordinui Žemaičius, jam nebebuvo jokios prasmės nesi- 
taikinti. 

Ir Vytautui taika buvo reikalinga, nes tuo metu jis turėjo 
daug rūpesčių rytuose: tuomet buvo atsiradus proga paimti į savo 
valdžią visą Rusiją; todėl jam reikėjo turėti laisvas rankas vaka¬ 
ruose. Ordino siūlomos taikos sąlygos buvo gana sunkios, ta¬ 
čiau Vytautas niekuomet nesibaidė jokių sąlygų. Jis tikėjosi, 

kad, susitaikinęs su ordinu, nukariaus Rusiją, o tada atsiims iš 
ordino, ką dabar jam turi atiduoti. 

1398 m. buvo padarytas laikinis susitarimas, o kiek vėliau 
įvyko iškilmingas Vytauto ir magistro susitikimas, kurio metu 
buvo pasirašyta taikos sutartis. Susitikimas buvo Salyne (sala 
Nemune, buvusi apie dabartinę Kulautuvą). Nuo pasirašymo vie¬ 
tos ir sutartis vadinama Salyno sutartim. Ja Vytautas sutiko už¬ 
leisti ordinui Žemaičius iki pat Nevėžio; ordinui, be to, buvo pa¬ 
likta šiaurinė Suvalkų krašto dalis (anapus linijos, einančios nuo 
Salyno tiesiog į Šešupę, ir kairysis Šešupės krantas). Už tai 
ordinas sutiko ne tik nepulti Lietuvos, bet net padėti Vytautui 
rytuose. 


10. Vytauto savarankiškumo didėjimas 

Vytauto santykiai su Jogaila. Salyno sutarties sudarymo 
metu Vytautas juridiškai buvo laikomas tik Jogailos vie¬ 
tininku. Ta proga reikia pasakyti, kad tada, kai jo interesams 
būdavo patogu, jis noriai dėdavosi Jogailos vietininku (pa¬ 
vyzdžiui, jei kada ordinas reikalaudavo iš jo ko nepriimtino, jis 
atsikalbinėdavo negalįs to padaryti be Jogailos žinios); bet kada 
reikėdavo ginti savo ir Lietuvos reikalus, jis tos priklausomybės 
nepaisydavo. Taigi ir Salyno sutartis buvo sudaryta jo paties 
autoritetu: Jogaila ten nė žodžiu neminimas. Vytautas pats, 
nesiklausęs Jogailos, padarė su ordinu taiką ir net užleido ordinui 
didelius jam pavestos valstybės plotus. 

Jogaila apie tą sutartį žinojo iš anksto, tačiau nenorėjo jos 
sutrukdyti: mat, jis jau buvo apsivylęs Lenkų karūna. Lenkijoje 
jį labai varžė ponai, todėl jis pats norėjo, kad Lietuva išliktų 
tvirtoje didžiojo kunigaikščio valdžioje. Kadangi Vytautas vi¬ 
sada sakėsi esąs tik jo vietininkas, tai Jogaila jam nekliudė. Jo¬ 
gaila niekuomet neketino atsisakyti nuo Lietuvos, tikėjosi, kad 
jei ne jis pats, tai bent jo laukiamieji vaikai gaus tvirtą, Vy¬ 
tauto sutvarkytą Lietuvą. Bet toks Vytauto šeimininkavimas ne¬ 
patiko lenkams ir Jadvygai. Todėl ši daug kartų bandė įsikišti 
ir suvaržyti Vytautą. Vieną kartą ji net pareikalavo, kad Vytau¬ 
tas mokėtų jai duoklę (mat, Jogaila buvo užrašęs žmonai dalį že¬ 
mių Vytauto valdomuose kraštuose). Vytautas tokį reikalavimą 

palaikė įžeidimu. Jis pranešė Jadvygos reikalavimą sukviestiesiems 
bajorams; visi atsakė pasipiktinimo audra ir pareiškė, kad jie esą 
laisvi ir kad niekuomet nemokėję ir nemokėsią Lenkijai duoklės. 
Vytautas nusiuntė Jadvygai neigiamą atsakymą; bajorų pasiprie¬ 
šinimas jam buvo geras pretekstas atsisakyti nuo Jadvygos rei¬ 
kalavimo ir pačiam dėtis niekuo nekaltam. 

Vytauto apgarsinimas Salyne Lietuvos karalium. Kiek 
savarankiškas jautėsi Vytautas, parodo jau viena tik Salyno 
sutartis. Bet Salyne įvyko dar vienas faktas, kuris liudija, 
kad ir Lietuvos bajorija jautėsi esanti visiškai nepriklausoma ir 
savo valdovu laikė tik vieną Vytautą. Per suvažiavimą ordino 
magistras buvo iškėlęs puotą. Jos metu Lietuvos bajorai triukš¬ 
mingai apgarsino Vytautą savo karalium. Jis pats iš to nepadarė 
jokių išvadų: viskas pasibaigė paprastu puotos epizodu. Bet 
jau pats faktas rodo, kad, dar tebebūdamas Jogailos vietininku, 
jisbuvo tiek iškilęs, jog Lietuvos bajorai jį vieną telaikė savo 
valdovu. Jis pats tuo tarpu tenkinosi faktiškąja savo galybe, 
nė kiek nesirūpindamas, kad juridiškai buvo laikomas tik Jogai¬ 
los vietininku. Jis dar turėjo didelių planų, todėl jam būtų buvę 
nenaudinga garsintis nepriklausomu nuo Jogailos, nes būtų tekę 
sueiti į konfliktą su juo ir su Lenkija. Jis norėjo dar palaukti. 


11. Vytauto veikla rytuose ir Vorsklos mūšis (1399 m.) 

Vytautas tam padarė Salyno sutartį su ordinu, kad galėtų 
laisvai veikti rytuose. Čia, dar tebekariaudamas su sritiniais ku¬ 
nigaikščiais, jis buvo paėmęs į savo valdžią Smolenską. Dėl 
Smolensko jis buvo susikirtęs su savo žentu, Maskvos kuni¬ 
gaikščiu Vosylium, tačiau buvo išvengta karo; Smolenskas liko 
Lietuvos valdžioj. Dabar Vytautui atsirado naujų gražių per¬ 
spektyvų. 

Pas Vytautą buvo atbėgęs baisaus Tamerlano išvytas iš savo 
valstybės totorių chanas Tochtamyšas. Vytautas pažadėjo 
grąžinti jam sostą, o Tochtamyšas už tai pažadėjo atsisakyti nuo 
Rusijos ir Vytautui dar suteikti pagalbos. Tuojau buvo pradėta 
ruoštis dideliam žygiui, kuris plačiai išgarsino Vytauto vardą. 
Popiežius leido paskelbti Lenkijoj kryžiaus žygį prieš totorius, 
ir daugelis Lenkų ponų mielai sutiko prisidėti prie Vytauto 

žygio. Kariuomene buvo koncentruojama Kijeve, kur Vytautas 
visą vasarą laikė atvykstantiems kryžeiviams paruoštus stalus. 
Atėjo į pagalbą ir ordino kariuomenė, ir pagaliau visa didžiulė 
armija ištraukė į totorių kraštus. Įsidėmėtina, kad tai buvo pir¬ 
mas atsitikimas, kada kryžiaus žygis prieš netikė¬ 
lius totorius buvo vadovaujamas Lietuvos 
valdovo. Kryžiuočiai irgi ėjo po jo vėliava (o kaip dar ne¬ 
seniai tokie pat kryžiaus žygiai buvo ruošiami prieš Lietuvą!). 

Vytautas susitiko su totoriais prie Vorsklos upės ir skau¬ 
džiai pralaimėjo mūšį: žuvo trys ketvirčiai jo kariuomenės ir dau¬ 
gybė kunigaikščių. Pats Vytautas kartu su broliu Zigmantu vos 
išsigelbėjo, pasinaudoję nakties tamsa. 

12. Vorsklos mūšio padariniai ir jų likvidavimas 

Smolensko sukilimas. Nelaimingas Vorsklos mūšis buvo di¬ 
delis smūgis Vytauto rytų politikai. Pirmučiausia nuo Vytauto 
atsimetė Smolenskas (jo vietininkas buvo užmuštas, ir grįžo se¬ 
nasis Smolensko kunigaikštis Jurgis). Vytautui pasisekė atsiimti 
Smolenską tik po kelerių metų, kai buvo sutvarkyti reikalai su 
Lenkija ir padaryta nauja taika su ordinu (1404 m.). Suruošus 
naują didelį žygį (1405 m.), Smolenskas buvo vėl paimtas, ir šį 
kartą išbuvo Lietuvos valdžioje daugiau, kaip 100 metų (iki 1514 
m.). Tai buvo labai stipri ir svarbioje vietoje stovinti tvirtovė, 
kuri saugojo visas Padnieprės sritis. Užtat dėl jos paskui ilgą 
laiką negalėjo būti pastovios taikos su Maskva. Bet šiuo tarpu 
karo buvo išvengta ir su Maskva ir su Pskovu, kuris dėl Smo¬ 
lensko taip pat buvo bepradedąs karą. 

Naujas santykių sunormavimas su Lenkija (1401 m.). Kaip 
tiktai per pat Vytauto žygį prieš totorius mirė Jogailos žmona 
Jadvyga (gimusi jų duktė mirė kelios valandos dar prieš 
motiną). Jadvyga buvo tikroji jungtis, jungusi Jogailą su Lenkų 
karalyste, nes tik jos vaikai tegalėjo tikėtis paveldėti sostą. Jai 
mirus, Jogaila liko lyg svetimas Lenkijai. Be to, Lenkijoj buvo 
kilęs nepasitenkinimas per dideliu Vytauto savarankiškumu, ir ji 
bijojo, kad iš atsikviestojo Jogailos neturėsianti jokios naudos, 
kad Lietuva nueisianti savais keliais. Tuojau buvo iškeltas klau¬ 
simas aiškiau sunormuoti Vytauto būklę. Vytautas tam nesiprie- 

šino; jis ir dabar prisipažino gavęs Lietuvą iš Jogailos, bet tuo 
tarpu neketino jos grąžinti. Po ilgų derybų, 1401 m. buvo pa¬ 
siektas naujas susitarimas, kurs buvo patvirtintas 4 atskirais do¬ 
kumentais: atskirais dokumentais jį patvirtino Vytautas, Jo¬ 
gaila, Lietuvos ir Lenkų bajorai. Vytauto ir Lietuvos bajorų 
dokumentai buvo parašyti Vilniuje; Jogailos dokumentas yra žu¬ 
vęs, tad nežinia, kur jis duotas; lenkų bajorai savo dokumentą su¬ 
rašė Radome. Todėl šis susitarimas yra vadinamas Vilniaus 
Radomo susitarimu. Juo buvo patvirtintas Vytauto sava¬ 
rankiškumas: jis buvo paskelbtas tikruoju valdovu, bet kartu bu¬ 
vo garantuota, kad po jo mirties visa Lietuva turėsianti grįžti Jo¬ 
gailai ir jo įpėdiniams, Lenkų karaliams. Iš savo pusės Lenkų ba¬ 
jorai pasižadėjo, kad mirus Jogailai nerinksią naujo karaliaus be 
lietuvių ir be Vytauto žinios. Tuo būdu Lietuvos savarankišku¬ 
mas buvo paskelbtas tik laikinis — iki gyvos Vytauto galvos. 
Toliau turėjo būti jau viena bendra valstybė. Vytautas su tuo 
sutiko, nes tikėjosi vėliau viską pakeisti, o tuo tarpu tas jam 
nieko nekliudė. 


13. Vytauto kovos su ordinu dėl Žemaičių 

Žemaičių būtis ordino valdžioje. Pirmą kartą Žemaičiai bu¬ 
vo atiduoti ordinui Jogailos dar 1382 m. (iki Dubysos). Pabėg¬ 
damas į ordiną, Vytautas irgi atiduodavo jam Žemaičius (1384 ir 
1390 m.). Tačiau ordinas vis nepajėgdavo jų užimti. Po Salyno 
sutarties žemaičiai taip pat nepasidavė geruoju: juos teko jėga 
pavergti. Ir užėmęs kraštą ordinas galėjo laikytis tiktai pilyse. 
Todėl kryžiuočiai pristatė Žemaičiuose daugybę pilių (vieną 
pilį net patsai Vytautas jiems padėjo statyti). Ordinas bandė 
ir geruoju patraukti žemaičius: į sunaikintą kraštą gabeno gy¬ 
vulius, maistą ir kūrė ūkius. Tuo būdu dalis žemaičių buvo pri¬ 
viliota ir vyko į Marijenburgą krikštytis, nes, Vytautui remiant 
ordiną, nebebuvo vilties išsivaduoti. 

1401—1404 m. kovos. Bet Vytautas rėmė ordiną tik tol, kol 
turėjo kitų svarbių reikalų. Kai tik jo reikalai pagerėjo, jis tuo¬ 
jau parodė, kad neatsisako Žemaičių. Sunormavęs santykius su 
Lenkija, jis tuojau sumažino savo draugiškumą ordinui. Atsta¬ 
tęs Kauno ir kitas ordino pasieny sugriautas pilis, jis pradėjo 

raginti žemaičius keltis pas jį. Ordinas, remdamasis Salyno su¬ 
tartim, reikalavo, kad pabėgėliai žemaičiai būtų jam grąžinami. 
Bet sutarty buvo minimi tik nelaisvieji valstiečiai, ir Vytautas tei¬ 
sinosi, kad laisvieji galį kilnotis kur tinkami. O nustatyti, kas 
Žemaičiuose buvo laisvas, o kas ne, buvo labai sunku. Todėl jis 
nepaisė ordino reikalavimo. Pagaliau santykiai tarp ordino ir 
Vytauto tiek paaštrėjo, kad jis parėmė žemaičius, ir tie visus 
kryžiuočius išvarė iš savo krašto. Jie sugriovė net Klaipėdą ir 
įsiveržė į ordino žemes už Nemuno. Tada ordinas nusprendė pa¬ 
remti iš Lietuvos pabėgusį ir vis dar nenurimstantį Švitrigailą. 
Kai šis apsiėmė laikytis Salyno sutarties, ordinas pradėjo karą, 
norėdamas pašalinti Vytautą ir jo vietoje pastatyti Švitrigailą. 
Jo kariuomenė buvo pasiekusi net Vilnių, bet nieko nelaimėjusi 
grįžo, siaubdama kraštą. Jogailai ir Vytautui pasiskundus, popie¬ 
žius 1403 m. uždraudė ordinui pulti krikščioniškąją Lietuvą. Or¬ 
dinas, žinoma, į tai nebūtų atsižvelgęs, bet Vytautas su Jogaila 
linko taikintis. Vytautui buvo svarbu turėti laisvas rankas atsi- 
metusiam Smolenskui atgauti. Todėl 1404 m. Racionže 
(Lenkijoje) buvo padaryta nauja taika su ordinu. Žemaičiai vėl 
buvo atiduoti ordinui, bet sutartyje buvo įrašytas vienas Vytau¬ 
tui labai naudingas nuostatas, — kad jis galėsiąs pasiimti iš Že¬ 
maičių 250 gyventojų. Tatai jam vėliau labai pravertė. 

Žemaičių sukilimas 1409 m. Po Racionžo taikos Vytautas 
dėjosi norįs laikytis taikos sąlygų ir net pats padėjo ordinui pa¬ 
vergti nepasiduodančius Žemaičius. Bet po sėkmingo žygio į 
Smolenską jis vėl ėmė ieškoti progos Žemaičiams atsiimti. Ordi¬ 
nas tuo tarpu Žemaičiuose statėsi pilis ir ėmėsi visokių priemonių 
prieš galimą sukilimą. Žymesniųjų bajorų vaikai buvo net iš¬ 
vežti į Pavyslį, kaip įkaitai. Ordino valdžia buvo labai žiauri. 
Lig šiol laisvi buvusieji žemaičiai buvo varomi prie darbų ir buvo 
apdėti dideliais mokesčiais; keliai į Aukštaičius buvo budriai 
saugomi. Dėl viso to žemaičiai tuojau pradėjo nerimauti. Jau 
1407 m. jie išsiuntinėjo raštus Europos valdovams, skųsdamiesi 
dėl ordino žiaurumų ir priespaudos. Kitais metais krašte jau 
buvo pilna Vytauto atsiųstų žmonių, ir bruzdėjimas ėjo atviryn. 
Tada ordinas ėmė reikalauti, kad Vytautas atsiimtų tuos savo 
250 žmonių, kuriuos turėjo gauti pagal Racionžo sutartį. Bet 
Vytautas nesiskubino ir vis tęsė derybas. Bijodamas sukilimo, 

ordinas pareikalavo iš žemaičių naujų įkaitų; vietoj įkaitų jis 
sulaukė visuotinio sukilimo. Vytautas pats dar laikėsi nuošaliai, 
bet jo pasiųsti bajorai veikė kartu su žemaičiais, ir 1409 m., pra¬ 
dėjus nuo Skirsnemunės, buvo sudegintos visos kryžiuočių pilys, 
o jie patys buvo išvyti iš Žemaičių. 

Tais pačiais 1409 m. Lietuvoje buvo nederlius. Jogaila, norė¬ 
damas padėti Lietuvai, siuntė jai javų. Tačiau ordinas Ragainėje 
juos sulaikė. Tatai Vytauto santykius su ordinu visai nutraukė, 
ir jis, jau nebesislėpdamas, nusiuntė į Žemaičius savo bajorų ir 
paėmė juos į savo valdžią. Po to karas su ordinu jau buvo ne¬ 
beišvengiamas. 

14. Lietuvos ir Lenkijos karas su ordinu 1410 m. 

Pasiruošimas karui. Ordinas iš pradžių manė, kad jam teks 
kariauti su vienu Vytautu. Bet Jogaila pareiškė, kad jis eisiąs iš¬ 
vien su Vytautu. Norėdami sulaikyti ordinui pagalbą iš Va¬ 
karų, jie abudu išsiuntinėjo po visą Europą skundus, kaltindami 
ordiną, kad jis puoląs Lietuvą, norėdamas ją užgrobti, o krikš¬ 
čionybe visai nesirūpinąs, kad, penkerius metus valdydamas Že¬ 
maičius, jis visai nesirūpinęs jų krikštu, nestatęs bažnyčių ir 1.1. 
Ordinas savo rėžtu išsiuntinėjo raštus, kaltindamas Vytautą su 
Jogaila, kad šie apgavikiškai remią pagonis žemaičius. 

Ordinas nesiskubino į Žemaičius, bet pirmučiausia puolė 
Lenkiją (1409 m.). Iš Lenkijos jo kariuomenė buvo išvyta, ir ne¬ 
trukus buvo padarytos vienerių metų paliaubos. Paliaubų metu 
susitarta pavesti ginčą išspręsti imperatoriui Vaclovui. Kitais me¬ 
tais, į ordino pusę patrauktas, Vaclovas pripažino jam Že¬ 
maičius ir visą kairiąją Panemunę iki Gardino. Jogaila su Vytau¬ 
tu apkaltino Vaclovą šališkumu ir, pratęsę paliaubas su ordinu 
iki 1410 m. šv. Jono (birželio 24 d.), ėmė ruoštis dideliam žygiui. 
Jie bandė patraukti į savo pusę Vengrų karalių, imperatoriaus 
Vaclovo brolį Zigmantą, bet tas, norėdamas išardyti abiejų pus¬ 
brolių vienybę, pasiūlė atvykusiam pas jį Vytautui karūnuotis 
Lietuvos karalium. Tada ne metas buvo pyktis su Lenkija dėl 
tuščio karaliaus titulo, tad Vytautas atmetė Zigmanto pasiūly¬ 
mą. Nuostolis dėl pairusių derybų buvo nedidelis: sąjunga su 
savo tikslų siekiančiu Zigmantu negalėjo būti naudinga Lietuvai. 

Užtat Vytautui vėliau pasisekė padaryti paliaubų sutartį su 
livoniške ordino šaka, ir ji nedalyvavo netrukus įvykusiame di¬ 
džiame Tanenbergo mūšyje. 

Tanenbergo mūšis 1410 m. liepos 15 d. Surinkę savo jė¬ 
gas ir prisisamdę Vakaruose daug karių, ypač čekų, Jogaila su 
Vytautu sutarė savo kariuomenes sujungti Lenkijoje ties Čer- 
vinsku (prie Vyslos). Viskas buvo daroma taip slaptai, kad 
ordinas nieko nesuuodė ir laukė užpuolimų skyrium iš Lietuvos 
ir iš Lenkijos. Todėl vienas dideles savo jėgas jis paliko sau¬ 
goti pilių nuo Lietuvos, o kitas paliko Pamary saugoti nuo Len¬ 
kų. Bet sąjungininkų planas buvo kitoks. Mūšis įvyko ordino 
žemėje, tarp Tanenbergo ir Griunvaldo. 

Ordinas prisikvietė daugybę svečių ir samdytos kariuome¬ 
nės iš vakarų Europos. Iš viso jis atsivedė prie Tanenbergo 
apie 12.000 karių. Lietuvių ir lenkų kariuomenėje galėjo būti 
apie 15—20.000 karių, bet jie buvo menkiau apginkluoti. Tad 
ordinas tikėjosi lengvai laimėti. Bet viskas išėjo kitaip. Ordi¬ 
nas nesugebėjo sukliudyti abiem sąjungininkų kariuomenėm su¬ 
sijungti, ir liepos 15 d. jos jau buvo išrikiuotos mūšio lauke. 
Ordino kariuomenė, atėjusi vėliau, buvo išvargusi; audra ir di¬ 
delis lietus paskutinę naktį jai nedavė net gerai pailsėti. Tuo 
tarpu sąjungininkai buvo mažiau keliavę ir nakvojo miške, kurs 
apsaugojo juos nuo audros. 

Lenkų kariuomenę mūšiui rikiavo Zindramas iš Maškovi- 
čių, o lietuvių kariuomenę — pats Vytautas. Jogaila, specialios 
sargybos saugomas, išklausė net kelias mišias paeiliui, o Vytau¬ 
tas, keisdamas pavargstančius arklius, su keliais palydovais skra¬ 
jojo tarp kariuomenės eilių, duodamas paskutinius įsakymus. 
Visų viršininku buvo laikomas Jogaila, ir jis turėjo duoti ženklą 
mūšiui pradėti. Vytautas buvo sudarytosios karo tarybos pir¬ 
mininkas, todėl jisai buvo ir tikrasis mūšio vadas. Mū¬ 
šio laimėjimo nuopelnas, be abejo, pirmučiausia priklauso Vy¬ 
tautui. 

Sąjungininkų kariuomenė buvo išrikiuota trimis eilėmis; lie¬ 
tuviai buvo dešinėje, o lenkai kairėje. Ordino kariai nekantravo, 
tačiau nedrįso pulti, nes būtų tekę kautis miške. Jie norėjo, kad 
pirmieji pultų sąjungininkai. Magistras nusiuntė Vytautui ir 
Jogailai du plikus kardus, ragindamas nesislapstyti krūmuose. 

bet greičiau pradėti mūšį. Jogaila ilgai delsė, bet, Vytauto ra¬ 
ginamas, pagaliau sėdo ant arklio ir, išjojęs ant kalvos stebėti 
mūšio, davė ženklą jį pradėti. 

Prasidėjus mūšiui, magistras didžiausias savo rinktines jė¬ 
gas — sunkiai šarvuotą kavaleriją, metė prieš lietuvius. Po 
valandos karšto mūšio lietuviai pasitraukė. Liko tik eilių vidu¬ 
rys ir kairiajam sparne išrikiuoti lenkai. Čia dar 3 valandas ėjo 
smarkios kovos. Kryžiuočiai buvo jau beapsupą lenkus ir būtų 
juos sumušę, bet tuo momentu Vytautas atvedė paskutinius savo 
rezervus, t. y. antrąsias kariuomenės eiles. Mūšio įkaršty atsi¬ 
rado ir pasitraukę dešiniojo sparno lietuviai. Greičiausiai, jie bus 
tyčia pasitraukę, norėdami nuvilioti kryžiuočius gilyn į savo ei¬ 
les, kad galėtų vėliau paspausti iš šono (tai buvo lietuviams ge¬ 
rai pažįstamas, totorių dažnai vartojamas, taktinis manevras). 
Tuo pasitraukimu nuo sąjungininkų vidurio ir kairiojo sparno 
buvo nutraukta daug priešo jėgų, kurios nespėjo laiku grįžti ir 
susitvarkyti, o grįžę lietuviai užėjo kryžiuočiams iš šono. Jiems 

paspaudus,kryžiuočių tar¬ 
pe kilo panika — jų eilės 
pakriko. Mūšio vietoje 
krito lietuvio ietim per¬ 
vertas patsai magistras 
U 1 r i c h a s von Jun- 
gingenas ir daugybė 
riterių. Dalis kariuome¬ 
nės dar bandė gintis, pa¬ 
sislėpusi už gurguolių, ta¬ 
čiau ir ji buvo sumušta. 

Tik maži kryžiuočių liku¬ 
čiai tepaspruko, o visi kiti 
žuvo kovos lauke arba 
bėgdami iš jo. 

Ordinas buvo įsitiki¬ 
nęs mūšį laimėsiąs ir iš 
anksto buvo pasiruošęs 
laimėjimo puotai. Visa 
turtingoji jo stovykla ati¬ 
teko nugalėtojams. Be vy¬ 
no ir valgymų, stovykloje 
buvo rasta daugybė pančių belaisviams sukaustyti, 
teko patiems vokiečiams. 



Magistro Ulricho v. Jungingeno paminklas 
prie Tanenbergo. 


Bet jie ati- 


15. Karo pabaiga ir Torno taika (1411 m.) 

Tą pačią dieną po mūšio nei lietuviai nei lenkai toli nesivijo 
kryžiuočių, nes reikėjo pasilsėti. Sąjungininkų kariuomenė tik 
po kelių dienų teišsirengė Marijenburgo link. Tuo tarpu ordino 
vadovybę paėmęs komtūras Henrikas von Plauenas 
suskubo surinkti jėgų, ir sąjungininkams nebepasisekė paimti 
Marijenburgo; ypač nepasisekė dėl to, kad Vytautas, dėl gerai 
nežinomų priežasčių, netrukus su savo kariuomene grįžo namo. 
Jis greičiausiai nenorėjo leisti per daug laimėti lenkams, 
nes patsai, be Žemaičių ir Užnemunės (Suvalkų krašto), nieko 
daugiau nesitikėjo gauti. Jam pasitraukus, turėjo atsitraukti ir 
Jogaila. 

Dar kiek laiko karas tęsėsi tarp ordino ir Lenkų, bet 1411 m. 
pagaliau buvo pasirašyta taika. Ordinui ji buvo palyginti leng¬ 
va: jis turėjo sumokėti 100.000 kapų skatikų karo išlaidų, grą¬ 
žino kai kurias žemes Lenkijai ir iki gyvos Vytauto ir Jogailos 
galvos atsisakė nuo Žemaičių. Bet kadangi nei Vytautas nei 
Jogaila niekad neketino išsižadėti Žemaičių, tai byla dėl jų dar 
ilgai tęsėsi. Tik po 11 metų ir po keleto naujų karų ordinas 
visiškai išsižadėjo Žemaičių. 

Tanenbergo laimėjimo reikšmė. Tanenbergo mūšyje ordino jė¬ 
gos buvo sunaikintos. Nors jis dar liko gana stiprus, tačiau jau ne¬ 
begalėjo grobti Lietuvos žemių. Pralaimėjimo garsas aplėkė visą 
pasaulį, ir visi žinojo, kad ordinas pralaimėjo mūšį ne su pagonimis, 
o su dviem valdovais krikščionim. Niekas nebeskubėjo jo gelbėti, 
kaip kad, pavyzdžiui, po katastrofiško Durbės mūšio (1260 m.); jau 
nebegalima buvo išgauti iš popiežiaus kryžiaus žygio paskelbimo. 
Po šito pralaimėjimo ordinas nebegalėjo atsilaikyti prieš sujungtas 
lietuvių ir lenkų jėgas ir po truputį ėmė silpnėti; atsirado nesutarimų 
ir jo viduje, o XVI amžiuje jis visai išnyko. Bet per visą Vytauto 
viešpatavimo laiką jis dar tebebuvo gana stipri pajėga. 

Tanenbergo mūšis nebeleido susijungti abiem ordino šakom. 
Livoniškė šaka, kad ir klausė to paties didžiojo magistro, tačiau tu¬ 
rėjo ir savo krašto magistrą, turėjo ir šiaip savotiškų skirtumų ir, 
tęsdama kalavijuočių tradiciją, visada varė atskirą politiką Todėl 
ji nedalyvavo net Tanenbergo mūšyje. Po šio mūšio ji ėmė dar 
labiau tolti nuo Prūsų ordino, ir pagaliau jos likimas nuėjo visai 
kita linkme. Šitas didysis mūšis sutriuškino viso germaniškojo pa¬ 
saulio bangą, kuri taip triukšmingai veržėsi į rytus. Pavergę Že¬ 
maičius ir užėmę visą Pabaltijį, jie būtų ėję dar toliau, į krašto gi¬ 
lumą; tačiau šitas pralaimėjimas visoms jų pastangoms pastatė ne¬ 
peržengiamą sieną. Tuo laimėjimu buvo išgelbėtos ne tik likusios 
nepavergtos lietuvių žemės, bet ir platūs slavų kraštai. O laimėta 
buvo daugiausia lietuvių. Tą karą suruošė du lietuviai — Jogaila su 
Vytautu. Vytautas vadovavo pačiam mūšiui, tad jisai buvo ir tik¬ 
rasis nugalėtojas. 

Vokiečiai šitą skaudų savo tautai smūgį tebejaučia dar ir da¬ 
bar. Todėl kai maršalas Hindenburgas nelabai toli nuo tos vietos 
(Tanenbergo) didžiojo karo metu sumušė rusų armiją ir tuo nulėmė 
viso fronto likimą, — vokiečiai ir tą mūšį pavadino Tanenbergo mū¬ 
šiu. Vokiečiai lyg pasijuto atkeršiję rytams už aną skaudų smūgį tik 
po 500 metų. Ir dabar jie toje vietoje daro visokias iškilmes, pastatė 
paminklą, palaidojo mirusį prezidentą maršalą Hindenburgą, nors ten 
yra ne vien laimėjimo, bet ir skaudaus pralaimėjimo (prieš 500 me¬ 
tų) vieta. 

16. Naujas sunormavimas santykių su Lenkija — Horodlės 
aktai (1413 m.) 


Lietuvos Lenkijos santykiai iki Horodlės akto keitėsi net 
keletą kartų. Pirmiausia, kai Jogaila išėjo į Lenkiją, jis ir visi 
kunigaikščiai pasižadėjo, kad Lietuva bus su Lenkija sujungta 
ir paties Jogailos valdoma. Kaip ji turės būti valdoma, tada 
nebuvo numatyta. Vėliau pasirodė, kad iš Krokuvos negalima 
valdyti Lietuvos, ir Jogaila savo vietininku paskyrė brolį Skirgai¬ 
lą (žiūr. 108—109 psl.). O kai Skirgaila nepajėgė tvarkyti Lietu¬ 
vos ir kai Vytautas, sukėlęs bajorus ir kunigaikščius, nepaten¬ 
kintus lenkų kišimusi į Lietuvos vidaus reikalus, pradėjo kovą, 
— Jogaila savo vietininku pastatė Vytautą. Jis gavo dar pla¬ 
tesnes teises, negu turėjo Skirgaila ir, labai greit iškilęs, pasidarė 
visiškai savarankišku valdovu. Tada lenkai, pabūgę jo sava¬ 
rankiškumo, ėmė reikalauti iš naujo sunormuoti Vytauto ir Lie¬ 
tuvos santykius su Jogaila bei Lenkija. Kai Lenkijoje po Jad¬ 
vygos mirties pašlijo Jogailos būklė, o Vytautas po nelaimingo 
Vorsklos mūšio atsidūrė keblioje politinėje painiavoje, tai, 
nenorėdamas dar labiau paaštrinti santykių su Lenkija, jis 
sutiko iš naujo sunormuoti Lietuvos ir Lenkijos santykius. Tada 
atsirado vadinamieji Vilniaus ir Radomo aktai (žiūr. 123 psl.). 
Jais Vytauto savarankiškumas buvo patvirtintas, jis pats buvo 
pripažintas visos Lietuvos valdovu, bet kartu buvo nustatyta, 
kad Lietuva, kaip atskira valstybė, turės gyvuoti tik iki gyvos jo 
galvos; jam mirus, ji turėjo atitekti Jogailai ar jo įpėdiniams, 
Lenkų karaliams. 

Vytautas su šitokiais lenkų reikalavimais tada sutiko, nes, 
turėdamas daug rūpesčių Lietuvoje, nenorėjo nei patsai su lenkais 
pyktis nei padaryti keblumo Jogailai, kuris ir be to jau nesugy¬ 
veno su lenkais ir net buvo žadėjęs grįžti į Lietuvą. Vytautui 
daug patogiau buvo dėl ramybės nusileisti, juo labiau, kad jis 
tikėjosi Lietuvos likimą vėliau išspręsti. Pagaliau, kas bus jam 
mirus, apie tai jis mažai tegalvojo, nes nei jis nei Jogaila dar 
neturėjo jokių įpėdinių. Todėl vėlesniojo valstybės likimo klau¬ 
simas daugiau rūpėjo ne jiems, o patiems kraštams, t. y. Lietuvai 
ir Lenkijai. 

Šis 1401 m. susitarimas nė kiek nekliudė Vytautui tęsti savo 

politikos. Pripažintas didžiuoju Lietuvos kunigaikščiu, jis iš 
visų dar likusių sritinių kunigaikštėlių pareikalavo sau ištikimy¬ 
bės priesaikos, ir jie visi jam prisiekė taip pat, kaip kad anksčiau 
prisiekdavo Jogailai. Todėl šis susitarimas jam išėjo net į nau¬ 
dą. Kunigaikščiai pasidarė nebe Jogailos, o jo valdiniai. Tuo 
būdu Lietuvoje tebuvo tik vienas valdovas — Vytautas. Kai 
lenkai, pabūgę jo savarankiškumo, buvo pradėję reikšti nepasi¬ 
tenkinimą, jis vėl davė naujus raštus, kuriais pasižadėjo laikytis 
1401-jų metų sutarties. Tačiau, nepaisydamas šitų, kelis sykius 
pakartotų pasižadėjimo raštų, jis elgėsi visiškai savarankiškai. 
Patraukęs į savo pusę daugelį Lenkų ponų ir geruoju sugyven¬ 
damas su Jogaila, jis įgijo didelę įtaką net pačioj Lenkijoj. 

Horodlės suvažiavimas ir jo aktai. Įsigalėjęs ir pasidaręs 
tikru Lietuvos valdovu, Vytautas vis dėlto neketino nutraukti 
santykių su Jogaila ir Lenkija. Sąjunga su Lenkija Lietuvai bu¬ 
vo dar reikalinga, nes byla su ordinu nepasibaigė net tada, kai 
jis buvo sumuštas Tanenbergo laukuose. 

1413 m. tarp Lenkijos ir ordino grėsė karas. Ordinas ir jį 
rėmiąs imperatorius Zigmantas troško atskirti Lietuvą nuo 
Lenkijos. Be to, tuo pat metu ordinas visur Europoje skelbė, 
kad Lietuva tebesanti pagoniška ir kad Lenkų karalius Jogaila 
remiąs pagonis. Todėl buvo sutarta dar kartą visam pasauliui 
viešai pareikšti, kad Lietuva ir Lenkija esančios 
neperskiriamos. Ypač tai buvo norima pabrėžti ordinui, 
kurs vis dar nenorėjo atsisakyti nuo Žemaičių. Kartu buvo su¬ 
tarta parodyti pasauliui, kad Lietuva esanti katalikiškas 
kraštas ir kad ordinas, vadindamas ją pagoniška, skelbiąs me¬ 
lą. Tam tikslui buvo nutarta dar kartą pakartoti jau 1387 m. Jogai¬ 
los privilegijose paskelbtuosius dėsnius, kurie visas teises Lietu¬ 
voje duoda tiktai katalikams. Buvo paskelbta, kad Lietuva esanti 
amžinai surišta su Lenkija, bet kartu patvirtintas Lietuvos fak¬ 
tiškai jau pasiektas visiškas savarankiškumas. Atskiros Lietuvos 
valstybės išlikimas garantuotas ir po Vytauto mirties. Len¬ 
kai sutiko patenkinti lietuvių reikalavimą, kad Lietuva turės savo 
atskirą valdovą ir po Vytauto mirties; bet užtat jie sugalvojo 
naujų ryšių, kurie turėjo neleisti Lietuvai nutolti nuo Lenkijos, ir 
turint savo atskirą valdovą. Tam tikslui Lietuvos valstybė turėjo 
būti perorganizuota Lenkijos pavyzdžiu ir iškilę Lietuvos bajorai 



turėjo būti surišti su Lenkų bajorais. Visa tai buvo sutarta 
bendrame Lietuvos ir Lenkijos valdovų ir bajorų suvažiavime 
Horodlėje. Suvažiavimo nutarimai buvo surašyti trijuose do¬ 
kumentuose: vienas bendras dokumentas buvo Jogailos ir Vy¬ 
tauto ir po vieną dokumentą abiejų valstybių bajorų. 

Lietuvos ir Lenkijos valstybiniai santy¬ 
kiai Horodlės aktais buvo sunormuoti ta prasme, kad Lietuva 
galės išsirinkti sau atskirą valdovą ir po Vytauto mirties, bet 
tik su Lenkų karaliaus žinia. Lygiai taip pat lenkai pasižadėjo 
nerinkti sau karaliaus be lietuvių ir be jų valdovo žinios. Be to, 
ten pabrėžta, kad abidvi valstybės esančios sujungtos ir suda¬ 
rančios vieną valstybę. Bet kadangi buvo du valdovai, o niekur 
nekalbama apie Vytauto priklausomybę Jogailai, tiktai apie pa¬ 
ramą, kurią Lietuva turi duoti Lenkijai ir Lenkija Lietuvai, tai 
liko vis tiek dvi valstybės. Tuo būdu tarp Lietuvos ir Lenkijos 
buvo sudarytas sąjungos, o ne priklausomybės ryšys. Ta sąjun¬ 
ga buvo brėžte pabrėžta, kad ją matytų ordinas. Todėl ir išėjo, 
kad aktų įžangoj kalbama apie Lietuvos sujungimą su Lenkija, 
o toliau visuose aktuose Lietuva traktuojama, kaip atskira 
valstybė, kuri tokia pat turinti likti ir po Vytauto mirties. 

Katalikų bajorams suteiktos privilegijos, 
— iš vienos pusės, buvo reikalingos tam, kad pabrėžtų Lietuvos 
katalikiškumą, o iš kitos pusės, tai buvo lenkų sumanyta gudry¬ 
bė Lietuvos bajorams priartinti prie savęs, padaryti savo bičiu¬ 
liais, kad jie niekuomet nebenorėtų skirtis nuo Lenkijos. Lenkų 
bajorai turėjo daug didesnes teises, negu Lietuvos bajorai; ten 
net karalius buvo nuo jų priklausomas. Todėl jie sumanė pa¬ 
remti ir Lietuvos bajorus, dėdamiesi jų užtarėjais prieš valdovus, 
ir tuo būdu pririšti juos prie savęs. Kadangi jie neįstengė pa¬ 
traukti į savo pusę valdovo, tad ryžosi patraukti nors bajorus. 

Lietuvos bajorai Vytauto laikais jau buvo įgiję di¬ 
delę reikšmę. Gedimino ir Algirdo bei Kęstučio laikais tik ku¬ 
nigaikščiai turėjo reikšmę valstybės gyvenime. Bet nuo Kęstu¬ 
čio laikų prasidėjusiose kovose dėl sosto kunigaikščiai turėjo 
remtis viso krašto visuomene, todėl ir bajorų reikšmė ėmė augti. 
Ypač jų reikšmė išaugo, kai Vytautas panaikino visas didžią¬ 
sias sritines kunigaikštystes ir vietoje kunigaikščių ėmė skirti sa¬ 
vo vietininkus iš bajorų tarpo. Be abejo, nuo to laiko visais 

svarbesniais reikalais jis ėmė tartis su bajorais. Bajorų pritari¬ 
mas jam buvo taip pat reikalingas ir siekiant savarankiškumo. 
Dėl to jis vis daugiau su jais skaitėsi. Seniau visos svarbesnio¬ 
sios sutartys buvo sudaromos didžiojo kunigaikščio drauge su 
broliais ir kitais sritiniais kunigaikščiais; pavyzdžiui, Krėvos ak¬ 
tas buvo patvirtintas vienų kunigaikščių. Tačiau Vytauto laikais 
sudarant svarbesniuosius aktus dalyvauja jau nebe kunigaikščiai, 
bet bajorai. Taip antai, 1401 m. Lietuvos bajorai atskiru aktu 
patvirtino sutartį su Lenkais ir pasižadėjo jos laikytis (žiūr. 123 
—4 psl.). Taigi bajorai dalyvavo ir sutarčių sudaryme. Todėl jie 
visada palaikė Vytautą ir, didžiuodamiesi savo valdovu, 1398 m. 
Salyne jį paskelbė net savo karalium (žiūr. 122 psl.). 

Pirmąsias teises bajorams dokumentaliai patvirtino Jogaila 
1387 m. (žiūr. 112 psl.). Toji privilegija lietė tik jų asmens ir turto 
valdymo laisves. Tačiau jiems nebuvo suteikta jokių teisių 
valstybės reikalų sprendime: tuose reikaluose jie galėjo daly¬ 
vauti tik tiek, kiek jiems leido valdovo malonė, kiek jis su jais 
skaitėsi. Ir Horodlės aktais jiems nebuvo duota jokių naujų 
teisių dalyvauti valstybės gyvenime; buvo tik patvirtintos jų 
asmens ir turto valdymo teisės, kuriomis jie jau seniai naudo¬ 
josi. Tačiau šiuo kartu jau buvo nuspręsta įkurti Lie¬ 
tuvoje tokį pat krašto valdomąjį aparatą, 
koks buvo Lenkijoj; be to, buvo garantuota, kad vi¬ 
sos steigiamos valstybės urėdų vietos bus duodamos tik ba¬ 
jorams katalikams. O tokie, lenkų pavyzdžiu naujai įvesti, 
urėdai turėjo būti vaivados ir kaštelionai; jie tu¬ 
rėjo gauti tam tikrų teisių krašto valdyme ir karo atveju turėjo 
vadovauti savo vaivadijos bajorams. Pirmieji tokie vaivadų ir 
kaštelionų urėdai buvo įsteigti Vilniuje ir Trakuose. Buvo nu¬ 
matyta ir daugiau jų įsteigti, tačiau iki XVI amžiaus jų dau¬ 
giau neatsirado, todėl visos kitos sritys ir toliau buvo valdomos 
vietininkų. Tik iš ordino atgautuose Žemaičiuose jau nuo 1411 
metų buvo Vytauto skirtas vietininkas, vadinamas lenkiškuoju 
seniūno vardu. Bet iš tikro nei vaivados nei Žemaičių seniūnas 
nuo didesniųjų sričių vietininkų niekuo nesiskyrė, ir vėliau visi 
sričių vietininkai įgavo tą pat lenikiškąjį vaivadų vardą (buvo 
dar vietininkų didžiojo kunigaikščio dvaruose; jie vėliau buvo 
vadinami seniūnais). 

Lenkiškųjų herbų suteikimas Lietuvos bajorams. Lietuvos 
ir Lenkijos bajorams suartinti, Horodlėje buvo nutarta Lietuvos 
bajorams suteikti lenkiškus herbus. Tuo laiku visur Europoje 
aukštieji visuomenės sluoksniai jau vartojo tam tikrus giminių 
ženklus, vadindamus herbais. Jie būdavo vaizduojami ant gy¬ 
venamųjų namų sienų, ant riterių vartojamųjų ginklų; bet daž¬ 
niausiai juos vartodavo įvairių dokumentų antspauduose. 
Vartojusieji vienodą herbą buvo laikomi giminėmis, nors tarp 
jų ir nebūdavo kraujo giminystės. Tai buvo luominė giminystė. 
Lietuvos bajorai anksčiau savo antspauduose taip pat vartodavo 
tam tikrus ženklus, tačiau tie ženklai jiems neturėjo tokios 
prasmės, kokią kad turėjo Vakaruose. Aukštesniojo vakarų Eu¬ 
ropos luomo tradicijos jau buvo žinomos Lenkijoj. Tad ir čia 
įsivyravo mada teikti savo giminės herbą svetimiesiems. Tai 
buvo vadinamoji adoptacija (t. y. herbą gavęs svetimasis buvo 
priimamas giminės nariu). Norėdami priartinti prie savęs Lie¬ 
tuvos bajorus, lenkai pasiryžo jiems duoti savo herbus. Tuo 
būdu lenkiškus herbus gavo 47 Vytauto parinktosios Lietuvos 
bajorų šeimos. 

Horodlės aktų reikšmė. Horodlės aktais buvo patvir¬ 
tinta savarankiška Vytauto sukurtoji valsty¬ 
bė, bet kartu buvo padėti pamatai suartėti abiejų valstybių ir 
visuomenių santvarkoms, kurios per kelis šimtus metų visiškai 
susivienodino. Todėl Horodlės aktai turėjo nepaprastą reikšmę: 
jie padėjo pamatus Lietuvos bajorams sulenkėti. 

Unijos klausimas. Visi Jogailos bei Vytauto laikais sudarytieji 
aktai, normuoją Lietuvos ir Lenkijos santykius, lenkų paprastai va¬ 
dinami unijų aktais. Bet iš tikro toks jiems duotas pavadinimas yra 
neteisingas. 1385 m. Krėvos sutartis tikrai turėjo būti unijos pra¬ 
džia, nes Jogaila ten pasižadėjo kartu valdyti abidvi valstybes (unija 
juk yra tada, kai kelias valstybes valdo vienas valdovas). Bet pats 
Krėvos aktas dar nebuvo tikras unijos aktas, nes jame nebuvo pa¬ 
sakyta, kaip tos abidvi valstybės bus valdomos, kaip jos santykiaus; 
tai buvo tik unijos programa. Netrukus prasidėjęs Vytauto valdy¬ 
mas išardė sugalvotą uniją, ir buvo atstatyta visiškai nepriklausoma 
Lietuvos valstybė. 1401 m. buvo patvirtinta savarankiškoji Lietuvos 
valstybė, tačiau tuo pat metu dar buvo numatyta, kad unija turėsianti 
prasidėti po Vytauto mirties. 1413 m. jau ir tatai buvo atmesta, o 
buvo tik paliktos Jogailos teisės Lietuvai ir padėti pagrindai artimam 
Lietuvos ir Lenkijos bendradarbiavimui, kuris jas suvedė į uniją 
tiktai po 150 metų (1569 m.). 

17. Žemaičių krikštas (1413 m.) ir vyskupystės įkūrimas 
(1417—1421 m.) 

Krikštas. Jogailos 1387 m. buvo pakrikštyti tiktai Aukštai¬ 
čiai. Po Torno taikos atgavę Žemaičius Vytautas su Jogaila 
tuojau ėmė galvoti ir apie jų krikštą. Kadangi ordinas neketino 
atsisakyti nuo Žemaičių, tai reikėjo skubėti juos pakrikštyti, kad 
jis nebegalėtų Europai skardentis nešąs Žemaičiams krikščiony¬ 
bę. Tam tikslui 1413 m. Vytautas su Jogaila patys atvyko į Že¬ 
maičius ir, keliose vietose sunaikinę pagoniškas šventoves, pa- 
krikštydino pirmuosius būrius. Pasirodė, kad ir tada dar ne¬ 
buvo lietuviškai mokančių dvasininkų, todėl krikščionių mokslo 
tiesas turėjo aiškinti žemaičiams net patys valdovai. Jie krikštydi- 
no neilgai, vos vieną savaitę. Suprantama, kad negalėjo būti daug 
pakrikštyta, tačiau formaliai krikštas buvo atliktas, ir politikos 
sumetimais jau buvo galima sakyti, kad žemaičiai esą krikščio¬ 
nys (iš tikro krikščionybę ten įvedė tiktai vėliau suorganizuotoji 
Bažnyčia). 

Žemaičių krikšto panaudojimas prieš ordiną Konstancoje. 

Tuo metu, kai Lietuva ginčijosi su ordinu dėl Žemaičių pri¬ 
klausomybės, Konstancoje (Šveicarijoje, prie Reino upės) buvo 
sušauktas visuotinis Bažnyčios suvažiavimas. Ten, tarp kitko, 
turėjo būti sprendžiama ir Žemaičių byla. Norėdamas suda¬ 
ryti palankesnį sau įspūdį, Vytautas nusiuntė į Konstancą 60 
krikštytų žemaičių bajorų, kurie patys turėjo pareikšti suvažia¬ 
vimui skundą dėl ordino puolimų ir žiaurumų. 1415 m. jie įteikė 
savo skundą, kuriame nurodė daugybę ordino nusikaltimų, šau¬ 
kiančių dangaus keršto. 

Apie kryžiuočių valdymo laikus jie, tarp kitko, šiaip pareiškė: 
„Jie atėmė mūsų žemes, palikdami mums tik mažus laukelius; jie 
atėmė mums laisvę. Jų valdžioje, arba, teisingiau tariant, jų prie¬ 
spaudoje, mums būtų reikėję elgetauti, vogti ir užmušinėti, skurdžiai 
misti su savo žmonomis ir vaikučiais. Mes stebimės, kad tie (ordino) 
broliai dar drįso save vadinti krikščionybės durimis; priešingai, jie 
turėtų vadintis užtvara ieškantiesiems išganymo. Pažiūrėkime, kaip 
jie išmokė tikėjimo tuos, kuriuos jau seniai yra nukariavę. Užėmę 
jų žemes, jie laiko juos sunkioje vergovėje ir varo prie sunkių dar¬ 
bų". .. Greta tokių ordino apibūdinimų, ilgame skunde žemaičiai 
dar daugybe kitų pavyzdžių pailiustravo ordino žiaurumus. Aišku, 
šitoks žemaičių krikščionių pareiškimas turėjo išeiti ordinui į ne¬ 
naudą. 

Žemaičių vyskupystės įkūrimas. Iš ilgo kryžiuočių ir lietu¬ 
vių ginčo Konstancoje, Vakaruose susidarė labai neigiamas įspū¬ 
dis apie ordiną. Jogaila ir Vytautas laimėjo. Tą rodo, pavyz¬ 
džiui, kad ir tas faktas, jog visų rytuose (Pskovo ir D. Naugardo 
žemėse) gyvenančių katalikų globa buvo pavesta jiems, o ne 
ordinui. Tuo pat metu suvažiavimas pavedė Vilniaus vyskupui 
Petrui ir Lvovo vyskupui Jonui nuvykti į Žemaičius, ištirti jų 
būklės ir suorganizuoti ten vyskupystę. Tie pasiuntiniai tris mė¬ 
nesius dirbo Žemaičiuose ir įšventino pirmąjį Žemaičių vyskupą 
Motiejų. Vyskupystės centru buvo padaryti Varniai. Vys¬ 
kupystė buvo vadinama Žemaičių, arba Medininkų, nes Varniai 
buvo Medininkais vadinamoje Žemaičių srityje. Vytautas ten 
pastatė katedrą, o visam krašte — 8 parapijines bažnyčias (Vi¬ 
duklėje, Luokėje, Kaltinėnuose, Kelmėje, Raseiniuose, Arioga¬ 
loje, Kražiuose ir Veliuonoje). Vyskupystė galutinai buvo įkur¬ 
ta ir apdovanota žemėmis 1417—1421 m. 

Ir Žemaičiuose pirmieji kunigai buvo lenkai. Bet pirmasis 
jų vyskupas Motiejus, gimęs Lietuvoje, buvo Lietuvos vokietis, 
kurs gerai mokėjo ir lietuviškai. Vėliau jis buvo Vilniaus 
vyskupu ir pasižymėjo, kaip didelis Lietuvos patriotas. 

18. Ginčas su ordinu dėl Žemaičių ir dėl jų sienos 

Kovos dėl sienos. Per Torno taiką Žemaičiai buvo pripa¬ 
žinti Lietuvai iki gyvos Vytauto ir Jogailos galvos, tačiau nebuvo 
nustatyta, kur eis siena tarp Žemaičių ir ordino. Ordinas reika¬ 
lavo, kad jam būtų palikta visa Panemunė iki Veliuonos, o Ne¬ 
muno žemupy — dar didelis plotas dešiniojoj Nemuno pusėj 
ir Klaipėda. Tačiau Vytautas reikalavo, kad ordino ir Žemai¬ 
čių siena būtų Nemunas. Tuo pat metu ir Lenkija ginčijosi su 
ordinu dėl savo sienų. Prasidėjo ilga byla. Vieną metą (1412— 
1413 m.) abi pusės buvo susitarusios pasiduoti imperatoriaus 
Zigmanto atstovo, Benedikto Makros, sprendimui. Tas, 
apvažiavęs ginčijamąsias Žemaičių sritis, nusprendė, kad tiek 
Veliuona, tiek Klaipėda esančios pastatytos Žemaičių krašte, ir 
todėl turinčios likti Lietuvai (Veliuona tuo metu buvo jau Vy¬ 
tauto, o Klaipėda — ordino). 

Štai Makros sprendimo žodžiai dėl Klaipėdos: „Kartu mes ran¬ 
dame, kad Klaipėdos pilis yra pastatyta Žemaičių žemėje. Nei ma¬ 
gistras nei ordinas nieko priešingo negalėjo įrodyti"... 

Sulaukęs tokio sprendimo, ordinas paskelbė, kad nebepri- 
pažįstąs Makros teisėju, nes jis esąs Vytauto papirktas. Po 
to ordinas tikėjosi laimėsiąs bylą tuo metu (1414—1418 m.) įvy¬ 
kusiame Bažnyčios suvažiavime Konstancoje. Tačiau suvažiavi¬ 
mas sienos klausimo nesprendė; visais kitais klausimais ordi¬ 
nas ten pralaimėjo (žiūr. 136—7 psl.). Suvažiavimas pavedė Vy¬ 
tautui ir Jogailai išplatinti Žemaičiuose krikščionybę. Tuo bū¬ 
du ir Bažnyčia surišo Žemaičius su Lietuva. 

Imperatoriaus Zigmanto sprendimas. Byla dėl Žemaičių dar 
nepasibaigė Konstancoje. Bylos metu kelis sykius buvo net 
prasidėjęs karas tarp ordino ir Lietuvos bei Lenkijos. Pagaliau 
Vytautas su Jogaila sutiko, kad klausimą išspręstų imperatorius 
Zigmantas. Kadangi jų santykiai su Zigmantu buvo geri, 
todėl jie tikėjosi, kad jis jų neapvilsiąs. Bet imperatorius, norė¬ 
damas patenkinti ordino pusėje stovinčią Vokietijos visuomenę, 
pripažino Žemaičius ordinui. Tas buvo padaryta imperijos ku¬ 
nigaikščių suvažiavime Vroclave (Breslau) 1420 m. Tačiau 
šito sprendimo nepripažino Jogaila su Vytautu. Jogaila tuojau 
kreipėsi į popiežių, prašydamas panaikinti sprendimą, o Vytau¬ 
tas nutarė už tai atkeršyti Zigmantui. 

Vytautas priima Čekų sostą. Imperatorius Zigmantas 
Liuksemburgietis buvo sūnus to paties Karolio IV, kuris Algirdui 
su Kęstučiu buvo siūlęs krikštytis. Kai Jogaila vedė Jadvygą, 
Zigmantas buvo susižadėjęs su vyresniąja jos seseria, Marija, ir 
jos tėvo Liudviko buvo skiriamas Lenkijos karalium. Jis turėjo 
ir šalininkų Lenkijoj, tačiau daugumas lenkų jo, kaip vokiečio, 
nenorėjo ir, pripažinę sostą Jadvygai, sutuokė ją su Jogaila. Jau 
vien dėl to Zigmantas negalėjo turėti geros akies Jogailai. Ga¬ 
vęs žmonos Marijos paveldėtą Vengrų sostą, jis varė labai ne¬ 
draugišką Jogailai politiką; tik retkarčiais politinių sumeti¬ 
mų buvo verčiamas gyventi su juo geruoju. Kadangi Vengrija 
su kaimyne Lenkija turėjo daug priešybių, tai Zigmantas visą 
laiką rūpinosi susilpninti Lenkiją ir atskirti ją nuo Lietuvos. Bet 
tas jam vis nesisekė. 

Po tėvo mirties imperatorium tapo Zigmanto brolis, Čekų 
karalius Vaclovas, kurs betgi 1400 m. buvo pašalintas nuo sosto; 
tada jam liko tiktai vieni Čekai. 1411 m. imperatorium pasidarė 
Zigmantas, kuris, 1419 m. mirus Vaclovui, panoro gauti ir Čekų 

sostą, bet čekai tam pasipriešino. Mat, ten buvo įsigalėję Čekų 
Bažnyčios reformatoriaus, Huso, šalininkai, kurie negalėjo 
dovanoti Zigmantui dėl Huso mirties. Eretikas Husas 
buvo pašauktas į Konstancos bažnytinio suvažiavimo teismą; 
neišsižadėjęs savo mokslo, jis buvo pripažintas atkakliu 
eretiku; todėl, anų laikų įstatymais, buvo sudegintas. Kadangi 
jam, vykstančiam į Konstancą, Zigmantas davė geležinį raštą, ta¬ 
čiau pasmerktojo vėliau nebegynė, tai jis atrodė tikrasis 
Huso mirties kaltininkas, ir todėl čekai nenorėjo pripažinti jo 
savo karalium. Jie pradėjo karą su Zigmantu ir į sostą pakvietė 
Jogailą su Vytautu. Jogaila, pabijojęs susidėti su eretikais, at¬ 
sisakė nuo sosto: mat, jis bijojo sueiti į konfliktą su popiežium 
ir visu katalikiškuoju pasauliu. Vytautas, norėdamas atkeršyti 
Zigmantui už neteisingą Vroclavo sprendimą, pasiūlytąjį sostą 
priėmė. Pats negalėdamas vykti į Čekus, pasiuntė ten su ka¬ 
riuomene savo vietininką — Jogailos brolio Kaributo sūnų, Zig¬ 
mantą. Tas išbuvo Čekijos valdovu net kelerius metus, kol Vy¬ 
tautas, susitaikinęs su imperatorium Zigmantu, jį atšaukė. 

19. Melno taika (1422 m.) ir Žemaičių ginčo pabaiga 

Diplomatinė kova dėl Žemaičių ir kai kurių Lenkijos sričių 
ėjo visą laiką. Pagaliau 1422 m. Jogaila su Vytautu paskelbė 
ordinui karą ir, sujungę savo kariuomenes, iš Lenkijos įsiveržė 
į jo žemes. Ordinas buvo nepasiruošęs kariauti ir į atvirą kovą 
nestojo. Jis nutarė tiktai gintis pilyse. Lietuvių ir lenkų kariuo¬ 
menės nusiaubė visą kraštą. Pagaliau magistras paprašė taikos; 
ji buvo padaryta netoli Melno ežero, kariuomenės sto¬ 
vykloje, 1422 m. rugsėjo 27 d. 

Šia taika buvo galutinai išspręstas ginčijamų teritorijų klau¬ 
simas. Ja Lietuvos siena su ordinu buvo nustatyta ir ilgus am¬ 
žius išliko maždaug ta pati, kuri vėliau ėjo tarp Rusijos ir Vo¬ 
kietijos. Vadinasi, Užnemunėje ji buvo nustatyta maždaug to¬ 
kia, kokia yra dabartinė mūsų siena su Vokietija, o Žemaičiuose 
— tokia, kokia ji buvo iki mums atgaunant Klaipėdos kraštą. 
Taigi kad ir daug padėjo pastangų, vis dėlto Vytautas neatgavo 
Klaipėdos krašto ir nepasiekė Nemuno žemupio. Užtat likusi 
didžioji Žemaičių dalis buvo pripažinta Lietuvai nebe iki gy¬ 
vos Vytauto ir Jogailos galvos, bet amžinai. 

Melno taika buvo baigtos ilgai ėjusios Lietuvos kovos su 
vokiečių ordinu. Ordinas jau nebepajėgė toliau kariauti. Že¬ 
maičiai nuo jo buvo apginti, tačiau vakarinė jų dalis, vadinamoji 
Mažoji Lietuva, vis dėlto liko vokiečiams. Po Melno taikos 
kryžiuočiai visiškai nustojo vilties sujungti abi savo dalis, ir 
kiekviena iš jo valstybių nuėjo visai skirtingais keliais. 

Iš Vytauto diplomatinės kovos su ordinu dėl Žemaičių sienos 
įsidėmėtini keli gražūs epizodai, charakterizuoją jo politiką ir jo 
asmenį. 

Kai atgavęs Žemaičius Vytautas atstatė Veliuonos ir kitas pilis, 
ordino maršalka pranešė magistrui šitokią savo agento žinią: „Jo aki¬ 
vaizdoje (bajoras) Nigaila garsiai pranešė susirinkusiems pilyje ka¬ 
riams, kad jų valdovas, kunigaikštis Vytautas, tas pilis pastatęs prieš 
vokiečius, su kuriais jis dar turįs daug reikalų. Dabar jis 
trauksiąs į Ragainę, o paskui į Karaliaučių, nes 
tos žemės kitados priklausiusios Lietuvai". O 
Vytauto bajorai tam agentui pareiškę: „Mūsų kunigaikštis turi 
atsiimti Karaliaučių, nes tai yra jo tėvonija". 

Kai atvyko Makra, Vytautas tvirtino, kad Klaipėda esanti Žemai¬ 
čių krašte ir, Torno sutartim, iki gyvos jo galvos turinti tekti Lietuvai 
(visiems, žinoma, buvo aišku, kad jis nori amžinai ją prijungti prie 
Lietuvos, tačiau diplomatiškumas jam neleido tada apie tai kal¬ 
bėti). Makrai tarpininkaujant, 1413 m. sausio mėn. Nemuno saloje, 
vadinamoje Salynu, Vytautas susitiko su ordino maršalka derėtis dėl 
išpirkimo ordino belaisvių, paimtų Tanenbergo mūšyje. Tada maršal¬ 
ka užsiminė apie Veliuoną ir apie Vytauto norus atsiimti dar dau¬ 
giau žemių. Vytautas supykęs atrėžė: 

— Maršalka, tu labai gerai žinai, kad piktuoju iš ma¬ 
nęs dar niekas nieko nelaimėjo. Kas manęs ne¬ 
gerbia, to nevertinu nė aš. Savo nusistatymo aš nekei- 
čiu, ir niekas negali manęs priversti. Jūs norite man išplėšti mano 
tėvo palikimą ir atimti Veliuonos pilį; bet, kol jūs iš manęs tai 
atimsite, dar turės ne viena galva nusiristi. 

— Mielas valdove, — atsakė maršalka, — mes tam turime labai 
gerų įrodomųjų dokumentų. Kas mums nepriklauso, mes to visai ne¬ 
norėtumėm reikalauti. 

— Prūsai yra taip pat mano protėvių žemė, — 
atsakė jam supykęs Vytautas, — ir aš reikalausiu jų iki pat Osos. 
Jie yra mano tėvų palikimas. — Paskum ne be ironijos jis dar pri¬ 
dūrė: — O kur yra ordino tėvų palikimas? 

Maršalka dar bandė įrodinėti, kad jie karo nenorį ir kad turį 
vilties geruoju įrodyti teises jiems priklausomoms žemėms, tačiau 
Vytautas nutraukė pasikalbėjimą. 

Vytautas kryžiuočius laikė atėjūnais grobikais, o jų ginčijamus 
Žemaičius ir kitas žemes — savo tėvų palikimu. Įdomus yra jo raštas 
imperatoriui Zigmantui, kur jis nurodo Vroclave 1420 m. padaryto 
Zigmanto sprendimo neteisingumą. Jis čia šiaip rašo: „Žemaičius 
priteisei ne mums, o juk tai yra mūsų senelių ir prosenelių palikimas. 
Juos ir dabar mes valdome. Žemaičiai visada buvo ir tebėra ta pati 
Lietuva, nes visur čia kalbama ta pačia lietuvių kalba. Bet kadangi 
Žemaičiai yra žemesnėj vietoj, negu Lietuva, tai tas kraštas lietuviškai 
ir vadinamas Žemaičių kraštu, nes taip lietuviškai yra vadinama že¬ 
muma. O Žemaičiai Lietuvą — kraštą, esantį aukštesnėj vietoję 
vadina Aukštaičiais. Bet Žemaičiai visada vadinosi lietuviais, niekad 
nė nesivadino žemaičiais. Dėl tos pačios tautinės vienybės mes į savo 
titulą neįrašome Žemaičių, nes toji žemė ir jos gyventojai yra t a 
pati Lietuva ir tie patys lietuviai. O Jūsų Karališkoji 
Didenybė tą žemę priteisė atiduoti... Jeigu Jūsų Karališkoji Dide¬ 
nybė norėjo teisingai spręsti, reikėjo gerai atminti, kad kryžiuo¬ 
čiai yra atėjūnai iš svetimų Vokietijos kraštu, 
kad jie užgrobė Prūsus, o dabar nori ir mus iš 
mūsų žemės išvaryti. Jei tas sprendimas nebus pakeistas, 
— grasino Vytautas, baigdamas laišką imperatoriui,—kol gyvas, ne¬ 
būsiu Jūsų bičiuliu!"... 


20. Vytauto rytų politika jo gyvenimo pabaigoj 

Rytų būklė kovų su ordinu metu. Prasidėjus kovoms 
su kryžiuočių ordinu, Vytautui teko visą savo dėmesį kreipti į 
vakarus. Rytuose tuo metu jis laikėsi labai tvirtai. Į jo valdžią 
nebuvo pakliuvę tiktai Pskovas su Naugardu ir Maskva; visos 
žemės, dėl kurių dar Algirdas varžėsi su Maskva, jau buvo pa¬ 
tekusios į Vytauto valdžią. Nors jisai ir pralaimėjo prie Vorsk- 
los, tačiau įgijo didelę įtaką totorių tarpe; pagaliau net pasodino 
į ordos sostą Tochtamyšo sūnų Soldaną. Visa tai buvo pa¬ 
siekta ramiu diplomatijos keliu. 

Žygiai į rusų kraštus Vytauto gyvenimo pabaigoj. Bai¬ 
gęs ilgą bylą su ordinu dėl Žemaičių, Vytautas vėl galėjo 
laisvai nukreipti savo dėmesį į rytus. Nuo pat Melno taikos jis 
jau ėmė galvoti apie žygį į Pskovą, į kurį teišsiruošė vos 1426 m. 
Paties Pskovo jis nepaėmė, pasitenkindamas 1.000 rublių kon¬ 
tribucija (anais laikais tai buvo milžiniška suma). Kitais metais 
atėjo žinia, kad mirė jo žentas, Maskvos kunigaikštis Vosylius, 
su kuriuo jam taip pat ne kartą buvo tekę susidurti. Vytautas 
tuojau išžygiavo į Maskvą, bet jaunučio Maskvos kunigaikš- 



čio Vosyliaus II motina, Vytauto duktė Sofija, atvykusi jo pa¬ 
sitikti į Smolenską, permaldavo Vytautą, ir jis tuo metu tepri- 
jungė prie Lietuvos tik keletą kunigaikštysčių, kurios anksčiau 
svyravo tarp Maskvos ir Lietuvos. Be to, jis pats pasidarė 
savo vaikaičio, Maskvos kunigaikščio, globėju. Šito žygio metu 
buvo pasiekta net Tūla, Kaluga ir Riazanė. Iš tikro tai buvo 
ne karas, o vien kelionės žygis, nes rusų kunigaikštėliai net ne¬ 
išdrįso kariauti. Kur tik Vytautas ėjo, ten buvo sutinkamas 
su dovanomis ir skelbiamas globėju bei tėvu. Pagaliau 1428 m. 
Vytautas suruošė paskutinį savo žygį į tolimąjį D. Naugardą. 
Iš jo buvo paimta net 10.000 rublių kontribucijos. 

21. Vytauto pastangos sujungti rytų (pravoslavų) ir katalikų 

Bažnyčias 

Lietuvai tapus katalikiška valstybei, joje greta viena kitos 
atsirado dvi krikščionių Bažnyčios. Jau pirmąja 1387 m. Jogailos 
privilegija, o vėliau ir 1413 m. Horodlės privilegija visos teisės 
valstybėje buvo pripažintos tik katalikams. Pravoslavams ne¬ 
galima buvo gauti net aukštesniųjų valstybės tarnybų. Tačiau 
ir pravoslaviškieji kraštai reikalavo sau lygių teisių. Kad vals¬ 
tybė neskiltų, reikėjo rasti išeitį — suvienodinti teises. Todėl 
buvo pradėta galvoti apie abiejų krikščioniškųjų Bažnyčių su¬ 
jungimą, arba apie bažnytinę uniją. Tam reikėjo, kad pravosla¬ 
vai pripažintų popiežiaus valdžią ir priimtų katalikų dogmas. 

Buvo dar ir kitas motyvas siekti bažnytinės unijos. Ne¬ 
gaudami lygių teisių su katalikais, pravoslavai galėjo linkti į 
Maskvą. Kadaise Algirdas, bijodamas, kad rusai nepalinktų 
prie Maskvos, kur buvo jų Bažnyčios metropolitas, įkūrė Lietu¬ 
vai atskirą metropoliją Kijeve (žiūr. 93 psl.). Tebebuvo me¬ 
tropolitas Kijeve ir Vytauto laikais. Čia metropolitu tada buvo 
Kiprijonas, kurs ir pats buvo palankus bažnytinei unijai. Jam 
mirus, metropolitu buvo įšventintas graikas Fotijas. Šis buvo 
visiškai priešingas Vytauto planams ir apsigyveno Maskvoje. 
Tada Vytautas sušaukė visų savo valstybės pravoslavų vysku¬ 
pų, dvasininkų ir kunigaikščių suvažiavimą Naugarduke. Suva¬ 
žiavimas nutarė nutraukti visus ryšius su Fotiju ir nauju Kijevo 
metropolitu išsirinko unijai pritariantį graiką vienuolį C e m - 

b laką. Bet nuvykęs į Konstantinopolį pas patriarchą, Cem- 
blakas negavo išrinkimo patvirtinimo, nes ten veikė Foti- 
jo įtaka. Cemblakas net buvo ekskomunikuotas, ir todėl nebega¬ 
lėjo valdyti metropolijos. Kaip tik tuo metu Konstancoje bu¬ 
vo Bažnyčios suvažiavimas, ir 1418 m. Vytautas, Jogailos re¬ 
miamas, pasiuntė ten Cemblaką su kitais pravoslavų dvasinin¬ 
kais derėtis dėl unijos. Tačiau derybos ėjo nesklandžiai ir ne¬ 
davė jokių vaisių. Kai Cemblakas, grįžęs į Lietuvą, mirė, Vy¬ 
tautas susitaikino su Fotiju ir savo valstybės pravoslavams lei¬ 
do pripažinti jį metropolitu. Tokiuo būdu dingo unijos projek¬ 
tas. Bet naujasis popiežius įvertino Vytauto ir Jogailos nuopel¬ 
nus ir paskyrė juos pravoslavų kraštuose gyvenančių katalikų 
globėjais (žiūr. 137 psl X 

Unijos projektas vėl buvo iškilęs tik naujajam Bažnyčios 
suvažiavime Bazely, kai Vytautas jau buvo miręs. Tada unijos 
reikalu daugiausia rūpinosi Švitrigaila. Bet ir tada nepasisekė 
įvesti unijos, ir Vytauto iškeltoji unijos mintis buvo įvykdyta 
tik XVI amžiaus gale. 

22. Vytauto santykiai su Lenkija jo gyvenimo pabaigoj 

Iš vietininko pasidaręs savarankišku Lietuvos valdovu, Vy¬ 
tautas niekad nenorėjo gadinti santykių su Jogaila ir Lenkija. 
Bendradarbiavimo su Lenkija jis ypač buvo reikalingas, kovo¬ 
damas ginklu ir diplomatija su ordinu. Jis nebuvo linkęs nu¬ 
traukti gerų santykių su Jogaila ir Lenkija net po Melno tai¬ 
kos, t. y. kai buvo baigta byla su ordinu. Bet kai jau nebebuvo 
bendros bylos su ordinu, kai nebebuvo bendro, jungiančio rei¬ 
kalo, tie santykiai ėmė gesti. Sugadino juos patys lenkai. Ilgo 
Jogailos ir Vytauto valdymo metu Lenkijoje išaugo nauja po¬ 
litikų karta, kuri ėmė reikšti nepasitenkinimą Lietuvos savaran¬ 
kiškumu. Jie ėmė bijoti, kad po Jogailos mirties nenutrūktų 
Lietuvos ryšiai su Lenkija, nes senelis Jogaila, kaip ir Vytautas, 
buvo bevaikis. Bet pagaliau (1424 m.) Jogaila su ketvirtąja sa¬ 
vo žmona susilaukė vieno, o vėliau ir kito sūnaus (jo 4-oji 
žmona buvo Vytauto išpiršta ir jo dvare išaugusi lietuvaitė, 
Alšėnų kunigaikštytė Zofija). 

Jogaila tuojau ėmė rūpintis, kad lenkai iš anksto pripažintų 

jo sūnums sostą. Lenkų bajorai, už tai išsireikalavę iš Jogailos 
sau privilegijų praplėtimo, sutiko. Atrodė, kad jau viskas 
bus gerai, kad, seniesiems valdovams mirus, abudu sostus gaus 
Jogailos sūnūs, — taip bent svajojo lenkai. Tačiau visus pla¬ 
nus išardė staiga iškilęs Vytauto sumanymas karūnuotis Lietu¬ 
vos karalium. Dėl to iširo visi geri abiejų valdovų ir valstybių 
santykiai. 

23. Lucko suvažiavimas (1429 m.), Vytauto karūnacijos byla ir 

Vytauto mirtis 

Lucko suvažiavimas ir karūnacijos sumanymas. 1429 m. 
turėjo įvykti valdovų suvažiavimas rytų Europos politikos klau¬ 
simams apsvarstyti. Jis buvo sušauktas Vytauto pily, Lucke. 
Be paties Vytauto ir Jogailos, čia atvyko Maskvos, Tverės, 
Riazanės kunigaikščiai; atvyko daugybė Vytauto priklausomų 
rusų kunigaikščių; pagaliau atvyko pats imperatorius Zigman¬ 
tas, popiežiaus legatas ir daugelio Vokietijos miestų ir kunigaikš¬ 
čių atstovų. Suvažiavimo šeimininkas, Vytautas, turėjo progos 
parodyti savo vaišingumą. 

Tarp visų suvažiavime iškeltų klausimų vienas iš svarbiau¬ 
siųjų buvo sumanymas karūnuoti Vytautą Lietuvos karalium. 
Sumanymą iškėlė imperatorius Zigmantas. Jogaila tam pritarė, 
bet griežčiausiai pasipriešino Lenkų ponų taryba, kuriai vado¬ 
vavo Lietuvos savarankiškumo priešas, vysk. Zbignevas 
Olesnickis. Lenkų ponai įrodinėjo, kad Vytauto karūnavi¬ 
mas būtų priešingas Lietuvos ir Lenkijos sutartims, nes tada Lie¬ 
tuva, esą, galėtų po Vytauto išsirinkti sau kitą karalių, o ne tą, 
kurį išsirinktų po Jogailos mirties lenkai. Kai Jogaila savo suti¬ 
kimo vis dėlto neatšaukė, lenkų ponai išvažiavo iš Lucko. Iš¬ 
važiavo su jais ir Jogaila. Tuo būdu Vytauto karūnacijos klau¬ 
simas Lucke liko neišspręstas; jis turėjo būti išspręstas vėliau. 

Karūnacijos byla 1430 m. Lenkų ponai prispyrė grįžusį į 
Krokuvą Jogailą atšaukti savo duotąjį sutikimą dėl Vytauto karū¬ 
nacijos. Atšaukimas buvo laišku praneštas imperatoriui Zigman¬ 
tui, kurs laiško nuorašą tuojau nusiuntė Vytautui. Jame Jogaila 
rašo, kad sutikimą davęs, nepasitaręs su savo ponų taryba; pasi¬ 
taręs dabar matąs, kad turįs atšaukti sutikimą. Esą, Vytauto ka- 

Lucko suvažiavimas. 

Stovi imperatorius Zigmantas, nuo jo į dešinę Vytautas su žmona Julijona, 
o į kairę imperatoriaus žmona, Jogailos žmona Zofija ir Jogaila. 

(Dailininko Mackevičiaus paveikslas; originalas — Karo Muziejuje). 

rūnacija galinti sukelti nesantaiką tarp Lenkijos ir Lietuvos. Be 
to, išdidę Lietuvos bajorai, esą, galėtų po Vytauto sau išsirinkti 
kitą karalių, ir tuo būdu jis (Jogaila), o taip pat ir jo vaikai, 
netektų Lietuvos. 

Šitas Jogailos atsakymas labai įžeidė Vytautą. Jam ir Lie¬ 
tuvos bajorams buvo skaudžiausia, kad Jogailos laiške Lietu¬ 
va buvo traktuojama, kaip Lenkijos priklausoma valstybė, o Vy¬ 
tautas, — kaip Jogailos priklausomas valdovas. Tiesa, Jogaila 
vėliau pasiaiškino, kad jo vardu Zigmantui nusiųsto laiško tu¬ 
rinys jam nebuvęs žinomas, nes jis pats nemokąs skaityti, o 
ponai parašę, ką norėję. Bet toks pasiaiškinimas Vytauto ne¬ 
patenkino. Įsižeidęs jis nusprendė karūnuotis, į nieką neatsi¬ 
žvelgdamas. Maža to, per savo delegaciją jis pareikalavo, kad 
Jogaila atsakytų, ar laikąs jį ir Lietuvos bajorus laisvais ar ne¬ 
laisvais. Jogaila atsakė labai nuolaidžiai: „Mūsų brolis yra lais¬ 
vas, kaip ir mes, ir mes jo nelaikome kitokiu, kaip tik mūsų 
broliu. Taip pat ir Lietuvos kunigaikščius bei bajorus laikome 
laisvais, kaip ir mūsų (t. y. Lenkijos) ponus, ir lygiais su jais" ... 

Tačiau tas nieko nepadėjo. Vytautas, susitaręs su imperatorium, 
ruošėsi karūnuotis. Jo pasiuntiniai pareiškė Jogailai ir lenkams, 
kad Vytautas, esą, vis tiek karūnuosis, nes tik karūnavęsis tega¬ 
lįs nuplauti padarytą gėdą ir pasirodyti iš tikrųjų laisvas. 

Lenkai dar visaip bandė sutrukdyti Vytauto sumanymą, 
prašė Vytautą nors nesiskubinti ir buvo pasiūlę jam įteikti net 
Lenkų karūną (tuo būdu Jogailai būtų tekę atsisakyti nuo sosto). 
Tačiau Vytautas viską atmetė. Tada lenkai pradėjo ginkluotis. 
Buvo paruoštos betgi ir Vytauto jėgos. Jis jau paskyrė karūnaci¬ 
jos terminą (rugsėjo 8 d.), susikvietė svečių ir laukė imperatoriaus 
atsiunčiamos žadėtosios karūnos su karūnacijos dokumentais. Bet 
lenkai buvo pasiryžę nieku būdu neleisti įvykdyti karūnacijos. 
Todėl jie suėmė imperatoriaus pasiuntinius, ir Vytautas su sve¬ 
čiais jų nesulaukė. Tačiau Vytautas net ir po to neketino nu¬ 
sileisti. Imperatorius tuojau pažadėjo nusiųsti jam karūną ki¬ 
tais keliais, nebe per Lenkiją. Buvo jau paskirta nauja karū¬ 
nacijos data, bet Vytautas jos jau nebesulaukė. 

Vytauto mirtis. Paaštrėjus ginčui dėl karūnacijos, 1430 m. 
rudenį į Vilnių atvyko Jogaila. Susitikę abudu pusbroliai tuo¬ 
jau susitarė: Vytautas sutiko garantuoti, kad po jo mirties Lie¬ 
tuva neatiteks niekam kitam, kaip tik Jogailos sūnui, o Jogaila 
davė savo sutikimą dėl karūnacijos. Dabar Jogailai dar rei¬ 
kėjo gauti savo ponų tarybos sutikimą. Tuo reikalu į Krokuvą 
buvo išsiųsti su Jogaila į Vilnių atvykę Lenkų ponai. Bet Vy¬ 
tautas ponų susitarimo jau nebesulaukė: jis mirė 1430 m. 
spalių m ė n. 27 d.; mirė jau senelis, turėdamas 80 metų 

su viršum. Mirties priežastį vieni šaltiniai nurodo votį ant pe¬ 
ties, kiti susitrenkimą. Suvažiavusių į karūnaciją svečių akivaiz¬ 
doje iškilmingai priimdamas Jogailą su palydovais, jis nuvargo 
ir, raitas jodamas su svečiais iš Vilniaus į Trakus, nukrito nuo 
žirgo. Susitrenkęs nebegalėjo toliau joti, todėl važiavo žmonos 
vežime. Nuvykęs į Trakus, atsigulė ir daugiau nebekėlė. 

Vytauto kapas. Didžiojo valdovo lavonas buvo laikomas 8 die¬ 
nas gimtojoje pilyje; paskui jis buvo pervežtas į Vilnių ir palaidotas 
katedros rūsyje, po šv. Mykolo Arkangelo altorium. 1530 m. ka¬ 
tedrai sudegus, altorius žuvo. Tada Zigmanto Augusto motina, ka¬ 
ralienė Bona, altoriaus vietoje buvo pastačiusi marmurinį paminklą; 
bet kai 1610 m. apdegė katedra, žuvo ir šis paminklas. XVII amžiuje 

kapitula ruošėsi atnaujinti paminklą, bet 1655 m. Vilnių užėmė ru¬ 
sai. Tuomet iš katedros buvo išvežtos visos brangenybės ir paslėptos 
nuo rusų. Taip pat buvo paslėpti katedroje buvę valdovų kapai, nes 
bijota, kad rusai, ieškodami brangenybių, jų nesunaikintų; jie buvo 
įmūryti į rūsio sienas. Iš tikrųjų rusai visus likusius kapus išdraskė, 
kaulus išmėtė. Tik ne¬ 
galėjo rasti Vytauto ir 
kitų valdovų kapų. Už¬ 
sitęsusio karo metu mi¬ 
rė vyskupas ir daugy 
bė pralotų; drauge su 
jais žuvo ir valdovų 
kapų vietos paslaptis 
jie neatrasti nė XVIII 
a. pabaigoj, perstatant 
katedrą. Kai 1931 m. 
katedros rūsy atsiradęs 
vanduo ėmė plauti jos 
pamatus ir ji buvo pra¬ 
dėta remontuoti, — bu¬ 
vo atrasti didžiojo ku¬ 
nigaikščio Aleksandro 
ir Zigmanto Augusto 
žmonos, Barboros Rad¬ 
vilaitės, kapai; tačiau 
Vytauto kapas tebėr 
nesurastas. Katedrą re¬ 
montuoją lenkai sten¬ 
giasi įtikinti, kad jo ka¬ 
po nė nebesą, kad jis 
būsiąs rusų išplėštas 
1655 m. ir kad Vytauto 
kaulai buvę išmėtyti 
kartu su daugybe kitų 
rūsy buvusių kaulų. 

Tačiau tai tėra tik spė¬ 
liojimas. Yra žmonių 

net iš pačių lenkų, kurie įrodinėja, kad Vytauto kapas dar turįs būti 
nepaliestas. Beje, yra lietuvių, kurie net nujaučia kapo vietą, bet 
lenkai jiems neleidžia jo ieškoti. D. Malinauskas, kurs švenčiausiai 
tiki Vytauto kaulus tebesant ir kuris iš padavimo numano, kur jie 
galėtų būti, — surinkęs aukų, padirbdino puikų grabą Vytauto kau¬ 
lams sudėti, bet lenkai to grabo nepriėmė į katedrą, ir dabar jis 
saugomas Vilniaus Lietuvių Mokslo Draugijoje. O vis dėlto yra 
daug vilties, kad Vytauto kapas kada nors bus surastas, ir jo kaulai 
bus padėti katedroje garbingoje vietoje. 



Vytauto D. paminklas Vilniaus katedroje. 

Vilniaus katedroje Vytauto kapo paminklo jau nebebuvo nuo 
1610 m. gaisro. Tik 1853 m. grafas E. Tiškevičius toje vietoje, kur 
turėjo būti senasis šv. Mykolo altorius, pastatė naują paminklą; tai 
marmurinė lenta su atkartotu karalienės Bonos užrašu ir nauju prie¬ 
rašu. Viršum jo buvo pakabintas senas Vytauto portretas. Tas pa¬ 
minklas tebėra dar ir dabar. 

24. Vytauto asmuo ir jo valdymo reikšmė Lietuvai 

Asmuo. Vytauto išorinė išvaizda yra žinoma: jis buvo 
nedidelio ūgio, smulkių veido bruožų, judrus, temperamentin¬ 
gas ir labai greitas savo veiksmuose. Buvo santūrus valgyme, 
vyno ir kitų svaigiųjų gėrimų visai nevartojo. Be lietuvių kalbos, 
dar mokėjo vokiškai, lotyniškai, rusiškai ir suprato totoriškai. 
Mokėjo jis ir rašyti, bet jo rašto nėra likę nė žodžio, nes visi laiš¬ 
kai anais laikais buvo rašomi sekretorių. 

Kaip valstybės vyras, jis yra pats žymusis iš visų Lietuvos 
valdovų; tik jis vienas tėra vadinamas Didžiuoju. Jo nuopel¬ 
nai valstybei yra nepaprastai dideli, ir vėlesni didieji Lietuvos 
kunigaikščiai visais atžvilgiais jį laikė sau pavyzdžiu. Labai 
sunkiomis sąlygomis jis paėmė valdžią. Per Jogailą Lietuva bu¬ 
vo surišta su Lenkija; lenkai, suvaržę savo karalių namie, troš¬ 
ko įsigalėti ir Lietuvoje. Tačiau Vytautas, paėmęs Lietuvą 
valdyti, kaip Jogailos vietininkas, labai greit pasidarė tikruoju 
Lietuvos valdovu ir net įgijo Lenkuose įtakos; pavyzdžiui, vie¬ 
no ginčo su ordinu metu Lenkų ponai Jogailai su Vytautu pa¬ 
sakė: „Jūs abudu esate mūsų valdovai, ir, kaip jūs nuspręsite, 
taip ir tesie!" 

Sutvarkymas santykių su Lenkais. Vytautas mokėjo paša¬ 
linti visą lenkų įtaką Lietuvos valstybės valdyme, tačiau ne¬ 
norėjo nutraukti su jais ryšių: jam, mat, buvo svarbi sąjunga, 
ypač kovai su ordinu. Čia jam reikėjo didelio sugebėjimo ir 
politiško takto, nes reikėjo likti ir savarankiškam ir bičiuliškai 
gyventi su Lenkais, kurie Lietuvą laikė jų priklausoma. Vy¬ 
tautas mokėjo laviruoti, ir lenkai jam drįso priminti priklauso¬ 
mybę tik jo valdymo pradžioje; po Tanenbergo laimėjimo jau 
niekas jam to nebepriminė. Tad santykių klausimas išbuvo ne¬ 
judintas iki Vytauto gyvenimo galo. Tik tada, kai jis panoro 
Lietuvos savarankiškumą apdrausti karališkąja karūna, lenkai 



pakėlė didžiausią triukšmą. Vytautas dabar nebepabūgo sueiti su 
jais į atvirą kovą ir nė neketino išsižadėti karūnos; tačiau jo 
pastangas pakirto mirtis. Jo valdymo metu Lietuva jau tiek 
sutvirtėjo, jog apie jos priklausomybę Lenkijai nebegalėjo būti 
nė kalbos, ir Lietuvos bajorai tuojau po jo mirties, nieko nesi¬ 
klausę, paskelbė savo valdovu Švitrigailą. Pats Jogaila, tuo metu 
buvęs Vilniuje ar Trakuose, turėjo sutikti su įvykusiu faktu. 

Vokiečių pavojaus pašalinimas. Be atpalaidavimo Lietuvos 
nuo Lenkijos, kitas didelis Vytauto nuopelnas yra ordino nuga¬ 
lėjimas. Tik čia jis jau veikė kartu su Jogaila. Kartu jie krikš- 
tydino Lietuvą, kartu varė Europoje prieš ordiną karštą agi¬ 
taciją, nurodinėjo, kad ordinas grobuoniškais tikslais kariaująs 
su krikščioniškąja Lietuva, kad dėl jo puolimų Lietuva nega¬ 
lėjusi anksčiau krikštytis ir 1.1. Pagaliau abudu sujungtomis sa¬ 
vo valstybių pajėgomis sutriuškino ordino galybę ties Tanen- 
bergu, kartu paskum ilgai bylinėjosi su juo dėl sienos ir pagaliau 
kartu padarė Melno taiką, išsprendusią tą bylą. Vytautas apgy¬ 
nė nuo vokiečių puolimo Žemaičius ir pirmas tvirtai juos pri¬ 
jungė prie Lietuvos valstybės. Tačiau kad ir daug jis padėjo pa¬ 
stangų, vis dėlto Klaipėda su platoka vakarinių žemaičių juosta 
paliko ordinui. Vytautui čia nepavyko dėl to, kad jis daug 
dėmesio kreipė į rytus, svajodamas užimti visą Rusiją. Nuo to 
savo tikslo jis jau buvo visiškai nebetoli. Bet tas didelių savo 
jėgų ir dėmesio nukreipimas į rytus atitraukė jį nuo artimųjų 
tautiškosios Lietuvos uždavinių. Todėl visi anksčiau ordino 
nukariauti lietuvių ir jų giminių kraštai ilgus amžius liko vokiečių 
valdžioje. Vytautas čia tik nustatė tvirtą sieną ir užkirto kelią vo¬ 
kiečių ekspansijai. O ta siena buvo maždaug tokia pat, kokia bu¬ 
vo ir Traidenio laikais. Gedimino ir Algirdo laikais giliai Lie¬ 
tuvoje Nemuno pakrantėmis kyšojusios vokiečių ordino pilys 
buvo nušluotos. Jei Vytautas būtų turėjęs savęs vertą įpėdinį, 
vokiečių gaivalas gal būtų buvęs nustumtas dar toliau, ir nors 
dalis lietuviškųjų žemių dar būtų buvusi atgauta. Deja, tokio 
įpėdinio Vytautas neturėjo. Lietuviškąją Klaipėdą mes atga¬ 
vome tik sukūrę naują nepriklausomąją Lietuvą. 

Valstybės pertvarkymas. Labai dideli Vytauto nuopelnai 
buvo ir valstybės vidaus tvarkyme. Jis rado Lietuvą, su¬ 
darytą iš daugybės sritinių kunigaikštysčių, 

o paliko ją vieningą, vieno didžiojo kuni¬ 
gaikščio valdomą. Jo valdoma Lietuva, be to, įstojo į 
pasaulio valstybių tarpą; su ja jau visur buvo skaitomasi. Pa¬ 
goniškoji, nuo Europos atskirta ir jos ujama Lietuva tapo krikš¬ 
čioniška valstybe, lygi su visomis kitomis. Lietuvos žmonės 
pradėjo šviestis, vyko mokytis į Europos universitetus. Prasi¬ 
dėjo glaudūs prekybos ryšiai su Vakarais, ir Lietuva žymiai 
praturtėjo. Vilnius pasidarė didelis rytų Europos miestas. Žo¬ 
džiu, Vytautas padėjo pamatus naujajai Lietuvai. Tik, deja, 
tolesni politiniai įvykiai jai sutrukdė tinkamai plėtotis ir stiprėti. 
Keletą dešimtmečių ji dar vienodai laikėsi, 
bet vėliau ėmė silpnėti, nustojo daugelio žemių ir, neturėdama 
tinkamo vado, bendradarbiaudama su Lenkija pasidavė jos 
kultūrinei įtakai. 


V. Lietuva pereigoje iš pagoniškųjų laikų į 
krikščioniškuosius 

1. Pagoniškosios Lietuvos kultūros lygio klausimas 

Skaitydami senuosius, Lietuvą liečiančius raštus, matome, kad 
juose Lietuva dažniausiai laikoma tamsiu, barbarišku kraštu. Bet tai 
nenuostabu: visi tie raštai (kronikos) buvo rašomi dažniausiai mal¬ 
dingų vienuolių, kuriems visi nekrikščionys atrodė laukiniai barbarai. 
Viduramžiuose daug kas nelaikė pagonių net žmonėmis. Todėl ir 
kronikos lietuvius paprastai vadina įvairiais žeminamais vardais: 
laukiniais, šėtono tarnais ir t. t. Tačiau tie, kurie tuomet apie Lie¬ 
tuvą rašydavo, dažniausiai jos visai nebūdavo matę; jie tik būdavo 
girdėję apie ją iš kitų, kuriems tekdavo būti Lietuvoje arba karo žy¬ 
gio metu, arba su diplomatine misija arba šnipinėjimo tikslu. Ano 
meto Lietuva savo kultūra, žinoma, negalėjo žavėti svetimšalių. Tai 
buvo pelkėtas ir miškuotas kraštas, nusėtas medinėmis pilaitėmis; tuo 
jis, žinoma, negalėdavo stebinti Europos riterių, kurie buvo papratę 
savo kraštuose ant aukštų uolinių kalnų matyti galingas akmens pilis. 
Be to, susidurdami su lietuviais, jie čia pastebėdavo daug to, kas 
jiems būdavo nesuprantama ir nepaprasta: šventuosius miškus, amži¬ 
nąsias ugnis, keistus dievų vardus, keistas tikybines apeigas. Visa tai 
tūlam maldingam ir prietaringam viduramžių krikščioniui atrodė 
tarsi bendravimas su piktosiomis dvasiomis. Tokį įspūdį dar labiau 
padidindavo nelaimės, kurios ištikdavo riterius, puolančius Lietuvą, 
— ypač staigūs lietuvių užpuolimai miškų glūdumose. Aišku, kad 

riteriai, grįžę iš tokių žygių, pripasakodavo vienuoliams kronikinin¬ 
kams apie paslaptingąją Lietuvą visokių pasakų; jų nuomonė, be 
abejo, negalėjo būti palanki lietuviams. Be to, vakarų Europoje sklei¬ 
džiamose kronikose vokiečių ordinas tyčia žemino lietuvius, norė¬ 
damas pateisinti savo nuolatinius kruvinus žygius ir tuo būdu prisi¬ 
vilioti sau į talką daugiau karingų Europos riterių. Kas gi nenorės 
vykti pamatyti tų „laukinių baisenybių", o kartu patarnauti ir krikš¬ 
čionybei? Tad iki pat XV amžiaus Europoje tolydžio buvo kalbama 
apie Lietuvos barbariškumą, apie jos gyventojų nežmoniškumą. Tada 
nebuvo kas parodo pasauliui tikrosios Lietuvos vaizdo. 

Bet Lietuva iš tikrųjų nebuvo laukinė. Tiesa, joje nebuvo galingų 
akmens pilių, o tai tik todėl, kad čia nebuvo uolinių kalnų, kurių 
buvo pilna vidurinėje Europoje. Bet tatai krašto kultūros lygio, ži¬ 
noma, dar nelemia. Iš tikro, vienintelis skirtumas, kurs skyrė Lietuvą 
nuo kaimynų, buvo tik tas, kad ji nebuvo krikščioniška. Šiaipjau 
savo kultūra ji buvo lygi su visais savo kaimynais; tai mes dabar 
gerai matome iš archeologinių iškasenų, rodančių, kad lietuviai var¬ 
tojo tokiuos pat ginklus ir tokiuos pat įrankius, kokiuos vartojo jos 
kaimynai ir visa Europa. Be to, lietuviai sekė net naujuosius Euro¬ 
pos išradimus. Bet geriausias lietuvių kultūros rodiklis yra jų nu¬ 
veiktieji darbai. Jei lietuviai būtų buvę barbarai, 
nebūtų sukūrę tokios galingos valstybės; jie ne¬ 
būtų galėję ir nuo ordino apsiginti. Jie turėjo savotišką kultūrą, 
gyveno savotišką gyvenimą; o kad nebuvo krikščionys, — čia 
buvo ne jų vienų kaltė: ordinas jiems atnešė kryžių ant kardo, 
tad jie ir negalėjo jo priimti. Europa juos už tai iškoneveikė ir per 
150 m. ruošė prieš juos žygius, o jie vis dėlto atsilaikė. 

Karai su visos Europos remiamu vokiečių ordinu iš tikro sutrukdė 
normalią Lietuvos gyvenimo raidą, sulaikė kūrybinį darbą, sutrukdė 
kultūros kilimą. Be to, karingieji lietuviai patys ieškojo naujų že¬ 
mių ir naujų jėgų rytuose. Kurdami didingą valstybę, jie svajojo 
sukurti pasaulinę galybę, bet tuo būdu silpnino tautos jėgas, eikvo¬ 
dami jas plačiuose, svetimuose rusų kraštuose. Ten nuklydo ir 
dingo daugelis energingiausių tautos sūnų, surusėjo daugelis Lie¬ 
tuvos kunigaikščių ir bajorų; tuose užimtuose rusų plotuose jų sau¬ 
jelė, negalėdama perdirbti visos visuomenės, turėjo pati persidirbti. 
Tai buvo savotiškas Lietuvos skriaudimas, ir jos vidaus kultūra ne¬ 
galėjo kilti reikiamu greičiu. Bet užtat kiek lietuviai parodė suma¬ 
numo, valstybinės išminties ir energijos! Juk pasiekti Volgą, Juo¬ 
dąją jūrą, tolimąją Galiciją ir iš ten suskubti grįžti į Nemuno pa¬ 
krantes atremti ordino puolimų — reikėjo ir ištvermės ir energijos. 
Tai geriausias tautos atsparumo ir neišsenkančios energijos liudijimas. 

2. Kariškasis senovės lietuvių kultūros pobūdis 


Lietuviai istorijos arenoje pasirodė, kaip karių ir gamtos 
tauta. Iš savo gamtos turtų jie maitinosi, o karu reiškė savo 
valstybinę veiklą. Jie buvo veiklesni ir karingesni už visus savo 
kaimynus. XIII amžiuje kaimynių tautų kronikos rašo apie 
juos, kaip apie narsius karius. Kryžiuočių ordino kronikininkas 
Dusburgas vadina juos kietasprandžiais, nenugalimais, prity¬ 
rusiais kariais. O Livonijos ordino kronikininkas Henrikas (va¬ 
dinamas Henriku Latviu) šiaip juos apibūdina: „Lietuviai tuose 
kraštuose viešpatavo visoms tautoms, tiek krikščioniškoms, tiek 
pagoniškoms, Dėl jų žygių nedaug kas išdrįso gyventi savo 
namuose ... Palikę savo namus, visi slėpdavosi miškų tanku¬ 
mynuose, tačiau nė tokiuo būdu negalėdavo ištrūkti iš lietuvių. 
Ir nuo mažo lietuvių skaičiaus rusai bėgo per miškus ir sodžius, 
kaip kad bėga kiškiai nuo medžiotojų" ... 

Į karo žygius lietuviai jodavo raiti ir dideliais būriais. Jų 
ginklai buvo panašūs į visos Europos karių ginklus. Pagrin¬ 
dinis raitelio ginklas buvo kardas, galvai ir krūtinei pridengti — 
geležiniai šarvai. Arkliai buvo balnojami tokiais pat balnais ir 
taip pat žabojami, kaip ir Vakaruose. Be to, raiteliai turėjo 
pentinus, o jų arkliai būdavo puošiami žalvariniais papuošalais. 
Bet kadangi visus metalinius daiktus lietuviams tekdavo pirktis 
arba grobtis iš užsienio, tai ne visi jų turėdavo. Todėl kai į karą 
išeidavo visi vyrai, o ne vien turtingesnieji bajorai, tuomet jų 
dalies apginklas būdavo daug prastesnis: paprasti ūkininkai, ne¬ 
galėdami įsigyti visų brangiųjų ginklų, dažnai išeidavo kovoti 
ir su paprastomis medžio buožėmis, su mediniais iešmais gele¬ 
žiniais smaigaliais, su kirviais ir 1.1. 

Lietuviai turėjo susidarę ir savo kariavimo būdą, savo 
taktiką. Pilims griauti čia pat, miške, prisikirtę medžių, pasidirb¬ 
davo specialias mašinas — taranus. Prie sienų pristumdavo aukš¬ 
tus bokštus, iš kurių būdavo galima nusileisti į apgultąją pilį. 
Traidenis, apgulęs Daugpilio pilį, buvo pasidirbęs akmenų svai¬ 
domąją mašiną. Kitą kartą lietuvių kariuomenė per vieną naktį 
pasidirbo tiltą ir perėjo plačią Dauguvos upę. Taigi lietuvių 
karo technika buvo gana aukšta. Be to, jie greit perimdavo 
naujuosius priešų ginklus. Pavyzdžiui, Vakaruose išradus pa- 


152 



trankąs, kryžiuočiai jas pirmą kartą pavartojo prieš lietuvius 
Kęstučio laikais; nepraėjo nė metų, patrankų jau turėjo ir 
Kęstutis, kurs, atsilygindamas kryžiuočiams, taip pat patranko¬ 
mis griovė jų pilis. 

Savo kraštui ginti lietuviai statėsi pilis (žiūr. 30, 85 psl.). 
Jomis buvo nusėtas visas ordino pasienis; pilna jų buvo ir 
visam krašte (jų liekanų gausu Lietuvoj—tai gražūs piliakalniai). 
Visose pilyse nuolat budėjo pasikeisdama tam tikra įgula, kuri 
buvo sudaroma iš tų pačių apylinkės žmonių. Tuo būdu priešas 
niekad negalėdavo iš netyčių užklupti pilies ir jos lengvai iš¬ 
griauti. Lietuvių žygiai būdavo gerai organizuoti; jie turėjo 
puikių karo vadų, todėl galėdavo pasiekti labai tolimus kraštus. 

Nestigo Lietuvoje nė gerų diplomatų. Diplomatiškų ga¬ 
bumų parodė jau Mindaugas, o Gediminas, Algirdas ir Vytautas 
buvo tiesiog nepaprasti diplomatai: jie sugebėjo kovoti net su 
didžiai įsigudrinusia ir poros šimtmečių praktikos turinčia ordino 
diplomatija. Būdami pagonys, jie visgi kartais sugebėdavo pakirs¬ 
ti visos Europos pasitikėjimą ordinu, ir ne kartą ordinas gaudavo 
iš popiežiaus įspėjimų, net būdavo ekskomunikuojamas. Tas jau 
rodo, kad Lietuva visai nebuvo uždara Europai. Jei ji diplomatiš¬ 
kai laimėdavo, tai, be abejo, kad turėjo sekti vakarų Europos 
gyvenimą ir pažinti jos santykius. Bet dar geriau Lietuva paži¬ 
no Rytus; čia jai buvo žinomi visi tarptautiniai santykiai. Tik 
todėl reikale ji sugebėdavo čia rasti sau sąjungininkų, pasinaudoti 
aplinkinių valstybių sunkumais ir be vargo paimti jas į savo 
valdžią. Aišku, kad visa tai nėra barbarų pažymiai. Apsileidusi 
miškinė tauta nebūtų galėjusi sukurti tokios galingos valsty¬ 
bės, turinčios tokią aiškią politikos liniją, taip gražiai sugeban¬ 
čios palenkti savo naudai visas kaimynijoj iškylančias problemas. 
Tad pagoniškoji Lietuva turėjo turėti gana aukštą kultūrą, kuri, 
žinoma, buvo kitoniška, skirtinga nuo krikščioniškųjų Vakarų 
kultūros; tačiau tas jos vertės nemažina. 

3. Lietuvos perėjimas į krikščioniškąją Vakarų kultūrą 

Rašto vartojimo pradžia. Senoji Lietuva sukūrė savo galin¬ 
gą valstybę, tačiau, nesudariusi savo rašto, nepaliko mums ra¬ 
šytinių savo gyvenimo paminklų; todėl jis mums mažai ir te- 

žinomas. Ką apie jį žinome, žinome tik iš svetimųjų, kurie betgi 
Lietuvos nepažino, rašė apie ją dažniausiai tik iš kitų pasakojimų 
ir labai dažnai dar tyčia ją juodindavo. Patys lietuviai tada 
apseidavo iš viso be jokio rašto. Valstybėje vidaus reikalams 
raštas nebuvo vartojamas net iki XIV amžiaus pabaigos. O 
kai valstybės gyvenime pradėjo vartoti raštą, jį pasiskolino iš 
kitų. Pirmieji Lietuvos raštai buvo įvairūs laiškai į užsienį ir 
sutartys su svetimomis valstybėmis. Kai būdavo koks reikalas 
su Vakarais, būdavo rašoma lotyniškai, o kartais ir vokiškai; kai 
būdavo koks reikalas su Rytais, būdavo rašoma rytų slavų var¬ 
tojamąja rašto kalba. 

Slavų rašto kalba Lietuvoje. Nuo pat Mindaugo laikų Lie¬ 
tuvos valstybei teko dideli rusų žemės plotai. Čia lietuviai su¬ 
sidūrė su senomis valstybėmis, priklausiusiomis rytų apeigų 
Bažnyčiai, vėliau pramintai pravoslavų Bažnyčia, turėjusiai 
savo raštų (daugiausia tai buvo tikybiniai ir įvairūs istori¬ 
niai raštai, arba kronikos)). Visi rytų slavai vartojo specialią 
rašto kalbą, kuri buvo kilusi Bulgarijoj; ta kalba buvo pradėtos 
rašyti jų tikybinės knygos. Pravoslavai, bijodami iškreipti savo 
tikėjimo tiesas, visas savo tikybines knygas rašė pažodžiui, kaip 
kad buvo parašytos pirmosios knygos. Todėl jų tikybinės lite¬ 
ratūros kalba ilgus amžius išliko nė kiek nepakitusi, senoviška. 
Ta pačia religinių raštų kalba buvo pradėti rašyti ir kiti raštai, 
kurių jau nebevaržė jokie erezijų pavojai; ši pasaulinė raštų 
kalba plėtojosi šnekamosios kalbos įtakoj. Tačiau ir ji buvo 
visai savotiška — niekas gyvas ja nekalbėjo. Ji buvo vartojama 
visose pravoslaviškose slavų tautose ir romaniškoj Rumunijoj. 
Kiekvienoj valstybėj ji plėtojosi skirtingai. Todėl ji kitokia bu¬ 
vo tuose rusų kraštuose, kurie pateko į Lietuvos valdžią, kito¬ 
kia buvo Maskvos kunigaikštystėje, vėl kitokia buvo kitur. Ypač 
skirtingai ji ėmė plėtotis Lietuvoj, kai nuo XIV amžiaus pa¬ 
baigos ji pasidarė valstybine rašto kalba, kai ja buvo rašoma 
daugumas raštų ne tik valstybės, bet ir Bažnyčios reikalams. 
Net Lietuvos katalikų dvasininkai ją vartojo greta lotynų kal¬ 
bos. Lietuvoje ji plėtojosi labiausiai ukrainiečių, o ypač gudų 
kalbų įtakoje, tad dažnai ji yra vadinama gudų rašto kalba. 

Kultūriniai lietuvių santykiai su rusais. Lietuvos valdžiai 
patekusieji rusų kraštai, žinoma, turėjo nemaža įtakos ir Lie- 

tuvos rašto kalbai. Tos kalbos vartojimas betgi nė kiek nerodo, 
kad ano meto Lietuva būtų buvusi aprusėjusi. Viduramžiuose 
beveik visur pasauly rašto kalba skyrėsi nuo šnekamosios tau¬ 
tos kalbos. Žmonėms neateidavo nė į galvą, kad galėtų rašyti ir 
savo šnekamąja kalba. Kaip Europos vakaruose buvo rašoma 
lotyniškai, taip Lietuvoje ir visuose rytuose — specialia slavų 
rašto kalba. Bet nei vakarų Europa nebuvo lotyniška nei Lietu¬ 
va nebuvo slaviška ar rusiška, kaip kad paskutiniais laikais 
bandė įrodinėti rusai. 

Žinoma, užėmę tokiuos didelius rusų plotus, lietuviai šiek 
tiek buvo paveikti jų kultūros; ypač juos paveikė rusų valsty¬ 
binė organizacija ir visuomeniniai santykiai. Lietuviai visai ne¬ 
liesdavo rastosios rusų kraštuose valstybinės ir socialinės san¬ 
tvarkos, todėl ji negalėjo nepaveikti ir pačios Lietuvos, — juo 
labiau, kad į rusiškuosius kraštus nusikeldavo dalis Lietuvos 
kunigaikščių ir bajorų, kurie prisigerdavo rusiškosios kultūros. 
Ir iš tikro lietuviai pasiskolino iš rusų kai kurias valdymo for¬ 
mas, įsivedė buvusius rusiškuose kraštuose urėdus. Net pats 
didžiojo kunigaikščio titulas yra skolintas iš rusų. Iš rusų yra 
skolinti ir vietininkai (namiestnik), tėvūnai (tijuri) ir kt. Bet 
šiaipjau Lietuva nesurusėjo. Visa valstybė tautiniu ir tikybiniu 
atžvilgiu dalijosi į dvi dalis: į lietuviškąją pagoniškąją, arba tik¬ 
rąją Lietuvą, ir į rusiškąją pravoslaviškąją. Kiekviena iš jų gy¬ 
veno skirtingą gyvenimą. Kad Lietuva iš tikro nebuvo surusė¬ 
jusi, geriausiai rodo tas faktas, kad joje neįsigalėjo pravoslavija. 
Tikrojoje Lietuvoje pravoslavais buvo tik į ją atsikėlę rusai, o 
iš lietuvių nežinome Rytų Bažnyčios apeigomis apsikrikštijusios 
nė vienos bajorų šeimos. Pravoslavais virto tik tie, kurie nusikėlė 
gyventi į rusiškuosius kraštus, Visi lietuviai iki pat krikšto išliko 
pagonys; po krikšto jie labai greit virto katalikais, be jokių svy¬ 
ravimų atsigręždami į Vakarų krikščionybę. Tas jau rodo, kad, 
bebendraudami su savo priešais katalikais, lietuviai buvo gana 
gerai pažinę katalikiškąją Vakarų kultūrą. 

Kultūriniai lietuvių santykiai su katalikiškaisiais Vakarais 

ypač pagyvėjo susidūrus su vokiečių ordinu. Nuo to meto į Lie¬ 
tuvą pradėjo skverbtis ir krikščionybė, atsirado vienuolių misijo- 
nierių. Gedimino laikais Vilniuje ir Naugarduke, o gal net ir ki¬ 
tur buvo katalikų bažnyčių. Be to, prasidėję prekybos santykiai 

Lydos pilies griuvėsiai. 

(ypač su Ryga) lietuvius jungė su Vakarais. Dalis vakarų Eu¬ 
ropos pirklių net apsigyveno Lietuvoje; taip antai, Jogailos val¬ 
dymo pradžioje net Vilniaus miesto viršininkas buvo pirklys 
vokietis Hanulonas. To meto Lietuva kultūros ir 
šviesos ieškojo ne Rytuose, bet Vakaruose. 
Gediminas pirmasis ketino sukultūrinti Lietuvą ir kvietėsi 
amatininkų, pirklių ir riterių iš Vakarų. Taip pat nuo jo laikų 
korespondencijai su Vakarų valdovais buvo pradėta naudotis 
Lietuvoje gyvenusių vienuolių patarnavimais: mat, tik jie ge¬ 
riausiai galėjo rašyti lotyniškai. 

Bet glaudesni Lietuvos santykiai su Vakarais iš tikrųjų pra¬ 
sideda tik nuo Jogailos ir Vytauto laikų; anksčiau eidavo tik 
diplomatiniai susižinojimai, pasikeitimai laiškais ir delegacijomis, 
o įvedus krikštą jau norima visai priartinti Lietuvą prie vakarų 
Europos, sulyginti ją su visomis kitomis valstybėmis. 

Iš pradžių Lietuvai buvo sunku prisitaikyti prie Europos kul¬ 
tūros: ji neturėjo vakarietiškai paruoštų žmonių. O jie ypač bu¬ 
vo reikalingi diplomatijai ir Bažnyčiai. Čia ir prasidėjo lietuvių 

tautos nelaimės. Neturėdama tam reikalingų žmonių iš saviškių 
tarpo, ji turėjo jų kviestis iš svetur, daugiausia iš Lenkijos. Šiek 
tiek buvo ruošiama ir savos inteligentijos, bet ir ji dažniausiai 
ruošėsi, mokslinosi Lenkijoj. Tuo būdu prasidėjo su Lenkija 
pirmieji kultūriniai ryšiai, ilgainiui palengva sulenkinę aukš¬ 
tesnįjį Lietuvos visuomenės sluoksnį. 

Mokytųjų žmonių paruošimo klausimas. Po krikšto Lietu¬ 
vai reikėjo daugiau šviesuomenės. Bet, deja, nei Jogaila nei Vy¬ 
tautas nepasirūpino įsteigti Lietuvoje mokyklų, kurios paruoštų 
mokytų žmonių. Tiesa, lietuviai po krikšto pradėjo lankyti va¬ 
karų Europos universitetus. Tačiau jų ten studijavo dar labai 
nedaug. 1400 m. Jogaila atgaivino jau seniai įkurtą, bet suny¬ 
kusį Krokuvos universitetą. Kadangi jis buvo Lietuvai artimiau¬ 
sias, tai daugumas lietuvių ir vyko į jį mokytis; ypač daug lie¬ 
tuvių čia studijavo teologiją ir ruošėsi bažnytinei veiklai. Bet 
šitų pirmųjų mokytų žmonių vis dėlto dar nepakako, ir Lietuvai 
dar ilgai teko skolintis inteligentų iš svetur. 

Mokyklų Lietuvoje ilgą laiką kaip ir nebuvo. Anais laikais 
visur pasauly mokyklas laikydavo tik bažnyčios ir vienuolynai. 
Įkūrus Vilniaus vyskupystę, prie jos atsirado ir pirmoji Lietuvos 
mokykla. Po kelerių metų atsirado dar keletas mokyklų prie 
vienuolynų ir parapijinių bažnyčių. Bet tai buvo tik pradžios 
mokyklos; jose mokė bažnyčios reikalui truputį lotyniškai skai¬ 
tyti ir rašyti. Iš pradžių vaikai buvo ruošiami patarnauti baž¬ 
nyčiose pamaldų metu, paskui gabesnieji, dar kiek pamokyti, bū¬ 
davo įšventinami į kunigus. Mat, iš eilinio anų laikų kunigo ma¬ 
žai tebuvo reikalaujama: pakakdavo, jei mokėdavo paskaityti li¬ 
turgines maldas ir atlikti bažnytines apeigas. Tačiau šitų mokyklų 
dar nepakako; iki pat XVI amžiaus jų buvo labai nedaug. O 
aukštesnioji ir aukštoji mokykla (akademija) Lietuvoje atsirado 
tik su jėzuitų atėjimu, t. y. XVI amž. antroje pusėje. Tad iki tol 
visa šviesuomenė buvo ruošiama svetur. Jos daugumas mokėsi 
Lenkijoje, Krokuvos universitete. Todėl ji visada jautė tam tikrą 
kultūrinę giminystę su lenkais. O kadangi, trūkstant savos švie¬ 
suomenės, jos tekdavo kviestis dažniausiai iš Lenkijos ir ka¬ 
dangi su Lenkija visą laiką buvo palaikomi politiniai ryšiai, 
tai palengva ėjo ir Lietuvos šviesuomenės lenkėjimas. 

Prahos lietuvių kolegija. Iki jėzuitų pačioje Lietuvoje niekas 
nemėgino įsteigti aukštesniosios ar aukštosios mokyklos. Bet jau ne¬ 
trukus po krikšto buvo bandyta sudaryti sąlygas, kad lietuviai galėtų 
ruoštis į kunigus Prahos universitete. 

Tuojau po Lietuvos krikšto buvo reikalinga jai paruošti lietuvių 
kunigų, nes pirmieji Lietuvos kunigai lenkai, nemokėdami kalbos, ne¬ 
galėjo apaštalauti. Anais laikais įsteigti aukštojo mokslo įstaigą buvo 
nelengva, nes trūko mokomojo personalo. Lenkai Lietuvos krikšto 
metu taip pat neturėjo aukštosios mokyklos. Kadaise Kazimiero Di¬ 
džiojo įkurtas universitetas buvo sunykęs (jį 1400 m. atgaivino 
Jogaila). Aukštuosius teologijos mokslus lenkų dvasininkai ėjo 
Prahos universitete. Todėl Jogailos žmona Jadvyga, susitarusi su 
savo kapelionu čeku, nutarė sudaryti sąlygas, kad Prahoje galėtų mo¬ 
kytis teologijos ir lietuviai. 

Anais laikais prie universitetų paprastai būdavo steigiami tam 
tikri studentų bendrabučiai. Juose nereikėdavo nieko mokėti, ir visi 
studentai galėdavo mokytis pas ten pat gyvenančius profesorius. To¬ 
kie bendrabučiai buvo vadinami kolegijomis. Jadvyga ir su¬ 
galvojo įsteigti Prahoje tokią kolegiją lietuviams. Tam reikalui buvo 
paskirta speciali suma pinigų ir nupirkti namai; juose turėjo gyventi 
ir mokytis teologijos 12 studentų lietuvių. Bet Jadvyga mirė ne¬ 
spėjusi įvykdyti savo sumanymo, o jos įgaliotiniai, kuriems buvo 
įteikti pinigai, kolegiją įsteigė tik po kelerių metų. Iš pradžių į ją ne¬ 
atvyko nė vieno lietuvio, nes nebuvo kas juos paskatintų ten važiuoti. 
Netrukus Čekijoje prasidėjo didelės suirutės ir tarpusavio karai (žiūr. 
138—9 psl.), ir universitetas bei kolegijos sunyko. Tuo būdu lietu¬ 
viai nepasinaudojo ta malone. 

Lietuvos raštų pradžia. Pagoniškoji Lietuva nepaliko apie 
save jokių raštų. Pirmieji Lietuvos raštai buvo savos kronikos, 
atsirasdusios Vytauto laikais. Jos buvo parašytos jo rūmų įtakoje, 
o gal net jo paties įsakymu. Jos rašytos ta pačia gudų rašto 
kalba, kuria buvo rašomi ir visi vidaus reikalų raštai. Tų kro¬ 
nikų atsirado net keletas, o viena tuojau buvo išversta ir į lotynų 
kalbą. Tai pirmosios Lietuvos istorijos. Iš jų jau aiškiai matyti 
didelis valstybinis susipratimas. Jose gėrimasi ir didžiuojamasi 
Lietuvos praeitimi, garbinamas Vytautas ir jo darbai. Ta pačia 
gudų kanceliarine kalba buvo rašytos ir vėlesniosios Lietuvos 
kronikos. Tik XVI amžiaus antrojoje pusėje Lietuvoje ima rastis 
ir lenkiškų raštų. 

Medininkų pilies griuvėsiai. 

Buvusi didžiųjų kunigaikščių vasaros rezidencija prie Vilniaus. 


4. Senosios Lietuvos valstybinė santvarka 

Valstybės teritorija ir jos valdymas. Lietuvos valstybės bran¬ 
duolys buvo Aukštaičiai; iš čia Lietuvos valstybė sparčiai 
ėmė plėstis į rytus. Daugybė rytuose esančių rusų kunigaikštys¬ 
čių buvo jungiamos prie Lietuvos. Iš pradžių Lietuvos sie¬ 
nos buvo plečiamos karu. Vėliau daugelis rusų kuni¬ 
gaikštysčių buvo prijungtos įvairiomis sutartimis ar paimtos 
Lietuvos kunigaikščių globon; jos tik turėjo mokėti didžiajam 
kunigaikščiui duoklę ir eiti jo įsakymu į karą. Kai kuriose ku¬ 
nigaikštystėse kurį laiką buvo paliekami net tie patys, senieji rusų 
kunigaikščiai. Bet dažniausiai didesnieji kunigaikščiai buvo pa¬ 
šalinami ir jų kunigaikštystės buvo pavedamos valdyti didžiojo 
kunigaikščio sūnums ar broliams; senieji rusų kunigaikščiai ilgiau 
išliko tik smulkiosiose kunigaikštystėse (žiūr. 76 psl.). 

Atskirų kunigaikštysčių Lietuvos valstybėje buvo gana 
daug; pavyzdžiui, kiekvienas iš 7 Gedimino sūnų, o daugumas 
iš 12 Algirdo sūnų gavo valdyti po atskirą kunigaikštystę. Vie¬ 
nos jų buvo tikrojoje Lietuvoje, o kitos — jos užimtose rusiš- 

koše žemėse. Tuo būdu visa valstybės valdymo sistema virto 
sritinių kunigaikštysčių sistema. Taip buvo iki Vytauto laikų. 

Didžiojo kunigaikščio valdžia valstybėje buvo suvaržyta. 
Valstybė buvo laikoma ne jo vieno, bet visos jo šeimos nuosa¬ 
vybe, todėl visi šeimos nariai turėjo teisę joje gauti savo dalį. 
Taip pat visi šeimos nariai, turėdami savo sritis, vaidino tam tikrą 
vaidmenį ir valstybės politikoje. Todėl visi svarbesnieji žygiai 
didžiojo kunigaikščio buvo atliekami tik pasitarus su broliais; 
sutartys su kitomis valstybėmis taip pat buvo daromos visos šei¬ 
mos vardu. Bet vis dėlto visi turėjo klausyti didžiojo kunigaikš¬ 
čio. Iš nepaklusniojo jis galėjo atimti valdomąją sritį ir duoti 
jam kitą arba ir visai neduoti. Šiaipjau, išskyrus šeimą, didžiojo 
kunigaikščio valdžios nevaržė niekas: jis buvo visos valstybės 
savininkas ir valdovas. Tačiau, kol kurioje nors srityje buvo 
koks kunigaikštis, tol didysis kunigaikštis turėjo reikalą tik su 
juo, ne su jo valdiniais; šie buvo visiškoje savo srities kunigaikš¬ 
čio valdžioje. 

Sosto paveldėjimas. Didžiojo kunigaikščio sostui pavel¬ 
dėti nebuvo susidariusios tradicijos. Įpėdinį pasirinkdavo pats 
tėvas. Juo būdavo pasirenkamas ne būtinai vyriausiasis sūnus; 
pav., po Gedimino mirties Vilnių ėmė valdyti jauniausiasis 
jo sūnus, Jaunutis; jį pakeitė Algirdas — irgi ne visų vyriau¬ 
siasis iš brolių. Pagaliau Algirdo paskirtas įpėdinis, Jogaila, 
buvo vienas iš vidutiniųjų jo sūnų. 

Sričių suskirstymas buvo nevienodas: kai kurie kunigaikščiai 
valdė labai dideles sritis, o kai kurie valdė vos po vieną ar po dvi 
pilis su mažomis apylinkėmis. Didžiausia buvo Vilniaus sritis, 
kurią valdė patsai didysis kunigaikštis. Jai, be didelės dalies 
Aukštaičių, dar priklausė dideli Gudų plotai. Nuo Gedimino 
laikų taip pat gana didelė buvo Kęstučio valdytoji Trakų sritis. 
Kiekvienas iš kunigaikščių savo srityje vėl savo rėžtu skirstė 
žemes sūnums. O tie ne būtinai turėdavo gauti ištisinį žemės 
plotą: kartais jie gaudavo porą ar kelias pilis, kurių žemės plotai 
ir nesueidavo. Didelių sričių, turinčių net po kelias kunigaikš¬ 
tystes, buvo ir paimtose rusų žemėse; tokios, pavyzdžiui, buvo 
Polocko, Smolensko, Naugardo Sieversko, Kijevo ir kitos kuni¬ 
gaikštystės. 

Sričių naikinimą ir valstybės centralizavimą pradėjo Vytau- 

tas (žiūr. 117—120 psl.). Daugumas didžiųjų sritinių kunigaikš¬ 
tysčių buvo panaikintos. Vietoj kunigaikščių srityse buvo paskir¬ 
ti vietininkai; vėliau tie vietininkai virto vaivadomis, o buvusios 
kunigaikštystės — vaivadijomis. Vytautas patsai valdė Vil¬ 
niaus ir Trakų sritis (kitos žemės buvo valdomos jo vietininkų). 
Tai buvo dideli plotai, kurių be specialių urėdų nebuvo galima 
valdyti. Todėl 1413 m. iš tų sričių buvo sudarytos dvi pirmosios 
vaivadijos. Kadangi jos buvo per didelės, tai vėliau iš jų dar 
buvo išskirtos kelios kitos vaivadijos; bet tas atsitiko daug 
vėliau, jau po Vytauto. 

5. Senosios Lietuvos socialinė santvarka 

Visuomenės sluoksniai. Socialinė nelygybė Lietuvoje, kaip 
ir visuose kraštuose, prasidėjo labai anksti. Visuomenė buvo 
susiskirsčiusi į sluoksnius, turinčius nelygias pareigas ir nelygias 
teises. Iš jų vėliau išsiplėtojo uždari luomai. Po valdančiosios ku¬ 
nigaikščių šeimos, ėjo smulkesnieji kunigaikštėliai, kurie 
iš valstybės kūrimosi laikų buvo išlikę savo mažytėse sritelėse. 
Tokie, pavyzdžiui, buvo Alšėnų, Giedraičių, Svyrio kunigaikš¬ 
čiai ir kt. Jau Vytauto laikais jie niekuo nesiskyrė nuo turtinges¬ 
niųjų bajorų. Vėliau su jais susilygino ir daugelis kunigaikščių, 
iš kurių Vytautas atėmė sritis. Iš jų ir turtingųjų bajorų kilo 
artimesnieji didžiojo kunigaikščio bendradarbiai, jo diplomatai, 
karo vadai, sričių vietininkai ir patarėjai; nuo XV amžiaus, lenkų 
pavyzdžiu, jie buvo pradėti vadinti ponais. Be jų, buvo dar 
žemesnysis bajorijos sluoksnis, kurio svarbiausias darbas ir pa¬ 
reiga buvo eiti į karą. Dar žemiau už juos stovėjo įvairios vals¬ 
tiečių rūšys. Tačiau visi tie sluoksniai dar nebuvo uždari, dar 
nebuvo luomai: perėjimas iš vieno sluoksnio į kitą tebebuvo dar 
atviras. Praturtėjęs valstietis, pradėjęs eiti kario pareigas, galėjo 
virsti bajoru, o iškilęs bajoras galėjo pasidaryti artimu didžiojo 
kunigaikščio padėjėju ir įeiti į vadinamųjų ponų tarpą. Galėjo 
būti ir priešingas kelias: nuskurdęs didikas (ponas) savaime 
virsdavo eiliniu bajoru, o nuskurdęs bajoras — paprastu vals¬ 
tiečiu. 

Bajorai iš seno valdė tam tikrus žemės plotus, paveldėdami 
juos iš tėvų. Iš tų žemių jie turėjo eiti į didžiojo kunigaikščio ka- 

riuomenę. Jų valdomoji žemė iš tėvų pereidavo vaikams, ta¬ 
čiau jos tikruoju savininku vis dėlto buvo laikomas kunigaikštis. 
O jam buvo svarbu, kad privatinė bajorų žemė visada liktų ran¬ 
kose tų žmonių, kurie galėtų atlikti karo tarnybą. Todėl žemės 
savininkai, perleisdami žemę kitiems, turėdavo gauti kunigaikščio 
sutikimą. Tokio pat sutikimo reikėdavo ir žemę parduodant ar 
dovanojant, o taip pat ir ją perleidžiant vedybų keliu. Jei lik¬ 
davo vienos tik dukterys, tai kunigaikštis rūpindavosi išleisti jas 
už tokių vyrų, kurie galėtų atlikti karo tarnybą. Tad šiuo atveju 
bajorų privatinės nuosavybės laisvė buvo suvaržyta; visais kitais 
atvejais bajorija savo turtui turėjo visišką laisvę. Negalėjo jie 
laisvai elgtis tik su ta žeme, kurią jiems duodavo kunigaikštis 
valdyti iki gyvos jų galvos ar iki pasikeis jo malonė: ta žemė 
galėjo būti atimta ir kitam atiduota kiekvienu momentu arba iš¬ 
ėjus kunigaikščio skirtajam laikui. Bet faktiškai ir ta žemė, pa¬ 
tekusi į kurios nors šeimos rankas, iš jos jau retai kada be¬ 
išeidavo. 

Jei išmirdavo kuri nors bajorų šeima be įpėdinių, tai jų tur¬ 
tai ir dvarai atitekdavo kunigaikščiui, ir jis savo valia atiduodavo 
juos kam nors kitam (tai vadinamoji kaduko teisė). 

Karinė prievolė bajorijai nebuvo lengva: kasmet vieną ar ke¬ 
letą kartų tekdavo eiti į karą pačiam su savo ginklais, su savu 
arkliu ir su savo maistu. O jei kuris nors bajoras būdavo tur¬ 
tingesnis, tai turėdavo patsai atsivesti ir išlaikyti dar keletą gink¬ 
luotų savo tarnų. Bajoras, kurs neatlikdavo karinės prievolės, 
netekdavo žemės, o jei karinės prievolės neatlikdavo neturtingas 
bajorėlis, tai jis turėdavo eiti valstiečio pareigas. Be karo tarny¬ 
bos, bajorai turėjo dar ir kitų pareigų; jie turėjo statyti naujas 
ir taisyti senas pilis; be to, jų pareiga buvo ir saugoti pilis. Di¬ 
desnieji bajorai visus tuos darbus, žinoma, atlikdavo per savo 
tarnus, o neturtingieji — patys. Be to, bajorija dar turėjo išlai¬ 
kyti pravažiuojančius kunigaikščio pasiuntinius, parūpinti jiems 
arklių, vežimų. Jie turėjo išlaikyti ir kelionėje pas juos sustojantį 
kunigaikštį su visu jo dvaru. Smulkesnioji bajorija dar turėjo 
daugybę pareigų, pagal kurias ji buvo skirstoma į daugelį rūšių. 

Lietuvos bajorijos pareigos valstybei priklausydavo nuo jų val¬ 
domosios žemės. Taigi ir pas mus buvo maždaug tokia pat santvarka, 
kaip Vakaruose vadinamasis feodalizmas. Tik Lietuvos feoda- 

lizmas buvo kiek kitoks: jis skyrėsi nuo vakarų Europos feodalizmo 
ne tiek bajorijos, kiek sritinių kunigaikščių teisėmis. Lietuvos sri¬ 
tinės kunigaikštystės buvo laikomos ne tiek jas gavusio kunigaikš¬ 
čio nuosava valstybe, kiek administracine apygarda. Todėl jos 
buvo nepastovios: kunigaikščiai galėjo būti kilnojami iš vienos vie¬ 
tos į kitą, jų sritys galėjo būti karpomos, mažinamos ir didinamos. 
Tuo tarpu Vakaruose vasalų valstybės buvo pastovios ir neliečiamos; 
jos buvo kunigaikščių gaunamos iš tėvų, o ne iš suvereno malonės. 
Lietuvos feodalizmas, kaip matome, nebuvo galutinai išsiplėtojęs. 

Valstiečiai buvo žemesnysis ir gausingiausias Lietuvos visuo¬ 
menės sluoksnis. Jį sudarė krašto ūkininkai, darbininkai. Jie 
buvo taip pat nevienodi. XV amžiaus pradžioje, t. y. Vytauto 
laikais, daugumas valstiečių Lietuvoje dar buvo laisvieji 
ūkininkai. Jie mokėjo tam tikrą nustatytą mokestį, duokles, 
ėjo kai kurias pareigas ir beveik nesiskyrė nuo žemesniosios bajo¬ 
rijos; jei kurie pradėdavo eiti karinę tarnybą, tai virsdavo net 
tikraisiais bajorais. Bet jau tada, ypač ponų ir turtingesniųjų ba¬ 
jorų žemėse, buvo valstiečių, kurie buvo pririšti prie pavestojo 
žemės ploto ir turėjo nustatytas pareigas; tokie valstiečiai vadi¬ 
nosi nelaisvaisiais. 

Tais laikais Lietuvoje dar tebevyravo natūralinis ūkis. Pinigų 
tuomet buvo labai maža, todėl ėjo mainų prekyba. Už parduo¬ 
damus produktus būdavo gaunamos įprastesnės prekės (dažniau¬ 
siai brangūs kailiai), už kurias jau iš kitų būdavo perkami reika¬ 
lingieji daiktai. Mat, buvo nelengva rasti žmogų, kurs turėtų nori¬ 
mųjų prekių ir norėtų gauti pirkėjo turimųjų produktų. Todėl nu¬ 
manu, kad kai kurios prekės turėjo atstoti pinigus. O nesant pi¬ 
nigų arba labai maža jų esant, valstiečiai ir mokesčius mokėjo 
savo ūkio produktais: javais, šienu, gyvuliais, kiaušiniais ir t. t. 
Vėlesniais laikais ir vietoj galvijų buvo mokami mokesčiai, va¬ 
dinami mezliavomis; visa, kas į dvarą buvo sunešama 
produktais, vadinosi duoklėmis. 

Šalia žemdirbystės, svarbios ūkio šakos tada dar buvo bi¬ 
tininkystė, medžioklė ir žvejyba; tais verslais vertėsi žmonės, gy¬ 
veną miškuose ir prie vandens. Kiekvienas iš jų mokėjo mo¬ 
kesčius savo verslo produktais. Tie, kurie mokėjo medum ir 
vašku, buvo vadinami bitininkais, kurie mokėjo kiaunių 
ir vebrų kailiukais — kiaunininkais ir vebrininkais, 
kurie žuvimis — žuvininkais. Kadangi kunigaikštis karo 

reikalui privalė arklių, tai krašte buvo daug žirgynų. Kai 
kur buvo auginama šimtai arklių; pavyzdžiui, netoli Kauno 
buvo 800 arklių žirgynas. Arkliams prižiūrėti ir šerti buvo spe¬ 
cialūs valstiečiai, vadinami arklininkais. Be to, buvo spe¬ 
ciali rūšis amatininkų, kurie dirbo kunigaikščiui ar ponui reika¬ 
lingus vežimus ir ratus (tai vadinamieji r a t i n i n k a i) ir t. t. 

Bet, greta visų rinkliavų ūkio produktais ir amatininkų ga¬ 
miniais, kai kurių sričių valstiečiai jau labai anksti taip pat mo¬ 
kėjo ir vadinamąją sidabrinę (sidabrinę duoklę, t. y. mo¬ 
kestį sidabriniais pinigais). Iš pradžių Lietuvoje savų pinigų ne¬ 
buvo iš viso; buvo vartojami svetimieji: rusų muštiniai, sidabro 
lazdelės, vėliau ordino pinigai ir pagaliau Prahos skatikai. Savi 
pinigai buvo pradėti kalti greičiausiai tik Algirdo ir Kęstučio lai¬ 
kais, tačiau daugiau jų buvo kalama Vytauto ir vėlesniaisiais 
laikais. 

Be įvairių rinkliavų ir mokesčių, valstiečiai dar buvo ver¬ 
čiami statyti pilis, tiltus, tiesti kelius ir 1.1. Anais laikais dar nie¬ 
kas nesistengė daug žemės dirbti, nes tuomet javų eksporto ne¬ 
buvo, ir todėl nebūtų buvę kur dėti javų. Todėl nei bajorų nei di¬ 
džiojo kunigaikščio dvaruose (vadinamuosiuose domenuose) 
valstiečiams dar nereikėjo daug dirbti. Ypač lengva valstiečių 
būklė buvo didžiojo kunigaikščio dvaruose. Kunigaikščiai valdė 
savo žemes ir teisė jose gyvenančius žmones per savo vieti¬ 
ninkus ir dvarų prievaizdus, vadinamus tėvūnais; o šie 
iš valstiečių galėjo reikalauti tik tokių prievolių, kokios buvo 
kunigaikščio nustatytos. Tuo tarpu bajorai stengėsi kuo dau¬ 
giausia išnaudoti savo valstiečius. 

Vergai buvo žemiausias visuomenės sluoksnis, kurs neturėjo 
jokių teisių, o buvo tik darbo jėga. Jie atsirado iš karo belais¬ 
vių ir prasiskolinusių ar mirti nuteistų ir pasigailėtų valstiečių. 
Visi vergų vaikai taip pat virsdavo vergais. Jie galėjo būti kam 
dovanojami ar parduodami; tačiau tokios vergų prekybos, kokia 
kad buvo Rytuose, kur juos veždavo parduoti į specialias rin¬ 
kas, Lietuvoje nebuvo. Jie buvo tik nelaisvi dvaro bernai, ku¬ 
rie dirbo žemę ir kitus darbus. Jei kuriam iš jų pasisekdavo 
gauti žemės plotą ir jį dirbti už tam tikrą mokestį ir pareigas, tai 
dažnai tokio vergystę pamiršdavo, ir toks vergas tapdavo pa¬ 
prastu valstiečiu. 

6. Ekonominis senosios Lietuvos gyvenimas 


Gyventojų skaičius. Ano meto Lietuvos valstybės gyven¬ 
tojų skaičius nėra žinomas. Tačiau jis negalėjo būti labai dide¬ 
lis, nes dar XVI amžiuje didžiuliai Lietuvos valstybei tekę ru¬ 
siškųjų žemių plotai buvo dykumos. Nors teritorijos atžvilgiu ru¬ 
siškosios žemės bent 10 kartų buvo didesnės už tikrąją Lietuvą, 
tačiau gyventojų ten buvo vis dėlto ne daugiau, kaip kad tikro¬ 
joje Lietuvoje. O ir čia jų buvo ne kažin kiek, nes ir Lietuva dau¬ 
gely vietų buvo apaugusi didžiulėmis, mažai tegyvenamomis gi¬ 
riomis. Antai ištisa didžiulė giria buvo kryžiuočių pasienis, t. y. 
visas dabartinis Suvalkų kraštas, didesniosios Tauragės, Kre¬ 
tingos ir Telšių apskričių dalys. Antra tokia pat didžiulė giria 
buvo Livonijos pasienis (šiaurinė Lietuvos dalis). Be to, didžiu¬ 
lių girių buvo pilna ir visam krašte. Todėl apskaičiuojama, kad 
XIV amžiaus pradžioje tikrojoje Lietuvoje gyventojų galėjo būti 
tik apie 300.000—400.000 (4—6 žmonės 1 kv. klm.). 

Ūkis. Pagrindinė Lietuvos ūkio šaka buvo žemdirbystė. 
Bet ji gana sunkiai klestėjo: ją trukdė nuolatiniai kryžiuočių už¬ 
puolimai, kurių kartais būdavo bent po 4—5 ar net po daugiau 
per vienerius metus. Ir patys žemdirbystės pabūklai buvo dar 
menki: žemė dažniausiai būdavo ariama mediniu arklu (be gele¬ 
žinio norago) ir akėjama šakotu medžio kamienu (tačiau nereikia 
manyti, kad taip buvo dirbama tik Lietuvoje; taip pat dar ilgai 
dirbo net Vakaruose). Vaismainio ir laukų tręšimo lietuviai dar 
nežinojo. Vienoje vietoje tol sėdavo, kol augdavo; kai čia nebe¬ 
augdavo, metę tą plotą, sėdavo kitur: žemės tuomet buvo kiek 
reikiant. Kadangi javų eksporto tuomet nebuvo, tai, šalia žem¬ 
dirbystės, dar didelę reikšmę Lietuvos ūkiui turėjo gyvulių au¬ 
ginimas, medžioklė, bitininkystė ir žvejyba. Mat, tų verslų pro¬ 
duktus buvo galima parduoti ir už gautuosius pinigus pirktis 
Lietuvoje nesančių prekių. 

Prekyba. Seniausiais laikais lietuviai prekiavo su skandina¬ 
vais ir su rusais; upėmis buvo pasiekiama net Juodoji jūra, to¬ 
limi vakarinės Azijos kraštai ir Viduržemio pajūris. Bet toto¬ 
riams užėmus Dniepro žiotis, prekyba su tais kraštais sumažėjo. 
Kiek vėliau Mažoji Azija pateko į Turkų valdžią; prekybos cent¬ 
rai, kurie grupavosi Viduržemio jūroje, tada pamažu visai Euro- 

pai nustojo savo reikšmės, ir šiaurėje ėmė kurtis nauji prekybos 
centrai. Itin gyva pasidarė prekyba Šiaurės ir Baltijos jūrose; 
čia įsigalėjo vokiškųjų miestų pirklių sąjunga, vadinamoji Han¬ 
za. Nuo to tad laiko (XIII amžiaus) ir Lietuvos prekyba ėmė 
krypti į Baltijos jūrą. Hanzos pirklių prekybos centras Bal¬ 
tijos jūroje buvo Visby miestas Gotlando saloje; šiaurėje prie 
Hanzos prisidėjo D. Naugardas (žiūr. 28—30 psl.). 

Lietuvai buvo sunku prekiauti su Hanzos pirkliais, nes visą 
pajūrį ir abiejų didžiųjų upių žiotis buvo užėmę kryžiuočiai. 
Bet vis dėlto XIII ir XIV amžiuje Lietuvai pats svarbusis pre¬ 
kybos punktas buvo Rygos miestas. Nemuno žiotys buvo ap¬ 
gultos kryžiuočių, kurie stengėsi visaip trukdyti Lietuvos pre¬ 
kybą. Priėjimas prie Rygos Dauguvos upe taip pat buvo ga¬ 
na sunkus, — čia irgi trukdė tie patys kryžiuočiai, — vis dėlto čia 
buvo kiek lengviau: mat, Ryga buvo laisvas miestas, kuris, no¬ 
rėdamas pasipelnyti, buvo sukalbamesnis. Be to, čia kryžiuo¬ 
čiams buvo priešingas Rygos arkivyskupas, kuris, kovodamas 
su ordinu drauge su rygiečiais, ne kartą eidavo išvien su Lie¬ 
tuva (Vytenio ir Gedimino laikais, — žiūr. 65, 68 psl.). Arkivys¬ 
kupo ir rygiečių dėka dažnai būdavo sudaromos Lietuvos pre¬ 
kybos sutartys net su ordinu. 

Vytauto laikais, aprimus karams su kryžiuočiais, atgijo pre¬ 
kyba Nemunu. Užsimezgė gyvi ryšiai su ordino prekybos cent¬ 
rais—Karaliaučium ir Dancigu. Tuo metu rytų Lietuvos, t. y. ru¬ 
siškųjų žemių prekyba daugiausia ėjo Dauguva, o tikrosios Lie¬ 
tuvos ir jai artimųjų sričių — Nemunu. Todėl prie Dauguvos 
iškilo didelis prekybos centras Polockas, o prie Nemuno 
— Kaunas. Abiejuose tuose centruose Hanza veikiai įsteigė 
savo agentūras (vadinamąsias pirklių kontoras). Ypač svarbus 
centras buvo Kaunas: mat, prekybai labai patogi jo vieta — dvie¬ 
jų didelių upių santakas. 

Lietuvos prekybą varžant ordinui, užgrobusiam upių žiotis, 
didelė dalis pietų Lietuvos prekių ėmė plaukti per Lenkiją, — kai 
su šia prasidėjo Lietuvos santykiai. Per Lenkiją ypač buvo pa¬ 
togu gabentis reikalingų ginklų, kurių ordinas niekuomet nepra¬ 
leisdavo. Tuomet Vytautas tyčia ėmė spausti į Lietuvą atvyks¬ 
tančius vokiečių pirklius ir proteguoti lenkų pirklius. Tuo būdu, 
nors ir neilgam, svarbus prekybos centras Lietuvai tapo Kro- 

kuva. Pasibaigus karams su ordinu, vokiečių pirkliai vėl įsiga¬ 
lėjo Lietuvoje ir nukonkuravo lenkų pirklius; ateityje per Len¬ 
kiją ėjo prekės tik iš tų Lietuvos dalių, kurioms lengviau buvo 
pasiekti Vyslos intaką Būgą (Bugu Lietuvos prekės eidavo į 
Vyslą, o šia — į Dancigą). 

Prekybos klestėjimas. Lietuvos prekyba labiausiai pagy¬ 
vėjo Vytauto laikais. Jis, būdamas geras krašto šeimi¬ 
ninkas, labai vertino prekybą, žinodamas, kad ji turtina kraštą. 
O be to, pajamos iš prekybos papildydavo jo neišsenkantį iždą. 
Prekybą jis rėmė visokiais būdais; su svetimais kraštais darė pre¬ 
kybos sutartis. Ypač jis protegavo savo pirklius ir užstodavo 
juos, svetur nuskriaustus. Jei kur nors Lietuvos pirkliai būdavo 
nuskriausti ar būdavo atimtos iš jų prekės, jis įsakydavo sulai¬ 
kyti į Lietuvą atgabentas tų kraštų prekes, kur tatai atsitikdavo. 
Pirkliai jį laikė savo globėju ir apipildavo jį dovanomis. Dar 
ilgai po jo mirties pirkliai jo laikus vadino aukso laikais. 

Eksportuojamos ir importuojamos prekės. Seniausioji Lietu¬ 
vos eksporto prekė buvo vaškas, garsus Rygos, Ka¬ 
raliaučiaus ir Dancigo rinkose. Be to, dar labai daug buvo 
eksportuojama įvairių kailių (kiaunių, vebrų, voverių, lapių 
ir 1.1.). Taip pat gana pelninga eksporto prekė buvo medis; bu¬ 
vo gabenami neapdirbti rąstai ir apdirbta medžiaga: sienojai, len¬ 
tos (dažniausiai laivų statybai), kartys (buriniams stiebams) ir 
1.1. Išvežami buvo pelenai, anglys, derva. Vaškas, kailiai, medis 
ir jo įvairūs gaminiai — buvo pagrindinės Lietuvos eksportinės 
prekės (javų tada Vakarai nei iš Lietuvos nei iš kitų artimųjų 
kraštų nepirko). 

Importuojamos į Lietuvą buvo tokios prekės, kurių 
ji pati neturėjo, — pirmučiausia druska ir įvairūs meta¬ 
lų, ypač geležies, dirbiniai: ginklai, kirviai, dalgiai, peiliai, 
ūkio padargai, įvairūs papuošalai ir 1.1. Be to, dar buvo impor¬ 
tuojami vilnoniai audeklai (jų patys lietuviai dar tada 
beveik neaudė), silkės, pipirai ir įvairios kitos reikmenės. 

Miestai. Visais laikais prekyba ir amatai koncentravosi mies¬ 
tuose. Vakaruose miestai turėjo tam tikras teises ir valdėsi pa¬ 
tys. Lietuvoje miestams iškilti nebuvo gerų sąlygų, nes kraštas 
buvo nuolat karų naikinamas ir buvo trukdoma prekyba. Todėl 
tik Vytauto laikais daugiau iškilo Vilnius, Trakai, Brasta, Gardi- 

nas, Kaunas. Kai kuriems jų buvo duotos savivaldybės (vadina¬ 
mosios Magdeburgo teisės). Tačiau tai buvo tik pati miestų kili¬ 
mo pradžia; jie įsigalėjo daug vėliau. Pirmas Magdeburgo teises 
gavo Vilnius (1387 m.), vėliau Brasta (1390 m.), Gardinas (1391 
m.), o dar vėliau Kaunas ir kt. miestai. 

Žydai visur vaduramžių Europoje buvo pinigų skolintojai, 
nelyginant mūsų laikų bankininkai. Be to, jie vertėsi vietine pre¬ 
kyba, ypač prekiaudami brangenybėmis: mat, beskolindami pini¬ 
gus, gaudavo laidų brangenybių, ir tuo būdu įprato jomis pre¬ 
kiauti. Daug kur Europoje jie buvo smarkiai persekiojami, iš¬ 
varomi, jų turtas būdavo atimamas. Bet Vytautas suprato, kad 
ekonomiškam Lietuvos kilimui reikalingi ir piniguočiai, kurie 
reikale teiktų kredito. Todėl atvykusių žydų jis ne tik nespaudė, 
bet dar jiems davė privilegijų, suteikė jiems savivaldybę, leido 
laisvai išpažinti savo tikėjimą, apdraudė jų gyvybę ir turtą (už 
žydo nužudymą buvo paskirtos tokios pat bausmės, kaip ir už 
bajoro nužudymą). Tuo būdu nuo Vytauto laikų Lietuvoje dau¬ 
giau atsirado žydų, kurie palengva suėmė į savo rankas pinigus. 
Vytauto laikais buvo tik trys žydų bendruomenės, — Brastoje, 
Gardine ir Trakuose, — vėliau jų atsirado visame krašte. Pa¬ 
grindinis žydų verslas iš pradžių buvo pinigų skolinimas už įvai¬ 
rius laidus, o paskui — prekyba. Vėliau jie ypatingai daug pel¬ 
nydavo iš muitų; sumokėję didžiajam kunigaikščiui sutartą su¬ 
mą, jie gaudavo metams ar ilgesniam laikui teisę rinkti iš pirklių 
nustatytus muitus. Be to, jie daug pelno gaudavo ir iš kitų 
verslų. Tuo būdu žydų tarpe atsirado didelių piniguočių. 


VI. Vytauto politikos tęsėjų laikotarpis 

1. Švitrigaila ir jo kovos su Lenkija (1430—1432 m.) 

Švitrigaila. Vytautui mirus, Lietuvos bajorija savo didžiuoju 
kunigaikščiu paskelbė jauniausiąjį Jogailos brolį, Švitrigailą. Jo¬ 
gaila (tuo metu jisai buvo Lietuvoje), kurs tikėjosi, kad po Vy¬ 
tauto mirties Lietuva jam sugrįš, noromis nenoromis turėjo su¬ 
tikti su įvykusiu faktu. 

Švitrigaila nuo pat jaunystės buvo didelis nenuorama. Vos 
tik Vytautas pradėjo valdyti Lietuvą, jis tuoj ėmė su juo kovoti, 

norėdamas paveržti iš jo Lietuvos sostą. Daug kartų jis buvo 
nubėgęs pas imperatorių ir pas vokiečių ordiną prašyti paramos, 
daug kartų buvo pakliuvęs į Vytauto rankas ir kalėjo. Tik pa¬ 
skutinius 10 metų prieš Vytauto mirtį Švitrigaila aprimo ir, Jo¬ 
gailos išlaikomas, gyveno Černigove. 

Švitrigailos konfliktas su Lenkija. Išrinktas didžiuoju Lie¬ 
tuvos kunigaikščiu, Švitrigaila tuojau pasirodė eisiąs Vytauto 
pėdomis, tad apie Lietuvos priklausomybę Lenkijai negalėjo 
būti nė kalbos. Vos gavęs sostą, jis tuojau paprašė imperatorių 
atsiųsti jam Vytautui žadėtąją karūną. Taigi buvo aišku, kad 
jis nesugyvens su Lenkija. Ir tikrai, tuojau kilo su ja konfliktas 
dėl Podolės žemių. Mat, lenkai, kurie nuolat svajojo gauti sau 
visą Podolę ir kurie prie Vytauto visgi nedrįso kelti šito klausi¬ 
mo, jam mirus tuojau klastingai suėmė Lietuvos vietininką Po¬ 
dolėje, Daugirdą, ir užėmė pilis. Švitrigaila, tą sužinojęs, parei¬ 
kalavo grąžinti Podolę ir pastatė sargybą prie Vilniuje viešinčio 
Jogailos ir jo palydovų. Jogaila nors ir įsakė savo ponams grą¬ 
žinti Podolę, bet tie nepaklausė. Tada ginčą teko spręsti karu. 

Karas su Lenkija. Lenkams negrąžinant Podolės, Švitrigaila 
tuojau užmezgė ryšius su abiem vokiečių ordino šakom (1431 m.). 
Skirsnemunėje buvo padaryta su ordinu sąjunga, kuri or¬ 
dinui buvo ypatingai maloni, nes čia jam šmėkštelėjo viltis revi¬ 
duoti Melno taikos sąlygas. Šia sutartim Švitrigaila sutiko ati¬ 
duoti kryžiuočiams Palangą ir trejetą mylių pajūrio ruožo. Švit¬ 
rigaila, be to, dar susiartino su imperatorium Zigmantu. Tačiau 
jis kariavo labai nevykusiai: pradėjo kariauti vienas ir, po pirmų 
nepasisekusių žygių, padarė 2 metų paliaubas, — kaip tik tuo 
metu, kai Lenkiją puolė jo sąjungininkai kryžiuočiai. Tačiau, dar 
nepasibaigus paliauboms, lenkų palaikoma Lietuvos ponų grupė, 
padariusi sąmokslą, pašalino Švitrigailą ir jo vietoje pastatė Vy¬ 
tauto brolį Zigmantą. 

2. Zigmantas Kęstutaitis (1432—1440 m.) ir jo kovos su 
Švitrigaila 

1432 m. perversmas. Perversmą suruošė buvusieji Vytauto 
padėjėjai, nepatenkinti Švitrigailos politika. Mat, jis ne tik kad 
nesugebėjo varyti Vytauto politikos, bet dar buvo ir žiaurus, 

su niekuo nesiskaitąs karštuolis. Be to, buvusiems Vytauto ben¬ 
dradarbiams labiausiai nepatiko tas, kad apie Švitrigailą susi¬ 
spietė daugybė naujų žmonių, su kuriais jis susiartino dar 
gyvendamas rusų kraštuose. Sąmokslininkams padėjo, o gal 
net paskatino sąmokslą suruošti, Lenkija. Kaip sąmokslas buvo 
ruošiamas, tikslių žinių neturime, tik žinome, kad tada nema¬ 
žai pasidarbavo vienas atvykęs Lenkų ponas — Zaremba. 

Švitrigaila buvo sąmokslininkų užpultas tuo metu, kai, vyk¬ 
damas į derybas su Jogaila, nakvojo sustojęs Ašmenoje. 
Tačiau sąmokslas ne visai pasisekė: Švitrigaila suskubo pasprukti 

į Polocką ir paimti į savo valdžią Polocko, Vitebsko, Smolensko, 
Naugardo Sieversko, Černigovo ir Kijevo sritis; tuo būdu Zig¬ 
mantui, paskelbtam didžiuoju kunigaikščiu, be tikrosios Lietu¬ 
vos, liko tiktai Palenkės, Pagirio ir Minsko žemės. 

Zigmanto ryšiai su Lenkija. Valstybei pasidalinus pusiau, 
buvo aišku, kad ginčą turės išspręsti ginklas. Švitrigaila ne tik 

kad nenutraukė ryšių su savo 
sąjungininku ordinu, bet dar pa¬ 
darė naują sąjungą su Maskva ir 
Tvėrė. Tad Zigmantui nebeliko 
kito sąjungininko, kaip tik Len¬ 
kija, kuri jam padėjo net ruo¬ 
šiant sąmokslą. Jogailos atstovai 
tuojau po perversmo atvykoį 
Gardiną, ir Zigmantas sudarė su 
jais sutartį, kuria pripažino savo 
viršininku Lenkų karalių Jogai¬ 
lą; mirdamas jis žadėjo Lietuvą 
Zigmanto Kęstutaičio antspaudas, palikti Jogailai arba jo įpėdi- 
prisegtas prie 1436 metų dokumento. n i a ms. Vadinasi, b U V O Suda- 

ryta maždaug panaši sutartis, kokią 1401 m. 
buvo padaręs ir Vytautas. Zigmantas dabar sutiko 
su visais Lenkų reikalavimais, nes kovai su Švitrigaila jam būti¬ 
nai buvo reikalinga Lenkijos parama. Dėl to jis ir vėliau dar 
ne kartą davė Lenkams panašių pasižadėjimų. 

Bajorijos privilegijos. Švitrigailos pajėgos dar buvo gana 
didelės. Į jo pusę linko beveik visa rusiškųjų žemių bajorija ir 
visi Lenkijos priešai. Todėl Zigmantas, norėdamas patraukti į 

savo pusę bajoriją, davė jai naują privilegiją (1434 m.), kuria 
ir Lietuvoje buvo įvesta teisė, neleidžianti nė vieno bajoro suimti 
be teismo sprendimo (tai vadinamoji „neminem captivabimus 
nisi jure vidum " privilegija). Be to, bajorų pravoslavų teisės 
buvo sulygintos su bajorų katalikų teisėmis; pravoslavams be¬ 
liko tik vienas suvaržymas: jie negalėjo būti tiktai aukštaisiais 
urėdais. 

Ukmergės mūšis (1435 m.). Švitrigaila daug kartų puolė 
Zigmantą ir kartą net pasiekė Vilnių ir Trakus, tačiau vis 
nieko nelaimėdavo. 1435 m. jis sukvietė visus savo sąjungininkus 
— Livonijos ordiną, totorius, rusų kunigaikščius — ir išsiruošė 
į didelį žygį. Bet, pasiekus Šventąją, netoli Ukmergės (ties Pa¬ 
baisku), jam pastojo kelią Zigmanto sūnaus Mykolo vedama 
lietuvių ir į pagalbą atėjusių lenkų kariuomenė. Mūšį pralai¬ 
mėjo Švitrigaila. Jame žuvo patsai Livonijos magistras su dau¬ 
gybe riterių, žuvo Kaributo sūnus Zigmantas (kadaise buvęs 
Vytauto vietininku Čekijoje, dabar palaikęs Švitrigailą), žuvo 
daugybė rusų kunigaikščių; be to, daugelis pateko į nelaisvę. 
Pačiam Švitrigailai pavyko pabėgti į Vitebską ir surinkti naują 
kariuomenę, tačiau su ja jis vis dėlto nebegalėjo priešintis. Ne¬ 
trukus Zigmantui pasidavė Polockas, Smolenskas, Vitebskas ir 
Naugardas Sieverskas; Švitrigailai liko tik pietinės sritys — Ki¬ 
jevas ir Voluinė su Lucku. Pagaliau išstumtas ir iš tų sričių 
(1438 m.), jis išvyko į užsienius ir atgal grįžo tik žuvus Zigman¬ 
tui (1440 m.). Tada gauti didžiojo kunigaikščio sosto jam vėl 
nepasisekė, ir savo gyvenimą jis baigė Voluinėje (Lucke). (Šitų 
paskutinių įvykių metu Jogaila jau nebegyveno: jis mirė dar 
prieš Ukmergės mūšį — 1434 m.). 

Ukmergės mūšio laimėjimas ne vien sustiprino Zigmanto 
valdžią, bet dar turėjo didelę reikšmę ir Lietuvos santykiams su 
ordinu. Kas buvo Tanenbergo mūšis Prūsų kryžiuočiams, tas 
livoniškei ordino šakai buvo Ukmergės mūšis: jo galybė žuvo 
galutinai, ir jis jau niekad nebeatsigavo tiek, kad galėtų pradėti 
su Lietuva naują karą; po to jis gyveno tik rūpindamasis savo 
vidaus reikalais ir, po 100 su viršum metų visiškai sunykęs, tu¬ 
rėjo pasiduoti Lietuvos globai. Po šito mūšio ne tik Livonijos, 
bet ir Prūsų kryžiuočiai buvo priversti padaryti taiką su Zigman¬ 
tu, o su Švitrigaila nutraukti visas sutartis. Tuo būdu Lietuva ga- 

lutinai baigė ilgas kovas su vokiečiais. Tiesa, Lenkija vėliau su 
Prūsų ordinu pradėjo dar naują karą, kuris padarė ordiną Len¬ 
kijos vasalu, tačiau Lietuva tame kare jau nebedalyvavo, nors 
buvo valdoma to paties valdovo — Kazimiero. 

3. Bažnyčios suvažiavimas Bazely ir bažnytinės unijos 

klausimas 

Švitrigailos ir Zigmanto kovos metu Bazely (Šveicarijoj) 
vyko visuotinis Bažnyčios suvažiavimas, arba konsiliumas. Ja¬ 
me, tarp kitko, buvo iškeltas ir bažnytinės unijos klausimas, ku¬ 
ris jau buvo spręstas Konstancos suvažiavime. Anuomet bažny¬ 
tine unija rūpinosi Vytautas, tačiau jam tatai nepasisekė (žiūr. 
142—143 psl.). Norėdamas patraukti į savo pusę Bažnyčios 
suvažiavimą, tuo pat susirūpinoirŠvitrigaila. Jis net buvo pasiun¬ 
tęs į suvažiavimą unijos šalininką, rytų apeigų Bažnyčios metro¬ 
politą Herasimą. Tačiau Švitrigailai tą darbą sutrukdė Zigman¬ 
tas ir lenkai. Švitrigailos didelis priešas (Zigmanto šalininkas), 
Vilniaus vyskupas Motiejus slapta prikalbėjo Smolenske gyve¬ 
nantį Herasimą sukelti maištą ir pavesti Zigmanto valdžiai visą 
Smolensko žemę: tuomet, esą, unijos reikalais imsiąsis rūpintis 
Zigmantas. Bet Herasimo sąmokslas buvo susektas, ir jis, Švit¬ 
rigailos įsakymu, buvo sudegintas ant laužo, o Smolenskas liko, 
kaip buvęs, Švitrigailos valdžioje. Herasimui mirus, dingo ir 
unijos klausimas. Netrukus, pralaimėjęs mūšį ties Ukmerge, 
Švitrigaila jau nebegalėjo rūpintis tuo klausimu, o Zigmantas taip 
pat turėjo daug kitų rūpesčių, ir Bažnyčių unija jau niekas nebe¬ 
sirūpino Lietuvoje. 

Tačiau patsai unijos klausimas nemirė. Juo ėmė rūpintis 
kiti kraštai. Bazelio suvažiavimas, prasidėjęs 1431 m., tęsėsi iki 
1449 m., t. y. daug ilgiau, negu gyveno Zigmantas (-)- 1440 m.). 
Tuo tarpu Bizantijos imperija jau merdėjo, ir turkai jau grėsė 
Konstantinopoliui. Imperatorius, norėdamas gauti Vakarų para¬ 
mos prieš turkus, taip pat pasiūlė Bazelio suvažiavimui sujungti 
Bažnyčias. Tačiau galutinai dėl unijos buvo susitarta kiek vė¬ 
liau Florencijoje. Tas susitarimas buvo paskelbtas Konstantino¬ 
poly 1452 m., tik jau nebebuvo laiko jam įvykdyti: po pusės 
metų (1453 m.) Konstantinopolį užėmė turkai, imperija žlugo, o 
su ja žlugo ir unija. Turkų sultonas unijos šalininką patriarchą 



pakeitė kitu; Maskvos kunigaikštis unijos šalininką metropolitą 
taip pat pašalino. Tuo būdu po kiek laiko unijos šalininkai vi¬ 
sai išnyko. Tas klausimas vėl iškilo tik XVI amžiaus antrojoje 
pusėje (žiūr. 301 psl.). 

4. Zigmanto santykiai su Lenkija ir jo mirtis 

Santykiai su Lenkija. Zigmantas gavo sostą su Lenkų pa¬ 
galba; tie patys Lenkai jam padėjo ir Švitrigailą nugalėti. Todėl 
iš pradžių jis tenkino visus jų reikalavimus ir ne kartą davė pa * 
kartotinių raštų, kad būsiąs jiems ištikimas. Šitaip jis pasižadėjo 
ir Jogailai ir jo sūnui Vladislovui. Be to, jis buvo priverstas pasi¬ 
žadėti, kad mirdamas visą Lietuvą pavešiąs Lenkų karaliui. Tuo 
būdu buvo panaikintas 1413 m. Horodlės susitarimas, kad Lie¬ 
tuva visada turėsianti savo atskirą valdovą, ir buvo sugrįžta prie 
1401 m. sutarties. Lenkai net privertė Zigmantą duoti pa¬ 
žadą, kad, pavesdamas savo ponams pilis, jis turėsiąs juos pri¬ 
saikdinti, jog tų pilių po jo mirties neatiduosią niekam kitam, o 
tik Lenkų karaliui. 

Visus tuos pasižadėjimo raštus Zigmantas davė tik dėl to, kad 
bijojo nustoti Lenkų paramos prieš Švitrigailą. O kai Švitrigaila 
buvo nugalėtas, ir Zigmantas pradėjo eiti tuo pačiu keliu, kuriuo 
ėjo ir jo priešas. Jis tuojau susiartino su Lenkų priešu impe¬ 
ratorium Albrechtu (Zigmanto įpėdiniu). Laiške imperatoriui jis 
rašo, kad Lietuvos priklausomybė Lenkų karaliams esanti tik pra¬ 
simanymas: kiek tik žmonės galį atsiminti, Lietuva niekad nebu¬ 
vusi jokios kitos valstybės valdžioje. Jis pats Lietuvos kuni¬ 
gaikštystę gavęs ne iš Lenkų karaliaus, bet iš Dievo: jis pavel¬ 
dėjęs ją po savo brolio. 

Zigmantas pradėjo ieškoti sąjungininkų prieš Lenkiją ir 
ruošėsi panaikinti savo duotus priklausomybės pasižadėjimus. 
Tačiau staigi mirtis jam neleido pasiekti savo tikslo. Santy¬ 
kiuose su Lenkija Zigmantas taip pat siekė visiško savaran¬ 
kiškumo. Nuo Švitrigailos jis skyrėsi tik tuo, kad šis abso¬ 
liučiai nenorėjo pripažinti Lenkijos karaliaus priklausomybės, o 
Zigmantas, kai buvo naudinga, tą priklausomybę pripažino, lauk¬ 
damas tinkamo momento ja nusikratyti. Tuo būdu Zigmantas 
ėjo visiškai savo brolio Vytauto pėdomis. 

Zigmanto nužudymas 1440 m. Zigmantas, ruošęsis atgauti 
visišką Lietuvos nepriklausomybę, staiga buvo nužudytas savo 
paties ponų. Į gyvenimo pabaigą jis, rūpindamasis, kad jo įpėdi¬ 
niu būtų pripažintas sūnus Mykolas, buvo pasidaręs žiaurus ir 
persekiojo visus sau priešingus ponus: nemaža jų buvo nužudyta, 
nemaža sukišta į kalėjimus. Zigmanto santykiai su ponais 
labai paaštrėjo. Pagaliau Lietuvos ponų grupė, norėdama su¬ 
trikdyti Zigmanto planus, suruošė sąmokslą ir jį nužudė. Tačiau 
tikroji sąmokslo priežastis ir sąmokslininkų tikslai lig šiol tebėra 
neišaiškinti. 

Nors Zigmantas ir žuvo, besiruošdamas kovai dėl Lietuvos 
savarankiškumo, tačiau jo siekiamasis tikslas drauge su juo ne¬ 
žuvo. Tiesa, ponai, bijodami keršto už tėvo mirtį, jo sūnaus 
Mykolo neįsileido į sostą ir valstybės vairą paėmė į savo rankas, 
betgi visai neketino pasiduoti Lenkijos karaliui Vladislovui. Jie 
pasikvietė į Lietuvą antrąjį Jogailos sūnų, jaunutį Kazimierą, 
ir padarė jį nepriklausomos Lietuvos valdovu. Tuo būdu Lie¬ 
tuva grįžo Jogailos giminei, bet ne Lenkijos karaliams. Nauji 
ryšiai su Lenkais prasidėjo tik tada, kai Kazimieras buvo išrink¬ 
tas ir jų karalium, — taigi tiktai po 7 metų. 


5. Jogaila 

Jogaila ir Kęstutis. Jogaila pradėjo valdyti, kaip teisėtas tėvo 
įpėdinis. Bet kadangi jis susidėjo su vokiečių ordinu, tai 
Kęstutis jį pašalino nuo sosto; vėliau, padaręs sąmokslą, Jo¬ 
gaila vėl atgavo Vilnių. Kęstutis, Jogailos suimtas, buvo nužudytas. 
Bet, ar dėl Kęstučio mirties buvo kaltas Jogaila, šiandien sunku pa¬ 
sakyti. Aišku tik, kad Kęstutis buvo nužudytas Jogailos artimų žmo¬ 
nių įsakymu, nes vėliau jis nenubaudė nė vieno kaltininko; kaltininkai 
buvo nuslėpti, ir buvo skelbiama, kad Kęstutis patsai nusižudęs. 

Jogaila ir Vytautas. Jogailai teko vėliau kovoti su Vytautu, ieš¬ 
kančiu tėvo palikimo. Tuo pat metu jis gavo Lenkų karaliaus sostą. 
Pirmą kartą jis susitaikino su Vytautu, kai tik atsirado proga įžengti į 
Lenkų sostą, o antrą kartą, — kai Lietuvoje negalėjo suvaldyti Vy¬ 
tauto sukelto nepasitenkinimo lenkų kišimusi į lietuvių reikalus. 
Tada jis ryžosi pavesti Lietuvą Vytautui, kuris turėjo valdyti, kaip jo 
vietininkas. Bet Vytautas nesitenkino vietininko role; paėmęs į 
savo rankas valdžią, pasidarė visiškai savarankišku valdovu, nors 
politiniais sumetimais visą laiką sakėsi pripažįstąs Jogailos vyriau¬ 
siąją valdžią. 

Jogaila ir Lenkija. Imdamas Lenkų sostą, Jogaila visai neketino 
padovanoti Lietuvos Lenkijai; jis tik pasižadėjo patsai valdyti Lie¬ 
tuvą ir niekam jos neatiduoti, nes svajojo ją kartu su Lenkija palikti 
savo vaikams. Vadinasi, neatsižadėdamas Lietuvos, jis rūpinosi ne 
Lenkija, bet savo ir savo dinastijos reikalais. 

Jogailos šeima ir jos teisės Lietuvai. Jogaila ilgai neturėjo jokių 
vilčių sukurti savo dinastijos. Su pirmąja žmona, Jadvyga, jis susilau¬ 
kė tik vienos dukters, kuri mirė vos gimusi. Su antrąja žmona sulaukė 
taip pat tik vienos dukters, bet ir ta mirė dar neištekėjusi. Trečioji 
jo žmona buvo bevaikė; tik su ketvirtąja jis susilaukė dviejų sūnų. Si 
ketvirtoji Jogailos žmona buvo lietuvaitė, Alšėnų kunigaikščio duktė 
(ją išpiršo Jogailai Vytautas). Tad Jogaila susilaukė sūnų, jau būda¬ 
mas senelis (Vladislovas gimė 1424 m., o Kazimieras — 1427 m.). 
Vargais negalais Jogailai vis dėlto pasisekė išgauti Lenkų sutikimą, 
kad po jo mirties sostas bus pripažintas jo sūnums. Už tai jis turėjo 
duoti lenkų bajorams naujų privilegijų. Nepasisekė Jogailai tik Lie¬ 
tuvoje. Čia, Vytautui valdant, lietuvių savarankiškumas ir valstybinė 
sąmonė jau buvo tiek subrendusi, kad po Vytauto mirties Lietuvos 
bajorija, nebenorėdama pripažinti savo valdovu Lenkų karaliaus, di¬ 
džiuoju kunigaikščiu paskelbė Švitrigailą. Tuo būdu patsai Jogaila 
ir jo sūnūs buvo aplenkti. Tiesa, jis dar tikėjosi atgauti Lietuvą, kai 
buvo pašalintas Švitrigaila ir kai Zigmantas, ieškodamas Lenkų pa¬ 
ramos, pasižadėjo sostą mirdamas palikti jam arba jo sūnums. Bet 
Jogaila mirė anksčiau už Zigmantą (1434 m.), ir bylos pabaigos ne¬ 
begalėjo matyti. Tuo tarpu netrukus sustiprėjęs Zigmantas ryžosi su¬ 
laužyti savo pasižadėjimus ir ėmė rūpintis, kad sostas atitektų ne 
Jogailos sūnums, bet jo sūnui Mykolui. Jam betgi nepavyko to pa¬ 
siekti: jis žuvo nesutvarkęs reikalų. Bet ir po to Lietuvos bajorija 
neketino pripažinti ankstyvesniųjų pasižadėjimų Lenkijai. Kadangi 
bajorijai nebuvo priimtino kandidato į sostą iš savo kunigaikščių 
tarpo, tai ji išsirinko savo valdovu jaunėlį Jogailos sūnų, Kazimierą. 
Tačiau jį išsirinko, kaip savo atskirą valdovą, visiškai nepriklausomą 
nuo vyresniojo jo brolio, Lenkų karaliaus Vladislovo. Lietuvos sava¬ 
rankiškumo sargyba, kuria anksčiau rūpinosi didieji kunigaikščiai 
(Vytautas, Švitrigaila, Zigmantas), dabar atiteko bajorijai. Kazimie¬ 
ras tuo tarpu tebuvo tik 13 metų vaikas, ir negalėjo patsai valdyti. 
Todėl valdžios vairą paėmė į savo rankas didesnieji bajorai. Nuo to 
meto ir prasidėjo Lietuvos didikų įsigalėjimas. 

Jogailos reikšmė Lietuvai. Lenkai Jogailą laiko vienu didžiųjų 
savo valdovų, nes per jį jie susiartino su Lietuva, kurios padedami 
išsprendė sunkų klausimą savo santykių su vokiečiais, o vėliau, jos 
padedami, varė didelės valstybės politiką. Be to, Lenkijai Jogaila pa¬ 
liko savo dinastiją, kuri, pradedant nuo Kazimiero, valdė ją kartu su 
Lietuva dar beveik pusantro amžiaus. Tos dinastijos valdovų 
valdoma, Lenkija galėjo stoti į varžytynes su galingais imperatoriais 

Habsburgais dėl Vengrijos ir Čekijos. Žodžiu, Jogailos dinastijos 
metu Lenkija klestėte klestėjo. Tuo tarpu Lietuvai patsai Jogaila 
nepaliko nieko atmintino. Tiesa, jo dėka Lietuva tapo krikščioniška 
ir priartėjo prie vakarų Europos; jam valdant Lenkiją, bendromis 
Lietuvos ir Lenkijos jėgomis buvo sutriuškintas pavojingiausias Lie¬ 
tuvos priešas — kryžiuočių ordinas. Tačiau visi tie nuopelnai neat¬ 
sveria vienos didelės blogybės: Jogailos užmegzti ryšiai su Lenkija 
ilgainiui visiškai nutautino Lietuvos bajoriją ir sulenkino didelių jos 
plotų gyventojus. Tiesa, ne jis pats buvo viso to kaltininkas, tačiau 
jam lemta buvo valdyti to įvykio pradžioje, taigi jo buvo pravertos 
durys nutautėti. Nei jis nei kas kitas nepasirūpino sudaryti sąlygų, 
kurios būtų atitolinusios šitą blogybę. 

Jogailos asmuo. Jogaila kad ir nebuvo didelė asmenybė, tačiau 
gerai orientavosi politikos problemose. Jam ypač trūko energijos ir 
ryžtumo. Todėl beveik viskas buvo daroma ne jo paties, bet jam 
artimų žmonių. Kol jis buvo Lietuvoj, daugiausia veikė jo broliai (ypač 



Jogailos antkapis Krokuvos Vavelio katedroje. 

Skirgaila), o kai buvo Lenkijoj — ponai. Ypatingai suvaržytas Jo¬ 
gaila buvo Lenkijoj, kur ponai turėjo teisę kištis į visus valstybės rei¬ 
kalus. Dėl tos priežasties jis buvo didžiai nusivylęs Lenkija, ir jam 
dar labiau trūko energijos dideliems darbams. 

Šiaip jis buvo malonus ir ramus žmogus. Krikštijęsis tapo labai 
maldingas. Labai mėgo medžioti ir tuo tikslu dažnai atvykdavo į 
Lietuvos girias. Lietuvą jis labai mylėjo: ji nuolat traukė jo 
širdį, todėl jis dažnai pagyvendavo Lietuvoj; mėgo Lietuvos žmo¬ 
nes: jo Krokuvos dvare daugelis tarnų buvo lietuviai. Traukė jį ir 
Lietuvos gamta; mėgo klausytis jos miškų ošimo ir paukščių čiul¬ 
bėjimo. Jis ir mirė persišaldęs, pro atvirą langą beklausydamas lakš¬ 
tingalos (bet tai buvo ne Lietuvoj, o Lenkijoj). Mirė turėdamas apie 
85 m. amžiaus; buvo palaidotas Krokuvoj. Jo vyresnysis sūnus, 
Vladislovas, tada teturėjo vos 10 metų. Po 10 m. jis žuvo Vengrijoj, 
ir lenkai pasikvietė į sostą jo brolį, didįjį Lietuvos kunigaikštį Kazi¬ 
mierą. Nuo to laiko iki pat Jogailos giminės galo jau beveik visada 
lenkai savo karaliais rinkdavosi tuos pat asmenis, kuriuos lietuviai iš¬ 
sirinkdavo savo didžiaisiais kunigaikščiais. 

B. Didžiųjų kunigaikščių monarchijos irimo ir 
ponų įsigalėjimo laikotarpis 

I. Kazimiero laikai (1440—1492 m.) - 
pereinamasis laikotarpis 

1. Kazimiero išrinkimas didžiuoju Lietuvos kunigaikščiu 

(1440 m.) 

Išrinkimas. Zigmantui žuvus, natūraliu kandidatu į Lie¬ 
tuvos sostą tapo jo sūnus Mykolas; Mykolo šalininkai tuojau 
ir užėmė žemutinę Vilniaus pilį, Trakus ir Brastą. Žemaičiai 
taip pat palaikė jo pusę. Tačiau daugumas didikų, bijodami kerš¬ 
to už tėvo mirtį, buvo nusistatę prieš jį. Nors tuo pat metu pa¬ 
reiškė savo pretenzijas į sostą ir Švitrigaila, bet galinges¬ 
nieji Lietuvos didikai, susirinkę į Alšėnus, didžiuoju ku¬ 
nigaikščiu išrinko jaunėlį Jogailos sūnų, Kazimierą. Jis buvo 
iškviestas į Vilnių ir čia paskelbtas didžiuoju Lietuvos kuni¬ 
gaikščiu. Švitrigailos ir Mykolo šalininkai turėjo nusileisti, — 
vieni geruoju, o kiti, priversti ginklu. Kadangi Kazimieras te¬ 
turėjo vos 13 m. amžiaus, tai jo vardu kraštą valdė skirtieji pa- 

tarėjai, kuriems vadovavo išmintingasai politikas Jonas Goš¬ 
tautas. 


Santykiai su Lenkija renkant Kazimierą. Lenkiją tuomet 
valdė vyresnysis Jogailos sūnus Vladislovas; Lenkų pastan¬ 
gomis išrinktas Vengrų 
karalium (po imperato¬ 
riaus Albrechto mirties), 
jis tuo metu ruošėsiį 
Vengriją. Lietuvių kvie¬ 
čiamam Kazimierui len¬ 
kai leido vykti į Lietu¬ 
vą, bet tik kaip Vladis¬ 
lovo vietininkui. Mat, 
remdamiesi Zigmanto 
duotais raštais, jie rei¬ 
kalavo, kad Lietuva da¬ 
bar nebeturėtų savo at¬ 
skiro didžiojo kuni¬ 
gaikščio, o priklausytų 
Vladislovui. Vis dėlto 
išėjo kitaip: nepaisyda¬ 
mi Kazimierą atlydėjusių 
lenkų ponų protestų, 
lietuviai paskelbė jį savo 
valdovu, sudraskė Len¬ 
kų karaliams duotus sa¬ 
vo ankstyvesniųjų pasi¬ 
žadėjimų dokumentus ir 
vieną rytą, nieko nepra¬ 
nešę Lenkų ponams, Vil¬ 
niaus katedroje ant Kazimiero galvos uždėjo didžiojo kuni¬ 
gaikščio kepurę, t. y. atliko valdovo pakeliamąsias apeigas. Į 
Vilnių atvykę lenkų ponai tuo metu dar tebemiegojo, ir apie 
įvykį jiems pranešė tik Vilniaus bažnyčių varpų gaudesys ir 
iškilmių triukšmas. Kazimierą paskelbus didžiuoju Lietuvos 
kunigaikščiu, ryšys su Lenkija buvo nutrauktas. Nebeturėdami 
ko Lietuvoje beveikti, išvažiavo iš Vilniaus ir Kazimierą atlydėję 
lenkų ponai. 



Kazimieras, 

1440—1492 m. d. Lietuvos kunigaikštis, nuo 
1447 m. ir Lenkų karalius. 

(J. Mateikos piešinys). 


178 . 


Nors Lenkija ir Vladislovas su šituo lietuvių žygiu ir ne¬ 
sutiko, tačiau Lietuva be jokio ryšio su Lenkija išgyveno net 
7 metus. Vladislovui 1444 m. žuvus, po trejų metų derybų, len¬ 
kai išsirinko tą patį Kazimierą ir savo karalium. O tų 7 metų 
būvyje Lietuva buvo net pradėjusi su Lenkijos lenininku, Mo¬ 
zūrų kunigaikščiu, karą dėl Drohičino, kurį šis po Zigmanto 
mirties buvo užėmęs. 

Kazimiero konkurentų likimas. Mykolas, nusilenkęs Kazimie¬ 
rui, žadėjo būti jam paklusnus; jis tik prašė, kad jam būtų palikti 
Trakai ir kad būtų nubausti tėvo užmušėjai. Tačiau netrukus jis 
bandė suruošti prieš Kazimierą sąmokslą, kuriam nepavykus, pa¬ 
bėgo į Maskvą. Ten jis ir mirė nunuodytas (1452 m.). Tai buvo 
paskutinė Kęstučio giminės atžala. Mirdamas jis prašė, kad jo kaulai 
būtų palaidoti Vilniuje; tas jo prašymas buvo įvykdytas. 

Tais pačiais 1452 m. baigė savo amžių kitas Kazimiero konku¬ 
rentas, buvęs Lietuvos valdovas — Švitrigaila, kuris paskutines savo 
gyvenimo dienas praleido Voluinėje. Jis taip pat buvo palaidotas 
Vilniaus katedroje. Mirdamas jis įsakė pilių komendantams ati¬ 
duoti Lietuvai visas savo valdytąsias žemes. Kadangi lenkai troško 
sau tų žemių, tai dėl jų tarp Lietuvos ir Lenkijos prasidėjo ilga byla. 

2. Žemaičių kunigaikštystės privilegija 

Nesutikimai, kilę po Zigmanto mirties, teturėjo tam tikrų 
padarinių tik Žemaičiams: konkurentų kovų metu jie išgavo 
iš Kazimiero privilegiją, kuri apdraudė visas jų teises ir visiems 
laikams laidavo jiems savotišką vidaus tvarkymąsi. 

Žemaičiai visą laiką Lietuvos valstybėje buvo ypatingoje 
būklėje. Mindaugui valstybę kuriant, jie laikėsi visiškai nuoša¬ 
liai. Gedimino ir Algirdo bei Kęstučio laikais jie priklausė di¬ 
džiajam kunigaikščiui, tačiau tvarkėsi savarankiškai. Jogailos ir 
Vytauto laikais jie buvo kelis sykius dovanoti ordinui, bet 1409 
m. buvo galutinai atvaduoti ir, kaip atskira provincija, prijungti 
prie didžiosios kunigaikštystės. Jie gavo atskirą savo krašto 
valdytoją, vadinamą seniūnu. Jiems buvo sudaryta ir atskira 
vyskupystė. Naujoji Vytauto įvesta tvarka Žemaičių valstie¬ 
čiams atrodė sunki, ir 1418 m. jie padarė sukilimą, norėdami 
atgauti senąsias laisves. Bet Vytautas numalšino sukilimą (tuo¬ 
met buvo nužudyta 60 sukilimo vadų). Nuo to laiko Žemaičiuo¬ 
se buvo visiškai ramu. Tik, renkant Kazimierą, jie atsiminė 

savo laisves ir, nesiskaitydami su visa Lietuva, savo valdovu 
pripažino Mykolą. Juos teko jėga numalšinti; bet vis dėlto 
Kazimieras buvo priverstas duoti jų laisves laiduojančią privi¬ 
legiją. Ta privilegija patvirtino visas Vytauto laikais jų tu¬ 
rėtąsias teises ir garantavo, kad savo krašto seniūną jie patys 
sau rinksis, o didysis kunigaikštis jį tik tvirtins. Be to, Kazi¬ 
mieras pažadėjo, kad Žemaitijoje daugiau nebebus kuriama nė 
vieno didžiojo kunigaikščio dvaro (mat, nauji dvarai visada 
buvo tam tikra našta gyventojams). Pagaliau jiems buvo leista 
laisvai medžioti ir žūklauti ten pat, kur ir anksčiau medžiodavo 
ir žūklaudavo. 

Ši privilegija Žemaičių kraštui buvo pagrindinė; vėliau ji 
daug kartų buvo tvirtinama. Nuo jos davimo laikų Žemaitija 
vadinama kunigaikštyste, ir didieji Lietuvos kunigaikščiai visada 
ją mini savo titule (pal. Vytauto laišką imperatoriui, — 141 psl.). 

3. Kazimiero išrinkimas Lenkų karalium ir 1447 m. privilegija 

Kazimiero išrinkimas Lenkų karalium. Kazimiero valdžiai 
Lietuvoje jau įsigalėjus, 1444 m. atėjo žinia, kad jo brolis, Len¬ 
kų ir Vengrų karalius Vladislovas, žuvo mūšyje su turkais 
(jis žuvo prie Varnos miesto, todėl paprastai vadinamas Var¬ 
niečiu). Lenkų ponai tuojau pakvietė į sostą Kazimierą. Bet 
kadangi Lietuva su Lenkija tada turėjo daug ginčų, tai lietu¬ 
viai nenorėjo Kazimiero išleisti ir jo vardu atsakė lenkų po¬ 
nams, kad reikią dar palaukti, nes Vladislovas dar galįs atsirasti 
(mat, jis buvo dingęs, ir apie jo mirtį tikrų žinių nebuvo). Bet 
kai lenkai pagrasino, jog sostą atiduosią Mozūrų kunigaikščiui 
Boleslovui, tai lietuviai pagaliau nusileido: Boleslovas buvo Ka¬ 
zimiero konkurento, Mykolo, giminė, todėl, tapęs Lenkijos ka¬ 
ralium, galėjo paremti Mykolo pretenzijas į Lietuvos sostą. Lie¬ 
tuviai sutiko Kazimierą išleisti į Lenkiją, bet išreikalavo iš jo 
privilegiją, kuri apdraudė Lietuvos interesus ir praplėtė bajori¬ 
jos teises. 

1447 m. privilegija. Kadangi tuo metu tarp Lietuvos ir Len¬ 
kijos dar tebeėjo ginčas dėl Podolės ir Voluinės, tai lietuviai 
į šitą privilegiją įrašė punktą, kuriuo Kazimieras pasižadėjo iš¬ 
laikyti Lietuvą tose pačiose ribose, kokias ji turėjo Vytauto lai- 

kais. Tai reiškė, kad Podolė su Voluine turi likti Lietuvai. Be 
to, norėdami apsidrausti nuo lenkų įtakos, lietuviai į privile¬ 
giją įrašė nuostatą, kad didysis kunigaikštis negalįs duoti Lie¬ 
tuvoje nei urėdų nei žemių jokiam svetimšaliui. Mat, lietuviai 
bijojo, kad gyvendamas Krokuvoje Kazimieras nepradėtų 
lenkų skirti Lietuvoje urėdais ir dovanoti jiems čia dvarų. Nors 
ir daug kartų lenkai bandė sugriauti tą privilegijos nuostatą, 
tačiau jis išliko iki pat valstybės galo. Tuo būdu privilegija 
visą laiką saugojo Lietuvos valstybę nuo lenkų kišimosi. 

Ta privilegija, be to, dar turėjo labai didelę socialinę reikšmę. 
Ją išsirūpindama, bajorija nepamiršo nė savęs. Nuo to laiko visi 
bajorų dvaruose gyveną valstiečiai liko visiškoje savo ponų val¬ 
džioje. Didysis kunigaikštis pasižadėjo nesiuntinėti į jų dvarus 
jokių savo teisėjų ir atleido bajorų valstiečius nuo visų pareigų 
valstybei. Jau Zigmantas bajorų valstiečius buvo atleidęs 
(1434 m.) nuo mokesčių javais; dabar jie, be to, buvo atleisti ir nuo 
pastočių, nuo pilių statymo ir remontavimo, nuo pareigos piauti 
didžiojo kunigaikščio dvarų pievas ir pagaliau nuo piniginio 
mokesčio (sidabrinės). Tačiau bajorų valstiečių būklė dėl to 
nepalengvėjo, nes, vietoj buvusių pareigų ir mokesčių didžiajam 
kunigaikščiui, jie buvo apkrauti didesnėmis pareigomis savo dva¬ 
rų savininkams — bajorams. Bajorija, trokšdama pelno, kaskart 
vis labiau spaudė savo valstiečius. Todėl laisvieji valstiečiai 
iš bajorų dvarų mielai kėlėsi į didžiojo kunigaikščio žemes. No¬ 
rėdama pastoti tam kelią, bajorija išreikalavo, kad į šitą pri¬ 
vilegiją būtų įrašytas nuostatas, draudžiąs didžiajam kunigaikš¬ 
čiui priimti pabėgusius bajorų valstiečius. Taigi privilegija pa¬ 
dėjo pamatą visuotinei baudžiavai: bajorų valstiečiai liko visiš¬ 
koje savo ponų valdžioje; jie nebeturėjo jokių pareigų didžia¬ 
jam kunigaikščiui (valstybei), o vien tik ponams ir niekur ne¬ 
begalėjo išsikelti iš jų žemių. 


4. Kazimiero karaliavimas Lenkijoje ir jo santykiai su Lietuva 

Išleisdami Kazimierą į Lenkiją, lietuviai buvo gavę lenkų 
sutikimą, kad visa Podolė ir Voluinė bus pripažintos Lietuvai. 
Kazimieras tą pažadėjo savo privilegijoje ir priesaikoje. Bet 
kai jis nuvyko į Lenkiją, lenkai pareikalavo sau tų žemių. 

O kadangi lietuviai neketino atsisakyti nuo savo teisių, 
tai ginčas dėl tų žemių ėjo ištisus 6 metus. Todėl Kazimiero 
valdymo pradžia Lenkijoje buvo itin sunki: lenkai reikalavo 
patvirtinti jų privilegijas ir pripažinti ginčijamąsias žemes 
Lenkijai, o lietuviai tuo atveju grasino, jog susidėsią su Maskva 
ir totoriais, ir reikalavo, kad Kazimieras paskirtų Lietuvai valdyti 
atskirą didįjį kunigaikštį. Kazimieras negalėjo to padaryti, nes 
tada galėjo visiškai netekti Lietuvos. Buvo sušaukta nemaža 
bendrų seimų, tačiau jie, nieko neišsprendę, pasibaigdavo gana 
triukšmingai, ir abi pusės, nepatenkintos Kazimieru, grasino jį 
pašalinti. Savo seimuose lenkai išplūsdavo atvykstančius Lie¬ 
tuvos delegatus, o kartą juos net sumušė. Lietuviai irgi atsi¬ 
kirsdavo aštriais žodžiais ir demonstratyviai išvažiuodavo na¬ 
mo. Kartais lietuviams Lenkijoje būdavo pavojinga net pasi¬ 
rodyti, ir į vieną seimą (Parčavoj) jie sutiko nuvažiuoti tik tada, 
kai Kazimieras pats atvyko nuo pat sienos jų palydėti (1451 m.). 
Tame pat seime dalis Lietuvos ponų, pasipiktinusių lenkais, grą¬ 
žino jiems herbus, 1413 m. gautus iš lenkų. 

Visą tą laiką ginčijamoji Voluinė buvo valdoma Švitrigailos, 
o Podolė buvo valdoma Lenkų. Švitrigaila mirdamas (1452 m.) 
testamentu Voluinę paliko Lietuvai, tačiau lenkai ne tik neketino 
atiduoti Lietuvai Podolės, bet dar ruošėsi ginklu užgrobti ir Vo¬ 
luinę. Kazimieras šitam ginče palaikė lietuvius, todėl lenkai ruošėsi 
jį už tai pašalinti ir pradėti su Lietuva karą. Šitokioj dėtoj karalius 
1453 m. buvo priverstas Petrakavos seime patvirtinti lenkų pri¬ 
vilegijas, bet žemių jiems prisiekė grąžinti tik tas, kurios ne¬ 
teisingai esančios kitų užgrobtos. Lenkai visą laiką reikalavo, 
kad jiems būtų atiduota visa Padolė ir Voluinė, tačiau lietu¬ 
viai nenusileido. Kad dėl to nekilo karo tarp Lietuvos Len¬ 
kijos, tai buvo Kazimiero nuopelnas: jis savo šaltu elgesiu ir 
atsargumu jo išvengė. Kazimiero būklė pamažu Lenkijoje ėmė 
stiprėti, o didžiausias jo priešas — kardinolas Z. Olesnickis, 
kuris vadovavo visai prieš Kazimierą ir Lietuvą nukreiptai ak¬ 
cijai, pagaliau visiškai nustojo įtakos. 

Tai buvo tas pats Olesnickis, kuris daugiausia priešinosi Vy¬ 
tauto karūnavimui ir kuris vadovavo Lenkijos politikai jau nuo Jo¬ 
gailos valdymo pabaigos. Labiausiai jis iškilo, būdamas regentų va¬ 
das karaliaujant mažajam Vladislovui. Vladislovui esant Vengrijoj ir 

po jo mirties, Olesnickis taip pat valdė Lenkiją. Tačiau jis nesuge¬ 
bėjo paimti į savo įtaką Kazimiero. Olesnickis mirė 1455 m., pasku¬ 
tinius 10 m. gyvendamas nuošaliai. 

5. Lenkų karas su kryžiuočių ordinu ir 1466 m. Torno taika 

13 metų karas. Kazimiero laikais ordinas jau buvo visiškai 
susilpnėjęs, todėl nė nebegalvojo apie bet kokį karą. Tačiau 
karą sukėlė jo paties valdinių sukilimas. Mat, ordino valsty¬ 
bėje, be jo, buvo dar ir kitų socialinių pajėgų, būtent vyskupų, 
valdžiusių daugybę žemių, pasaulinių riterių — bajorų, pagaliau 
ir turtingų miestiečių. Miestiečiams ordinas labiausiai nepatiko 
tuo, kad jis buvo suėmęs į savo rankas visą prekybą; o visi 
kiti buvo nepatenkinti ordinu dėl to, kad jis vienas valdė kraš¬ 
tą. Todėl 1454 m. ir prasidėjo miestiečių ir bajorijos sukilimas. 
Per 4 savaites į sukilėlių pusę perėjo 56 miestai ir pilys. Žino¬ 
dami, kad vieni neatsilaikys, sukilėliai pasidavė Lenkų karaliui 
Kazimierui. Tuo būdu prasidėjo karas, kurs Lenkijai buvo 
nelengvas, nes tęsėsi net 13 metų. Pagaliau ordinas buvo nu¬ 
galėtas. 1466 m. Torne buvo pasirašyta taika, kuria ordinas 
pasidarė Lenkijos vasalu ir perleido jai daug žemių. Lenkija 
atgavo savo Pamarį, Dancigą ir — buvusiam aisčių krašte — 
Elbingą, Marijenburgą ir visą Varmijos vyskupystę. Smarkiai 
apkarpytas, likęs Lenkijos vasalu, ordinas savo sostinę per¬ 
kėlė į Karaliaučių. Nuo to laiko Karaliaučius buvo sostinė ne 
tik iki panaikinant ordiną, bet ir įsikūrus vadinamajai Prūsų 
kunigaikštijai. O Lenkijai Torno taika tekusios žemės išbuvo 
jos valdžioje iki valstybės padalinimo (1772 m.). 

Lietuva 13 m. karo metu. Kariaudama sunkų karą su ordi¬ 
nu, Lenkija kvietė prisidėti prie jo ir Lietuvą. Tačiau Lietuvos po¬ 
litikos vadai, einant ginčams su lenkais dėl Voluinės ir Podolės, 
nepanorėjo su jais dėtis. Priešingai, jie galvojo atsiimti iš jų visą 
Podolę, o kai kurie net galvojo pašalinti nuo savo sosto Ka¬ 
zimierą. Tai buvo lietuvių klaida: jie ne tik neatgavo Podolės, 
bet dar praleido puikią progą reviduoti Melno taikai. Susidė¬ 
jusi su Lenkais, Lietuva, be abejo, būtų pasiekusi bent Vytauto 
svajotąją sieną, t. y. Nemuną, o gal net būtų atgavusi anapus 
Nemuno esančias lietuviškąsias žemes. Gal tik Lietuvos ne- 
prisidėjimas ir išgelbėjo ordiną. Nors ir merdėdamas, ordinas 

betgi dar išgyveno daugiau, kaip 50 metų. Atitekusi Branden¬ 
burgo hercogams, jo valstybė išaugo į pavojingą kaimyną ir to¬ 
liau germanizavo pavergtuosius Mažosios Lietuvos lietuvius. 

6. Lietuvos santykiai su Maskva Kazimiero laikais 

Maskvos iškilimas. Kai Lietuva XIII amž. pradėjo rinkti 
rusų žemes, visos jų kunigaikštystės priklausė totorių. Kipča- 
ko, arba vadinamosios Auksinės, Ordos chanai (iš Sarajaus) 
rinkdavo iš jų mokesčius ir skirdavo jiems kunigaikščius, kurių 
vienas buvo laikomas didžiuoju. Dėl šio kunigaikščio titulo 
varžėsi Vladimiro, Tverės ir Maskvos kunigaikščiai. Chanas 
tą titulą atiduodavo tam, kuris geriau jam įsiteikdavo ir daugiau 
sumokėdavo pinigų. Tačiau nuo XIV amž. pradžios didžiojo 
kunigaikščio titulas išlaikomas jau tik vienų Maskvos kunigaikš¬ 
čių. Chanų padedami, jie suėmė į savo rankas visas Lietuvos 
kunigaikščiams nepatekusias rusų kunigaikštystes. Šitas Mask¬ 
vos iškilimas prasidėjo nuo kunigaikščio Jono Kalitos laikų 
(1328—1340 m.). Ketvirtasis jo įpėdinis, Dimitrijas, išdrįso net 
stoti į kovą su totoriais, kuriuos (1380 m.) smarkiai sumušė 
Dono paupy (todėl jis ir vadinamas Doniečiu). Tikroji Mask¬ 
vos galybė betgi prasidėjo nuo Jono III-jo (1462—1505 m.), 
kuris ne tik kad suėmė į savo valdžią visas aplinkines kuni¬ 
gaikštystes, bet pradėjo pulti net ir Lietuvą. Nuo jo laikų pra¬ 
sidėjo Lietuvos nepasisekimai ir traukimasis atgal nuo Maskvos. 

Tuo metu totorių Auksinė Orda suskilo, ir Krime atsi¬ 
rado kitas — Perekopo chanatas (Perekopu vadinosi jų sosti¬ 
nės pilis). Jonas III su naujuoju chanu padarė sąjungą ir su¬ 
naikino Auksinę Ordą. Tuo būdu Maskva atsipalaidavo nuo 
totorių (1480 m.), ir vienintelis galingas jos konkurentas liko 
Lietuva. 

Jonas III buvo vedęs paskutinio Bizantijos imperatoriaus 
dukterėčią Zofiją. Bizantijos imperija jau buvo žlugusi, ir Jo¬ 
nas III pasijuto esąs teisėtas savo žmonos tėvų sosto įpėdinis. 
Jis perėmė Bizantijos imperatorių herbą — dvigalvį erelį ir nu¬ 
sistatė suimti į savo valdžią visas rusiškąsias žemes. Tuomet 
Maskvoje ir susidarė teorija, kuri skelbė, jog Maskva turinti būti 
toks pat pravoslaviškojo pasaulio centras, koks anksčiau buvo 

Konstantinopolis, nes Maskvoje sėdįs imperijos įpėdinis. Tuo- 
būdu į Maskvą dar labiau sužiuro visų rusų akys, ir Lietuvai, 
kurioje pravoslavams nebuvo jokio moralinio autoriteto, vis 
sunkiau buvo kovoti su Maskva. 

Lietuvos kovos su Maskva. Pirmieji Lietuvos susidūrimai 
su Maskva Kazimiero laikais prasidėjo tada, kai Maskva pri¬ 
glaudė Kazimiero konkurentą Mykolą ir kitus Kazimiero prie¬ 
šininkus. Pirmieji Lietuvos žygiai buvo gana sėkmingi: ji už¬ 
kariavo net keletą pasienio sričių. Bet visiškai kitaip virto, kai 
Kazimieras išvyko į Lenkiją. Ten būdamas, jis pats nebegalėjo 
rūpintis tolimųjų rytų reikalais, tuo tarpu Lietuvos didikai 
daugiausia dėmesio kreipė į konfliktą su Lenkija dėl Voluinės ir 
Podolės. O tuomet buvo pasitaikiusi kaip tik gera proga nu¬ 
galėti Maskvai, nes jos kunigaikščio Vosyliaus sukilę priešai 
šaukėsi Lietuvos paramos, žadėdami pripažinti Kazimiero vy¬ 
riausiąją valdžią. Tačiau neparemti jie pralaimėjo, ir Kazi¬ 
mierui teko padaryti su Maskva amžinąją taiką (1449 m.), — 
vadinasi, teko pripažinti Maskvą esant visiškai lygią su Lietuva. 
Maža to, Kazimieras net pasidalino su Maskva įtakos sritimis: 
Maskvos įtakoje buvo palikti Pskovas su D. Naugardu, o Lie¬ 
tuvos įtakoje — Tverė. Riazanei buvo palikta teisė pačiai 
pasirinkti sau globą. Taigi 1449 m. sutartis buvo 
pirmasis didelis Maskvos laimėjimas Lietu¬ 
vos nenaudi. Nuo to laiko Maskva nuolat kyla, o Lietuva 
pralaimi. 

Pirmieji Maskvos laimėjimai lietė tik Lietuvos įtaką, o to¬ 
limesnieji — jau ir žemes. Kazimierą tuo laiku nuo Maskvos 
reikalų atitraukė 13-kametis Lenkų karas su vokiečių ordinu, o 
vėliau—susirūpinimas gauti Čekų ir Vengrų sostus savo sūnums. 
Pačioje Lietuvoje tuo metu ėjo ponų rungtynės dėl valdžios 
ir buvo daromi įvairūs sąmokslai prieš Kazimierą. Tad Maskva 
galėjo laisvai veikti. Pirmiausia ji privertė savo valdžiai pasi¬ 
duoti Lietuvos sąjungininkus Tverę ir vėliau Možaiską. Psko¬ 
vas jai buvo palankus; o D. Naugardą Jonas III po antrojo žygio 
(pirmasis buvo 1471 m., antrasis — 1479 m.) prijungė prie 

Maskvos. Tuo būdu žuvo galingoji D. Naugardo respublika. Beje, 
po pirmojo žygio D. Naugardas prašė Lietuvą paramos, bet Lenki¬ 
jos reikalais užsiėmęs Kazimieras į tą jo šauksmą neatsiliepė. 

Netrukus buvo visiškai panaikinta ir Maskvai nepaklusni Tve¬ 
rės kunigaikštystė. Kazimieras bandė užtarti pabėgusį Tverės 
kunigaikštį, tačiau Jonas III vienų žodžių neklausė. Sudaręs 
sąjungą su Krimo chanu, jis jautėsi gana stiprus; maža to, jis 
ragino chaną pulti Lietuvą. Todėl totoriai ne kartą nusiaubė 
Kijevo apylinkes. Patsai Jonas III Kazimiero laikais karo su 
Lietuva nepradėjo, nes ir be to turėjo pakankamai darbo; ta¬ 
čiau, augant jo galybei, Maskvos pasieny esančios Lietuvai pa¬ 
klusnios, — būtent Ugros ir Okos paupių, — kunigaikštystės 
jau ėmė svyruoti tarp Lietuvos ir Maskvos. Tuo būdu Lietuvos 
galybė rytuose pašlijo. 

7. Lietuvos vidaus santykiai Kazimiero laikais 

Atskiro Lietuvos kunigaikščio klausimas buvo iškilęs tuo¬ 
jau, kai tik Kazimieras išsikėlė į Lenkiją. Bet einant karštoms 
lietuvių lenkų kovoms dėl Voluinės ir Podolės, Kazimieras, skir¬ 
damas atskirą Lietuvos valdovą, būtų rizikavęs visiškai netekti 
Lietuvos, — juo labiau, kad Lietuvos kunigaikščiu būtų tekę 
skirti Mykolą, bandžiusį net sąmokslu užgrobti sostą. Tačiau 
Kazimieras nesutiko skirti Lietuvai atskiro valdovo ir po My¬ 
kolo mirties (1452 m.), kada Lietuvos ponai iškėlė kandidatu 
Algirdo palikuonį, Kijevo kunigaikštį Simaną (Olelkos, arba 
Aleksandro, sūnų). Lietuviai, siūlydami Simaną (1461 m.), tei¬ 
kė Kazimierui sąlygą arba jį skirti arba pačiam persikelti gy¬ 
venti į Lietuvą, tačiau Kazimieras nei šiaip nei taip nepadarė. 
Jis norėjo valdyti Lietuvą iš Lenkijos, bet nenorėjo kištis į Lie¬ 
tuvai rūpimą Maskvos šeimininkavimą Rusijoje. Todėl nepasi¬ 
tenkinimas juo Lietuvoje nuolat augo. Net tie patys ponai, 
kurie jį dar mažą buvo iškėlę Lietuvos kunigaikščiu, pasidarė 
jo priešais; o buvęs Kazimiero globėjas Jonas Goštautas (f 1488) 
pasidarė opozicijos vadu jau bylos su lenkais metu. 

1481 m. sąmokslas prieš Kazimierą. Prie viso krašto ne¬ 
pasitenkinimo Kazimieru dar prisidėjo ir kunigaikščių pasiprie¬ 
šinimas. Mat, Kazimieras, Vytauto pavyzdžiu, ėmė naikinti 
likusias sritines kunigaikštystes. Todėl 1481 m. prieš Kazimierą 
susidarė sąmokslas, kuriam vadovavo kunigaikščiai — buvusiojo 
kandidato į Lietuvos valdovus, Simano, brolis Mykolas Olel- 

kaitis, vienas Alšėniškis ir Bielskis. Bet sąmokslas buvo su¬ 
sektas, ir jo vadai buvo nubausti mirtimi. 

Sritinių kunigaikštysčių naikinimas. Vytauto laikais sriti¬ 
nių kunigaikštysčių buvo likę nebedaug. Nuo jo laikų visą 
kraštą valdė patsai didysis kunigaikštis per savo vietininkus. 
Bet Kazimiero valdžia iš pradžių buvo silpna, ir jis buvo pri¬ 
verstas kai kurioms sritims duoti daugiau savarankiškumo. Pir¬ 
miausia tokia privilegija buvo duota Žemaičiams (žiūr. 179 psl.), 
o vėliau — Smolenskui. Smolenske buvo įsigalėjęs Lengvenio 
Algirdaičio sūnus Jurgis. Nors jis ir buvo jėga pašalintas, ta¬ 
čiau Smolenskui teko duoti privilegiją, garantuojančią jam dalį 
savarankiškumo. Blogiau Kazimierui išėjo su Kijevu. Ten įsi¬ 
galėjo Vytauto pašalinto Vladimiro Algirdaičio sūnus Aleksan¬ 
dras (Olelka), ir Kazimieras buvo priverstas Kijevą palikti ne 
tik jam, bet ir jo sūnui Simanui. 

Kazimieras stengėsi visą kraštą suimti į savo valdžią. Jis 
nešalino kunigaikščių jėga, kaip kad darė Vytautas, bet, kuriam 
nors jų mirus, nebeduodavo kunigaikštystės įpėdiniams. Taip an¬ 
tai, mirus Kijevo kunigaikščiui Simanui (f 1471 m.), jis Kijevo 
nebeatidavė jo broliui Mykolui, o paskyrė čia savo vietininką. 
Taip pat jis darė ir su kitomis mažesnėmis kunigaikštystėmis. 
Tuo būdu į jo valdymo pabaigą atskiros kunigaikštystės liko 
tik Kopiliuje, Slucke, Pinske, keletas jų liko Černigovo krašte 
ir Maskvos pasieny. Tačiau jose esančias pilis valdė didžiojo 
kunigaikščio vietininkai, todėl jos nebegalėjo būti pavojingos 
valstybės vieningumui. Taigi Kazimiero buvo baigtas Vytauto 
pradėtasai valstybės centralizavimo darbas. 

8. Kultūrinė ir ekonominė Lietuvos būklė Kazimiero laikais 

Kultūrinė būklė. Didžiuoju Lietuvos kunigaikščiu Kazi¬ 
mieras išbuvo net 52 m. Neskaitant trumpų vidaus kovų jo 
įsigalėjimo metu ir keleto žygių į rusų sritis, visas jo valdymo 
laikotarpis pasižymėjo ramumu. Tiesa, totoriai dažnai nusiaub¬ 
davo Kijevo apylinkes, tačiau pačios Lietuvos niekas nepalietė. 
Todėl normaliai kraštui plėtotis ir kilti sąlygos buvo palankios. 
Bet vis dėlto labai mažai buvo rūpintasi savo kultūros kėlimu. 
Jo laikais Lietuvoje atsirado daugiau pradžios mokyklų, Vilniuje 

buvo įsteigta net vidurinė mokykla, bet aukštesniosios mokyklos 
nebuvo. Tuo būdu lietuviai turėjo vykti mokytis svetur; dau¬ 
gelis vyko į vakarų Europos universitetus, bet vis dėlto dau¬ 
giausia mokėsi Krokuvoje; čia ypač daug mokėsi busimųjų 
kunigų. Savų kunigų dar nepakako — vis dar daug jų tekdavo 
kviestis iš Lenkijos. Taigi nors ir blogi buvo politiniai santy¬ 
kiai su Lenkija, tačiau Lietuvos dvasininkai nesulietuvėjo. Be 
to, Kazimierui gyvenant Krokuvoje ir su Lenkų dvaru dažnai 
atvykstant į Lietuvą, su lenkais artėjo ir Lietuvos bajorija; dau¬ 
gelis Lietuvos didikų vedė žmonas lenkes. Tuo būdu mūsų 
bajorijos ryšiai su lenkų ponais darėsi vis glaudesni, nors savo 
valstybinius reikalus jie dar gana atkakliai tebegynė. 

Ekonominė būklė ramiaisiais Kazimiero laikais Lietuvoje 
pagerėjo, daugelis didikų labai praturtėjo, krašte buvo statoma 
daug stiprių mūro pilių ir rūmų; taip pat buvo pastatyta ne¬ 
maža net iki mūsų laikų išlikusių bažnyčių. Tačiau valstiečių 
būklė ne tik nepagerėjo, bet dar pablogėjo (ypač bajorijos dva¬ 
ruose). Po 1447 m. privilegijos palengva prasidėjo tikroji bau¬ 
džiava (žiūr. 180 psl.): iš savo vietų nebegalį išsikelti valstie¬ 
čiai buvo apkraunami vis didesniais mokesčiais ir darbais. 

Gyventojų krašte tebebuvo dar nedaug. Kazimiero laikais 
Lietuva pajėgdavo pastatyti 40.000 kariuomenės, o tris sykius 
už ją mažesnė Lenkija — net 60.000. Tad gyventojų Lietuvoje 
turėjo būti bent 3 ar 4 kartus rečiau, negu Lenkijoje. Kaip Vy¬ 
tauto (žiūr. 165 psl.), taip ir Kazimiero laikais tankiau buvo 
gyvenama tik tikrojoj Lietuvoj, Palenkėj, Voluinėj ir Podo¬ 
lės Braclavo srityje (visa kita Podolė priklausė Lenkijai). O 
rytinės Lietuvos žemės, išskyrus didesniųjų miestų apy¬ 
linkes, buvo beveik negyvenamos. Tačiau pajamų iš Lie¬ 
tuvos Kazimieras gaudavo ne mažiau, kaip ir iš Lenkijos kara¬ 
lystės žemių, nes joje buvo daugybė didžiojo kunigaikščio 
dvarų (domenų). Pinigines pajamas jis gaudavo iš muitų ir 
teismo mokesčių, o pelną iš savo dvarų gaudavo daugiausia 
natūra: grūdais, kailiais, medum, galvijais ir t. t. Piniginių mo¬ 
kesčių už žemę tada dar labai mažai temokėdavo. 

9. Kazimiero asmuo ir jo šeima 


Asmuo. Kazimieras buvo santūrus ir kieto būdo žmogus. 
Tiesa, jis nepasižymėjo griežtumu, bet savo tikslų siekė kant¬ 
riai ir patvariai. Neturėjo jokių didingų politinių planų; 



Kazimiero vaikų auklėtojas istorikas J. Dlugošas ir karalaičiai. 

(F. Cynko paveikslas). 

jis, galima sakyti, tebuvo tik geras ūkininkas ir rūpestingas 
šeimos tėvas. Savo valstybėje stengėsi viską suimti į savo 
rankas, o užsienio politikoj ypač stengėsi savo sūnus aprūpinti 
sostais. Čia jam daugiausia teko turėti reikalų su Vengrais ir 
Čekais, į kurių sostus jam pasisekė pasodinti sūnų Vladislovą. 
Valdyti Kazimierui buvo nelengva. Lenkijoje iš seimų jam daž¬ 
nai tekdavo išgirsti gana griežtų žodžių, bet, juos kantriai iš¬ 
klausęs, jis vis tiek darydavo saviškai. Lietuvoj jam pasisekė su¬ 
griauti atsigavusių kunigaikščių galią, bet užtat iškilo nepalan- 

kūs didikai, kurie, jam esant Lenkijoje, tvarkė visus Lietuvos 
valstybės reikalus. Tik per paskutinius trejus jo gyvenimo me¬ 
tus jam Lietuvoje atstovavo sūnus Aleksandras. Besirūpinda¬ 
mas savo dinastiniais reikalais, jis dažnai apleisdavo Lietuvos 
reikalus. Todėl Kazimieras Lietuvoje nebuvo populiarus. 

Šeima. Kazimieras mirė 65 m. amžiaus, palikęs gausingą šeimą. 
Iš viso jis turėjo 6 sūnus ir 5 dukteris. Jis buvo kelis kartus vedęs, 
bet visų jo vaikų motina buvo austrė Elžbieta Habsburgaitė. Visos 



Šv. Kazimieras prie bažnyčios durų. 

Žmonės rytą pastebi šv. Kazimierą besimeldžiantį dar prie uždarų bažnyčios 
durų. (Vičulkovskio paveikslas). 

jo dukterys buvo ištekėjusios už Vokietijos kunigaikščių. Viena iš 
jų ištekėjo už Hohencolerno; jos sūnus buvo paskutinysis kryžiuočių 
magistras ir pirmasis pasaulinis Prūsų kunigaikštis. Kazimiero sūnus 
Vladislovas buvo Čekų ir Vengrų karalius; kitas jo sūnus, Jonas 
Albrechtas, buvo tėvo įpėdinis — Lenkų karalius, o sūnus Alek¬ 
sandras — didysis Lietuvos kunigaikštis. Jonui Albrechtui mirus, 
Aleksandras buvo išrinktas ir Lenkų karalium. Sūnus Fridrikas buvo 
Krokuvos vyskupas, Gniezno arkivyskupas ir primas, o Zigmantas 
buvo Lietuvos ir Lenkijos valdovas ir paskutinio, abi valstybes val¬ 
džiusio, Gediminaičio Zigmanto Augusto tėvas. Pagaliau dar vienas 
Kazimiero sūnus, taip pat Kazimieras, pripažintas šventuoju. 

Didysis kunigaikštis Kazimieras mirė Gardine, esą, Jonui Al¬ 
brechtui ir Aleksandrui testamentu padalinęs Lietuvą ir Lenkiją. Bet 
iš tikro to testamento niekas iš istorikų niekur nėra matęs. 

Šv. Kazimieras gimė 1458 m. Iš pradžių jis dalyvavo politikos 
gyvenime ir, teturėdamas vos 13 metų, buvo net kandidatas į Vengri¬ 
jos sostą. 1471 m. tėvas jį buvo išsiuntęs į Vengriją sosto užimti, bet 
žygis pasibaigė nelaimingai, ir Kazimieras grįžo tuščiomis. Paaugęs 
jis visiškai pasitraukė nuo užsienio politikos. Atsidavęs maldoms, 
jis tik rėmė katalikų Bažnyčią. Buvo labai maldingas ir didelis 
asketas. 1479 m. atvyko į Vilnių, kur išbuvo iki pat mirties. Mirė 
1484 m. Po jo mirties tėvas pradėjo statyti prie katedros koplyčią, 
kur turėjo būti palaidotas jo kūnas; tačiau koplyčią baigė statyti tik 
jo brolis Zigmantas. 1521 m. Kazimieras buvo paskelbtas palaimin¬ 
tuoju, o 1602 m. — šventuoju. 


II. Lietuvos ir Lenkijos artėjimo laikai 

1. Aleksandro (1492—1506 m.) išrinkimas didžiuoju Lietuvos 

kunigaikščiu 

Kazimiero laikais Lietuvos santykiai su Lenkija buvo la¬ 
bai įtempti. Išrenkant jį didžiuoju Lietuvos kunigaikščiu, ryšys 
su Lenkija buvo visiškai nutrauktas; jis buvo atnaujintas tik 
Kazimierui tapus ir Lenkų karalium. Bet ir po to lietuviai nuo¬ 
lat reikalavo, kad Lietuvai būtų paskirtas atskiras valdovas; o 
kai Kazimieras su tuo nenorėjo sutikti, buvo kilęs net sąmokslas 
jį pašalinti nuo Lietuvos sosto. 

Lietuva nebuvo patenkinta bendru valdovu iki pat Kazi¬ 
miero mirties. Todėl per paskutinius trejus savo gyvenimo me¬ 
tus (1490—1492 m.) Kazimieras savo vietininku Lietuvoje laikė 
sūnų Aleksandrą. Šis neturėjo jokio juridinio titulo, bet, kaip 

valdovo sūnus, buvo faktiškas jo atstovas ir vadovavo visam 
valstybės gyvenimui. Kazimierui 1492 m. mirus Gardine, Lie¬ 
tuvos ponai tuojau sušaukė seimą ir savo didžiuoju kunigaikš¬ 
čiu išrinko Aleksandrą. Lenkams jie pranešė, kad Kazimieras 

mirdamas palikęs testa¬ 
mentą, kuriuo Lietuvai 
valdovu paskyręs Alek¬ 
sandrą, o Lenkijai — jo 
vyresnįjį brolį Joną Al¬ 
brechtą. Esą, jie įvykdę 
velionies valią ir turį viltį, 
kad ją įvykdysią ir lenkai. 
Lenkai šiuo lietuvių žings¬ 
niu buvo labai nepaten¬ 
kinti, nes vėl norėjo bend¬ 
ro valdovo. Tačiau nebu¬ 
vo kitos išeities, ir savo 
karalium jie išrinko lie¬ 
tuvių siūlomąjį Joną Al¬ 
brechtą. Tuo būdu Lie¬ 
tuva vėl atsiskyrė nuo 
Lenkijos. Jonas Albrech¬ 
tas titulavosi ir didžiuo¬ 
ju Lietuvos kunigaikščiu, 
kaip kad seniau titulavosi 
Jogaila ir jo sūnus Vla¬ 
dislovas, nors iš tikrųjų 
jis Lietuvoje neturėjo jokios valdžios, ir abi valstybes rišo tik 
tradicinė sąjunga. Bet Aleksandro viešpatavimo pradžioje Lie¬ 
tuva, pradėjusi sunkų karą su Maskva, ėmė ieškoti Lenkų para¬ 
mos. Lenkai iš savo pusės ėmė reikalauti atnaujinti senus su¬ 
sivienijimo dokumentus. Todėl ryšys su Lenkija vėl buvo 
atnaujintas. O kai mirė Jonas Albrechtas ir Lenkai savo kara¬ 
lium išsirinko Aleksandrą, tai abi valstybės vėl atsidūrė vieno 
valdovo valdžioje. Nuo to meto jos jau visą laiką, iki pat vals¬ 
tybės pabaigos, buvo valdomos vieno valdovo. Tad Alek¬ 
sandras buvo paskutinis Lietuvos valdovas, 
ją valdęs atskirai nuo Lenkijos. 



Aleksandras, 

1492—1506 m. d. Lietuvos kunigaikštis, 
o nuo 1501 m. ir Lenkų karalius. 

2. Lietuvos santykiai su Maskva Aleksandro laikais 

1494 m. taika. Kazimierui viešpataujant, Maskvos kuni¬ 
gaikštis Jonas III vengė karo su Lietuva, bet po Kazimiero mir¬ 
ties jis užėmė nemaža Lietuvai paklusnių pakraščio kunigaikš¬ 
tysčių. Aleksandras su¬ 
manė tą pavojingą prie¬ 
šą nulenkti giminyste, 
todėl pasipiršo jo dukte¬ 
riai Elenai. Bet Jonas III 
sutiko leisti dukterį tik 
padarius taiką. Po ilgų 
derybų 1494 m. pagaliau 
buvo padaryta taika; bu¬ 
vo sutarta, kad abi vals¬ 
tybės pasilaiko sau tai, 
ką buvo valdžiusios tai¬ 
kos sudarymo metu. Ta¬ 
čiau pasiliko neaišku, 
kam kurios sritys iš tik¬ 
rųjų priklauso: mat, pa¬ 
sienio kunigaikščiai bu¬ 
vo beveik nepriklauso¬ 
mi. Dėl tos priežasties 
vėliau kiekvienu momen¬ 
tu tarp abiejų valstybių lengvai galėjo kilti ne tik konfliktų, bet 
ir karų. Karai iš tikro greit ir prasidėjo. 

Aleksandro ir Elenos vedybos įvyko tuojau po taikos, 
bet pasirodė, kad jos nė kiek nepagerino Lietuvos santykių su 
Maskva. Priešingai, jos net sukėlė naujų nesusipratimų ir da¬ 
vė progos Jonui III rasti naujų priekabių. Kunigaikštienė Ele¬ 
na tapo abiejų pusių politinių sumetimų auka. Pirmiausia jos 
tėvas pareikalavo, kad ji liktų pravoslavė; su ja į Vilnių buvo 
pasiųstas didokas skaičius Maskvos bajorų ir pravoslavų dva¬ 
sininkų, kurie čia turėjo šnipinėti ir teikti žinias Maskvai. Jai 
pačiai tėvas griežtai nurodė, kaip ji turi laikytis Vilniuje, kokiuos 
santykius turi palaikyti su katalikais ir t.t. Tuo būdu iš pada¬ 
rytosios (1494 m.) taikos neišėjo nieko gero: Jonas III ir toliau 
palaikė ryšius su Lietuvos priešu, Krimo chanu Mengli-Girėju, 



Aleksandro antspaudas. 

ir kurstė jį pulti Lietuvą. Jis pats nuolat kaltino Aleksandrą, 
kad šis nestatąs Vilniuje Elenai reikalingos cerkvės, kad spau- 
džiąs pravoslavus ir 1.1. Pagaliau 1499 m., prisidengdamas pra¬ 
voslavų gynimu, jis net pradėjo karą su Lietuva. 

Karas su Maskva. 1499 m. Aleksandro broliai, Lenkų ka¬ 
ralius Jonas Albrechtas ir Čekų bei Vengrų karalius Vladislo¬ 
vas, padarė sąjungą kariauti su Turkais. Prie jos turėjo pri¬ 
sidėti ir Aleksandras. Jonas III, matydamas, kad Lenkija, su¬ 
sirūpinusi karu su Turkais, negalės duoti Lietuvai pagalbos, 
nutarė pulti Lietuvą. Lietuvos sąjungininkai buvo tik Livo¬ 
nijos ordino magistras Valteris Pletenbergas ir Užvolgio 
totorių chanas Šach-Achmetas. Karas faktiškai prasidėjo 1499 
m., nors buvo paskelbtas tik 1500 m. Jį Lietuva pralaimėjo, nes 
Aleksandras nesugebėjo laiku surinkti kariuomenės. Maskvos 
pasieny surinkta kariuomenė, vedama kunigaikščio Konstanti¬ 
no Ostrogiškio, buvo sumušta ties V e d r o š a, ir pats vadas 
pateko į nelaisvę. Iš karto geriau sekėsi tik Pletenbergui. Jis 
net du kartus išblaškė daug didesnę Maskvos kariuomenę, ta¬ 
čiau, negaudamas iš Aleksandro paramos, negalėjo spirtis prieš 
Maskvą. Nieko nelaimėjo nė kitas Aleksandro sąjungininkas, 
Užvolgio chanas Šach-Achmetas. Jis su savo kariuomene buvo 
atėjęs į Naugardo Sieversko kraštą, tačiau gausinga jo kariuo¬ 
menė, negaudama iš Aleksandro paramos, pritrūkusi maisto 

ir Maskvos sąjungininkų, Krimo totorių, nuolat puolama, 
ėmė nykti. Pagaliau ji atsitraukė į Kijevą. Iš čia didžioji Šach- 
Achmeto kariuomenės dalis pasidavė Krimo chanui, o patsai 
Šach-Achmetas pradėjo su turkais derybas. Už tai jis buvo 
suimtas ir baigė savo gyvenimą Kauno pilies kalėjime. Tuo 
būdu, dėl Aleksandro nerangumo, visos sąjungininkų pastangos 
nuėjo niekais. 

1503 m. paliaubos. Per karą su Maskva mirė Lenkų kara¬ 
lius Jonas Albrechtas. Aleksandras tuojau ėmė rūpintis, kad 
jam tektų Lenkų karūna; Lietuvos ponai irgi tuo rūpinosi, nes 
tikėjosi tada gausią lenkų paramos karui su Maskva. Alek¬ 
sandras iš tikro gavo karūną, tačiau Lenkija nieko nepadėjo 
Lietuvai. Besirūpinant karaliaus karūna apleisti karo reikalai 
dar labiau pablogėjo. Maskvos kariuomenė net tris kartus buvo 
apgulusi Smolenską, užėmė Oršą ir apdegino Vitebską. Alek¬ 
sandras pradėjo derybas dėl taikos. Tačiau amžinosios taikos 
jam nepasisekė padaryti; buvo pasirašytos tik 6 metų paliaubos. 
Maskvai buvo paliktas Černigovas, Naugardas Sieverskas, Sta- 
rodubas ir Okos paupiai. Taigi Maskvos sienos jau siekė Dniep¬ 
rą. Abi pusės pasižadėjo neliesti viena antrai pripažintų že¬ 
mių ir laisvai praleisti per savo žemes kitos valstybės pasiun¬ 
tinius ir pirklius. (Livonijos ordino atstovai nebuvo įsileisti į 
taikos derybas: Aleksandras turėjo mesti savo sąjungininką). 

Bet ir padarius taiką, santykiai su Maskva nė kiek ne¬ 
pagerėjo. Kaip ir prieš karą, Jonas III nuolat kišdavosi į Lietu¬ 
vos vidaus reikalus, tarsi gindamas pravoslavus. Jo pasiun¬ 
tiniai važinėjo pas Eleną „pasiteirauti apie jos sveikatą" ir nuo¬ 
lat šnipinėjo. Aleksandras buvo priverstas pasirašyti sutartį, 
kad Elenai negalima priimti katalikybės, net jeigu ji ir pati pano¬ 
rėtų. Buvo aišku, kad netrukus su Maskva vėl teks kariauti. 

Nebuvo taikos nė su totoriais, kuriuos Jonas III visada pa¬ 
laikė ir kurstė prieš Lietuvą. Aleksandro ir jo įpėdinių viešpa¬ 
tavimo" metu totoriai siaubte siaubė Lietuvos ir Lenkų valdomąją 
Ukrainą (Kijevo, Podolės, Voluinės ir Galicijos žemes). Alek¬ 
sandro mirties metais (1506) jie buvo pasiekę net Naugarduką 
ir Lydą; bet pagaliau ties Klecku juos sumušė mylimasis 
Aleksandro didikas, Glinskis. Aleksandras kaip tik tada mirė, 
ir apie tą laimėjimą jau nebesužinojo. 

Totoriai. Vytautas pirmasis mokėjo naudotis totorių savitarpio 
nesantaika ir pasinaudoti jais savo tikslams. Naudojosi jais ir Kazi¬ 
mieras. Krimo ordos chanas Hadži-Girėjas buvo ištikimas Lietuvos 
sąjungininkas. Bet nuo 1466 m. ėmęs valdyti Mengli-Girėjas, užsi¬ 
gavęs, kad Kazimieras užmezgė ryšius su didžiausiu jo priešu — 
Užvolgio ordos chanu Achmetu, perėjo į Jono III pusę. Mat, Jo¬ 
nas III buvo taip pat Achmeto priešas, o be to, apsiėmė jam daugiau 
mokėti už sąjungą. Po to prasidėjo baisūs Krimo totorių puolimai; 
ypač jie puolė Kijevo, Podolės ir Galicijos sritis. Aleksandras ir jo 
broliai, Lenkų ir Čekų bei Vengrų karaliai (Jonas Albrechtas ir 
Vladislovas), buvo sutarę bendrai kariauti su turkais; buvo numa¬ 
tyta užimti Dunojaus ir Dniestro žiočių sritis (Kiliją, Belgradą) ir 
išardyti plėšikų lizdą — Krimo ordą. Jonas Albrechtas buvo suruošęs 
žygį į Moldaviją, tačiau jis nepavyko: beveik visa Lenkų kariuomenė 
žuvo Bukovinos miškuose. Tuomet totoriai ėmė dar smarkiau pulti 
ir plėšti pietines Lietuvos ir Lenkų valdomąsias sritis. Taip truko 
daugiau, kaip šimtmetį. Taigi pietinėms Lietuvos ir Lenkijos sritims 
pavojingiausias kaimynas buvo totoriai. 

3. Lietuvos santykiai su Lenkija Aleksandro laikais 

1499 m. aktas. Kazimiero laikais Lietuva gyveno visiškai 
savarankiškai; be valdovo asmens, jos niekas daugiau nerišo su 
Lenkija. Senųjų susitarimų dokumentai nebeturėjo jokios reikš¬ 
mės. Todėl, Kazimierui mirus, lietuviai, nieko nesakę lenkams, 
išsirinko savo valdovu Aleksandrą. Jam valdant Lietuvą, o 
jo broliui Jonui Albrechtui Lenkiją, abi valstybes rišo tik jų bro¬ 
liški santykiai. Bet Lietuvos ir Lenkijos santykių aiškesnis 
sutvarkymas rūpėjo visiems Kazimiero sūnums, nes jie visi 
jautėsi turį teisių Lietuvai. Tad, norėdami susitarti dėl 
Lietuvos valdymo ir sutvarkyti Lietuvos santykius su Len¬ 
kija, 1495 m. broliai suvažiavo pas Aleksandrą į Vilnių. Bet iš 
pasitarimų nieko neišėjo, ir Lietuvos Lenkijos santykiai liko 
nesunormuoti. Tiktai kai po kelerių metų Lenkijai ėmė grėsti 
sunkus karas su totoriais, lenkai, norėdami gauti Lietuvos pa¬ 
ramos, pasiūlė lietuviams sutvarkyti santykius nauju susitari¬ 
mu. Lietuvai tuo pačiu metu irgi rūpėjo gauti Lenkijos para¬ 
mos prieš Maskvą. Todėl 1499 m. buvo sudarytas naujas ak¬ 
tas, kuriuo norėta Lietuvos Lenkijos santykius kitaip su¬ 
tvarkyti. Juo buvo patvirtinta Lietuvos ir Lenkijos sąjunga, o 
be to, dar buvo sutarta, kad nė viena valstybė be antrosios vals¬ 
tybės žinios negali rinktis sau valdovo. Vadinasi, buvo suda- 

ryta dviejų nepriklausomų valstybių sąjunga ir sutartis dėl 
valdovo. 

Aleksandro išrinkimas Lenkų karalium ir 1501 m. aktas. 

Naujasis 1499 m. Lietuvių Lenkų susitarimas nė vienai pusei 
nedavė reikalingos paramos. Lietuviai pradėtąjį karą su Maskva 
turėjo vieni kariauti. Tad jie buvo nepatenkinti tuo susitarimu 
ir ėmė siekti naujo susitarimo su Lenkija. Kaip tik tuo metu 
pasitaikė proga vėl sujungti abi valstybes vieno valdovo ran¬ 
koje, nes 1501 m. mirė Lenkų karalius Jonas Albrechtas. Len¬ 
kai nutarė savo karalium išrinkti Aleksandrą; lietuviai tam ne 
tik nesipriešino, bet dar ir patys tuo rūpinosi. 

Į Lenkų elekcinį seimą Petrakavoj, remdamiesi 1499 m. su¬ 
sitarimu, atsiuntė savo delegatus Lietuvos ponai ir patsai Alek¬ 
sandras. Lietuvos delegatai karštai rėmė Aleksandro kandida¬ 
tūrą. Lenkų reikalaujami, jie sutiko pasirašyti naują aktą, 
normuojantį Lietuvos ir Lenkijos santykius; juo turėjo įvykti 
tikroji valstybių unija. Naują susitarimą patvirtino trys doku¬ 
mentai: tame pačiame Petrakavos seime lenkai ir lietuvių de¬ 
legatai susikeitė dokumentais, o kiek vėliau Melnike tą susita¬ 
rimą atskiru dokumentu patvirtino Aleksandras. Šiuo susita¬ 
rimu buvo norima įkurti viena jungtinė valstybė, kuri turė¬ 
tų bendrą seimą, bendrai vienoje vietoje 
rinktąjį valdovą, bendrą apsaugą ir bendrus 
pinigus. 

Akte yra sakoma:.Kad būtų viena tauta, viena visuomenė, 

viena brolija (fratemitas) ir bendri seimai, o tam vienam kūnui — 
viena galva, vienas karalius, kuris paskirtu laiku ir paskirtoje vietoje 
bus visų į elekciją atvykusiųjų bendrai renkamas..." Bet kaip tu¬ 
rėjo būti atliekami tie bendrieji seimai ir bendroji elekciją, tuo tarpu 
nebuvo pasakyta; tai turėjo būti vėliau nustatyta. 

1501 m. susitarimo likimas. Kadangi naujasis susitarimas 
buvo patvirtintas Melnike, tai jis paprastai yra vadinamas 
Melniko aktu. Aleksandro ir Lietuvos ponų delegatai 
buvo prižadėję lenkams, kad susitarimą patvirtins visos Lie¬ 
tuvos seimas. Bet seimas jo nepatvirtino; jis susirinko labai vėlai 
(vos 1505 m.) ir apie tą susitarimą nė nekalbėjo. Mat, visa Lietu¬ 
va pasirodė jam priešinga,— juo labiau, kad nelaimingai pasibai¬ 
gęs karas su Maskva įrodė, jog iš Lenkų vis tiek negalima gauti 

pagalbos; tad nebuvo jokios naudos dėtis į uniją su Lenkija. 
Be to, tas susitarimas nepatiko nė valdančiajai Gediminaičių 
šeimai; Aleksandro brolis, Čekų karalius Vladislovas, savo ir 
jaunesniojo brolio Zigmanto vardu net pareiškė protestą dėl 
to susitarimo. Nors lietuviai jau nuo Švitrigailos laikų rinkosi 
sau kunigaikščius, tačiau Jogailos palikuonys manė, kad bent 
Lietuva jiems turinti tekti paveldėtinai; o tuo susitarimu buvo 
norima įvesti elekciją, taigi visai nebuvo atsižvelgiama į jų tei¬ 
ses. Tuo būdu šis susitarimas pasiliko tik popieriuje: Lietuva 
ir Lenkija, kaip ir anksčiau, liko atskiros valstybės, tik vieno 
valdovo valdomos (personalinė unija). Bet vis dėlto, kai po 
50 m. vėl iškilo Lietuvos ir Lenkijos santykių sunormavimo 
klausimas, lenkai šitą susitarimą padarė derybų pagrindu. Ir 
vėlesnės — Liublino unijos pagrindiniai dėsniai buvo irgi pa¬ 
imti iš to paties Melniko akto. 

4. Ponų tarybos įsigalėjimas ir seimai 

Tarybos atsiradimas. Kazimiero ir Aleksandro laikais 
nutrūko senasis Lietuvos ryšys su Lenkija. Lietuva savo 
viduje dar tebebuvo visiškai savarankiška valstybė; savo iš¬ 
vaizda ji betgi jau artėjo prie Lenkijos: Lenkijoje ponija buvo 
įsigalėjusi dar prieš Jogailos laikus, — Lietuvoje ji įsigalėjo 
ypač povytautiniais laikais; Lenkijoje prie karaliaus buvo ponų 
taryba, vadinama senatu, — panaši didžiojo kunigaikš¬ 
čio, arba ponų taryba atsirado ir Lietuvoje. 

Bajorijos reikšmė pradėjo kilti Vytauto laikais (žiūr. 133 
psl.). Jau tada didysis kunigaikštis svarbesniaisiais klausimais 
visada atsiklausdavo savo bajorų nuomonės. Švitrigailos, o 
ypač Zigmanto laikais jų reikšmė dar labiau padidėjo, nes tik 
nuo jų paramos priklausydavo, kam teks didžiojo kunigaikš¬ 
čio sostas; todėl nebuvo galima su jais nesiskaityti. Bet ypa¬ 
tingai bajorija iškilo prie Kazimiero, kurį ponai išrinko val¬ 
dovu ir, jam tebesant mažam, patys už jį valdė. Jam išvykus 
į Lenkiją, valdžia pasiliko ponų rankose. Todėl tuo laiku at¬ 
sirado nuolatinė grupė aukštesniųjų valstybės urėdų, kurie 
spręsdavo visus valstybės reikalus. Tai ir buvo vadinamoji 
didžiojo kunigaikščio taryba. 

Tarybos valdžios ribos ilgai buvo nenustatytos ir neaiš¬ 
kios. Iš pradžių ji nebuvo laikoma net pastovia institucija 
(įstaiga). Didysis kunigaikštis su didesniaisiais ponais tarėsi 
tik tam, kad kraštas uoliau remtų jo politiką. Į pasitarimą jis 
kviesdavo tuos, kuriuos norėjo. Kartais tardavosi tik su tais, 
kurie tuo metu buvo arti jo, o kartais sušaukdavo ir platesnių 
pasitarimų. Bet palengva nusistojo į pasitarimus kviečiamų 
žmonių rūšis: buvo šaukiami vyskupai, dar išlikę kuni- 
gaikščiai ir aukštesniąsias pareigas valsty- 
bėję einą didikai. Tuo būdu tarybos sudėtis pasidarė 
pastovi, tik neaiškios pasiliko jos valdžios (kompetencijos) ribos. 

Kazimiero viešpatavimo metu taryba taip sutvirtėjo, jog, 
išrinkusi Aleksandrą, pareikalavo, kad jis nustatytų jos kompe¬ 
tencijos ribas. Aleksandras tatai padarė savo 1492 m. privilegi¬ 
joje, kuria jis pirmiausia pasižadėjo tartis su taryba, siųs¬ 
damas į užsienius pasiuntinius. Be to, jis prilei¬ 
do tarybą prie valstybės finansų tvarkymo. Ligi tol 
valstybės dvarai buvo laikomi didžiojo kunigaikščio nuosavybe, 
tad jis visiškai laisvai juose šeimininkavo: kiek norėdamas ga¬ 
lėdavo leisti pinigų tiek savo, tiek valstybės reikalams. Dabar 
didysis kunigaikštis pasižadėjo, nepasitaręs su taryba, nebe¬ 
daryti jokių išlaidų. Be to, jis pasižadėjo, nepasita¬ 
ręs su taryba, nebedalinti niekam valstybinių vietų. Taryboje 
buvo suteikta laisvė kiekvienam visiškai laisvai kal¬ 
bėti; didysis kunigaikštis pasižadėjo nebausti net tų, kurių 
patarimas būtų ir nemalonus jam. Vis dėlto šia privilegija ta¬ 
ryba tebebuvo tik patariamasis organas: jos sprendimai nega¬ 
lėjo varžyti didžiojo kunigaikščio; išklausęs tarybos nuomonės, 
jis galėjo ir visiškai priešingai pasielgti. Bet su tarybos nuomo¬ 
ne sutikęs, jis jau nebegalėjo savo sutikimo atšaukti; tuo atžvilgiu 
jis jau buvo tarybos suvaržytas. O nebetrukus atėjo ir tie lai¬ 
kai, kada didysis kunigaikštis jau būtinai turėjo skaitytis su ta¬ 
rybos nuomone. 

Tuo būdu 1492 m. Aleksandro privilegija padėjo pamatus 
politinei Lietuvos bajorų galybei. Ankstyvesnėmis (1387, 1413, 
1434, 1447 m.) privilegijomis buvo apdrausta jų asmens ir tur¬ 
to laisvė (žiūr. 112, 132, 170 180 psl.), o dabar jiems buvo pa¬ 
tvirtinta jų pačių užimtoji vieta valstybės valdyme. Nuo to 

laiko valstybės vairas kaskart vis labiau perėjo į ponų rankas. 
Netrukus jie pasidarė tikrieji Lietuvos valdovai. 

Seimai. Įsigalėjus tarybai, atsirado ir seimai. Mat, būdavo 
reikalų, kurių nebūdavo galima spręsti be plačių bajorijos ma¬ 
sių žinios. Visos bajorijos pritarimas ypač buvo reikalingas 
tada, kai po d. kunigaikščio mirties kraštą valdydavo taryba. Tad 
seimai pirmiausia būdavo reikalingi renkant naują didįjį kuni¬ 
gaikštį. Bajorijos nuomonė ir jos pritarimas dar būdavo svar¬ 
būs, sprendžiant klausimą santykių su Lenkija: tuo tarpu, kai 
Lenkija remdavosi senaisiais dokumentais, Lietuva turėjo rem¬ 
tis savo visuomenės balsu. Kazimierui 1447 m. privilegija at¬ 
leidus visus bajorų valstiečius nuo bet kokių mokesčių valsty¬ 
bei, karų metu ištuštėjęs valstybės iždas pareikalavo apdėti mo¬ 
kesčiais bajoriją. O tą buvo galima padaryti tik jai pačiai 
sutinkant. Taigi tam sutikimui gauti ir reikėdavo šaukti seimą. 
Pagaliau reikėdavo atsiklausti seimo ir pradedant karą, nes kiek¬ 
vienas karas buvo susijęs su išlaidomis. Tuo būdu bajorijos 
seimai, iš pradžių šaukiami retai, juo toliau, juo būdavo dažniau 
šaukiami: mat, pajutusi savo reikšmę, bajorija nebenorėjo sutikti, 
kad be jos žinios būtų kas nors valstybėje daroma. 

Į tokiuos seimus atvykdavo visa ponų taryba, visi aukštes¬ 
nieji valstybės urėdai ir kas tik norįs iš bajorų. Bet kadangi 
dažnai į seimą suvažiuodavo tik artimųjų sričių bajorija, o iš 
tolimesniųjų sričių kartais niekas neatvažiuodavo, tai įėjo į pa¬ 
protį, kad visų sričių urėdai atvykdami atsivežtų bent po keletą 
savo srities bajorijos atstovų. Taigi jokių seimo rinkimų ne¬ 
buvo. Centro valdžia pati pasirinkdavo žmones, su kuriais no¬ 
rėdavo pasitarti; o jei kas norėdavo ką patsai pareikšti, galė¬ 
davo atvykti į seimą ir nekviestas. Bet ilgainiui provincijos 
atstovų parinkimui vietos bajorija kaskart vis daugiau skirdavo 
reikšmės. Paprastai atstovais į seimą būdavo kviečiami įtakin¬ 
gesni bajorai; tačiau būdavo atsitikimų, kad susirinkusi bajori¬ 
ja ir rinkdavo atstovus. Pagaliau XVI amž. vidury (1566 m.), 
kai visas kraštas buvo padalintas į pavietus (apskritis), ir pavietų 
seimeliai ėmė rinkti atstovus. 

Juo toliau, juo seimas darėsi vis įtakingesnis. O nuo XVI 
amž. vidurio be jo jau nebebūdavo sprendžiamas joks svarbesnis 
reikalas. Tačiau seimas negalėjo nei ko nutarti nei leisti įstatymų; 

jis tik galėjo pareikšti savo nuomonę ar ko nors prašyti; o ką 

į tai atsakydavo didysis kunigaikštis, tas ir tapdavo įstatymu. 
Bet iš tikrųjų su seimo nuomone nebuvo galima nesiskaityti, 
nes nepatenkinta bajorija galėjo šiauštis: neiti į karą, nemokėti 
mokesčių ir t. t. Tad d. kunigaikštis bajorijos pageidavimų daž¬ 
niausiai klausydavo. 

5. Aleksandro asmuo ir jo mirtis 

Aleksandras buvo kaulingas ir petingas, tačiau be jokių gabumų 
vyras. Mėgo gerai išgerti ir pavalgyti. Bet jisai nemėgo net 
tokios tradicinės valdovų pramogos, kaip kad medžioklė; medžioti 
pagaliau jam trūko ir vikrumo. Buvo labai išlaidus ir išeikvojo ne 
tik visus savo turtus, bet ir praskolino daugybę valstybinių dvarų. 
Aleksandras mirė 1506 m. ir buvo palaidotas Vilniaus katedroje, nes 
lenkai, nenorėdami didinti laidotuvių išlaidų, jo kūno nevežė į Kro¬ 
kuvą, į savo karalių kapus (1931 m. pradėjus kasinėti Vilniaus ka¬ 
tedros rūsį, jo kapas buvo surastas). Tai vienintelis iš Lenkijos ka¬ 
ralių, kuris daug daugiau savo gyvenimo praleido Lietuvoje ir joje 
buvo palaidotas. Lietuvoje jis daugiausia gyveno dėl to, kad Lenki¬ 
joje nenorėjo gyventi jo žmona. Mat, kaip pravoslavės, lenkai nesu¬ 
tiko jos karūnuoti karaliene, o pereiti į katalikybę jai draudė tėvas. 

6. Zigmantas II (Senasis, — 1506—1548 m.) ir jo karai 
su Maskva 

Zigmanto elekcija. Ir Jonas Albrechtas ir Aleksandras mi¬ 
rė bevaikiai. Iš gausingos Kazimiero šeimos teliko tik vienas, 
jauniausiasis sūnus Zigmantas. Jis tuo tarpu gyveno Silezijoje, 
kur iš brolio, Čekų karaliaus Vladislovo, buvo gavęs valdyti 
keletą mažų kunigaikštysčių. 1501 m. renkamas Lenkų ka¬ 
ralium Aleksandras buvo patvirtinęs dokumentą, kuriuo po 
jo mirties Lietuva ir Lenkija turėjo bendrai išrinkti sau naują 
valdovą, bet mirdamas testamentu jis skyrė Lietuvos sostą bro¬ 
liui Zigmantui, o apie Lenkų sostą nieko nekalbėjo. Zig¬ 
mantas, sužinojęs apie sunkią brolio ligą, skubėjo į Lietuvą, 
bet rado jį jau mirusį. Lietuvos ponai tuojau paskelbė jį di¬ 
džiuoju kunigaikščiu ir pasiūlė lenkams išsirinkti jį ir savo ka¬ 
ralium. Šie ir išrinko, nes bijojo, kad nenutrūktų ryšys su 
Lietuva. 

Glinskio maištas. Alek¬ 
sandro laikais Lietuvos po¬ 
nų tarpe kaskart vis labiau 
ėmė įsigalėti rusų kilmės 
bajorai. Aukščiausiai iš jų 
buvo iškilęs totorių kilmės 
surusėjęs kunigaikštis M. 
Glinskis. Jis buvo ar¬ 
timas Aleksandro patarė¬ 
jas, gavęs iš jo nemaža že¬ 
mių. Jis irgi gana daug 
prisidėjo prie Zigmanto iš¬ 
rinkimo. Tačiau jau pačio¬ 
je Zigmanto valdymo pra¬ 
džioje jis pamatė, kad ne¬ 
beturės tokios įtakos, ko¬ 
kią kad turėjo Aleksandro 
laikais. Be to, Lietuvos po¬ 
nai, jo priešai, norėdami jį 
pražudyti, grasino jam iš¬ 
kelti bylą tarsi už Aleksan¬ 
dro nužudymą. Visa tai 
matydamas, jis sumanė už¬ 
grobti kuo daugiausia Lie¬ 
tuvos žemių ir pasiduoti Maskvos kunigaikščiui Vosyliui III 
(1505—1535 m.). Tačiau jis kiek apsivylė: Maskvos pasienio 
sritys prie jo maišto neprisidėjo; jam tepasisekė užimti tik Mo- 
zyrių ir Turovą, o užpultieji Sluckas ir Minskas jam nepasidavė. 

Pirmasis karas su Maskva (1507—8 m.). Tuo pat metu 
betgi pradėjo karą su Lietuva Glinskio pasikviestas Vosylius 
III, kuris skelbėsi einąs vaduoti spaudžiamųjų pravoslavų. Kar¬ 
tu su Glinskiu jis apgulė daugelį Lietuvos miestų ir artinosi prie 
svarbiausiojo strateginio punkto, saugančio Dniepro aukštupį, 
— prie Smolensko. Bet tuo tarpu atvykęs Lietuvos hetmonas 
kunigaikštis Konstantinas Ostrogiškis ties Orša 
sumušė priešą ir privertė jį trauktis. 1509 m. su Maskva buvo 
padaryta amžinoji taika 1503 m. paliaubų sąlygomis (žiūr. 195 
psl.). Tuo būdu Maskva nieko nelaimėjo. Glinskis ir jo ša- 



Zigmantas II (Senasis), 

1506—1548 m. d. Lietuvos kunigaikštis ir 
Lenkų karalius (taip jis atvaizduotas Kro¬ 
kuvos katedroje esančiam antkapy). 

lininkai neteko savo žemių Lietuvoje. Jis pats apsigyveno 
Maskvoje. Pasidaręs artimu Vosyliaus III patarėju ir išleidęs 
už jo savo dukterį, jis buvo svarbiausias naujų karų su Lietuva 
organizatorius. Vėliau, paketinęs išduoti ir Maskvą, Glinskis 
savo gyvenimą baigė kalėjime, kur mirė badu (1534 m.). 

Antrasis karas su Maskva Lietuvai buvo daug nelaiminges¬ 
nis. Glinskio rūpesčiu, šį kartą Maskvai pasisekė gauti daug 
paramos iš imperatoriaus Maksimilijono. Mat, imperatorius 
norėjo susilpninti Zigmantą, kurs ypatingai rūpinosi, kad Habs- 
burgai negautų jo brolio Vladislovo valdomosios Vengrijos 
bei Čekijos. Imperatorius į Maskvą nusiuntė daugybę karo spe¬ 
cialistų inžinierių ir artileristų. Kad Lenkija neitų į pagalbą Lie¬ 
tuvai, prieš ją buvo sukelta Moldavija ir kryžiuočių magistras 
(jam imperatorius uždraudė prisiekti Zigmantui vasalystę; ta¬ 
tai magistras turėjo padaryti pagal 1466 m. Torno sutartį, — 
žiūr. 183 psl.). 

Karas prasidėjo 1512 m. Visos Maskvos jėgos buvo nu¬ 
kreiptos į Smolenską. Jis buvo net 3 sykius apgultas ir pagaliau, 
Glinskiui sukėlus viduje sąmokslą, buvo paimtas (1514 m.). 
Netrukus po to atvykęs K. Ostrogiškis smarkiai sumušė Mas¬ 
kvos kariuomenę ties Orša. Turėdamas 30.000 kariuomenės, 
jis sumušė priešo 80.000 kariuomenės; iš jų 30.000 krito karo 
lauke, o pats vadas su 1.500 bajorų ir daugybe karių pateko 
į nelaisvę. Laimėjimas buvo didžiausias, Maskvos jėgos buvo 
sunaikintos, tačiau lietuviams jau nebepasisekė atsiimti Smolens¬ 
ko tvirtovės, nors karas po to dar truko 8 metus. Pagaliau 
1522 m. buvo padarytos 11 m. paliaubos. Smolenskas buvo 
paliktas Maskvai; jis grįžo Lietuvai tik maždaug po 100 metų 
(t. y. 1611 m.). Be to, Maskvai liko Homelis, Černigovas ir 
Starodubas. 

Trečiasis karas su Maskva (1534—1537 m.). Ankstyves¬ 
nieji karai pasibaigdavo Lietuvai nelaimingai ypač dėl to, kad 
bajorija nenorėjo kariauti ir nenorėjo mokėti karui reikalingų 
mokesčių. Tad kol būdavo surenkama kariuomenė, Maskva 
suspėdavo užimti nemaža Lietuvos pilių. Paskui nebegalėdavo 
nieko padėti nė dideli laimėjimai, nes po jų maskviečiai užsi¬ 
darydavo pilyse ir vengdavo atvirų mūšių; o paimti pilį, 
naudojantis to meto karo technika, buvo gana sunku. Pir- 

Mūšis ties Orša. 

(Senas nežinomojo autoriaus paveikslas). 


muosius du karus Zigmanto laikais pradėjo Maskva, bet šį 
trečiąjį — Lietuva. Kai 1533 m. mirė Vosylius III, Maskvos 
kunigaikščiu tapo Jonas IV Žiaurusis. Kadangi jis tuomet buvo 
dar mažas, tai buvo sudaryta regencija. Su ja Maskvos kuni¬ 
gaikštystėje prasidėjo vidaus neramumai, kuriais Lietuva tikė¬ 
josi pasinaudoti, — juo labiau, kad Zigmantas buvo pa¬ 
traukęs į savo pusę Krimo totorius, apsiėmęs jiems kasmet 
mokėti po 15.000 dukatų, ir Maskvai nuolat grėsė iš jų pusės 
pavojus. Bet ir dabar karas vis dėlto nesisekė. Nors lėšų bu¬ 
vo pakankamai surinkta, tačiau bajorija nėjo į karą, ir visi di¬ 
deli pasiryžimai nuėjo niekais. 1537 m. su Maskva buvo pa¬ 
darytos 7 metų paliaubos, kurios vėliau buvo pratęstos, ir Zig¬ 
manto II laikais naujo karo jau nebekilo. Siena su Maskva da¬ 
bar mažai tepasikeitė. Lietuvai nepasisekė atgauti nei Smolensko 
nei Sieversko žemių; ji atgavo tik Homelį, bet užtat kitose sri¬ 
tyse šį tą užleido Maskvai. 

7. Prūsijos ordino sekuliarizacija (1525 m.) 

Nuo to laiko, kai Lietuva krikštijosi ir Europos buvo pri¬ 
pažinta katalikiška valstybe, kryžiuočių ordinas buvo nebepa- 
teisinamas. Aplinkui jau visi kraštai buvo katalikiški, todėl 
krikščionybės gynėjas — ordinas pasidarė nebereikalingas. Be 
to, ir jo valstybės viduje atsirado reiškinių, kurie jį griovė. 
Valstybė buvo valdoma ordino narių, kurie, būdami ateiviai 
iš tolimųjų Vokietijos kraštų ir, be to, dar vienuoliai, neturėjo 
jokių ryšių su vietos gyventojais. Neprileisdami prie valdžios 
vietos bajorų ir miestiečių, jie nustatė juos prieš save. Dėl to ir 
įvyko 1454 m. krašto sukilimas, kurs pasibaigė tuo, kad 1466 m. 
dalis ordino žemių buvo prijungta prie Lenkijos, o jis pats pasi¬ 
darė Lenkų karaliaus vasalu (žiūr. 183 psl.). Pirmieji 5 magis¬ 
trai vykdė sutartį, tačiau nenustojo vilties išsilaisvinti. Or¬ 
dinui atrodė, kad bus ga¬ 
lima išsilaisvinti, išrinkus 
magistru Vokietijos kuni¬ 
gaikštį, kuris savo jėgomis 
galėtų spirtis prieš Lenkiją. 

Tokiais sumetimais ir bu¬ 
vo išrinktas magistru (1511 
m.) Ansbacho Hohenco- 
lernų šeimos narys, kara¬ 
liaus Zigmanto seserėnas 
(Kazimiero dukters sūnus) 

Albrechtas. Buvo tikimasi, 
kad jis sugebės geriau su¬ 
sitarti su Lenkija jau vien 
dėl savo giminystės su ka¬ 
ralium. Tačiau visi mėgini¬ 
mai nenusisekė, ir ordinui 
teko pradėti su Lenkais ka¬ 
rą. Karas ordinui nesisekė, ir teko padaryti paliaubas, nieko ne¬ 
laimėjus. Tuo tarpu ordino valstybėje buvo labai neramu: visi 
reikalavo ordino reformos. Ypač didelis nepasitenkinimas ordi¬ 
nu ėjo iš to, kad krašte buvo smarkiai įsigalėjęs naujai pradėtas 
skelbti Liuterio mokslas. Juo buvo pasekę net kai kurie vyskupai. 
Tada magistras Albrechtas patsai užmezgė ryšius su Liuteriu. 



Albrechtas Hohencolernas, 

paskutinis kryžiuočių magistras ir pirmasis 
Prūsijos kunigaikštis (f 1568 m.) 

Liuteris jam patarė mesti vienuolio apdarus, vesti žmoną ir 
pasiskelbti kunigaikščiu. Gavęs dėdės, karaliaus Zigmanto, su¬ 
tikimą, jis visa tai įvykdė ir 1525 m. Krokuvoje iškilmingai 
prisiekė Zigmantui, kaip Prūsų kunigaikštis. 

Nuo to laiko ordino valstybė tapo pasauline kunigaikštyste. 
Daugumas ordino brolių taip pat perėjo į liuteranizmą ir virto dvari¬ 
ninkais. Tik maža jų dalis tepanorėjo likti ištikimi katalikybei ir 
išsikraustė į Vokietiją, kur ordinas turėjo daugybę turtingų savo 
skyrių. Ten ordinas išliko iki 1809 m., kada jį panaikino Napoleo¬ 
nas; o Austrijoje pertvarkytas jis išliko net iki mūsų laikų. Tuo būdu 
buvusi katalikybės atrama rytuose, ordino valstybė, pirmoji priėmė 
protestantizmą ir atsisakė nuo katalikybės. 1618 m. mirus Albrechto 
sūnui, Prūsai atiteko jo giminaičiams, Brandenburgo elektoriams. 
Vėliau iš tų dviejų jungtinių kunigaikštysčių išaugo galinga Prūsų 
karalystė (nuo 1701 m.), kuri pagaliau atsistojo visos Vokietijos 
priešaky. 

8. Zigmanto II valdymo pabaiga ir jo žmona Bona 

Zigmantas valdovas. Zigmantas, dar būdamas Silezijoje, 

jau pasirodė geras valdytojas; ten jis įvedė gerą tvarką 
ir sutvarkė ūkį. Lietuvoje jis taip pat parodė daug energijos ir 
sumanumo. Išlaidaus Aleksandro apgriautas ūkis buvo sutvar¬ 
kytas, daugelis jo įskolintų dvarų buvo išpirkta ir buvo įvesta 
pavyzdingų ūkių. Į ūkį jam teko kreipti daugiau dėmesio, 
nes ilgų karų metu ypač daug reikėjo pinigų kariuomenei. 
Kadangi bajorija nenorėjo eiti į karą, tai jos vietoje buvo įves¬ 
ta samdytinė kariuomenė. Tačiau bajorija nenorėjo 
mokėti net tos kariuomenės išlaikymui reikalingų mokesčių. 
Todėl didžiausią išlaidų dalį teko padengti pačiam didžiajam 
kunigaikščiui. 

Apskritai Zigmanto laikais gyvenimas Lietuvoje labai pa¬ 
gerėjo; ypač padaugėjo mokyklų. Bet kunigaikščio valdžia nuo¬ 
lat silpnėjo. Lenkų pavyzdžiu einanti bajorija kaskart vis dau¬ 
giau reikalavo sau teisių ir nuolat mažino sau pareigas. Be¬ 
kovojant su įvairiausiais sunkumais tiek Lietuvoje, tiek Lenki¬ 
joje, Zigmanto energija pagaliau išseko. Savo gyvenimo pa¬ 
baigoje jis jau nebeturėjo jokių planų. Ieškodamas ramybės, 
net atsisakė nuo pretenzijų į Čekiją bei Vengriją po jų valdovo, 
brolio Vladislovo, mirties ir užleido jas Habsburgams. 

Paskutinės Zigmanto II dienos. 

(tl548 m. balandžio 1 d.; Abramavičiaus paveikslas). 

Karalienė Bona. Kai Zigmantas jau buvo palaužtas sunkios 
valdymo naštos, valstybėje didžiausią įtaką įgijo gobši intri¬ 
gantė jo antroji žmona, Milano ir Bario kunigaikštytė Bo¬ 
na Sforza. Bona atsinešė iš Italijos įsitikinimus, kad val¬ 
dovas turįs siekti valdžios, nesiskaitydamas su jokiomis prie¬ 
monėmis (Machiavellio mokslas). Lenkijoje ji įgijo didelę val¬ 
džią ir šeimininkavo savo vyro vardu. Be valdžios, ji dar go- 

bejosi ir turtų. Tiek Lietuvoje, tiek Lenkijoje ji savo pinigais 
ėmė išpirkinėti anksčiau Aleksandro už skolas įkeistuosius dva¬ 
rus ir tuo būdu įgijo daugybę turtų: jos valdžioje buvo ištisos 
teritorijos. Tuo tarpu energijos netekęs ir sunkios ligos kan¬ 
kinamas, Zigmantas kaskart vis labiau ėmė pasiduoti favoritų 
apsuptos žmonos įtakai. Paskutiniais gyvenimo metais visai 
nebebuvo girdėt Zigmanto. Užsieny jau daug kas manė, kad 
jis miręs; pavyzdžiui, Turkų sultonas buvo atsiuntęs net užuo¬ 
jautą, o Maskvos kunigaikštis savo pasiuntiniams, siunčiamiems 
į Krokuvą, instrukcijose įrašydavo: „Jei karalius miręs, — pa¬ 
reikšti užuojautą". Zigmantas mirė 1548 m., sulaukęs 81 m. 
amžiaus. 

Zigmanto II asmuo. Zigmantas buvo augalotas ir tvirtas vyras; 
sako jį galėdavus perlaužti pasagą ir pertraukti storoką kanapinę 
virvę. Jo sveikata pairo tik į gyvenimo pabaigą. Jaunystę praleido 



Zigmanto II antkapis Krokuvos katedroje. 


Vengrijoje, Čekijoje ir Silezijoje, kur susipažino su tenykščia vals¬ 
tybės santvarka ir gerai vedamu ūkiu. Visuomet buvo ramus, lėtos 
eisenos ir nekalbus. Šiaipjau mėgo juoką ir sąmojį. Buvo šaltas, 
rimtas ir atsargus. Jam teko kariauti net tris ilgus karus su Maskva, 

kartą su kryžiuočių ordinu ir daug kartų su totoriais. Karo betgi jis 
nemėgo ir buvo linkęs viską spręsti taikiu būdu. Visi jį gerbė ir 
laikė teisingu vyru. Tik jo antrosios vedybos buvo vienas nelaimin¬ 
giausių jo gyvenimo įvykių. Mirdamas paliko vieną sūnų, Zigmantą 
Augustą, ir 3 dukteris. 


9. Zigmantas Augustas — didysis Lietuvos kunigaikštis 
(1544-1548-1572 m.) 

Išrinkimas. Vienintelis Zigmanto II sūnus gimė 1520 m. 
Motina Bona pradėjo rūpintis patikrinti jam sostą, kai dar jis 

tebebuvo kūdikis. Pir¬ 
miausia buvo rūpinama¬ 
si Lietuvos sostu: mat, 
išrinktąjį j Lietuvos sos¬ 
tą, nenorėdami nutrauk¬ 
ti ryšių su Lietuva, pa¬ 
prastai ir Lenkai išrink¬ 
davo savo karalium. To¬ 
dėl Bonos rūpesčiu dar 
1522 m. Zigmantas Au¬ 
gustas buvo pripažintas 
Lietuvos sosto paveldė¬ 
toju. 1529 m. Bonai vi¬ 
sokiomis intrygomis pa¬ 
lenkus į savo pusę didi¬ 
kus, o tėvui sutikus pa¬ 
tvirtinti pirmąjį Lietuvos 
statutą, dar labiau pra- 
plėtusį bajorijos teises, 
— Lietuvos seimas Zig¬ 
mantą Augustą paskel¬ 
bė didžiuoju kunigaikš¬ 
čiu, o netrukus jį karū¬ 
navo savo karalium ir 
lenkai (1530 m.). Tad 



Zigmantas Augustas, 

1522 m. pripažintas Lietuvos sosto įpėdi¬ 
niu, 1529 m. formaliai paskelbtas d. Lie¬ 
tuvos kunigaikščiu, 1530 m. karūnuotas 
Lenkų karalium; 1544—1572 m. d. Lietu¬ 
vos kunigaikštis, o nuo 1548 m. ir Lenkų 
karalius. 


jau tuomet buvo aišku, 

kad po tėvo jis bus valdovas abiejose valstybėse. 

Zigmanto Augusto auklėjimas. Motina italė Zigmantą Augustą 
auklėjo apsupusi italais humanistais. Jis išmoko kalbėti lotyniškai, 
itališkai ir vokiškai. Tačiau, augdamas morališkai pakrikusiame mo¬ 
tinos dvare, labai lepinamas, išaugo be charakterio. Motinos dvare 
anksti priprato prie palaidų pasilinksminimų, ištvirkavimo ir neįgijo 
jokių tvirtų principų. Matydamas netikusį jo auklėjimą, buvo susi- 



Zigmanto Augusto jaunystė. 

Jaunutis karalaitis motinos Bonos dvaro damų tarpe. (J. Simlerio paveikslas). 


rūpinęs net Lenkų senatas, tačiau niekaip neįmanė paveikti Bonos. 
Apskritai Zigmantas Augustas buvo gana išmintingas, tačiau svy¬ 
ruoklis, minkštas, nepaslankus, nedarbštus, viską atidėliojąs kitai 
dienai ir dėl to pramintas „Rytdiena". 

Zigmantas Augustas — tėvo vietininkas Lietuvoje (1544 
—1548 m.). Išrinktas didžiuoju kunigaikščiu, Zigmantas Au¬ 
gustas teturėjo vos 8 m. Bet tas jo išrinkimas reiškė tik tą, kad 
po tėvo mirties jis savaime taps valdovu, kad nebereikės naujų 
rinkimų, o tuo tarpu vis tiek valdė tėvas. Bet tuo metu 
Lietuvoje išaugo Alberto Goštauto vadovaujama partija, rei- 

kalavusi daugiau atsiriboti nuo Lenkijos. Ji skundėsi, kad 
didysis kunigaikštis per mažai gyvenąs Lietuvoje. Tas buvo 
pareikšta Zigmantui II per specialią Lietuvos seimo nusiųstą 
delegaciją (1538 m.). Todėl 1543 m. kilo mintis jau 23 m. 
turinčiam įpėdiniui pavesti valdyti Lietuvą; tėvas turėjo pa¬ 
silikti tik priežiūrą. Lietuvos ponams ta mintis patiko, nes jie 
norėjo turėti Vilniuje valdovo dvarą ir apsisaugoti nuo lenkų 
kišimosi į Lietuvos reikalus. Mat, didžiajam kunigaikščiui gy¬ 
venant Krokuvoje, lenkai, jį veikdami, galėjo kištis į Lietuvos 
reikalus. Tuo būdu 1544 m. Zigmantas Augustas apsigyveno 
Vilniuje, kaip didysis Lietuvos kunigaikštis, ir jam atiteko 
visa valdžia Lietuvoj; tėvas pasiliko tik iždo ir užsienio reikalus. 
Po tėvo mirties 1548 m. jis be jokių rinkimų savaime tapo abiejų 
valstybių valdovu. 

Zigmantas Augustas ir Vilnius. Būdamas humanistiškų palin¬ 
kimų, Zigmantas Augustas tuojau įkūrė Vilniuje puikų dvarą: prie 
pilies kalno buvo baigti, tėvo pradėti statyti, puikūs renesanso stiliaus 
didžiųjų kunigaikščių rūmai, kurie vėliau apleisti apgriuvo ir, Lie- 



Dalis Vilniaus didžiųjų kunigaikščių rūmų griuvėsių. 

(Smuglevičiaus piešinys). 

tuvą užėmus rusams, buvo visiškai nugriauti. Tada ir ponai prisi¬ 
statė Vilniuje daugybę rūmų. Tais laikais Vilnius pasidarė vienas 
gražiausių rytų Europos miestų. Jame tada buvo pilna italų staty¬ 
bininkų ir mokslininkų humanistų. Zigmantas Augustas čia buvo 
surinkęs daug meno turtų ir didelę biblioteką, kurią vėliau pado¬ 
vanojo jėzuitų kolegijai. Mėgstąs prabangą ir būdamas išlaidus, 
Z. Augustas, begyvendamas Vilniuje, prisidarė daugybę skolų, iš 
kurių jam sunku buvo išbristi ir po tėvo mirties. Vilnius, kur jis 
praleido gražiausią savo jaunystę, kur pergyveno pirmą ir paskutinę 
savo gyvenime meilę gražiajai Barborai Radvilaitei, ir vėliau liko 
mėgiamiausias Zigmanto Augusto miestas; čia jis dažnai atvažiuo¬ 
davo iš Krokuvos ir pagyvendavo. 


10. Zigmanto Augusto ir Barboros Radvilaitės vedybos ir 
konfliktas dėl jos su lenkais 

Įsikurdamas Vilniuje, Zigmantas Augustas jau buvo vedęs. Bet 
jo žmona Habsburgaitė netrukus mirė. Tuo metu, greta didžiojo 
kunigaikščio rūmų, buvusiuose Radvilų rūmuose, gyveno jauna graži 

našlė Barbora Radvilaitė Goš- 
tautienė. Mirus žmonai, Z. Au¬ 
gustas veikiai susiartino su ja 
ir karštai įsimylėjo. Iš kuni¬ 
gaikščių rūmų iki Radvilų rū¬ 
mų per sodą Z. Augustas liepė 
įtaisyti dengtą priėjimą, kur abu 
įsimylėjusieji susitikdavo. Vie¬ 
ną kartą Barboros brolis Mi¬ 
kalojus, vadinamas Ru¬ 
duoju, ir jos pusbrolis Mi¬ 
kalojus, vadinamas Juo¬ 
duoju, atvyko pasimatymo 
metu ir pareikalavo, kad Z. Au¬ 
gustas vestų Barborą, nes, esą, 
plintančios kalbos žeminančios 
jų šeimos garbę. Zigmantas 
Augustas su tuo sutiko, ir tuo¬ 
jau, pakvietus kunigą, slapta 
įvyko jungtuvės. Jose dalyvavo 
tik patys Radvilos ir jų gimi¬ 
naitis Kęsgailą. 

Nors Radvilos tada jau buvo galingiausia Lietuvos ponų šeima, 
tačiau buvo aišku, kad jungtuvėms priešinsis tiek Zigmanto Augusto 
tėvas, karalius, tiek Lenkų ir Lietuvos ponai, nes niekam negalėjo 
patikti valdovo susigiminiavimas su ponų šeima. Todėl iš pradžios 



Barbora Radvilaitė. 

(f 1551 m.). 

apie jungtuves nieko nebuvo skelbiama. Zigmantas Augustas, nu¬ 
vykęs į Krokuvą, pareiškė tėvui, jog norįs vesti Barborą. Bet tėvas, 
o ypač motina, pasirodė nesukalbami. Grįždamas į Vilnių, jis ne¬ 
pasakė tėvams tiesos, ir tėvas, netrukus miręs, nebesužinojo apie sū¬ 
naus vedybas. Barbora tuo tarpu gyveno Radvilų dvare, Dubingiuose. 
Gavęs žinią apie tėvo mirtį, Zigmantas tuojau įsakė tarybos ponams 
atlydėti žmoną į Vilnių. Čia ji buvo iškilmingai sutikta ir pripažinta 
didžiąja kunigaikštiene. Reikėjo dar gauti Lenkijos sutikimą. Prieš 
Barborą betgi griežčiausiai buvo nusistačiusi karalienė Bona. Sūnui su 
Barbora atvykstant į Lenkiją, ji pasišalino su dukterimis į Mozūrus. 
Jos kurstomi, lenkai griežčiausiai reikalavo, kad Z. Augustas persi¬ 
skirtų su Barbora, nes vedybos esančios nelygios. Bet, šiaip būdamas 
silpnavalis, Zigmantas Augustas šį kartą parodė didelį atkaklumą: 
jis nė neketino išsižadėti mylimosios žmonos. Į seimo ir senato 
reikalavimus persiskirti jis atsakė, jog esąs surištas visomis bažny¬ 
tinėmis apeigos ir neturįs tokios sąžinės, kad galėtų ardyti tą ryšį. 

Greit pasirodė, jog senatas ir seimas perdėjo, laikydami jungtuves 
karališkosios šeimos pažeminimu: užsienio valdovai dėl to neparodė 
jokio nepasitenkinimo. Tad po dvejų metų lenkai pagaliau nusi¬ 
leido, ir 1550 m. Barbora buvo iškilmingai Krokuvoje karūnuota 
Lenkijos karaliene. Tačiau ji ir jos šeima neilgai tesidžiaugė karūna; 
Zigmantas Augustas ir ji pati vis svajojo nuvykti į Lietuvą ir pasi¬ 
rodyti visoje karališkoje didybėje, bet jau nebebuvo kada: sunkios, 
nežinomos ligos pakirsta, ji mirė 1551 m. Karalienė Bona vis dar 
tebebuvo didžiausias jos priešas. Kai prieš pat Barboros mirtį Bona 
pareiškė norą pripažinti ją savo marčia, Zigmantas Augustas stengėsi 
jos nieku būdu neprileisti prie žmonos: bijojo, kad motina jos nenu¬ 
nuodytų. Mirdama Barbora pareiškė norą, kad ją palaidotų ne 
Lenkijoje, kur tiek daug iškentėjo, bet Lietuvoje. Zigmantas Au¬ 
gustas atlydėjo jos kūną į Vilnių, pats visą kelią arba jodamas arba 
eidamas pėsčias. Ji buvo palaidota katedros rūsy, greta pirmosios 
Z. Augusto žmonos — Elžbietos. 1931 m. pradėjus katedros remontą, 
buvo atrasti ir jos kaulai. 

Zigmantui Augustui Barboros mirtis padarė didžiausią įspūdį. 
Savo gyvenamųjų kambarių sienas jis liepė juodai išmušti; visas 
dvaras paskendo gedule. Jis pats niekad neužmiršo mylimosios žmo¬ 
nos. Nors vėliau ir vedė Habsburgaitę, tačiau šeimos laimės jau 
nebesulaukė: gyvenimo pabaigoje net persiskyrė su žmona. Jį visą 
gyvenimą lydėjo mylimosios Barboros atminimas. 

11. Livonijos prijungimas 

Livonijos būklė XVI amžiuje. Livonijos valstybė nebuvo 
vienalytė; joje iš tikrųjų buvo net 6 atskiros jungtinės valsty¬ 
bės: 4 vyskupystės, ordinas ir Rygos miestas. Iš pradžių ir 

ordinas priklausė Rygos arkivyskupui, bet XIV amžiuje (Ge¬ 
dimino laikais, — žiūr. 71 psl.) jis nusikratė ta priklausomybe. 
Vyskupų valdžia toliau dar labiau susilpnėjo; jų vasalai — 
riteriai bajorai ir miestai pagaliau sukūrė organizacijas su po¬ 
litinėmis teisėmis ir su savo seimais. Tačiau ordinas nesudarė 
savarankiškos valstybės: nuo 1237 m. jis buvo tų pačių kry¬ 
žiuočių ordino šaka (žiūr. 50—51 psl.), bet, turėdamas skirtingas 
sąlygas, jis iš tikrųjų gyveno atskirai ir varė savarankišką po¬ 
litiką. Todėl kryžiuočių ordino virtimas pasauline kunigaikš¬ 
tyste jokios reikšmės neturėjo livoniškei jo šakai. Visgi nuo to 
laiko ir čia pradėta galvoti apie ordino panaikinimą. Tik čia 
tuo atžvilgiu buvo sunkiau, nes kaip tik tuo metu Livonijos 
valstybių žemes pradėjo smarkiai pulti Maskva, kuri norėjo 
pasiekti jūrą. Livonijos valstybės vadams reikėjo ne tik ap¬ 
sisaugoti nuo Maskvos, bet ir išspręsti bažnytinės valstybės pa¬ 
naikinimo klausimą, nes krašte labai sparčiai plito protestantiz¬ 
mas. Tačiau, nesant vieno valdovo, buvo sunku dėl to susitarti 
ir sunku apsiginti nuo Maskvos; tad būtinai reikėjo šauktis į 
pagalbą kaimynę Lietuvą. 

Livonijos pasidavimas Zigmantui Augustui. Reformacija 
Livonijoje pirmiausia atsirado miestuose. Ji plito labai greitai, 
ir bažnytinės — ordino ir vyskupų — valstybės pamatai ėmė 
braškėti. Apie XVI amžiaus vidurį krašto diduma jau buvo 
protestantiška; tačiau dar tebebuvo, kad ir pakrikusi, senoji ka¬ 
talikų Bažnyčios sukurtoji organizacija, ir ordino magistras vis 
dar spyrėsi. Tuo tarpu Zigmantas Augustas, matydamas irstan¬ 
čią ordino valstybę, ryžosi ją paimti į savo valdžią, nes kitaip 
ji galėjo atitekti Maskvai. Tuo metu Rygoje buvo užmuštas 
Lietuvos pasiuntinys; tad kaip tik pasitaikė gera proga įsikišti 
į Livonijos reikalus. Zigmantas Augustas, surinkęs didelę lie¬ 
tuvių ir lenkų kariuomenę, išsiruošė į žygį ir sustojo Pasvaly. 
Magistras Fūrstenbergas buvo pasiryžęs ginti ordino nepriklau¬ 
somybę, tačiau nebeturėjo jėgų. Tuo tarpu jo pagalbininkas, 
Daugpilio komtūras Gotardas Ketleris, vadovavo tai 
partijai, kuri norėjo dėtis su Lietuva ir Lenkija prieš Maskvą. 
Ketleris stengėsi prijungti ordiną prie Lietuvos. Jis norėjo 
pasekti Prūsų ordino magistro pėdomis — pasidaryti Lietuvai 
priklausomos leninės Livonijos kunigaikščiu. Jo partija lai- 

Livonijos ordino magistras Fūrstenbergas Pasvaly atsiprašo Zigmantą Augustą 

1557 m. rugsėjo 14 d. (Ano meto paveikslas). 

mėjo, ir Pasvaly tarp ordino ir Lietuvos buvo sudaryta puolimo 
ir gynimosi sutartis (1557 m.). Bet Livonijos klausimas tuo 
būdu dar nebuvo išspręstas. 

1554 m. ordinas buvo sudaręs 15 mt. paliaubų sutartį su 
Maskva, kuria pasižadėjo nesidėti su Lietuva. Todėl caras Jo¬ 
nas IV Pasvalio sutartį palaikė 1554 m. sutarties sulaužymu 
iš ordino pusės ir tuojau paskelbė Livonijai karą. Tuo tarpu 
į pasenusio ir atsisakyti priversto Fūrstenbergo vietą buvo 
pastatytas K e tie ris. Pakrikusi ordino valstybė negalėjo viena 
apsiginti nuo Maskvos. Magistro ir Rygos arkivyskupo pasiun¬ 
tiniai atvyko į Lietuvą, prašydami pagalbos. 1559 m. Lietuvos 
seime Vilniuje buvo pasirašyta nauja sutartis, kuria Zigmantas 
Augustas apsiėmė ginti Livoniją; jam už tai buvo atiduotos 
5 ordino ir 2 arkivyskupo pilys, kurias po karo šie galėjo išsi¬ 
pirkti, — magistras už 600.000, o arkivyskupas už 100.000 auk¬ 
sinų. Maskvos kariuomenė tuo tarpu skersai ir išilgai žygiavo 
po visą Livoniją; ją tik sulaikė atvykusi Lietuvos kariuomene. 

Livonijos prijungimas prie Lietuvos valstybės. Vykdyti su¬ 
tarties į Livoniją buvo pasiųstas galingiausios to meto Lietu¬ 
vos didžiūnų šeimos narys ir sumaniausias politikas kancleris 
Mikalojus Radvila, vadinamas Juoduoju. Jis įgi¬ 
jo visų livoniečių pasitikėjimą ir prikalbėjo juos visiškai susi¬ 
jungti su Lietuva. Tačiau, atvykę į Vilnių, Livonijos delegatai 
pareiškė Zigmantui Augustui, kad norį susijungti ne su viena 
Lietuva, bet kartu ir su Lenkija, nes tikėjosi, kad tik abidvi 
valstybės galės juos apginti nuo Maskvos. Po ilgų derybų buvo 
sudaryta sutartis (1561 m.), kuria Livonija pasidavė Zigmantui 
Augustui, kaip didžiajam Lietuvos kunigaikščiui; nustatyti ryšį 
su Lenkija buvo palikta vėlesniam laikui. Visai Livonijai bu¬ 
vo pripažinta tikėjimo laisvė (mat, ji buvo protestantiška) ir 
plati savivaldybė, o iš Kuršo ir Žiemgalos buvo sudaryta ku¬ 
nigaikštystė su sostine Jelgavoje (Mintaujoje), kuri buvo pa¬ 
vesta vasalo teisėmis valdyti Ketleriui, ligi pasibaigs jo giminė. 
Šitos sutarties nepripažino tik Rygos miestas; jis liko nepri¬ 
klausomos iki 1582 m., kada jį nukariavo Steponas Batoras. 
Tuo pat metu Maskva turėjo užgrobusi Tartų (Dorpato) vys¬ 
kupystę, Švedai — Talino (Revelio) miestą su apylinkėmis, o 
Danai — buvusias Kuršo vyskupystės žemes, vadinamąją Pil- 
tenę, ir Saremos (Eželio) vyskupystę. Bet didžiausioji Livonijos 
dalis teko Lietuvai. 

Livonijos administratorium 1561 m. buvo paskirtas Kuršo 
kunigaikštis Ketleris. Tačiau jis negalėjo suvaldyti krašto, ir 1566 
m. valdytoju buvo paskirtas Jonas Jeronimas Katke¬ 
vičius. Jam pasisekė prikalbėti livoniečius visai susijungti su 
Lietuva. Tuo būdu tais pat 1566 m. Gardino seime buvo su¬ 
daryta nauja sutartis, kuria Livonija pasidarė Lietuvos provin¬ 
cija su kunigaikštystės titulu. Ji gavo teisę savo atstovus lygiai 
su visomis Lietuvos provincijomis siųsti į Lietuvos seimą. Len¬ 
kai be galo buvo pasipiktinę dėl šito lietuvių laimėjimo; jie nuo¬ 
lat reikalavo, kad Livonija lygia dalia ir jiems priklausytų. To¬ 
dėl 1569 m. Liublino seime sudarant Lietuvos Lenkijos uniją, 
buvo galutinai paskelbta, kad Livonija lygiai priklausanti abiem 
valstybėm. Taip buvo iki pat abiejų valstybių galo. Tik 
didžiąją Uždauguvio Livonijos dalį, jau karalių Vazų laikais 
(XVII a.), užgrobė švedai; Kuršo kunigaikštystė visą laiką buvo 

Lietuvos ir Lenkijos lenas; ji buvo panaikinta, tik 1795 m. pa¬ 
tekusi į Rusų valdžią. 

12. Karai su Maskva Zigmanto Augusto laikais 

Naujasis Maskvos kunigaikštis Jonas IV, vad. Žiau¬ 
riuoju (1533—1584 m.), pasirodė esąs gabus valdovas. Kaip 
ir jo pirmatakai, siekdamas sujungti savo valdžioje visas rusiš¬ 
kąsias žemes, jis pirmasis pasivadino Maskvos caru. 
Lietuva šito titulo jam nepripažino ir tebetitulavo jį Maskvos 
kunigaikščiu. Dėl to ir taip jau painūs Lietuvos santykiai 
su Maskva pasidarė dar painesni, ir derybos buvo sunkios. Bet 
karo su Maskva nebuvo iki Lietuvai stojant ginti Livonijos; 
iki tol vis buvo pratęsiamos dar Zigmanto II laikais (1537 m.) 
padarytos paliaubos (žiūr. 204 psl.). 

Kai Livonija Pasvaly padarė su Lietuva sutartį (1557 m.), 
Jonas IV tuojau paskelbė Livonijai karą; 1559 m. Livonijai pasi¬ 
davus Zigmantui Augustui, Lietuva stojo jos ginti. 1560 m. pra¬ 
sidėjęs karas dėl Livonijos nesisekė ir užtraukė didelių nelaimių 
visai Lietuvai. Pritrūkus karui pinigų, Zigmantas Augustas 
rūpinosi jų pasiskolinti, tačiau niekur negavo. Tuo laiku (1562 
m.) pasibaigė anksčiau su Maskva padarytos paliaubos (ligi tol 
caras pačios Lietuvos nepuolė, nors ši ir kariavo su juo Livo¬ 
nijoje), ir milžiniška jos kariuomenė įsiveržė į pačią Lietuvą 
ir užgrobė Polocką (1563 m.). Tuo būdu Maskva jau prisiarti¬ 
no prie etnografinių Lietuvos žemių. Bet toliau eiti jai jau 
nebesisekė: hetmonas Mikalojus Radvila, vadinamas 
Ruduoju (Juodojo pusbrolis), smarkiai sumušė caro kariuo¬ 
menę ties Ūla (1564 m. pradžioje; 4.000 lietuvių sumušė apie 
30.000 maskviečių; kita Maskvos armija, sužinojusi apie pirmo¬ 
sios pralaimėjimą, pabėgo be kovos, palikdama didelį grobį). 
Tačiau lietuviai nebepajėgė nei Polocko atsiimti nei išvaryti 
caro kariuomenės iš rytinės Livonijos dalies, nes bajorija atsi¬ 
sakė ir kariauti ir mokesčius mokėti. 

Zigmanto Augusto viešpatavimo pabaigoje caras jau nebe- 
puolė Lietuvos, nes tikėjosi, kad, mirus bevaikiui karaliui, abiejų 
jungtinių valstybių ar bent Lietuvos sostas atiteks jam pačiam 
arba jo sūnui, ir 1571 m. vėl buvo padarytos 3 mt. paliaubos. 

Nuolatinis pavojus karo su Maskva vertė lietuvius nesiša- 
linti per daug nuo Lenkijos ir sudaryti su ja naują sąjungos su¬ 
tartį. Dėl to pagaliau ir įvyko abiejų valstybių unija. 

13. Santykiai su Lenkija ir 1569 m. Liublino unijos aktas 

Lietuvos Lenkijos santykių klausimas iki karų dėl Livoni¬ 
jos. Lietuvos Lenkijos santykiai nebuvo sutvarkyti nei Aleksan¬ 
dro nei Zigmanto II laikais. Aleksandrą renkant Lenkų kara¬ 
lium 1501 m. padarytieji aktai (žiūr. 197 psl.), Lietuvos nepa¬ 
tvirtinti, negaliojo. Lietuviai nesilaikė nė jų reikalavimo turėti 
vieną bendrą valdovą ir bendrai jį rinkti. Tad, Aleksandrui mi¬ 
rus, jie atskirai sau išsirinko Zigmantą II ir pasiūlė jį išsirinkti 
ir lenkams; šie tatai ir padarė. Zigmanto II rūpesčiu, 1529 m. 
lietuviai vėl be lenkų žinios paskelbė savo didžiuoju kunigaikš¬ 
čiu Zigmantą Augustą. Kad nenutrūktų ryšys su Lietuva, len¬ 
kai tuojau išrinko jį ir savo karalium, visą laiką svajodami vi¬ 
siškai sujungti Lietuvą su Lenkija. O lietuviai tenorėjo sąjun¬ 
gos su Lenkija tik dėl tolydžio einančio karo su Maskva. 
Šiaipjau Lietuva vieną metą net reikalavo iš Zigmanto II ka¬ 
rūnuoti Zigmantą Augustą Lietuvos karalium, kad lenkai ne¬ 
begalėtų kalbėti apie Lietuvos prijungimą prie Lenkijos, o tik 
apie santykius tarp dviejų lygių karalysčių. 

Lietuvos bajorija, rinkdama savo naują didįjį kunigaikštį, 
visada iš jo išsireikalaudavo sau kokių nors naujų teisių. Taip 
pat buvo ir Zigmantą Augustą renkant. Kai 1522 m. bajorija 
pažadėjo jį išrinkti didžiuoju Lietuvos kunigaikščiu, jo tėvas 
sutiko patvirtinti numatytą ruošti statutą, kuris turėjo ap¬ 
imti visas krašto teises. Alberto Goštauto vadovau¬ 
jamas, tas darbas iki 1529 m. buvo baigtas, ir Zigmantas II, 
atsilygindamas už savo sūnaus išrinkimą, patvirtino statutą. Vi¬ 
sas statutas buvo taip sutvarkytas, kad rodė Lietuvą esant vi¬ 
siškai savarankišką valstybę; apie ryšį su Lenkija jame ne¬ 
buvo nė žodžio. Į jį buvo įtraukti ir senieji nuostatai, kad 
Lietuvos urėdais negalį būti skiriami jokie svetimšaliai. Len¬ 
kams tas kaip tik labiausiai nepatiko, ir jie norėjo įrodyti, kad 
pagal senuosius aktus jie negalį būti laikomi svetimšaliais. Lie¬ 
tuviai, nuolat reikalingi Lenkų paramos, nenorėjo visiškai nu- 

traukti ryšių su lenkais, todėl nevengė su jais derybų. Tačiau 
senuosius aktus laikydami sau negarbingais ir negaliojančiais, 
jie reikalavo pradėti derybas, visiškai neatsižiūrint į ankstyves¬ 
niuosius dokumentus. Tad, prasidėjus karams su Maskva dėl 
Livonijos, lietuviai su šitokiu nusistaytmu ėjo į derybas, ku¬ 
rios vis dėlto pasibaigė unijos akto sudarymu. 

Lietuvos ir Lenkijos artėjimo veiksniai. Svarbiausia ap¬ 
linkybė, kuri neleido Lietuvai nutolti nuo Lenkijos, buvo Mask¬ 
vos pavojus ir Lenkų paramos viltis. Be to, glaudžiam susiar¬ 
tinimui su Lenkija ir uni¬ 
jos sudarymui jau buvo 
ir padedamųjų aplinky¬ 
bių : to meto Lietuvos 
didikai, bendraudami su 
lenkais, jau buvo aplen¬ 
kėję, su jais susigiminia¬ 
vę, todėl jiems buvo ne¬ 
lengva nutraukti ryšius 
su lenkais. Apie savos 
tautiškosios kultūros kė¬ 
limą retai kas tegalvo¬ 
jo. Vidutinioji bajorija 
taip pat jau buvo gana 
aplenkėjusi. O be to, 
mūsų bajoriją visuomet 
viliote viliojo didelės 
lenkų bajorų laisvės. 

Tuo tarpu lenkai žūt būt 
troško įgyti teisių įsi¬ 
kurti Lietuvoje: juos 
ypač viliojo turtingoji 
Ukraina Lenkijos pa¬ 
krašty. Tad, kai Lietu¬ 
va prašydavo lenkus pa¬ 
ramos prieš Maskvą, jie 
visuomet keldavo unijos klausimą. 

Derybos dėl unijos 1563—4 m. lenkų seime Varšuvoje. Kai 

1562 m. caras Jonas IV pradėjo pulti Lietuvos žemes, unijos 



Mikalojus Radvila Juodasis, 

Lietuvos krašto maršalka (nuo 1542 m.), 
kancleris (nuo 1550 m.) ir Vilniaus vai¬ 
vada (nuo 1551 m.); 1561-1562 m. 
Livonijos vietininkas (f 1565 m.). 

klausimas pasidarė ypač opus. Bajorija nebenorėjo kariauti; 
tikėdama, kad jai padės Lenkija, reikalavo su ja unijos. Todėl 
į 1563 m. Lenkų seimą Varšuvoj e Z. Augustas pakvietė ir Lie¬ 
tuvos delegaciją derėtis dėl unijos. Kai prasidėjo derybos, len¬ 
kai reikalavo tik įvykdyti senesniųjų aktų nuostatus, o lietuviai 
pateikė visiškai naują projektą, kuriuo turėjo likti bendras kar¬ 
tu renkamasis karalius ir bendra užsienio politika; visais kitais 
atžvilgiais valstybės turėjo būti savarankiškos. Po ilgų derybų 
tebuvo susitarta tik kai kuriais klausimais ir buvo surašytas spe¬ 
cialus to susitarimo aktas (neišspręsti klausimai buvo atidėti 
vėlesniam laikui). Tačiau lietuvių delegacijos pirmininkas Mi¬ 
kalojus Radvila Juodasis tada pareiškė, kad jis abe¬ 
jojąs, ar tam aktui pritarsiąs kraštas. Iš tikro jis nebuvo pa¬ 
tvirtintas, ir todėl, kai vėliau buvo sušauktas Liubline specialus 
unijai seimas, teko iš naujo pradėti derybas. 

Varšuvos seime derybos užtruko gana ilgai — nuo 1563 m. lap¬ 
kričio 21 d. iki 1564 m. vasario 22 d. (lietuviams išvažiavus, lenkų 
seimas dar posėdžiavo iki kovo 23 d.). Ginčai buvo itin karšti. 
Lenkams reikalaujant sutvarkyti santykius pagal senuosius aktus, pa¬ 
keičiant tik kai kuriuos jų punktus, lietuviai kaip įmanydami spyrėsi, 
reikalaudami derėtis visiškai iš naujo, nepaisant senųjų aktų, ka¬ 
dangi jie jau nebegalioją. Ypač griežtai lietuviai ėmė ginti savo 
teises, gavę žinią apie laimėjimą ties Ūla. Jie reikalavo sau visiško 
savarankiškumo, sutikdami tik su bendru valdovu. Jie sutiko atva¬ 
žiuoti ir į bendrus seimus, bet tik tada, kai tatai bus reikalinga 
pačiai Lietuvai, ir nieku būdu nenorėjo išsižadėti savo atskirų seimų. 
Bendram seime jie reikalavo sau irgi garbingų vietų, „nes Vilnius 
yra lygus su Krokuva, o Trakai — su Poznane". Karalių sutiko rinkti 
bendrai, bet tik ne Lenkijos centre, o pačiame pasieny, ir reikalavo, 
kad lietuvių ir lenkų rinkėjų būtų po lygiai. Dėl to suirzę, lenkai 
reikalavo, kad ginčą išspręstų karalius savo nuožiūra. Bet lietuvių 
delegacijos pirmininkas Mikalojus Radvila Juodasis pareiškė, kad 
karalius neturįs teisės spręsti jų likimo, ir jis pats greičiau Įeisiąs 
nudeginti savo ranką, negu pasirašysiąs kokią nors savo krašto 
skriaudą. Toliau jis pasakė: „Taip pat protestuoju prieš neteisybę, 
kuri mums būtų padaryta. Jei tas įvyks, mes ieškosim paramos ir dė¬ 
simės pirmiausia su valdovais krikščionimis, o paskui net su pagoni¬ 
mis" ... Tai buvo įspėjimas lenkams, norintiems atplėšti kai kurias 
Lietuvos žemes (Palenkę, Voluinę ir Lietuvai likusį Podolės Bracla- 
vą), dėl kurių abi valstybės rungėsi XIV ir XV amž. Tuo būdu Lie¬ 
tuva grasino susitaikinti ir susijungti ne tik su Maskva, bet ir su 
Lenkijai baisiais totoriais. Bet vis dėlto, lenkų spiriamas, Z. 

Augustas viešai pareiškė, jog jis atsisakąs nuo savo paveldėjamųjų 
teisių Lietuvos sostui: po jo abi valstybės galėsiančios laisvai rinkti 
sau valdovą. Lenkai už tai jam padėkojo, o lietuviai pareiškė, jog 
tai galįs spręsti tik Lietuvos seimas, o jie neturį tam įgaliojimų. 

Tuo tarpu karas su Maskva tebeėjo. Lietuvos bajorija, susirin¬ 
kusi ties Vitebsku, užuot kariavusi, ėmė seimuoti ir nutarė prašyti 
karalių, kad kuo greičiausiai būtų įvykdyta unija: ji tikėjosi tuo bū¬ 
du gausianti Lenkų paramos. Bajorija kartu nusiuntė ir suprojektuo¬ 
tas unijos sąlygas, kurios buvo labai artimos lenkų reikalavimams. 
Šitas bajorijos reikalavimas atėjo į seimą per patį ginčų įkarštį ir pa¬ 
sunkino Lietuvos delegatų būklę. Jie daugeliu atžvilgių turėjo nu¬ 
sileisti: atsisakė nuo reikalavimo atlikti atskiras išrinkto didžiojo 
kunigaikščio pakeliamąsias ceremonijas Vilniuje, sutiko su bendrais 
pinigais ir net sutiko leisti lenkams įsigyti Lietuvoje dvarų, tik nieku 
būdu nesutiko atsisakyti nuo savo atskiro seimo. Jie reikalavo, kad 
bendri seimai būtų šaukiami pačiame pasienyje ir spręstų tik abudu 
kraštus liečiančius klausimus. Nesusitariant tuo klausimu, jis buvo 
atidėtas bendram, specialiai unijos reikalui sušauktam, seimui. Tuo 
metu buvo surašytas specialus aktas, į kurį buvo įtraukti visi iš¬ 
spręstieji klausimai, o neišspręstieji turėjo būtį sprendžiami specia¬ 
liam seime. Šitas nebaigto spręsti klausimo nukėlimas į kitą seimą, 
anų laikų įpročiu, buvo vadinamas recesu (nuo lotyniškojo žodžio 
recedere). O kadangi šis aktas buvo sudarytas Varšuvoj, tai jis 
vadinamas Varšuvos recesu. 

Prieš bendrąjį seimą buvo sušauktas dar atskiras Lietuvos sei¬ 
mas, tačiau jame unijos klausimas nė kiek nepasistūmėjo. Bendrasis 
unijos seimas buvo sušauktas vos 1568 m. gale, o iš tikro susirinko 
tik 1569 m. sausio 10 d.—1564 m. iš Varšuvos išvažiuodamas, Lietuvos 
delegacijos pirmininkas Radvila pasisakė abejojąs, ar kraštas su¬ 
tiksiąs su Lenkų reikalavimais ir su receso nuostatais. Ir iš tikro, 
Lietuvos delegacija, atvykusi į 1569 m. seimą, vėl siūlė naujus unijos 
projektus ir vėl reikalavo iš naujo pradėti derybas. 

1569 m. Liublino seimo išvakarėse. Unijos klausimą vertė 
baigti jau minėti veiksniai, būtent bajorijos noras gauti 
Lenkų paramos ir jos noras gauti lygias su 
lenkų bajorais teises. Pastarasis bajorijos reikalavimas 
buvo patenkintas 1566 m. seime: Lietuvos bajorijai buvo duo¬ 
tos visos Lenkijos bajorų turimosios teisės; visas kraštas buvo 
galutinai padalintas į vaivadijas ir pavietus, o juose buvo 
įsteigti pačios bajorijos teismai (ligi tol visus teisdavo didžiojo 
kunigaikščio skirtieji urėdai) ir įkurti seimeliai, kuriuose turėjo 
būti renkami pavieto teisėjai, urėdai ir seimo atstovai. Tuo 
būdu visi bajorai per savo atstovus galėjo dalyvauti valstybės 

valdyme. Visa tai buvo patvirtinta naujai perredaguotoje ant¬ 
rojoje statuto laidoje. 

Po šitų reformų Lietuvos valstybės aparatas pasidarė jau 
toks pat, koks jis buvo ir Lenkijoje, ir Lietuvos bajorijos tei¬ 
sės buvo visiškai sulygintos su Lenkijos bajorų teisėmis. Su¬ 
vienodinus valstybes, iš vienos pusės, unijos klausimas turėjo 
palengvėti, nes dvi vienodai organizuotas valstybes yra lengviau 
sujungti; iš kitos pusės, gavus visas teises, sumažėjo Lietuvos 
bajorijos noras susijungti su Lenkija, nes unija tuo atžvilgiu 
jau nebegalėjo nieko naujo duoti. Bet vis dėlto pasiliko svar¬ 
biausias į uniją traukiąs veiksnys — nebaigtas karas su Maskva. 
Dėl to bajorija ir toliau reikalavo išspręsti unijos klausimą ir 
sušaukti tam reikalui specialų seimą, kurs pagaliau susirinko 
1569 m. sausio 10 d. 

Liublino seimo eiga ir unijos aktas. Kaip Varšuvos seime 
(1563—4 m.), taip ir Liubline lenkai reikalavo visiško abiejų vals¬ 
tybių sujungimo, o lietuviai atsivežė savo projektus, reikalaudami, 
kad abidvi valstybės pasiliktų savarankiškos. Po ilgokų derybų, 
per kurias vienų kitiems buvo pasakyta daug karčių žodžių, 
lietuviai staiga nutraukė derybas ir išvažiavo iš Liublino (kovo 
1 d.). Bet šitas jų žingsnis nepasibaigė geruoju: jiems išvažia¬ 
vus, lenkai išreikalavo iš karaliaus raštų, kuriais Palenkė, Vo- 
luinė, Braclavo ir Kijevo žemės buvo prijungiamos prie Lenkijos 
Lenkai jau seniai geidė tų žemių ir tvirtino, kad jos kadaise 
priklausiusios Lenkijai (iš tikro dėl Palenkės ir Voluinės kadaise 
tarp lietuvių ir lenkų ėjo ginčai, bet kitos sritys niekad nie¬ 
ko bendro nebuvo turėjusios su lenkais). Prijungtųjų žemių 
urėdai ir didesnieji ponai kiekvienas skyrium buvo prisaikdinti 
Lenkų karaliui; nenorinčiųjų prisiekti vietoj karalius paskyrė 
kitus urėdus. Tuo tarpu į Lietuvą grįžę ponai išleido visam 
kraštui įsakymus ruoštis karui. Tačiau, negalėdami sukelti 
Maskvos karų suvargintos bajorijos, jie nutarė grįžti atgal į 
Liubliną derybų. 

Grįžę į seimą, lietuviai dar ilgai kovojo, stengdamiesi iš¬ 
siderėti sau palankesnes sąlygas, ir reikalavo grąžinti atplėštąsias 
žemes, tačiau, karaliui palaikant lenkus, buvo priversti nusileisti. 
Tuo būdu jie sutiko, kad karalius būtų bendrai renkamas, ir 
atsisakė nuo reikalavimo, kad jis dar atskirai būtų Vilniuje pa- 

keliamas didžiuoju Lietuvos kunigaikščiu: Krokuvoje karūnuo- 
damasis, karalius tuo pačiu turėjo pasidaryti ir didžiuoju Lie¬ 
tuvos kunigaikščiu. Lietuviai atsisakė ir nuo atskirų savo sei¬ 
mų: buvo palikti tik bendrieji seimai ir bendras abiejų valstybių 
senatas. Jie sutiko ir su bendrais pinigais. Tačiau visa 
kita pasiliko, kaip buvo: liko atskiri visi Lietuvos ministeriai, 
atskiras valdžios aparatas, atskiras iždas, atskira kariuomenė 
ir 1.1. Visa tai liepos 1 d. buvo patvirtinta trimis unijos aktais 
— dviem abiejų valstybių luomų ir vienu karaliaus aktu. 

Unijos aktą priėmus, seimo darbai tęsėsi dar iki rugpiūčio 

12 d. Dabar Lietuvos ir Lenkų atstovai jau kartu sėdėjo. Bu¬ 
vo sprendžiami kiti, unijos akto nesureguliuoti, klausimai. Pir¬ 

miausia buvo nustatyta būsimo bendrojo senato sudėtis. Į se¬ 
natą pateko visi vyskupai ir aukštieji urėdai (vaivados, 
kaštelionai, ministeriai), t. y. visi tie urėdai, kurie jau anksčiau 
Lenkijoje yra buvę senato nariais. Bet į senatą nepateko dalis 
didžiojo kunigaikščio tarybos narių — jo dvaro aukštieji digni¬ 
toriai, kokių Lenkijoje iš viso nebuvo arba kurie ten nebuvo 
senatoriais. Bet jie dėl to nekėlė triukšmo; tik ilgai spyrėsi, 
reikalaudami sau vietos senate, Lietuvos ponų taryboje buvusieji 
kunigaikščiai. Bet kadangi Lietuvos ponai buvo jiems prie¬ 
šingi, tai jie vis dėlto nepateko į senatą. Be to, dar buvo nu¬ 
statyta bendrųjų seimų vieta, kuria buvo paskirta Var¬ 
šuva. Jei dėl kurių nors priežasčių atstovai ten negalėtų 
susirinkti, tuomet karalius galįs šaukti seimus kitur, bet 
tik Lenkijoj. Nemaža dar ginčų sukėlė ir Livonijos klau¬ 
simas. Lietuviai ją laikė prijungta prie Lietuvos, o Lenkai 
tvirtino, kad ji prisiekusi karaliui, todėl ir jiems priklausanti. 
Po ilgų ginčų buvo sutarta, kad Livonija ir Kuršo kunigaikštija 
bus laikomos priklausančios lygiai abiem valstybėm. 

Pagaliau lenkams labai rūpėjo iškovoti sau teisę Lietu¬ 
voje įsigyti dvarų ir gauti urėdų. Kadangi Lie¬ 
tuvos statute buvo nuostatų, tatai draudžiančių, todėl į unijos 
aktą jie įtraukė paragrafą, reikalaujantį visus tuos nuostatus 
panaikinti. Savo statuto antrąja laida buvo nebepatenkinti 
ir patys lietuviai, — apie jo pataisymą jau buvo kalbama ir 
ankstyvesniuose Lietuvos seimuose, — todėl dėl paties statuto 
pataisymo klausimo lietuviai nė nesispyrė. Statutui pataisyti buvo 

sudaryta speciali komisija. Vėliau ji buvo pakeista kita komi¬ 
sija, tačiau 1588 m. paruošta trečioji statuto laida vis dėlto 
nepanaikino lenkams nepatikusių nuostatų. Tiesa, 1588 m. jiems 
buvo leista įsigyti Lietuvoje dvarų, betgi jiems niekad nebuvo 
leista gauti Lietuvoje urėdų. 

Liublino seimo scenos. Šaukiant seimą, Lietuvos atstovai pir¬ 
miausia susivažiavo atskirai pasitarti. Jie ilgai tarėsi dėl savo po¬ 
zicijos ir sutiko važiuoti į Liubliną tik tada, kai Zigmantas jiems 
davė raštą, garantuojantį, kad ten niekas jų neversiąs sudaryti jiems 
nepriimtinos unijos: jei nesusitarsią, galėsią laisvai, niekieno nekliu¬ 
domi, išvažiuoti; be jų nieko nebūsią daroma. Deja, Z. Augustas 
šitą savo garantiją sulaužė. Lietuvių vadai seime buvo Mik. Rad¬ 
vila Rudasis (Juodasis jau buvo miręs 1565 m.), Žemaičių seniūnas 
Jonas Jeronimas Katkevičius ir vicekancleris Eustachijas Valavičius. 

Seime, derybų pradžioje, lietuviai rėmėsi savo naujuoju statutu, 
kuriuo karalius pasižadėjo išsaugoti Lietuvos sienų neliečiamybę, 
šaukti jos seimus ir neduoti jokiems svetimšaliams urėdų Lietuvoje. 
Be to, jie rėmėsi ir tuos pačius dėsnius tvirtinančiomis senosiomis 
privilegijomis. Tuo tarpu lenkai siūlė derėtis, paėmus pagrindui se¬ 
nuosius abiejų valstybių sutarčių aktus. Besiginčijant Krokuvos vysk. 
Padnievskis pareiškė, kad Lietuvą Lenkijos karūnai dovanojęs Jo¬ 
gaila, ir ji buvusi atskirai valdoma tik iš lenkų karalių malonės; ji 
buvusi duodama didiesiems kunigaikščiams tik iki gyvos jų galvos. 
Tada Katkevičius ironiškai atkirto: „Jei mes jums dovanoti, tai 
kam jums dar derėtis dėl unijos?" O Radvila dar griežčiau pareiš¬ 
kė: „Niekas negalėjo mūsų dovanoti, nes mes esame laisvi žmonės... 
Ponams lenkams Lietuva dovanodavo šunų skalikų, žirgelių žemai¬ 
tukų, bet ne mus, laisvus ir garbingus žmones. Tad kiekvieną, kurs 
norėtų mane pavergti, aš laikyčiau tironu, o ne savo viešpačiu". 

Po pirmų susidūrimų lietuviai pareikalavo, kad lenkai savo pa¬ 
siūlymus pateiktų raštu. Gavę juos, po trijų dienų lietuviai atnešė len¬ 
kams savo projektą; lietuvių projektu, bendrai rinktas karalius tu¬ 
rįs būti atskirai pakeliamas Vilniuje didžiuoju kunigaikščiu; kol 
nebūsiąs pakeltas, tol negalėsiąs turėti Lietuvoje valdžios. Bendras 
turįs būti gynimasis nuo priešų ir bendri seimai, bet juose turį būti 
sprendžiami tik abi valstybes liečią reikalai. Seimai turį rinktis pakai¬ 
tomis Lietuvoj ir Lenkijoj. Savitiems reikalams abiejose valsty¬ 
bėse turį būti atskiri seimai. Urėdai Lietuvoje turį būti duodami 
tik lietuviams, bet įsigyti dvarų turį būti leidžiama tiek lenkams Lie¬ 
tuvoje, tiek lietuviams Lenkijoje. Piniginis vienetas turįs būti vie¬ 
nodas, bet Lietuvos iždas tvarkomas Lietuvos iždininko. Tikslios 
sienos tarp abiejų valstybių turinčios būti nustatytos specialios ko¬ 
misijos. 

Tuo metu Lenkų valstybė stengėsi susigrąžinti sau visus bajo¬ 
rų kuriuo nors būdu pasisavintus dvarus ir atiminėjo visas žemes, 
kurioms bajorai neturėjo nuosavybės dokumentų. Šita politika buvo 
vadinama įstatymų vykdymu, arba — iš lotyniško — egzekucija. 
Lietuvoje daugybė valstybės dvarų buvo taip pat patekę į bajorijos 
ir ponų rankas, — ypač Aleksandro laikais, nes jis juos dalino be 
atodairos, ir todėl jiems niekas neturėjo nuosavybės dokumentų. 
Tad ir šitam unijos projekte ir vėlesniuose ginčuose su lenkais 
lietuviai reikalavo, kad karalius duotų garantiją, jog Lietuvoje nebū¬ 
sianti vykdoma vadinamoji egzekucija. 

Lenkai šitokiu lietuvių siūlomu projektu pasipiktino. Jie rei¬ 
kalavo derybų pagrindui 1501 m. Melniko ir 1564 m. Varšuvos re- 
ceso aktų. Bet lietuviai sakė, kad 1501 m. aktų Lietuva neprisiekusi, 
o 1563—4 m. seime jos delegatai neturėję neribotų įgaliojimų. Tuo 
būdu vėl praėjo kelios dienos. Pagaliau karalius įsakė lietuviams 
vasario 28 d. ateiti į lenkų seimą ir kartu posėdžiauti. Bet tą dieną 
susirinkęs lenkų seimas nieku būdu negalėjo sulaukti lietuvių: mat, 
naktį jų išvažiuota iš Liublino. Trys pasilikę Lietuvos senatoriai, 
pranešę, kad Lietuva dėl unijos daugiau nebesiderėsianti, taip pat 
išvažiavo (buvo paliktas tik vienas vicekancleris Valavičius). Tada 
lenkai pradėjo grobti Lietuvos provincijas. Atvykę išvažiavusiųjų 
lietuvių delegatai savo išvažiavimą iš seimo pateisino karaliaus prieš 
seimą duotuoju raštu; esą, jie buvę atvykę tik dėl unijos, bet, ma¬ 
tydami, kad dėl jos nesusikalbėsią, jie nebeturėję ką veikti, ir iš¬ 
važiavę. Nors jie ir protestavo prieš Lietuvos žemių grobimą, ta¬ 
čiau tas nieko nepadėjo: užgrobtųjų provincijų atstovai buvo saik- 
dinami. Tai matydami, birželio 6 d. pagaliau sugrįžo Lietuvos ponai 
ir seimelių naujai išrinkti atstovai, kurie tuojau pareikalavo atšaukti 
karaliaus raštus, kuriais Lenkijai buvo prijungtos Lietuvos provin¬ 
cijos, ir pašalinti iš Lenkų senato ir seimo užgrobtųjų žemių atstovus, 
jau posėdžiavusius kartu su lenkais. Lenkams nenusileidžiant, vėl 
prasidėjo derybos. Dabar lietuviams buvo jau daug sunkiau spirtis, 
jų grįžimas dar paaukštino lenkų toną. Netekę didžiulių, tirštai 
gyvenamų žemių, Lietuvos atstovai jautėsi daug silpnesni, ir nebe¬ 
galėjo ryžtis atvirai kovai su Lenkija. Todėl dabar lietuviai dau¬ 
giausia pasitikėjo karalium ir net maldavo jį nesiaurinti savo tėviš¬ 
kės teisių. Derybos buvo gana sunkios. Lietuviams vadovavo Kat¬ 
kevičius su Valavičium, nes senelis M. Radvila dabar jau nebeat- 
vyko. Karalius nuolat lankėsi ir pas vienus ir pas kitus, ieškodamas 
kompromisų. Čia jis parodė nemaža politinio takto ir pasiaukojimo. 
Kelis sykius tų derybų metu jis buvo net susirgęs iš nuovargio. 
Tačiau, būdamas įsitikinęs unijos naudingumu, jis vis dėlto daugiau 
rėmė lenkų reikalavimus. Pagaliau atėjo lemiamoji birželio 27 d. 
Katkevičius pasakė karštą ir graudingą kalbą, maldaudamas karalių 
neskriausti Lietuvos. Ją baigdamas, didysis Livonijos gynėjas net 

apsiašarojo, o visi Lietuvos atstovai suklaupė. Scena sugraudino 
net karalių ir lenkus: beveik visi verkė. Tačiau tas nieko nepadėjo. 
Karalius ir lenkai ramino, kad jie norį tik gero ir kad unija išeisianti 
tik į naudą Lietuvai. Gavę karaliaus atsakymą, lietuviai tarėsi dar 
3 valandas ir tą pačią dieną pranešė, jog sutinką su visais lenkų 
paruoštojo akto nuostatais. Po to prasidėjo priesaika, padėkos pa¬ 
maldos, o liepos 1 d. buvo patvirtinti patys aktai. 

Liublino unijos akto reikšmė. Šis aktas buvo pirmasis, kurį 
galima pavadinti unijos aktu. Jis sukūrė savotišką dviejų valsty¬ 
bių junginį, kokio ligi tol dar nebuvo; iki tol abiejų pusių bu¬ 
vo pripažinti tik 1413 m. ir Zigmanto Kęstutaičio aktai, o visi 
kiti (1499, 1501, 1564 m.) aktai buvo lietuvių nepatvirtinti. Zig¬ 
manto Kęstutaičio aktai nė kiek nepakeitė buvusios santvarkos; 
tai buvo tik sutikimas laikytis pateiktų sąlygų už paramą prieš 
Švitrigailą. Todėl, pavojui praėjus, niekas su tais aktais nebe- 
siskaitė. Jau buvo nustojęs savo reikšmės ir 1413 m. aktas, 
nes Lietuva, nepaisydama jo nuostatų, rinkosi sau valdovus, 
visiškai neatsiklausdama lenkų. Tiesa, nuo Kazimiero laikų 
lenkai ėmė rinktis sau karaliais visada tuos pačius asmenis, 
kuriuos išsirinkdavo Lietuva sau didžiaisiais kunigaikščiais. Tuo 
būdu išliko personalinės valstybių unijos ryšys: abi valstybės 
buvo vieno valdovo valdomos. Tačiau tą ryšį palaikė 
ne aktai, bet Lenkijos, o kartais ir Lietuvos noras jo nenu¬ 
traukti. Dabar jau buvo susitarta kartu rinkti valdovą ir tu¬ 
rėti bendrą seimą. Tai buvo lenkų reikalavimas, kurio lietuviai 
gal irgi būtų nesilaikę, kaip kad nesilaikė daugelio ankstyvesnių 
susitarimų. Bet po trejų metų, mirus bevaikiui Z. Augustui, 
nebebuvo ko rinkti valdovu. Maskvos pavojus lietuviams ne¬ 
leido rinktis sau atskiro valdovo, tad noromis nenoromis jie turė¬ 
davo rinktis tą patį valdovą, kurį rinkdavosi ir lenkai. Tačiau 
dar ilgai lietuviai savo didįjį kunigaikštį rinkdavosi atskirai nuo 
lenkų. Taip pat, nepaisydami unijos akto nuostatų, jie dar ilgai 
šaukdavo ir savo atskirus seimus. 

Lietuvos nesuliejo su Lenkija nė pats aktas: liko visiškai 
atskira valstybės teritorija, atskira jos valdžia, atskira kariuo¬ 
menė, atskiras iždas, atskiros teisės. Visa tai leido Lietuvai ir 
toliau gyventi visiškai savarankiškai. Seimai buvo bendri, bet 
juose kiekviena valstybė svarstė savo reikalus ir leido sau rei- 

kalingus įstatymus. Nors unijos aktas ir leido, tačiau lenkai 
Lietuvoje dar ilgai negalėjo įsigyti dvarų, o valstybinių urėdų 
jie niekuomet negalėjo gauti Lietuvoje. Unijos aktas, sulie- 
damas valstybes, paliko daug spragų, kurias dar labiau padi¬ 
dino lietuvių noras savarankiškai gyventi ir savos valstybinės 
tradicijos. Tuo būdu valstybinė Lietuvos organizacija ir to¬ 
liau išliko visiškai savarankiška. Tačiau Lietuva palengva ar¬ 
tėjo prie Lenkijos: Lietuvos bajorija nuolat lenkėjo ir kartu su 
lenkų bajorija kovojo dėl savo luominių teisių praplėtimo; 
palengva taip pat buvo vienodanami išlikę skirtumai ir vals- 
tybinėję organizacijoje. Tuo būdu XVIII amž. gale, kai abiejų 
valstybių bajorų visuomenės jau buvo susiliejusios, buvo ban¬ 
dyta galutinai sujungti ir valstybes, bet jau nebepavyko, nes kaip 
tik tada abi valstybės žuvo, ir jų žemės buvo užgrobtos kai¬ 
mynų (žiūr. 433—434 psl.). 


14. Zigmanto Augusto valdymo pabaiga ir mirtis 

Liubline darant uniją karas su Maskva tebebuvo dar ne¬ 
baigtas. Lietuviai tikėjosi po unijos gauti Lenkų paramos, ta¬ 
čiau jos negavo. Jie vieni jau nebegalėjo kariauti. O kadangi 
Maskva liovėsi puolus Lietuvą, tai karas savaime aprimo. Pa¬ 
galiau 1571 m. buvo padarytos paliaubos, kuriomis Polockas 
ir Livonijos dalis buvo palikta Maskvai. Karas tuo būdu lai¬ 
kinai pasibaigė. Visi laukė anksti pasenusio Zigmanto Au¬ 
gusto mirties. Visi kaimynai valdovai ruošėsi po jo mirties 
įžengti į Lietuvos ir Lenkijos sostus, o ypač tuo rūpinosi Aus¬ 
trų Habsburgai ir caras Jonas IV. Kaip tik dėl to caras ir 
nebekariavo su Lietuva: jis nenorėjo tuo būdu jai įsipykti; prie¬ 
šingai, Zigmantui Augustui mirus, grasindamas karu galėjo rei¬ 
kalauti sosto sau arba sūnui. 

Pagaliau 1572 m. (liepos 7 d .) mirė Zigmantas Augustas. 
Mirė savo mėgiamajame Knišine, Palenkėję. Jam tada dar te¬ 
buvo tik 52 m., tačiau jis jau buvo visiškai pasenęs, silpnas 
senelis. Po jo mirties neliko jokių vyriškų įpėdinių (liko tik 
seserys, kurių viena — Ona — tebebuvo netekėjusi), tad turėjo 
prasidėti laisvai renkamųjų valdovų periodas. Sostą valdžiusi 

Zigmantas Augustas liūdi mirusios Barboros. 

(Gersono paveikslas). 

Gedimino šeimos šaka pasibaigė. Tiesa, dar buvo gyvų daug 
Gedimino giminės kunigaikščių, bet jie jau seniai buvo nutolę 
nuo sosto, nusigyvenę, ir todėl nebetiko kandidatais į valdovus. 

Zigmantas Augustas jaunystėje buvo energingas vyras. Tačiau 
jis labai pasikeitė po žmonos Barboros mirties: nuolat jos liūdėjo, 
nešiojo juodus apdarus, gyveno juodai išmuštuose kambariuose. 
Barborai mirus, jis vedė pirmosios žmonos seserį Habsburgaitę, ta¬ 
čiau su ja negyveno; ji išvažiavo į Vieną. Negaudamas persisky¬ 
rimo, jis nebegalėjo vesti. Gyveno atsiskyręs, visokių dvaro patai¬ 
kūnų apsupamas dažnai keičiamomis favoritėmis. 

Diplomatas jis buvo neblogas. Mokėjo laukti patogaus mo¬ 
mento, gerai pažino savo valdinius, mokėjo pastebėti žmonių silpnu¬ 
mus ir jais pasinaudoti. Jam trūko tik drąsos ir energijos kovoti 
su pasitaikančiais sunkumais. Jo laikais Lenkijoje ir Lietuvoje ėjo 
kova tarp protestantų ir katalikų. Jis pats buvo svyruo¬ 
jąs katalikas, tačiau nenorėjo pyktis su galingaisiais katalikų dvasi¬ 
ninkais, todėl nerėmė protestantų. Jis ir pats buvo linkęs pereiti 

Zigmanto Augusto antkapis Krokuvos katedroje. 

į protestantizmą, kad galėtų gauti persiskyrimą su žmona, bet dėl 
tos pačios priežasties nesiryžo. Buvo labai išlaidus ir duodavosi iš¬ 
naudojamas visokiems intrigantams. Todėl jam nuolat trūko pini¬ 
gų; bet iš tėvų gautas brangenybes jis vis dėlto išsaugojo. 

Z. Augusto laikai Lietuvoje buvo labai reikšmingi. Jo laikais 
įvyko ne tik persivertimas iš užplūdusio protestantizmo atgal į ka¬ 
talikybę, ne tik pradėjo kilti švietimas (jėzuitai ėmė kurti mokyklas), 
bet įvyko daug pakitimų tiek valstybės santvarkoje, tiek visuomenėje, 
tiek ūkyje: buvo įvykdyta valakų reforma, bajorija gavo lenkiškus 
savivaldybės organus ir teismus, pagaliau buvo sudaryta unija su 
Lenkija. Vis tai buvo svarbūs faktai, kurie vėlesniajai Lietuvos 
istorijai turėjo labai didelę reikšmę. 


C. Lietuvos vidaus santykiai XVI amžiuje 

I. Valstybinė Lietuvos santvarka XVI amžiuje 

L Krašto valdymo aparatas iki XVI amž. antrosios pusės 

Didysis kunigaikštis ir jo valdžia. Po Vytauto mirties Lie¬ 
tuvos valdovai visada būdavo renkami. Bet kadangi, pradedant 

Kazimieru, Lietuvos valdovais visada būdavo išrenkami Jogai¬ 
los palikuonys, tai Kazimiero šeima jautėsi turinti sosto pavel- 
dėjamųjų teisių. 

Pagal seną paprotį, Lietuvoje valdovas buvo laikomas 
visos valstybės šeimininku, todėl jo valdymas buvo pa¬ 
našus į didelių žemės plotų savininko valdymą. Jis ne tiktai 
patsai valdė daugybę didžiulių dvarų, iš kurių pajamų padeng¬ 
davo valstybės išlaidas, bet buvo ir viso krašto savininkas. 
Todėl visi žemės valdytojai turėjo jam atlikti tam tikras pa¬ 
reigas: bajorai eidavo į karą, valstiečiai mokėdavo tam tikrus 
mokesčius ir atlikdavo darbus. Vieni bajorai valdė že¬ 
mes iš senovės, kitiems žemių duodavo kunigaikštis, tačiau 
visų pareigos buvo vienodos. Vieni žemes gaudavo amžinai, 
kiti — iki savo ar vaikų gyvos galvos, o dar kiti — iki norėjo 
didysis kunigaikštis. Visa tai jis galėjo daryti laisvai; tačiau 
valstybės politikoje jį varžė įsigalėjusi ponų taryba ir 
seimai (žiūr. 198—201 psl.). 

Provincijų valdymas. Savo dvarams administruoti ir tvar¬ 
kai srityse palaikyti didysis kunigaikštis skirdavo tam tikrus 
urėdus, kurie buvo vadinami vietininkais. Jų buvo įvai¬ 
rių. Vieni buvo paskirti buvusių sritinių kunigaikščių vietose 
ir valdė dideles sritis, kiti buvo paskirti didžiojo kunigaikščio 
dvaruose (domenuose) ir valdė tik nedidelius valsčius dvarų 
apylinkėse; jie turėdavo prižiūrėti ūkį ir už tai gaudavo 1/3 visų 
dvaro pajamų. 

Tačiau vietininkai nebuvo vien tik ūkių prievaizdai: jie 
valdė ne tik dvarus, bet jų žinioje buvo ir tose srityse esančios 
pilys, kurias jie turėjo taisyti ir laikyti paruoštas karui. Be to, 
jie spręsdavo ne tik dvaro valstiečių, bet ir apylinkės bajorų 
bylas. Taigi vietininkai ėjo trejopas pareigas: 1) didžiojo ku¬ 
nigaikščio turto valdytojo, 2) pilies komendan¬ 
to ir 3) teisėjo. Jų buvo visoje valstybėje, ir jie buvo svar¬ 
biausi urėdai. Tik dvarų administracijai ir valstiečiams val¬ 
dyti jie turėjo sau padėjėjų: tėvūnų, pristovų, šimtininkų ir 1.1. 

Taip buvo valdomas visas kraštas. Tik Vilniaus ir Trakų 
sritys nuo 1413 m. turėjo savo viršininkus, vadinamus ne vieti¬ 
ninkais, bet vaivadomis. Tai buvo lenkiškojo tipo urėdai, 
kurie vesdavo savo srities bajoriją į karą ir turėdavo kitokių, 

į vietininkų panašių, pareigų. Jiems karo reikaluose ir teismuose 
tarsi padėjėjai buvo kaštelionai. (Bet tose dviejose di¬ 
džiulėse vaivadijose buvo taip pat ir vietininkų, valdančių di¬ 
džiojo kunigaikščio dvarus su mažesnėmis apylinkėmis). Vieti¬ 
ninko neturėjo ir Žemaitija. Čia nuo Vytauto laikų buvo krašto 
viršininkas, vadinamas seniūnu. Jis buvo lygus su vaiva¬ 
domis. Vėliau Žemaitijai buvo paskirtas ir kaštelionas 
(1566 m.). 

Kadangi Vilniaus ir Trakų vaivadijos buvo labai didelės, tai 
iš jų (XVI a.) buvo išskirtos kai kurios sritys, gavusios savo atski¬ 
rus vaivadas. Taip antai, iš Vilniaus vaivadijos buvo išskir¬ 
ta Naugarduko, o iš Trakų — Brastos vaivadija. Maždaug 
tuo pat metu didžiųjų sričių (buvusiųjų atskirų kunigaikštys¬ 
čių) vietininkai gavo irgi lenkiškuosius vaivadų vardus, o ma¬ 
žesnieji vietininkai, t. y. tie, kurie valdė paprastus dvarus ir ne¬ 
didelius valsčius, buvo pradėti vadinti seniūnais. 

Didžiojo kunigaikščio rūmų urėdai. Didysis kunigaikštis, 
valdydamas kraštą per vietininkus ir vaivadas bei seniūnus, pats 
negalėjo atlikti visų reikalų. Todėl jau nuo senų laikų jo rūmuose 
buvo eilė žmonių, turinčių tam tikrų pareigų, būtent ministerių. 
Didžiojo kunigaikščio rūmų saugumui, tvarkai ir iškilmių cere¬ 
monijoms prižiūrėti buvo maršalkos, įvairiausiems didžiojo 
kunigaikščio kanceliarijos reikalams vesti buvo kancleriai 
ir jų pavaduotojai vicekancleriai (nuo 1566 m.); pini¬ 
giniams reikalams tvarkyti buvo iždininkai, o kariuomenei 
vadovauti — hetmonai. Hetmonų buvo du: krašto 
hetmonas vadovaudavo į karą susirinkusiai bajorijai, o 
kiemo hetmonas, atsiradęs nuo 1521 m., vadovaudavo 

samdytajai kariuomenei (vėliau kiemo hetmonas buvo pradėtas 
vadinti lauko hetmonu). 

Be šių, vėliau ypatingą reikšmę įgavusių ministerių, dar 
buvo nemaža smulkesnių urėdų: kambarinių, stalininkų, duonos 
raikytojų, arklininkų, vyriausiųjų virėjų, taurininkų ir t. t. Vė¬ 
liau visų tų urėdų vardai virto savotiškais garbės titulais, 
tie urėdai gaudavo pareigas tiktai iškilmėse (ir tai ne visi). 

2. Teismų ir administracijos reforma 1564—1566 m. 


Teismai buvo nevienodi: jie buvo atskiri kiekvienam luo¬ 
mui. Valstiečiai anksčiau turėjo savo teismus, kurie palengva 
išnyko, ir valstiečių teisėjais pasidarė tie, kurie valdė dvarą; 
taigi valdovo dvaruose teisė vietininkai, o bajorų dvaruose — 
bajorai. Dvasininkai, miestiečiai ir žydai turėjo savo atskirus 
teismus, o bajorai nuo seno priklausė didžiojo kunigaikščio 
teismui. Bet kadangi pats didysis kunigaikštis negalėjo iš¬ 
spręsti visų bylų, tai paprastai ir bajorus teisdavo jo paskirti urė¬ 
dai — vietininkai, seniūnai, vaivados. Šių sprendimus buvo 
galima apskųsti pačiam didžiajam kunigaikščiui. Bet ir tokiais 
atvejais bylas paprastai spręsdavo ne jis vienas: kai kurias iš jų 
jis spręsdavo kartu su taryba, o kitas — viena taryba. Apskri¬ 
tai teismų srity buvo painiava, ir bylos iš vieno teismo eidavo 
į kitą be jokios tvarkos; be to, jos labai ilgai užsigulėdavo. Dėl 
to bajorija seimuose nuolat kėlė teismų klausimą, reikalaudama 
reformos. 

Teismų reforma 1564 m. Lietuvos bajorijai labiausiai ne¬ 
patiko, kad teismai priklauso didžiojo kunigaikščio skirtiems 
urėdams. Ji reikalavo, kad Lietuvoje būtų įvesti tokie pat pačių 
bajorų teismai, kokie buvo Lenkijoje. Pagaliau 1564 metų sei¬ 
me didysis kunigaikštis su tuo bajorijos reikalavimu sutiko, ir 
buvo pradėti steigti nauji bajorijos teismai; jie galutinai buvo 
sutvarkyti tiktai 1566 m. 

Naujieji teismai buvo trejopi. Pirmiausia buvo įkurti pa¬ 
čių bajorų renkamieji teismai, vadinami žemės teismais. 
Jiems buvo pavestos spręsti visos bylos dėl turto, t. y. vadinamo¬ 
sios civilinės bylos. Tik bylos dėl žemės ribų (ežių) buvo pa¬ 
vestos atskiram pakamorės teismui. Kiekviename dabar 
naujai sudarytame paviete buvo vienas didžiojo kunigaikščio 
skiriamas urėdas — pakamorė, kuris visas tokias bylas spręs¬ 
davo vietoje. Pagaliau baudžiamosios (kriminalinės) bylos 
buvo pavestos spręsti trečiam, vadinamajam pilies teismui. 
Pilies teismai priklausė seniūnams, kurių buvo palikta nebe tiek 
daug, kaip kad anksčiau, o tik po vieną kiekvienam paviete. 
Tuo būdu visi kiti vietininkai, didžiojo kunigaikščio dvarų val- 

dytojai, nebeteko teisės teisti bajorus; vėliau jie paprastai buvo 
vadinami laikytojais (tenutarii). 

Pilies teismas priklausė vaivadai arba didžiojo kunigaikščio 
skirtajam seniūnui. Dažniausiai teisdavo ne patys seniūnai, o jų 
paskirti vietininkai ir teisėjai. Sprendimams rašyti ir teismo kny¬ 
goms vesti buvo seniūno arba vaivados skiriamas „pilies rašti¬ 
ninkas". Pakamorė teisė patsai; jis irgi buvo skiriamas didžiojo 
kunigaikščio. Renkamas buvo tik žemės teismas; jis susidėjo 
iš teisėjo, teisėjo pavaduotojo ir raštininko, kuriems rinkti buvo 
šaukiamas pavieto bajorų seimelis. 

Krašto padalinimas į pavietus ir vaivadijas. Visas kraš¬ 
tas jau anksčiau buvo padalintas į vaivadijas, ir didelių sričių, 
buvusiųjų kunigaikštysčių, vietininkai jau buvo gavę vaivadų 
vardą dar XVI amž. pradžioje. Įvedant naujuosius teismus, 
buvo sudaryti teisminiai pavietai. Kai kurie iš jų sutapo su 
vaivadijomis, bet iš kai kurių didelių vaivadijų buvo išskirti 
net keli pavietai; pav., iš Vilniaus vaivadijos buvo išskirta 
Ašmenos, Lydos, Ukmergės ir Breslaujos, o iš Trakų vaiva¬ 
dijos — Gardino, Kauno ir Upytės pavietai. Pilies teismai 
pavietuose priklausė seniūnams, o vaivadijose — vaivadoms. 
Tad administracijos urėdai ir teismai buvo sujungti. Toks krašto 
padalinimas į vaivadijas ir pavietus išbuvo iki valstybės pabaigos. 

Seimeliai. Žemės teismams rinkti buvo įvesti viso pavieto 
arba vaivadijos bajorų suvažiavimai, vadinami seimeliais. 
Seimeliuose bajorija apsvarstydavo savo reikalus, išsirinkdavo 
teismą ir kitus urėdus. Taip pat seimeliuose buvo renkami at¬ 
stovai į seimą ir surašomos jiems instrukcijos. Vėliau seimeliai 
buvo šaukiami vienam kuriam reikalui, ir kiekvienas iš jų turėjo 
atskirus vardus: priešseiminiuose seimeliuose bū¬ 
davo renkami atstovai į seimą; reliaciniuose atstovai, 
grįžę iš seimo, padarydavo pranešimus apie seimo darbus; 
elekciniuose būdavo renkami pavieto arba vaivadijos urė¬ 
dai, ir t. t. 


3. Lietuvos įstatymai ir Statutas 

Pirmieji Lietuvos įstatymai buvo nerašyti. Gyvenimas bu¬ 
vo tvarkomas papročių teise, kurios laikėsi tiek valdo- 

vai, tiek gyventojai. Didžiojo kunigaikščio valdžia buvo abso¬ 
liutiška, ir daugely atvejų jis galėdavo elgtis kaip tinkamas. Kai 
bajorija pradėjo įgauti kaskart vis daugiau reikšmės, ji ėmė rei¬ 
kalauti, kad teisės būtų surašytos. Tatai buvo daroma tam 
tikruose dokumentuose, vadinamuose privilegijomis. 
Kartais tokiuose dokumentuose būdavo surašomos tam tikros 
viso krašto bajorijos teisės, kartais tik vienos kurios srities, o 
kartais juose būdavo surašomos net atskirų šeimų ar asmenų 
teisės. Jei dokumentas liesdavo visą kraštą, jis būdavo vadina¬ 
mas krašto privilegija, jei tik vieną sritį — provin¬ 
cijos privilegija. Be to, dar būdavo privilegijų, duo¬ 
damų Bažnyčiai, miestams, žydams ir t. t. Tiktai nebuvo jokių 
privilegijų valstiečiams, nes jie buvo laikomi priklausančiais 
kunigaikščiui, bajorams arba dvasininkams, — vadinasi, tam, 
kam priklausė dvarai. Pagaliau tų privilegijų prisirinko gana 
daug; be to, jos būdavo nevienodos, daug kuo skirdavosi viena 
nuo kitos. Tad teismams būdavo labai sunku susivaikyti vi¬ 
soje toje painiavoje. Dėl to atsirado reikalas visas veikiančiąsias 
teises kodifikuoti, t. y. suvesti į vieną sistemingą įstatymų rin¬ 
kinį, veikiantį visame krašte. Toks kodeksas pasirodė 1529 m. 
Lietuvos Statuto vardu. 

Medžiagos ruošiamajam Statutui buvo nemaža. Antai dar 1387 
m. Jogaila, krikštydamas Lietuvą, buvo davęs dvi krašto privilegijas, 
kurių viena apibrėžė bajorijos, o kita katalikų Bažnyčios ir kata¬ 
likiškosios bajorijos teises (žiūr. 111 psl.). Naujų teisinių normų 
davė 1413 m. Jogailos ir Vytauto privilegija, suteikta Horodlėje (žiūr. 
131 psl.), ir Zigmanto Kęstutaičio 1434 m. privilegija (žiūr. 170 
psl.). Dar daugiau padarė teisinių atmainų 1447 m. didžioji 
Kazimiero privilegija (žiūr. 180 psl.). Pirmasis bandymas įstaty¬ 
mus kodifikuoti buvo padarytas 1468 m., išleidus vadinamąjį Ka¬ 
zimiero Teisyną. Tačiau jis teapėmė tik kai kuriuos baudžia¬ 
mosios teisės ir teismo proceso dalykus. Po jo, 1492 ir 1506 m. dar 
buvo paskelbtos dvi krašto privilegijos, kuriomis buvo sunormuotos 
ponų tarybos teisės dalyvauti valstybės valdyme. Buvo nemaža 
ir provincijų privilegijų, o 1522 m. už Zigmanto Augusto išrinkimą 
didžiuoju kunigaikščiu jo tėvas Zigmantas II pažadėjo išleisti sta¬ 
tutą, kuriame turėjo būti surinktos visos krašte veikiančiosios tei¬ 
sės. Tas laukiamasis statutas ir buvo paskelbtas 1529 m. 

I-sis Lietuvos Statutas visas krašte veikiančiąsias teises su¬ 
vedė į vieną gerai apgalvotą sistemą. Visas Statutas padalintas 

į 13 skyrių, o šie — į 282 straipsnius. Kiekvienas skyrius liečia 
kurį nors atskirą dalyką: vienas — valdovą ir nusikaltimus prieš 
jį, kitas — valstybės gynimą, trečias — bajorų žemės teises, 
ketvirtas — paveldėjimo teises, penktas — įvairiausius krimina¬ 
linius nusikaltimus, ir t. t. 

Statutas, paruoštas vadovaujant kancleriui Albertui Goš¬ 
tautui, buvo taisomas kelių komisijų. Jame surinktos teisės pa¬ 
imtos iš privilegijų ir gyvenime veikusiųjų papročių. Tuo jis 
ir reikšmingas, nes yra visiškai lietuviškas. Tiesa, jame yra 
nemaža bajorijos teisių, pasiskolintų iš lenkų ir iš rusų, tačiau 
jos visos pritaikytos Lietuvos gyvenimui. Jis daug kuo pra¬ 
lenkė tuo metu Lietuvos kaimynų turėtus teisių rinkinius. Len¬ 
kai nuo Kazimiero Didžiojo laikų, t. y. nuo XIV amž., turėjo 
savo teisių rinkinį, vadinamąjį Vislicos Kodeksą, tačiau Lietu¬ 
vos Statutas jį toli praneša savo sistemingumu. Vislicos Ko¬ 
dekse mechaniškai sukrautos įvairios privilegijos ir įstatymai, 
o Lietuvos Statute yra savotiška sistema, atsakiusi to meto tei¬ 
sių mokslo reikalavimams. 

Naujos Statuto laidos. Išleidus pirmąjį Statutą, veikiai pa¬ 
sirodė, kad jis reikalingas pataisų. Naujos Statuto laidos klau¬ 
simas buvo keliamas net keliuose seimuose. Seimų pataisytas, 
jis buvo nutartas įvesti 1564 m., tačiau tuo tarpu su Maskva 
ėjusio karo reikalai tatai sutrukdė, ir jis tebuvo paskelb¬ 
tas tik 1 5 6 6 m. Į jį jau buvo įtraukti ir visi naujoviškumai, 
atsiradę dėl tuo metu padarytos pavietų ir teismų reformos. 

Ši antroji laida buvo jau daug platesnė ir sistema- 
tizacijos atžvilgiu daug pažangesnė. Kaip tik tuo metu Lietu¬ 
voje vyko didelės atmainos teisiniuose santykiuose: bajorija 
kaskart vis daugiau įgavo teisių, darėsi vieninteliu luomu, tu¬ 
rinčiu visas teises, ir kūrė naują, panašią į Lenkijos, valstybinę 
santvarką. Todėl netrukus pasirodė, kad ir antroji Statuto laida 
dar reikalinga pataisų. Apie naująją laidą buvo pradėta rūpin¬ 
tis dar tais pačiais 1566 m., tačiau ji, — trečia ir pasku¬ 
tinė laida, — teišėjo vos 1588 m. 

Visos trys Statuto laidos buvo parašytos to meto Lietuvoje 
vartojama gudų rašto kalba. Vėliau jos buvo išverstos į lotynų 
ir į lenkų kalbas. Pirmosios dvi laidos buvo rankraštinės; jos 
niekad nebuvo išspausdintos (tik dabar jos yra išspausdintos 

mokslo reikalams). Tik trečioji laida buvo išspausdinta iš pra¬ 
džių gudų kalba, o vėliau daug kartų perspausdinta lenkiškai. 

Statuto reikšmė yra nepaprastai didelė. Pirmiausia jis yra 
geras visuomeninės ir valstybinės to meto Lietuvos kultūros 
rodiklis, nes yra visos teisinio Lietuvos gyvenimo raidos rezul¬ 
tatas. Be to, jis turėjo nepaprastą reikšmę tolimesniam Lietu¬ 
vos valstybės gyvenimui. Mat, tuo metu buvo labai aktualus 
klausimas, kaip apsisaugoti nuo lenkų įtakos Lietuvos vidaus 
gyvenime, nes lenkai iš Lenkijoj gyvenančio didžiojo kuni¬ 
gaikščio stengėsi išgauti sau teisių ir vietų Lietuvoje. Todėl, 
išleisdami į Lenkiją savo kunigaikštį Kazimierą, lietuviai išrei¬ 
kalavo, kad jis savo 1447 m. privilegijoje pasižadėtų neduoti 
jokiam svetimšaliui vietų ir dvarų Lietuvoje ir saugoti, kad ne- 
susiaurėtų Lietuvos sienos. Tatai buvo įtraukta ir į visas tris 
Statuto laidas. Kadangi Lietuvos Statutas galiojo ne tiktai iki 
nepriklausomybės pabaigos, bet dar ilgai ir Lietuvą užėmus 
rusams (iki 1840 m.), tai jis išsaugojo Lietuvą lietuviams: jo 
dėka svetimšaliai negalėjo įsigyti dvarų Lietuvoje. 

4. Lietuvos apsaugos organizacija XVI amžiuje. 

Bajorų karinė prievolė. Pirmoji krašto gynėja nuo senų 
senovės buvo bajorija. Jos pagrindinė pareiga buvo kariauti. 
Buvo net toks įstatymas, kuriuo iš bajoro, neinančio į karą, turėjo 
būti atimta žemė. Duodamas bajorams naujų žemių, didysis 
kunigaikštis visada reikalaudavo, kad jie eitų į karą. 

Bajorai turėjo eiti kariauti ne tik patys, bet ir su savo tar¬ 
nais. Juo kuris bajoras buvo turtingesnis, daugiau turėjo žemės, 
juo daugiau turėjo vestis į karą tarnų. Buvo sudaryti sąrašai, 
kiek kuris bajoras turi statyti ginkluotų karių. Paprastai nuo 
5—8-nių bajoro valdomų valstiečių sodybų (vėliau — valakų) 
turėjo būti duodamas vienas karys. Neturtingas bajoras turėdavo 
eiti kariauti pats vienas, o patys neturtingieji bajorai pastaty¬ 
davo vieną karį bent keliese susidėję. 

Samdyta kariuomenė. Karo prievolė bajorams buvo labai 
nemaloni, tad juo toliau, juo labiau jie pradėjo jos vengti. O 
be to, ne kokie iš bajorų buvo ir kariai: nedrausmingi, dažnai, 
susirinkę į karą, pradėdavo svarstyti valstybės reikalus, tartis, 

kaip išvengti karo, ir siųsdavo didžiajam kunigaikščiui įvairiau¬ 
sių reikalavimų. Dėl to pamažu bajorų kariuomenė buvo kei¬ 
čiama samdyta kariuomene. Zigmanto II, vadinamo Senuoju, 
laikais jau daug daugiau buvo pradėta samdyti kariuomenės; 
pagaliau buvo kariaujama vien tik su samdyta kariuomene, o ba¬ 
jorijos buvo šaukiamasi tik ypatingai sunkiais laikais, kai sam¬ 
dytajai kariuomenei reikėdavo pagalbos. 

Tuo metu ir visoje Europoje kariuomenė buvo samdyta. 
Lietuvoje ji atsirado ne iš karto. Pirmieji samdiniai kareiviai 
buvo svetimšaliai; jie buvo pradėti samdyt Vytauto laikais. 
Samdytinių, ypač čekų, buvo jau garsiame Tanenbergo mū¬ 
šyje. Neišnyko jie ir vėliau. Ypač jie buvo reikalingi specia¬ 
lioms kariuomenės rūšims, — pavyzdžiui, artilerijai, nes šauk¬ 
tiniai bajorai sudarydavo vien kavaleriją. Taikos metu samdi¬ 
niai buvo reikalingi pilių įguloms. Tuo būdu buvo pradėtos 
laikyti nuolatinės samdytosios kariuomenės dalys, kurios bū¬ 
davo hetmonų žinioje. 

Kariuomenei samdyti būdavo skiriamos tam tikros sumos 
pinigų. Pinigai būdavo įteikiami karininkams, kurie kiekvienas 
susamdydavo sau pavestą dalį. Toliau algas kareiviams mo¬ 
kėdavo iždas. Kiekvieną metų ketvirtį kareiviai gaudavo po 5—6 
auksinus. O iždas tam reikalui pinigų surinkdavo iš valstybės 
dvarų. Zigmanto Augusto laikais buvo nustatyta, kad visi, 
gaunantieji valdyti valstybės dvarus, t. y. seniūnai ir laikytojai, 
turi atiduoti kariuomenės reikalams seniūnijos dvarų pajamų 
(tas mokestis buvo vadinamas kvarta). Ramiu laiku tų mokes¬ 
čių pakakdavo, o karo metu, kai daugiau reikėdavo samdyti 
kariuomenės, būdavo uždedami specialūs mokesčiai. 

Kareiviui, mokant vidutiniškai po 5 auksinus už metų ketvirtį, 
per metus būdavo sumokama 20 auksinų, arba 600 skatikų (vieno 
skatiko vertė tada buvo lygi maždaug 5 litams, t. y. už skatiką buvo 
galima nupirkti maždaug tiek pat, kiek dabar už 5 litus). Kariuo¬ 
menės Zigmanto II laikais Lietuvoje buvo išlaikoma apie 5.000, taigi 
jai būdavo išmokama apie 3 milijonus skatikų, arba 15 milijonų litų 
(iš tos algos kareiviai turėdavo ir pragyventi). Be to, valstybei dar 
atsėjo artilerija ir kitos karo reikmenės. Žodžiu, kariuomenei bū¬ 
davo išleidžiama didžiausia visų valstybės pajamų dalis. 

II. Visuomeninė ir ekonominė Lietuvos santvarka 
XVI amžiuje 

1. Didžiosios Lietuvos kunigaikštystės luomai 

Bajorai buvo aukščiausiasis luomas, turėjęs daugiausia tei¬ 
sių ir mažiausia pareigų. Iš visų pareigų jiems buvo likusi tiktai 
vienintelė karo prievolė. Kai pagaliau išnyko ir ši prievolė, bajorai 
beturėjo tik teises, o pareigų — jokių. Mokesčius jie mokėdavo 
tik tada, kai juos patys seime užsidėdavo. 

Tačiau bajorų luomo sudėtis buvo labai marga, — nelygu 
jų turtas. Daugiausia reikšmės ir teisių turėjo didžturčiai po¬ 
nai, kurie įėjo į didžiojo kunigaikščio tarybą ir turėjo visas svar¬ 
biausias vietas valstybėje. Palengva kai kurie iš jų nepaprastai 
praturtėjo, ir savo didžiuliuose dvaruose jautėsi, kaip kokie ku¬ 
nigaikščiai, nes jiems priklausė ne tik valstiečiai, bet ir jų že¬ 
mėse gyveną smulkbajoriai. Prie šito ponų sluoksnio prisi¬ 
jungė ir visi senieji kunigaikščiai, netekę savo sričių ir pasidarę 
paprastais žemvaldžiais. Kai kurie iš jų tiek nusmuko, jog ne¬ 
bepajėgė net išsilaikyti ponų tarpe ir susiliejo su paprastaisiais 
bajorais. 

Ilgiausiai išsilaikė savo srityje Slucko kunigaikščiai, kurie 
betgi XVI amž. gale išmirė, ir jų žemės su paskutine jų giminės 
dukteria atiteko galingiausiajai to meto ponų šeimai, būtent 
Radviloms. 

Greta turtingų ponų ir vidutinės bajorijos, buvo dar vi¬ 
siškai neturtingų bajorų, kurie sudarė pereinamąjį sluoksnį 
tarp bajorų ir valstiečių. Nuo valstiečių jie skyrėsi tik tuo, kad 
jiems nereikėjo eiti į darbą ir mokėti valstiečių mokamųjų mo¬ 
kesčių; jie būdavo teisiami ne turtingesniųjų bajorų teismų, o 
didžiojo kunigaikščio vietininkų ar seniūnų, eidavo į karą arba 
atlikdavo pasiuntinių ir laiškanešių pareigas. Praturtėję, jie ga¬ 
lėdavo tapti pilnateisiais bajorais. Dažnai keli tokie neturtingi 
bajorai susidėję statydavo vieną karį. Kartais koks nors iš tokių 
bajorų, gyvendamas tarp valstiečių ar kur nors nuošaliai, nei¬ 
davo jokių pareigų, jo bajorystė būdavo pamirštama, ir pagaliau 
iš jo būdavo reikalaujama valstiečių pareigų. Ne kiekvienam iš 
jų pasisekdavo įrodyti savo bajorystę, ir dalis jų virsdavo vals¬ 
tiečiais. 


238 . 



Pašauktas į karą, kiekvienas bajoras turėdavo stoti po savo 
pavieto vėliava, kurią nešdavo pavieto vėliavininkas. Jis 
nuvesdavo pavieto bajoriją pas vaivadą, o šis ją pavesdavo het- 
mono žiniai. Bet ponai ir kare turėdavo privilegijų. Kadangi 
jų žemių būdavo daugely pavietų, tai savo statomųjų karių jie 
nesiųsdavo po pavieto vėliava, o sudarydavo savo atskirus, pri¬ 
vilegijuotus pulkus. 

Valstiečiai buvo gausingiausias visuomenės sluoksnis, ne¬ 
turįs betgi jokių politinijų teisių. Valstybėje jie turėjo tik parei¬ 
gas, o iš jos negaudavo nieko. Be to, XV ir XVI amž. pablo¬ 
gėjo ir ekonominė jų būklė. Iki tol vieni buvo laisvi, kiti — 
pririšti prie žemės, o treti — vergai. Bet šitam laikotarpy jų 
būklė ėmė vienodėti: laisvieji neteko savo laisvės, o vergai, ku¬ 
rie anksčiau buvo bežemiai dvaro bernai, gavo po plotą žemės 
ir virto paprastais pririštaisiais valstiečiais baudžiauninkais. Tuo 
būdu visi valstiečiai susilygino (žiūr. 245 psl.). 

Dar XV, o daug kur ir XVI amž., buvo daug laisvųjų 
valstiečių, kurie iš savo gyvenamųjų vietų galėjo laisvai kitur 
persikelti. Vieni iš jų tiktai mokėjo tam tikras pinigines ar 
natūralines duokles, o kiti, be to, dar eidavo dvarui dirbti. 
Bet XVI amžiuje jie visi suvienodėjo, visi virto lygiais bau¬ 
džiauninkais. 

Valstiečių būklė didžiojo kunigaikščio dvaruose buvo 
daug geresnė, negu bajorų dvaruose. Todėl iš bajorų dvarų 
daugelis jų bėgdavo į didžiojo kunigaikščio dvarus, o kai kurie net 
bėgdavo ir į užsienius. 1447 m. privilegija didysis kunigaikštis 
Kazimieras pasižadėjo tokių pabėgėlių valstiečių nebepriimti į 
savo dvarus (žiūr. 181 psl.). Remdamiesi ta privilegija, bajorai 
susigrąžindavo pabėgusius savo valstiečius. Ta pati privilegija 
pripažino bajorams teisę ir teisti savo valstiečius. Todėl ji pa¬ 
dėjo pagrindą baudžiavai. Nors ir labai spaudžiami, 
tačiau valstiečiai jau nebegalėjo išsikelti iš savo pono dvaro; 
nebeturėjo nė kam pasiskųsti, nes visas jų bylas sprendė pats 
ponas. 

Dvasininkai buvo toks pat privilegijuotas luomas, kaip ir 
bajorai. Nuo XVI amž. bajorija išreikalavo, kad visos aukš¬ 
tesniosios dvasininkų vietos būtų skiriamos tiktai bajorams. 
Tiesa, tų vietų faktiškai negaudavo nebajorai ir anksčiau, tačiau, 

priėmus įstatymą, nebajorams patekti į aukštesniąsias dvasi¬ 
ninkų vietas jau nebebuvo jokios vilties. Nebajorai galėjo būti 
tik paprastais vikarais, bet klebonais, kurie su parapija gaudavo 
ir žemės, jau turėjo būti bajorai. 

Bažnyčiai XVI amž. jau priklausė daugybė dvarų. Vieni 
jų buvo gauti, kaip fundacija kuriant bažnyčias, kiti buvo pa¬ 
likti testamentais. 1387 m. Jogailos duota privilegija visos baž¬ 
nytinės žemės buvo atleistos nuo bet kokių pareigų valsty¬ 
bei; visas jų pelnas eidavo bažnyčioms ir dvasininkams. To¬ 
dėl bajorija ėmė reikalauti, kad karo prievolė ir mokesčiai ne¬ 
aplenktų nė dvasininkų žemių. Bet kadangi kunigams kariauti 
draudžia kanonai, tai nuo karinės prievolės jie vis dėlto apsi¬ 
gynė; nuo bažnytinių dvarų būdavo imami tam tikri mokesčiai 
tik karo reikalams. Tiek bajorijos, tiek dvasininkų mokesčiai buvo 
ne nuolatiniai, o kiekvieną kartą atskirai uždedami. Be to, dva¬ 
sininkai mokėdavo mokesčius tarsi iš savo geros valios, o ne iš 
pareigos, todėl jų mokesčiai būdavo vadinami aukomis (sub- 
sidium charitativum). 

Apskritai dvasininkų įtaka buvo didelė. Visi vyskupai 
buvo tarybos nariai, o vėliau — senatoriai. Jų visų vietos buvo 
garbingesnės už pasaulinių senatorių vietas. Be to, buvo ke¬ 
letas urėdų, kuriuos visada gaudavo dvasininkai (po vieną sek¬ 
retorių ir po vieną referendorių visada būdavo iš dvasininkų). 
Tačiau seimeliuose ir seimuose dvasininkai nedalyvavo. 

Tikybų santykiai. Lietuvoje valstybinė tikyba buvo katalikų, 
todėl tik katalikų dvasininkai teturėjo visas teises. Lietuvos valsty¬ 
bės ribose buvo daug ir pravoslavų, kurių dvasininkai betgi neturėjo 
jokių politinių teisių. 1387 ir 1413 m. privilegijos pravoslavams ne¬ 
leido gauti valstybinių vietų. Zigmanto Kęstutaičio privilegija suly¬ 
gino civilines pravoslavų teises su katalikų teisėmis, tačiau valstybinių 
vietų jie vis tiek negalėjo gauti. Tik Zigmantas Augustas 1551 m. pri¬ 
vilegija visiškai sulygino pravoslavus bajorus su katalikais. Bet 
vėliau jie vėl buvo spaudžiami, ir daugelis ėmė virsti katalikais. 

Miestiečiai. Didesniųjų miestų gyventojai gavo teises sa¬ 
varankiškai tvarkytis. Tos jų savivaldybių teisės buvo vadi¬ 
namos magdeburginėmis miestų teisėmis, arba 
tiesiog magdeburgijomis. Tokias teises turį miestai pa¬ 
tys rinkdavo savo viršininkus ir teisėjus (nepriklausė bajorų 
teismams). 

Vilnius XVI amž. 

(Ano meto piešinys — planas). 


Lietuvoje nebuvo gerų sąlygų miestams klestėti. Prekybą 
ir amatus bajorai laikė žeminančiais verslais. Jais galėjo verstis 
tik miestiečiai; jeigu bajoras pradėdavo verstis šituo miestie¬ 
čio darbu, jis netekdavo bajorystės. Todėl Lietuvos miestuose 
ėmė koncentruotis svetimtaučiai, ypač vokiečiai ir žydai. Visi 
miestiečiai pagal verslus buvo susiorganizavę į cechus. Tie 
cechai buvo irgi tam tikri savivaldybės organai, kurie rūpinosi 
vienos profesijos reikalais. Buvo atskiri stalių, kurpių, mėsi¬ 
ninkų, aludarių ir daugybė kitų cechų. Kas nepriklausė prie 
atitinkamo cecho, tas neturėjo teisės verstis tuo verslu. 

Žydai buvo ne tik atskira tauta, bet ir visai atskiras visuo¬ 
menės sluoksnis, kuris turėjo savotiškas teises, savivaldybes ir 
savo teismus. Jų savivaldybiniai organai buvo vadinami ka¬ 
li a 1 a i s . 

Kada Lietuvoje atsirado žydų, tikrai nežinom. Bet pir¬ 
mieji jų kahalai atsirado jau Vytauto laikais. Vytautas pir¬ 
masis davė privilegijas atskirų miestų žydams; jiems buvo duo¬ 
tos savivaldybės. Pagrindinis jų verslas buvo pinigų sko¬ 
linimas. Tuo būdu jie buvo pirmieji Lietuvos bankininkai, 
kurie skolindavo pinigus už tam tikrus laidus. Laidais jie ga¬ 
lėdavo imti visokius daiktus ir nejudamąjį turtą (dvarus, na¬ 
mus), išskyrus kruvinus rūbus, aiškiai įrodančius plėšimą, ir 
bažnytines brangenybes. Įkeistuosius daiktus, jei savininkai jų 
neišsipirkdavo, žydai galėdavo pardavinėti. Tais laikais jie pa¬ 
našiai vertėsi ir vakarų Europoje, iš kur ir atsikraustė į Lietuvą. 

Kai kurie žydai Lietuvoje greit pralobo ir tapo dideliais pi¬ 
niguočiais. Ypač daug pelno jie gaudavo iš nuomojamų mui¬ 
tinių, už kurias didžiajam kunigaikščiui sumokėdavo tam 
tikrą sumą pinigų, o paskui patys iš pirklių imdavo muitus. 
Tuo pat metu jie pradėjo verstis prekyba, nenustodami, žino¬ 
ma, vertęsi pinigų skolinimu. Kai kurie apsukrūs žydai įga¬ 
vo net didžiojo kunigaikščio pasitikėjimą; taip antai, Zigmanto II 
laikais vienas krikštytas žydas Abraomas Juozapavičius buvo net 
Lietuvos iždininku, t. y. ministeriu. 

Įsigalėję žydai išgaudavo kaskart vis naujų savo privile¬ 
gijų patvirtinimų. Tačiau Aleksandro laikais vieną metą jiems 
buvo užėję sunkūs laikai. Jiems tuomet buvo įsiskolinę daug ba¬ 
jorų ir net patsai didysis kunigaikštis. O tuo metu kaip tik 
buvo prasidėjęs žydų persekiojimas Vakaruose; iš Ispanijos 
(1492 m.) jie buvo net išvaryti. Tad, rasit sekdamas tuo pavyz¬ 
džiu, Aleksandras 1495 m. tam tikru įsakymu išvarė žydus iš 
Lietuvos; jų turtus didysis kunigaikštis sau konfiskavo. Bet 
netrukus jiems vėl buvo leista grįžti atgal ir net buvo sugrą¬ 
žinti turtai. 

XVI amž. pradžioje Lietuvoje buvo jau keletas žydų bend¬ 
ruomenių, bet ypač jų padaugėjo Zigmanto II laikais. Mat, 
tuo metu žydai buvo išvaryti iš Čekijos, ir daugelis jų atbėgo į 
Lenkiją, o iš ten persikėlė į Lietuvą. 

Miestuose žydai turėjo gyventi tam tikruose, jiems skir¬ 
tuose kvartaluose, vadinamuose g e t o m i s (ghetto). Vaka¬ 
rais, po tam tikros valandos, jie nebegalėdavo net išeiti iš savo 
kvartalo. Taip tada buvo visoje Europoje. Senuose miestuose 

(ir mūsų Vilniuje) dar ir dabar galima matyti tų žydų kvartalų 
palaikų. Be to, kaip visur, taip ir Lietuvoje, jie turėjo nešioti 
skirtingus apdarus ir geltonas kepuraites. 

Valstybei žydai mokėjo pagalvinį mokestį; jokių kitų pa¬ 
reigų jie neturėjo. 1503 m. jie buvo apsiėmę išlaikyti 1.000 ka¬ 
rių, bet vėliau jiems pasisekė tą pareigą pakeisti metiniu 1.000 
auksinų mokesčiu (apie 20.000 litų, kurių perkamoji vertė tada 
buvo apie 150.000 litų). 

Kai žydų atsirado visame krašte, valdžia atskiroms jų ben¬ 
druomenėms bandė skirti viršininkus; tačiau XVII amž. įsiga¬ 
lėjo pačių žydų seimai. Seimai išrinkdavo vieną visai Lietuvai 
žydų mokesčių rinkėją ir gynė žydų reikalus prieš valdžią. Žo¬ 
džiu, jie buvo visų žydų bendruomenių centras. Tie žydų seimai 
dažniausiai rinkdavosi Brastoje, nes ten buvo seniausioji žydų 
bendruomenė. 

Totoriai sudarė taip pat atskirą visuomenės sluoksnį su savo 
teisėmis. Jų atsirado Lietuvoje Vytauto laikais. Daugelis jų 
buvo karo belaisviai ar politinių priešų persekiojami pabėgėliai; 
kitus atviliojo į Lietuvą geresnio gyvenimo perspektyvos. Jie, 
kad ir neturėjo savo atskirų savivaldybių, bet užtat turėjo dides¬ 
nes teises, negu valstiečiai, ir nepriklausė bajorams. Ir jie turėjo 
eiti į karą. 


2. Valstybės ūkis XVI amžiuje 

Žemės ūkis. Žemdirbystė ir girių eksploatavimas Lietuvoje 
buvo pagrindinis pajamų šaltinis nuo senų senovės. XVI amž. 
Lietuvos ūky įvyko daug permainų. Mat, XVI amžiaus pra¬ 
džioje atsirado javų pareikalavimas eksportui. O kadangi pra- 
sidėjusiems sunkiems karams su Maskva reikėjo pinigų, 
tad didysis kunigaikštis taip pradėjo tvarkyti savo ūkį, kad 
kuo daugiausia gautų pinigų. Ligi tol visos pajamos iš dvarų 
suplaukdavo natūralijomis, t. y. žemės ūkio produktais. Į dva¬ 
rus sunešdavo kiaušinių, žąsų, žvėrių kailių, suveždavo grūdų, 
suvarydavo galvijų ir 1.1. Visus tuos produktus būdavo sunku 
paversti pinigai; todėl Zigmanto II laikais buvo stengiamasi 
natūralijų duokles pakeisti piniginėmis: vietoj produktų buvo 
įvedami mokesčiai. Tie mokesčiai iš pradžių buvo vadinami 

tais pačiais duoklių vardais, kurias jie astojo; tuo būdu atsi¬ 
rado vebriniai, kiauniniai, tinkliniai ir kitoki „pinigėliai", t. y. 
mokesčiai. 

Be to, Zigmantas II rūpinosi sutvarkyti patį dvarų ūkį. 
Buvo didinami ariamosios žemės plotai, stengiamasi intensyviau 
ūkininkauti ir įvesti geresnius padargus. Paties didžiojo kuni¬ 
gaikščio vardu buvo išleista nemaža aplinkraščių, kuriuose buvo 
mokoma ūkininkauti. O jo sūnus Zigmantas Augustas nuėjo 
dar toliau, padaręs pagrindinę žemės reformą, t. y. įvedęs valakų 
sistemą. 

Prekyba. XVI amžiaus pradžioje Lietuvai pasidarė palan¬ 
kios prekybos sąlygos. 1453 m. turkai užėmė Konstantinopolį 
ir pakirto Viduržemio jūrose klestėjusią prekybą su Rytais. 
Tuomet Europos prekybos centrai pradėjo keltis į kitus kraštus 
(kaip tik tuo metu buvo pradėta ieškoti naujų kelių į turtingąją 
Indiją ir buvo atrasta daug naujų žemių). Tarp kitko, tada su¬ 
klestėjo prekyba ir Baltijos jūroje. Iš čia prekės buvo vežamos 
į tolimuosius Vakarus. Todėl ir Lietuvai buvo lengviau parduoti 
savo prekes. 

Kai 1466 m. Lenkija gavo Dancigą (žiūr. 183 psl.), jis pasi¬ 
darė svarbiausias Lenkijos žemės produktų eksporto centras. 
Lietuva kad ir neturėjo savo uosto, tačiau ir ji stengėsi ekspor¬ 
tuoti savo javus. Ji veždavo savo prekes Nemunu; iš Nemuno 
kelias ėjo per jo šaką Giliją; pasiekus Kuršmares, toliau būdavo 
plaukiama Deimena pro Labguvą į Prieglių, juo — pro Kara¬ 
liaučių į Aistmares, iš čia — Nogatu į Vyslą, pagaliau į Dancigą. 

Iki XV amž. galo Lietuvos eksporto prekės daž¬ 
niausiai būdavo miško medžiaga, kailiai, vaškas, o javai beveik 
visiškai nebuvo eksportuojami. XVI amžiuje, greta tų senųjų 
prekių, kaskart vis labiau ėmė augti javų eksportas. Paprastai bū¬ 
davo eksportuojama į Dancigą ar į Karaliaučių. Lietuvoje didžiau¬ 
sias prekybos centras buvo Kaunas. Ir Lietuvos prekyba buvo 
vokiečių pirklių rankose; tuo metu Kaune jie turėjo didelę savo 
organizaciją — buvo suėmę į savo rankas beveik visą prekybą. 

Prekyba ėjo ne tik Nemunu, bet ir Dauguva, kur prekybos 
centras buvo Polockas; be to, buvo prekiaujama ir su rytų 
kraštais. Prekyba daugiausia ėjo upėmis, tačiau ji eidavo ir sau¬ 
sumos keliais. Prie tų kelių ir valstybės pasieny buvo daugybė 

muitinių, kur iš pirklių buvo renkami muitai (jie buvo vienas 
didžiausių valstybės pajamų šaltinių). 


3. Žemės reforma XVI amž. — valakų sistema 

Trilaukis žemės apdirbimas. Ekonominė pažanga Europoje 
ėjo iš vakarų į rytus. Į Lenkiją ir į Lietuvą ji atėjo iš Vokie¬ 
tijos, o į šią ji pateko iš tolimesniųjų kraštų. Lenkijoje XIII amž. 
buvo įkurta daug vokiečių kolonistų. Jie buvo kurdinami kai¬ 
mais; kiekvienas kaimas gaudavo po tris laukus, o kiekviena 
šeima—po plotą žemės kiekviename lauke. Viename lauke sėdavo 
žiemkenčius, kitame vasarojų, o trečią laikydavo pūdymu žiem¬ 
kenčiams sėti. Viduryje laukų, abiejose kelio pusėse, buvo sta¬ 
tomos kaimo trobos. 

Toksai ūkis turėjo įtakos ir Lietuvai. Pirmiausia tokie 
kaimai su trilaukiais buvo įvesti Lenkijos kaimynijoje — Pa¬ 
lenkėję. Tuo tarpu visose kitose Lietuvos srityse vyravo kito¬ 
niškas ūkis. Čia valstiečiai gyveno po vieną ar po kelis; prasi- 
dirbdavo žemės kur giriose ir sėdavo, kaip įmanydavo. Dažniau¬ 
siai sėdavo kasmet toj pačioj dirvoj, jos visai netręšdami; o kai 
toj vietoj niekas nebeaugdavo, palikdavo ją dirvonuoti ir sėdavo 
kitur. Tačiau XVI amžiuje ir visoje Lietuvoje buvo įvesta tri¬ 
laukio sistema. 

Pastangos sutvarkyti ūkį. XVI amžiuje vakaruose Lietuva 
karų jau nebeturėjo. Pasibaigus karams su vokiečių ordinu, atsi¬ 
darė prekybos keliai į Baltijos jūrą, kur ėmė klestėti prekyba. 
Rytuose ėję karai su Maskva reikalavo daug pinigų, todėl rei¬ 
kėjo rūpintis, kad būtų daugiau ką parduoti. Didžiausi žemės 
plotai priklausė didžiajam kunigaikščiui, todėl jam pirmiausia 
teko susirūpinti, kad būtų pertvarkytas ūkis ir kad jis duotų 
daugiau pajamų. Visų pirma reikėjo taip sutvarkyti ūkį, kad 
valstiečiai galėtų mokėti pinigais, o ne ūkio produktais. Ta 
kryptimi jau Zigmantas II buvo išleidęs keletą instrukcijų 
(1514 ir 1529 m.), tačiau jų rezultatai buvo menki. Kunigaikščio 
vietininkai, taikydami tas instrukcijas, nesiskaitė su vietos sąly¬ 
gomis, todėl mokesčiai pasidarė nebepakeliami, ir daugelis vals¬ 
tiečių net išbėgiojo. Ėmęs valdyti Lietuvą Zigmantas Augustas 
tuojau pasirūpino sutvarkyti tą reikalą. Naujomis instrukci- 

jomis jis atitaisė senąsias klaidas ir įsakė, uždedant mokesčius, 
žiūrėti valstiečių turtingumo. Maža to, 1557 m. jis paskelbė 
įstatymą, visiškai pertvarkantį žemės ūkį ir įvedantį valakų 
sistemą. 

Valakų sistema. Ūkiai Lietuvoje buvo netvarkyti nuo senų 
senovės. Valstiečių žemė buvo išmėtyta įvairiausiais sklypeliais. 
Taip pat buvo išmėtyta ir bajorų žemė; daug kur jų laukai 
įsikišdavo į didžiojo kunigaikščio žemes. Naujuoju įstatymu 
buvo įsakyta visas žemes atskirti, o valstiečius apgyvendinti 
kaimuose. Anksčiau jie turėjo po labai nelygiai žemės ir mo¬ 
kesčius mokėjo ne nuo žemės ploto, o nuo sodybos ir nuo 
„dūmo", t. y. nuo gyvenamųjų namų. Dabar buvo nustatyta 
visiems duoti po vienodą žemės kiekį — po vadinamąjį valaką. 

Darant reformą, pirmiausia reikėjo atlikti didelis parengia¬ 
masis darbas — atskirti didžiojo kunigaikščio žemes nuo priva¬ 
tinių savininkų žemių. Kunigaikštis reikalavo, kad bajorai do¬ 
kumentaliai įrodytų teises savo valdomajai žemei; kurie negalėjo 
įrodyti, tų žemės buvo prijungiamos prie kunigaikščio dvarų. 
O iš kai kurių net buvo reikalaujama bajorystės įrodymų. Ba¬ 
jorai dėl to buvo labai nepatenkinti visa reforma, nes daugeliui 
žemių jie neturėjo dokumentų; kiti negalėjo įrodyti net bajo¬ 
rystės. Jie rėmė savo teises valdymo senumu ir liudininkų paro¬ 
dymais. Dėl to susidarė daugybė bylų. Pagaliau didžiojo 
kunigaikščio žemės buvo sujungtos į didžiulius plotus su aiš¬ 
kiomis ribomis; kieno, į didžiojo kunigaikščio žemes įsiterpusi, 
žemė buvo atimta, tiems buvo duodama žemės kitur. 

Visa žemė buvo išmatuota ir nustatytos aiškios ežios. 
Bajorų žemės buvo atskirtos ir nuo dvasininkų žemių. Bažny¬ 
čioms, kurios neturėjo žemės, buvo jos duota po 2 valakus 
(tatai buvo laikoma atlyginimu už dešimtinę, kuri tada buvo 
panaikinta). Miestų žemės irgi buvo atskirtos. 

Išmatavus žemę, geriausiose vietose buvo steigiami dvarai 
ir palivarkai, o aplink juos buvo duodama po valaką valstie¬ 
čiams. Jų žemė buvo padalinta trilaukiais, o jie patys apgy¬ 
vendinti kaimuose. Už tą dirbamą žemę jie mokėjo dvarui 
piniginius mokesčius (duoklės ūkio produktais pamažu visiškai 
išnyko). Be to, valstiečiai, kaip ir anksčiau, turėjo eiti dvarui 
dirbti. 

Kadangi dvaro bernai — vergai, kurie anksčiau apdirbdavo 
dvaro žemę, per brangiai atseidavo, tai jie iš dvarų buvo iškelti 
ir apgyvendinti kaimuose. Valstiečiams duodamieji valakai ne¬ 
buvo visiškai lygūs: kur žemė būdavo geresnė, valakai būdavo 
mažesni, o kur žemė būdavo prastesnė, — didesni. Valakas kai 
kur buvo 30—33 margų, o kai kur siekė net 44 margus. 

Su šia reforma valakas pasidarė ūkio vienetas: nuo jo 
buvo imami mokesčiai, nuo jo buvo einamos ir pareigos. Pati 
reforma iš pradžių buvo padaryta tik vakarinėje valstybės da¬ 
lyje, t. y. tikrojoje Lietuvoje, bet greit ji buvo atlikta ir rusiškose 
srityse. Iš pradžių ją įvykdė tiktai didysis kunigaikštis vien 
savo žemėse, bet greit juo pasekė ir bajorai. Tuo būdu XVI amž. 
vidury pradėtas gyvenimas kaimais Lietuvoje kai kur išliko iki 
mūsų laikų. Tik Užnemunėje (Suvalkų krašte) kaimai išsiskirstė 
vienkiemiais XIX amž., o kitur jie dar nebaigė skirstytis nė dabar. 

Girios. Maždaug tuo pat metu, kai buvo išmatuota žemė, buvo 
padaryta ir didžiojo kunigaikščio girių revizija. Buvo išvestos jų 
sienos ir patikrintos naudojimosi teisės. Anksčiau girios buvo prižiū¬ 
rimos vaivadų ir seniūnų, o dabar joms buvo paskirti specialūs 
žmonės. 

Anksčiau pats miškas neduodavo jokios naudos. Bet XVI amž. 
pradžioje jau buvo galima jį eksportuoti. Kurį laiką buvo įvesta 
medžių išvežimo monopolija. Bajorai galėjo išvežti tik savo pačių 
apdirbtą mišką; todėl jie nedaug jo teišveždavo. Daugiausia miš¬ 
ko išveždavo į užsienį valstybės iždas. Miškas buvo plukdomas į 
Karaliaučių arba į Dancigą. Daugiausia buvo išvežama šulų bo¬ 
sams, lentų laivams, karčių laivų stiebams ir rąstų, o be to, dar 
buvo eksportuojama, kaip ir seniau, derva, degutas ir pelenai. Ypač 
daug buvo eksportuojama iš Žemaičių ir Užnemunės (Suvalkų 
krašto) girių, nes jos buvo arčiau prekybos rinkų. 


III. Kultūriniai ir tikybiniai santykiai XVI amžiuje 

1. Švietimas ir tautiškas susipratimas 

Švietimas. Nuo Vytauto laikų prie bažnyčių ir vienuolynų 
Lietuvoje ėmė rastis mokyklų. XV amž. gale ir XVI amž. pra¬ 
džioje jų dar daugiau atsirado. Bet vis tai buvo tiktai pradžios 
mokyklos. Tik Vilniuje prie šv. Jono bažnyčios buvo aukštes¬ 
nioji teisės mokykla. Šiaip, kas norėdavo gauti aukštesniojo ir 

aukštojo mokslo, turėdavo vykti į užsienį. Tie, kurie ruošėsi dvasi¬ 
ninkais, paprastai vykdavo mokytis į Krokuvos universitetą, o 
visi kiti vykdavo į vakarų Europos universitetus: į Vokietiją, 
Italiją ir Prancūziją. Kadangi į tolimuosius kraštus tegalėjo 
vykti mokytis tik turtingųjų bajorų vaikai, todėl mokytų žmo¬ 
nių buvo nedaug. Vis dėlto didikai buvo visi baigę aukštuosius 
mokslus. 

Rašliava. XV ir XVI amž. Lietuvos bajorija jau buvo 
pasidavusi lenkų įtakai. Lenkino ją artimi politiniai santykiai 
su Lenkija, lenkino didžiojo kunigaikščio dvaras ir lenkai dvasi¬ 
ninkai. Bet tuo pat metu Lietuvos bajorija nuolat kovojo su 
Lenkijos noru pasinaudoti Lietuva savo reikalams ir paversti ją 
savo provincija. Tos kovos sustiprino Lietuvos bajorijos tau¬ 
tiškąją sąmonę. Nenorėdami pasirodyti menkesni už lenkus, 
Lietuvos bajorai išgalvojo teoriją, kad 1 i e t u v i a i esą kilę iš 
senovės romėnų, taigi jie esą kilnesni už savo kaimynus. 

Savo istorija lietuviai pradėjo domėtis Vytauto laikais. Jau 
tada atsirado pirmosios Lietuvos kronikos, kurios stengėsi iškelti 
Lietuvos valdovus ir valstybę. Tuo pat metu daugelis lietuvių 
pramoko lotyniškai, susipažino su Romos imperijos istorija ir 
pastebėjo, kad daugelis lietuviškųjų žodžių skamba panašiai į 
lotyniškuosius. Iš to jie padarė išvadą, kad lietuviai ir romėnai 
seniau būsią kalbėję viena kalba; taigi lietuviai, jų nuomone, 
būsią kilę iš romėnų. 

Lenkai tada didžiuodamiesi pabrėždavo, kad jie atnešę Lie¬ 
tuvai vakarų Europos kultūrą, o bajorijai davę savo herbus. 
Tuo tarpu Lietuvos istorikai ėmė teigti, kad lenkai herbus pasi¬ 
savinę iš čekų, o šie savo rėžtu — iš romėnų; tuo būdu jie padarė 
išvadą, kad iš romėnų kilę lietuviai esą kilnesni už len¬ 
kus. Tai romėniškajai kilmei paremti ir buvo sudaryta ištisa 
teorija. Esą, istorijoje žinomas romėnų karvedys Publijas Li- 
bonas, savo priešų persekiojamas, iš Italijos atbėgęs į Lietuvą 
ir čia sukūręs valstybę. Jo vardas čia buvęs iškreiptas į Pale¬ 
moną. Tas atsitikę I-II amžiuje po Kristaus. Kadangi pirmieji 
Lietuvos kunigaikščiai yra žinomi tik iš XIII amž., tai tos teori¬ 
jos autoriai išgalvojo nemaža kunigaikščių vardų, kurie už¬ 
pildė tą didelę spragą (II—XII amž.), ir visus Lietuvos 
kunigaikščius kildino iš to Palemono. 

Toji teorija greičiausiai atsirado dar Vytauto laikais, bet 
buvo užrašyta keletą dešimčių metų vėliau. Ano meto žmo¬ 
nėms ji atrodė visiškai patikima, nes tada Europoje visur buvo 
įprasta save kildinti iš romėnų arba graikų. Net Lietuvai labai 
nepalankūs lenkų istorikai tikėjo ta teorija ir ją savo veikaluose 
atpasakojo, nė kiek neabejodami. 

XVI amžiuje atsirado daugiau Lietuvos kronikų, kuriose, 
kaip ir Vytauto laikais rašytose, iškeliami Lietuvos valdovai 
ir valstybė. Jose taip pat pirmučiausia atpasakojama lietuvių 
Romos kilimo teorija. 

Kai XVI amžiaus antrojoje pusėje buvo pradėtos derybos 
dėl sutvarkymo santykių su lenkais, šie, istoriškais duome¬ 
nimis ir dokumentais pasiremdami, įrodinėjo, kad tarp abiejų 
valstybių jau seniai esanti padaryta unija ir kad Lietuva prie 
Lenkijos jau esanti prijungta. Tada lietuviai taip pat istorijos 
duomenimis griovė jų teigimus. Tuo būdu tie ginčai paskatino 
susidomėjimą garbinga Lietuvos praeitimi, ir tais laikais dar 
daugiau atsirado istorinių raštų. Kadangi jais ypačiai rūpinosi Lie¬ 
tuvos didikai, todėl tų istorijų (kronikų) autoriai savo veikaluose 
stengdavosi Lietuvos didikų kilmę išvesti iš Lietuvos kuni¬ 
gaikščių. 

Iškilus unijos klausimui, Lenkijoje atsirado publicistiškų 
raštų, kuriuose Lietuva buvo žeminama, vaizduojama, kaip nedė¬ 
kinga, maištaujanti lenkų globojama valstybė. Vienas iš žymiau¬ 
siųjų tokių lenkų publicistų buvo Ožechovskis. Lietuvos didikai, 
vadovaujami M. Radvilos Juodojo, suorganizavo mokslintus 
lietuvius, kurie paskelbė atsakymą Ožechovskiui (1564 m.) kny¬ 
gutėje, pavadintoje „Lenko pasikalbėjimu su lietuviu". Ten jie 
įrodinėja Ožechovskio tvirtinimų neteisingumą, gina Lietuvos 
valstybės garbę ir jos teises gyventi savarankiškai. Jie nuro¬ 
dinėja, kad Lietuvos vargai prasidėję tik susidėjus su Lenkija, 
ir visos blogybės — valstybinis pakrikimas, tarpusavio nesantaika 
— ateinančios tik iš Lenkijos; anksčiau Lietuvoje to nebuvę, to¬ 
dėl dėtis į uniją su tokia valstybe Lietuvai nesą jokio reikalo. 

Žodžiu, pirmoji Lietuvos rašliava buvo istorinė ir turėjo 
publicistišką charakterį. 

Kalbų vartojimas. Lietuvoje vidaus reikalams jau nuo XIV 
amž. galo buvo vartojama gudų rašto kalba. Iš pradžių, greta 

jos, dar buvo pradėta vartoti lotynų kalba, tačiau ji neįsigalėjo. 
Didikai tuo tarpu kaskart vis daugiau įprato į lenkų kalbą, 
tačiau valstybės reikalams ji dar nebuvo niekur vartojama iki 
pat XVI amž. vidurio; tik nuo to laiko ėmė rastis vienas kitas 
raštas, rašytas lenkiškai. Tuo pat metu ėmė kilti reakcija prieš 
gudų rašto kalbą, nes panaši kalba buvo vartojama ir didžiausio 
Lietuvos priešo — Maskvos. Lietuvių bajorų tarpe pasigirsdavo 
balsų, reikalaujančių grįžti prie savo kalbos. Bet ta savoji kalba 
turėjo būti ne lietuvių, o lotynų, kuri, to meto bajorų supratimu, 
buvusi seniausioji lietuvių kalba. Be to, pasigirsdavo balsų, reika¬ 
laujančių įkurti lotyniškų aukštesniųjų mokyklų. Kad galima 
būtų rašyti ir lietuviškai, to meto žmonėms, matyti, neatėjo nė 
į galvą. Jie norėjo tiktai pasirinkti vieną iš esamų rašto kalbų, 
kuri jiems atrodė sava. 

Tačiau judėjimas dėl lotynų kalbos veikiai aprimo. Plačiosios 
bajorų masės lotynų kalbos nemokėjo, nes nebuvo mokyklų, 
kuriose jie būtų galėję išmokti, ir gyvenimas nuėjo savo vaga. 
Dar ilgai buvo vartojama ta pati gudų kalba, o po unijos kaskart 
vis labiau ėmė įsigalėti lenkų kalba. Tuo pat metu visi publi- 
cistiški ginčai jau ėjo lenkų kalba; lenkiškais raštais kovojo ir 
katalikai su tuo metu iškilusiu protestantizmu. 

Bendrieji valstybiniai reikalai, dalyvavimas po 1569 m. 
unijos atsiradusiuose bendruose seimuose vertė bajoriją dar 
daugiau mokytis lenkiškai, ir pagaliau visur įsigalėjo lenkų 
kalba. Lietuviškieji raštai buvo pradėti leisti tiktai tikybos reika¬ 
lams. Bet kadangi protestantizmo sukeltas sąjūdis veikiai aprimo, 
tai lietuviškieji raštai negreit teįsigalėjo. 

2. Protestantizmas Lietuvoje 

Katalikų Bažnyčios būklė prieš reformaciją. XVI amžiuje 
krikščionybė Lietuvoje dar tebebuvo silpna, dar daug kur tebe¬ 
buvo išlikusi pagonybė. Bažnyčių tebebuvo dar reta, o be to, 
dvasininkai dažniausiai būdavo lenkai, negalėję susikalbėti su 
žmonėmis. Lietuvių kunigų buvo labai maža, nes Lietuvoje ne¬ 
buvo mokyklų, kuriose jie būtų galėję ruoštis. Be to, dar reikia 
priminti blogą dvasininkų skyrimo paprotį, buvusį tuomet visoje 
Europoje, būtent klebonus skirdavo tas, kas pastatydavo ir 

aprūpindavo bažnyčią, o vyskupus ir kanauninkus — didysis 
kunigaikštis. Vyskupų paskyrimą tvirtindavo popiežius, o ku¬ 
nigų — vyskupas. Kadangi daugumas Lietuvos parapijų buvo 
įkurtos didžiojo kunigaikščio, tai ir daugumą klebonų skyrė 
didysis kunigaikštis. Tuo bū¬ 
du Lenkijoje gyvenąs didysis 
kunigaikštis daugumą bažny¬ 
tinių vietų Lietuvoje atiduo¬ 
davo lenkams. Tik vyskupai 
būdavo skiriami iš lietuvių 
tarpo, nes Lietuvos įstatymai 
draudė svetimšaliams užimti 
vyskupų vietas. Įstatymai 
taip pat draudė užimti sve¬ 
timšaliams ir kanauninkų vie¬ 
tas, tačiau didysis kunigaikš¬ 
tis to nepaisė, aiškindamasis, 
kad iš lietuvių tarpo nesą 
kandidatų. Dažnai kanau¬ 
ninkais ir klebonais būdavo 
skiriami net nekunigai; pa¬ 
vyzdžiui, 1570 m. iš 9 Vil¬ 
niaus kapitulos kanauninkų vos vienas tebuvo su šventimais; 
be to, tik tas vienas tebuvo lietuvis, o visi kiti buvo lenkai. 

Tais laikais į bažnytines vietas buvo žiūrima, kaip į pel¬ 
ningą pragyvenimo šaltinį, ir jos būdavo atiduodamos tam, kas 
kuriuo nors būdu nusipelnydavo didžiajam kunigaikščiui. Tuo 
būdu į dvasininkus įsibraudavo daug žmonių, kurie nieko 
bendro neturėdavo su Bažnyčia, o tiktai norėdavo pasipelnyti. Tie 
kunigai, kurie atkildavo iš Lenkijos, taip pat mažai tesirūpin¬ 
davo tikybos reikalais. Liaudies tikybinius reikalus tada aprū¬ 
pindavo iš jos pačios kilę vikarai, kurie neturėdavo jokio mokslo, 
temokėdavo tik paskaityti liturgines maldas ir atlikti bažnytines 
apeigas. Bet dažnai nebūdavo nė jų. Be abejo, šitaip organi¬ 
zuota Bažnyčia negalėjo pakelti visuomenės religingumo. Dvasi¬ 
ninkai buvo ne Kristaus mokslo skelbėjai, o vien socialinis sluoks¬ 
nis, turįs turtų ir tam tikrų teisių. Todėl liaudis daug kur tebebu¬ 
vo pagoniška, o aukštesnysis visuomenės sluoksnis bematant pe- 

rėjo į protestantizmą, kuris ir Vakaruose buvo kilęs, kaip reakcija 
prieš šitokią Bažnyčios organizaciją. 

Protestantizmo plitimas. Protestantizmas labai greitai pa¬ 
siekė Lietuvą. 1525 m. Lietuvos pašonėje priėmė protestantizmą 
kryžiuočių ordino magistras ir daugumas brolių. Be to, daug didi¬ 
kų vaikų, išvažiavę mokytis į Vokietijos universitetus, užsikrėsda- 
vo protestantų mokslu, kurį parsiveždavo kartu ir į Lietuvą; čia, 
esant tokiai liūdnai Bažnyčios būklei, jam buvo labai patogi 
dirva plisti. Tuo būdu palengva visos didikų šeimos išvirto Į 
protestantizmą. Miestuose protestantizmas plito per vokiečius, 
kurie, čia gyvendami, nenutraukdavo ryšių su savo tėvyne. 

Kol buvo gyvas Zigmantas II Senasis, niekas nedrįso Lie¬ 
tuvoje atvirai skelbti protestantizmo. 1538 m. Abraomas Kul¬ 
vietis buvo atidaręs Vilniuje savo protestantiškąją mokyklą, 
tačiau veikiai buvo priverstas ją uždaręs pasišalinti. Bet Zig¬ 
manto Augusto laikais virto kitaip: tuomet protestantų buvo 
pilnas Vilnius; jų mokslas buvo skelbiamas net iš didžiojo kuni¬ 
gaikščio koplyčios. Į protestantizmą linko ir patsai Zigmantas 
Augustas: mat, protestantizmas jam būtų leidęs persiskirti su 
nekenčiama žmona ir vesti kitą. Jo bibliotekoje buvo daugybė 
protestantiškų knygų. Tik vyskupų spiriamas, jis dar laikėsi 
katalikybės. Bet užtat visi slaptieji protestantai jo laikais pakėlė 
galvas. 

Lietuvoje protestantų galva ir uoliausias protestantizmo 
skleidėjas pasidarė artimiausias Zigmanto Augusto patarėjas 
Mikalojus Radvila Juodasis. Tam tikslui jis nau¬ 
dojo visą savo valdžią ir turtą. Lukiškiuose (Vilniaus prie¬ 
miesty) jis pastatė kalvinų bažnyčią ir traukė į ją visus vilnie¬ 
čius. Savo dvaruose, kurių buvo pilna Lietuva, jis pašalino 
katalikų kunigus, pakeisdamas juos kalvinais. Panašiai elgėsi 
ir jo pusbrolis M. Radvila Rudasis ir daug kitų didikų: Katke¬ 
vičiai, Valavičiai, Glebavičiai, Kiškos ir kiti. 

Tuo pat metu protestantizmas labai uoliai buvo platinamas 
ir Mažojoje Lietuvoje. Ten buvo pradėta rūpintis liaudim, ku¬ 
riai buvo spausdinamos lietuviškos protestantiškos knygos. Jas 
rašė Rapagelionis, Kulvietis, Mažvydas, Bretkūnas ir daug kitų 
lietuvių; daugelis jų buvo kilę iš Didžiosios Lietuvos, kur irgi 
buvo skleidę protestantizmą. Bet vis dėlto svarbiausi protestan- 

tizmo skleidėjai Lietuvoje buvo didikai. Visas jų gyvenimas buvo 
susijęs su Lenkija, kur tuo pat metu irgi buvo labai paplitęs pro¬ 
testantizmas; todėl, platindami naująjį mokslą, jie neužmezgė 
jokių ryšių su Mažosios Lietuvos protestantais, bet ėjo išvien 
su lenkais. Jie kvietėsi į Lietuvą lenkų protestantų pamoksli¬ 
ninkų, ir visos pamaldos iš pradžių buvo atliekamos vien len¬ 
kiškai. Patsai M. Radvila Juodasis įkūrė Brastoje spaustuvę, 
kur buvo spausdinamos lenkiškos protestantų knygos ir buvo 
lenkiškai išspausdinta Biblija. Lietuviškai protestantizmas tebuvo 
skelbiamas žmonių, atėjusių iš Mažosios Lietuvos; bet tas judė¬ 
jimas buvo labai silpnas ir trumpas. Jį labai greit nustelbė 
lenkiškoji protestantų akcija. Lietuvos protestantai suskato 
lietuviškai sakyti pamokslus ir spausdinti lietuviškuosius raštus 
tik tada, kai to griebėsi atsigavę katalikai. 

Protestantizmo atoslūgis. Protestantizmo antplūdis Lietu¬ 
voje vis dėlto tebuvo laikinio pobūdžio. Tuo pat metu Vaka¬ 
ruose prieš jį kilo reakcija; katalikų Bažnyčia pradėjo su juo 
kovą. Tuo metu kai kurie Lietuvos didikų protestantų sūnūs, 
mokydamiesi Lietuvos ir užsienio katalikiškose mokyklose, 
grįždavo namo katalikai. Taip atvirto į katalikybę Radvilos 
Juodojo sūnūs, o vėliau — Katkevičiai. Tų galingųjų šeimų 
atvirtimas buvo didelė parama katalikybei. Radvilos Juodojo 
įkurtas protestantiškąsias bažnyčias jo sūnūs vertė į katalikiškas, 
o protestantiškąsias knygas degino. Didžiausias protestantizmo 
rėmėjas dar liko M. Radvila Rudasis, o vėliau — jo sūnūs — 
Biržų Radvilos. 

Be to, labai daug pakenkė protestantizmui įvairių jo sektų 
savitarpio nesutikimai. Lietuvos didikų tarpe labiausiai buvo 
įsigalėjęs kalvinizmas, o miestuose ir kai kur vidutinės bajo¬ 
rijos tarpe — liuteranizmas. Tačiau buvo nemaža ir kitų sektų; 
visos jos tarp savęs ginčijosi, vienos kitas smerkdamos. Tie 
ginčai eidavo dažnai ruošiamuose disputuose. Tatai pakirto 
pasitikėjimą protestantizmu. Užtat kai atsikraustę į Lietuvą 
jėzuitai pradėjo varyti smarkią akciją už katalikybę, katalikų 
Bažnyčia palengva atsigavo, ir visuomenė sugrįžo prie jos. 

3. Jėzuitai Lietuvoje 

Jėzuitų ordinas buvo pati jaunoji vienuolių organizacija, 
1540 m. įkurta kovai su plintančiu protestantizmu. Jėzuitai greit 
išgarsėjo savo veiklumu ir paplito visoje Europoje. Ypač jie 
garsėjo savo mokyklomis ir pamokslais, tačiau jie veikė ir kito¬ 
kiais būdais. Ypatingai jie stengdavosi tapti valdovų ir didžiūnų 
išpažinčių klausytojais ir kapelionais. Būdami valdovų rūmuose, 
jie nuolat ragino juos veikti katalikų Bažnyčios naudai. Apskri¬ 
tai jų veikimas visur buvo sėkmingas. Todėl ir visi kovotojai 
su protestantizmu juos kvietėsi į savo kraštą. 

Jėzuitų į Lenkiją 
atkvietė garsus katali¬ 
kybės gynėjas Varmi¬ 
jos vyskupas St. Hozi- 
jas (1564 m.). Jie buvo 
įkurdinti Varmijos vys¬ 
kupystės centre Brauns- 
berge, o iš ten paplito 
po visą Lenkiją. 1569 
m. į Lietuvą jų parsi¬ 
kvietė Vilniaus vys¬ 
kupas Protasevi- 
čius. Jie gavo Vilniuje 
namus, šv. Jono bažny¬ 
čią ir keletą dvarų. Čia 
jie pradėjo savo darbą, 
greit paplisdami po visą 
Lietuvą. Į Žemaičius jų 
atsikvietė uolusis katali¬ 
kybės stiprintojas vysk. 
Merkelis Gied¬ 
raitis. 

Kaip visur, taip ir Lietuvoje, pirmas jėzuitų darbas buvo 
steigti mokyklos. Pradžios mokyklų jie nesteigė, o tik aukštes¬ 
niąsias, vadinamas kolegijomis, ir akademijas. 1570 m. 
Vilniuje jų buvo įsteigta pirmoji kolegija; netrukus kolegijų 
atsirado ir visame krašte. Tai buvo pirmosios aukštesniosios 

Lietuvos mokyklos. Vėliau jie įsteigė ir Vilniaus aka¬ 
demiją. 

Jėzuitai ypatingai rūpinosi į kolegijas surinkti didikų ir 
bajorų vaikus. Tam tikslui vyskupas Protasevičius net buvo 
išleidęs specialių paraginimų. Mokinius jėzuitai auklėjo tvirtoje 
katalikiškoje dvasioje. Kai jų mokyklos išgarsėjo, į jas pradėjo 
leisti savo vaikus net protestantai. Tuo būdu daugumą protes¬ 
tantų vaikų jėzuitai patraukė į katalikybę. Iš tų pačių savo 
mokinių jie išskirdavo gabesniuosius ir juos patraukdavo į 
ordino narius. Šie buvo leidžiami į aukštąsias užsienio mo¬ 
kyklas ir, gerai išmokslinti, grįždavo namo dirbti mokyklose, 
misijose ir 1.1. 

Be mokyklų, katalikiškai auklėjančių jaunąją kartą, jėzuitai 
dar kovojo su protestantais ir kitokiais būdais. Jie ruošdavo 
tikybinius disputus, kuriuose savo moksliškumu nugalėdavo 
protestantų teologus. Kai protestantai pradėjo vengti disputų, 
jie tokiuos disputus rengdavo vieni; vienas jų narys stodavo 
ginti protestantizmo, išdėstydamas protestantų argumentus, o 
kitas, ginąs katalikybę, sugriaudavo tuos argumentus. Be to, 
jie stengėsi patraukti visuomenę į bažnyčią gražiomis iškilmin¬ 
gomis pamaldomis, visokiomis procesijomis ir iškilmėmis. Pa¬ 
mažu jėzuitai įgavo visuomenės simpatijų: jų mokyklos buvo 
pilnos mokinių, jie patys tapo įtakingiausiųjų didikų kapelionais 
ir artimaisiais jų patarėjais. Didikai vienas po kito ėmė grįžti į 
katalikybę, ir protestantizmas palengva silpo. 

Be to, vienas iš didžiausių jėzuitų nuopelnų buvo tas, kad 
jie pirmieji susirūpino liaudimi. Jie skelbė katalikybę dar pago¬ 
niškiems daugelio Lietuvos, ypač Žemaičių, vietų gyventojams. 
Kad sėkmingiau eitų darbas, jie sakydavo pamokslus lietuviškai, 
o vėliau net pradėjo spausdinti lietuviškas knygas. Kaip visoje 
Europoje, taip ir Lietuvoje, jėzuitai sukūrė savo epochą ne tik 
tikybiniam gyvenime, bet ir visose kultūrinio gyvenimo srityse, 
o ypač švietime. Dar ir šiandien jų palikimą galime pažinti iš 
gausių barokinių bažnyčių. Žodžiu, jie sukūrė ištisą barokinę 
epochą tiek Europoje, tiek Lietuvoje. 


255 . 



PENKTOJI DALIS 

Ponų ir bajorijos viešpatavimo laikotarpis 

A. Lietuvos valstybės buitis ir santvarka, 
išmirus Gediminaičiams 

1. Liublino unijos atneštieji naujoviškumai 

Valdovo klausimas. Iki 1569 m. ir faktiškai ir juridiškai 
Lietuva buvo visiškai nepriklausoma valstybė. Senieji aktai, 
kuriais ji buvo surišta su Lenkija, jau nebegaliojo. Tiesą sakant, 
jų niekad nebuvo laikytasi. Tik intereso verčiamos, abi vals¬ 
tybės nenorėjo visiškai nutraukti ryšio ir rinkdavosi sau bendrus 
valdovus. Pirmiausia kurį nors Gediminaitį išsirinkdavo sau 
valdovu Lietuva, o paskui jį išsirinkdavo ir Lenkija. Tuo būdu, 
be jokių sutarčių, tarp abiejų valstybių faktiškai buvo perso¬ 
nalinė unija. 

Taip tad buvo, kol buvo neišmirusi Gediminaičių dinas¬ 
tija — Jogailos palikuonys, kurių teisės sostams buvo pripa¬ 
žįstamos iš tradicijos (nė vienoje valstybėje nebuvo paveldėja- 
mojo įstatymo). Tačiau, kai paskutinysis tos dinastijos valdovas, 
Zigmantas Augustas, baigė savo gyvenimą be jokio įpėdinio, 
abi valstybės savo sumetimais galėjo išsirinkti sau atskirus val¬ 
dovus, kurie galėjo būti vienas kitam net priešingi — iš skir¬ 
tingų kraštų galėjo atsinešti ir skirtingus politinius siekimus. 
Tuo būdu abi valstybės galėjo nueiti visiškai skirtingais keliais. 
Kad būtų galima to išvengti, darant uniją daugiausia dėmesio 

ir buvo kreipiama į susitarimą dėl bendro valdovo. Abidvi 
pusės sutiko turėti bendrą valdovą; jos skyrėsi tik dėl forma¬ 
lumų, iš kurių turėjo išeiti, ar jos liks tik personalinėje unijoje 
ar pereis į realinę. Savotiškos personalinės unijos reikalavo lie¬ 
tuviai. Būtent jie reikalavo, kad kartu renkant valdovą būtų 
skaitomasi su dviem sostais, o lenkai reikalavo, kad būtų skai¬ 
tomasi tik su vienu dviejų jungtinių valstybių sostu. Darant 
uniją, laimėjo lenkai, tačiau gyvenime lietu¬ 
viai laikėsi savo nusistatymo. Pirmuosius tris val¬ 
dovus lietuviai rinkosi visiškai atskirai. Jie nerinko sau atskiro 
valdovo tik todėl, kad, bijodami pavojaus iš Maskvos pusės, 
nenorėjo nutraukti ryšio su Lenkija. Taigi tą pat valdovą, kurį 
išsirinkdavo sau lenkai, pateikę tam tikras sąlygas, išsirinkdavo 
taip pat ir lietuviai. Tuo būdu pasikeitė tiktai rolės: anksčiau 
lietuvių išsirinktąjį valdovą rinkdavosi ir lenkai, dabar priešin¬ 
gai — lenkų išsirinktąjį valdovą rinkdavosi ir lietuviai. 

Liublino unijos dėsniai. Unijos akto § 3-me išreikšta 
visa jo autorių lenkų idėja: „Didžioji Lietuvos kunigaikštystė 
ir Lenkų karalystė yra vienas nedalomas ir vienalytis kūnas, o 
taip pat ne skirtinga, bet viena bendra valstybė, kuri iš dviejų 
valstybių ir dviejų tautų suėjo ir susijungė į vieną visuomenę". 
Toliau sakoma, kad taip sujungtos valstybės turėsiančios vieną 
bendrą valdovą, kuris būsiąs bendrai renkamas Lietuvoje ir ka¬ 
rūnuojamas Krokuvoje (§ 4). Lietuvoje jau nebeturėsią būti 
atskirų didžiojo kunigaikščio pakeliamųjų apeigų (§ 5). Toks 
naujai išrinktasai valdovas abiejų valstybių turimąsias teises 
turėsiąs patvirtinti vienu bendru raštu, o ne skyrium (§ 7). To¬ 
liau dar nustatoma, kad abi jungtinės valstybės turėsiančios 
bendrus seimus (§ 8), kurie visada rinksiąsi Lenkijoje (§ 16; 
sudarius uniją, tas pats Liublino seimas nutarė, kad seimai 
turės rinktis Varšuvoje). Kitais unijos akto paragrafais nusta¬ 
toma, kad turėsianti būti bendra abiejų valstybių užsienio poli¬ 
tika (§ 11) ir bendras piniginis vienetas (§ 12). Pagaliau įveda¬ 
mas dar vienas — lenkams pats svarbusis — nuostatas, reikalaująs 
panaikinti visus Lietuvos įstatymus (statuto dėsnius), drau¬ 
džiančius lenkams įsigyti Lietuvoje dvarų. 

Tokie buvo unijos akto nuostatai, įtraukti į jį, lenkams 
reikalaujant. Lietuviams reikalaujant, Lietuvai buvo paliktas 

nepaliestas visas valdžios aparatas (§§ 10 ir 17). Tuo būdu jai 
liko atskiri savi ministeriai, savi valstybiniai kanclerių saugo¬ 
mieji antspaudai, be kurių valdovas negalėjo išleisti jokio Lie¬ 
tuvai skiriamo rašto; liko savi provincijų valdomieji organai ir 
valstybės urėdai, liko savas iždas, sava kariuomenė ir sava 
teritorija su aiškiai nustatyta siena su Lenkija; liko taip pat 
savos skirtingos Lietuvos teisės, įstatymai ir teismai. Tuo būdu 
akto pradžioje akcentuojamas valstybių su¬ 
jungimas į vieną vienalytį kūną jau buvo 
išardytas pačių to paties akto nuostatų. 
O be to, savotiškos Lietuvos valstybinės tradicijos ir nenoras 
susijungti su Lenkija ilgainiui dar daugiau pridarė spragų 
unijoj. Kai kurie akto nuostatai gyvenimo praktikoje buvo pa¬ 
keisti lietuvių naudai, o kiti buvo visiškai nevykdomi. 
Taip antai, akte nustatytas monetos suvienodinimas niekuomet 
nė nebuvo iš tikrųjų įvykdytas; iki pat valstybės galo Lietuvos 
pinigai buvo brangesni už Lenkijos, nors ir vienodai vadinosi: 
lietuviškasis auksinas buvo lygus IV 4 lenkiškojo 
auksino, o lietuviškoji kapa (60) skatikų buvo lygi 75 lenkiš¬ 
kiesiems skatikams. Lenkai taip pat negavo teisės laisvai įsigyti 
Lietuvoje dvarų. Vėliau jiems buvo leista įsigyti dvarų tik ve¬ 
dybomis. O valstybinių urėdų jie niekuomet negalėjo gauti 
Lietuvoje, nes unijos akte reikalaujamieji pakeisti statuto nuo¬ 
statai niekad nebuvo pakeisti. Tuo būdu iš visos unijos liko 
tik bendras valdovas ir bendri seimai. Bet ir čia 
bendrumas nebuvo didelis, nes į valdovą lietuviai žiūrėjo, kaip 
į savo didįjį kunigaikštį, ir iš pradžių net atskirai jį rinkdavosi; 
nuo savo atskirų seimų lietuviai taip pat negreit atsisakė. Be to, 
ir bendrieji seimai nebuvo vieningi. Juose lietuviai ir lenkai tarėsi 
atskirai: mat, vieni ir kiti turėjo skirtingus reikalus ir skirtingas 
teises, tai ir seimuose leidžiami naujieji įstatymai turėjo būti 
atskirai paruošiami. Seime buvo drauge svarstomi tik bendrieji 
reikalai. Įstatymą priimant tebuvo kartu balsuojama. Tuo būdu 
jungtinės valstybės tik viena kitą prižiūrėjo, kad viena nepriimtų 
nieko nenaudingo kitai. 

Apskritai, Liublino aktu abi valstybės nebuvo sulietos į 
vieną, nors tas valstybių junginys ir buvo vadinamas „abiejų 
tautų Respublika". 

2. Centro valdžia 


Karalius. Valstybės valdovas Lietuvoje turėjo didžiojo 
kunigaikščio titulą; bet kadangi jis visada būdavo ir Lenkų ka¬ 
ralius, tai ir Lietuvoje jis paprastai būdavo vadinamas karalium. 
Mat, karaliaus titulas yra aukštesnis, todėl vien tik mandagumas 
neleido jo vadinti didžiuoju kunigaikščiu. 

Tiek Lietuvoj, tiek Lenkijoj vykdomoji valdžia priklausė 
karaliui. Jis turėjo būti bendrai renkamas Volos kaimo 
lauke, netoli Varšuvos, dalyvaujant visiems abiejų valstybių 
bajorams. Bet į elekciją, žinoma, susirinkdavo ne visi, o tik arti¬ 
mųjų sričių ir, be to, tik turtingesnieji bajorai. Iš tolimosios Lietu¬ 
vos paprastai atvykdavo tik senatoriai ir tuo pat metu šaukiamojo 
seimo atstovai. Jie visada sustodavo Varšuvos priemiestyje, 
Pragoję, dešiniajam Vyslos krante, ir laikydavosi vieningai. Tad 
iš tikrųjų būdavo renkama ne bendrai, o buvo du rinkėjai — 
Lenkija ir Lietuva. Dažnai lietuviai laikydavosi savo kandidato 
ir, nepripažindami lenkų išrinktojo, išvažiuodavo namo nieko 



Elekcijos lauko planas. 

neišrinkę. Tik vėliau sušauktame Lietuvos seime būdavo taria¬ 
masi, kas daryti, ir paprastai seimas sutikdavo pripažinti lenkų 
išrinktąjį valdovą, pateikdamas jam tam tikras sąlygas. 

Liublino aktu išrinktasis karalius turėjo būti karūnuojamas 
Krokuvoje, o atskirų didžiojo kunigaikščio pakeliamųjų apeigų 
Vilniuje jau nebegalėjo būti. Tačiau buvo reikalaujama, kad per 
karūnaciją ir per priesaiką būtinai dalyvautų ir lietuviai, ypač 
Lietuvos ministeriai. Jei kada per priesaiką lietuvių nebūdavo, 
tai karalius vėliau turėdavo jiems pakartoti priesaiką. 

Karaliaus reziduojamoji vieta nebuvo įstatymais nustatyta, 
bet dažniausiai jis gyvendavo Lenkijoje. Dėl to lietuviai jautėsi 
nuskriausti ir dažnai reikalavo, kad bent trečdalį laiko karalius 
gyventų Lietuvoje: mat, buvo laikoma, kad Lietuva sudaranti 
1/3 visos jungtinės valstybės. 

Ministeriai. Karaliaus valdžia nebuvo neribota. Visų pirma 
jo veikimą varžė seimas. Karaliui peržengus seimo valią, 
bajorija galėjo jo nebeklausyti ir nebemokėti mokesčių, kurių 
niekas be seimo negalėjo jai uždėti. Paskum karalių dar 
varžė specialūs aukštieji urėdai — ministeriai. Tai buvo mar¬ 
šalkos, kancleriai, hetmonai ir iždininkai. 

Maršalkų Lietuvoje ir Lenkijoje buvo po du: buvo 
didieji, arba krašto, maršalkos ir jų pavaduotojai — kiemo mar¬ 
šalkos. Maršalkų valdžios ženklas buvo lazda. Juos laikydavo pir¬ 
maisiais valstybės urėdais, kurių pareiga būdavo rūpintis karaliaus 
saugumu ir tvarka jo reziduojamoje ar sustojamoje vietoje. Tam 
reikalui jie turėjo savo valdžioje net dalį kariuomenės, o už 
kriminalinius nusikaltimus karaliaus gyvenamoje vietoje jie 
turėjo teisę bausti net mirtimi. Mūsų laikais jiems maždaug 
atsako didžiųjų valstybių policijos ministeriai, tik šie neturi 
teisiamosios galios. 

Kanclerių kiekvienoje valstybėje buvo taip pat po du: 
buvo didysis, arba krašto, kancleris ir vicekancleris. Kancleris 
turėjo savo žinioje didįjį, o vicekancleris mažąjį antspaudą. 
Kiekvieno antspaudo vertė buvo lygi: kai nebūdavo kanclerio, 
raštus antspauduodavo vicekancleris. Tik labai iškilmingiems 
aktams būtinai būdavo kviečiamas kancleris su didžiuoju ant¬ 
spaudu. Be antspaudo negalėjo būti siunčiamas joks karaliaus 
oficialinis raštas nei į užsienį nei viduje. Kadangi kancleriai 

antspauduodavo visus į užsienį siunčiamus raštus, tai jie ir vedė 
visus užsienio reikalus. Tuo būdu jie buvo kaip ir užsienių 
reikalų ministeriai. Be to, jie antspauduodavo visus karaliaus 
įsakymus, urėdų paskyrimo dokumentus, seimų šaukimo ir 
kitokius universalus. Todėl jie dar ėjo maždaug vidaus reikalų 
ministerių pareigas. Jei koks karaliaus raštas būdavo nesude¬ 
rinamas su įstatymais, jie galėdavo jo neantspauduoti. Be to, 
kancleriai vadovavo vadinamiesiems valdovo rūmų teismams. Tad 
jie iš dalies buvo ir teisingu¬ 
mo ministeriai; ypač tai ga¬ 
lima pasakyti apie Lietuvos 
kanclerį, kuris iki pat XVII 
amžiaus galo tvirtindavo teis¬ 
mų sprendimus, — kai kalti¬ 
ninkas būdavo nubaudžiamas 
ištrėmimu (bariitia), garbės 
atėmimu (infamia) ir mirtimi 
(Lenkijoje toks teismo spren¬ 
dimas nebuvo reikalingas 
kanclerio patvirtinimo). 

H e t m o n a i vadovavo 
kariuomenei. Kiekvienoje val¬ 
stybėje jų buvo taip pat po du 
— didysis ir lauko hetmonas. 

Iš pradžių didysis hetmonas 
vadovavo į karą einančiai 
ginkluotai bajorijai, o lauko 
hetmonas, iš pradžių vadinę- 
sis kiemo hetmonu, vadovavo 
samdytajai kariuomenei. Bet 
nuo XVII amžiaus bajorija 
beveik visiškai nebedalyvavo karuose, palikusi tą pareigą sam¬ 
dytai kariuomenei. Nuo to laiko didysis hetmonas jau rū¬ 
pinosi visos kariuomenės reikalais: jos išlaikymu, apginklavimu, 
samdymu, o karo atvejais jis jai ir vadovavo. Tuo būdu jis 
buvo krašto apsaugos ministeris, o drauge ir kariuomenės vadas. 
Lauko hetmonas buvo jo padėjėjas, vadovavo jam pavestai ka¬ 
riuomenės daliai ir, nesant didžiojo hetmono, eidavo jo pareigas. 



Jurgis Radvila, 

Biržų Radvilų šakos tėvas, 1510— 
1514 m.Kijevo vaivada; 1522—1527 m 
Trakų, o 1527-1541 m. Vilniaus kaš¬ 
telionas; 1521 —1531 m. lauko (kiemo) 
hetmonas, 1531—1541 m. d. hetmonas. 


261 . 


Kadangi karinė valdžia visada esti labai svarbi, — o hetmonas 
kariuomenę galėjo tvarkyti niekieno nevaržomas, ir niekas jo 
nusikaltusio negalėdavo pašalinti iki mirties, — tai ta ministerija 
buvo pati įtakingoji ir visada tekdavo didesniesiems ponams. 
Tačiau ilgą laiką hetmonai nebuvo laikomi senatoriais. O kad 
jie galėtų dalyvauti senate, paprastai jie dar turėdavo vaivados 
arba kašteliono urėdą. Tik 1768 metais išleistuoju įstatymu jie 
buvo padaryti senatoriais. 

Iždininkai tvarkė iždą, rinko mokesčius, mokėjo algas 
ir prižiūrėjo pinigų kalimą. Jų — krašto ir kiemo iždininkų — 
taip pat buvo po du Lietuvoje ir Lenkijoje. Valstybės iždą 
tvarkė krašto iždininkas, o kiemo iždininkas tvarkė valdovo 
iždą, t. y. pajamas, skirtas valdovo reikalams. Krašto iždininkui 
mirus, kiemo iždininkas taip pat perimdavo tvarkyti ir valstybės 
iždą, kol būdavo paskirtas naujas krašto iždininkas. Kiemo 
iždininkai, kaip ir abudu hetmonai, taip pat nebuvo senatoriai. 
Jie buvo pripažinti tikrais ministeriais ir senatoriais tiktai 1775 m. 

Rūmų urėdai. Be ministerių, karaliaus rūmuose dar buvo 
daugybė visokių urėdų ir šiaipjau tituluotų valstybės žmonių. 
Vieni iš jų turėjo tam tikras pareigas valstybės valdyme, o kiti 
buvo tik titulais pasipuošę dignitoriai, didinę karaliaus 
palydovų skaičių įvairiose iškilmėse (žiūr. 231 psl.). 

Iš žymesnių rūmų urėdų visų pirma paminėtini sekre¬ 
toriai. Kiekvienoje valstybėje jų buvo po du — po dvasinį 
ir po pasaulinį. Jie turėjo valdovo kanceliarijos (ne valstybės) 
antspaudus ir antspauduodavo smulkesniuosius raštus. Tuo 
būdu jie lyg ir pavaduodavo kanclerius. Be to, dar buvo po 
dvasinį ir po pasaulinį referendorių, kurie rinkdavo skun¬ 
dus ir pateikdavo juos valdovui. Jie taip pat vadovavo ir kanc¬ 
lerių priežiūroje esančiam aukščiausiajam miestiečių teismui. 
Buvo dar pakamorės, kurių priežiūroje buvo valdovo gy¬ 
venamieji kambariai; buvo daugybė mažesnių urėdų ir jokių 
pareigų neturinčių dignitorių: stalininkų, taurininkų, vėliavi¬ 
ninkų, kardininkų, arklininkų ir 1.1. Visų jų buvo po vieną Lie¬ 
tuvoje ir po vieną Lenkijoje. 

Valstybės urėdų galia. Visi urėdai buvo skiriami karaliaus. 
Įtakingiausias vietas karalius paprastai atiduodavo patiems ga¬ 
lingiesiems ponams. Jiems vietos paprastai būdavo dovanos, 

už kurias jie palaikydavo karaliaus politiką. Aukštosios vals¬ 
tybinės vietos nebuvo atlyginamos iki pat XVIII amžiaus, bet 

kandidatų į jas niekad netrūkdavo, nes jos duodavo ne tik įta¬ 

kos valstybėje, bet ir valstybės dvarų, vadinamųjų seniū¬ 
nijų. Iš jiems duodamų valdyti dvarų dažnas ne tik pa¬ 
dengdavo valstybės pareigas einant padarytas išlaidas, bet ir 
nemažus turtus susikraudavo. 

Visi urėdai buvo duodami iki gyvos galvos, ir nė vieno 
ministerio ar šiaipjau urėdo niekas negalėjo nei pašalinti nei 

pažeminti, nebent tik paaukštinti. Atimti urėdą galėdavo tik 

už valstybės išdavimą ar šiaip už didelius nusikaltimus, pavyz¬ 
džiui, jei kas būdavo nuteisiamas ištrėmimu (bariitia) arba garbės 
atėmimu (infamia). Be to, kiekvienas ministeris ir urėdas savo 
srity galėjo veikti niekieno nevaržomas, nes nebuvo jokios kon¬ 
trolės; juos galėjo tik seimas kontroliuoti. Todėl didieji mag¬ 
natai, gavę aukštuosius urėdus, galėjo šeimininkauti kaip tinkami. 
Ypač lengva buvo su niekuo nesiskaityti hetmonams, kurie tu¬ 
rėjo savo valdžioje kariuomenę; be jų karalius nieko negalėjo 
veikti su kariuomene. Dėl tos priežasties suvaržyta karaliaus 
valdžia vis silpnėjo, o didikų galybė vis kilo. 

Lietuvos ir Lenkijos urėdų santykiai. Nebuvo nė vieno 
aukštesnio urėdo, kuris būtų buvęs Lenkijoje, o nebūtų buvęs 
Lietuvoje, arba priešingai. Sudarant uniją, tiesa, kai kurių 
Lenkijoje esančių urėdų Lietuvoje dar nebuvo, bet greit jų atsi¬ 
rado ir Lietuvoj; jie čia gavo tokias pat teises, kaip ir Lenkijoj. 
Be to, nebuvo nei ministerio nei šiaipjau urėdo, 
kuris turėtų kokios nors valdžios abiejose 
valstybėse. Lietuvos reikalais visada rūpinosi tik jos urėdai. 
Lenkų hetmonai negalėjo vadovauti Lietuvos kariuomenei, 
Lenkų kancleriai negalėjo antspauduoti jokio Lietuvai skirto 
rašto ir 1.1. Taip pat neturėjo jokios valdžios Lenkijoje nė Lie¬ 
tuvos urėdai. Net karaliaus rūmų valdininkai, jam važiuojant 
į Lietuvą, savo pareigas ėjo tik iki Lietuvos sienos, o prie sienos 
juos pakeisdavo tokie pat Lietuvos valdininkai. Be to, buvo 
įstatymas, draudžiąs lenkams duoti Lietuvoje kokį nors urėdą. 
Lenkijoje tokio įstatymo nebuvo, bet praktiškai lietuviai ten 
taip pat jokių aukštesnių vietų negaudavo. Kaip matome, 
ir po unijos abiejose valstybėse valdžia buvo tik savo piliečių 
rankose. 

Santykiai su užsieniu ir reprezentacija. Liublino unijos aktu 
buvo nustatyta, kad abi valstybės turės bendrą užsienio politiką. 
Bet iš tikro ir čia kiekviena valstybė pirmučiausia rūpinosi tiktai 
savo reikalais. Užsienio politika buvo vienodinama tik paties 
karaliaus, nes visi santykiai su užsieniu buvo atliekami jo vardu. 
Tačiau su Lietuvos kaimynais visus reikalus atlikdavo Lietuvos 
ministeriai, o su Lenkijos kaimynais — Lenkų ministeriai. Lie¬ 
tuva daugiausia turėdavo"reikalų su sau artimiausia Maskva. 
Visus raštus į Maskvą antspauduodavo Lietuvos kancleriai, o 
iš Maskvos gaunami raštai ir su ja padarytos sutartys būdavo 
įteikiamos Lietuvos kancleriams ir saugomos Lietuvos valstybės 
archyve (metrikoje). 

Jei kokia delegacija vykdavo į užsienį, tai ji paprastai bū¬ 
davo mišra — iš lietuvių ir iš lenkų. Visose derybose su užsie¬ 
nio valstybėmis delegacijos irgi būdavo sudaromos mišros. 
Jeigu derybos eidavo su Lietuvos kaimynu, tai delegacijoje lie¬ 
tuvių būdavo bent vienu daugiau, o taip pat ir jos pirmininkas 
būdavo lietuvis; bet jeigu derybos eidavo su Lenkijos kaimynu, 
tai delegacijoje daugiau narių būdavo lenkų, pirmininkas tada 
irgi būdavo lenkas. Kai atvykdavo kokia nors delegacija ar 
užsienio valdovo atstovų, tai jų priėmime taip pat dalyvaudavo 
drauge lietuviai su lenkais. 

3. Provincijų valdomieji organai 

Visa valstybė buvo padalinta į vaivadijas ir pavietus. Vai¬ 
vadijos priešaky stovėjo vaivada ir kaštelionas. Jie 
abudu vadovavo vaivadijos bajorijai, einančiai į karą. Kai bajo¬ 
rija ėmė šalintis karo, kai ją pavadavo samdytoji kariuomenė, 
tada kaštelionai nebeturėjo beveik jokių pareigų, o vaivados 
prižiūrėjo prekybą, pilies teismus ir teisė savo vaivadijoje žydus. 
Tačiau tiek vaivados, tiek kaštelionai visada liko senatoriais. 

Dažna vaivadija buvo dar suskaldyta į pavietus (žiūr. 233 
psl.). Juose vyriausiuoju urėdu buvo seniūnas, kuris, val¬ 
dydamas tam tikrus valstybės dvarus, buvo ir pavietinio pilies 
teismo pirmininkas. Po jo ėjo pakamorė, sprendęs žemės 
ribų bylas, ir vėliavininkas, kurs, bajorijai einant į karą, 
nešdavo pavieto vėliavą. Toliau ėjo pilies ir žemės teismo tei- 

sėjai, raštininkai, visoki smulkesni teismo ir mokesčių rinkimo 
urėdai ir daugybė dignitorių be jokių pareigų. Jų kiekvienas 
pavietas turėjo tokių pat, kaip ir visa valstybė: čia buvo ir 
stalininkų, ir taurininkų, ir ark¬ 
lininkų, ir kardininkų ir daugy¬ 
bė kitų. 

Lietuvos valstybės teritorija 

po unijos buvo labai sumažė¬ 
jusi, nes didžiuliai Palenkės, Vo- 
luinės, Braclavo ir Kijevo žemių 
plotai atiteko Lenkijai. Lietuviai 
veltui reikalavo, kad lenkai tas 
žemes jiems grąžintų. Dėl atski¬ 
rų pasienio sričių su lenkais nuo¬ 
lat ėjo ginčai; ginčams spręsti 
būdavo sudaromos specialios ko¬ 
misijos. Lietuviai savo valstybės 
žemes rūpestingai saugojo ir nie¬ 
kam geruoju jų nė pėdos neuž¬ 
leido. 

Livonija buvo valdoma 
abiejų jungtinių valstybių; mo¬ 
kesčiai iš jos vienais metais ei- 
davoįLietuvos,okitaismetaisįLenkijosišdąs matyti Lietuvos Vytis ir 

Lenkijos erelis. 

4. Įstatymų leidžiamasis organas — seimas 

Seimas, jo kompetencija ir sudėtis. Prieš Liublino uniją tiek 
Lietuva, tiek Lenkija turėjo atskirus seimus. Tačiau Lietuvos 
seimas neturėjo tokios galios, kokią turėjo Lenkijos seimas. 
Lenkijoje nuo 1505 m. veikė privilegija, kuria karalius buvo 
pasižadėjęs neįvesti „nieko naujo" be senato ir bajorijos 
atstovų sutikimo (dėl to ta privilegija ir vadinama „nihil novi" — 
„nieko naujo"). Tuo būdu įstatymų leidimas Lenkijoje pri¬ 
klausė karaliui, senatui ir pavietų atstovams. Jie visi sudarė 
seimą, todėl buvo sakoma, kad seimas susidedąs iš trijų 
„luomų". Kai po unijos buvo įvesti bendrieji seimai, tai ir jų 
sudėtis ir kompetencija liko tokia pat, kokia kad buvo Lenki- 



Pasienio stulpas, 

Lietuvos Lenkijos ir Prūsų kuni¬ 
gaikštijos sienų susiėjimo vietoje 
pastatytas 1545 m. Viršuj parašo 

joje. Juose pirmasis „luomas" liko, koks buvęs, o senatas ir 
atstovų „luomai" buvo papildyti Lietuvos senatoriais ir atstovais. 

Į senatą įėjo visi vyskupai, vaivados, kaštelionai ir mi- 
nisteriai. Tik hetmonai ir kiemo iždininkai iki XVIII amž. ant¬ 
rosios pusės nebuvo laikomi senatoriais. Seime visiems sena¬ 
toriams vietos buvo nustatytos pagal kilnumą: pirmučiausia ėjo 
visi Lenkijos ir Lietuvos vyskupai, paskui — vaivados, tarp 
kurių buvo Krokuvos, Vilniaus ir Trakų kaštelionai ir Žemaičių 
seniūnas. Žemiausias vietas seime turėjo kaštelionai. Ministe- 
riai jame sėdėjo visiškai atskirai. Tokia pat tvarka senatoriai 
ir kalbėdavo, pareikšdami savo nuomones. 

Atstovų rūmus sudarė visų vaivadijų ir pavietų sei¬ 
melių rinktieji atstovai. Kiekvienas seimelis paprastai jų rink¬ 
davo po du; tik kai kurios didesnės vaivadijos rinkdavo ir po 
daugiau, — pavyzdžiui, Žemaičių seniūnija XVIII amž. gale 
pradėjo rinkti net po 6 atstovus. Apskritai tiek senatorių, tiek 

Seimo salės planas. 

Pirmieji skaitmenys prie vaivadijų bei pavietų rodo jų eilę, 
o antrieji — renkamų atstovų skaičių. 































































atstovų iš Lenkijos buvo daug daugiau, negu iš Lietuvos; lie¬ 
tuviai seime nesudarė nė l h. 

Seimo eiga. Buvo nustatyta, kad seimai turi rinktis kas 
dveji metai. Tai buvo vadinamieji ordinariniai seimai, 
kurių darbas trukdavo šešetą savaičių. Be to, reikalui esant, 
galėjo būti šaukiami ir vadinamieji ekstraordinariniai 
seimai, kuriems buvo skiriamos dvi savaitės. Bet tiek vienų, 
tiek kitų seimų laikas, pačiam seimui sutinkant, galėjo būti ir 
pratęstas. 

Prieš seimą karalius paskirdavo seimeliams datą ir praneš¬ 
davo, kas seime bus svarstoma. Seimeliai, išrinkę seimo atstovus, 
duodavo jiems rašytąsias instrukcijas, kuriose pažymė¬ 
davo, kaip jie turi laikytis karaliaus keliamųjų klausimų atžvilgiu 
ir ko turi reikalauti. Atstovai negalėdavo peržengti duotųjų 
instrukcijų. Kadangi seime viskas turėjo būti sprendžiama vienu 
balsu, tai įvairios instrukcijos labai varžė jo darbus. Ypač 
dažnai būdavo nesutikimų dėl mokesčių apdėjimo; pavyzdžiui, 
kartais visi sutikdavo dėl apdedamųjų mokesčių, tik viena ar 
dvi vaivadijos nesutikdavo, ir niekas negalėdavo jų priversti 
sutikti su bendru nusistatymu. Tokiuo atveju nesutinkančiųjų 
vaivadijų atstovai pareikšdavo, jog jie klausimą palieką spręsti 
„broliams", t. y. savo seimeliui. Tą dalyką turėdavo išspręsti 
tuojau po seimo įvykstą vadinamieji reliaciniai seimeliai. 
Bet dažnai seimeliai dėl to pareikšdavo savo nesutikimą, ir iš 
tokių vaivadijų nebūdavo galima išrinkti mokesčių. Valstybės 
gyvenime, be abejo, tai buvo didelė blogybė. 

Kiekvienas seimas prasidėdavo pamaldomis ir pamokslu. 
Po to atstovai susirinkdavo į savo rūmus ir išsirinkdavo pirmi¬ 
ninką, vadinamą maršalka, arba direktorium. Toliau buvo 
tikrinamas atstovų išrinkimo teisėtumas. Ta procedūra buvo 
vadinama r u g o m i s. Po to senatas ir atstovai sueidavo į 
vieną salę (tatai buvo tikroji seimo darbų pradžia). Čia senatas 
susėsdavo priešaky, o atstovai susėsdavo vaivadijomis tokia 
pat eile, kokia sėdėdavo jų atstovaujamų vaivadijų senatoriai. 
Pradžioje visi eidavo pabučiuoti soste sėdinčiajam karaliui 
rankos, o po to kancleris arba vicekancleris pareikšdavo kara¬ 
liaus pasiūlymus, t. y. pakartodavo ir papildydavo seimeliams 
praneštus svarstyti klausimus. Tą atlikus, senatas eidavo į savo 

rūmus ir posėdžiaudavo, vadovaujant karaliui, o atstovai posė¬ 
džiaudavo, vadovaujant maršalkai. Jei būdavo reikalo, abeji 
rūmai vėl susitikdavo arba susižinodavo per delegacijas, o seimą 
baigiant vėl susirinkdavo į vieną salę, kur būdavo perskaitomi 

apsvarstytieji įstatymai. 
Čia niekam nepriešta¬ 
raujant, jie būdavo lai¬ 
komi priimtais, o kam 
nors priešinantis ir savo 
protesto neatsiimant, — 
atmestais. Pagaliau sei¬ 
mas būdavo baigiamas 
atsisveikinimu su kara¬ 
lium, — ir vėl visi bu¬ 
čiuodavo jam ranką. 



Senato salės planas. 

Taip susėsdavo senatoriai ir atstovai bendruose 
posėdžiuose. 


Generaliniai seime¬ 
liai. Sudarant Liublino 
uniją, Lenkijoje, be sei¬ 
melių, dar būdavo daro¬ 
mi dviejų jos provincijų 
— Didlenkių ir Mažlen- 
kių — atskiri astovų su¬ 
važiavimai, vadinami 
generaliniais sei¬ 
meliais. Mat, anks¬ 
čiau Lenkija buvo susi¬ 
dėjusi iš dviejų valsty¬ 


bių, ir šito dvilypio savarankiškumo žymės dar tebebuvo ne- 
išnykusios. Tie generaliniai seimeliai neišnyko nė įvedus bend¬ 
rą su lietuviais seimą. Ir Lietuvoje prieš kiekvieną bendrąjį 
seimą taip pat buvo pradėti daryti tokie pat į seimą vyks¬ 
tančių atstovų ir senatorių suvažiavimai. Iš pradžių jie įvyk¬ 
davo Volkoviske, o vėliau Slanime. Čia būdavo apsvars- 
tomi iš karaliaus gauti pasiūlymai, suderinamos instruk¬ 
cijos ir nusistatoma, kaip turi laikytis seime visi Lietuvos 
atstovai ir senatoriai. Kadangi Lietuva visada turėjo daug skir¬ 
tingų reikalų, tai šitie suvažiavimai jai buvo labai svarbūs, ir 

Lietuva žiūrėjo į juos, kaip į savo seimus. Nors lenkai, žiūrė¬ 
dami į Lietuvą, kaip į trečiąją Respublikos provinciją, Lietuvos 
seimelį irgi vadino provincijos seimeliu, tačiau jis labai 
skyrėsi nuo Lenkijos provincijų seimelių. Mat, 
Lietuva turėjo atskirą valstybinę organizaciją, atskiras teises bei 
įstatymus; visi tie skirtingi Lietuvos reikalai ir būdavo apsvars- 
tomi jos suvažiavimuose. Juose būdavo paruošiami ir Lietuvai 
reikalingi įstatymai. 

„Provincijų sesijos". XVIII amž. vidury šitie atskiri gene¬ 
raliniai seimeliai išnyko. Vaivadijų seimeliai darėsi kaskart vis 
netvarkingesni ir labai dažnai iširdavo. Tada karalius, vietoj 
iširusiųjų seimelių, skirdavo naujus; tačiau, kol jie įvykdavo, 
prisiartindavo ir seimo metas, ir nebebūdavo laiko atskirai suva¬ 
žiuoti. Be to, tų atskirų suvažiavimų nebenorėdavo nė bajorija, 
nes, į juos vykdami, atstovai savo misijoje turėdavo ilgiau už¬ 
trukti, todėl jiems daugiau reikėdavo išmokėti ir pinigų (mat, 
atstovus turėjo išlaikyti pati vaivadija iš specialaus mokesčio, 
vadinamo šeiminiu). Bet, išnykus atskiriems suvažiavimams, 
vis tiek reikėdavo atskirai aptarti savo reikalus. O tai jau bū¬ 
davo atliekama seimo vietoje. Ten atskirai darydavo savo posė¬ 
džius abidvi Lenkijos provincijos ir Lietuva. Tie posėdžiai būdavo 
vadinami „provincijų sesijomis" (sesijomis tada va¬ 
dindavo ir kiekvienos dienos seimo posėdį; dabar sesijomis va¬ 
dinamas visas parlamento veikimo metas tarp dviejų atostogų 
arba šiaip tarp dviejų pertraukų). Tos „sesijos" atlikdavo tą 
patį darbą, kurį anksčiau atlikdavo generaliniai seimeliai. Lenkai 
ten paprastai susitardavo dėl mokesčių ir kitų bajorijai rūpimų 
klausimų, o lietuviai, be to, paruošdavo ir visus sau reikalingus 
įstatymus, kurie vėliau bendram seimui buvo pateikiami tik pa¬ 
tvirtinti. Ten lietuviai taip pat spręsdavo, kaip laikytis prieš len¬ 
kus vienu ar kitu klausimu. Kadangi tarp Lenkijos provincijų ne¬ 
buvo jokio valstybinio skirtumo, tai jos dažnai posėdžiaudavo 
ir kartu arba net visiškai nedarydavo atskirų posėdžių, o viską 
spręsdavo bendrajam seime. Tačiau Lietuvos atstovai savo 
atskirus posėdžius visada darydavo, ir pas juos kartais ateidavo 
net patsai karalius. Tuo būdu bendrasis seimas iš tikro buvo 
dvilypis, kur atskirai tardavosi lietuviai, atski¬ 
rai lenkai, o kartu suėję tik savo nutarimus 

viena 


suvienodindavo ir prižiūrėdavo, kad 
pusė nenutartų nieko priešingo kitai. 

Atskiri seimai. Labai dažnai bendrojo seimo nepakakdavo. 
Tuojau po Liublino unijos abi valstybės turėjo labai daug skir¬ 
tingų reikalų, kurie kartais visai neliesdavo antrosios valstybės. 
Todėl buvo nemaža atsitikimų, kad, neatsižvelgdamas į unijos 
akto nuostatus, net pats karalius sušaukdavo atskirus seimus. 
Ypač dažnai būdavo šaukiami atskiri Lietuvos seimai, einant 
karui su Maskva (mat, jis nelietė Lenkijos). Bet dar dažniau 
atskirus Lietuvos seimus šaukdavo patys Lietuvos ponai tarpu- 
valdžiuose (karalių nebuvimo metu). Taip antai, po Zigmanto 
Augusto ir po vėlesniųjų karalių mirties visada susirinkdavo 
atskiri Lietuvos seimai ir atskirai spręsdavo, ką rinkti. Į tuo pat 
metu lenkų šaukiamus seimus jie nevažiuodavo, derėdamiesi su 
jais tik per delegatus. Bet XVII amžiuje, kai, pradedant Vladis¬ 
lovu Vaza, lietuviai ėmė rinkti karalius bendrai su lenkais, tie 
atskiri Lietuvos seimai ėmė nykti. Jie dar keletą kartų buvo 
sušaukti ir vėliau, kai Lietuvą užpuldavo koks priešas (pav., 
1654—5 m., ją užpuolus Maskvai su Švedais), bet pagaliau jie 
visiškai išnyko. 

Lietuvos ir Lenkijos santykiai bendrajam seime. Be atskirų 
atstovų posėdžių, Lietuvos teisės seime dar buvo apdraustos ir 
kitokiu būdu. Pirmiausia buvo nustatyta, kad seimo mar¬ 
šalkos turi būti renkami pakaitomis iš mažlenkių, didlenkių ir 
lietuvių. Tuo būdu kiekvieno trečio seimo maršalka 
būdavo lietuvis. Be to, seimo pradžioje karaliaus vardu 
darant pasiūlymus, Lenkų kancleriai pranešdavo visa, kas lies¬ 
davo Lenkiją, o Lietuvos kancleriai, — kas liesdavo Lietuvą. 
Jei kartais seimo pradžioje Lietuvos kanclerių nebūdavo, tai 
vietoje jų pranešimą padarydavo Lietuvos maršalka arba kuris 
kitas Lietuvos ministeris, tik ne lenkas. Seime kancleriai dar 
turėdavo pranešti, kam naujai yra duoti kokie urėdai. Ir čia 
Lenkijos kancleris visada pranešdavo tik apie Lenkijos, o Lie¬ 
tuvos kancleris apie Lietuvos urėdus. Tuo būdu ir seime visus 
Lietuvos reikalus atlikdavo tik jos minis- 
t e r i a i. 

Seimų vieta. Liublino seimas seimų vieta paskyrė Varšuvą 
arba kurį nors kitą Lenkijos miestą. Tačiau lietuviai visą laiką 

reikalavo, kad seimai būtų šaukiami ir Lietuvoje ar bent pa¬ 
sienyje. Keletą kartų jie vis dėlto pasiekė tai, kad seimas prieš 
įstatymus buvo sušauktas Lietuvoje, o 1673 m. buvo pakeistas 
ir patsai seimų vietos įstatymas; naujasis įstatymas nustatė, kad 
kas trečias seimas, kurio maršalka esti lietuvis, rink¬ 
tųsi Lietuvoje — Gardine. Be to, tas pats įstatymas 
pripažino pirmenybę Lietuvos ministeriams, kai seimas būdavo 
Lietuvoje. 

Seimų rūšys. Be ordinarinių seimų, kas dveji metai šaukiamų, 
ir be ekstraordinarinių seimų, pagal reikalą šaukiamų, dar buvo 
seimų, vadinamų pagal jų paskirtį. Taip antai, vadinamieji kon- 
vokaciniai seimai būdavo šaukiami mirus karaliui. Juos šauk¬ 
davo Bažnyčios galva, Gniezno arkivyskupas, vadinamas primų, 
kurs tarpuvaldyje būdavo laikomas valstybės galva — interrex. 
Tas seimas turėjo susitarti dėl karaliaus rinkimo datos ir dėl kitų 
su elekcija susijusių klausimų. Taip pat jis spręsdavo einamuosius 
valstybės reikalus, tačiau jokių įstatymų neleido, nes įstatymai ga¬ 
lėjo būti leidžiami tik karaliaus vardu. Po konvokacinio seimo, 
jo nustatytu laiku, taip pat primas šaukdavo e lėkei n į seimą, 
kuriame būdavo sprendžiami visi karaliaus rinkimo formalumai ir 
surašomos jam pateikiamos sąlygos. Pačius karaliaus rinkimus 
atlikdavo visa susirinkusi bajorija; seimas tik atlikdavo visus for¬ 
malumus. Pagaliau tarpuvaldį pabaigdavo karūnacinis sei¬ 
mas, kuris visada būdavo šaukiamas Krokuvoje, nes ten įvyk¬ 
davo karūnacija. 

Konfederaciniai seimai. Visuose seimuose būdavo reikalau¬ 
jama, kad viskas būtų sprendžiama vienu balsu. Atstovai buvo 
savo vaivadijos ar pavieto įgaliotiniai; tad, jei dėl kokių nors 
dalykų vaivadija nesutikdavo (ji instrukcijomis įpareigodavo 
savo atstovus to nusistatymo laikytis), — to nusistatymo turė¬ 
davo laikytis ir atstovai. Todėl atstovo pasipriešinimas būdavo 
laikomas vaivadijos ar pavieto pasipriešinimu, ir niekas nega¬ 
lėdavo jo priversti kitaip pasielgti. Šita pasipriešinimo teise 
ilgainiui buvo pradėta ir blogam naudotis. Dažnai vienas ar 
keli papirkti atstovai pareikšdavo protestą prieš viso seimo nu¬ 
tarimą, ir visas seimas turėdavo nusileisti. Pasipriešinimo teisė 
visų buvo labai branginama, nes visi savo laisvės pagrindu laikė 
šį dėsnį: „Be manęs nieko negali būti sprendžiama apie mane" 
(nihil de me, sine me). Tatai vadinosi liberum veto, t. y. laisvojo 
pasipriešinimo teisė. Dėl jos daugybė seimų turėjo išsiskirstyti, 

nieko nenuveikę. Kadangi seimo iširimas dažnai grėsdavo vals¬ 
tybei dideliais pavojais, tai prieš tą blogybę būdavo nukreipti 
vadinamieji konfederaciniai seimai. Atstovai į juos 
būdavo renkami paprasta tvarka, tik suvažiavę, pasiūlius kara¬ 
liui ar kam nors kitam, jie pasirašydavo tam tikrą pasižadėjimo 
aktą, kad numatomus klausimus spręsią balsų dauguma. Tuo 
būdu šitokiam seime veto teisė jau nebeveikė. 

Seimo aktai. Visi seimo nutarimai, vadinęsi konstituci¬ 
jomis, buvo įstatymai. Po seimo paprastai jie būdavo išspaus¬ 
dinami ir pranešami visam kraštui. Vėliau, XVIII amžiuje, visos 
konstitucijos buvo surinktos ir išspausdintos specialiuose rinki¬ 
niuose, vadinamuose Volumina Legum. Jų tada buvo iš viso iš¬ 
spausdinta 8 tomai. Krokuvos Mokslų Akademija mokslo reika¬ 
lams 1889 m. išspausdino dar vieną tomą, kuriame buvo surinktos 
paskutinių seimų konstitucijos. Dabar dar tebėra nesurinktos ir 
neišspausdintos tik paties paskutinio (1793 m.) seimo konstitucijos. 

Konstitucijos Lietuvai ir Lenkijai būdavo rašomos atskirai. Jei 
kuri konstitucija būdavo bendrai priimama, tai prie jos būdavo 
pastaba. Kartais viena valstybė vėliau priimdavo ir kitos valstybės 
konstituciją, tik visada su tam tikru, specialiai seimo patvirtintu, 
nutarimu; be jo nė viena lenkų priimtoji konstitucija negaliodavo 
Lietuvoje, o lietuvių priimtoji — Lenkijoje. 

Būdavo atsitikimų, kad seimas dėl kokių nors priežasčių tu¬ 
rėdavo pertraukti savo darbus. Tatai buvo vadinama seimo limitą. 
Po to vėl susirinkęs seimas tęsdavo toliau savo darbus. 

5. Kariuomenė 

Krašto ginti iš seno būdavo šaukiama bajorija. Bet jau XVI 
amžiuje ji labai nenoriai eidavo į karą, todėl kaskart vis dau¬ 
giau tekdavo naudotis samdyta kariuomene. Karalius galėjo 
bajoriją šaukti į karą tik seimui nutarus; be seimo nutarimo 
karalius ją šaukdavo labai retai, — tik ištikus staigiam pavojui. 
Kiekvienas toksai šaukimas buvo vadinamas visuotiniu 
bajorijos stojimu. Visi bajorai, kas sveikas galįs, turėjo 
ne tik patys eiti, bet dar ir vestis tam tikrą skaičių tarnų. Jei kas 
neidavo, galėdavo netekti žemės. Jau minėjome, kad bajorija 
labai nenoriai eidavo į karą. Be to, tokia bajorų kariuomenė 
buvo ir netinkama karui: susirinkusi ji daugiau mėgo seimuoti 
ir linksmintis, negu kariauti. Todėl XVII amžiuje bajorija jau 
visai nebešaukiama į karą: ją pakeičia samdytoji kariuomenė. 

Kariuomenė paprastai būdavo samdoma tik karo metui, bet, 
jei būdavo lėšų, tai ji likdavo ir taikos metu. Ją samdydavo ne 
tik savo krašte, bet ir svetur. Kiekvienas karys gaudavo algą, 
iš kurios turėdavo ir pragyventi. Todėl kareiviai labai dažnai 
plėšikaudavo, — juo labiau, kad dažnai jiems ilgai nemokėdavo 
algos. Kai nemokėdavo algos, jie paprastai visi atsisakydavo 
klausyti savo vadų, išsirinkdavo savus viršininkus ir tol plėši¬ 
kaudavo, kol gaudavo algą. Toks jų susibūrimas vadinosi 
kariuomenės konfederacija. Kariuomenė daugiau¬ 
sia buvo raita. Stepono Batoro laikais buvo atsiradę ir pėsti¬ 
ninkų, imamų iš karaliaus ir bažnytinių dvarų valstiečių; jų 
imdavo po vieną nuo 20 kiemų. Bet kadangi dvarų ponai ne¬ 
norėjo jų duoti, tai netrukus tokie rinktiniai pėstininkai turėjo 
išnykti. 

Lietuva ir Lenkija visada turėjo atskiras 
kariuomenes, vadovaujamas savų hetmonų. Jas išlai¬ 
kydavo kiekviena valstybė pati iš savo pajamų 
ir mokesčių. Kiekvienos valstybės kariuomenė nuolat stovė¬ 
jo tik savo valstybėje; kitai valstybei į pagalbą ji ga¬ 
lėdavo eiti tik karo metu ir, be to, tiktai seimui nutarus. Tačiau 
ir bendrai kovodama, ji buvo vadovaujama tik savo 
hetmonų. Labai dažnai Lietuvos ir Lenkijos kariuomenė 
savitarpy nesutikdavo; būdavo ir tokių atsitikimų, kad jos, turė¬ 
damos prieš save bendrą priešą, vos nesusikaudavo. 

6. Iždas 

Valstybės ir valdovo iždas. Kiekviena valstybė turėjo ir 
visiškai atskirus savo iždus, iš kurių padengdavo visas savo 
išlaidas. Atskiri valstybės iždai buvo valdomi krašto iždininkų, 
o atskiri valdovo iždai buvo valdomi kiemo iždininkų. 

Anksčiau tie du iždai nebuvo atskirti; jie galutinai buvo at¬ 
skirti tik 1590 m. Valdovo, arba kiemo, iždo pajamos ėjo ne vien 
karaliaus ir jo šeimos reikalams: iš jo nemažai tekdavo ir vals¬ 
tybės reikalams, pavyzdžiui, svetimų pasiuntinybių priėmimui, 
savų pasiuntinybių išsiuntimui ir 1.1. Į jį pinigai suplaukdavo 
iš visų karališkųjų dvarų, iš muitų ir iš kitokių nuolatinių šal¬ 
tinių. 

Svarbiausias krašto, arba valstybės, iždo pajamų šaltinis 

buvo seimo uždedami mokesčiai. Jie dažniausiai būdavo užde¬ 
dami karo reikalams. Bet ilgainiui tie abudu iždai beveik su¬ 
siliejo. Į karaliaus iždą pagaliau patekdavo tik tos pajamos, 
kurios būdavo skiriamos jo asmeniškiems reikalams, o kurios 
būdavo skiriamos valstybei, eidavo į krašto iždą. 

Valstybės dvarai buvo pagrindinis nuolatinių pajamų šal¬ 
tinis. Daugumas jų, išdalinamų valdyti bajorams, vadinosi se- 
niūnijomis. Seniūnijų buvo dvejopų — pilies seniū¬ 
nijų ir tenutų. Pilies seniūnijų paviete ir vaivadijoje buvo 
po vieną; pilies seniūnas turėjo savo valdžioje pilies teismą ir 
policines teises. Tenutomis (iš lotyniško žodžio tenere 
laikyti; lenkiškai tenuta vadinosi dzieržaiva) vadinosi paprasti 
dvarai, kurių valdytojai krašto valdyme nedalyvaudavo. Jos, 
kaip ir seniūnijos, būdavo duodamos iki gyvos galvos ir buvo 
tik bajorų pasipelnymo šaltinis. Todėl bajorija jas paprastai 
vadindavo „nusipelnusiųjų duona" (panis bene merentium). 

Kitos rūšies valstybės dvarai buvo vadinami karališ¬ 
kosiomis ekonomijomis. Jos buvo paliktos karaliui pra¬ 
gyventi. Jas valdydavo ar išnuomodavo patsai karalius; jų pa¬ 
jamas jis galėdavo sunaudoti kaip tinkamas. 

Mokesčiai. Iš visų seniūnijų valstybės naudai buvo imama 

ma kariuomenei išlaikyti. Be to, taip pat kariuomenės reika¬ 
lams iš visų valstybinių ir bažnytinių dvarų buvo imamas mo¬ 
kestis, vadinamas hiberna (žiemos mokestis). Mat, anks¬ 
čiau tie dvarai turėdavo duoti maistą ir pašarą kariuomenei žie¬ 
mos metu, o nuo 1649 m. ta prievolė buvo pakeista piniginiu 
mokesčiu, įgavusiu tokį vardą (hiberna). Visi mokesčiai, be 
įvairiausių vidaus ir užsienio muitų, buvo nenuolatiniai: juos 
paskirdavo seimas tik vieneriems ar keleriems metams. Tačiau 
jų buvo daugybė rūšių. Vieną kartą buvo daugiau uždedama 
vienų mokesčių, kitą kartą kitų. 

7. Bajoriškosios laisvės ir Lietuvos valstybės vadai po unijos 

Laisvės. Valdant Gediminaičiams, pamažu augo Lietuvos 
bajorijos teisės. Vytauto laikais bajorija pradeda dalyvauti vals¬ 
tybės gyvenime, o po jo mirties iš bajorijos išsiskyrusi didikų 
grupė jau ima spręsti valstybės likimą. Taip antai, didikai pa- 

kelia didžiuoju kunigaikščiu Švitrigailą, o netrukus jie patys 
jį pašalina ir jo vietoje pastato Zigmantą. Zigmantui ėmus 
kietai valdyti, didikų grupė jį nužudo. Toliau taip pat 
didikai pasodina į sostą jaunutį Jogailos sūnų Kazimierą. Ka¬ 
dangi jis pats tuo tarpu dar per jaunas, tai už jį valdo patys 
didikai, ir tuo būdu jų reikšmė dar labiau išauga. Ponų tary¬ 
ba (žiūr. 198 psl.) pasidaro valstybine institucija, kuri faktiškai 
laiko savo rankose visą valdžią. 

Kylant didikų galiai, visos bajorijos reikšmė vis dėlto netaip 
sparčiai augo. Bajorija drauge su didikais gavo tik plačias 
luomines teises, tačiau plačių politinių teisių ji negreit tesu¬ 
silaukė. Tiesa, nuo XV amž. pabaigos atsiradusiuose sei¬ 
muose dalyvauja ir bajorija, bet jos reikšmė ten dar 
labai nedidelė: bajorija, kaip atskiras sluoksnis, dar nebuvo pri¬ 
pažintas, todėl nelabai tegalėjo ginti seime savo interesus. Į seimą 
bajorai atvykdavo ne kaip atstovai, siųsti tam tikro luomo ar 
apylinkės, bet kaip paprasti asmens, todėl jie čia taikydavosi 
prie didikų, nuo kurių jie dažnai priklausydavo ekonomiškai. 

Kitaip tuo tarpu buvo Lenkijoje. Ten bajorija (šlėkta) jau 
turėjo plačias politines teises, savivaldybes ir savus teismus. Dėl 
to Lietuvos bajorija Lenkiją laikė sau siektinu pavyzdžiu. Pa¬ 
galiau 1566 m. Lietuvos bajorija daugeliu atžvilgių susilygino 
su Lenkų bajorija: ji taip pat gavo savus teismus, teisę siųsti į 
seimą rinktuosius atstovus, kuriems jau buvo galima pavesti ginti 
rūpimuosius reikalus. Tuo būdu Lietuvos bajorija dar prieš 
Liublino uniją beveik susilygino teisėmis su Lenkijos šlėkta. 

Tačiau senoji didikų galia Lietuvoje dar nebuvo sugriauta 
nė po pavietų bei seimelių reformos: visur tebevadovavo didi¬ 
kai. Bet atsiradus bendriems su lenkais seimams, bajorijos 
reikšme padidėjo. Naujoje santvarkoje ir bendruose seimuose 
buvo laikomasi visų lenkų teisių, tradicijų ir papročių. Lenki¬ 
joje veikęs 1505 m. privilegijos dėsnis nihil novi buvo pritai¬ 
kytas ir Lietuvos bajorijai. Ji taip pat įgavo visas kitas lenkų 
teises ir pradėjo gyventi lenkų šlėktos viešojo gyvenimo papro¬ 
čiais, — jautėsi krašto valdovė. Palengva Lietuvoje taip pat 
atsirado ir ginkluotų bajorijos susibūrimų, vadinamų konfe¬ 
deracijomis, įsigalėjo įsitikinimas, kad galima priešintis net 
valdovui, jei jis nevykdo renkant duotų pasižadėjimų, ir 1.1. 

Žodžiu, Lietuvos bajorija ėmė gyventi tą patį gyvenimą, kurį 
gyveno lenkų šlėkta. Tuo būdu bajorijoje atsirado įsitikinimas, 
kad ji su Lenkijos šlėkta sudaro vieną bendrą luomą. O ta 
bendrumo sąmonė ir bendruose seimuose vedama bendra kova 
dėl savo luominių interesų buvo didžiausias Lietuvos bajo¬ 
rijos galutinio sulenkėjimo veiksnys. Luominėje valstybėje, 
kur joks kitas luomas, be bajorų, neturėjo net pilietinių teisių, 
Lietuvos bajorija ir Lenkijos šlėkta savaime jautėsi esanti viena 
visuomenė. Tuo būdu palengva įsigalėjo ir valstybinio vienin¬ 
gumo jausmas, nors iš pradžių savi Lietuvos valstybės reikalai 
dar buvo labai uoliai ginami. 

Bet ir išaugus bajorijos reikšmei, didžiūnų galia vis dėlto 
nesumažėjo. Tik dabar jie valstybės vairą valdė ne kaip ponų 
tarybos nariai, bet kaip bajorijos vadai. Suburti apie save ba¬ 
joriją jiems buvo nesunku: čia jiems padėjo jų milžiniški turtai ir 
senoji tradicija, kad jie yra valstybinio Lietuvos savarankiškumo 
saugotojai. O kadangi valstybinis savarankiškumas ne tik ne¬ 
buvo priešingas bajorijos luominėms teisėms, bet, apsaugodamas 
nuo lenkų konkurencijos, jas dar didino, tai bajorija ir iš inte¬ 
reso sekė paskui didžiūnus. 

Vadovaujančiosios Lietuvos didžiūnų šeimos. Pirmoji ne¬ 
paprastą reikšmę įgijusi Lietuvos didžiūnų šeima buvo Goš¬ 
tautai. Jie ypačiai iškilo nuo Jono Goštauto laikų, kurs 
vadovavo Lietuvos didžiūnams, renkant didžiuoju kunigaikš¬ 
čiu Kazimierą. Jis buvo taip pat ir tikrasis Lietuvos valdytojas, 
kol Kazimieras išaugo iš vaiko amžiaus. Kazimierui persikėlus 
į Lenkiją ir pradėjus vesti savarankišką politiką, jis perėjo į opo¬ 
ziciją ir vadovavo Lietuvai kovojant su Lenkija dėl Voluinės 
ir Podolės (žiūr. 181 psl.). Goštautų šeimos reikšmė nesuma¬ 
žėjo nė po Jono Goštauto mirties. Tačiau Zigmanto II laikais 
Goštautų šeima pasibaigė — išmirė. Tada iškilo greta jų sto¬ 
vėjusios, taip pat senos, giminiškos didikų Radvilų ir As- 
tikų šeimos. Aukščiausiai iškilo Radvilos. Astikai nepajėgė 
jų nukonkuruoti (XVI amž. gale jie išmirė), ir Zigmanto Augusto 
laikais vadovaujamoji rolė priklausė Radviloms. Su jais, jau tada 
ir kiek vėliau, bandė konkuruoti gudų kilimo Katkevičiai, 
kurie betgi, negalėdami prilygti Radviloms turtingumu, nepaver¬ 
žė iš jų įtakos. Be vadovaujančiosios didžiūnų šeimos Lietuva 

niekad neapsėjo. Tatai visai suprantama: gyvenant sava¬ 
rankiškoje valstybėje, visuomenės dėmesys juk turėjo kur nors 
krypti; jis negalėjo krypti į Lenkijoje gyve¬ 
nantį ir dar iš svetur atėjusį valdovą, kuriam 
abi valstybės buvo lygios, todėl krypo į ga- 
lingiausiąją Lietuvos šeimą. Tuo būdu tokios šei¬ 
mos galvos darėsi tarsi Lietuvos nevainikuotais kunigaikščiais. 

B. Periodas kovos dėl valstybinio Lietuvos 
savarankiškumo 

1. Pirmasis tarpuvaldis (1572—1573 m.) 

Tarpuvaldžio tvarka. Su Zigmantu Augustu pasibaigė Lie¬ 
tuvą ir Lenkiją valdžiusios Gedimino šeimos šaka; liko tik ne¬ 
tekėjusi Zigmanto Augusto sesuo, Ona, ir tolimi jo giminės. 
Liublino unijos aktu, valdovą 
reikėjo rinkti bendrai su lenkais. 

Tačiau rinkimo tvarka dar ne¬ 
buvo nustatyta: nebuvo aišku, 
nei kas turi rinkti, nei kur nei 
kada. Nebuvo taip pat nustaty¬ 
ta, kas turi būti laikomas valsty¬ 
bės galva tarpuvaldžio (kara¬ 
liaus nebuvimo) metu. Dėl to 
veikiai kilo nesantaika ir prasi¬ 
dėjo partijų kovos. 

Lenkijoj buvo dvi prie¬ 
šingos partijos. Viena iš jų, 
kuri daugiausia šalininkų turė¬ 
jo Didlenkiuose, tarpuvaldyje 
valstybės galva norėjo laikyti 
aukščiausiąjį Bažnyčios dignito¬ 
rių, Gniezno arkivyskupą — 
primą Uchanskį, o kita tuo me¬ 
tu norėjo pripažinti valdžią pir¬ 
majam Lenkijos ministeriui — 
maršalkai Firlėjui. Šioje parti- 



Zigmanto Augusto sesuo Ona, 

11596 m. (biustas iš antkapio, 
esančio Krokuvos katedroje). 

joje daugiausia buvo mažlenkių ir protestantų, nes Firlėjas buvo 
ne tiktai įtakingiausias Mažlenkių ponas, bet ir kalvinas. 

Lietuva, vadovaujama J. J. Katkevičiaus ir M. Radvilos, 
laikėsi nuošaliai. Ji dabar buvo susirūpinusi pataisyti Liublino 
unijos aktą, išreikalauti iš Lenkų grąžinti Liublino seime nuo 
Lietuvos atplėštąsias žemes ir gauti iš jų paramos prieš Maskvą. 
Po ilgų derybų, kurių metu įvyko daug atskirų lietuvių ir lenkų 
seimų ir kurių metu daug kartų buvo susikeista pasiunti¬ 
niais, galutinai laimėjo didlenkių primo partija. Gniezno arki¬ 
vyskupui vadovaujant, Varšuvoje buvo sušauktas seimas, kurs 
turėjo nustatyti elekcijos tvarką ir paruošti kai kuriuos įstaty¬ 
mų pataisymus, kurie naujojo karaliaus turėjo būti patvirtinti. 

Šitoksai seimas, vėliau visada šaukiamas po karaliaus mir¬ 
ties, buvo vadinamas konvokaciniu seimu, arba tiesiog 
konvokacija. Kadangi visi teismai veikdavo karaliaus vardu, 
tai buvo nutarta tarpuvaldyje sudaryti atskirus teismus, vadina¬ 
mus kapturiniais teismais. Jie būdavo renkami pačios 
bajorijos iš savo tarpo ir nuo šio laiko būdavo sudaromi kiek¬ 
vienam tarpuvaldžiui. Tame seime, be to, galutinai visiems 
laikams buvo pripažinta, kad karaliui mirus aukščiausioji valdžia 
priklausanti primui (dėl to jis dar buvo vadinamas intenex). 
Taip pat visiems laikams buvo nustatyta karaliaus elekcijos tvar¬ 
ka: buvo nutarta, kad elekcija turinti įvykti lauke tarp 
Varšuvos ir Volos kaimo; o elekcijoj dalyvauti ir 
balsuoti galįs kiekvienas bajoras (taigi buvo sakoma, kad į elek- 
ciją bajorai vykstą viritim). 

Varšuvos konfederacija. Konvokaciniam seime laimėjo 
katalikai. Tačiau buvo galingi ir protestantai. Jie seimo metu 
susitarė ginti savo teises ir tam tikslui paruošė specialų aktą, 
kuriame pripažįstama visiška tikybų laisvė, garantuojama, kad 
niekas dėl tikėjimo nebūsiąs persekiojamas. 
Šitas susitarimas buvo pavadintas konfederacija, kuri nuo akto 
surašymo vietos paprastai vadinama Varšuvos konfede¬ 
racija (konfederacija tais laikais buvo vadinamas bajorijos 
susitelkimas ir susitarimas ginti bet kokiuos savo reikalus net 
ginklu). Varšuvos konfederacijoj nekatalikai susitarė ginti savo 
teises nuo galimų persekiojimų. Jei karalius būtų išrinktas karš¬ 
tas katalikas, tai tikrai buvo galima laukti nekatalikų persekio- 

jimų, nes kaip tik tuo metu visoje Europoje ėjo žiauri kova tarp 
protestantų ir katalikų (kaip tik tuo metu sklido visokių gandų 
apie pragarsėjusias, vos prieš 5 mėn. įvykusias hugenotų sker¬ 
dynes Paryžiuje šv. Baltramiejaus naktį — 1572 m. rugpiūčio 
24 d.). 

Šitas konfederacijos aktas buvo pateiktas seimui, ir seimas 
jį patvirtino. Jį pasirašė visi pasaulininkai ir net vienas vysku¬ 
pas. Vėliau jis buvo tvirtina¬ 
mas kiekvieno naujojo karaliaus. 

Tuo būdu šis Varšuvos 
k o n f e d a r a c i j o s aktas 
pasidarė pamatiniu protestantų 
ir visų nekatalikų tikėjimo lais¬ 
vės įstatymu. Tame konfedera¬ 
cijos akte kalbama ne apie vie¬ 
ną kurią nors tikybą, bet apskri¬ 
tai,—kad skiriąsi tikėji¬ 
mu (dissidentes de religione) 
vieni kitų nepersekiosią. Dėl to 
nuo to laiko visi nekatalikai tiek 
Lenkijoje, tiek Lietuvoje buvo 
pradėti vadinti vienu bendru 
disidentų vardu. Kadangi 
konfederacijos aktas buvo suda¬ 
rytas vienų lenkų, tai iš pradžių 
jis teturėjo juridinę galią tiktai 
Lenkijoje, bet vėliau, įtrauktas į Lietuvos Statutą, pradėjo veikti 
ir Lietuvoje. 

2. Pirmoji elekcija ir Henrikas Valua (1573—1574 m.) 

Lietuviai konvokacijoj nedalyvavo: nepatenkinti lenkais, jie 
norėjo pakeisti neseniai padarytos unijos sąlygas ir atsiimti lenkų 
užgrobtas žemes; tačiau visiškai nutraukti ryšių su lenkais nesi¬ 
ryžo, nes kaip tik tada grėsė naujas sunkus karas su Maskva, 
ir jie tikėjosi gauti Lenkų paramos. Primui šaukiant konvo- 
kacinį seimą, į Varšuvą jie nusiuntė tik savo delegaciją, reika¬ 
laudami patogesnės vietos elekcijai. Bet pagaliau jie lenkams 



J. F. Commendoni, 

nuncijas, turėjęs didelę įtaką katali¬ 
kų kovose su protestantais Zigman¬ 
to Augusto valdymo gale ir pirmojo 
tarpuvaldžio metu. 

nusileido ir balandžio mėnesį atvyko į sušauktą elekcinį 
seimą. 

Kandidatų į sostą buvo nemaža. Lietuvos didžiūnai (Kat¬ 
kevičiai ir Radvilos) rūpinosi išrinkti imperatoriaus Maksimili¬ 
jono II sūnų Ernestą, o smulkbajoriai buvo linkę rinkti Mask¬ 
vos carą Joną IV Žiaurųjį, tuo būdu tikėdamiesi išvengti sun¬ 
kaus karo su juo. Savo kandidatūrą statė ir Zigmanto Augusto 
sesers, Kotrynos, vyras — Švedų karalius Jonas, tačiau labiau¬ 
siai rūpinosi gauti sostą Prancūzų karaliaus Karolio IX brolis 
Henrikas Valua (Valois). Laimėjo šis pastarasis, nes jo 
reikalavimai buvo mažiausi ir jis sutiko su visomis sąlygomis. 
Išrinkus lenkams, taip pat jį paskelbė savo didžiuoju kunigaikš¬ 
čiu ir lietuviai. Tik jie paskelbė Henriko išrinkimą skyrium nuo 
lenkų ir apie tai pranešė jam į Paryžių per atskirą savo delegaciją, 
— nors, pagal Liublino unijos aktą, viskas turėjo būti daroma 
bendrai su lenkais. 

Naujojo karaliaus aktai. Šioje pirmojoje elekcijoje buvo 
nustatyti visi formalumai, taikomi ir vėliau renkamiems kara¬ 
liams. Pirmiausia buvo surašytas karaliaus vardu tam tikras 
raštas, vėliau vadinamas Henriko artikulais. Tai yra 
tarytum karaliaus sutartis su jį renkančia bajorija. Jame kara¬ 
lius pirmučiausia pasižada niekad nesiekti padaryti sostą pavel¬ 
dimuoju ir garantuoja, kad po jo mirties bajorija galėsianti pati 
laisvai išsirinkti sau naują karalių; paskui patvirtinama Varšuvos 
disidentų konfederacija, garantuojama, kad seimai būsią šau¬ 
kiami ne rečiau, kaip kas 2 metai, kad karalius saugosiąs krašto 
sienas, kad be seimo nutarimo nešauksiąs į karą visos bajorijos, 
o karo nepradėsiąs ir taikos nedarysiąs be senato nutarimo. Žo¬ 
džiu, tai yra suglausta valstybės konstitucija, kuri vėliau bū¬ 
davo patvirtinama visų naujųjų karalių ir išliko iki Lietuvos ir 
Lenkijos nepriklausomybės pabaigos. 

Be vadinamųjų Henriko artikulų, naujajam karaliui dar 
buvo pateiktos sąlygos, liečiančios jį patį. Jos buvo surašytos 
kitam rašte, vadinamam pacta conventa. Toksai aktas (pacta 
conventa) vėliau būdavo pateikiamas kiekvienam naujam kara¬ 
liui, ir kiekvienam valdovui teikiamosios sąlygos bent kiek 
skirdavosi. Taip antai, Henrikas įsipareigojo nuolat laikyti 
prie savęs 16 senatorių patarėjų, gyventi santarvėje su 

Prancūzija, apmokėti Zigmanto Augusto skolas, karo atveju sa¬ 
vo pinigais pasamdyti kariuomenės, įsteigti laivyną, ir 1.1. Tie 
abudu aktai buvo ne kas kita, o tik bajorijos sutartis su kara¬ 
lium. Karaliui prisiimtų sąlygų nevykdant, Henriko artikulai 
leido jo neklausyti (tas punktas paprastai vadinamas de non 
praestanda oboedientia — apie atsisakymą nuo paklusnumo). 

Henrikas per savo atstovą elekciniam seime sutiko su viso¬ 
mis sąlygomis. Lenkų ir lietuvių delegacijoms atvažiavus į Pa¬ 
ryžių, pats Henrikas ir 
jo brolis Karolis IX 
stengėsi kai kuriuos 
punktus pakeisti, bet, 
delegacijoms nenusilei¬ 
dus, su viskuo sutiko 
ir prisiekė. Tarp kitko, 
jis pasižadėjo vesti Zig¬ 
manto Augusto seserį 
Oną, nors jam tebebuvo 
tik 23 m., o jai 55 m. 

Atvykęs ir vainikavęsis 
Krokuvoje, jis savo pa¬ 
žadų nepaisė, vedybas 
su Ona vis atidėliojo ir 
svajojo valdyti taip, kaip 
buvo valdoma Prancūzi¬ 
ja, t. y. absoliutiškai. 

Dėl to Lenkijoje, o iš 
dalies ir Lietuvoje, pra¬ 
dėjo kilti nepasitenkini¬ 
mas. Tačiau tas neri¬ 
mas greit pasibaigė. Pa- 
karaliavęs vos 5 mė¬ 
nesius, Henrikas suži¬ 
nojo, kad mirė jo brolis Karolis IX; slapta, niekam nieko 
nesakęs, jis išvyko į Prancūziją ir sėdo į sostą (jis ten karaliavo 
Henriko III vardu, kurs žinomas, kaip vienas iš blogiausių Pran¬ 
cūzijos karalių). Kai reikalaujamas jis atgal nebegrįžo, tai buvo 
paskelbtas naujas tarpuvaldis (1575 m.), ir buvo pradėta ruoš¬ 
tis kito karaliaus rinkimams. 


Henrikas Valois, 

1573—1574 m. d. Lietuvos kunigaikštis ir 
Lenkų karalius (vėliau Prancūzijos karalius 
Henrikas III). 



3. Tarpuvaldis ir Stepono Batoro (1576—1586 m.) elekcija 


Stp. Batoro elekcija ir Lietuva. Dar tebekaraliaujant Hen¬ 
rikui, lietuviai svajojo jo padedami pakeisti Liublino unijos nuo¬ 
status ir susigrąžinti sau 
Lenkų užgrobtąsias že¬ 
mes. Henrikui pabė¬ 
gus, jie neskubėjo pa¬ 
skelbti jį netekus sosto; 
maža to, jie stabdė nuo 
to žygio ir lenkus. Ta¬ 
čiau kai pasibaigė Hen¬ 
rikui grįžti paskirtas lai¬ 
kas, pagaliau sutiko ir lie¬ 
tuviai rinkti naują kara¬ 
lių. Jiems tik rūpėjo rasti 
sau tinkamiausią kandi¬ 
datą. Lietuvos ponams 
tinkamiausias atrodė 
kuris nors iš imperato¬ 
riaus Maksimilijono sū¬ 
nų arba ir jis pats. Dau¬ 
giausia lietuvių simpati¬ 
jos turėjo tas pats impe¬ 
ratoriaus sūnus Ernes¬ 
tas, kurį buvo norima 
išrinkti jau 1573 m. Ka¬ 
dangi Lenkijos bajorija 
labai nemėgo vokiečių 
Habsburgų, tai Lietuvos ponai net buvo pasiūlę impe¬ 
ratoriui atsiųsti Ernestą su būriu kariuomenės į Lietuvą, kur jis 
būtų pakeltas didžiuoju kunigaikščiu be lenkų. Lietuviai tikino 
imperatorių, kad po to jį išsirinksią savo karalium ir lenkai. 
Tik už tai jisai iš anksto turėjo pasižadėti grąžinti Lietuvai 
atplėštąsias žemes, pakeisti unijos aktą ir atgaivinti atskirus Lie¬ 
tuvos seimus. Bet imperatorius pabijojo, kad tuo būdu Lietuva 
visai nepersiskirtų su Lenkija ir nuo to pasiūlymo atsisakė, tikėda¬ 
masis, kad jo sūnus bus bendrai išrinktas abiejų valstybių. Ta- 



Steponas Batoras, 

1576—1586 m. d. Lietuvos kunigaikštis ir 
Lenkų karalius. (S. Vitkevičiaus piešinys). 

čiau išėjo kitaip. Elekciniam seime lietuviai ir dalis lenkų di¬ 
džiūnų nutarė rinkti karalium patį imperatorių Maksimilijoną, 
tačiau kita dalis lenkų didžiūnų ir daugumas bajorijos pareiškė 
prieš jį protestą ir karalium paskelbė Turkų sultono rekomen¬ 
duojamą Septynpilio (Vengrijoje) kunigaikštį Steponą 
Batorą, kurs turėjo vesti kunigaikštytę Oną. 

Batoras taip pat prisiekė laikytis Henriko artikulų ir 
pacta conventa punktų. O pacta conventa akte jam buvo įrašytos šito¬ 
kios sąlygos: jis pasižada atkariauti Maskvos užimtąsias žemes 
(tas lietė Lietuvą) ir gyventi taikoje su turkais ir totoriais; kovai su 
Maskva pasižada panaudoti ir savo kunigaikštystės kariuomenę; 
prieš atvykdamas į savo naująją valstybę pasižada atsiųsti valstybės 
reikalams 200.000 auksinų, o vėliau išpirkti totoriams patekusius 
belaisvius; savo pinigais pasamdyti 1.000 raitelių ir 500 pėstininkų, 
vesti kunigaikštytę Oną, patvirtinti visas senąsias teises, ir t. t. 

Stp. Batoro įsiviešpatavimas. Nors didelė Lenkijos didpo- 
nių dalis ir buvo nusistačiusi prieš Batorą, bet jį palaikė 
daugumas bajorijos, todėl įsiviešpatauti Lenkijoje jam buvo 
nesunku. Tad veikiai, atvykęs į Krokuvą, jis karūnavosi ir vedė 
kunigaikštytę Oną. Kadangi netrukus mirė jo konkurentas im¬ 
peratorius Maksimilijonas, tai jį bematant pripažino visa Lenki¬ 
ja; nepripažino jo tiktai vienintelis pirklių valdomas Dancigo 
miestas, kurs betgi buvo ginklu priverstas jam nusilenkti. 

Lietuva iš pradžių visai nepripažino Batoro savo val¬ 
dovu. Lietuviai protestavo, kad jis buvo išrinktas, jiems ne¬ 
dalyvaujant. Kol Batoras įsiviešpatavo, lenkai sušaukė net ke¬ 
letą seimų, tačiau lietuviai nė viename iš jų nedalyvavo; sušaukę 
savo atskirą seimą Gardine, jie siūlė lenkams panaikinti rinki¬ 
mus, t. y. nelaikyti išrinktu nei Batoro nei imperatoriaus Mak¬ 
similijono II, ir šaukti naują seimą. Nedalyvavo lietuviai nė 
Batoro karūnaciniame seime. Atvykusi speciali lietuvių de¬ 
legacija pareiškė griežtą protestą pačiam karaliui ir rei¬ 
kalavo, kad jis nesivadintų didžiuoju Lietuvos 
kunigaikščiu. Tik, kai Batoras prižadėjo lietuviams saugoti 
visas jų teises, antrasis Lietuvos seimas nutarė jį pripažinti savo 
valdovu, nes tuo tarpu grėsė karas su Maskvos caru Jonu IV. 
Tačiau lietuviai pateikė jam tam tikras sąlygas; pirmučiausia 
jie reikalavo, kad jis atsisakytų Lietuvos iždo naudai nuo visų 

Zigmanto Augusto seseriai Onai paliktų privatinių dvarų. To¬ 
liau lietuviai reikalavo, kad bendrieji seimai rinktųsi pakaito¬ 
mis Lietuvoje ir Lenkijoje, o ne vien tik Lenkijoje; kad Lietuvos 
kariuomenės vadais nebūtų skiriami nei lenkai nei kiti svetim¬ 
šaliai, o vien tik lietuviai; kad Lietuvai būtų pridėta tiek naujų 
žemių, kiek buvo nuo jos atplėšta ir priskirta Lenkijai 1569 m. 
Liublino seime. Kai Stp. Batoras gražiai žadėjo atsižvelgti į vi¬ 
sus Lietuvos reikalavimus ir kai prisiekė saugoti visas jos teises, 
tai delegacija visos Lietuvos vardu paskelbė, jog pripažįstanti 
jį savo didžiuoju kunigaikščiu (tai įvyko 1576 m. birželio 29 
d., t. y. praėjus 7 mėn. ir 13 d. nuo to laiko, kai jis buvo lenkų 
išrinktas, ir 2 mėn. ir 24 d., kai buvo karūnuotas karalium). Nors 
Batoras visą savo karaliavimą buvo palankus Lietuvai, tačiau 
visų Lietuvos reikalavimų neįvykdė. 


4. Stepono Batoro asmuo 

1576 m. Steponas Batoras turėjo 43 m. amžiaus. Jis buvo 
silpnokos sveikatos ir dažnai sirguliavo. Šiaipjau buvo žmo¬ 
gus protingas, didelės energijos, mokąs valdyti ir turįs didelių 
politinių sumanymų. Įsiviešpatavęs Lenkijoje ir Lietuvoje, jis 
svajojo išvaduoti savo tėvynę Vengriją, kuri tuo metu buvo 
suskaldyta tarp turkų ir austrų. Jis mokėjo ir sugebėjo valdyti 
net tokią netvarkingą valstybę, kokia tuo metu buvo Lenkija 
(didžiūnų valdoma Lietuva tuo metu dar buvo daug tvarkinges¬ 
nė; susitaręs su didžiūnais, karalius ją galėjo labai gražiai 
tvarkyti). 

Kartą 1576 m., kai Lenkų seimas atsisakinėjo duoti karo rei¬ 
kalui mokesčių ir reikalavo iš Batoro Zigmanto Augusto turtų 
apyskaitos, jis pasakė: „Gimiau ne arklidėje, o laisvėje. Prieš 
atvykstant pas jus, valgio ir apdaro man pakako. Todėl myliu ir 
saugau savo laisvę. Dievo valia tapau šios valstybės karalium, 
atvykau jūsų kviečiamas, ir jūs man uždėjote ant galvos karūną. 
Taigi esu tikras jūsų karalius, o ne koks nors nulipdytas ar nutep¬ 
liotas. Noriu patsai valdyti ir įsakinėti, tad nepa¬ 
kęsiu, kad kas nors man įsakinėtų. Saugokit savo laisves, bet ne¬ 
būkit mano ir senatorių auklėtojais pedagogais. Būkit laisvių sar¬ 
gais, bet tik tokiais, kurie laisvių nenaudoja piktam". 

Į tvirtą ranką paėmęs valstybės vairą, Steponas Batoras, bū¬ 
damas, be to, dar geras karo vadas, padarė daug gero tiek Lie¬ 
tuvai, tiek Lenkijai. Tik, deja, neilgai jam teko valdyti — vos 
10 metų. 


5. Stepono Batoro karai su Maskva 

Santykiai su Maskva iki 1579 m. Batorui ateinant į sostą, 
tarp Lietuvos ir Maskvos tebebuvo neišspręstas ginčas dėl Li¬ 
vonijos (žiūr. 217 psl.). 1571 m. tarp jų buvo pasirašytos 3 me¬ 
tų paliaubos, ir abi pusės žinojo, kad toliau neišvengs karo, 
nes caras Jonas IV žūt būt norėjo gauti sau patogų išėjimą į 
Baltijos jūrą, t. y. užimti didžiąją dalį Livonijos. Lietuva, o iš 
dalies ir Lenkija, šias neseniai įsigytas žemes norėjo apginti. 
1575 m. pasibaigus paliaubų laikui, caras dar nepradėjo karo, 
nes vis dar tikėjosi, kad jis pats arba jo sūnus Teodoras gaus 
Lietuvos ir Lenkijos sostus. Lietuvos bajorija gal būtų ir su¬ 
tikusi jį rinkti, tačiau didikai buvo griežtai prieš jį nusistatę: 
mat, bijojo gauti tokį savo žiaurumu išgarsėjusį valdovą. Jie tik 
dėl to derėjosi su juo dėl sosto, kad norėjo jį sulaikyti nuo karo. 

Caras tuo tarpu sugalvojo lengvesnį būdą Livonijai įgyti. 
Livonija tada buvo suskaldyta tarp kelių valstybių: vieną dalį 
valdė Lietuva su Lenkija, kitą — Švedija, trečią — Danija, o 
ketvirtą buvo užgrobęs caras. Jau 1570 m. caras sumanė padėti 
visą Livoniją pavergti Danijos dalį valdančiam karalaičiui Mag- 
nusui, kuris, gavęs Livonijos karaliaus titulą, būtų caro va¬ 
salas. Taip susitaręs su Magnusu, caras pradėjo kariauti su 
Švedais, o 1575 m. caro kariuomenė įsiveržė ir į Lietuvos Len¬ 
kijos valdomąsias sritis. Lietuvos kariuomenės čia buvo labai 
nedaug (o lenkų visiškai nebuvo), tad jai buvo labai sunku 
gintis. Kadangi tada buvo tarpuvaldis, ir caras vis dar tikėjosi 
sosto, tai karas laikinai aptilo. Caras viešai į Lietuvos Lenkijos 
sostą rėmė imperatoriaus kandidatūrą, bet slaptai veikė vien 
savo naudai ir planavo net Lietuvos Lenkijos pasidalinimą: jam 
turėjo tekti Lietuva, o imperatoriui Lenkija. Kai karalium buvo 
išrinktas Stp. Batoras, caras jautėsi labai įžeistas: jam buvo 
pikta, kad Lenkija, o vėliau ir Lietuva, bemeilijo priimti sau val¬ 
dovu mažytį kunigaikštėlį, Turkų sultono vasalą, o ne jį, dide¬ 
lės valstybės valdovą. 

Buvo aišku, kad karas Livonijoje turės labai greit vėl pra¬ 
sidėti. Tuo tarpu Livonijos būklė buvo labai kritiška: kraštas, 
nuolatinių karų labai nuvargintas, nesulaukdamas taikos, pra¬ 
dėjo bruzdėti prieš Lietuvių ir Lenkų valdžią; atsirado nemaža 
Magnuso šalininkų, ir 1577 m. Magnusas net buvo karūnuotas 
Livonijos karalium. Caro ir Magnuso kariuomenė tuomet ėmė 
vieną miestą po kito, o Lietuvos kariuomenės vadas Jonas J. 
Katkevičius teturėjo vos apie 4.600 karių (jų tarpe lenkų te¬ 
buvo vos 300), todėl negalėjo spirtis. Neprisišaukdamas pa¬ 
galbos, jis net atsisakė nuo savo pareigų, ir vyriausiuoju vadu 
buvo paskirtas Vilniaus vaivada Mikalojus Radvila Rudasis, 
kuriam padėjo sūnus, lauko hetmonas Kristupas, pramintas 
Perkūnu. 

Tuo tarpu Steponas Batoras negalėjo pradėti karo, nes buvo 
užsiėmęs Lenkijos reikalais ir nebuvo dar pasiruošęs. Todėl 
jis pradėjo su caru derybas. Caras jo pasiuntinius priėmė labai 
nemandagiai, pyko, kam karalius nepripažįstąs jam Polocko, 
Smolensko ir Livonijos kunigaikščio titulų, o tuos titulus patsai 
vartojąs, piktinosi, kad Stp. Batoras laiške jį vadinąs broliu (jau 
nuo seno buvo toks paprotys, kad valdovai vienas kitą vadin¬ 
davo broliu; tačiau caras, pykdamas ant Stp. Batoro už paveržtą 
sostą, nenorėjo pripažinti jo sau lygiu, laikydamas jį paprastu 
kunigaikštėliu, buvusiu net kitų vasalu...). Buvo aišku, kad vis 
tiek teks kariauti, todėl derybos buvo pradėtos vien tik tam, 
kad būtų galima laimėti laiko. 

1579 m. žygis ir Polocko atgavimas. Karalius Stp. Batoras 
labai atsidėjęs ruošėsi karui. Lenkai iš pradžių nesutiko apsidėti 
mokesčiais karo reikalui: jie bemeilijo eiti patys kariauti. Tačiau 
lietuviai nenorėjo įsileisti į savo kraštą ginkluotos lenkų bajo¬ 
rijos, todėl reikalavo, kad jie duotų samdytos kariuomenės. 
Nenorėjo bajorų kariuomenės nė karalius, nes tokia kariuomenė 
visada buvo labai nedisciplinuota, nepaklusni, kariškai nemo¬ 
kyta, ir su ja būdavo sunku kariauti. Pagaliau laimėjo lietuviai 
ir karalius; lenkai irgi sutiko apsidėti mokesčiais. Lietuva noriai 
pasižadėjo duoti 10.000 karių. Tuo būdu surinkus pinigų, prisi- 
samdžius Vengrijoje ir Vokietijoje kareivių, prisipirkus ir prisi¬ 
gaminus ginklų (tada Vilniuje buvo įsteigta patrankų liejykla), 

1 5 79 m. vasarą pats karalius iš Vilniaus išžygiavo prieš caro 
kariuomenę, kuri buvo suspiesta Pskove. 

Livonijoje tuo metu jau buvo pagerėję reikalai: karalium 
paskelbtas Magnusas jau buvo paties caro pašalintas, o kraštas, 
matydamas, kad ruošiamasi 


rimtam karui, jau 

caro pusę, ir Lietuvos kariuo¬ 
menei be didelio vargo pasi¬ 
sekė atsiimti nemaža miestų. 
Tačiau, nenorėdamas kariauti 
nualintoje Livonijoje, karalius 
su vyriausiomis jėgomis iš Vil¬ 
niaus išžygiavo į Polocką, kurį 
po 3 savaičių apgulties paėmė 
(tuo būdu nuo 1563 m. Mas¬ 
kvos valdžioje išbuvęs Poloc¬ 
kas sugrįžo Lietuvai ir liko jos 
iki pirmojo padalinimo). 

1580 m. žygis. Su Po¬ 
locko paėmimu karas dar ne¬ 
pasibaigė, o pinigai jau buvo 
išsekę. Todėl karalius tuojau 
grįžo į Vilnių ir sušaukė tuo 
reikalu Varšuvoje seimą. Len¬ 
kai ir šitam seime nenorėjo 
duoti daugiau mokesčių, ta¬ 
čiau karaliui vis dėlto pa¬ 
sisekė juos palenkti. Po Var¬ 


nebelinko 


l 



Kristupas I Radvila Perkūnas, 

Mikalojaus R. Rudojo sūnus, — nuo 
1572 m. kiemo hetmonas (jis pirma¬ 
sis — nuo 1579 m. — pradėjo va¬ 
dintis lauko hetmonu), nuo 1579 m. 
Trakų kaštelionas ir vicekancleris, 
nuo 1584 m. Vilniaus vaivada, o 
nuo 1589 m. didysis hetmonas; di¬ 
delis kalvinų globėjas (f 1603 m.). 


šuvos seimo atvykęs į Vil¬ 
nių, jis čia sušaukė vienų lietuvių seimą, kur padė¬ 
kojęs jiems už uolų dalyvavimą kare, susitarė, kaip toliau veikti. 
Buvo suorganizuota dar didesnė kariuomenė (lietuviai dabar 
davė net 12.700 karių; kiek šį kartą buvo lenkų karių, tikrai 
nežinoma). Atėjus 1 5 80 m. vasarai, karalius vėl išžygiavo į 
karą. Caras tuo metu vis siūlė taiką, tik iš pradžių labai sunkio¬ 
mis sąlygomis: reikalavo palikti jam visą Livoniją ir net grą¬ 
žinti pirmojo žygio metu užimtus miestus. Bet kai Stp. Batoras, 
nepaisydamas jo laiškų ir siūlomų derybų, vėl išžygiavo į karą 

ir pranešė, kad caro pasiuntinius jis galįs priimti savo stovy¬ 
kloje, — caras pasidarė nuolaidesnis ir daug mandagesnis: jis jau 
nebesiplūdo, kaip kad anksčiau, ir savo pasiuntiniams įsakė labai 
švelniai elgtis. Bet kadangi nuo pagrindinių savo reikalavimų 
jis vis dėlto neatsisakė, tai sujungtos Lietuvių ir Lenkų kariuo¬ 
menės dabar paėmė labai svarbią caro Didžiųjų Lukų 
tvirtovę ir daug aplinkinių miestų. 

Žygis į Pskovą ir 1582 m. paliaubos. Jau 1580 m. žygio 
metu lietuviai, matydami, kad karo sunkumus tenka nešti beveik 
jiems vieniems, įkalbinėjo karalių daryti taiką, net nepaėmus 
Didžiųjų Lukų tvirtovės, jei tik caras pasiūlytų priimtinesnes 
sąlygas. Tuo tarpu caras dar tikėjosi atsigauti ir pradėjo ieškoti 
paramos svetur, vildamasis, kad įsikiš užsienio valdovai ir 
sulaikys Stp. Batorą. Kai 1581 m., išgavęs iš seimo naujų kre¬ 
ditų, Stp. Batoras išvyko į trečiąjį žygį, caras staiga atšaukė 
visus savo anksčiau padarytus nusileidimus ir savo laiškuose 
vėl ėmė visaip niekinti ir plūsti Stp. Batorą; jis tikėjosi, kad 
Batoras bus priverstas nutraukti kovą: mat, kaip tik tuo 
metu popiežius, kuriam už karo sulaikymą caras buvo pasiža¬ 
dėjęs priimti katalikybę, atsiuntė savo tarpininką — žinomą 
diplomatą jėzuitą Poseviną ir ragino Batorą baigti ka¬ 
rą. Kai Stp. Batoras su svarbiausiomis jėgomis apgulė Psko¬ 
vą, o mažesni jo kariuomenės būriai naikino tolimąsias ru¬ 
sų žemes, Posevinui tarpininkaujant, prasidėjo derybos. Ka¬ 
ralius linko taikintis, nes užėjusi žiema labai trukdė kariauti, 
be to, kariuomenė buvo išvargusi, joje prasidėjo ligos, o Pskovo 
tvirtovė buvo gerai sustiprinta ir sunkiai paimama. Todėl po 
ilgų derybų, 1582 m. sausio 15 d. buvo pasirašyta 10 metų karo 
paliaubos. Sutartyje caras atsisakė nuo Livonijos, Polocko ir 
Veližo; jam buvo grąžinti tik Didieji Lukai. Apsidžiaugęs paly¬ 
ginti gera taika, caras apie perėjimą į katalikybę nebenorėjo nė 
kalbėti; Maskvoje suruošęs viešą tikybinį disputą su Posevinu, 
jis pats visaip išjuokė net patį popiežių. 

Maskvos susilpnėjimas. Šitomis paliaubomis pasibaigė 
ilgai traukęsi karai su Maskva dėl Livonijos. Livonija nuo 
Maskvos buvo apginta, bet netrukus dėl jos prasidėjo net 60 
metų trukę karai su Švedija. Caras Jonas IV, gal būt, dary¬ 
damas šias paliaubas, ir galvojo vėl kada nors pradėti karą 

su Lietuva, tačiau jam jau nebeteko kariauti, nes netrukus 
(1584 m.) jis mirė. Po jo, 15 metų buvo caru jokiems dideliems 
žygiams netikęs jo silpnaprotis sūnus Teodoras, su kurio mirtim 
pasibaigė Kalitos dinastija. Maskvoje tuomet prasidėjo per¬ 
versmų periodas — užėjo vadinamoji didžioji suirutė ( smuta ). 
Dėl to po Jono IV Žiauriojo dar ilgai iš Maskvos pusės nebuvo 
jokio pavojaus Lietuvai. Priešingai, suirutės metu Maskva buvo 
nebe puolančioji, bet puolamoji. Tuo metu Lietuva dar daugiau 
atsiėmė iš jos žemių. 

6. Lietuvos vidaus gyvenimas Stepono Batoro laikais 

Tikybiniai santykiai. Nors Stepono Batoro tėvynėje, Veng¬ 
rijoje, buvo paplitęs protestantizmas, tačiau jis pats buvo išauk¬ 
lėtas katalikiškai. Kad ir užaugęs tikybinių kovų metu, jis vis 
dėlto buvo ne fanatikas, bet didelis tolerantas. Reikalui esant, 
jis mokėjo sudrausti tiek protestantus, tiek katalikus. Dėl jo 
tolerancijos, renkant karalium, jį palaikė beveik visi protes¬ 
tantai; dėl to kai kas iš pradžių jį net laikė palinkusiu į protes¬ 
tantizmą. Tačiau valdydamas jis visur rėmė katalikų Bažnyčią, 
o ypač uoliausius to meto kovotojus su protestantizmu — jė¬ 
zuitus. Kita vertus, jis vis dėlto pripažino tikėjimo laisvę ir 
protestantams ir uoliai saugojo 1573 metų Varšuvos konfede¬ 
racijos akto nuostatus, nors Lenkijos katalikų Bažnyčios sinodas 
buvo iškeikęs visus tos konfederacijos gynėjus. 

Tuo metu protestantizmas Lietuvoje buvo labai įsigalėjęs. 
Didikai beveik visi buvo kalvinai, o miestuose buvo įsigalėję 
liuterionys; tik didelė dalis smulkbajorių tuomet tebuvo katalikai, 
(liaudies nusistatymo niekas tada nepaisė: kokį kunigą savo 
bažnyčioj pastatydavo ponas, tokio tikėjimo turėdavo būti ir bau¬ 
džiauninkai). Labai maža tuomet buvo belikę katalikų kunigų, 
o dar mažiau jų mokėjo lietuviškai. Todėl Vilniaus vyskupas 
Protasevičius, norėdamas paruošti kunigų iš savo žmonių tarpo 
ir rūpindamasis kovoti su protestantais, atsikvietė į Vilnių jė¬ 
zuitų; jie čia įkūrė pirmą aukštesniąją mokyklą Lietuvoje, vadi¬ 
namą kolegija (žiūr. 254 psl.). Maža to, vyskupas Protasevičius, 
nesigailėdamas savo turtų, rūpinosi įkurti Vilniuje ir aukštąją 
mokyklą. Tatai jis irgi pavedė padaryti tiems patiems jėzuitams. 

Jėzuitai, kurie labai nepalankiomis sąlygomis pradėjo 

savo darbą Lietuvoje, dabar jau buvo labai sustiprėję. Ypač 
didelė jų įtaka buvo Vilniuje; čia jie ruošė viešus disputus 
(ginčus) su protestantų teologais ir visose bažnyčiose turėjo savo 
pamokslininkų. Lietuvos didikai, jėzuitams atvykstant į Vilnių, 
beveik visi buvo protestantai, bet netrukus didelė jų dalis vėl 
sugrįžo į katalikybę. Į katalikybę sugrįžo net didžiausiojo pro¬ 
testantų veikėjo, Mikalojaus Radvilos Juodojo, šeima. Pats 
apsukrusis ir įtakingasis to meto Lietuvos politikos veikėjas, 
Žemaičių seniūnas ir Livonijos valdytojas Jonas Jeronimas Kat¬ 
kevičius, ne tik patsai metė kalvinizmą, bet taip pat ir savo 
sūnų Joną Karolį, — būsimąjį Vilniaus vaivadą, hetmoną, ge¬ 
nialųjį karo vadą, — atidavė auklėti jėzuitams. 

Radvilų šeimos buvo dvi šakos. Vienos centras buvo Biržai 
ir Kėdainiai, o kitos — Nesvyžius ir Olyka (Voluinėje). Vėlesniųjų 
biržiečių Radvilų tėvas buvo Mikalojus Rudasis, o nesvy- 
žiečių — Mikalojus Juodasis. Biržiečiai Radvilos visą laiką 
liko kalvinai, o nesvyžiečiai, pradedant Mikalojaus Juodojo sūnu¬ 
mis, buvo katalikai. Šios šeimos palikuonys išgyveno iki mūsų 
laikų, o biržiečiai visi išmirė dar XVII amžiuje. 

Vilniaus akademijos įkūrimas (1579 m.). Jėzuitų kolegija, 
iš pradžių nesuradusi mokinių, dabar buvo pilnintelė: mokinių 
skaičius joje pasiekė 700. Tuo būdu jau buvo pakankamai 
kandidatų aukštajai mokyklai, kuri buvo labai reikalinga, nes 
daugelis jaunimo turėjo vykti toliau mokytis į užsienio univer¬ 
sitetus. Daugelis vyko į Vokietiją; bet kadangi ten universitetai 
buvo protestantiški, tai dažnai jie iš ten grįždavo protestantai. 
Tais laikais būdavo labai paprastas reiškinys, kad jaunystėje 
buvę protestantai, patekę į jėzuitų mokyklas, pasidarydavo ka¬ 
talikais, išvykę į Vokietijos universitetus, vėl atvirsdavo į pro¬ 
testantizmą, o grįžę namo po kiek laiko vėl pereidavo į kata¬ 
likybę. Todėl katalikų dvasininkams ir jėzuitams buvo labai 
svarbu įkurti savo aukštąją mokyklą, kad kuo mažiausia vyktų 
mokytis svetur ir kad vietoje būtų galima paruošti didžiai rei¬ 
kalingų katalikų šviesuolių su aukštuoju mokslu. 

Jėzuitams jau nebebuvo sunku įkurti aukštąją mokyklą: 
jai kandidatų jau buvo pakankamai paruošta, profesorių iš tų 
pačių vilniškių jėzuitų irgi buvo tinkamų; jie jau turėjo nemaža 
turtų ir daug galingų globėjų. Jais ypatingai rūpinosi vysk. 
Protasevičius ir jo koadjutorius, pačių jėzuitų į katalikybę at- 

verstas vyskupas Jurgis Radvila (Mik. Juodojo sūnus). 
Juos rėmė ir daug kitų atverstų didikų, o ypač dievobaimingoji 
Zigmanto Augusto sesuo Ona (ta pati, kuri buvo numatyta 
žmona karaliui Henrikui ir kurią vedė Stp. Batoras). Jėzuitams 
rodė palankumą ir patsai karalius Stp. Batoras; jis tikėjosi, kad 
apsukrūs, gerai organizuoti, per mokyklas, bažnyčias ir kitokiais 
būdais veikią jėzuitai galės būti gera jo valdžiai parama ir padės 
suvaldyti padriką bajorų visuomenę. Todėl kai 1578 m. Vilniaus 
jėzuitai per vysk. Protasevičių ir J. Radvilą paprašė jį leisti 
įkurti Vilniuje akademiją, Stp. Batoras labai mielai sutiko ir 
davė privilegijos raštą, kurį jis antrą kartą iškilmingai patvirtino 
atvykęs į Lietuvą (1579 m.). Netrukus akademijos įkūrimą pa¬ 
tvirtino ir popiežius. 

Privilegiją jėzuitams karalius davė būdamas Lenkijoje. Kai 
1579 m., eidamas į karą su Maskva, jis atvyko į Vilnių, tai per jo 
priėmimą jėzuitai, tarpininkaujant vyskupams ir katalikams didžiū¬ 
nams, paprašė patvirtinti ją iškilmingu aktu. Karalius tatai padarė, 
grįžęs iš karo žygio. 

Kadangi viskas, kas buvo daroma Bažnyčios, privalė dar ir 
popiežiaus patvirtinimo, tai reikėjo, kad popiežius patvirtintų ir 
Vilniaus akademijos įkūrimą. Tais pačiais 1579 m. Grigalius XIII 
ją patvirtino ir davė jai tokias pat teises, kokias turėjo visi kiti 
Europos katalikiškieji universitetai ir akademijos. 

Kliūčių akademijai kurti atsirado pačioje Lietuvoje. Jos įkū¬ 
rimui karštai priešinosi Lietuvos didikai protestantai. Abudu 
kancleriai — Radvila ir Valavičius — net buvo atsisakę prispausti 
privilegijoje valstybinį antspaudą. Galingasis Radvila nenusileido. 
Bet Valavičius, karaliaus pagrasintas, kad iš jo būsiąs atimtas vice¬ 
kanclerio urėdas, nusileido ir prispaudė antspaudą. 

Pirmuoju akademijos rektorium buvo paskirtas mozūras, 
ir tada jau žinomas, o vėliau dar labiau pragarsėjęs teologas, 
rašytojas ir pamokslininkas Petras Skarga. Akademija 
greit iškilo ir ilgą laiką buvo centralinė Lietuvos švietimo įstaiga. 

Iš pradžių joje buvo tik du fakultetai — teologijos ir filo¬ 
sofijos. 1644 m. iš vicekanclerio Kazimiero Sapiegos fundacijos 
buvo įsteigtas ir teisių fakultetas; tuo būdu iki pilno universiteto 
tetrūko tik medicinos fakulteto. XVIII amž. gale buvo pradėta 
dėstyti ir medicina. Akademija tada buvo pavadinta Vyriausiąja 
Lietuvos Mokykla. 1803 m., jau rusų caro įsakymu, ji buvo 
paversta universitetu, kuris galutinai buvo uždarytas 1832 m. 

Šv. Jono bažnyčia ir jėzuitų akademijos (vėliau Vilniaus universiteto) kiemas. 

7. Vyriausiojo Lietuvos tribunolo įkūrimas (1581 m.) 

Lietuvoje nuo senovės visi teismai priklausė didžiajam 
kunigaikščiui. 1564 m. buvo įsteigti žemesnieji bajorijos teismai 
kiekviename paviete ir vaivadijoje (žiūr. 232 psl.), tačiau vyriau¬ 
siuoju teisėju pasiliko didysis kunigaikštis, kuriam tekdavo 


2 9 2 



spręsti apeliacines bylas. Tatai atlikdavo ne jis pats, o maršalka 
ir abu kancleriai, kurie darydavo sprendimus didžiojo kuni¬ 
gaikščio vardu. Šitoksai teismas veikė labai lėtai, ir bylos išgu¬ 
lėdavo jame nespręstos net dešimtimis metų. Todėl bajorija 
seimuose ir seimeliuose nuolat reikalavo, kad vyriausiasis teismas 
būtų kitaip sutvarkytas ir kad sparčiau veiktų. Be to, ji reika¬ 
lavo, kad didysis kunigaikštis atsisakytų ir nuo apeliacinių 
teismų, kaip kad atsisakė nuo žemesniųjų, ir paliktų juos bajo¬ 
rijai. Gana ilgą laiką bajorija čia nieko nelaimėjo. Bet pagaliau, 
kai Steponas Batoras, ruošdamasis į karą prieš Maskvą (1578 m.), 
atsisakė nuo savo teismų ir įkūrė pačios bajorijos renkamą tri¬ 
bunolą Lenkijoje, tai netrukus tas pats buvo padaryta ir 
Lietuvoje. 

Vyriausiojo Lietuvos tribunolo reikalas buvo 
svarstytas net keliuose atskiruose Lietuvos seimuose, ir galu¬ 
tinai jis buvo įkurtas 1581 m. Su mažais pakeitimais jis toks 
pat išliko iki pat nepriklausomybės pabaigos. Tribunolo teisė¬ 
jais buvo visų seimelių renkami bajorijos atstovai. Jie visada bū¬ 
davo renkami specialiai šaukiamame Grabnyčių seimely (apie va¬ 
sario 2 d.) ir darbuodavos tribunole vienus metus. Kiekvienas 
seimelis rinko po 2 atstovus, vadinamus deputatais; tad 
iš viso tribunolo narių buvo 46. Iš pradžių buvo numatyta 
įkurti atskirą tribunolą ir Žemaičiams, bet 1588 m. Žemaičiai 
prisijungė prie to paties tribunolo ir rinkdavo į jį 3 savo de¬ 
putatus. Taigi nuo to laiko jau buvo 49 tribunolo nariai. Tri¬ 
bunolo posėdžiaujamomis vietomis buvo paskirti šie miestai: 
Vilnius, Trakai, Naugardukas ir Minskas. Bet Trakuose jis 
netrukus nustojo rinktis. Tikrosios Lietuvos bylas spręsdavo 
Vilniuje, o gudiškųjų sričių — Naugarduke ir Minske. XVIII 
amž. jis ėmė rinktis tik Vilniuje ir Gardine. 

Tribunole pirmininkaudavo iš tų pačių deputatų renkamas 
pirmininkas, vadinamas tribunolo maršalka. Bylos bū¬ 
davo sprendžiamos balsų dauguma. O bajorijos byloms su 
dvasininkais būdavo sudaromas mišrasis teismas, arba 
dvasiškasis tribunolas, į kurį įeidavo 4 vyskupijų 
kapitulų skiriami kunigai ir 6 tribunolo deputatai. 

8. Stepono Batoro valdymo reikšmė ir jo mirtis 

Steponas Batoras buvo paskutinysis garbingas Lietuvos 
valdovas. Jis buvo svetimšalis, — lietuviai iš pradžių jo neno¬ 
rėjo net pripažinti, bet vėliau jis labai susiartino su Lietuva. 
Jo nuopelnai dideli. Visų pirma jo karo žygių dėka buvo gar¬ 
bingai pašalintas beveik šimtą metų Lietuvą varginęs Maskvos 
pavojus. Jo nuopelnas buvo ir akademijos įkūrimas. Be to, jis 
rūpinosi ir ekonominiais krašto reikalais; jo laikais net buvo 
kilęs sumanymas įkurti Vilniuje valstybės banką. Jis niekad 
nespaudė lietuvių lenkų naudai. Nepaisydamas Liublino unijos 
nuostatų, jis dažnai šaukdavo atskirus Lietuvos seimus ir visada 
skaitėsi su Lietuva, kaip su atskira valstybe. Stp. Batoras mėgo 
Lietuvoje medžioti ir gyventi; dažniausiai gyvendavo Gardine, 
kur atnaujino senąją pilį (iš dalies jis čia gyvendavo dėl to, kad 
nereikėtų gyventi kartu su savo sena žmona Ona). Savo paties 
atnaujintoje Gardino pilyje jis ir mirė 1586 m. gruodžio 12 d. 
Mirė sunkiai sirgdamas (to meto gydytojai jo ligos nesuprato, tad 
nė mes jos nežinome). Ištisus paskutinius savo gyvenimo metus 
jis išgyveno Gardine ir ruošėsi dideliems žygiams: svajojo pa¬ 
imti į savo įtaką arba net užkariauti Maskvą ir tada bendromis 
jėgomis išvyti iš Europos turkus. Tačiau mirtis viską sugriovė. 


C. Lietuvos ir Lenkijos bajorijos susigyvenimo 

laikotarpis 

I. Valstybė Vazų dinastijos laikais (1588—1668 m.) 

a. Zigmanto Vazos laikai (1587—1632 m.) 

1. Zigmanto Vazos elekcija ir naujasis Lietuvos Statutas 

Elekcija. Steponas Batoras svajojo savo sostą palikti bro¬ 
lėnui Andriui, bet netikėtai miręs nesuspėjo tam tikslui paruošti 
dirvos. Jam mirus, visi, kurie buvo nepatenkinti tvirta jo ranka, 
tuojau pakėlė galvas ir ruošėsi atsiskaityti su jo bendradarbiais. 
Ypač buvo puolamas jo pirmasis padėjėjas, Lenkijos kancleris 

ir hetmonas Jonas Zamoiskis. Į elekcijos seimą 1587 m. Za- 
moiskis ir jo priešininkai suvažiavo su dideliais kariuomenės 
būriais. Elekcijos laukas atrodė, kaip dviejų priešų karo sto¬ 
vykla. Lietuviai irgi atvažiavo į Varšuvą, tačiau į elekciją nėjo: 
jie reikalavo, kad pirma lenkai savitarpyje susitaikintų ir paša¬ 
lintų kariuomenę. 

Pirmasis kandidatas į sostą dabar buvo imperatoriaus Ru¬ 
dolfo brolis Maksimilijonas, kurį rėmė ir Lietuvos didikai. 
Antrasis kandidatas bu¬ 
vo Maskvos caras Teo¬ 
doras; šį palaikė daugu¬ 
mas Lietuvos bajorijos. 

Trečiasis kandidatas 
buvo Švedų karalaitis 
Zigmantas, dėl kurio iš¬ 
rinkimo labiausiai rūpi¬ 
nosi Stp. Batoro našlė 
Ona: mat, jisai buvo jos 
sesers Kotrynos sūnus. 

Visą mėnesį seimas ne¬ 
galėjo susitarti dėl kan¬ 
didatų. Pagaliau abi 
lenkų partijos išsirinko 
sau po atskirą karalių: 

Zamoiskio partija pa¬ 
skelbė išrinktu Zigman¬ 
tą Vazą, o jos priešai — 

Maksimilijoną. Lietuviai 
pareiškė, jog nesutinką 
nei su vieno nei su antro 
išrinkimu, ir išvažiavo namo. Tuo tarpu Lenkijoj laimėjo Za¬ 
moiskis. Būdamas hetmonas, vadovaudamas Lenkijos kariuo¬ 
menei, jis atvykstančio Maksimilijono neįleido į Krokuvą 
Tuo būdu buvo karūnuotas atvykęs Zigmantas. Maksimilijonas 
dar bandė kariauti, bet karūnacinio seimo metu Silezijoj (ties 
Byčina) pralaimėjo mūšį, pateko Zamoiskiui į nelaisvę ir buvo 
priverstas atsisakyti nuo sosto. 



Zigmantas Vaza, 

1588—1632 m. d. Lietuvos kunigaikštis 
ir Lenkų karalius. 

Lietuvių reikalavimai. Lietuvos gyvenimui tuo metu vado¬ 
vavo Radvilos ir Katkevičiai. Jie buvo aiškūs Maksi¬ 
milijono šalininkai, bet daugumas bajorijos linko caro Teodoro 
pusėn, nes, Stp. Batorui mirus, paliaubos su Maskva buvo nu¬ 
trukusios ir grėsė naujas karas. Todėl, nesutardami savo tarpe, 
lietuviai nesikišo į Lenkijoje vykstančias kovas ir, protestuo¬ 
dami prieš abu lenkų išrinktuosius karalius, nenuvyko net į 
Zigmanto karūnacinį seimą (1588 m.). Jie tenai tiktai pasiuntė 

delegaciją su tam tikrais 
reikalavimais. Atvykusi de¬ 
legacija pareiškė, kad Lie¬ 
tuva nepripažįstanti Zig¬ 
manto savo didžiuoju ku¬ 
nigaikščiu, nes jis esąs be 
jų išrinktas; jį Lietuva pri- 
pažinsianti tik tada, kai 
būsią įvykdyti šie trys rei¬ 
kalavimai: 1) Livonija, kuri 
buvo valdoma lietuvių ir 
lenkų bendrai, turinti būti 
pripažinta tik vienai Lietu¬ 
vai. Jei lenkai to nenorėtų, 
tai Lietuvai turinčios būti 
grąžintos 1569 m. seime 
atplėštosios žemės. 2) Tu¬ 
rinčios būti patvirtintos pa¬ 
čių lietuvių neseniai pada¬ 
rytos 15 metų paliaubos su 
Maskva. 3) Turinti būti be 
jokių pakeitimų patvirtinta 
pačių lietuvių paruošta nau¬ 
joji Lietuvos Statuto laida. 



Leonas Sapiega, 

1585—1589 m. vicekancleris, 1589—1625 m. 
kancleris, 1625—1633 m. didysis hetmonas, 
1623—1633 m. Vilniaus vaivada. 


Lenkai greit sutiko patvirtinti paliaubas su Maskva, bet dėl 
Livonijos ir Statuto vis priešinosi. Tų derybų metu Maksimi¬ 
lijono kariuomenė tebebuvo Lenkijoje, ir jam laimėjus mūšį, 
Zigmanto būklė būtų buvusi labai sunki; tad buvo labai svarbu 
gauti Lietuvos pripažinimą. Todėl, kai Lietuvos delegacija 
pareikalavo arba tuojau įvykdyti jos reikalavimus, arba ji 

išvažiuosianti, — lenkai nusileido ir leido karaliui patvirtinti 
Statutą; Livonijos klausimu nusileido patys lietuviai: buvo 
sutarta, kad Livonija būsianti valdoma bendrai ir kad ten visos 
urėdų vietos būsiančios duodamos pakaitomis lietuviams ir len¬ 
kams (mirus lenkui, vieta būsianti atiduota lietuviui, ir priešin¬ 
gai — mirus lietuviui, vieta būsianti atiduota lenkui). Taip iš 
tikro ir buvo iki pat nepriklausomybės galo. 

Tuomet delegacija vi¬ 
sos Lietuvos vardu pareiš- 
kė, jog pripažįstanti Zig¬ 
mantą savo didžiuoju ku¬ 
nigaikščiu, o jis prisiekė, 
jog saugosiąs visas Lietu¬ 
vos teises. 

Netrukus po to iš karo 
lauko atėjo žinia, kad Za- 
moiskis laimėjęs, o Maksi¬ 
milijonas patekęs į nelais¬ 
vę. Tai išgirdę, lenkai labai 
gailėjosi nusileidę lietu¬ 
viams ir kaltino lietuvius, 
kad šie, grasindami išva¬ 
žiuoti, jau žinoję apie mū¬ 
šio laimėjimą; esą, jie tą 
sužinoję per savus specia¬ 
lius kurjerius. Žinoma, tie 
lenkų kaltinimai ėjo vien 
tik iš apmaudo. 

III Statuto laida. Len¬ 
kai, sužinoję apie Byčinos 
mūšio laimėjimą, nebesu¬ 
tiko patvirtinto Lietuvos 
Statuto (III laidos) įtraukti 
į seimo konstitucijas. Bet 
kadangi jis buvo patvirtin¬ 
tas karaliaus bei didžiojo Lietuvos kunigaikščio, tai vis tiek niekas 
negalėjo drausti lietuviams juo naudotis. Netrukus jis buvo 
išspausdintas senąja, Lietuvoje rašto reikalams visur vartojama 

Trečiojo Statuto pirmosios laidos 
viršelinis lapas. 

Statutas spausdintas 1588 m. Vilniuje. 

gudų kalba. Vėliau jis buvo išverstas ir į lenkų kalbą ir dar 
daug kartų spausdintas. Daugiau jau niekad nebekeičiamas, jis 
galiojo Lietuvoje ne tik iki nepriklausomybės galo, bet dar kurį 
laiką ir užėmus Lietuvą rusams. Tik 18 40 m. jis buvo panai¬ 
kintas, ir Lietuvoje buvo įvesti rusų įstatymai. 

Pirmosios dvi Lietuvos Statuto laidos buvo paruoštos skubotai, 
todėl jau iš pat pradžių pasirodė reikalingos pataisų (apie tai buvo 
nuolat kalbama). Buvo sudarytos net kelios tam reikalui komi¬ 
sijos, tačiau jos vis nebaigdavo darbo. 1569 m. į Liublino unijos 
aktą lenkai įrašė paragrafą, reikalaujantį taip pakeisti Lietuvos 
Statutą, kad jis nebedraustų lenkams įsigyti Lietuvoje dvarų ir 
gauti ten vietų, bet lietuviai neketino ta prasme keisti Statuto. 
Sudarytoji komisija pakriko, darbo nebaigusi, ir Statuto kei¬ 
timas buvo svarstomas pačios bajorijos seimeliuose, o seimelių tuo 
reikalu pageidavimus derino ir Statutą redagavo Lietuvos valstybės 
kanceliarija. Čia daugiausia nusipelnė tuometinis vicekancleris 
Leonas Sapiega. Jis vadovavo ir minėtai delegacijai Zig¬ 
manto Vazos karūnaciniam seime ir ypač jo nuopelnu Statutas buvo 
patvirtintas. Taip pat jis pirmasis ir išspausdino šį 1588 m. Statutą 
(I ir II, t. y. 1529 ir 1566 m. Statutai anais laikais nebuvo iš¬ 
spausdinti). 

Lietuvių priimtasis Statutas visiškai nesiskaitė su Liublino aktu 
ir lenkų reikalavimais: ir toliau buvo draudžiama lenkams Lietu¬ 
voje gauti vietų ir net pirkti dvarų. Tad suprantama, kodėl len¬ 
kai juo buvo taip nepatenkinti, kad nenorėjo leisti jo patvirtinti 
ir reikalavo pakeisti. 

2. Zigmantas Vaza ir jo valdymas 

Zigmantas Vaza gavo sostą teturėdamas vos 21 m. Jis 
buvo Švedų karaliaus Jono III ir Zigmanto Augusto sesers 
Kotrynos vienintelis sūnus. Jo tėvas, dar būdamas Suomijos 
didžiuoju kunigaikščiu, brolio Eriko buvo suimtas ir net 4 m. 
išlaikytas kalėjime. Kalėjime gimė ir Zigmantas. Vėliau Švedų 
ponai pašalino Eriką ir sostą atidavė Jonui. Zigmantas nuo pat 
jaunystės buvo auklėjamas taip, kad tiktų į Lietuvos ir Lenkijos 
sostus: mat, tėvai jį laikė Zigmanto Augusto įpėdiniu. Kaip bu¬ 
simasis Lenkijos karalius, jis buvo išmokytas ir lenkų kalbos. 
Karšta katalikė motina jį išauklėjo uoliu kataliku, nors tėvas, 
kaip ir visi švedai, buvo liuterionis. Jo auklėtojai daugiausia 

Jonas III Vaza su žmona ir vaikučiu Zigmantu kalėjime. 

(Simlerio paveikslas). 


buvo vokiečiai jėzuitai. Dėl to jis įgavo daug simpatijų vokie¬ 
čiams; savo dvare visada laikė nemaža vokiečių. Buvo labai 
užsidaręs ir tylus. Jokių gabumų neturėdamas, jis betgi turėjo 
didžią nuomonę apie save ir svajojo valdyti absoliutiškai. Savo 
poelgiuose su niekuo nesiskaitė, visada viskam priešinos, teklau¬ 
sydamas tik savo artimųjų patarėjų. Valstybės netvarka jam 
labai nepatiko, bet krašto suvaldyti nemokėjo: tik visus su¬ 
erzino ir susilaukė net sukilimo. Būdamas karštas katalikas, 
religijos srityje jis svajojo išnaikinti protestantus ir sugrąžinti į 
katalikybę pravoslavus, tačiau per 44 valdymo metus mažai ką 
tuo reikalu tepadarė (tik prisidirbo sau priešų: visi nekatalikai 
tapo didžiausi jo priešai). Politikos srityje jis svajojo sukurti 
galingą imperiją, į kurią, be Lietuvos ir Lenkijos, dar turėjo 
įeiti ir Švedija su Rusija, bet ir tas jo sumanymas niekais išėjo. 

Jo valdymo laikotarpis buvo labai audringas ir valstybei nelai¬ 
mingas: 


3. 1606—1608 m. maištas (rokošas) 

Zigmanto tėvas Švedijoje buvo nepopuliarus, todėl bijojo, 
kad po jo mirties, vietoj Zigmanto, nepaskelbtų karalium jo 
brolio (Zigmanto dėdės) Karolio, Sudermanlandijos kunigaikš¬ 
čio. Todėl jis kalbino Zigmantą grįžti į Švediją. Po pasimatymo 
su tėvu Taline (Revely) Zigmantas jau buvo pasiruošęs grįžti 
ir,rengėsi Lietuvos ir Lenkijos sostą atiduoti buvusio savo kon¬ 
kurento, Maksimilijono, broliui Ernestui. Be to, jis prašė jų 
sesers Onos rankos; netrukus ją ir vedė. Apie tas derybas su¬ 
žinojo jo priešai ir pakėlė triukšmą. Karalius, patrauktas seimo 
teisman (1592 m.), visko išsigynė. 

Tuo metu mirė Zigmanto tėvas. Nuvykęs į Švediją, Zigman¬ 
tas karūnavosi jos karalium. Grįžęs vėl palaikė artimus ryšius 
su Lenkijoje nemėgstamais Habsburgais. Kai, mirus pirmajai 
žmonai Onai, jis ketino vesti jos seserį, jo politiniai priešai 
apkaltino jį sulaužius pačia conventa punktus ir pakėlė maištą. 
Be politikos priešų, prie maištininkų prisidėjo ir religiniai prie¬ 
šai — visi protestantai. Maišto vadu buvo Krokuvos vaivada 
Zebžidovskis. Iš lietuvių prie jo prisidėjo Jonušas Rad¬ 
vila (Kristupo Perkūno sūnus). Šis buvo karštas kalvinas; 
jausdamasis karaliaus dėl tikėjimo skriaudžiamas, jis norėjo 
jam atkeršyti. 

Karalius buvo kaltinamas absoliutizmo siekimu, — kad be 
senato žinios vedęs Oną Habsburgaitę, kad neprijungiąs prie 
Livonijos Švedų valdomos Estijos, kurią pagal pačia conventa 
punktus buvo pasižadėjęs prijungti; pagaliau jis buvo kaltina¬ 
mas, kad pradėjęs karą su dėde, paveržusiu iš jo Švedijos sostą. 
Maištas užtruko per 2 metus (1606—1608). Lenkijoje virė nuo¬ 
latinis vidaus karas. Lietuvoje buvo ramiau, tik maištininkas J. 
Radvila su savo kariuomene nuolat vykdavo į Lenkiją. Tačiau 
padedant ištikimiems hetmonams (Lenkų Zolkievskiui ir Lie¬ 
tuvos J. K. Katkevičiui), maištas pagaliau buvo numalšintas. 
Maištininkai buvo kelis sykius sumušti; bet kadangi jų šali¬ 
ninkų buvo daug, tai jie ir nugalėti nenukentėjo. 1609 m. seime 

maištininkams buvo paskelbta amnestija, o karalius, iš savo 
pusės, turėjo atsisakyti nuo absoliutizmo siekimų. Pasirodė, 
kad bajorija labai jautriai saugo savo laisves. 

Sukilimas prieš karalių buvo įstatymų numatytas: apie gali¬ 
mybę atsisakyti nuo paklusnumo karaliui, jei jis sulaužytų 
elekcijos metu duotus pasižadėjimus, kalbėjo vadinamųjų Hen¬ 
riko artikulų punktas de non praestande aboedientia; da¬ 
bar karalius tuo ir buvo kaltinamas. Vėliau bajorijai su ginklu 
rankose susiburti buvo paprastas dalykas: tuo pasižymėjo 
visos konfederacijos, kurių buvo labai daug. Jei toks 
susibūrimas, arba konfederacija, būdavo nukreiptas prieš karalių, 
tai jis būdavo vadinamas rokošu. Šitas maištas nuo vado vardo 
yra vadinamas Zebžidovskio rokošu. 

4. Bažnytinė Brastos unija (1596 m.) 

Zigmanto tikybinė politika. Zigmantas Vaza buvo karštas 
katalikas. Visi jo artimieji patarėjai taip pat buvo katalikai, 
daugiausia jėzuitai. Didžiausia jo svajonė buvo sunaikinti pro¬ 
testantizmą ir kitas religijas, o savo valstybėse tepalikti tik vieną 
katalikų tikėjimą. Renkamas karalium jis prisiekė laikytis 1573 
metų Varšuvos konfederacijos, kuri garantavo, kad dėl tikė¬ 
jimo niekas nebus persekiojamas. Tiesa, persekioti ir jis 
nepersekiojo nė vieno tikėjimo, tačiau visus nekatalikus sten¬ 
gėsi nustumti į užpakalį, neduodamas jiems jokių aukštesnių 
vietų. Taip antai, kai jis pradėjo karaliauti, senate disidentai 
(nekatalikai) sudarė daugumą, o jo viešpatavimo gale jų ten 
bebuvo likę vos keletas (liko tik patys didieji ponai, kuriems 
neduoti senatorių vietų buvo pavojinga). Todėl nenuostabu, 
kad Zigmanto valdymo pradžioje, kai buvo iškeltas sumany¬ 
mas rytų Bažnyčią sujungti su vakarų Bažnyčia, Zigmantas labai 
nudžiugo ir uoliai rėmė tą sumanymą. 

Rytų Bažnyčia ir unijos klausimas. Rytų Bažnyčia, kurią 
dabar vadiname pravoslavų Bažnyčia, tada šito vardo neturėjo; 
ji tada buvo vadinama rytų apeigų, arba graikų, Baž¬ 
nyčia. Nuo Romos Bažnyčios ji buvo galutinai atskilusi XI amž. 
Nuo to laiko popiežius veltui nuolat rūpinosi vėl sujungti Bažny¬ 
čias. Lietuvoje ir Lenkijoje rytų Bažnyčios pasekėjų buvo daug, 
ir čia jau Vytauto ir Jogailos laikais buvo pradėta rūpintis juos 

atversti katalikais (žiūr. 142, 172 psl.). Tas reikalas buvo pamirštas 
tik nuo Aleksandro laikų. Zigmanto Vazos valdymo pradžioje 
tuo pradėjo rūpintis patys pravoslavai. Jų dvasininkai tuo metu 
buvo labai pakrikę ir nežiūrėjo savo pareigų, o katalikų dvasi¬ 
ninkai, kovoje su protestantizmu laikydamiesi Tridento Bažny¬ 
čios suvažiavimo nutarimų, jau buvo kaip reikiant susitvarkę. 
Todėl pravoslavų tikintieji, tą matydami, susibūrė į tikybines 
brolijas ir pradėjo reikalauti savo dvasininkų reformų. Brolijas 
palaikė Konstantinopolio patriarchas ir metropolitai. Tačiau 
brolijų kontrolė labai nepatiko žemesniesiems dvasininkams, o 
ypač vyskupams. Dėl to tarp brolijų ir vyskupų kilo konfliktas. 
Vyskupai nebenorėjo klausyti brolijas remiančio patriarcho ir 
patys ėmė galvoti apie pasidavimą popiežiui. Katalikų dvasi¬ 
ninkai ir valdžia šitą vyskupų sumanymą labai mielai rėmė. 

Kaip tik tuo metu (1589 m.) Maskvos caras Borisas Godu- 
novas buvo įkūręs naują pravoslavų patriarchatą Maskvoje. 
Jis rūpinosi, kad šiam naujajam patriarchui priklausytų Kijevo 
metropolitas, kuriuo tuomet buvo R a g o z a . Šis buvo susi¬ 
pykęs su Konstantinopolio patriarchu Jeremiju: mat, Jeremijas 
reikalavo iš jo per didelio mokesčio už įšventimą. Todėl 
Ragoza galėjo atsisakyti klausęs Jeremijo ir pasiduoti Maskvos 
patriarchui. Tuo būdu Lietuvos ir Lenkijos pravoslavai galėjo 
lengvai pakliūti į caro paskirto patriarcho globą. Valstybės 
valdžia, tą matydama, galėjo tik pageidauti, kad jie pasiduotų 
popiežiui. Todėl pravoslavų vyskupai buvo ypatingai skati¬ 
nami į šitą žygį: jiems buvo pažadėtos lygios teisės su katalikų 
vyskupais, net buvo žadėta juos įsileisti į senatą. 

Unijos paskelbimas Brastos sinode (1596 m.). Unijos su ka¬ 
talikais mintį iš pradžių rėmė visi žymesnieji pravoslavai. Di¬ 
džiausi jos šalininkai buvo Vladimiro vyskupas Hipatas Po- 
ciejus ir Lucko vyskupas Kirilas Terleckis; jais pasekė 
ir metropolitas Ragoza. Vėliau prisidėjo ir kiti vyskupai. 
Pociejus su Terleckiu, 1595 m. nuvykę į Romą ir gavę popie¬ 
žiaus Klemenso VIII visišką pritarimą, visų Lietuvos ir Lenkijos 
pravoslavų vardu padarė bažnytinę uniją. Jiems buvo paliktos 
visos rytietiškos apeigos; iš savo pusės jie pripažino popiežiaus 
valdžią ir katalikiškąsias dogmas. Ateinančiais 1 5 96 m. Brastoje 
buvo sušauktas pravoslavų sinodas, kur unija turėjo būti viešai 

paskelbta. Bet čia įvyko skilimas: didžiausias pravoslavų ponas 
Ostrogo kunigaikštis Konstantinas II stojo prieš uniją ir, pasi¬ 
kvietęs iš užsienio pravoslavų teologų, sudarė ten pat, Brastoje, 
kitą — atskirą sinodą. Nė viena pusė nenusileido ir viena kitą 
iškeikusios, išsiskirstė. Daugumas vyskupų tapo unitais, o liau¬ 
dis ir žemesnieji dvasininkai liko, kaip buvę, pravoslavai. 

Tikybinės kovos dėl unijos ir jos likimas. Buvo manoma, 
kad karaliaus skiriami unitų vyskupai ir bazilijonų vienuoliai 
palengva visus atvers į uniją, tačiau išėjo kitaip. Greta unitų 
vyskupų, pravoslavai pasistatė savus, ir kiekvienoje vyskupijoje 
atsirado po du vyskupus. Prasidėjo žiauri pravoslavų ir unitų 
kova dėl bažnyčių, vienuolynų ir jų turtų. Žiauriausia kova 
ėjo miestuose, kur veikė pravoslavų brolijos. Labai dažnai ten 
įvykdavo net kruvinų susirėmimų. Tų kovų metu sukilę Vi¬ 
tebsko miestiečiai pravoslavai (1623 m.) nužudė net Polocko 
unitų arkivyskupą Juozapatą Kuncevičių (jis vėliau 
buvo paskelbtas unitų šventuoju). Per ilgas kovas pravoslavai 
išsilaikė ir gyveno kartu su unitais. Unitai vis dėlto negavo 
žadėto teisių sulyginimo su katalikais. Tiesa, jie buvo prote¬ 
guojami prieš pravoslavus, bet visgi laikomi žemesniais už kata¬ 
likus. Dėl to daugelis jautėsi apsivylę ir kaip reikiant nekovojo 
dėl unijos. 



Medalis, 1839 m. išleistas unijos panaikinimui paminėti. 

Unitų kova su pravoslavais vėliau davė progos Maskvos 
carams įsikišti į Lietuvos ir Lenkijos vidaus reikalus. Mat, jie 
dėjosi pravoslavų tikėjimo gynėjais. Lenkijoje šita unitų kova 
su pravoslavais išugdė gerą dirvą Ukrainos valstiečių sukili¬ 
mams, žinomiems kazokų karų vardu. 

Galų gale nei Lietuvoje nei Lenkijoje nelaimėjo nei unitai 
nei pravoslavai. Kai rusai užėmė kraštą, tai unija buvo smurtu 
išnaikinta. Unitai išliko tik tose Lenkijos dalyse, kurios po 
padalinimo buvo patekusios Austrijai, t. y. Galicijoje. 

5. Karai su Švedais dėl Livonijos 

Zigmanto netekimas Švedų sosto. Zigmantas buvo vien¬ 
turtis Švedų karaliaus Jono sūnus. Tėvui mirus, 1593 m. jis 
nuvyko į Švediją ir karūnavosi jos karalium. Išgyvenęs ten 
metus, jis grįžo į Krokuvą, o savo valdžią Švedijoj paliko dėdei, 
Sudermanlandijos kunigaikščiui Karoliui. Tas tuojau ėmė rū¬ 
pintis paveržti sostą iš brolėno. Tam tikslui ėmė kurstyti 
liuterionis švedus prieš karalių Zigmantą. Jis pats sušaukė 
Švedijos seimą, kuris nutarė visiškai uždrausti Švedijoj kata¬ 
likybę. Tuojau buvo pradėtos uždarinėti katalikų bažnyčios 
ir vienuolynai. Zigmanto šalininkai, kad ir nekatalikai, perse¬ 
kiojami turėjo bėgti. Tada Zigmantas, gavęs iš seimo pinigų, 
1598 m. pasisamdė 5.000 kariuomenės ir išvyko į Švediją. Bet 
ten jam nepasisekė — jis pralaimėjo mūšį. Po to Karolis sušaukė 
Švedijos seimą ir paskelbė Zigmantą detronizuotu; sostas turėjo 
atitekti Zigmanto sūnui Vladislovui, bet ir tai su sąlyga, jei šis 
bus auklėjamas Švedijoje ir bus liuterionis. Visa Švedija buvo 
Karolio valdžioje. Zigmantui liko tiktai Suomija ir Estija. Bet 
netrukus Karolis užėmė ir jas. Tuomet Zigmantui teko pasi¬ 
rinkti: arba atsisakyti nuo tėvų sosto arba kariauti. Jis pasi¬ 
ryžo kariauti. 

Karų pradžia (1600 m.). Gaudamas Lietuvos Lenkijos sostą, 
Zigmantas buvo pasižadėjęs Švedų valdomą Estiją prijungti prie 
Lietuvos ir Lenkijos bendrai valdomosios Livonijos. Tačiau ligi 
šiol jis to nebuvo padaręs. Todėl, kai dabar reikėjo kariauti dėl jo 
sosto Švedijoje, seimas buvo nusistatęs prieš karą. Zigmantas, 
norėdamas gauti seimo paramos, tam tikru diplomu (1600 m.), 

kaip Švedų karalius, Estiją prijungė prie Lietuvos ir Lenkijos. 
Tačiau seimas buvo nusistatęs prieš karą ir nedavė pinigų. 
Karalius vis tiek įsakė Livonijoje stovinčios kariuomenės (jos 
ten buvo labai maža) vadams pulti švedus Estijoje. Bet 
karas nesisekė. Kad ir kaip spyrėsi Lietuvos hetmonas Kristupas 
Radvila Perkūnas, tačiau Karolis užėmė beveik visą Livoniją. 
Radvilai pasisekė apginti tik Rygą ir Dauguvos žiotis saugančią 
Daugavgryvą (Dūnamūnde). Tuo būdu karas, prasidėjęs 
dėl Zigmanto Švedų sosto, virto karu dėl Li¬ 
vonijos ir užtruko net 60 metų. Jo metu vėl daugiausia teko 
nukentėti Lietuvai. 

Karoliui įsiveržus į Livoniją, 1601 m. seimas jau paskyrė karui 
lėšų. Lietuviams atėjo į pagalbą ir patsai karalius su 14.600 
lenkų kariuomenės. Vyriau¬ 
siuoju vadu buvo paskirtas 
lenkų hetmonas Zamoiskis. 

Radvila, supykęs, kad vado¬ 
vybė pavesta lenkui, išvyko 
namo, o Lietuvos kariuomenės 
vadovybę paėmė jos lauko het¬ 
monas Jonas Karolis Katke¬ 
vičius. Dabar švedų jėgos 
buvo silpnesnės, todėl veikiai 
buvo atvaduota beveik visa Li¬ 
vonija. Karolis išvyko į Švediją 
rinkti naujų jėgų. Tačiau, ne¬ 
pasiekusi galutinio laimėjimo, 
neatlyginta Lietuvos Lenkijos 
kariuomenė pakriko, ir lenkai 
grįžo namo. Livonijos saugoti 
liko vienas Katkevičius. Nors 
jo kariuomenė buvo maža neat¬ 
lyginta ir nuolat kelianti maiš¬ 
tus, tačiau Katkevičiaus karo 
genijo ir pasiaukojimo dėka 
karas vis dėlto sekėsi. Kariuo¬ 
menės atlyginimui jis išleido beveik visus savo turtus. Sumanų 
ir rūpestingą savo vadą kariuomenė tiesiog dievino, todėl su 



Jonas Karolis Katkevičius, 

Jono Jeronimo K. (f 1579 m.) sū¬ 
nus,— 1599—1616 m. Žemaičių se¬ 
niūnas, 1600—1605 m. lauko hetmo¬ 
nas, 1605—1621 m. did. hetmonas, 
1616—1621 m. Vilniaus vaivada. 

mažyte jos saujele jis darė stebuklus. Jis paėmė net Tartus 
(Dorpatą). Bet visų didžiausias jo laimėjimas buvo 1605 m. 
rugsėjo 27 d. mūšyje ties Salaspiliu (Kirchholmu). 

Salaspilio mūšis (1605 m.). Ilgai rinkęs jėgas, 1605 m. rug- 
piūčio mėn. pradžioje atplaukė į Estiją ir Karolis su didele ka¬ 
riuomene. Katkevičius su mažyte kariuomenės saujele tuo tarpu 
buvo ties Tartais. Jo kariuomenė buvo išvargusi, išbadė¬ 
jusi, neatlyginta, tačiau dievinanti savo vadą. Jos buvo tiek 
maža, kad nepakako net pilių įguloms. Karalius atsiųsdavo tik 
pažadų, bet neatsiuntė nei pinigų nei kariuomenės. Todėl Kat¬ 
kevičius pradėjo trauktis ir ėmė deginti paliekamas pilis. Cėsy 
(Venderie) jis apsikasė ir pasiryžo žūt būt kautis, bet Karolis, 
jį aplenkdamas, traukė prie apgultos jau Rygos. Katkevičius 
pasiryžo visos švedų armijos neprileisti prie Rygos ir pastojo 
jai kelią ties Salaspiliu (vokiškai tuomet vadinamu Kirch¬ 
holmu, — arti Rygos). Kadangi jis teturėjo vos apie 3.800 ka¬ 
riuomenės, tai Karolis norėjo siųsti prieš jį tik dalį savo kariuo¬ 
menės, tačiau Katkevičiaus karo geniją pažįstą generolai jį pri¬ 
kalbėjo nerizikuoti ir pulti su visomis jėgomis. Karolis, paklausęs 
tų patarimų, taip ir padarė — puolė su visa savo 14.000 armija. 
Katkevičius užėmė patogią poziciją tarp kalvų. Prieš mūšį su 
visais kariais išklausęs mišių ir juos padrąsinęs, jis ryžosi lai¬ 
mėti ir išgelbėti Rygą arba žūti su visa savo kariuomene. Jo 
pozicija buvo tokia patogi, kad švedai prisiartinę jo net nepa¬ 
stebėjo; manydami, kad jis pabėgo, ruošėsi jau vytis, tik staiga 
aptiko jo stovyklą. Katkevičius, pasiryžęs vienu smūgiu laimėti, 
nutarė pulti su visa kariuomene, nes nebuvo iš ko palikti rezervų. 
Vietoje rezervų švedams apgauti pamiškėje buvo pastatytos 
kareivių iškamšos, o už kelių kilometrų buvo nusiųsti keli bū¬ 
reliai, kurie turėjo pasirodyti mūšio metu, kad švedai juos pa¬ 
laikytų ateinančia parama. Kad švedai nesusektų tikros būklės, 
Katkevičius patsai pradėjo mūšį. Mažas būrelis, užkabinęs šve¬ 
dus, nuviliojo juos į pakalnę, kur buvo numatyta patogi vieta 
kautis; tuomet Katkevičius su visomis jėgomis puolė priešą ir 
jį visiškai sutriuškino. Žuvo daug švedų generolų ir Karolio 
žentas, kiti pateko į nelaisvę; patsai Karolis vos spėjo pasprukti 
į laivus ir su kariuomenės likučiais išvyko atgal į Švediją. Kat¬ 
kevičiui teko 60 vėliavų, 20 patrankų ir keli tūkstančiai karių. 

Salaspilio (Kirchholmo) mūšis. 

(J. Kosako paveikslas). 

Užmuštų buvo 9.000 švedų. Ryga buvo išgelbėta, Livonija 
atvaduota. 

Katkevičiaus pasitraukimas iš Livonijos. Švedų to meto 
kariuomenė buvo pavyzdinga. Todėl šitoks Katkevičiaus tak¬ 
tikos geniją parodęs laimėjimas nustebino visą Europą. Jis gavo 
sveikinimų iš popiežiaus, imperatoriaus, Anglų karaliaus ir 
Turkų sultono. Tačiau laimėjimu nebuvo pasinaudota, nes kaip 
tik tuo metu krašte virė opozicijos kova su karalium ir netrukus 
kilo Zebžidovskio rokošas (žiūr. 300 psl.). Katkevičius jokios 
paramos negavo nė dabar. Neatlyginta kariuomenė pakriko, 
išbėgiojo į namus, o jis pats karaliaus buvo pakviestas padėt 
suvaldyti rokošininkų. Paskum prasidėjo karas su Maskva, o 
dar vėliau kilo lenkų karas su turkais, kur Katkevičius irgi da¬ 
lyvavo. Tad Livonijos reikalais jis tegalėjo rūpintis tik protar- 

piais; jos. gynimu tuomet daugiausia rūpinosi Lietuvos lauko 
hetmonas Kristupas II Radvila (Kristupo Perkūno sūnus). 

Karas su Gustavu Adolfu ir Altmarko paliaubos (1629 m.). 
Karolis, pralaimėjęs Salaspilio mūšį, pats neberengė naujo 
žygio. Tuo tarpu jis vainikavosi Švedijos karalium (1607 m.), 
pasivadinęs Karoliu IX. Po jo mirties karalium buvo paskelbtas 
jaunutis jo sūnus Gustavas Adolfas. Taigi apie Zig¬ 
manto ar jo sūnaus Vladislovo teises nebebuvo nė kalbos. Tame 
laikotarpy daug kartų su Švedais buvo daromos paliaubos, 
ir karas buvo aprimęs. Bet kai Zigmantas, neatsižadėdamas 
sosto, ėmė agituoti Švedijoje savo naudai, tai Gustavas Adolfas 
1617 m. išsiruošė į žygį prieš Zigmantą. Karas ėjo su pertrau¬ 
komis iki 1626 m. Kariauti teko vienai Lietuvai, nes Lenkija tuo 
metu kariavo su Maskva ir totoriais; lietuviai dar ir lenkams tu¬ 
rėjo padėti. Livonijoje kariuomenės buvo labai maža, ir ta pati 
buvo neatlyginta ir suvargus. Didžiulei švedų kariuomenei 
buvo neįmanoma priešintis, ir 1621 m. Gustavas Adolfas už¬ 
ėmė Rygą. Gustavas Adolfas, užėmęs beveik visą Livo- 



XVII amž. patrankos 

Gustavo Adolfo parodoje Stokholme 1932 m. Pirmoji (gražiausioji) yra 
nulieta Nesvyžiaus Radvilų liejykloje 1602 m. Ant jos yra Radvilų herbas 
ir atitinkamas užrašas. Švedai išvežė ją iš Biržų 1625 m. 

niją, turėdamas daug reikalų namie, nebenorėjo kariauti. 
Tačiau karalius Zigmantas, nenorėdamas atsisakyti nuo sosto, 
vis nedarė taikos. Lietuviai vieni negalėjo jo priversti taikintis. 
Tada Gustavas Adolfas persikėlė kariauti į Lenkiją ir užėmė 
jos priklausomą Prūsiją. Kai Zigmantas nesutiko taikintis nė tada, 
tai Lietuvos ponai patys padarė paliaubas su švedais (1627 m.). 
Karalius ir lenkai už tai labai pyko ant jų ir kaltino išdavikiš- 
kumu. Todėl 4 mėnesių paliaubų laikui pasibaigus, karas 
vėl prasidėjo, tačiau didelių mūšių jau nebebuvo. Nors di¬ 
džiausios švedų jėgos tada buvo Prūsijoje, bet Lietuvos ištek¬ 
liai buvo išsekę, ir ji, negalėdama surinkti didesnės kariuome¬ 
nės, nieko negalėjo atsiimti iš švedų. Pagaliau įsimaišė Pran¬ 
cūziją, kuri norėjo Gustavą Adolfą įtraukti į einantį Vokie¬ 
tijoje 30 metų karą, ir 1629 m. Altmarke buvo padarytos 
6 metams paliaubos. Visa Livonija, anapus Dauguvos, su Ryga 
buvo palikta švedams. Prūsijoje (ji, kaip Lenkijos lenas, buvo 
valdoma Brandenburgo elektoriaus) 6 metams buvo palikti šve¬ 
dams kai kurie uostai, jų tarpe ir Klaipėda. Tuo būdu ka¬ 
ras laikinai buvo baigtas. Zigmantas mirė, paliaubų laikui ne¬ 
pasibaigus, ir karas vėl atsinaujino tik prie jo sūnų. 


6. Lietuvos karo ir politikos vadai Zigmanto Vazos laikais 

Lietuva tuo metu turėjo savo atskirus reikalus ir atskirai jais 
rūpinosi. Iš karaliaus lietuviai prašydavo tik paramos, o iš lenkų 
— talkos; iš savo pusės, lietuviai ir jiems reikale padėdavo. Lie¬ 
tuvos reikalais rūpinosi jos didžiūnai. Tik, deja, tada jų tarpe 
nebuvo sutikimo: jie patys tarpusavy varžėsi dėl vietų ir įtakos, 
pykosi ir vieni prieš kitus šaukėsi karaliaus ir lenkų. Galingiausia 
ir turtingiausia tuomet buvo Radvilų šeima. Radvilų viena 
šeima buvo katalikai (nesvyžiečiai), o kita kalvinai (biržiečiai). 
Nesvyžiečiai turėjo aukštas vietas, bet nepasižymėjo didele energija 
ir valdingumu. Biržiečiai užsimuštinai veržėsi valdyti visą Lietuvą, 
bet, kaip kalvinams, jiems labai trukdė karalius: jis jiems neduodavo 
aukštų vietų, proteguodavo prieš juos katalikus Katkevičius ir 
iš vidutinių ponų iškilusį Leoną Sapiegą. 

Zigmanto Augusto laikais visam Lietuvos gyvenimui vadovavo 
pusbroliai Radvilos — Mikalojus Juodasis (nesvyžietis) 
ir Mikalojus Rudasis (biržietis). Liublino unijos suda¬ 
rymo metu M. Juodasis jau buvo miręs (f 1565 m.); greta M. Ru¬ 
dojo (f 1584 m.) tuomet stovėjo Žemaičių seniūnas ir Livonijos 

gubernatorius Jonas Jeronimas Katkevičius (f 1579 
m.), — tas pats, kuris Liublino seime daugiausia kalbėjo Lietuvos 
vardu. 

Šita senoji karta išmirė Stp. Batoro laikais. Jų vietoje stojo 
jų sūnūs. Mikalojus Juodasis paliko 4 sūnus, kurie visi perėjo į 
katalikybę. Vienas iš jų — Jurgis (f 1600 m.) — buvo Vilniaus 
vyskupu (po Protasevičiaus) ir Livonijos gubernatorium, o vėliau 
Krokuvos vyskupu ir kardinolu; be to, jis buvo net kandidatas į 
popiežius. Iš kitų brolių žymesnis buvo vyriausiasis — Mika¬ 
lojus Kristupas, vadinamas Našlaitėliu (f 1616 m.). 
Jis turėjo vieną po kito šiuos urėdus: kiemo maršalkystę, krašto 
maršalkystę, Trakų kaštelioniją, Trakų vaivadiją ir Vilniaus vai¬ 
vadiją. Tiek jis, tiek kiti jo broliai pasižymėjo daugiau maldin¬ 
gumu, negu valstybine veikla, ir buvo nustelbti biržiečių Mika¬ 
lojaus Radvilos Rudojo sūnų. Iš šių pragarsėjo žinomas Lietuvos 
kalvinų galva, hetmonas Kristupas, vadinamas Perkūnu 
(f 1603 m.). Tai Batoro laikų Lietuvos kariuomenės vadas, o vėliau 
amžinas Zigmanto Vazos priešas. Be to, jis pradėjo ginti Livo¬ 
niją nuo švedų. Kai 1601 m. Livonijoje vyriausiąją vadovybę 
karalius pavedė ne jam, o talkon atvykusių lenkų hetmonui Za- 
moiskiui, jis pasitraukė visiškai iš karo srities ir daugiau į ją ne¬ 
begrįžo. Jo sūnus, taip pat Kristupas II (f 1640 m.), buvo 
iš karto lauko, o vėliau didysis hetmonas; kitas sūnus, Jonušas 
(t 1620 m.), yra žinomas rokošininkas. Tiek tėvas, tiek sūnūs buvo 
karšti kalvinai, — vadinasi, Zigmanto Vazos priešai. Rokošininkas 
Jonušas ilgai negalėjo gauti jokio aukštesnio urėdo ir tik prieš pat 
mirtį buvo gavęs Vilniaus kaštelioniją. Tačiau abudu su broliu 
Kristupu, o taip pat su giminėmis Nesvyžiaus Radvilomis buvo 
Lietuvoje tokia galybė, su kuria karalius negalėjo nesiskaityti. To¬ 
dėl karalius protegavo jų konkurentus katalikus. Daugiausia buvo 
proteguojami Katkevičiai. Jonui Jeronimui K. (f 1579 
m.) mirus, jo vietą užėmė sūnus Jonas Karolis. Iš pradžių 
jis gavo Žemaičių seniūniją ir lauko hetmono buožę, o vėliau (1605 
m.) — didžiojo hetmono buožę ir Vilniaus vaivadiją (1616 m.). Tai 
didysis Livonijos gynėjas, nepaprastų gabumų vadas. Be Livoni¬ 
jos karų, jis dar pasižymėjo karuose su Maskva, su turkais ir toto¬ 
riais. Kai 1621 m. Lenkiją užpuolė didžiulė 300.000 turkų kariuo¬ 
menė, surinkus 40.000 lenkų ir lietuvių, buvo jam pavesta vado¬ 
vybė. Jis pastojo turkams kelią Dniestro paupy, ties Chocimu. 
Gerai sutvarkyta stovykla atsilaikė, ir turkai pasitraukė. Bet tuo 
momentu nei turkų nei savoji kariuomenė nežinojo, kad didysis 
vadas jau buvo miręs. Mat, visi žinojo, kiek jo vardas reiškia, to¬ 
dėl, jam mirus, visi įsakymai tebebuvo duodami jo vardu; buvo 
pavojinga paskelbti apie jo mirtį: kariuomenėje būtų kilusi panika, 
o turkai būtų įsidrąsinę. Čia tenka pastebėti, kad šis didysis Li- 


310 . 




Medalis, vaizduojąs Radvilų rumus Vilniuje (XVI amž.). 


vonijos gynėjas mirė tik viena diena vėliau, kai Radvila, iš niekur 
nesulaukęs paramos, turėjo leisti švedams užimti Rygą, kuri jau 
niekad nebegrįžo Respublikai. 

Su Radvilomis Katkevičiai nesugyveno, ir vieną metą jų san¬ 
tykiai tiek pablogėjo, kad tarp jų vos neįvyko kautvnių (1606 m.): 
abiejų pusių rūmai Vilniuje buvo paversti tvirtovėmis, buvo jau pa¬ 
statytos patrankos, ir tereikėjo tik kibirkšties. Mat, Katkevičiai, nepai¬ 
sydami anksčiau padarytos sutarties, buvo sumanę neduoti Jonušui 
Radvilai (rokošininkui) jų globojamos į metus suėjusios Slucko 
kunigaikštytės Zofijos; ją Radvilos ir norėjo jėga pasiimti. Bet 
Katkevičiai pagaliau nusileido, ir kautynių nebeįvyko. 

Aišku, kad visų tų didžiūnų varžytynių bei kovų metu tai 
viena, tai kita pusė šaukėsi į pagalbą karalių ar lenkus, o visa tai 
ėjo Lietuvos valstybinio vieningumo nenaudai: mezgėsi tarp abiejų 
valstybių ponų savitarpiniai ryšiai, kūrėsi bendros partijos. 

Be Radvilų ir Katkevičių, šitam laikotarpy iškilo dar vienas 
žmogus iš vidutinės ponijos tarpo, būtent Leonas Sapiega. 
Tai buvo ne karys, o valstybininkas diplomatas. Stp. Batoro lai¬ 
kais jis gavo vicekanclerystę, o Zigmanto Vazos valdymo pradžioje 
gavo kanclerystę; 1623 m. kanclerystę užleidęs Albertui St. 
Radvilai (iš Nesvyžiaus šakos), gavo didžiojo hetmono ir Vil¬ 
niaus vaivados urėdus. Savo karjeros pradžioje jis buvo Radvilų 
auklėtinis, jų dvariškis ir giminė (buvo vedęs Kristupo Radvilos 
Perkūno dukterį Elžbietą). Bet iškilęs ir jis pasidarė jų konku¬ 
rentas. Mirus Katkevičiui, į hetmono ir Vilniaus vaivados urėdus 
veržte veržėsi Kristupas II Radvila. Karalius, nenorėdamas atiduoti 
tų vietų protestantui Radvilai, iš pradžių nedavė jų niekam, bet 
pagaliau atidavė jas tada jau 68 m. seneliui L. Sapiegai. Niekuo¬ 
met su karo reikalais nesusidūręs, Sapiega nelabai tiko het- 
monų, bet kadangi jis buvo autoritetingiausias to meto Lietuvos 
ponas, tai jo paskyrimas galėjo duoti mažiausia progos skųstis 
Radvilai. Paskutiniai Zigmanto Vazos laikų karai su švedais ėjo 
jau Sapiegai hetmonaujant. Jo buvo padarytos ir separatinės 
1627 metais paliaubos su švedais, dėl kurių lenkai taip širdo. Bet 
ir hetmonaudamas jis liko tik diplomatu, o kariuomenei vadovavo 
jo sūnus Stanislovas. L. Sapiega mirė 1633 m. Po jo hetmono ir 
Vilniaus vaivados urėdai atiteko Kristupui II Radvilai (Kristupo 
Perkūno sūnui). 


7. Didžioji Maskvos suirutė ir karai su Maskva 

Maskvos suirutė. Caro Jono IV Žiauriojo sūnus Teodo¬ 
ras buvo silpnos sveikatos ir silpno proto. Jam tebegyvenant, 
visą valdžią turėjo energingas ir sumanus bajoras (taip Mas¬ 
kvoje buvo vadinami didžiūnai), jo žmonos brolis Borisas 
Godunovas. Teodoro jaunutis brolis Dimitrijas bu¬ 
vo nužudytas, o Teodoras mirė bevaikis, ir po jo caru pasiskelbė 
Godunovas (1597 m.). Po 6 metų Lenkijoje atsirado kažkoks 
jaunikaitis, kuris sakėsi esąs caraitis Dimitrijas: esą, jis pabė¬ 
gęs, o vietoj jo buvęs nužudytas kas kitas. Jį rėmė kai kurie 
Lenkijos ponai, o Sandomiero vaivada Mniškas (Mniszek) 
net pasiskubino išleisti už jo savo dukterį Mariną. Karalius 
Zigmantas taip pat jį maloniai priėmė. Lenkų ponų padedamas, 
jis 1605 m. užėmė Maskvą. Godunovas kaip tik tuo metu staiga 
mirė, o jo sūnus buvo nunuodytas. Tam tariamajam Dimitri- 
jui užėmus sostą, tuojau atvyko Marina, ir įvyko vestuvės. Bet 
netrukus kilo maištas, apsimetėlis (samozvancas) Dimitrijas 

žuvo, o Marina su tėvu ir daugybė lenkų buvo suimti. Caru 
buvo paskelbtas bajoras Vasylius Šuiskis. Tačiau 
Maskvoj nebuvo ramybės nė dabar. Krašte prasidėjo nauji su¬ 
kilimai, ir atsirado antras apsimetėlis Dimitrijas. Visi gerai ži¬ 
nojo, kad jis apgavikas, bet vis dėlto atsirado ir jį remiančių. 
Vieni jį rėmė dėl to, kad neapkentė Šuiskio, o kiti už pinigus. 
Lietuvoje tada tik ką buvo aprimęs karas su švedais, o Lenki¬ 
joje ėjo vidaus karas, vadinamasis Zebžidovskio rokošas. Kai 

1608 m. pasibaigė rokošas, darbo netekę, plėšikauti įpratę ka¬ 
reivių būriai nuvyko padėti tam apsimetėliui Dimitrijui II. Tuo 
būdu susidarė net kelios iš tokių lenkų ir lietuvių būrių sudarytos 
kariuomenės. O kadangi caras Šuiskis buvo padaręs sutartį su 
Švedais, tai karalius Zigmantas ir jį laikė savo priešu; todėl 

1609 m. Zigmantas paskelbė Maskvai karą. 

Karas su Maskva. Dvejus metus karaliaus kariuomenė iš¬ 
stovėjo apgulusi Smolenską ir 1611 m. jį vis dėlto paėmė. 
Tuo tarpu lenkų hetmono Zolkievskio sumuštą Šuiskį Maskvos 
bajorai pašalino nuo sosto ir caru pažadėjo išrinkti Zigmanto sū¬ 
nų Vladislovą. Lenkų ir lietuvių kariuomenės būriai užėmė 
Maskvą ir ėmė valdyti karalaičio Vladislovo vardu. Apsime¬ 
tėlis Dimitrijas, pasitraukus nuo jo samdytiems lenkams ir lietu¬ 
viams, pasišalino nuo Maskvos ir netrukus žuvo. Bet karalius 
Zigmantas nesutiko savo sūnaus leisti į Maskvą: jis už¬ 
sigeidė pats būti Maskvos caru. Maskvai jo pretenzijos buvo 
labai nemalonios, nes jis buvo žinomas, kaip labai netolerantin- 
gas katalikas. Deryboms ilgai užtrukus, palaidų kariuomenės 
būrių alinamas kraštas sukilo. Maskvos įgulai buvo sunku iš¬ 
silaikyti. Jos nebeišgelbėjo nė karaliaus atsiųstas Katkevičius. O 
kai jos gelbėti išsiruošė patsai karalius Zigmantas su didesnėmis 
jėgomis, jau buvo per vėlų: įgula buvo priversta iš bado pa¬ 
siduoti. Caru buvo išrinktas metropolito Filareto, Teodoro 
Romanovo, sūnus Mykolas (1613 m.). Su juo prasidėjo nau¬ 
joji Maskvos, o vėliau „visos Rusijos" carų dinastija, kuri iš¬ 
gyvavo iki 1917 m. revoliucijos (iš tikrųjų Romanovų vyriškoji 
linija išmirė jau XVIII amžiuje, tačiau carai tebesivadino Roma¬ 
novais iki pat galo). 

Vladislovo žygis ir Divilino paliaubos. Zigmantas Vaza, 
besiverždamas į carų sostą, ne tik patsai jo negavo, bet dar pa- 

Smolenskas XVII amžiuje. 

(Senas raižinys). 

kenkė ir savo sūnui. Tačiau karalaitis Vladislovas, turėdamas 
Maskvos bajorų pasirašytą jo išrinkimo raštą, titulavosi caru ir 
1617 m. žygiavo užimti Maskvos; kariuomenei vadovavo Kat¬ 
kevičius. Maskva buvo pasiekta, tačiau jos paimti nepavyko, 
ir 1618 m. D i vi Ii n o kaime (prie Maskvos) buvo padarytos 
16 metų paliaubos. Maskva būtinai reikalavo, kad Vladislovas 
nebesivadintų caru, bet tas neatsisakė nuo titulo. Šitas klau¬ 
simas tuo būdu ir liko neišspręstas, bet sienų klausimas ir kiti 
reikalai buvo sutvarkyti. 

Paliaubų sutartis Lietuvai ir Lenkijai buvo naudinga: ja 
Lietuvai buvo patvirtinta 1611 m. atgauta Smolensko sri¬ 
tis, kuri Maskvos valdžioje buvo nuo 1514 m. (žiūr. 204 psl.), 
o prie Lenkijos buvo priskirti Černigovas ir Naugardas Sie- 
verskas. 

8. Zigmanto Vazos valdymo charakteristika 

Zigmantas mirė 1632 m., iškaraliavęs net 44 m. Jo valdy¬ 
mas nei Lietuvai nei Lenkijai nieko gero nedavė. Būdamas di¬ 
delis savimyla, užsispyrėlis ir turėdamas daugybę visokių 
didelių planų, kurių nemokėjo siekti, jis užtraukė savo valsty¬ 
bėms tik daug vargo. Visas jo valdymo periodas pilnas sun¬ 
kių karų. Dėl jo nesugebėjimo Lietuva ir Lenkija neteko be¬ 
veik visos bendrai valdytosios Livonijos; dėl jo svajonės su¬ 
kurti vieną didžiulę valstybę, jo sūnus negavo Maskvos sosto. 
Tik dėl Maskvos nusilpimo tepavyko atgauti didelius žemių 
plotus. 

Kaip tik Zigmanto laikais tiek Lenkijoje, tiek Lietuvoje įsi¬ 
galėjo vėliau dar labiau įsivyravusi vidaus netvarka. Didžiū¬ 
nams bekovojant su užsispyrėliu karalium ir tarpusavy, įsiga¬ 
lėjo vadinamoji „aukso laisvė": kas tik buvo galin¬ 
gas, galėjo nieko neklausyti ir elgtis kaip tinkamas. Jo nevy¬ 
kusiai padaryta bažnytinė unija sukiršino rytų apeigų tikinčiuo¬ 
sius (unitus su pravoslavais) ir paruošė dirvą vėlesnėms aud¬ 
roms ir Maskvos įsikišimui. Jo griežtai palaikomi katalikai įsi¬ 
galėjo, bet užtat tarp katalikų ir protestantų ponų šeimų kas¬ 
kart vis labiau augo nesantaika, kelianti netvarką. O visa tai 
ardė valstybės vidaus ramybę, griovė jos pamatus. 

b. Vladislovo Vazos laikai (1632-1648 m.) 

9. Vladislovo asmuo ir elekcija 

Zigmantas Vaza mirdamas paliko 5 sūnus ir 2 dukteris. 
Nuo pat valdymo pradžios tėvas buvo pradėjęs rūpintis, kad 
Lietuvos ir Lenkijos sostai atitektų vienam iš jo sūnų. Tas 
klausimas jam ypač parūpo į valdymo pabaigą, kai žlugo viltys 
atgauti Švedijos sostą: mat, išrinkus Lietuvos Lenkijos valdovu 
ką kitą, visa jo šeima būtų likusi visiškai neaprūpinta. Dėl to 
po Altmarko (1629 m.) paliaubų svarbiausias Zigmanto rūpes¬ 
tis buvo laiduoti vyriausiam sūnui Vladislovui sostą. Ir anks¬ 
čiau jis ne kartą rūpinosi, kad Vladislovas būtų karūnuotas ka¬ 
ralium dar prie gyvos jo galvos, tačiau daugumas ponų visada 

būdavo prieš tai nusistatę. Mat, Zigmantas, siekdamas abso¬ 
liutizmo ir spausdamas nekatalikus, buvo įsigijęs daug priešų, 
todėl Vladislovo karūnavimui būdavo priešinamasi vien tik 
iš opozicijos tėvui. Tuo tarpu patsai Vladislovas krašte buvo 
labai mėgiamas. Tėvas visose iškilmėse jį laikydavo greta savęs, 
ir bajorija buvo įpratusi laikyti jį natūraliu įpėdiniu. Be to, 
tėvas jį buvo įtraukęs ir į valstybės valdomąjį darbą. Ne kartą 

jis vadovavo karo žy¬ 
giuose ir atliko nemaža 
kitų valstybinių darbų. 
Tėvui mirštant, jis buvo 
jau subrendęs vyras — 
turėjo 36 m. amžiaus. 
Savo taktu ir gabumais 
jis nusipelnė visų pa¬ 
garbą. O kadangi jis 
palaikė draugiškus san¬ 
tykius su visais tėvo 
skriaudžiamaisiais, tai jį 
palaikė ir visa opozicija, 
tikėdamasi, kad po tėvo 
mirties sūnus atitaisys 
jiems skriaudas. Todėl 
tėvui mirus jokio kito 
kandidato nebuvo. Visas 
tarpuvaldis buvo labai 
trumpas ir ramus. Pati 
elekcija užtruko vos V2 
valandos, nes Vladislovo 
priešų nebuvo. Tai buvo 
iš viso pirmoji ir paskutinioji tokia trumpa ir 
rami elekcija. 

Lietuva dabar dalyvavo ir konvokaciniam, ir elekciniam, ir 
karūnaciniam seime ir pirmą kartą, renkant karalių, nepateikė len¬ 
kams jokių savo reikalavimų. Mat, abi to meto Lietuvos par¬ 
tijos — velionies karaliaus proteguoti katalikai ir jo neapkęsti 
protestantai — palaikė Vladislovą. Katalikai Vladislovą pa¬ 
laikė dėl artimų ryšių su tėvu ir visa jo šeima, o protestantai dėl 



Vladislovas Vaza, 

1632—1648 m. d. Lietuvos kunigaikštis 
ir Lenkų karalius. 

to, kad jis jiems pažadėjo atitaisyti savo tėvo padarytas skriau¬ 
das; taip antai, protestantų vadui Kristupui II Radvilai Vla¬ 
dislovas pažadėjo po senelio Leono Sapiegos mirties jo valdomą 
Vilniaus vaivadiją ir didžiojo hetmono urėdą. Visiems neka- 
talikams, be to, buvo garantuota visiška tikėjimo laisvė. Vla¬ 
dislovas savo pažadus iš tikrųjų įvykdė: nekatalikų jis niekad 
nespaudė ir visus laisvuosius urėdus tuojau išdalino kaip tik 
tiems, kuriuos spaudė jo tėvas. Netrukus, mirus Leonui Sapie¬ 
gai, pirmieji urėdai Lietuvoje iš tikro atiteko Kristupui Radvi¬ 
lai. Nuo to laiko, iki galutinai išmirė (1655 m.), biržiečiai Rad¬ 
vilos vėl tapo vadovaujančiąja Lietuvos didžiūnų šeima. 


10. Karas su Maskva ir Polianovos taika 

Divilino paliaubų sutartis (1618 m.) Maskvai buvo labai 
negarbinga, nes ji turėjo užleisti Lietuvai ir Lenkijai nemaža 
žemių. Todėl caras vis laukė progos atsigriebti. Paliaubos 
baigėsi 1633 m. vasarą, ir Maskva ruošėsi naujam karui. Kai 
1632 m. atėjo žinia, kad mirė karalius Zigmantas, caras Myko¬ 
las, nelaukdamas paliaubų galo, didžiulę savo kariuomenę iš¬ 
siuntė užimti Lietuvos Smolensko. Mat, jis tikėjosi, kad tarpu- 
valdis ilgai užtruks, kad jo metu, kaip paprastai, krašte kils ne¬ 
ramumų. Tačiau caras apsivylė, nes tarpuvaldis buvo labai ra¬ 
mus ir trumpas (Maskvos puolimas dar labiau vertė paskubinti 
elekciją), ir naujasis karalius veikiai galėjo išžygiuoti į karą. 

Maskvos kariuomenei iš karto sekėsi. Jai kelio pastoti 
išėjo Lietuvos lauko hetmonas Kr. Radvila, kurs betgi, labai 
maža teturėdamas kariuomenės, negalėjo jos sulaikyti. Greit 
caro kariuomenė atsidūrė prie Smolensko, kurį išgelbėjo tiktai 
tvirtos sienos: beveik ištisus metus jis išsilaikė apgultas, kol 
pagaliau patsai karalius Vladislovas atėjo jo išvaduoti. Prieš 
100.000 caro kariuomenės jis teatsivedė vos 15.000 lietuvių ir 
lenkų. Tačiau sumanių manevrų dėka Smolenskas buvo išgel¬ 
bėtas: caro kariuomenė buvo apsupta ir priversta pasiduoti (ji 
buvo paleista tik padėjusi ginklus). Carui nebeliko kitos iš¬ 
eities, kaip tiktai taikintis. Po IV 2 mėn. derybų Poliano¬ 
vos kaime (tarp Viazmos ir Dorogobužo) buvo padaryta am- 

žinoji taika. Ja caras atsisakė nuo visų jau Divilino paliaubų 
sutartimi perleistų žemių, atsisakė nuo pretenzijų į Livoniją ir 
sutiko sumokėti 200.000 rublių karo išlaidų, o Vladislovas už 
tai pripažino jį caru ir atsisakė nuo visų pretenzijų į Maskvos 
sostą. Jis taip pat pasižadėjo grąžinti tą Maskvos bajorų raštą, 
kuriuo (1610 m.) buvo patvirtintas jo išrinkimas caru. Vla¬ 
dislovas karo metu parodė didelių vado gabumų, ir jo populia¬ 
rumas krašte dar labiau pakilo. Dabar nustatyta siena su Mas¬ 
kva išbuvo iki naujojo 1654 m. karo, sukelto kazokų sukilimų. 

11. Santykiai su Švedais 

Švedijos sosto klausimas. 

Vos padarius taiką su Mask¬ 
va, teko rūpintis santykiais su 
Švedija. 1629 m. padarytos 
Altmarko paliaubos baigėsi 
1635 m., tad reikėjo arba ruoš¬ 
tis naujam karui arba rūpintis 
pratęsti paliaubas. Nors ren¬ 
kamas karalium Vladislovas ir 
buvo pasižadėjęs nebesirūpin¬ 
ti Švedijos sostu, tačiau iš 
tikrųjų nuo jo neatsisakė. 1632 
m. rudenį ties Liucenu (Vo¬ 
kietijoje) žuvo Švedų kara¬ 
lius Gustavas Adolfas. Vla¬ 
dislovas ketino vesti jo našlę 
žmoną, bet jo priešai Švedi¬ 
joje sosto paveldėtoja pa¬ 
skelbė jaunutę Gustavo Adol¬ 
fo dukterį Kristiną. Vladislo¬ 
vas pasiryžo vesti ją, tačiau 
Švedijos ponai ir tam pasi¬ 
priešino. Tada jis nusprendė, paliauboms pasibaigus, pradėti 
karą su Švedais. Ir iš tikro 1635 m. jis pats su lenkų kariuo¬ 
mene pradėjo pulti švedus Prūsijoje, o Lietuvos hetmonas Kris¬ 
tupas Radvila taip pat sėkmingai puolė juos Livonijoje. 



Kristupas II Radvila, 

Kristupo I Perkūno sūnus, — 1615— 
1635 m. lauko hetmonas, 1635—1640 m. 
did. hetmonas, 1633—1640 m. Vilniaus 
vaivada; didelis kalvinų globėjas. 

Štumdorfo paliaubos (1635 m.)- Tuo metu Vokietijoje tebe¬ 
ėjo vadinamasis 30 metų karas. Protestantų šalininkams, ėjusiems 
prieš imperatorių, buvo labai svarbu, kad tarp Lietuvos Lenkijos 
ir Švedijos būtų taika, kad Švedija neatitrauktų savo jėgų iš 
Vokietijos. Dėl to Štumdorfe (Prūsijoje, netoli Marijenburgo) 
tarp Lietuvos Lenkijos ir Švedijos prasidėjo derybos; į jas at¬ 
vyko Prancūzijos, Anglijos ir Olandijos atstovai rūpintis taika. 
Karalius Vladislovas, nieku būdu nenorėdamas atsisakyti nuo 
Švedų sosto, geidė kariauti. Tiesa, jis buvo surinkęs didelę ka¬ 
riuomenę, tačiau imperatorius ir Ispanijos karalius, kuriems rū¬ 
pėjo, kad tarp Švedų ir Lietuvos Lenkijos kiltų karas, jo tin¬ 
kamai neparėmė. Be to, lenkų bajorija reikalavo taikos ir gra¬ 
sino neduoti karui lėšų; jai pakako ir to, kad švedai žadėjo 
pasitraukti iš Prūsijos miestų, jų valdomų nuo 1629 m.: jiems rū¬ 
pėjo tik, kad palengvėtų prekyba ir kad jie galėtų lengviau par¬ 
duoti savo ūkio produktus. Karalių palaikė tik Lietuva, kuriai 
rūpėjo atgauti Livoniją. Po ilgų derybų Lenkijos ponai prieš 
karaliaus valią padarė 26 m. paliaubas. Jomis Vladislovo tei¬ 
sės Švedų sostui buvo paliktos neišpręstos, švedai pasitraukia iš 
Prūsijos, bet jiems paliekama visa Livonija. Tuo tarpu Rad¬ 
vila Livonijoj buvo išvaręs švedus iš visos Cėsio (Vendeno) 
vaivadijos; jis tebekariavo su jais net po paliaubų, bet vėliau 
viską turėjo grąžinti švedams. Karalius dėl šitokios sutarties 
netvėrė apmaudu, tačiau buvo priverstas ją pasirašyti; jis dar 
tikėjosi, kad seime jai pasipriešins lietuviai ir kad ji nebus rati¬ 
fikuota. Lietuva ne tik nieko negavo iš tos sutarties, bet dar 
buvo priversta grąžinti švedams net tai, ką buvo nukariavusi 
Livonijoje. Todėl jos atstovai seime kėlė protestą, tačiau len¬ 
kai juos nuramino, žadėdami kitur atsilyginti, ir sutartis buvo 
ratifikuota. Tuo būdu su Švedais turėjo būti ilga taika, bet 
1655 m., nebelaukdami paliaubų galo, jie vėl pradėjo karą. 


12. Ramusis Vladislovo valdymo periodas 

Padarius taiką su Maskva ir Švedais, Lietuva jokių nesu¬ 
sipratimų nebeturėjo. Karalius Vladislovas buvo sumanęs 
ruošti didelę koaliciją prieš turkus, bet jo planams pasipriešino 
senatas ir seimas. Turėdamas dėl to daug nemalonumų ir dide- 

lių nuostolių, karalius nebekūrė jokių didelių planų. Iš visų 
pusių varžomas, jis įpuolė į apatiją ir leido gyvenimui eiti savo 
vaga. Beje, jis dar bandė sutaikinti protestantus su katalikais, 
bet tam reikalui sušauktas suvažiavimas (1645 m.) nieko nepa¬ 
siekė. Tuo būdu krašte ir toliau ėjo, kaip ėję, nuolatiniai kivir¬ 
čai dėl tikybos, ponai rungėsi tarp savęs, kovojo dėl vietų, o 
seimai dažniausiai būdavo netvarkingi ir dažnai iširdavo, nieko 
nenutarę. Bet kadangi tuomet nebebuvo su niekuo karų, tai 
kraštas po Zigmanto laikų suiručių ir vidujinių vaidų ėmė atsi¬ 
gauti savaime, be jokių reformų, be jokių pastangų krašto ge¬ 
rovei pakelti. Jokių reformų nė nebuvo galima padaryti, nes 
karalius, būdamas suvaržytas, nieko negalėjo veikti, o seimas, 
visą laiką būdamas pakrikęs, nieko svarbesnio negalėjo nutarti. 

Po 13 ramių metų, pačiam Vladislovo gyvenimo gale, Len¬ 
kiją, o iš dalies ir Lietuvą, sukrėtė audringas kazokų sukilimas, 
įvedęs Lietuvą su Lenkija į naujus sunkius karus su Maskva ir 
Švedija. 


13. Ukraina ir kazokai 

Ukraina. Dabar vadinamoji Ukraina XIII amžiuje buvo bai¬ 
siai nuteriota užplūdusių totorių ordų. Pietinėje jos dalyje gy¬ 
ventojai buvo visiškai išnykę: vieni išbėgiojo, o kitus totoriai pa¬ 
ėmė į vergiją ir pardavinėjo. Tik kai tas kraštas pateko į Lietuvos, 
o vėliau (1569 m.) į Lenkijos valdžią, jame vėl palengva pradėjo 
rastis gyventojų. Didieji Lietuvos kunigaikščiai ir Lenkų kara¬ 
liai tuščius jos žemių plotus dalino bajorams arba kūrė ten se¬ 
niūnijas. Valstiečiai ten buvo kviečiami gyventi lengvesnėmis 
sąlygomis, negu gyveno kitur: ilgą laiką, kartais net iki 40 metų, 
jie ten išbūdavo laisvi, tiktai po sutarto laiko iš jų pareikalau¬ 
davo tokių pat pareigų, kaip ir kitur. Įpratę būti laisvi, valstie¬ 
čiai sunkiai davėsi baudžiauninkais paverčiami, todėl ten nuo¬ 
lat būdavo visokių neramumų. Valstiečiai nekentė bajorų 
ne tik kaip skriaudėjų, bet ir kaip katalikų (mat, valstiečiai ten 
buvo pravoslavai). Todėl, pradėjus vykdyti bažnytinę uniją, 
santykiai tarp bajorijos ir valstiečių dar labiau paaštrėjo, nes 
valstiečiams atrodė, kad bajorija juos nori atitraukti nuo tikrojo 
Dievo. Dėl šitų priešybių kiekvienas tose žemėse neramumas 

grėsė dideliu visų valstiečių sukilimu; o neramumų ten dažnai 
sukeldavo kazokai. 

Kazokai. Buvusių dykumų kolonizacija ėjo palengva, 
nes Juodosios jūros pakrantėse gyvenę totoriai nesiliovė užpul¬ 
dinėti to krašto. Ypač dėl to buvo pavojinga gyventi tos dy¬ 
kumos pakraščiuose. Todėl net XVII amžiaus pradžioje Dnie¬ 
pro žemupys dar tebebuvo negyvenamas: gyvenamosios sodybos 
baigėsi kiek žemiau Kijevo. Toliau nuolatinių gyvenamųjų so¬ 
dybų nebebuvo, ir ten rinkdavosi būriai visokių pabėgėlių. 
Daugumas jų buvo nuo ponų pabėgę valstiečiai, o kiti — vi¬ 
sokį nuo bausmių pabėgę nusikaltėliai ir šiaip avantiūristai. 
Vyriausioji jų stovykla Padnieprėje buvo vadinama Siče, o 
jie patys — kazokais (kazokas totoriškai reiškia valkatą^ 
bastūną). Jie gyveno iš medžioklės ir plėšimų; savo drąsių 
vadų vedami, nuolat puldavo totorius, o valtimis nuplaukdavo 

į turkų pasienius ir ne kartą apiplėšdavo net Konstantinopolio 
priemiesčius. Jie save laikė priešakiniais krikščioniškojo pa¬ 
saulio sargais ir puolė totorius ar turkus, visiškai nepaisydami, 
ar šie tuo metu su krikščionimis kariavo ar gyveno taikoje. Už 
jų puolimus totoriai dažnai atkeršydavo Kijevo ir Podolės 
sritims. 

Pastangos sutvarkyti kazokus ir kazokų sukilimai. Da¬ 
rant taiką tiek totoriai, tiek turkai visada reikalaudavo iš Len¬ 
kų karalių ir didžiųjų Lietuvos kunigaikščių, kad suvaldytų 
kazokus. Todėl jau Zigmanto Augusto laikais rūpintasi juos 
sutvarkyti. Po Liublino unijos visos dabartinės Ukrainos 
žemės buvo priskirtos prie Lenkijos, ir nuo to laiko nuolatinio 
rūpesčio su kazokais turėjo vieni lenkai. Buvo galvota juos 
paversti pasienio kariuomene, duoti jiems vadą ir mokėti algas. 
Steponas Batoras buvo sudaręs iš jų 500 raitelių vėliavą. Zig¬ 
manto Vazos laikais (1590 m.) kazokai buvo surašyti į vadina¬ 
muosius regestrus, o kiti priversti užsiimti ramiu žemės 
darbu. Bet karo metu būdavo suorganizuojama daug didesnė 
kazokų kariuomenė. Taip antai, jie buvo pašaukti kariauti ir 
prieš Maskvą ir prieš švedus. Daugumas laisvę pamėgusių ka¬ 
zokų bemeilijo likti kariais, o ne baudžiauninkais; todėl visi tie, 
kurie nepatekdavo į regestrus, visuomet būdavo nusiteikę maiš- 

tui. Nelabai džiaugėsi ir regestriniai, nebegalėdami kada pano¬ 
rėję pulti totorių. Todėl dėl menkos priežasties jie labai dažnai 
sukildavo, prie jų bematant prisidėdavo gyvenę kazokišką gy¬ 
venimą ir visi savo ponų nekenčią valstiečiai, ir kiekvienu mo¬ 
mentu tose srityse grėsė visuotinis liaudies maištas prieš bajo¬ 
riją. Tokių didesnių ir mažesnių sukilimų buvo nemaža. Tų 
sričių ponai savo dvaruose laikė ištisus kariuomenės pulkus, 
tačiau ne visada apsigindavo patys, ir labai dažnai tekdavo žy¬ 
giuoti prieš kazokus Lenkijos hetmonams. Nugalėti kazokai 
nutildavo, dalis jų pakliūdavo į regestrus, daugumas turėdavo 
eiti dirbti žemės, o dalis bėgdavo į tolimą ir nepasiekiamą Sičę. 
Bet po kiek laiko ir vėl dėl kokios nors priežasties prasidėdavo 
naujas sukilimas. 

Bagdono Chmelnickio sukilimas. Vladislovo laikais ka¬ 
zokų sukilimų buvo net keletas. Paskutinysis buvo žiau¬ 
riai numalšintas 1637—1638 m. Po to buvo palikta 6.000 re- 
gestrinių kazokų. 10 metų praėjo ramiai. Bet tuo laiku pra¬ 
dėjo bręsti naujas sukilimas, kurį sukėlė buvęs kazokų kariuo¬ 
menės raštininkas Bagdonas Chmelnickis. Nuskriaus¬ 
tas vieno lenkų bajoro, suviliojusio ir atėmusio iš jo žmoną, 



Griuvėsiai namų, kuriuose mirė Vladislovas Vaza (Merkinėje). 

sumušusio sūnų ir išvijusio jį patį iš ūkio, Chmelnickis bandė 
ieškoti teisybės pas karalių ir seime, bet, jos neradęs, pabėgo į 
Sičę. Ten jis sukėlė visus kazokus, prie kurių prisidėjo daugumas 
ramių valstiečių; dar pasikvietęs į pagalbą totorių, 1648 m. dvie¬ 
juose mūšiuose ties Gel¬ 
tonaisiais Vandenimis ir 
Korsūne jis sunaikino 
visą Lenkų kariuomenę; 
į nelaisvę pakliuvo net 
abu hetmonai. Kazokams 
kelias į Lenkiją buvo 
atviras. Kaip tik tokiuo 
kritišku momentu Mer¬ 
kinėje mirė karalius Vla¬ 
dislovas. Kadangi, visa 
kariuomenė buvo sunai¬ 
kinta, tai konvokacinis 
seimas pašaukė į karą 
visą Lenkijos bajoriją. 

Jos susirinko apie 200 
tūkst.; tačiau susitikusi 
su Chmelnickio kazo¬ 
kais ir totoriais, ji išbė¬ 
giojo be mūšio. Tai įvy¬ 
ko prieš pat naujojo ka¬ 
raliaus elekciją, ir kazo¬ 
kų bylą jau teko baigti 
Jonui Kazimierui. 

c. Jono Kazimiero laikai (1648—1668 m.) 

14. Jonas Kazimieras ir jo elekciją 

Vladislovas įpėdinių nepaliko. Bet kadangi kraštas jau 
buvo apsipratęs su Vazų šeima ir į ją žiūrėjo, kaip į savą di¬ 
nastiją, tai niekas apie kitus kandidatus nė negalvojo. Rei¬ 
kėjo tik išspręsti ginčą tarp dviejų sosto trokštančių Vladislovo 
brolių — Karolio ir Jono Kazimiero. Abu jie ligi tol nebuvo 



Jonas Kazimieras, 

1648—1668 m. d. Lietuvos kunigaikštis 
ir Lenkų karalius. 


niekuo pasižymėję; bet vis dėlto Jonas Kazimieras turėjo dau¬ 
giau simpatijų; be to, už jį pasisakė ir Chmelnickis. Todėl jis 
ir buvo išrinktas. 

Jono Kazimiero valdymo laikai Lietuvai ir Lenkijai buvo 
sunkiausi. Jis neturėjo jokių valstybinių gabumų; visą savo 
viešpatavimo laiką jis daugiausia rūpinosi asmeniškais reikalais. 
Neturėjo jokių didelių planų ir visą laiką išbuvo visiškoje savo 
žmonos įtakoje. Jo žmona buvo velionies karaliaus Vladislovo 
našlė, prancūzė Marija Liudvika. Energinga intrigantė, 
karališkuosiuose rūmuose ji daugiau reiškė, negu pats karalius. 
Negalėdamas išsinarplioti iš to chaoso, į kurį jį įtraukė išdykusi 
ponija ir žmonos intrygos, Jonas Kazimieras pagaliau net atsi¬ 
sakė nuo sosto. 


15. Pradžia 1654—1667 m. karo su Maskva 


Kazokų pasidavimas Maskvai. Jonui Kazimierui nesisekė 

tvarkyti kazokų reikalo. Lenki¬ 
joje jie pasiekdavo net tolimąjį 
Lvovą, o Lietuvoje — net Pinską 
ir Mozyrių. Keletą tokių užpuo¬ 
limų Lietuva pati atrėmė ir net 
padėjo lenkams. Pagaliau 1651 m. 
kazokai buvo sumušti, ir Chmel¬ 
nickis pasižadėjo palikti vos 20.000 
regestrinių, nors prieš porą metų 
jam buvo leista jų laikyti net 
40.000. Todėl buvo sunku laukti 
ramybės, nes buvo neįmanoma 
laisvuosius kazokus paversti bau¬ 
džiauninkais. Chmelnickis tuo 
tarpu nesitenkino gindamas ka¬ 
zokų teises ir pravoslaviją, bet jau 
svajojo sukurti atskirą Ukrainos valstybę. Tam tikslui jis buvo 
pasidavęs turkų sultono globai. Tačiau netrukus jis atsimetė 
nuo turkų ir pasidavė Maskvos carui Aleksiejui (1653 m.), kuris 
sutiko kazokų kariuomenės palikti net 60.000, o jų hetmonu pa¬ 
skyrė Chmelnickį. 



Bagdonas Chmelnickis. 


324 . 


Pradžia karo su Maskva. Caro sutikimas priimti į savo 
globą kazokus reiškė Polianovos taikos sulaužymą. 1654 m. 
viena caro kariuomenė ėmė veržtis į Lietuvą, o kita su kazokais 
— į Lenkiją. Gintis buvo neįmanoma: Lietuvos kariuomenė buvo 
nedidelė, o, be to, nesutarė jos vadai (tuomet didžiuoju hetmonų 
buvo Jonušas Radvila, o lauko hetmonų — jo priešas Gansiaus- 
kas); jie veikė atskirai, ir nepajėgė sulaikyti rusų. Priešas ėmė 
vieną miestą po kito. Tik Smolensko tvirtos sienos sulaikė 
rusus net 4 mėnesius, o kiti miestai — Polockas, Vitebskas, 
Mogilevas, Mozyrius — greit pasidavė. Karalius Jonas Kazi¬ 
mieras atvyko Lietuvos gelbėti. Norėdamas gauti karui jėgų 
ir sutaikinti ponus, jis šaukė Lietuvos bajoriją suvažiuoti į Gar¬ 
diną; bet jos atvyko labai maža, ir karalius išvyko į Lenkiją, 
nieko nenuveikęs. Lietuva buvo palikta savo pačios likimui. 
Žiemos šalčiai buvo sulaikę Maskvos kariuomenę, bet 1655 m. 
ji vėl ėmė žygiuoti į Lietuvos gilumą; Lietuvos hetmonai netu- 



Jono Kazimiero elekcija. 

(J. Kosako paveikslas). 

rėjo jėgų jai sulaikyti. Radvila su 5.000 kariuomenės paliko 
net Vilnių ir pasitraukė į Kėdainius; jis tik spėjo išsivežti iš 
Vilniaus iždą ir sudeginti tiltą per Nerį. Rusai užėmė miestą 
be kovos. 

Tai buvo pirmas atsitikimas Lietuvos istorijoje, kad priešas 
užėmė jos sostinę (nuo kryžiuočių laikų ji nebuvo net pulta). 
Miestas buvo turtingas ir gražus. Nieko to nematę savo tėvy¬ 
nėje, rusai ėmė baisiausiai jį plėšti ir naikinti; visos brangeny¬ 
bės buvo gabenamos į Maskvą. Ten buvo išvežti net ponų 
rūmų baldai. Be to, miestą baisiausiai naikino pakrikę karei¬ 
viai: buvo išplėšti net bažnyčių ir vienuolynų rūsiai, išmėtyti 
juose esantieji kaulai ir išneštos grabuose rastos brangenybės. 

Šitųplėšimų metu mieste kilo gaisras, kurs truko net 17 dienų 
ir sunaikino viską, kas dar buvo likę neišplėšta. Po karo Vil¬ 
niaus nebegalima buvo nė pažinti. (Šito rusų antplūdžio metu 
kažkur buvo paslėptas ir ligi šiol nerandamas Vytauto grabas, 
— žr. 146—148 psl.). 

Netrukus rusai taip pat užėmė Gardiną ir Kauną. Neuž¬ 
imta liko tik Žemaitija, Aukštaitijos šiaurė ir Brastos sritis. 
Hetmonas Radvila su nedidele Lietuvos kariuomene sustojo 
Kėdainiuose, lauko hetmonas Gansiauskas — Žemaitijoje. 
Be jų, dar turėjo savo paties pinigais surinktos kariuomenės Vi¬ 
tebsko vaivada Povilas Sapiega, kuris veikė atskirai ir nuo rusų 
traukėsi Lenkijos link. Caras tuo tarpu pats atvyko į Vilnių ir 
reikalavo iš likusios bajorijos prisiekti, kad pripažins jį di¬ 
džiuoju Lietuvos kunigaikščiu. Jis jau buvo pradėjęs net ofi¬ 
cialiai vartoti didžiojo Lietuvos kunigaikščio titulą. Tik 1656 
m., kai jam buvo duota vilties po Jono Kazimiero gauti visos 
Respublikos sostą, — su juo buvo padarytos paliaubos, kurio¬ 
mis jam buvo paliktos visos užimtosios žemės (tuo laiku rusų 
neužimtąsias Lietuvos sritis jau buvo užėmę švedai). 


16. Karas su švedais ir Kėdainių sutartis 

Karo pradžia. Štumdorfe padarytų paliaubų laikas baigėsi 
1661 m. Bet Švedijoje tuo tarpu įvyko permainų. Gustavo 

Adolfo duktė Kristina, kuriai buvo pripažintas sostas, susipy¬ 
kusi su savo ponais, atsisakė nuo sosto. Sostas atiteko Karo¬ 
liui X Gustavui, Gustavo Adolfo sesers ir Vokietijos 
Cveibriukeno kunigaikščio sūnui. Jis buvo auklėjamas Švedi¬ 
joje ir sostą turėjo gauti kartu su Kristinos ranka. Dabar jį 
gavo be jos. Jaunutis karalius troško pasižymėti kare, norėjo 
pasiplėšti ir dar kartą parodyti pasauliui švedų ginklo garbę. 
Kaip tik tuo laiku į Stokholmą atvyko ištremtas Lenkijos vice¬ 
kancleris Radziejovskis, kuris visą laiką įtikinėjo Karolį Gus¬ 
tavą, kad Joną Kazimierą tiktai karu tegalima priversti atsisakyti 
nuo Švedų karaliaus titulo ir kad kariauti su juo būtų labai leng¬ 
va. Be to, jam siūlė sąjungą Chmelnickis. Taigi, tikėdamasis 
lengvai laimėsiąs, Karolis X Gustavas 1655 m. vasarą 
staiga su dviem armijom per Prūsiją įsiveržė į Lenkiją, o trečia 
jo armija buvo organizuojama Livonijoj ir, generolo Gardžio 
(Magnus de la Gardie) vadovaujama, turėjo įsiveržti į Lietuvą. 
Lenkijoje švedams pasisekė: pašaukta Lenkijos bajorija pasi¬ 
davė be mūšio (ties Uiste, liepos 25 d.). Švedai netrukus užėmė 
didžiąją dalį Lenkijos; kitą dalį teriojo rusai su kazokais, o ka¬ 
ralius Jonas Kazimieras pabėgo į Austrijos Sileziją. 

Kėdainių sutartis. Pirmieji Karolio X pasisekimai Lenki¬ 
joje įvyko tuo metu, kai caro kariuomenė artinosi prie Vilniaus 
ir pagaliau jį užėmė. Lietuva buvo palikta savo pačios likimui. 
Nei iš karaliaus nei iš lenkų ji negalėjo gauti jokios paramos. 
Jos apsauga turėjo rūpintis patys Lietuvos ponai, o visų pirma 
hetmonas Jonušas Radvila. Caro kariuomenei dar tebesiarti- 
nant prie Vilniaus, jis kartu su savo pusbroliu Boguslovu ir 
Vilniaus vyskupu Tiškevičium kreipėsi į Švedų kariuomenės va¬ 
dą, generolą Gardį, siūlydamas sąjungą prieš rusus ir prašyda¬ 
mas paramos. Gardys sutiko. Vėliau, rusams užėmus Vilnių, visi 
Lietuvos ponai pakriko, daugumas išbėgo į Prūsus, ir tartis su 
Gardžiu teko beveik vienam Jonušui Radvilai, nes ir Boguslovas 
pabėgo į Palenkę, o iš ten į Prūsus. Iš anksto pasisakęs būsiąs 
sąjungininku, Gardys su kariuomene įžengė į Lietuvą. Jam atė¬ 
jus į Kėdainius, buvo sukviesta bajorija, kuri pasirašė sąjungos 
su Švedija aktą. Tuo aktu buvo nutraukiama unija 
su Lenkija ir užmezgami tokie pat ryšiai su 
Švedija. Jonas Kazimieras, nedavęs Lietuvai jokios para- 

mos, tuo aktu pašalinamas nuo sosto ir didžiuoju Lietuvos ku¬ 
nigaikščiu skelbiamas Švedų karalius Karolis X Gustavas. Šve¬ 
dai už tai turėjo padėti 
atsiimti Maskvos caro 
užkariautas žemes. Su¬ 
tartį pasirašė pirmiausia 
Jonušas Radvila, paskui 
Žemaičių vyskupas Par- 
čiauskas, Vilniaus vys¬ 
kupo įgaliotinis kanau¬ 
ninkas Bialozoras, lauko 
hetmonas Gansiauskas ir 
per 1.000 bajorijos. 

Bet Švedai neįverti¬ 
no unijos su Lietuva. Jų 
karalius į Kėdainių aktą 
nieko neatsakė, o švedų 
kariuomenė ėmė šeimi¬ 
ninkauti Lietuvoje ne 
kaip sąjungininkų, bet 
kaip okupantų kariuo¬ 
menė. Švedų karininkai 
po pavietus rinko mokes¬ 
čius ir viską tvarkė, nė 
neatsižvelgdami į bajo¬ 
rijos reikalavimus. Ba- 
rija skundėsi, ieškojo 
tas nieko negalėjo padaryti; 
švedai su juo mažai tesiskaitė, o bajorija visą kaltę vertė ant jo. 
Jo kariuomenės dalis sukilo ir, jį pametusi, nuėjo į Lenkiją 
ieškoti karaliaus Jono Kazimiero. 

Švedų karo pabaiga ir Olivos taika (1660 m.). Lenkijoj 
švedams pradėjo nebesisekti. Pasipiktinęs plėšimais, prieš juos 
sukilo visas kraštas, — ne tik bajorija, bet ir valstiečiai. Gene¬ 
rolas Gardys su kariuomene buvo iškviestas iš Lietuvos į Len¬ 
kiją. Lietuvoje liko tik mažos švedų jėgos. Tuo tarpu ir Lietuvos 
bajorija kaskart vis labiau ėmė bruzdėti prieš švedus. Pagaliau 
ir čia kilo smarkus partizaniškas karas; mažesni švedų būreliai 



Jonušas Radvila, 

Kristupo II sūnus, — 1646—1654 m. lauko 
hetmonas, 1654—1655 m. did. hetmonas, 
1646—1653 m. Žemaičių seniūnas, 

1653—1655 m. Vilniaus vaivada. 

pagalbos pas hetmoną Radvilą, bet ir 

buvo naikinami. Radvilą apšaukę išdaviku, jo priešai rinko 
jėgas. Prieš jį stojo ir lauko hetmonas Gansiauskas, kuris pa¬ 
siskelbė Kėdainių sutartį pasirašęs priverstas. Bet visų labiau¬ 
siai troško pražudyti Radvilą 
Vitebsko vaivada P. Sapiega. 

Jau anksčiau savo surinktą ka¬ 
riuomenę jis dabar padidino, 
nusprendęs pirmiausia sunai¬ 
kinti Radvilą. Šis tuo tarpu 
jau buvo išvykęs iš Lietuvos ir 
užsidaręs Tikocino pily, Pa¬ 
lenkėję. Netekusiam turtų, su 
maža kariuomene (švedai bu¬ 
vo toli) Radvilai nebeįma¬ 
noma buvo apsiginti. 1656 m. 
naujųjų metų išvakarėse Sa¬ 
piega paėmė Tikociną, atradęs 
ten Radvilą tik ką mirusį. 

Radvilai mirus, niekas jau ne- 
begynė unijos su Švedais, ir jų 
likučiai greit buvo išvyti iš 
Lietuvos. 



Povilas Sapiega, 

1646—1656 m. Vitebsko vaivada, 
1656—1665 m. Vilniaus vaivada, 
1656—1657 m. karaliui ištikimos Lie¬ 
tuvos kariuomenės regimentorius, o 
1658—1665 m. didysis hetmonas. 


Kovos su švedais Lenki¬ 
joje ėjo dar gana ilgai. Paga¬ 
liau jie buvo išvyti ir iš Len¬ 
kijos, ir 1660 m. mirus Karo¬ 
liui X Gustavui, tais pačiais 

metais O 1 i v o j e su Švedais buvo padaryta amžinosios taikos 
sutartis. Jonas Kazimieras sutiko atsisakyti nuo Švedų karaliaus 
titulo, o Švedija sutiko grąžinti Lietuvai Lenkijai dalį Livonijos 
(iki Aiviekstės upės ir Lubano ežero), t. y. Latgalą. Iš jos buvo 
sudaryta vadinamoji Livonijos vaivadija. Tuo būdu karas su 
Švedija buvo baigtas. Taikos sąlygos, tiesa, nebuvo naudingos 
Lietuvai, tačiau geresnių nebuvo galima pasiekti, nes tuo metu 
dar tebebuvo nebaigtas karas su Maskvos caru. 

Susidūrimas su švedais pamiškėje. 

(Brandto paveikslas). 


17. Pabaiga karo su Maskva ir Andrusavos taika (1667 m.) 

Kaip matėm, 1656 m. buvo padarytos paliaubos su Maskva. 
Paliaubų metu ėjo derybos dėl caro sūnaus pripažinimo Jono 
Kazimiero įpėdiniu. Kadangi tas sumanymas tiek Lietuvoje, tiek 
Lenkijoje turėjo daug priešų, tai derybos ėjo tik dėl 
karo baimės. Bet kai, Maskvos globa apsivylęs, B. Chmel- 
nickio įpėdinis Vihovskis su kazokais pasidavė (1658 m.) Jo¬ 
nui Kazimierui, karas su Maskva vėl prasidėjo. Maskvos ka¬ 
riuomenė prie pat Vilniaus sumušė ir net paėmė į nelaisvę Lie¬ 
tuvos lauko hetmoną Gansiauską. Vėliau betgi karas pakrypo 
Maskvos nenaudai. Tiesa, lenkai Ukrainoje negalėjo įsistip¬ 
rinti net ir po kelių laimėtų mūšių, nes buvo prasidėję nuo¬ 
latiniai kazokų maištai (jų hetmonai, dažnai nuverčiami, kai¬ 
taliojosi ir dėjosi tai su lenkais, tai su Maskva); bet Lietuvoje 
caro kariuomenei tikrai ėmė nebesisekti. 1660 m. į Lietuvą ir į 
Lenkiją Maskvos suruoštas didžiulis žygis nepasisekė — jos ka¬ 
riuomenė buvo sumušta. Kitais metais į Lietuvą atvyko su len¬ 
kų kariuomene pats karalius padėti hetmonui Sapiegai; tada 
buvo atsiimtas Gardinas, Mogilevas ir Vilnius. 

Kariauti su Maskva buvo sunku, nes nuteriotas kraštas ne¬ 
pajėgė net kariuomenei atlyginti. Todėl didžioji Lietuvos ir 
Lenkijos kariuomenės dalis susibūrė į konfederaciją ir atsisakė 
klausyti vadų ir karaliaus, kol bus sumokėta alga. Lenkijoje 
tuo tarpu ėjo tiesiog vidaus karas. Prieš karalių ir jo politiką 
su ginklu rankoje sukilo Lenkijos hetmonas Liubomirskis. Lie¬ 
tuvos konfederatų kariuomenė net nužudė savo lauko het- 
moną Gansiauską, ketinusį išardyti konfederaciją. Kariuomenė 
nurimo tik tada, kai jai buvo prižadėta iš Lenkijos iždo sumo¬ 
kėti 9.300.000 auksinų, o iš Lietuvos iždo 4 milijonus auksinų. 

Tačiau karas tebeėjo ir konfederacijų metu, tik, žinoma, 
labai sunkiai. Bet kai kazokai pasidavė turkų sultonui, tarp 
Maskvos ir Respublikos nebebuvo didžiausio ginčo objekto 
Be to, ir Maskvai atsirado pavojus iš turkų pusės. Todėl ir 
caras pradėjo linkti į taiką. Po ilgų derybų 1667 m. Adru- 
savos kaime (į šiaurę nuo Mstislaulio) buvo pasirašyta taika. 
Ja caras sutiko grąžinti Lietuvai dar neatsiimtą Polocką su Vi¬ 
tebsku, bet užtat jis sau pasiliko Smolensko vaivadiją, Staro- 
dubo pavietą ir kai kurias Vitebsko vaivadijos dalis. Lenkija 
užleido Maskvai dalį Ukrainos — visą kairįjį Dniepro krantą. 
Be to, abi pusės pasižadėjo bendrai suvaldyti kazokus, žiūrėti, 
k?d jie nebepultų totorių su turkais ir tuo nesukeltų karo. Gar¬ 
sioji Sičė turėjo pasilikti abiejų valstybių žinioje. 

Kadangi šito karo metu caras skelbėsi esąs Respublikoje 
spaudžiamų pravoslavų gynėjas, tai į sutartį taip pat buvo įra¬ 
šyta, kad Respublikoje nebūsią spaudžiami pravoslavai, o caro 
valstybėje katalikai. Be to, kaip atlyginimą bajorijai už dvarus, 
dabar su tomis sritimis Maskvai atitenkančius ir Maskvos ka¬ 
riams išdalintus, caras apsiėmė sumokėti 1 milijoną auksinų, 
arba 200.000 rublių. 

Ne visos šitos sutarties sąlygos buvo caro įvykdytos. Ilgai 
pati sutartis išbuvo nepatvirtinta. Galutinės derybos ir amži¬ 
noji taika tomis pačiomis sąlygomis teįvyko tik 1686 m. Tačiau 
dabar nustatytoji siena su Maskva išbuvo nepakitus iki pat 
pirmojo Respublikos padalinimo (1772 m.). 

Andrusavos taika, — patvirtinta 1686 metais derybose, pir¬ 
mininkaujant Gžimultovskiui, ir dėl to vėliau vadinama Gžimul- 
tovskio traktatu, — turėjo labai didelę reikšmę vėlyvesniems santy- 

kiams su Maskva. Joje įrašytas pasižadėjimas suteikti laisvę Res¬ 
publikos pravoslavams davė juridinį pretekstą carams kištis į Res¬ 
publikos vidaus reikalus, dedantis pravoslavų gynėjais. 

Po šitos taikos, be to, atsirado nauja bajorijos grupė, vadinama 
tremtiniais, arba iš lotyniško egzuliantais (exules). Tai 
buvo pabėgėliai iš Maskvai atitekusių ir jau niekuomet Respubli¬ 
kai nebegrįžusių žemių. Lenkijoj jų buvo iš Černigovo vaivadijos, 
o Lietuvoje iš Smolensko vaivadijos ir iš Starodubo pavieto. Ka¬ 
dangi visą laiką nebuvo atsisakyta nuo pretenzijų į tas žemes, tai 
karaliai ir toliau tebesititulavo Smolensko ir Černigovo kunigaikš¬ 
čiais. Buvo skiriami ir tų žemių senatoriai. Todėl Lietuvoje visą 
laiką tebebuvo Smolensko vyskupas, vaivada ir kaštelionas. Buvo 
šaukiami ir tų žemių bajorijos seimeliai, kurie, kaip ir anksčiau, 
rinkdavo atstovus į seimą ir į tribunolą. Buvo taip pat vaivadijos 
pilies ir žemės teismai ir jų kanceliarijos. Bet kadangi visa Smo¬ 
lensko vaivadija ir visas Starodubo pavietas atiteko Maskvai, tai 
seimeliai negalėjo rinktis buvusiose savo ribose. Todėl tų sričių 
seimelio vieta buvo paskirtas Vilnius. Vėliau smolenskiečių sei¬ 
melis buvo perkeltas į Alytų, o starodubiečių į Žiežmarius. 
Kadangi egzuliantų dvarai buvo caro konfiskuoti ir išdalinti sa¬ 
viškiams, tai egzuliantams pragyventi buvo išdalintos kai kurios 
seniūnijos; iš pradžių jos buvo duotos jiems laikinai valdyti, o 
vėliau buvo atiduotos visiškon nuosavybėn. 

18. Jono Kazimiero valdymo pabaiga ir abdikacija 

Iš Jono Kazimiero buvo menkas karalius: jis neturėjo nei 
gabumų nei noro valstybę tvarkyti. Jam labiausiai rūpėjo savo 
paties asmeniniai reikalai. Kiek jis buvo tik savimi susirūpinęs, 
matome ir iš to, kad švedų antplūdžių metu, kai jam pačiam te¬ 
ko bėgti į užsienį, jis kartu vežiojosi savo aukso dėžę, nieko ne¬ 
paaukodamas iš jos kariuomenės organizavimui. Todėl ir jo 
valdymas buvo labai nelaimingas: valstybė buvo perdėm nu- 
teriota priešų kariuomenių, dvarai išplėšti, miestai sunaikinti. 
Visą karų metą pačioje bajorijoje ir ponų tarpe virė vaidai, ir 
karalius nepajėgė sutvarkyti valstybės. Seimai vienas po kito 
pradėjo irti, o jei ir neiširdavo, tai juose vis tiek nieko svar¬ 
besnio negalima būdavo nutarti, nes kiekvienas svarbesnis klau¬ 
simas sukeldavo kieno nors pasipriešinimą, ir būdavo pasinau¬ 
dojama liberum veto teise; šitaip iširo net 4 seimai. Karalius 
dėl visų nelaimių ir netvarkos labai sielojosi. Vaikų jis 
neturėjo, o visi jo broliai buvo mirę, tad buvo aišku, kad po 


332 . 



jo mirties bus daug kandidatų į sostą; taigi galėjo prasidėti 
vidaus karas. Todėl jis iškėlė mintį, kad naujas karalius būtų 
išrinktas jam dar tebegyvenant. Šitą mintį jam labiausiai piršo 
žmona Marija Liudvika, kuri, būdama prancūzė, labai rūpinosi, 
kad Respublikos sostas tektų prancūzų princui Kondei (Condė). 
Žmonos įtakoje Jonas Kazimieras pradėjo veikti to prancūzų 
kandidato naudai. Bet prieš šį buvo stipri opozicija, susirišusi 
su Habsburgais. Opozicija turėjo savo kandidatą ir tikėjosi, 
kad po karaliaus mirties jį bus lengviau išrinkti, todėl ji apskri¬ 
tai buvo nusistačiusi prieš elekciją. Kiek kartų karalius sei¬ 
muose iškeldavo įpėdinio klausimą, tiek kartų seimai tą klausimą 
atmesdavo. Šios atkaklios kovos metu net kilo Lenkijos het- 
mono Liubomirskio maištas. Pasmerktas už kariuomenės kurs¬ 
tymą prieš karalių, Liubomirskis pakėlė maištą, sumušė karaliaus 
kariuomenę (1665 m.), ir karalius turėjo nusileisti. Netrukus po 
to mirė karaliaus žmona. Patsai karalius, apsivylęs ir nepajėg¬ 
damas sutvarkyti valstybės, atsisakė nuo sosto (1668 m.) ir iš¬ 
važiavo į Prancūziją; ten jis ir mirė 1672 m. 

Atsisakiusiam nuo sosto karaliui pragyventi buvo paskirta iš 
Lenkijos iždo kasmet po 100.000, o iš Lietuvos iždo po 50.000 auksinų. 
Graudinga buvo 1668 m. seimo scena, kai karalius įteikė atsisa¬ 
kymo aktą ir pasakė paskutinę kalbą. Verkė ir jis pats ir visas 
seimas. Savo kalboje jis sakėsi esąs senatvės prislėgtas, karų ir 
vidaus netvarkos nuvargintas. Todėl jis grąžinąs karūną, kad ji 
būtų atiduota daugiau jėgų turinčiam naujajam karaliui. Jis bajo¬ 
rijai davė suprasti, kad reikia panaikinti visą netvarką, nes kitaip 
valstybė sulauks liūdno galo. 


II. XVII amžius — pereinamasis laikotarpis 

1. Valstybinio Lietuvos gyvenimo pakitėjimas 

Lietuvos ir Lenkijos valstybių susigyvenimas. Trys Vazų 
šeimos karaliai valdė iš viso 80 metų (Zigmantas vienas iška- 
raliavo net 44 metus). Anksčiau Lietuva jautėsi visiškai atskira 
valstybė: labai dažnai būdavo šaukiami visai atskiri jos sei¬ 
mai, sau didįjį kunigaikštį ji rinkdavosi atskirai, o už pripa- 

žinimą lenkų išrinktojo karaliaus pateikdavo tam tikras sąlygas 
(žiūr. Stp. Batoro ir Zigmanto Vazos elekcijų aprašymus). 
Bet per ilgą Zigmanto Vazos viešpatavimą Lietuvos bajo¬ 
rija suartėjo su lenkais, ir Vladislovas jau buvo išrinktas kartu 
lenkų ir lietuvių. Tad jis buvo pirmasis bendrai lietuvių ir 
lenkų išrinktas valdovas. Po to ir visi kiti valdovai jau visada 
būdavo bendrai renkami. 

Vazų karaliavimo metu ėmė nykti ir atskiri Lietuvos sei¬ 
mai: jie kaskart vis rečiau būdavo šaukiami. Tai atsitiko dėl to, 
kad, gyvenant vieno karaliaus valdžioje, lietuviams atsirasdavo 
vis daugiau bendrų reikalų su lenkais. Tuos reikalus reikėdavo 
atlikti kartu, tad kartu reikėdavo dėl jų ir tartis. Todėl pasiprieši¬ 
nimas lenkams, kuris buvo toks ryškus tuojau po Liublino uni¬ 
jos, palengva ėmė vis nykti. 

Lietuvos ir Lenkijos bajorijų susigyvenimas. Lietuvos po¬ 
nija ir aukštesnioji bajorija buvo jau aplenkėjusi. Nors ji tarp 
savęs kalbėjosi lenkiškai, bet vis dėlto jautėsi lietuviška ir gynė 
Lietuvos reikalus. Dabar lietuviškoji sąmonė pradėjo gesti. 
O tam ypatingai daug padėjo Zigmanto Vazos charakteris. Jis 
visą laiką siekė absoliutizmo, tuo tarpu Lietuva, o ypač 
Lenkija, buvo laisvos bajorų respublikos. Bajorija laikė save 
visagale: kiekvienas bajoras tarėsi galįs būti išrinktas net 
karalium, o karalius buvo laikomas tik bajorijos pasikviestuoju 
valdovu. Jis turėdavo tik tiek valdžios, kiek bajorija jam duoda¬ 
vo jo išrinkimo metu sudaromąja sutartimi — pačia conventa. 
Tad kai Zigmantas Vaza, o vėliau iš dalies ir jo sūnūs ėmė siekti 
absoliutizmo, tai Lietuvos ir Lenkijos bajorija tam drauge pasi¬ 
priešino. Dėl to kova su karalium ėjo ne tik seimuose, kur ji 
perėjo net į sukilimą prieš karalių (žiūr. apie Zebžidovskio ro- 
košą, 300 pusi.), bet apie tai buvo kalbama ir seimeliuose ir 
bajorijos suvažiavimuose, apie tai pagaliau buvo rašoma ir kny¬ 
gose. Visur buvo kalbėte kalbama apie karaliaus norą pri¬ 
spausti „tautą" („tauta" čia reiškė tiktai Lietuvos ir Lenkijos 
bajoriją). Kadangi visos laisvės, kuriomis naudojosi ir Lietu¬ 
vos bajorija, atsirado Lenkijoje ir tik iš jos atėjo į Lietuvą, tai 
jos buvo vadinamos lenkiškomis, arba lenkų tautos lais¬ 
vėmis, Tuo būdu ir Lietuvos bajorija, kalbėdama apie save, 

kaip visuomenę, kovojančią su karalium dėl savo teisių, laikė 
save „lenkų tautos" žmonėmis. 

Rūpinimasis Lietuvos valstybės reikalais. Taigi luominiais 
interesais Lietuvos bajorai ėmė vadintis lenkais. Bet šiaip¬ 
jau visais kitais atžvilgiais jie laike save lietuviais; todėl ir 
jungtinė valstybė buvo vadinama „abiejų tautų res¬ 
publika". Savo valstybinio savarankiškumo Lietuva nie¬ 
kad neišsižadėjo ir jį labai budriai saugojo: ji išlaikė savo 
atskirą valdžią, nuolat reikalavo, kad seimai būtų šaukiami 
vieną kartą Lietuvoje, o kitą kartą Lenkijoje, kad karalius taip 
pat kurį laiką gyventų Lietuvoje. Žodžiu, ji visą laiką kovojo, 
kad Lietuva gautų tokią pat reikšmę jungtinėje valstybėje, ko¬ 
kią turėjo Lenkija. Lenkai į jokias valstybines vietas Lietuvoje 
nebuvo įsileidžiami. Nors, kaip minėta, jie daug kartų reika¬ 
lavo jiems priešingus Lietuvos Statuto nuostatus panaikinti, bet 
lietuviai to nepadarė ir karščiausiai priešinosi kiekvienam lenkų 
bandymui gauti vietą Lietuvoje. Taip antai, Zigmantui Va¬ 
zai paskyrus Vilniaus vyskupu lenką Maciejevskį, Lietuvos se¬ 
natoriai ir bajorija tam griežčiausiai pasipriešino. Karaliaus 
paskirtam (nominuotam) vyskupui dar reikėdavo popiežiaus pa¬ 
tvirtinimo. To patvirtinimo prašomasis raštas turėdavo būti ant¬ 
spauduotas Lietuvos antspaudu. Tačiau šiuo atveju Lietuvos 
kancleris L. Sapiega atsisakė prispausti antspaudą. Karaliui užsi¬ 
spyrus ir Maciejevskiui būtinai veržiantis į Vilnių, Lietuvos po¬ 
nai pareiškė, kad jeigu jis išdrįstų atvažiuoti, tai jie pastatytų 
kariuomenę ir jo neįsileistų nė į miestą. Tuo metu Krokuvos 
vyskupu buvo paskirtas buvęs Vilniaus vyskupas Jurgis Rad¬ 
vila. Lenkai įrodinėjo, kad, jeigu lietuvis vyskupas esąs įsi¬ 
leistas į Krokuvą, tai lenkas turįs būti įsileistas į Vilnių. Ta¬ 
čiau lietuviai nieku būdu nenusileido. Byla traukėsi 8 metus 
(1592—1600 m.), ir pagaliau Vilniaus vyskupu buvo paskirtas 
lietuvis Voina. Tokių atsitikimų buvo ir daugiau. Lietuvos 
bajorija jautėsi su Lenkijos bajorija sudaranti vieną luomą, vie¬ 
ną bajorų visuomenę, arba, kaip tada sakydavo, vieną „tautą", 
tačiau Lietuva rūpinosi ji pati: pati ją gynė nuo priešų, pati, 
kartais net nesiklausdama lenkų, darė atskiras sutartis, 1655 m., 
kaip matėm, buvo net pasiryžusi visiškai skirtis su Lenkija. 

2. Lietuvos sienos Vazų laikais 

Ilgai trukę karai su Maskva dėl Livonijos pasibaigė Lie¬ 
tuvos ir Lenkijos laimėjimu: Stepono Batoro laikais buvo 
atgautas Polockas ir visa Livonija (žiūr. 285—289 psl.). Zigmanto 
Vazos laikais, šiam pradėjus karą dėl Švedijos sosto, Livonija 
buvo prarasta: ji net iki Dauguvos upės atiteko Švedijai (žiūr. 
304, 328 psl.). Zigmanto Vazos laikais, kai Maskvoje siautė di¬ 
džioji suirutė, buvo atgautas Smolenskas (žiūr. 313 psl.), ta¬ 
čiau Jono Kazimiero laikais Andrusavos sutartimi (žiūr. 330 
psl.) jis vėl buvo atiduotas Maskvai, ir sienos su ja liko beveik 
tokios pat, kokios buvo Stp. Batoro laikais. Tik labai suma¬ 
žėjo Lietuvos ir Lenkijos bendrai valdomoji Livonija: didžioji 
jos dalis su Ryga liko Švedijai; Štumdorfo taika (žiūr. 318 psl.) 
tebuvo atgauta tik viena Latgala. Taigi tie visi sunkūs karai 
su Maskva ir Švedija baigėsi Lietuvos nenaudai. 

3. Ekonominis gyvenimas Vazų laikais 

Krašto nualinimas karo metu. Beveik visas trijų Vazų val¬ 
dymo periodas buvo pilnas sunkių karų. Kiek mažiau jų buvo 
tik Vladislovo laikais, bet Jono Kazimiero laikais visa Lietuva 
buvo nuteriota Maskvos ir Švedų kariuomenių. Jos čia viską 
plėšė, nes tik iš plėšimų turėjo pragyventi. Daugelis brangeny¬ 
bių buvo išvežta į Maskvą ir į Švediją. Rusai iš Vilniaus į 
Maskvą išvežė net brangius ponų rūmų baldus, o švedai vežėsi 
į Stokholmą net akademijos biblioteką ir daugybę kitų kultū¬ 
ros turtų. Biblioteka pakeliui iš jų buvo atimta ir grąžinta, bet 
vis dėlto daug kas buvo išvežta, o kai kas tenai tebėra dar ir 
šiandien. Todėl suprantama, kad po visų karų krašto ūkis 
buvo labai sunaikintas ir negreit tegalėjo atsigauti. Miestai 
buvo apiplėšti ir sudeginti (1655 m. rusams užėmus Vilnių, gais¬ 
ras jame siautė net 17 dienų). Dvarai taip pat buvo sunaikinti 
ir sudeginti, o jų valstiečiai išbėgioję. Daugelis valstiečių įstojo 
į kariuomenę, o kiti pabėgo nuo karo baisenybių net į už¬ 
sienius. 

Maras. Tuo metu (nuo 1618 m.) vidurinėje Europoje ėjo 
žiaurus vadinamasis 30 metų karas. Kaip paprastai karų metu, 
ten kilo baisios epidemijos. Maras 1652 m. pasiekė ir Lie- 

tuvą. Nespėjus jam atlyžti, Lietuvą užplūdo rusai su švedais 
(1654—1655 m.). Tuomet maras, vėl atsinaujinęs, dar labiau 
plito. Taigi, be paties karo, gyventojus naikinte naikino ir li¬ 
gos. Ūkis taip sunyko, jog po karų valstybė jau nebegalėjo 
išrinkti nė mokesčių; daug sričių kelerius metu teko atleisti 
arba nuo visų arba nuo dalies mokesčių. 

Prekyba karų metu nuskurdo. Priešams naikinant miestus, 
pirkliai išbėgiojo. To meto Lietuvos miestuose beveik visi 
pirkliai buvo vokiečiai, kurie, priešams užplūdus, daugumas iš¬ 
bėgo į Prūsiją, ypač į Karaliaučių. 

Vazų laikais, be to, dar pablogėjo ir sąlygos prekybai. To 
meto prekyba beveik išimtinai ėjo upėmis, nes prekes buvo leng¬ 
viausia vežioti vandeniu. Nemuno žiotys buvo Prūsų kunigaikščio 
valdomos. Kadangi jis buvo Lenkijos karaliaus lenininkas, tai 
negalėjo labai varžyti Lietuvos prekybos. Čia prekyba buvo 
daugiau suvaržyta tik 1629—1635 m., kai Prūsų pakrantės 
miestus, o jų tarpe ir Klaipėdą, valdė švedai. Tada net 
buvo kilusi mintis įkurti Šventosios uostą. Po karų prekyba 
Nemunu dar labiau pasunkėjo, nes Prūsų kunigaikštis, atsipa¬ 
laidavęs nuo leninės priklausomybės (1660 m.), muitų tvarkyme 
jau nebepriklausė karaliaus. 

Tas pats atsitiko ir kitam Lietuvos prekybos keliui, ėju¬ 
siam Dauguvos upe per Rygą. Kai 1621 m. Ryga atiteko Šve¬ 
dams, laisvajai prekybai užsidarė ir šis kelias. Dėl visų šitų 
priežasčių sugriautam Lietuvos ūkiui buvo sunku atsigauti. 

4. Tikybiniai santykiai Vazų laikais 

Tikybiniai santykiai; katalikai ir protestantai. XVI am¬ 
žiuje užplūdusi protestantizmo banga išjudino iš pamatų kata¬ 
likybę Lietuvoje. Beveik visos didžiųjų ponų šeimos buvo išvir- 
tusios protestantais. Bet jau to pat amžiaus gale atvykusių jėzuitų 
pastangomis katalikybė ėmė atsigauti, ir daugelis didžiųjų 
ponų šeimų sugrįžo atgal į katalikybę (žiūr. 253, 290 psl.). 
O fanatiškojo kataliko karaliaus Zigmanto laikais katalikybė 
galutinai laimėjo. Karalius Stp. Batoras palaikė jėzuitus, tačiau 
nespaudė nė protestantų. Zigmanto Vazos artimieji patarėjai 
buvo jėzuitai arba karšti katalikai; protestantų jis ne tik prie 

savęs neprisileido, bet net stengėsi jiems neduoti jokių aukš¬ 
tesnių vietų valstybėje. Todėl daugelis protestantų jo laikais 
perėjo į katalikybę. 

Lietuvoje protestantų židinys buvo galingieji biržiečiai 
Radvilos. Karalius negalėjo jų visiškai nustumti, nes jie buvo 

perdaug turtingi ir galingi. Vie¬ 
nas iš jų šeimos visada būdavo 
protestantų galva; iš pradžių — 
Mikalojus Rudasis, paskui—jo 
sūnus Kristupas Perkūnas (f 
1603 m.), po jo — jo sūnus 
Jonušas (rokošininkas— f 1620 
m.), vėliau—kitas sūnus Kristu¬ 
pas (f 1640 m.) ir pagaliau — 
šio sūnus Jonušas, — tas pats, 
kurs 1655 m. padarė sutartį su 
Švedais. Tačiau protestantizmas 
galėjo klestėti tik jų dvaruose: 
į katalikų ponų žemes jis nepa¬ 
tekdavo. Miestuose, ypač Vil¬ 
niuje, kur mišrai gyveno katali¬ 
kai su protestantais, kildavo vi¬ 
sokių nesusipratimų ir muš- 
atsitikdavo švenčių metu, per 
procesijas, kada ypatingai vieni kitus gebėdavo įžeisti. Taip 
pat nemaža rietenų ir muštynių būdavo ir per iškilmingas lai¬ 
dotuves. Protestantai buvo silpnesni, todėl jie daugiau ir nu¬ 
kentėdavo. Pavyzdžiui, 1611 m. per Dievo Kūno procesiją vie¬ 
nas protestantas, Ostijos garbinimą išvadinęs stabmeldyste, 
buvo minios apkultas, suimtas, o vėliau pasmerktas mirti ir nu¬ 
kankintas. Vilniuje liuterionys ir kalvinai turėjo po bažnyčią. 
1639 m. tyčia ar netyčia iš kalvinų bažnyčios šventoriaus kaž¬ 
kas įšovė pro langą į pranciškonių vienuolyno bažnyčią. Mieste 
tuojau kilo triukšmas: kalvinai buvo apkaltinti išniekinę baž¬ 
nyčią, ir minia už tai apgriovė jų bažnyčią. Paskui prasidėjo 
ilga byla, ir galų gale seimo sprendimu kalvinų bažnyčia Vil¬ 
niuje buvo nugriauta. Kita kalvinų bažnyčia buvo pastatyta už 
miesto (1640 m.). Ta naujoji irgi ne kartą buvo užpulta, bet 



Ketvirtoji Vilniaus katedra, 

perstatyta 1632 m. 

tynių. Dažniausiai muštynių 

čia nuo teismo vieną kartą nukentėjo ir katalikai: 1686 m. du 
akademijos studentai buvo net myriop nuteisti. 

Apskritai karalių Vazų laikais jau visiškai paaiškėjo, kad 
protestantizmas Lietuvoje išnyks. Ypač jo būklė pasunkėjo, 
kai išmirė protestantiškoji Radvilų šaka. Protestantizmo gy¬ 
nėjų nebeliko; o be galingų gynėjų ano meto sąlygomis protes¬ 
tantizmui laikytis buvo neįmanoma. Todėl iki mūsų laikų Lie¬ 
tuvoje protestantų išliko tik mažos salelės apie buvusius Rad¬ 
vilų centrus. 

Nors ir nebuvo įstatymų, varžančių kitas tikybas, tačiau 
katalikiškoji bajorijos dauguma jautėsi galinti savo tikėjimo 
pirmavimą apginti ir be įstatymų: mat, katalikų buvo daugumas 
ne tik seimuose, bet ir tribunoluose ir visuose valdžios orga¬ 
nuose. Kitatikius varžančių įstatymų atsirado tik XVII amž. pa¬ 
baigoje ir XVIII amžiuje. Kai kurios sektos (pavyzdžiui, ari- 
jonys) buvo išvarytos iš krašto. Pagaliau buvo išleistas įstaty¬ 
mas, kuriuo į senatą ir į seimą galėjo patekti tiktai katalikai. 

Katalikai pasirodė stipresni ne tik valdžioje: jie taip pat 
sugebėjo suimti į savo rankas visą kultūrinį gyvenimą, visą švie¬ 
timą ir mokyklas. 

5. Švietimo reikalai ir katalikų mokyklos XVII amž. 

Jėzuitų mokyklos. Prasidėjus reformacijai, protestantizmas 
įsigalėjo visuose Vokietijos universitetuose. Mokslas vidurinėje 
Europoje nusidažė protestantizmu. Į kovą su juo stojo jėzuitai, 
kurie norėjo sugrąžinti mokslą katalikybei. Visur, kur tik leido 
valdžia, jie ėmė steigti savo mokyklas, pradėdami nuo vidu¬ 
rinių mokyklų, vadinamųjų kolegijų; vėliau stambesniuose 
centruose buvo kuriamos aukštosios mokyklos, vadinamosios 
akademijos, kurios prilygo universitetams. Tam pa¬ 
čiam reikalui jėzuitai buvo atkviesti ir į Lietuvą. Čia jie pir¬ 
miausia Vilniuje įkūrė savo kolegiją, o vėliau ir akademiją. 
Nesitenkindami Vilnium, jie labai greit savo mokyklų tinklą 
išplėtė po visą kraštą (žiūr. 289—291 psl.). 

Prieš jėzuitų atsikraustymą Lietuvoje tebuvo tik pradžios 
mokyklų. Jų buvo visose didesnėse parapijose ir vienuoly¬ 
nuose. Jėzuitai tuojau ėmė steigti visam krašte kolegijas. Tuo- 

jau po laimingųjų Stepono Batoro karų su Maskva, kai buvo atsi¬ 
imtas Polockas ir įsistiprinta Livonijoje, jėzuitų kolegijos buvo 
įkurtos ir Polocke, ir Rygoje ir Tartuose (Dorpate). Mat, reikėjo 
stiprios katalikybės atramos tuose nekatalikiškuose kraštuose. 
Tuo metu Mikalojus Kristupas Radvila, vad. Našlaitėlis, įkūrė jė¬ 
zuitų kolegiją buvusiam kalvinų centre — Nesvyžiuje (1582 m.). 
Vėliau dar labiau paplito jėzuitų būstinės ir mokyklos. Jos kar¬ 
tais būdavo kuriamos karaliaus lėšomis. Bet dažniausiai jėzuitų 
atsikviesdavo į savo centrinius dvarus didžiūnai, kurie paskirdavo 
ir turtų mokyklai išlaikyti. Kartais jėzuitų pasikviesdavo ir vie¬ 
tos klebonas ar bent keli susidėję bajorai. Kolegijos dažniausiai 
ne iš karto būdavo įkuriamos. Iš pradžių kas nors paskirdavo lėšų 
apsigyventi tik keletui jėzuitų, vėliau kas nors pridėdavo lėšų mo¬ 
kyklos pradžiai, kiti pridėdavo lėšų aukštesniajai mokyklai, ir t. t. 
Tuo būdu kolegijos išaugdavo palaipsniui. Pilnai kolegijai išlai¬ 
kyti lėšų pakakdavo tik iš pačių didžiųjų ponų fundacijų. Tuo 
būdu atsirado jėzuitų kolegijos Kražiuose (didžiojo hetmono 
Jono Karolio Katkevičiaus fundacija), Gardine (Smolensko 
vyskupo Isaikovskio ir kt. fundacija). Oršoje (karaliaus Zig¬ 
manto fundacija), Smolenske (klebono Lempickio ir kt. fun¬ 
dacija), Kaune (brolių Vijūkų Kojelavičių fundacija), Minske 
(kanclerio Martyno Oginskio ir K. Bžostausko fundacija), Nau¬ 
garduke (sudėtinė fundacija), Bobruiske (Triznos fun¬ 
dacija), Pinske (kanclerio Aibr. St. Radvilos fundacija), Pa¬ 
šiaušėje (bajoro Beinarto f-ja), Slucke (sudėtinė f-ja), 

Vitebske (Smolensko vaivados A. Gansiausko f-ja), Žodiš- 
kiuose (Minkevičių f-ja), Brastoje (vicekanclerio L. K. Sa¬ 
piegos f-ja). Be to, jėzuitai turėjo įsikūrę ir mažesnių mokyklų — 
Varniuose, Lauksodyje, Šeduvoje, Mstislauly, Slanime, Mogileve, 
Alūkstoje, Daugpily, Jelgavoj ir kitur. 

Pijarų mokyklos. Prisisteigę kolegijų ir turėdami savo 
akademiją Vilniuje, jėzuitai beveik visą Lietuvos švietimą su¬ 
ėmė į savo rankas. Jie nesteigė tik pradžios mokyklų. Pradžios 
mokslas ir toliau buvo gaunamas parapijų, didžiūnų dvarų, 
miestų ir vienuolynų mokyklose. Jėzuitai į savo kolegijas pri¬ 
imdavo jau pramokusius rašyti ir skaityti. Tiesa, kur-ne-kur 
jie įsteigdavo ir pradžios mokyklų (kur turėdavo keletą savo 
žmonių, bet neturėdavo pakankamai lėšų kolegijai įkurti). Bet 
galima sakyti, kad tik vidurinis ir aukštasis mokslas Lietuvoje 
tebuvo jėzuitų rankose. Pradžios mokslu, be parapijų kunigų, 
dar rūpinosi šių ordinų vienuoliai: domininkonai, karmelitai, ber¬ 
nardinai, pranciškonai, augustinijonai ir kt. Jų vienuolynų Lie- 

tuvoje buvo jau gana daug. Be to, XVIII amž. ir į Lietuvą 
atsikraustė specialiai jaunuomenės auklėjimu rūpinąsis pi j arų 
ordinas (pijarai kurdavo vadinamąsias dievobaimingąsias 
mokyklas, lotyniškai scholae piae; dėl to jie ir buvo vadinami 
pijarais). Jie turėjo ne vien pradinių mokyklų, bet ir tokių pat 
kolegijų, kaip ir jėzuitai. 

Jėzuitai mokydami pirmučiausia stengėsi išauklėti gerus 
katalikus ir paklusnius Bažnyčios sūnus. Jie mokė beveik tik 
to, kas buvo reikalinga to meto katalikų Bažnyčios mokslui 
įgyti. Pijarai daugiau rūpinosi pačiu mokslu ir praktiškojo 
gyvenimo reikalais. Ypač dėl to jie ir buvo pakviesti. Mat, švie¬ 
sesnieji žmonės norėjo, kad mokyklų teikiamasai mokslas būtų 
platesnis, pritaikytas ir kitiems gyvenimo reikalams, ne vien 
Bažnyčiai. Tačiau pijarams buvo sunku įsigalėti: jėzuitų mo¬ 
kyklų tinklas buvo jau išplėstas, visuomenė buvo jų įtakoje, o 
patys jėzuitai nenorėjo užleisti savo pozicijų. 

Anais laikais visi, — ar kas dirbo kokį nors visuomenišką 
darbą, ar mokė ar vertėsi prekyba, amatais ar kuo nors kitu, 
— gaudavo tam tikras privilegijas, turėjusias įstatymo galią ir 
leidusias tik jiems vieniems tuo verstis. Tokių leidimų privile¬ 
gijų gaudavo ir jėzuitai kiekvienai savo mokyklai. Todėl jie tarėsi 
vieni teturį teisę mokyti; užtat jie trukdydavo pijarams kurti 
mokyklas tose vietose, kur būdavo jų mokyklos. Jei vis dėlto, 
nepaisydamas jų pasipriešinimo, koks nors didžiūnas duodavo 
pijarams lėšų įkurti mokyklai, tai jėzuitų mokykla atkakliai ko¬ 
vodavo su naująja mokykla: agituodavo bajoriją neleisti į ją 
vaikų, tikindavo, kad pijarų mokslas esąs niekam vertas, by- 
linėdavosi su jais dėl teisės mokyti, ir 1.1. O tarp abiejų mo¬ 
kyklų mokinių dažnai atsitikdavo tokių pat kivirčų, kokių bū¬ 
davo tarp jų ir protestantų mokyklų mokinių. Jei pijarai įkur- 
davo savo mokyklą ten, kur jėzuitų mokyklos dar nebuvo, tai 
šie būtinai ten skubindavosi įkurti ir savąją. 

Žinoma, tų rungtynių metu abi pusės stengdavosi kuo ge¬ 
riausiai tvarkyti savo mokyklas; iš to galėjo išeiti tik didesnė 
nauda. Taip antai, jėzuitai, nusižiūrėję į pijarus, savo mokyklas 
labiau pritaikė gyvenimui; ilgainiui jose buvo pradėta mokyti ir 
gamtos mokslų, mokyklose atsirado ir laboratorijų. O kadangi jė- 


341 . 



zuitai turėjo puikią organizaciją ir daugybę turtų, kokių pijarai 
niekad neturėjo, tai labai greit jie sugebėjo tinkamai pakelti ir 
savo mokyklas. Pijarų atneštąsias mintis, kurioms pritarė vi¬ 
suomenė, jėzuitai labai greit pasisavino ir pradėjo mokyti nau¬ 
joviškai. Ypač dėl šito jėzuitų prisitaikymo prie naujųjų reika¬ 
lavimų, jų mokyklos nenustojo klestėjusios, ir pijarų mokyklos 
nebegalėjo su jomis konkuruoti (pijarų mokyklų buvo daug ma¬ 
žiau, negu jėzuitų). 

Pijarai, kaip ir jėzuitai, steigė savo mokyklas iš atskirų didžiū¬ 
nų ir bajorijos fundacijų. Pijarai, niekuo daugiau neužsiimdami, 
kaip tik mokymu, gyveno tik ten, kur buvo jų mokyklų, o jėzui¬ 
tai stengėsi visur apsigyventi. Pijarų mokyklos — vienur pilnos 
kolegijos, kitur žemesniosios mokyklos — buvo įkurtos šiose vie¬ 
tose: Vilniuje, Geranainyse, Dambravicoje, Blotnoje, Naujajam 
Dolske, Ščucine, Panevėžy, Verenavoj, Ukmergėje, Raseiniuose, Va- 
leranavoj, Vitebske, Želviuose ir dar vienur kitur. 

6. Kitatikių mokyklos 

Be katalikų, švietimu dar rūpinosi ir kitatikiai. Jie dau¬ 
giausia rūpinosi tikybos reikalais, ir jų mokyklos taip pat dau¬ 
giausia buvo pritaikytos bažnytiniams reikalams. Keletą 
mokyklų turėjo pravoslavai (Vilniuje, Polocke, Minske). 
Jie irgi mokė vienuolynuose. Daug geriau buvo sutvarkytas 
unitų švietimas. Vilniuje šie turėjo net savą, popiežiaus iš¬ 
laikomą, kunigų seminariją; mokymu daugiausia užsiėmė jų ba- 
zilijonų ordinas, kurs turėjo Lietuvoje net keletą dešimčių 
savo vienuolynų. Jų vienuolynų buvo net Žemaičiuose (Padu¬ 
bysy), nors ten nei pravoslavų nei unitų nebuvo iš viso. Visur 
prie jų vienuolynų buvo bent pradžios mokyklų, o kai kur net 
ir aukštesniųjų. 

Katalikams pačios pavojingosios buvo protestantų 
mokyklos. Jos buvo steigiamos protestantų didikų, o kai kur 
ir miestiečių. Bet jau XVII amžiuje jos ėmė nykti, didesnio 
vaidmens nesuvaidinusios. Beveik visur, kur tik būdavo jų, 
būdavo ir katalikų mokyklų, kurios nustelbė protestantiškąsias. 

Tad XVII amžiuje katalikiškosios mokyklos Lietuvoje 
nustelbė kitų tikybų mokyklas; o katalikiškųjų mokyklų tarpe 


342 . 



vyravo jėzuitų mokyklos. Šitaip buvo iki 1773 m., kada buvo 
panaikintas jėzuitų ordinas. 

Protestantų mokyklos buvo įkurtos Vilniuje, Brastoje, Nesvy¬ 
žiuje, Semetyčiuose, Šiluvoje, Biržuose, Kėdainiuose, Slucke, o pra¬ 
džios mokyklų buvo beveik kiekvienoj jų parapijoj. Iš visų 
šių mokyklų iš pradžių žymiausioji buvo vilniškė. Po protes¬ 
tantų susidūrimų su katalikais, 1640 m. ji buvo panaikinta kartu su 
kalvinų bažnyčia. Tada pražydo protestantų Radvilų centruose 
esančios Kėdainių ir Slucko mokyklos, kurioms atiteko daugumas 
Vilniaus mokyklos turtų. Ypač garsėjo Kėdainių mokykla: mat, 
Radvilų pastangomis Kėdainiai buvo daromi protestantų kultūros 
centru. Čia net buvo įsteigta spaustuvė, kurioje buvo spausdina¬ 
mos religinio turinio knygos. Bet šis protestantizmo centras neil¬ 
gai tegyvavo. Po Jonušo Radvilos mirties Kėdainiai nebeturėjo 
pono. Jonušo duktė buvo ištekėjusi už dėdės Boguslovo Radvilos 
(Dubingių ir Slucko pono). Šiam mirus 1669 m., pasibaigė protes¬ 
tantų Radvilų giminė, kurios dvarai, perėję per daugelį rankų, pa¬ 
galiau atiteko katalikams Nesvyžiaus Radviloms. Kultūrinės pro¬ 
testantų įstaigos pradėjo nykti, ir švedų antplūdžio metu sunyku¬ 
sios jų mokyklos vėliau jau nebeatsigavo. Kėdainiuose teliko tik 
magistrato išlaikoma silpna mokyklėlė. Tokios pat mokyklėlės 
liko Biržuose ir Slucke. 

7. XVII amž. mokyklose mokomieji dalykai 

Kad ir įvairių buvo mokyklų steigėjų ir laikytojų, tačiau 
mokymas jose visose buvo beveik vienodas. Taip antai, visur 
pradžios mokyklose buvo mokoma skaityti, rašyti, katekizmo, 
ministrantūros, o kai kur dar ir skaičiuoti. Bažnyčios reikalui 
lotynų kalbos buvo mokoma net pradžios mokyklose. Skaityti 
mokė lenkiškai, o kai kur ir lietuviškai. Aukštesnėse mokyk¬ 
lose, t. y. kolegijose, niekur nemokė lietuviškai. Čia dėstomoji 
kalba buvo lotynų; mokiniai turėdavo išmokti lotyniškai kalbėti 
ir rašyti. Lotyniškai buvo rašomos eilės, sakomos kalbos, 
ruošiami disputai ir t. t. Kolegijoje mokslas buvo suskirstytas 
į 5 klases ir ėjo 5 metus. Be lotynų kalbos, čia mokė dar 
graikų (vėliau kai kur dar mokė vokiečių, prancūzų ir italų 
kalbų). Taip pat išeidavo filosofijos, o kai kur net teologijos 
kursą. Daugumas mokinių gyveno kolegijose ir ištisą dieną iš¬ 
būdavo mokytojų priežiūroje. Ypatingai buvo žiūrima, kad 
mokiniai atliktų religinę praktiką, lankytų mišias ir kitas pa- 

maldas. Jėzuitų kolegijose mokiniai ruošdavo religinio turinio 
vaidinimus ir disputus. Kolegijose visur buvo religinių mo¬ 
kinių brolijų. 

Pijarai tuo atžvilgiu buvo 
ne tokie uolūs. Užtat jų dis¬ 
putai būdavo visuomeninėmis 
temomis. Jų mokiniai vaidin¬ 
davo seimelį, rinkdavo atsto¬ 
vus į tribunolą ir t. t. Žodžiu, 
čia mokiniai buvo ruošiami 
gyvenimui, kuris jų laukė iš¬ 
ėjus iš mokyklos. 

Vilniaus akademijoje bu¬ 
vo mokoma maždaug tų pat 
dalykų, kaip ir kolegijose, tik 
kiek giliau, nuodugniau. Aka¬ 
demijoje buvo trys fakultetai 
— filosofijos, teologijos ir tei¬ 
sių. Geriausiai laikėsi pirmieji 
du, o teisių fakultete daugiau 
dėmesio buvo kreipiama tik į 
Motiejus Kazimieras Sarbievskis bažnytinę, arba kanonų, teisę, 
(Sarbievius), kurios mokė net 3 profesoriai 

Vilniaus ir Kražių jėzuitų mokyklų (civilinės teisės — VOS vie- 
profesorius, žymus poetas (f 1640 m.)- nas ) 

8. Kunigų ruošiamosios įstaigos 

Kunigų ruošimas ir skyrimas. Visos mokyklos anuomet tar¬ 
navo Bažnyčios reikalams, nors jų auklėtiniai ne kiekvienas bū¬ 
tinai turėdavo išeiti kunigu. Iki XVI amž. antrosios pusės beveik 
niekur pasauly specialių kunigų ruošiamųjų įstaigų nebuvo: visur 
kunigais buvo įšventinami žmonės, išėję iš tų pačių bažnytinių 
mokyklų. Žemesnioji kunigija dažniausiai būdavo labai mažai 
temokyta. Norint būti kunigu, pakakdavo kiek pramokti loty¬ 
niškai skaityti ir išmokti bažnytines apeigas. Dažnai jaunuolis 
pasiruošdavo kunigu vienuolyno ar parapijinėj mokykloj arba 
ir privačiai, pas kurį kunigą. Aukštesniojo mokslo įgydavo tik 
turtingieji, kurie gaudavo aukštesnes Bažnyčios dignitorių vie- 

tas. Tačiau ir jiems jokių ypatingų reikalavimų nebūdavo: jų 
išsimokslinimas būdavo toks pat, kaip ir visų pasaulininkų. Be 
to, labai dažnai aukštąsias bažnytines vietas — klebonijas, ka- 
nonijas ar net vyskupijas — jie gaudavo dar būdami vaikai, o 
teologijos mokslus vėliau išeidavo. Daug kam būdavo lengva 
gauti tokias vietas, nes jas dalindavo valdovas arba ponai. O 
kadangi vyskupystes, kapitulas ir daugelį parapijų buvo įkūrę 
ir išlaikydavo valdovai, tai jiems priklausydavo ir tų vietų dali¬ 
nimas. Ir didžiūnai savo dvaruose buvo įkūrę nemaža parapijų, 
todėl jiems priklausė klebonų skyrimas. Be abejo, kad šitokiu 
būdu skiriami dvasininkai labai dažnai nepasižymėdavo savo 
vertybe, nes daugumas iš jų tapdavo dvasininkais tik dėl 
pelningumo. Todėl nenuostabu, kad užplūdus protestantizmo 
bangai, į jį palinko net daugelis aukštųjų dvasininkų. 

Vilniaus kunigų seminarijos. Protestantizmo skaudžiai pa¬ 
liesta, katalikų Bažnyčia, stodama su juo į kovą, persiorgani¬ 
zavo Tridento bažnytiniam suvažiavime (1545—1563 m.). Tada, 
tarp kitko, buvo susirūpinta ir geresniu dvasininkų paruošimu; 
vyskupijoms buvo įsakyta kurti kunigų seminarijas. Lietuvoje 
pirmas tuo susirūpino Vilniaus vyskupas Protasevičius. Prie 
savo paties atkviestų jėzuitų kolegijos jis įkūrė klierikų bursą 
(bendrabutį), o jo įpėdinis vysk. Jurgis Radvila 1582 m. įkūrė 
visiškai atskirą kunigų seminariją (joje turėjo būti 12 klierikų). 

Tiek Protasevičiaus bursai, tiek seminarijai vadovavo jė¬ 
zuitai. Tačiau nė viena iš tų įstaigų kaip reikiant neišsiplėtė: 
viena, jėzuitai daugiau dėmesio kreipė į savo pačių mokyklas, 
o antra, šioms įstaigoms nepakako užrašytųjų turtų, todėl jose 
buvo išlaikoma vos po keletą klierikų. Pagaliau nelabai į jas 
ėjo ir jaunimas, nes visi bemeilijo pakliūti į akademiją. Todėl 
seminarijos negalėjo paruošti reikalingo skaičiaus kunigų, ir ku¬ 
nigai daugumas buvo ruošiami senoviškai arba atvykdavo iš 
Lenkijos, nes jų labai trūko. Parapijos būdavo be kunigų arba 
turėdavo kunigų, visai nemokančių lietuviškai ir negalinčių susi¬ 
kalbėti su žmonėmis. Todėl 1595—1597 m. Vilniaus vyskupiją vi¬ 
zitavęs nuncijo atsiųstas pralotas Komuliejus (Comuleus) įsakė 
kasmet iš vyskupijos pajamų pridėti klierikų bursai po 3.000, 
o seminarijai po 10.000 auksinų. Šitokiu būdu turėjo būti iš¬ 
laikoma ir mokoma apie 15—20 klierikų. Bent daugumas jų 

turėjo būti lietuviai, kad, įšvęsti kunigais, galėtų sakyti lietu¬ 
viškus pamokslus ir susikalbėti su žmonėmis. 

Tačiau dar ir po to seminarijos ilgai skurdo ir iki pat XVIII 
amž. galo negalėjo paruošti reikalingo skaičiaus kunigų. 
Ypač jos sunyko po Maskvos ir švedų antplūdžio (1654—1667 
m.). Taigi dar ilgai kuniguose būdavo žmonių, įvairiose mo¬ 
kyklose arba privačiai pasiruošusių; dažnai vikarais tapdavo 
net vargonininkai. 

Kunigų ruošimas Žemaičių vyskupijoje irgi buvo nesu¬ 
tvarkytas. Vyskupas Petkevičius ir jo įpėdinis Merkelis Gied¬ 
raitis paaukojo pinigų ir prie jėzuitų mokyklų Vilniuje pastatė 
žemaičiams klierikams specialią bursą. Iš tų pinigų turėjo 

būti nuolat išlaikoma ir 
mokoma 12 klierikų (8 
bajoraičiai ir 4 valstie¬ 
čiai). Bet šita fundacija 
greit išseko, ir kunigai 
Žemaičiams buvo pra¬ 
dėti ruošti prie Kražių 
jėzuitų kolegijos. Ten 
tam tikslui buvo pasta¬ 
tyta speciali seminarija; 
mokymas joje buvo pa¬ 
vestas jėzuitams. Bet ir 
čia seminarija visą laiką 
skurdo. Kurį laiką iš 
jėzuitų ji buvo atimta, 
perkelta į Varnius ir 
pavesta pijarams, bet 
vėliau ji vėl buvo grą¬ 
žinta jėzuitams. Tik 
1773 panaikinus jėzuitų 
ordiną, seminarija buvo 
pavesta kunigams misi- 
jonieriams, kuriuos jau 
XIX am. vidury pakeitė 
pasauliniai kunigai. 

Nė Žemaičių seminarija negalėjo paruošti reikalingo skai- 



Vysk. Merkelis Giedraitis, 

1576—1609 m. Žemaičių vyskupas, uolus 
katalikybės gynėjas ir didelis lietuvis 
patriotas. 


346 . 


čiaus kunigų nei XVII nei XVIII amžiuje: kunigai ir toliau 
ruošėsi kaip įmanydami. O kadangi jie tuo būdu negalėjo kaip 
reikiant pasiruošti, tai ir tikėjimo reikalai Lietuvoje buvo labai 
apleisti. 


9. Lietuvių rašliavos pradžia Didžiojoje Lietuvoje 


Lietuvių kalbos vartojimas. Valstybės reikalams Lietuvoje 
buvo vartojama senoji gudų, lotynų, o nuo XVI a. kaskart vis la¬ 
biau ėmė vartoti lenkų kalbą. 

Lietuvių kalba buvo tik šne¬ 
kamoji kalba. Mokyklose jos 
irgi ilgai nemokė, nes nebuvo 
jokių lietuviškų knygų. Tik 
prasidėjus katalikų kovai su 
protestantizmu, buvo grieb¬ 
tasi ir lietuvių kalbos, imta 
reikalauti, kad ir kunigai mo¬ 
kėtų lietuviškai, — kad bent 
galėtų parapijonims lietuviš¬ 
kai paskaityti Evangelijų iš¬ 
traukas, kad galėtų lietuviš¬ 
kai bent katekizmo pamo¬ 
kyti. Tam tikslui buvo pra¬ 
dėtos spausdinti reikiamos 
lietuviškos knygos, o pra¬ 
džios mokyklose pradėta mo¬ 
kyti skaityti iš lietuviškų ka¬ 
tekizmų. 

Katalikiškoji spauda. Pir¬ 
mieji lietuviškąsias knygas ti¬ 
kybos reikalams pradėjo spausdinti protestantai Mažojoje Lietu¬ 
voje. Prasidėjus katalikų reakcijai prieš protestantizmą, Lietuvos 
ponija greit buvo atversta į katalikybę. Tačiau liaudis tebebuvo 
tamsi ir dar beveik pagoniška. Norint ją pamokyti tikėjimo 
tiesų, reikėjo paruošti daugiau lietuvių kunigų ir parūpinti rei¬ 
kalingų lietuviškų knygų, o pirmučiausia katekizmų. Kadangi 
neapšviesta kunigija negalėdavo sakyti pamokslų, tai visur tada 



Daukšos postilė. 

buvo madoje specialios knygos, iš kurių kunigas paskaitydavo 
tikintiesiems. Tai buvo vadinamosios postilės, kuriose buvo 
Evangelijų ištraukų arba atpasakojimų. Tad reikėjo tokią pos¬ 
tilę išleisti ir lietuviškai. Pirmasis lietuviškomis katalikiškomis 
knygomis susirūpino didysis Žemaičių katalikybės gaivintojas 
vysk. Merkelis Giedraitis. Vyskupo raginamas, kanau¬ 
ninkas Mikalojus Daukša 1595 m. jo lėšomis išleido ka¬ 
tekizmo vertimą, o 1599 m. — postilės vertimą. Be to, lietuviš¬ 
komis knygomis susirūpino ir jėzuitai. Jėzuitas Konstanti¬ 
nas Sirvydas 1629 m. išleido pamokslų rinkinį. Netrukus 
jis parašė net lotynišką lenkišką lietuvišką žodyną ir lietuvių kal¬ 
bos gramatiką lotyniškai. Tatai turėjo padėti ne pačiam kalbos 
mokslui, bet tiems, kurie gamino religinę literatūrą. Be Sir¬ 
vydo, atsirado jėzuitų tarpe ir daugiau lietuviškai rašančiųjų. 
Vieni toliau rūpinosi Evangelijų bei pamokslų medžiagos ir 
katekizmų leidimu, o kiti dar rūpino ir lietuviškų giesmynų. 
Žodžiu, buvo spausdinama visa tai, kas reikalinga lietuviams 
bažnyčioje ir apskritai religinėje praktikoje. Tačiau šitas rū¬ 
pestis greitai pasibaigė. Nugalėjus protestantizmą ir liaudį su¬ 
pažindinus su tikėjimo dalykais, katalikų Bažnyčios akcija liau¬ 
dies tarpe vėl apmirė, ir po XVII amž. vidurio jau ilgai lietuvių 
rašliavoje nebepasirodė nieko naujo, tiktai buvo perspausdinė- 
jami ir perdirbinėjami tie patys seni dalykai; lietuvių kalba ne¬ 
paprastai buvo darkoma: tokios kalbos, kaip Daukšos ir Sir¬ 
vydo, jau nebematyti. Taip tad tęsėsi iki pat XIX amžiaus. 

Protestantiškoji spauda. Be katalikų, XVI amž. gale pra¬ 
dėjo spausdinti lietuviškąsias knygas savo tikybos reikalams ir 
kalvinai. Iš pradžių ir jų kunigai dažniausiai būdavo lenkai, 
lenkų kalba būdavo atliekamos visos pamaldos, lenkiškai buvo 
mokoma ir jų mokyklose (jie irgi nekreipė dėmesio į liaudį). 
Religinė kova ėjo tik ponų ir bajorų tarpe, nes liaudis turėjo 
būti tokios pat tikybos, kokios buvo ir jų ponai. Mikalojaus 
Radvilos Juodojo rūpesčiu Brastoje buvo net lenkiškai išspaus¬ 
dinta Biblija protestantams. Tik dabar, kai katalikai ėmė 
rūpintis liaudim, — išleido jai lietuviškų šventaknygių, pradėjo 
lietuviškai sakyti pamokslus, — susirūpino liaudimi ir kalvinai. 
Religinėje literatūroje jie sekė katalikais; taip antai, pasiro¬ 
džius Daukšos katekizmui, po 3 metų ir jie išleido savo pro- 

testantiškąjį katekizmą (1598 m.); 1599 m. pasirodžius Daukšos 
postilei, protestantai 1600 m. išleido savąją. Tom dviem kny¬ 
gom buvo aprūpinti gyvieji protestantų reikalai, ir per 50 metų 
jie nieko daugiau nebeišleido. Tik kai apie 1652 m. hetmonas 
Jonušas Radvila Kėdainiuose įkūrė specialią lietuviškoms 
knygoms spaustuvę, čia buvo išspausdinta maldaknygių, 
giesmių rinkinys, katekizmas ir nauja postilė. Spaustuvė te¬ 
veikė vos porą metų: greičiausiai, ji sudegė (1654 m.). Netrukus 
Maskvos ir Švedų karai sunaikino visą kėdainiškių Radvilų 
galybę, ir nebebuvo kas įtaisytų spaustuvę. Todėl vėlesniai¬ 
siais laikais lietuviškų protestantiškųjų knygų spausdinimas ėjo 
labai lėtai; dažniausiai būdavo išleidžiamos tik naujos minėtų 
knygų laidos. Tik 1660 m. Lietuvos protestantų rūpesčiu Angli¬ 
joje buvo išspausdinta didelė dalis lietuviškai išverstos Bibli¬ 
jos. Kai tas vertimas buvo pripažintas nevykusiu, protes¬ 
tantų sinodo rūpesčiu buvo paruoštas kitas. Senasis Testa¬ 
mentas buvo išspausdintas Karaliaučiuje 1701 m., o Naujasis 
— 1727 m. Vėliau Biblijos leidimai buvo dar kelis kartus pa¬ 
kartoti. Tuo tarpu katalikai lietuviškojo Šv. Rašto (tik Naujojo 
Testamento) vertimo tesulaukė tik 1816 m. iš vysk. Juozapo 
Giedraičio. 


10. Lietuvos visuomenė XVII amžiuje 

Valstiečiai ir miestiečiai. Trys buvo tuo metu Lietuvoje 
luomai (tiek pat jų buvo tada ir visose kitose valstybėse). Pats 
žemasis, be jokių pilietinių teisių luomas buvo valstiečiai. 
Jie buvo visiškoje žemės savininkų valdžioje. Antrasis luomas 
buvo miestiečiai. Jokių politinių teisių jie taip pat ne¬ 
turėjo ir valstybės gyvenime nedalyvavo. Kad ir patys tvarkėsi 
miestuose, kad ir turėjo savo teismus, tačiau ir juos labai varžė 
bajorija; į miestų reikalus kaskart vis daugiau pradėjo kištis se¬ 
niūnai. Miestiečiai skurdo ir ekonomiškai, nes bajorija sei¬ 
muose išsileisdavo įstatymų, kurie leido jai prekiauti be jokių 
muitų, tuo tarpu miestiečiai turėjo juos mokėti. Todėl pa¬ 
čiai bajorijai savo prekes išvežant ir iš užsienio atsivežant, mies¬ 
tiečiai negalėjo su ja konkuruoti, nes, mokėdami muitus, jie 
turėdavo brangiau savo prekes pardavinėti; pagaliau, pačiai ba- 

jorijai apsirūpinant prekėmis, nebebūdavo nė pirkėjų. Tas pats 
buvo ir amatų atžvilgiu. Stambesnioji bajorija savo dvaruose 
turėjo amatininkų, kurie pagamindavo jai visa reikalinga, todėl 
miestų amatininkų cechai savaime turėjo nykti, nes nebuvo kas 
perka jų gaminius. 

Bajorija buvo visagalis luomas. Vieni bajorai teturėjo vi¬ 
sas teises, jie vieni tebuvo laikomi piliečiais. Jie vieni turėjo 
teisę atvykti į karalių rinkimus, jie rinko savo atstovus į seimą, 
kurs leido įstatymus; jie turėjo savo aukščiausiąjį teismą — 
tribunolą, — kurs irgi būdavo renkamas seimeliuose iš tų pačių 
bajorų. Bajorija jautėsi tikra, niekieno nevaržoma valsty¬ 
bės šeimininkė: valstybė buvo jos vienos. Oficialiai visi bajorai 
buvo lygūs: kunigaikščio ar grafo titulas nedavė jokių pirmeny¬ 
bių, — įstatymai net draudė taip tituluotis; kai tekdavo bal¬ 
suoti (seimely), tai ir paskutinio vyžoto bajorėlio ir didžiū¬ 
no balsai būdavo lygūs. Bet iš tikro bajorėlis visada bal¬ 
suodavo taip, kaip jam liepdavo koks didžiūnas. Visa smul¬ 
kioji bajorija buvo priklausoma didžiūnų: ji valgė jų duoną 
ir tik per juos tegalėjo gauti kokią aukštesnę vietą. Tad iš 
tikro valstybė buvo valdoma didžiūnų oligarchų. Tiesa, kar¬ 
tais jiems bandė pasipriešinti vidutinioji bajorija, tačiau seime¬ 
liuose jai neįmanoma buvo spirtis prieš didžiūnus: didžiūnai 
iš savo ir valdomųjų valstybinių dvarų atsiveždavo į seimelį 
daugybę plikbajorių, kurie galėjo viską nubalsuoti. Rei¬ 
kalui esant, šie pavartodavo net kardą, išvaikydami savo pono 
priešus. 

11. Lietuvos ir Lenkijos valstybinės santvarkos blogybės; 
„aukso laisvė" 

Karalius. Jungtinė Lietuvių Lenkų valstybė buvo vadinama 
Respublika. Visa valdžia joje priklausė bajorijai: be jos 
niekas nieko negalėjo padaryti. Karalius buvo laikomas pa¬ 
kviestuoju ir valdančiu pagal prisiimtas ir prisiektas sąlygas, 
kaip pagal sutartį. Jam nevykdant sąlygų, buvo galima jo ne¬ 
klausyti. Ir iš tikro silpnesnių karalių laikais kai kurie ponai, 
subūrę savo šalininkus, kėlė maištus, skelbdamiesi karaliaus var¬ 
žomųjų bajorijos laisvių gynėjais (pav., Zebžidovskio, Liubo- 

mirskio rokošai, — žiūr. 300, 333 psl.). Bet ir šiaipjau karalius 
buvo labai suvaržytas. Pirmiausia jis nieko svarbesnio negalėjo 
atlikti be senato, o mažesniems reikalams prie jo visada buvo 
senatoriai rezidentai (senatus ad latus). Be to, jį 
varžė ministeriai, kurių jis negalėjo priversti elgtis pagal savo 
norą; jų nebuvo galima nė pašalinti, nes jie visi buvo skiriami 
iki gyvos galvos. 

Seimas. Ministeriams karalius galėdavo dar asmeniškai 
padaryti įtakos. Tačiau daug sunkiau būdavo susikalbėti su 
visagaliu seimu, kurs tik vienas tegalėjo leisti įstatymus, 
skelbti karą, o svarbiausia, tik jis tegalėjo uždėti mokesčius. 
Nuolatinių mokesčių nebuvo; jie būdavo skiriami kiekvienam 
iškylančiam reikalui atskirai, o bajorija kiekvieną kartą vis prie¬ 
šinosi. 

Priimti seime konstituciją būdavo labai sunku, nes kiek¬ 
vieną kartą būdavo reikalingas visų seimo narių suti¬ 
kimas. Vaivadijų ir pavietų atstovai, atvykdami į seimą, at¬ 
siveždavo rinkėjų duotas instrukcijas, kurių būtinai tu¬ 
rėdavo laikytis. Dažnai instrukcijose būdavo reikalaujama prie¬ 
šintis naujiems mokesčiams, ir pavieto ar vaivadijos atstovai 
tuomet neleisdavo uždėti mokesčių. Kitiems sutinkant su mo¬ 
kesčiais, jie tą klausimą palikdavo spręsti savo seimeliui. O 
seimeliai ne visada nusileisdavo. Tuo būdu dažnai atsitikdavo, 
kad vienos sritys mokesčius mokėdavo, o kitos ne. Mokan¬ 
čiosios tuo atveju kitame seime nebenorėdavo mokėti, kol mo¬ 
kesčius sumokės nemokančiosios sritys. Taigi išeidavo didžiau¬ 
sių painiavų, kurios trukdavo dešimtimis metų. Niekas nega¬ 
lėjo tokios užsispyrėlės srities priverst nusileisti, nes buvo lai¬ 
koma, kad niekas negalįs bajorui uždėti jokios pareigos, jei 
jis pats jos neprisiimąs. O prisiimti kokią pareigą jis galėjo 
tik savo srities seimely. Tuo būdu pavietai ir vaivadijos buvo 
tarytum atskiros valstybės, kurios viską spręsdavo savo seime¬ 
liuose, o bendrasis seimas buvo tik tų valstybėlių kongresas, 
kur jų atstovai derino savo nuomones dėl bendrų politikos 
reikalų. 

„Liberum veto" ir seimų irimas. Jei kurio nors pavieto at¬ 
stovai dėl ko nors priešindavosi, tai turėdavo nusileisti visas 
seimas. Visur reikėjo visuotinio sutikimo. Vienam atstovui 

Seimo vaizdas. 

Siame sename raižiny vaizduojamas 1619 m. seimas. 

savo pavieto vardu ištarus veto — draudžiu, visas seimas tu¬ 
rėdavo nusileisti. O šitas veto buvo pradėtas vartoti ne tik sri¬ 
čių, bet ir privačių asmenų arba net ir svetimų valstybių su¬ 
metimais. Jei kam nors reikėdavo išardyti seimą, tas, neturėda¬ 
mas seime bičiulio, visada galėdavo ką nors pasamdyti, kurs 
tą veto ištardavo (mat, krašte visada buvo pilna karaliaus priešų, 
varžančiųsi partijų ir nesugyvenančių didžiūnų). Jei ne vienam, 
tai kitam tūlo seimo nutarimai galėdavo atrodyti nepriimtini, 
todėl seimui nuolat grėsė pavojus iširti. Ir iš tikro kaskart 
vis dažniau pradėjo irti seimai, — juo labiau, kad kam nors 
protestuojant vienu klausimu, tuo pat atkrisdavo ir visi, net jau 
priimti nutarimai. Taip antai, Jono Kazimiero laikais iširo net 
4 seimai. O XVIII amžiuje ta seimų liga taip įsivyravo, jog net 
ištisus dešimtmečius seime ničnieko nenutardavo. 

Veikiant veto teisei, negalėjo būti padaryta jokių r e f o r- 

mų, nes visada atsirasdavo vadinamosios „aukso laisvės" 
šalininkų ir garbintojų. Taigi kiekvienas bandymas daryti ko¬ 
kių nors reformų reiškė seimo iširimą. Vienas kitas šviesesnis 
protas skundėsi dėl augančios netvarkos, bet bajorijos daugu¬ 
mas šita „aukso laisve" džiaugėsi ir didžiavosi: esą, piliečiai, 
t. y. bajorija, niekur nesanti tokia laisva ir niekur taip savo 
likimo pati nesprendžianti, kaip Respublikoje. 

Didžiūnų galia. Pati bajorija iš tikro nevaldė: valdė ir ardė 
seimus didžiūnai. Tik kai reikėdavo viešai ištarti veto, di¬ 
džiūnas to nedarydavo patsai, o pasiųsdavo jo priklausomą 
bajorą, kurį paremdavo kiti to paties didžiūno šalininkai ir tar¬ 
nai. Didžiūnai XVII am-je, ypač nuo Zigmanto Vazos laikų, 
pasidarė lyg kokie karaliukai. Mat, Zigmantas Vaza visada 
laikė prie savęs daug svetimšalių, ir karaliaus rūmai dėl to 
pasidarė nebepopuliarūs. Anksčiau bajorų jaunuomenė vyk¬ 
davo auklėtis į karaliaus rūmus. Bet nuo Zigmanto Vazos laikų 
ji jau ėmė burtis apie didžiūnų dvarus, kuriuose didžiūnai bu¬ 
vo puikiausiai įsitaisę, turėjo savo rūmų ministerių, o jų žmo¬ 
nos — rūmų ponių (freilinų) iš vidutiniosios bajorijos tarpo. 
Jie varė savo politiką, priešinosi karaliui, pešėsi tarp savęs. 
Žodžiu, buvo panašus vaizdas, kaip viduramžiais feodalinėje 
Europoje (kunigaikščių rolę čia vaidino didžiūnai). Valsty¬ 
bėje buvo didžiausia netvarka. Galingieji didžiūnai nieko ne¬ 
klausė, seimai kaskart vis dažniau iro, o bajorija, nors ir jautė 
neapykantą didžiūnams, tačiau brangino savo laisvę. Nie¬ 
kas nesirūpino perorganizuoti valstybės. Laisvės ideologai matė 
netvarką, tačiau veto teisę laikė šventa: esą, tai visų bajoriškųjų 
laisvių perlas, saugotinas, kaip akies lėlytė. Kiek vėliau įėjo 
į madą posakis: „Respublika laikosi netvarka" 
(t. y. netvarkos dėka): esą, laisva bajorų Respublika esanti 
netvarkinga, užtat niekam ir nepavojinga, — todėl jos niekas 
nepulsiąs; taigi bajorija galinti džiaugtis savo laisve ir niekuo 
nesirūpinti. Nors gyvenimas labai greit parodė šito įsitikini¬ 
mo klaidingumą, tačiau, kol buvo pažabota išsikerojusi sava- 
valia ir reformuota valstybės santvarka, praėjo daugiau, kaip 
pusantro amžiaus; o vienas ištisas amžius skendėjo visiškoje 
anarchijoje. 

Vazų karaliavimo laikai yra netvarkos įsigalėjimo laikotarpis: 
seimai kaskart vis dažniau ėmė irti, liberum veto įėjo į kasdieninę 
gyvenimo praktiką. Dažnai girdime, kad liberum veto teise pirmą 
kartą pasinaudojęs ir seimą išardęs Upytės atstovas Čičinskas (Si- 
cinskis) 1652 m. Tatai netiesa: daug kartų seimai iširo ir prieš 
1652 m. Nuo 1536 m., kada iširo pirmasis Lenkijos seimas, iki 
1569 m. Liublino seimo, kada prasidėjo bendrieji lietuvių lenkų 
seimai, — Lenkijoje iš viso iširo 7 seimai. O po Liublino unijos 
iki 1652 m., kada seimą išardė Čičinskas, iširo dar 13 bendrųjų sei¬ 
mų. Tiesa, anksčiau seimai daugiausia iširdavo, protestuojant di¬ 
desnei atstovų grupei, keletui dešimčių ar bent keliolikai seimo at¬ 
stovų, o 1652 m. seimas iširo, protestuojant tiktai vienam Čičinskui. 
Bet vis dėlto tai nebuvo pirmas toks atsitikimas. Antai vienas 
atstovas bandė sukliudyti viso seimo darbą dar 1596 m., o 1639 m. 
vienas Krokuvos atstovas, Liubomirskis, seimą ir išardė. Taigi tą 
paprotį vienam atstovui išardyti seimą įvedė ne Čičinskas, bet Liu¬ 
bomirskis. Abiem atvejais aplinkybės buvo labai panašios. 

Seimas turėdavo tęstis ne ilgiau, kaip 6 savaites. Pasibaigus 
tam laikui, posėdžiauti buvo galima tik visiems atstovams sutikus. 
Ir štai 1639 m. Liubomirskis, o 1652 m. Čičinskas pasisakė nesutinką 
pratęsti seimui laiko, ir seimai išsiskirstė. Tik 1639 m. visi seimo 
atstovai lengvai išsiskirstė, o 1652 m. dalis atstovų labai norėjo 
tęsti seimą ir ieškojo pasislėpusio Čičinsko, kad šis atšauktų savo 
veto: mat, tuomet buvo sunkūs kazokų karų laikai, ir be seimo 
grėsė didelis pavojus (ypač Lenkijai). Bet negalima naiviai manyti, 
kad Čičinskas arba kas kitas būtų galėjęs kada nors išardyti seimą 
vienas: vienam tekdavo tik ištarti veto, ir kiti tuojau jį paremdavo, 
dėdamies bajorų laisvių gynėjais. Be to, šitų gynėjų turėdavo būti 
nemaža, — jų tarpe turėdavo būti nors vienas galingas didžiūnas: 
kitaip veto nuskambėdavo veltui. Ne kartą jis veltui ir nuskam¬ 
bėjo: seimas dirbo sau, kaip dirbęs. Ne kartą ant veto iš¬ 
tarusio galvos sušvytruodavo kitų bajorų kardai, ir šis turėdavo 
sprukti lauk iš salės. Būdavo atsitikimų, kad net keletą protestuo¬ 
jančių išmesdavo lauk, o seimas dirbdavo sau toliau, skelbdamas 
konstitucijas, kaip vienu balsu priimtas. Žodžiu, niekad vienam 
atstovui iš tikro nepasisekė išardyti seimo. Atstovo veto teisė buvo 
tik teorijoje; praktikoje ji galiodavo tik tada, kai ją remdavo koks 
didžiūnas su visais savo šalininkais. Neturėdamas tokios paramos, 
niekas nedrįsdavo ištarti veto, o ištaręs gaudavo labai apsivilti. 

D. Laikotarpis bendrojo sugyvenimo su 

Lenkija 

I. Valstybės pakrikimo laikai 
1. Laikotarpio charakteristika 

Lietuva ir Lenkija. Ilgas 3 Vazų karaliavimo periodas visiškai 
suartino Lietuvą su Lenkija. Abiejų valstybių bajorijos, bendrai 
gindamos savo teises nuo karaliaus pasikėsinimų, susigyveno ir pra¬ 
dėjo jaustis sudarančios vieną visuomenę. Lietuvos bajorija ir didikai 
savo valstybines teises vis dėlto saugojo, norėdami pasilaikyti Lie¬ 
tuvą tik sau, ir lenkų neįsileido. Tačiau ilgų karų metu jie pradėjo 
jaustis turį bendrą su Lenkija užsienio politiką. Todėl pamažu 
ėmė nykti savarankiška Lietuvos politika. Lietuviai stengėsi išlai¬ 
kyti savarankiškumą tik viduje, saugodami atskirą valstybės orga¬ 
nizaciją: patys rūpinosi Lietuvos reikalais, patys padengdavo visas 
savo valstybės išlaidas, patys rūpinosi sau reikalingais įstatymais, 
patys užimdavo visas valstybines vietas (urėdus). Tačiau karalių 
jau pradėjo rinkti bendrai su lenkais. Pirmieji 3 karaliai dar buvo 
rinkti atskirai. Stp. Batoro ir Zigmanto Vazos lietuviai iš pradžių 
net nepripažino savo didžiaisiais kunigaikščiais. Bet Vladislovas 
Vaza jau buvo bendrai išrinktas. Po jo Lietuva jau nie¬ 
kad nebesiūlė nei savo atskiro kandidato nei 
atskirų naujam karaliui sąlygų. Elekcijoje jie da¬ 
lyvaudavo bendrai ir sudarydavo tik atskirą partiją, kuri visada 
būdavo susirišusi su viena ar kita lenkų partija. Lietuvai vis dar 
tebevadovavo viena kuri didikų šeima, kuri betgi visą Lietuvą 
jau surišdavo su sau artimų Lenkijos ponų partijomis. 

Vadovaujančiosios Lietuvos ponų šeimos. Biržiečiai Radvilos, 
iki XVII amž. pusės vadovavę Lietuvos gyvenimui, išmirė. Po ne¬ 
nusisekusios Kėdainių sutarties su Švedais, hetmonas Jonušas Rad¬ 
vila mirė (1655 m.), palikęs vienturtę dukterį, kuri ištekėjo už tėvo 
pusbrolio ir artimo jo draugo, Boguslovo Radvilos. Švedų karų 
metu jis irgi palaikė sąjungą su Švedais. Karo metu jis gyveno pas 
savo giminaitį Brandenburgo ir Prūsų kunigaikštį; po karo nebe¬ 
grįžo į Lietuvą, bet pasiliko gyventi Karaliaučiuje, kaip Fridriko 
Vilhelmo patarėjas ir Prūsijos valdytojas. Šio dėka jis atgavo vi¬ 
sus, po švedų karo konfiskuotus, savo ir žmonos paveldėtuosius 
dvarus, bet, negyvendamas Lietuvoje, negalėjo čia turėti didelės 
įtakos. Jis mirė 1669 m., palikęs jaunutę dukrelę, kuri ištekėjo už 
Brandenburgo hercogo sūnaus Liudviko, o šiam mirus, — už Neu- 
burgo kunigaikščio. Tuo būdu didžiulių biržiečių Radvilų turtų 
savininku pasidarė Vokietijos kunigaikštis, kuris netiko vadovauti 
Lietuvos gyvenimui. Todėl Lietuvoje po Radvilų iškilo kitos di- 



dikų šeimos. Pirmučiausia iškilo Pacai, kuriuos pakeitė Sa¬ 
piegos. Jonui Kazimierui atsisakant nuo sosto, Lietuvoje va¬ 
dovavo jau Pacai. Vienas iš jų, Mykolas, buvo hetmonas ir Vil¬ 
niaus vaivada, kitas, Kristupas, — kancleris, trečias, Steponas, — 
Vilniaus vyskupas, ketvirtas, Kazimieras, — Žemaičių vyskupas, 
o penktas, Petras, — Žemaičių seniūnas. Jie kad ir nebuvo labai 
turtingi, tačiau, turėdami tiek įtakingų vietų ir daugybę valsty¬ 
binių dvarų, pajėgė nustelbti visus kitus ponus. Labiausiai iš jų 
pasižymėjo hetmonas ir kancleris, nes jų urėdai buvo įtakingiausi. 
O kadangi šitam periode ypatingai pražydo „aukso laisvė" ir vals¬ 
tybėje viską svėrė atskiri ponai ir jų partijos, tai Pacų, o vėliau 
Sapiegų viešpatavimas Lietuvoje buvo neribotas: jie darė, ką tik 
norėjo. 

Svetimų valstybių papirkinėjimai. Šitam laikotarpiui labai cha¬ 
rakteringas dar vienas bruožas, būtent svetimų valstybių kišimasis 
į Respublikos vidaus reikalus ir papirkinėjimas. Europoje tuomet 
buvo laikotarpis po 30 m. karo, kada Austrija su Prancūzija ypa¬ 
tingai varžėsi dėl pirmenybės. Katalikiškoji Prancūzija, valdoma kar¬ 
dinolo Rišeljės (Richelieu), 30 m. kare stojo į protestantų pusę, norė¬ 
dama sunaikinti Austrijos imperatoriaus galybę. Nors karas ir pasi¬ 
baigė imperatoriaus pralaimėjimu, tačiau jo galybė dar nebuvo visiš¬ 
kai sunaikinta. Todėl Prancūzijos ir Austrijos varžytynės tuo dar ne¬ 
pasibaigė. Dabar Prancūzija dėjosi prieš Austriją net su turkais 
ir kaip įmanydama stengėsi paimti į savo įtaką Respubliką. Ji rū¬ 
pinosi, kad Respublika su turkais gyventų taikoje, kad su jais 
kariautų viena Austrija. Imperatorius, savo rėžtu, stengėsi patraukti 
Respubliką į savo pusę. Šitų varžytynių metu abi pusės leido di¬ 
džiausias sumas, norėdamos papirkti ir patraukti į savo pusę visa¬ 
galius Lenkijos ir Lietuvos didikus, stengdamosi įpiršti į Res¬ 
publikos sostą savo kandidatus. Kitos Europos valstybės grupa¬ 
vosi apie Austriją ir Prancūziją ir veikė vienos ar kitos naudai. 
Tuo būdu atskiri Lietuvos didžiūnai užmezgė artimus santykius su 
užsienio rūmais, didžiuodamiesi, kad su jais skaitosi net karaliai, 
kad duoda jiems pinigų savo šalininkams verbuoti. Jie pradėjo 
jaustis esą svetimų karalių sąjungininkai, o iš tikrųjų tapo jų sam¬ 
dytais agentais. Krašte tolydžio augo anarchija. įsigalėjęs pinigų 
ėmimas iš užsienio neišnyko iki pat Respublikos gyvenimo pabaigos. 


a. Dviejų saviškių karalių laikai (1669—1696 m) 

2. Mykolas Kaributas Višniaveckis (1669—1673 m.) ir jo elekcija 

Atsisakius nuo sosto paskutiniam Vazai, nebeliko šeimos, 
kuri būtų buvusi surišta su Respublikos sostų tradicija. Todėl 

varžytynės dėl sosto įgavo tokias pat formas, kaip ir pirmųjų 
3 elekcijų metu. Jonas Kazimieras atsisakė nuo sosto, norėdamas 
jį užleisti Prancūzų kandidatui princui Kondei (Condė). 
Jo kandidatūrą palaikė ir didieji Lietuvos Lenkijos ponai. 
Tačiau krašte buvo dar 
gana stipri partija, palai¬ 
kiusi Habsburgų kandi¬ 
datą. Tarpuvaldis buvo 
gana ilgas, partijų kova 
labai griežta. Persvara jau 
rodėsi būsianti Prancūzi¬ 
jos kandidato pusėje, ta¬ 
čiau elekcijoje nelaimėjo 
nė vienas tų didžiųjų par¬ 
tijų kandidatas. 

Audringaisiais Jono 
Kazimiero laikais didikų 
savavalia ir nešvarios in- 
trygos buvo pasiekusios 
aukščiausią laipsnį. Vidu¬ 
riniosios bajorijos masėse 
buvo kilęs didelis nepasi¬ 
tenkinimas jais. Todėl 
elekcijos lauke nesusita¬ 
riant didikams, atsive- 
dusiems gausingas ka¬ 
riuomenes, bajorija tik piktinosi, nerimavo ir keikė ponus 
senatorius. Seimas užtruko net l ! /2 mėn. Visą laiką senate 
einant ginčams dėl kandidato, bajorija neturėjo nė ko veikti. 
Todėl ji pasipiktinusi kartą net išvaikė posėdžiaujantį 
senatą; susirėmimo metu buvo ir aukų. Pagaliau atsirado 
žmonių, kurie sumanė pasinaudoti šituo bajorijos nepasitenki¬ 
nimu ir išrinkti karalių, aplenkiant didikus. To sumanymo prie¬ 
šaky stovėjo Lenkijos vicekancleris Olšovskis. Jam metus šūkį, 
visai netikėtai karalium buvo paskelbtas Mykolas Kaributas Viš- 
niaveckis. Lenkijos bajorijai jo vardas buvo priimtinas ir arti¬ 
mas, nes jis nepriklausė prie nekenčiamųjų didikų — buvo sū¬ 
nus Jeremijo Višniaveckio, B. Chmelnickio laikais pasižymė- 



Mykolas K. Višniaveckis, 

1669—1674 m. d. Lietuvos kunigaikštis ir 
Lenkų karalius. 

jusio bajorijos gynėjo nuo sukilusių kazokų. Tuo tarpu jis buvo 
labai nusigyvenęs ir gyveno tik iš kitų malonės, nes karų metu 
buvo žuvę visi tėvo turtai. Didikai bandė šitą elekciją sutruk¬ 
dyti, tačiau bajorija dėjo galvą už savo išrinktąjį karalių. Pacų 
vadovaujamoji Lietuva irgi pasisakė už jį, ir tuo būdu Višnia- 
veckis tapo karalium. 

Višniaveckiai buvo kilę iš Algirdo sūnaus Kaributo, kurio 
krikščioniškas vardas buvo Dimitrijas. Likę gyventi Ukrainoje, 
jie surusėjo ir šiuo metu jautėsi Lenkijos piliečiai, nes visa Ukraina 
nuo 1569 m. priklausė Lenkijai. Čia jie turėjo milžiniškų dvarų. 
Mykolo tėvas Jeremijas kazokų maištų metu buvo turtingiausias 
Ukrainos ponas ir didžiausias kazokų priešas. Jis su kazokais 
kariavo net pats vienas, savo jėgomis. Dėl to jo dvarai buvo su¬ 
naikinti, apiplėšti, ir sūnus Mykolas nieko nebeturėjo. Sako, jis 
net turėjęs pasiskolinti pinigų į seimą atvažiuoti. Apie karaliavimą 
jis, žinoma, nė svajote nesvajojo, ir išrinkimas jam pačiam buvo 
labai netikėtas. 

Lietuviai Mykolo elekcijoje nebuvo visiškai vieningi. Kaip 
paprastai, lenkai į elekciją susirinko visi (viritim), o lietuviai 

atsiuntė tik atstovus. Galin¬ 
gieji Pacai savo pusėje tu¬ 
rėjo beveik visus Lietuvos 
atstovus, o prieš juos buvo 
Radvilų galybės likučiai, ku¬ 
riems vadovavo iš Karaliau¬ 
čiaus į seimą atvykęs Boguslo- 
vas Radvila. Pacai su Radvila 
negalėjo remti vieno kandi¬ 
dato. Radvila, kaip Branden¬ 
burgo elektoriaus ministeris, 
oficialiai rėmė imperatoriaus ir 
elektoriaus peršamą Neuburgo 
princą, bet kartu statė ir savo 
kandidatūrą. Elekcijos metu 
princas Kondė atskiru bajori¬ 
jos nutarimu buvo išbrauktas 
iš kandidatų. Jo šalininkais 
buvę Pacai, be abejo, nega¬ 
lėjo pereiti į Radvilos remiamo Neuburgiečio pusę, todėl, 



Boguslovas Radvila, 

paskutinysis iš Dubingių Radvilų 
(f 1669 m.). 

kiek pasvyravę, jie pagaliau parėmė Višniaveckį. Vėliau jie 
liko artimiausiais Višniaveckio patarėjais ir rėmėjais. Už jų 
pečių tuomet jau stovėjo visa Lietuva, nes, grįždamas iš elek- 
cinio seimo, Boguslavas Radvila mirė (netoli Karaliaučiaus), ir 
galingų konkurentų Pacams daugiau jau nebeliko Lietuvoje. 
Pacų šeimos priešaky, taigi ir visos Lietuvos politikos vadu, 
buvo kancleris Kristupas Pacas, — tas pats, kuris pastatė gra¬ 
žųjį Pažaislio vienuolyną paliai Kauną (jo brolis hetmonas My¬ 
kolas pastatė taip pat gražiausią Vilniuje barokinę šv. Petro 
ir Povilo -bažnyčią Antakalny). 

3. Mykolo Višniaveckio valdymas ir mirtis 

Naujajam karaliui, kuris neturėjo nei turtų nei plačių ryšių, 
kurį visi didikai laikė už save mažesniu ir tapusiu karalium tik 
per nesusipratimą, — buvo nelengva karaliauti. Prancūzijos kan¬ 
didato partija tuojau pradėjo ruoštis jį pašalinti. Jo parama 
buvo tik Pacų vadovaujamoji Lietuva ir Lenkijos bajorų par¬ 
tija. Kadangi jo didieji priešai buvo susirišę su Prancūzija, tai 
jis pats tuojau užmezgė ryšius su Austrų Habsburgais ir iš jų 
šeimos net vedė žmoną. 

Kartu su jo viešpatavimu Lenkijoje prasidėjo sunkus ka¬ 
ras su Turkais, kuriems pasidavė ir kazokų hetmonas Doro- 
šenko. Lenkams, netvarkingai kariaujantiems, karas labai ne¬ 
sisekė: turkai užėmė stipriausią Podolės tvirtovę Kameniecą ir 
veržėsi į Lvovo apylinkes. Į karą pašaukta bajorija susikonfe- 
deravo ir ruošėsi kariauti ne su turkais, o su karaliaus priešu, 
galingiausiu prancūziškosios partijos didiku, Lenkijos hetmonų 
Sobieskiu. Sobieskiui tuo tarpu pasisekė sumušti turkus, atimti 
iš jų apie 10.000 belaisvių ir dalį žemių. Jo kariuomenė palaikė 
savo vadą, ir Lenkijoje grėsė vidaus karas. Tik abiem pusėm 
nusileidus, buvo išvengta konflikto. Prancūziškoji partija pa¬ 
galiau apie karaliaus pašalinimą jau nebegalvojo, nes mirė jos 
kandidatas (1672 m.); ji dabar tik galvojo, kaip sunaikinti ba¬ 
jorų partiją, kuri keletą prancūziškosios partijos žmonių, kaltin¬ 
dama išdavimu, buvo patraukusi į seimo teismą ir pasmerkusi 
ištremti. Partijų kovų metu krašte nebuvo jokios tvarkos, sei¬ 
mai nuolat iro. 



Stiprėjant lenkų bajorų partijai, drauge augo ir hetmono 

Sobieskio populiarumas. Ypač jį, kaip gerą vadą, palaikė 
kariuomenė ir Lenkijos pietinių sričių bajorija, kurią jis apgynė 
nuo turkų. 1672 m. kilus naujam karui su Turkija, atrodė, kad 
jau turės prasidėti vidaus karas: mat, prieš hetmoną Sobieskį, 
kariaujantį su turkais, bajorija vėl pastatė savo kariuomenę, o 
Sobieskio kariuomenė pasisakė guldysianti galvą už savo het¬ 
moną. Susirėmimas atrodė neišvengiamas, tačiau sušauktas 

(1673 m.) seimas nuramino partijas, ir buvo pradėta ruoštis nau¬ 
jam turkų puolimui atremti. Pasibaigus karui, partijos, be abejo, 
vėl būtų susikirtusios; tik netikėta karaliaus mirtis abiejų partijų 
dėmesį nukreipė į naująją elekciją. 

4. Lietuva M. Višniaveckio laikais 

Lenkų partijų kovos 
ir Lietuva. Visą Višnia¬ 
veckio valdymo laiką 
Lenkijoje virte virė par¬ 
tijų kovos, dėl kurių 
pirmą kartą istorijoje 
buvo nutrauktas net ka- 
rūnacinis seimas, o taip 
pat nemaža iširo ir kitų 
seimų. Lietuvai vado¬ 
vaujantieji Pacai stovėjo 
karaliaus pusėje ir labai 
nesugyveno su abiem 
prancūziškosios partijos 
vadais — primų ir Len¬ 
kijos hetmonu Sobies- 
kiu. Karų su turkais 
metu, sunkiu Lenkijai, 
Lietuva stengėsi laikytis 
nuošaliai. Hetmonas Pa¬ 
cas atsisakinėjo eiti len¬ 
kams į pagalbą, teisin¬ 
damasis, kad Lietuvos kariuomenė neturinti teisės peržengti Len¬ 
kijos sienos. Pagaliau po ilgų ginčų nuvykęs į karo lauką, jis 



Kristupas Pacas, 

1656—1658 m. vicekancleris, 
1658—1684 m. kancleris. 

vis dėlto nesutiko sutartinai veikti su savo priešu Sobieskiu — 
nieku būdu nepasidavė jo vadovybei. 

Bendrieji seimai Lietuvoje. Naudodamiesi sunkia Len¬ 
kijos būkle, Lietuvos atstovai 1 67 3 m. seime išreika¬ 
lavo iš lenkų priimti įstatymą, kad kas trečias 
seimas, kurio maršalka esti lietuvis, būtų 
šaukiamas Lietuvoje (Gardine). Kadangi 1569 m. 
unijos aktai leido šaukti seimus tik Lenkijoje, tad lenkai 
dėl šito labai spyrėsi, tačiau buvo priversti nusileisti, nes lie¬ 
tuviai kitaip nesutiko jiems duoti paramos. Mat, lenkai, ruoš¬ 
damiesi surinkti prieš turkus 60.000 karių, reikalavo, kad Lie¬ 
tuva tam tikslui sudarytų 30.000 karių. Lietuviai tada pareiškė, 
kad jie sudarysią tik 6.000 karių ir tik savo sienoms saugoti, 
o į Lenkiją jos neleisią, jei lenkai nesutiksią, kad seimai būtų 
šaukiami ir Lietuvoje. Kai lenkai pagaliau nusileido, tai lie¬ 
tuviai sutiko sudaryti 12.000 karių ir padėti lenkams kovoje 
su turkais. Tuo būdu priimtas įstatymas, kad kas trečias sei¬ 
mas turi būti šaukiamas Lietuvoje, buvo vykdomas iki pat 
Respublikos galo. Išimčių buvo padaryta tik didžiausios 
netvarkos laikais XVIII amž-je, kai iširdavo beveik visi seimai. 
Tuo būdu Gardinas pasidarė tarytum antrąją Lietuvos sostine. 

Visiškai savarankiškas Lietuvos laikymasis Višniaveckio lai¬ 
kais priklausė nuo Pacų, kurie nenorėjo bendrauti su didžiaisiais 
savo partiniais priešais lenkais, o ypač su hetmonų Sobieskiu. So¬ 
bieskio populiarumo didėjimas ir pasisekimai karuose su turkais 
jiems buvo itin nemalonūs, ir dėl to jie niekad nenorėjo padėti jam 
kariauti. Mirus karaliui Višniaveckiui, buvo daug pavojaus, kad 
išgarsėjęs turkų nugalėtojas gali būti lenkų paskelbtas karalium, 
todėl Pacai tuojau pradėjo stengtis jam trukdyti patekti į sostą. 
Tačiau jiems nepasisekė: Sobieskį vis dėlto lenkai išrinko. Paga¬ 
liau buvo priversti jį pripažinti ir Pacai, o su jais — ir visa Lietuva. 

5. Jono Sobieskio (1674—1696 m.) elekcija 

Kaip ir ankstyvesnioje elekcijoje, taip ir šį kartą buvo du 
stipriausi kandidatai į sostą — vėl Prancūzijos princas Kondė 
(nebe tas pats) ir Austrijos remiamas Lotaringijos kunigaikštis 
Karolis. Pacai su Lietuva palaikė Lotaringietį, kuris būtų vedęs 
Mykolo našlę Eleonorą. Didieji Lenkijos ponai su pačiu het- 

monu Sobieskiu palaikė Prancūzų kandidatą. Kai pasirodė, 
jog nebus galima išrinkti Kondės, prieš kurio kandidatūrą jau 
keliolika metų kovojo bajorija (Jono Kazimiero ir Mykolo lai¬ 
kais), tuomet prancūziškoji partija pastatė kandidatu savo vadą 

hetmoną Sobieskį. Išgar¬ 
sėjęs Lenkijos gynėjas 
nuo turkų, atvykęs į elek- 
cinį seimą tiesiog iš karo 
lauko, buvo labai palan¬ 
kiai lenkų bajorijos su¬ 
tiktas. 

Pacai, bijodami jo 
kandidatūros, buvo pra¬ 
dėję prieš jį veikti dar 
tarpuvaldžio pradžioje. 
Elekcinio seimo pradžioje 
jų vadovaujami lietuviai 
reikalavo atmesti „piasto" 
kandidatūrą (piastu tada 
buvo vadinamas kiekvie¬ 
nas kandidatas iš saviš¬ 
kių). Kai lenkai to rei¬ 
kalavimo nepriėmė, lietu¬ 
viai pareiškė, jog nepri- 
pažinsią piasto savo val¬ 
dovu, nors lenkai jį ir 
išrinktų. Lenkams išrin¬ 
kus Sobieskį, lietuviai pareiškė protestą ir, sustoję kitoje 
Vyslos pusėje, į elekcijos lauką neėjo. Tačiau lietuvių tarpe 
buvo ir Sobieskio šalininkų: jį palaikė jo sesers vyras, Lietuvos 
lauko hetmonas ir vicekancleris M. K. Radvila, Sapiegos ir kiti 
Pacų priešai. Jie atsiskyrė nuo lietuvių daugumos ir prisidėjo 
prie lenkų. Po kiek laiko tuomet nusileido ir Pacai, ir So¬ 
bieskis buvo visų pripažintas. Tačiau Pacai vis dėlto liko am¬ 
žini jo priešai. 



Jonas Sobieskis, 

1674—1696 m. d. Lietuvos kunigaikštis ir 
Lenkų karalius. 

6. Jono Sobieskio politiniai planai ir jo valdymas 


Sobieskio ryšiai su Prancūzija. Sobieskio politika buvo 
dvilypė. Kaip įgudęs karys ir karštas katalikas, jis pirmučiau¬ 
sia svajojo nugalėti turkus ir pašalinti jų pavojų krikščioniška¬ 
jai Europai; čia jam reikėjo dėtis su Austrų Habsburgais. Iš 
kitos pusės, per partiją ir per savo žmoną prancūzę Mariją Ka¬ 
zimierą (kuri, tapusi karaliene, svajojo iškelti savo gimines Pran¬ 
cūzijoje), jis buvo susirišęs su Prancūzija, kuri visą laiką rūpinosi 
prieš turkus palikti vieną Austriją. Todėl po pirmų karų, 
Prancūzijai tarpininkaujant, su turkais buvo padaryta taika. 
Be to, Sobieskis padarė sutartį su Prancūzija ir Švedija prieš 
Brandenburgo elektorių ir imperatorių ir pradėjo ruoštis karui 
prieš elektorių. Karo išlaidas buvo pasižadėjęs padengti Liud¬ 
vikas XIV; nukariauta Prūsija Sobieskiui turėjo likti, kaip jo 
šeimos kunigaikštija (jam tat buvo labai svarbu, nes, palikęs 
sūnums kunigaikštiją, jis tikrai būtų galėjęs tikėtis, kad Len¬ 
kijos ir Lietuvos sostas jiems atiteks). Tačiau šis planas nepa¬ 
sisekė: seimas karaliaus neparėmė. Nepasisekė Prūsijoje nė Šve¬ 
dams. Sobieskio priešas hetmonas Pacas neleido jų kariuomenei 
laisvai pereiti per Žemaičius (1678 m.). Nedaug teturėdamas ka¬ 
riuomenės, jis negalėjo visiškai neleisti švedų, bet visą laiką darė 
kliūčių ir, švedų pulkus apstatęs Lietuvos kariuomene, lydėjo 
per visus Žemaičius, žiūrėdamas, kad jie eitų siauru ruožu, 
neišsuktų iš kelio ir neplėštų. Taip pat Lietuvos kariuomenė 
juos lydėjo, kai jie grįžo karą pralaimėję (1679 m.). 

Susiartinimas su Austrija. Prūsijoje kariavo tiktai vieni 
švedai ir už Prancūzijos pinigus pasamdyta kariuomenė, nuo 
kurių Lridrikas Vilhelmas (vadinamas didžiuoju elektorium) 
lengvai apsigynė. Po nepavykusio bandymo Prūsijoje, Sobies¬ 
kis vėl atsigręžė į turkus ir susidėjo su Austrija. Mat, viduje 
prieš prancūziškąją politiką vis didėjo opozicija, o be to, prieš 
Prancūziją jį ėmė kurstyti ir žmona: ji buvo užsigavusi ant 
Liudviko XIV, kad tas nesutiko jos tėvo padaryti kunigaikščiu. 
Sobieskis karštai mylėjo savo žmoną ir visada buvo jos įtakoje. 
Todėl jis ėmė artintis su Austrija, — juo labiau, kad imperatorius 
žadėjo padėti jo sūnui Jokūbui nukariauti Moldaviją, pažadėjo 
išleisti už Jokūbo savo dukterį ir, tėvui mirus, paremti jo kan- 

didatūrą į sostą. Bet nepasisekė nė čia. Padarius sąjungą su 
Austrija, turkai užpuolė šią ir pasiekė net Vieną. Kritiškuoju 
momentu Sobieskis atskubėjo imperatoriui į pagalbą; Viena 
buvo išgelbėta (1683 m.), ir turkai buvo išvaryti net iš dalies 
Vengrijos. Bet galų gale Sobieskis vis dėlto apsivylė ir čia. 
Mat, imperatorius tesirūpino tik savo reikalais: Moldaviją jis nu¬ 
kariavo pats sau; Jokūbui žadėtą dukterį išleido už Bavarijos 
elektoriaus Maksimilijono. Vėliau jis išpiršo Jokūbui savo žmo¬ 
nos seserį, Neuburgo princesę Jadvygą, tačiau nė po to impe¬ 
ratorius tinkamai neparėmė savo svainio: tėvui mirus, jis sosto 
negavo. 

Sobieskio politinių planų iširimas. Visos karaliaus J. Sobies¬ 
kio pastangos nuėjo niekais. Prie Prancūzijos jis nebegrįžo, nors 
Liudvikas XIV, įvykdęs jo žmonos reikalavimus tėvui, tuo būdu 
ją vėl patraukė į savo pusę. Planuota koalicija prieš Turkus ne¬ 
įvyko. Sąjunga su imperatorium nedavė jokios naudos (impera¬ 
torius tiktai džiaugėsi, kad Sobieskis atitraukė nuo jo dalį Tur- 
kų jėgų). 

Ruošdamasis koalicijai prieš Turkus, Sobieskis padarė am¬ 
žinąją taiką su Maskva. Buvo patvirtinta (1686 m.) 
Andrusavos sutartis su didelėmis nuolaidomis Maskvai, tačiau 
caras prie karo su Turkais neprisidėjo. Daug dirbęs, daug ka¬ 
riavęs, Jonas Sobieskis mirė 1696 m., nieko nepasiekęs. Visas 
kraštas buvo nepatenkintas jo pastangomis tvirtai valdyti, nie¬ 
kad nenorėjo duoti pinigų jo planams vykdyti, o savavaliauti 
įpratę didikai visur jam priešinosi. Jie laikė jį sau lygiu ponu: 
mat, visi atsiminė partinį bendradarbiavimą ir kovas, kai So¬ 
bieskis dar tebebuvo hetmonų, ir todėl nenorėjo jam pripa¬ 
žinti karališkosios didybės. Užtat jis pasistengė nustumti visus 
tuos, kurie buvo jam priešingai nusistatę, ir padėjo iškilti bu¬ 
vusiems savo draugams; bet iškilę, ir tie pasirodė esą jo priešai. 
Jis rūpinosi kaip įmanydamas laiduoti sostą vyriausiajam savo 
sūnui Jokūbui, tačiau tam griežčiausiai priešinosi didikai, kurie 
jautėsi patys turį ne mažiau teisių sostui. 

Nesantaika Sobieskio šeimoje. Į gyvenimo pabaigą Sobies¬ 
kis susilaukė nesantaikos net savo šeimoje. Jo žmona Marija 
Kazimiera be galo nekentė sūnaus Jokūbo žmonos. Jokū¬ 
bas, karštai gindamas savo žmoną, dėl jos susipykęs su motina, 

ketino net išvažiuoti iš savo krašto. Tėvo nusivylimas buvo 
neapsakomas. Visa jo viltis dar buvo karaliaujant sukrauti 
turtai ir giminystė su imperatorium. Tačiau, jam mirus, visa tai 
pasirodė be vertės: imperatorius Jokūbo neparėmė, o turtai ne¬ 
buvo sunaudoti jo kandidatūrai į sostą, nes dėl jų ėmė var¬ 
žytis sūnūs ir gobši motina. Motina buvo didžiausia sūnaus 
kandidatūros į sostą priešininkė ir agitavo už Prancūzijos prin¬ 
cą. Tačiau karalium buvo išrinktas Saksonijos elektorius Fri¬ 
drikas Augustas. 

7. Lietuva Jono Sobieskio laikais 

Sobieskis visą savo karaliavimo laiką buvo susirūpinęs Len¬ 
kijos reikalais. Jo valdymo pradžioje Lietuvoje visam kam 
vadovavo dideli jo priešai — Pacai. Jie visi nuolat priešinosi 
karaliui. Seime lenkai su karalium priversdavo ir Lietuvos ka¬ 
riuomenę ateiti į pagalbą prieš turkus, tačiau hetmonas Pacas 
jeigu ir nuvykdavo, tai visada veikdavo savarankiškai, neklau¬ 
sydamas karaliaus, ir dažniausiai išvengdavo didesnių mūšių. 
Bet ne kartą hetmonas Pacas visiškai atsisakė vykti prieš 
turkus, paprastai remdamasis tuo, kad pagal įstatymus Lietuvos 
kariuomenė tegalinti išeiti už savo valstybės sienų, tik seimui 
įsakius. Kliudydavo Pacai karaliui ir visuose kituose reika¬ 
luose. Kaip matėm, jie nenorėjo leisti pereiti švedams per Že¬ 
maitiją į Prūsus, nors šie ėjo, kaip karaliaus sąjungininkai. Taip 
pat jie buvo griežti karaliaus priešai ir seimuose. Todėl Sobies¬ 
kis rūpinosi kaip įmanydamas iškelti Lietuvoje kitas di¬ 
dikų šeimas. Tuo būdu, jam padedant, čia pagaliau iškilo Sa- 
p i e g o s . Vienas iš jų, Benediktas, gavo Lietuvos iždininko, 
o jo brolis J. Kazimieras didžiojo hetmono urėdą. Pacai vienas 
po kito pagaliau išmirė, ir jų turėtieji urėdai atiteko kitiems. 
Tačiau iškilę Sapiegos pasidarė tokie pat nesukalbami, kokie 
buvo ir Pacai: seimuose jie taip pat ėjo prieš karaliaus pa¬ 
siūlymus, kovojo su jo pastangomis palikti sostą sūnui, o het¬ 
monas Sapiega taip pat nenorėjo klausyti karaliaus ir karuose. 
Net (1683 m.) vykstant vaduoti Vienos, Sapiega nesiskubino 
su Lietuvos kariuomene ir atvyko tik po didžiojo mūšio. 

Kiek su karalium nebesiskaitė sustiprėję jo buvusieji favori¬ 
tai, galima matyti, pav., iš 1688 metų Gardino seimo atidarymo. 
Karalius Sobieskis, norėdamas, kad bajorija įprastų jo sūnų Jo¬ 
kūbą laikyti jo pavadutoju ir įpėdiniu, jam pavesdavo kariuome¬ 
nės vadovybę, duodavo atlikti kitokių valstybinių darbų ir visuose 
iškilminguose aktuose laikydavo jį greta savęs. Seimo atidarymo 
metu, kada į vieną salę sueidavo seimas ir senatas, jis taip pat pasi¬ 
sodindavo sūnų šalia savęs. Ir štai Gardino seimo pradžioje, ka¬ 
raliui įeinant į salę, hetmonas Sapiega, pamatęs greta sosto krėslą 
sūnui, nuspyrė jį koja į šalį, tardamas: „Greta karaliaus pritinka 
stovėti, o ne sėdėti". Karalius galingajam didikui nieko negalėjo 
padaryti: seime jam reikėjo būti labai atsargiam, nes kiekvienas 
konfliktas galėjo išardyti seimą. 

Bet dar aiškiau Sapiegų priešingumas karaliui pasirodė byloje 
dėl Radvilaitės turtų ir jos rankos. Boguslovo Radvilos (f 1669 
m.) duktė, likusi mažytė, augo globojama Brandenburgo elekto- 
riaus Berlyne. Jos paveldėtieji turtai buvo milžiniški — 185 dvarų 
kompleksai! Todėl, kai tik ji suėjo į metus, atsirado daugybė kon¬ 
kurentų dėl jos rankos. Vienas iš tų konkurentų buvo ir karaliaus 
sūnus Jokūbas. Tėvo testamente jaunutės kunigaikštytės globė¬ 
jais, be elektoriaus, buvo dar paskirti Nesvyžiaus Radvilos ir kiti 
tolimesni giminės. Bet elektorius, visiškai nepaisydamas kitų glo¬ 
bėjų, sutuokė auklėtinę su savo sūnum Liudviku (1681 m.). Seime 
dėl to pasigirdo balsų, reikalaujančių visus kunigaikštytės dvarus 
konfiskuoti. Pamato tam buvo, nes įstatymai draudė svetimšaliams 
Lietuvoje įsigyti dvarų; be to, Statute buvo nuostatas, kuriuo 
našlaitės, išėjusios už vyro be dėdžių ir giminių sutikimo, nustoja 
paveldėjamųjų teisių. Bet elektorius pažadėjo karaliui sumokėti 
40.000 talerių, ir byla buvo numarinta. Po 6 metų ta pati kuni¬ 
gaikštytė tapo našle, ir vėl prasidėjo varžytynės dėl jos rankos. 
Pirmasis konkurentas vėl buvo karalaitis Jokūbas; be jo, dar pir¬ 
šosi vienas iš Radvilų, vienas iš Sapiegų ir keletas vokiečių kuni¬ 
gaikščių. Karalaitis Jokūbas net pats atvyko į Berlyną ir išgavo iš 
jaunos našlės raštu pasižadėjimą, kad ji ištekėsianti tik už jo, o 
jei ištekėtų už kito, tai nustotų visų savo dvarų. Bet vos Jokūbas 
parvyko namo ir ėmė ruoštis vestuvėms, ji slapta ištekėjo už Neu- 
burgo princo Karolio Pilypo iš Heidelbergo (1688 m.). Taip 
apgautas, karalius tų pat metų seime pasiūlė, kad jos dvarai būtų 
konfiskuoti valstybės naudai. Bet tam pasipriešino Sapiegos. Jie 
buvo gavę iš Karolio Neuburgiečio 60.000 talerių ir pažadą, kad 
visi tie dvarai bus pavesti jiems globoti. Be to, jie svajojo pigiai 
juos nupirkti. Todėl su visa savo vadovaujamąja Lietuva jie pa¬ 
reiškė, jog neleisią skriausti našlaitės ir jos teises ginsią net ginklu. 
Karalius turėjo nusileisti. Tuo būdu žuvo viltis, kad jo sūnus pa¬ 
sidarys turtingiausiu ponu, ir dėl to negalima buvo net atkeršyti. 

Tie dvarai tuo būdu ir liko Neuburgo kunigaikščiams. Sa¬ 
piegos buvo ketinę juos nupirkti ir net buvo padarę užpirkimo 
aktą, bet tam pasipriešino Nesvyžiaus Radvilos, kurie jautėsi jiems 
turį daugiau teisių. Vis dėlto niekas tų dvarų nenupirko, ir jų glo¬ 
bėju liko hetmonas Sapiega (jo žmona Glebavičiūtė buvo vienos 
Radvilaitės duktė). Už dvarų globojimą jis gaudavo kasmet po 
40.000 auksinų. O pareigos jam buvo nedidelės — tik nieko kito 
neįleisti į tuos dvarus. Tačiau dėl to jis susipyko ne tik su ka- 



Paskutinės Biržų Radvilaitės medalis, 

nukaltas jai turint 8 metus. 


ralium, bet ir su Nesvyžiaus Radvilomis; o tatai vėlesniam Sapiegų 
šeimos likimui turėjo daug reikšmės. Visų tų turtų savininkė Rad¬ 
vilaitė mirė 1695 m., vėl palikusi vos 2 metų dukrelę, kuri ištekėjo 
už Zulbacho kunigaikščio ir paliko taip pat vieną dukterį; šios 
paveldėtuosius dvarus vėliau (XVIII amž. vidury) nupirko vienas 
iš Nesvyžiaus Radvilų. Tuo būdu biržiečių Radvilų dvarai atiteko 
nesvyžiečiams, dar labiau padidindami jau ir be to didelius jų 
turtus. 

8. Sapiegų konfliktas su Vilniaus vyskupu Bžostausku 

Sapiegos įsigalėję šeimininkavo Lietuvoje, su niekuo ne¬ 
siskaitydami. Jie buvo visagaliai: hetmonas savo rankose turėjo 
kariuomenę, o jo brolis iždininkas valdė visas krašto pajamas. 
Suvaldyti jų niekas negalėjo, nes kiekvieną seimą buvo galima 
lengvai išardyti. Tačiau seimai ir be to iširdavo (Sobieskio 
laikais iš 11 seimų iširo net 6; 1688—1696 m. laikotarpy iširo 
visi seimai). Lietuvoje betgi buvo grupė didikų, kurie nepanorė¬ 
jo būti Sapiegų nustelbti, kurie dėl to dėjosi su karalium ir sten¬ 
gėsi jiems pakenkti. Tik ilgai niekas neišdrįso atvirai kovoti su 


367 . 



Sapiegomis. Pirmasis stojo su jais į kovą artimas karaliaus, o 
ypač karalienės vedamai politikai vysk. Bžostauskas. 

Hetmonas Sapiega pastatė vyskupo dvaruose kariuomenės. 
Kadangi pagal įstatymus bažnytiniuose dvaruose nebuvo galima 
laikyti kariuomenės (ją pagal įstatymus galima buvo laikyti 
tik valstybiniuose dvaruose), tai vyskupas pradėjo bylą. Byla 
tęsėsi labai ilgai, ir dėl jos iširo ne vienas seimas. Sprendė ją 
karalius, sprendė senatas, primas ir popiežiaus nuncijas. Pa¬ 
galiau byla pateko į Romą. Tačiau hetmonas vis nenusileido; 
bylos metu jis dar daugiau pastatė kariuomenės bažnytiniuose 
dvaruose. Vyskupas už tai jį net ekskomunikavo, uždraudęs 
tikintiesiems su juo ir jo šalininkais bendrauti. Bet hetmonas 
tą pačią ekskomunikos dieną tyčia suruošė Vilniuje triukšmingą 
balių, ir niekas neišdrįso neatvykti. Vyskupas uždraudė dva¬ 
sininkams, Sapiegoms dalyvaujant, laikyti pamaldas, bet ka¬ 
dangi beveik visi Vilniaus vienuolynai gyveno iš jų aukų, todėl, 
nedrįsdami nusikalsti Sapiegoms, neklausė vyskupo. Hetmo¬ 
nas, kuris niekad nebuvo labai maldingas, tuo metu tyčia kas¬ 
dien atvykdavo į vienuolynų bažnyčias mišių klausyti. Vyskupo 
spiriami, vienuoliai aiškinosi galį jo neklausyti, nes jiems vir¬ 
šininkai esą tik jų ordinų generolai. 

Pasidarė didelė painiava. Visam krašte virte virė agitacija, 
iš abiejų pusių pasipylė daugybė pamfletų. Sapiegos visiškai 
nepaisė vyskupo ir jo dvasininkų agitacijos, seimely triukš¬ 
maujančią bajoriją suvaldydavo su kariuomene, bet vis dėlto 
byla veikė ne jų naudai: visi, nepatenkinti Sapiegomis, ėmė kelti 
prieš juos galvas, ir seimeliai kaskart vis darėsi triukšmingesni, 
— dažnai juose net kraujas pasipildavo. O kai 1696 m. mirė 
karalius Sobieskis, tai Žemaičiuose ir Lietuvos rytuose (Polocko, 
Vitebsko, Minsko srityse) prasidėjo atviras judėjimas prieš 
Sapiegas. Oginskis ir keletas kitų bajorų, suorganizavę bajo¬ 
rijos būrius, ėmė naikinti Žemaitijoje esančius Sapiegų dvarus. 
Hetmono atsiųsta kariuomenė juos išsklaidė, tačiau jie nenu¬ 
rimo ir vėliau dar labiau išplėtė savo akciją. 

Tarpuvaldis didikams visada būdavo be galo svar¬ 
bus. Tad ir dabar Sapiegoms buvo itin svarbu į elekcinį seimą 
kaip galint daugiau įvesti sau paklusnių atstovų. Elekcijoje jiems 
rūpėjo stoti vieningos Lietuvos priešaky, kad tuo būdu galėtų 

Sapiegų rūmai Antakalny 

(dabar ligoninė). 

daugiau nusverti renkant karalių ir kad naujasis karalius turėtų 
labiau su jais skaitytis. O Lietuvoje jau buvo prasidėjusi atvira 
kova prieš juos ir dar tebebuvo nebaigta byla su vyskupu. To¬ 
dėl hetmonas pasiskubino susitaikinti nors su dvasininkais; 1696 
m. gale buvo pasirašyta su vyskupo įgaliotiniais taika (pats 
vyskupas tos pačios bylos reikalu tada buvo išvykęs į Romą). 
Pasirašytąja taika vyskupas turėjo atšaukti ekskomuniką, o het¬ 
monas — išvesti iš bažnytinių dvarų kariuomenę. Daugiau kon¬ 
fliktų tarp hetmono ir vyskupo nebebuvo, ir vėlesnėse bajo¬ 
rijos kovose su Sapiegomis vyskupas jau nebedalyvavo; jis 
net stengėsi sutaikinti kovojančius. Deja, bajorija jau buvo 

sukelta, ir Sapiegų priešai, vedami Oginskio, kaip tik stengėsi 
pasinaudoti prieš juos tarpuvaldžiu. Nors ir nelengva buvo 
sunaikinti Sapiegų galybę, tačiau bajorijai pradėjo sektis. Po 
trejų metų Sapiegos buvo visiškai nugalėti. 

b. Saksų dinastijos laikai (1697—1763 m.) 


9. Augustas II (1697—1733 m.) ir jo elekcija 

Elekcija po Jono Sobieskio buvo viena iš nešvariausių vi¬ 
soje Respublikos istorijoje: joje viską lėmė papirkimai. Iš 

daugybės kandidatų (jų 
buvo net 18) stipriausi 
atrodė Prancūzų princas 
Kontys (de Conti) ir Au¬ 
strų remiamas velionies 
karaliaus sūnus Jokūbas. 
Bet Jokūbas buvo nepo¬ 
puliarus. Be to, jo šei¬ 
moje ėjo kivirčai dėl tėvo 

palikimo pasidalinimo, ir 
prieš jį veikė net pati 
motina. Todėl stipriausia 
atrodė Prancūzų partija. 
Liudviko XIV atstovas 
atsivežė milžiniškų sumų, 
ir daugumas didikų buvo 
jo papirkti. Bet jis per 

anksti iššvaistė pinigus; 
kai jo piniginė jau buvo 
tuščia, plačiai atskleidė 
savąją Saksų elektoriaus 
Fridriko Augusto atsto¬ 
vas. Tuomet daugumas, 
ypač iš karalaičio Jokūbo partijos, perėjo į Augusto pusę. 
Be to, jį parėmė ne tik Maskvos caro, bet ir nuo Jokūbo 

atsimetusio imperatoriaus atstovas. Tuo būdu didelė dalis ba¬ 
jorijos paskelbė karalium Fridriką Augustą. Prancūziškoji par¬ 
tija tačiau atskirai paskelbė išrinktu princą Kontį. Bet Augus¬ 
tas jau su paruošta kariuomene atskubėjo į Krokuvą ir čia ka¬ 
rūnavosi. Kontys irgi atplaukė į Dancigą. Jo šalininkai sudarė 
konfederaciją jam paremti. Tačiau sunku buvo spirtis prieš 
tvirtą Augusto saksų kariuomenę, ir Kontys sugrįžo į Pran- 



Fridrikas Augustas II, 

1697-1706 ir 1709-1733 m. d. Lietuvos 
kunigaikštis ir Lenkų karalius, 1694—1733 
m. Saksonijos elektorius (kurfiurstas). 

cuziją, o jo šalininkai, gavę iš Augusto dovanų ir malonių pa¬ 
žadų, nusileido ir pripažino jį karalium. 

10. Lietuva Augusto II elekcijos metu 

Lietuvoje tarpuvaldžio metu tarp Sapiegų ir jų priešų te¬ 
beėjo smarkios varžytynės. Sapiegoms jau nebepavykdavo vi¬ 
sų savo atstovų įvesti į seimus, ir jų priešai, lenkų remiami, 
darydavo seimuose jiems daug nemalonumų. Gavę 100.000 
talerių, Sapiegos palaikė Prancūzijos kandidatą; jų priešai pa¬ 
laikė Augustą. Kai po elekcijos hetmonas Sapiega ruošėsi su visa 
kariuomene eiti prie Dancigo padėti princui Končiui, jo priešas 
Oginskis su draugais (Krišpinais, Zaranka, Pociejum, Katilu) 
stengėsi patraukti į savo pusę dalį kariuomenės; maža to, su¬ 
būrę bajoriją, jie naikino Sapiegų dvarus Žemaitijoj. Mat, jie 
tikėjosi, kad naujasis karalius Augustas juos parems prieš savo 
paties priešus. Bet tuo tarpu Sapiegos, pereidami Augusto 
pusėn, išreikalavo iš jo raštą, kuriuo buvo įsakoma Oginskiui 
ir jo draugams nurimti ir išsiskirstyti. Karalius tą raštą davė 
nenuoširdžiai: Sapiegų galybės sunaikinimas ir jam buvo pagei¬ 
daujamas. Todėl, sužinojęs tikrąjį karaliaus norą, Oginskis vėl 
atnaujino savo žygius prieš Sapiegas. Žemaičiuose ir Guduose 
vėl pradėjo bruzdėti bajorija ir naikinti Sapiegų dvarus. Kal¬ 
tindama Sapiegas savavalia, bajorija reikalavo net atimti iš jų 
visa valdžią, visus urėdus. Kol hetmonas tebeturėjo savo ran¬ 
kose Lietuvos kariuomenę, jam pavykdavo sutramdyti bajorijos 
būrius, tai vienoje, tai kitoje vietoje siaučiančius: susidūrę su 
kariuomene jie bematant išsisklaidydavo. Bet kai hetmonas su 
kariuomene buvo iškviestas į Lenkiją kariauti su turkais, tai 
Sapiegų priešai galėjo Lietuvoje šeimininkauti kaip tinkami ir 
prieš grįžtantį hetmoną jau stoti su didelėmis pajėgomis. 

11. Lietuvos ir Lenkijos „teisių sulyginimo" įstatymas 

(coaeąuatio iurium, — 1697 m.) 

Visa valstybinė santvarka, galutinai perorganizuota Lietuvoje 
Zigmanto Augusto laikais, buvo lenkiška. Taip pat iš Lenkijos 
buvo imtos ir bajorų laisvės. Pagrindiniai Lietuvos valdžios 
aparato bruožai buvo tokie pat, kaip Lenkijoje, tik kai kuriais 

atžvilgiais jie šiek tiek skyrėsi. Taip antai, kai kurių Lietuvos 
ministerių teisės buvo platesnės už Lenkijos ministerių teises; 
pav., Lietuvoje hetmonas galėjo laikyti kariuomenę kur tinka¬ 
mas, o Lenkijoje jis turėjo ją laikyti tiktai seimo nurodytose 
srityse. Lietuvos iždininkas visas krašto pajamas paimdavo į 
savo rankas, o Lenkijoje pajamos buvo laikomos pavietų kasose, 
iš kur jas hetmonas paimdavo kariuomenės reikalams; be to, 
jis tik tam tikru seimo nutarimu tegalėdavo gauti tuos pinigus. 
Toliau, Lietuvoje jokio teismo sprendimas nubausti ką nors 
infamija ar banicija (visų teisių atėmimu ar ištrėmimu) tol ne¬ 
galiodavo, kol jį patvirtindavo kancleris; Lenkijoje šito nereikėjo. 

Sapiegų priešai, nesiliaudami su jais kovoję, pagaliau ėmė 
reikalauti susiaurinti teises tų ministerių, kuriais buvo Sapiegos, 
būtent hetmono ir iždininko. Mat, abu broliai, turėdami savo 
rankose krašto kariuomenę ir iždą, darė, ką norėjo. Buvo pa¬ 
leistas šūkis suvaržyti hetmono teisę iš vienos vietos į kitą 
kiloti kariuomenę ir suvaržyti iždininko teisę savo nuožiūra 
valdyti pinigus. Ta pačia proga dar buvo reikalaujama susiau¬ 
rinti kanclerio teises, atimant iš jo teismo sprendimų priežiūrą. 
Visa tai ėjo Lietuvos ir Lenkijos teisių suly¬ 
ginimo (coaeąuatio iurium) šūkiu, nes tuo buvo norima su¬ 
vienodinti Lietuvos ir Lenkijos ministerių teises. 

Kanclerį šitas teisių susiaurinimas ne taip skaudžiai lietė. 
Juo tada buvęs Sapiegų priešas D. Radvila bemeilijo atsisakyti 
nuo tų savo teisių, kad tik būtų suvaržyti Sapiegos. Kancle¬ 
riui nesipriešinant, vieni Sapiegos nepajėgė apginti ministerių 
teisių, ir coaeąuatio iurium įstatymas buvo priimtas elekci- 
niame seime (1697 m.). Tačiau Sapiegos, nenorėdami išsiža¬ 
dėti savo galybės, nė neketino laikytis šito įstatymo. Taip 
antai, seimas paskyrė kariuomenei stovyklas Gardino, Alytaus 
ir Pinsko apylinkėse, bet hetmonas ją laikė visam krašte. Iždi¬ 
ninkas taip pat tebereikalavo, kad mokesčių rinkėjai ir toliau 
pinigus teiktų jam pačiam. Todėl Sapiegų priešams buvo dar 
daugiau pagrindo kelti prieš juos bajoriją: buvo šaukte šaukia¬ 
ma, kad Sapiegos laužą tik ką priimtą įstatymą, kad jie savava- 
liaują. Todėl visa tolimesnė kova su Sapiegomis ėjo šio įsta¬ 
tymo apsaugos šūkiais. 


372 . 



12. Lenkų kalbos įvedimas Lietuvos teismuose 


Tame pačiame 1697 m. coaeąuatio iurium įstatyme buvo dar 
pasakyta, kad visi Lietuvos teismų sprendimai turį būti rašomi 
nebe senąja kanceliarine gudų kalba, bet lenkų kalba. 

Lietuvoje iki Jogailos Vytauto laikų nebuvo jokių raštų vidaus 
reikalams: visi dovanojimai ir teismo sprendimai būdavo atliekami 
žodžiu arba žymimi kokiais nors kitais ženklais. Raštas buvo reika¬ 
lingas tik susižinoti su užsieniu. Jogaila su Vytautu pirmieji pradėjo 
vartoti raštą ir vidaus reikalams, įvesdami jį savo kanceliarijose. Di¬ 
džiojo kunigaikščio raštai buvo rašomi lotyniškai ir gudiškai (rašant 
į užsienius, buvo vartojamos dar ir kitos kalbos). Veikiai vidaus 
reikalams įsigalėjo gudų rašto kalba, nes ji jau buvo vartojama Lie¬ 
tuvai tekusiose rusų srityse ir lengviau buvo rasti žmonių, ją mo¬ 
kančių. Tačiau ta gudų kalba jau nebekalbėjo nė viena slavų tauta. 
Nors ji, kilusi iš senosios bažnytinės slavų kalbos, ir buvo vartojama 
visose rusų kunigaikštijose, Lenkijos valdomoje Galicijoje ir Rumu¬ 
nijoje, — tačiau niekur ta kalba niekas nebekalbėjo. Be abejo, kad ji 
buvo artima visoms slavų kalboms. Pagaliau ji ir raštuose buvo 
nevienoda, nes kiekvienam krašte ji savotiškai plėtojosi, įgaudama 
daug vietos gyventojų vartojamų žodžių. Taigi ja rašytuose Lietuvos 
raštuose daug yra ir lietuviškų žodžių. Dėl to Maskvoje Lietuvos 
raštų kalbą net vadino lietuvių kalba. O lietuviškoji kalba valstybės 
reikalams buvo vartojama tik vėlesniais laikais, be to, labai retai (pav., 
XVIII amž-je kartais lietuviškai būdavo skelbiamos valstiečių pa¬ 
reigos: mat, šie kitos kalbos nesuprato; dar XVI a. dažnai lietu¬ 
viškai būdavo skelbiami teismų sprendimai). 

Nenuostabu, kad tuomet nebuvo rašoma lietuviškai. Ir vi¬ 
sose kitose valstybėse praėjo nemaža laiko, kol raštai buvo pra¬ 
dėti rašyti šnekamąja kalba. Pav., Lenkijoje nuo pirmųjų lotyniškų 
raštų pasirodymo ligi lenkiškų įsigalėjimo praėjo net 400 metų. 
Be to, Lenkijos teismuose sprendimai tebebuvo rašomi lotyniškai 
iki pat nepriklausomybės galo, t. y. ir tada, kai Lietuvoje jie jau 
buvo rašomi lenkiškai. 

Lietuvoje juo sunkiau buvo susidaryti valstybinei kalbai, nes 
šnekamoji kalba buvo ne viena. Tikrojoje Lietuvoje buvo šne¬ 
kama lietuviškai, guduose — gudiškai, bet raštai visur buvo 
rašomi ta pačia įprastine gudų kalba. Greta jos, dar buvo 
vartojama lotynų kalba, o nuo XVI amž. vidurio pradėta var¬ 
toti ir lenkų kalba. Kadangi didžiojo kunigaikščio dvaras tada 
jau buvo lenkiškas, ir patsai kunigaikštis dažniausiai gyvendavo 
Lenkijoje, tai su juo reikalų turį didžiūnai palengva išmoko lenkų 
kalbą ir pradėjo ją vartoti net savo tarpe. Vėliau, kai buvo įvesti 

bendrieji seimai ir kai atsirado daugiau bendrų reikalų su lenkais, 
lenkų kalbos pramoko ir vidutinioji bajorija. Tuo būdu palengva 
Lietuvoje ėmė rastis ir lenkiškų raštų; XVII a. gale lenkiškai jau 
buvo rašomi beveik visi dokumentai, bet teismų knygos dar tebebuvo 
vedamos gudų kalba. Lenkiškai kalbančiai bajorijai tas atrodė jau 
nebenatūralu, ir todėl šituo 1697 m. coaeąuatio iurium įstatymu teis¬ 
muose buvo panaikinta gudų kalba. Nuo tada visi oficialūs raštai 
pradėti rašyti vien tik lenkiškai. Tik Bažnyčia dar ilgai tebevartojo 
lotynų kalbą. Vilniaus kapitula savo aktus pradėjo rašyti lenkiškai 
tik nuo 1783 m., nors kitus raštus daug anksčiau rašė lenkiškai. 

Coaeąuatio iurium įstatymas buvo naujas Lietuvos ir Lenkijos 
suartėjimo įrodymas. Po Liublino unijos tarp abiejų valstybių sa¬ 
vaime palengva ėjo dar buvusių skirtumų susilyginimas ir valdžios 
organų susivienodinimas. Unijos akto metu Lietuvoje dar nebuvo 
kai kurių urėdų, kurių buvo Lenkijoj. Tačiau jie pamažu vėliau atsi¬ 
rado. Pav., referendoriai Lietuvoje atsirado tik Batoro laikais; 
su lenkų refendoriais jie buvo sulyginti 1635 m., t. y. Vladislovo Va¬ 
zos laikais. Dabar štai buvo panaikinti dar likę ministerių kompe¬ 
tencijų skirtumai. Po šito įstatymo, iki pat XVIII amž. antrosios 
pusės, kada buvo pradėtos didžiosios Respublikos reformos, jau 
nieko daugiau nebedaryta Lietuvos ir Lenkijos suartinimui: nors 
abiejų valstybių organizacijos buvo atskiros, tačiau jos jau buvo 
visiškai vienodos. Tuo būdu varydamos bendrą užsienio politiką, 
abi valstybės išgyveno viena greta kitos beveik iki pat savo pabai¬ 
gos. Kadangi bajorijos jau buvo tiek susigyvenusios, jog jautėsi 
sudarančios vieną visuomenę, tai iš pirmo žvilgsnio atrodė, jog tai 
tarsi viena valstybė. 


13. Augustas II ir jo politiniai siekimai 

Augustas II buvo stambaus sudėjimo, tvirtas vyras. Todėl 
savo gimtinėje jis buvo vadinamas Tvirtuoju (Der Starke). 
Iš jaunumės buvo pilnas didybės manijos ir svajojo sukurti 
galingą, absoliutiškai valdomą valstybę. Visame kame jis no¬ 
rėjo sekti Liudviku XIV, tačiau mažytė Saksonija netiko tam 
tikslui. Todėl, metęs protestantizmą, jis perėjo į katalikybę 
ir išsirūpino sau Lietuvos Lenkijos sostus. Gavęs didžiulę jung¬ 
tinę valstybę, svajojo įvesti tvirtą valdžią ir sukurti galingą 
rytų Europos imperiją. Suvaldyti išdykusius didžiūnus ir jo¬ 
kios valdžios nepripažįstančią bajoriją jam turėjo padėti 
saksų kariuomenė. Kadangi pagal pacta conventa jis negalėjo 
prie savęs laikyti tos kariuomenės, tai jis sugalvojo ją pasilikti, 

apsiimdamas atkariauti turkų užimtas Podolės sritis. Bet 
karas su turkais greitai pasibaigė: Austrijos sumušti, jie tas že¬ 
mes atidavė be didelių kovų. Padarius su jais taiką (1698 m.), 
saksų kariuomenę reikėjo išsiųsti. Bet karalius Augustas, neno¬ 
rėdamas likti be savo kariuomenės, vėl rado išeitį. 

Tuo pat metu Maskvos caras Petras I Didysis ruošėsi pra¬ 
siveržti į Baltijos jūrą. Tam tikslui reikėjo išvyti švedus, val¬ 
dančius visą pajūrį nuo Rygos iki Estijos. Augustas irgi pasi¬ 
ryžo prie jo prisidėti; Petrui palikęs Estiją, jis svajojo nusika- 
riauti sau Livoniją (Vidžemę). Čia jis ketino susikurti savo nuo¬ 
savą kunigaikštiją. Tuomet, iš vienos pusės, turėdamas savo ka¬ 
riuomenę Vidžemėje, t. y. Lietuvos pasieny, o iš kitos pusės, 
nuo Lenkijos netolimoje Saksonijoje, jis būtų galėjęs lengviau 
suvaldyti ir didikus ir bajoriją ir pasiekti absoliutiškos val¬ 
džios. Tam tikslui, dar turkų karo metu, jis padarė slaptą sutartį 
su Petru I prieš Švedus. Todėl karui su turkais pasibaigus, 
jis saksų kariuomenės namo negrąžino, bet išsiuntė ją arčiau 
Livonijos — į Lietuvą. Iš čia ji vėliau pradėjo pulti švedus. 
Švedų karalius Karolis XII, išvijęs ją iš Livonijos, įsiveržė 
iš pradžių į Lietuvą, o paskui ir į Lenkiją. Tuo būdu prasidėjo 
didelis vadinamasis šiaurės karas. 

Augustui buvo geras pretekstas siųsti kariuomenę į Lie¬ 
tuvą: jis sakėsi norįs sutvarkyti Lietuvą, kur, hetmonui Sapie¬ 
gai grįžus iš karo su turkais, susirinkusį bajorija ruošėsi pradėti 
su juo vidaus karą. 


14. Tolimesnės Lietuvos bajorijos kovos su Sapiegomis ir 
1700 m. Valkininkų konfederacija 

Gardino paliaubos. Kai Podolėje ėjo karas su turkais, te¬ 
nai su kariuomene buvo išvykęs ir hetmonas Sapiega. Jo prie¬ 
šai tuo tarpu įsigalėjo Lietuvoje, apnaikino Sapiegų dvarus 
ir, sutelkę bajoriją, sutiko grįžtantį hetmoną paliai Gardiną 
(1698 m.). Livonijos link karaliaus siunčiama saksų kariuomenė 
tuo metu irgi pasiekė Gardiną. Jo generolas Flemingas pasidarė 
tarpininku tarp bajorijos ir Sapiegų. Sapiegų pusė buvo tvirtesnė. 
Tačiau karalius nenorėjo leisti jiems nugalėti bajorijos, nes jis 

norėjo, sutramdęs Sapiegas, patsai valdyti Lietuvą. Todėl 
Flemingas palaikė bajorijos pusę ir privertė Sapiegas pada¬ 
ryti sau nenaudingą taiką. Hetmonas pasižadėjo dalį ka¬ 
riuomenės paleisti, o likusiąją laikyti seimo nurodytose 
vietose. Bajorija iš savo pusės turėjo atsisakyti reikalavusi atimti 
iš Sapiegų visus urėdus. Todėl abi pusės išsiskirstė nepaten¬ 
kintos, ir kiekvienu momentu vėl reikėjo laukti naujo susirė¬ 
mimo. Sapiegos atleistą kariuomenę pasisamdė savo pačių pini¬ 
gais ir nė neketino nusileisti. Jiems tik vieno tereikėjo pasiekti, — 
kad karaliaus kariuomenė neberemtų bajorijos; netrukus jie to 
ir pasiekė. 

Sapiegų susiartinimas su karalium. Po šitos taikos karaliaus 
kariuomenė buvo išsiųsta į Žemaitiją, kur jai buvo tarsi pavestas 
pastatyti Šventosios uostas (prie Palangos), bet iš tikro ji ten 
turėjo laukti patogaus momento įsiveržti į Livoniją. Ten be¬ 
būdama, ji didžiai įsipyko Žemaičių bajorijai, ir visa Lietuva 
kartu su Lenkais ėmė reikalauti, kad karalius ją grąžintų atgal į 
Saksoniją. Sapiegos betgi ėmė remti karaliaus sumanytą karą 
su Švedais. Dėl to karalius palinko į jų pusę ir net pavedė 
jiems dar daugiau pasamdyti kariuomenės. Tada Sapiegos vėl 
pradėjo drąsiai šeimininkauti Lietuvoje, su niekuo nebesiskai- 
tydami; jų priešų kurstoma bajorija ir vėl ėmė bruzdėti. 

Valkininkų konfederacija ir Sapiegų pralaimėjimas (1700 m.). 
Sapiegoms visus jėga tramdant, vis dėlto 1700 m. visam krašte 
atsirado daugybė jų dvarus plėšiančių būrių, kurie pagaliau susi¬ 
spietė Lydos ir Ašmenos apylinkėse, o iš ten atėjo prie Val¬ 
kininkų. Čia jau buvo sutraukta visa Sapiegų kariuomenė 
ir dalis jiems ištikimos bajorijos. Tačiau Sapiegų priešų jėgos 
buvo didesnės: prieš Sapiegas buvo susirinkusi beveik visos 
Lietuvos bajorija ir visi didžiūnai. Jie kiekvienas irgi atsivedė 
samdytos kariuomenės — savo dvarų milicijos. Bajorija sudarė 
konfederaciją ir pasižadėjo tol nesiskirstyti, kol bus sunaikinti 
Sapiegos. Konfederacijos maršalka buvo išrinktas Katilas, o 
regimentorium (karo vadu) — Mykolas Višniaveckis. Vilniaus 
vyskupui Bžostauskui tarpininkaujant, dar buvo mėginta tar¬ 
tis, tačiau, nė vienai pusei nenusileidžiant, teko pagaliau kautis. 
Visą dieną užtrukusios kautynės pasibaigė Sapiegų pralaimėjimu. 
Jų kariuomenei vadovavęs hetmono sūnus Mykolas (visi kiti 

Sapiegos, vos prasidėjus kautynėms, pabėgo į Vilnių) va¬ 
karop buvo apsuptas ir turėjo pasiduoti. Višniaveckis jį nu¬ 
sivežė į Valkininkus, kur kitą rytą įsiutusi bajorų minia, nepai¬ 
sydama Višniaveckio pasipriešinimo, jį kardais sukapojo (kartu 
buvo sukapoti dar du belaisviai). 

Kiek bajorija degė neapykanta Sapiegoms, rodo Valkininkų įvy¬ 
kiai ir belaisvių sukapojimas. Kai Mykolas Sapiega pasidavė, bajo¬ 
rijos regimentorius, grąžinęs jam kardą, nusivežė jį savo karietoje į 
Valkininkus (kautynės įvyko į šiaurę nuo Valkininkų, Leipūnuose). 

Čia jis uždarė belaisvį pranciškonų vienuolyno celėje, greta savęs. 
Tuo tarpu bajorų minia lauke siuto. Per naktį miestely girtuoklia¬ 
vusi ir siautėjusi, rytą minia apsupo vienuolyną, reikalaudama be¬ 
laisviui mirties. Jaunojo Sapiegos prašomas, Višniaveckis išėjo jos 
nuraminti bet ant didžiūnų įtūžusi minia nenorėjo jo nė klausyti; 
buvo girdėti balsų: „Jie visi lygūs! Tarp savęs susitars, o vargšai 
bajorai jų fantaziją turės apmokėti savo gyvybe ir turtu... Kur 
mano brolis? !..." Kiti minėjo Leipūnų laukuose žuvusius sūnus, 
tėvus ir kitus gimines. Nebebuvo jokios vilties. Nieko nepadėjo nė 
pakviestas bajorijai artimesnis Katilas; Oginskis nė nepasirodė. Atvy¬ 
kusio vyskupo Bžostausko pastangos irgi nuėjo niekais: bajorai 
kardais sukapojo jo karietą, kiti iškinkę nusivedė arklius, o jis pats, 
mažiau girtų padedamas, vos spėjo pasprukti į nuošalesnę vietą. Ka¬ 
dangi vienuolynas buvo uždarytas, tai keletas bajorų užsiritę pra- 
ardė stogą ir, įlindę vidun, atidarė duris. Minia pagaliau atsidūrė 
prieš belaisvio celę, kurią užstojo Višniaveckis. Kurį laiką pasto¬ 
vėjusi, minia staiga nustūmė Višniaveckį į šalį ir įsiveržusi ėmė ka¬ 
poti belaisvį kardais. Apsvaigusį išsitęsė jį į kiemą ir ten baigė 
savo kruviną darbą ... 

Taip žuvo jaunas, daug gražių vilčių turėjęs didikas, impera¬ 
toriaus tarnyboje pasižymėjęs generolas. Žuvo dėl to, kad buvo 
Sapiega, nors pats bajorijai buvo kuo mažiausiai nusikaltęs. Pasku¬ 
tiniame susirėmime jis kaip tik buvo linkęs taikintis, — nesutiko tik 
jo dėdė iždininkas ir tėvas hetmonas. 

Tuojau po to žiauraus darbo ta pati bajorija užkapojo kardais 
bandžiusį pabėgti belaisvį Voiną ir jį gynusį Kuravičių. Jų visų 
lavonai ištisas 3 dienas išgulėjo kieme, nes, bijodami būti įtarti Sa¬ 
piegų bičiuliais, niekas nedrįso atiduoti jiems paskutinės paslaugos. 

Tik ketvirtą dieną vyskupo Bžostausko ir Višniaveckių rūpesčių jie 
buvo palaidoti. 

Visa tai labai charakteringa to meto bajorijos nuotaikai ir jos 
veikimo būdui. Šitokių kruvinų vaizdų atsitikdavo dažnuose bajorijos 
susibūrimuose, o ypač seimeliuose. 

Valkininkų konfederacijos nutarimas. Po šitų kruvinų įvy¬ 
kių Sapiegos pabėgo iš Vilniaus į Lenkiją. Ten jie ėmė ieškoti 
paramos pas karalių ir seime. Lietuvos bajorija tuo tarpu pa¬ 
siryžo juos visiškai sunaikinti. Ten pat, Valkininkuose, visus 
Sapiegas ji paskelbė krašto išdavikais, jų dvarus konfiskuotais, 
jų turėtus urėdus atimtais. Žodžiu, viskas iš jų buvo atimta; 
pagaliau ir pavojinga buvo jiems ką nors palikti, kad atsigavę 
neatkeršytų. Bajorija tuojau sudarė savo valdžią; kariuomenę 
2 metam pavedė Višniaveckiui, o Katilui su Oginskiu davė 
teisę per tuos 2 metus skirti ir rinkti mokesčius. 

Sapiegų byla ir jų pasidavimas Karoliui XII. Tuo tarpu 
buvo pradėti naikinti Sapiegų dvarai. Tačiau bajorija suprato, 
kad jai tik tada pasiseks sunaikinti Sapiegas ir įvykdyti savo 
siekimus, kai ją parems karalius ir kai seime laimės bylą. Tam 
tikslui tuojau buvo nusiųsta pas karalių delegacija, kuri turėjo 
prašyti paimti bajoriją į savo globą ir patvirtinti jos nutarimus. 
Norėdami tuo reikalu laimėti, žymesnieji bajorijos vadai net 
buvo pasirašę Augusto reikalaujamą raštą, kuriuo jie visos 
Lietuvos vardu atsižadėjo savo teisių rink¬ 
tis valdovus ir paskelbė jį absoliutiškai val¬ 
dančiu didžiuoju Lietuvos kunigaikščiu su 
paveldėjamąja teise. Bet tas raštas pasipiktinusio 1701 
m. Varšuvos seimo buvo viešai sudegintas, ir pagaliau jo visi 
išsigynė. 

Byla dar ilgai buvo neišpręsta. Karalius Sapiegų nerėmė, 
bet ir neatstūmė. Jis laikė juos prie savęs, kaip baubą Lietuvos 
bajorijai, kad ji per daug neišdidėtų. Negaudami niekur pa¬ 
ramos ir matydami naikinamus savo dvarus, Sapiegos pasidavė 
tuo metu į Lietuvą įžengiančio Karolio XII globai. 

Čia dar verta plačiau paminėti Lietuvos bajorijos raštą, 
skelbiantį karalių Augustą absoliutišku didžiuoju Lietuvos kuni¬ 
gaikščiu su paveldėjamąja teise. Štai charakteringa jo ištrauka: 
„ ... Išsižadame visų savo beverčių lenkiškų didžiosios Lietuvos 
kunigaikštijos, Lenkų karalių ir didžiųjų Lietuvos kunigaikščių mūsų 
protėviams duotų laisvių. Atmetame laisvą priešinimosi žodį (t. y. 
liberum veto) ir apie valstybę galvojimo laisvę. Valdžią ir jos dis¬ 
poziciją taip pat pavedame ir įteikiame mūsų absoliutiškajam ir 
aukščiausiajam viešpačiui, šviesiausiajam Lietuvos kunigaikščiui, kaip 
kadaise ją turėjo paveldėjamieji Lietuvos kunigaikščiai. Gediminai, 

Algirdai, Jogailos viešpatavo absoliutiškai. Amžinai išsižadame lais¬ 
vojo Lenkų karaliaus ir didžiojo Lietuvos kunigaikščio rinkimo tei¬ 
sių su visais jų punktais, klauzulėmis ir paragrafais ..." Toliau jie 
pasižada laikytis savo valdovo duotų įstatymų; o kas drįstų tam vis¬ 
kam priešintis, tokį, — „kaip maištininką, be jokio teismo ir įstatymo 
baus mūsų paveldėjamasis monarchas, šviesausiasis kunigaikštis 
Fridrikas Augustas, neatsižvelgdamas į luomą, lytį ir padėtį, savo, 
kaip aukščiausiojo ir amžinojo didžiosios Lietuvos kunigaikštijos 
viešpaties, teise ir autoritetu ..." 

Tas raštas pasirašytas visų žymesniųjų Sapiegų priešų, bajorijos 
vadų (Višniaveckio, Oginskio, Katilo, Radvilos, Pociejaus ir kt.). Jis 
datuotas Valkininkuose 1700 m. lapkričio 24 d., t. y. tą pačią dieną, 
kai buvo padarytas nutarimas, skelbiąs Sapiegas išdavikais; bet iš 
tikro jis buvo surašytas vėliau, ir parašai surinkti atskirai. 1701—2 m. 
Varšuvos seime vis dėlto niekas neišdrįso jo ginti. Neprisipažino 
jo nė karalius, ir tuo būdu jis be jokio pasipriešinimo buvo Varšu¬ 
vos aikštėje budelio sudegintas. Jis neturėjo jokių padarinių; bet 
vis dėlto tatai rodo, kad ir šiuo metu Lietuva amžinojo ryšio su 
Lenkija dar nebrangino: jos bajorijos vadams sutinkant, karalius 
ruošėsi Lietuvą valdyti kitokiomis teisėmis, negu Lenkiją. Ir jei ne 
švedų antplūdis, tai, be abejo, karalius, remdamasis šituo raštu, su 
savo saksų kariuomenės pagalba būtų bandęs pradėti valdyti Lietuvą 
absoliutiškai. Tačiau švedų antplūdis atnešė visai kitoniškų rūpesčių. 


15. Švedų antplūdis ir karas su jais 

Karo pradžia. Kai Augustas II su Petru I padarė sutartį 
atimti iš Švedų Baltijos pajūrį, tuo metu Švedų karalium buvo 
jaunutis Karolis XII; jam tebuvo vos 18 metų amžiaus. Augus¬ 
tas II su Petru I, be to, įtraukė į sąjungą Daniją ir Brandenbur¬ 
go kunigaikštį. Tuo būdu Švedija buvo iš visų pusių apsupta, 
ir niekas negalėjo tikėtis, kad jaunutis Karolis XII sugebės prieš 
visus priešus atsispirti. Jis buvo ištroškęs karo laurų, svajojo 
tik apie didžius laimėjimus, tačiau buvo prastas politikas: net 
nežinojo, ką veiktų, jei nukariautų ir visą pasaulį. Jam buvo 
svarbu tiktai pats karas. Ir iš tikro Karolis XII pasirodė ge¬ 
nialus ir drąsus karo vadas. Iš visų pusių apsuptas, jis pasiryžo 
nugalėti priešus vieną po kito. Staiga vienu puolimu jis su¬ 
valdė Daniją, o padaręs čia taiką, ties Narva (Estijoje) visiškai 
sunaikino caro kariuomenę. Po to jis atsigręžė į Augusto ka¬ 
riuomenę, apgulusią Rygą. Išvijęs ją iš Livonijos, pasiskelbė 

einąs pašalinti Augusto nuo sosto ir per Lietuvą traukė į Lenkiją. 

Lietuva karo pradžioje. Lietuvoje tuo tarpu (po Valkinin¬ 
kų konfederacijos) šeimininkavo Sapiegų priešai. Livonijoje su 

švedais kariavo tik saksų ka¬ 
riuomenė, kurios Augustas 
kaskart vis daugiau gabenosi 
iš Saksonijos. Seimas ir sena¬ 
tas visą laiką rūpinosi iš¬ 
vengti karo, ir todėl nesiuntė 
prieš švedus valstybės ka¬ 
riuomenės. Tad Karoliui XII 
iš pradžių nebuvo pagrindo 
veržtis į Lietuvą ir Lenkiją. 
Bet čia jam padėjo Sapiegų 
byla. Nerasdami paramos nei 
seime nei pas karalių, jie už¬ 
mezgė ryšius su Švedais, ir 
Karolis XII nusiuntė į Že¬ 
maitiją savo kariuomenės ap¬ 
saugoti bajorijos plėšiamų Sa¬ 
piegų dvarų. Bajorijai ir vals¬ 
tybės kariuomenei vadovaująs 
Višniaveckis puolė švedų kariuomenę. Tada Karolis XII, pasi¬ 
skelbęs esąs puolamas, su visa savo kariuomene užėmė Žemaitiją, 
Kauną, Vilnių (1702 m.) ir nužygiavo į Lenkiją, ketindamas Au¬ 
gusto vietoje pastatyti kitą karalių. Sapiegos tuo tarpu grįžo į Lie¬ 
tuvą, hetmonas gavo dalį švedų kariuomenės ir liko Vilniuje. Viš¬ 
niaveckis, Oginskis ir kiti Sapiegų priešai su savo kariuomenės 
būriais tuo tarpu tebebuvo krašte. Su ta kariuomene ir suor¬ 
ganizuotais bajorijos būriais (konfederacijomis) jie puolė šve¬ 
dus ir Sapiegas. Iki pat karo pabaigos vieni kitus naikino, te- 
riojo kraštą, galutinai nelaimėdami nei vieni nei kiti. 

16. Stanislovo Leščinskio išrinkimas karalium ir karo pabaiga 

St. Leščinskio išrinkimas. Atėjęs į Lenkiją, Karolis XII 
sumušė Augusto kariuomenę, ir Augustas gana ilgai jau ne- 



Karolis XII, 

1697—1718 m. Švedų karalius 

bedrįso stoti į viešą mūšį. Jis klajojo po kraštą, organi¬ 
zuodamas jėgas, o Karolis tolydžio reikalavo, kad primas šauktų 
seimą ir paskelbtų Augustą netekus sosto. Lietuva ir Lenkija 
buvo naikinamos, plėšiamos, nes tiek sava, tiek priešo kariuomenė 
turėjo pragyventi iš vietos 
gyventojų. Krašte kilo ne¬ 
apykanta ne tik prieš šve¬ 
dus, bet ir prieš Augustą. 

Todėl visuotinio sukilimo 
prieš švedus, kaip 1656 m., 
nebegalėjo būti. Pagaliau 
1704 m. Karolis privertė 
sušaukti elekcinį seimą, ku¬ 
ris, apstatytas švedų ka¬ 
riuomene, paskelbė kara¬ 
lium Poznanės vaivadą 
Stanislovą Leščin- 
skį. Augustas tada atnau¬ 
jino sutartį su Petru I ir, 
atėjus jo kariuomenei, pra¬ 
dėjo naują karą su švedais, 
tačiau Karolis XII vienu 
žygiu išvijo Augustą net 
už Lenkijos sienų, ir šis 
pabėgo j Saksoniją. 

Karolio XII žygis į 
Saksoniją ir Altrandštato 
taika (1706 m.). Tuo tarpu caras Petras I sėkmingai kariavo su 
švedais Estijoje, — užėmė Narvą, Tartus ir Nevos paupy pradėjo 
statyti busimąją Rusijos sostinę — Petrapilį (dabartinį Le¬ 
ningradą). Iš čia, susitaręs su Augustu, jis atvyko į Lietuvą ir už¬ 
ėmė Vilnių. Viena jo armija atėjo į Brastą, bet stipriausios jo 
pajėgos stovėjo Kijeve. Į Brastą atvyko ir Augustas. Karolis XII 
staiga sumušė Augusto kariuomenę; caro kariuomenė iš Brastos 
pati pasitraukė. Sumanęs suduoti Augustui smūgį skaudžiausioje 
vietoje, Karolis nužygiavo į Saksoniją. Pabūgęs visko netekti, 
Augustas Altrandštate (Saksonijoje) padarė su Karoliu taiką, 
atsižadėjo Respublikos sosto ir pripažino karalium Leščinskį 
(1706 m.). 



Stanislovas Leščinskis, 

1706—1079 m. d. Lietuvos kunigaikštis ir 
Lenkų karalius; 1733 m. buvo išrinktas 
antrą kartą, bet į sostą nepateko 
(t 1766 m.). 

Karolio XII žygis į Rusiją ir Poltavos mūšis. Karolis XII 
buvo padaręs su Respublika Olivos sutarties sąlygomis (žiūr. 
328 psl.) taiką tuojau po Leščinskio karūnacijos. Todėl jam 
dabar beliko tiktai vienas priešas — caras Petras Didysis, 
kuris tuo tarpu su kariuomene buvo jau Lenkijoje ir skelbėsi 
esąs lenkiškųjų laisvių gynėjas, visiškai nesiskaitydamas su Leš- 
činskiu. Visa Lenkija buvo rusų užimta; Lietuvoje dar tebe¬ 
buvo švedų kariuomenė, Sapiegos ir, Augustui atsisakius nuo 
sosto, prie jų prisidėjęs Višniaveckis su Zavišos vadovaujama 
bajorijos konfederacija, palankia Leščinskiui. Prieš juos te¬ 
beveikė Oginskio ir kitų būriai. Tuo tarpu 1707 m. pradžioje 
grįžo iš Saksonijos Karolis XII, ir rusai pradėjo trauktis. Trauk¬ 
damiesi jie viską naikino, gabenosi į Rusiją turtus ir belaisvius, 
o ko negalėjo išsivežti, tą degino. Karolis XII svajojo pasiekti 
Maskvą ir pašalinti nuo sosto Petrą I. Kadangi jam buvo pa¬ 
žadėjęs sąjungą kairėje Dniepro pusėje caro valdomų kazokų 
hetmonas Mazefa, tai jis žygiavo į Ukrainą. Jį lydėjo caras, 
apsiautęs su kariuomene iš visų pusių; miestai nepasidavė, bet 
Karolis XII vyko, palikdamas juos užpakaly nepaimtus. 

Pakeliui caras viską naikino, ir švedų kariuomenei trūko 
net maisto. Todėl Karolis skubėjo pas Mazefą, tikėdamasis 
visko gauti, pailsėti ir sutriuškinti caro kariuomenę. Ta¬ 
čiau caras, sužinojęs apie Mazefos sąmokslą, išsklaidė jo jėgas, 
ir Mazefa prisijungė prie švedų tik su mažu kariuomenės bū¬ 
reliu. Pasiekęs Po 1 tavą, Karolis pamatė, kad geresnių są¬ 
lygų nebegalima tikėtis, ir todėl pasiryžo laimėti arba žūti 

Mūšis pasibaigė švedų pralaimėjimu. Sužeistas Karolis XII 
išsigelbėjo pabėgęs į Turkus, o jo kariuomenės viena dalis žuvo, 
kita pateko į nelaisvę (1709 m.). 

Karo pabaiga. Karolis XII dar tikėjosi atsigauti, sukėlęs 
prieš carą turkus. Iš tikro jam pasisekė: 1711 m. ties Prutu 
caras vos nežuvo su visa savo kariuomene; tik papirkęs sul¬ 
tono ministerius, išsigelbėjo ir padarė gana palankią sau tai¬ 
ką. Taip pat papirkimais jis išvengė naujų turkų puolimų, ir 
Karolis pagaliau buvo priverstas išsidanginti iš Turkijos. Su 
mažu palydovų būreliu jis grįžo per Vokietiją į Švediją, kur 
jo jau seniai laukė nauji rūpesčiai. Po šitų nenaudingų karų, 

prieš Švediją būrėsi nauja koalicija. Naujo karo metu Karolis ir 
žuvo (1718 m.), imdamas Norvegijoje Fridrichshalės tvirtovę. 


17. Augusto II grįžimas į sostą 

Karoliui XII pralaimėjus Poltavos mūšį, Augustas II pa¬ 
siskelbė grįžtąs, nes buvęs smurtu priverstas atsisakyti nuo 
sosto. Tuo tarpu caro kariuomenė užėmė beveik visą Lietuvą 
ir Lenkiją, o Leščinskis pabėgo į užsienį. Caras čia šeimininkavo, 
kaip namie. Tačiau bajorija nenorėjo nusileisti Augustui. Ji 
reikalavo, kad visus ginčus išspręstų seimas ir kad caras ati¬ 
trauktų savo kariuomenę. 1710 m. sušauktas seimas, gąsdina¬ 
mas netoli stovinčios caro kariuomenės, buvo priverstas priimti 
visus Augusto ir caro reikalavimus; seimui buvo tik pažadėta 
pašalinti rusų kariuomenę. 

Tačiau po seimo rusų kariuomenė nebuvo išvesta. Augustas 
II siūlė carui pasidalinti Respubliką (tą jis ne kartą buvo siūlęs 
ir anksčiau) ir šeimininkavo, su niekuo nesiskaitydamas. Net 
jo saksų kariuomenei buvo atlyginama iždo pinigais. Caro ka¬ 
riuomenė pagaliau pasitraukė iš Lenkijos, tačiau pasiliko Lie¬ 
tuvoje. Lietuvoje liko dalis ir saksų kariuomenės, kuri viską 
plėšė, naikino. Mat, Augustas tyčia leido kariuomenei sava- 
valiauti, norėdamas tuo būdu sukelti bajoriją, kad, ją numalši¬ 
nęs, galėtų padiktuoti naujos absoliutiškosios santvarkos sąly¬ 
gas. Bajorija iš tikro sukilo ir (1714—1715 m.) pradėjo kurti 
konfederacijas. Tačiau Augustui nepasisekė jo., suvaldyti ir pa¬ 
diktuoti jai savo sąlygų, nes įsimaišė caras, pasiskelbęs gi¬ 
nąs bajorijos laisves. Taikos sąlygas bajorijai padiktavo ne 
Augustas, o caro generolas Dolgorukis. 

18. 1717 m. „nebylys seimas" 

Seimas ir taikos sąlygos. Sušaukus seimą, kuris turėjo su¬ 
kilusią bajoriją sutaikinti su karalium, generolas Dolgorukis 
jame padiktavo iš anksto tam tikroje taryboje nustatytas sąly¬ 
gas. Jei kuri pusė jų nepriimtų, prieš tą jis pagrasino čia pat 
stovinčia caro armija. Visi buvo labai nepatenkinti, tačiau prieš 
jėgą teko nusilenkti. Nors šiaipjau visi seimai būdavo labai 
audringi, atstovai juose mėgdavo daug kalbėti, ir po ilgų kalbų 

seimas dažniausiai iširdavo (iš Augusto II iki tol šauktų seimų 
buvo iširę net 7), bet dabar niekas nedrįso kalbėti. Pateikto¬ 
sios sąlygos buvo tylomis priimtos, ir visas seimas su visais for¬ 
malumais teužtruko vos 6 valandas. Dėl to, kad jame niekas 
nekalbėjo, jis ir vadinamas nebyliu. 

Rusų tarpininkavimo padariniai. Priimtomis sąlygomis, 
Augustas turėjo per 25 dienas grąžinti savo kariuomenę į Sak¬ 
soniją, o bajorijai buvo atimta teisė kurti konfederacijas; be to, 
buvo apribota hetmonų valdžia, o kariuomenės tebuvo palikta 
iš viso vos 24.000, — 18.000 Lenkijai ir 6.000 Lietuvai. Tačiau 
blogiausias viso to padarinys buvo tas, kad taika buvo pada¬ 
ryta, tarpininkaujant caro generolui: toliau jau visą laiką carai 
ėmė kištis į Respublikos vidaus reikalus. Iš vienos pusės, jie 
dėjosi bajorijos laisvių gynėjais, o iš kitos, neleido padidinti 
kariuomenės. Kaip viso šito kišimosi pagrindas, buvo nurodo¬ 
mas caro įgaliotinio parašas 1717 m. susitarimo akte; carai tuo 
būdu aiškinosi, kad, tarpininkaudami ginče tarp susikonfedera- 
vusios bajorijos ir karaliaus, jie pasiėmę pareigą saugoti, kad 
šitos sąlygos būtų vykdomos. 

Šiaipjau po visų šitų karų tarp Rusijos ir Respublikos vis¬ 
kas liko, kaip buvo: tebegaliojo 1667 m. Andrusavoj padaryta 
ir 1686 m. su mažais pakeitimais patvirtinta taika (žiūr. 330, 364 
psl.). Jau anoje taikoje carams buvo duotas pretekstas kištis į Res¬ 
publikos vidaus reikalus, nes ten buvo įtrauktas pasižadėjimas 
nespausti pravoslavų. Dabar prie to dar prisidėjo caro tarpi¬ 
ninkavimo faktas. Tad nuo šio momento prasidėjo ilgas nuo¬ 
latinio rusų kišimosi ir net visiško jų viešpatavimo Respublikoje 
periodas, kurs truko iki pat Respublikos galo. 

19. Karų padariniai Lietuvos ūkiui ir maras (1708—1711 m.) 

Švedų karas prasidėjo 1701 m., bet jau daug anksčiau prieš 
jį, dar nuo 1696 m., Lietuvoje ėjo vidaus karas. Tad nuo sąmyšių 
pradžios iki 1717 m. taikos karai ėjo net 21 metus. Visą tą 
laiką krašte buvo plėšiami ir naikinami dvarai, kaimai ir miestai. 
Iš pradžių bajorija naikino Sapiegų ir jų bičiulių dvarus, — Sa¬ 
piegos jiems kartais tuo pat atsilygindavo. Prasidėjus karui su 
švedais, kraštą naikino saksų kariuomenė, švedai, rusai, įvairios 

konfederacijos ir ponų samdytos kariuomenės būriai. Greta jų, 
dar atsirado tikrų plėšikų būrių, kurie visų tų sąmyšių metu ga¬ 
lėjo lengvai pelnytis. Siaubiami valstiečiai išbėgiojo, kiti buvo 
išvežti net į Rusiją ar pakliuvo kur nors į kariuomenę. Kaimai 
ir dvarai buvo sudeginti, ir daug kur po karo sodybų vietose 
tebuvo tik krūmai. 

Be paties visa naikinančio karo, prie krašto nelaimių dar 
prisidėjo ir 1708—1711 m. siautęs baisus maras ir kitokios epi¬ 
demijos. Gyventojai bėgo į kitus kraštus, kur tikėjosi išliksią 
gyvi, o likusieji čia, ypač miestuose, mirė šimtais ir tūkstančiais. 
Apskritai nuo ligų, bado ir karo baisenybių išmirė koks V 3 gy¬ 
ventojų. Daugely vietų išnyko sodybos, ir ištisi Lietuvos plo¬ 
tai pavirto dykumomis. Po karo ūkis buvo visiškai sunaikin¬ 
tas. Didikai buvo prasiskolinę, jų ir bajorijos dvarai sude¬ 
ginti, valstiečiai išmirę, išvaikyti ar išbėgioję. Todėl nenuosta¬ 
bu, kad apie tuos karus ir švedų antplūdį Lietuvoje yra likę 
daug padavimų, dainų ir pasakojimų. Iš šito karo laikų yra 
nemaža visoje Lietuvoje žinomų švedkapių (švedkapiais dažnai 
vadinami ir visi seni kapai). 

Po šitų karų, jei neskaitysime mažesnių vidaus neramumų, 
didikų tarpusavio kovų ir rusų kariuomenės perėjimų, — karų 
Lietuvoje nebebuvo iki 1769—1772 m. vadinamosios Baro kon¬ 
federacijos. Tačiau Lietuvos ūkis labai pamažu teatsigavo, — 
juo labiau, kad nebuvo vedama jokios ūkio atgaivinamosios po¬ 
litikos; netvarkingoj pasilikusioj valstybėj jis negalėjo sparčiai 
atsigauti. 

Maras. Patys sunkieji laikai prasidėjo nuo 1706 m. Kaip tyčia 
1706—8 m. buvo labai nederlingi. 1708—9 m. žiema pasirodė ne¬ 
paprastai šalta, ir karo baisenybių išvaikyti gyventojai, ypač valstie¬ 
čiai, pasislėpę miškuose, tiesiog mirė nuo šalčio ir bado. Tais pa¬ 
čiais 1708 m. prasidėjo baisus maras, siautęs iki 1711 m. Dau¬ 
gumas gyventojų nuo bado ir maro bėgo į Prūsus ir kitur, tikėda¬ 
miesi rasti geresnes sąlygas. 

Minios žmonių suplūdo į Vilnių, kur tikėjosi gauti duonos. Ta¬ 
tai tik dar labiau pasunkino miesto būklę, ir jis nieko negalėjo pa¬ 
dėti pabėgėliams. Prasidėjo didžiausias brangymetis: duona pabran¬ 
go keliasdešimt kartų. Neturėdami maisto, žmonės valgė šunis,kates, 
gaudė žiurkes, o galvijų ir arklių sunku buvo ir besurasti. Duo¬ 
nos atveždavo iš Voluinės, bet sunkiomis karo sąlygomis jos nebuvo 
galima kiek reikiant iš ten atgabenti. Pagaliau atsirado net žmog- 

Bado metais. 

(A. Grotgero paveikslas). 

ėdrų. Paliai Vilnių buvo sugauti 8 plėšikai, kurie, nužudę ir su¬ 
valgę savo žmonas ir vaikus, užpuldami žudydavo praeivius ir mis- 
davo jų lavonais. Mieste kasdien nuo bado ir maro mirdavo dešim¬ 
tys ir šimtai žmonių. Jų lavonų buvo pilna gatvėse, šventoriuose, 
patiltėse ir ant rūmų laiptų. Nebūdavo galima jų spėti nė laidoti. 
Laidojo daugiausia Šv. Roko vienuoliai eremitai, kurių 
daugumas irgi buvo išbėgioję. 

Yra likę žinių apie vieną vienuolį, kuris kasdien palaidodavęs 
po keletą dešimčių lavonų. Vieną kartą, jam vežant laidoti 60—70 
gatvėse surinktų lavonų, švedų kareiviai atėmę jo arklį, bet netrukus 
gyventojai jam kitą parūpinę, ir jis galėjęs tęsti darbą. Nuo 1708 m. 
liepos mėn. iki 1709 m. Velykų jis palaidojęs 22.862 lavonus. 

Maras siautė kartu su raupais, dezinterija, influenca ir kt. li¬ 
gomis. Jis nesiliovė nė ateinančiais metais. Taip antai, 1710 m. vie¬ 
name tik Vilniuje mirė apie 20.000 krikščionių ir 4.000 žydų. Tas 
pats buvo ir visame krašte. Maras buvo pasiekęs ir Mažąją Lietuvą; 
pav., Klaipėdoje 1710 m. mirė 1.883 žmonės, o visoje Maž. Lietu¬ 
voje — apie 150.000. Ir ten atsirado dykumų, kur vėliau į lietuvių 
gyventojų tarpą buvo atgabenta kolonistų iš Vokietijos. 1711 m. ma¬ 
ras aprimo, bet galutinai pasibaigė vos 1717 m. 

Krašto sunykimas. Apskritai Lietuvoje nuo visų tų baisenybių 
išnyko ne mažiau, kaip Vs gyventojų, o kai kuriose srityse, pav., Že- 

maičiuose — apie 2 /3. Kaimuose, kur anksčiau būdavo apie 100 gy¬ 
ventojų, teliko vietomis vos 2—3, kai kur nieko neliko, ir sodybų 
vietoje žėlė miškas. Pav., 1712 m. pranešime apie Alytaus karaliaus 
ekonomijos dvarus štai kas pasakyta: „Ekonomija, nukentėjusi nuo 
maro, svetimos kariuomenės ir saviškių, o ypač nuo kunigaikščio 
M. Višniaveckio kariuomenės, palikusi visiškai be gyventojų. Eko¬ 
nomijos dirvos, kur anksčiau būdavo sėjami kviečiai, apaugo ne tik 
piktžolėmis, bet ir krūmais. Kur anksčiau buvo platūs kaimai, dabar 
— tik „locus ūbi Troia fuit Valstiečių lūšnos nugriautos ir nakčia 
slapta kažkur nuvežtos, o kur — vienas Dievas težino, nes, nesant 
žmonių, niekas jų nesaugojo..." Kiti karaliaus komisarai, tais pa¬ 
čiais metais atvykę į Brastos ekonomiją, rašo: „...Nerasta nė ma¬ 
žiausio daiktelio. Nerasta net nei paties dvaro nei palivarko, kurie 
dažnai apie Brastą stoviniavusios Lietuvos kariuomenės buvo su¬ 
griauti ir sukūrenti sulig paskutiniu pagaliu". Apie Gardino eko¬ 
nomijos dvarą šiaip rašoma: „Čia buvo dvaras, kur gyveno pase- 
niūnis. Jį sudegino ganydami arklius, išdykaudami Maskvos ka¬ 
reiviai, o kitus trobesius maskoliai ir kiti kareiviai išardę sukūreno"- 
Tokį pat nykų vaizdą matome iš pranešimų ir kitose Lietuvos srityse: 
didžiausi plotai pavirtę dykuma, daugybė dvarų ir kaimų sulyginti 
su žeme, laukai apžėlę mišku, galvijai išplėšti svetimų ir savų karei¬ 
vių, gyventojai išmirę nuo ligų ir bado, daugybė išbėgioję nuo plėši¬ 
kaujančių būrių į užsienį arba įstoję į kariuomenę, daugelis išvaryti 
į tolimus Rusijos kraštus. 

20. XVIII amž. pradžios karų padariniai Lietuvos valstybės 

gyvenimui 

Viešpataujančiųjų didžiūnų šeimų išnykimas. Iki didžiojo 
švedų, arba vadinamojo šiaurės, karo Lietuvoje vadovaujamąją 
rolę visada turėjo kuri nors viena didžiūnų šeima. Po šitų visų 
sąmyšių tokios šeimos jau nebebuvo. Sapiegų galybė buvo 
sugriauta Valkininkų konfederacijos. Užplūdus švedams, jie 
pasidavė Karolio XII globai; išrinkus karalium Leščinskį, jie 
buvo šio pusėje. O grįžus į sostą Augustui, jie, žinoma, buvo 
jo nemalonėje. Tačiau po naujų vidaus kovų padarius santaiką, 
kurią patvirtino 1717 m. „nebylys seimas", — buvo paskelbta 
visuotinė amnestija, ir tiek Sapiegos, tiek kiti buvę karaliaus 
priešai galėjo ramiai gyventi. Buvo užmiršti ir senieji nesutikimai 
su bajorija. Tačiau Sapiegų galia jau buvo sunaikinta; jų dva¬ 
rai buvo sunykę, apiplėšti ir praskolinti. Mirus hetmonui Sa¬ 
piegai, jo sūnūs, negalėdami išmokėti skolų, visus tėvo dvarus 

atidavė skolininkams; jiems atliko tiktai motinos pasoginiai dva¬ 
rai. Tapę neturtingi, Sapiegos jau nebeįstengė atgauti savo ga¬ 
lybės. Jų vietoje betgi neiškilo nė viena kita šeima, ir iki 
Respublikos nepriklausomybės pabaigos 
Lietuvoje nebebuvo nė vienos vadovaujan¬ 
čiosios šeimos. Buvo nemaža gangreit vienodo turtin¬ 
gumo šeimų, kurios tolydžio rungėsi tarp savęs, kovojo dėl val¬ 
džios ir turtų, tačiau nebepajėgė viena kitos nustelbti. 

Tiesa, visų turtingiausi buvo dabar Radvilos, bet jų tarpe 
nebeatsirado nė vieno energingo, plataus masto politiko. Valsty¬ 
bės gyvenimas ėjo nebevaldomas, verdant smulkioms didžiūnų 
ir jų partijų kovoms. 

21. Augusto II valdymo pabaiga 

Augusto II asmuo ir jo planų nepasisekimas. Augustas II 
buvo didelis betvarkis, žmogus labai nerūpestingas, mėgstąs ne¬ 
blaivas pramogas ir nepadorias linksmybes. To savo būdo jis 
nepametė net sunkiausiais laikais, kai buvo Karolio XII gainio¬ 
jamas iš vienos vietos į kitą. Jis ir tuomet iš caro gautus karo 
reikalams pinigus švaistė savo favoritėms ir girtoms pramogoms. 
Tačiau iki pat gyvenimo pabaigos jis nemetė savo minties ab¬ 
soliutiškai įsiviešpatauti Respublikoje. Po „nebylio seimo" pri¬ 
verstas išdanginti saksų kariuomenę, jis buvo besigriebiąs kito¬ 
kių priemonių savo svajonėms įvykdyti, bet čia vėl jam sutruk¬ 
dė caras Petras. 

Nepaisydamas 1717 m. savo duotų pažadų, caras vis dėl¬ 
to neišvedė kariuomenės iš Respublikos, ir jo generolai ėmė 
nuolat kištis į kiekvieną valstybės reikalą. Tada Augustas ban¬ 
dė susitarti prieš carą su Austrija ir Anglija. Atsakydamas į 
tai, caras padarė su Prūsija sutartį kartu saugoti, kad Augusto II 
planai nepavyktų. Nuo to laiko (1719 m.) Rusų ir Prūsų bend¬ 
ra Respublikos vidaus priežiūra truko iki pat valstybės pabaigos 
(panašios Rusų ir Prūsų sutartys buvo dar daug sykių pakar¬ 
totos). 

Valstybinis pakrikimas. Augustui nelengva būtų buvę su¬ 
sidoroti viduje ir be caro kišimosi. Mat, valstybės gyvenimas po 

Augustas II pramogauja Drezdene. 

„Jupiterio šventė” 1818 m. (Senas raižinys). 


visų sąmyšių buvo taip pakrikęs, kad jau niekas juo nebesirūpino: 
kiekvienas žiūrėjo tik savo naudos, tenorėdamas pralobti, o 
pralobęs paūžauti. Be to, kišantis svetimiesiems, ir visiškai ne¬ 
beliko jokios tvarkos. Po „nebylio seimo" Augustas sušau¬ 
kė dar 18 seimų, bet 13 iš jų iširo, o kiti kad ir neiširo, tačiau 
nieko svarbesnio juose nebuvo nutarta. 

Augusto II įpėdinio klausimas. Matydamasis nebegalėsiąs 
pasiekti absoliutiškosios valdžios, Augustas kaip įmanydamas 
ėmė rūpintis laiduoti sostą savo sūnui. Mat, jis baiminosi, kad 
negrįžtų tuo tarpu Lotaringijoje gyvenąs Leščinskis. 

Nenorėdama Respublikos sosto palikti Saksonijos elekto- 
riams, Leščinskį rėmė Prancūzija. Norėdamas su juo susiartinti, 
Liudvikas XV net vedė Leščinskio dukterį. 

Rūpindamasis patraukti į savo pusę kaimynes valstybes, 
Augustas iškėlė net Respublikos pasidalinimo planą. Jis suti¬ 
ko joms duoti po dalį valstybės, kad tik likusioji dalis būtų pa- 

likta jo sūnui. Bet čia vėl sutrukdė caras Petras, kurs nenorėjo 
niekam leisti iš to pasipelnyti: mat, Rusijai buvo daug patogiau, 
kad jos įtakoje esanti Respublika liktų sveika. Tuo būdu 1733 
m. Augustas mirė neišsprendęs to klausimo. 

Augusto II valdymo reikšmė. Augusto II valdymo peri¬ 
odas tiek Lietuvai, tiek Lenkijai buvo vienų nelaimių virtinė. Ap¬ 
link Respubliką iškilo naujos galybės, o ji vis smuko. Tuo me¬ 
tu iškilo Maskvos caras, kurs, ilgai kariavęs su švedais, Ni- 
štato sutartimi (1721 m.) pasiliko sau visą Švedų valdytąją Li¬ 
voniją su Estija ir jau grėsė Kuršui. Tuo pat metu caras pa¬ 
siskelbė visos Rusijos imperatorium. Taip pat 
šitų karų metu sustiprėjęs Brandenburgo elektorius vainikavosi 
Prūsų karalium (1701 m.), ir Augustas pirmasis jį pripažino. 
O ta naujoji karalystė veikiai, greta Rusijos, pasidarė pavojin- 
giausiuoju Respublikos priešu. 


22. Augustas III — svetimųjų pastatytasis karalius 

Augustui II mirus, daugumas bajorijos panoro grąžinti iš¬ 
tremtąjį karalių Leščinskį, kurio kandidatūrą rėmė Prancūzija. 
Tačiau svarbiausias tuo reikalu balsas priklausė kaimynėms 
valstybėms — Rusijai, Austrijai ir Prūsijai. O jos specialia su¬ 
tartimi buvo įsižadėjusios neleisti į sostą nei Augusto II sūnaus, 
Fridriko Augusto, nei Leščinskio. Fridrikas Augustas, prašy¬ 
damas Austrijos paramos, pasižadėjo jai nereikšti pretenzijų į 
imperatoriaus Karolio VI palikimą (mat, Fridriko Augusto žmo¬ 
na buvo iš šeimos Austrijos imperatoriaus, mirštant nepalikusio 
vyriškių įpėdinių). Prašydamas Rusijos paramos, jis pažadėjo, 
gavęs sostą, vasalinį Respublikos Kuršą atiduoti carienės Onos 
mylimajam Bironui. Todėl tos abidvi kaimynės valstybės, ne¬ 
paisydamos savitarpio sutarties, palaikė Fridriką Augustą. Kai 
susirinkęs elekcinis seimas paskelbė karalium atvykusį Leščinskį, 
atėjusi didžiulė carienės Onos kariuomenė jį išvijo. Apsuptas 
rusų kariuomenės, negausingas antrasis elekcinis seimas paskelbė 
karalium Fridriką Augustą, kuris karūnavosi Augusto III vardu 
(jis buvo išrinktas 1733 m. spalių 5 d., o karūnavosi 1734 m. 
sausio 20 d.). 

Tuo tarpu Leščinskis, 
laukdamas Prancūzijos pa¬ 
ramos, sustojo Dancige. 
Tačiau, labai maža jos te¬ 
sulaukęs, gavo bėgti į Ka¬ 
raliaučių. 

Tuo viskas dar nepa¬ 
sibaigė. Krašte iki pat 
1735 m. ėjo karas tarp 
abiejų kandidatų, bet Leš- 
činskio pusę laikančioms 
konfederacijoms buvo 

sunku kariauti prieš rusų 
ir saksų kariuomenę. Pran¬ 
cūzija pagaliau visiškai 
atsisakė nuo savo kandi¬ 
dato, Leščinskis gavo iki 
gyvos galvos valdyti Lo¬ 
taringiją ir Barą, kaip 
Prancūzijos leną. Ten jis 
ir baigė savo gyvenimą. 



Augustas III, 

1733—1763 m. d. Lietuvos kunigaikštis, 
Lenkų karalius ir Saksų elektorius. 


1736 m. sušauktas vadina¬ 
masis pacifikacinis (krašto raminamasis) seimas Augustą III pri¬ 
pažino karalium ir tuo būdu likvidavo visus ginčus dėl jo iš¬ 
rinkimo teisėtumo. 


23. Augusto III (1733—1763 m.) laikų valstybė 

Augusto III asmuo. Augustas III karaliavo beveik 30 metų. 
Visas tas periodas yra didžiausio vidaus pakrikimo metas. 
Augustas III buvo visiškai netikęs valdovas. Nebuvo toks 
palaidūnas, kaip tėvas, — buvo geras, ramus gausingos šei¬ 
mos galva, — tačiau neturėjo nei savo tėvo energijos nei 
iniciatyvos. Didžiausias jo tikslas buvo lobis ir gražus gyve¬ 
nimas. Jaunystėje jis buvo visų mylimas gražuolis, bet vėliau 
taip nutuko, kad vos galėjo pajudėti. Anų laikų papratimu, 
ir jis mėgo medžioti, tačiau, negalėdamas pajoti, medžiodavo 
tik paleidžiamus sugautus žvėris, šaudydamas juos iš specialiai 

paruoštos palapinės arba iš rūmų balkono. Jei kada nebūdavo 
sugautų žvėrių, jis šaudydavo tyčia paleidžiamus šunis. Vals¬ 
tybės reikalais nesirūpino — viską tvarkė jo artimas mi- 
nisteris, saksas Brūhlis. Karalius tik atvykdavo į seimą, 
išdalindavo Brūhlio nurodytiems žmonėms tarnybas (urėdus) 
ir vėl užsiimdavo savo nekaltomis pramogomis arba važiuodavo 
į Saksoniją, kur dažniausiai ir gyvendavo. 

Didikų partijos ir jų ko¬ 
vos. Tuo tarpu krašte virte vi¬ 
rė kova tarp didikų. Juos pa¬ 
pirkinėjo įvairios svetimos 
valstybės, ir jie grupavosi į 
partijas. Stengdamiesi nukon¬ 
kuruoti kits kitą ir gauti kuo 
daugiausia valstybinių dvarų 
(seniūnijų) ir urėdų, jie norėjo 
įsiteikti visagaliui Brūhliui, 
mokėdami jam milžiniškas su¬ 
mas pinigų. Tai būdavo tie pa¬ 
tys pinigai, kuriuos jie gau¬ 
davo iš Rusų, Austrų, Prancū¬ 
zų ar kitų valstybių. Ėmė iš 
Rusų pinigus ir Brūhlis ir net 
pats karalius. Todėl aišku, 
kad negalėjo būti valstybėje 
tvarkos. Buvo girdėti balsų, 
reikalaujančių reformų — su¬ 
stiprinti valstybę. Daugiausia 
apie tai svajojo galingoji Len¬ 
kijos didikų Potockių šeima ir abiejose valstybėse įsigalėję 
Čartoriskiai su savo giminėmis Poniatauskais ir kt. 

Čartoriskių partija tada dar buvo vadinama „familija": 
mat, visi jos galvos buvo giminės. Potockiai svajojo daryti 
reformas, padedami Prancūzų, o Čartoriskiai — Rusų. Abeji 
rūpinosi sustiprinti valstybę; tačiau abejiem buvo svarbiausia, 
kad taip reformuotoje valstybėje valdžia būtų jų rankose. 
Todėl jie niekad negalėjo tarp savęs susitarti ir visada vieni 
kitiems trukdė. Jei tik viena partija matydavo, kad kita gali 



Henrikas Brūhlis, 

Augusto III visagalis ministeris 
(t 1763 m.). 

ką nors seime laimėti, tuojau ta išardydavo seimą. Todėl per 
visą ilgą Augusto III karaliavimo metą, — neskaitant šiaip taip 
pavykusio 1736 m. seimo, kuris likvidavo tarpuvaldyje kilusius 
kivirčus, — nė vienas seimas gražiai nepasibai¬ 
gė — visi iširo. Tuo būdu nebuvo priimta nė vieno naujo 
įstatymo, nebuvo uždėta jokių naujų mokesčių, nors senųjų 
pajamų jau seniai nebepakako. Bajorija džiaugėsi, kad nereikia 
mokėti jokių mokesčių, kad ji gali laisvai tarp savęs peštis 
ir puotauti. Tada ir 
įsigalėjo žinomas prie¬ 
žodis: „Valdant karaliui 
saksui, gerk, valgyk ir 
atsileisk sagtį" (Z a kro- 
la Saša, jedz, pij i po- 
p uszczaj paša "). 

Reformų klausimas 
ir santykiai su užsieniu. 

Augusto III laikais kai¬ 
mynijoje ėjo karai. Iš 
pradžių Rusija ir Aus¬ 
trija kariavo su Tur¬ 
kais, paskui Austrija 
kariavo su Prūsais, o 
vėliau prieš tuos pačius 
Prūsus (Fridriką Didį¬ 
jį) kariavo, išvien su 
Austrija,—Rusija, Pran¬ 
cūzija ir Saksonija. Kai 
kaimynės valstybės bu¬ 
vo šitaip užsiėmusios, 
patogus buvo momen¬ 
tas susitvarkyti viduje, XVIII amž. bajoro tipas, 

padidinti kariuomenę. (Norblino piešinys). 

Tam buvo nemaža pri¬ 
tariančių ir pačios bajorijos tarpe, tačiau ji nenorėjo užsidėti 
jokių mokesčių; o be pinigų negalima buvo nieko padaryti. 
Bajorija, gindama savo kišeninius reikalus, filosofavo, kad, 
girdi, geriau esą pasilikti be kariuomenės: Respublika laikantis! 

netvarkos dėka (Polska nierządem stoi); kol ji būsianti silpna, 
tol būsianti nepavojinga savo kaimynams, ir jos niekas nelie- 
siąs. O tuo tarpu su Respublika niekas nebesiskaitė; visi žiū¬ 
rėjo į ją, kaip į pasipelnymo šaltinį, kaip į tikrą grobį. Jei nie¬ 
kas tuo tarpu dar neišdrįso pasisavinti kurio nors jos ploto, tai 
tik dėl to, kad būtų neleidusios kitos valstybės. Svetimų vals¬ 
tybių kariuomenės žygiuodavo per Lenkiją ir Lietuvą, kaip per 
savo kraštą, nesiprašydamos jokio leidimo. Čia jas atsiųsdavo 
net žiemoti ar šiaip pailsėti. Tuo būdu jos čia ir maitindavosi: 
kraštas būdavo plėšiamas, naikinamas. Kilus vadinamajam 7 
metų karui (1756—1763 m.), ypatingai nukentėjo Lietuva, per 
kurią perėjo net kelios į Prūsiją žygiavusios Rusų armijos. Ru¬ 
sai plėšė iš gyventojų maistą, rinko rekrūtus; Lenkijoje taipgi 
rinko rekrūtus Fridriko Didžiojo kariuomenė. Kai per septy- 
nerių metų karą Prūsų kariuomenė užėmė Drezdeną, kur buvo 
karaliaus perkelta Lenkijos ir Lietuvos pinigų kalykla, — Fri¬ 
drikas D. ėmė kalti netikrus pinigus ir gabeno juos į Lenkiją 
ir Lietuvą. Kraštas buvo apipiltas netikrais pinigais, jų vertė 
nukrito, ir užsienio pirkliai jų nebeėmė. Ir vis dėlto net šitokioje 
būklėje didikai negalėjo tarp savęs susitarti. Kiekvienas tik 
stengėsi susibičiuliauti su Rusais ar Prūsais, kad tie neplėštų jo 
dvarų, o plėštų kitų. 

Didikai po visų XVIII a. pradžios suiručių vis dėlto atsigavo; 
jie atkuto daugiausia iš kitų valstybių gaunamais pinigais. Kiekvienas 
iš jų jautėsi esąs karaliukas, gyveno karališkai įsirengtuose dvaruose 
ir veržėsi nustelbti kitus. Valstybės gyvenimo centru pasidarė nebe 
karaliaus rūmai, bet didikų dvarai. Čia buvo kuriami visi poli¬ 
tiniai planai, iš čia ėjo derybos su užsieniu, čia lankydavosi arba 
nuolat gyvendavo užsienio valstybių agentai. Lenkijoje tokiuos žy¬ 
mius dvarus turėjo — Čartoriskiai Pulavuose, Potockiai Tulčine, 
Branickis Balstogėje. Lietuvoje puikiausias dvaras buvo Radvilų 
Nesvyžiuje; vėliau iškilo Oginskių dvaras Slanime. Be to, buvo 
nemaža, šiems mažai kuo tenusileidžiančių, mažesnių ponų dvarų. 

Kiekvieno pono svajonė buvo nustelbti kitus. Tam buvo grie¬ 
biamasi įvairiausių priemonių. Su karalium arba su jo ministerių 
Brūhliu buvo skaitomasi tik tiek, kiek nuo jo priklausė vietų ir 
valstybės dvarų dalinimas. Šiaip ponai viską sprendė patys. Atsi¬ 
rado net tokių, kurie, laikydami savo didžiules kariuomenes, atsisakė 
mokėti mokesčius, dėjosi nepriklausomais valdovais, ir niekas nega¬ 
lėjo jų suvaldyti. Valstybė kariuomenės nebegalėjo net tiek išlaikyti, 

kiek leido Rusija, sauganti 1717 m. seimo nutarimą. Tūlo pono ka¬ 
riuomenės skaičius buvo daug didesnis, negu visos valstybės. 

Seimai jau buvo nebepavojingi, nes jie visada iširdavo, nieko 
nenuveikę. Todėl ponai daugiausia rūpinosi suimti į savo rankas 
teismus, o ypač tribunolą. Mat, tribunolas buvo likęs vienin¬ 
telė įstaiga, kuri galėjo padaryti ponams nemalonumų — pasmerkti 
jų savavalią. O išsipainioti iš tribunolo sprendimo visada būdavo 
nelengva, nes pasmerktojo pono priešai visada lengviau galėjo visuo¬ 
menėje prieš jį agituoti. Tribunolo narius renką seimeliai būdavo 
triukšmingiausi, nes visi norėjo išrinkti saviškius. Taip pat visiems 
rūpėjo, kad saviškis būtų išrinktas tribunolo maršalka. Todėl tiek 
seimeliuose renkant tribunolo narius, tiek tribunolo darbo pradžioje 
renkant maršalkas, būdavo kruvinų susirėmimų, ir labai dažnai bū¬ 
davo pavartojama net kariuomenė; kartais kuri nors pusė pasišauk¬ 
davo net Rusų kariuomenės pagalbos. 

Čartoriskiai. Pro galingiausias šeimas kaskart vis labiau ėmė 
prasikišti Rusų šalininkai Čartoriskiai. Vienas jų brolis buvo Rusų 
vaivada Lenkijoje, o kitas buvo Lietuvos kancleris. Jie turėjo daug 
šalininkų tiek Lenkijoje, tiek Lietuvoje ir stengėsi abiejose valstybėse 
suimti į savo rankas valdžią. Lenkijoje prieš juos kovojo Potockiai 
ir hetmonas Branickis, kuris buvo Čartoriskių giminė, bet perėjo 
Potockių pusėn tik dėl to, kad ten buvo laikomas partijos vadas, 
tuo tarpu savo giminėje jam būtų tekęs tik antraeilis vaidmuo. 

Lietuvoje prieš Čartoriskius veikė, dėdamasis su Potockiais ir Bra- 
nickiu, turtingiausias Lietuvos ponas, bet menkas politikas, hetmonas 
Radvila su visais savo giminėmis ir šalininkais. Bet Augusto III 
karaliavimo gale partijų kovose persvara jau aiškiai linko į Čarto¬ 
riskių pusę. Ypač jiems padėjo artimi ryšiai su Petrapilio rūmais. 

24 . Kotryna II ir Čartoriskių sustiprėjimas 

Nuo Petro pradėto kišimosi į Respublikos reikalus Ru¬ 

sija jau niekuomet nebeatsisakė. Po Petro Didžiojo carų 
sostą iš eilės valdė net kelios moterys. Augusto III val¬ 

dymo gale Rusiją valdė carienė Elžbieta, o jos mirties nekantriai 
laukė sosto įpėdinis Petras (III). Tuo metu Čartoriskiai pasiun¬ 
tė į Petrapilį savo sesers sūnų Stanislovą Augustą Po- 
niatauską. Gavęs Saksonijos atstovo titulą, šis greit su¬ 

siartino su sosto įpėdinio rūmais, o su jo žmona Kotryna suėjo 
net į labai intimius santykius. Poniatauskui grįžus namo, ne¬ 
trukus mirė carienė Elžbieta, caras Petras III buvo pašalintas 
nuo sosto ir nužudytas, ir visą valdžią paėmė Kotryna II (ji 
buvo ne rusė, bet Anhalt-Cerbsto kunigaikštytė vokietaitė). Ga- 

vusi sostą, ji tuojau aiš¬ 
kiai pažadėjo savo pa¬ 
ramą Čartoriskiams, o 
savo buvusiam mylima¬ 
jam Poniatauskui — 
Respublikos sostą. 

Nuo to laiko Čar¬ 
toriskiai, būdami įsitiki¬ 
nę savo laimėjimu, jau 
drąsiai pradėjo siekti 
savo tikslo. Nesiskaity¬ 
dami su niekuo, jie ėmė 
ruoštis pašalinti Au¬ 
gustą III nuo sosto; bet 
kaip tik tuo momentu 
jis mirė (1763 m.), tad 
beliko tik išsirinkti savo 
giminės karalių, galuti¬ 
nai nugalėti priešus ir, 
įvykdžius savo sugalvo¬ 
tas valstybės reformas, 
pasidaryti vieninteliais 
viešpačiais. Turint Kot¬ 
rynos paramą, tatai at¬ 
likti nebebuvo sunku. 

II. Reformų bandymų laikotarpis 

1. Europa XVIII amžiuje 

Valstybės. Po XVII amž. suiručių ir audringų 30 metų karų, 
Europoje užėjo griežto absoliutizmo periodas. Tai linkmei vadovavo 
Prancūzija. Ten kieta ministerio kardinolo Rišeljės (Rischelieu, 
— f 1642 m.) ranka, užgniaužusi feodalizmą, sukūrė centralizuotą 
karalystę. Jo įpėdinis, taip pat kardinolas, Mazarini (f 1661 m.) 
ją galutinai sukonsolidavo, ir didžiausią klestėjimo laikotarpį ji pa¬ 
siekė „karaliaus saulės" Liudviko XIV laikais (1643— 
1715 m.). Centralizuota, militariškai galinga, su puošniais karaliaus 
rūmais Prancūzija pasidarė visų Europos valdovų sekimo objektu. 



Fridrikas Mykolas Čartoriskis, 

„familijos" galva; 1720—1722 m. Lietuvos 
pastalininkis, 1722—1724 m. Vilniaus kašte¬ 
lionas, 1724—1752 m. Lietuvos vicekancleris, 
1752-1775 m. kancleris. 

Netrukus tas pats ir visur įsivyravo: visur buvo įvesta kieta abso¬ 
liutiškoji valdžia su galingomis armijomis. 

Į pirmųjų Europos galybių tarpą stojo puikiai organizuota 
Prūsija , kurios dalis kadaise buvo net Lenkų karaliaus lenas; dabar 
ji pasidarė vienu pavojingiausių Respublikos kaimynų. Pirmojo 
švedų antplūdžio metu Prūsiją valdąs Brandenburgo elektorius išsi¬ 
vadavo iš leninės priklausomybės (tas faktas buvo patvirtintas 
1660 m. Olivos taikos traktatu). Antrojo švedų antplūdžio metu 
elektorius Fridrikas Vilhelmas 1701 m. karūnavosi Prūsų 
karalium. Jo įpėdinis Fridrikas II Didysis (1740—1786 m.), 
sėkmingai apgynęs iškilusią Prūsiją nuo nepripažįstančių jai vietos 
savo tarpe senųjų galybių — Austrijos, Prancūzijos, Rusijos ir jų 
sąjungininkių, — nustebino visus ir pastatė Prūsiją pačių pirmųjų 
valstybių tarpe. Prūsijos armija įgijo nenugalimosios vardą. 

Tuo pat metu plačiais užsimojimais išgarsėjo taip pat absoliu¬ 
tiškoji Marijos Terezijos (1740—1780 m.) ir Juozapo II 
(1765—1790 m.; iš pradžių, iki 1780 m., jis buvo motinos bendra- 
valdis) Austrija. 

Senoji rytietiško tipo valstybė, Rusija, į Europos valstybių tarpą 
buvo pradėjusi veržtis jau nuo Jono IV Žiauriojo laikų 
(1533—1584 m.), o ypač pažengė tuo keliu, įsiviešpatavus naujajai 
Romanovų dinastijai. Energingasis Petras I Didysis 
(1682—1725 m.) griežtomis priemonėmis pakirto jos rytietiškos san¬ 
tvarkos šaknis ir išvedė ją į europėjamąjį kelią. Kartu jis atsuko į 
Europą jos politinį veidą ir eile sėkmingų karų pasiekė tai, kad Rusija 
taip pat įžengė į pirmaeilių Europos galybių tarpą. Nuo Petro laikų su 
ja jau buvo skaitomasi, jos jau nebeaplenkė, sprendžiant 
kokį svarbesnį Europos politikos klausimą. Vi¬ 
sos valstybės rungėsi, stengdamosios ją patraukti į savo pusę. O 
Kotrynos II (1762—1796 m.) laikais Rusija jau pradėjo vado¬ 
vauti ne tik rytų Europos politikai, bet ėmė kištis net į centro ir va¬ 
karų Europos konfliktus, ir jos žodis ten nusverdavo. Štai kaip 
tik ta sustiprėjusioji Rusija nuo Petro I Didžiojo laikų sutartinai su 
Prūsija pasidaro padrikos Respublikos globėja. 

Šviečiamoji literatūra ir šviesusis absoliutizmas. Tuo pat metu, 
kai visur Europoje kilo absoliutizmas ir kūrėsi militariškai galin¬ 
gos valstybės, remiančiosi feodalizmo laikotarpį išgyvenusia aristo¬ 
kratija, Prancūzijoje ėmė stiprėti trečiasis luomas — miestiečiai pi¬ 
niguočiai, arba buržuazija; iš jo išsiskyrė šviesusis sluoksnis, kurį 
mes šiandien vadintumėm inteligentija. XVIII a. tas sluoksnis su¬ 
kūrė visas senąsias tradicijas paneigusį judėjimą, savotišką kultūros 
gyvenimo periodą, kuris vadinamas švietimo periodu. Die¬ 
nos dievaičiu pasidarė mokslo žmogus, filosofas, rašytojas. Pradėjo 
klestėti literatūra, pasipylė mokslo veikalai. Jie dabar mums atrodo 

menkaverčiai, nepasižymį gilumu, o tik drąsių, viską neigiančių iš¬ 
vadų dialektika, bet to meto žmogui tai buvo viskas. 

Mokslas ir literatūra įsiskverbė ir į aukštąjį luomą, į aristokratų 
salionus, įsiskverbė net į karaliaus rūmus. Montesąuieu (f 1755 m.), 
Rousseau (f 1778 m.), Voltaire (f 1778 m.), D'Alembert (f 1783 m.), 
Diderot (f 1784 m.) ir eilė kitų autorių pasidarė epochos dievaičiais. 
Diderot suorganizuota enciklopedija, apie kurią buvo suburtos 
visos žymiausios to meto pajėgos, kūrė naują pasaulėžiūrą. Buvo per¬ 
kainojamos visos senosios vertybės: jos buvo paneigiamos, iš visko 
buvo sumaniai juokiamasi. Eilė autorių užsiėmė visuomenės san¬ 
tvarkos, valstybės ir ūkio klausimais. Visi tuo domėjosi, visi apie tai 
tekalbėjo. Vietoj senųjų aristokratijos turnyrų, o kartais net vietoj 
medžioklių, salionuose buvo ruošiami pasikalbėjimai ir disputai. 

Iš Prancūzijos ta pati srovė paplito po visą Europą. Ja užsi¬ 
krėtė Europos valdovai. Jie palaikė ryšius su išgarsėjusiais litera¬ 
tais ir mokslininkais, patys užsiėmė literatūra ir mokslu, savo sosti¬ 
nėse kūrė mokslų akademijas (Berlyne, Petrapily, Drezdene, Stok¬ 
holme ir kt.) ir naujus universitetus. Taip antai, Fridrikas Didysis 
savo dvare laikė Volterą, pats rašė poezijos ir net mokslo veikalus. 
Kotryna II taip pat kvietė į Rusiją išgarsėjusius rašytojus ir pati 
rašė. Prie jų dar prisidėjo Austrijos Juozapas II. Susižavėjęs švie¬ 
čiamąja literatūra, jis darė reformas, viską, net Bažnyčią, pajungda¬ 
mas valstybės valdžiai (jozefinizmas). Dėl šitų reiškinių visas perio¬ 
das vadinamas šviesiojo absoliutizmo laikotarpiu. 


2. Respublika XVIII amžiuje 

Valstybė ir visuomenė. Tuo pat metu, kai visur Europoje iš¬ 
augo galingos absoliutiškosios monarchijos su didžiulėmis nuolati¬ 
nėmis armijomis, Respublika gyveno visiško pakrikimo laikus. Ar- 
mijos ji beveik jokios neturėjo. 1717 m. Lenkijai buvo nustatyta 
18.000 kariuomenės, o Lietuvai 6.000, bet iš tikro jos nebuvo nė pu¬ 
sės to skaičiaus, nes nebuvo pinigų jai išlaikyti. 

Kitur visas gyvenimas buvo paklusnus valstybės valdžiai, mo¬ 
narchui, o Respublikoje karalius neturėjo jokios valdžios. Nebuvo 
iš viso jokios centro valdžios, su kuria kas nors būtų skaitęsis. Teo¬ 
riškai čia visą valdžią turėjo patys piliečiai, t. y. bajorija, bet iš 
tikro ji ničnieko negalėjo. Ji buvo susibūrusi apie tarpusavy kovo¬ 
jančius didikus, kuriems nesutariant ir nė vienai partijai neįsigalint, 
seimai irte iro, ir krašte neliko jokios valdžios; tuo būdu svetimųjų 
papirkimams ir didikų savavaliai kelias buvo laisvas. Visuomenės 
masės gyvenimo klausimais nė nesirūpino. 

Dar patvirkusio girtuoklio karaliaus Augusto II laikais didikai, 
o nuo jų ir bajorija, išmoko tik puotauti ir girtauti. Iškilo girtuoklia- 

vimo kultas: didikai ir bajorija savo šeimos brangenybių tarpe turėjo 
su įvairiomis iškilmėmis susijusių taurių; jei iš jų kada nors buvo 
gėręs koks karalius, tai taurės buvo laikomos, kaip ypatingos švente¬ 
nybės, pagarbioje vietoje. Kai kurie didikai tokių taurių parodymui 
svečiams buvo išgalvoję net specialų ceremonialą. Bajorijos tarpe 
garsėjo ypač tie, kurie galėjo daugiausia išgerti ir nepasi¬ 
gerti. Per kiekvieną puotą šeimininko pareiga buvo žiūrėti, kad nė 
vienas svečias negalėtų išeiti namo, tarnų nepalaikomas. Nebuvo 
jokio kultūrinio intereso, jokių kultūrinių pramogų. 

Seimeliai. Politinis gyvenimas ėjo seimeliuose. Čia buvo spren¬ 
džiama, kuris didikas yra galingesnis ir kurio laukia nemalonumai 
iš seimo ar tribunolo pusės. Todėl didikai stengėsi patraukti į savo 
pusę daugumą bajorijos. O ją patraukti tebuvo galima tik protek¬ 
cijomis ir nuolatinėmis puotomis savo dvaruose. Į seimelius tam 
pačiam tikslui buvo suvežamos iš okolicų masės plikbajorių, 
nes ir jie turėjo lygų su didikais balsą ir, svarbiausia, turėjo prie 
šono bajoriškąjį ženklą — kardą, kurį kiekvienu momentu galėdavo 
vartoti savo pono ar to, kuris gerai užmokėdavo, nuomonei paremti. 
Į seimelius tokių plikbajorių atsigabendavo visi didikai, ir todėl 
seimeliai buvo nuolatinių muštynių vieta. 

Seimelio vaizdai, aprašyti daugelio ano meto žmonių, tiesiog 
šiurpūs. Kiekvienas didikas ir stipresnis bajoras nusiųsdavo į oko- 
licas vežimų ir atgabendavo keletą dešimčių ar keletą šimtų plikba¬ 
jorių. Jiems iš anksto būdavo pažadama po kokį auksiną ar du ir, 
be to, duodamas visiškas išlaikymas seimelio metu. Todėl jie va¬ 
žiuodavo triukšmingai garbindami juos vežantį didiką. Atvežti 
jie tuojau būdavo sutalpinami iš anksto pasamdytose smuklėse ir 
šiaipjau patalpose. Taip pat iš anksto didiko atgabentos virtuvės pa¬ 
gamindavo jiems valgyti, nes nuskurę plikbajoriai visada būdavo 
alkani ir tikrai sočiai pavalgydavo tik seimelio metu. Tuojau prasi¬ 
dėdavo jų valgydinimas ir girdymas. Čia pat didiko agentai, o kar¬ 
tais net ir jis pats, visiems duodavo instrukcijų, kaip turi seimely 
elgtis, ko laikytis ir kieno nurodymų klausyti. 

Visas būrys išgriūdavo į miestelį, lydėdamas savo vadą, einantį 
padaryti vizitų sau lygiems ponams. Dažnai didelė dalis suvirsdavo 
į patvorius išsimiegoti, o likusieji kartais pakeliui sutikdavo savo 
vado priešą, einantį su tokiuo pat būriu; žodis po žodžio susipešdavo, 
išsitraukdavo kardus ir puldavo vieni kitus. Ir, žiūrėk, vienas pasi¬ 
gesdavo ausies ar nosies, kitas nebevaldydavo rankos, o kai kurie 
net ir gyvybės netekdavo. Paties seimelio metu muštynės kardais 
taip pat būdavo paprastas dalykas. Reikėdavo tik vadams susikirsti, 
kam nors tarti įžeidžiamą žodį, — įžeistojo palydovai tuojau čiup¬ 
davo kardus, ir žudynės būdavo neišvengiamos. 

Visą seimelio laiką nesiliaudavo girtuokliavimas; ypatingai jis 
įsismagindavo, seimelio darbams pasibaigus. Mat, prieš darbus di- 

dikų agentai stengdavosi neleisti plikbajoriams pasigerti, nes tuomet 
jie nieko negalėtų padėti. Bet, seimeliui pasibaigus, plikbajoriai būdavo 
taip vaišinami, kad ilgai atsimintų. Todėl po seimelio ateinančią 
naktį jų būdavo pilna pusgyvių ne tik visose palėpėse, bet ir visuose 
patvoriuose. Dažnas ten sušaldavo ir galą gaudavo, o dar dažniau 
juos pusgyvius apdorodavo visoki vagys ar blaivesni draugai. Rytą 
dažnas pasigesdavo kardo, kepurės, švarko, batų ar ko kito. Tada 
nukentėjusieji puldavo prašyti savo pono pagalbos. O šis, jau 
iš anksto žinodamas, kad taip bus, turėdavo atsivežęs vežimus apne¬ 
šiotų ir krautuvėse pripirktų įvairiausių rūbų, kuriuos bematant iš¬ 
dalindavo. Jei kam nepakakdavo rūbų, tam išmokėdavo pinigais ar. 
kaip ypatingą malonę, kartais duodavo kokį nors savo daiktą. Bet 
jei taip nukentėjusių vadas seimely nieko nelaimėdavo arba būdavo 
priešingos partijos priverstas pabėgti, tai nieko negaudavo nė nuken¬ 
tėję. Jiems tekdavo laukti kito seimelio ir tikėtis savo poną apginti. 
Po seimelio ponas plikbajoriams dar padalindavo po truputį pinigų. 
Todėl, seimeliui pasibaigus, girtuokliavimas trukdavo dar keletą 
dienų. Į namus tas iš jų greičiau grįždavo, kuris greičiau prasiger- 
davo ir greičiau išsipagiriodavo. Vežti jų niekas namo jau nebe- 
veždavo, nes ponui būdavo nebesvarbu, kada jie grįš. 

Seimai. Aiškus dalykas, kad privežti plikbajorių į seimelius 
tegalėdavo tik didikai, nuo kurių tuo būdu priklausydavo ir seimelių 
rezultatai. Tad vidutinė bajorija turėdavo glaustis prie didikų, nes 
kitaip galėdavo labai nukentėti. Tuo būdu į seimą būdavo išrenkami 
tokie atstovai, kokių norėdavo didikai; jiems ir instrukcijos būdavo 
duodamos tokios, kokių norėdavo tie patys didikai. Vienuose pavie¬ 
tuose būdavo įtakingesnis vienas didikas, kituose kitas; todėl kai jų 
atstovai suvažiuodavo į seimą, žinoma, negalėdavo tarp savęs 
susikalbėti. Visada atsirasdavo, kas pasakydavo „veto", ir seimas 
turėdavo iširti. O visa ta santvarka vis dėlto būdavo vadinama tik¬ 
rąja laisve. Bajorijos masės ją brangino, stropiai žiūrėjo, kad ji 
nebūtų pakeista, nes tik tokioje santvarkoje kiekvienas jautėsi turįs 
didelę vertę ir galįs pasipelnyti. Kiekvienas bijojo, kad kitokioje 
santvarkoje su juo niekas nebesiskaitys. 

Bajorijos švietimas XVIII amž. buvo labai žemas. Visos mo¬ 
kyklos buvo jėzuitų ir pijarų rankose. Mokymas buvo vien tiktai 
formalinis; buvo tik gaudomos senųjų laikų išminčių mintys, visiš¬ 
kai nepritaikytos gyvenimui. Kaip ir XVII a., taip ir dabar tebebuvo 
mokoma pirmiausia klasinių kalbų, eilėraščių kūrimo, iškalbos. Mo¬ 
kiniai išmokdavo rašyti eilėraščius, sakyti kalbas, pilnas tuščių žo¬ 
džių, — ir viskas, tiek eilėraščiai, tiek kalbos, būdavo skiriamos vien 
galingųjų garbei. Mat, visa valstybės santvarka mažesniuosius verte 
pataikauti, šliaužioti prieš galinguosius. 

Ir didikų švietimas taip pat buvo labai žemas. Kiekvienas di¬ 
diko sūnus paprastai vykdavo į užsienius, kur retai kada studijuo- 

davo, o vien tik trindavosi po vakarų Europos kunigaikščių ir aristo¬ 
kratijos salionus. Toksai ponaitis grįždavo, nieko neišmokęs, pilnas 
didybės, paniekos visam tam, kas sava. Žodžiu, didikų jaunuomenė 
parsiveždavo Vakarų madų, bet jokio turinio. Šviečiamojo periodo 
literatūros idėjos į Respubliką atėjo XVIII amž. antrojoje pusėje, 
tačiau viso gyvenimo jos čia nepavergė. 

Valstybės reformų klausimas. Šviesesniųjų asmenų pasitaikydavo 
tik vienas kitas. Suprasdami visas savo krašto visuomenės santvar¬ 
kos blogybes, jie ėmė ieškoti išeities. Vieni bandė siūlyti aptvarkyti 
gyvenimą, paliekant nepaliestus pagrindinius „aukso laisvės" 
principus, o kiti net siūlė panaikinti pagrindinę blogybę — liberum 
veto. Atsirado tais klausimais ir knygų. Iš visų autorių buvo žy¬ 
miausias piaras Konarskis (1700—1773 m.), kuris 4 tomų savo 
veikale „Apie sėkmingą seimavimą" pirštu prikišamai įrodė, kad iš¬ 
sigelbėti ir panaikinti netvarką bus galima tik panaikinus liberum 
veto. Tačiau tamsios bajorijos masės buvo griežčiausiai nusistačiu- 
sios prieš reformas ir kiekvieną reformos pasiūlymą laikė pasikėsi¬ 
nimu ant laisvės, o kiekvieną reformos siūlytoją — bajorijos priešu. 
Todėl visi reformų siūlomieji raštai buvo anonimiški. Kai kurie 
autoriai, pabūgę bajorijos neapykantos, jau išspausdintas savo kny¬ 
gutes išpirkdavo ir sunaikindavo. 

Partijos ir reformų klausimas. Šitokioje būklėje dėl valdžios 
kovojančios Čartoriskių ir Potockių partijos gerai suprato reformų 
reikalą, bet kiekviena tuo tarpu apie tai nekalbėjo. Kiekviena sva¬ 
jojo pirma viską suimti į savo rankas, o tik paskui imtis reformų. 
Mat, jei kuri iš jų būtų bandžiusi siūlyti reformas, tai priešingoji 
partija, joms net pritardama, vis tiek būtų stojusi į opoziciją ir savo 
priešus paskelbusi bajorijos priešais ir laisvių išdavikais. Tad buvo 
aišku, kad reformuoti ką nors galės viena partija, nesiskaitydama su 
bajorijos masių nuotaika, tik tada, kai turės savo rankose visą val¬ 
džią ir kai turės užsienio paramos. Taip pat buvo aišku, kad be 
užsienio paramos nebus galima vis tiek atsilaikyti prieš kitos partijos 
kurstomą bajoriją. Ir kai, mirus Augustui III, Čartoriskiai Rusų 
padedami pasidarė vieninteliais viešpačiais, tik tada buvo galima 
imtis reformų. Jie tas reformas ir pradėjo. 

Socialinių reformų klausimas. Pačios bajorijos matoma didžiau¬ 
sia negerovė Respublikoje buvo centro ir visos valstybės valdžios 
aparato pakrikimas. Apie tai buvo daugiausia ir kalbama. Ir kai 
XVIII a. vidury čia pradėjo plisti šviečiamosios literatūros raštai, 
tai daugiausia buvo domimasi tais autoriais, kurie rašė apie valstybę 
(Rousseau, Mably ir kt.). Lengviausia buvo reformuoti valstybę, 
nes jos reformą bajorija mažiausiai tegalėjo pajusti. Reformuoti so¬ 
cialinę santvarką — palengvinti miestiečių, o ypač valstiečių būklę 
— buvo pavojinga, nes tat tiesiogiai paliestų kiekvieną bajorą ir tuo 
būdu sukeltų jų didžiausią pasipriešinimą. Bajorija, mat, savo iš- 

imtinę padėtį laikė nepaliečiamu šventu dalyku; pavyzdžiui, kai 
Zamoiskis savo paruoštam įstatymų kodekse pasiūlė duoti valstie¬ 
čiams laisvę, tai bajorija atmetė net nesvarsčius visą projektą 
(1780 m.), o jį patį apšaukė bajorijos išdaviku. Pasitaikydavo tik, 
kad vienas kitas ponas atleisdavo nuo baudžiavos savo valstiečius. 
Šiaipjau valstiečių būklės pagerinimui nebuvo nieko padaryta net 
paskutiniaisiais Respublikos gyvenimo metais įvykusiame reformi- 
niame seime, kada daug gero buvo padaryta miestams ir kada buvo 
perorganizuotas visas valstybės aparatas. Tad suprantama, kodėl ir 
Čartoriskiai, imdamiesi reformų, tegalvojo tik apie valdžios refor¬ 
mas: socialinio gyvenimo jie visiškai nelietė. 


3. Stanislovo Augusto išrinkimas ir tarpuvaldžio kovos 

Kandidatai. Augustui III mirus, kandidatų į sostą atsirado 
nemaža. Pirmiausia tai buvo jo vyresnysis sūnus, kuris betgi 

greit mirė, ir stipriau¬ 
siais kandidatais liko 
keletas saviškių ponų. 
Atrodė, jog daugiausia 
šansų turi Adomas Čar- 
toriskis (Rusų vaivados 
Augusto sūnus). Bet taip 
pat daug šalininkų tu¬ 
rėjo išvien su Potoc- 
kiais ir Radvilomis ei¬ 
nąs Lenkų hetmonas 
B r a n i c k i s . Čarto¬ 
riskiai, žinoma, rūpinosi 
pastatyti karalium savo 
šeimos narį. Be Ad. Čar¬ 
toriskio, jų kandidatu 
dar buvo M. Čartoriskio 
žentas, vėlesnis Lietu¬ 
vos hetmonas M. Ogin¬ 
skis. 

Kotryna II tuojau 
po Augusto III mir¬ 
ties užmezgė santykius 
su Prūsų Fridriku II ir jam pasiūlė bendromis jėgomis pa- 



Stanislovas Augustas Poniatauskas, 

1764—1795 m. d. Lietuvos kunigaikštis ir 
Lenkų karalius (f 1798 m.). 

remti Poniatausko kandidatūrą. Mat, jis, mažiausia turėda¬ 
mas šansų, gavęs sostą už viską turėtų būti dėkingas jį pasta- 
čiusiems; be to, neturėdamas stiprios paramos krašte, visada 
turėtų remtis tik savo protektoriais. Taip ir įvyko. Tarp Ru¬ 
sijos ir Prūsijos buvo atnaujinta jau daug kartų daryta sutartis, 
kuria abi valstybės pasižadėjo remti Poniatausko kandidatūrą 
ir žiūrėti, kad Respublikoje nebūtų padaryta jokių reformų. Taip 
pat jos įsipareigojo priversti seimą, kad kitatikių, t. y. pravosla¬ 
vų ir protestantų teisės būtų sulygintos su katalikų teisėmis. 

Nuo to meto Rusija ir Prūsija pradėjo nuolat glaudžiai 
bendradarbiauti, kišdamosi į Respublikos vidaus reikalus. 

Rusų kariuomenei parėmus, karalium buvo išrinktas Sta¬ 
nislovas Augustas. Čartoriskių priešai buvo išvyti iš krašto. 
Radvila išbuvo ištremtas net 3 metus; visi jo turtai tuo tarpu 
buvo konfiskuoti. Tapę visagaliais, Čartoriskiai dabar galėjo 
pradėti savo reformas. 



St. Augusto elekcija 1764 m. 

(Beloto paveikslas). 

Čartoriskių priešai ir jų nugalėjimas. Čartoriskiai, numany¬ 
dami, kad be Rusijos paramos nepajėgs apsidirbti su savo priešais, 
sutiko su Poniatausko kandidatūra. Jis buvo jų sesers sūnus, jų 
pačių išauklėtas ir be jų krašte neturįs jokios reikšmės. Todėl jie 
tikėjosi, kad valdžia vis tiek liks jų rankose. Nugalėti priešingą 
partiją buvo nesunku, nes jau konvokacinio seimo metu visa valdžia 
perėjo į jų rankas. Didžiausią pasipriešinimą parodė tik Lenkų het- 
monas Branickis ir Vilniaus vaivada Karolis Radvila 
(mirusio hetmono sūnus); kai seimas buvo apsuptas Čartoriskių 
milicijos ir rusų kariuomenės, jie išvyko iš Varšuvos pasiruošę pra¬ 
dėti karą, tačiau veikiai rusų kariuomenės pajėgomis jie buvo išvyti iš 
krašto. Branickis netrukus susitaikino su savo giminėmis (jo žmona 
buvo St. Augusto sesuo) ir sugrįžo. 

Radvila betgi nenusileido. Jis buvo gana pavojingas, nes turėjo 
daugybę turtų ir Lietuvos bajorijos tarpe buvo labai populiarus ir 
mylimas. Tą meilę jis buvo įgijęs savo paprastumu ir amžinai gir¬ 
tuokliaudamas su bajorija. Jis neturėjo jokio išmokslinimo, 
ir bajorija žiūrėjo į jį, kaip į savą žmogų. O jo dosnumas, vaišin¬ 
gumas, prieinamumas, šalia jo milijoninių turtų ir Radvilos vardo, 
labai daug reiškė. Vis dėlto Čartoriskiai nepabūgo ir jo pašalinti. 
Lietuvoje buvo padaryta konfederacija, kuri paskelbė jį bajorijos iš¬ 
daviku, o jo turtus konfiskavo. Rusų kariuomenės išvytas į Mol¬ 
daviją, jis vis dėlto nenusileido ir, vienas klajodamas po Europą, 
ieškojo paramos prieš naująjį karalių, Čartoriskius ir Rusiją. Ten jis 
išbuvo, kleisdamas išsivežtas brangenybes, net 3 metus (pagaliau 
jį sugrąžino ant Čartoriskių supykusi Kotryna). Būdamas didelis 
girtuoklis nutrūktgalvis, jis betgi nebuvo kvailas, tačiau, nuolat gir¬ 
taudamas, niekad nesugebėjo įgyti politikų pasitikėjimo; be to, 
jam sunku buvo gauti kokios nors paramos dar ir dėl to, kad niekas 
neišdrįso stoti prieš Rusiją. Tuo tarpu jo turtai buvo naikinami, o 
krašte šeimininkavo Čartoriskiai. 


4. Čartoriskių reformos 

Čartoriskiai turėjo didelių planų: jie svajojo panaikinti ne¬ 
tvarką ir pakelti Respublikos prestižą kitų valstybių tarpe. Tam 
tikslui jie pirmiausia pasirūpino bent kiek sutvarkyti valstybę 
viduje. To jie siekė dar konvokaciniam seime. Iš visų jų re¬ 
formų didžiausia naujenybė buvo valdžios aparato pertvarkymas 
ir seimo darbų sutvarkymas. Pirmiausia buvo įkurta kiekvienoj 
jungtinėj valstybėj po dvi komisijas — iždo ir karo. Visos 
teisės, kurias turėjo iždininkai, buvo pavestos iždo komisijai, 
o hetmonų turėtosios teisės atiteko karo komisijai. Hetmonams 


404 . 



liko tik kariuomenės vadovybė, t. y. jie liko vien kariuomenės 
vadais, o visas kariuomenės aprūpinimas ir jos surinkimas ati¬ 
teko komisijai. 

Komisijos kiekvieno ordinarinio seimo turėjo būti renkamos 
naujos. Jose visada turėjo būti po 4 senatorius ir po 12 bajorų, 
o pirmininkavimas jose priklausė ministeriams, t. y. karo komi¬ 
sijose — hetmonams, o iždo komisijose — iždininkams. Visi 
komisijų nutarimai turėjo būti atliekami balsų dauguma. 

Antroji Čartoriskių svarbi 
reforma lietė seimą. Jie sva¬ 
jojo net panaikinti liberum 

veto, bet kadangi tam pasi¬ 

priešino Rusų ir Prūsų atsto¬ 
vai, tai tuo tarpu veto buvo 
paliktas. Užtat buvo priimtas 
seimo darbų statutas. 

Lig šiol seimo darbai eidavo 
be jokios tvarkos, ir jie daž¬ 

niausiai iširdavo, atstovams ne¬ 
susitariant išrinkti net maršal¬ 
kos. Todėl dabar buvo nusta¬ 
tyta, kad maršalka turi būti 

renkamas balsų dauguma. To¬ 
liau buvo nustatyta, kad nega¬ 
lima visų reikalų svarstyti kar¬ 
tu, bet numatyta darbų tvarka. 

Išrinkus maršalką, pirmiausia 
turėjo būti svarstoma iždo ko¬ 
misijos apyskaita, paskui — ka¬ 
raliaus pasiūlymai; trečioje vie¬ 
toje turėjo būti svarstomi sei¬ 
melių pageidavimai, surašyti instrukcijose, ir pačiam gale — 
visoki privatūs prašymai. Kadangi anksčiau daug seimų iširdavo 
dėl to, kad atstovai seimeliuose būdavo saikdinami griežtai lai¬ 
kytis instrukcijų, tai šitokios priesaikos dabar buvo uždraustos. 

Be to, netiesiogiai buvo apribotas ir liberum veto . Priimant 
seimo tvarkos įstatymą, veto panaikinimui pasipriešino Rusų 
atstovas Repninas. Bet neprityrusį atstovą Čartoriskiai ap- 

1764—1769 m. Rusijos ambasado¬ 
rius, 1794—1799 m. pirmasis Rusų 
generalgubernatorius Lietuvoje. 

gavo, — sudarydami iždo komisijos įstatymą įrašę, kad seime 
visi iždo reikalai turi būti sprendžiami balsų dauguma. 

Visos šitos reformos turėjo atsiliepti Respublikos gyvenime 
labai teigiamai, bet jos tuo tarpu tebuvo tik popieriuje. Krašte 
daugybė Čartoriskių priešų laukė progos sukilti prieš juos ir 
tuo tarpu bijojo tik Kotrynos ambasadoriaus Repnino, kuris savo 
valiai paremti turėjo čia pat stiprią kariuomenę ir tuo tarpu pa¬ 
laikė Čartoriskius. Taigi viskas priklausė nuo Rusijos; kai 
ši panoro, tai ir reformos buvo apkarpytos. 

5. Radomo konfederacija ir Čartoriskių reformų apkarpymas 

(1768 m.) 

Čartoriskių konfliktas su Rusija. Čartoriskius, darančius 
reformas, Rusija rėmė: ji nenorėjo, kad per didele netvarka 
naudotųsi kiti kaimynai (Prūsija ir Austrija), ir tikėjosi, kad 
susitvarkęs kraštas liks jos vienos įtakoje, nes visą laiką bus 
reikalingas jos paramos. Tam tikslui Kotryna pasiūlė Respu¬ 
blikai sudaryti su ja gynimosi ir puolimo sutartį; tuo atveju ji 
pažadėjo leisti padidinti Respublikos kariuomenę net iki 50.000. 
Bet Čartoriskiai nenorėjo pasidaryti Rusijos žaisleliu. Jie ir 
karalius svajojo, kad susitvarkiusi Respublika galėsianti vesti 
savarankišką užsienio politiką. Todėl jie atmetė sutarties pa¬ 
siūlymą; tuo būdu dabar kilo pavojus, kad Rusija pasistengs 
jiems pakenkti viduje. 

Prieš 1766 m. seimą Rusija kartu su Prūsija pareikalavo 
sulyginti Respublikoje kitatikių teises su 
katalikų. Kadangi fanatiškoji bajorija buvo griežčiausiai prieš 
tai nusistačiusi, tai ir Čartoriskiai, kurie anksčiau šitą reikala¬ 
vimą rėmė, stojo irgi prieš kitatikių teisių sulyginimą. Jie manė, 
kad tuo būdu patrauks į savo pusę visą bajoriją. Bet išėjo 
kitaip: bajorijos tas nesužavėjo, ir Čartoriskių priešų skaičius 
nesumažėjo, o Rusija dėl to pasiryžo juos ir jų valdomą karalių 
pamokyti. 

Kai 1766 m. seime nebuvo priimtas pasiūlymas sulyginti ki¬ 
tatikių teises, Repninas pasirūpino, kad nebūtų priimtas nė ka¬ 
raliaus ir Čartoriskių remiamas siūlymas visus ekonominius rei¬ 
kalus seime spręsti balsų dauguma. O norėdama įvykdyti di- 

sidentų teisių sulyginimą, Kotryna leido Repninui sukelti prieš 
karalių ir Čartoriskius visą nepatenkintą bajoriją. 

Radomo konfederacija. 1767 m. Repninui kurstant, visuose 
pavietuose ėmė kurtis prieš karalių ir Čartoriskius nukreiptos 
konfederacijos. Visi džiaugėsi galėsią atsikratyti nekenčiamo 
karaliaus ir numesti Čartoriskių 
jungą. Konfederacijos centru 
buvo numatytas R a d o m a s , 
o jos priešaky buvo pastatytas 
Rusų iš emigracijos atšauktasis 
K. Radvila. Jam buvo grąžinti 
visi dvarai. Rusų reikalams jis 
geriausiai tiko: kito tokio žmo¬ 
gaus, kuris būtų tiek kentėjęs 
nuo Čartoriskių, nebuvo. Už 
sugrąžinimą jis buvo dėkingas 
tik Kotrynai, todėl sutiko, kad 
prie jo būtų prikomandiruotas 
rusų pulkininkas Karas, su ku¬ 
riuo jis kiekvienu reikalu galėtų 
pasitarti. Degdamas neapykan¬ 
ta Čartoriskiams ir karaliui, jis 
svajojo juos sunaikinti, o jų tur¬ 
tus pasiimti sau už visas skriau¬ 
das, patirtas per 3 ištrėmimo 1762-1764 ir 1768—1790 m. Vilniaus 
metus. Tačiau ir jis ir visi kon- vaivada, 

federatai labai apsivylė: Rado¬ 
me rusų kariuomenės apsupti, jie buvo priversti pasirašyti konfe¬ 
deracijos aktą, kuriuo kvietė prisidėti prie konfederacijos ir kara¬ 
lių, pripažino lygias teises kitatikiams, o Kotryną II prašė „priimti 
pareigą" saugoti Respublikos konstituciją, arba, kaip ją tada 
vadino, kardinalines teises; be to, iš Rusijos buvo 
paprašyta garantijos, kad nė viena iš tų teisių nebus pa¬ 
keista. Noroms nenoroms konfederatai turėjo pasirašyti aktą. 
Tada konfederacija iš Radomo buvo perkelta į Varšuvą, kur 
gyveno patsai Repninas. 

Varšuvos konfederacinis seimas (1768 m.) turėjo patvirtinti 
viską, ko reikalavo Repninas. Stačiūkas, šiurkštus Repninas labai 

griežtai elgėsi, nes tikrai neturėjo su kuo skaitytis: karalius buvo 
jo valdovės pastatytas; pats karalius ir daugybė didikų per jį 
gaudavo iš Kotrynos pinigų. Tuo būdu Repninas į juos žiūrėjo, 
kaip į savo carienės samdinius, o save laikė jos įgaliotiniu. Kiek¬ 
vieną, kuris drįso kalbėti prieš jo siūlymą, jis plūdo biauriausiais 
žodžiais, grasino bausmėmis, neleidimu gauti jokio urėdo. 

Griežčiausi Repnino priešai buvo Krokuvos vyskupas 
Soltykas, Kijevo vysk. Zaluskis ir Lenkijos lauko hetmonas Že- 
vuskis su sūnum. Tad vieną naktį Repinas įsakė savo kariams 
juos suimti; jie buvo išsiųsti į Rusijos gilumą ir net 5 metus 
išbuvo Kalugoje. Seimui, norėjusiam juos užtarti, jis atsakė, 
jog taip pasielgsiąs su kiekvienu carienės priešu. Seimas buvo 
priverstas įvykdyti visus jo reikalavimus. Tuo būdu Rusijai 
buvo pripažinta teisė žiūrėti, kad nebūtų pakeistos kardinalinės 
teisės, arba, kaip tada buvo sakoma, jai buvo pripažinta ga¬ 
rantija. Tos kardinalinės teisės buvo surašytos atskirame 
įstatyme. Tuo būdu buvo paliktas nepaliestas liberum veto, ga¬ 
rantuota, kad karaliai bus tik renkami, kad kitatikiai turės lygias 
teises su katalikais, ir 1.1. Čartoriskių pradėtos reformos nuėjo 
vėjais, o blogiausia buvo tai, kad Rusijai buvo pripažinta 
teisė prižiūrėti Respublikos vidaus gyvenimą. 
Anksčiau ji kišosi tik jėgos teise, o dabar jai buvo duotas 
juridinis pagrindas, kuriuo ji naudojosi jau iki pat Respubli¬ 
kos galo. 

Karaliaus ryšiai su Rusija. Karalius ir Čartoriskiai liko ne¬ 
paliesti, tik buvo sugriauta jų galybė. Anksčiau Rusija viską 
darė per Čartoriskius, nuo šiol Repninas ir jo įpėdiniai darė vis¬ 
ką patys. Jie pasidarė tikraisiais valdovais, o karalius tik vyk¬ 
dė jų valią. Pašalinti karalių, kaip troško į konfederaciją einanti 
bajorija, Rusijai nebuvo jokio reikalo: kito karaliaus, kuris tiek 
priklausytų nuo jos ir tiek lenktųsi prieš ją, negalima buvo rasti. 
Jis tik buvo pamokytas: jam buvo parodyta, kad, neklausyda¬ 
mas Rusijos, gali visko nustoti. Tuo tarpu jis iš tikro troško 
pakelti savo valstybės gerovę. Buvo gana apsišvietęs ir suprato 
valstybės reikalus, tik neturėjo energijos valdyti, neturėjo va¬ 
lios, buvo per daug užsiėmęs savo asmeniniais malonumais, li¬ 
teratūra, menu. Matydamas Rusijos galybę, jis manė, kad jai 
priešintis neprotinga. Tikėdamas senąja Kotrynos meile, jis vy- 

lesi, kad ji leis jam tvarkyti savo valstybė. Tad ir šito seimo (1768 
m.) metu jis nedrįso priešintis Repninui, visur prieš jį tik lanks¬ 
tėsi, jam pataikavo, o Kotryną tik maldavo neardyti valstybės. 
Kai pagaliau seimas pasibaigė, jis, neketindamas priešintis, ruo¬ 
šėsi valdyti valstybę, darniai sugyvendamas su Repninu; Čar¬ 
toriskiai buvo nustumti į užpakalį. 

Bet iš tų pačių žmonių, kurie 1767 m. būrėsi pašalinti kara¬ 
lių, iškilo pasipriešinimas žiauriajai Repnino priespaudai. Ka¬ 
dangi karalius laikėsi Rusijos, tai ir prasidedąs judėjimas buvo 
nukreiptas drauge ir prieš jį. Šis judėjimas prasidėjo dar ne¬ 
pasibaigus Repnino komanduojamam seimui, — tais pačiais 
1768 m. Baro miestely. 

6. Baro konfederacija ir pirmasis Respublikos žemių padalinimas 

Konfederacijos kūrimasis. Anksčiau Rusija vis dėjosi ba¬ 
jorijos laisvių gynėja ir, kišdamasi į Respublikos reikalus, sa¬ 
kėsi ginanti jos laisvę. Radomo konfederacijos ir 1768 m. seimo 
metu Repninas jau perdaug aiškiai išėjo iš tokių bičiuliškų ribų: 
panieka, su kuria jis žiūrėjo į seimą, prievarta, jam priešinančiųsi 
dvarų sunaikinimas ir senatorių ištrėmimas į Rusijos gilumą 
buvo jau visai nepanašūs į bičiulišką globą veiksmai. To¬ 
dėl, dar nepasibaigus 1768 m. seimui, dalis Lenkų bajorijos, su¬ 
sirinkusi Baro miestely (Podolėje), susimetė į konfederaciją 
kovoti su Rusijos priespauda ir už senąsias bajorų laisves. Labai 
greit judėjimas apėmė visą Lenkiją ir Lietuvą. Visur bajorija 
ėmė burtis ir dėtis prie konfederatų. 

Konfederatai ir jų kovos. Konfederatai nors daugumas bu 
vo karaliaus priešai, tačiau iš karto nesiskelbė prieš jį kovoją. 
Jie ėjo tik prieš karaliaus ir Čartoriskių siekiamas reformas. To¬ 
dėl visi, kas palaikė reformas, negalėjo prie jų dėtis, nors ir pik¬ 
tinosi rusais. Karalius buvo įsitikinęs, kad su rusais kovoti 
neįmanoma, kad tegalima daryti tik tai, ką jie leidžia. Todėl 
jis, pasitaręs su senatu, pradėjo su konfederatais derybas, o kar¬ 
tu nusiuntė prieš juos savo ir rusų kariuomenę. Konfederatų 
žymiausios jėgos buvo išblaškytos, vadai persikėlė į užsienį, bet 
visame krašte liko atskiri partizanų būriai. Be to, konfede¬ 
ratams pasisekė gauti paramos: tuo tarpu Rusijai paskelbė karą 

Turkija; konfederatams padėti apsiėmė Prancūzija, juos pa¬ 
laikė ir Austrija. Žodžiu, jų pusėn stojo visi Rusijos priešai 

ir konkurentai. Prancūzija net 
davė pinigų ir atsiuntė karui va¬ 
dovauti karininkų; jų vyriau¬ 
siasis buvo vėliau Prancūzų re¬ 
voliucijos metu labai pasižymė¬ 
jęs generolas Diumurjė (Du- 
mouriez). Netvarkingas partiza¬ 
niškas kovas jis bandė perorga¬ 
nizuoti į reguliarų karą, bet jam 
nepasisekė, nes patys konfedera¬ 
tų vadai tarp savęs nesutiko, jie 
visi norėjo būti pirmaisiais ir 
nenorėjo pasiduoti kieno nors 
valdžiai. 

Karalius tuo tarpu jau buvo 
beketinąs irgi prisidėti prie kon¬ 
federatų (jo kariuomenė prieš 
juos jau nebekariavo). Bet kaip 
tik tuo metu konfederatai pasi¬ 
skelbė nepripažįstą Stanislovo 
Augusto ir kovoją už jo pašali¬ 
nimą. Jie manė, kad Respublikos 
sostą paskelbus laisvu, jų pusėn 
stos visos valstybės, kurios į sostą norės pasodinti savo kandi¬ 
datą. Bet išėjo kitaip. Į sostą daug konkurentų nebuvo. Maža 
to, Europos valdovus konfederatai nuteikė net prieš save, pasi¬ 
kėsindami ant karaliaus laisvės. Vieną naktį konfederatų būrys 
Varšuvos gatvėje sučiupo važiuojantį karalių ir gabeno jį į savo 
stovyklas. Tik tamsią naktį jiems paklydus ir pakrikus, karaliui 
pasisekė grįžti į Varšuvą. Tai buvo karališkosios didybės įžei¬ 
dimas, kuriam nė vienas Europos valdovas negalėjo pritarti. O 
be to, kaip tik tuo metu ir tarptautinė politika pakrypo konfe¬ 
deratų nenaudai. 

Pirmasis Respublikos padalinimas (1772 m.). Turkijai 
karas su Rusija nesisekė: Rusija užėmė Moldaviją su Va¬ 
lakija. Tačiau Austrija, nenorėdama leisti Rusijai pasilikti tų 

vienas energingiausių Lietuvos 

žemių, jau ruošėsi įsikišti į karą. Tuo tarpu Prūsų Fridri¬ 
kas Didysis iškėlė mintį, kad Rusija tas žemes grąžintų Turki¬ 
jai, gaudama už tai atlyginimą iš Respublikos žemių. Už lei¬ 
dimą užimti dalį Lietuvos ir Lenkijos žemių jis reikalavo ir sau 
dalies. Kotryna bemeilijo palikti Respubliką neliestą, negu leisti 
pasinaudoti Prūsijai. Bet tuo atveju prieš ją galėjo stoti 
Austrija drauge su Prūsija. Todėl po ilgų derybų ji pagaliau su¬ 
tiko su pasidalinimo mintim. Tam kurį laiką priešinosi tiktai Ma¬ 
rija Terezija, kuri net padarė puolimo bei gynimosi sutartį su Tur¬ 
kija, kviesdama ir Prancūziją į pagalbą prieš Respublikos pa¬ 
dalinimą. Bet Prancūzijoje jau buvo pasikeitę ministeriai; nau¬ 
jasis užsienių ministeris vengė konfliktų ir Austrijos siūlymui bu¬ 
vo abejingas. Tad Austrija, nenorėdama viena kariauti prieš 
Rusiją ir Prūsiją, sutiko su padalinimu; ji tik pareikalavo ir sau 
dalies. Tuo būdu 1772 m. rugpiūčio 5 d. buvo pasirašytas visų 
3 valstybių traktatas; juo kiekvienai buvo numatyta tam tikra 
dalis, kurias jos tuojau po to ir okupavo. 

Rusija užėmė rytinę didžiosios Lietuvos kunigaikštijos dalį 
iki Dauguvos ir Dniepro. Tuo būdu Rusijai teko Lat¬ 
gala, šiaurinė dalis Polocko vaivadijos su pačiu miestu, beveik 
visos Vitebsko ir Mstislaulio vaivadijos ir dalis Minsko vaivadi¬ 
jos. Austrija užėmė dalį Mažlenkių ir Galicijos, o Prūsija 
— Lenkijos Pavyslį ir Varmijos vyskupystę. Lenkijai Prūsijoj 
buvo paliktas tik laisvasis Dancigo miestas ir kyliu į ją įsikišęs 
Tomas. 

Tuo būdu Prūsų karaliaus valdomas Brandenburgas buvo 
sulietas į vieną valstybę su Prūsija. Iš visų tų trijų vals¬ 
tybių daugiausia pasinaudojo Prūsija. Sujungus savo valsty¬ 
bę į vieną plotą ir ją žymiai padidinus, buvo pagaliau įvykdytas 
Prūsų karalių siekimas iškelti savo valstybę į pirmaeilių Europos 
galybių tarpą. 

Konfederacijos galas. Įsiveržusios sąjungininkių valstybių 
kariuomenės savo dalis užėmė be jokio pasipriešinimo. Konfe¬ 
deratai pakriko, jų vadovybė, iki tol gyvenusi Austrijoj, iš ten 
turėjo išsikelti ir, jau niekur neberasdama paramos, turėjo grįžti 
ir nusileisti. 

Ir šiuo metu didžiausią atsparumą parodė tas pats Radvilą. 
Apgautas Repinino Radomo konfederacijos metu, jis prisidėjo 

I ir II padalinimui paminėti Kotrynos II išleistas medalis. 

Vienoje jo pusėje yra Kotrynos atvaizdas, o kitoje carų herbas — dvigalvis 
erelis ir Rusijos užgrobtų žemių žemėlapis. Ant erelio skyde — Lietuvos 
Vytis. Viršuje užrašas, kad esančios susigrąžintos atplėštosios žemės. 


prie Baro konfederacijos, bet, neilgai laikęsis Lietuvoje, vėl iš¬ 
vyko į užsienį ir užsiėmė daugiausia diplomatija. Jis ilgai ne¬ 
grįžo, net visiems nusileidus, vis svajodamas prieš Rusiją su¬ 
kelti Prancūziją ir Turkiją. Bet jam nesisekė: išbuvęs emigra¬ 
cijoj net kelerius metus, turėjo pagaliau grįžti ir susitaikinti su 
karalium (1777 m.). 

7. Padalinimo patvirtinimas 1773—1775 m. seime 

Rusijai, Prūsijai ir Austrijai užėmus sau pasiskirtas sritis 
ir likvidavus konfederatus, reikėjo dar sutvarkyti santykius su 
pačia Respublika. Reikėjo gauti iš jos padalinimo patvirtinimą 
ir padaryti su ja taikos sutartį. 

Tuo tarpu Respublikoje visi buvo apkvaišinti padalinimo ir 
nežinojo, ką veikti. Karalius iš pradžių dar bandė rasti sąjun¬ 
gininkų kitose valstybėse ir gintis, tačiau niekas nedrįso kariauti 
prieš 3-jų tokių galingų valstybių sąjungą. Todėl, joms reikalau¬ 
jant, karalius sušaukė seimą (1773 m.). 

Krašte visur buvo pilna svetimos kariuomenės, ir į seimą 
prilindo daugiausia visokių svetimųjų papirktų atstovų; dores- 
nieji bajorai seimo šalinosi (daugelis, ir išrinkti atstovais, ne¬ 
atvažiavo į seimą). Rusų ir Prūsų atstovų pastangomis seimas 

buvo sukonfederuotas, nes buvo bijomasi, kad kas nors jo ne¬ 
išardytų. Jam vadovavo vieni parsidavėliai, daugiausia Rusi¬ 
jos papirkti. Visiems darbams vadovavo naujas Kotrynos II 
atstovas Štakelbergas. Kad darbas lengviau eitų, t. y. kad leng¬ 
viau būtų suvaldyti atstovus, visas seimas nedirbo: visus reika¬ 
lus svarstė tik iš seimo narių ir senatorių sudaryta 30 žmonių 
delegacija, o seimas, protarpiais susirinkdamas, tik patvirtinda¬ 
vo jos priimtus įstatymus. Šitaip buvo patvirtintas padalinimas, 
perorganizuotas visas valstybės aparatas ir naujosios santvarkos 
neliečiamybės garantija pripažinta visoms trims padalinimo 
dalyvėms valstybėms. Tuo būdu toliau Respublikoje nieko 
nebegalėjo būti pakeista, dėl ko nebūtų gautas tų trijų valstybių 
sutikimas. 

1768 metais garantija buvo pripažinta vienai Rusijai; dabar 
garantijos idėja buvo taip pat jos iškelta, bet nebegalima buvo 
aplenkiu ir sąjungininkių. Vėliau betgi vėl visą globą pasiėmė 
viena Rusija, kuri dar ilgai laikė Lietuvoje ir Lenkijoje 



Scena iš 1773—1775 m. seimo pradžios. 

Protestuodamas prieš seimo sukonfederavimą ir Rusų skiriamą maršalką 
Poninskį, ragindamas normalia tvarka išsirinkti maršalką ir pradėti seimą. 
Naugarduko atstovas T. Reitanas, atsigulęs ant slenksčio, neleidžia atstovams 
išeiti iš salės. (Mateikos paveikslas). 

savo kariuomenę: garantija jai dar buvo pripažinta atskiru 
aktu. Su ja Respublikos reikalais artimai bendradarbiavo tiktai 
Prūsija; Austrija čia kišosi kuo mažiausiai, nes buvo užsiėmusi 
savo reikalais ir į savo sąjungininkių šeimininkavimą žiūrėjo la¬ 
bai nepalankiai. 

8. Valstybės perorganizavimas 1773—1775 m. seime 

Kardinalinės teisės. Per 5-ius konfederacinių karų metus visa 
valdžia iširo. 1768 m. seimo patvirtintos konstitucijos nespėjo 
įsigalioti gyvenime. Todėl šitam padalinamajam seime kilo rei¬ 
kalas Respublikos gyvenimą geriau sutvarkyti. Karalius ir da¬ 
bar nusileido Kotrynai; kaip malonę, gavo iš jos teisę padaryti 
kai kurių administracinių pagerinimų. Tačiau visi anarchijos 
pradmenys pasiliko. Buvo patvirtintos 1768 m. vad. kardi¬ 
nalinės teisės, kurių garantu vėl tapo Rusija ir jos są¬ 
jungininkės. Jose buvo pakeistas tik vienas kitatikius (disi¬ 
dentus) lietęs punktas: jų teisės buvo suvaržytos, ir į seimą galėjo 
pakliūti tik 3 disidentų atstovai, t. y. po 1 iš Lietuvos, Did- 
lenkių ir Mažlenkių; jų senatorių negalėjo būti nė vieno; jų 
naujai pastatytose bažnyčiose buvo uždrausta skambinti varpais. 
Buvo palikta ir liberum veto, ir karalių elekcija ir bajorijos teisė 
neklausyti karaliaus, nevykdant pacta conventa punktų. Bet 
kariuomenės skaičių buvo leista padidinti iki 30.000 (nuo 1717 
m. Respublika turėjo teisę laikyti tik 24.000 kariuomenės). Tuo 
pat metu buvo suorganizuotas lig šiol nebuvęs centralinės val¬ 
džios organas, pavadintas Nuolatine Taryba. 

Nuolatinė Taryba. Rusija norėjo Respubliką pasilaikyti 
savo įtakoje. Bet ji iš praktikos žinojo, kad suvaldyti padriką 
valstybę, kurioje kiekviena jos priešininkė valstybė galėjo su¬ 
kelti bajoriją, yra labai sunku ir daug atseina. Todėl ji nu¬ 
sprendė suorganizuoti tvirtesnę centro valdžią, kuri geriau val¬ 
dytų ir kartu varžytų karalių, neleistų jam niekad iš Rusijos 
įtakos išsprūsti. Šitoks organas turėjo būti Nuolatinė Ta¬ 
ryba. Rusija tikėjosi galėsianti ją laikyti savo įtakoje, prižiū¬ 
rėdama jos narių parinkimą, o per ją tikėjosi valdysianti visą 
kraštą. Po ilgų derybų Nuolatinė Taryba buvo sudaryta. Iš 
tikro ji visą laiką liko Rusijos ambasadoriaus įtakoje, nes jis 

stropiai prižiūrėjo jos narių parinkimą. Vis dėlto per keliolika 
savo veikimo metų Taryba daug ką padarė. Ji buvo pirmoji 
centro valdžia. 

Nuolatinė Taryba susidėjo iš 18 senatorių ir 18 at¬ 
stovų; 2 /3 jų turėjo būti lenkai ir V 3 lietuviai. Kiekvienas or¬ 
dinarinis seimas (jis susirinkdavo kas 2 metai) pusę tarybos na¬ 
rių turėdavo pakeisti naujais arba perrinkti iš naujo. Visa taryba 
buvo padalinta į 5 departamentus (jų kiekvienas vedė atskirus 
reikalus) — karo, iždo, užsienio, policijos, arba administracijos, 
ir teisingumo. Buvo paliktos taip pat Čartoriskių įsteigtos karo 
ir iždo komisijos, kaip vykdomieji organai; Nuolatinė Taryba 
visą veikimą turėjo tik prižiūrėti, aiškinti įstatymus ir spręst 
kylančius konfliktus. Ji buvo bendra Lietuvai ir Lenkijai, o anos 
komisijos ir kiti organai liko, kaip buvę, atskiri. Tuo būdu Nuo¬ 
latinė Taryba tų atskirų organų veikimą tik prižiūrėjo, jį derino, 
o atskiri Lietuvos ir Lenkijos valdžios aparatai (komisijos, teis¬ 
mai, ministeriai) vykdė įstatymus gyvenime. 

Karaliaus valdžia buvo labai susiaurinta: jis pasidarė tik 
Nuolatinės Tarybos pirmininku ir turėjo pasirašinėti visus 
Tarybos balsų dauguma priimtus nutarimus; valstybės dvarų 
ir vietų dalinimas iš jo buvo atimtas: urėdus turėdavo atiduoti 
visada vienam iš 3 Nuolatinės Tarybos pasiūlomų kandidatų. 
Bet vis dėlto tatai karaliui neišėjo blogan. Jis palengva 
paėmė Tarybą į savo įtaką, o svarbiausia, kad, įvedus Nuo¬ 
latinę Tarybą, ištisą eilę metų nebebuvo jokių sąmyšių. Kaip 
ir anksčiau, karalius stengėsi visą laiką veikti, taikydamasis prie 
Kotrynos II ir jos ambasadoriaus noro. Be to, jis palengva su¬ 
gebėjo patraukti į savo pusę didžiąją dalį bajorijos. Visų pre¬ 
tenzijas sutaikinti jam buvo nelengva; bet, stengdamasis būti tei¬ 
singas, nepamiršdamas nė vieno prašančio, jis įgavo daugiau 
pasitikėjimo ir tapo iš tikro mylimas. Pirmoje valdymo 
pusėje jis buvo nekenčiamas ir niekinamas, o Nuolatinės Tarybos 
veikimo metu pasidarė visiems artimas, savas. Todėl ir valdžios 
apkarpymas jam neišėjo į bloga. 

9. Nuolatinės Tarybos periodo reikšmė Lietuvai 

Nuolatinė Taryba išgyvavo 14 metų (iki 1789 m.). Ji turėjo 
didelę reikšmę ir Lietuvai. Iki tol Lietuva ir Lenkija buvo 


415 . 



visiškai atskiros valstybės, kurios turėjo visiškai atskirai orga¬ 
nizuotą savo valdžią. Bendrą jos turėjo tik valdovą ir retai 
tesusirenkantį seimą, kurie abiejų valstybių artėjimui jau buvo 
labai dideli veiksniai. Tiesa, Nuolitinė Taryba nė vienoje vals¬ 
tybėje nieko nevaldė; ji tik prižiūrėjo atskirų valstybių valdžių 
veikimą, t. y. perėmė maždaug karaliaus turėtąsias teises. Bet 
jau tas vienas dalykas, kad Taryboje buvo net 2 /3 lenkų ir tik 
731ietuvių, rodo, kad joje visada daugiau galėjo lenkai, ir, jei 
Lietuva būtų pradėjusi kokią nors savarankišką politiką, jie 
būtų galėję kliudyti. Be to, daug reiškė pats faktas, kad Nuo¬ 
latinėje Taryboje sėdėjo lietuviai kartu su lenkais, kad tiek 
lenkai, tiek lietuviai žiūrėjo į Tarybą, kaip į savą valdžios organą, 
kad stengėsi pasidaryti jos nariais arba jos nariams pasigerinti. 
Todėl pati Taryba dar labiau artino jau gana glaudų Lietuvos 
ir Lenkijos bajorijos susigyvenimą, kuris Stanislovo Augusto 
laikais ir be Tarybos buvo gerokai pažengęs. 

Lietuvos ir Lenkijos didikai ypatingai ėmė bendrauti, kai 
ėjo didžiausios jų varžytynės dėl valdžios karalių Saksų laikais. 
Tada besivaržydami didikai būrėsi į partijas, nepaisydami, kad 
nepriklauso tai pačiai valstybei; buvo svarbu tik gauti daugiau 
sąjungininkų ir nugalėti savo konkurentą. Stanislovo Augusto 
laikais ponų varžytynės tokių griežtų formų jau nebeįgaudavo, 
nes dabar karalius kaskart vis labiau ėmė varyti savo politiką. 
Tačiau tuo pat metu ne tik didikus, bet ir visą abiejų valstybių 
bajoriją artino jau kiti reikalai. Pirmiausia visi bendrai kovojo 
prieš karalių (todėl Radomo konfederacijai net Lenkijoje va¬ 
dovavo lietuvis Radvila). Be to, Baro konfederacijos metu vėl 
abiejų valstybių bajorija bendrai kovojo su Rusų priespauda. 
Visa tai, žinoma, ją dar labiau artino. Vienodos abiem valsty¬ 
bėm problemos ir vienodi pavojai abiejų kraštų bajorijai ėmė 
atrodyti vienu bendru pavojum. Todėl bajorija dar labiau pra¬ 
dėjo jaustis sudaranti ne tik vieną visuomenę, bet net ir vieną 
valstybę. 

Be Nuolatinės Tarybos, kaip tik to pat padalinamojo seimo 
metu buvo įkurtas dar vienas bendras Lietuvai ir Lenkijai orga¬ 
nas. Tai buvo vadinamoji Edukacinė Komisija, kuri 
perėmė kaip tik tuo metu panaikinto jėzuitų ordino mokyklas 
ir ėmė rūpintis visu švietimu. 

III. Kultūrinė ir ekonominė būklė XVIII amž. gale 


1. Jėzuitų ordino panaikinimas ir Edukacinės Komisijos 
įkūrimas (1773 m.) 

Edukacinė Komisija. Kaip tik tuo metu, kai susirinko 
1773 m. seimas, atėjo popiežiaus bulė, kuria jis uždarė visų pulte 
puolamą jėzuitų ordiną. Tiek Lietuvoj, tiek Lenkijoj daugumas 
mokyklų, o taip pat ir Vilniaus akademija buvo kaip tik jėzuitų 
išlaikomos. Todėl tuojau kilo klausimas, ką daryti su liekan¬ 
čiais didžiuliais jų turtais ir kam pavesti mokyklas. Buvo nu¬ 
tarta visus jėzuitų turtus sunaudoti švietimo reikalams ir įsteigti 
vadinamąją Edukacinę Komisiją, kuri rūpintųsi mo¬ 
kyklomis. Ji tuojau turėjo perimti į savo žinią visas buvusias 
jėzuitų mokyklas ir jų turtų pajamas. Taip pat jai buvo pavesta 




Jėzuitų akademijos antspaudas (XVIII amž.) ir rektoriaus valdžios ženklas. 

Antspaudo viduryje — Vytis, kurio skyde vietoje dvigubo kryžiaus yra 
vadinamoji Jėzaus monograma (I H S). Aplink Vytį — dar 8 kiti herbai: 
viršuje — popiežiaus Grigaliaus XIII, jo kairėje — Zigmanto Augusto, deši¬ 
nėje — St. Batoro; žemiau kairėje — Vazų, o dešinėje — Poniatauskų; pačioje 
apačioje — vysk. Protasevičiaus, jo kairėje — Radvilų, o dešinėje — Sapiegų. 

Rektoriaus lazda (sidabrinė) pradėta vartoti Vazų laikais. Jos viršuje 
esančio Vyties skyde yra tas pats I H S ženklas. 

visų kitų mokyklų priežiūra. Komisija buvo įkurta bendra Lie¬ 
tuvai ir Lenkijai. 

Komisija turėjo rūpintis tik pačiu mokymu, vadovėliais ir 
pinigų sunaudojimu. Visi buvusieji jėzuitų dvarai, seimo nu¬ 
tarimu, buvo išnuomoti 
neribotam laikui bajorams 
iš 4 1 /2% nuo įkainotos 
dvaro vertės. Šitam darbui 
atlikti Lietuvoje ir Len¬ 
kijoje buvo sudaryta po 
atskirą Dalomąją 
Komisiją. Pinigai, 
gaunami išLietuvoje, bu¬ 
vusių jėzuitų dvarų, pir¬ 
mučiausia ėjo Lietuvos 
mokyklų reikalams. Bet 
kadangi Lietuvoje jėzuitų 
turtų buvo daug daugiau, 
negu Lenkijoj, tai ir pa¬ 
jamų Lietuvoje buvo dau¬ 
giau. Lenkijos moky¬ 
kloms savų pajamų nepa¬ 
kankant, joms būdavo 
pridedama dalis Lietuvos 
pajamų. Todėl Lietuvos 
bajorija nuolat pyko ir 
reikalavo nuo mokyklų 
atliekamas sumas skirti 
Lietuvos kariuomenei, o ne Lenkijos mokykloms. Tačiau šitas 
klausimas visą laiką liko neišspręstas. 

Naujoji mokyklų sistema. Edukacinė Komisija perorgani¬ 
zavo visą mokyklų tinklą. Pirmiausia Lietuvoje ir Lenkijoje 
buvo padaryta po vieną vyriausiąją mokyklą, kuriai priklausė 
visų kitų krašto mokyklų priežiūra. Tokia Vyriausiąja 
Lietuvos Mokykla buvo pavadinta buvusi jėzuitų Vil¬ 
niaus akademija. Toliau visas kraštas buvo padalintas apygar¬ 
domis, o šios apygardėlėmis. Lietuvoje tokių apygardų su 7 
metų mokyklomis buvo 4, o apygardėlinių mokyklų su 6 metų 



Vysk. Ignas Masalskis, 

1762—1794 m. Vilniaus vyskupas, pirma¬ 
sis Edukacinės Komisijos pirmininkas. 

kursu buvo 21, tad iš viso buvo 25 mokyklos. Pradžios mo¬ 
kyklos buvo kuriamos prie visų parapijų, o joms reikalingiems 
mokytojams paruošti Vilniuje buvo įsteigta mokytojų seminarija. 

Be tų, pačios Edukacinės 
Komisijos išlaikomų moky¬ 
klų, dar buvo likusių ir tebe¬ 
veikė nemaža vienuolynų mo¬ 
kyklų; tebebuvo dar keletas 
ir protestantų mokyklų. Sta¬ 
nislovas Augustas, renkamas 
karalium pasižadėjęs, netru¬ 
kus įkūrė kadetų korpusą 
Varšuvoje. Ten irgi mokėsi 
daugelis Lietuvos bajoraičių 
karininkais. Šios mokyklos 
išlaikymui Lietuvos iždas 
duodavo 73 lėšų, todėl Lie¬ 
tuvos bajorija buvo nepaten¬ 
kinta ir nuolat reikalavo, kad 
už tuos pinigus ir Lietuvai būtų įsteigta tokia pat mokykla Vil¬ 
niuje. Tik Radvilos savo Nesvyžiaus dvare įsteigė mažesnę 
kadetų mokyklą daugiausia savo reikalams. Be to, dar buvo 
įkurta kadetų mokyklėlė Gardine. Tačiau varšuviškė kadetų 
mokykla visiems buvo pavyzdžiu, ir visi žymesnieji bajoraičiai 
vyko tenai mokytis. 

2. Lietuvos mokyklų būklė Edukacinės Komisijos laikais 

Jėzuitų turtai, ypač Lietuvoje, buvo nepaprastai dideli. Visus jų 
turtus surašius, pasirodė, kad metinės pajamos iš jų Lietuvoje 
siekė 522.847, o Lenkijoje — 383.819 auksinų. Be to, jėzuitai turėjo 
daug išskolintų kapitalų; Lietuvoje jų buvo išskolinta 2.438.339, 
o Lenkijoje net 4.753.877 auks. Tiek už išnuomotus dvarus, tiek 
už kapitalus Edukacinei Komisijai buvo mokama 472%. 

Greit pasirodė, kad Dalomosios Komisijos su tais turtais daro 
biznį — dvarus labai pigiai dalina savo artimiesiems, o pinigus tie¬ 
siog vagia. Todėl 1776 m. tos komisijos buvo panaikintos, ir visi 
turtai pavesti Edukacinei Komisijai. Bet pinigų grobstymas nesi¬ 
liovė: dažnai jų pritrūkdavo net mokykloms, ir jos pradėjo skursti. 

Mokyklų priežiūra dabar buvo pavesta Vyriausiajai Lie- 



Vyriausiosios Lietuvos Mokyklos 

antspaudas. 


tuvos Mokyklai. Ji buvo suskirstyta į dvi kolegijas. Va¬ 
dinamoje moralinių mokslų kolegijoje buvo mokoma 
filosofijos, teologijos ir teisės mokslų. Fizinėje kolegijoje 
buvo mokoma gamtos mokslų, matematikos ir medicinos. Tuo būdu 
V. Mokykloje buvo dėstomi visi to meto universitetiniai mokslai. 
Daugumas dalykų tebebuvo dėstoma lotyniškai, tik kai kurie daly¬ 
kai — lenkiškai (galutinai lenkų kalba čia buvo įvesta tik 1816 m., 
t. y. jau universiteto laikais). 

Visam krašte, be to, buvo sudarytos 4 apygardos, kurių kiekvie¬ 
noje buvo po vieną 6 klasių apygardinę ir po keletą triklasių 
apygardėlinių mokyklų. Apygardinėse mokyklose mokslas 
buvo išeinamas per 7 m. (V kl. tekdavo būti 2 m.); apygardėlinėse 
mokyklose visos klasės buvo dvimetės, todėl mokslas jose trukdavo 
tik 6 metus. 

I Gardino apygardoj apygardėlinių mokyklų buvo šiose vie¬ 
tose: Vilniuje, Volkoviske, Višniove, Pastoviuose, Lydoje, Merkinėje, 
ir Ščucine; II Naugarduko apygardoje jų buvo Minske, Cho- 
lopieničiuose, Nesvyžiuje, Slucke, Bobruiske, Berezvieče ir Lužkose. 
III Brastos apygardoje tų pat mokyklų buvo Pinske, Bialoje, 
Dombrovicoje, Liubešave ir Žuravicuose. IV Kražių apygar¬ 
doje buvo Kaune, Kretingoje, Panevėžy, Raseiniuose ir Ukmergėje. 

Ne visos tos mokyklos buvo išlaikomos Edukacinės Komisijos — 
dalis jų tebebuvo išlaikoma vienuolynų. Ypač daug mokyklų tebe¬ 
turėjo pijarai. Edukacinė Komisija nė vienos vienuolynų mokyklos 
neperėmė į savo žinią, nors mokymą jose vis dėlto prižiūrėjo. 

Pradžios mokyklos ir toliau liko prie vienuolynų ir parapijų, tik 
dabar jų buvo daug daugiau pristeigta. 

Naujoviška mokyklų linkmė. Mokyklų reformatoriai buvo kupini 
šviečiamosios prancūzų literatūros idėjų, ir jų sukurtoji mokykla 
buvo jau liberališka. Kai naujoji mokykla išauklėjo jaunąją kartą, 
ši jau nebegalėjo susikalbėti su senąja. Tuo būdu bajorų visuomenė 
kultūriškai suskilo. Valstybės atžvilgiu senoji karta buvo kon¬ 
servatyvi ir bajoriškųjų laisvių garbintoja, o jaunoji karta išdidžiai 
siekė reformų. Tad paskutiniaisiais Respublikos gyvenimo metais 
padarytosios reformos buvo jaunosios kartos darbas. 

Edukacinės Komisijos idėja buvo tikrai vykusi: tai buvo iš viso 
pirmas atsitikimas Europoj, kad švietimą paėmė į savo žinią pati 
valstybė. Iš to būtų galėję išeiti nemaža naudos, jei žmonės, kurie 
stovėjo prie to darbo, būtų buvę sąžiningesni. Bet to meto bajorija 
ir didikai buvo įpratę visur, kur tik prikišdavo savo pirštus, pasipel¬ 
nyti. Užtat daugumas mokykloms skirtų pinigų žūdavo visokių 
agentų kišenėse, ir mokyklos pradėjo skursti. 

Žymesnieji mokyklų kūrėjai. Iš žmonių, kurie rūpinosi Lietuvos 
mokyklomis, žymiausias buvo vicekancleris Jokimas C h r e p - 
tavičius. Tai šviesiausioji XVIII amž. pabaigos Lietuvos asme- 

nybė, — žmogus morališkai nesusiteršęs, doras, teisingas, darbštus, 
nepaprastai mokslintas ir didelis knygų mėgėjas. Edukacinės Komi¬ 
sijos įkūrimas buvo jo sumanymas. Vėliau, tvarkant Lietuvos mo¬ 
kyklas, jis buvo viso to darbo siela. 

Ne mažiau nuopelnų iš pradžių turėjo ir Vilniaus vyskupas 
Masalskis. Tai buvo labai mokslintas, didžios išminties, bet 
menkos moralės vyras. Todėl ir 
jo reikšmė nevienoda. Iš vienos 
pusės, jis buvo gobšus turtų 
graibstytojas, kuris daug sunau¬ 
dojo visuomenės pinigo; taip pat 
jis buvo ir vienas iš daugelio rusų 
parsidavėlių. Bet iš kitos pusės, 
jis buvo didelis mokslo ir meno 
globėjas. Jo pastangomis buvo 
pastatyta ir dabar tebestovinti 
gražioji Vilniaus katedra ir di¬ 
dingi vyskupų rūmai Verkiuose 
(dabar jų jau nebėra). Jis buvo 
ir pirmasis Edukacinės Komisijos 
pirmininkas. Ypač didelis jo 
nuopelnas buvo tas, kad visose 
plačios Vilniaus vyskupijos para¬ 
pijose buvo įsteigtos pradžios 
mokyklos (būdamas vyskupas, jis 
įsakė visiems savo kunigams 
steigti mokyklas, o vėliau per 
dekanus jas prižiūrėjo). Tačiau, 
netvarkingai gyvendamas, jis pri¬ 
trūkdavo pinigų, ir sunaudojo 
savo reikalams dalį mokyklų lėšų. 

Po kelerių metų padaryta revizija 
atidengė 300.000 auksinų išeik¬ 
vojimą (didelę tos sumos dalį 
buvo išeikvoję vyskupo agentai, tačiau už viską teko jam atsa¬ 
kyti). Dėl to jis buvo pašalintas iš komisijos pirmininko vietos. 
Pirmininku tuomet tapo karaliaus brolis — primas. Masalskis liko 
komisijos nariu, bet įsižeidęs jau nebesirūpino mokyklomis, ir jo 
vyskupijoje gražiai klestėjusios pradžios mokyklos vėl sunyko. O tat 
reiškė, kad jos sunyko beveik visoje Lietuvoje, nes Vilniaus vysku¬ 
pija tada apėmė visą didžiąją kunigaikštiją, išskyrus Žemaičius. 



Jokimas Chreptavičius, 

1773-1793 m. vicekancleris, 1793- 
1795 m. kancleris; Edukacinės Ko¬ 
misijos iniciatorius ir Lietuvos mo¬ 
kyklų globėjas (f 1812 m.). 

3. Socialinis Lietuvos gyvenimas XVIII amž. gale 

Reformų sąjūdis. Stanislovo Augusto laikais valstybės gy¬ 
venime pradėjo rodytis gerėjimo žymių — buvo padaryta 
reformų. Tiesa, pirmosios Čartoriskių reformos buvo tuojau 
apgriautos. Jas apgriovė Rusija, kuri karskart vis labiau 
ėmė kištis į Respublikos vidaus reikalus. Jos ambasadorius čia 
pasidarė visagalis; beveik nuolat Lenkijoje ar Lietuvoje buvo 
Rusų kariuomenės dalių. O visa tai pirštu prikišamai rodė bajo¬ 
rijai, jog senasis posakis, kad Respublika laikantisi netvarka, 
yra neteisingas; tatai vertė ją susirūpinti, kaip susitvarkyti, kad 
būtų galima pašalinti tą priespaudą. Be to, iš Vakarų atėju¬ 
sios šviečiamosios literatūros įtakoj, o ypačiai po mokyklų re¬ 
formos, visuomenės švietimas pakilo. Atsirado net laikraščių; 
buvo spausdinama daugybė visuomenės santvarkos nagrinėja¬ 
mųjų ir reformų siūlomųjų raštų. Pakilo net ekonominis gy¬ 
venimas. Tačiau visas tas judėjimas lietė tiktai bajoriją; pla¬ 
čiųjų visuomenės sluoksnių būklė beveik nepasikeitė. 

Miestai. Miestiečiais ir valstiečiais tuo tarpu niekas nesi¬ 
rūpino, tik spaudė, kad jie sumokėtų daugiau mokesčių. Miestai 
buvo net dar labiau suvaržyti. 1768 m. visi miestai buvo pavesti 
seniūnų priežiūrai, o 1776 m. seimas iš visų mažesniųjų Lietuvos 
miestų atėmė savivaldybes. Tuo būdu miestiečiai pasidarė tokie 
pat beteisiai, kaip ir valstiečiai. Jie tik tuo tesiskyrė nuo vals¬ 
tiečių, kad nėjo baudžiavos, o mokėjo mokesčius. Šiaip, kaip 
ir valstiečiai, jie priklausė pono. Jei jie priklausydavo karališ¬ 
kojo dvaro, tai jų teisėju ir valdovu būdavo seniūnas, o jei 
priklausydavo privatinio dvaro, tai jų teisėju ir valdovu būdavo 
jo savininkas (savivaldybės, arba vadinamosios magdeburginės, 
teisės buvo paliktos tiktai Vilniui, Trakams, Kaunui, Lydai, 
Naugardukui, Volkoviskui, Pinskui, Minskui, Mozyriui, Brastai 
ir Gardinui). 

Miestuose gyvenę žydai taip pat skurdo; beveik vienin¬ 
teliu jų verslu pasidarė smuklių laikymas. Daugelis jų išsikėlė 

įkaimus, kur nuomojo bajorų pastatytas smukles. 

Valstiečiai dar labiau skurdo. Blogiausia, kad jie visiškai 
neturėjo jokių teisių. Privatiniuose bajorų dvaruose jie buvo 
visiškoje pono valdžioje, ir ponas juos išnaudojo, kiek tik ga- 

Valstiečio sodyba XVIII amž. gale. 

(Norblino braižinys. darytas 1777 m.). 

Įėjo. Pasiskųsti nebuvo kam. Kiek geriau buvo bažnyti¬ 
niuose ir valstybiniuose dvaruose, nes ten vals¬ 
tiečių teisės buvo surašytos tam tikruose aktuose, vadinamuo¬ 
siuose inventoriuose. Mat, tenai reikėdavo žinoti, kokias pa¬ 
reigas eina valstiečiai: kai tekdavo tuos dvarus perduoti nau¬ 
jam ponui arba kai tam tikra komisija tikrindavo dvaro pa¬ 
jamas, reikėdavo žinoti, kiek iš jų imti mokesčio (1/4 visų 
karališkųjų dvarų — seniūnijų ir tenutų — pajamų būdavo 
atiduodama kariuomenės reikalams). Kokios pareigos bū¬ 
davo pažymėtos tuose inventoriuose, tokias valstiečiai turė¬ 
davo ir eiti tiems dvarams. Jei kartais koks seniūnas nenorė¬ 
davo to laikytis, reikalaudavo daugiau, tai valstiečiai galėjo 
skųstis. Žinoma, valstiečiams skųsti poną jo paties draugams 
ar giminėms buvo gana sunku, ir dažniausiai jie nieko nelai¬ 
mėdavo; priešingai, kartais būdavo net jie patys apkaltinami 
maišto kėlimu ir, pakvietus kariuomenę, skaudžiai nubaudžiami. 
Bet vis dėlto perdaug toli nukrypti nuo inventoriuose pažymėtų 
pareigų, daug daugiau reikalauti iš valstiečių būdavo nepatogu. 

Baudžiavos panaikinimo klausimas. Apie baudžiavos pa¬ 
naikinimą bajorijos daugumas nenorėjo nė girdėti. Po I pada¬ 
linimo buvo ketinta paruošti visų Respublikos įstatymų ko¬ 
deksą; darbas buvo pavestas vienam mokslintam Lenkijos 

ponui — Zamoiskiui. Jis dirbo kelerius metus, pasitardamas 
su visais mokytesniais žmonėmis. Vienas artimiausiųjų jo 

bendradarbių buvo Lietuvos vicekancleris Jokimas Chreptavi- 
čius. Kodeksas (statutas) 1780 m. buvo pateiktas seimui pa¬ 
tvirtinti. Jame buvo nuostatų, palengvinančių valstiečių būklę 
ir paimančių juos įstatymo globon. Kadangi projektas buvo 
iš anksto išspausdintas, tai bajorija šaukte šaukė ant jo dar 

seimeliuose, o atstovai, susirinkę į seimą, atmetė jį net ne¬ 

svarstę . Atmetė jį svarbiausia dėl valstiečiams 
duodamųjų palengvinimų. „Mužikus nori padaryti 
bajorais, o mus — mužikais", — šaukė bajorija. (Lietuvos bajo¬ 
rija to kodekso įvedimui priešinosi dar ir dėl to, kad jis buvo 
skiriamas abiem jungtinėm valstybėm: Lietuva nenorėjo išsiža¬ 
dėti savo statuto, t. y. savo atskirų teisių). 

Baudžiavos naikinimas atskiruose dvaruose. Tačiau šiuo 
metu vienas kitas iš šviesesniųjų bajorų ir didžiūnų suprato, 
kad valstiečių vergovė ne tik nežmoniška, bet ir nenau¬ 

dinga patiems dvarininkams. 
Todėl kai kurie iš jų patys savo 
iniciatyva išlaisvino valstiečius, 
sau pasilikdami tik žemę. Su 
tokiais laisvaisiais valstiečiais jie 
darė sutartis, pagal kurias vals¬ 
tiečiai apsiėmė dirbti pono žemę 
ir mokėti jam tam tikrą mokestį 
arba duoti tam tikrą dalį derliaus 
(pav., vicekancleris Chrepta- 
v i č i u s ėmė iš visų savo atleis¬ 
tųjų valstiečių l h derliaus). At¬ 
leistiesiems valstiečiams parei¬ 
gų buvo paliktos tiktai talkos, 
dvaro sargyba ir važinėjimas 
dvaro reikalais. Lietuvos refe- 
rendorius kanauninkas Povilas 
Bžostauskas visus savo 
Merkinės dvaro (prie Turgelių, 
netoli Vilniaus) valstiečius atleido vien už piniginį mokestį ir net 
davė jiems savivaldybę. Iš dalies atleido nuo baudžiavos kai 





Kanauninkas Povilas Bžostauskas, 

didelis valstiečių globėjas, Paulovo 
dvaro valstiečių savivaldybės 
kūrėjas (f 1827 m.). 

kurių savo dvarų valstiečius ir Vilniaus vyskupas Masalskis. 
Bet vis dėlto tokių ponų buvo labai maža. Kiti nenorėjo sekti ir 
net labai tuo piktinosi: mat, jų dvarų valstiečiai, matydami, kad 
kitur geriau gyventi, nerimo, bėgdavo nuo savo ponų ir slapta 
apsigyvendavo kur nors tokiam dvare, kur nebebūdavo baudžia¬ 
vos. Iš tikro tie, kurie buvo panaikinę baudžiavas, daug daugiau 
laimėjo, nes į jų dvarus pribėgdavo valstiečių net iš užsienio. 

Būdavo taip pat atsitikimų, kad valstiečiai kai kur net su¬ 
kildavo. Ypač garsus buvo 1769 m. Šiaulių ekonomijos vals¬ 
tiečių sukilimas. Tai buvo neramūs tik ką prasidėjusios Baro 
konfederacijos laikai. Tuo pat metu buvo sukilę Ukrainos 
valstiečiai ir išpiovę daugybę bajorijos ir jų tarnų. Šiauliškiai 
buvo norėję net susidėti su jais ir bendrai kovoti, bet atvykusi 
kariuomenė labai žiauriai numalšino jų sukilimą. 

4. Ekonominio gyvenimo kėlimas 

Ūkis XVIII amž. vidury. Ypatingai buvo sunykęs ūkis po 
didžiojo švedų karo, XVIII amž. pradžioje (žiūr. 384 psl.). 
Nelabai jis teatsipeikėjo ir vidaus sąmyšių pilname Saksų val¬ 
dymo periode. Pagaliau jis vėl buvo suardytas per vidaus karus, 
konfederacijas ir rusų kariuomenės nuolatinį lankymąsi Stanis¬ 
lovo Augusto valdymo pirmoje pusėje. Tuo metu pirmiausia 
kraštą naikino tarpuvaldžio kovos, vėliau — Radomo konfedera¬ 
cijos metu, — savo priešus persekiojanti rusų kariuomenė; pa¬ 
galiau visas kraštas buvo nuteriotas Baro konfederacijos metu: 
tada viską plėšė ir naikino ne tik būriai konfederatų ir rusų 
kariuomenė, bet ir daugybė plėšikų gaujų (jos dažnai dėjosi 
kovojančiais konfederatais, bet iš tikro teužsiėmė tik plėšimais). 

Valstybės pajamos per 1773—1775 m. padalinamąjį seimą, 
kai krašte šeimininkavo visoki rusų parsidavėliai, taip pat buvo 
visiškai sunaikintos: daugumas valstybės dvarų buvo jų iš¬ 
grobstyta (seimas tą patvirtino), be to, jie išgrobstė ir visus 
ižde buvusius pinigus. Seimas priėmė eilę konstitucijų, kuriomis 
Rusams pasidarbavę didikai „už nuopelnus kraštui" buvo 
apdovanoti milžiniškomis sumomis pinigų. O kadangi ižde 
pinigų tada nebuvo, tai jiems buvo įkeisti valstybiniai dvarai, 
ligi bus sumokėtos dovanotosios pinigų sumos. O kadangi 

pinigų niekad nebebuvo, tai daugelis tų dvarų tuo būdu ir liko 
jų rankose. Dėl visų tų priežasčių krašto ūkis labai sunyko, 
valstybės iždas amžinai ištuštėjo. 

Pastangos ūkį pakelti prasidėjo po padalinimo. Tuo ėmė 
rūpintis tiek karalius, tiek valdžia, tiek atskiri žmonės. Tuo 
reikalu ne tiktai buvo kalbama ir spaudoje rašoma (buvo pra¬ 
dėti leisti net specialūs ūkio reikalams skiriami žurnalai), bet 
ir praktiškai veikiama. Daug buvo rūpinamasi kelių ir kitų 
susisiekimo priemonių pagerinimu. Pirmiausia buvo pagerinti 
visi senieji vieškeliai ir pradėti tiesti nauji. Čia didžiausias darbas 
buvo sutvarkymas susisiekimo per nepereinamą pelkėtą Pagirį. 
Vietos bajorijos rūpesčiu buvo išvesti du magistraliniai vieš¬ 
keliai — iš Pinsko į Slanimą ir iš Pinsko į Voluinę (čia dau¬ 
giausia pasidarbavo Pinsko bajoras T. Butrimavičius ir hetmo- 
nas Oginskis). Buvo išvesta ir daug trumpesnių kelių, pasta¬ 
tyta daugybė tiltų, kad nebereikėtų per upes kilotis keltais. 

Tuo pat metu daug dėmesio buvo kreipiama ir į vandens 
kelius. Buvo valoma nuo akmenų Nemuno ir Neries vagos. Bet 
didžiausias darbas, atliktas šioje srityje, buvo iškastas mylių 
ilgumo kanalas, kuris jungia Ščarą su Jaselda. Tuo būdu Ne¬ 
munas buvo sujungtas su Dniepru, ir iš Baltijos jūros į Juo¬ 
dąją jau buvo galima patekti vandens keliu. Kanalas atsėjo 
apie 12 milijonų auksinų. Jį iškasė savo lėšomis hetmonas 
Oginskis (todėl jis ir šiandien dar tebevadinamas Oginskio 
kanalu). 

Karaliaus lėšomis buvo iškastas kitas kanalas, kuris jungia 
Pripetės intaką Piną su Bugo intaku Muchavcu. Tuo būdu iš 
Juodosios jūros į Baltiją atsirado dar vienas kelias, būtent 
Dniepras—Vysla. Tuo metu buvo pradėta ir daugiau darbų, 
kurie liko nebaigti. 

Pramonės miestuose nebuvo jokios, nes miestiečiai buvo 
per daug prispausti ir neturtingi. Pasitaikydavo vienas kitas 
turtingesnis miestietis, bet ir tai tik didžiuosiuose miestuose; 
pagaliau šie buvo arba pirkliai arba bankininkai, tačiau nė vieno 
iš jų nebuvo pramonininko. Miestiečiai rūpinosi tik kraštui 
reikalingų prekių atgabenimu iš užsienio. Dirbtuves steigti pra¬ 
dėjo ne miestiečiai, bet didikai, nes tik jie turėjo pakankamai 
reikalingo kapitalo. Lietuvoje iš didikų savo dvaruose steigė 

fabrikus Radvilos, Sapiegos, Oginskiai, Chreptavičius. Bet di¬ 
džiausių užsimojimų šioje srityje parodė Tizenhauzas. 

Pirmosios dirbtuvės Lietuvoje buvo įsteigtos dar XVIII amž. 
pirmoje pusėje. Tai buvo Onos Sanguškaitės Radvilienės (kanclerio 
Karolio Stanislovo — -f 1719 m. — našlės) dirbtuvės. Iš jos dirb¬ 
tuvių dirbinių ypač išgarsėjo veidrodžiai ir kt. stikliniai daiktai, 
akmens dirbiniai (pav., rašalinės, tabokinės, įvairios stalo reikmenės), 
keramika ir gobelinai. Be to, Nesvyžiuje buvo kilimų dirbtuvė, o 
visam krašte ypatingai garsėjo hetmono Mykolo Kazimiero Radvilos 
1758 m. Slucke įsteigta juostų dirbtuvė (juostos to meto rūbams 
buvo būtinas dalykas). Nešioti gražiąją Slucko juostą buvo garbė. 
Dirbtuvės meistras ten buvo iš Konstantinopolio atvykęs armėnas. 
Jo vadovybėje dirbo 30 žmonių su 24 staklėmis. Taip pat tuo metu 
buvo žinomos ir Radvilų laikomos medžio apdirbimo dirbtuvės. Be 
to, Sapiegos turėjo dideles audyklas, Oginskiai — kilimų dirbtuves, 
o vicekancleris Chreptavičius 1790 m. įkūrė pirmąją Lietuvoje metalo 
liejyklą (anksčiau buvo tik ginklų ir varpų liejyklų). 

Beveik visos tos dirbtuvės buvo įkurtos gudų srityse. Tikro¬ 
joje Lietuvoje iš pramonės, galima sakyt, tebuvo tik kiekvieno 
turtingesnio bajoro laikomas bravoras. Labai dažnai bajorai 
versdavo valstiečius pirkti tam tikrą kiekį degtinės, kaip kad, pav., 
vertė eiti baudžiavą ar mokėti mokesčius. 

Kadangi visas aukštesnysis sluoksnis buvo užsikrėtęs vakarų 
Europos madomis, tai iš užsienio reikėjo įvežti labai daug prekių, 
ir prekybos balansas būdavo pasyvus. Tad, norėdamas sumažinti im¬ 
portą ir paremti savąją pramonę, 1776 m. seimas išleido gyventojų 
išlaidų normuojamąjį įstatymą (lex sumptuaria). Juo visiems mies¬ 
tiečiams ir bajorijai buvo uždrausta taisytis užsienio medžiagomis, 
ponams buvo įsakyta savo tarnus taisyti kuo pigiausiai, o visų vai¬ 
vadijų bajorijai įsakyta nešioti tam tikros spalvos vietinės medžiagos 
mundierius. 1778 ir 1780 m. seimuose tas įstatymas buvo pakartotas 
ir praplėstas, tačiau niekuomet nebuvo nustatyta, kas ir kaip turi 
prižiūrėti jo vykdymą. Todėl ir toliau visi dėvėjo, ką norėjo, o 
iš to įstatymo buvo įvykdytas tik vienas įsakymas, lietęs vaivadijų 
uniformas. Tuo būdu bajorija pasidarė uniformuota, lyg atskirų 
pulkų kariai. Bet ir mundierių medžiaga labai dažnai būdavo užsie¬ 
ninė. Taip pat dažnai iš užsienio būdavo perkama medžiaga ir 
kareivių mundiruotei. 


5. Antanas Tizenhauzas, jo darbai ir nepasisekimai 

Tizenhauzas buvo gana turtingas ponas, Lietuvos kiemo 
iždininkas ir artimas karaliaus bičiulis. Kai karalius jam pigiai 

išnuomojo visas Lietuvos ekonomijas (karaliaus pragyvenimui 
skirtuosius valstybinius dvarus), jis sumanė pasidaryti pramo¬ 
nininku ir pagaminti 
visko, ko tik buvo rei¬ 
kalinga Lietuvai. Veikiai 
jis įsteigė net 25 fabri¬ 
kus. Jo nuosavam Pasto¬ 
vių dvare buvo įsteigtos 
tik drobės ir popieriaus 
dirbtuvės, o visos kitos 
dirbtuvės buvo karaliaus 
ekonomijose. Taip antai, 
Šiauliuose buvo įsteigta 
drobės dirbtuvė, pora 
dirbtuvių buvo įsteigta 
Brastoje ir jos apylin¬ 
kėje; tačiau daugumas 
dirbtuvių buvo sukon¬ 
centruota Gardine. Mat, 
Tizenhauzas buvo už¬ 
simojęs padaryti Gar¬ 
diną didžiuliu pramonės 
centru ir buvo čia pa¬ 
statęs net 2 pramonės 
Gorodnica. 

Dirbtuvėms specialistų buvo pakviesta iš užsienio, o ateičiai 
jie buvo ruošiami iš valstiečių tarpo. Tam tikslui jiems buvo 
įsteigta ir speciali bendrojo lavinimo mokykla, kur buvo su¬ 
rinkta 300 berniukų ir 100 mergaičių. Tose dirbtuvėse buvo ga¬ 
minamos įvairiausios gyvenimo reikmenės — adatos, segtukai, 
kojinės, skrybėlės, įvairios medžiagos, kilimai, kortos, pakink¬ 
tai, karietos ir 1.1. Visoms toms dirbtuvėms įrengti reikėjo didelių 
sumų; dirbtuvės betgi ėmė duoti nuostolių, ir Tizenhauzas 
turėjo bankrotuoti. 

Tizenhauzas buvo ne vien pramonininkas, bet ir politikas. 
Karaliaus palaikomas, jis labai greit pasidarė pirmąja asmenybe 
Lietuvoje. Čia jis šeimininkavo, nesiskaitydamas su niekuo. Net 
daugumą seimelių jis sugebėjo paimti į savo rankas. Visa, ką 



Antanas Tizenhauzas, 

1765—1785 m. kiemo iždininkas. 


priemiesčius, iš kurių ypač buvo garsi 




Gorodnica 1789 m. 

Gardino priemiestis, kur Tizenhauzas buvo įrengęs fabrikų. (Sena graviūra). 

karalius darė Lietuvoje, ėjo per jo rankas. Todėl daugelis juo 
buvo nepatenkinti, o kai 1780 m. seime pasirodė, kad jis yra 
išeikvojęs net iždo pinigų, jo priešai privertė karalių nuo jo 
nusitolinti. Ekonomijos iš jo buvo atimtos ir išnuomotos kitam. 
Ilgai užtrukusi byla ir kaltinimas išeikvojus apie 800.000 auk¬ 
sinų jį visiškai sunaikino. Jis mirė, tebeturėdamas kiemo iždi¬ 
ninko titulą, bet jau nebeidamas jokių pareigų. Jo įkurti fabrikai 
visai sunyko, nes patys negalėjo išsilaikyti, o jų palaikyti niekas 
nesirūpino. 

IV. Paskutiniai reformų bandymai ir nepriklausomybės 

galas 

1. Valstybė po pirmojo padalinimo iki reformuojamojo seimo 

Rusų priežiūra. Visos padalinime dalyvavusios valstybės 
kartu, o Rusija dar atskiru seimo patvirtintu aktu gavo teisę 
kontroliuoti Respublikos vidaus gyvenimą. Daugiausia ta teise 
ėmė naudotis Rusija. Be jos ambasadoriaus Štakelbergo 
sutikimo, nei karalius nei Nuolatinė Taryba nieko negalėjo pa- 

daryti. Dar kelerius metus Štakelbergo žinioje Lietuvoje ir Len¬ 
kijoje buvo laikoma rusų kariuomenė. Tuo būdu krašte šeimi¬ 
ninkavo ambasadorius. Be jo pritarimo niekas negalėjo gauti 
net jokio žymesnio urėdo. Didikai laisvai šeimininkauti jau 
nebegalėjo: turėjo arba jam gerintis arba ieškoti protekcijos Petra¬ 
pily (kuriam nors pasisekus prieiti prie Kotrynos, Štakel- 
bergas gaudavo įsakymą tokį palaikyti). Visais svarbesniaisiais 
reikalais, — pav., norėdami gauti žymesnę ministeriją, — didikai 
kreipdavosi į Petrapilį. Namie, palyginti su ankstyvesniaisiais 
laikais, daugiau galios įgavo karalius, nes jis mokėjo sugyventi 
su Štakelbergu ir, jam pataikaudamas, paėmė į savo rankas Nuo¬ 
latinę Tarybą ir visą valdžią. Todėl didikai visą laiką įtarinėjo, 
kad karalius siekiąs absoliutizmo. 

Reformų mintis. Rusijos priežiūra visiems padoresniems 
žmonėms, o ypač patriotiškai išauklėtam jaunimui atrodė ne¬ 
pakenčiama. Prie jų dėjosi ir visi tie, kurie nepajėgė prisiplakti 
prie Štakelbergo ar prie pačios Kotrynos II. Jie jautėsi skriau¬ 
džiami ir visada buvo pasiruošę kovoti prieš Rusų įtaką. Ilgai 
vis neatsirado progos pabandyt nusikratyti Rusija, nes ji visada 
buvo pasiryžusi kiekvieną pasipriešinimą ginklu numalšinti. 
Tik kai 1787 m. Rusijai paskelbė karą Turkija, o netrukus ir 
Švedija, — Rusijos rankos jau buvo suvaržytos. Tada Res¬ 
publika galėjo laisviau atsidusti ir pabandyti padaryti reformų, 
nesiskaitydama su Rusija. Atrodė, kad tą padaryti bus juo 
lengviau, nes, norėdama įgelti Respublikoje per daug šeimi¬ 
ninkaujančiai Rusijai, reformų mintį parėmė ir Prūsija, o vėliau 
prieš Rusiją ruošėsi stoti ir Anglija. Tad šituo patogiu mo¬ 
mentu reformų šalininkai ir bandė perorganizuoti visą valstybę. 
Tatai buvo daroma 1788—1792 m. ketverių metų, arba reformų, 
seime. 


2. Ketverių metų (1788—1792) seimas 

1787 m. Kotryna Dniepru keliavo aplankyt Rusijos neseniai 
užkariauto Krimo. Pakeliui (Kaneve) ji susitiko su buvusiu prieš 
25 m. savo mylimuoju Stanislovu Augustu. To susitikimo metu 
buvo sutarta, kad kitų metų seime karalius išgaus Respublikos su¬ 
tikimą padėti Rusijai kariauti su Turkais, o Kotryna už tai ž a- 

dėjo leisti padidinti Respublikos kariuomenę ir bent kiek 
praplėsti karaliaus valdžią. Bet kai susirinko seimas, tai pasi¬ 
rodė, kad jame daugiau šalininkų turėjo Rusijos priešai. 

Nepaisydamas karaliaus pa¬ 
stangų, seimas atmetė pasiūlymą 
sudaryti karinę sąjungą su Ru¬ 
sija ir, Prūsijos palaikomas, 
ėmėsi reformų. Rusija iš karto 
protestavo, bet, neturėdama atlie¬ 
kamų jėgų, buvo priversta nuty¬ 
lėti. Karalius, bijodamas Rusijos 
keršto, iš pradžių mėgino sulai¬ 
kyti reformatorius ir dėl kiek¬ 
vienos naujovės prašė Rusijos 
sutikimo, bet vėliau ir jis pats 
perėjo į reformų partijos pusę. 

Šitaip seimas veikė net ištisus 
4 metus ir per tą laiką pakeitė 
visą valstybės santvarką. Tačiau 
šių paskutinių reformų jis jau 
nebespėjo įvykdyti, nes, baigusi 
karus, Rusija nusiuntė į Res¬ 
publiką savo kariuomenę ir su¬ 
griovė visas reformas. 

3. Ketverių metų seimo reformos 

Valdžios reforma. Susirinkęs seimas pasirodė turįs labai 
plačių užsimojimų. Pirmas jo darbas buvo nutarimas suorga¬ 
nizuoti 100.000 kariuomenės (maždaug 73 to skaičiaus turėjo 
būti suorganizuota Lietuvoje ir 2 h Lenkijoje). Toliau jis pradėjo 
kovą su senąja, Rusų įtakoje esančia valstybės organizacija. Pir¬ 
miausia buvo panaikinta Nuolatinė Taryba. Jos 
vietoje buvo suorganizuota vadinamoji Įstatymų Sargyba, 
t. y. ministerių kabinetas. Joje buvo 5 ministerijos: vidaus reikalų, 
užsienio, policijos, karo ir iždo. Ministeriai turėjo būti karaliaus 
skiriami, bet atsakingi prieš seimą: seimui nepriimtiną menisterį 
karalius turėjo pakeisti. Visi ministeriai turėjo būti bendri L i e - 

t u vai ir Lenkijai. Be to, buvo įsteigtos trys taip pat 
bendros komisijos, kaip vykdomieji vyriausiosios val¬ 
džios organai, — būtent karo, iždo ir policijos. Tai buvo pačios 
ministerijos, per kurias turėjo būti valdomas kraštas. Nebuvo 
tik užsienių ir vidaus reikalų komisijų; tie reikalai buvo palikti 
karaliui, o jų ministeriai turėjo tik antspaudus saugoti. Šių pa¬ 
reiga buvo nedėti antspaudo ant jokio karaliaus rašto, kuris 
būtų nesuderinamas su įstatymais (už tai jie turėjo atsakyti). 

Karalius neatsakė už nieką. Jo teisės buvo žymiai praplės¬ 
tos: jis atgavo teisę laisvai dalinti urėdus, taip pat vy¬ 
riausiąją kariuomenės vadovybę ir teisę skirti visus aukštuosius 
karininkus. Be to, buvo panaikinama elekcijair sostas 

skelbiamas paveldėjamuoju. 
Pirmasis paveldėjamasis kara¬ 
lius turėjo būti Stanislovo Au¬ 
gusto įpėdinis, Saksonijos 
elektorius Fridrikas Augustas 
(Augusto III anūkas). Pro¬ 
vincijoms administruoti visuose 
pavietuose buvo suorganizuo¬ 
tos vadinamosios tvarko¬ 
mosios komisijos, ku¬ 
rios turėjo įvykdyti centrinių 
komisijų įsakymus. 

Seimo reforma. Buvo pa¬ 
daryta reformų ir seimo darbui 
sutvarkyti. Pirmiausia buvo 
panaikintas liberum ve¬ 
to. Nustatyta, kad viskas sei¬ 
muose ir seimeliuose turi būti 
sprendžiama balsų dauguma. 
O kad seimeliai būtų tvarkin¬ 
gesni, — kad susivaržę didikai 
negalėtų nustelbti vidutinės 
bajorijos, prisivežę į seimelį iš savo dvarų plikbajorių, — buvo 
nustatyta, kad seimely gali dalyvauti tik tie, kurie turi savo že¬ 
mės arba yra nuomininkai ir moka valstybei mokesčius. 

Socialinės reformos. Buvo bandyta padaryti reformų ir 

socialiniam gyvenime, bet vis dėlto bajorai buvo palikti vienin¬ 
teliais pilnateisiais piliečiais, o valstiečiai ir toliau liko 
beteisiai baudžiauninkai. Buvo tik nustatyta, kad nebegalima 
bus grąžinti į baudžiavą tų, kurie atleisti pačių dvarininkų. 
Daugiau teisių gavo miestiečiai. Visi miestai buvo suor¬ 
ganizuoti apygardomis, įkurti jų pačių renkamieji teismai; be 
to, karalius vėl suteikė laisvųjų miestų teises daugeliui mies¬ 
telių, kurie buvo jų netekę. Miestai gavo teisę net siųsti į sei¬ 
mą savo atstovus su sprendžiamuoju balsu, svarstant 
miestų reikalus. Be to, miestiečiai gavo teisę būti karininkais. 
Tačiau pilnas piliečio teises jie galėjo gauti tik tapę 
bajorais. Tas pats seimas jau nemaža turtingesnių mies¬ 
tiečių padarė bajorais; be to, buvo numatyta būsimuose sei¬ 
muose dar daugiau miestiečių padaryti bajorais. Savaime aišku, 
kad visi miestiečiai tapo karšti reformuojamojo seimo ir pačių 
reformų šalininkai. 

Gegužės 3 d. konstitucija. Pagrindiniai reformos principai 
seimo buvo surašyti į 1791 m. gegužės 3 d. priimtą konstituciją. 
Todėl vėlesnėje kovoje dėl reformų buvo tolydžio kalbama, kas 
eina už ar prieš tą konstituciją. 

Visų reformų seimas nespėjo įvykdyti. Priimtoje konsti¬ 
tucijoje buvo pasakyta, kad ji galėsianti būti pataisyta tik po 25 
metų tam reikalui sušaukto specialaus seimo. Bet reformuoja¬ 
masis seimas dar nespėjo baigti savo darbo, kai Rusija suor¬ 
ganizavo reformų priešų konfederaciją ir, davusi jai savo ka¬ 
riuomenės, viską sugriovė. Ta konfederacija dėl jos akto pa¬ 
skelbimo vietos yra vadinama Targovicos konfederacija. 

4. Reformos ir Lietuvos valstybės reikalai 

Ketverių metų seimo reformų pagrindinis tikslas buvo nusi¬ 
kratyti Rusijos globa ir Respubliką pastatyti Europos valstybių 
tarpe, kaip lygią su kitomis valstybėmis. Tatai vienodai lietė 
abidvi jungtines valstybes. O norint valstybę sustiprinti ir tuo 
būdu padidinti jos reikšmę užsieny, reikėjo sustiprinti centro 
valdžią. Šito centro valdžios sustiprinimo siekiant, reikėjo daug 
ko atsisakyti ne tik bajorijai, bet ir atskiriems jungtinės vals¬ 
tybės vienetams. Kadangi buvo stengiamasi viską centralizuoti, 

tai buvo ardoma ir Lietuvos savarankiškoji valstybės orga¬ 
nizacija. Visa centro valdžia — ministeriai ir komisijos — buvo 
įvesta bendra. 

Lietuvos atstovai seime ilgai spyriavosi, reikalaudami, kad 
komisijos būtų atskiros, bet kadangi seimas buvo konfedera¬ 
cinis, ir viskas buvo balsuojama, tai lenkų dauguma privertė 
lietuvius nusileisti. Lietuvos tik tiek buvo atsižvelgta, kad seno¬ 
viškai kas trečias seimas buvo paliktas Lietuvoje (Gardine). 
Tuos dvejus metus, kada seimas turėjo rinktis Lietuvoj, čia tu¬ 
rėjo posėdžiauti ir visos komisijos. Be to, buvo nustatyta, kad 
visuose bendruose valdžios organuose pusė narių turi 
būti lenkų, o kita pusė lietuvių. Kariuomenė buvo 
palikta atskira kiekvienoje valstybėje. Rekrūtus rinkti Lietuvoje 
buvo galima tik į Lietuvos, o Lenkijoje tik į Lenkijos kariuo¬ 
menę. Iždai buvo sujungti, bet Lietuvos pinigų kasa buvo pa¬ 
likta Lietuvoje. 

Tuo būdu ketverių metų seimas bandė pabaigti uniją ir 
Lietuvą galutinai sulieti su Lenkija į vieną valstybę. Tačiau 
Targovicos konfederacija, kuri ėjo prieš visas reformas — už 
senąją santvarką, sugrąžino ir senąjį Lietuvos Lenkijos valstybių 
atskirumą. Viskas sugrįžo į senąją būklę, o kai kuriais atžvil¬ 
giais valstybių atskirumas net dar padidėjo; pav., Targovicos 
konfederacija net perskyrė nuo 1773 m. buvusią bendrą Edu¬ 
kacinę Komisiją: vietoje vienos buvo sudarytos dvi atskiros 
Lietuvos ir Lenkijos komisijos. 

5. Targovicos konfederacija (1792—1793 m.) 

Konfederacijos pradžia. Darydamas reformas, seimas ne¬ 
buvo vieningas. Dalis reformų priešininkų pareiškė protestą ir 
išvyko į užsienį ieškoti pagalbos. Daugiausia pagalbos jie laukė 
iš Rusijos. Bet kol buvo nebaigtas karas su Turkais, Rusija 
tylėjo ir elgėsi atsargiai. Seimui reikalaujant, Kotryna net išsi¬ 
gabeno Lenkijoje įrengtus savo kariuomenės sandėlius ir nebe- 
siuntė savo kariuomenės per Lenkų Ukrainą, nors per ją buvo 
patogiau žygiuoti prieš Turkus. Ji taip pat atšaukė iš Var¬ 
šuvos nuo I padalinimo ten buvusį ir labai įkyrėjusį savo amba¬ 
sadorių Štakelbergą. 


434 . 



Bet kai tik 1792 m. karas su Turkais buvo baigtas, Rusija 
vėl pasiryžo veikti. Tuojau visi didieji reformų priešininkai 
buvo sukviesti į Petrapilį, kur buvo nutarta suorganizuoti re¬ 
formoms priešingą konfederaciją; tam tikslui buvo išsiųsta 
64.000 rusų kariuomenės. Opozicionieriai, atvykę į Targovicos 
miestelį (Ukrainoje, prie Sieniuchos), paskelbė konfederacijos 
aktą. Jie skelbėsi einą sugrąžinti seimo sulaužytų krašto laisvių; 
rusai esą jų sąjungininkai. 

Ši konfederacija lie¬ 
tė tiktai Lenkiją. Bet 
tuojau po to Vilniuje 
buvo suorganizuota to¬ 
kia pat Lietuvos konfe¬ 
deracija, kuri pasiskelbė 
prisidedanti prie Tar¬ 
govicos konfederacijos. 

Tokiais pat šūkiais 
buvo organizuojamos 
konfederacijos ir pavie¬ 
tuose; jos turėjo perimti 
į savo rankas valdžią 

Karas ir Rusų lai¬ 
mėjimas. Prasidėjus ka¬ 
rui, seimas pertraukė sa¬ 
vo darbus ir visą gyni¬ 
mąsi pavedė karaliui. 

Gintis buvo sunku, nes 
ir per 4 seimo veikimo 
metus nebuvo tam pa¬ 
siruošta. Buvo nutarta 
surinkti 100.000 kariuo¬ 
menės, o tuo tarpu jos 
tebebuvo surinkta vos 

apie 60.000, ir ta pati buvo dar nemokyta. Karo lauke buvo 
pastatyta vos apie 45.000 karių. Negalėdama atsilaikyti prieš 
rusus, ji ėmė trauktis. 

Lietuva labai greit buvo rusų užimta. Lietuvos kariuomenės 
likučiai pasitraukė į Lenkiją, o visą valdžią joje paėmė konfe- 

deratai. Karalius tuo tarpu kreipėsi pagalbos į Prūsiją, su 
kuria seimo (1790 m.) buvo padaryta karinė sutartis, tačiau ši 
atsisakė padėti. Mat, anksčiau Prūsija seimą rėmė tik dėl to, 
kad norėjo įgelti Rusijai, kuri nesutiko leisti jai užimti Dancigo 
ir Torno. Dabar tarp Prūsijos ir Rusijos jau ėjo derybos, ir 
Prūsija buvo įsitikinusi, kad po šito karo teks ir jai šis tas. 

Austrija čia negalėjo padėti, nes buvo įsivėlusi į karą su 
Prancūzijos revoliucionieriais. Tada karalius kreipėsi į Kotryną, 
siūlydamasis užleisti jos vaikaičiui Konstantinui sostą, kad tik 
ji paliktų seimo padarytąsias reformas. Bet Kotryna nenorėjo su 
juo nė kalbėti, kol neprisidės prie konfederacijos. Karalius pa¬ 
galiau prisidėjo prie konfederacijos ir sulaikė savo kariuomenės 
veiksmus, nes nebebuvo vilties laimėti. Po to visi didieji re¬ 
formų šalininkai emigravo į užsienį, visa valdžia atiteko konfe¬ 
deratams, ir tolimesnis valstybės likimas jau priklausė nuo sve¬ 
timųjų, kurie komandavo konfederatus. 

6. Antrasis Respublikos padalinimas (1793 m.) 

Tuo metu, kai seimo sukurtoji valstybės valdžia buvo su¬ 
griauta ir atiteko konfederacijai (ši savo centru padarė Gardiną), 
tarp Rusijos, Prūsijos ir Austrijos ėjo derybos dėl tolimesnio 
Respublikos likimo. Prūsija ir Austrija tada kariavo su revo¬ 
liucine Prancūzija. Grasydama padaryti taiką su Prancūzija, 
Prūsija išgavo Austrijos ir Rusijos sutikimą, kad jai būtų ati¬ 
duotas Dancigas su Tornu ir kai kurios kitos Lenkijos sritys. 
Mat, Austrija bijojo likti viena prieš Prancūziją, o Rusija bijojo, 
kad, atpalaidavusi rankas ir įsikišusi į Respublikos reikalus, 
Prūsija gali privirti daug košės ar net sugriauti visus laimėji¬ 
mus. Todėl 1793 m. (sausio 23 d.) Rusija pasirašė dalybų su¬ 
tartį, kuria Prūsijai turėjo tekti dideli Lenkijos plotai, 
esantieji tarp abiejų Prūsų karalystės dalių. Tuo būdu prieš 
pirmąjį Respublikos padalinimą buvusi perskirta Prūsų Bran¬ 
denburgo valstybė dabar turėjo būti ne tik galutinai sujungta į vie¬ 
ną plotą, bet net išlygintos ir labai praplėstos jos sienos. Rusijai 
pagal sutartį turėjo atitekti Lenkijos Ukraina, o didžiosios Lie¬ 
tuvos kunigaikštijos visa Minsko vaivadija ir dalis Vilniaus, 
Naugarduko ir Brastos vaivadijų. 

Rusija sau tenkančias žemes tuo metu jau buvo užėmusi; Prū¬ 
sija savąsias irgi tuojau okupavo. Tuomet, kaip ir 1772 m., iš 
karaliaus ir seimo tereikėjo gauti tik padalinimo patvirtinimą; 
su apkarpyta Respublika reikėjo padaryti naują taikos sutartį. 
Tam tikslui Gardine buvo sušauktas seimas. Jis dar bandė prie¬ 
šintis, bet priešintis buvo sunku: Kotrynos atstovas Ziversas 
(Sieivers) keletą atstovų areštavo, o kai kurių atstovų sunaikino 
dvarus; pagaliau visą seimą apstatęs kariuomene ir į salę su¬ 
vedęs rusų karininkus, privertė viską patvirtinti. 


7. Valstybės santvarka po II padalinimo 

Išgavus iš seimo padalinimo patvirtinimą, reikėjo dar su¬ 
tvarkyti likusios Respublikos vidaus gyvenimą. Lig šiol čia 
šeimininkavo konfederatai, kurie troško visiškai sunaikinti 
ketverių metų seimo reformas ir sugriauti karaliaus valdžią. 
Tačiau Rusijai buvo patogiau, kad valstybės priešaky liktų ka¬ 
ralius: mat, laikant jį savo įtakoj, lengviau prižiūrėti visą vals¬ 
tybės politiką; palikus bajoriškąją demokratiją, tektų skaitytis 
su daugybe ponų, o daugelį suvaldyti visada sunkiau. Todėl 
Rusija norėjo sugrąžinti tokią tvarką, kokia buvo po I padali¬ 
nimo. Taigi minėtame Gardino seime (1793 m.) ir reikėjo tatai 
padaryti. 

Kaip pirmą padalinimą patvirtinusiame seime, taip ir šitame 
šeimininkavo Kotrynos ambasadorius, Ziversas. Buvo sudaryta 
naujoji valstybės konstitucija, kuria buvo grąžinta santvarka, 
buvusi po I padalinimo. Buvo atgaivinta Nuolatinė Taryba ir 
tada veikusios karo ir iždo komisijos. Kaip ir seniau, jos buvo 
atskiros Lietuvai ir Lenkijai. Dabar buvo atskirta ir anksčiau 
buvusi bendra Edukacinė Komisija. Be to, Rusijai reikalaujant, 
su ja buvo padaryta puolimo bei gynimosi sutartis. Kariuo¬ 
menės buvo palikta 5.000 Lietuvoje ir 10.000 Lenkijoje; likusioji 
jos dalis arba turėjo pereiti Rusų žiniai arba turėjo būti atleista. 

Bet šita naujoji santvarka neilgai tegyvavo. Po keleto mė¬ 
nesių įvyko sukilimas, vadovaujamas Kosciuškos, kuris pastatė 
savo valdžią; o netrukus po to buvo atliktas paskutinis Res¬ 
publikos padalinimas. 

8. Kosciuškos sukilimas (1794 m.) ir nepriklausomybės galas 


Po seimo karalius ir Nuolatinė Taryba iš Gardino grįžo į 
Varšuvą. Čia taip pat apsigyveno ir Kotrynos ambasadorius 
(Igelstrom), kuris savo žinioje turėjo net 30.000 kariuomenės. 
Lenkijoje dar tebebuvo ir dalis Prūsų kariuomenės. Kadangi 

krašte visur virė nepasitenki¬ 
nimas rusais ir buvo ruošiama¬ 
si prieš juos sukilti, tai Rusų 
ambasadorius reikalavo kuo 
greičiausiai įvykdyti seimo nu¬ 
tarimą dėl kariuomenės — pa¬ 
likti jos tiktai 15.000. Tačiau 
kai kurie kariuomenės vadai 
atsisakė atleisti savo dalis, 
skubiai pradėdami ginkluotą 
pasipriešinimą. 

Dabar daugiausia veikė iš 
emigracijos grįžę buvusieji re- 
forminio seimo vadai ir kari¬ 
ninkai. Sukilėliai visą valdžią 
atidavė generolui Kosciuš¬ 
kai (jis buvo kilęs iš Naugar¬ 
duko vaivadijos ir laikė save 
lietuviu). Prie jo buvo suorga¬ 
nizuota vadinamoji Tautos 
Taryba. 

Sukilo taip pat ir Lietuva, 
kur karinę vadovybę paėmė 
pulkininkas Jasinskis. 
Greit Vilnius, Krokuva ir Varšuva buvo išvaduoti iš rusų. Suki¬ 
lėliai stengėsi įtraukti į sukilimą visą kariuomenę. Veikiai prie 
sukilimo prisidėjo ir miestiečiai, kurie Varšuvoje pakorė keletą 
rusams parsidavusių ponų. Vilniuje buvo nuteistas ir pakartas 
rusų pastatytas Lietuvos hetmonas Simanas Kasakauskas. 



Tadas Kosciuška, 

pasižymėjęs Amerikos nepriklauso¬ 
mybės kovose generolas, Jurgio 
Vašingtono draugas, 1794 m. suki¬ 
limo vadas, 1794—1796 m. Rusų 
belaisvis (f 1817 m.). 


Kosciuška, norėdamas sukelti valstiečius, išleido atsišau¬ 
kimų, žadėdamas visiems, prie sukilimo prisidėjusiems, laisvę 
(tokių atsišaukimų buvo išleistų ir lietuviškų). Bet vis dėlto 


438 . 



Stanislovas Augustas Gardine. 

(Moniuškos paveikslas). 

nepavyko suorganizuoti stiprios pajėgos, kuri nugalėtų Rusų 
ir Prūsų kariuomenes. Po vieno mūšio sužeistas Kosciuška 
pateko į nelaisvę. Netrukus po to buvo likviduotas ir visas 
sukilimas. 

Trečiasis Respublikos padalinimas 1795 m. Vėl užėmę visą 
kraštą ir sunaikinę sukilėlius, Rusija su Prūsija ir Austrija, kuri, 
prasidėjus sukilimui, taip pat okupavo dalį Lenkijos, — sutarė 
pasidalinti visą valstybę. Lenkijos dabar po gabalą teko visoms 
trims valstybėms, o Lietuva beveik visa atiteko vienai Rusijai; 
tik visas kairysis Nemuno krantas (Užnemunė) atiteko Prūsijai 
ir išbuvo jos valdžioje iki Napoleono laikų (žiūr. žemėlapy). 

Stanislovas Augustas buvo priverstas atsisakyti nuo sosto. 
Jam gyventi buvo paskirtas Gardinas, o Kotrynai mirus (1796 m.), 
jis buvo perkeltas į Petrapilį, kur ir mirė (1798 m.). Daugelis 
buvusių žuvusios valstybės veikėjų emigravo arba kartu su 
Kosciuška pakliuvo į Rusų kalėjimus, ir juos paleido tik Kot¬ 
rynos įpėdinis caras Povilas. 

ŠEŠTOJI DALIS 


Lietuva Rusų valdžioje 
A. Senųjų tradicijų likvidavimo laikotarpis 

I. Lietuva pirmoje XIX amž. pusėje 

1. Didžiosios Lietuvos kunigaikštijos žemių likimas 
istorijos būvyje 

XV amžiuje didžioji Lietuvos kunigaikštija buvo pasiekusi 
didžiausią savo teritorinį išsiplėtimą. XVI amž. jos sienos 
žymiai susiaurėjo. Paskutinių Gediminaičių laikais dideli Lie¬ 
tuvos žemių plotai atiteko Maskvai, o 1569 m. Liublino seime 
taip pat dideli plotai buvo priskirti prie Lenkijos. Siena su 
Maskva dar keitėsi keletą kartų. St. Batoro ir Zigmanto Vazos 
laikais daugumas prarastųjų žemių buvo atgauta (Polockas, 
Smolenskas ir kt.). Tačiau Andrusavos taika (1667 m.) nemaža 
dalis tų žemių vėl sugrįžo Maskvai (Smolenskas). Nuo to laiko 
siena su Rusija jau nebesikeitė iki pat padalinimų. 

XVII amž. pradžioje (1629 m.) Lietuva ir Lenkija taip pat 
prarado beveik visą Livoniją, kuri atiteko Švedams; Respubli¬ 
kai liko tik Latgala (vadinamoji Livonijos vaivadija) ir leninė 
Kuršo kunigaikštija. 1721 m. Švedų valdytoji Livonija atiteko 
Rusijai. Per pirmąjį padalinimą Rusija užėmė Latgalą, o po 
trečiojo padalinimo jai atiteko ir Kuršas. 

Po padalinimų visos didžiosios Lietuvos kunigaikštijos že¬ 
mės atsidūrė Rusų valdžioje. Tik viena Užnemunė (Suvalkų 
kraštas) teko Prūsams. Kai Napoleonas sudarė Varšuvos ku- 

nigaikštiją (1807 m.), prie jos buvo priskirta ir Užnemunė. Vė¬ 
liau, Napoleono galybei žlugus, Vienos kongrese (1815 m.) ta 
kunigaikštija buvo pavadinta Lenkų karalyste ir pateko į Ru¬ 
sijos carų valdžią. Po 1831 m. sukilimo jos autonominė konsti¬ 
tucija buvo pakeista, o po 1863 m. sukilimo buvo visiškai pa¬ 
naikinta. Nuo to laiko ir Užnemunė virto paprasta Rusijos 
provincija, bet tebepriklausė Varšuvos, o ne Vilniaus general¬ 
gubernatoriui. 


2. Rusų įvestoji tvarka 

Rusų valdžia. Visos po trečiojo padalinimo Rusijai teku- 
sios žemės iš pradžių buvo padalintos į dvi gubernijas — 
Vilniaus ir Slanimo. Po kiek laiko jos buvo sujungtos 

į vieną Lietuvos guberniją, bet netrukus vėl buvo pa¬ 
dalintos net į 3 — Vilniaus, Kauno ir Gardino — gu¬ 
bernijas. Šitoks padalinimas jau liko iki pat Rusų valdymo galo. 

Visos tos trys gubernijos iš pradžių ir Rusų valdžios buvo 
vadinamos Lietuvos gubernijomis. Tačiau, kai pra¬ 
sidėjo rusinimo pastangos, rusai jas ėmė vadinti Rusijos 
šiaurės vakarų kraštu. Jį valdė Vilniaus generalgu¬ 
bernatorius. 

Gubernija buvo administracijos vienetas, valdomas gu- 
bernatoriaus ir gubernijos valdybos. Joje taip 
pat buvo teismo rūmai, kurie prižiūrėjo žemesniuosius 
teismus. Kiekviena gubernija buvo suskirstyta į apskritis, 
kuriose buvo atskiri valdininkai ir teismai. 

Savivaldybės. Rusai senųjų krašto savivaldybių nepanai¬ 
kino. Kaip ir anksčiau, pirmuoju luomu buvo laikoma bajorija, 
kuriai buvo paliktos gana plačios teisės. Toliau ėjo miestie¬ 
čiai, kurie turėjo savo magistratus ir savo teismus. Žemiau- 
siasis luomas buvo valstiečiai baudžiauninkai, kurie tebebuvo 
visiškoje ponų valdžioje. Tik valstybinių dvarų valstiečiams 
buvo įsteigti tam tikri teismai apskrityse ir gubernijose. 

Bajorijai vadovavo apskričių ir gubernijų maršal¬ 
kos. Kas treji metai bajorija galėjo rinktis į seimelius 
Apskrities seimely ji svarstydavo savo reikalus ir išrinkdavo 
atstovus į apskrities įstaigas. Be to, ten būdavo renkami atsto- 

vai į gubernijos seimelį, o šis savo rėžtu rinkdavo gubernijos 
vadovybę ir atstovus į visas gubernijos įstaigas. 

Miestiečiai savo magistratus ir teismus taip pat rink¬ 
davosi patys. Jie patys valdė miesto turtą, tardavosi savo rei¬ 
kalais ir galėjo kreiptis į gubernatorių (bajorai savo reikalais 
galėjo kreiptis net į carą). Tik vieni valstiečiai neturėjo jokių 
savivaldybės organų. 

Lietuvoje veikusios teisės. Užėmusi Lietuvą, Kotryna II 
buvo įvedusi joje ir rusų teisę (įstatymus). Bet jos įpėdinis 
Povilas I (1796—1801 m.), kuris vedė priešingą motinos linijai 
politiką, grąžino Lietuvai senąjį jos statutą, čia veikusį net iki 
1840 m. (tada buvo įvesti rusų įstatymai). 

3. Napoleono karai ir sumanymas atgaivinti didžiąją Lietuvos 

kunigaikštiją 

Varšuvos kunigaikštija ir Lietuvos bajorijos viltys. Napo¬ 
leonas I, nugalėjęs Prūsiją, 1807 m. įkūrė nepriklausomą Varšu¬ 
vos lenkų kunigaikštiją. Kunigaikščiu buvo paskirtas Saksų 
karalius. Varšuvos kunigaikštija kartu su Saksonija įėjo į Na¬ 
poleono protektorate esančią Pareinės valstybių sąjungą. Ji bu¬ 
vo sudaryta iš Lenkijos žemių, tekusių Prūsijai per I ir II pa¬ 
dalinimus, ir iš Lietuvos Užnemunės, per trečiąjį padalinimą taip 
pat tekusios Prūsijai. 

Varšuvos kunigaikštijos įkūrimas sukėlė vilčių nusikratyti 
Rusų valdžia ir Lietuvoje. Tuo tikslu pas Napoleoną į Tilžę 
buvo nuvykusi net slapta Lietuvos bajorų delegacija. Bet iš to 
nieko neišėjo, nes Napoleonas nenorėjo kariauti su caru Alek¬ 
sandru I (1801 —1825 m.). Tilžėje padaryta su Aleksandru I taika 
(1807 m.) palaidojo Lietuvos bajorų viltis. Daugelis šeimų, ku¬ 
rių sūnūs pasiskubino įstoti į Napoleono kariuomenę, susikom¬ 
promitavo prieš Rusų valdžią; kai kurios iš jų net nukentėjo. 

Visas kraštas jau iš seno buvo apdėtas dideliais mokesčiais, 
kurie buvo bent 5 kartus didesni už kitų Rusijos kraštų mokes¬ 
čius; daugelis dvarų nepajėgė jų sumokėti. Tačiau Rusų valdžia, 
keršydama už palankumą Napoleonui, jokių palengvinimų kraš¬ 
tui nedarė. Daugelis dvarų, kurie nepajėgė sumokėti mokesčių, 
buvo paimti į valdžios globą. 

P 'V 



Napoleono ir Aleksandro I susitikimas Nemune prie Tilžės 

(1807 m. birželio 25 d.). 


Projektai atgaivinti didžiąją Lietuvos kunigaikštiją. Kai 

Lietuvoje buvo vartojamos skaudžios valdžios represijos, bajo¬ 
rijos tarpe kilo sumanymas rasti modus vivendi, kuris patenkin¬ 
tų ir Rusų valdžią ir bajoriją. Momentas buvo gana patogus: bu¬ 
vo aiškiai matyti, kad naujas karas su Napoleonu neišvengiamas, 
todėl carui buvo svarbu turėti bajoriją savo pusėje. Visa Lenkų 
visuomenė tuo tarpu jau aiškiai stojo už Napoleoną ir turėjo 
vilties, kad prie Varšuvos kunigaikštijos bus prijungtos ir Ru¬ 
sijos valdomos lenkiškosios žemės. Jų viltys dar labiau sustip¬ 
rėjo, kai Napoleonas, nugalėjęs Austriją, prijungė prie Varšuvos 
kunigaikštijos dalį Galicijos (1809 m.). 

Lietuvos bajorija pasistengė šituo momentu pasinaudoti. 
Gausus Vilniuje sušauktas bajorijos suvažiavimas nutarė pačiam 
carui išdėstyti sunkią savo būklę. Su ta misija buvo pasiųstas ap¬ 
sukrus diplomatas, caro pakeltas senatorium Mykolas 
Kleofas Oginskis (buvęs paskutinysis Lietuvos iždi¬ 
ninkas). Jo misija pasisekė: mokesčiai buvo palengvinti ir su- 

lyginti su kitų Rusijos sričių mokesčiais. Patsai Oginskis dėl to 
pasidarė populiariu bajorijos vadu. Jis pats tuo tarpu pradėjo 
rūpintis, kad iš buvusių didžiosios Lietuvos kunigaikštijos že¬ 
mių būtų sudaryta autonomiška valstybė; tam tikslui 1811 m. įtei¬ 
kė carui memorialą — ku¬ 
nigaikštijos sudarymo pro¬ 
jektą. Juo buvo siūloma iš 
8 Rusijos gubernijų, ku¬ 
riose veikė Lietuvos statu¬ 
tas, sudaryti didžiąją Lie¬ 
tuvos kunigaikštiją (įsidė¬ 
mėtina, kad į ją buvo siū¬ 
loma įterpti ir Voluinės, 
Podolės ir Kijevo sritis, 
kurios nuo 1569 m. buvo 
Lenkijos ribose: mat, jose 
taip pat visą laiką veikė 
Lietuvos statutas). Ogins¬ 
kis nurodinėjo, kad tuo 
būdu kelias Nepoleono 
įtakai Lietuvoje būtų už¬ 
kirstas. Be to, jis siūlė pa¬ 
likti toje kunigaikštijoje 
Lietuvos statutą be jokių 
apribojimų ir įsteigti nuo 
Petrapilio visiškai nepri¬ 
klausomą tribunolą (mat, 
tada aukščiausioji instan¬ 
cija buvo Rusijos senatas). 
Kiek vėliau buvo paruošti 
keli numatomos kunigaikštijos konstitucijos projektai. Pagal 
juos visi reikalai kunigaikštijoje turėjo būti atliekami lenkų 
kalba, o visos vietos turėjo būti pavedamos tiktai kunigaikštijos 
piliečiams; joje turėjo būti savi ministeriai ir Vilniuje gyvenąs 
caro vietininkas, o Petrapily prie caro turėjo būti tik atskira 
Lietuvos reikalams kanceliarija. 

Didžiosios Lietuvos kunigaikštijos klausimas Napoleono 
žygio išvakarėse. Carui Aleksandrui I Lietuvos atstatymo pro- 



Mykolas Kleofas Oginskis, 

paskutinysis Lietuvos iždininkas, Rusų 
imperijos senatorius, d. Lietuvos kuni¬ 
gaikštijos atgaivinimo projekto auto¬ 
rius (f 1833 m.). 


jektas buvo nebenaujas. Jis daug kartų buvo jo svarstytas su ar¬ 
timu bičiuliu Adomu Čartoriskių, kuris vadovavo vi¬ 
sam lenkų judėjimui. Tačiau caras niekad nieko tikro nepasaky¬ 
davo Oginskiui. Per pasikalbėjimus jis pareikšdavo jam daugybę 
komplimentų, bet vengdavo pažadų. Pagaliau Oginskis, pasitaręs 
su žymesniaisiais Lietuvos ponais, įteikė konkrečius pasiūlymus 
ir naują memorialą. Kadangi caras, kuriam tuo metu rūpėjo ne¬ 
išvengiamas karas su Napoleonu, nuolat klausinėdavo, kiek Lie¬ 
tuva galėtų pastatyti kariuomenės, tai Oginskis tame antrame 
memoriale ir pabrėžė, kad be savarankiškos organizacijos kraš¬ 
tas negalįs sudaryti kariuomenės, juo labiau, kad krašto valdžia 
nieko nesanti padariusi patraukti bajorijai į savo pusę. 

Tuo tarpu bajorijoje plito gandai, kad caras jau sutikęs at¬ 
gaivinti kunigaikštiją. Bet iš tikro tie planai jam nerūpėjo. Pa¬ 
galiau gal didžiausia tam kliūtis buvo lenkų klausimas. Mat, 
sukūrus Lietuvos kunigaikštiją, būtų reikėję ir Rusijos valdo¬ 
mąsias Lenkijos žemes priskirti prie nepriklausomos Varšuvos 
kunigaikštijos (tatai carui būtų buvę labai nenaudinga); o to ne¬ 
padarius, jo valdomieji lenkai irgi būtų nerimę. Todėl Lietu¬ 
vos atgaivinimo klausimas nebuvo paliestas nė 1812 m. carui at¬ 
silankius Vilniuje. Po triukšmingų puotų jis išvyko iš Vilniaus, 
tik kai kuriuos ponus apdovanojęs Rusijos ordinais, o atsisvei¬ 
kindamas Oginskiui pareiškė, kad Lietuvos reikalų neleidusi 
sutvarkyti laiko stoka. Bet tai tebuvo tik diplomatiškas atsi- 
kalbėjimas; juo buvo norima nesugriauti Lietuvos bajorijos vilčių, 
kad ši nepultų į Napoleono glėbį, kuris tuo tarpu su savo kariuo¬ 
mene stovėjo Vilkavišky ir jau buvo paskelbęs Rusijai karą. 

Lietuva Napoleono žygio metu (1812—1813 m.). Paskelbęs 
karą, Napoleonas su kariuomene persikėlė per Nemuną ties 
Kaunu ir greit nužygiavo į Vilnių. Iš visos Lietuvos rusai pa¬ 
sitraukė be mūšio. Su jais išsikraustė ir Oginskis ir kiti Rusijos 
globos šalininkai. 

Napoleono kariuomenei užėmus Lietuvą, bajorija tuojau 
sujudo rūpintis atgaivinti didžiąją kunigaikštiją Napoleono glo¬ 
boje. Bet Napoleonui pirmučiausia rūpėjo, kiek Lietuva galėtų 
duoti jo armijai maisto ir kareivių. Bajorijos atsiunčiamoms de¬ 
legacijoms jis nieko tikro nežadėjo, nes dar tebebuvo neaiški 
karo pabaiga. Tačiau jis leido Lietuvos bajorijai sudaryti lai¬ 
kinę savo valdžią. 



Laikinės Lietuvos vyriausybės priešaky 
atsistojo grafas Soltanas. Toji vyriausybė turėjo tvarkyti 
krašto reikalus ir parūpinti armijai maisto. Tam tikslui 



Napoleono kariuomenė keliasi per Nemuną ties Kaunu. 

buvo įvestos rekvizicijos. Be to, Napoleono pavesta, ji pradėjo 
formuoti ir Lietuvos kariuomenę — 4 pėstininkų ir 5 raitelių pul¬ 
kus. Napoleonas tikėjosi, kad bus daug daugiau sudaryta ka¬ 
riuomenės. Tas jo apsivylimas daug prisidėjo, kad jis vis nieko 
aiškaus nepasakė dėl Lietuvos ateities. Bet bajorija į laikinę vy¬ 
riausybę žiūrėjo, kaip į valstybės užuomazgą, ir, entuziazmo pa¬ 
gauta, ėmė rūpintis atnaujinti unijos ryšius su Lenkija. Kaip 
tik tuo metu Varšuvoje susidarė bajorijos konfederacija, kuri 
skelbėsi norinti sujungti į vieną kūną visas buvusios Respubli¬ 
kos žemes ir visus kvietė į bendrą darbą. Tą pakvietimą ypač 
karštai sutiko Vilniaus universiteto jaunuomenė. Jos iniciatyva 
1812 m. liepos 14 d. Vilniaus katedroje įvyko iškilmingas pasi¬ 
žadėjimas atnaujinti uniją. Tokių iškilmių įvyko ir kitur. 

Bet viltis atgaivinti didžiąją kunigaikštiją Napoleono globoje 
greit ėmė gesti. Pats Napoleonas į visas pastangas žiūrėjo abe¬ 
jingai. Jis nepatvirtino Varšuvos konfederacijos, kuri ketino 
sujungti visas Respublikos žemes, nes nenorėjo įžeisti Austrijos 
ir, tur būt, dar tikėjosi susitaikinti su Rusija. Jo kariuomenė tuo 

tarpu be galo plėšė kraštą (jis pats, skelbdamas karą, Lietuvą 
buvo pavadinęs priešo kraštu — iš visos Rusijos jos neišskyrė). 

Be to, netrukus žuvo ir visa Napoleono galybė. Tuojau 
po unijos atnaujinimo iškilmių jis išžygiavo iš Vilniaus į 
Maskvą. Tačiau jis nerado taikos nė tenai. Bado ir didelių 
šalčių vejamas, grįžo atgal. Po žiauraus mūšio prie Bere- 
zinos pavedęs kariuomenę savo maršalui Miuratui, — per Vil¬ 
nių, Kauną, Marijampolę ir Varšuvą jis parskubėjo į Paryžių 
rinkti naujų jėgų. Tačiau jam nebuvo lemta nei savo galybės 
atgauti nei grįžti atgal į Lietuvą. Visa Europa sukilusi jį nu¬ 
galėjo ir net pašalino iš Prancūzijos. 

Rusų valdžios sugrįžimas. Paskui Napoleoną atslinko į 
Lietuvą ir jo kariuomenės likučiai. Išbadėjusi ir nuskurusi ka¬ 
riuomenė pakeliui viską plėšė. Ypač nuo jos nukentėjo Vilnius. 
Apiplėšusi gyventojus, ji čia paliko daug iš Rusijos atsinešto 
grobio, pilnas ligonines sergančių ir sužeistų, o bazilijonų vie¬ 
nuolyne net 7.500 lavonų. Pagaliau per Kauną ji pasitraukė į 
Prūsus. 

Laikinė Lietuvos vyriausybė pasitraukė kartu su Napoleo¬ 
no kariuomene ir apsistojo Drezdene. Tuo tarpu ji dar tebetikėjo 
Napoleono žvaigžde ir prieš likviduodamasi pareiškė, kad jos 
viltys ir ištikimybė jam priklausančios iki mirties. 

Pasitraukus Napoleono kariuomenei, tuojau buvo sugrąžinta 
senoji Rusų valdžia. Kad ir buvo caro paskelbta amnestija, ta¬ 
čiau Napoleono šalininkai tuojau buvo pradėti persekioti: nepa¬ 
bėgusius į užsienį išsiuntė į Rusiją, kai kuriems iškėlė bylas ir 
atėmė dvarus. 

Apskritai per vadinamąjį prancūzmetį Lietuva labai nuken¬ 
tėjo: apiplėšė ją Napoleono kariuomenė, nepasigailėjo jos nė ru¬ 
sai. Apskaičiuojama, kad tikrojoje Lietuvoje (to meto Vilniaus 
gubernijoje) turto buvo sunaikinta apie 20 milijonų rublių. O 
taip sunaikintas kraštas dar turėjo maitinti didžiulę Rusijos ar¬ 
miją, siunčiamą prieš Napoleoną. 

Lietuvos kunigaikštijos klausimas žuvus Nepoleono imperi¬ 
jai. Nugalėjus Napoleoną, naujas Europos pertvarkymas buvo 
sprendžiamas Vienos kongrese (1815 m.). Varšuvos ku¬ 
nigaikštija buvo paversta Lenkų karalyste, o jos kara¬ 
lium pripažintas caras. Lietuvos bajorijoje vėl kilo judėjimas, 

siekęs atgaivinti Lietuvos ku¬ 
nigaikštiją, surištą su ta Lenkų 
karalyste. Bet visos pastangos 
buvo tuščios. Tiek Aleksand¬ 
ras I, tiek Mikalojus I (1825— 
1855 m.) visada atsakydavo, 

kad Lietuva tesanti Rusijos 
provincija ir todėl jos negalima 
prijungti prie Lenkijos. Tuo 
būdu skirtingai nuo visos Ru¬ 
sijos gyveno tiktai ta Lietuvos 
dalis, kuri buvo patekusi į Len¬ 
kų karalystę, būtent Užnemunė 
(Suvalkų kraštas). 

Caras Aleksandras I. 

(1801—1825 m.). 

4. Užnemunė Prūsų valdžioje ir Lenkų karalystėje 

Užnemunė Prūsų karalystėje. Prūsija per trečiąjį padalinimą 
gautąsias žemes pavadino Naujaisiais Rytprūsiais. 
Jos visos buvo padalintos į Plocko ir Balstogės departamentus. 
Lietuviškoji Užnemunė priklausė Balstogės departamentui. Se¬ 
noji santvarka čia buvo panaikinta, ir bajorai gavo tik tokias tei¬ 
ses, kokias turėjo Prūsijos bajorija (o absoliutiškai valdomoje 
Prūsijoje bajorija jau nebedaug beturėjo teisių). 

Valstiečių būklė Prūsų valdžioje palengvėjo, nes jie buvo 
sulyginti su visos Prūsijos valstiečiais. O ten tuo tarpu kaip tik 
buvo palaipsniui naikinama baudžiava. Kilnotis laisvai jie dar 
negalėjo, bet jau ir ponas nebegalėjo jų nei parduoti nei dova¬ 
noti (nebent tik su visu dvaru kam galėjo parduoti ar pado¬ 
vanoti). 

Prūsijos valdžia naujai įgytąjį kraštą bandė vokietinti: tam 
tikslui paskyrė vokiečius valdininkus; be to, pradėjo kraštą ko¬ 
lonizuoti: buvusiose valstybinėse ir bažnytinėse žemėse įkur¬ 
dino daug įvairių kolonistų. To pat siekė ir vokiškos mo¬ 
kyklos. Tačiau per trumpą vokiečių valdymą vokietinimo pa¬ 
stangos nedavė didesnių vaisių. 

Vyskupystė. Šiaurinė Užnemunės dalis anksčiau priklausė 
Žemaičių, o pietinė — Vilniaus vyskupijai. Norėdama atskirti 
ją nuo Vilniaus ir Žemaičių vyskupų įtakos, Prūsijos valdžia 
įsteigė atskirą, tiesiog popiežiaus priklausomą vyskupiją V i g - 
riuose (1798 m.; 1818 m. ji buvo perkelta į Seinus). Pir¬ 
muoju vyskupu valdžia pasirinko garsųjį pamokslininką Prienų 
kleboną pralotą Karpavičių, tikėdamasi, kad jis bus jai pa¬ 
lankus. Tačiau vyskupas stengėsi ginti Bažnyčios teises ir su 
valdžia nesugyveno; dėl to jam teko net nukentėti. 

Užnemunė Varšuvos kunigaikštystėje ir Lenkų karalystėje. 

1807 m. Prūsija buvo Napoleono užimta. Tais pačiais metais 
Užnemunė buvo priskirta prie Varšuvos kunigaikštystės. Kaip 
visoje kunigaikštystėje, taip ir Užnemunėje buvo įvestas Na¬ 
poleono kodeksas, kuriuo valstiečiai buvo atleisti nuo baudžia¬ 
vos, tik be žemės. 

Žuvus Napoleono galybei, Užnemunė taip pat pasiliko 
Lenkų karalystėje, kur veikė Napoleono įstatymai; jie čia išliko 
ir panaikinus Lenkų karalystę. Užnemunėje Napoleono kodek¬ 
sas, — žinoma, labai papildytas, — tebeveikia dar ir dabar. 

5. Vilniaus universitetas ir Lietuvos švietimo reikalai 
XIX amž. pradžioje 

Universitetas ir švietimo apygarda. Užėmę Lietuvą, rusai 
švietimo įstaigų nepanaikino. Visos mokyklos liko veikti, kaip 
veikusios. Tik Vyriausioji Lietuvos Mokykla dabar buvo pa¬ 
vadinta Vyriausiąja Vilniaus Mokykla ir buvo 
pašalinti kai kurie rusams neištikimi profesoriai. Netrukus bu¬ 
vo padaryta nauja reforma, ir Vyriausioji Mokykla buvo pava¬ 
dinta universitetu (1803 m.). 

Naujasis caras Aleksandras I (1801 —1825 m) 1802 m. Rusi¬ 
joje įsteigė švietimo ministeriją ir visą imperiją padalino į 6 švie¬ 
timo apygardas. Vienos tokios apygardos centru buvo Vilnius; 
prie jos priklausė visos buvusios Lietuvos kunigaikštijos žemės 
ir, be to, dar Voluinė, Podolė ir Kijevo sritis (vėliau tos apy¬ 
gardos ribos buvo kaitaliojamos, bet jos centras visą laiką 
buvo Vilnius). Apygardos viršininku — kuratorium buvo pa¬ 
skirtas caro Aleksandro jaunystės draugas ir artimas patarėjas 


449 . 



Adomas Čartoriskis. Tuo pat metu įsteigtas Vilniaus 
universitetas taip pat priklausė apygardos kuratoriui ir turėjo 

prižiūrėti visas apygardoje 
esančias žemesniąsias moky¬ 
klas. Drauge buvo atgaivinta ir 
kadaise Edukacinės Komisijos 
įsteigta mokytojų seminarija. 

Lenkiškas universiteto cha¬ 
rakteris. Universitete dėstomoji 
kalba buvo lenkiškoji. Kadangi 
daugelis profesorių buvo ne- 
lenkai, tai iš pradžių daugelis 
kursų buvo skaitoma įvairio¬ 
mis kalbomis, ypač lotyniškai 
ir prancūziškai. Bet tiek kura¬ 
torius Čartoriskis, tiek uni¬ 
versiteto vadovybė buvo uolūs 
lenkai, todėl veikiai visos vie¬ 
tos buvo užimtos lenkų, ir Vil¬ 
niaus universitetas pasidarė 
grynai lenkiška įstaiga ir lenkų 
kultūros skleidėju Lietuvoje. 
Taip pat Čartoriskio ir jo pa¬ 
dėjėjų rūpesčiu buvo sulenkin¬ 
tos visos Lietuvos mokyklos; 
jos ir baigė galutinai lenkinti 
Lietuvos bajoriją. 

Pastangos rusinti universitetą. Napoleono antplūdžio metu 
universiteto studentija pasirodė karščiausia senosios Respubli¬ 
kos atgaivinimo šalininkė. Todėl po karo Rusų valdžia ėmė rū¬ 
pintis tą lenkiškosios kultūros centrą paimti į savo įtaką. Ka¬ 
dangi karo metu universitetas buvo sunykęs, daugumas studen¬ 
tijos ir profesorių buvo išvažinėję, tai po karo caras įsakė sutvar¬ 
kyti universitetą pagal senąsias teises. Bet švietimo ministeris 
pirmiausia pasirūpino apvalyti jį nuo rusams nepalankaus ele¬ 
mento. Profesoriai, pasirodę rusams neištikimi, buvo pašalinti. 
Buvo pašalintas net universiteto rektorius, garsus mokslininkas 
Jonas Sniadeckis. Tačiau lenkiškasis universiteto charakteris 



Martynas Odlanickis Počobutas, 

1780—1799 m. Vyriausiosios Lietu¬ 
vos Mokyklos rektorius, garsus 
astronomas (f 1810 m.). 

vis tiek nesusilpnėjo. Universitetas vėl senoviškai susitvarkė ir 
veikiai išgarsėjo, kaip geriausioji lenkų mokslo įstaiga: su juo 
nebegalėjo lygintis nei Lenkijos nei Rusijos mokslo įstaigos. 
Tuo pat metu labai išaugo ir studentų skaičius: tuojau po Na¬ 
poleono karų. jų tebuvo vos apie 150, bet vėliau išaugo iki 1.500. 

Toks universiteto klestėjimas nepatiko rusams, ypač sla- 
vofilams, kurie kaip tik tuo metu Petrapily susiorganizavo į 
draugiją. Jie skelbė, kad didžiosios Lietuvos kunigaikštijos že¬ 
mės nuo amžių buvusios rusų kultūros įta¬ 
koje, kad lenkai ten tesą tik atėjūnai ir kad todėl negalima 
jiems leisti toliau lenkinti krašto. Tam tikslui jie reikalavo pa¬ 
keisti visą Vilniaus apygardos švietimo sistemą. 

Slavofilų pastangos nenuėjo niekais. Apygardos kuratorius 
Čartoriskis (1824 m.) buvo priverstas pasitraukti. Jo vietą už¬ 
ėmė ištikimas caro tarnas Novosilcevas. Jis tuojau pa¬ 
naikino lenkų kalbą universiteto kanceliarijoje, ir visi raštai bu¬ 
vo pradėti rašyti rusiškai. Universiteto rektoriai, ligi tol ren¬ 
kami, dabar buvo pradėti skirti. Be to, jis ėmė kontroliuoti ir 
profesorių paskaitas. Kad per jas nebūtų skleidžiamos valdžiai 
nepalankios mintys, profesoriams buvo įsakyta iš anksto pateikti 
švietimo ministeriui paskaitų konspektą. Susirūpinta ir studen¬ 
tija. Iš pačios studentijos parinktiems šnipams buvo pavesta sekti 
jos gyvenimą. 

Tačiau visos tos priemonės mažai tepadėjo. Tautiškoji len¬ 
kų idėja universitete ir studentų bajorų tarpe jau buvo įsi¬ 
galėjusi, ir jos jau nebegalima buvo nuslopinti. 1831 m. suki¬ 
limas parodė, kad iš universiteto negalima laukti ištikimumo 
valdžiai. Tuomet valdžia pasiryžo jį visai panaikinti ir 1832 m. 
uždarė. 

Lietuviškumas Vilniaus universitete. Rusams užimant Lie¬ 
tuvą, jos bajorija jau buvo aplenkėjusi. Bendroji nelaimė ją 
dar labiau suartino su lenkais. Dabar išsigelbėjimo ir valstybės 
atgaivinimo viltis tebuvo bendrai veikti su lenkais. Nepriklau¬ 
somojo gyvenimo laikais nors bajorija ir didikai buvo sulenkėję, 
tačiau savo kraštą norėjo išlaikyti savaimingą. Dabar jie jautėsi 
turį vieną bendrą priešą, su kuriuo bendrai reikėjo kovoti. Apie 
pasipriešinimą kultūrinei lenkų veiklai Lietuvoje nebebuvo nė 
kalbos. Lenkiškasis universitetas ir taip pat jo prižiūrimos len- 

kiškosios mokyklos lenkino dar išlikusią nesulenkėjusią smul¬ 
kiąją bajoriją ir į mokyklas patenkančius valstiečių vaikus. 
Tačiau didžiosios Lietuvos kunigaikštijos tradicijos dar tebe¬ 
buvo gyvos, ir universitetas pasidarė jos praeities ir jos 
krašto tyrinėjimo centru. Tik jis maža tekreipė dė¬ 
mesio į krašto tautiškumo 
klausimą. Tiek Lietuvos 
kilimo, tiek ateiviams uni¬ 
versiteto nariams daugiau¬ 
sia rūpėjo politinė krašto 
praeitis, ne jo kultūra: be¬ 
veik visi tarė Lietuvą esant 
vv neabejojamai lenkiškosios 

kultūros kraštą. 

Bet tuo pačiu metu va¬ 
karų Europoje iš Rugio, o 
vėliau iš Rėzos leidinių pa¬ 
žintoji lietuvių tautosaka 
sudomino pačius žymiuosius 
mokslininkus. Kai Lesingas, 
Herderis ir Goethė parodė 
savo susidomėjimą lietuvių 
tautosaka, su ja panoro susi¬ 
pažinti ir lenkų mokslinin¬ 
kai. Iš Krokuvos atėjo į Vil¬ 
nių prašymas, kad arčiau 
lietuvių stovįs universitetas 
patyrinėtų jų praeitį ir šį 
tą praneštų Mokslo Mėgėjų Draugijai Krokuvoj. Tokį pra¬ 
nešimą Krokuvoje padarė Vilniaus universiteto garbės narys, uk¬ 
mergiškis kunigas Ks. Bauža. Savo tyrinėjimus jis paskelbė 
ir atskira knyga — „Apie lietuvių tautos ir kalbos kilmę" 
(1806 m.), kurioje ragina gelbėti lietuvybę. 



Adomas Jurgis Čartoriskis, 

Vilniaus švietimo apygardos kuratorius 
(1770-1861 m.). 


Bauža savo knygoje kaltina Lietuvos bajoriją, kad ji nesirūpi¬ 
nanti savo kalba, kad nekurianti savos literatūros. Esą, nenorį lie¬ 
tuviškai kalbėti net tie, kurie ir moką. Liaudis tebekalbanti lietu¬ 
viškai, tačiau turinti mokytis lenkiškai, kad galėtų susikalbėti su 
ponais. Kalti esą ir dvasininkai, kurie nesimoką lietuviškai, o verčią 

lietuvius mokytis lenkiškai. Kad lietuvių kalba nežūtų, jis siūlo 
įsteigti Lietuvą mylinčių ir lietuvių kalbą mokančių draugiją, kuri 
rinktų tautosaką, senienas ir rūpintųsi leisti liaudžiai ir kunigams 
reikalingas lietuviškas knygas. Be to, jis įrodinėja, kad lietuvių pro¬ 
senoliai buvę Romos nukariautojai geruliai ir kad senovėje jie tu¬ 
rėję didelę literatūrą, kuri žuvusi dėl nelemtų istorinių aplinkybių. 

Baužos mintys sukėlė didelį atgarsį mokslininkų ir lietuvių 
veikėjų tarpe. Ypač juo buvo susižavėjęs D. Poška, pats 
globojęs lietuviškosios kultūros palaikus savo Baubly ir rašęs 
žemaitiškai. Tik to meto Vilniaus universiteto garsenybė, isto¬ 
rikas profesorius Lelevelis, įrodinėjo Baužos lietuvių kil- 
dinimo iš gerulių nemoksliškumą. 

Lietuvių kalbos katedros klausimas universitete. Šito sąjū¬ 
džio metu, ne be sąryšio su Baužos darbais, iškilo projektas 
įkurti Vilniaus universitete lietuvių kalbos katedrą (1822 m.). 
Projekto autorius buvo universiteto bibliotekininkas K. Kantri- 
mas. Katedros vedėju buvo numatytas raseiniškis mokslintas ba¬ 
joras Uvainis. Tačiau projektas nebuvo įvykdytas. Mat, kaip 
tik tuo metu prasidėjo rusų reakcija prieš lenkiškąją universiteto 
linkmę, ir vadovybei nebebuvo kada galvoti apie savo darbo 
plėtimą; reikėjo tik rūpintis išlaikyti tai, kas pasiekta. 

Kantrimas savo memoriale kuratoriui Čartoriskiui rašo, esą, 
didesnėje lietuviškųjų gubernijų dalyje kaimiečiai kalbą lietuviškai. 
Nemaža lietuviškai kalbančių esą ir Lenkų karalystėj (t. y. Užnemu¬ 
nėj) ir Prūsuose. Tilžėj, Klaipėdoj, iš dalies ir Karaliaučiuj lietuviškai 
esą atliekami net prekybos reikalai; tose srityse lietuviškai atliekama 
dalis pamaldų ir lietuviškai žmonės mokomi tikybos. Toji kadaise 
galingos tautos kalba galinti paaiškinti daugelį Lietuvos, Lenkijos, 
Prūsijos, Rusijos ir totorių istorijos smulkmenų. Prūsuose, ypač Kara¬ 
liaučiaus universitete, kur esanti speciali katedra, lietuvių kalbos mo¬ 
koma jau keli amžiai. Be lietuvių kalbos ten negalima užimti klebonų 
ir valdininkų vietų. Ten iš pareigos jos mokąsi dvasininkai ir tie pa- 
saulininkai, kurie ruošiąsi teisėjais ir policijos valdininkais. Kad 
Vilniaus universitete būtų dėstoma lietuvių kalba, — visuomenė 
seniai pageidaujanti, o tatai, esą, galima lengvai įvykdyti, ir nebran¬ 
giai teatseitų. Lietuviškai, rašo Kantrimas, turėtų mokytis ypač Že¬ 
maičių, o iš dalies ir Vilniaus vyskupijos klierikai, dalis mokytojų 
seminarijos mokinių, o, be to, iš to turėtų naudos ir tie, kurie norį 
gauti vietas lietuviškose apskrityse. 

Kaip į tą memorialą pažiūrėjo Čartoriskis, nėra žinių. 

Universiteto reikšmė Lietuvai. Nors universitetas buvo 
grynai lenkiškas, tačiau, būdamas Lietuvos centre, jis turėjo di¬ 
delę reikšmę ir Lietuvai. Lietuvos kilimo jo profesoriai ir stu¬ 
dentai iš tradicijos ir iš savo krašto meilės daug dėmesio kreipė 

į Lietuvos praeitį. Todėl kaip tik šituo metu prasidėjo moks¬ 
liškas Lietuvos istorijos tyrinėjimas ir bu¬ 
vo išspausdinta nemaža istorinių veikalų. Ir vėliau, kai univer¬ 
sitetas jau buvo uždarytas, apie jį susibūrusi krašto ir jo seno¬ 
vės mylėtojų grupė liko Vilniuje ir iki pat Muravjovo laikų 
varė Lietuvos tyrinėjimo darbą, rinko senienas, kūrė muziejus 
ir t. t. Taip pat universiteto įtakoje kiek vėliau Lydos bajoras 
T. Norbutas parašė pirmąją didžiulę (9 tomų) Lietuvos isto¬ 
riją. Universitetui sukėlus susidomėjimą Lietuvos senove, iš¬ 
kilo gausi lenkų romantiškoji literatūra, kuri beveik visas temas 
ėmė iš Lietuvos istorijos. Čia ypač pasižymėjo universiteto 
auklėtiniai Mickevičius, Kraševskis, Kondratavičius ir daugelis 
kitų. Jų tad raštai, išidealizavę Lietuvos senovę, išauklėjo Lie¬ 
tuvos bajoriją, kuri, ir lenkiškai kalbėdama, gerbė ir mylėjo 
savo tėvynę Lietuvą, o save laikė tik lenkiškos kultūros lietu¬ 
viais. Iš antros pusės, tie patys raštai kiek vėliau labai paveikė 
iš liaudies tarpo kilusią lietuviškąją inteligentiją. Kovodama dėl 
savo tautos teisių, ji labiausiai gaivinosi ta išidealizuotąja seno¬ 
ve. Todėl ir Kudirka į mūsų himną įrašė: „Iš praeities Tavo 
sūnūs te stiprybę semia". 

Pirmieji tikri, susipratę lietuviai, buvę aiškioje Vilniaus uni¬ 
versiteto dvasios įtakoje, buvo Daukantas ir Valan¬ 
čius, — abudu Vilniaus universiteto auklėtiniai. Daukantas 
dar tebestudentaudamas (1822 m.) parašė pirmą savo istorinį 
veikalą — „Darbus senovės lietuvių ir žemaičių" (išspausdintą 
vos 1929 m.). Vėliau jis dar parašė „Būdą senovės lietuvių" 
(1845 m.) ir dviejų tomų „Lietuvos istoriją" (išspausdintą tik 
1893 m.). Valančius taip pat parašė pirmą savo istorinį vei¬ 
kalą — „Žemaičių vyskupystę" (2 tomus, 1848 m.). Tai buvo 
pirmieji mokslo veikalai, parašyti lietuviškai. 

Kitos Lietuvos mokyklos XIX amž. pradžioje. Kai rusai 
užėmė Lietuvą, joje tebuvo apie 80 mokyklų. Dėl karų, ėjusių 
paskutiniais Respublikos gyvenimo metais, daugelis mokyklų 
išnyko. Rusų valdžia Edukacinę Komisiją paliko, tačiau nesi- 

ėmė išlaikyti mokyklų. Tos mokyklos, kurios liko, buvo pa¬ 
vestos išlaikyti vienuolynams, o pradžios mokyklas ir toliau iš¬ 
laikė parapijos. Edukacinės Komisijos turtai buvo valdžios per¬ 
imti, bet ji išlaikymą tedavė tik vienai Vilniaus Vyriausiajai Mo¬ 
kyklai, o vėliau — universitetui. Edukacinė Komisija teprižiū¬ 
rėjo tik mokymą. 

Patys rusai bandė steigti ir savo pradžios mokyklų, tačiau 
jiems nesisekė, nes jos buvo taikomos rusams pravoslavams, 
kurių Lietuvoje beveik nebuvo. Todėl, nepaisant Rusų valdžios 
pastangų, — iki pat smarkios rusifikacijos pradžios, kuri prasi¬ 
dėjo po 1863 m. sukilimo, — rusų mokyklos Lietuvoje dides¬ 
nės reikšmės neturėjo. 

6. Tautiškasis Žemaičių bajorų sąjūdis XIX amž. pradžioje 

Žemaičiuose visuomenė buvo kiek kitokia, negu kitose Lietu¬ 
vos dalyse. Čia bajorijos buvo labai daug, bet ji daugiausia 
buvo neturtinga ir mažai kuo tesiskyrė nuo valstiečių; ji tik tu¬ 
rėjo politines teises ir galėjo užimti valstybines vietas. Tačiau 
būdami neturtingi, bajorai čia tebebuvo nenutolę nuo liaudies 
ir tebekalbėjo lietuviškai. Valstiečiai čia taip pat buvo geresnėje 
būklėje; daugelis jų iki pat rusų valdymo pradžios tebebuvo 
činšininkai, o ne baudžiauninkai. Todėl jie beveik buvo lygūs 
su smulkbajoriais. 

Rusų valdžioje visų būklė pakitėjo. Bajorija tebebuvo 
laisva ir tebeturėjo savivaldybę, bet valstybės valdymo inicia¬ 
tyva iš jos jau buvo atimta. Daug labiau pablogėjo valstiečių 
būklė, nes visur buvo įvesta sunki baudžiava. Tuo tarpu jau 
nuo XVIII amž. galo, veikiant Edukacinės Komisijos moky¬ 
kloms, švietimas Žemaičiuose buvo pakilęs. Ir neturtingų bajorų 
tarpe atsirado apsišvietusių žmonių, kurie, mylėdami savo kraš¬ 
tą, ėmė domėtis viskuo, kas sava. Neužmiršo jie nė savo kal¬ 
bos; vienas kitas pradėjo bandyti žemaitiškai rašyti ir rinkti 
savo krašto padavimus ir įvairias senienas. 

Šitą sąjūdį dar labiau sustiprino susidomėjimas lietuviš¬ 
kumu, kurį paskatino Vilniaus universitetas, ir XIX amž. pra¬ 
džioje pasirodęs visuotinis susidomėjimas lietuvių kalba ir lie¬ 
tuviškosios rašliavos pagyvėjimas Mažojoje Lietuvoje (kaip tik 

tuo metu — 1818 m. — Rėza išleido Duonelaičio raštus, o netru¬ 
kus — 1825 m. — ir išgarsėjusį savo dainų rinkinį). 

Žemaičių tautiškojo ir kultūriškojo judėjimo centras buvo 
vyskupo Juozo Arnulfo Giedraičio rezidencija — Alsė¬ 
džiai; pats vykupas buvo karštas žemaičių patriotas ir 
uolus švietimo rėmėjas. Jis išleido savo lietuviškąjį Šv. Rašto 
vertimą (1816 m.), jo raginami kunigai prie bažnyčių steigė 
mokyklas. 

Įsitraukę į tą sąjūdį, žemaičiai pirmiausia susirūpino kalba. 
D. Poška net ėmė rašyti žemaitišką žodyną ir tam tikslui 



D. Poškos Baublys. 

1812 m. Poška iš tuščiavidurio ąžuolo 
padarė 3 trobeles, kuriose buvo įtaisyti 
muziejėliai; Bijotuose, paliai Skaud¬ 
vilę, jos dar tebestovi. 

Visi to sąjūdžio bajorai, kad 
rūpinosi lietuviškosios kalbos gryi 


rinko senas knygas. K. Za¬ 
bitis Nezabitauskas 
išleido lietuviškųjų knygų bi¬ 
bliografiją, S. Stanevi¬ 
čius — lietuviškų dainų rin¬ 
kinį. Kad nebūtų darkoma 
žemaičių kalba, bajorai ir ku¬ 
nigai pradėjo spausdinti nau¬ 
jų maldaknygių, giesmynų ir 
elementorių. 

Be to, buvo renkamos se¬ 
nienos ir seni istoriniai doku¬ 
mentai, o D. Poška savo 
Baubly įtaisė net senienų mu¬ 
ziejų. Jis taip pat bandė rašyti 
ir Lietuvos istoriją. 

Tuo pat metu net pradėta 
lietuviškai kurti ir versti sve¬ 
timų kūrinių į lietuvių kalbą. 
Lietuviškai rašė Poška, 
Stanevičius, Klemen¬ 
tas, Vilentas ir nemaža 
kitų, tačiau daugumas jų kū¬ 
rinių ir vertimų liko rankraš¬ 
čiuose, neišspausdinti, 
ir mylėjo savo kraštą, kad ir 
umu, tačiau neskelbė jokių — 

nei socialinių nei tautinių — idėjų, nes lietuviškasis elementas dar 
nebuvo tiek susipratęs, kad galėtų veržtis iš nusistojusios 
santvarkos formų. Mylėdami savo kraštą, jie buvo žlu¬ 
gusios senosios valstybės patriotai ir kartu s u 
visa bajorija svajojo apie jos atgaivinimą, — toliau jie nesiekė. 
Net Poška, apdainuodamas mužiko vargus, nė neketina jo kurs¬ 
tyti, tik ragina kantriai nešti savo naštą. 

Todėl veikiai nauji politiniai įvykiai — skaudžiai rusų nu¬ 
malšintas 1831 m. sukilimas — sustabdė tą judėjimą, ir gražus 
Žemaičių bajorijos tautiškasis sąjūdis apmirė. Tautiškasis ju¬ 
dėjimas vėl atgijo ir šį kartą jau nebepasiliovė, tik prasiveržus 
į viešąjį gyvenimą iš lietuviškojo kaimo kilusiai inteligentijai. 

7. Valstiečių klausimas XIX amž. pradžioje 

Valstiečių būklė. Lietuvai patekus į Rusų valdžią, žymiai pa¬ 
blogėjo. Rusijoje valstiečiai buvo beteisiai vergai, su ku¬ 
riais ponas galėjo elgtis kaip tinkamas: galėjo juos pardavinėti, 
prakortuoti, panorėjęs į katorgą išsiųsti ir vėl susigrąžinti. Par¬ 
davinėdavo net išskirdami vyrus nuo žmonų ir tėvus nuo vaikų. 
Valstiečiams buvo uždrausta kam nors pasiskųsti. Nors ir Lie¬ 
tuvoje tuo metu nebuvo jokių valstiečius ginančių įstatymų, ta¬ 
čiau čia tokie nežmoniški papročiai buvo retas dalykas. Įsivieš¬ 
patavus rusams, pradėjo įsigalėti jų baudžiavos papročiai ir Lie¬ 
tuvoje. Ypač pablogėjo valstiečių būklė valstybiniuose dva¬ 
ruose, kurių daugumas buvo išdalinta rusų generolams; šie 
tuojau čia įvedė savo papročius ir ėjo pavyzdžiu Lietuvos 
bajorams. 

Be to, buvo padidinti ir valstiečių mokesčiai. Anksčiau 
buvo mokėta nuo valdomosios žemės ir nuo „dūmo", t. y. nuo 
sodybos, o rusai įvedė mokestį nuo žmogaus (nuo „dūšios"). 
Taip pat nepaprastai valstiečius vargino rekrūtų pareiga (vyrus 
paimdavo į kariuomenę net 25 metams). 

Sumanymai panaikinti baudžiavą. Nauja priespauda kil¬ 
nesniųjų žmonių tarpe sukėlė užuojautos valstiečiams. Vilniaus 
vysk. Kasakauskas išleido atsišaukimą (1800 m.), kuriuo ragino 
bajoriją parodyti daugiau žmoniškumo ir rūpintis valstiečiais, 
nes jie, anot vyskupo, „yra mūsų artimi ir broliai, žmonės vie- 

Rekrutas atsisveikina su savo šeima. 

(Mašinsko paveikslas). 

nos su mumis prigimties, vieno tikėjimo, kurie mums darbuojasi, 
liedami prakaitą". Kai 1803 m. caras „laisvųjų artojų" įstatymu 
leido iš baudžiavos atleisti valstiečius, tai keletas bajorų tuo 
pasinaudojo ir mirdami testamentais atleido savo valstiečius. 
Vienas joniškėlietis Ig. Karpis atleido be žemės net 7.000 
valstiečių; atleido ir kai kurie kiti bajorai. Tuo būdu vėl 
atsirado valstiečių činšininkų. Tačiau neilgai laisvi išbuvo ir 
šitie atleistieji: vieni anksčiau, kiti vėliau, jie vėl buvo grąžinti 
į baudžiavą, kaip grįžo į ją ir prieš rusams užimant kraštą atlei¬ 
stieji (žr. 424 psl.). 

Ne tiktai paprastas žmoniškumas baudžiauninkams, bet ir 
pavyzdys, o taip pat ir iš Vakarų ateinančios prancūzų revoliu¬ 
cijos idėjos veikė Lietuvos bajoriją. Taip antai, ji matė, kad 
baudžiava naikinama Mažojoje Lietuvoje (1807 m.), kad ji 

buvo panaikinta Napoleono sukurtoje Varšuvos kunigaikštijoje, 
į kurią buvo patekusi ir lietuviškoji Užnemunė. Baudžiavos 
panaikinimą siūlė ir Oginskis savo busimosios didžiosios Lie¬ 
tuvos kunigaikštijos projekte; apie valstiečių būklės palengvi¬ 
nimą daug buvo kalbėta ypač Napoleono žygio į Rusiją metu. 

Bet kai po to bajoriją prislėgė nusivylimas ir rusų kerštas, kiek 
laiko buvo liautasi galvoti apie palengvinimus valstiečiams. 

Baudžiavos panaikinimo klausimas 1817 m. seimeliuose. Vals¬ 
tiečių atleidimo klausimą vėl išjudino 1816 m. baudžiavos pa¬ 
naikinimas Estijoje, o 1817 m. — Kurše ir Vidžemėje, t. y. Lat¬ 
vijoje be Latgalos, kurioje baudžiava buvo vėliau panaikinta 
(kartu su Lietuva ir visa Rusija). Tuo pat metu apie valstiečių 
atleidimą pradėjo galvoti ir Lietuvos bajorai. Vieni jų iš to 
tikėjosi pigių darbininkų, kiti, labiau nuskurdę, tikėjosi tuo 
būdu atsikratyti karo nuvargintiems valstiečiams reikalingų pa¬ 
šalpų ir atsikratyti valdžios bylų dėl rekrūtų. Tuojau buvo 
pradėta svarstyti, kaip įvykdyti tą atleidimą. Ypač už bau¬ 
džiavų panaikinimą stojo Vakarų idėjomis susižavėjusi jaunuo¬ 
menė. Ir iš tikro 1817 metų seimeliai rinkosi baudžiavos pa¬ 
naikinimo šūkiais. Ypač radikalus pasirodė Ukmergės apskri¬ 
ties (pavieto) seimelis. Instrukcijoje savo atstovams į guberni¬ 
jos seimelį ukmergiškiai aiškiai reikalavo atleisti valstiečius nuo 
baudžiavos, tik be žemės. Tačiau Vilniuje gubernijos seimely 
dėl to kilo didelis triukšmas. Atsirado tokių, kurie pranašavo, 
kad, paskelbus laisvę, kraštas nušvisiąs revoliucijos ugnimi, kaip 
kad buvę Europos vakaruose. Ginčai pagaliau išardė visą sei¬ 
melį, o iš Petrapilio po to atėjo perspėjimas, kad bajorija be vy¬ 
riausybės žinios tokių opių klausimų nesvarstytų. Tas klausimas 
tuo ir pasibaigė. 

Tuo tarpu valstiečius pasiekė žinios apie laisvės sumany¬ 
mus. Nesulaukdami laisvės, jie nerimo ir visą kaltę metė ant 
savo ponų. Todėl caras Mikalojus I (1825—1855 m.), ženg¬ 
damas į sostą, savo manifeste pabrėžė, kad valstiečiai savo pa¬ 
reigas eitų ir toliau, kaip ėję. Tuo būdu tas klausimas nebebuvo 
pajudintas iki XIX amž. antrosios pusės. Tik prasidėjusio su¬ 
kilimo metu valstiečiai vėl gavo vilčių, kad jų būklė bus pa¬ 
gerinta. 


8. 1831 m. sukilimas 

Slaptosios organizacijos Lietuvoje. Kai prieš bajorijos pa¬ 
stangas įgyti daugiau laisvių prasidėjo Rusų valdžios reakcija 
ir persekiojimai, kai rusai pradėjo spausti Vilniuje klestėjusį 

universitetą, — bajorijos tarpe ėmė plisti slaptos organizacijos. 
Viena iš stipriausiųjų to meto organizacijų buvo masonai. 
Tai buvo liberališka šviesuomenės organizacija, kuri, gėrėdamasi 
švietimo ir prancūzų revoliucijos idėjomis, norėjo pakelti ekono¬ 
minę ir kultūrinę krašto gerovę. Tada ji dar nebuvo priešbaž- 
nytinė, ir jos narių tarpe buvo nemaža aukštų dvasininkų. Lietu¬ 
voje tuo tarpu įsikūrė net kelios masonų ložės (Vilniuje, Rasei¬ 
niuose ir kt.). 

Bet daug veiklesnės buvo slaptosios jaunimo organizacijos, 
kurios rusų priespaudos įtakoje įsikūrė Vilniaus universitete 
ir kitose mokyklose. Veiklesnieji universiteto studentai pir¬ 
miausia įkūrė slaptą Filomatų (mokslo mėgėjų) Draugiją, 
kurios tikslas buvo lavintis ir dirbti visuomenei. 
Draugija buvo negausinga, nes į ją buvo priimami tik visiškai 
patikimi ir kuo nors pasižymėję studentai (poetai, rašytojai, 
rimtai ruošiąsi mokslui ir 1.1.). Jų tarpe buvo ir didysis poetas 
Mickevičius, kurio raštai jau tada susirenkančio būrelio tarpe su¬ 
keldavo nepaprastą entuziazmą. Netrukus buvo įkurta Fila¬ 
retų (doros mėgėjų) Draugija, į kurią buvo stengiamasi įtrauk¬ 
ti daugiau narių. Ir jos tikslas buvo panašus — mokslas, 
draugiškumas ir tėvynės meilė. Panašiais tikslais 
buvo įsteigta ir vadinamoji Spindulingųjų Draugija 
(Promienišci), kuri buvo grynai visuomeniška ir rūpinosi skleisti 
kilnias žmoniškumo ir patriotizmo idėjas, bendraudama su pla¬ 
čiaisiais jaunuomenės sluoksniais. Tam tikslui ji rengė visokius 
pasilinksminimus, vakarėlius ir 1.1. Be to, Kėdainių, Kražių ir 
kt. mokyklose buvo įsikūrusių į vilniškes panašių organizacijų, 
pasivadinusių Juodaisiais Broliais. 

Pagaliau, be masonų ir jaunimo organizacijų, Vilniuje vei¬ 
kė dar savotiška, tų pačių tikslų organizacija — Nenaudėlių 
Draugija (Toįvarzystivo Szubrawcow). Savo idėjoms skleisti 
ji turėjo net laikraštį — „Gatvės Žinias" (Wiadomošci 
Brukoive); jame skaudžiai išplakdavo savo visuomenės ne¬ 
rangumą ir apsileidimą. 

Nė viena tų organizacijų savo įstatuose neturėjo politinių 
tikslų; tačiau žadindamos patriotizmą ir ragindamos rūpintis 
savo krašto reikalais, jos savaime kėlė nepasitenkinimą tais, ku¬ 
rie tą darbą trukdė. Taip buvo auklėjamas jaunimas, kuris pa- 



siryžo, kad ir maišto keliu, išvaduoti savo kraštą iš Rusų jungo. 
Tą nuotaiką ugdė ir pats universitetas, o ypač iškalbingas ir 
gabus istorijos profesorius Lelevelis, kurio paskaitų su¬ 
sirinkdavo klausyti ne vien studentai, bet ir daugybė vilniečių. 

Tik visai netikėtai beplintantį judėjimą 1823 m. išardė rusai. 
Vienas Vilniaus gimnazijos mokinys ant lentos užrašė: „Te¬ 
gyvuoja gegužės 3 d. konstitucija!" (mat, ši reforminio 
seimo konstitucija lenkų ir Lietuvos bajorijos buvo laiko¬ 
ma siektinu idealu ir laisvės garantija). Tuojau po to prasi¬ 
dėjo kratos ir areštai mokinių ir studentų tarpe. Prof. Lelevelis 
turėjo pasišalinti į Lenkiją, o visi žymesnieji studentų vadai 
buvo ištremti. Buvo ištremtas ir patsai filaretų vadas Tomas 
Žanas. Taip pat buvo ištremtas į Rusiją ir Ad. Mickevičius, 
kuris tuo tarpu jau buvo mokytoju Kaune, tačiau su studen¬ 
tais tebepalaikė glaudžius ryšius, siuntinėjo jiems savo raštų 
ir 1.1. Tuo pat metu prasidėjo kratos ir kitose vietose. Dau¬ 
gelis buvo areštuota ir ištremta. Kražiuose tais pačiais 1823 m. 
buvo išardyta Juodųjų Brolių Draugija, kuri taip pat jau vie¬ 
šai buvo pradėjusi rodyti savo veikimą. 

Bet šitie Rusų valdžios persekiojimai nesustabdė judėjimo. 
Bajorija ėmė nerimauti ir tartis, ką daryti. Visi buvo pasiruošę 
sukilti; reikėjo tik kibirkšties. O ji buvo lenkų mesta: 1830 m. 
jie sukilo, norėdami savo karalystę išvaduoti iš Rusų caro 
valdžios ir suvienyti visas iki pirmojo padalinimo turėtąsias 
žemes. 

Lenkų sukilimas. Napoleono nugalėtojai 1815 m. Vienos 
kongrese stengėsi atstatyti Europoje senąją priešrevoliucinę san¬ 
tvarką. Su revoliucijos idėjomis kovoti buvo sudaryta Šven¬ 
toji Sąjunga. Tačiau revoliucijos paleisti žmogaus laisvės 
šūkiai Napoleono šeimininkavimo metu Europoje jau buvo su¬ 
kėlę ir tautų laisvės šūkius. Restauruotoji monarchija neatsilai¬ 
kė nė Prancūzijoje: 1830 m. ten įvyko nauja revoliucija, o tuo¬ 
jau po to sukilo ir išsiskyrė iš bendrosios su olandais valstybės 
(Niderlandų) belgai. Kadangi Lenkų karalystėje tuo tarpu jau 
buvo išaugęs griežtas konfliktas tarp daugiau laisvės trokštan¬ 
čios lenkų visuomenės ir tas laisves dar labiau siaurinančios 
Rusų valdžios, tai tų pačių metų lapkričio mėnesį Varšuvoje įvy¬ 
ko sukilimas. Prancūzų ir Belgų sukilimų pasisekimas, Pran- 

cūzų ir Anglų suteiktoji belgams parama davė vilties lenkams, 
kad ir jiems pasiseks, kad Anglija su Prancūzija parems ir juos. 
Tačiau jie apsivylė: niekas neatėjo į pagalbą, ir po kruvinų kovų 
Lenkų karalystės autonomija buvo panaikinta. 

Sukilimas Lietuvoje. Atėjus lenkų sukilimo žiniai, Vilniu¬ 
je tuojau susidarė specialus komitetas, kuris turėjo vadovauti 
Lietuvos sukilimui. Bet sąlygos sukilti buvo labai nepalankios: 
jam nebuvo dar pasiruošta ir nebuvo ginklų. Rusų valdžia dar 
prieš sukilimą gabesniuosius žmones buvo ištrėmusi, ir visam 
krašte neatsirado tinkamo vadovauti žmogaus. 

Valstiečių sukilimas. Komitetas laukė, kad len¬ 
kai tuojau atsiųs į Lietuvą savo kariuomenės, bet veltui, nes len¬ 
kams nesisekė. Rusams kontroliuojant kelius, buvo sunku susi¬ 
siekti su Varšuva. Komitetas nežinojo, nė ką veikti. Kaip tik 
tuo metu ėmė bruzdėti valstiečiai, kurie pažiūrėjo į sukili¬ 
mą, kaip į savo socialinį išsilaisvinimą. Trokšdami baudžiavos 
panaikinimo, jie pirmieji sukilo: rusams pradėjus rinkti re¬ 
krūtus, jie vienoje kitoje vietoje pasipriešino. Ypač plačiai 
išsiplėtė valstiečių sukilimas Gintiliškių ir Salantų parapijose 
(Telšių apskr.). Bet čia sukilėliai buvo rusų kariuomenės iš¬ 
vaikyti ir pabėgo į Prūsiją. Nepaisydami to nepasisekimo, val¬ 
stiečiai buvo sukilę ir kitose srityse. Tik vėliau, kai pamatė, 
kad ponai nė negalvoja apie baudžiavos panaikinimą, — jie 
pradėjo bėgti iš sukilėlių eilių. 

Bajorijos sukilimas. Nors atskiri bajorai vadova¬ 
vo ir valstiečių bruzdėjimui, tačiau organizuotai jie sukilo vėliau. 
Pirmieji nutarė sukilti ir surašė sukilimo aktą Raseinių bajorai 
(1831 m. kovo 25 d.). Tą pačią dieną 50 raitelių, 100 pėsčiųjų 
šaulių ir 400 valstiečių užėmė Raseinius. Šitas raseiniškių pa¬ 
sisekimas sujudino visus kitus. Tuojau visose apskrityse ėmė 
rinktis bajorai, skelbti sukilimo aktus, pasižadėjimus susijungti 
su Lenkija, ir labai greit sukilėlių rankose atsidūrė visa Lie¬ 
tuva. Rusai liko tik Kaune ir Vilniuje. Bet toliau sukilėliams 
jau nebesisekė. Nuo Vilniaus jie buvo atmušti; jie taip pat 
negalėjo prisimušti ir prie Palangos, kur turėjo būti atgabenti 
Anglijoje nupirkti ginklai. Netrukus sukilėliai buvo visiškai 
išblaškyti. Jų būriai turėjo išsislapstyti miškuose ir, rinkdami 
jėgas, laukti lenkų paramos. 

Kariuomenės žygiai. Po kurio laiko Varšuvos sukilėlių 
priešaky atsistojo M. Radvila. Jau vienas jo vardas rodė Len¬ 
kijos sukilėlių bendrumą su Lietuva, ir Varšuvoje tuojau susi¬ 
darė iš Lietuvos kilusių bajorų komitetas. Šis komitetas suki¬ 
limo vadovybei įteikė pa¬ 
reiškimą, kad prie jo pri¬ 
sidedanti ir Lietuva. Ta¬ 
da buvo išsiųsta į Lietuvą 
kariuomenės, kuriai vado¬ 
vavo generolas Gelgaudas. 

Pirmiausia reguliarinė ka¬ 
riuomenė ir visos sukilė¬ 
lių pajėgos buvo suburtos 
Vilniui pulti. Tačiau puo¬ 
limas nepasisekė. Netekęs 
2.000 žmonių, Gelgaudas 
pasitraukė į Raseinius. 

Tuo tarpu rusai atsiėmė 
Ukmergę, Jonavą ir Šiau¬ 
lius. Norėdami sukilėlių 
nuotaiką pakelti, vadai nu¬ 
sprendė pulti Šiaulius. Ta¬ 
čiau ir čia nepasisekus, 
nuotaika dar labiau nukri¬ 
to. Tada Kuršėnuose 
įvyko paskutinis vadų pa¬ 
sitarimas, kur pasirodė di¬ 
džiausia tarp jų nesantar- Emilija Pliaterytė, 

vė: vieni kitiems prikai- herojiška sukilėlių vadė, gavusi 

v • i • i . • kapitono laipsni (t 1831 m.), 

siojo, kiekvienas norėjo F v ' 

vadovauti, bet nieko neveikė, tiktai paradavo ir puotavo. Krašto 
bajorija buvo labai nepatenkinta generolais. Pagaliau generolai 
sutarė savo jėgas perskirti: Chlapovskis ir Gelgaudas turėjo eiti 
į Kauną, Dembinskis į Kuršo pasienį, o Rohlandas į Palangą. 
Bet Chlapovskis, kurio vadovybėje buvo ir Gelgaudas, užuot 
kovojęs su rusais, prieš pereidamas Prūsijos sieną, padėjo gink¬ 
lus. Tuo pat metu ten buvo atžygiavęs ir Rohlandas; Chla- 
povskio kariuomenei padedant ginklus, iš Rohlando būrio pasi- 

girdo šauksmas: „Klasta!" — ir vienas karininkas prijojęs nu¬ 
šovė Gelgaudą, laikydamas jį to negarbingo žygio kaltininku. 
Bet po keleto dienų, padėjęs ginklus, į Prūsiją perėjo ir Roh- 
lando būrys. 

Tuo būdu reguliarinės kariuomenės Lietuvoje teliko tik 
Dembinskio rinktinė (apie 3.500 karių). Rusai tuo tarpu atga¬ 
beno į Lietuvą daugiau savo kariuomenės, ir Dembinskiui nebe¬ 
įmanoma buvo kariauti. Tačiau jis neketino pasiduoti. Padaręs 
tikrai didelį žygį, nugalėjęs daugybę kliūčių, jis laimingai pra¬ 
simušė iki Varšuvos, kur buvo iškilmingai sutiktas ir už nuo¬ 
pelnus paskirtas Varšuvos gubernatorium. 

Sukilimo numalšinimas. Dembinskiui išvykus, Lietuvoje 
nebeliko jokios stipresnės pajėgos. Rusų kariuomenei jau 
nebeteko kovoti, o tik sukilėlius gaudyti. Užimdama miestus 
ir miestelius, ji viską plėšė ir žudė nekaltus žmones. Ypač 
nukentėjo Ašmena. Užėmę miestelį, rusai išplėšė ne tik gyven¬ 
tojų namus, bet ir bažnyčią, išžudė apie 80 žmonių, o tuos, ku¬ 
riuos įtarė dalyvavus sukilime, prisirišę prie patrankų nusivarė 
į Vilnių. Tokiomis žiauriomis priemonėmis 1831 m. rudenį buvo 
likviduotas sukilimas. 

Sukilimo padariniai. Sukilimas nedavė niekam naudos. 
Lenkijos autonominė karalystė buvo panaikinta, Lietuva ir Len¬ 
kija buvo nuteriotos, daug žmonių žuvo sukilimo maišaty, o dar 
daugiau buvo ištremta į Rusijos gilumą. Į ištremtųjų vietas 
buvo privežta rusų, kurie turėjo pasidaryti caro valdžios atrama. 

Nukentėjo taip pat ir bažnyčios, nes kunigai taip pat buvo 
prisidėję prie sukilėlių. Buvo uždaryta daugybė vienuolynų 
(Kaune, Pažaisly, Panevėžy, Ukmergėje, Raseiniuose, Telšiuose 
ir kt.). Kauno buvusi jėzuitų bažnyčia, Panevėžio ir Raseinių 
pijarų bažnyčios buvo paverstos cerkvėmis. Ukmergėje, Za¬ 
rasuose, Kėdainiuose ir Jurbarke buvo pastatytos naujos cerk¬ 
vės, o Pažaislio vienuolyne apsigyveno pravoslavų vyskupas 
— archieriejus. Visa tai buvo daroma rusiškajam gaivalui su¬ 
stiprinti. 

Nebuvo aplenktos nė mokyklos: Kalvarijos, Padubysio ir 
Kolainių mokyklos buvo uždarytos, o Kražių mokykla perkel¬ 
ta į Kauną. Uždarytų mokyklų vietoje veltui buvo bandomos 
kurti rusiškos mokyklos: jos neturėdavo mokinių. 

Daugelio sukilime dalyvavusių bajorų dvarai buvo konfis¬ 
kuoti. Be to, buvo konfiskuoti ir visi dvasininkų dvarai (jiems 
buvo palikti tik maži sklypeliai žemės). Dar smarkiau buvo 
pradėti persekioti unitai, kurie veikiai visai išnyko — buvo 
varu suvaryti į pravoslaviją (žiūr. 303 psl.). 

Rusai nepaliko ramybėje nė Vilniaus universiteto 
— 1832 m. jį uždarė. Iš pradžių buvo dar paliktas me¬ 

dicinos fakultetas ir dvasinė akademija, bet netrukus medicinos 
fakultetas buvo panaikintas, o dvasinė akademija buvo per¬ 
kelta į Petrapilį. Kaip tik tuo metu Rusų valdžia įkūrė savo uni¬ 
versitetą Kijeve, kuriam ir atiteko beveik visas Vilniaus uni¬ 
versiteto turtas (biblioteka, mokslo priemonės ir 1.1.). 

Valdžia, norėdama užgrobtuosius kraštus suartinti su Ru¬ 
sija, panaikino ir Lietuvos statutą (1840 m.); jo vie¬ 
toje įvedė rusų įstatymus. Vienu žodžiu, po sukilimo prasidėjo 
daug smarkesnė Lietuvos rusinimo politika, kuri po naujojo 
(1863 m.) sukilimo pasidarė dar griežtesnė. 

9. Baudžiavos panaikinimas 

Valstiečių būklė XIX amž. vidury beveik nepakitėjo. Kai 
1817 m. bajorija, pradėjusi kalbėti apie baudžiavos panaikinimą, 
buvo sudrausta, — tas klausimas daugiau jau nebeiškilo. Tik 
malšindama 1831 m. sukilimą, Rusų valdžia žadėjo laisvę tiems 
valstiečiams, kurie neprisidės prie sukilėlių, tačiau tatai buvo 
vien tik gražūs pažadai. Tik po sukilimo konfiskuotose ba¬ 
jorų ir dvasininkų žemėse valstiečių būklė žymiai pagerėjo. 
Valdžia, norėdama sudaryti krašte carui atsidavusį visuomenės 
sluoksnį, tų dvarų žemę išdalino valstiečiams, tereikalaudama 
mokėti palyginti labai mažą činšą (bajoriškųjų valstiečių būklė 
buvo daug sunkesnė). Tuo buvo norima atkreipti valstiečių 
akis į carą, duodant jiems suprasti, kad tik iš jo tegalima laukti 
malonių. Privatiniuose dvaruose tebuvo tik suvienodintos vals¬ 
tiečių prievolės. Tam tikslui buvo įsakyta paruošti vadinamuo¬ 
sius inventorius, kuriuose nuo seno buvo surašomos visos 
valstiečių pareigos. Inventoriams suvienodinti visose gubernijose 
buvo įsteigti specialūs komitetai. Tačiau tie inventoriai nega¬ 
lėjo daug padėti, nes valstiečiai vis tiek pasiliko beteisiai: jei 

ponas didino prievoles, jie neturėjo kam pasiskųsti. Invento¬ 
riuose, pavyzdžiui, buvo nustatyta, kad nuo valako turi eiti dva¬ 
rui baudžiavą 3 dienas savaitėje vyras su arkliu ir 1 dieną mo¬ 
teris; už kitų dienų darbus turėjo būti atlyginama nustatyta taksa. 
Be to, nebuvo galima atimti valstiečių valdomos žemės. Ta¬ 
čiau dvarininkai šitų nuostatų labai retai tesilaikydavo, ir vals¬ 
tiečiai buvo verčiami dirbti dvare didesnį skaičių dienų ir už 
tai jokio atlyginimo negaudavo. Kai ėmė plisti gandai, kad 
baudžiava būsianti panaikinta, daugelis ponų valstiečių valdo¬ 
mąją žemę prijungė prie savo dvaru (mat, ėjo gandai, kad tai, 
ką valstiečiai valdą, turėsią būti jiems ir palikta). 

Rūpestis panaikinti baudžiavą išėjo iš pačios caro valdžios, 
nes tik Rusija tebebuvo vienintelis Europos kraštas, kur dar 
tebebuvo baudžiava. Apie baudžiavos panaikinimą jau galvojo 
ir caras Mikalojus I, tačiau jo vyriausybės dėmesį vis nukreip¬ 
davo poliniai įvykiai. Mat, tuo metu Rusijos valdžia buvo 
uoliausia absoliutiškosios Europos tvarkos saugotoja, ir todėl 
buvo priešinga kiekvienam liberališkajam judėjimui. Dėl pa¬ 
ramos, suteikiamos Europos valdovams kiekvieno revoliucinio 
judėjimo metu, caras buvo net pramintas „Europos žandaru". 
Rusų valdžios sluoksniuose buvo įsigalėjusi reakcionieriškoji 
linkmė prieš visas liberališkąsias sroves. O tą reakcionieriš- 
kumą dar labiau žadino 1830 ir 1848 m. revoliuciniai judėjimai 
Europoje, o 1830—1831 m. — ir Rusų užgrobtoje Lenkijoje ir 
Lietuvoje. Aišku, kad siaučiant reakcijai, nebuvo kada rūpintis 
valstiečiais. Valstiečiais susirūpinta tik po nelaimingojo Kri- 
mo karo (1853—1855 m.), kuris reakcionieriškajai politikai 

sudavė didelį smūgį. Tad baudžiavos panaikinimu susirūpino 
jau naujasis caras Aleksandras II (1855—1881 m.), kuris 
tėvo politikos nepasisekimus norėjo pataisyti vidaus reformomis. 

Dar per karūnaciją caras įsakė atsiklausti dėl baudžiavos 
panaikinimo į iškilmes suvažiavusios bajorijos. Pačios Ru¬ 
sijos bajorija pasisakė neigiamai, bet Lietuvos atstovai aiš¬ 
kiai pasisakė už valstiečių atleidimą. Mat, Lietuvos bajorijos 
dauguma jau buvo supratusi baudžiauninko darbo neproduk¬ 
tyvumą ir tikėjosi, kad, panaikinus baudžiavą, atsiras pigių dar¬ 
bininkų, su kuriais bus galima pakelti ūkį. O kaip tik tuo metu, 
Anglijai panaikinus įvežamuosius muitus (1846 m.), buvo pra- 

sidėjusi didelė javų paklausa eksportui, 
dingą gerai sutvarkyti ūkį. 

Po karūnacijos visi 
Lietuvos gubernijų sei¬ 
meliai,— atsakydami} 
klausimą, kuriuo būdu, 
jų nuomone, reikėtų 
pagerinti valstiečių būk¬ 
lę, — pareiškė, kad pir¬ 
mąja sąlyga jie laiką 
baudžiavos panaikinimą 
ir kad jie patys mielai 
atsižadą savo teisių 
valstiečiams. Po to 
(1858 m.) valstiečių at¬ 
leidimo projektui pa¬ 
ruošti visose Lietuvos 
gubernijose buvo suda¬ 
ryti bajorų komitetai, 
kurių darbą turėjo su¬ 
vienodinti centralinė 
komisija Vilniuje. Ši¬ 
tos komisijos sudarytas 
projektas buvo nusiųs¬ 
tas į Petrapilį, kur tokį 
pat darbą dirbo speciali 
komisija visai Rusijai. 


Todėl buvo labai nau- 



SSBfifU 


Caras Aleksandras II 

(1855-1881 m.). 


Lietuvos komitetų darbas ėjo ne be kliūčių, nes bajorijos 
tarpe atsirado nemaža baudžiavos šalininkų, bet galų gale visi 
sutiko, kad valstiečius reikia paversti činšininkais, t. y. mokan¬ 
čiais tik mokesčius. Nebuvo tik sutikimo dėl tolimesnio jų li¬ 
kimo. Bet vis dėlto vienur daugumas, kitur bent dalis bajorų 
stojo už tai, kad valstiečiams turi būti leista išsipirkti savo val¬ 
domąją žemę ir pasidaryti jos savininkais. 

Baudžiavos panaikinimo manifestas buvo paruoštas Petra¬ 
pily ir paskelbtas 1861 m. vasario 19 d. Juo visoje Rusijos impe¬ 
rijoje buvo panaikinta baudžiava, o valstiečiams 
duota teisė per 49 metus išsipirkti žemę. 

Reformai atlikti buvo sudarytos apskrityse valstiečių ko¬ 
mi s i j o s , apskritys padalintos į apylinkes, kurių priešaky bu¬ 
vo pastatyti taikos tarpininkai, o didesniesiems nesu¬ 
sipratimams spręsti — visų tarpininkų suvažiavimai, vadinami 
taikos suvažiavimais. 

Baudžiavos panaikinimo vykdymas buvo pačių dvarininkų 
rankose, nes visi taikos tarpininkai buvo renkami iš jų tarpo. 
Dvarininkai, žinoma, tik savimi tesirūpino. Visą reformą pagal 
manifestą ir papildomuosius įsakymus (ukazus) reikėjo atlikti 
per 2 metus (tuo laiku valstiečiai dar turėjo eiti baudžiavą). Su 
valstiečiais turėjo būti sudarytos specialios sutartys. Tačiau 
praėjo paskirtasis laikas (2 metai), o tokių sutarčių teatsirado 
vos tiktai keletas. Dvarininkai, be to, nenorėjo atiduoti vals¬ 
tiečiams geresnės žemės ir stengėsi juos perkelti į prastesnes so¬ 
dybas. Daugelis dvarininkų jau iš anksto išvarė valstiečius iš 
geresnių sodybų ir paliko juos be žemės. Vykdant reformą 
taip pat turėjo atsirasti bežemių: mat, buvo nustatyta, kad 
dvarininkui turi likti ne mažiau, kaip V 3 visos jo turėtosios že¬ 
mės. Jei kur valstiečių dirbama žemė sudarė daugiau, kaip 
2 /3 visos pono nuosavybės, tai iš dalies valstiečių ji turėjo būti 
atimta. 

Valstiečiai tuo tarpu pradėjo būkštauti, kad iš skelbiamo¬ 
sios laisvės nieko neišeis; bijodami, kad iš sutarčių su ponais 
gali sulaukti naujų prievolių, ėmė net bruzdėti ir atsisakinėjo 
daryti sutartis. Į tokį valstiečių elgesį ponai žiūrėjo, kaip į ne¬ 
paklusnumą ir galimo maišto pradžią. Todėl jie ėmė kviestis 
į savo dvarus rusų kareivių. Daugelis valstiečių buvo skaudžiai 
išplakti rykštėmis, susodinti į kalėjimus arba kitur išgabenti. 
Kareiviai, apsigyvenę kaimuose, ištisus mėnesius kankino vals¬ 
tiečius, naikino jų turtą. Vien Kauno gubernijoje tokių žiaurių 
egzekucijų buvo padaryta net 117. Kariuomenės šaukėsi tiek 
daug dvarininkų, kad reikėjo jos atvežti net iš kitų gubernijų. 
Valstiečius apėmė siaubas: daugelis jų išbėgiojo, o kai kur jie 
net pradėjo prašyti, kad grąžintų baudžiavą, nes toks gyve¬ 
nimas atrodė nebeįmanomas. Tuo būdu per tuos dvejus metus, 
paskirtus reformai, jos įvykdyti nepasisekė, — juo labiau, kad 
1863 m. įvyko sukilimas prieš Rusų valdžią. Tik sukilimo mal- 

šintojas Murajovas 1861 m. reformą pakreipė valstiečiams nau¬ 
dingesne linkme, ir šie nurimo. 


10. 1863 metų sukilimas 

Sukilimo išvakarės. Skaudžiai numalšintas 1831 m. sukili¬ 
mas nepanaikino vilčių atgaivinti nepriklausomą Respubliką. 
Lenkų karalystė faktiškai buvo panaikinta, bet juridiškai bu¬ 
vo laikoma tebesančia, nes Rusija ją buvo gavusi (1815 m.) Vie¬ 
nos kongrese, kaip atskirą politinį vienetą, ir bijojo ją panaikinti, 
kad neįsikištų kitos valstybės — kongreso dalyvės. Griežtas 
rusų režimas dar labiau kėlė lenkų nepasitenkinimą, ir vėl pra¬ 
sidėjo bruzdėjimas. Naujasis caras Aleksandras II (1855—1881 
m.) valdymo pradžioje Lenkijai davė šiokių tokių palengvinimų, 
bet jų buvo per maža. Varšuvoje ir visame krašte prasidėjo 
pusiau tautiškos, pusiau religiškos manifestacijos. Jomis buvo 
norima sukelti patriotizmą. Tos manifestacijos persimetė ir į Lie¬ 
tuvą (mat, Lietuvos bajorija visą laiką sekė lenkais). Rusai 
ėmė drausti tokias manifestacijas ir patriotiškų giesmių giedo¬ 
jimą bažnyčiose, vadus pradėjo sodinti į kalėjimą ir tremti į 
Rusiją. Manifestacijoms nesiliaujant, valdžia ėmė spausti ku¬ 
nigus. Jos spiriamas, Žemaičių vysk. Valančius net išleido 
savo kunigijai aplinkraštį, kuriuo ją perspėjo, kad už patrio¬ 
tiškų giesmių giedojimą bažnyčiose valdžia nusistačiusi bausti, 
ir įsakė tokiuos giedojimus kiek galint stabdyti. Taip pat jis 
įspėjo kunigus nedalyvauti ruošiamose manifestacijose ir neduoti 
joms bažnytinių vėliavų ir kitokių insignijų. Bet nei vyskupo 
įspėjimas, nei rusų įvestoji karo būklė nei smarkios bausmės 
bei areštai ir trėmimai į Rusiją — nieko negelbėjo. Judėjimas 
ypač plėtėsi Lenkijoje; Lietuva nuo jos irgi neatsiliko. 

Sukilimas Lenkijoje. Norėdama nuraminti patriotiškąjį len¬ 
kų judėjimą, Rusų valdžia griebėsi nuosaikių priemonių. Lenki¬ 
jai buvo duota net autonomija, jos reikalams tvarkyti buvo 
įsteigta iš pačių lenkų sudaryta Valstybės Taryba. Gu¬ 
bernijose buvo įsteigtos taip pat rinktosios tarybos. Tačiau 
daugumui lenkų šitie naujumai nepatiko, nes jie reikalavo ne¬ 
priklausomybės, o ne autonomijos. Karštesnieji lenkai, pabūgę, 
kad valdžios daromos reformos ir palengvinimai gali nuraminti 

visuomenę, ėmė ruoštis naujam 
raudonųjų partija 



sukilimui. Ypač radikali buvo 
tikslą pašalinti rusus, 
valstiečiams duoti 
laisvę ir žemės. Kita 
lenkų partija — bal¬ 
tieji, nors ir norėjo 
pašalinti rusus, ta¬ 
čiau nesutiko su 
socialine raudonųjų 
programa (buvo nuo¬ 
saikesni). 

Rusų valdžia, no¬ 
rėdama išvengti gre¬ 
siančio sukilimo, nu¬ 
sprendė sunaikinti 
raudonųjų pajėgas, 
išgabendama jų jau¬ 
nimą į kariuomenę. 
Kadangi raudonųjų 
daugiausia buvo 

miestiečiuose, dvarų 
administracijoje ir 
smulkiųjų dvarinin¬ 
kų tarpe, todėl 1863 
m. pradžioje prasidė¬ 
jo tų sluoksnių jau¬ 
nimo gaudymas į re¬ 
krūtus. Daugumas jaunimo, vengdamas patekti į kariuomenę, 
išsislapstė po miškus ir rinkosi į būrius. Tada raudonųjų 
centro komitetas, pabėgėlių verčiamas, pasivadino Laikine 
Tautos Vyriausybe ir paskelbė sukilimą. 


kuri turėjo 

Sukilimas Lietuvoje. Prasidėjus sukilimui Lenkijoje, po 
poros mėnesių ir Lietuvoje susidarė revoliucinis komitetas, pa¬ 
sivadinęs Lietuvos Provincijos Valdymo Sky¬ 
rium. Norėdamas įtraukti į sukilimą valstiečius, jis skleidė 
lenkiškus ir lietuviškus atsišaukimus, kuriuose buvo skelbiama, 
kad nuo sukilimo dienos nebesą jokių luominių skirtumų, kad 
valstiečiai esą lygūs su bajorais, kad jų valdomoji žemė be jokio 

atlyginimo liksianti jų nuosavybė. Taip pat buvo žadama duoti 
po 3 margus žemės visiems trobelininkams ir darbininkams (ži¬ 
noma, visa tai buvo žadama tik prisidėjusiems prie sukilimo). 
Iš tikrųjų tie atsišaukimai kai kur paveikė. Greta bajorų ir 
kunigų, prie sukilimo prisidėjo nemaža amatininkų ir dvarų 
darbininkų. Kiek šalčiau laikėsi valstiečiai, nes du pereinamieji 
baudžiavos naikinimo metai jiems pakirto pasitikėjimą dva¬ 
rininkais. Bet kai kur, ypač Žemaičiuose ir Panevėžio apskrity, 
prisidėjo ir valstiečiai. (Lietuvoje sukilime jų dalyvavo daug 
daugiau, negu Lenkijoje, kur jie beveik visai neprisidėjo). 

Nors sukilimas buvo pradėtas raudonųjų, bet prie jo pri¬ 
sidėjo visa bajorija, nes visiems rūpėjo numesti Rusų jungą. 

Apsiginklavę daugiausia medžiokliniais šautuvais, dalgiais 
ir kitais menkais ginklais, sukilėliai rinkosi giriose. Jiems va¬ 
dovavo karininkai, bajorai ir keli kunigai (garsiausias iš jų buvo 
kunigas A. Mackevičius). Iš girių jie puolė rusus, trukdė su¬ 
sisiekimą, grobė maisto ir ginklų transportus. Veikiai į su¬ 
kilėlių rankas pateko visas kraštas, tačiau didesniuose miestuose 
tebesilaikė rusų kariuomenė. 

Sukilimo malšinimas. Kai sukilimas jau buvo išsiplėtęs vi¬ 
soje Lietuvoje, į Vilnių atvyko naujas generalgubernatorius My¬ 
kolas Muravjovas, kuriam buvo lemta suvaidinti labai 
svarbų vaidmenį mūsų krašto likime. Vos atvykęs į Vilnių, 
jis tuojau įsakė sušaudyti du kunigus ir vieną bajorą. Norė¬ 
damas dar labiau nugąsdinti sukilėlius, jis įsakė Vilniaus pre¬ 
kyvietėje (dabartinėj Lukiškio aikštėj) pastatyti kartuves, kur 
sukilėliai buvo kariami dienos metu, dalyvaujant žmonėms. Tuo 
būdu buvo daugybė pakarta. 

Be to, Muravjovas visam krašte sudarė specialią sukilimui 
malšinti organizaciją. Apskrityse paskyrė karo virši¬ 
ninkus, sudarė žandarų kuopas, karo lauko 
teismus ir tardomąsias komisijas. Kad dar¬ 
bas greičiau eitų, tos įstaigos gavo teisę savarankiškai veikti. 
Pagaliau į sukilimo malšinimą buvo įtraukti ir valstiečiai. Tam 
tikslui buvo sudarytos valstiečių sargybos, kurios tu¬ 
rėjo saugoti kaimų smukles, kelius, miškus ir tikrinti visus 
pravažiuojančius ar praeinančius. Išsislapsčiusiems sukilė- 

liams gaudyti buvo sudaryti skrajojantieji kariuo¬ 
menės būriai. Aiškus dalykas, kad silpnai ginkluoti su¬ 
kilėlių būreliai prieš šitokią organizaciją negalėjo ilgai spirtis. 


Norėdamas paspausti tuos 
giausia sukilėlių, Muravjovas 



M. Muravjovas, 

1831 — 1835 m. Gardino guberna¬ 
torius, 1863—1865 m. Vilniaus 
generalgubernatorius (f!866 m.). 


sluoksnius, iš kurių buvo dau- 
pdėjo dideliais mokesčiais vie¬ 
nuolynus, kunigus, dvarinin¬ 
kus ir visus pasiturinčius žmo¬ 
nes. Dvarai, bajorų ir viensė¬ 
džių ūkiai buvo apdėti iki 
10 % jų vertės siekiančiomis 
kontribucijomis. Jis nespaudė 
tik valstiečių, laikydamas juos 
nekaltais, ir stengėsi patraukti į 
Rusų valdžios pusę. 

Norėdamas paveikti suki¬ 
lėlius, Muravjovas kreipėsi j 
Vilniaus ir Žemaičių vyskupus, 
reikalaudamas paskelbti sukili¬ 
mo smerkiamuosius ganytojiš¬ 
kus laiškus. Vyskupas Valan¬ 
čius, gavęs patikrinimą, kad 
ginklus metę sukilėliai nebūsią 
baudžiami, tokį laišką paskel¬ 
bė, o Vilniaus vyskupas Kra- 
sinskis vis delsė išleisti tokį 
atsišaukimą. Už tai jis buvo 
ištremtas į Rusiją. 


Sukilimo likvidavimas. Visos pavartotos priemonės greit 
davė vaisių. Pirmiausia nusilenkė stambesnioji bajorija. Vil¬ 
niaus ir Kauno bajorai, bijodami didesnės priespaudos, pareiš¬ 
kė carui ištikimybę. Jais pasekė ir kitų gubernijų bajorija. 
Sukilėliai pradėjo kovoti su šitokiu bajorijos vadų nuolankumu, 
prieš tokių pareiškimų iniciatorius ruošdami atentatus. Tačiau 
tas nieko nepadėjo: sukilimas jau ėjo galop. Vienas narsiau¬ 
sių sukilėlių vadų, Kalinauskas (raudonųjų žmogus), ma¬ 
tydamas, kad sukilimas vis tiek pralaimėtas, ir nenorėdamas, kad 
dar daugiau būtų aukų, pats išleido atsišaukimą, ragindamas vi¬ 
sus pasirašyti carui ištikimybės adresą. 

Pagaliau rugpiūčio gale caras paskelbė manifestą, žadėda¬ 
mas dovanoti bausmę visiems, kurie, padėję ginklus, grįšią namo. 
Daugelis ir grįžo. Tik kur-ne-kur miškuose dar pasiliko nedideli 
sukilėlių būreliai. Ilgiausiai laikėsi su savo būriu kun. Macke¬ 
vičius. Nors ir sumuštas ties Biržais, jis dar ilgai vargino rusų 
kariuomenės būrius, bet pagaliau ir jo jėgos sunyko. Besireng¬ 
damas persikelti per Nemuną ir pabėgti į Prūsiją, jis buvo su¬ 
gautas ir Kaune gruodžio mėnesį pakartas. Jam žuvus, pasi¬ 
baigė ir sukilimas. 1864 m. pradžioje visas kraštas jau buvo 
nurimęs. 

Sukilimo aukos. Ano meto žmonių Muravjovas buvo pra¬ 
mintas koriku, nes per vieną pusmetį, bemalšindamas sukilimą, 
savo paties apskaičiavimu, jis nužudė 129 žmones, į katorgą iš¬ 
siuntė 972, į Sibirą — 1.427, į artimesnes Rusijos sritis — 1.529, 
atidavė į kariuomenę 345, areštavo 864, ištrėmė į Rusiją, kur 
ištremtiesiems buvo duota žemės, — 4.096. Tuo būdu iš viso 
turėjo nukentėti 9.361 žmogus. Bet iš tikrųjų daug daugiau bu- 



Tremtiniai kelionėje į Sibirą, 

(Grotgerio paveikslas). 

vo aukų. Pirmiausia čia neįskaityti sukilėliai, žuvę kautynėse, 
neįskaityti ir tie, kurie buvo sušaudyti provincijoje ir apie ku¬ 
riuos generalgubernatoriaus kanceliarijai nebuvo pranešta. Taip 
pat neminimi pabėgėliai į užsienius, 1794 m. konfiskuoti dva- 

rai ir 1.1. Kokie žmonės daugiausia nukentėjo, tuo tarpu ne¬ 
žinia. Žinome tik tiek, kad iš vienos Žemaičių vyskupijos buvo 
ištremti net 66 kunigai. Kai kur į Rusiją buvo ištremti ištisi 
kaimai. Buvo ir tokių vietų, kur gyventojai buvo išvaryti, so¬ 
dybos sudegintos, ir neliko nė ženklo, kad ten žmonių gyventa 
(Ibėnuose, Ušpaliuose, Miškaičiuose). 

Sukilimo ir rusų priespaudos reikšmė lietuvybei. Tuo būdu 
sukilimas pasibaigė labai nelaimingai. Tačiau, ir jam pasibaigus, 
krašto vargai dar nepasiliovė. Valdžia griebėsi griežtų rusini¬ 
mo priemonių ir be jokio pasigailėjimo spaudė kraštą. Dabar 
nemažai teko nukentėti ne tik sulenkėjusiems bajorams, bet ir 
lietuviams inteligentams, kurių tuo metu jau pradėjo rastis ir 
kurie ėmė dirbti savo tautai. Tačiau valdžia, pasiryžusi su¬ 
rusinti kraštą, stengėsi užgniaužti tą prasidėjusį lietuvių inte¬ 
ligentų judėjimą. Be to, rusinimas palietė tiesiogiai ir pačius 
valstiečius, būtent jų tikėjimą. Tuo būdu išsiplėtė kova, kuri 
pagaliau buvo lietuvių laimėta. Tik šį kartą ta kova buvo vi¬ 
siškai kitokia. Ligi šiol kovojo lenkiškai nusistačiusi bajorija, 
o dabar išėjo į kovą už savo tautines teises tikrieji lietuviai kai¬ 
miečiai, kurie pagaliau ne tik atsispyrė prieš rusifikaciją, bet ir 
pašalino sulenkėjusių bajorų įtaką ir pagaliau sukūrė nepri¬ 
klausomąją Lietuvą. 

II. Lietuvos rusinimas 

1. Rusų valdžios pažiūros į Lietuvą ir rusinimo politika 

Jau nuo XVI amž. Maskvos kunigaikščiai, o vėliau carai siekė 
sujungti savo valdžioje visus rusiškuosius kraštus ir nuolat reiškė 
pretenzijas į rusiškąsias didžiosios Lietuvos kunigaikštijos žemes, 
dėdamiesi savo tautiečių pravoslavų globėjais. Tarsi globodami ir 
gindami pravoslavus, jie pradėjo kištis į Lietuvos vidaus reikalus. 
Vėliau, įvairių su Lietuva ir Lenkija padarytų sutarčių dėka (žiūr. 
apie Andrusavos taiką, nebylį 1717 m. seimą ir 1768 bei 1775 m. ga¬ 
rantijos aktus), carai savo kišimuisi gavo ir juridinį pagrindą. Bet 
tada dar niekas nesakė, kad Lietuva, kaip valstybė, neturi pagrindo 
gyvuoti. Tik po paskutinio padalinimo Kotryna II ėmė skelbti, 
kad Lietuvos valstybė buvusi grynai rusiška ir todėl turėjusi tekti 
carams, kaip visos Rusijos valdovams; vadinasi, šie atsiėmę tik 

savas, rusiškąsias žemes. Tos žemės, esą, bent kiek aplenkintos, 
todėl turį būti griebiamasi visų priemonių joms atrusinti. 

Dėl tos priežasties Kotryna II užimtoje Lietuvoje iš pat pradžios 
buvo įvedusi visai rusišką tvarką, tik jos įpėdiniai, gerbdami senąsias 
Lietuvos valstybės tradicijas, grąžino jai dalį savitumo. Kotrynos 
mintis apie Lietuvos rusiškumą laikinai buvo pamiršta, bet netrukus 
ji vėl iškilo. Ją iškėlė slavofiliškasis rusų judėjimas. Mat, rusai, 
kaip galingiausia slavų valstybė, siekė vadovauti visam slaviškajam 
pasauliui. Čia jie susidūrė su aukštesnės kultūros lenkais, kurie 
pretendavo į visas buvusios Lenkijos ir Lietuvos žemes. Tada rusų 
slavofilai ėmė įrodinėti, kad buvusioji Lietuvos valstybė buvusi 
grynai rusiška, ir todėl lenkai negalį turėti čia jokių pretenzijų. 
Todėl kiekvieną kartą, kai tik lenkai ar Lietuvos bajorija imdavo reika¬ 
lauti, kad prie Lenkų karalystės būtų prijungtos visos buvusios Res¬ 
publikos žemės, — iš Petrapilio būdavo atsakoma, kad jos esančios 
Rusijos provincijos, kurioms ji turinti istorinių ir tautinių teisių. Po 
kiekvieno Lietuvos bajorijos mėginimo nusikratyti Rusų valdžia, ši im¬ 
davosi priemonių bajorijai suvaržyti ir suteikti kraštui daugiau rusiš¬ 
kojo charakterio. Taip buvo ir po Napoleono karų, o ypač po 1831 m. 
sukilimo. Tik to meto priemonės buvo nesėkmingos: mat, tuomet 
daugiausia buvo griebiamasi prievartos priemonių; rusiškoji kultūra 
vis dar nebuvo nešama. Pirmieji rusai kolonistai, įkurdinti 
konfiskuotuose ir valstybiniuose dvaruose, patekę į lietuviškąją 
aplinką net sulietuvėdavo. Iš Petrapilio dažnai ateidavo slavofilų 
ministerių įsakymų čia paremti rusiškumą, tačiau vietos administra¬ 
cijos organai nesugebėdavo tatai įvykdyti. Kraštas tebeturėjo ba¬ 
joriškai lenkiškąjį charakterį, kuris pačių lenkų vadovaujamųjų mo¬ 
kyklų buvo palaikomas ir stiprinamas, o lietuviškoji liaudis tebe- 
skurdo baudžiavoje. Su ja niekas dar nesiskaitė, nes lietuvybė dar 
nebuvo patapusi visuomeniškuoju veiksniu. 

Visai kitaip virto po 1863 m. sukilimo. Tuo metu slavofiliškasis 
judėjimas Rusijoje klestėte klestėjo. Lenkams nuolat keliant se¬ 
nosios valstybės atgaivinimo klausimą, Rusų slavofilai dar labiau ėmė 
pabrėžti buvusių Lietuvos žemių rusiškumą. Atsirado net moksliš¬ 
kų knygų, įrodinėjančių tų žemių rusiškumą. Pagrindinis jų argu¬ 
mentas buvo šis: esą, senojoje Lietuvoje visur buvusi vartojama 
gudų kalba, kurią jie vadino rusų kalba. Jie, pavyzdžiui, įrodinėjo, 
kad rusiška esanti net Žemaitija. Su neribotais įgaliojimais atsiųs¬ 
tas sukilimo malšinti Muravjovas buvo giliausiai įsitikinęs slavofilas, 
kurs manė, kad, sugriovus sulenkėjusių bajorų galią, kraštas tapsiąs 
grynai rusiškas. Todėl jis labiausiai ir persekiojo bajoriją. Bet jo 
pradėtoji rusinimo politika tuojau susidūrė ir su pačiais lietuviais. 
Valdžia norėjo viską surusinti: įstaigas, mokyklas ir net bažnyčias. 
Bet lietuviai nepanoro nei virsti pravoslavais nei išsižadėti savo 
kalbos, ir pirmą kartą stojo ginti savo tautinių teisių. 



2. Galutinis baudžiavos panaikinimas ir valstiečių būklės 

sutvarkymas 


Kai Muravjovas atvyko į Vilnių, baudžiava dar nebuvo 
panaikinta, nes dvarininkai, nenorėdami užleisti valstiečiams že¬ 
mės, darė jiems visokių kliūčių. Muravjovas, laikydamas ba¬ 
jorus didžiausiais Rusų valdžios priešais, tuojau nutarė pasida¬ 
ryti valstiečių globėju ir tuo būdu patraukti juos į valdžios pusę. 
Todėl baudžiavos naikinimą jis paėmė į savo rankas. Anksčiau 
sudarytos tikrinamosios komisijos (jos sprendė ba¬ 
jorų ir valstiečių ginčus) buvo panaikintos ir sudarytos 
naujos. Senieji taikos tarpininkai taip pat buvo pa¬ 
šalinti ir pakeisti dažniausiai rusais. Valstiečiai buvo atleisti iš 
ponų valdžios, ir tuojau buvo sudarytos valsčių savivaldybės, 
kurias numatė jau 1861 m. baudžiavos panaikinimo manifestas 
(jos jau veikė ir prieš Muravjovą, tik buvo valdomos ponų skirtų 
viršaičių). Jos turėjo būti Muravjovo įrankis prieš valdžiai ne¬ 
ištikimą bajoriją. Kadangi valsčiams buvo reikalingi raštinin¬ 
kai, kurių iš valstiečių tarpo nebuvo, tai Muravjovas atgabeno 
jų iš Rusijos. Tuo būdu paėmęs į savo rankas visą žemės re¬ 
formos aparatą ir ėmęs vykdyti reformą, jis kaip įmanydamas 
spaudė bajorus ir rėmė valstiečių reikalus. 

Muravjovas pirmiausia pasirūpino, kad nė vienas žemės tu¬ 
rėjęs valstietis nebūtų atleistas be žemės; jei iš kurių valstiečių 
dvarininkai buvo atėmę žemę, privertė ją sugrąžinti. Be to, 
jis sumažino žemės išperkamuosius mokes¬ 
čius. Valstiečiai, eidami baudžiavą, turėjo vadinamuosius 
servitutus, t. y. teises dvaro miškuose ganyti, šienau¬ 
ti, dvaro ežeruose žvejoti ir giriose pasikirsti malkų. Ponai, 
atleisdami valstiečius, šitų teisių jiems nebedavė. Sužinojęs apie 
tai, Muravjovas įsakė tikrinamosioms komisijoms, kad už servi¬ 
tutus valstiečiams būtų suteikta kitokių patogumų, o jeigu kur 
nors dvarininkai nesutiktų jų duoti, tai kad servitutų teisės būtų 
paliktos, kaip buvusios. Tuo būdu jos daug kur ir liko, iki ga¬ 
lutinai buvo likviduotos nepriklausomosios Lietuvos laikais da¬ 
rant žemės reformą. 

Be valstiečių, valdančių žemę, baudžiavos naikinimo metu 
dvaruose dar buvo bernų ir kumečių, kurie pagal ma- 

nifestą neturėjęs teisės gauti žemės. Tačiau Muravjovas rūpinosi 
duoti ir jiems po 3 dešimtines žemės, nurodinėdamas vyriausy¬ 
bei, kad dvarininkų malonei paliktieji bernai ir kumečiai jų 
būsią varomi į sukilimą, o gavę žemės, jie nuo ponų nebe¬ 
priklausysią ir būsią dėkingi valdžiai. Į tai atsižvelgdamas, ca¬ 
ras davė Muravjovui šituo reikalu savo sutikimą. 

Muravjovas per 2 savo veikimo metus padarė valstiečiams 
ir daugiau palengvinimų. Taip pat jo nuopelnas, kad iki 1865 m., 
kada jis buvo atšauktas, Lietuvoje buvo baigta naikinti bau¬ 
džiava; tuo tarpu pačioje Rusijoje ji dar užtruko keliolika metų, 
ir apskritai ten žemės reforma valstiečiams buvo daug nenaudin- 
gesnė; pav., kai kuriose Rusijos srityse dalis valstiečių naudotos 
žemės iš jų buvo atimta ir priskirta prie dvarų. Tuo tarpu Lie¬ 
tuvoje tokios žemės nė kiek nebuvo atimta iš valstiečių, o tiems, 
kurie jos neturėjo arba turėjo per maža, buvo dar pridėta. Dva¬ 
rininkai už tai nepaprastai pyko ant Muravjovo ir skundė jį ca¬ 
rui. Petrapily jį taip pat daug kas vadino revoliucionierium 
(tatai buvo viena iš priežasčių, kad jis buvo atšauktas). Tačiau 
jis visa tai darė ne iš užuojautos valstiečiams, o tik norėdamas 
juos patraukti į valdžios pusę, padaryti iš jų valdžios atsparą 
ir tuo būdu sugriauti dvarininkų galią. Taip jis suprato savo, 
kaip caro įgaliotinio, misiją. 

3. Krašto valdymo reformos panaikinus baudžiavą 

Savivaldybės. Valsčių savivaldybės buvo įkurtos jau 
1861 m. baudžiavos panaikinimo įstatymu. Muravjovas jas pa¬ 
keitė ir naujai pertvarkė. 1861 m. įkurtų valsčių viršaičiai (star- 
šinos) ir raštininkai, kurių daugumas buvo dvarininkų pastatyti, 
buvo atstatyti. Nauji viršaičių rinkimai buvo apsaugoti nuo 
dvarininkų įtakos. Centro valdžios skirtiems valdininkams bu¬ 
vo įsakyta stropiai žiūrėti, kad dvarininkai ir dvarų administra¬ 
cijos tarnautojai nedalyvautų valsčių sueigose ir nesikištų į jų 
nutarimus. Viso valstiečių savivaldybių veikimo priežiūra buvo 
pavesta taikos tarpininkams su taikos teisėjais. Kai XIX a. gale 
taikos tarpininkai ir taikos teisėjai buvo pakeisti vad. žemiečių 
viršininkais, šie taip pat prižiūrėjo ir valsčių savivaldybes. 

Valsčiaus raštininkai, kaip daugiau apsišvietę valdininkai, 
savivaldybėje nepaprastai daug reiškė. Jie buvo valdžios ski- 

riami. Jau Muravjovas pasirūpino, kad visų valsčių raštininkai 
būtų valdžiai ištikimi rusai. Ir vėliau valsčių raštininkais beveik 
visada buvo skiriami rusai. 

Valsčių sueigos taip pat išsirinkdavo ir savo teismus, kurie 
sprendė mažesnes bylas. Kadangi teisėjais būdavo išrenkami 
paprasti kaimiečiai, tai jie teisė ne pagal įstatymus, bet vadova¬ 
vosi papročių teise bei sąžine. 

Daugumoje Rusijos gubernijų 1864 m. buvo įkurtos tam 
tikros visiems luomams bendros savivaldybės, vad. žemietijos. 
Jose vadovybė buvo palikta dvarininkams (bet buvo ir admi¬ 
nistracijos organų priežiūra). Kadangi Lietuvoje beveik visi dva¬ 
rininkai centro valdžiai buvo neištikimi (rusų dvarininkų čia dar 
mažai tebuvo), tad žemietijos joje nebuvo įkurtos. Apskritai 
kraštas buvo valdomas administracijos organų, prižiūrėjusių ir 
valsčių savivaldybes. Bajorų atskira luominė korporacija buvo 
palikta, bet bajorų teisės rinkti savus organus buvo panaikintos: 
apskričių bei gubernijų bajorų maršalkas valdžia skyrė. 

Miestų savivaldybės nebuvo tiek daug pakeistos, nes mies¬ 
tuose neatsirado naujo teises įgavusio luomo. Juose ir toliau 
pirkliai liko, kaip buvę, padalinti gildijomis, o amatininkai — 
cechais; vėliau gavo teisę rinkti miesto dūmą ir visi kiti 
miestiečiai, kurie turėjo kokio nors nekilnojamo turto. Dūma 
buvo renkama kas 4 metai; miesto galva (burmistras) bu¬ 
vo valdžios tvirtinamas. 

Teismai buvo irgi pakeisti. Senieji luominiai teismai buvo 
panaikinti ir buvo įvesti nauji teismai, kurie sprendė visų luomų 
bylas. Žemiausieji buvo taikos teismai, dėl kurių spren¬ 
dimo buvo galima apeliuoti į taikos teisėjų suvažia¬ 
vimą. Didesnėms byloms spręsti buvo įsteigti apygardos 
teismai, kurių sprendimą galima buvo apeliuoti teismo 
rūmams ir pagaliau senatui. 

Karinė prievolė. Iš to meto reformų reikia dar paminėti ir 
rekrūtų panaikinimą (1875 m.); vietoj to buvo įvesta visuotinė 
6 metų karinė prievolė (vėliau metų skaičius buvo mažinamas). 

4. Užnemunė po 1863 m. sukilimo 

Valstiečiai Užnemunėje nuo baudžiavos buvo atleisti dar 
Varšuvos kunigaikštijos laikais, kai ten buvo įvestas Napo- 

leono kodeksas, tačiau jie negavo jokių teisių žemei. Jie buvo 
laikomi laisvais, bet, neturėdami kur dingti, liko gyventi, kur 
buvę, dirbdami tą pačią žemę už tam tikrą mokestį arba, kaip 
ir seniau, eidami baudžiavą. Todėl iš tikrųjų jų būklė beveik 
nepasikeitė. Dvarininkai juos ir toliau išnaudojo (iš kai kurių 
net atėmė žemę). Vėliau valdžia išleido keletą įstatymų, kurie 
valstiečių būklę kiek pagerino, pav., uždraudė dvarininkams 
atimti jų dirbamą žemę, bet vis dėlto nuo ponų jų neišvadavo 
(tą padarė tiktai naujoji žemės reforma, padaryta po sukilimo). 

1861 m. visoje Rusijoje paskelbtas baudžiavos panaikinimas 
nelietė Lenkų karalystės, taigi ir Užnemunės. Tik prasidėjus 
sukilimui Rusų valdžia pasiryžo išlaisvinti visus valstiečius iš 
ponų valdžios ir tuo būdu patraukti juos į savo pusę. Todėl 
1864 m. buvo išleistas įstatymas, kuriuo visi Lenkų karalystės 
valstiečiai buvo pripažinti savo valdomosios žemės savininkais 
be jokių išpirkimų. O tie, kurie tuo metu žemės netu¬ 
rėjo, gavo bent po 3 dešimtines (6 margus) iš valstybinių, baž¬ 
nytinių ir konfiskuotųjų dvarų. Dvarininkams už žemę buvo 
atlyginta iš valstybės iždo. Dėl tos priežasties Užnemunės 
valstiečių būklė iš pat pradžios buvo daug geresnė, negu visoje 
Lietuvoje. Jie tuojau ėmė skirstytis į vienkiemius ir greit pra¬ 
kuto. Be to, Užnemunėje niekad nebuvo vedama tokia griežta 
rusinimo politika, nebuvo taip persekiojama nei Bažnyčia nei 
mokykla; čia nebuvo suvaržytas nei žemės pirkimas. Iš visos 
rusų priespaudos juos lygiai telietė tiktai spaudos draudimas. 
Iš prakutusių valstiečių tarpo čia veikiai atsirado lietuviš¬ 
kosios inteligentijos, ir pirmieji kovotojai už lietuvybės teises 
daugiausia buvo kilę iš Užnemunės (suvalkiečiai). 

Savivaldybės Užnemunėje taip pat buvo kitoniškos, negu 
visoje Lietuvoje. Čia jos buvo įvestos dar 1815 m., kai atsi¬ 
rado Lenkų karalystė. Kaimai buvo suskirstyti į valsčius, vadi¬ 
namus gminomis. Bet valsčių vaitai buvo nerenkami; 
vaitais čia buvo dvarininkai, kurie drauge buvo ir teisėjai. Tuo 
būdu čia dvarininkai vėl tapo valstiečių valdytojais ir teisėjais. 
Atsinaujino seni baudžiavos laikai, tik ponas dabar turėjo kitą 
titulą. 

Su 1864 m. reforma buvo įvestos ir pačių valstiečių savival¬ 
dybės, o ponų vaitavimo teisės buvo panaikintos. Dabar pir- 

mąjį savivaldybės laipsnį sudarė kaimai su savo renkamaisiais 
šalty ši ai s. Kaimų susirinkimai svarstė mokesčių paskirsty¬ 
mą, mokyklų steigimą ir kitus savo reikalus. Nei dvarininkai 
nei jų dvarų tarnai bei kumečiai negalėjo dalyvauti tuose susi¬ 
rinkimuose. Bet antrojo laipsnio savivaldybėse — valsčiuose 
(gminose) — dalyvavo visi apylinkės gyventojai, kurie turėjo 
nors 3 margus žemės. Jų susirinkimų išrinktuosius vaitus 
tvirtino valdžios atstovas (apskrities viršininkas). Vals¬ 
čiuose taip pat buvo įsteigti renkamieji teismai viso valsčiaus 
gyventojų byloms spręsti, o aukštesnieji teismai buvo tokie pat, 
kaip ir visoje Lietuvoje ir Rusijoje, būtent taikos teismai, taikos 
teisėjų suvažiavimai, apygardos teismai ir 1.1. 

Administracijos ryšys tarp Užnemunės ir visos Lietuvos. 

Po 1863 m. sukilimo visos Lenkų karalystės autonominės įstai¬ 
gos buvo panaikintos. Iš karto čia dar buvo skiriamas caro 
vietininkas, bet netrukus jis buvo pakeistas Varšuvos general¬ 
gubernatorium. Lenkija liko paprasta Rusijos provincija, tik su 
savotiškais savivaldybės organais. Taip buvo ir Užnemunėje. 
Tik sukilimo metu ji jau buvo pavesta Muravjovo priežiūrai, 
nes tarp jos ir visos Lietuvos sukilėlių buvo labai glaudus ryšys. 
Todėl ir čia visos reformos buvo padarytos Muravjovo prie¬ 
žiūroje. Vėliau Užnemunė priklausė Varšuvoje gyvenusiam caro 
vietininkui, o paskui — jį pakeitusiam generalgubernatoriui, 
bet vis dėlto kai kuriais bendrosios Rusijos valdžios politikos 
atžvilgiais Lietuvoje (pav., spaudos draudimo atžvilgiu) ir ji 
buvo Vilniaus generalgubernatoriaus žinioje. 

5. Rusinimas per mokyklas 

Lietuvos mokyklos iki Muravjovo. Pirmaisiais rusų val¬ 
dymo dešimtmečiais Lietuvoje tebeveikė ta pati mokyklų siste¬ 
ma, kuri dar nepriklausomybės laikais buvo nustatyta Eduka¬ 
cinės Komisijos. Rusų sudarytos švietimo apygardos pirmuoju 
kuratorium buvo Čartoriskis, kuris ypač stengėsi palaikyti len¬ 
kiškąjį gaivalą. Taigi tada ir buvo baigta lenkinti Lietuvos bajo¬ 
rija. Aukštesniąsias mokyklas dažniausiai išlaikydavo vienuo¬ 
lynai, o žemesniąsias — parapijų klebonai. Bet netrukus, 
prasidėjus rusinimo pastangoms, apygardos kuratorium vietoj 

Čartoriskio buvo paskirtas smarkus rusintojas Novosilcevas 
(1824 m.). Po 1831 m. sukilimo Vilniaus apygarda buvo visai 
uždaryta, ir švietimo reikalai buvo pavesti baltarusių (Minsko) 
apygardai. Vėliau prie Vilniaus generalgubernatoriaus vėl buvo 
paskirtas švietimo kuratorius. Dabar buvo stengiamasi rusinti 
mokyklas, skiriant joms rusus mokytojus. Tačiau tuo būdu 
buvo surusinta tiktai daugumas aukštesniųjų mokyklų (gimna¬ 
zijų): jose buvo pradėta rusiškai mokyti; kurį laiką čia net 
visai nemokyta lenkiškai. Rusai taip pat bandė kurti ir pra¬ 
džios mokyklas, — paprastai prie cerkvių. Bet lietuviai į jas 
savo vaikų neleido, ir daugumas jų užsidarė; pradžios mokslas, 
kaip ir seniau, vėl buvo įgyjamas tose pačiose parapijinėse mo¬ 
kyklose, kuriose buvo mokoma lenkiškai arba lietuviškai. Kai 
po 1831 m. sukilimo valdžia atėmė vienuolynų ir bažnyčių dva¬ 
rus, tai jų išlaikomos mokyklos ėmė nykti. Bet vėliau, valdžiai 
leidus ir patiems gyventojams padedant, jų vėl daugiau atsirado. 
Mokytojais jose paprastai būdavo vargonininkai ar zakristijo¬ 
nai, o jas prižiūrėjo kunigai, kurie per dekanus darydavo pra¬ 
nešimus vyskupui. Vaikai buvo mokomi poterių, katekizmo, 
skaityti lietuviškai ar lenkiškai ir rusiškai. Ypač daug tokių 
mokyklų atsirado vysk. Valančiaus laikais, kuris įsakė jas 
steigti ne tik parapijose, bet ir didesnėse filijose. Be to, jis 
įsakė, kad dekanai mokyklų apyskaitas jam siuntinėtų net du 
kartus per metus. Tuo būdu mokyklos visą laiką buvo paties 
vyskupo prižiūrimos. 

Kartais mokyklų įsteigdavo ir dvarininkai, kuriuos taip pat 
ragino vyskupas. Buvo dar kaimuose ir tokių mokyklų, ku¬ 
riose mokė pačių tėvų pasamdyti „daraktoriai". Tokios moky¬ 
klos paprastai būdavo kilnojamos: žiemos metu pasamdytas mo¬ 
kytojas su visa mokykla kilnodavosi iš vienų namų į kitus, — 
dažniausiai vienoje vietoje pagyvendamas po savaitę. Pas kurio 
vaiko tėvą rinkdavosi vaikai, čia gyvendavo ir maitindavosi mo¬ 
kytojas; be to, mokytojui buvo mokama po 10—15 kapeikų 
už kiekvieną vaiką. 

Visose privatinėse mokyklose mokomieji dalykai nebuvo 
suvienodinti. Vienur pramokydavo tik lietuviškai skaityti ir 
rašyti, kitur mokydavo dar lenkų, rusų, net lotynų kalbų ir 
šiek tiek aritmetikos; o kai kur tokios mokyklos pasiekdavo 

net vidurinių mokyklų laipsnį. Didžiausioji jų nauda buvo ta, 
kad valstiečių vaikai buvo išmokomi nors skaityti. Jose pa¬ 
prastai mokydavosi tiktai valstiečių ir neturtingųjų bajorų vai¬ 
kai. Į aukštesniąsias mokyklas (gimnazijas) iki baudžiavos 
panaikinimo baudžiauninkų vaikai negalėjo patekti. O jei kurie 
patekdavo, tai tik nusipirkę ar šiaip kuriuo nors būdu įgiję bajoro 
liudijimą. 

Parapijinių mokyklų uždarymas (1864 m.). Muravjovas, 
pasiryžęs surusinti visą kraštą, tuojau atkreipė savo akis į mo¬ 
kyklas. Jau jo pirmatakas buvo įsakęs uždaryti visas lenkišką¬ 
sias mokyklas (1862 m.). Bet kadangi parapijinės mokyklos 
nebuvo lenkiškos, tai daugumas jų dar išliko. Tik 1864 m. 
Muravjovas išleido įsakymą, kuriuo visos parapijinės mokyklos 
buvo uždarytos ir jų vietoje buvo pradėtos steigti vien ru¬ 
siškos. Tuo įsakymu vienoje tik Žemaičių vyskupijoje buvo 
uždaryta per 150 parapijinių mokyklų (tuo tarpu valdžios išlai¬ 
komų rusiškųjų mokyklų ten buvo tuo metu vos apie 50). 

Rusinimas. Uždarius parapijines mokyklas, liko tik valdžios 
išlaikomos mokyklos, kurių daugumas buvo skiriamos valstybi¬ 
nių dvarų valstiečiams. Bet ir jose tuo metu viešpatavo ta pati 
lenkiška dvasia: mokytojai daugumas jose buvo lenkai. Todėl 
Muravjovas tuojau įsakė visai pašalinti iš mokyklų lenkų kalbą; 
net tikyba negalėjo būti dėstoma lenkiškai. Išimtis tuo tarpu 
buvo padaryta tik lietuvių kalbai: Muravjovo leidimu, tiktai 
Kauno gubernijos žemaitiškose apskrityse ir tose vietose, kur 
ištisai gyvenama lietuvių žemaičių, katekizmą buvo galima dės¬ 
tyti lietuviškai (bet vėliau ir tikybos lietuviškai buvo leista 
mokyti tik pirmaisiais mokslo metais, kai vaikai dar nė kiek 
nesuprato rusiškai). 

Kartu su lenkų kalba iš mokyklų buvo pašalinti visi mo¬ 
kytojai nerusai. Į pašalintųjų vietą buvo atgabenta rusų moky¬ 
tojų, be jokio pasiruošimo žmonių, — dažniausiai iš pravo¬ 
slavų dvasinių seminarijų pašalintų ar išstojusių klierikų, iš 
gimnazijų išvarytų ar išstojusių mokinių, o kartais puska¬ 
rininkių ir įvairiausių karjeristų, pasaulio perėjūnų. Aiškus da¬ 
lykas, kad tokie žmonės negalėjo būti geri mokytojai, — juo 
labiau, kad su lietuviais vaikais jie negalėjo susikalbėti; tad vos 
įstengdavo pramokyti juos skaityti. Bet valdžiai jų sugebėjimai 

Lietuvos mokykla rusinimo laikais. 

(Rimšos kūrinys). 

nerūpėjo: gana buvo to, kad jie rusai ir kad šiek tiek pramokyti. 
Paruoštų mokytojų tada labai trūko, nes baltarusių ir Lietuvos 
švietimo apygardoms tebuvo įsteigta tik viena mokytojų semi¬ 
narija (1864 m.) Molodečnoj, kuri, be abejo, tokiam dideliam 
plotui negalėjo paruošti kiek reikiant mokytojų. Tik vėliau 
(1872 m.) Panevėžy buvo įsteigta mokytojų seminarija, kuri 
ruošdavo mokytojus visai Lietuvai (be Užnemunės). Bet ir šie 
nemokėjo lietuviškai, nes lietuvių kalbos seminarijoje temokė 
tik protarpiais ir, be to, labai mažai. 


4 8 3. 


Pasiryžęs surusinti mokyklas, Muravjovas nesitenkino jau 
esančiomis rusiškomis mokyklomis, bet pasirūpino, kad vietoje 
uždarytų parapijinių mokyklų būtų įsteigtos valdžios moky¬ 
klos. Tam tikslui buvo paskirtos net specialios sumos pinigų 
(po IV 2 —2 kapeikas žemės mokesčio nuo dešimtinės). Be to, 
mokyklų statybai buvo duota nemokamai miško medžiagos. Ir 
iš tikro labai greit buvo įsteigta net keletas šimtų naujų pradžios 
mokyklų, kurios visos buvo grynai rusiškos. 

Muravjovo darbą ta pačia linkme varė jo įpėdinis Kauf- 
manas, panaikinęs net Muravjovo leidimą dėstyti lietuviškai 
tikybą; lietuviškai ją dėstyti leido tik pirmaisiais pradžios 
mokslo metais. Visoms mokyklų vadovybėms buvo griežtai 
įsakyta kiekviena proga skiepyti rusiškumą. Pačios mokyklos 
dažniausiai būdavo pavedamos šventikų (popų) globai: jie 
turėjo žiūrėti, kad būtų mokoma tik rusiškai. Tas pat buvo 
įsakyta policijos ir visiems aukštesniesiems apskričių valdinin¬ 
kams. Be to, mokytojai turėjo platinti rusiškas knygas. Ka¬ 
dangi tuo metu buvo uždrausti lietuviški raštai, tai mokytojai 
taip pat turėjo prižiūrėti, kad mokiniai jų neskaitytų; jie turėjo 
mokiniams duoti skaityti tik rusiškomis raidėmis spausdintas 
lietuviškas knygas. Tai buvo viena pirmųjų mokytojo pareigų. 
Tėvų draudžiami, vaikai šitokių knygų ne tik nepirkdavo, bet 
nė veltui neimdavo. Todėl mokytojams būdavo nemaža rūpesčio 
su jomis. Bijodami pasisakyti, kad jų neišplatino, jie paprastai, 
jas sunaikinę ar kam nors išdalinę, už jas patys užmokėdavo. 

Slaptosios mokyklos. Lietuviai, pajutę, kad rusai per savo 
mokyklas nori juos surusinti ir supravoslavinti, ėmė priešintis 
ir neleisti vaikų į tas mokyklas. Vyskupui Valančiui para¬ 
ginus, daug kur atsirado slaptų mokyklų, kuriose buvo mokoma 
lenkiškai (dvaruose) ir lietuviškai — iš draudžiamųjų knygų. 
Bet daugiausia mokė namie patys tėvai arba kaimo pasamdytas 
mokytojas. Tik pramokę lietuviškai, vaikai buvo leidžiami į 
valdžios mokyklas. Nors valdžia tokias slaptas mokyklas 
draudė ir už jas smarkiai bausdavo (pagal 1892 m. įstatymą 
net iki 300 rublių arba 3 mėn. kalėjimo), tačiau jos išbuvo visą 
laiką — iki pat mokyklų pertvarkymo po 1905 m. revoliucijos, 
kada buvo leista mokyti ir lietuviškai. 

6. Gimnazijos 

Po 1831 m. rusams perėmus į savo žinią aukštesniąsias mo¬ 
kyklas, Kauno gubernijoje buvo paliktos 4 gimnazijos (Kaune, 
Kėdainiuose, Šiauliuose, Panevėžy) ir viena progiminazija (Tel¬ 
šiuose). Be to, buvo dar triklasių bajorų mokyklų. Po 1863 m. 
sukilimo gimnazijų iš pradžių buvo palikta tik dvi (Kaune ir 
Šiauliuose), bet vėliau jų buvo įsteigta daugiau. Buvusios bajorų 
mokyklos buvo paverstos miestinėmis dviklasėmis mokyklomis. 

Gimnazijos taip pat pasidarė rusinimo įrankiais: viskas, 
net tikyba, jose turėjo būti mokoma rusiškai. Katalikus mokinius 
bandė versti melstis iš rusiškų maldaknygių, varyti į cerkves. Dėl 
to įvykdavo labai daug konfliktų su kapelionais ir pačiais mo¬ 
kiniais. Ta kova ypatingai stiprino lietuvių tautiškąjį judėjimą 
ir pasipriešinimą rusams. Valdžiai vis dėlto nepasisekė išauklėti 
rusiškai galvojančios vietinės inteligentijos. 

7. Mokyklos Užnemunėje 

Užnemunėje mokyklų būklė buvo daug geresnė. Rusų val¬ 
džia, būdama susirišusi su 1815 m. Vienos kongreso dalyviais, 
kurie jai pavedė Lenkų karalystę, Užnemunėje neišdrįso griebtis 
tokios griežtos rusinimo politikos. Be to, ten lietuviai dar ir dėl to 
buvo mažiau spaudžiami, kad valdžia norėjo juos atitraukti nuo 
lenkų. 

Pradžios mokyklų mokytojams paruošti tenai buvo įsteigta 
mokytojų seminarija Veiveriuose (1866 m.), kurioje buvo dės¬ 
toma ir lietuvių kalba. Ją lankė daugiausia lietuviai (tuo tarpu 
Panevėžio seminariją lankė beveik vieni rusai, dažniausiai dar 
ir nevietiniai). Gimnazijų Užnemunėje buvo dvi — Marijam¬ 
polėje ir Suvalkuose. Jas taip pat daugiausia lankė lietuvių vai¬ 
kai, ir jose taip pat buvo mokoma lietuvių kalbos. Bet ir čia 
buvo stengiamasi primesti lietuviams rusiškąsias raides. Moky¬ 
tojais čia galėjo būti ir lietuviai. Vienu metu Marijampolės 
gimnazijoje mokė net trys lietuviai mokytojai (Petras Kriau¬ 
čiūnas, V. Staniškis ir J. Jasiulaitis). Būtinai rusas čia turėjo 
mokyti istorijos ir rusų literatūros, nes per tuos dalykus buvo 
tikimasi įskiepyti auklėtiniams rusiškumą. 

Dėl šitų lietuviams paliktų teisių tautiškasis susipratimas 
pirmiausia ir išaugo Užnemunėje. 

8. Lietuviškosios spaudos uždraudimas 


Muravjovas, pagerindamas valstiečių būklę ir pertvarkyda¬ 
mas savivaldybes, tikėjosi patrauksiąs į rusų valdžios pusę dau¬ 
gumą krašto gyventojų, o surusindamas mokyklas, tikėjosi 
atidarysiąs duris rusiškumui. Bet tuo dar nesitenkindamas, jis 
pasiryžo net pakeisti lietuviškąjį raštą, kad ir maldaknygės ru¬ 
sintų lietuvį. 

Kaip tik tuo metu rusų slavofilų tarpe buvo kilęs sumany¬ 
mas, kad visiems slavams reikėtų vartoti rusiškąsias raides. 
Muravjovas ir jo bendradarbis, švietimo kuratorius Kornilovas, 
būdami griežti to sumanymo šalininkai, sugalvojo rusų raides 
pritaikyti ir lietuviams. Kai Jonas Juškevičius 1864 m. pasiūlė ku¬ 
ratoriui Kornilovui išspausdinti savo rusiškai parašytą lietuvišką 
gramatiką, jis gavo pasiūlymą lietuviškąjį tekstą perrašyti rusiš¬ 
komis raidėmis. Juškevičius iš karto buvo besutinkąs tai pada¬ 
ryti, tačiau greit atsisakė. Tuomet lietuviškų raštų spausdinimas 
rusiškomis raidėmis buvo pavestas Varšuvos Vyriausiosios Mo¬ 
kyklos lektoriui Mikuckiui. Tai buvo surusėjęs lenkas, ambi¬ 
cingas karjeristas, siekdamas tikslo nesiskaitąs su jokiomis prie¬ 
monėmis. Raštams leisti buvo sudarytas specialus komitetas, į 
kurį, be Mikuckio, dar įėjo lietuviškai mokąs rusas Krečinskis 
ir du lietuviai — Antanas Petkevičius ir Laurynas Ivinskis. Pir¬ 
moji jų išleista knyga buvo mokykloms skirtas elementorius. 

Tuo pat metu pradėjo drausti kai kurias lietuviškas kny¬ 
gas, parašytas lotyniškomis raidėmis. Muravjovo sudaryto 
komiteto narys ekskunigas Petkevičius, susipykęs su vysk. Va¬ 
lančium, tapo lietuvių išgama, lietuviškosios spaudos budeliu. 
Keršydamas Valančiui, Petkevičius apibūdino Muravjovui jo 
varomą lietuviškųjų raštų spausdinimą, kaip pavojingą rusų 
valdžiai; paties vyskupo raštai, esą, taip pat priešvalstybiški. 
Todėl Muravjovas įsakė išimti iš apyvartos keletą paties Va¬ 
lančiaus ar jo artimųjų bendradarbių išspausdintų raštų. Kaip 
pavojinga valdžiai, tada buvo uždrausta ir Valančiaus „Žemaičių 
vyskupystė". Taip pat buvo uždraustos ir lietuviškos malda¬ 
knygės, nes jose, esą, keikiama rusų valdžia. Netrukus prasi¬ 
dėjo persekiojimas visų lietuviškųjų knygų, nors jokio tuo 
reikalu rašyto įsakymo nebuvo. Greičiausiai tatai 

Lietuviškos Evangelijos rusiškomis raidėmis. 

Muravjovas bus žodžiu įsakęs. Tik jo įpėdinis Kaufmanas 
1865 m. rugsėjo mėn. 6 d. išleido specialų įsakymą, kuriuo už¬ 
draudė lietuviškąsias knygas lotyniškomis raidėmis spausdinti 
ir platinti. 

Įvedant rusiškas raides, buvo norima atitraukti lietuvius nuo 
lenkų ir priartinti prie rusų. Bet kaip prieš visas, taip ypač 
prieš šitą rusinimo priemonę sukilo visi lietuviai. Lietuviškos 
knygos buvo spausdinamos svetur ir gabenamos kontrabandos 
keliu į Lietuvą. Varginga kova su spausdos draudimu tebuvo 
laimėta tik po 40 metų. 

9. Bažnyčios ir religinio gyvenimo suvaržymas 

Po kiekvieno neramumo nuo rusų tekdavo nukentėti ir 
Bažnyčiai. Ypač daug ji nukentėjo po 1831 m. sukilimo. Bet 
visų didžiausia Bažnyčios priespauda prasidėjo Muravjovo lai¬ 
kais. Bažnyčias ir vienuolynus jis laikė didžiausiais Rusų valdžios 
priešais ir lenkybės tvirtovėmis. Todėl valdžia paėmė į savo 

kontrolę visą Bažnyčios veiklą. Pirmiausia buvo uždrausta 
statyti naujas ir remontuoti senas bažnyčias, 
uždrausta ruošti procesijas ir viešai sakyti pa¬ 
mokslus. Kunigų gyvenimą valdžia taip pat kontroliavo. 
Be vietos civilinės valdžios leidimo ne tik nebuvo galima skirti 
kunigų, bet ir patiems kunigams išvažiuoti iš para¬ 
pijos ribų. Įstoti į seminariją taip pat reikėjo leidimo. Pa¬ 
mokslus leido sakyti tik iš spausdintų ir valdžios patvirtin¬ 
tų pamokslų rinkinių. 

Be to, Muravjovas ėmė tikrinti, kurios bažnyčios buvo įsi- 
vėlusios į sukilimą. Tokių buvo surasta 32, ir jos visos 
buvo uždarytos. Be jų, dar buvo uždarytos 52 kop¬ 
lyčios: joms buvo prikišta, kad be leidimo buvusios pasta¬ 
tytos. Nebuvo aplenkti nė vienuolynai: juos paskelbė „lo¬ 
tyniškos lenkiškos propagandos lizdais ir sukilimo šaknimis". 
Apie 20 vienuolynų pripažino dalyvavus sukilime ir juos už¬ 
darė. Likusiuosius vienuolynus visaip suvaržė; atėmė vienuo¬ 
lynams skirtas pinigų sumas, ir jie savaime turėjo pamažu užsi¬ 
daryti. 

Užkliuvo Muravjovui ir Lietuvos kaimuose bei pakelėse stovį 
kryžiai. Esą, kunigai tyčia jų daugybę pristatą, norėdami 
įrodyti krašto katalikiškumą ir skirtingumą nuo Rusijos. Todėl 
ir jie buvo uždrausti statyti be leidimo; buvo leidžiami statyti 
tik tokie kryžiai, kurie, esą, aiškiai skirti religiniams reikalams, 
o ne „lenkiškajai propagandai". Bet administracijos valdininkai 
paprastai viską, kas katalikiška, laikė priešvalstybiška, ir dažnai 
neleisdavo statyti kryžių net kapinėse. 

Žemaičių vyskupystės centras tuo tarpu buvo Varniai. 
Kad lengviau būtų prižiūrėti vyskupą ir kapitulą, buvo įsakyta 
vyskupui su visomis įstaigomis persikelti į Kauną, kur buvo 
gubernatorius. Čia gubernatoriui buvo liepta stropiai sekti, kad 
niekas iš kapitulos narių be leidimo neišvažiuotų iš miesto. Taip 
pat buvo įsakyta sekti visus kunigus, atvykstančius pas vyskupą. 

10. Blaivybės brolijos ir jų uždraudimas 

Brolijų įkūrimas. Lietuvoje nuo seno buvo ypatingai įsiga¬ 
lėjęs girtuokliavimas ne tik bajorijos, bet ir valstiečių tarpe. Visi 

dvarininkai stengėsi įsitaisyti savo bravorus, o smuklių buvo 
pilna visose pakelėse ir kaimuose. Jos buvo statomos dvari¬ 
ninkų ir išnuomojamos žydams. Girtybė buvo nepaprastai įsiga¬ 
lėjusi, nes dvarininkai dažnai verste versdavo savo valstiečius 
gerti, reikalaudami, kad jie kasmet nupirktų tam tikrą kiekį deg¬ 
tinės. Tai buvo savotiškas mokestis. 

XIX amž. vidury popiežiaus Pijo IX paraginti, viso pa¬ 
saulio dvasininkai ėmė skelbti blaivybę. Lietuvoje didžiausią 
pasisekimą ji turėjo vyskupo Valančiaus valdomoje Že¬ 
maičių vyskupystėje (jis vyskupavo 1850—1875 m.; prieš jo vys¬ 
kupavimą, 1849 m., Žemaičių vyskupystė buvo padidinta, — prie 
jos buvo pirskirtos 93 Vilniaus vyskupystės parapijos — Kauno, 
Panevėžio, Ukmergės, Utenos, Obelių, Zarasų, Kuršo ir Žiem¬ 
galos dekanatai). Vyskupo raginama, kunigija tapo uoliausia 
blaivybės platintoja; ji surašinėjo žmones į blaivybės brolijas. 
1858 m. pradėtas darbas greit išsiplėtė, ir daugumas tikinčiųjų 
pasižadėjo niekad nebegerti. Vyskupo prašomi, raginami, o kar¬ 
tais ir spiriami, dvarininkai ėmė uždarinėti smukles ir bravorus. 
Pasisekimas buvo toks didelis, jog kai kuriose parapijose blai¬ 
vybės brolijos nariais pasidarė net 97% visų gyventojų. Pajuto 
tą ir iždas, nes staiga sumažėjo degtinės pajamos. 1859 m. iždas 
buvo apskaičiavęs iš Kauno gubernijos gauti nuo degtinės 
948.056 rublius, o tegavo vos 53.146 rublius. Vilniaus guberni¬ 
joje degtinės pajamos kad ir sumažėjo, bet ne taip labai: ten 
buvo tikėtasi 929.305 rublių, o gauta 336.781 rublis. Aiškus 
dalykas, kad valdžia jau vien dėl to turėjo atkreipti dėmesį į 
blaivybės brolijas. Bet aukštoji valdžia nesipriešino blaivybei. 
Prieš blaivybę ėjo tik tie, kurie dėl jos nustojo savo pelno, 
ypač žydai ir jų palenkti žemesnieji valdininkai, kurie ir brolijose 
norėjo atrasti politinę veiklą. 

Blaivybės brolijų suvaržymai. Jau iš pat pradžių Vilniaus 
generalgubernatorius ir Kauno gubernatorius buvo pradėję ka¬ 
bintis prie vyskupo ir kunigų, drausdami blaivybės brolijas, nes 
tada buvo uždraustos visos draugijos. Tačiau vyskupas nemetė 
savo gražaus darbo. Jis aiškinosi, kad brolija nesanti draugija, 
o vien tik religinis susibūrimas. Kai administracijos organai su 
tuo nenorėjo sutikti, tai vyskupas aiškinosi, kad tai pagaliau 
nesanti jokia organizacija, kad Bažnyčia tuo būdu tik mokanti 

Paveikslas, išleistas blaivybės įvedimui paminėti. 

tikinčiuosius dorai gyventi. Tada blaivybės priešai ėmė kelti 
kunigams bylas už tai, kad jie, esą, prievarta verčią dėtis į bro¬ 
lijas, kad gąsdiną nepriimsią geriančiųjų mirusių į kapus, ne¬ 
duosią jiems išrišimo, nekrikštysią jų vaikų, nedarysią jungtuvių 
ir t.t. Kadangi tokių atsitikimų iš tikro pasitaikydavo, tai vys- 

kūpąs su tomis bylomis turėjo nemaža vargo. Todėl jis ragino 
kunigiją būti atsargesnę. Tačiau vyskupas nesiliovė kiekviena 
proga raginęs tikinčiųjų nebegerti; ragino gyvu žodžiu, ragino 
savo viešaisiais laiškais ir blaivybės skatinamaisiais raštais. Jis 
net buvo sumanęs tam tikslui leisti specialų laikraštį „Pake¬ 
leivingą", bet negavo leidimo. 

Blaivybės priešininkų patraukti, valdininkai veikdavo prieš 
blaivybę, dėdamiesi iždo interesų ir valdžios autoriteto saugoto¬ 
jais. Tačiau jiems ilgai nesise¬ 
kė, nes centro valdžia ir net 
pats caras buvo pagyręs blai¬ 
vybę. Todėl beveik visos by¬ 
los dėl blaivybės pasibaigda¬ 
vo vyskupo laimėjimu, ir ku¬ 
nigai dėl to nenukentėdavo. 

Administracijai spiriant, blai¬ 
vybės brolijų narių surašinė¬ 
jamosios knygos buvo nusto¬ 
tos vesti, tačiau blaivybė dėl 
to nė kiek nesusilpnėjo. Patys 
parapijonys daug kur ėmė 
bausti apylinkės girtuoklius, 
o blaivybei paminėti statė 
kryžius ir paminklus. Vysku¬ 
pas, susiartinęs su šviesesniais 
dvarininkais, vertė juos panai¬ 
kinti visas smukles. Kai ku¬ 
riose apskrityse tatai buvo nu¬ 
tarę padaryti net bajorų suva¬ 
žiavimai. Šitaip buvo iki pat 
1863 m. sukilimo, kada Mu¬ 
ravjovas uždraudė visokius 
susibūrimus. 

Blaivybės platinimo uždraudimas. Norėdamas išnaikinti 
visas nuo rusų valdžios nepriklausomas organizacijas, Muravjo¬ 
vas pranešė vyskupui Valančiui, kad kiekvienas kunigas, išdrįsęs 
organizuoti ar palaikyti blaivybės broliją, būsiąs baudžiamas pir¬ 
mą kartą 100, o antrą kartą 200 rublių ir būsiąs atiduotas karo 





Blaivybės paminklas Skapišky. 


teismui: esą, brolijose slaptai susiburią revoliucionieriai, iešką 
visokių kelių prieiti prie visuomenės. Vyskupas buvo priverstas 
perspėti kunigiją, kad brolijų nebekurtų, o blaivybę skelbtų 
tiktai bažnyčiose, mokydami doros. Tačiau rusų valdininkai 
generalgubernatoriaus įsakymą ėmė aiškinti daug plačiau ir už¬ 
vesdavo kunigams bylas po kiekvieno žodžio, pamoksle pasa¬ 
kyto prieš girtybę. Bylų varginami, kunigai nutilo kalbėję apie 
blaivybę, ir ji ėmė nykti. Jos priešai pasirūpino, kad būtų pa¬ 
skelbti valdžios įsakymai dėl degtinės prekybos; būdavo aiš¬ 
kinama, kad gerti ne tik galima, bet ir reikią. Tuo būdu dingo 
didelis tautos blaivinimo darbas; o patsai brolijų panaikinimas 
sudavė skaudų smūgį tautos organizuotumui: po jų uždraudimo 
ilgą laiką Lietuvoje nebebuvo jokių organizacijų. 

Kova su girtybe buvo iš naujo pradėta tik 1908 m., įkūrus 
Blaivybės Draugiją, kuri ir dabar tebeveikia. 

11. Rusų kolonizacija Lietuvoje 

Kolonizacijos pradžia. Visų rusinamųjų pastangų vainikas 
turėjo būti rusiškojo gaivalo atgabenimas į kraštą: per jį buvo 
norima skiepyti rusiškumą lietuviams. Tačiau tas darbas rusams 
nesisekė. 

Nepriklausomosios valstybės laikais tikrojoje Lietuvoje 
rusų gaivalo dar nebuvo; jis atsirado tik užėmus Lietuvą rusams. 
Bet iš pradžių tai tebuvo tik carams nusipelnę generolai, kuriems 
buvo išdalinta daugelis buvusių valstybės dvarų, o vėliau ir 
konfiskuotieji bajorų dvarai. Planinga kolonizacija, t. y. gau¬ 
singų rusų būrių gabenimas į Lietuvą, į konfiskuotas žemes, 
teprasidėjo tik po 1831 m. sukilimo. Bet toji kolonizacija buvo 
nevykusi: atgabenti rusai valstiečiai skurdo, o kai kur išsikraustė 
arba sulietuvėjo. 

Daug energingiau buvo pradėta varyti kolonizacija nuo 
Muravjovo laikų. Po 1863 m. sukilimo buvo konfiskuota apie 
60.000 dešimtinių žemės, į Rusijos gilumą ar Sibirą buvo išga¬ 
benti ištisi kaimai, ir visose tose konfiskuotose žemėse buvo 
įkurdinti rusai. Daugeliui nusikaltusių dvarininkų buvo įsakyta 
savo dvarus parduoti — tiktai rusams. Jei kas paskirtu laiku 
nesuspėjo parduoti, iš tų žemės buvo atimtos ir atiduotos ru- 

sams kolonistams arba išsimokėtinai parduotos rusams valdi¬ 
ninkams. Tada ir atsirado daugelis naujų rusų valdomų dvarų ir 
ištisų rusų kaimų Lietuvoje. 

Žemės pirkimą varžąs įstatymas. Norėdama paruošti kelią 
rusiškajam gaivalui kurtis Lietuvoje, rusų valdžia išleido spe¬ 
cialų įstatymą, nukreiptą prieš bajoriją, kuri buvo laikoma pa¬ 
vojinga rusams. Jai buvo atimta teisė pirkti žemę. Visos leng¬ 
vatos žemei pirkti buvo duotos, įstatymo žodžiais tariant, „ne- 
lenkų kilimo asmenims (t. y. nebajorams), o ypač pravoslavų 
dvasininkams, sentikiams ir visiškai ištikimiems vietiniams 
valstiečiams". Valstiečiams lietuviams buvo leista pirkti že¬ 
mės iki 60 dešimtinių, tačiau praktikoje labai retai kas iš jų 
galėjo pasinaudoti ta teise, nes vietos administracija draudimą 
žemės pirkti taikė visiems katalikams. Leisti žemės pirkti 
galėjo tiktai gubernatoriai, įrodžius ištikimumą Rusų valdžiai; 
o tatai padaryti buvo nelengva. 

Kolonizacija ir šį kartą vis dėlto nesisekė. Iš pradžių į Lie¬ 
tuvą suplūdo daugybė rusų valstiečių, nes jie čia buvo viliojami 
gražiais pažadais. Tačiau jie nemokėjo įsikurti, buvo daug 
tamsesni už lietuvius ir nesugebėjo tinkamai ūkininkauti. Dau¬ 
gelis rusų kolonistų išbėgiojo, o pasilikę skurdo (valdžios tei¬ 
kiamų pašalpų jiems niekad nepakakdavo). Geriau sekėsi tik 
tiems, kurie buvo įkurdinti valdžios išdalintuose dvaruose ir 
šelpiami specialiai įkurto valstiečių banko (pav., Dot¬ 
nuvoje). Bet ir čia, juos palaikydama, valdžia išleido labai daug 
pinigų (jie buvo surenkami iš vietos žmonių, apdėjus juos dide¬ 
liais mokesčiais). Kolonistams buvo teikiamos pašalpos, stato¬ 
mos cerkvės, mokyklos ir visur duodama pirmenybė. Pagaliau 
valdžia pamatė, kad nedidelėmis grupėmis išmėtyti po visą 
kraštą kolonistai negali išsilaikyti; tad nuo 1905 m. ėmė rūpin¬ 
tis juos kurdinti tik didelėmis grupėmis, kad, be to, jos ir 
prieš pavojų galėtų geriau atsispirti, o taip pat būtų ir val¬ 
džiai parama. Todėl nuo to laiko naujų kolonijų jau kaip 
ir nebebuvo kuriama, o tik stiprinamos esančiosios. Bet iki 
pat karo jų vis dėlto nepasisekė tinkamai sustiprinti. Iš viso 
Kauno gubernijoje buvo apie 7.000 rusų kolonistų šeimų. Kadangi 
tuo metu sustiprėjo lietuvių susipratimas ir apsišvietimas, o rusai 
buvo tamsiausias krašto gaivalas, — tai jie jokios didesnės įtakos 

Rusų kolonistų tipai Lietuvoje. 

lietuviams nepadarė. Jie negalėjo lietuviams daryti įtakos dar 
ir dėl to, kad buvo kitos tautybės, kitos tikybos, valdžios re¬ 
miami, taigi lietuvių nemėgiami žmonės. Bet labiausiai lietuvius 
stūmė nuo rusų šių tamsumas ir moralinis pakrikimas — 
girtuokliavimas, muštynės, vagystės. Lietuviai kiekvieną rusą 
laikė nedoru žmogum. Tad savaime suprantama, kad toks gai¬ 
valas negalėjo padėti rusinimui: niekas jais nepasitikėjo, visi jų 
šalinosi. 


B. Tautiškasis atgimimas 

1. Naujoji gadynė 

Senoji Lietuvos valstybė buvo sukurta grynai lietuviško ele¬ 
mento. Sukūrus valstybę, jos sienos buvo išplėstos į rusiškąsias že¬ 
mes, ir palengva aiškiai išsiskyrė luomai. Valstybės gynimu ir jos 
valdymu rūpinosi kunigaikščių vadovaujama bajorija, o liaudis buvo 
darbininkė maitintoja. Lietuvos valdovams tapus ir Lenkų kara¬ 
liais, bajorijos teisės ypatingai išaugo, ir ji palengva perėmė į savo 

rankas visą valstybės valdymą. Valstiečiai ir visi kiti luomai buvo 
visiškai pašalinti nuo valstybinio gyvenimo: piliečiais, t. y. žmo¬ 
nėmis, turinčiais politines teises, liko vieni bajorai, kurie tuo pat 
metu prisigėrė svetimos lenkiškosios kultūros. Jie jautėsi su Lenkijos 
šlėkta sudarą vieną tautą, bet turį savo atskirą valstybę, kurios 
savarankišką organizaciją jie budriai saugojo. 

Visiškai kitaip virto XIX amžiuje, patekus į Rusijos valdžią. 
Bajorijai buvo paliktos savivaldybės, kurios palengva buvo siauri¬ 
namos. Bajorai, kaip ir visi kiti luomai, virto caro valdiniais, tik 
su platesnėmis teisėmis. Tuo pat metu, nuo 1861 m. laisvaisiais 
caro valdiniais buvo padaryti ir valstiečiai. Gavę šiokią tokią savi¬ 
valdybę (valsčių organizacijas) ir laisvę, valstiečiai praturtėjo, at¬ 
kuto ir išėjo į viešumą su savo kultūriniais reikalavimais. Jie buvo 
tikri lietuviai, be jokios didesnės svetimos kultūros įtakos, todėl ir 
jų sukeltas kultūrinis sąjūdis buvo lietuviškas. Tad lietuvių 
tautiškasis sąjūdis glaudžiai, neperskiriamai 
susijęs su visuomeninės santvarkos sudemokra- 
tėjimu. Pasikeitus socialiniam vaizdui, pakitėjo ir kultūrinio gy¬ 
venimo pobūdis: į viešumą išėjo iš liaudies kilusi lietuviškoji inteli¬ 
gentija. Prie tautiškojo sąjūdžio prisidėjo labai mažytė dalelė ba¬ 
jorijos, kuriai liuominio vieningumo su lenkais jausmas dar nebuvo 
nustelbęs tautiškosios sąmonės. Didžiausia bajorijos dalis stojo ginti 
kultūrinio vieningumo su Lenkija, stojo už bendrąsias valstybines 
tradicijas. Tačiau galų gale laimėjo lietuviškoji krašto dauguma, 
nors dar ilgai ji buvo ekonomiškai daug silpnesnė už sulenkėjusią 
bajoriją ir neturėjo pakankamai inteligentiškųjų jėgų. 

Antras naujajai gadynei charakteringas bruožas yra teritori¬ 
jos susiaurėjimas. Kalbėdami apie ankstyvesnių laikų Lie¬ 
tuvą, turime galvoje jos valstybės sienas, o kalbėdami apie naująją 
atgimusio tautiškumo gadynę, teturime galvoje tiktai etniškai lie¬ 
tuviškąjį kraštą. Kadangi naujasis sąjūdis rėmėsi ne valstybinėmis 
tradicijomis, o tautiškumu, tai jis tegalėjo plėtotis tik lietuviškose 
srityse. Iš senųjų laikų jam brangi buvo tik to meto valstybė, kai 
ji tebeturėjo grynai lietuvišką charakterį, kai dar nebuvo virtusi 
luomine lenkiškojo tipo valstybe. Todėl net dabar daug kas nuo 
XVI amž. vidurio jau nebemato Lietuvos valstybės, nors ji ir te¬ 
bebuvo. 


2. Tautiškojo sąjūdžio pradžia 

Senosios Europos valstybės neturėjo tautiško charakterio. 
Viduramžio feodalinės valstybės turėjo luomišką charakterį, o 
absoliutizmo laikais jos buvo neskiriamos nuo dinastijų. Bet ir 
tada visuomenės sąmonėje jau buvo tautinio vieningumo nuo- 

vokos. Taip antai, kai visą Europą pavergęs Napoleonas, sek¬ 
damas absoliutiškomis pažiūromis, ėmė karpyti Europos žemė¬ 
lapį, nesiskaitydamas su jokiomis tradicijomis, — visuomenėje 
kilo nepasitenkinimas, ėmė bręsti tautų nedalomumo ir apsi¬ 
sprendimo teisių idėjos, ėmė augti tautiški sąjūdžiai. Tada pirmą 
kartą tautų teisės buvo pradėtos ginti ir literatūroje (pirmasis 
jas aiškiai iškėlė vokiečių filosofas Fichtė, kuris, Napoleonui 
pavergus Prūsiją, 1808 m. išleido savo veikalą „Reden an die 
deutsche Nation"). 

Vakaruose prasidėjęs tautiškasis sąjūdis pasiekė ir Lietuvą 
ir bajorijos daugumą paskatino kovoti su rusais dėl savo senųjų 
valstybinių teisių. Tik nedidelė dalis dar nesulenkėjusių žemai¬ 
čių bajorų tuomet prabilo ir lietuviškai (žiūr. 455 psl.). Tuo 
pat metu visoje Europoje kilęs susidomėjimas liaudim ir jos 
kūryba atkreipė dėmesį ir į lietuvių tautosaką, į lietuviškąją 
kalbą, ir nuo to laiko domėjimasis lietuvių tautos praeitim ir jos 
kalba jau nebesiliovė. 

Aplenkėjusi Lietuvos bajorija tuo sąjūdžiu nesidomėjo: jai 
terūpėjo savi luominiai reikalai ir kova dėl senųjų valstybinių 
tradicijų; prie tautiškojo sąjūdžio teprisidėjo tik mažytė jos 
dalelė. Svarbiausi šito sąjūdžio ankstyvojo periodo veikėjai 
buvo iš liaudies tarpo kilę S. Daukantas (1793—1864 m.) 
ir vysk. M. Valančius (1801 —1875 m, vyskupavo nuo 
1850 m.). Čia dar reikia paminėti ir lietuviškų kalendorių lei¬ 
dėją, žemaičių bajorą Lauryną Ivinskį (1808—1881 m.). 
Be šitų žemaičių, į tautiškąjį sąjūdį įsitraukė nemaža ir aukš¬ 
taičių. Suvalkiečiai kun. Antanas Tatarė (1805—1889 m.) 
ir Mykolas Akelaitis (1828—1857 m.) parašė eilių ir 
išleido keletą liaudžiai naudingų lietuviškų knygų. Nepaprastą 
reikšmę turėjo Šiaulėniškio Senelio slapyvardžiu daug knygučių 
išleidęs Valančiaus bendradarbis kun. Juozas Dovydaitis 
(1825—1882 m.), kun. Strazdelis (1763—1833 m.), vysk. 
Baranauskas (1835—1902 m.) ir kun. Vienažindys 
(1841 —1892 m.), kurių dainelės dar ir dabar tebedainuojamos 
po visą Lietuvą. Tiek jų lyrika, tiek klasiškoji Baranausko po¬ 
ema „Anykščių šilelis" negalės būti niekad užmirštos. 

Tuos visus raštus jau buvo kam skaityti, nes parapijinės 
mokyklos, kurių ypač daug pristeigė vysk. Valančius, daugelį 

buvo pramokiusios skaityti ir rašyti. O baudžiavos panaikini¬ 
mas ir valstiečių vaikams suteikimas teisės lankyti aukštesniąsias 
mokyklas tautiškajam sąjūdžiui atskleidė dar didesnes perspek¬ 
tyvas. Deja, smarkų smū¬ 
gį tam sąjūdžiui sudavė tik 
nepasisekęs 1863 m. suki¬ 
limas. 

Nors tautiškasis sąjū¬ 
dis ir nieko bendro neturė¬ 
jo su sukilimu, tačiau ir jis 
buvo paliestas, bebaudžiant 
bajoriją ir Bažnyčią, ru¬ 
sams besistengiant sunai¬ 
kinti lenkų įtaką Lietuvoje. 

Rusų valdžia, pasiryžusi 
surusinti visą Lietuvą, už¬ 
darė parapijines mokyklas, 
blaivybės brolijas ir už¬ 
draudė lietuviškąją spaudą 
lotyniškomis raidėmis. Tuo 
būdu, dar neatsikračius len¬ 
kų įtakos, prasidėjo rusini¬ 
mas. Besivaržydami su len¬ 
kų įtaka, rusai mažai tesi- 
skaitė su lietuviais: jie ma¬ 
nė, kad lietuviškumą galės jėga nuslopinti. Tačiau lietuviai pa¬ 
siryžo eiti savo keliu, kratydamiesi bet kokios svetimos 
kultūros. 



Vysk. Motiejus Valančius, 

1850—1875 m. Žemaičių vyskupas 
(gimė 1801 m., mirė 1875 m ). 


3. Kova dėl lietuviškosios spaudos 

Lietuviškos knygos rusiškomis raidėmis. Kai rusų valdžia 
pradėjo spausdinti lietuviškas knygas rusiškomis raidėmis, kai 
kurie lietuviai veikėjai iš karto tam nesipriešino. Net pats auto¬ 
ritetingasis to meto lietuvių veikėjas, vysk. Valančius, jam pa¬ 
teiktas pirmąsias rusiškomis raidėmis spausdintas maldaknyges 
ir giesmynus pripažino tinkamais ir uždėjo savo kanonišką 
„imprimatur". Bet veikiai jis suprato, ko siekia valdžia, nau- 

jose tų knygų laidose supravoslavindama net katalikiškas mal¬ 
das. Tuomet Valančius tokias knygas paskelbė esant prieškatali- 
kiškas ir pradėjo griežtą kovą su visomis, rusiškomis raidėmis 
spausdintomis, knygomis: jis ragino tikinčiuosius tokių knygų 
neimti nė į rankas. 

Slaptoji lietuvių spauda. Kad lietuviai neliktų be savų raštų, 
šie tuojau buvo pradėti spausdinti Mažojoje Lietuvoje. Lietu¬ 
viškosios spaudos centru pasidarė Tilžė. Iš ten slapta knygos 
buvo gabenamos ir skleidžiamos po visą Lietuvą. Tą darbą 
pradėjo vysk. Valančius su savo artimaisiais padėjėjais. Jis pats 
parašė daugybę knygučių ir joms išleisti nesigailėjo nei lėšų 
nei vargo. Jo pradėtą darbą uoliai varė toliau daugelis kunigų, 
ypač Sudargo klebonas kun. M. Sederevičius (1829— 
1907 m.). Kunigija iš pradžių daugiausia rūpinosi religinio 
turinio knygomis ir elementoriais, kurie buvo reikalingi vaikams 
mokyti. Bet iš dalies jau Daukantas, pats Valančius ir jo bendra¬ 
darbiai rašė ir visokių pasaulinio turinio knygų. Vėliau, kai prie 
to darbo prisidėjo daugiau šiaipjau inteligentų, pasaulinio turinio 
knygos ėmė net vyrauti (maždaug nuo 1883 m.). 

Tilžėje spausdinamose knygose dar ilgai buvo žymima, kad 
jos spausdintos Vilniuje Zavadskio spaustuvėje, — vadinasi, 
dar pieš spaudos uždraudimą. Ant religinių knygų taip pat ilgai 
buvo dedama vysk. Valančiaus aprobata („ imprimatur n ), nors 
jo jau nebebuvo gyvo. Tuo būdu buvo norima nukreipti rusų 
akis nuo Tilžės. Tačiau jie greit susivokė. 

Knygnešiai. Pirmieji knygų gabenimu iš Tilžės ėmė rūpintis 
vysk. Valančiaus bendradarbiai, o kai jų organizacija valdžios 
buvo išardyta, daugumas knygų ėjo per Sudargo (Šakių apskr.) 
kleboną M. Sederevičių. Jam atsirado patikimų talkininkų 
iš kunigų, bažnyčios tarnų ir šiaipjau žmonių tarpo. Jų nebau¬ 
gino nei kratos, nei kalėjimai nei trėmimas į Sibirą. Atsirado 
net specialių knygų platinamųjų draugijų iš kunigų, bažnyčios 
tarnų, o vėliau ir iš pasaulinių inteligentų tarpo. Pirmoji tokia 
organizacija buvo sudaryta taip pat Valančiaus rūpesčiu. Ypa¬ 
tingai knygų platinimu pasižymėjo prasilavinęs kaimietis bir¬ 
žietis J. Bielinis (1846—1918 m.). Iš pradžių jis buvo pa¬ 
tikimas Valančiaus pasiuntinys į Mažąją Lietuvą, o vėliau pats 
suorganizavo didelį knygų platinimo tinklą su centru Gar š - 

viuose. Už jo sugavimą valdžia buvo paskyrusi net didelę 
sumą pinigų. Jis ne kartą buvo patekęs į žandarų rankas, bet 
visada iš jų ištrūkdavo ar kyšiais išsipirkdavo. 

Visi knygų platinimo vadai turėjo daugybę padėjėjų, kurie 
slapta eidavo per sieną, nunešdavo rankraščius ir atnešdavo 
knygų. Jie patys arba kiti tas knygas platindavo tarp žmonių. 
Tokių knygnešių buvo daugybė. Knygas vežiojo visoki škap¬ 
lierininkai, o kartais net žydai kromelininkai, nes iš jų būdavo 
neblogo uždarbio. Tačiau to darbo vadai dirbo iš tikro pasi¬ 
aukojimo tautai. Ir pagaliau jie laimėjo kovą. 

4. Slaptoji periodinė lietuvių spauda ir jos programa 

Pirmieji slapti raštai. Didžiausią reikšmę kovai dėl spaudos 
laisvės turėjo šios 1867—1869 m. išspausdintos Valančiaus kny¬ 
gutės: „Broliai katalikai", „Grometa apskrita", „Iš tamsybės veda 
kelias teisybės", „Perspėjimas", „Šnekesys kataliko su nekata- 
liku" ir „Katalikų Bažnyčios vargai". Nors jos lietė tikybos 
klausimus, bet iš tikrųjų buvo politinės brošiūros. Jose pirmą 
kartą buvo surašyta lietuvių politinė programa — priešintis ru¬ 
sams, — kurios buvo laikomasi iki pat naujo pasaulinių inteli¬ 
gentų sukelto judėjimo, prasidėjusio su „Aušra" (1883 m.). 
Be jų, nemaža reikšmės dar turėjo Valančiaus „Palangos 
Juzė", „Paaugusių žmonių knygelė", „Vaikų knygelė", „Pasa¬ 
kojimas Antano tretininko", Valančiaus bendradarbio, žemai¬ 
čių seminarijos rektoriaus kun. J. S. Dovydaičio „Šiaulė¬ 
niškis senelis" ir kitos. Tai buvo jau pasaulinio turinio kny¬ 
gutės, skiriamos suaugusiems ir vaikams pasiskaityti. Jose 
visose buvo stengiamasi sustiprinti katalikybę, dorą, lietuvybę 
ir kelti pasipriešinimą rusinimui. Šalia to, jose buvo rūpinamasi 
ir švietimu, raginama kelti ūkį. Šitaip buvo iki atsirandant 
„Aušrai". 

„Aušra”. Mažojoje Lietuvoje spausdinti lietuviškas knygas 
ir jas gabenti į Lietuvą pradėjo kunigija. Pasauliniai inteligentai, 
kurių daugiau atsirado tik baudžiavą panaikinus, kovą dėl lie¬ 
tuviškosios spaudos pradėjo iš pradžių tiktai Rusijos ribose; 
už sienos jie persikėlė tik nuo 1883 m., įsteigę „Aušrą". 

Mažojoje Lietuvoje tuo metu jau ėjo keletas lietuviškų laik¬ 
raščių. Visi jie buvo vien informacinio pobūdžio, ir tautiškosios 
sąmonės ugdymu nesirūpino. Tik vienas Šernas savo „Lie¬ 
tuviškoje C e i t u n - 
goje" buvo pradėjęs 
spausdinti patriotiškus 
straipsnius - apie garbin¬ 
gą lietuvių praeitį ir apie 
sunkų dabartinį sveti¬ 
mųjų jungą. Juos rašė 
ne tik Didžiosios Lietu¬ 
vos lietuviai inteligentai, 
— ypač Dr. J. Basa¬ 
navičius, — bet ir 
patsai redaktorius Šer¬ 
nas, M. Jankus ir 
lietuvių draugas vokie¬ 
tis S. Zauerveinas 
(autorius giesmės „Lie¬ 
tuviai esame mes gi¬ 
mę"). Greit betgi pa¬ 
aiškėjo, kad tas darbas 
negali būti sėkmingas, 
nes gotiškomis raidėmis 
spausdinamas laikraštis 

Dr. Jonas Basanavičius 

( 1851-1927 m.). negalėjo paplisti Didžio- 

joje Lietuvoje, kur liau¬ 
dis nemokėjo jo skaityti. Iš kitos pusės, Mažosios Lietuvos 
lietuviai dar nebuvo tiek susipratę, kad būtų galėję jaustis su 
Didžiosios Lietuvos lietuviais sudarą vieną tautą, todėl jų tarpe 
„Lietuviška Ceitunga" pasidarė nepopuliari, ir redaktorius buvo 
priverstas grįžti prie paprastų informacijų, o D. Lietuvai buvo 
nutarta leisti atskirą laikraštį. 

Dar prieš 1863 m. sukilimą buvo sumanyta leisti lietuvišką 
laikraštį. Bet tada dar nebuvo pakankamai jėgų, o, be to, val¬ 
džia nedavė leidimo. Dabar inteligentijos jau buvo daugiau, ir 
1882 m. Basanavičius su Zauerveinu pradėjo tartis įkurti lietuvių 
mokslo draugiją, kuri leistų laikraštį, kaip savo organą. Tačiau 

tebuvo įsteigtas tik laikraštis „Aušra" (1883 m.). Jos suma¬ 
nytojas, pirmasis redaktorius ir siela buvo Basanavičius. Bet 
kadangi jis tuo metu gyveno užsieny, daugiausia Bulgarijoje 
(1884—1905 m.), tai laikraštį tvarkė kiti, būtent Maž. Lietuvos 
veikėjasMikšas pa¬ 
skui dr. J. Šliūpas, 
o kai šį vokiečių valdžia 
privertė išvažiuoti į 
Ameriką, — vėl Mikšas. 

„Aušra" iš pradžių bu¬ 
vo spausdinama Ragai¬ 
nėje, o paskui Tilžėje, 
paties Mikšo įsteigtoje 
spaustuvėje. 

„Aušros" programa 
buvo parodyti lietu¬ 
viams, kas jie buvo 
praeity, kaip yra 
spaudžiami da¬ 

barty ir kokią 
turi susikurti sau 
ateitį. Daug dėme¬ 
sio kreipdama į praeitį, 

„Aušra" norėjo suža¬ 
dinti tautišką lietuvių 
savigarbą ir savo krašto 
meilę. Taip pat ji kėlė 
savo kalbos meilę, rodė, 
kad ji ne tik ne menkes- Pirmojo „Aušros,, nr. viršelinis lapas, 

nė už kitas kalbas, bet 

daug kuo net pranašesnė. Kalbėdama apie dabarties laikus, 
„Aušra" kėlė lietuviams ir jų kalbai daromas skriaudas moky¬ 
klose ir administracijos įstaigose, peikė lenkinimą per bažnyčias, 
paliesdavo taip pat visuomeninius ir ekonominius lietuvių rei¬ 
kalus, įdėdavo liaudžiai skiriamų mokslo žinių apie žemės ūkį, 
sveikatos reikalus ir 1.1. 

,Aušra" neturėjo aiškios ateities programos, politinių klau¬ 
simų nesvarstė; ji tenkinosi tik stiprindama lietuvius tautiškai 

ir kultūriškai. Didžiausias jos tikslas buvo taip išauklėti lietu¬ 
vius, kad jie visada ir visur jaustųsi lietuviai, 
kad galėtų laisvai dirbti, gautų spaudos laisvę, kad lietuvių kalba 
būtų įsileista į mokyklas, į valdžios įstaigas ir kad ji nebūtų 
išstumiama iš bažnyčios. Apskritai ji stengėsi nepulti labai nei 
rusų valdžios, nei sulenkėjusių kunigų nei dvarininkų, tikėda¬ 
masi, kad lengviau pasieks savo teisėtus reikalavimus, jei visų 
tų pajėgų nenustatys prieš save. Bet tuo būdu „Aušra" nepa¬ 
lenkė į savo pusę nei vienų nei kitų: rusai tiek į ją, tiek į visą 
slaptąją spaudą žiūrėjo, kaip į vokiečių darbą prieš rusus, o 
sulenkėjusi bajorija, svajodama apie kultūrinę lenkų hegemoniją 
Lietuvoje, visą lietuvių sąjūdį laikė nusikaltimu „broliškų" tautų 
vienybei. 

„Aušros" sustojimas (1886 m.). „Aušros" bendradarbiai ir 
leidėjai buvo susispietę į būrelį, pasivadinusį Lietuvos Mylė¬ 
tojais. Nuo trečio numerio ir laikraštis buvo leidžiamas jų 
vardu. Tame būrelyje buvo labai įvairių žmonių. „Aušros" 

artimiausi leidėjai ir redaktoriai buvo pasauliniai inteligentai, 
persiėmę tuo metu populiariais liberališkais šūkiais. Keldami 
garbingą lietuvių pagoniškąją praeitį, jie tuo būdu kartais įžeis¬ 
davo krikščionybę ir katalikų Bažnyčią. Tas nepatiko lietuviams 
kunigams. Ypač nepalankiai būdavo paliečiama krikščionybė, 
redaguojant „Aušrą" dideliam veikėjui ir karštam patriotui, bet 
aiškiam laisvamaniui dr. J. Šliūpui. Todėl katalikiškoji 

visuomenė nuo jos nusigręžė. Kaip tik tuo metu bankrotavo 
ir Mikšo spaustuvė, „Aušrai" atsirado materialinių sunkumų, 
ir 1886 m. ji liovėsi ėjusi. Bet lietuvių visuomenė jau buvo 
išjudinta ir nebegalėjo rimti be laikraščio. Todėl greit atsirado 
net keli lietuviški laikraščiai. 

„Varpas" (1889—1905 m.). Sustojus „Aušrai", lietuviškoji 
inteligentija lyg ir susvyravo. Buvo galvota vėl atgaivinti vie¬ 
nybę, tačiau nepasisekė. Kunigija pradėjo leisti liaudžiai ski¬ 
riamą „Šviesą", kuri betgi negalėjo patenkinti visos visuo¬ 
menės reikalų. Tuo pat metu Mažojoje Lietuvoje ėjo net keli 

lietuviški laikraščiai, kurie buvo skiriami vietos lietuviams. 
Amerikoje ėjo „Vienybė Lietuvninkų" ir Šliūpo lei¬ 
džiamas „Lietuviškas Balsas", bet jie buvo pritaikyti 
lietuviams išeiviams, kurių skaičius tada Amerikoje labai augo, 

ir Lietuvai netiko. Todėl 1889 m. dr. Vincas Kudirka 
(1858—1899 m.), Varšuvos ir Maskvos lietuvių studentų pade¬ 
damas, pradėjo leisti mėnesinį laikraštį „Varpą", išgyvavusį 
iki 1905 m. Tas laikraš¬ 
tis turėjo nepaprastą 
reikšmę visam vėlesniam 
tautiškajam sąjūdžiui. 

„Varpas" iš pradžių 
subūrė visas inteligentiš¬ 
kąsias lietuvių pajėgas. 

Greta liberalų, laisva¬ 
manių, socialistų, dirbo 
katalikai ir kunigai. 

„Varpas" iš pradžių 
stengėsi tiktai pažinti lie¬ 
tuvius ir jų gyvenimą: jo 
programą turėjo nusta¬ 
tyti patsai gyvenimas. 

„Varpe" atsispindėjo vi¬ 
si lietuvių visuomenės 
sluoksniai ir reikalai, vi¬ 
sos gerosios ir blogosios 
gyvenimo pusės. Tuo at¬ 
žvilgiu buvo ypač įdo¬ 
mus Kudirkos vedamas 
„Tėvynės Varpų" 
skyrius. Nuo 1891 m. ir 
ūkininkams buvo pradė¬ 
tas leisti specialus mėnesinis laikraštis „Ūkininkas". Abiejų 
laikraščių bendradarbiai ir leidėjai buvo tie patys, tik „Varpas" 
buvo skiriamas inteligentijai, o „Ūkininkas" — valstiečiams ūki¬ 
ninkams. 1901—1903 m. greta jų abiejų dar buvo leidžiamos 
„Naujienos", kurios stengėsi duoti liaudžiai suprantamų pa¬ 
siskaitymų, visai neliesdamos politikos. 

„Varpas" laikėsi principo, kad lietuviai turi pasi¬ 
tikėti tiktai savo jėgomis ir dirbti, nelauk¬ 
dami jokių politinių atmainų. „Aušra" daugiau 
dėmesio kreipė į kultūrinius reikalus, o „Varpas" — į ekonominę 

Pirmojo „Varpo" numerio antraštė. 

lietuvių gerovę, nes tikėjo, kad tauta galės greičiau išsivaduoti 
iš svetimųjų globos, tik ekonomiškai ir kultūriškai sustiprėjus. 
„Varpas" taip pat užsimindavo ir apie politini Lietuvos sava¬ 
rankiškumą, bet daugiausia jis rūpinosi lietuvių valstiečių gerove. 
Mat, visi varpininkai buvo valstiečių sūnūs, todėl valstiečių 
reikalai jiems labiausiai ir rūpėjo. „Varpe" dažnai būdavo 
straipsnių, aiškinančių, kad valdžia turinti duoti valstiečiams 
teisių įsigyti daugiau žemės, steigti ūkio, amatų ir prekybos 
mokyklų, skolinamųjų taupomųjų kasų, vartotojų draugijų 
(koperatyvų) ir 1.1. Nors valdžia to ir neleido, bet vis dėlto 
šitie reikalavimai turėjo tokią naudą, kad liaudies tarpe kėlė 
nepasitenkinimą suvaržymais. Be to, „Varpas" nuolat ragino 
kovoti su priespauda ir priešintis valdžios priemonėms. 

„Varpas" kvietė į bendrą kovą su rusais ir sulenkėju¬ 
sią Lietuvos visuomenės dalį, tačiau dvarininkai negalėjo eiti 
kartu su valstiečių sūnumis, kurie gynė valstiečių ekonominius 
reikalus; be to, jie ir dabar dar nenorėjo sutikti, kad Lietuva 
atsiskirtų nuo Lenkijos. Todėl bendradarbiavimas su jais buvo 
neįmanomas. 

„Varpas" (ir greta jo ėjęs „Ūkininkas) sulaukė spaudos ir 
kitų laisvių, suteiktų po 1905 m. revoliucijos. Nors jame iš 
karto sutilpo visa inteligentija, bet, kaip nuo „Aušros", taip ir 
nuo jo dėl tų pačių priežasčių nutolo kunigai, turėję savo atskirus 
laikraščius. Vėliau, atsiradus politinėms lietuvių partijoms, 
varpininkai suskilo. Pirmiausia nuo jų atskilo socialde¬ 
mokratai, vėliau pasitraukė ir nuosaikieji t aut i - 

n inkai, kurie buvo nepatenkinti, kad „Varpas" ėmė rūpintis 
vien tik valstiečių reikalais. Tuo būdu pagaliau prie „Varpo" 
teliko tik vieni vad. demokratai, iš kurių išsivystė lietuvių 
valstiečių sąjunga. 

„Apžvalga” (1890—1896 m.). Būdami didelėje įtakoje po¬ 
zityvizmo, kurs neigė visokią metafiziką, varpininkai krikščionybe 
nesirūpino, nors prieš ją ir nekovojo. Todėl kunigijai, kuri tuo 
metu sudarė lietuviškos inteligentijos didumą, su „Varpu" buvo 



„Apžvalgos" antraštė. 

ne pakeliui, ir ji tais pačiais 1889 m. įsisteigė sau atskirą laik¬ 
raštį — „Žemaičių ir Lietuvos Apžvalgą", kuris 
trumpiau vadinamas „Apžvalga". Ji buvo skiriama daugiausia 
liaudžiai, ir vyriausias jos šūkis buvo lietuvių tautos 
vienybė su katalikų Bažnyčia. Siekdama to tikslo, 
ji labiausiai kovojo prieš pravoslavinamąjį rusinimą, ragino tėvus 
neleisti savo vaikų rusinti mokyklose. 

Apskritai „Apžvalga" buvo nepaprastai karinga. „Varpas" 
visų pirma kėlė susipratimą, o ji raginte ragino kovoti su rusi¬ 
nimu, jam priešintis. Iš kiekvieno jos žodžio tryško didžiausias 
atkaklumas, tvirtas pasitikėjimas savo skelbiamomis idėjomis ir 
laimėjimu. Ją redagavo garsusis Dėdė Atanazas — kun. 
Pakalniškis (f 1933 m.). 

Apžvalga kartą šitaip rašė: „Kuriems tai papūtžandiams parėjo 

į galvą mus rusais paversti. Žinoma, tie papurgalviai teisybės nežiūri, 
ji Rusijoje ir šiaip jau yra ir nuskurusi ir sutrūkusi, kad nė su¬ 
lopyti nebegali. Tai už lygias mūsų aukas esame skriaudžiami . . 

Bet mes apsigimėme katalikais, tai ir mirsime ka¬ 
talikais, nors čia maskoliai mums galvas nusukinėtų ... Atsi¬ 
lieps tai jiems kada ... Katinui į kregždžių lizdą derinantis, tie pa¬ 
darai pagatavi jam akis išdraskyti. Ir mes turime tiems Liuciferio 
tarnams atsispirti ..." 

Toks laikraščio tonas drąsino žmones nenusileisti. O „Apžvalga" 
buvo gana plačiai skaitoma, ypač Žemaičiuose. Vieną kartą ji pati 
rašė apie save, kad rusintojai, „paminėjus vien „Apžvalgos" vardą, 
purškia it velniai, su švęstu vandeniu pakrapyti". 

Be to, „Apžvalgoje", greta tikybinių ir tautinių straipsnių, 
buvo spausdinami ir visuomeniniai bei ekonominiai, nes ji sten¬ 
gėsi atstoti ir varpininkų leidžiamąjį „Ūkininką". Ji išleido ir 
keletą tikybinio ir pasaulinio turinio knygučių. 

„Tėvynės Sargas" (1896—1904 m.). Karingas „Apžvalgos" 
tonas, kurs buvo nukreiptas ne tik prieš rusus, bet ir prieš 

„Varpą" (jį „Apžvalga" apšaukė 
bedievišku), nepatiko net kai ku¬ 
riems kunigams. Dėl griežto tono 
„Apžvalga" daug labiau buvo per¬ 
sekiojama rusų, o, be to, visiškai 
be reikalo kiršino pasaulinius lie¬ 
tuvius inteligentus ir kunigiją. Tuo 
metu dar jaunas kunigas Juozas 
Tumas Vaižgantas, pasita¬ 
ręs su kitais nuosaikesniais kuni¬ 
gais, įkalbinėjo redaktorių kun. 
Pakalniškį pakeisti „Apžvalgos" 
toną, bet šis nesutiko. Tada ir 
buvo pradėtas leisti nuosaikesnis, 

./j — Tumo redaguojamas katalikiškas 

laikraštis — „Tėvynės Sar- 
nuut gas", išsilaikęs iki spaudos drau- 

„Tėvynės Sargo" viršelinis lapas, dimo panaikinimo. J i s laikėsi maž¬ 
daug tų pačių tikslų, kokių laikėsi 
tuo metu nustojusi eiti „Apžvalga", tik rašė švelnesniu tonu. 
Laikraštis buvo gana įvairus ir gerai vedamas, nes apie jį 

buvo suburtos visos geriausios lietuvių katalikų pajėgos. Jam 
taip pat labiausiai rūpėjo katalikybė ir lietuvybė: čia nuolat bu¬ 
vo rašoma apie išlaikymą lietuviškų pamaldų bažnyčiose, aikštėn 
keliamos rusinimo pastangos ir rusų biurokratų daromos kraš¬ 
tui skriaudos. 

Iš veikėjų, susibūrusių apie „Tėvynės Sargą", kiek vėliau 
susidarė dar viena politinė grupė, pasivadinusi krikščioni¬ 
mis demokratais. 

Laikraščių reikšmė. Visi tie ir dar kiti, čia neminėti, mažesnės 
svarbos laikraščiai buvo spausdinami Mažojoje Lietuvoje (vienas 
kitas ir Amerikoje) ir gabenami vysk. Valančiaus nurodytu 
būdu per sieną. Jie buvo gabenami tų pačių knygnešių. 
Daugelis knygnešių pakliūdavo žandarams į rankas, daugybė 
knygų ir laikraščių žūdavo, tačiau darbas nesustojo. Apie lie¬ 
tuviškus laikraščius susibūrė visa inteligentija. Bendras spaudos 
darbas ją jungė ir kitam tautos darbui. Laikraščių dėka liaudis 
palengva ėmė tautiškai susiprasti, mokyklas lankąs jaunimas per 
laikraščius irgi įsitraukė į bendrą darbą. Tuo būdu tauta buvo 
ruošiama tolimesnei kovai ir galutiniam laimėjimui. 

5. Kova su Lietuvos rusinimu ir pravoslavinimu 

Priešinimasis rusams. Lietuvai rusinti valdžia vartojo įvai¬ 
riausias priemones: spaudą, mokyklas, valsčių savivaldybes, 
kolonistus ir 1.1. Kaip reikia su tuo kovoti, pirmasis pamokė 
vysk. Valančius, o vėliau — slaptoji lietuvių spauda. Valančius 
ragino nesimokyti rusiškai, su rusais rusiškai nekalbėti, o kal¬ 
binamiems atsakyti: „Nesuprantu". Esą, į Rusiją nuvykęs 
lietuvis negalįs reikalauti, kad su juo kalbėtų lietuviškai, tad 
Lietuvoje niekas negalįs reikalauti, kad kas kalbėtų rusiškai. 
Kad jaunimas nepramoktų rusiškai, jis ragino neleisti vaikų į 
rusų mokyklas, o mokyti juos namie. Tada ir prasidėjo slapto¬ 
sios mokyklos ir mokymas namie, prie motinos verpstės. 

Kova dėl bažnyčių buvo sunkiausia, nes jos buvo labiausiai 
puolamos. Tam tikslui vysk. Valančius išleido net 9 slaptus 
atsišaukimus, kuriuose mokė, kaip turi priešintis pravoslavi- 
nimui tikintieji ir kunigai. Jis ragino jokiu būdu neiti į cerkves. 
Jei kunigams įsakytų raginti žmones į pravoslaviją, jie turį 

veikti priešingai, nors už tai tektų ir mirti. Esą, nereikią bijoti 
jokių kančių, nes Dievas visada sunaikinąs ir galingiausių vieš¬ 
pačių nedorus sumanymus. Roma persekiojusi krikščionybę, ir 
Dievas ją sunaikinęs. Vyskupas nebaigė sakyti, bet ir taip jau 
buvo aišku, kad Dievui nepatinkąs Rusijos sumanymas panai¬ 
kinti Lietuvoje katalikybę, ir Jis pražudysiąs Rusiją. 

Rusai tuo tarpu visaip persekiojo katalikybę; neleido sta¬ 
tyti naujų ir remontuoti senų bažnyčių. Be to, ėmė uždarinėti 
vienuolynus, o vienur kitur ir bažnyčias. Tuo pat metu daug 
kur buvo statomos naujos cerkvės. Valančius mokė ir čia prie¬ 
šintis rusams. Esą, iš pradžių reikią gražiuoju prašyti vyresnybę 
neuždaryti bažnyčios, bet jei tatai negelbėtų, tuomet reikią vi¬ 
siems parapijonims susirinkus į šventorių ir į bažnyčią jokiu 
būdu neleisti jos uždaryti. Kiek vėliau to pat mokė ir „Apžvalga". 

Uždarant bažnyčias, žmonės daug kur ir bandė priešintis. 
Pirmas toks atsitikimas buvo Tytuvėnuose dar Valančiaus 
laikais (tytuvėniškių pasipriešinimą jis laikė visiems pavyzdžiu). 
Didesnį pasipriešinimą žmonės parodė tik 1886 m., uždarant 
K ę s t a i č i ų bažnyčią, prie kurios gyveno pasenę ir ligoti kuni¬ 
gai. Žmonės susirinko ginti uždaromos savo bažnyčios. At¬ 
vykę žandarai su kazokais juos visus išvaikė, bažnyčios altorius 
išgriovė, kryžius sulaužė, paveikslus ir vėliavas sukapojo, suga¬ 
dino net trobesius, kad nebegalima būtų juose gyventi. Buvo 
uždaryta nemaža vienuolynų ir kitur, bet labiausiai pragarsėjo 
kruvinas uždarymas moterų benediktinių vienuolyno ir jų baž¬ 
nyčios Kražiuose. 

Kražių skerdynės (1893 m.). Valdžia nutarė panaikinti 
Kražių vienuolyną, bažnyčią ir kapines (1891 m.). Vyskupas 
Paliulionis, gavęs įsakymą (1892 m.) išgabenti vienuoles į Kau¬ 
ną, kurį laiką delsė, rūpindamasis, kad įsakymas būtų pakeistas, 
bet pagaliau liepė jį vykdyti. Tuo tarpu žmonės sujudo. 
Buvo paduoti keli prašymai užtarimo ne tik carui, bet net ir 
užsienio valdovams. Caro atsakymo nesulaukdami, žmonės 
ėmė dieną ir naktį budėti bažnyčioje, nes bijojo, kad policija jos 
neuždarytų nesulaukusi atsakymo. Policija daug kartų bandė 
išvaikyti žmones, o valdžios įsakomi kunigai mėgino išnešti iš 
bažnyčios Švenčiausiąjį, tačiau žmonės neleido. Pagaliau atvyko 
bažnyčios uždaryti patsai Kauno gubernatorius Klingenbergas 

su dideliu būriu policijos. Jis veltui bandė prikalbėti žmones iš¬ 
eiti geruoju iš bažnyčios — tie nesiskirstė. Rusams pavartojus 
jėgą, šventoriuje susibūrę pagaliais ginkluoti vyrai puolė ginti 
mušamųjų, ir kilo 
smarkios muštynės 
su policija. Jos tru¬ 
ko iki pat ryto, ligi 
atvyko pareikalau¬ 
tas būrys kazokų, 
ir minia žiauriausiu 
būdu buvo išsklai¬ 
dyta. Kai kurie pri¬ 
gėrė, įvyti į patvi¬ 
nusią upę, o kiti, 
sugaudyti prie baž¬ 
nyčios ir namuose, 
buvo suvesti prie 
valsčiaus valdybos, 
skaudžiai išplakti 
ir susodinti į ka¬ 
lėjimus. 

Kražių bažny¬ 
čios gynėjų teismas 
įvyko beveik po 
metų Vilniuje. Vi¬ 
suomenės pasipik¬ 
tinimas valdžios 
priemonėmis buvo 
toks didelis, jog kaltinamuosius veltui apsiėmė ginti žymiausi 
Rusijos advokatai. Suimtieji buvo kaltinami padarę iš anksto 
suplanuotą, inteligentų ir lietuviškųjų laikraščių sukurstytą 
maištą. Tačiau advokatai, remdamiesi liudininkų parodymais, 
įrodinėjo, kad dėl įvykių kalta pati administracija, kuri užpuolė 
nekaltus žmones besimeldžiant. Jie net reikalavo bausti ne kal¬ 
tinamuosius, o valdininkus, kad šie daugiau nebesavavaliautų ir 
nebedarytų Rusijai gėdos prieš pasaulį. 

Teismas taip pat švelniai pažiūrėjo į kaltinamuosius ir jiems 
paskyrė mažas bausmes. Be to, pačiam teismui prašant, caras 

jiems dovanojo visas bausmes; buvo palikta po metus kalėti 
tik 4 vyrams, kuriems teismas buvo paskyręs po 10 metų kator¬ 
gos. Tuo būdu administracija buvo aiškiai sukompromituota. 

Kražių įvykių reikšmė tautiškajam judėjimui buvo nepa¬ 
prastai didelė. Rusų žiaurumas pirštu prikišamai parodė prie¬ 
spaudos jungą, o laiminga bylos pabaiga padrąsino dar griež¬ 
čiau kovoti su priespauda. Lietuviškoji spauda dar labiau pa¬ 
plito; šaukdama į kovą, ji nuolat rodė šitą dangaus keršto šau¬ 
kiančią rusų valdžios nuodėmę — Kražių skerdynes. Į kovą 
stojo kaskart vis platesni visuomenės sluoksniai. Ypač aiškiai 
pradėjo reikštis pasipriešinimas mokyklose: mokiniai atsisaki¬ 
nėjo kalbėti rusiškai maldas, eiti į cerkves ir ėmė burtis į 
kuopeles. 

6. Tautiškas susipratimas gimnazijose ir kunigų seminarijose 

Gimnazijose, panaikinus baudžiavą, lietuvių valstiečių vaikų 
ėmė rastis kaskart vis daugiau. Tautiškasis sąjūdis veikiai pa¬ 
siekė ir juos. Ypač aiškiai tas sąjūdis pasireiškė Užnemunėje — 
Marijampolės gimnazijoje ir Veiverių seminarijoje, — kur rusi¬ 
namoji politika nebuvo tokia griežta. Čia net buvo mokoma lie¬ 
tuvių kalbos, o mokytojais galėjo būti ir lietuviai. Todėl jau mo¬ 
kyklose susipažinę su lietuvių kalba ir dažnai lietuvių mokytojų 
paraginami, mokiniai augo tautiškoje dvasioje. Iš jų išėjo tokie 
lietuvių veikėjai, kaip Jonas Užupys, Petras Kriaučiūnas ir visa 
eilė vėlesnių „Aušros", „Varpo" ir kitų laikraščių bendradarbią. 
Tautiškas susipratimas brendo ir Šiaulių gimnazijoje (silpniau 
augo Kauno gimnazijoj), kur buvo sunkesnės sąlygos, nes čia 
net malda buvo draudžiama lietuviškai kalbėti. 

Vis dėlto, kapelionų skatinami, mokiniai priešindavosi pravo- 
slavinimui, atsisakydavo net mokyklą lankyti. Daugelis jų nuken¬ 
tėjo — buvo išvaryti iš gimnazijų; jų tarpe buvo išvaryti dabar¬ 
tinis prezidentas A. Smetona, ministeris pirmininkas J. Tūbelis ir 
daugybė kitų. Sunkų vargą kęsdami, jie vykdavo baigti mokslo 
kur nors į Rusiją, tačiau nuo savo šventojo darbo neatsisa¬ 
kydavo. 

Susipratimas dvasinėse seminarijose taip pat prasidėjo Už¬ 
nemunėje, t. y. Seinų seminarijoje. Čia, vieno profesoriaus pa- 

1896 m. iš Jelgavos gimnazijos pavarytųjų mokinių grupė. 

(Iš kairės antrasis sėdi VIII klasės mokinys, pirmasis ir dabartinis 
Valstybės Prezidentas A. Smetona). 

raginti, klierikai surinko net apie 500 liaudies dainų, kurių iš¬ 
spausdinti betgi neleido Rusų valdžia. Grupė klierikų buvo pa¬ 
ruošusi lietuvių kalbos žodyną, bet ir jis dėl tos pačios priežas¬ 
ties negalėjo pasirodyti. Apskritai Seinų seminarijoje klierikų 
tarpe vyravo tautiška dvasia, nors daugumas profesorių buvo 
lenkai. Iš šios seminarijos išėję kunigai pradėjo rūpintis grą¬ 
žinti lietuvių kalbą į bažnyčią. Pirmoji bažnyčia, į kurią buvo 
grąžintos lietuviškosios pamaldos, buvo Veisėjų. Tatai padarė 
čia 1870 m. paskirtas klebonu Seinų seminarijos auklėtinis kun. 
P. Leonavičius. Jis taip pat pradėjo mokyti lietuviškai kate¬ 
kizmo ir poterių. Vėliau tas pat atsitiko Naumiesty, Šventežery. 
Seirijuose, Simne, Prienuose ir kt. 

Lietuviškas sąjūdis palengva Įsiskverbė ir į Žemaičių semi¬ 
nariją, kuri kartu su vyskupu Valančium 1865 m. iš Varnių 
buvo perkelta į Kauną. Muravjovas, iš visur išstumdamas len- 

kų kalbą, uždraudė ją vartoti ir seminarijoje, kur iki tol buvo 
lenkiškai dėstoma homiletika (pamokslų mokslas); dabar buvo 
įsakyta ją dėstyti rusiškai arba lietuviškai. Nuo to laiko pro¬ 
fesorius (vėliau Seinų vyskupas) Antanas Baranauskas čia ėmė 
dėstyti lietuviškai lietuvių kalbą ir homiletiką. Jis pats buvo 
geras lietuvių kalbos mokėtojas, jo jaunystės poezija irgi buvo 
klierikams gerai žinoma, todėl niekas kitas čia negalėjo geriau 
sukelti susidomėjimo lietuvių kalba. Iš jo tad mokinių išėjo 
didysis mūsų kalbininkas kun. K. Jaunius; jo mokinys buvo ir 
poetas Vienažindys. Vėliau čia mokėsi visa eilė didžių veikėjų, 
kaip antai: Maironis, Jakštas, Tumas ir kt. Iš pradžių tautiškas 
judėjimas seminarijoje buvo neorganizuotas, bet veikiai klieri¬ 
kai pradėjo burtis į slaptas kuopeles, laikė slaptų lietuviškų kny¬ 
gynėlių, išsirašinėjo laikraščių ir patys juose bendradarbiavo. 
Dar prieš atgaunant spaudą Kauno seminarijoje jau buvo susi¬ 
dariusi stipri lietuvybės tvirtovė; iš jos išėję kunigai skleidė lie¬ 
tuviškumą visam krašte. 

Iš visų Lietuvos seminarijų mažiausia lietuviškumo tebuvo 
vilniškėje, tačiau ir ten pasitaikydavo vienas kitas susipratęs 
lietuvis. Bet užtat didelė lietuvybės oazė buvo Petrapilio dva¬ 
sinė akademija, į kurią iš visos Lietuvos patekdavo daugumas 
gabiausių susipratusių lietuvių klierikų ir kunigų. Ten jie susi¬ 
artindavo ir grįždavo dirbti bendro tautiškojo darbo. 

Tuo būdu jau prieš spaudos atgavimą buvo aiškiai matyti, 
kur krypsta lietuvių mokslo jaunuomenė: ji nenorėjo eiti nei 
senuoju valdžios draudžiamu lenkiškuoju keliu nei valdžios siū¬ 
lomu rusiškuoju, bet veržėsi į savitą lietuviškąjį kelią. 

7. Spaudos draudimo panaikinimas (1904 m.) 

Slaptosios spaudos išsiplėtimas. Per 40 spaudos draudimo 
metų paaiškėjo, kad lietuviškoji spauda auga, nepaisydama jo¬ 
kių persekiojimų. Veltui nuėjo rusų pastangos įpiršti valdžios 
leidžiamąsias knygas, spausdintas rusiškomis raidėmis. Lietu¬ 
viai tų knygpalaikių neėmė nė į rankas, o slaptųjų knygų skai¬ 
čius labai sparčiai augo. Nuo lietuviškos spaudos pradžios ligi 
1864 m., — t. y. per 300 metų lietuviškų knygų buvo iš viso iš¬ 
spausdinta vos 750; nuo draudimo pradžios iki 1883 m., t. y. 

iki „Aušros" pasirodymo buvo išspausdinta 484 knygos, o nuo 
1883 m. iki 1903, neskaitant laikraščių, buvo išspausdintos 1.372 
knygos. Jų tarpe buvo nemaža knygų, nukreiptų prieš Rusų 
valdžią, buvo ir vien tik prieš rusus išleistų atsišaukimų. 

Valdžios priemonės spaudai slopinti. Nuolatinis lietuviškų 
knygų ir laikraščių augimas padarė valdžiai daug rūpesčių. Iš 
pradžių už slaptų knygų skaitymą buvo skiriamos nedidelės 
bausmės, kokias numatė Rusų įstatymai. Vėliau, kai pradėjo eiti 
laikraščiai ir prasidėjo griežta agitacija prieš valdžios rusinamą¬ 
sias priemones, slaptųjų raštų priežiūra buvo pavesta administra¬ 
cijos organams. Jiems buvo duota teisė bausti nusikaltusius, 
konfiskuoti ir deginti sugautuosius raštus. Ir iš tikro, žandarai 
labai daug sunaikino lietuviškų knygų; pav., 1891—1893 m. vien 
tik sieną saugantieji žandarai konfiskavo 37.718 lietuviškų kny¬ 
gų ir laikraščių, o 1900—1902 m. — net 56.182. Į tą skaičių dar 
neįeina tos knygos, kurios buvo rastos ir konfiskuotos visoje 
Lietuvoje. 

O vis dėlto, kad ir daug konfiskuodavo, — tačiau kur tik 
būdavo koks susipratęs lietuvis, visur būdavo galima rasti lie¬ 
tuviškų knygų ar laikraščių. Knygos eidavo iš rankų į rankas, kaip 
kokia brangenybė. Mažiau jų būdavo tik Seinų ir Vilniaus srity¬ 
se, kur buvo mažiau susipratusių lietuvių (nesusipratę lietuviai, 
bijodami bausmių, jų neskaitė). Nukentėjusių už slaptą knygų 
laikymą ar platinimą bus apie 1.000 žmonių. Jų tarpe buvo ir 
prastų kaimiečių, ir kunigų ir pasaulinių inteligentų. 

Draudimo panaikinimas. Nors už knygų platinimą buvo 
baudžiama keleriais metais kalėjimo ir ištrėmimu į Rusijos gi¬ 
lumą ar Sibirą, tačiau knygų platinimo tatai nesulaikė. Priešin¬ 
gai, jis vis augo. Dėl to teko susirūpinti ir patiems valdžios 
atstovams. Jie turėjo prisipažinti nebepajėgią kovoti su knygų 
platinimu. Skundėsi dėl to centro valdžiai generalgubernato¬ 
rius, skundėsi savo viršininkams ir žemesnieji valdininkai. Maty- 
damies nebegalį sulaikyti slaptojo knygų platinimo (o slap¬ 
tosios knygos ir laikraščiai sėjo didelę valdžios neapykantą), 
jie siūlė panaikinti spaudos draudimą: esą, galinti kilti revo¬ 
liucija. 

Patys lietuviai taip pat rūpinosi spaudos laisve. Tuo rei¬ 
kalu atskiri veikėjai, valsčių susirinkimai, lietuvių kolonijos Ru- 


513 . 



sijoje siuntinėjo valdžiai ir pačiam carui prašymus. Kadangi 
spauda buvo uždrausta administratyviniu būdu, o nebuvo jokio 
ją draudžiančio įstatymo, tai lietuviai veikėjai stengėsi apeiti tą 
draudimą. Kai vieną metą Rusų valdžia pasidarė nuolaidesnė, 
žymiam lietuvių veikėjui P. Vileišiui pasisekė išspausdinti Pet¬ 
rapily keletą lietuviškų moksliškų knygučių. Bet vėliau jam 
cenzūra paprastai atsakydavo: „Leidžiama spausdinti, tik rusiš¬ 
komis raidėmis". Vieną kitą knygutę ar kokį atsišaukimą pa¬ 
sisekdavo išspausdinti, tik cenzūrą apgavus arba apėjus. 

1900 m. inž. A. Maciejauskas Petrapily išspausdino lietu¬ 
višką žemėlapį. Policija jį konfiskavo. Tada Maciejauskas ap- 
siskundė teismui ir, pasiekęs per visas instancijas senatą, bylą 
laimėjo, nes policija savo pasielgimo negalėjo paremti jokiu įsta¬ 
tymu. Tos bylos laimėjimas lietuvius paskatino dar energin¬ 
giau veikti, valdžia darėsi vis nuolaidesnė ir į galą jau liovėsi 
persekioti tikybinio turinio užsieny spausdintas knygas. 

Neteisybę, daromą lietuvių tautai, pagaliau sužinojo ir rusų 
visuomenė, ir iš pažangiųjų jos sluoksnių vis dažniau pasigirsda¬ 
vo balsų, raginančių panaikinti spaudos draudimą. Be jų, rusų 
laikraščiams tokių straipsnių kartais įpiršdavo ir patys lietuviai 

inteligentai. Bet visų svarbiausias tuo reikalu palankus balsas 
buvo Lietuvoje veikiančios Rusų administracijos. Ji siūlė todėl 
panaikinti draudimą, kad jis nepasiekęs tikslo — lietuviai rusų 
raidžių (vad. graždankos) neprisiėmę. Rusų valdžia įsiti¬ 
kino, kad ji veltui kovoja su lotyniškomis 
raidėmis, kad tatai ne tik nieko nepadėjo krašto rusinimui, 
bet dar pakenkė, ir 1904 m. gegužės 7 d. (šen. kalendorium ba¬ 
landžio 24 d.) caras paskelbė lietuviškosios spaudos laisvę. Grą¬ 
žinti lietuviams spaudą valdžiai buvo dar ir dėl to svarbu, kad 
tuo metu prasidėjo Rusijos karas su Japonija, ir buvo reikalinga 
ramybė valstybės viduje. 

Šio dekreto paskelbimą paveikė aukštieji Rusų valdžios atstovai 
Lietuvoje. Negalėdami spaudos atšaukimo pasiekti per ministerius, 
— Vilniaus generalgubernatorius Sviatopolkas Mirskis ir Kauno 
gubernatorius Veriovkinas sutarė prikalbėti tuo reikalu carą medžiok¬ 
lėje, įvykusioje Baltvyžių giriose. Caras, jų įtikintas, grįžęs į Pet¬ 
rapilį paskelbė tą dekretą. 

Spaudos atgavimo reikšmė. Tad leidimas spausdinti lie¬ 
tuviškas knygas nebuvo jokia caro malonė: tą padaryti jį pri¬ 
vertė jo tarnų įsitikinimas, kad negalima sulaužyti tautos atspa¬ 
rumo. Spauda ir toliau nebuvo visiškai laisva: ji buvo cenzū¬ 
ros kontroliuojama. Bet pats faktas, kad mažytė tauta apgynė 
savo teises prieš didžiulį milžiną, kad gavo teisę viešai spausdinti 
savo knygas ir laikraščius, žymiai palengvino kovą dėl kitų jos 
teisių ir palengvino sąlygas tolimesniam tautiškosios sąmonės 
ugdymui. 

Kova dėl savo spaudos sujudino visą tautą, laimėjimas su¬ 
stiprino pasitikėjimą savimi, tačiau draudimo padarytoji žala 
buvo labai didelė. Lietuviškąsias knygas draudžiant, o lenkiš¬ 
kųjų ne, dalis lietuvių visuomenės, norėdama katalikiškai auklėti 
savo vaikus, mokė juos lenkiškai skaityti, kad galėtų naudotis 
lenkiškomis maldaknygėmis. Ypatingai tatai buvo daroma bent 
kiek aplenkėjusiose srityse. Tuo būdu Rusų valdžia, norėdama 
atitraukti lietuvius nuo lenkų įtakos, susilaukė priešingų vaisių: 
spaudos draudžiamuoju metu Lietuva dar labiau aplenkėjo. 

Apskritai kova dėl spaudos išeikvojo nemaža lietuvių tau¬ 
tos jėgų ir energijos, kuri normaliose sąlygose būtų buvusi 
sunaudota vaisingesniam krašto kultūros kėlimui. 

8. 1905 m. revoliucija ir Didysis Vilniaus Seimas 


Rusų japonų karas ir revoliucija Rusijoje. Rusijos visuo¬ 
menė, ypač pažangioji inteligentija, jau seniai laukė valstybės 
santvarkos permainų, sudemokratinimo. Senosios tvarkos šali¬ 
ninkai visomis priemonėmis gynėsi, nepatenkintuosius sodino į 
kalėjimus, trėmė į Sibirą ir šaudė. Bet kai 1904 m. pradžioje 
kilo Rusijos karas su Japonija ir iš tolimų rytų ėjo vis liūdnes¬ 
nės žinios apie rusų nepasisekimus kare, nepatenkintieji, naudo¬ 
damies valdžios sunkumais, ėmė reikalauti asmens, spaudos ir 
susirinkimų laisvės, visų piliečių lygybės ir parlamento. Petra¬ 
pily didelė minia su bažnytinėmis vėliavomis ir šventais paveiks¬ 
lais atėjo prie caro rūmų pareikšti savo pageidavimų, tačiau ji 
buvo apšaudyta ir išvaikyta; buvo daugybė užmuštų ir sužeistų. 
Tatai dar labiau paskatino judėjimą. Tuo tarpu pralaimėjusi 
karą su japonais valdžia visiškai prarado autoritetą. Revoliu¬ 
cionieriai agitatoriai, tuo pasinaudodami, varė karštą agitaciją, 
ir kai kur jau ėmė kilti kareivių maištai. Pagaliau visoje Rusi¬ 
joje įvyko visuotinis streikas (1905 m.): sustojo veikę geležin¬ 
keliai, tramvajai, paštas, telegrafas; metė darbus fabrikų darbi¬ 
ninkai, užsidarė krautuvės ir kontoros; sustreikavo net gydytojai 
ir vaistinės. 

Rusijoje kilęs revoliucinis sąjūdis persimetė ir į Kaukazą, 
Lenkiją, Pabaltijį, neaplenkdamas nė Lietuvos. Ir čia po mies¬ 
tus ir kaimus važinėjo agitatoriai, ragindami sukilti prieš valdžią 
ir ponus. Nusigandęs caras paskelbė manifestą, žadėdamas su¬ 
teikti visai Rusijai konstituciją, duoti asmens, spaudos ir susi¬ 
rinkimų laisvę. Tačiau caro pažadai nepatenkino revoliucijos vadų 
socialistų: jie reikalavo demokratinės respublikos. Tuo tarpu 
pavergtosios tautos reikalavo sau plačios autonomijos. Tokiuos 
pat reikalavimus pareiškė ir Lietuva. 

Didysis Vilniaus Seimas (1905 m.). Lietuvoje revoliucinis są¬ 
jūdis pasireiškė jau 1905 m. pradžioje, — iš karto tik carui siunčia¬ 
momis peticijomis; bet kai rudenį Rusijoje įvyko visuotinis strei¬ 
kas, ir caro valdžia susvyravo, — Lietuvoje taip pat buvo pra¬ 
dėta šalinti rusus caro valdininkus ir viską imti į savo rankas. 
Tam judėjimui viena linkme pakreipti, gruodžio 4—6 d. Vilniuje 
buvo sušauktas visuotinis lietuvių seimas. Tuo tarpu jau grįžo 

į Lietuvą daugumas ištremtų veikėjų, jų tarpe ir 25 metus už¬ 
sieny išgyvenęs dr. Basanavičius, kurs tame suvažiavime pirmi¬ 
ninkavo ir daugiausia jame pasidarbavo. 

Suvažiavimas buvo nepaprastai gausingas. Jame dalyvavo 
apie 2.000 žmonių iš visų visuomenės sluoksnių ir visų politinių 
partijų, kurios kaip tik tuo metu jau buvo susiformavusios ir 
pradėjusios veikti. Jame dalyvavo net Mažosios Lietuvos 
atstovai. 

Seimas priėmė rezoliuciją, kuria visai etnografinei Lie¬ 
tuvai reikalavo autonomijos su visuotinio 
balsavimo renkamu seimu Vilniuje; ragino žmo¬ 
nes nemokėti Rusų valdžiai jokių mokesčių, 
uždarinėti degtinės monopolius, neleisti vai¬ 
kų į rusiškas mokylas, neiti į kariuomenę ir 
nesikreipti į jokias buvusias valdžios įstai¬ 
gas. Be to, jis reikalavo, kad mokyklose visi 
dalykai būtų dėstomi lietuviškai ir kad 
valsčiuose visi reikalai taip pat būtų atlie¬ 
kami lietuviškai. 

Sukilimas Lietuvoje. Dar tebeinant seimui, Vilniaus gene¬ 
ralgubernatorius Frezė paskelbė rusų ir lietuvių kalbomis atsi¬ 
šaukimą, kuriuo tikino, kad lietuvių kalba būsianti įvesta į 
visus pradžios mokyklų skyrius, kad mokytojais būsią ski¬ 
riami ir lietuviai katalikai, be to, kad būsianti leista lietuvių 
kalbą vartoti valsčių savivaldybėse vidaus reikalams ir kad vals¬ 
čių sekretorius (jie tuo metu buvo tikri valsčių valdytojai) ga¬ 
lėsią rinktis patys gyventojai. Jis tik patarė gyventojams pa¬ 
laukti, kol visa Rusija persitvarkysianti naujais pagrindais: esą, 
reikią palaukti, kol būsią pakeisti atitinkami įstatymai. Tokį pat 
atsišaukimą paskelbė ir Kauno gubernatorius. Tie atsišaukimai 
buvo išplatinti visuose valsčiuose. Tačiau tuo pat metu paplitę 
Vilniaus Seimo nutarimai padarė didesnį įspūdį. 

Beregint visame krašte prasidėjo rusiškų mokyklų ir mono¬ 
polių uždarinėjimas, valsčių sekretorių, policijos ir kitų valdi¬ 
ninkų šalinimas. Vilniaus Seimas buvo nutaręs, kad Lenkų ka¬ 
ralystės administracijai priklausanti Užnemunė (Suvalkų kraš¬ 
tas) būtų priskirtą prie visos Lietuvos, ir tikrai Suvalkų kraštas, 
šalindamas rusų valdininkus, skelbė susivienijimą su visa Lie- 

tuva, ir beveik visa Užnemunė atsisakė mokėti rusams mokes¬ 
čius. Pačioje 1905 m. pabaigoje revoliucinis sąjūdis pasiekė 
aukščiausią laipsnį. Rusų valdžia tuo tarpu atsigavo, nuslopino 
judėjimą Rusijoje ir ruošėsi tą pat padaryti ir Lietuvoje. 

Sukilimo malšinimas. Prieš malšindama Lietuvoje suki¬ 
limą, Rusų valdžia ėmė skelbti, kad Lietuvoje, ypač Žemaičiuose 
rusai, esą, skerste skerdžiami. Mat, valdžia tuo norėjo pateisinti 
ruošiamas griežtas malšinimo priemones. Į Lietuvą buvo atsiųsti 
kariuomenės būriai, vadinami baudžiamaisiais. Kai ku¬ 
rie iš jų net patrankomis apšaudė miestelius ir kaimus vien tik 
dėl to, kad ten buvo atstatytas rusas mokytojas ar valsčiaus se¬ 
kretorius. Ypatingai nukentėjo Akmenė ir Žagarė. 

Lietuviškoje Užnemunės dalyje buvo įvesta karo būklė ir 
buvo įsakyta per 3 dienas sugrąžinti senąją tvarką; priešingu 
atveju buvo grasinama piniginėmis baudomis ir kalėjimu. 
Tokių pat grasinimų susilaukė Kauno ir Vilniaus gubernijos. Vi¬ 
same krašte prasidėjo areštai ir trėmimai į Rusiją. 

Šitokiu būdu buvo numalšintas judėjimas, dėl kurio nu¬ 
kentėjo labai daug lietuvių inteligentų ir kaimiečių. Bet po to 
tiek visoje Rusijoje, tiek Lietuvoje buvo padaryta kai kurių pa¬ 
lengvinimų. Pirmiausia buvo įsteigta visos imperijos atstovybė, 
pavadinta Dūma. 


9. Lietuviai Rusijos Dūmoje 

Dūma. 1905 m. revoliucinio sąjūdžio metu caras paskelbė 
manifestą, žadėdamas leisti prie valdymo pačius gyventojus ir 
įkurti savotiškus atstovų rūmus, pavadintus Valstybės 
Dūma. Ir iš tikro kitais metais susirinko pirmoji Dūma. Iš 
pradžių ji pasirodė labai nepalanki valdžiai, ir po 72 dienų buvo 
paleista. Antroji Dūma pasirodė taip pat priešinga valdžiai: 
smarkiai ją kritikuodama, ji reikalavo reformų. Tada tuometinis 
Rusijos ministeris pirmininkas Stolypinas (Kėdainių dvarinin¬ 
kas), kuris buvo didžiausias neribotosios caro valdžios šalinin¬ 
kas ir ramstis, ryžosi tai nepaklusniai Dūmai padaryti galą. Kad 
atsirastų pretekstas, buvo išprovokuotas Dūmos atstovų social¬ 
demokratų sukilimas; po to Dūma buvo apkaltinta esanti prieš¬ 
valstybinių gaivalų lizdas ir išvaikyta (1907 m. birželio mėn. 

3 d.). Tačiau nedrįsdama visiškai panaikinti Dūmos, caro val¬ 
džia pakeitė rinkimų įstatymą, įvesdama atstovų cenzą, ir naujai 
išrinkta trečioji Dūma pasirodė daug paklusnesnė valdžiai. At¬ 
stovų daugumas buvo dvarininkai ir aukštieji valdininkai, kurie 
rėmė valdžią; čia pasigirsdavo net balsų, kad iš Dūmos reikėtų 
atimti įstatymų leidžiamąją galią ir palikti ją tik patariamuoju 
organu, nes caras esąs neribotas valdovas, todėl tik jis vienas 
tegalįs leisti įstatymus. Šios Dūmos metu vėl atgijo reakcija prieš 
1905 m. revoliucijos šūkius, ir visi Dūmos nariai kitataučiai, ne¬ 
patenkinti valdžia ir likę opozicijoje, buvo apšaukti neištikimais 
valdžiai, kurių reikią saugotis. 

Opozicija trečiojoje Dūmoje buvo negausinga. Tai buvo 
įvairūs Rusų pavergtų tautų atstovai ir trijų partijų žmonės: kon¬ 
stituciniai demokratai, arba kadetai, socialistai ir darbo žmonių 
kuopa, arba trudovikai. Jie tik stengėsi saugoti Dūmą ir ginti 
ją nuo pasiūlymų panaikinti. Progai atsitikus, jie pareikšdavo 
savo nuomonę įvairiais politikos klausimais. Su jais niekas ne¬ 
siskaitė, tačiau jų reikalavimus kraštas vis dėlto sužinodavo iš 
spaudos. 

Tokioje atmosferoje praėjo penkeri trečiosios Dūmos darbo 
metai. Po to pagal įstatymus turėjo būti išrinkta ketvirtoji Dū¬ 
ma. 1913 m. išrinkta ketvirtoji Dūma išgyveno iki bolševikų 
revoliucijos. Prasidėjus karui, Dūmos autoritetas pakilo: su ja 
daugiau ėmė skaitytis ir caras, su ja skaitėsi ir užsienis, jos atsto¬ 
vai pasidarė įtakingais žmonėmis. Kilus pirmajai (1917 m.) Rusų 
revoliucijai, Dūma net paėmė į savo rankas visą valdžią. Ją nu¬ 
vertė tik bolševikai. Tuo būdu Rusijos žmonių atstovybė — 
parlamentas žuvo kaip tik tuo metu, kai po ilgų kovų jau buvo 
įgijęs didesnę reikšmę ir pasidaręs tikruoju visuomenės balso 
reiškėju. 

Lietuviai Dūmoje. Prasidėjus rinkimams į Valstybės Dū¬ 
mą, Lietuvos visuomenė dar nebuvo politiškai susipratusi. Tada 
jau buvo net kelios politinės grupės, būtent kairieji — socialde¬ 
mokratai ir lietuvių valstiečių sąjunga, dešinieji — lietuvių krikš¬ 
čionių demokratų partija ir apie „Viltį" susispietę tautininkai, 
— tačiau jos visos tebebuvo dar „generolai be armijų". Jos ne¬ 
turėjo nei suorganizuotų skyrių krašte nei priemonių skleisti sa¬ 
vo idėjoms ir siekimams. Visos tos grupės vis dėlto per kiek- 

vienus rinkimus stengdavosi įvesti į Dūmą ir savo atstovų. Ta¬ 
čiau tai buvo nelengva. Lietuvai buvo nustatytas atstovų skai¬ 
čius. Vieni jų būdavo išrenkami nuo lietuvių valstiečių, mies¬ 
tiečių ir žydų kurijos, kiti nuo dvarininkų kurijos, treti nuo rusų 
valdininkų kurijos. Rinkimai būdavo netiesioginiai. 

Valsčiai rinkdavo apskrities rinkėjus, tie išrinkdavo guber¬ 
nijos rinkėjus, o šie jau išrinkdavo atstovus į Dūmą. Partijoms 
buvo sunku vadovauti visiems tiems rinkimų laipsniams. To¬ 
dėl partijų dėmesys daugiausia būdavo kreipiamas tik į aukštes¬ 
niuosius rinkimų laipsnius, ypač gubernijose. Čia jau suvažiuo¬ 
davo visi suinteresuoti Lietuvos veikėjai ir tardavosi, už kuriuos 
atstovus turi balsuoti jų šalininkai. Kadangi svarbiausias lietu¬ 
vių atstovų uždavinys buvo ginti Lietuvos reikalus nuo caro 
valdžios priespaudos, tai paprastai buvo stengiamasi rinkti to¬ 
kiuos atstovus, kurie nesidėtų su valdžią palaikančiomis rusų 
partijomis. Tuo būdu dažniausiai būdavo išrenkami kairiųjų 
pažiūrų žmonės, kurie Dūmoje dėdavosi su trudovikais, social¬ 
demokratais arba su nuosaikiaisiais valdžios priešais — kadetais. 
Savos lietuvių frakcijos jie nesudarydavo. 

Eidami į pirmosios Dūmos rinkimus (1906 m.), lietuviai 
bandė susitarti su nutautusiais mūsų dvarininkais, tačiau iš jų 
gavo neigiamą atsakymą. Tada lietuviai susidėjo su žydais, su 
kuriais išvien ėjo ir į visus kitus Dūmos rinkimus. Žydai visada 
paremdavo lietuvių kandidatus, o lietuviai jiems padėdavo iš¬ 
rinkti vieną atstovą žydą. 

Į pirmąją ir į antrąją Dūmą lietuvių buvo išrinkta po 7 at¬ 
stovus, o į trečiąją, kai jau buvo pakeistas rinkimų įstatymas, — 
vos 4; iš Kauno gubernijos lietuvių atstovų dviem sumažėjo 
(vieną vietą laimėjo lenkai dvarininkai ir vieną rusai valdinin¬ 
kai), o iš Suvalkų gubernijos pagal naująjį įstatymą iš viso buvo 
renkamas tik vienas atstovas. Taip pat 4 lietuviai atstovai buvo 
išrinkti ir į ketvirtąją Dūmą. 

Apskritai Rusijos Valstybės Dūmai buvo sunku veikti. I 
ir II Dūmoj, kurios nesugyveno su caro valdžia ir buvo paleis¬ 
tos, aišku, ir lietuviai negalėjo daug ko pasiekti. III-oji Dūma 
buvo caro valdžios įtakoje; lietuviai, joje būdami opozicijoje, 
žinoma, taip pat nieko negalėjo laimėti. Bet vis dėlto lietuvių 
atstovų reikšmė Dūmoje buvo didelė. Ligi tol apie lietuvius ir 

Lietuvą Rusijoje maža kas težinojo: ji buvo vadinama Rusijos 
šiaurės vakarų provincija. O dabar gi staiga atsirado Dūmus 
narių, kurie išeidavo kalbėti, kaip lietuvių tautos atstovai. Jie 
kėlė balsą prieš Lietuvos priespaudą ir tuo būdu kreipė visos 
Rusijos tautos akis į savo kraštą. Kartais lietuviams pasisek¬ 
davo suinteresuoti savo reikalais ir gauti paramos tų Dūmos 
frakcijų arba tų Rusų pavergtų tautų atstovų, prie kurių jie pri¬ 
sidėdavo. Taigi Lietuvos reikalai būdavo ginami ir Dūmoje. 
Pav., II Dūmoje atstovas P. Leonas bandė kelti Lietuvos žemės 
reformos klausimą, reikalaudamas aprūpinti žeme bežemius ir 
mažažemius. Buvo ne kartą keliamas net lietuvių kalbos klau¬ 
simas, reikalauta įvesti ją į Lietuvoje veikiančiąsias įstaigas. 
Dūmoje svarstant projektą leisti Lenkijos miestų savivaldybėse 
vartoti lenkų kalbą, lietuvių atstovo A. Bulotos pasiūlymu dau¬ 
gumas atstovų nusprendė leisti prie Lenkų karalystės priskir¬ 
tame Suvalkų krašte (aštuonių miestų magistratuose) vartoti ne 
lenkų, o lietuvių kalbą. Pagaliau ketvirtojoje Dūmoje jau buvo 
ruošiamasi pradėti svarstyti Lietuvos autonomijos įstatymo pro¬ 
jektą. Tas įstatymas buvo paruoštas II-sios Dūmos atstovo P. 
Leono; dabar iš naujo jį kėlė IV-osios Dūmos atstovas M. Yčas. 
Jam padėjo visa kadetų partija, prie kurios jis buvo prisirašęs 
(prie jos buvo prisirašęs ir P. Leonas II-joje Dūmoje). Kad ne 
revoliucija, tai tas projektas būtų buvęs svarstomas 1917 m. 

Mūsų atstovai dar turėjo nemaža progos remti Lietuvos 
reikalus ir privačiai, — susitinkant su aukštaisiais, Rusiją val¬ 
dančiais asmenimis, su spaudos žmonėmis, o taip pat ir laiko¬ 
mose paskaitose. Be to, jie lengviau galėdavo prieiti prie aukš¬ 
tųjų ministerijų valdininkų ir savo Dūmos nario autoritetu pa¬ 
remti kurį nors reikalą. Šitie atstovų ryšiai ypač daug padėjo 
tada, kai per didįjį karą šimtai tūkstančių lietuvių pabėgo į Ru¬ 
siją ir atsidūrė ten be duonos ir be darbo, kai reikėjo juos šelpti, 
burti į krūvą ir kurti savas kultūros įstaigas. Atstovo Yčo rū¬ 
pesčiu net buvo išgauta pinigų išlaikyti dviem lietuviškom gim¬ 
nazijom Voroneže. 

10. Tautos švietimo darbai po 1905 m. 

Spauda. 1905 m. išleisti laikiniai įstatymai palengvino laik¬ 
raščių steigimą: tam tikslui nebereikėjo prašyti leidimo — pa- 


521 . 




„Lietuvių Laikraštis", 

— pats pirmasis lietuviškas laikraštis spaudą atgavus. 


kako tik apie tai pranešti gubernatoriui. Todėl dar 1905 m. pra¬ 
džioje pasirodė net trys lietuviški laikraščiai: „Lietuvių 
Laikraštis", „Lietuvos Bitininkas" ir Petro Vilei¬ 
šio leidžiamas pirmasis lietuvių dienraštis „Vilniaus Ži¬ 
nios". Pirmasis ėjo Petrapily, o antrieji du Vilniuje. Tų 
pačių metų pabaigoje Vilniuje pradėjo eiti „Lietuvos Ūki¬ 
ninkas", o kitais metais ten pat pradėjo eiti „Naujoji Ga¬ 
dynė", Seinuose „Šaltinis", o Kaune „Nedėldienio 
Skaitymas". Taip pat Kaune išėjo pirmasis lietuviškas 
mokslo žurnalas „Draugija", kurį leido pralotas A. Dam¬ 
brauskas Jakštas. 

Kai „Vilniaus Žinių" leidėjų nuomonės ėmė skirtis, 1907 m. 
pradėjo eiti gabiausio mūsų publicisto, A. Smetonos, reda¬ 
guojamoji „Viltis". Tai buvo stipriausias lietuviškas laikraš¬ 
tis, kuris, nepaisydamas partinių nesantaikų, kvietė visus lietu¬ 
vius į vienybę, gynė opiuosius tautos reikalus, kovojo su Rusų 
priespauda ir lenkų pastangomis nutautinti lietuvius, išvaryti lie¬ 
tuvių kalbą iš bažnyčių ir t. t. 

Tuo metu tautiškoji veikla taip pagyvėjo, kad, praslinkus 
10 m. nuo spaudos atgavimo, Rusijos ribose jau ėjo net 25 lie¬ 
tuviški laikraščiai (10 Kaune, 8 Vilniuje, 3 Seinuose, 3 Rygoje, 
1 Žem. Naumiesty). Be to, dar buvo daug tokių laikraščių, ku¬ 
rie tik trumpą laiką teėjo. 

Draugijų gyvenimas. Po 1905 m. revoliucijos palengvėjo 
ir kultūrinių draugijų steigimas. Todėl 1906 m. Kaune buvo 

įkurta Šv. Kazimiero Draugija knygoms ir laikraš¬ 
čiams leisti (ji leido „Ned. Skaitymą", iš kurio vėliau atsirado 
„Vienybė" ir „Draugija"). Vilniuje 1907 m. buvo 
įkurta Lietuvių Mokslo Draugija, kuri pasiryžo tirti 
lietuvių tautą, jos kultūrą ir kelti lietuviškąjį mokslą (ji ir dabar 
tebėra gyva ir tebeleidžia savo žurnalą Lietuvių Tautą). 
Tais pačiais metais Vilniuje įsikūrė Lietuvių Dailės 
Draugija ir daug kitų draugijų. 

Ypatingą reikšmę turėjo trys draugijos, įkurtos švietimo rei¬ 
kalams, būtent Vilniuje „Rytas", Kaune „Saulė" ir Mari¬ 
jampolėje „Žiburys". Ypač plačiai buvo užsimojusi „Sau¬ 
lė". Jos rūpesčiu buvo įkurta nemaža pradžios mokyklų, skai¬ 
tyklų ir pedagoginiai kursai Kaune, iš kurių išėjo daug tautiš¬ 
kai susipratusių mokytojų ir šiaip apsišvietusių veikėjų. Kylant 
lietuvių tarpe kaskart vis didesniam susidomėjimui prekyba ir 
visam krašte steigiantis vartotojų bendrovėms (koperatyvams), 
„Saulės" draugija taip pat Kaune įsteigė buhalterijos 
kursus, kurie ruošė tam darbui tinkamus žmones. 

Suvaržymai. Po kiek laiko Rusų valdžia vėl suvaržė duotą¬ 
sias laisves. Gubernatorių nuožiūrai buvo pavesti bausti nusi¬ 
kaltę redaktoriai, draugijų steigimas buvo suvaržytas. Tačiau 
tatai jau nebesulaikė išsiplėtusio judėjimo. Laikraščiai nebesu¬ 
stojo ėję, nors redaktoriai labai dažnai būdavo baudžiami pini¬ 
ginėmis bausmėmis ir kalėjimu. Suvaržius viešąsias draugijas, 
buvo pradėtos steigti slaptosios. Ėmė kurtis lietuviškosios drau¬ 
gijos net mokyklose ir universitetuose. Pirmoji lietuvių moksl¬ 
eivių organizacija, įsteigta 1911 m., buvo „Ateitis". Tai bu¬ 
vo katalikiška ir tautiška organizacija, kuriai priklausė beveik 
visa mokslus einančioji jaunuomenė. Tik vėliau iš jaunimo, su¬ 
sispietusio apie moksleivių žurnalą „Aušrinę", atsirado so- 
cialistiškosios pakraipos moksleivių aušrininkų organizacija. 
Tačiau iki pat 1917 m. revoliucijos aušrininkai buvo palyginti 
negausingi. 

Lietuviai inteligentai Lietuvoje negalėdavo gauti darbo; daž¬ 
niausiai jiems tekdavo dirbti Rusijoje. Lietuvoje galėdavo likti 
tik kunigai ir laisvųjų profesijų inteligentai — gydytojai ir advo¬ 
katai. Todėl lietuviai daugiausia ir rinkdavosi tas profesijas. 
Likę namie, jie varė tautišką organizacinį darbą. Tuo būdu pa- 

mažu visomis viešosiomis ir slaptosiomis draugijomis, savomis 
mokyklomis, lietuviškais vakarais (su vaidinimais, dainomis ir 
tautiškais žaidimais) buvo keliama savo kalbos ir tautos meilė. 
Tauta buvo ruošiama savaimingam gyvenimui ir savosios kul¬ 
tūros kūrimui. 


11. Tautiškojo sąjūdžio santykiai su nutautusia bajorija 


Lietuviams veikėjams, ugdantiems tautišką susipratimą, tek¬ 
davo susidurti ne vien su Rusų valdžios priespauda, bet ir su 
sulenkėjusios bajorijos pasipriešinimu. 


Jau iš seno Lietuvos 
bajorai jautėsi lietuviai, 
bet sakėsi esą lenkiškos 
kultūros ir stropiai lai¬ 
kėsi unijos tradicijų. Jie 
jautėsi savo krašto pa¬ 
triotai, gėrėjosi didinga 
Lietuvos praeitimi, vadi¬ 
no save lietuviais, bet, 
būdami lenkiškos kultū¬ 
ros, negalėjo sutikti su 
naujuoju lietuviškuoju 
judėjimu. Naujasis, iš 
liaudies kilęs tautiškasis 
judėjimas ėjo gaivinti ne 
didžiosios kunigaikštijos 
tradicijų, apie kurias 
svajojo bajorija, bet savo 
krašto tautiškojo cha¬ 
rakterio, — ėjo kurti 
lietuviškos savaimingos 
Pralotas Adomas Dambrauskas Jakštas, kultūros. Todėl bajori- 

žinomas mokslininkas, literatūros kritikas, jai buvo ne pakeliui SU 

publicistas ir poetas (gimė 1860 m.). ŠitUO sąjūdžiu, nes ji 

nenorėjo atsisakyti nuo 
savo tradicinių pažiūrų ir dėtis su „mužikais", kurie, su¬ 
darydami daugumą, pasijuto esą teisėti krašto šeimininkai. 

Todėl bajorija ir visi aplenkėję sluoksniai tuojau ėmė ko¬ 
voti su tautiškuoju sąjūdžiu: lietuvius veikėjus apšaukė šovi¬ 
nistais „ 1 i t v o m a n a i s " , lenkų ėdikais; esą, tų „litvomanų" 
tesanti tik saujelė: reikią tik pavaryti lenkišką agitaciją, ir po 
keleto dešimtmečių visi lietuviai kalbėsią lenkiškai. 

Lietuviai veikėjai, nepaisydami tokio nepalankaus bajorijos 
nusistatymo, ne kartą kvietė ją prisidėti prie bendro tautos dar¬ 
bo. Tam tikslui buvo išleista net atskira A. Jakšto lenkiškai 
parašyta brošiūra — „Lietuvių Balsas" (1902 m.), kur 
jaunoji bajorų karta buvo kviečiama j bendrą Lietuvos atgaivi¬ 
nimo darbą. Tačiau mūsų bajorija daugybe straipsnių ir spe¬ 
cialia brošiūra atsakė: „Niekad, niekados". 

„Lietuvių Balse" („Glos Litwindw”) buvo išdėstyta, kokiomis 
sąlygomis būtų galimas bendradarbiavimas. Pirmiausia čia pa¬ 
sakoma, kad lietuvių tautiškojo sąjūdžio idealas esąs savos kultū¬ 
ros kėlimas. Lietuva turinti būti lietuviams, o ne 
Lietuva Lenkijai, kaip to norį nutautę mūsų bajorai. Apie 
uniją negalį būti nė kalbos, nes jau pasikeitusios sąlygos. Lenkų 
kultūra esanti aukšta, bet lietuviams ji svetima, ir todėl jie norį 
sukurti savą kultūrą. Kiekvienas lietuvis turįs likti lietuviu, kalbėti lie¬ 
tuviškai, mylėti savo kalbą ir kraštą. Lietuviai turį apsišviesti, iš¬ 
mokti amatų, prekybos ir nesiduoti visokiems prašaliečiams išnau¬ 
dojami, turį sukurti sau geresnes gyvenimo sąlygas namie, o neva¬ 
žiuoti ieškoti duonos ir laimės į Ameriką, Afriką ar Australiją. 
Iš jaunosios bajorų kartos tenorima tik vieno, — kad ji būtų 
mūsų. Iš kilmės ji sava, bet iš dvasios svetima; tatai rodančios ir 
sulenkintos lietuviškosios pavardės: Gintowt, Butrym, Rymbut, 
Gimbut, Kupšč, Korejwo ir t.t. Horodlės suvažiavime gautieji lenkų 
herbai Lietuvos bajorų prigimties nepakeitę. Tačiau, kad mūsų ba¬ 
jorai taptų ir iš dvasios lietuviais, siūloma imtis lietuvių kalbos, mesti 
keistą pažiūrą, kad mokslintam lietuviui netinką savąja kalba kalbėti 
bajoro kieme, klebonijoje ir didikų rūmuose. Bajorija, jei norinti 
įrodyti savo lietuviškumą, turinti tarp savęs ir visur kalbėti lietu¬ 
viškai. Bajorų kilmingumą lietuviai pripažinsią, bajorai gausią pri¬ 
derančią vietą tautoje, tik turį stoti po tautiškosios Lietuvos vėliava. 
Jei jie ateisią po lietuviškąja vėliava, lietuviai juos priimsią su išskės¬ 
tomis rankomis, jei nueisią po Lenkijos vėliava — jų neprakeiksią, 
tik, jei bandysią veikti lenkybės naudai lietuvių tarpe, — jie būsią 
laikomi tautos priešais, ir su jais būsią kovojama. 

Toji lietuvių brošiūra, nors ir sulaukė lenkų spaudoje gyvo at¬ 
garsio, tačiau niekas su ja nesutiko. Griežčiausiai neigiamai at¬ 
sakė Krokuvoje išleista brošiūra, pavadinta „Niekad, nie- 

kados" (Przenigdy"). Apskritai mūsų bajorijos nusistatymas buvo 
laikytis Lenkijos ir remti lenkų kalbos įsigalėjimą Lietuvoje. Aišku, 
kad šitokioj dėtoj susikalbėti su ja buvo neįmanoma. 

Dėl bendradarbiavimo su nutautusia bajorija buvo nema¬ 
žai rašyta ir lietuvių spaudoje, tačiau prie bendro darbo tepri- 
sidėjo tik mažytė dalelė bajorų. Tuo būdu mūsų bajorija pa¬ 
galiau visiškai atskilo nuo tautos kamieno ir iki paskutinių laikų 
buvo lenkybės atspara Lietuvoje. 

12. Kovos dėl lietuviškų pamaldų bažnyčiose 

Lietuvos kunigijos lenkėjimas. Nuo pat krikščionybės įve¬ 
dimo Lietuvos Bažnyčia buvo susijusi su lenkybe. Pirmieji vys¬ 
kupai ir kunigai buvo lenkai. Vėliau daugumas jų nors ir buvo 
kilimo lietuviai, tačiau, būdami kilę iš sulenkėjusios bajorijos, 
išėję mokslus Lenkijoj, kalbėjo lenkiškai. Ypač buvo sulenkėję 
aukštieji dvasininkai. Tik vikarai, kurie buvo kilę iš valstiečių 
arba iš neturtingųjų bajorų ir mokėsi savose mokyklose 
arba privačiai, dar mokėjo lietuviškai. Užplūdus reformacijai, 
katalikų Bažnyčia buvo susirūpinusi paruošti kunigų, mokančių 
susikalbėti su liaudim lietuviškai; tam tikslui įsteigtos seminari¬ 
jos ypačiai buvo skiriamos lietuviams (žiūr. 344 psl.). Bet 
kai reformacijos pavojus praėjo, kai visi didikai grįžo į katali¬ 
kybę, — visos reformos buvo pamirštos, ir Bažnyčios organiza¬ 
cija liko lenkiška. Net kaimų kunigai dažnai nemokėjo lie¬ 
tuviškai ir su savo parapijomis negalėjo susikalbėti. Ypač blo¬ 
gai tuo atžvilgiu buvo Vilniaus vyskupijoje. 

Bažnyčios sulenkėjimo padariniai buvo labai liūdni. Ne¬ 
mokėdami kalbos, kunigai negalėjo išmokyti žmonių ne tik ti¬ 
kėjimo tiesų, bet ir poterių. Kai kur žmonės nemokėjo net per¬ 
sižegnoti, o kunigai negalėjo net išpažinties klausyti. Dievo¬ 
baimingi žmoneliai turėjo mokytis poterių lenkiškai, bet, nesu¬ 
prasdami žodžių, juos baisiai iškreipdavo, ir iš jų pasidarydavo 
tikras žargonas. 

Kunigas Burba, kuris už lietuviškąją veiklą turėjo išvažiuoti j 
Ameriką, yra užrašęs šitokią iškraipytą Tėve Mūsų maldą: „Vina 
Ojca i Sina ir Duka sviętago, Omen. Jėzau Kristau! Ojče nas, kuri 
jest niebik, senei imin Toje, boc volik stoja, ajee niebik, tak ir žeme, 

kleba našiaga paušedniaga daj nam dzisa i odpušč naša vinia, jak i 
mi adpuščaem svoim inavaicam, alia nas zbab oda všago žlago, Omen". 
Tai yra biaurus gudiškosios, lenkiškosios ir lietuviškosios kalbos miši¬ 
nys (čia lietuviški žodžiai tėra tik tie, kurių skambesys yra panašus 

į slaviškus žodžius; pav., ktory — kuris, ziemia—žemė ir 1.1.). 

To paties kunigo Burbos paklausta, ar mokanti lietuviškus po¬ 
terius, viena moterėlė atsakė: „Kunigėli, ar ir lietuviškų poterių 
esama? Aš maniau, kad tik šnekėti galima lietuviškai, o melstis 
tik lenkiškai". 

Tokiuo būdu žmonės lenkėjo. Prisidėjus dar kitiems veiks¬ 
niams, ypač dvaro įtakai, atsirado mišrų parapijų: greta lietu¬ 
viškų, atsirado ir lenkišku žargonu kalbančių šeimų. Su tuo len¬ 
kinimu per bažnyčias buvo pradėta kovoti tik išsiplėtus tautiš¬ 
kajam judėjimui ir atsiradus susipratusių lietuvių kunigų. Jie 
pradėjo lietuviškai mokyti žmones katekizmo, lietuviškai sakyti 
pamokslus ir bažnyčiose pratinti žmones giedoti lietuviškas gies¬ 
mes. Tačiau lenkiškoji Bažnyčios vyresnybė, dvarininkų ir šiaip¬ 
jau sulenkėjusių lietuvių prašoma, stengėsi tokiuos kunigus ša¬ 
linti. Žmonės juos gynė, prašė palikti, o pašalinti lenkus kunigus, 
bet vyresnybė nekreipė dėmesio į tuos prašymus, o kartais net 
labai akiplėšiškai atsakydavo, siūlydama išmokti lenkiškai, arba 
grasindavo uždaryti bažnyčias. Ypač tuo pasižymėjo Vilniaus 
vyskupijos vyresnybė. 

1897 m. Kalvių parapijos (Trakų apskr.) delegacijai, prašančiai 
lietuvio kunigo ir lietuviškų pamaldų, Vilniaus vyskupijos valdytojas 
pralotas Franckevičius atsakė: „Mano mieli, jei nemokate ir nesu¬ 
prantate lenkiškai — nedidelis daiktas: nevaikščiokite į bažnyčią ir 
išpažinties. Aš uždarysiu bažnyčią, o parapiją priskirsiu prie kitos 
parapijos". O tuo pat metu ten buvusiam lietuviui kun. Šaparui jis 
pasakė: „Jei tu dar drįsi su žmonėmis dėl to kalbėtis, tai aš iš tavęs 
atimsiu kunigystę". Tokiuos pat atsakymus duodavo ir Vilniaus 
vysk. Zvieravičius. 

Lietuviškos pamaldos. Nepaisydami savo teisių niekini¬ 
mo, lietuviai betgi nenuleido rankų. Po ilgų prašymų ir įrodinė¬ 
jimų 1901 m. lietuviams buvo atiduota Vilniuje, nors nedidelė 
ir apleista, senutė šv. Mikalojaus bažnyčia. 

Ypač lietuvių reikalai pagerėjo Seinų vyskupijoje, kai admi¬ 
nistratorium po vysk. Baranausko buvo paskirtas kun. Anta¬ 
navičius (1902—1910 m.). Jis leido šalia lenkiškų pamaldų įvesti 

Šv. Mikalojaus bažnyčia Vilniuje. 

Tai vienintelė Vilniaus bažnyčia, kurioje nuo 1901 m. atliekamos lietuviškos 

pamaldos. 

ir lietuviškas. To paties susilaukė ir Žemaičių (Kauno) vysku¬ 
pija. Tik Vilniaus vyskupijoje, kur vyskupas ir kapitulos na¬ 
riai buvo lenkai, tebebuvo persekiojami lietuviai. Lietuviai ku¬ 
nigai čia buvo blaškomi iš vienos vietos į kitą ir keliami į gu¬ 
diškas ar lenkiškas parapijas, o į grynai lietuviškas parapijas 
buvo skiriami lenkai. Čia būklė kiek pagerėjo tik spaudą atga¬ 
vus, kai buvo galima laisviau kelti balsą dėl lietuviams daromų 
neteisybių. Tada pagaliau ir Vilniaus vyskupijos valdytojas iš¬ 
leido aplinkraštį, leisdamas pridedamąsias lietuviškas pamaldas. 
Bet apskritai lietuvybė Vilniaus vyskupijoje buvo persekiojama 
visą laiką: čia visada buvo sunku gauti lietuvį kunigą. Kapitula 
ir kunigų seminarija buvo lenkiškos. Lietuviui patekti į semina¬ 
riją buvo labai sunku: ir geriausiai išlaikę stojamuosius egza¬ 
minus lietuviai buvo nepriimami, prisidengiant vietų stoka. Lie- 

tuviams reikalaujant, seminarijoje buvo pradėta mokyti lietuvių 
kalbos; bet jos mokė nelietuviai, kurie vos-ne-vos pramokydavo 
šiaip taip skaityti. Vilniaus vyskupijoje lietuvių būklė buvo 
kiek pagerėjusi tik po karo, kai vyskupu buvo paskirtas susi¬ 
pratęs lietuvis patriotas J. Matulevičius. Bet lenkams jį 
pašalinus, čia vėl prasidėjo lietuvių persekiojimas, kurs tebeina 
ten ir dabar. 

Kitų Lietuvos vyskupijų centrai sulietuvėjo jau prieš didįjį 
karą. Anksčiausiai apsivalė nuo lenkiškos įtakos Kauno vyskupi¬ 
ja. Vysk. Karevičius buvo pirmasis, kuris aiškiai pabrėžė, jog esąs 
lietuvių vyskupas ir per savo ingresą nepabūgo įžeisti gausiai 
susirinkusių dvarininkų, prakalbėdamas pirma lietuviškai, o tik 
paskui lenkiškai. Kauno kunigų seminariją galutinai sulietu¬ 
vino jos rektorius poetas pralotas Mačiulis Maironis. 

Triukšmas ir muštynės bažnyčiose. Lietuvių iškovota tei¬ 
sė lietuviškosioms pamaldoms, kur buvo vien tik lenkiškosios, 
labai nepatiko sulenkėjusiems lietuviams ir lenkams. Gyvu žodžiu 
ir spaudoje jie pradėjo varyti smarkią agitaciją prieš lietuviš¬ 
kąsias pamaldas, skelbdami visokias nesąmones: esą, lietuviai 
savo „barbariška" kalba imsią bažnyčiose garbinti Perkūną, pa- 
versią jas cerkvėmis ar atiduosią tuo metu privisusiems mari¬ 
javitams (tokia sekta); lietuvių kalba esanti pagoniška, todėl su 
Dievu kalbėtis netinkanti. Įvedus lietuviškas pamaldas, kai kurių 
parapijų lenkeliai, šitos agitacijos sufanatizuoti, ėmė kelti triukš¬ 
mus. Ginkluoti vėzdais ir akmenimis, lietuviškų pamaldų metu 
susirinkdavo į bažnyčią ir, pradėjus lietuviškai giedoti ar pa¬ 
mokslą sakyti, imdavo šaukti, klykti. Tokie triukšmai dažnai 
pasibaigdavo kruvinomis muštynėmis (jų būdavo daugybėj pa¬ 
rapijų). Tačiau dvasiškoji vyresnybė triukšmadarių nedraudė. 
Lietuviai tada kreipėsi į teismą, ir kai kur (Giedraičiuose, Jo¬ 
nišky) triukšmadariai buvo nubausti. Bet, lenkų spaudos pa¬ 
drąsinti ir vietos dvarininkų pakurstyti, jie nenusigando. O po 
muštynių Načios bažnyčioje (Vilniaus vysk.), triukšmadariai net 
viešai paskelbė lenkų laikrašty (Kurjer Wilenski) raštą, kuriuo 
pasižadėjo kalbų klausimą bažnyčiose spręsti tiktai kumštimi 
ir nepaisyti nei teismo nei Bažnyčios vyresnybės grasinimų. 

Vilniaus vyskupijos vyresnybė į tokiuos skaudžius įvykius 
reaguodavo labai savotiškai: pabardavo kiek triukšmadarius už 

šventos vietos įžeidimą, o lietuviškas pamaldas įvedusius ku¬ 
nigus iškeldavo, labai dažnai į jų vietą paskirdama lenkus. 

Kovoje dėl lietuviškųjų pamaldų didelę reikšmę turėjo lie¬ 
tuviškoji spauda, ypač „Viltis". Per savo žmones rinkdama 
žinias, į įvykių vietas siųsdama specialius korespodentus, ji nie¬ 
kad nesiliovė kėlusi aikštėn lietuviams daromas bažnyčiose ne¬ 
teisybes. Toji kova truko iki pat didžiojo karo, o lenkų 
okupuotoje Lietuvos dalyje lietuviai tebepersekiojami bažny¬ 
čiose dar ir dabar. 

13. Mūsų kaimo būklė prieš didįjį karą 

Kartu su tautiškuoju susipratimu ėjo ir ekonominės lietu¬ 
vių būklės gerėjimas. Panaikinus baudžiavą, valstiečiai paleng¬ 
va iškopė iš skurdo. 1905 m. buvo panaikinti žemės išperka¬ 
mieji mokesčiai, o kitais metais buvo palengvintas skirstymasis 
į vienkiemius. Tatai dar labiau pagerino kaimiečių būklę; ūkis 
pakilo, buvo pradėti vartoti geresni darbo įrankiai: medinius 
arklus galutinai pakeitė geležiniai, atsirado spyruoklinių akė¬ 
čių, daugiau kuliamųjų mašinų ir 1.1. O visa tai stengdavosi 
parūpinti savos vartotojų bendrovės. Keliantis į vienkiemius, 
ėmė nykti trilaukė ūkio sistema; greta grūdų ūkio ėmė plėtotis 
gyvulių ūkis. Taip buvo visoje Lietuvoje, o Užnemunėje, kur 
vienkiemiais gyveno jau iš seno ir kur veikė kaimynės Mažosios 
Lietuvos įtaka, ūkis dar didesnę padarė pažangą. 

Pakilo ir švietimas. Kaimiečių vaikai lankė mokyklas, dau¬ 
gelis kaimiečių skaitė laikraščius ir knygas, nemaža priklausė 
prie visokių ūkio ir šiaipjau draugijų. Visa tai buvo tautiškojo 
lietuvių judėjimo nuopelnas, ir lietuviškosios sritys gerokai pra¬ 
lenkė kultūroje aplenkėjusias apylinkes. Ypač tas ryškiai ma¬ 
tyti, palyginus lietuviškąjį kaimą su greta esančiomis sulenkė¬ 
jusiomis bajorų „okolicomis". Nors šie turi daug daugiau že¬ 
mės, bet, didžiuodamiesi savo kilmingumu ir iš aukšto žiūrėdami 
į lietuvius kaimiečius, jie netikėtai tapo atsilikėliais ir nu¬ 
skurdėliais. 

Tik dvarai mūsų kaimiečiui buvo nepasiekiami ir žavėjo sa¬ 
vo gražiais, parkų apsuptais rūmais. Bet daugumas jų buvo jau 
praskolinti ligi 60% savo vertės. Todėl susipratę lietuviai 



veikėjai buvo susirūpinę, kad jie nepatektų visokiems svetimie¬ 
siems atėjūnams. Tam tikslui buvo suorganizuotos specialios 
lietuvių draugijos, kurios rūpinosi tokiuos praskolintus dvarus 
supirkti lietuviams. Lietuviškasis kaimas tuo būdu rūpinosi 
tėvų žemę suimti į savo rankas, tačiau tos veiklos jau ne¬ 
beteko išplėsti: užėjo didysis karas, o po karo susikūrusi ne¬ 
priklausomoji Lietuvos valstybė išsprendė dvarų klausimą, pa¬ 
dariusi pagrindinę žemės reformą. 

SEPTINTOJI DALIS 


Nepriklausomosios Lietuvos gyvenimas 

I. Didžiojo karo ir valstybės atstatymo laikotarpis 

1. Lietuva didžiojo karo pradžioje 

Karo veiksmai Lietuvoje. Didžiųjų Europos valstybių 
rungtynių padarinys — didysis karas iš pat pradžios lietuvių gy¬ 
venamąjį kraštą pavertė kovų lauku. 1914 m. rugpiūčio mėnesį 
Vokietija pirmiausia visomis jėgomis puolė vakaruose Belgiją ir 
Prancūziją. Rytų fronte Vokiečių jėgų menkumas leido Rusijos 
kariuomenei įsiveržti į Mažąją Lietuvą ligi Karaliaučiaus, Įsru- 
ties, Gumbinės, Stalupėnų. Tačiau veikiai vokiečiai išstūmė ru¬ 
sų kariuomenę ir įsiveržė į dabartinės Lietuvos teritoriją, ypa¬ 
čiai į Suvalkų kraštą. Mūšiai ir kitos karo baisenybės sutrikdė 
visą ūkio ir visuomenės gyvenimą, daug kur neleido nuvalyti 
laukų, o didelės kariuomenės sunaikino derlių ir mantą. Dau¬ 
gelis ūkininkų su šeimomis ir beveik visa inteligentija buvo iš¬ 
tremti arba pasitraukė patys į rytus. Niekas tada netikėjo, kad 
karas užtruktų ilgiau, kaip kelis mėnesius. Pirmasis tų pabė¬ 
gėlių ir tremtinių etapas buvo Vilniaus krašto Panemunė ir 
patsai Vilniaus miestas. 

Komitetas Nukentėjusiems Dėl Karo Šelpti. Lietuvių vi¬ 
suomenės atstovai, matydami minias savo tautiečių be pastogės 
ir be lėšų, ėmė ieškoti joms pagalbos; tam tikslui jie organizavo 
komitetus (Rusijos vyriausybė ir visuomenės organizacijos irgi 
tuo susirūpino). Lapkričio mėnesį Vilniuje buvo įkurtas Cen- 

Gentralinis Komitetas Draugijos Nukentėjusiems Dėl Karo Šelpti 
(Vilniuje 1915 m.). 

tralinis Komitetas Nukentėjusiems Dėl Karo 
Šelpti, kurs greitai išplėtė pagalbos ir pašalpos teikiamąjį 
darbą, tam tikslui gaudamas iš Rusijos vyriausybės lėšų ir rink¬ 
damas aukas. Ilgainiui Komitetas, kaip vienintelė tada pastovi 
ir veikli lietuvių organizacija, atliko ir didelį valstybės kuriamąjį 
darbą. 

Komiteto pirmininkas buvo Rusijos Dūmos atstovas M. Yčas, 
vicepirmininkas A. Smetona, sekretorius St. Šilingas, iždininkas J. 
Kymantas; jo nariai buvo E. Vileišienė, kun. Olšauskas, kun. Kukta, 
kun. Dogelis, dr. A. Vileišis, P. Leonas, dr. J. Basanavičius, kun. 
Jezukevičius, D. Malinauskas, J. Balčikonis, A. Žmuidzinavičius, J. 
Mašiotas, A. Janulaitis ir M. Sleževičius. Partijų kovoms nė tuomet 
neaprimus, Komitete kilo ginčų, ir trys paskutinieji (kairiųjų pažiū¬ 
rų) nariai iš jo išstojo. 

Kai 1915 metų vasarą Vokietija didelėmis jėgomis puolė 
Rusiją, paėmė Kauną, o rugsėjo mėnesį Vilnių, — dalis Centra- 
linio Komiteto narių pasiliko Vilniuje, o kita dalis pasitraukė į 
Rusiją. Tuo būdu ta pati didžioji ir pastovioji lietuvių orga¬ 
nizacija viena atstovavo to meto lietuvių reikalams tiek vokiečių 
okupuotoje Lietuvoje, tiek Rusijoje. 


533 . 



Vilniuje pasilikusio Komiteto pirmininku buvo A. Smetona, o 
Rusijoje ir toliau pirmininkavo M. Yčas. Į Rusiją, be M. Yčo, iš¬ 
vyko šie Komiteto nariai: St. Šilingas, P. Leonas, J. Balčikonis ir 
kun. Olšauskas. Vilniaus Komitetas netrukus buvo papildytas nau¬ 
jais nariais iš kairiųjų srovių — St. Kairiu, A. Janulaičiu, M. Bir¬ 
žiška ir F. Bugailiškiu. 

Lietuvių viltys karo pradžioje. Politinius lietuvių siekimus 
pačioj karo pradžioj pareiškė mūsų atstovai Rusijos Dūmoj, kur 
jie pasisakė norį, kad Mažoji ir Didžioji Lietuva būtų sujungtos 
Rusijos imperijos ribose. Labai neaiškiai tuos pat siekimus tada 
paskelbė ir Vilniaus lietuvių būrys Rusų vyriausybei įteiktoj 
viešojoj deklaracijoj, kuri gavo „gintarinės" vardą (1914 m. 
rugpiūčio mėn.). Susidarė taip pat ir slaptas vadinamasis 
Lietuvių Centras Vilniuje, kurs galvojo apie laisvos Lietuvos 
atstatymą, tuo tarpu betgi tenkinosi varydamas lietuvių tau¬ 
tos savarankiškumo propagandą ir keldamas aikštėn lietuvių 
skirtingumą nuo lenkų. Centras pirmiausia savo darbą išplėtė 
tarp Amerikos lietuvių, kurie galėjo laisviau kelti Lietuvos ne¬ 
priklausomybės klausimą. Dar kiek vėliau buvo mėginta su¬ 
daryti autoritetingą politinę organizaciją iš Rusijos Dūmos at¬ 
stovų lietuvių, tačiau buvusių ir tuometinių Dūmos atstovų są¬ 
junga greitai iširo. Visi sparčiai ruošėsi dideliems žygiams. Iš 
šelpiamųjų komitetų veikiai išaugo organizacijos, susirūpinusios 
lietuviais ir Lietuvos likimu tiek vokiečių okupuotoje Lietuvoje, 
tiek Rusijoje. 


2. Lietuvių tremtiniai Rusijoje 

Lietuvių Komitetas, persikėlęs į Petrapilį (dabartinį Lenin¬ 
gradą), organizavo ne tik tremtinių šelpimą, bet ir visos jaunuo¬ 
menės mokymą (ypačiai Voroneže įsteigtose lietuviškose gimna¬ 
zijose). Studentams buvo duodamos pašalpos universitetuose ir 
steigiami bendrabučiai. Tuomet ir seniau išblaškyti po plačiąją 
Rusiją inteligentai buvo suburti į tautos pajėgų ruošiamąjį darbą 
būsimajai Lietuvai. Komitetas rūpinosi per savo atstovus Skan¬ 
dinavijoje ir Šveicarijoje ir lietuvių belaisviais Vokietijoje. Ko¬ 
miteto įgaliotiniai, nusiųsti į Šiaurės Ameriką, paskatino ten lie¬ 
tuvius rinkti aukas (Amerikos prezidentas Vilsonas net paskyrė 
specialią dieną rinkliavai). Komiteto atstovai išsirūpino ir iš 

popiežiaus Benedikto XV tokią pat dieną rinkliavai visose 
pasaulio bažnyčiose. 

Nors Komitetas tą didįjį pašalpos darbą dirbo su tam tikra 
politine idėja, tačiau viešasis politinis darbas Rusijoje teprasi¬ 
dėjo tik po 1917 metų revoliucijos. 

1917 m. lietuvių seimas Petrapily. Rusijoje 1917 metų kovo 
mėnesį iš visokių srovių buvo sudaryta Lietuvių Tautos Taryba, 
kuri, norėdama sustiprinti savo autoritetą, sušaukė visų Rusijoje 
išblaškytų lietuvių seimą (Petrapily 1917 m. gegužės 27 d., 
šen. kai.). Tačiau svarbiausiuoju busimosios Lietuvos klausimu 
čia nebuvo vienybės: didesnioji seimo pusė pasisakė už visai ne¬ 
priklausomos Lietuvos kūrimą, o beveik visi kairieji atstovai pa¬ 
siūlė Lietuvos ateitį sujungti autonomijos arba federacijos pa¬ 
matais su Rusijos tautų demokratijomis. Nesutikimas toks bu¬ 
vo griežtas, kad kairioji mažuma išėjo ir išardė seimą. Tada iš¬ 
iro ir bendroji Tautos Taryba. Nepriklausomybės šūkį 
toliau skleidė naujai sukurtoji Voroneže Aukščiausioji Vi¬ 
sos Rusijos Lietuvių Tautos Taryba, kurią su¬ 
darė įvairių partijų atstovai, sušaukti į suvažiavimą trijų pasižy¬ 
mėjusių vyrų — Pr. Mašioto, J. Jablonskio ir dr. K. Griniaus 
(nedalyvavo tik socialdemokratai). Greitai įvykęs komunistų 
perversmas pertraukė ne tik Komiteto, bet ir šios Tarybos 
veikimą. 

Tarp bolševikų vyriausybės ir Vokietijos prasidėjus sepa- 
ratinės taikos deryboms (derybos prasidėjo 1917 m. gale Brasto¬ 
je, taika buvo pasirašyta 1918 m. kovo mėn.), visi lietuvių rū¬ 
pesčiai buvo suvesti į vieną: kuo greičiausiai grįžti ir visus lie¬ 
tuvius grąžinti į Lietuvą. 

Lietuvių kariuomenės organizavimas Rusijoje. Kilus Ru¬ 
sijoj revoliucijai ir pakrikus armijai, lietuviai, kaip ir dau¬ 
gelis kitų Rusijos tautų, puolė organizuoti savos kariuo¬ 
menės. Rusų armijoje lietuvių karininkų ir kareivių buvo ne¬ 
maža. Todėl buvo pradėta rūpintis juos suburti į atskiras dalis, 
apginkluoti ir, atsidarius frontui, grąžinti į Lietuvą. Tai būtų 
buvusi pirmoji nepriklausomosios Lietuvos kariuomenė. Iš 
tikrųjų lietuviams karininkams buvo pasisekę suorganizuoti net 
kelis tokiuos lietuviškus batalijonus (Vitebske, Smolenske, Rov- 
noje — Ukrainoje, — Sibire ir kt.). Tačiau tie batalijonai neilgai 

tegyvavo. Bolševikams paėmus valdžią, jie buvo išsklaidyti, ir 
daugumas lietuvių karių grįžo atskirai, kartu su karo pabėgė¬ 
liais. Visi batalijonai buvo išardyti be kraujo praliejimo, išsky¬ 
rus tik Sibiro batalijoną, kurs susilaukė žiauraus likimo; to 
batalijono subolševikėjusi kareivių grupė suruošė sąmokslą: 
buvo areštuoti visi karininkai, o 5 karininkai ir 3 kareiviai di¬ 
džiausiam Sibiro speige buvo nurengti ir pusplikiai kardais su¬ 
kapoti. 


3. Lietuva vokiečių okupacijoje 

Okupacijos vargai. Kai rugsėjo mėn. 18 d. buvo paimtas 
Vilnius, visa Lietuvos teritorija 1915 m. rudenį rados vokiečių 
okupuota. Griežta karo administracija, rūpestis vien tik kariuo¬ 
menės reikalais prislėgė kraštą ir neleido pasireikšti jo¬ 
kiam visuomeniniam darbui. Visi lietuviški laikraščiai buvo 
uždrausti. Vien tik vokiečių štabas spausdino lietuvišką laikrašt- 
palaikį „Dabartį". Tik 1917 metais buvo gautas leidimas 
griežtoj cenzūroj leisti „Lietuvos Aidą". 

Ekonominis krašto gyvenimas buvo suardytas vienos ap¬ 
skrities izoliavimu nuo kitos ir rekvizicijomis. Javai, gyvuliai, 
paukščiai, — visa, kas tiko maistui, buvo atimama iš žmonių, 
dažniausiai be jokio atlyginimo. Miškai buvo kertami, neatsi¬ 
žvelgiant į jokias kultūrinio ūkio taisykles. Ūkiai, atlikę be šei¬ 
mininkų, buvo karo administracijos eksploatuojami. Kaimas; 
visokiomis prievolėmis apkrautas, pasijuto lyg sugrįžęs į senus 
baudžiavos laikus. Jį varginte vargino įvairiausios bausmės už be¬ 
galinių vokiečių įsakymų nevykdymą. Miestams, izoliuotiems nuo 
kaimo, dažnai trūko maisto. Vilniuje 1916 metų pradžioje buvo 
tikras badas: žmonės mirė gatvėse, nes vokiečiai visą maistą iš 
sodžių vežė į Vokietiją. Už reikalingas prekes, kaip antai: drus¬ 
ką ir cukrų, okupantai, dešimteriopai pakeldami kainas, išviliojo 
auksą ir rusiškus pinigus. Pagaliau jie ėmė patys spausdinti po¬ 
pierinius rublius ir markes, kurie vėliau neturėjo jokios vertės. 
Baisus skurdas ir ligos per trejus metus naikino Lietuvos gy¬ 
ventojus, likusius be jokios pagalbos prieš žiaurią ir pasipūtusią 
vokiečių administraciją. Jaunimas buvo suimtas prievartos dar¬ 
bams ir buvo laikomas gyvulių vietoj. 

Švietimo draugijos, mokyklos ir koperatyvai buvo užda¬ 
ryti. Karo valdžia daug kur mėgino steigti vokiškas mokyklas, 
kuriose temokė garbinti Vokietijos kaizerį. Lietuvių kalbos 
teisės buvo niekinamos. Nebuvo leista net laiškais susirašinėti 
lietuviškai. Užtat Vilniuj buvo palaikomas lenkiškumas. Daug 
Vokietijos lenkų buvo pastatyti Lietuvoj įvairiais valdininkais. 

Lietuvių šviesuomenės organizavimas ir politiniai krašto 
siekimai. Pasilikusi Vilniuje Komiteto dalis tuoj ėmė ieškoti 
būdų pasipriešinti šitokiai okupantų politikai. 1915 m. pabaigoj 
Komitetas buvo papildytas visų srovių atstovais, ir jo vadovybę 
paėmė A. Smetona. Šalia šelpiamųjų savo uždavinių, Komite¬ 
tas susirūpino ir šviesuomenės būrimu bendram Lietuvos ateities 



Centralinis Lietuvių Komitetas vokiečių okupacijos metu (Vilniuje). 

kuriamajam darbui. Pirmiausia buvo imtasi lietuviškosios mo¬ 
kyklos organizavimo, jai vadovėlių ruošimo, mokytojų kursų 
steigimo. Komiteto pasiuntiniai slapta pasklido po Lietuvą burti 
į tą darbą visų krašte likusių inteligentiškų pajėgų. Buvo pa¬ 
skleista nemaža slaptų atsišaukimų su šūkiais ruoštis į Lietuvos 
atstatymo darbą, nepaisant žiaurių okupacijos sąlygų. Daug 
žmonių dėl to nukentėjo — buvo susodinti į kalėjimus arba iš¬ 
vežti į Vokietiją. 

Komitetas, kiek leido aplinkybės, užstodamas žmones prieš 
okupacinės valdžios žiaurumus, nepakeliamas rekvizicijas ir vi¬ 
sokias neteisybes, atstovavo ir lietuvių politiniams reikalams. 

Pirmoji proga viešai prabilti pasitaikė 1916 m. gegužės mėnesį, 
Rusijos pavergtoms tautoms kreipiantis į Jungtinių Amerikos 
Valstybių prezidentą Vilsoną. Kiek vėliau trys Komiteto dele¬ 
gatai išvyko į Lozaną (Lausanne, Šveicarijoje), kur tų pavergtų 
tautų kongresas pareikalavo visai nepriklausomos Lietuvos 
atstatymo. Okupacinė valdžia, nepatenkinta tokiuo reikalavimu, 
sumanė pati organizuoti vietinę lietuvių atstovybę, pavadintą 

Vertrauensrat, t. y. pasitikėjimo taryba, kuri tarnautų vokie¬ 
čių administracijai. Tačiau nė vienas lietuvis nesutiko įeiti į to¬ 
kią tarybą. 

Tuo tarpu Vokietija ir Austrija Vengrija 1916 metais lap¬ 
kričio 5 dieną paskelbė Lenkijos valstybę atstatomą iš Rusijai 
priklausiusių žemių. Naujoji Lenkų Valstybės Taryba netru¬ 
kus pareiškė savo pretenzijas į Lietuvą. Vilniaus lenkų būrys 
taip pat kreipėsi (1917 m. gegužės mėn.) į Vokietijos kanclerį, 
prašydamas priskirti mūsų kraštą prie Lenkijos. Lietuvių veikėjai 
tada kreipėsi (liepos mėn.) su savo memorandumu į tą patį kanc¬ 
lerį ir, atremdami lenkų argumentus bei klaidingus tvirtinimus, 
iškėlė aikštėn Lietuvos nepriklausomybės reikalavimą. Buvo 
nurodytos etnografinės sienos, pagrįstos ne vien vartojamąja 
kalba, bet ir kitais lietuviškumo požymiais. Kad šitoks politinis 
nusistatymas įgytų didesnį svorį, Vilniaus veikėjų būrys nutarė 
sušaukti platesnės šviesuomenės konferenciją. 

Vilniaus konferencija. Okupacinė valdžia karo sąlygose ne 
tik nenorėjo leisti kokių nors rinkimų, bet ir apskritai susirin¬ 
kimų. Vis dėlto 1917 metų rugpiūčio mėn. 1 d. Vilniaus lietuvių 
būriui pasisekė sušaukti negausų susirinkimą iš 5 vilniečių ir 16 
provincijos atstovų. Tačiau karo administracija griežtai pareiš¬ 
kė, kad negalėsią būti jokios kalbos apie bet kokį tolesnį po¬ 
litinį veikimą, jei nebūsią sutikta prisijungti prie Vokietijos. 
Susirinkimas, pasivadinęs Organizaciniu Komitetu, 
nenorėjo pertraukti savo politinės veiklos, ir todėl šiek tiek 
atsižvelgė į tą atšiaurų reikalavimą — pareiškė, jog būsią ga¬ 
lima glaudžiau santykiauti su Vokietija. Vykdomasis Komiteto 
biuras (A. Smetona, J. Šaulys, kun. Stankevičius, M. Biržiška ir 
P. Klimas) po to išsirūpino leidimą sušaukti platesnei konferen¬ 
cijai. Iš Organizacinio Komiteto pateiktų kandidatų, kurie pri¬ 
klausė įvairioms politinėms pakraipoms ir luomams, biuras su- 

darė konferencijos atstovų sąrašą, — maždaug po 5—8 atstovus 
iš kiekvienos apskrities (šių buvo tuomet sudaryta 33). Iš 264 
kviestųjų atstovų 1917 m. rugsėjo mėn. 18 d. į Vilnių atvažiavo 
214 asmenų, kurie uždaromis durimis posėdžiavo ligi rugsėjo 
22 d. Biuro mėginimai prieš tai susisiekti su lietuviais Rusijoj ir 
santarvės šalyse buvo vokiečių sutrukdyti; visgi į pačią konfe¬ 
renciją atvyko keletas atstovų ir iš užsienio. 

Didžiai pakilia nuotaika visa konferencija, Jonui Basanavi¬ 
čiui pirmininkaujant, pareiškė lietuvių tautos pasiryžimą atgai¬ 
vinti savarankišką nepriklausomą Lietuvos valstybę, demokrati- 



1917 m. Vilniaus konferencijos prezidiumas ir sekretariatas. 

niais principais sutvarkytą etnografinėse sienose, kurias turėjo 
aplyginti ekonominiai reikalavimai (okupacijos sąlygose, ži¬ 
noma, dar negalėjo būti kalbos apie Mažosios Lietuvos pri¬ 
jungimą). Vilniuje sušauktas steigiamasis seimas turėjo nusta¬ 
tyti valstybės konstituciją ir santykius su kitomis valstybėmis. 
Tautinėms mažumoms turėjo būti laiduotos kultūrinės teisės. 
Kad okupacinė valdžia visgi nesutrukdytų politinio darbo, kon¬ 
ferencija sutiko pareikšti, kad, jeigu Vokietija pripažinsianti 
Lietuvos valstybę ir taikos kongrese paremsianti jos reikalus, 
tai Lietuva, nepakenkdama savarankiškai savo kūrybai, galė¬ 
sianti sueiti į tam tikrus, dar nustatysimus santykius su Vokietija. 

Konferencijos sudarytai programai vykdyti buvo išrinkta 
Taryba iš 20 asmenų, prie kurių vėliau turėjo būti pririnkti 
tautinių mažumų atstovai. 

Lietuvos Tarybos nariai buvo šie: J. Basanavičius, (f), S. Ba¬ 
naitis (f)> M. Biržiška, K. Bizauskas, P. Dovydaitis, S. Kairys, P. 
Klimas, D. Malinauskas, P. Mironas, S. Narutavičius (f), A. Pet¬ 
rulis (f), A. Smetona, J. Smilgevičius, J. Staugaitis, A. Stulginskis, 
J. Šaulys, K. Šaulys, J. Šernas (f), J. Vailokaitis, J. Vileišis. Savo 
pirmininku Taryba išsirinko A. Smetoną. 


4. Lietuvių veikla Amerikoj, Šveicarijoj ir kitur 

Didžioji lietuvių kolonija Šiaurės Amerikoj nuo 
pat karo pradžios griebėsi šelpti nukentėjusią tėvynę ir reika¬ 
lavo iš pradžių autonomijos, o vėliau ir nepriklausomybės. Tą 
darbą įvairios srovės organizavo skyrium, o 1918 metų pradžioj 
sukūrė bendrą Vykdomąjį Komitetą. Tais pat metais kovo mėn. 
13—14 d. Naujorke buvo sušauktas Amerikos lietuvių seimas, 
kuriame susirinko apie 1.200 delegatų; jie pareikalavo iš Ameri¬ 
kos (tada jau kare dalyvavusios) vyriausybės pripažinti nepriklau¬ 
somą Lietuvos valstybę. Lietuvių amerikiečių delegatai vėliau 
prisidėjo prie Lietuvos delegacijos Paryžiuje bendrai ginti Lie¬ 
tuvos reikalų taikos kongrese 1919 m. 

Kitas labai negausus, bet aktyvus lietuvių būrys susidarė 
neutralinėje Šveicarijoje. Ypačiai Amerikos lietuvių 
organizacijų teikiamomis lėšomis tas būrys šelpė lietuvius be¬ 
laisvius Vokietijoje ir skleidė žinias apie lietuvių tautą ir jos 
reikalaujamąsias teises savarankiškai tvarkytis. 1916 metų kovo 
mėn. 1—5 d. Berne sušaukta konferencija, atsižvelgdama į lenkų 
propagandą, savinančiąsi Lietuvą, paskelbė Lietuvos nepri¬ 
klausomybės šūkį ir lietuvių tautos savarankiškumą. Tais pa¬ 
čiais metais birželio mėn. pradžioje kita konferencija buvo Lo¬ 
zanoje (Lausanne); joje dalyvavo delegatai iš Rusijos ir Ame¬ 
rikos. Šita konferencija tegvildeno propagandos organizacijos 
klausimus ir protestavo prieš vokiečių okupacijos žiaurumus 
Lietuvoje ir krašto naikinimą. 

Antroj Lozanos konferencijoj tų pačių metų birželio 30 — 
liepos 4 d. dalyvavo iš okupuotosios Lietuvos atvykę delegatai. 
Buvo nutarta politinės propagandos centrą padaryti Šveicarijoje 
ir čia sukurti Rusijos, Lietuvos ir Amerikos lietuvių tarybą; dar¬ 
bo pagrindu buvo paimtas nepriklausomybės reikalavimas. 

Taip pat Šveicarijoje susidarė komitetas tvarkyti popiežiaus 
paskelbtai pasaulinei bažnytinei rinkliavai nukentėjusios Lietu¬ 
vos naudai (1917 m. pradžioj). 

Kai Vilniaus konferencija išrinko Lietuvos Tarybą, Berne 
vėl buvo sušaukta naujoji konferencija (1917 m. lapkričio 
2 — 10 d.), kurioj dalyvavo ir Tarybos delegatai. Konfe¬ 

rencija patvirtino Vilniaus konferencijos nutarimus ir iškėlė rei¬ 
kalą būsimajai Lietuvai turėti uostą (Klaipėdą). Šveicarijos ko¬ 
mitetai darbavosi ligi karo pabaigos. 

Tokiais pat uždaviniais buvo susirūpinta Švedijoje ir Da¬ 
nijoje, kur Rusijos lietuvių Komitetas nusiuntė savo atstovų. 
Dar 1915 metais spalių mėn. Stokholme buvo Rusijos ir Šveica¬ 
rijos lietuvių suvažiavimas Lietuvos klausimams populiarizuoti. 
Vėliau, 1917 m. spalių mėn., antroji Stokholmo konferencija pri¬ 
tarė Vilniaus konferencijos programai ir pripažino Lietuvos Ta¬ 
rybą visos lietuvių tautos atstovybe. 

5. Tarybos darbai okupuotoje Lietuvoje ir nepriklausomybės 

paskelbimas 

Derybos su vokiečių valdžia. Gavusi paramos ir visų lie¬ 
tuvių pritarimą, Lietuvos Taryba Vilniuje ėmėsi savo uždavinio. 
Tačiau okupacinė valdžia neleido net skelbti Vilniaus konferen¬ 
cijos nutarimų; ji norėjo pripažinti Tarybai tiktai patariamojo 
organo vaidmenį. Tarybos reikalavimai palengvinti okupacijos 
režimą ir rekvizicijų naštą taip pat pasiliko be vaisių. Vaisin¬ 
gesnės politinės derybos su Vokietijos vyriausybe užsimezgė 
tik po Tarybos delegacijos vizito, padaryto 1917 gruodžio m. 1 d. 
naujam kancleriui gr. Hertlingui. Tiek karo vadovybė, tiek 
vyriausybė ir reichstagas reikalavo, kad Lietuva įeitų į federa¬ 
ciją su Vokietija, susirišdama su ja militarinėmis ir ekonominė¬ 
mis konvencijomis. Aneksijos tendencijos dar labiau sustip¬ 
rėjo, kai Rusija po bolševikų revoliucijos atsimetė nuo santar¬ 
vės valstybių ir pradėjo atskirai taikos derybas Brastoje. To¬ 
kiose sunkiose sąlygose Taryba stengėsi pasiekti, kas tik buvo 
galima. Ji pirmiausia pareiškė savo atsiskyrimą nuo Rusijos ir 
nepriklausomos valstybės atstatymą su sostine Vilnium. Tą 
savo pareiškimą (1917 m. gruodžio 11 d.) Taryba turėjo surišti 

Lietuvos Taryba, pasirašiusi nepriklausomybės aktą. 

Iš kairės į dešinę sėdi: J. Vileišis, dr. J. Šaulys, kun. J. Staugaitis, St. Na¬ 
rutavičius, dr. J. Basanavičius, A. Smetona, kan. K. Šaulys, Stp. Kairys ir 
J. Smilgevičius; stovi: K. Bizauskas, J. Vailokaitis, D. Malinauskas, kun. 

VI. Mironas, M. Biržiška, kun. A. Petrulis, S. Banaitis, P. Klimas, 

A. Stulginskis, J. Šernas ir Pr. Dovydaitis. 

su pažadais sudaryti militarinę ir ekonominę sąjungą su Vo¬ 
kietija. 

Tokį pareiškimą Taryba padarė 1917 m. gruodžio 11 d., po sun¬ 
kių derybų Kaune su kanclerio atstovu ir karo vadovybe. Jo tekstas 
buvo šioks: „I. Lietuvos Taryba, krašto ir užsienių lietuvių pripa¬ 
žinta, kaip vienintelė įgaliota lietuvių tautos atstovybė, pasiremdama 
pripažintąja tautų apsisprendimo teise ir 1917 metų rugsėjo m. 
17-23 d. lietuvių konferencijos Vilniuje nutarimu, skelbia nepriklau¬ 
somos Lietuvos valstybės atstatymą su sostine Vilnium ir jos atpa¬ 
laidavimą nuo visų valstybinių ryšių, kurie kada nors yra buvę su 
kitomis valstybėmis. 

II. Tai valstybei tvarkyti ir jos reikalams ginti taikos derybose 
Lietuvos Taryba prašo Vokiečių valstybę apsaugos ir pagalbos. Atsi¬ 
žvelgdama į gyvus Lietuvos interesus, kurie reikalauja nieko netru¬ 
kus sueiti į artimus ir patvarius santykius su Vokiečių valstybe, 
Lietuvos Taryba pasisako už nuolatinį (amžiną) tvirtą sąjungos ryšį 
su Vokietijos valstybe; ta sąjunga turėtų būti įvykdyta ypač milita- 
rinės bei susisiekimo konvencijos ir muitų bei pinigų sistemos ben¬ 
drumo pamatais". 

Pažadu sueiti su Vokietija į artimus santykius Vokiečiai 
pasinaudojo net prieš Rusų reikalavimą duoti Lietuvai laisvai 

apsispręsti. Konvencijų idėja buvo plečiama ligi aneksijos. Tuo 
tarpu pats kraštas tebebuvo žiauriai išnaudojamas, ir apie bet 
kokį nepriklausomybės atgavimą nebuvo leidžiama net kalbėti. 
Taryba pasijuto apvilta, ir savo santykių klausimą su kitomis 
valstybėmis nutarė pavesti būsimam steigiamajam seimui. Vo¬ 
kiečiams su tuo nesutinkant, buvo dar kartą kompromiso būdu 
sutarta gruodžio 11 d. pareiškimą pranešti Rusijos delegacijai tik 
tuo atveju, jei Vokietija tuojau pripažins Lietuvos nepriklau¬ 
somybę, perduos krašto valdymą Tarybai ir atitrauks savo ka¬ 
riuomenę. Vokiečiai tepažadėjo įvykdyti pirmąjį reikalavimą, 
bet ir tai tik numatytų konvencijų sąlyga. 

Nepriklausomybės paskelbimas. Tos sunkios derybos su¬ 
kėlė nesantaiką ir pačioj Taryboj. Kairioji dalis atsisakė dėtis 
prie kompromiso ir išstojo iš Tarybos. Bet ir likusioji Tarybos 
dauguma greitai įsitikino, kad Vokiečiams terūpėjo gauti iš Ta¬ 
rybos sau argumentų prieš Rusijos delegaciją; o kai derybos 
su Rusais nutrūko, Berlyno aneksionistai visai pamiršo Lietu¬ 
vos nepriklausomybę. Taryba ryžosi atgaivinti savo vienybę nau¬ 
ju, visai savarankišku pareiškimu, kurs patapo 
Lietuvos nepriklausomybės paskelbimu (1918 m. vasario 16 d.). 

Šito paskelbimo okupacinė valdžia neleido iškelti į vie¬ 
šumą. Berlyno vyriausybė atsisakė pripažinti pagal tą paskelbi¬ 
mą Lietuvos valstybę ir reikalavo grįžti prie gruodžio 11 d. for¬ 
mulės, kuri numatė artimus santykius su Vokietija. Kovo mėn. 
23 d. Tarybos delegacija pranešė Vokietijos kancleriui Hertlin- 
gui nepriklausomybės paskelbimą tokį, koks jis buvo padary¬ 
tas vasario 16 d., tačiau pažymėjo, kad busimieji santykiai su 
Vokietija bus svarstomi gruodžio 11 d. pagrindais. Vokietijos 
kaizeris Vilhelmas II tą pačią dieną pasirašė pripažinimo aktą, 
surišdamas tą pripažinimą su artimų santykių užmezgimu su 
Vokietija. 

Karaliaus Uracho rinkimas. Lietuvos valstybės nepriklau¬ 
somybės pripažinimas ne tik kad nepakeitė okupacijos režimo, 
bet jį dar pablogino. Be to, pasklido gandų apie Lietuvos su¬ 
jungimą su Prūsija ar Saksonija. Vokietijos politikai svarstė 
įvairias kombinacijas. Tarybai nebuvo leista susižinoti su kraš¬ 
tu dėl nepriklausomybės paskelbimo iškilmių; jai nebuvo su¬ 
teikta jokios valdžios, nebuvo net leista tvarkyti tremtinių grą- 

Nutarimas. 


Lietuvos Taryba savo posėdyje vasario 16 d. 1918 m. vienu balsu nu¬ 
tarė kreiptis; 1 Rusi jos,Vokieti Jos ir kitu valstybių vyriausybės Šiuo 
pareiškiau: 

Lietuvos Taryba'Vienintelė lietuviu tautos atstovybė.rendamos 
pripažintaja tautu apsisprendimo teise ir lietuviu Vilniaus konferencijos 
nutarimu rugsėjo mėn. 18-23 d. 1917 metais,skelbia atstatanti nepriklau¬ 
somą demokratiniais pamatais sutvarkytą Lietuvos valstybę su sostine 
Vilniuje ir tą valstybę atskirianti nuo visu valstybiniu ryšiu,kurie 
yra buvę su kitomis tautomis. 

Drauge Lietuvos Taryba pareiškia,kad Lietuvos valstybės pama¬ 
tus ir jos santykius su kitomis valstybėmis privalo galutinai nustatyti 
kiek galima greičiau sušauktas steigiamasis seimas,demokratiniu budo 
visu jos gyventoju išrinktas. 

Lietuvos Taryba pranešdama apie tai . 

vyriausybei.prašo pripažinti nepriklausomą Lietuvos valstybę. 

žinimo iš Rusijos. Norėdama Lietuvos valstybę išgelbėti iš tos 
būklės, Taryba nusprendė pavesti ją vienam iš valdančiųjų Vo¬ 
kietijos princų, būtent Viurtembergo karaliaus artimam giminai¬ 
čiui katalikui, kunigaikščiui von Urachui, kurs, būdamas už 
Prūsijos karalių daug silpnesnis, buvo ne toks pavojingas Lie¬ 
tuvos savarankiškumui. Jis apsiėmė saugoti tam tikrus konsti¬ 
tucinius principus, t. y. priėmė lietuvių pateiktas karaliavimo są¬ 
lygas. Kaip antrasis Lietuvos karalius, jis turėjo vadintis Min¬ 
daugu II. 1918 m. vasarą Urachas jau mokėsi lietuviškai. Greit 
jis turėjo atvykti į Lietuvą ir sudaryti lietuviškąjį karaliaus 
dvarą. 

Pirmoji vyriausybė. Dalis Tarybos karaliaus Uracho išrin¬ 
kimo nepripažino teisėtu, nes vasario 16 d. rezoliucija tą reikalą 
pavedė steigiamajam seimui. Dėl tos priežasties keturi kairiųjų 
pažiūrų nariai (M. Biržiška, S. Kairys, S. Narutavičius ir J. 
Vileišis) atsiskyrė nuo kitų Tarybos narių, kurie jų vieton koop¬ 
tavo šešis naujus narius (dr. J. Alekną, E. Draugelį, J. Purickį, 
A. Voldemarą ir M. Yčą, — kurie tuomet buvo sugrįžę iš Ru¬ 
sijos). Vokiečių vyriausybė irgi nenorėjo pripažinti Uracho 
kvietimo, kaip priešingo nepriklausomybės pripažinimo aktui: 
mat, kaizerio valdžiai rūpėjo Lietuvą sujungti su Prūsija. Vo¬ 
kietija nesutiko pripažinti ir Tarybos, kaip valstybės organo. 
Ta nelygi kova tęsėsi ligi Vokietijos karo pralaimėjimo. Tik 
1918 metais rudenį paskutinysis senosios Vokietijos kancleris 
(Max von Baden) leido sudaryti Lietuvos vyriausybę. Tada 
1918 metų lapkričio mėn. 5 d. Taryba pavedė A. Voldemarui 
sudaryti pirmą nepriklausomosios Lietuvos kabinetą, kurs pradėjo 
veikti lapkričio 11 d., — tą pačią dieną, kai Vokiečiai, pralaimėję 
karą, turėjo pasirašyti preliminarines kapituliacijos sąlygas. To- 
kiuo būdu santarvės laimėjimas sugriovė visus vokiečių planus 
Lietuvoje ir sudarė visiškai naujas sąlygas Lietuvos nepriklau¬ 
somybei plėtotis. Nors vokiečių kariuomenė dar tebebuvo Lie¬ 
tuvoje, tačiau nuo vokiečių malonės jau nebedaug kas bepri¬ 
klausė, ir lapkričio 2 d. Taryba panaikino Uracho kvietimą, tą 
klausimą palikdama spręsti steigiamajam seimui. 

Vyriausybė pradėjo veikti, vaduodamasi vadinamaisiais 
laikinės konstitucijos pamatiniais dėsniais, kuriuos išleido Vals¬ 
tybės Taryba savo sesijoj spalių mėnesio pabaigoj. Aukščiau- 

siojo valdžios organo kompetencija buvo atiduota Tarybos pre¬ 
zidiumui, kurį sudarė pirmininkas (A. Smetona) ir du vicepirmi¬ 
ninkai (J. Staugaitis ir S. Šilingas). Jie trise ėjo prezidento pa¬ 
reigas. Prezidiumas savo valdžią turėjo vykdyti per ministe- 
rių kabinetą, atsakingą prieš Valstybės Tarybą. Ši pastaroji tu¬ 
rėjo leisti įstatymus ir daryti sutartis su kitomis valstybėmis. 
Jai priklausė taip pat interpeliacijų ir paklausimų teisė. Tie pa¬ 
matiniai dėsniai pavedė laikinei valdžiai išleisti steigiamojo seimo 
rinkimų įstatymą, pagrįstą visuotinio, lygaus, tiesioginio ir slap¬ 
to balsavimo pagrindais. Kiek vėliau (1919 m. balandžio mėn. 
4 d.) prezidiumą pakeitė prezidentas, kuris Tarybos sesijų pro¬ 
tarpiais arba sesijų pertraukomis gavo teisę leisti įstatymus, 
ministerių kabineto priimtus. 


II. Nepriklausomybės kovos 

1. Krašto gynimo organizavimas 

Pirmosios vyriausybės sunkenybės. Pirmasis ministerių ka¬ 
binetas buvo sudarytas ne partijų koalicijos, bet darbo pamatais. 
Jo programa buvo viešai išdėstyta Valstybės Tarybos posėdyje, 
lapkričio 14 d. Vilniuje. Tada okupacinę valdžią buvo paėmu- 
sios į savo rankas vokiečių kareivių (paskelbusių revoliuciją) ta¬ 
rybos. Krašte pairo tvarka; pačiame Vilniuje ėmė organizuotis 
Rusijos pavyzdžiu komunistai; be to, vietiniai lenkai kvietė 
Lenkijos Regentų Tarybą užimti Lietuvą. Tuo tarpu naujoji 
vyriausybė neturėjo net savo saugumui organizuotos ginkluotos 
jėgos. Nebuvo nė lėšų. Norėdamas pirmučiausia apsaugoti 
valstybę nuo netvarkos, kabinetas ėmė kurti miliciją ir policiją, 
kurių ligi tol neleido organizuoti okupacinė valdžia. Tiek ad¬ 
ministracijos aparatą, tiek savivaldybių organus reikėjo naujai 
įsteigti. Vokiečiams nualinus sodžių, ypač sunkus buvo maisto 
klausimas miestuose. Okupacinės valdžios leidžiamų popie¬ 
rinių pinigų vertė ėmė kriste kristi; tuo būdu dar labiau pasun¬ 
kėjo mainai. Vyriausybė, neperėmusi iš okupantų jokio iždo 
ir negalėdama tuojau sutvarkyti mokesčių, turėjo verstis paskola. 
Ją tuomet galėjo suteikti tiktai Vokietija, nes jokia kita vals- 








tybė nebuvo pripažinusi Lietuvos. Visi tie rūpesčiai ir darbai 
buvo itin skubūs, ir vyriausybė karštai kvietė visus į talką. 

Bolševikų antplūdis ir Lietuvos kariuomenės kūrimo pra¬ 
džia. Ministerių pirmininkas Voldemaras, manydamas, kad tai¬ 
kingos ir demokratiškos Lietuvos niekas negalėsiąs pulti, pats 
tuojau išvyko į užsienius išvystyti diplomatinės akcijos. Tuo 
tarpu pakrikusi Vokietija nepaisė ją nugalėjusių santarvininkių 
reikalavimo, kad ji neatitrauktų savo kariuomenės iš okupuotų 
kraštų, ligi ją pakeis vietinės, nepriklausomybę paskelbusių 
kraštų, kariuomenės. Tuo būdu susidarė tragiška būklė: at¬ 
sitraukiančios vokiečių kariuomenės įkandin brovėsi Rusijos ko¬ 
munistų armija. Lietuvos vyriausybei neturint dar savo kariuo¬ 
menės, tas pavojus 1918 metų pabaigoj pasidarė toks didelis, 
kad reikėjo staiga pakeisti visą programą ir pirmučiausia pradėti 
organizuoti kariuomenę ginti kraštui nuo naujos invazijos. Anks¬ 
tyvesnis vadovaujančiųjų vyriausybės žmonių įsitikinimas, kad 
vien taikos tetrokštančios, nepavojingos Lietuvos niekas nepul¬ 
siąs ir kad jai pakaktų milicijos sienoms apsaugoti ir policijos 
vidaus saugumui palaikyti, — pasirodė visiškai klaidingas. Pa¬ 
vojus buvo čia pat: žūt būt reikėjo suorganizuoti savo kariuo¬ 
menę. Tą reikalą karščiausiai rėmė į Lietuvą grįžę buvę Rusų 
kariuomenės karininkai lietuviai. Jie stojo organizuoti kariuome¬ 
nės pulkų; be to, pasklidę po kraštą, jie organizavo vietos par¬ 
tizanų būrius (iš kai kurių vėliau išėjo atskiros mūsų kariuomenės 
dalys). 

Kariuomenės organizavimo pradžia laiko¬ 
ma 1918 m. lapkričio mėn. 23 d., nes tą dieną išleistas 
pirmasis tuo reikalu įsakymas. Tada vokiečių kariuomenė jau 
traukėsi iš Rusijos gilumos; buvo aišku, kad ji pasitrauks ir iš 
Lietuvos. Atsitraukiančių vokiečių įkandin slenką bolševikai 
gruodžio mėn. gale jau įsiveržė į Lietuvą. Tuo tarpu ministerių pir¬ 
mininkas buvo išvažiavęs į užsienį diplomatiniais reikalais. Jam 
nesant namie, buvo perorganizuotas kabinetas: į jį buvo įtraukta 
žmonių iš visų partijų. Šio antrojo kabineto pirmininku buvo 
M. Sleževičius. Kabinetas tuojau paskelbė visų piliečių šaukimą 
į savanorių pulkus ginti nepriklausomybės. Tačiau bolševikai 
jau buvo prie pat Vilniaus, ir vyriausybė turėjo persikelti į Kau¬ 
ną; 1919 m. sausio 5-6 m. bolševikai jau užėmė Vilnių. Veikiai 

rusams bolševikams pateko visi Lietuvos rytai. Tuo būdu ne¬ 
priklausomosios Lietuvos gynimo organizavimas turėjo būti pra¬ 
dėtas iš Kauno. 

2. Kovos su rusais bolševikais ir taika su jais 

Kovos. Pirmasis naujokų šaukimas į nepriklausomosios 
Lietuvos kariuomenę buvo paskelbtas tik 1919 m. kovo mėn. 
5 d. Visos pirmosios kariuomenės dalys buvo savanorių. Jų 
būriai rinkosi Kaune, Alytuj, Panevėžy, Kėdainiuose, Marijam¬ 
polėj ir kitose vietose, kurias dar laikė vokiečių kariuomenė. 
Sąlygos jiems organizuotis buvo labai sunkios: visko trūko, o 
kraštas okupacijos buvo sunaikintas. Be to, dar trukdė ir vo¬ 
kiečiai: mat, jie bijojo, kad, susiorganizavus Lietuvos kariuome¬ 
nei, jų čia niekas nebebijos ir išvarys. Pirmieji mūsų kariuo¬ 
menės ginklai buvo pačių savanorių atsinešti šautuvai. Šiek 
tiek jų nupirko iš vokiečių kareivių ir mūsų karininkai, ku¬ 
riems buvo pavestos organizuoti dalys; paprastai juos pirkda¬ 
vo gana pigiai — dažnai už gabalą lašinių, sūrį ar duonos 
kepalėlį. Bet šitaip, žinoma, nebuvo galima apginkluoti kariuo¬ 
menės. Nors kartais ir pasisekdavo kiek ginklų išgauti iš vo¬ 
kiečių kariuomenės vadovybės, bet to nepakakdavo. Tuo 
būdu nors rusų bolševikų jėgos buvo nedidelės ir padrikos 
tačiau jų nebuvo galima sulaikyti. Sausio mėn. jie užėmė Šiau¬ 
lius, pasiekė Telšius ir artinosi prie Alytaus ir Kauno. Vokie¬ 
čiai, saugodami savo dalis Latvijoj, vasario mėnesio pradžioj 
atmušė rusus nuo Sedos ir Mažeikių. Mūsiškiai, pradėję ka¬ 
riauti su bolševikais, pirmą mūšį laimėjo prie Kėdainių, kur 
žuvo pirmas fronto kareivis Povilas Lukšys (1919 m. 
vasario 7—9 d.). Kovos ėjo prie Alytaus, ir kovo mėnesį iš 
rusų buvo atimtas Jėznas, Butrimonys ir toliau, šiaurėj, Kreke¬ 
nava. Balandžio mėnesį mūsiškiai nustūmė rusus į rytus ligi 
Vilniaus, tačiau Vilnių paėmė iš pietų prasiveržę lenkai (ba¬ 
landžio 19 d.). Nuo 1919 m. gegužės mėn. vidurio prasidėjo 
planingesnės mūsų kariuomenės operacijos, tačiau mūsų jėgos 
tada dar nebuvo didesnės, kaip 5—6 tūkstančiai durtuvų, 10 
patrankų ir 200 kardų (raitelių). Visą karo metą jaunai Lietu¬ 
vos kariuomenei daugeliu atžvilgiu teko patirti didelių sun- 




Povilo Lukšio paminklas Taučiūnų kaimo lauke (netoli Kėdainių). 

kūmų: trūko ne tik aprangos ir ginklų, bet labai dažnai ir 
maisto, nes okupacijos išvarginti ūkininkai negalėjo daug 
padėti. Bet vis dėlto jaunutės kariuomenės įkarštis nugalėjo 
visus sunkumus. Kai kur, padedama vokiečių, kai kur vien 
tik savo jėgomis mūsų kariuomenė stūmė atgal rusus bolše¬ 
vikus. Gegužės mėnesį buvo atvaduota Ukmergė ir Panevėžys, 
o birželio mėn. visas frontas buvo perkeltas prie Nemunėlio upės, 
Kamajų ir Utenos. Kaip tik tuo metu vokiečiai visiškai išsi¬ 
dangino iš Lietuvos (iš Kauno išsikraustė liepos 11 d.), ir jau¬ 
nutei Lietuvos kariuomenei teko grumtis jau pačiai vienai. Ta¬ 
čiau karo laimė nepasikeitė. Rugpiūčio mėn. pabaigoje Lietu¬ 
vos kariuomenė atvadavo Zarasus ir nustūmė priešą už Daugu¬ 
vos; čia 1919 m. gale Daugpilio priemiesty (Gryvoje) mūsų ka¬ 
riuomenės kautynės su rusais bolševikais buvo baigtos. 1920 m. 
pradžioje iš vienos pusės latviai, o iš kitos lietuvišką Vil¬ 
niaus kraštą užėmę lenkai nustūmė rusų bolševikų kariuomenę 
dar toliau į rytus, ir Lietuva su jais jau nebesusidūrė. Tada tarp 
Lietuvos ir bolševikų Rusijos, vad. Sovietų Rusijos, prasidėjo 
taikos derybos. 

Taika su Sovietų Rusija buvo pasirašyta 1920 metų liepos 
mėn. 12 d. Maskvoje. Rusija pripažino Lietuvos atsiskyrimą 
ir visišką jos nepriklausomybę lietuvių gyvenamoje teritorijoje 
su Vilniaus sostine ir Gardinu. 

Lietuvos teritorijos linija rytuose buvo šitaip išvesta: pradedant 
Dauguvos upe, ji ėjo ties Safranovo dvaru, toliau Drujos upe, per 
Drivietų, Želvos, Oziraičių ežerus, Medžiolos upe ir per to pat vardo 
ežerą, per Miastros ežerą, Bliados ežero rytų šonu, Naračios upe, 
toliau Ušos ir Buchovkos upėmis, per Modolečną, pro Voložino 
miestą, Voložinkos, Isločės ir Beržūnės upėmis, paskum Nemunu, 
Svisločės intaku, Lašos upe, pro Induros miestelį, Induros upe, toliau 
pro Sidros miestelį, Kamenos upe ir pagaliau Gorodniankos upe ligi 
Bobro upės. 

Sienos su Latviais ir Lenkais buvo paliktos atskiram susi¬ 
tarimui su tomis šalimis. Rusija apsiėmė grąžinti išvežtą karo 
metu turtą, archyvus, aktus, indėlius, kapitalus, be to, atleido 
nuo valstybinių skolų, o karo nuostolių atlyginimo davė 
100.000 hektarų miško išsikirsti ir tris milijonus aukso rublių 
(15.000.000 litų). Kiek anksčiau (birželio 30 d.) buvo Mask¬ 
voj pasirašyta ir sutartis tremtiniams grąžinti į Lietuvą. 


3. Kovos su bermontininkais 

Naujojo Lietuvos priešo atsiradimas. Tuo pačiu laiku, kai 
jaunutė Lietuvos kariuomenė sunkiai grūmėsi su rusais bol¬ 
ševikais, kai, be to, nedraugiškų žygių prieš mus padarydavo 
ir su bolševikais kariaują lenkai, — Lietuvos šiaurėje atsirado 
naujas didelis pavojus. 1919 m. liepos mėn. 26 d. ties Kuršė¬ 
nais iš Latvijos perėjo į Lietuvos teritoriją stipri jungtinė vo¬ 
kiečių rusų kariuomenė, išgarsėjusi bermontininkų vardu. Ši 
kariuomenė skelbėsi kovojanti prieš bolševikus už seno¬ 
sios Rusijos atstatymą. Senosios Rusijos šalininkams kovojant su 
bolševikų valstybe, panoro pasinaudoti ir vokiečiai. Pagal Ver¬ 
salio taikos sutartį, vokiečiai turėjo išsikraustyti iš visų užimtų 
kraštų, tačiau atsirado jų kariuomenės dalių, kurios pasiryžo 
padėti senosios Rusijos generolams nugalėti bolševikus ir tuo 
būdu pasilikti Pabaltijy. Iš 8-tos ir 10-tos vokiečių armijų 
likučių Latvijoje buvo sudaryta tam reikalui speciali ka- 

riuomenė, kuri turėjo eiti kariauti su bolševikais po rusų 
vėliava. Kareiviams po karo buvo žadama žemės ir kitokių 
gėrybių. Šitos kariuomenės vadas buvo generolas Golcas 
(von der Goltz). Jis dėjosi su rusų generolo Judeničo ka¬ 
riuomene, irgi kariaujančia su bolševikais Estijoj. Pagaliau va¬ 
karinėje Latvijoje dar susiorganizavo kažkokio neaiškios kil¬ 
mės avantiūristo Bermonto Avalovo armija. Ji buvo sudaryta 
iš rusų ir vokiečių. Ji tad pirmoji ir įsiveržė į Lietuvą ir užėmė 



Bermontas Avalovas (sėdi vidury) ir jo karininkų grupė. 


Kuršėnus. Iš pradžių ši kariuomenė nerodė savo priešingumo 
Lietuvai, kariaujančiai su bolševikais. Bet 1919 m. spalių mėnesį, 
kai šiaurinėje Lietuvos dalyje dar nebuvo mūsų kariuomenės, 
bermontininkai užėmė Šiaulius, Biržus, Linkuvą, Radviliškį ir 
pradėjo rodyti aiškų nepalankumą Lietuvai. Lietuvos vyriau¬ 
sybės protestai nieko negelbėjo. Turėdami stiprią pajėgą, ber¬ 
montininkai nuginklavę išvaikė ten buvusias Lietuvos komen¬ 
dantūras ir ėmė vieni šeimininkauti. Ginklų ir amunicijos jie 

turėjo pakankamai, nes jiems buvo palikti visi vokiečių armi¬ 
jos sandėliai, o maistu ir kitomis pragyvenimo reikmenėmis ap¬ 
sirūpindavo patys kareiviai, piešdami vietos gyventojus. Gy¬ 
ventojai gynėsi, kaip įmanė, būrėsi į partizanų būrius ir stengėsi 
išvaikyti plėšikaujančias kareivių gaujas. Bet labai dažnai jie 
nepajėgdavo apsiginti ir nukentėdavo nuo bermontininkų. 
Kaip bermontininkai plėšė gyventojus, galima suprasti iš 
santarvės valstybių vėliau atsiųstos, prancūzų generolo Ni- 
selio vadovaujamos, komisijos pranešimo. Padariusi trumpą 
tardymą, ta komisija pranešė, kad, tuo metu jau sumušti, ber¬ 
montininkai vien apie Šiaulius buvo pridarę šitokių nuostolių: 
33 žmones užmušė, 124 sužeidė, sudegino 171 namus, atėmė 1.328 
arklius, 1.644 kiaules, 1.252.569 markes pinigų ir daugybę kitų 
daiktų. 

Bermontininkų likvidavimas. Taip bermontininkai siautė 
tol, kol negalima buvo atitraukti Lietuvos kariuomenės nuo bol¬ 
ševikų fronto. Bet kai bolševikai buvo nuvyti už Dauguvos, 
kovoti su bermontininkais buvo atkelta didelė dalis kariuomenės 
(Dauguvos fronto saugoti buvo paliktos tik kai kurios dalys; 
taip pat dalis kariuomenės buvo palikta prieš lenkus, kurie buvo 
užėmę Vilniaus kraštą). 

Vokietiją nugalėjusios santarvininkės jau buvo įsitikinusios, 
kad Bermonto pulkai yra Vokiečių kariuomenės dalis, čia su 
Golco armija likusi tik tam, kad norėjo neišleisti iš vokiečių 
rankų šių kraštų, ir kad jie klauso Berlyno nurodymų. Todėl 
santarvės atstovai reikalavo, kad Golco ir Bermonto armi¬ 
jos kuo greičiausiai išsidangintų į Vokietiją. Tuo metu 
generolas Judeničas buvo sumuštas, estai buvo padarę taiką su 
bolševikais (1919 m. gruodžio 31 d.) ir buvo apsigynę nuo 

bolševikų sumušto Judeničo kariuomenės likučių. Tada atėjo 
laikas ir lietuviams bei latviams apsidirbti su plėšikaujančiomis 
gen. Golco ir Bermonto gaujomis. Pirmieji pradėjo latviai. 
Kaip tik tuo metu, kai bermontininkai, užėmę geležinkelių mazgą 
Radvilišky, ėmė reikalauti teisės laisvai naudotis visais Lietuvos 
ir Latvijos geležinkeliais ir trukdė Kaunui susisiekti su Lietu¬ 
vos rytais, — Anglų laivyno ir estų padedami, latviai puolė 
von der Golco pulkus. Sutraukta Lietuvos kariuomenė puolė 

Radviliškį ir Šiaulius. 1919 m. lapkričio 21—22 d. prie Rad¬ 
viliškio įvyko didelės kautynės, kurias bermotininkai visiš¬ 
kai pralaimėjo. Radvilišky ir Šiauliuose mūsų kariuomenė 
rado visko prigrūstus sandėlius. Buvo paimta 8 patran¬ 
kos, 15 lėktuvų, apie 100 kulkosvydžių, 10 minosvydžių, de¬ 
šimtys tūkstančių artilerijos sviedinių, šautuvų, milijonai šo¬ 
vinių ir daugybė kitos karo medžiagos. Šitas grobis padėjo 
geriau apginkluoti mūsų kariuomenę, kurios 1920 m. pradžioje 
buvo jau 3 divizijos. 



Lietuviai puola bermontininkus, įsitvirtinusius Radviliškio kapinėse. 

(Dailininko Jenerio paveikslas. Originalas Karo Muziejuje). 


Bet po šitų laimėjimų bermontininkai dar nebuvo visiškai 
sunaikinti, nes įsikišo generolo Niselio vadovaujama san¬ 
tarvės misija. Ji pareikalavo sustabdyti kautynes ir leisti 
vokiečiams ramiai išsikraustyti į Vokietiją. Santarvė bijojo, 
kad, dar nepasitraukusios, savo kariuomenės puolimą Vokie¬ 
tija palaikysianti karo paskelbimu ir išsiusianti į Lietuvą 
keletą savo kariuomenės korpusų. Tad karas buvo sustab¬ 
dytas. Nugalėti bermontininkai jau nebesipriešino ir, san- 
tarvininkių spiriami, ėmė kraustytis. Mūsų kariuomenė ly¬ 
dėjo juos ir žiūrėjo, kad jų būriai neiškryptų toli iš kelio 

ir kad neplėštų gyventojų. Šitaip jie buvo palydėti per 
visą Žemaitiją, ir 1919 m. gruodžio 15 d. paskutinės jų dalys 

perėjo buvusią Vokietijos sieną. Tuo būdu nepriklausomoji 

Lietuva buvo išvaduota nuo antrojo priešo. Bet liko dar tre¬ 
čias priešas, kuris jau tada buvo užėmęs visos Lietuvos treč¬ 
dalį. Tai buvo lenkai. 

4. Pradžia konflikto su Lenkais 

Lenkų norai prijungti Lietuvą prie savo valstybės. Dėl senųjų 
valstybinių ir kultūrinių ryšių su Lenkija, Lietuvoje visą laiką 
buvo stiprus sulenkėjusių bajorų dvarininkų sluoksnis. Į tautiš¬ 
kąjį lietuvių judėjimą jis visada žiūrėjo šnairomis ir svajojo apie 
išsivadavimą iš rusų kartu su Lenkija. Karo metu daugumas 

lenkų dvarininkų buvo pabėgę į Rusiją ir ten dėjosi prie lenkų 
akcijos. Vokiečių okupuotoje Lietuvoje veikiantiems lietuviams 
mėgino kliudyti tik tie iš jų, kurie buvo likę susispietę Vilniuje. 
Jie reikalavo, kad Lietuva dėtųsi su tuo pat metu atstatoma 
Lenkija, kad Vilnius būtų Lenkijos miestas. Daugelis jų po 

karo iš Rusijos nebegrįžo į Lietuvą, bet vyko į Lenkiją, kur 
stojo į jos kariuomenę ar šiaip dirbo Lenkijos atstatomąjį darbą. 
Jie buvo stipriausia parama visai Lenkijos politikai, siekiančiai 
atstatyti savo valstybę senosios Respublikos ribose. Toks jų 
pageidavimas buvo ne kartą pareikštas Vokietijos valdžiai dar 
okupacijos laikais, to pat jie siekė ir tada, kai Europos likimą 
sprendė karą laimėjusioji santarvė. Kadangi Lenkija nuo seno 
turėjo didelį Prancūzijos palankumą, tad atgimusiai Lietuvai ko¬ 
va buvo labai sunki, — juo labiau, kad santarvės valstybės 
tada dar labai nepasitikėjo Lietuva ir bijojo, kad silpna ma¬ 
žytė valstybė sudarysianti tik geras sąlygas bolševizmui plisti. 
O iš Lietuvos pabėgę dvarininkai šaukte šaukė, kad „mužikų" 
kuriama valstybė jau esanti bolševikiška. Bet ir Lenkija tada 
turėjo daug vargo ir neturėjo progos pulti Lietuvos. Tad iš 
pradžių viskas baigdavosi tik diplomatine kova; pavojus su¬ 
eiti su Lenkija į ginkluotą konfliktą atsirado tik 1919 m. pavasarį. 

Pirmasis Vilniaus krašto okupavimas. Tų metų balandžio 
mėnesį Pilsudskio vadovaujama Lenkijos kariuomenė, pasinau¬ 
dodama mūsų kariuomenės silpnumu ir josios kovomis su rusais 

bolševikais, užėmė pietinę ir rytinę Letuvos dalį nuo Gardino 
iki Vilniaus (balandžio 19 d.). Lietuvos delegacija taikos kon¬ 
ferencijoj Paryžiuje protestavo prieš tokį Vilsono paskelbtų 
taikos principų sulaužymą, nes lenkai įsiveržė į teritoriją, kuri 
niekados nėra buvusi lenkiška ir nėra lenkų gyvenama. Dele¬ 
gacija reikalavo, kad lenkų kariuomenė pasitrauktų ir tą Lietu¬ 
vos dalį be kraujo praliejimo užleistų Lietuvos kariuomenei, kuri 
tada taip pat kovojo su raudonąja armija. Tačiau Lietuvos de¬ 
legatams nebuvo leista lygiomis su lenkais dalyvauti konferen¬ 
cijoje, ir todėl jie negalėjo apginti savo reikalavimų. Prasidėjus 
kovoms tarp lietuvių ir lenkų, konferencija vis dėlto pasiūlė 
(gegužės mėn. 2 d.) sustabdyti kraujo praliejimą ir susitarti 
geruoju bendros kovos reikalui prieš bolševikus; be to, ji tikino, 
kad kariuomenių užimtosios pozicijos neturėsiančios sprendžia¬ 
mos reikšmės busimųjų sienų nustatymui. Santarvei ypač rū¬ 
pėjo, kad tarp valstybių, kariaujančių su bolševikais, nebūtų 
vaidų. Tačiau lenkai ne tik kad nesustabdė kovos, bet dar 
ėmė veržtis į Lietuvą Kaišiadorių ir Alytaus kryptimis. Lie¬ 
tuvos delegacija tada vėl kreipėsi į konferenciją, kad ji nustatytų 
laikinę demarkacijos liniją. Speciali Prancūzų karo. misija Lie¬ 
tuvoje tą liniją nustatė birželio mėn. 18 d., vesdama ją tiesiog nuo 
Lykos (Elko) ligi Augustavo (šis miestas lenkų pusėje), pro Rat¬ 
nyčią, Varėną ir Vilnių, paliai geležinkelį (5 klm. į vakarus), Vilnių 
palikdama lenkų pusėj. Kadangi ta demarkacinė linija teturėjo 
tik laikinės militarinės reikšmės, tai Lietuvos vyriausybė ją pri¬ 
ėmė, nors ji ir buvo kenksminga tautos interesams. Tačiau lenkai 
jos nepaisė ir daugely vietų prasiveržė toliau į Lietuvos žemes. 
Liepos mėnesį santarvininkių kariuomenių vadas maršalas Fošas 
(Foch) nustatė antrą demarkacijos liniją, lenkams užleisdamas 
Suvalkus ir platesnį (15—20 klm.) Gardino—Daugpilio geležin¬ 
kelio barą. Lenkai ir šitą liniją sulaužė, užimdami Punską, 
Seinus, Daugus, Butrimonis, Stakliškes, Žiežmarius, Širvintus, 
Malėtus. Veiksmai sustojo tose vietose apie 1920 metų vidurį. 
Mėginimai susitarti nedavė jokių vaisių. Laimė laikinai pa¬ 
krypo mūsų pusėn tik tada, kai lenkai sulaukė nepasisekimų 
kare su bolševikais. 

Laisvoji ir priešų užimtoji Lietuva 1919—1920 m. 


5. Lenkų sąmokslas Lietuvoje (P.O.W.) 

Trokšdami užimti Lietuvą ir per ją pasiekti Baltijos jūrą, 
lenkai nesitenkino vien savo kariuomenės užgrobimais, bet pra¬ 
dėjo ruošti sąmokslą pačioje Lietuvoje. Kai Lietuvos vyriau¬ 
sybė kaip įmanydama organizavo krašto gynimą ir ėmė valdžią 
iš pasitraukiančių vokiečių, — iš Varšuvos ir iš užimtojo Vil¬ 
niaus buvo skleidžiama įvairiausių šmeižtų ir agituojama dėtis 
su Lenkija: esą, Lietuvos vyriausybė esanti vokiečių pastatyta 
ir, nesusidėjusi su Lenkija, Lietuva liksianti Vokiečių vergovėje. 
Šitokiai agitacijai ir šnipinėjimui varyti buvo sukurta plačiai iš¬ 
kerojusi, Lenkų generalinio štabo karininkų iš Vilniaus vado¬ 
vaujama organizacija, žinoma P.O.W. vardu (Polska Organizacja 

Wojskowa — Kariškoji Lenkų Organizacija). Iš okupuoto Vil¬ 
niaus instruktuojama ir pinigais aprūpinama, ta organizacija varė 
labai platų darbą: šnipinėdama nuolat pranešinėjo lenkams apie 
Lietuvos kariuomenės jėgas, apie krašto politinę būklę ir nuo¬ 
taiką; atvažiuojančioms santarvės komisijoms teikė vyriausybę 
šmeižiančius memorandumus, iš Vilniaus gabeno proklamacijas 
ir knygutes, skleidė nepasitikėjimą ir verbavo sau narius ne tik 
sulenkėjusių dvarininkų, bet ir nenusimanančių lietuvių tarpe. 
Organizacijos centras buvo Kaune; visa nepriklausomoji Lietuva 
buvo suskirstyta į 13 apskričių, kurių kiekvienoje dar buvo po 
3—4 tos organizacijos komendantūras. Viskas, žinoma, buvo 
daroma slaptai: kiekvienas narys turėjo slapyvardį, o visi svar¬ 
besnieji raštai buvo rašomi šifruoti (slapta, sutartine abėcėle). 
Visą Lietuvą apipynusi sąmokslininkų tinklu, P.O.W. organi¬ 
zacija ruošėsi sukilimui; tam tikslui ypač stengėsi patraukti savo 
pusėn karininkus ir kareivius. Kai kuriuos iš jų jai buvo jau 
pasisekę patraukti; kiti sąmokslininkai tyčia stojo į kariuomenę 
karininkais ir rūpinosi gauti atsakingas vietas. Pagaliau buvo 
nutarta 1919 m. rugpiūčio 28—29 d. naktį suruošti sukilimą. 
Sąmokslininkai tikėjosi nors keletai valandų paimti valdžią į 
savo rankas, o toliau turėjo ateiti jau Lenkų kariuomenė. Buvo 
numatyta tuojau sudaryti savo ministerių kabinetą ir pasauliui 
paskelbti, kad sukilęs kraštas nuvertęs vokiečių pastatytos Ta¬ 
rybos valdžią ir, norėdamas likti laisvas, prisidedąs prie Len¬ 
kijos. Jau buvo parinkti net ministeriai. Bet visas planas aitais 
išėjo. Mūsų saugumo organai susekė sąmokslininkus, tą pačią 
sukilimui skirtą naktį buvo padaryta krata P.O.W. centre (Kau¬ 
ne), kur buvo rastas organizacijos archyvas su narių sąrašais, 
šnipinėjimo, organizacijos ir kitais dokumentais. Sąmokslininkų 
vadai tuojau buvo areštuoti, ir sukilimo nebeįvyko. Tik vienur 
kitur tebuvo nuplauti telefono ir telegrafo laidai. Kol saugumo 
organai surado šifro raktą ir iššifravo sąmokslininkų pavardes, 
daugelis jų spėjo pasprukti į okupuotą Vilnių. Vis dėlto 117 iš 
jų 1920 m. gruodžio 11—24 d. buvo teisti kariuomenės teismo 
(iš viso P.O.W. sąrašuose buvo rasti suregistruoti 435 nariai). 
15 iš jų buvo išteisinti, o kiti nuteisti—vieni ilgiau, kiti trumpiau— 
kalėti (6 buvo nuteisti kalėti iki gyvos galvos). Tuo būdu šita 
plati sąmokslininkų organizacija buvo išardyta; jos atgarsiai 

betgi dar ilgai nesiliovė. Didesnių ir mažesnių lenkų šnipų or¬ 
ganizacijų dar ne kartą buvo susekta ir vėliau, tačiau jos jau 
niekad nebedrįso plačiu mastu ruoštis sukilimui. 

6. Vilniaus atgavimas, Suvalkų sutartis ir 
gen. Želigovskio smurtas 

Vilniaus atgavimas. Kai lenkai savo kovose su Rusais nu¬ 
ėjo net ligi Kijevo (1920 m. gegužės mėn.), ūmai pasikeitė karo 
laimė, ir lenkai turėjo labai greitu tempu trauktis. Tada Aukš¬ 
čiausioji Santarvininkių Taryba (Conseil Supreme) pasiūlė So¬ 
vietų Rusijai paliaubas, o Lenkus privertė pasirašyti Spa mies¬ 
tely (Belgijoje) protokolą, kuriuo Lenkija apsiėmė atsitraukti už 
vadinamosios Kerzono (Curzono) linijos (ją nustatė toji Aukš¬ 
čiausioji Taryba 1919 metų gruodžio 8 d.) ir Vilniaus sritį ati¬ 
duoti Lietuvai (liepos 10 d.). Tačiau paliaubų pasiūlymo So¬ 
vietų Rusija nepriėmė, ir karas tęsėsi lenkų nenaudai. Liepos 
mėnesį lenkai bėgo iš Vilniaus srities, tačiau nenorėjo jos užleisti 
lietuvių kariuomenei. Prie Vievio jie net karo veiksmais sulaikė 
mūsų žygiavimą ir sudegino Vakos tiltą. Kai liepos mėn. 15 d. 
lietuvių pulkai įžengė į Vilnių, jie čia jau rado rusus. Kadangi 
tuo pat metu buvo jau baigtos taikos derybos su Sovietų Ru¬ 
sija ir buvo pasirašyta Maskvoje taika (liepos 12 d.), kuria 
Sovietų Rusija buvo pripažinusi Lietuvai Vilnių ir jo sritį, tai, 
tam tikru susitarimu, jie trimis etapais perleido Lietuvai pirmiau 
lenkų, o dabar jų okupuotą teritoriją. Rugpiūčio mėn. pabaigoj 
(nuo 26 d.) visos įstaigos jau kėlėsi iš Kauno į senąją Lietuvos 
sostinę — Vilnių. 

Lenkų ir rusų bolševikų kare Lietuva paskelbė neutralitetą 
ir rūpinosi apsaugoti tik savo Maskvos sutartimi su Rusija pri¬ 
pažintą teritoriją. Tuo tarpu lenkai, prancūzų padedami, sutvar¬ 
kė savo kariuomenę, atsigavo ir pradėjo stumti atgal bolševikus, 
buvusius jau prie Varšuvos. Nepaisydami Lietuvos neutrali¬ 
teto pareiškimo abiejų kariaujančių pusių atžvilgiu, jie kartu 
puolė ir lietuvių įgulas, esančias Gardino ir Augustavo ruože. 
Norėdama išvengti susidūrimų kaip tik toj srity, kur sutartis 
su Maskva paliko sieną nustatyti Lietuvos tiesioginiam susita¬ 
rimu su Lenkija, mūsų vyriausybė čia pasiūlė laikinę demar- 



kacijos liniją, kuri eitų per Grabovą — Augustavą — Stabiną. 
Lenkija to pasiūlymo nepriėmė ir reikalavo, kad lietuvių ka¬ 
riuomenė pasitrauktų ligi demarkacijos linijos, dar 1919 metų 
liepos 27 d. nustatytos (tai antroji, arba Fošo, linija). Tą savo 
reikalavimą Lenkija rėmė dar Aukščiausiosios Sąjungininkių Ta¬ 
rybos nutarimu, kurs 1919 metų gruodžio mėn. 8 d. tą Augustavo 
—Suvalkų—Punsko—Seinų sritį atidavė Lenkijos valdymui, ligi 
bus galutinai čia nustatytos sienos (lordo Kerzono linija). 

Lietuvos vyriausybė negalėjo pripažinti tos sąjungininkių 
nustatytos linijos, juo labiau kaip sienos, dėl kurios Lietuva 
net ilgai nebuvo atsiklausta. Tačiau, vengdama kraujo praliejimo, 
Lietuvos vyriausybė sutiko dalyvauti konferencijoj, kad tiesio¬ 
ginėmis derybomis būtų taikiai išspręsti ginčijami klausimai. Bet 
derybos Kalvarijoje (rugsėjo mėn.) nedavė jokių vaisių, ir len¬ 
kai toliau veržėsi į mūsų teritoriją; be to, jie apskundė Lie¬ 
tuvą Tautų Sąjungai, kaltindami ją sulaužius neutralitetą rusų 
ir lenkų karo atžvilgiu. 

Suvalkų derybos. Tuo pat laiku, kai Tautų Sąjunga nu¬ 
sprendė (rugsėjo 20 d.) tarp Lietuvos ir Lenkijos sustabdyti 
karo veiksmus, nustatė demarkacijos liniją (Kerzono linija, 1919 
gruodžio 8 d.) ir pasiuntė kontrolės komisiją, — lenkų kariuomenė 
peržengė tą liniją ir veržėsi į Gardino—Varėnos ruožą. Rugsėjo 
mėn. 22 d. gausingos lenkų jėgos (dvi kavalerijos brigados ir 
dvi pėstininkų divizijos) ties Gibais (Seinų srityje) pralaužė 
lietuvių frontą ir užėjo iš užpakalio. O kai, besivydami bolše¬ 
vikus, lenkai ties Druskininkais persikėlė per Nemuną ir užėjo 
lietuviams iš kairiojo sparno, — mūsų kariuomenės būklė dar 
labiau pablogėjo: dalis mūsų kariuomenės buvo visai atkirsta 
nuo savųjų. Pagaliau ėjo kiti nepasisekimai: spalių mėn. 1—2 d. 
lenkai sumušė mūsų kariuomenės dalį netoli Lazdijų, spalių 3—4 
d. užėmė Varėnos stotį, kur paėmė mūsų šarvuotą traukinį. 
Tuo būdu, užėmus Varėną, Suvalkų krašte sugrupuotai mūsų 
kariuomenei buvo atkirstas tiesioginis kelias į pavojuje atsi¬ 
dūrusį Vilnių. 

Lietuvai prieš tuos žygius protestuojant, Lenkų vyriausybė 
siuntė jai ultimatumus ir savo žygius aiškino karo būti¬ 
numais kovojant su rusais, net kaltino lietuvius bendradarbiau¬ 
jant su jais. Pagaliau Lenkija vėl pasiūlė Lietuvai derybas Su- 

valkuose (rugsėjo mėn. 29 d.). Lietuvos vyriausybė, ir šį kartą 
tikėdamasi geruoju susitarti, sutiko. 

Suvalkų derybos pasibaigė susitarimu, kurį abi ša¬ 
lys pasirašė 1920 metų spalių mėn. 7 d. Ta sutartis, nespręs- 
dama sienų klausimo, nustatė demarkacijos liniją Suvalkų kraš¬ 
te, kaip ją buvo nustačiusi 1919 metų gruodžio 8 d. Aukščiau¬ 
sioji Santarvės Taryba (Kerzono linija); bet toliau už Nemuno 
— visą Gardino apskritį ligi Merkinės, Varėnos ir Bastūnų 

glojl sutartis sustatyta dviem vienodai galioJ&nSaiais egtempliorials, 
rietuvių Ir lenkų kalbomis, ir paslralyta Suvalkuose 1920 metais spaliy 7 d. 

LIETUVIŲ DaBGACIJAi LEKKŲ DSLEGaCIJA! 



Suvalkų sutarties parašai. 


(prie Lydos—Vilniaus geležinkelio) sutartis paliko Lenkų pu¬ 
sėje. Linija už Bastūnų buvo palikta nustatyti vėliau, kai rusai 
pasitrauks iš tos srities. Kartu buvo sutarta sustabdyti visas 
kovas tarp Lietuvos ir Lenkijos kariuomenių ir pasikeisti be¬ 
laisviais. Varėnos stotyje lenkai apsiėmė praleisti lietuvių trau¬ 
kinius į Vilnių, tik be kariuomenės ir be karo medžiagos trans¬ 
portų. Sutarties vykdymo priežiūra buvo atiduota tada į Suval¬ 
kus atvykusiai Tautų Sąjungos kontrolės komisijai. Pati sutartis 
turėjo galioti, ligi visi ginčo klausimai tarp Lietuvos ir Lenkijos 
bus galutinai išspręsti. 

Želigovskio smurtas. Jau derybų metu lenkų karo jėgos, 
nepaisydamos paliaubų, veržėsi Vilniaus link, tarytum ten būtų 
buvę rusų bolševikų. Lenkų vyriausybė apsimetė nieko apie 
tai nežinanti ir siūlė toliau tęsti derybas Varėnoj, nepabaigtiems 
klausimams išspręsti. Spalių mėn. 8 d. Lenkų jėgos, gen. Želi- 




govskio vedamos, puolė Vilnių nuo Lydos pusės ir jį užėmė 
(9 d.), lietuviams visai to nelaukiant ir neturint ten pakankamai 
jėgų atsilaikyti (lietuvių Vilniuje tebuvo vos 3 batalijonai). Tuo 
būdu Suvalkų sutartis, tik dvi dienos po pasirašymo, buvo su¬ 
laužyta, ir tas apgaulės ir smurto žygis sutrukdė visą tolesnį 
Lietuvių ir Lenkų santykių tvarkymą. Lenkija, nebegalėdama 
niekuo pateisinti tokio savo elgesio, pramanė „sukilimo" pa¬ 
saką. Esą, atsiradęs jų kariuomenėje generolas maištininkas Že¬ 
ligovskis ir savavališkai užėmęs Vilnių. Jo kariuomenė (dvi 
pėstininkų ir viena raitelių divizija, kurios buvo vadinamos lie¬ 
tuvių bei gudų divizijomis), esą, buvusi taip pat sukilusi. Iš 
tikro Želigovskio kariuomenė buvo taip sudaryta, kad joje būtų 
daug vilniškių ir artimų sričių žmonių: tuo būdu buvo lengviau 
teisintis, kad, esą, tos divizijos negalėjusios palikti neišvaduotos 
savo tėviškės, ir nužygiavusios, nepaisydamos santarvės rei¬ 
kalavimų klausančios Lenkų vyriausybės. Iš tikrųjų žygiavo 
tiktai ta „sukilusioji" kariuomenė, o kita lenkų kariuomenė, 
kaip priedanga, sustojo maždaug Suvalkų sutarties nustatytoje 
linijoje: reikalui esant, žinoma, ji būtų galėjusi padėti „suki¬ 
lėliams". 

Toksai akiplėšiškas prieš dvi dienas pasirašytos sutarties 
sulaužymas, žinoma, turėjo įžeisti santarvės valstybes, kurių 
atstovai dalyvavo ir derybose. Kad būtų galima duoti formalų 
atsakymą santarvei, Vilniuje buvo sudaryta tarsi Varšuvos ne¬ 
priklausanti valdžia. Nors toks akių dūmimas daug kam buvo 
aiškus, tačiau Lenkijos diplomatai visada gyniojosi, kad jų 
valdžia nieko bendro neturinti su Želigovskio žygiais. 

7. Karas su Lenkais ir byla Tautų Sąjungoje 

Mūsų kariuomenės laimėjimai kare su lenkais. Užėmę Vil¬ 
nių, lenkai nesustojo, bet veržėsi gilyn į Lietuvą ir net buvo 
prasilaužę prie Ukmergės (Kėdainių ir Jonavos kryptimi). Mū¬ 
sų kariuomenės tebebuvo palyginti nedaug, o be to, ji buvo 
išblaškyta po pirmo netikėto lenkų puolimo. Tačiau visa Lietuva, 
pasipiktinusi tokiais smurtininkų žygiais, sukilo organizuotis 
ir gintis. Pagaliau kariuomenė, sutvarkyta ir pervežta į rei¬ 
kalingas pozicijas, narsiai atrėmė lenkus: lapkričio 19 d. prie 



Širvintų buvo paimti lenkų brigados ir pulko štabai, su 
viršum 200 belaisvių, 2 patrankos, 9 minosvydžiai, 20 kulko¬ 
svydžių ir kt. Antras toks pats laimėjimas buvo lapkričio 21d. 
prie Giedraičių. Po šių laimėjimų mūsų kariuomenė 
jau buvo bežygiuojanti į Vilnių, tačiau Tautų Sąjungos ko¬ 
misija vėl pasiūlė sustabdyti kovas ir nustatė tarp kariuo¬ 
menių neutralinę zoną. Lietuvos vyriausybė, pasitikėdama Tau¬ 
tų Sąjungos bešališkumu ir teisingumu, ir tą pasiūlymą 
priėmė, pabrėždama, kad tatai ji daranti, tenorėdama palengvinti 
lenkų kariuomenei atsitraukti iš Vilniaus ir įvykdyti Suvalkų 
sutartį. 

Byla Tautų Sąjungoje. Sustabdydama karą, Lietuvos vy¬ 
riausybė pateikė visą bylą Tautų Sąjungai ir reikalavo reikiamų 
sankcijų prieš Lenkiją. Tautų Sąjungos Tarybos pirmininkas, 
drauge su Ispanų ir Japonų delegatais įgaliotas sekti tą konfliktą, 
pareiškė, kad Lenkija užimdama Vilnių sulaužiusi savo pasižadė¬ 
jimus, ir reikalavo, kad lenkų kariuomenė būtų atitraukta. Tačiau 
Lenkija nepaisė to reikalavimo, o T. S. Taryba, susirinkusi spa¬ 
lių mėn. pabaigoj Briusely, pasiūlė visą tą ginčą išspręsti ple¬ 
biscitu Tautų Sąjungos priežiūroje. Tautų Sąjunga norėjo, kad 
tas žmonių atsiklausimas būtų visai laisvas ir teisingas, todėl 
reikalavo, kad lenkų kariuomenė išsikraustytų iš okupuoto kraš¬ 
to ir kad ją pakeistų internacionaliniai, specialiai plebiscito rei¬ 
kalui sudaryti, pulkai. Bet Lenkija norėjo daryti plebiscitą sa¬ 
vo kariuomenės globoje ir savo administracijos įtakoje. Tautų 
Sąjungos Taryba, negalėdama sutikti su tokia plebiscito ko¬ 
medija, 1921 m. kovo mėn. 3 d. pasiūlė Lietuvai ir Lenkijai tą 
klausimą spręsti tiesioginėmis derybomis, kurioms pirmininkau¬ 
tų Belgų atstovas Hymansas. 

Derybos Hymanso vadovybėje. Lietuvos vyriausybė, sutik¬ 
dama pradėti derybas, pareiškė, kad tuo savo sutikimu ji nieku 
būdu nepateisinanti esamos būklės Vilniaus krašte nei lenkų 
kariuomenės ten buvimo; jei pačios derybos užtruktų, ji rezer¬ 
vavo sau teisę vėl iškelti Vilniaus klausimą. 

Derybos prasidėjo Briuselyje 1921 metų balandžio 20 d. 
Iš lietuvių ir lenkų delegacijų padarytų griežtai priešingų pa¬ 
reiškimų pirmininkas Hymansas norėjo sudaryti tokį kompro¬ 
misą, kuriuo Lietuvai atiduodamas Vilnius ir jo sritis surištų 

Lietuvą tam tikrais politiniais, kariniais ir ekonominiais ryšiais 
su Lenkija. 

Tas Hymanso kompromisas, pasiūlytas gegužės mėn. 20 d., kaip 
diskusijų pagrindas, susidėjo iš 15 punktų. Svarbiausieji to projekto 
punktai buvo šie: 1) Lietuva ir Lenkija viena antrą pripažįsta nepri¬ 
klausomomis ir suvereninėmis valstybėmis, turinčiomis bendrų in¬ 
teresų, verčiančių jas bendradarbiauti specialinių konvencijų nusta¬ 
tytais pagrindais ir turėti nuolatinio ryšio organų. 2) Lietuvos siena 
eina Kerzono linija (Suvalkų krašto ruože ta linija buvo nustatyta 
Suvalkų sutartyje, kaip demarkacijos linija) ligi Nemuno, paskui 
— Nemunu ligi Druskininkų, nuo čia — per Ežeronis ligi Volios, 
toliau vėl Nemunu ligi Beržūnės, o nuo čia tiesiog į rytus ligi Len¬ 
kijos su Sovietų Rusija nustatytų sienų. (Šitas punktas teikė Lie¬ 
tuvai visą liepos mėn. 12 d. sutarties nustatytą teritoriją, padidintą 
ištisu plotu, už tos sutarties nustatytų sienų tekusiu Lietuvai, bet pa¬ 
mažintą Gardino apylinke, kuri turėjo atitekti Lenkijai). 3) Lie¬ 
tuva sudaro, Šveicarijos pavyzdžiu, du kantonus — Kauno ir Vil¬ 
niaus — su federaline sostine Vilnium. 4) Lietuvių ir lenkų kalbos 
yra oficialinės visoj Lietuvos valstybėj. 5) Užsienių politikos ryšiui 
palaikyti Lietuvos ir Lenkijos vyriausybės paskiria po tris atstovus, 
kurie sudaro bendrą tarybą. Ši balsų dauguma sprendžia, kurie 
klausimai yra bendri, ir nustato bendro veikimo programą. 6) Lie¬ 
tuvos ir Lenkijos seimai proporcingai išrenka dvi delegacijas iš lygaus 
skaičiaus narių. Tos delegacijos bendrame posėdyje dauguma balsų 
sprendžia bendruosius užsienių politikos dalykus, kurie privalo įsta¬ 
tymų sankcijos; juos ratifikuoja skyrium abudu seimai. 7) Abidvi 
valstybės sudaro karo konvenciją, pagal kurią bendrojo apsigynimo 
atveju būtų viena vadovybė ir armijos bendradarbiautų viena kitos te¬ 
ritorijoje. 8) Ekonominė konvencija siektų daug toliau, negu to rei¬ 
kalauja didžiausio palankumo principas; bendra ekonominė taryba 
tvarkytų bendrus ekonominius klausimus. 9) Lenkija laisvai nau¬ 
dotųsi Lietuvos uostais visiems transportams, neišskiriant nė karo 
medžiagos. 

Lenkų delegacija, vengdama bet kokių priemonių, kurios 
keistų okupacijos faktą, pareikalavo, kad derybose dalyvautų 
lygiomis teisėmis okupuotojo krašto delegatai, o ligi jie galės 
būti išrinkti, paprašė atidėti pačias derybas. Šita nauja sąlyga 
prieštaravo Tautų S-gos Tarybos numatytai procedūrai, ir Lie¬ 
tuvos delegacijos negalėjo būti priimta, nes okupuotasis 
kraštas nebuvo laisvai susitvarkęs tokiai atstovybei sudaryti. 
Lenkai taip pat atsisakė kalbėtis dėl laikinės okupuotojo 
krašto būklės, juoba, kad lietuviai reikalavo atitraukti Želigovs- 

kio kariuomenę. Hymansas dėl tos priežasties turėjo nu¬ 
traukti derybas ir visą klausimą vėl perkelti į Tautų S-gos 
Tarybą. 

Tolimesnės derybos ir Hymanso projektas. Savo posėdy 
birželio 28 d. Ženevoj Tautų S-gos Taryba pasiūlė tęsti derybas 
ta pačia kryptimi, įtraukiant į jas informacijos reikalu atstovų 
iš įvairių ginče suinteresuotų etninių grupių. Be to, Taryba 
numatė, kad susitarimas turės būti ratifikuotas ne tik Lietuvos 
ir Lenkijos seimų, bet ir būsimojo Vilniaus kantono seimo. Iš 
okupuotojo krašto Taryba pareikalavo išvesti visus karius, kurie 
nebuvo vietos kilimo, ir sudaryti vietinę miliciją. 

Lietuvos vyriausybė sutiko tęsti derybas, bet tiktai sugrą¬ 
žintosios teisės ir pasitikėjimo dvasioj, kurią galėjo sukurti Su¬ 
valkų sutarties įvykdymas. Tada Hymansas dar kartą pakvietė 
delegacijas į Ženevą ir, skyrium su jomis pasitaręs, rugsėjo mėn. 
3 d. pateikė jau nebe diskusijų bazę, bet patį susitarimo projektą. 

Šisai projektas tuo skyrėsi nuo pirma pasiūlytos diskusijų 
bazės, kad jame nebebuvo kalbama apie Kauno, o tik apie auto¬ 
nominį Vilniaus kantoną. Užsienių politikai derinti čia jau ne¬ 
bebuvo tarybos, o tik seimų delegacijos. Naujame projekte 
dar buvo numatytas Klaipėdos priskyrimas prie Lietuvos; be to, 
Lietuva turėjo suteikti Lenkijai laisvę naudotis Nemunu ir Klai¬ 
pėdos uostu visiems transportams. Paties susitarimo pakeitimai 
turėjo būti pateikti Tautų S-gos Tarybai. Prie to projekto buvo 
pridėtas protokolas, kurs, tarp kito ko, numatė, kad Vilniaus 
kantono seimas turės pasisakyti dėl to Lietuvos ir Lenkijos 
susitarimo. 

Lietuvos delegacija pareiškė, jog ji sutinkanti, kad būtų 
suderinta abiejų šalių užsienių politika, bet tik įsteigus tam 
tikslui nuolatinį ir bendrą sekretariatą; taip pat ji sutinkanti, 
kad būtų sudaryta bendra ekonominė taryba ir apsigynimo 
konvencija ir kad Vilniaus kraštas Lietuvos valstybėje sudarytų 
autonominį vienetą. Tačiau ji nematė jokio reikalo visoj vals¬ 
tybėj įvesti oficialinės lenkų kalbos: Vilniaus seimas galėjo tik 
savo autonominėj srity leisti įstatymus dėl kalbų vartojimo. Nei 
Hymansas nei Tautų S-gos Taryba neatsižvelgė į tas Lietuvos 
delegacijos pataisas, nors jau ir patsai projekto pagrindų pri¬ 
ėmimas Lietuvai buvo didelė auka. O Lenkija visai atsisakė tą 



paskutinį Hymanso projektą toliau svarstyti, išrasdama, kad jis 
esąs perdaug palankus Lietuvai. Tautų Sąjunga tą projektą tada 
paskelbė, kaip galutinę savo rekomendaciją (pagal pakto str. 15 
p. 4), geriausiai tinkančią esamam konfliktui išspręsti. 

Derybas vedęs E. Galvanauskas įvertino tą rekomendaciją 
daugiausia dėl to, kad ji Vilniaus sritį visų T. S-gos narių balsais 
pripažino Lietuvos suverenitetui ir tuo būdu pagrindinį ginčo 
klausimą sprendė Lietuvos naudai; todėl jis siūlė priimti tą reko¬ 
mendaciją ir jos suteiktų teisių ribose toliau ieškoti būdų jai 
pagerinti ar pataisyti. Priimti tą rekomendaciją Galvanauskas 
siūlė dar ir dėl to, kad buvo aišku, jog Lenkija jos nepriims. 
Tad Lietuva, ją priimdama, viso pasaulio akyse turėjo sustiprinti 
ne tik moralinę savo poziciją, bet ir apsiginti nuo smūgių atei¬ 
tyje. Viešoji tautos opinija betgi su tuo nesutiko ir protestavo. 
Todėl 1921 metų gruodžio 24 d. Lietuvos vyriausybė pranešė 
Tautų Sąjungai, kad ji gailisi negalinti priimti jos rekomenda¬ 
cijos. Lenkai jos irgi nepriėmė ir skubėjo savo šeimininkavimą 
okupuotame krašte sustiprinti, saviškai organizuodami rinkimus 
į jų vadinamą „Vidurinės Lietuvos" seimą, kurs turėjo išspręsti 
Vilniaus krašto prisijungimą prie Lenkijos. Toksai seimas 
susirinko 1922 m. vasario 1 d.; vasario 20 d. jis nutarė 
susijungti su Lenkija, o kovo 28 d. buvo paleistas. Nuo to 
momento Varšuva jau nebesidrovėjo Vilniaus kraštą vadinti 
Lenkijos provincija. 

Nauji derybų bandymai. Nors Tautų Sąjungos Taryba 
artimiausioj savo sesijoj (1922 m. sausio mėn.) pažymėjo, kad 
ji negalėsianti pripažinti tam ginčui spręsti būdo, kurs nesiva- 
duotų T. Sąjungos rekomendacijomis ir neturėtų abiejų ginčo 
šalių pritarimo, tačiau atsisakė toliau tą klausimą iš pamatų 
nagrinėti; ji dabar telietė tiktai pačios neutralinės zonos pertvar¬ 
kymą, jos padalinimą, mažumų būklę ir 1.1. 

Lietuvos vyriausybė tada pasiūlė Lenkijai tiesiogines dery¬ 
bas (1922 m. sausio mėn. 27 d.), reikalaudama, kad pasitikėjimo 
atmosferai sukurti Lenkija turinti pirma įvykdyti Suvalkų sutartį. 
Kai Lenkija atsisakė vykdyti tą sąlygą, Lietuvos vyriausybė pa¬ 
kvietė ją (1922 m. vasario 22 d.) stoti prieš Hagos Teismą. 
Tačiau Lenkija ir šitą ginčo sprendimo būdą atmetė, bemeily¬ 
dama Vilniaus konflikte laikytis jėgos ir smurto metodų. Lie- 

Lietuvių Lenkų demarkacijos linijos 1919—1920 m. 


tuva, protestuodama prieš tokį jos nusistatymą, atsisakė nuo bet 
kokių santykių su tokia kaimyne. Tuo būdu su šiuo kaimynu 
siena tebėr ligi šiol uždaryta. 

III. Valstybės tvarkymas 

1. Steigiamasis seimas ir konstitucija 

Laikinė konstitucija. Kai Valstybės Taryba 1918 metų lap¬ 
kričio mėnesio 2 d. atšaukė Uracho išrinkimą Lietuvos karalium, 
valdymo formos klausimą ji paliko spręsti steigiamajam seimui. 

Tą pačią dieną V. Taryba priėmė „Laikinės konstitucijos pa¬ 
matinius dėsnius", kuriais ji pasiėmė suvereninės Lietuvos galią 
(suprema potestas). Vyriausius laikinės valstybės organus su¬ 
darė tada Valstybės Taryba (ji svarstė ir sprendė laikinius įsta¬ 
tymus ir sutartis su kitomis valstybėmis), Valstybės Tarybos 
prezidiumas — iš prezidento ir dviejų viceprezidentų — (jis ėjo 
aukščiausiojo vyriausybės organo pareigas) ir ministerių kabi¬ 
netas, atsakingas prieš Valstybės Tarybą. 

Tais pat laikinės konstitucijos dėsniais buvo paskelbta visų 
piliečių lygybė prieš įstatymus, pašalintos luomų privilegijos, 
laiduotos įvairios piliečių laisvės ir palikti visi prieš karą veikę 
įstatymai, kiek jie neprieštaravo šitiems dėsniams. Vėliau mi¬ 
nisterių kabinetui buvo duota teisė leisti įstatymus Valstybės 
Tarybos tarpusesijų metu. 

Tačiau suirutė didžiojo karo pabaigoj, įsiveržimas į Lie¬ 
tuvą raudonosios Rusų armijos, mūsų kariuomenės pasitrauki¬ 
mas iš Vilniaus, ilgos okupacijos padarinys — skurdas ir įvairūs 
organizaciniai sunkumai trukdė valstybės tvarkomąjį darbą. Ir 
administracijai perimti, ir pirmai kariuomenei bei policijai suor¬ 
ganizuoti, ir tremtiniams iš Rusijos grąžinti ir visiems kitiems 
vyriausybės reikalams pirmiausia reikėjo rasti lėšų. Nesant dar 
sutvarkyto mokesčių renkamojo aparato, teko ieškoti paskolos. 
Ją tuomet suteikė (100 milijonų markių) okupacijos metu veikęs 
specialus emisijos bankas, vadinamas Darlehnskasse-Ost (rytų 
paskolos bankas), kurs su Vokietijos garantija okupacijos metu 
spausdino pinigus Lietuvai. Šita paskola įgalino vyriausybę 
atlikti pirmuosius valstybės organizacinius darbus ir gintis nuo 
bolševikų antplūdžio. 

1919 m. konferencija Kaune. Tokiose nenormaliose sąlygose 
negalint rinkti steigiamojo seimo, teko jo vaidmenį laikinai pa- 

vesti vadinamajai konferencijai. Į ją siuntė atstovus parapijų 
komitetai po vieną, o apskričių komitetai ir miestų valdybos — 
po du. Konferencija turėjo išklausyti V. Tarybos ir laikinės 
vyriausybės pranešimus, aptarti steigiamojo seimo sušaukimo 
sąlygas ir dėsnius, žemės reformą ir išrinkti trūkstamus V. Ta¬ 
rybai narius. Tokia konferencija susirinko 1919 metų pradžioj 
Kaune. Atlikusi savo uždavinį, ji vėl išsiskirstė. Valstybę tvar¬ 
kyti ir toliau buvo palikta Valstybės Tarybai, prezidento pa¬ 
reigas einančiam jos prezidiumui ir ministerių kabinetui. 

1919 metų balandžio 4 d. laikinės konstitucijos pamatiniai 
dėsniai buvo pakeisti, būtent, vietoj V. Tarybos prezidiumo, 
buvo įsteigtas valstybės prezidento organas. Tą pačią dieną 
V. Taryba išrinko A. Smetoną pirmuoju Lietuvos 
prezidentu. Tada buvo taip pat įkurta ir valstybės kontrolė. 

Steigiamasis seimas. Netrukus steigiamojo seimo rinkimų 
įstatymui paruošti buvo sudaryta komisija, kuri turėjo savo 
darbą atlikti ligi liepos pabaigos. Įstatymas buvo paskelbtas 
1919 metų lapkričio mėn. 20 d., kai dar nebuvo baigtas 

karas nei su bolševikais, nei su bermontininkais nei su len¬ 
kais. Atstovų turėjo būti renkama po vieną nuo 15.000 
gyventojų. Juos turėjo teisę rinkti visi piliečiai, vyrai ir mo¬ 
terys, kuriems buvo sukakę 21 metai (kariškiai nuo 17 metų), — 
visuotiniu, tiesioginiu, lygiu ir slaptu balsavimu, „laikantis pro¬ 
porcingumo sistemos". Kandidatų sąrašus teikė partijos arba 
kuopos. 

Rinkimai į steigiamąjį seimą buvo paskelbti jau 1920 metų 
pradžioje, o renkamosios dienos nustatytos balandžio mėn. 
14—15 (vėliau pratęsus — ir 16). Iš 112 išrinktų atstovų — 59 
buvo krikščionių demokratų bloko, 28 valstiečių sąjungos ir 
socialistų liaudininkų, 12 socialdemokratų ir 2 nepartiniai (dar 
buvo 7 žydų, 3 lenkų ir 1 vokiečių atstovas). 

Susirinkęs gegužės 15 d., steigiamasis seimas vienu balsu 
patvirtino Lietuvos valstybės nepriklausomybės atstatymą ir tuo¬ 
jau pareiškė, kad ji būsianti demokratinė respublika. Turėdamas 
uždavinį sudaryti valstybės konstituciją, steigiamasis seimas iš 
pradžių sudarė naują laikinę konstituciją, kuri buvo prezidento 

Aleksandras Stulginskis, 

steigiamojo seimo pirmininkas (1920-1922 
m.) ir antrasis Lietuvos prezidentas 
(1922- 1926 m.). 


A. Smetonos paskelbta 
1920 metų birželio 10 
dieną. Prezidentą turėjo 
rinkti steigiamasis sei¬ 
mas, tačiau, ligi jis 
buvo išrinktas, jo pa¬ 
reigas ėjo st. seimo pir¬ 
mininkas A. Stul¬ 
ginskis. Lenkų puo¬ 
limo metu, 1920 m. spa¬ 
lių mėnesį, st. seimas pa¬ 
darė pertrauką ir įkūrė 
vadinamąjį mažąjį seimą 
iš st. seimo pirmininko 
ir šešių renkamų narių, 
kurie perėmė einamuo¬ 
sius st. seimo darbus. 

Konstitucija. Galu¬ 
tinė konstitucija buvo 
priimta tik 1922 metų 
rugpiūčio mėn. 1 d. (vie¬ 
nų krikščionių demokra¬ 
tų balsais; kitos partijos 
balsavo prieš ją). 


Konstitucija nustatė Lietuvos valstybei demokratinės respubli¬ 
kos formą (str. 1) su valstybės spalvomis — geltona, žalia, raudona 
— ir valstybės ženklu — baltu Vyčiu raudoname dugne (str. 7). 
Piliečiams laidavo plačias teises ir laisves ir apsaugojo nuosavybės 
teisę (str. 8-21). Tautos atstovai, renkami kas treji metai visuotiniu, 
lygiu, tiesioginiu ir slaptu balsavimu, proporcingąja rinkimų sistema, 
turėjo sudaryti seimą, kurs turėjo leisti įstatymus, prižiūrėti vyriau¬ 
sybės darbus, tvirtinti biudžetą, sutartis, pradėti ar baigti karą ir t.t. 
(str. 22-39). Respublikos prezidentas renkamas irgi seimo absoliu¬ 
čia balsų dauguma ir taip pat trejiems metams (str. 44). Prezidentas 
galėjo būti seimo atstatytas 2 /3 balsų. Tačiau prezidentas turėjo teisę 
paleisti seimą ir skelbti naujus rinkimus, tik ne vėliau, kaip po 60 
dienų. Naujas seimas turėjo perrinkti prezidentą (str. 52). Pre¬ 
zidentas turėjo teisę skirti ministerį pirmininką ir tvirtinti kitus mi- 
nisterius, kurie visi solidariai turėjo atsakyti seimui už politiką ir 
savo darbus. Tautinėms mažumoms buvo suteiktos teisės autono- 


570 


miškai tvarkyti savo tautinės kultūros reikalus (str. 73-74). Reli¬ 
gijos mokymas mokyklose padarytas privalomu, o visoms tikybinėms 
organizacijoms leista tvarkytis pagal savo kanonus ar statutus (str. 
83). Šeimos gyvenimo pagrindu laikoma moterystė. Abiem lytim 
suteikta teisių lygybė (str. 98). Konstitucija galėjo būti pakeista tik 3 /5 
visų atstovų balsų dauguma. Tie pakeitimai dar galėjo būti perduoti 
referendumui (str. 103), išskyrus tuos, kurie būtų padaryti 4 A balsų. 

Tuojau įsigaliojus konstitucijai (1922. VIII. 6), buvo pa¬ 
skelbti rinkimai į pirmąjį seimą (1922. X. 10—11); jis susi¬ 
rinko lapkričio mėn. 13 d. ir išrinko konstitucijos nustatyta 
tvarka prezidentą Aleksandrą Stulginskį (XII. 21), 
kurs ligi tol, kaip steigiamojo seimo pirmininkas, ėjo prezidento 
pareigas. Valstybė perėjo į konstitucinio demokratinio parla¬ 
mentarizmo periodą. 


2. Žemės reforma 

Rusų valdžios valdytų žemių perėmimas. Žemės valdymo 
ir nuosavybės santykiais ėmėsi rūpintis dar laikinė vyriausybė 
1918 metais. Pirmiausia ji paėmė į savo globą visus buvusius 
Rusijos valstybės miškus, o taip pat majoratų ir net negrįžusių į 
savo vietas privatinių savininkų miškus ir sustabdė jų naiki¬ 
nimą. Toliau vyriausybė paskelbė, kad majoratų žemės (t.y. 
žemės, kurios rusų valdžios buvo nusavintos 1835 ir 1842 
metais) ir majoratų turtai esą neginčijama valstybės nuosavybė, 
kuri rusų valdžios įvairiais mūsų kraštui priešingais tikslais 
buvusi pavesta valdyti atskiriems žmonėms; todėl tos žemės 
su priklausančiais turtais turinčios atitekti Lietuvos valstybei, 
turinčios būti sunaudotos žemės reformai (bežemiams ir maža¬ 
žemiams aprūpinti žeme) ir įvairiems kitiems bendriesiems 
Lietuvos valstybės reikalams. Tad laikinė vyriausybė įsakė 
Žemės Ūkio Ministerijai perimti majoratus ir valdyti, ligi stei¬ 
giamasis seimas išspręs tų turtų likimą. 

Pirmasis pilietybės įstatymas taip pat įterpė vieną straipsnį, 
kuriuo žemė, valdoma rusų vyriausybės įkurdintų Lietuvoj ko¬ 
lonistų, iš jų atimama ir grąžinama Lietuvos valstybei, o ši pasi¬ 
žada grąžinti kolonistams pinigus, kiek jie patys už tą žemę 
yra sumokėję. 

Žemė savanoriams ir kitiems kariams. 1918 ir 1919 metų 
pradžioje kovos su raudonąja armija ir su lenkų įsiveržimu 
privertė vyriausybę ieškoti priemonių savanoriams paskatinti į 
organizuojamąją kariuomenę. Viena iš tokių priemonių buvo 
pažadėjimas žemės; buvo paskelbta, kad bežemiai ir mažažemiai, 
kurie savo noru arba šaukiami stos į Lietuvos kariuomenę ir 
ištikimai ištarnaus ligi demobilizacijos, turės pirmenybę prieš 
visus kitus gauti žemės iš valstybės (kurie buvo sužeisti ir nu¬ 
stojo sveikatos, galėjo gauti žemės jau 1919 metais). Jau tada 
buvo nustatyta (1919 metų birželio mėn. 20 d. įstatymu), kad 
tam tikslui bus suvartotos ne tik valstybei priklausančios žemės, 
bet ir privatinės. Priverstinai turėjo būti paimta 15% žemės iš 
tų savininkų, kurie jos turėjo nuo 500 ligi 800 hektarų, ir 30% 
iš tų, kurie turėjo žemės daugiau, kaip 800 hektarų. Steigia¬ 
majam seimui buvo paliktas išspręsti atlyginimo klausimas ir 
sąlygos, kuriomis apdovanotieji žeme turėjo tapti jos savininkais. 
Tada buvo nustatyta, kad vienas kariškis prie daikto turėjo 
gauti nuo 8 ligi 20 hektarų (dešimtinių), destis kokios rūšies 
žemė. Kiekvienam tokiam įsikuriančiam ūkiui valstybė davė dar 
pašalpos — medžių ligi 100 kelmų ir javų ligi 30 pūdų žieminių 
ir 50 pūdų vasarinių. Gautoji žemė negalėjo būti nei kam nors 
parduota nei kitaip kaip perleista be vyriausybės sutikimo. 

Steigiamojo seimo įvykdytoji žemės reforma. Laikinį žemės 
reformos įstatymą steigiamasis seimas beveik be pakeitimų pa¬ 
tvirtino (1920. VIII. 3), tepridėjęs tik tiek, kad, aprūpinus žeme 
kariškius, žemės galėjo gauti ir bežemiai su mažažemiais (ligi 
20 ha), — visų pirma tie iš mažažemių, kurių laukas prieina prie 
skirstomojo dvaro lauko, ir tie to paties dvaro darbininkai, 
kurie yra vedę, turi vaikų ir nuo seniau tame dvare gyvena. 

Šalia tos mažosios reformos, 1920 metais steigiamasis seimas 
pradėjo svarstyti ir didžiąją žemės reformą. Jau rugpiūčio 14 d. 
jis išleido žemės reformos įstatymą, kuriuo buvo nusavinti pri¬ 
vatiniams asmenims priklausantieji miškai ir kirtimai, didesni, 
negu 25 ha, be to, pelkės, durpynai, ežerai ir žemės gelmių 
turtai, kurių savininkai turėjo daugiau, negu 70 ha žemės. Ma¬ 
joratai, caro dovanotieji arba palengvintomis sąlygomis įgytieji 
dvarai buvo konfiskuoti be jokio atlyginimo. 

Didžiosios žemės reformos įstatymas buvo 
išleistas tik 1922 metais (kovo 29 d.). Jos tikslas buvo ne tik 
aprūpinti žeme bežemius ir mažažemius, bet ir patį žemės val¬ 
dymą taip sutvarkyti, kad būtų tinkamos sąlygos tarpti žemės 
ūkiui, — pirmiausia smulkiajam ir vidutiniajam ūkiui. Reforma, 
be to, dar norėjo perimti į valstybės nuosavybę tuos žemės tur¬ 
tus, kuriuos valstybė gali tikslingiau sunaudoti ir apsaugoti, 
negu privatiniai asmens. 

Be to, dar turėjo būti reformos paliesta visa toji priva¬ 
tinių savininkų žemė ir žemės ūkiai, kurie vieno asmens arba šei¬ 
mos bendrai valdomi sudarė daugiau, kaip 80 hektarų. Bermonto 
būriuose ir lenkų kariuomenėje tarnavusių arba veikusių prieš 
Lietuvos nepriklausomybę asmenų žemė buvo visa paimta re¬ 
formos reikalui. Bažnyčių ir vienuolynų žemės buvo traktuo¬ 
jamos lygiomis su privatinių savininkų žemėmis. Tas nusavi¬ 
nimas nelietė svetimšalių, kurie išimties keliu galėjo prieš karą 
turėti žemės; tačiau jie turėjo per trejus metus perleisti savo 
žemes Lietuvos piliečiams. 

Pirmučiausia buvo nusavinti stambesnieji ir labiausiai ap¬ 
leisti dvarai. O žemės tų savininkų, kurie turėjo ne daugiau, 
kaip 150 ha, ir kurie patys žiūrėjo ūkį, galėjo būti nusavintos 
tik reformos pabaigoj. Nauju, prieš keletą metų padarytu žemės 
reformos įstatymo pakeitimu ta 150 ha norma palikta nepaliesta. 

Visas tuo būdu sudarytas „žemės fondas" (apie 500.000 ha 
dabartinės Lietuvos plote, — išėmus Klaipėdos kraštą, kur že¬ 
mės reformos nebuvo) buvo išdalintas bežemiams, mažažemiams, 
darbininkams, amatininkams, ūkininkams, kuriems 1861 me¬ 
tais buvo žemės atimtos ir priskirtos prie dvarų, taip pat 
žemės ūkio mokykloms, pavyzdiniams ūkiams, prieglaudoms, 
ligoninėms, miestams, parapijoms ir 1.1. Už gautą nuosavybėn 
žemę visi, išėmus kariškius, turėjo per 36 metus sumokėti išper¬ 
kamuosius mokesčius, kurie buvo iš pradžių nustatyti rugiais 
pagal žemės rūšį, o paskiau litais. Taip pat buvo nustatytos 
sąlygos, kuriomis naujakuriai turėjo gauti pašalpą ar paskolą 
ir kuriomis ją gavę turėjo grąžinti. 

Atlyginimo už nusavintą žemę reformos įstatymas nustatė 
daugiausia 480 auksinų už dirbamosios žemės hektarą, o už 
miško hektarą — 120 auksinų. Tie, kurie žemės turėjo ne 

daugiau, kaip 200 ha, galėjo už žemes, nusavintas žemiau 150 ha, 
gauti paprastą rinkos kainą. Tos normos, nustatytos sena vo¬ 
kiečių okupacijos valiuta, turėjo būti atitinkamai pakeistos. 
Paskutiniu laiku vyriausybė dėl atlyginimo ėmė daryli sutartis 
su buvusiais savininkais. 

Ta didžioji reforma, iš pamatų pakeitusi žemės valdymą 
Lietuvoje, apėmė taip pat ir kaimų skirstymą viensėdžiais ir 
likvidavo servitutus bei bendrąsias ganyklas (tatai jau buvo 
daroma ir laikinės vyriausybės). 

3. Savosios valiutos įvedimas 

Svetimi pinigai Lietuvoje. Greta žemės reformos, tvarkan¬ 
čios! valstybės ūkiui didžiausią reikšmę turėjo ir savos lietu¬ 
viškos valiutos įvedimas. Karo ir pokarinių suiručių metu buvo 
išleista daugybė popierinių pinigų, kurių vertė nuolat krito 
ir darė gyventojams daug nuostolių. Nuo tos negerovės 
išgelbėjo tik pastovaus savo lito įvedimas. Didžiojo karo 
pradžioj, vokiečiams okupavus Lietuvą, senieji rusų rubliai tol 
buvo apyvartoje, kol Vokietija nutarė pati leisti okupuotam 
kraštui popierinius pinigus, pavadinusi juos iš pradžių ost- 
rubliais (arba obostrubliais), o paskiau ostmarkėmis. Tą emi¬ 
sijos operaciją atliko vadinamoji Darlehriskasse-Ost. Ostrublio 
vertė buvo lygi 2 vokiškom markėm (nors aukso rublio vertė 
buvo lygi 2,16 mark.). Kai Valstybės Taryba 1918 m. pabaigoje 
perėmė valdžią, ji pinigų emisiją ir toliau paliko Vokietijos 
bankui, leisdama pakeisti tiktai patį pinigų pavadinimą, būtent 
markę — auksinu, o pfenigą — skatiku (1919 m. vasario mėn. 
26 d. įsakymas). Kai okupacijos organai 1919 metų vidury ga¬ 
lutinai išsikraustė iš Lietuvos, buvo sudaryta sutartis su Vokie¬ 
tija, kad ji palaikys ostmarkių lygybę su vokiečių marke ir keis 
visus suplyšusius ar susinešiojusius popierinius pinigus naujais 
ženklais, ligi Lietuvos vyriausybė išleis savuosius pinigus. Tik 
dabar patys tų pinigų mainai, vietoj vokiečių bankų, kurių ne¬ 
bebuvo Lietuvoj, turėjo būti daromi Lietuvos iždinei tarpinin¬ 
kaujant. Senieji rusų pinigai buvo iš pradžių (1919. II. 4) Vals¬ 
tybės Tarybos uždrausti vartoti, bet kiek vėliau (III. 17) Finansų 
Ministerija galėjo leisti įstaigoms priiminėti caro ir Dūmos rub- 

liūs. Tik vadinamosios „kerenkos" (rusų min. pirmininko Ke¬ 
renskio metu išleistieji pinigai) buvo uždrausti vartoti ir įvežti. 

Toks svetimų pinigų leidimas ir vartojimas valstybėje ilgai 
negalėjo būti kenčiamas, juoba, kad greitai jų vertė ėmė kristi, 
darydama daug nuostolių krašto gyventojams. Dar karo metu, 
1917 m., popierinių ostmarkių pas mus tebuvo apyvartoje maž¬ 
daug apie 125 milijonus, — jų vertė siekė apie 187 milijonus 
aukso litų; karo pabaigoje Lietuvoje buvo apyvartoje 290 mili¬ 
jonų ostmarkių, ir jų vertė buvo 364 milijonai litų. O 1922 metų 
rugsėjo mėnesį popierinių ostmarkių apyvartoje jau buvo apie 
3.500 milijonų; bet, kritus vokiečių markės vertei, ir jų vertė 
nukrito net ligi 17 milijonų litų. 

Litas. Savų pinigų klausimą išsprendė 1922 metų rugpiūčio 
16 d. įstatymas, paskelbęs naują piniginį vienetą — litą (100 
centų) ir pinigų sistemą, paremtą auksu (litas = 0,150462 gramų 
gryno aukso). Nauja piniginė valiuta buvo įvesta į apyvartą 
rugsėjo 25 d.; jos kursas buvo kasdien Finansų Ministerijos 
nustatomas, lyginant su ostmarkėmis. Ligi metų pabaigos ji 
turėjo išstumti iš apyvartos svetimas valiutas. 

Pati emisija (pinigų leidimas) buvo pavesta dvidešimčiai 
metų naujai įsteigtam Lietuvos Bankui, kuriam vyriausybė leido 
pasinaudoti reikalingu kreditu iš aukso, gauto taikos sutartimi 
su Rusija (3 milijonai aukso rublių — 15 milijonų litų). Lietuvos 
Bankas savo pagrindinį kapitalą (12 milijonų litų) sudarė iš 
akcijų, kurių daugumas priklausė vyriausybei. Pagal įstatymą, 
Banko valdytoją skiria ir atleidžia respublikos prezidentas, mi- 
nisterių kabinetui pristačius; valdybą ir tarybą renka akcininkai. 
Lietuvos Bankui buvo pavestos ir visos valstybės iždinės. 
Savo emisiją Lietuvos Bankas jau iš pat pradžios visiškai padeng¬ 
davo aukso fondu arba aukso vertės valiuta, todėl ir lito vertė 
visada buvo tikra ir pastovi (įstatymas reikalauja, kad ne ma¬ 
žiau, kaip 1/3 esamos apyvartoje banknotų sumos, būtų padengta 
auksu). Banknotų suma nuolat augo ir prašoko 100 milijonų 
litų. Lietuvos valiuta yra viena iš stipriausių valiutų pasauly. 
Kad ir visą pasaulį palietė ekonominiai sunkumai, tačiau lito 
vertė dar niekad nebuvo nukritusi. 

IV. Tarptautinių santykių plėtimas 


1. Įstojimas į Tautų Sąjungą ir Lietuvos pripažinimas de jure 

Nuo Vilniaus konferencijos (1917 m.) laikų Taryba rūpinosi 
išgauti Lietuvos valstybės pripažinimą. Pati nepriklausomybės 
paskelbimo formulė (1918.11.16) numatė kreipimąsi į Rusijos. 
Vokietijos ir kitų valstybių vyriausybes, kad jos pripažintų 
nepriklausomą Lietuvos valstybę. Dar prieš sudarant pirmąją 
vyriausybę, tokį pripažinimą, nors ir su rezervais, padarė Vo¬ 
kietija (1918 m. kovo 23 d.). Sovietų Rusija tatai padarė, pasi¬ 
rašydama taikos sutartį (1920.VII. 12). Kai kurios kitos valsty¬ 
bės (pav., Anglija, Prancūzija, Norvegija, Italija, Šveicarija, 
Švedija, Danija, Olandija, Suomija, Latvija, Lenkija) iš pradžių 
tepripažino Lietuvą tik de facto, t. y. nesiimdamos ginti nau¬ 
jos valstybės teisių būti nepriklausomai. Taikos kongreso 
metu (1919 m.) Lietuvos delegacija išdėstė (1919. II. 16) savo 
teises lygiomis su Lenkija dalyvauti jo darbuose, tačiau kon¬ 
gresas į tatai neatsižvelgė, rezervuodamas čia daugiausia senosios 
Rusijos teises spręsti visų Pabaltijo valstybių likimą. 

Susikūrus Tautų Sąjungai (pagal Versalio sutartį, pasira¬ 
šytą 1919 metų birželio 28 d.), Lietuvos vyriausybė kreipėsi į 
ją, prašydama priimti Lietuvą į tą naują tarptautinių santykių 
tvarkymo ir taikos saugojimo įstaigą, kaip savarankišką nepri¬ 
klausomą valstybę. Tatai buvo reikalinga dar ir dėl to, kad jau 
nuo 1920 metų rugsėjo mėnesio Lietuva sutiko savo ginčus su 
Lenkija perduoti Tautų S-gos Tarybai, dar nebūdama jos narys. 
Pirmasis visuotinis Tautų S-gos susirinkimas (1920. XI. 15 — 
XII. 18) ilgai svarstė Lietuvos (o taip pat ir Latvių bei Estų) 
prašymą, tačiau nesiryžo dar jo patenkinti; ypač nesiryžo dėl 
to, kad daugumas tuometinių Tautų S-gos narių dar netikėjo 
Pabaltijo valstybių pastovumu, ar nenorėjo prisiimti T. Sąjungos 
pakto (str. 10) uždedamų prievolių ginti tas naujas valstybes 
prieš kaimynų agresiją ar apskritai vengė čia susirišti kuo nors 
buvusios ar būsimos Rusijos .atžvilgiu. Tik penkių valstybių 
atstovai (Kolumbijos, Italijos, Paragvajaus, Persijos ir Portu¬ 
galijos) teišdrįso tada ginti Pabaltijo valstybių priėmimą su visais 
iš to einančiais padariniais. Daugumas kitų valstybių pasiūlė tą 

klausimą atidėti, ligi sąlygos leis jį galutinai išspręsti, o tuo 
tarpu Pabaltijo valstybėms parodė savo palankumą, leisdamos 
joms dalyvauti techniškose T. S-gos organizacijose, kur gali ben¬ 
dradarbiauti ir nenariai. Visuotinis T. S-gos susirinkimas, be 
to, nusprendė busimąjį Pabaltijo valstybių priėmimą į T. S-gą 
suvaržyti pasižadėjimais saugoti mažumų teises, kaip tat buvo 
padaryta tam tikrose sutartyse su Lenkija, Čekoslovakija ir 1.1. 

Kitame visuotiniame Tautų Sąjungos susirinkime (1921 m.) 
visų trijų Pabaltijo valstybių priėmimo klausimas buvo teigiamai 
išspręstas, tačiau ne be sunkenybių Lietuvai. Tuo metu didžio¬ 
sios valstybės Latviją ir Estiją jau buvo pripažinusios de jure, 
o Lietuvai tokį pripažinimą dar atidėjo, ligi bus išspręstas kon¬ 
fliktas su Lenkija. Be to, Lenkijos delegatas Tautų Sąjungoj 
įteikė skundą dėl tariamų lenkų persekiojimų Lietuvoj ir reika¬ 
lavo vėl atidėti Lietuvos priėmimą. Tačiau daugumas delegatų 
balsavo už priėmimą, rasdami, kad Lietuva įvykdė visas sąly¬ 
gas, kurių reikalauja Tautų S-gos paktas (už atidėjimą komisijoj 
balsavo Lenkai, Rumunai ir Jugoslavai, o prieš priėmimą — 
Lenkai ir Rumunai). 

Tuo būdu nuo 1921 metų rugsėjo 22 d. Lietuva įėjo lygio¬ 
mis teisėmis į pasaulio valstybių draugiją. Bet tas įėjimas dar 
neišsprendė juridinių santykių su visa eile valstybių. De jure 
Lietuva tebuvo pripažinta tik Vokietijos, Rusijos, Šveicarijos, 
Argentinos, Meksikos ir Latvijos bei Estijos (šias pastarąsias 
tada jau buvo pripažinusi de jure 21 valstybė). Iš didžiųjų 
santarvės valstybių pirmoji pripažino Lietuvą Šiaurės Amerika 
(VII.28); Anglija, Prancūzija, Italija ir Japonija pripažino tiktai 
1922 metų gruodžio 20 dieną, pateikusios sąlygą, kad Lietuva 
pripažintų Versalio sutarties nuostatus, liečiančius Nemuno 
navigacijos režimą, t. y. jo internacionalizavimą. Nuo tos dienos 
Lietuvos valstybė užmezgė normalius diplomatinius santykius 
su visomis valstybėmis, išėmus Lenkiją, ir įsteigė svarbesnio¬ 
siose valstybėse savo pasiuntinybes. 

2. Lietuvos Latvijos sienos nustatymas 

Susikūrus nepriklausomai Latvijai, iš pradžių jos ir Lie¬ 
tuvos siena buvo laikoma buvusios Kuršo gubernijos siena. Bet 

kadangi ji nesutapo su etnografine lietuvių siena, tai pradžioje 
čia pasitaikydavo nesusipratimų. Visiems neaiškumams likvi¬ 
duoti 1921 m. buvo sudarytos specialios abiejų pusių komisijos 
(lietuvių komisijai pirmininkavo pirmasis ir dabartinis prezi¬ 
dentas A. Smetona), kurios savo konferencijose, tarpininkaujant 
škotui prof. Simpsonui, išvedė sieną, nedaug tenutoldamos nuo 
buvusios gubernijos sienos. Tik Palangos pajūris (nuo Šven¬ 
tosios) ir kai kurios Pakuršės lietuviškos sodybos, buvusios 
Kuršo gubernijoje, buvo priskirtos prie Lietuvos, o Žiemgalos 
pasieny prie Latvijos buvo priskirti kai kurie buvusios Kauno 
gubernijos kaimai. Iš viso iš buv. Kuršo gubernijos prie Lie¬ 
tuvos buvo priskirti 183 kv. klm., o prie Latvijos iš buv. Kauno 
gub. — 290 kv. klm.; taigi Latvija tada gavo 107 kv. klm. dau¬ 
giau, negu Lietuva. Lietuvos Latvijos siena susidarė 487 klm. 
ilgumo. Ji visa, nuo Šventosios upės (pajūry) iki Lenkų oku¬ 
puoto Vilniaus krašto (netoli Turmanto stoties), buvo nukai¬ 
šiota gairėmis; tokia pat ji tebėra ir iki šiol. 

3. Klaipėdos krašto prijungimas 

Mažosios Lietuvos klausimas, Lietuvos valstybei kuriantis, 

Lietuvos valstybė iš pat pradžių buvo kuriama grynai tautiškais 
pagrindais, — taigi nesiekiant istorinių sienų, bet norint sujungti 
į vieną valstybę visas lietuvių gyvenamąsias žemes. Tad valstybės 
kūrėjai svajojo, kad į nepriklausomą Lietuvą turi įeiti ne tik 
Rusų valdžioje buvusi Didžioji Lietuva, bet ir jau daug amžių 
Vokiečių valdoma Mažoji Lietuva. 

Okupacijos metu ir Vilniaus konferencija ir Taryba vengė 
aiškiai kelti Mažosios Lietuvos klausimo; buvo pasitenkinta 
bendru posakiu, kad busimoji Lietuva turinti apimti lietuvių gyve¬ 
namąsias (etnografines) žemes. Priešingai, lietuviai Rusijoje, 
Amerikoje ir kitur užsieniuose nebuvo tuo atžvilgiu suvaržyti 
ir aiškiai pabrėžė savo reikalavimuose Mažosios ir Didžiosios 
Lietuvos sujungimą. Taikos konferencijoje Paryžiuje Lietuvos 
delegacija jau oficialiai ta prasme išdėstė savo reikalavimus 
(1919.III.24.). 

Klaipėdos krašto atskyrimas nuo Vokietijos. Taikos kon¬ 
ferencija tik iš dalies teatsižvelgė į tuos lietuvių reikalavimus: 



ji atskyrė nuo Vokietijos tik mažą dalį žemių, kuriose nuo 
senų senovės gyveno lietuviai. Bet kadangi tada Lietuvos liki¬ 
mas formaliai dar nebuvo išspręstas, tai tas atskirtas kraštas, 
gavęs Klaipėdos krašto vardą, nebuvo prijungtas prie Lietuvos, 
o buvo laikinai paliktas didžiųjų valstybių žinioje. Prancūzų 
vyriausybė buvo įgaliota laikinai administruoti tą kraštą. At¬ 
siųstas ten iš pradžių vienas generolas (Odty), o paskiau komi¬ 
saras (Petisnė) nepakeitė senos būklės ir paliko visus senus 
Prūsijos valdininkus, tesukūrę patariamąją direktoriją iš vie¬ 
tinių vokietininkų; šitokia direktorija, negalėdama atvirai rei¬ 
kalauti atskirto krašto grąžinimo Vokietijai, stengėsi sudaryti 
„laisvąją valstybę" (Freistaat). Klaipėdos krašto lietuvių atstovai 
paskelbė norą prisijungti prie Didžiosios Lietuvos tam tikros 
vietinės autonomijos sąlygomis; kooptuoti, jie dalyvavo ir Vals¬ 
tybės Tarybos darbuose. Steigiamasis seimas taip pat svarstė 
Klaipėdos krašto klausimą ir, atsižvelgdamas į ilgą ten Vokie¬ 
tijos viešpatavimą, pareiškė (1921.XI.il.), kad tas kraštas turėtų 
būti prijungtas prie Lietuvos, kaip atskiras autonominis vienetas. 

Klaipėdos krašto klausimas buvo iškeltas ir Hymanso pro¬ 
jekto svarstymuose, kurių metu paaiškėjo, kad krašto prijun¬ 
gimas prie Lietuvos galėjo būti viena iš to projekto priėmimo 
perspektyvų. 

Klaipėdos krašto prisijungimas prie Lietuvos. 1922 metų 
rudenį, Hymanso projektui žuvus, didžiosios valstybės sudarė 
komisiją būsimam Klaipėdos krašto statutui svarstyti. Paruo¬ 
šiamieji darbai Paryžiuje parodė, kad tos komisijos sumany¬ 
muose buvo ir „laisvojo krašto" idėja. Pačiame krašte vokiečiai 
varė kaskart vis didesnę ir griežtesnę propagandą už tą idėją, 
nepaisydami ekonominių sunkenybių ir nuostolių. Susipratę 
vietos lietuviai, nenorėdami leisti tokiai krypčiai įsivyrauti, pade¬ 
dami savanorių būrio iš Lietuvos, sukilo su ginklu rankose prieš 
vietinę Klaipėdos krašto vyresnybę ir 1923 metų sausio mėn. 
pradžioj užėmė kraštą. 

Didžiosios valstybės, kurios tuo metu buvo susidomėjusios 
vakarinės Vokietijos dalies (Ruhro srities) okupacija, sujaudin¬ 
tos tų įvykių Klaipėdoje, įtarė Lietuvos vyriausybę dalyvavus 
paties sukilimo ruošime ir pasiuntė nepaprastą komisiją tvarkai 
grąžinti. Sukilėliai tuo tarpu reikalavo, kad Prancūzų komisaras 

ir Įgula pasišalintų. Lietuvos vyriausybė atrėmė įtarimus, tačiau 
apsiėmė atšaukti visus iš Didžiosios Lietuvos išėjusius savano¬ 
rius, pasižadėjo viską padaryti ramybei ir taikai išlaikyti ir tam 
tikslui pasiuntė iš savo pusės specialų komisarą. Didžiosios 
valstybės, arba vadinamoji Ambasadorių Konferencija, buvo 
patenkintos jų komisijos ir Lietuvos komisaro bendradarbiavimu 
visų įvykių likvidavime ir 1923 metų vasario 16 d. nutarė Klai¬ 
pėdos kraštą priskirti prie Lietuvos valstybės, pačiam kraštui 
suteikiant autonominį režimą. Be to, turėjo būti duotas laisvas 
tranzitas Nemunu iš lietuvių ir lenkų gyvenamų sričių ir grą¬ 
žintos santarvininkių administracijos ir okupacijos išlaidos. 

Tais principais turėjo būti tarp didžiųjų valstybių ir Lie¬ 
tuvos sudaryta ir pasirašyta konvencija. Lietuvos vyriausybė 
pasiuntė į Paryžių savo delegatus derybų su Ambasadorių Kon¬ 
ferencija. 

Derybos su didžiosiomis valstybėmis dėl Klaipėdos krašto 
perėmimo buvo labai sunkios. Salia punktų, dėl kurių buvo 
susitarta, Ambasadorių Konferencija norėjo Klaipėdos konven¬ 
cijos nuostatais pralaužti Lietuvos nusistatymą Lenkijos atžvilgiu 
ir patenkinti šiosios reikalavimus turėti laisvą tranzitą. 1923 metų 
balandžio mėnesį derybos buvo pertrauktos. Gegužės 7 d. Lie¬ 
tuvos vyriausybė pati paskelbė autonominį Klaipėdos statutą, 
prisitaikydama prie punktų, kuriais buvo pasiekta susitarimo 
su Ambasadorių Konferencija. Ši betgi protestavo prieš tai, 
pareikšdama, kad ligi nėra pasirašyta ir ratifikuota konvencija, 
pats suverenitetas Klaipėdos krašte tebepriklausąs santarvės 
valstybėms, ir todėl visi Lietuvos vyriausybės aktai neturį galios. 
Derybos vėl buvo atnaujintos liepos mėnesį, tačiau nedavė 
vaisių. Ambasadorių Konferencija pagaliau įteikė ultimatumą 
(rugpiūčio 8 d.), kuriuo pareikalavo per mėnesį laiko pasirašyti 
be jokių pataisų ir rezervų konferencijos paruoštą projektą. Be 
anksčiau minėtos Lenkijai tranzito laisvės net karo medžiagai, 
tame projekte dar buvo numatytas lenkų atstovas Klaipėdos 
uosto komitete ir, be bendros laisvosios zonos, dar turėjo būti 
išnuomota Lenkijai 99 metams uosto dalis. Be to, Ambasadorių 
Konferencija reikalavo, kad Lietuva prieš ratifikaciją leistų 
laisvai medžius plukdyti Nemunu. 

Lietuvos vyriausybė atsakė, kad ji negalinti to ultimatumo 

laikyti sutinkančiu su pirmiau paskelbtomis (vasario 16 d.) sąly¬ 
gomis ir pasiūlė tą ginčą pateikti Hagos Teismui. Ambasadorių 
Konferencija apkaltino Lietuvą Tautų Sąjungai, kad ji savo 
elgesiu Klaipėdoje gresianti suardyti taiką ir gerus internacio- 
linius santykius ir pareikalavo pritaikyti pakto 11 str. 

Tautų Sąjungos Taryba, išklausiusi Lietuvos delegato (Gal¬ 
vanausko) protestą prieš tokį Ambasadorių Konferencijos 
skundą ir pranešimą apie priežastis, dėl kurių Lietuva negalėjo 
priimti pasiūlyto projekto be pataisų ir be rezervų, nusprendė 
sudaryti specialią komisiją konvencijos projektui paruošti, paša¬ 
linant visus nesusipratimus (1923.XII. 17.). Tą komisiją sudarė 
pirmininkas — Šiaurės Amerikos pilietis Devis (Norman Davis), 
vienas olandas ir švedas, kurie 1924 metais vasario mėnesį apsi¬ 
lankė Klaipėdoje. Komisijai pavyko susitarti su Lietuvos vy¬ 
riausybe, ir tas susitarimas Tautų S-gos Tarybos buvo priimtas 
(1924.III.14), vieniems lenkams pareiškus nepasitenkinimą, kad 
nebuvo atsižvelgta į jų interesus. Netrukus po to, 1924 metų 
gegužės mėn. 8 d. komisijos nustatytas susitarimo, arba konven¬ 
cijos, tekstas buvo pasirašytas Paryžiuje Lietuvos ir didžiųjų 
valstybių įgaliotinių. Nuo to laiko Klaipėdos kraštas yra negin¬ 
čijama Lietuvos valstybės dalis. Jis turi savo autonominę valdžią, 
o respublikos vyriausybei ten atstovauja prezidento skiriamas gu¬ 
bernatorius. Tik ne visur tiksliai apibrėžtos laisvės, kurių suteikė 
konvencija klaipėdiečiams Lietuvos suverenitete, davė progos 
nelojaliems arba priešingiems Lietuvai gaivalams trikdyti nor¬ 
malų krašto gyvenimą ir kelti konfliktus su respublikos vyriau¬ 
sybe. Čia, be to, dar nemažai prisidėjo Vokietija, kuri, tam tikrą 
laiką būdama Tautų Sąjungos narys, ne kartą skundė Tautų 
Sąjungai Lietuvos vyriausybę už tariamą konvencijos nesilai¬ 
kymą; tuo tarpu ta pati Vokietija visokiais slaptais būdais kišosi 
į Klaipėdos vidaus administracijos reikalus ir kiršino gyventojus 
prieš visą eilę konvencijos nuostatų. Dėl tos priežasties Klai¬ 
pėdoje maža tėra ramumo ir darnaus sugyvenimo. 

Vokietija, svajodama vėl užgrobti Klaipėdos kraštą, tam ne¬ 
turi jokio juridinio pagrindo, nes, pasirašydama Versalio su¬ 
tartį, ji sutiko su Klaipėdos krašto atskyrimu, o 1928 m. dary¬ 
dama sienų sutartį su Lietuva, niekieno neverčiama Klaipėdos 
kraštą pripažino Lietuvai. 



Klaipėdos konvencija , kurią 1924 m. gegužės 8 d. pasirašė Pary¬ 
žiuje Prancūzų ministeris pirmininkas ir užsienių reikalų ministeris 
Poincarė, italų ambasadorius Avenzzana, japonų ambasadorius 

Ishii anglų markizas de Crewe ir Lietuvos ministeris pirmininkas ir 
užsienių reikalų ministeris Galvanauskas , — susideda iš penkių da¬ 
lių. Pirmoji — pagrindinė konvencija perduoda Lietuvai suvere¬ 
nitetą Klaipėdos krašte, uždeda pareigą atlyginti okupacijos išlaidas 
ir dalį reparacijų, nustato optacijos sąlygas, atleidžia klaipėdiečius 
ligi 1930 metų nuo karo prievolės ir duoda teisę Tautų S-gos tarybos 
nariams atkreipti dėmesį į konvencijos laužymus; o jei dėl to ne¬ 
būtų sutikimo su signatarais, šiems paliekama laisvė pateikti ginčą 
Hagos Teismui. Antroji dalis yra priedėlis, kuris išdėsto au¬ 
tonominį statutą, būtent apibrėžia vietinių organų kompetenciją, 
nustato seimelio ir direktorijos sudarymą, gubernatoriaus funkcijas, 
santykius tarp teismo organų, dviejų kalbų oficialumą, finansinius 
atsiskaitymus ir paties statuto keitimo procedūrą. Treciojoj 
daly nustatomas Klaipėdos uosto valdymas; tarp kito ko, suda¬ 
roma uosto direktorija iš Lietuvos vyriausybės, Klaipėdos direktori¬ 
jos ir Tautų Sąjungos atstovų ir nustatoma laisvoji uosto zona. Ket¬ 
virtoji dalis liečia tranzitą upe ir geležinkeliais. Pagaliau 
penktoje dalyje signatarai apsiima pripažinti po ratifikacijos 
teisėtais Lietuvos vyriausybės aktus, kuriais ji palaikė tvarką šalyje. 
Lietuvos seimas konvenciją ratifikavo tų pat metų liepos m. 30 d. 

4. Santykiai su Lenkija paskutiniaisiais metais 

Demarkacinė linija. Kai 1924 m. Klaipėdos klausimas tarp¬ 
tautinėje plotmėje buvo galutinai išspręstas ir tapo Lietuvos vi¬ 
daus reikalu, Lietuvos valstybei teliko iš sunkesnių klausimų su 
užsieniu tik nebaigta Vilniaus byla su Lenkija. 1922 m. Lenkijai 
atsisakius eiti į tarptautinį Hagos Teismą ir Lietuvai dėl to at¬ 
sisakius su tokia kaimyne turėti bet kokių santykių, senoji susi¬ 
taikinimo procedūra žuvo, tačiau patsai ginčas tarptautinio po¬ 
būdžio neprarado; jis ir toliau ėjo Tautų Sąjungoje ir greta jos 
esančiose institucijose. Hymanso projektui žlugus, Tautų Są¬ 
jungos taryba atšaukė savo kontrolės komisiją ir, kaip modus 
vivendi, pasiūlė vietoj neutralinės zonos nustatyti naują de¬ 
markacijos liniją, kuri betgi nieku būdu neturėjo pa¬ 
liesti sienų klausimo. Lietuva pasipriešino tokiam Tautų S-gos 
Tarybos pasiūlymui, kuris keitė Suvalkų sutarties nustatytą de¬ 
markacijos liniją ir kuris tuo būdu darė nuolaidą Lenkijos pa¬ 
darytam smurtui. Tačiau Tautų S-gos Taryba nei atsižvelgė į 




griežtą Lietuvos protestą nei priėmė jos pasiūlymą pateikti Ha¬ 
gos Teismui klausimą dėl tokios procedūros teisėtumo (1922— 
1923 m.). 

Kilus klausimui dėl Nemuno neutralizacijos ryšium su Lie¬ 
tuvos pripažinimu de jure, Lietuvos vyriausybė vienoj iš savo 
notų Ambasadorių Konferencijai Paryžiuje atkreipė dėmesį į tai, 
kad dėl to nebūtų sunkenybės, jei didžiosios valstybės, remdamosi 
Versalio sutartimi (87 str.), nustatytų Lenkijos sienas. Notoje bu¬ 
vo pabrėžta, kad, nustatant sienas, reikėtų atsižvelgti į Lenkijos 
pasižadėjimus Lietuvos atžvilgiu ir į Lietuvos teises bei gyvybės 
interesus. Tačiau Ambasadorių Konferencija, visai neatsižvelg¬ 
dama į tuos rezervus ir net neatsiklausdama Lietuvos, — kuriai 
Versalio sutartis tiek tebuvo privaloma, kiek ji buvo jos priimta, 
— 1923 metais kovo mėn. 15 d. padarė sprendimą, tarytum ji 
būtų tam Lietuvos be jokių sąlygų įgaliota, ir prie Lenkijos pri¬ 
skyrė visas jos faktiškai okupuotas Lietuvos sritis. Lietuvos 
vyriausybė griežtai protestavo prieš tokį sprendimą, kurs ne¬ 
turėjo juridinio pagrindo, ir paskelbė jį nesančiu ir negaliojančiu. 
Be to, Lietuva kreipėsi į Tautų Sąjungą, kad ši vykdytų savo se¬ 
nesnę rezoliuciją (1922. I. 13), kuria ji pasisakė negalėsianti pri¬ 
pažinti tokio Vilniaus ginčo sprendimo, kurs būtų padarytas ne 
Tarybos rekomendacija ir be suinteresuotų šalių sutikimo. Ta¬ 
čiau Taryba nepanorėjo tuo reikalu aiškiai pasisakyti ir pasiten¬ 
kino tiktai pranešdama faktus ir nepasmerkdama neteisėto Am¬ 
basadorių Konferencijos akto. 

Byla dėl Lenkijos prekių tranzito per Lietuvą. Lenkija vėliau, 
derybų metu dėl Klaipėdos konvencijos, darė žygių, kad Lietu¬ 
va būtų priversta užmegzti su ja normalius santykius. Kadangi 
tatai nepavyko, tai Ambasadorių Konferencija jau po Klaipėdos 
konvencijos pasirašymo pareiškė norą, kad Lietuva užmegztų 
santykius su Lenkija ir netrukdytų prekybos nei tranzito (1924. 
VI. 2). Lietuvos vyriausybė atsakė, kad tol negalėsią būti kalbos 
apie normalius santykius, kol nebūsiąs išspręstas teritorialinis gin¬ 
čas, ir kad tam ginčui išspręsti reikalinga sušaukti didžiųjų vals¬ 
tybių, Lietuvos ir Lenkijos konferenciją. Tačiau tas pasiūlymas 
nebuvo priimtas. 

Kitais metais (1925 m.) Lenkija pasiūlė Lietuvai derybas dėl 
Nemuno atidarymo Kopenhagoje. Kadangi Klaipėdos konvenci- 



joje Lietuva sutiko, nepaisydama savo ginčo su Lenkija, atidaryti 
Nemuną miško plukdymui, todėl pasiūlymą priėmė. Kopen¬ 
hagos derybos vėliau dar buvo tęsiamos L u g a n o j (Šveica¬ 
rijoje). Bet ir čia nedavė vaisių, nes Lenkija Nemuno atidarymą 
siejo su geležinkelių susisiekimu ir net su konsularinių santykių 
užmezgimu. Tada Lietuvos vyriausybė, vykdydama savo Klaipė¬ 
dos konvencijos pasižadėjimą, pati viena išleido vadinamąsias 
„tranzitinio miško plukdymo Nemunu taisykles" (1926. I. 27). 

Derybos su Lenkija santykiams užmegzti ir byla Hagos 
teisme. Lenkija tuo Lietuvos įstatymu nepasitenkino. Netrukus 
ji griebėsi dar griežtesnių priemonių prieš lietuvius Vilniaus kraš¬ 
te: uždarinėjo mokyklas, suiminėjo veikėjus ir kunigus, išva¬ 
rinėjo nuolat ten gyvenančius žmones ir 1.1. Buvo pavartotas 
net falsifikuotas laiškas tariamųjų lenkų mokytojų Lietuvos ka¬ 
lėjimuose, kad būtų galima grasyti Lietuvai nauju smurtu. Lie¬ 
tuvai pagrasyti, Vilniaus krašte buvo pradėti organizuoti iš Lie¬ 
tuvos pabėgusių politinių nusikaltėlių būriai. Tam pat tikslui 
prie demarkacijos linijos buvo pradėtos grupuoti Lenkų ka¬ 
riuomenės dalys. Tada Lietuvos vyriausybė dėl visų tų perse¬ 
kiojimų ir grasymų vėl apskundė Lenkiją Tautų Sąjungai. 

Tautų Sąjungos Taryba, pačiam Pilsudskiui atvykus į Žene¬ 
vą, įsidėmėjo jo iškilmingus pareiškimus, kad Lenkija pripažįs¬ 
tanti ir gerbsianti Lietuvos nepriklausomybę ir teritorijos inte¬ 
gralumą, ir pasiūlė vėl tiesiogines derybas geriems santykiams 
užmegzti. Taryba drauge pareiškė, kad ta rezoliucija neliesianti 
klausimų, dėl kurių vyriausybės turinčios skirtingų nuomonių 
(1927. XII. 10). 

Tautų Sąjungos rekomenduotos derybos ėjo Karaliaučiuje, 
o komisijos dirbo Kaune, Varšuvoje ir Berlyne. Iš daugelio 
klausimų, įtrauktų į programą, tebuvo išspręstas tiktai klausimas 
dėl palengvinimų gyventojams abipus vadinamosios administra¬ 
cijos linijos (taip buvo pavadinta senoji demarkacijos linija). 
Tautų Sąjunga, nepatenkinta tokiais menkais derybų rezultatais, 
pavedė susisiekimo ir tranzito komisijai ištirti, ar Lietuva nenu¬ 
sižengia internacionaliniams savo pasižadėjimams, trukdydama 
tranzitą iš Lenkijos. Komisija į tą klausimą atsakė teigiamai, 
t. y. apkaltino Lietuvą. Lietuva su tuo nesutiko. Tada Tautų 
Sąjungos Taryba pateikė Hagos Teismui klausimą: ar galiojan- 

tieji internacionaliniai pasižadėjimai esamomis aplinkybėmis ver¬ 
čia Lietuvą ir, jei taip, tai kuriomis sąlygomis, imtis priemonių 
susisiekimui arba kai kurioms jo dalims atidaryti Lentvaravo— 
Kaišiadorių geležinkelio ruože? Hagos Teismas atsakė 
į tą klausimą neigiamai ir tuo būdu pateisino Lietuvos 
nusistatymą prieš Lenkijos ir tranzito komisijos tezes 
(1931 m.). 

Administracinė linija ir toliau liko uždaryta. Teismo spren¬ 
dimas, pripažinęs Lietuvos laikymuisi pagrindą, labai sustiprino 
jos pozicijas; tačiau lenkams laikantis ne teisėtumo, bet jėgos 
principų, abiejų valstybių santykiai nė kiek nepasikeitė. Tokie 
pat santykiai tarp Lietuvos ir Lenkijos pasiliko ir šiandien. 

5. Santykiai su Šv. Sostu ir Lietuvos Bažnyčios reikalai 

Nuo senų senovės Lietuvos kultūriniam gyvenimui katalikų 
Bažnyčia turėjo nepaprastai didelę reikšmę. Iki XIX amž. pa¬ 
baigos aukštoji Lietuvos Bažnyčios hierarchija ir žemesnioji ku¬ 
nigija, su mažomis išimtimis, buvo didelis lenkinimo veiksnys. 
Todėl naujai atgimusiai Lietuvos valstybei iš pat pradžių buvo 
svarbu, kad Lietuvos Bažnyčios reikalai būtų taip sutvarkyti, 
kad neužgautų lietuvių tautinių interesų. O tą, žinoma, buvo 
galima sutvarkyti tik per popiežių, valdantį visą katalikų Bažnyčią. 

Pirmieji atgimstančios Lietuvos santykiai su Vatikanu buvo 
užmegzti dar Tarybos, Vilniuje, kai buvo susirūpinta Vilniaus 
vyskupo paskyrimu. Vėliau Lietuva turėjo savo atstovą Vati¬ 
kane, o Vatikanas Lietuvoj. Tačiau tie santykiai pasidarė visai 
oficialūs tik tada, kai Šv. Sostas pripažino Lietuvos valstybę de 
jure (1922. XI. 10). 

Tuo metu buvo visiškai nesutvarkytas Lietuvos bažnytinės 
provincijos klausimas. Senosios Lietuvos valstybės laikais, nuo 
pat krikšto, visa etnografinė Lietuva priklausė Lenkijos Gniezno 
arkivyskupijai, o rusų valdymo laikais ji buvo įterpta į naujai 
sudarytą Mogilevo arkivyskupiją, kurios arkivyskupas buvo 
perkeltas į Petrapilį. Tik XIX a. pradžioje įkurta Vigrių vysku¬ 
pija priklausė tiesiog popiežiaus, o vėliau jos vietoje įkurta Sei¬ 
nų vyskupija priklausė, taip pat XIX amž. įkurtai, Varšuvos ar¬ 
kivyskupijai. Rusijoje įsigalėjus bolševikams, Mogilevo arki- 

vyskupija faktiškai žuvo. Tada kilo pavojus, kad bent okupuo¬ 
tosios Lietuvos Bažnyčia vėl gali būti surišta su Lenkijos arki¬ 
vyskupijomis. Todėl, užmezgus oficialinius santykius su Vati¬ 
kanu, pirmas vyriausybės rūpestis buvo sudaryti atskirą Lie¬ 
tuvos bažnytinę provinciją, iš kurios nebūtų išskirtas okupuo¬ 
tasis Vilniaus kraštas. Tačiau Vatikanas 1925 metais sudarė 
konkordatą su Lenkija, visai neatsižvelgdamas į Lietuvos teises 
nepabaigtame ginče su Lenkija. Vyriausybė protestavo prieš 
tokį Vatikano elgesį, kurio negalima buvo laikyti bešališku, ir 
dėl to santykiai su Vatikanu nutrūko. 

1926 metų balandžio 4 d. popiežius savo bule „Lituanorum 
gente " vien tiktai bažnytinės procedūros keliu, t. y. be susita¬ 
rimo su valstybės vyriausybe, be konkordato, įkūrė savaran¬ 
kišką bažnytinę Lietuvos provinciją ir pertvarkė vyskupijas fak¬ 
tiškose respublikos sienose (be Kauno metropolinės būstinės su 
arkivyskupu, buvo įsteigtos dar Telšių vyskupija su Klaipėdos 
prelatūra, Panevėžio, Vilkaviškio ir Kaišiadorių vyskupijos). 
Tasai sutvarkymas Lietuvos vyriausybės oficialiai buvo pripa¬ 
žintas tik 1927 metais, kai buvo sudarytas ir ratifikuotas konkor¬ 
datas (įsigaliojęs gruodžio 10 d.). 

Tas konkordatas buvo pirmasis nepriklausomosios Lietuvos 
aktas, kuris nustatė santykius su Šv. Sostu ir katalikų Bažnyčios 
laisves Lietuvoje. Konkordato taip pat buvo sunormuotas su Baž¬ 
nyčia susijusių katalikiškų organizacijų veikimas. Tačiau po kele- 
rių metų, įsimaišius politiniams momentams, tarp vyriausybės ir 
katalikų organizacijos bei dvasininkų kilo konfliktas dėl konkor¬ 
dato straipsnių aiškinimo. Konfliktas pagaliau tiek toli nuėjo, 
kad net popiežiaus atstovas (nuncijas) buvo išprašytas iš Lietu¬ 
vos (1931 m. birželio 5 d.). Konkordatas dėl to nebuvo nu¬ 
trauktas, tačiau mėginimai susitarti dėl vienodo jo aiškinimo lig 
šiol dar nepasiekė teigiamų rezultatų, nors patsai konfliktas jau 
gerokai aprimo. 

6. Specialines Lietuvos sutartys su kitomis valstybėmis 

Draugingumo sutartys su Sovietų Rusija. Kaip visos pa¬ 
saulio valstybės, taip ir Lietuva įvairiais reikalais yra padariusi 
daugybę sutarčių su kitomis valstybėmis, tolimesniais ir arti- 



mesniais kaimynais. Ypač daug yra padaryta prekybos sutarčių, 
nes be specialinių sutarčių varyti prekybą su užsieniu mūsų lai¬ 
kais nebeįmanoma. Iš politinių sutarčių paminėtinos yra drau¬ 
gingumo sutartys su Sovietų Rusija ir 1934 m. pasirašytoji Pa¬ 
baltijo valstybių sąjunga. 

1920 m. padarius taiką su Sovietų Rusija, ši daug kartų yra 
parodžiusi Lietuvai palankumo ir užstojusi Lietuvą jos kovose. 
Santykiams vis gerėjant, pagaliau 1926 m. (rugsėjo 28 d.) Mas¬ 
kvoje buvo pasirašyta vadinamoji nepuolimo sutartis, kuria abi 
šalys pasižadėjo visose aplinkybėse gerbti viena antros su¬ 
verenumą ir teritorialinį integralumą bei neliečiamybę, o taip pat 
susilaikyti nuo bet kurių agresyvinių (puolamųjų) veiksmų. Abi 
šalys, be to, pasižadėjo neteikti paramos kitoms valstybėms, 
kurios pultų vieną iš jų. Šios sutarties pasirašymo metu Sovietų 
vyriausybė pareiškė atskiram laiške, kad, vadovaudamasi savo 
simpatijomis ir nuolatiniu noru matyti lietuvių tautą nepriklau¬ 
somą, ji nekeičia savo nusistatymo dėl teritorialinio suvereniteto 
Vilniaus srity, kuri buvo pripažinta Lietuvai 1920 metų liepos 
12 dienos sutartim. Tuo būdu buvo sustiprinta Lietuvos pozi¬ 
cija Vilniaus klausimu. Dviem atvejais ta sutartis buvo pratęsta 
su minėtu laišku ligi 1944 metų. 

1933 metais Lietuva tą nepuolimo sutartį papildė kita su¬ 
tartimi, kuri apibūdino užpuoliko sąvoką. 

Pabaltijo valstybių sąjunga. Šios sąjungos sumanymas buvo 
kilęs jau 1919 metais Paryžiaus taikos konferencijos metu. In¬ 
ternacionalinės būklės nenusistojimas Pabaltijy, didžiųjų valsty¬ 
bių varžytynės dėl įtakos mažose valstybėse ir Lenkijos konflik¬ 
tas su Lietuva ilgai kliudė surasti tinkamą sąjungai formą. Visa 
eilė konferencijų tarp trijų Pabaltijo valstybių (Lietuvos, Latvi¬ 
jos ir Estijos) arba tarp jų, Suomijos ir Lenkijos pasiliko be vai¬ 
sių, kol pagaliau Lietuvos vyriausybei pavyko surasti bendra¬ 
darbiavimo formą, kuri buvo ir Latvių ir Estų priimta; pati su¬ 
tartis buvo pasirašyta Ženevoje 1934 metų rugsėjo mėn. 12 d. 
Trijų respublikų vyriausybės ta sutartimi pasižadėjo derinti ben¬ 
druose klausimuose savo užsienių politiką ir teiktis savitarpy, 
savo tarptautiniuose santykiuose, politinės ir diplomatinės pa¬ 
ramos. Tam tikslui sutarta mažiausiai du kartus metuose rink¬ 
tis į periodines konferencijas. Iš bendrųjų klausimų sutartis 

išskyrė tam tikras vadinamąsias specialines problemas, dėl ku¬ 
rių tuo tarpu sunku būtų rasti bendrą nusistatymą (čia rei¬ 
kia turėti galvoje Vilniaus problemą, kurioje Latviai ir Estai 
nesiryžta tuo tarpu atvirai stoti į Lietuvos pusę). 

Išplėsta ir sustiprinta Pabaltijo valstybių sąjunga turės 
būti vienas iš svarbiųjų taikos stabilizacijos veiksnių tame Eu¬ 
ropos kampe, tarp didžiųjų valstybių — Rusijos, Lenkijos ir 
Vokietijos. Pačioms į sąjungą įeinančioms valstybėms ji duos 
— ir dabar jau matyti — didesnį svorį kitų pasaulio valsty¬ 
bių tarpe (1936 m. Latvija, kaip Pabaltijo Sąjungos narys, jau 
išrinkta nenuolatiniu Tautų Sąjungos Tarybos nariu). 

V. Lietuvos vidaus politinė raida ir 1926 m. gruodžio 
17 dienos perversmas 

Pokarinės atmosferos įtaka Lietuvos vidaus gyvenimui. Po¬ 
karinių revoliucijų atmosferos įtakoje Lietuvai teko pergyventi 
didelių politinių įtempimų ir viduje. 

Paniškas susiskaldymas Lietuvoje jau buvo pasirodęs ir 
valstybės kūrimo laikotarpy, o pirmuose nepriklausomosios res¬ 
publikos metuose stipriai pasireiškė daugiausia iš Rusijos at¬ 
sinešta socialinio radikalizmo ir neriboto demokratizmo įtaka. 
Ir steigiamasis seimas ir kiti paprastieji seimai tą radikalizmą 
reiškė tiek konstitucijoje, tiek visose reformose. Katalikiškosios 
ir socialistiškosios srovės viena su kita varžėsi, kuri demokratiš¬ 
kesnė ir radikalesnė. Visuotinio ir lygaus balsavimo sąlygose tos 
varžytynės ėjo ligi demagogijos ir rietenų, kurios visuomenę ne 
tiek auklėjo ir organizavo, kiek demoralizavo ir skaldė. Pati par¬ 
lamentarizmo sistema mūsų šalyje, — kur daugumą sudaro ūki¬ 
ninkai be ryškios diferenciacijos, — parodė, kad dirbtiniai susi¬ 
skaldymai partijomis padaro vyriausybę nevieningą ir bejėgę. 

Krikščioniškųjų grupių valdymo metai. Dar steigiamasis 
seimas, susirinkęs 1920 metais, davė palyginti vienalytę, nors 
ir keliomis srovėmis susikaldžiusią, krikščionių demokratų dau¬ 
gumą (59 atstovai iš 112). Ji iš pradžių mėgino sudaryti koaliciją 
su valstiečiais liaudininkais (šie betgi jau 1922 metais nuo koalici¬ 
jos atskilo, kai teko svarstyti tikybos ir mokyklų klausimus). Pati 
konstitucija buvo priimta tik krikščionių demokratų balsais. 



Pirmas paprastasis seimas, išrinktas 1922 metų pabaigoje, 
nebedavė jokios partijų daugumos. Net renkant prezidentą 
atsirado keblumų, kurie negalėjo būti pašalinti, nes opozicija 
nenorėjo pripažinti prezidento rinkimų teisėtais dėl nepakan¬ 
kamo skaičiaus balsų. Krikščioniškosios grupės, turėdamos 
tik 38 atstovus iš 78, mėgino valdyti, tikėdamosi sumedžioti 
keletą balsų iš mažumų ar kitų partijų atskalūnų. Tačiau toksai 
valstybės reikalų tvarkymas atsitiktinės daugumos dėka seime 
ilgai negalėjo tęstis, ir seimas dėl to buvo prieš laiką paleistas 
(1923. III). 

Nauji rinkimai vėl davė krikščioniškųjų grupių (krikščio¬ 
nių demokratų, ūkininkų sąjungos ir darbo federacijos) daugu¬ 
mą (40 atstovų iš 78), kuri sugebėjo išlaikyti vyriausybę per 
visus trejus metus. Tačiau partijų varžytynės tuo metu dar 
paaštrėjo, ir nauji 1926 metų pavasario rinkimai praėjo užnuo¬ 
dytoj rietenų atmosferoj. Kairiųjų partijų opozicija pasinau¬ 
dojo tikromis ir pramanytomis vyriausybės klaidomis ir su 
mažumų ir pirmą kartą respublikos rinkimuose dalyvavusių klai¬ 
pėdiečių pagalba paveržė iš krikščioniškųjų grupių daugumą 
seime (jos tegavo tik 30 atstovų iš 85). Tačiau daugumos ne¬ 
gavo nė viena kita partija. 

Partijų valdymo krizė. Naujajame seime iniciatyvą valdžiai 
sudaryti, kaip gausingiausi, paėmė valstiečiai liaudininkai. Vy¬ 
riausybė buvo sudaryta koalicijos pagrindais iš pačių valstie¬ 
čių liaudininkų, socialdemokratų ir tautinių mažumų atstovų. 
Valstybės prezidentu buvo išrinktas d r. Kazys Grinius, 
o ministerių pirmininku buvo paskirtas valstiečių liaudininkų 
lyderis M. Sleževičius. Vyriausybė buvo sudaryta kompromiso 
būdu iš radikalių, bet skirtingų srovių. Ją palaikanti koalicija 
buvo perdaug marga ir dirbtinai sudaryta. Nuosaikiausi koa¬ 
licijos nariai — valstiečiai liaudininkai — buvo suvaržyti so¬ 
cialdemokratų, kurie turėjo aiškią klasinę programą, ir savo 
tikslų siekiančių tautinių mažumų. Tuo būdu niekas negalėjo 
vykdyti savo programos, ir kiekvienu klausimu teko ieškoti 
kompromiso. Tad vyriausybei buvo sunku veikti. Naujas 
seimas tuojau panaikino karo būklę ir kitus suvaržymus, tačiau 
šitas liberališkas mostas pridarė tik neramumų: tuo pasinaudojo 



daugiausia komunistai — prasidėjo jų demonstracijos ir įvairūs 
ekscesai net prieš kariuomenę. Tuo pačiu metu nervingą kraš¬ 
to nuotaiką dar padidino pati vyriausybė. Lietuviškosios visuo¬ 
menės nepasitenkinimą pirmiausia sukėlė neproporcingas išplė¬ 
timas lenkiškų mokyklų (tai buvo nuolaida į valdžios bloką 
įeinantiems lenkų atstovams seime). Taip pat kraštą suerzino 

vyriausybės atsisakymas 
pripažinti naujai įkurtą 
bažnytinę provinciją ir 
naujai paskirtus vysku¬ 
pus. Konfliktas su Baž¬ 
nyčia dar labiau paaštrė¬ 
jo, kai buvo atimtos ku¬ 
nigams algos. Tačiau dar 
labiau visuomenės susi¬ 
rūpinimą kėlė Vidaus 
Reikalų Minis-jos nuo¬ 
laidumas įvairių prieš¬ 
valstybinių gaivalų at¬ 
žvilgiu. Pagaliau tautiš¬ 
kosios visuomenės kan¬ 
trybė išseko, kai lapkri¬ 
čio mėnesį Kaune buvo 
atžūliai sutramdyta tau¬ 
tiškosios studentijos ei¬ 
sena. Tuo tarpu, kai vi¬ 
sokį priešvalstybiniai ir 
antisocialiniai gaivalai 
triukšmavo visuose pa¬ 
kampiuose, kai įsidrą¬ 
sinę komunistėlių būriai užpuldavo net jų giedamam interna¬ 
cionalui nesaliutuojančius karininkus, — studentijos eisena, reiš¬ 
kianti protestą prieš tuos ekscesus, buvo labai žiauriai raitosios 
policijos išvaikyta. 

Gruodžio 17 d. perversmas. Visos minėtos ir kai kurios 
dar neminėtos priežastys sudarė krašte tokią nuotaiką, kad dau¬ 
gelis jau pradėjo ieškoti kokios nors išeities. Todėl 1926 m. gruo- 

džio 17 d. karininkų padarytas perversmas niekam nebuvo netikė¬ 
ta naujiena. Tą perversmą rėmė krikščioniškosios grupės kartu 
su tautininkais, o visuomenė jam karštai pritarė. Todėl viskas 
labai greitai ir lengvai įvyko. 

Gruodžio 17 d. anksti rytą, seimui dar nuo 16 d. vakaro 
tebeposėdžiaujant, posėdis buvo pertrauktas grupės karininkų. 
Seimo atstovai iš karto 
juos palaikė išsišokėliais, 
bet, pamatę gatvėje ka¬ 
reivius, turėjo išsiskirsty¬ 
ti. Taip pat buvo užimtos 
ir visos įstaigos: niekur 
nebuvo parodyta jokio 
pasipriešinimo. Po to tu¬ 
rėjo pasitraukti ministe- 
rių kabinetas. Naujoji 
vyriausybė buvo suda¬ 
ryta iš tautininkų ir 
krikščioniškųjų grupių 
bloko (krikščionių de¬ 
mokratų, ūkininkų są¬ 
jungos ir darbo federa¬ 
cijos). Valstybės prezi¬ 
dentas K. Grinius taip 
pat atsistatydino, o sei¬ 
mas jo vietoj išrinko A. 

Smetoną. Viskas vėl 
ėjo legaliu konstitucijos 
keliu. Bet po kurio lai¬ 
ko tarp tautininkų ir 
krikščioniškųjų grupių 

bloko atsirado nesutarimo, ir blokas ėmė irti. Pagaliau 
krikščioniškosios grupės atšaukė savo atstovus iš kabineto. 
Dėl to kilo vyriausybės konfliktas su seimu, ir seimas 
1927 metais balandžio mėnesį buvo paleistas, o nauji rin¬ 
kimai nebuvo paskirti. Kraštą paėmė valdyti autoritetinė 
prezidento A. Smetonos vyriausybė. Ji 1928 m. paskelbė naują 

konstituciją, kuri sustiprino vykdomosios valdžios galią, įkūrė 
Valstybės Tarybą, kaip įstatymų ruošiamąją įstaigą, ir išėmė 
valstybės prezidento rinkimus iš seimo kompetencijos. Naująja 
konstitucija prezidentas yra visos tautos renkamas. Pati konsti¬ 
tucija per 10 metų nuo jos paskelbimo turi būti pateikta referen¬ 
dumui. Prezidento rinkimai naujuoju būdu įvyko 1930 m., o 1936 
m. buvo paskelbtas naujasis seimo įstatymas ir išrinktas pats 
seimas. 

AŠTUNTOJI DALIS 


Atskirtųjų lietuvių tautos dalių likimas 

Lietuvių tautos ploto siaurėjimas istorijos būvyje 

Aisčių kiltys ir jų likimas. Kai prasideda pirmosios istoriškos 
žinios apie Pabaltijo kraštus, aisčius jau matome gyvenant visame 
jūros pakrašty tarp Vyslos ir Dauguvos, o Dauguvos vidurupy jų 
sodybas nueinant dar toli į šiaurę už Dauguvos. Visi aisčiai buvo 
suskilę į daugybę mažyčių valstybėlių su atskirais savo kunigaikš¬ 
čiais ir kalbėjo atskiromis tarmėmis. Ypač ryškiai savitarpyje sky¬ 
rėsi trys tarmių grupės: vakaruose buvo grupė kilčių, paprastai va¬ 
dinamų prūsais, centre gyveno žemaičiai su aukštaičiais ir kitos ais¬ 
čių kiltys, o apie Dauguvą — trečioji kilčių grupė, iš kurios susi¬ 
darė latvių tauta (žiūr. 20 psl.). Visos tos aisčių kiltys etniškai su¬ 
darė vieną tautą, bet kadangi jos neturėjo vieningos politinės orga¬ 
nizacijos, tai svetimšaliai, susidūrę su jomis ar jų grupėmis, laikė jas 
atskiromis tautomis. O iš tikrųjų jos turėjo tą pačią tikybą, tuos 
pačius papročius, tą pačią kultūrą ir kalbėjo ta pačia, tik tarmėmis 
tesiskiriančia kalba. 

Tačiau nuo XIII amž. aisčių kiltis išskyrė skirtingas politinis 
likimas. Vakarinės kiltys pateko į kryžiuočių ordino valdžią; jis 
nukariavo visą kraštą iki Nemuno, o jo žemupy užėmė dar siaurą 
ruožą dešiniajame krante. Visą tą kraštą kryžiuočiai vadino Prū¬ 
sija, nors prūsų tarmės kiltys dar toli nesiekė Nemuno. Aukš¬ 
taičiai su žemaičiais sukūrė savo atskirą valstybę. O aisčių kiltys, 
gyvenusios Dauguvos pakraščiais, irgi pateko į vokiečių Livonijos 
ordino valdžią, ir iš jų pagaliau susiformavo latvių tauta. Tuo būdu 
tik vieni lietuviai teturėjo politines sąlygas gyvuoti. Prūsų kiltys ir 
vakariniai lietuviai, pakliuvę vokiečiams, buvo smarkiai vokietinami. 
Prūsų tarmės kiltys XVI amž. jau visiškai išnyko, ir dabar jų kraš¬ 
tas jau beveik grynai vokiškas. Tik rytinėse buvusiojo ordino že¬ 
mėse gyvenę lietuviai išliko iki mūsų laikų. Latviai, pakliuvę į vo¬ 
kiečių valdžią, taip pat buvo vokietinami, bet kadangi į jų kraštą ne¬ 
buvo privežta tiek kolonistų iš Vokietijos, tai jų suvokietinti nepa¬ 
vyko. Čia vokiečiai buvo tik dvarininkai ir miestiečiai, o liaudis liko 

latviška. Taigi iš tos liaudies ir iškilo pirmieji kovotojai dėl latvių 
teisių savo krašte, ir po didžiojo karo buvo įkurta nepriklausomoji 
Latvių valstybė. 

Lietuvos valstybės ploto susiaurėjimas. Sukūrę savo valstybę, 
lietuviai labai greit išplėtė jos ribas į tolimus rusų kraštus. Tautai 
savo valstybėje tarpti politinės sąlygos buvo palankios. Tačiau tau¬ 
tos tragedija kilo iš to, kad ji nepasirūpino sukurti savos lietuviškos 
europiškos kultūros. Prisijungdama prie vakarų Europos gyvenimo 
ji prisiėmė svetimas Vakarų kultūros formas; tos kultūros nepervirš- 
kinusi, ji pasidavė svetimai lenkų įtakai. Dėl tos priežasties nutauto 
beveik visas aukštesnysis Lietuvos visuomenės sluoksnis (bajorija) 
ir ištisi dideli lietuvių gyvenamieji plotai (vieni sugudėjo, kiti sulen¬ 
kėjo). Tuo būdu net ir savoje valstybėje tauta turėjo didelių nuo¬ 
stolių. 

Nepasisekė lietuviams išlaikyti nė tų didžiulių užimtų, rusų 
giminių gyvenamų, plotų, ir palengva teko trauktis atgal. Pagaliau 
įsikūrus vieningai Rusų valstybei, į jos valdžią pateko ir pati Lie¬ 
tuva. Bendros priespaudos slegiama, Lietuvos bajorija tada dar la¬ 
biau glaudėsi prie lenkų bajorijos. Daugiau kaip pusę amžiaus ba¬ 
jorija kovojo dėl tradicinės Lietuvos atgaivinimo, t. y. reikalavo plačių 
sienų ir luominės bajorų valstybės, bet po nepavykusių 1831 ir 1863 
m. sukilimų tatai liko tik svajonė. 

Tiek bendroje Lietuvos Lenkijos bajorų valstybėje, tiek pirmųjų 
bajorijos kovų su rusais metu, Lietuvos liaudis skurdo ir apie po¬ 
litinę ar kultūrinę veiklą negalėjo nė galvoti. Su XIX amžiaus 
antrąja puse ji atbudo ir ėmė reikalauti savo tautinių teisių. Atbu¬ 
dusi tikroji lietuvių tauta nebesiekė istorinių sienų, o stojo į kovą 
dėl teisių savo gyvenamose žemėse. Ir kai atsirado proga sukurti 
savo valstybę, ji buvo kuriama etnografinėse ribose. Bet, deja, iki 
šiol dar nepasisekė nė to pasiekti: šiandieninė Lietuva dar tebeturi 
sunkų teritorialinį uždavinį — atgauti visas lietuvių gyvenamąsias 
žemes. Tuo tarpu jai yra pasisekę atgauti tik Klaipėdos kraštą, ta¬ 
čiau Vilniaus kraštas dar tebėra lenkų užgrobtas. Taigi Lietuvai 
dar nepasisekė net sujungti visų lietuviškųjų žemių, buvusių didžio¬ 
sios kunigaikštijos ribose. 

I. Latvių tautos kelias 

1. Latviai svetimųjų valdžioje 

Vokiečių ordino valdžioje. Latviai į vokiečių valdžią pa¬ 
teko tada, kai atskiros jų mažytės valstybėlės dar nebuvo susijun¬ 
gusios į stambesnius vienetus. Ordinas juos pavergė ne iš karto, 
o ir pavergti jie dar kelis sykius sukilo; bet į XIII amž. pa- 

baigą jau visa Latvija buvo vokiečių valdžioje. Ją valdė sveti¬ 
mieji, o latviai tapo valstiečiais baudžiauninkais. Bet vokiečių 
atėjūnų valdžia nebuvo vienalytė: greta ordino čia taip pat savo 
atskiras sritis turėjo ir vyskupai, o be to, išaugo laisvasis Rygos 
miestas. Kol ėjo kovos su Lietuva, t. y. kol ordinui į pagalbą 
ateidavo daugybė riterių iš Europos, tol Latvijoje (o taip pat ir 
Estijoje) viešpatavo ordinas. Bet po 1435 m. Ukmergės mūšio 
(žiūr. 171 psl.) ordinas ėmė silpnėti. Kovodamas su vyskupais 
ir miestais, jis visai nusilpo, ir kai XVI amž. vidury jo žemes 
pradėjo pulti Maskva, magistras Ketleris nutarė šauktis Lietu¬ 
vos pagalbos (žiūr. 213 psl.). 

Latvija Lietuvos ir Lenkijos valdžioje (1561 —1621—1795 
m.). Tuo metu, kai Livonijos ordino valstybei iškilo Maskvos pa¬ 
vojus, visose jo žemėse buvo smarkiai paplitęs protestantizmas. 



Ryga 1550 m. 

Gelbėdamasis nuo Maskvos, magistras Ketleris nutarė pasiduoti 
Zigmantui Augustui, o kartu pasekti Prūsijos magistro pėdomis 
— su visu ordinu pereiti į protestantizmą ir sukurti savo kuni¬ 
gaikštiją. Taip ir įvyko: magistras Ketleris gavo iš vad. Kuršo ir 















Žiemgalos susidedančią kunigaikštiją su sostine Jelgava (Min¬ 
tauja). Ta kunigaikštija leninėmis teisėmis turėjo likti Ketle- 
rių šeimai, ligi ji pasibaigs. Paskui ji turėjo būti prijungta prie 
didžiosios Lietuvos kunigaikštijos, kaip kad tuo metu prie jos 
buvo prijungta visa Livonija anapus Dauguvos ir pati Ryga. 

Latviai Švedų ir Rusų valdžioje (1621—1721—1795 m.). Iš 
pradžių Livonija buvo prijungta prie Lietuvos, bet, Maskvos pa¬ 
vojaus verčiami, lietuviai buvo priversti dalintis ją su lenkais. Tuo 
būdu buvo susitarta, kad Kuršas bus abiejų valstybių lenas, o ki¬ 
tos Livonijos sritys bus lygiai valdomos abiejų valstybių (čia net 
urėdai buvo skiriami pakaitomis: mirus lietuviui, buvo skiriamas 
lenkas, ir priešingai). Taip buvo iki pirmųjų švedų karų. 1621 m. 
švedai užėmė Rygą, ir nuo to laiko didžioji Livonijos dalis iš¬ 
buvo jų valdžioje ištisą 100 m.; Lietuvai su Lenkija liko tik Lat¬ 
gala ir leninė Kuršo kunigaikštija. Bet po nesėkmingo Karolio 
XII karo su Petru I, Rusija palengva išstūmė švedus iš visos 
Livonijos, ir 1721 m. taikos sutartimi visos švedų Livonijoj tu¬ 
rėtos žemės atiteko Rusijai. Po pirmojo Lietuvos ir Lenkijos pa¬ 
dalinimo (1772 m.) Rusijai atiteko Latgala, o po trečiojo pada¬ 
linimo (1795 m.) ir Kuršas, kurio kunigaikštija buvo panai¬ 
kinta. Tuo būdu visa Latvija, kaip ir Lietuva, pateko į Rusų 
valdžią. 


2. Tautiškas latvių atbudimas 

Latvių tauta, XIII amž-je netekusi savarankiškumo, išbuvo 
svetimųjų valdžioje daugiau kaip 700 metų. Latviai visą tą laiką 
savo tėvynėje buvo posūniai, žmonės be jokių teisių. Visas 
aukštesnysis sluoksnis buvo vokiškas; latviška buvo tik liaudis. 
XVI amž-je tikybos reikalams buvo pradėtos spausdinti pirmos 
latviškos knygos, bet šiaip jokio gyvesnio kultūrinio gyvenimo 
latviai dar ilgai neturėjo (pirmoji latviška knyga yra Liuterio 
Mažasis Katekizmas, išspausdintas 1586 m.). Savąją kultūrą kelti 
jie tegalėjo tik panaikinus baudžiavą, t. y. kai gavo laisvę ir 
ekonomiškai sustiprėjo. 

Iš svetimųjų valdymo laikų Latvijai buvo šviesiau¬ 
si švedų valdymo laikai. Švedai paėmė ilgų karų nu- 
teriotą kraštą, kurs betgi jų valdžioje labai greit atsigavo: pa- 

kilo miestai, pražydo prekyba, palengvėjo net valstiečių būklė. 
Toms sritims patekus į Rusų valdžią, latvių (o taip pat ir estų) 
būklė labai pablogėjo. Valstiečiai činšininkai buvo paversti bau¬ 
džiauninkais. Todėl tuo metu pasigirdo balsų, reikalaujančių pa¬ 
naikinti baudžiavą; patys valstiečiai dažnai kėlė žiaurius maiš¬ 
tus. Pagaliau 1817 m. Kurše ir Vidžemėje buvo panaikin¬ 
ta baudžiava. Latgaloje ji buvo panaikinta tuo pat metu, 
kaip ir Lietuvoj — 1861 m. Tačiau latvis valstietis liko, kaip 
buvęs, vokiečio barono valdžioj, nes panaikinant baudžiavą jam 
nebuvo duota žemės. Todėl, nors valstiečiai ir buvo laisvi, ta¬ 
čiau turėjo tartis su ponais, kad jiems duotų dirbti žemės. Taip 
jie dar ilgai buvo spaudžiami ir išnaudojami. Bet tuo metu 
vienam kitam latviui pasisekdavo įgyti mokslo, ir ėmė rastis 
savos latvių inteligentijos. Ji nuo XIX amž. vidurio jau stojo 
į griežtą kovą su savo tautiečių išnaudotojais — vokiečiais. 

1849 m. buvo išleistas įstatymas, kuriuo valstiečiai gavo teisę 
išsipirkti iš pono valdomąją žemę. Nors tatai ir nelengva buvo 
valstiečiams, bet vis dėlto jie jau darėsi laisvi ūkininkai. Pa¬ 
galiau 1860 m. latvių valstiečiai gavo teisę laisvai pirkti 
žemę. Taip pat jiems buvo leista gyventi miestuose ir verstis 
prekyba. Nuo to laiko latviai ėmė sparčiai kilti kultūroje. Anais 
priespaudos laikais jie jau buvo pradėję emigruoti, o neleidžiant 
išvažiuoti, tūkstančiais ėjo į pravoslaviją, ieškodami Rusų val¬ 
džios paramos prieš galinguosius baronus vokiečius. Bet gavę 
laisvės, jie liovėsi pravoslavėję, ir daugumas liko protestantai. 
Didesnė dalis katalikų tėra tik Latgaloje, kuri ilgiausiai priklausė 
Lietuvai su Lenkija. 

Tuo pat metu, kai valstiečiai atgavo visišką laisvę ir teises 
valdyti žemę, pirmieji latvių inteligentai pradėjo kovą dėl kul¬ 
tūrinių tautos teisių. Tuomet buvo leidžiami latviški laikraščiai, 
kuriamos įvairios organizacijos ir steigiamos mokyklos. Bet 
greit šitam darbui pastojo kelią rusai. Dviem paskutiniaisiais 
XIX amž. dešimtmečiais rusai sugriovė vokiečių baronų val¬ 
džią ir įvedė savąją. Kartu buvo griaunamas ne tik vokiškumas, 
bet ir latviškumas. Latvių kalba buvo leista vartoti tik valsčių 
valdybose ir teismuose; vietoj latviškų mokyklų buvo steigia¬ 
mos rusiškos. Tačiau prasidėjusio tautiško susipratimo jau ne¬ 
begalima buvo sulaikyti. Latvių spauda buvo uždrausta tiktai 





Latgaloje, o kitur ji ir toliau laisvai plėtojosi. Be to, buvo 
kuriamos slaptosios mokyklos, įvairios organizacijos ir jau buvo 
pradedama galvoti apie visiškai savarankišką gyvenimą. 

3. Nepriklausomosios Latvių valstybės įkūrimas 

Dabartinė Latvija yra atsiradusi taip pat po didžiojo karo, 
kaip ir Lietuva. Kai Rusijoje kilo revoliucija, beveik visa Lat¬ 
vija buvo užimta vokiečių, kurie svajojo paimti į savo valdžią 
visą Pabaltijį. Tuo tarpu vokiečių neužimtoje Latvijos dalyje su¬ 
sidarė Tautos Taryba, kuri kartu su Petrapilio latvių pabėgėlių 
komitetu ėmė rūpintis sukurti nepriklausomą Latviją. Bolševi¬ 
kai, Brastoje darydami taiką su vokiečiais, visą Pabaltijį paliko 
vokiečių valdžioje. Latvių Tautos Taryba pareiškė dėl to pro- 



Latvijos laisvės paminklas Rygoje. 

testą. Tačiau Latviją, kaip ir Lietuvą, išgelbėjo vokiečių pra¬ 
laimėjimas vakaruose. Kai, pasirašę Versalio traktatą, vokie¬ 
čiai ėmė trauktis iš Latvijos, ji buvo paskelbta nepriklausoma 
(1918 m. lapkričio 18 d.), ir buvo sudaryta pirmoji latvių vyriau- 

sybė. Kaip Lietuvai, taip ir Latvijai kūrimosi pradžioje teko 
kariauti su bolševikais ir su pasilikusiomis vokiečių kariuomenės 
dalimis. Nuo jų apsigynus, Latvijai nebeliko jokių sunkių už- 
s i e n i opolitikosproblemų, ir jos gyvenimas ėjo normalia vaga. 

II. Mažoji Lietuva Vokiečių valdžioje 

1. Kryžiuočių ordino nukariavimai ir jo valstybė 

Nukariavimai ir sienos. Vokiečių, arba kryžiuočių, ordinas 
buvo atkviestas apie 1226 m. į Pavyslį kovoti su aisčiais. Iš pra¬ 
džių jis įsikūrė kairiajame Vyslos krante, o 1231 m. pirmą kartą 
persikėlė į dešinįjį krantą, t.y. į aisčių kraštą (žiūr.43 psl.). Per 30 
metų, gaudamas paramos iš Vokietijos, ordinas palengva pa¬ 
sistūmė beveik iki pat Nemuno. Jis užėmė visą pajūrį ir jau su¬ 
sisiekė su atslenkančia iš kitos pusės savo livoniške šaka, kuri 
buvo pasistačiusi Klaipėdą ir Jurbarką. Bet 1260 m. Livonijos 
ordinui pralaimėjus mūšį prie Durbės, sukilo visas jo pavergtas 
kraštas. Žemaičiai tada sugriovė Jurbarką, išvarė iš savo krašto 
ordiną ir, susijungę su sukilusiomis Padauguvio giminėmis, iš¬ 
griovė daugybę ordino pilių Livonijoj; Žemaičiuose jie neįveikė 
tiktai Klaipėdos pilies. 

Tuo pat metu sukilo ir visas Prūsijos kryžiuočių nukariautas 
kraštas; padedant žemaičiams, veikiai buvo sugriauta daugumas 
ordino pilių. Nedaug betrūko, kad ordinas būtų buvęs visiškai 
išvytas iš krašto: jam buvo likusios tik pačios stipriosios pilys 
(Karaliaučius, Baiga, Elbingas, Dancigas, Kulmas ir Tomas). 
Ordinas tada pakėlė didžiausią triukšmą Europoje. Buvo skel¬ 
biama, kad pagonys žudą ir naikiną krikščionis. Jo prašomas po¬ 
piežius tuojau ėmė skelbti kryžiaus žygius. Atvykus į pagalbą 
kryžeiviams, ordinas vėl atsigavo. Palengva jis atgavo ir at¬ 
naujino visas savo ankstyvesnes pilis ir nukariavo naujų sričių. 

1283 m. kryžiuočiai jau buvo įsitvirtinę Nemuno pakran¬ 
tėje ir pradėjo karą su Lietuvos valstybe. Pirmasis jų atsparos 
punktas čia buvo Ragainė. Vėliau jie stūmėsi Nemuno pakrante 
vis gilyn į Lietuvą ir žūt būt stengėsi nukariauti žemaičius. Že¬ 
maičiai iki pat Vytauto laikų dar nebuvo visiškai prijungti prie 
Lietuvos valstybės: jie gyveno savarankiškai, tik pripažindami 

didžiųjų kunigaikščių vyriausiąją valdžią ir naudodamiesi jų 
parama. Tačiau ordinui nesisekė jų nukariauti. Ordino ekspan¬ 
sija buvo sulaikyta dar Vytenio Gedimino laikais: jo siena nu¬ 
sistojo, ir ji visą laiką išliko maždaug tokia pat, kokia yra da¬ 
bartinė Lietuvos Vokietijos siena. Jo pastatytoji Klaipėdos pilis 
buvo atkirsta, ir su ja ordinas galėjo susisiekti tik jūra. Todėl 
1328 m., t. y. Gedimino laikais, livoniškiai kryžiuočiai perdavė ją 
Prūsijos kryžiuočiams, kurie tuo tarpu jau buvo užėmę visą pa¬ 
jūrį iki Klaipėdos ir įsitvirtinę Nemuno žemupy. Lietuvos vaka¬ 
ruose susidarė ištisa kryžiuočių pilių virtinė, — pradedant Klaipė¬ 
da, einant Nemunu iki Dubysos, o kai kuriais laikotarpiais iki 
Nevėžio ir net iki Neries intako. Čia buvo šios ordino pilys: Klai¬ 
pėda, Ragainė, Jurbarkas, Skirsnemunė, Marijenburgas, Bajer- 
burgas, daug kartų statomos ir vėl sugriaunamos jo pilys prie 
Kauno, būtent Marijenverderis, Ritersverderis, Gotesverderis ir 
kitos (žiūr. 85 psl.). 

Ordino įsitvirtinimas rytinėse žemėse. Tos pilys buvo pir¬ 
mieji ordino atramos punktai su kariuomenės įgulomis. Tačiau 
dar toli užpakaly jų nebuvo jokių ordino sodybų, jokių dvarų. 
Dar ilgai anapus Nemuno, krašto viduje, paskutinė vakarinė or¬ 
dino pilis buvo Įsrutis. Nors visas kraštas nuo Nemuno iki Alnos 
upės ir buvo ordino valdžioje, tačiau dėl nuolatinių lietuvių 
puolimų jame negalėjo būti nei kolonizuojami vokiečiai nei ku¬ 
riami ordino dvarai. Tikroji jo valstybė teprasidėjo tik į vaka¬ 
rus nuo Alnos ir ėjo pajūriu, toliau nuo Lietuvos, kur buvo sau¬ 
giau ūkininkauti. 

Kai ordino pilys siekė Nevėžį ir Kauną, jo buvo laikomas 
nukariautu ir Suvalkų kraštas, tačiau jame nebuvo nė vienos or¬ 
dino pilies, nė vienos ordino sodybos. Ir iš viso tose balotose 
giriose buvo labai maža gyventojų. 

Ordino siena su Lietuva nusistojo tik po Tanenbergo mū¬ 
šio ir Torno taikos (žiūr. 129 psl.). Tada jau išnyko ir nuola¬ 
tiniai savitarpio puolimai; tiesa, po to dar buvo keletas karų, 
bet jau kitokio pobūdžio: tai buvo paprasti dviejų valstybių 
karai, o ne krašto teriojimas. Pagaliau 1422 m. Melno taika 
buvo galutinai patvirtinta siena, ir daugiau jau nebebuvo nei 
karų su ordinu nei sienos pakeitimų. Taigi tik nuo tada ordinas 
galėjo pradėti laisvai šeimininkauti ir rytinėse savo nukariau- 

Kryžiuočių ordino pilių tinklas. 

Čia parodytos tik XV amž. pilys, kada siena tarp Lietuvos ir ordino jau 
buvo nusistojusi, — giliai į Lietuvą įsiterpusių pilių Nemuno pakrantėse 
čia jau nebėra. Tarp toliausiai į rytus įsiterpusių ir vakarinių pilių tinklo, 
matome, yra tuščias plotas. Be to, ir čia parodytos kai kurios pilys buvo 
pastatytos jau karams besibaigiant. Štai Lietuvai artimesniųjų pilių įkūrimo 
datos: Klaipėda — 1252 m., Ragainė — 1289 m., Tilžė — 1293 m., Girdava — 
1325 m., Vėluva ir Angerburgas — 1335 m., Įsrutis ir Roselis — 1337 m., 
Lotzenburgas — apie 1340 m., Rastenburgas ir Johanisburgas — 1345 m., 
Alenšteinas — 1353 m., Ortelsburgas — taip pat XIV a. vidury, Bišofsburgas— 
1395 m., Lyka — 1398 m. (miestelis prie jos pradėtas kurti tik 1435 m.), ir t.t. 

- Kaip matome, Į pietus nuo Ragainės, be vėlyvos Lykos pilaitės, nebuvo 
jokios ordino pilies. 

tose žemėse, — vadinasi, tik nuo tada prasidėjo tikrasis vokiš¬ 
kojo ūkio kūrimas į rytus nuo Alnos upės. 

Ordino valstybės santvarka. Savo organizaciją ordinas at¬ 
sinešė jau gatavą, susidariusią dar Palestinoje. Jo priešaky sto¬ 
vėjo didysis magistras (Hochmeister) su taryba. Tuo metu, kai 
ordinas atsikėlė į Pabaltijį, jo magistras gyveno jau Italijoje, 
nes beveik visas jo Palestinoje turėtąsias žemes ir pilis jau buvo 
atėmę turkai. Ordinui dar liko nemaža vokiečių imperatorių ir 

kunigaikščių dovanotų žemių, tad didysis magistras su taryba 
ir persikėlė į vieną tokią dovanotąją žemę — į Apuliją (pietų 
Italijoj). Į atskiras ordino žemes būdavo skiriami vadinamieji 
krašto magistrai (Landmeister). Vienas toksai krašto magistras 
buvo paliktas Mažojoj Azijoj, o kitas buvo Vokietijoj, kur buvo 
daugybė išblaškytų ordino dvarų. Toks pats krašto magistras bu¬ 
vo paskirtas ir Pabaltijui. Jis buvo vadinamas Prūsijos magistru. 
Kai 1237 m. prie kryžiuočių ordino prisijungė kalavijuočiai, dar 
buvo paskirtas Livonijos krašto magistras. Visų krašto magistrų 
viršininku buvo Italijoje gyvenęs didysis magistras. Bet XIII 
amž. pabaigoje jau buvo aišku, kad didžiausių perspektyvų ordi¬ 
nas gali turėti tik Pabaltijy, nes iš Mažosios Azijos jis buvo 
visiškai išvytas, o kadaise jo Vengrijoje turėtoji kolonija buvo 
atimta, ir nebebuvo vilties ją atgauti. Todėl 1309 m. didysis ma¬ 
gistras su visa taryba atsikėlė į Marijenburgą, ir nuo to laiko vad. 
Prūsijos krašto magistrai išnyko, nes vadovybę perėmė patsai 
didysis magistras. Tuo būdu Marijenburgas pasidarė ordino 
sostinė. 

Centre, be magistro ir tarybos, dar buvo maršalka — 
kariuomenės vadas. Visas kraštas buvo padalintas apygardo¬ 
mis, vad. komturijomis, kurių priešaky stovėjo komtū¬ 
rai; jų buvo apie 15. 

Krašto valdovais, be ordino, dar buvo vyskupai. Pats 
ordinas buvo pakviestas į pagalbą pirmajam Prūsų vyskupui 
Kristijonui, kuriam turėjo ir priklausyti. Tačiau jis veikiai išsi¬ 
vadavo iš vyskupo priklausomybės. Kai Kristijonas pateko 
prūsams į nelaisvę, ordinas tuo metu pasirūpino gauti popiežiaus 
ir imperatoriaus raštus, kuriais visos teisės nukariautiems kraš¬ 
tams buvo pripažintos ordinui. Grįžęs iš nelaisvės vyskupas vos 
pajėgė išsikovoti sau teisę gauti l /3 visų ordino nukariaujamų 
žemių. Šia teise vyskupai naudojosi visą laiką; pav., kai vėliau 
buvo kuriamos kitos vyskupijos, tiesioginei vyskupų valdžiai vi¬ 
suomet būdavo duodama maždaug l /3 visos vyskupijos ploto. 
Tuo būdu, greta ordino komturijų, krašte dar buvo vyskupų val¬ 
domų kunigaikštijų (Kulmo, Pamedės, Varmijos ir Sembos), bet 
ordino galybės laikais nesusipratimų dėl to nebekildavo, nes 
vyskupais būdavo skiriami tik ordino nariai. 




2. Ordino valstybės visuomenė 


Visuomenės sluoksniai. Ordino užimtasis kraštas buvo val¬ 
džioje ordino brolių, turinčių ypatingas teises. Todėl pirmasis 
privilegijuotas luomas čia buvo ordino broliai. Jie ne¬ 
turėjo savo šeimų (buvo vienuoliai), savo dvarų, bet valdė, kaip 
ordino atstovai. Jie beveik visi buvo Vokietijos bajorų sūnūs. 
Vieniems mirštant, ateidavo kiti. Todėl su kraštu buvo susijusi 
pati ordino organizacija, o ne žmonės. Kitas aukštesnysis luo¬ 
mas buvo atėjūnai vokiečiai bajorai, kurie čia gavo 
dvarų ir kurių pareiga buvo padėti ordinui kariauti. Jų tarpe 
buvo vienas kitas senųjų prūsų bajoras, pasidavęs ordinui ir jam 
tarnavęs (jie buvo vadinami v i t i n g a i s ) . Ir iš jų, kaip ir iš atsi¬ 
krausčiusių vokiečių riterių, kai kurie įstodavo į ordiną. Be to, 
dar buvo taip pat atėjūnų vokiečių miestiečių ir vals¬ 
tiečių. Šie gyveno ordino, vyskupų arba riterių bajorų dva¬ 
ruose, kaip laisvi ūkininkai, ir turėjo tik mokėti tam tikrus mo¬ 
kesčius, padėti statyti pilis ir eiti į karą, kaip riterių tarnai (knech¬ 
tai). Didžiausią krašto gyventojų masę sudarė senieji krašto 
gyventojai, ordino vadinami vienu bendru vardu — prūsais 
valstiečiais. Tik maža jų dalelė buvo laisvieji ūkininkai, 
o daugumas jau XIII amž. buvo nelaisvieji baudžiauninkai. Jie 
turėjo dirbti ordino ar bajorų žemę, turėjo mokėti mokes¬ 
čius, o žygiuose turėjo dalyvauti, kaip nelaisvieji tarnai. Jie buvo 
visiškoje savo ponų valdžioje ir neturėjo teisės niekam pasi¬ 
skųsti dėl sunkios savo būklės, — vadinasi, gyveno taip, kaip 
Lietuvos valstiečiai gyveno tik nuo XVI amž. 

„Prūsai" ir „lietuviai" ordino valstybėje. Toksai buvo ordi¬ 
no valstybės socialinis vaizdas, kurs betgi taip atrodė tik vaka¬ 
ruose. Tačiau rytinėse valstybės žemėse, kur ordino valdžia 
buvo silpna, atrodė kiek kitaip. Čia nebuvo nei klestėjusių dvarų, 
nei miestų nei vokiečių kolonistų. Čia tebuvo tik pilių ir vienas 
kitas dvaras. Gyventojų buvo maža, ir tie buvo tik lietuviai. 
Dažnai čia atžygiuodavo su didelėmis kariuomenėmis Lietuvos 
kunigaikščiai, tačiau jie neįstengdavo išgriauti ordino pilių, ir 
todėl vietos gyventojai negalėjo nusimesti jungo. Kryžiuočiai 
jiems neleido susiorganizuoti ir turėti savo vadų; jie skurdo, ver¬ 
čiami tarnauti ordinui. Vietomis jie dirbo ordino dvarus, bet dau- 

gumas gyveno iš miško. Tik karams aprimus čia buvo kuriami 
dvarai, ir gyventojai buvo verčiami juose dirbti. Daugelis karų 
metu išbėgiojusių vietos gyventojų pradėjo grįžti atgal į savo 
tėvų paliktas sodybas ir virto ordino baudžiauninkais. 

Anksčiau ordinas visą savo kraštą vadino Prūsija, o jos 
gyventojus — prūsais: mat, taip vadinosi pačios vakariausios 
aisčių giminės, su kuriomis jis pirmučiausia susidūrė. Bet vėliau, 
pažinęs lietuvių valstybę, ordinas pamatė, kad ir jo nukariautose 
žemėse gyvena tie patys lietuviai. Todėl rytinėse savo valstybės 
žemėse kuriamuose naujuose dvaruose gyventojai jau buvo 
vadinami lietuviais. Bet klaidinga būtų manyti, kad šitie gy¬ 
ventojai daug kuo būtų skyręsi nuo anksčiau pavergtų vakarinių. 
Jie buvo tie patys aisčiai — lietuviai, tik šiek tiek skyrėsi kalbos 
tarme. O kad ordino žemėse mes ir toliau vis dar matome vie¬ 
nus valstiečius vadinamus prūsais, o kitus lietuviais, tai tas rodo 
ne jų tautybės, bet tik teisių skirtingumą. Kaip minėjome, tie 
lietuviai, kurie buvo anksčiau pavergti ir anksčiau buvo įterpti 



Klaipėda XVII amž. 

į vokiškojo ūkio santvarką, buvo vadinami prūsais, o tie, kurie 
buvo vėliau įterpti, — vadinami lietuviais, nes ordinas dabar jau 
žinojo jų tautybę. Pirmųjų pareigos jau buvo nusistojusios, o 
antrųjų buvo naujai nustatomos. Tačiau kai kuriems ir naujai 
kuriamuose dvaruose buvo duodamos „prūsų" teisės, todėl ir 
jie buvo vadinami prūsais. Tuo būdu ordino dokumentuose 
matome rytuose ir lietuvių ir prūsų, o vakaruose tik prūsus, 
nes ten naujų dvarų jau nebebuvo kuriama, ir valstiečių su nau¬ 
jomis teisėmis nebeatsirado. Todėl neteisinga būtų manyti, kad 
ordino žemėse lietuviai tegyveno tik toje srityje, kur veikė vad. 
lietuviškoji valstiečių teisė ir kur vėliau buvo provincija, va¬ 
dinama Lietuva (būtent Mažoji Lietuva). 

Beje, už M. Lietuvos ribų lietuvių (t. y. vad. prūsų) nuo XVI 
amž. jau beveik nebesutinkame, o M. Lietuvoje lietuviai tebe¬ 
gyvena dar ir dabar. Taip atsitiko dėl to, kad ten labai anksti 
buvo privežta vokiečių kolonistų, ir visi lietuviai suvokietėjo. 
Tuo tarpu Mažojoje Lietuvoje ilgą laiką svetimieji buvo tik 
ponai, o kolonistų daugiau buvo prigabenta tik XVIII amž.; 
pagaliau pati germanizacijos politika M. Lietuvoj tesustiprėjo 
tik į XIX amž. galą, todėl nė nespėjo čia suvirškinti visų lietuvių. 

3. Pavergtųjų aisčių būklė ordino valdžioje 

Ordino valstybė XIV — XV amž. buvo pavyzdingiausia Eu¬ 
ropoje. Ji turėjo puikiai organizuotą kariuomenę ir buvo turtin¬ 
gesnė už visas kitas valstybes. Ordinas varė plačią prekybą, 
jo miestai klestėjo, dvarai davė didžiules pajamas. Ordinas rū¬ 
pinosi ir savo gyventojais: buvo įkurta daugybė mokyklų, vie¬ 
nuolynų, ligoninių ir t. t. Tačiau visa tai buvo tik vo¬ 
kiečiams. Senieji krašto gyventojai buvo beteisiai bau¬ 
džiauninkai. Jie net neturėjo sau skirtų bažnyčių. Bažnyčios 
tebuvo tik pilyse ir miestuose, kurių apylinkėse gyveno vokie¬ 
čiai kolonistai. Vietos gyventojų kalba niekur nebuvo laikoma 
jokių pamaldų. Todėl kai XVI amž., kilus reformacijai, buvo 
įvedamos pamaldos vietos žmonių kalba, — čia neatsirado ją 
mokančių kunigų. Pamokslai buvo sakomi per vertėjus: ku¬ 
nigas sakydavo vokiškai, o kaimo seniūnas ar kitas kuris vals¬ 
tietis iš greta stovinčios sakyklos jo kalbą atpasakodavo lietu- 

viškai. Bet ordino laikais nė to nebuvo, ir žmonės, apie 150 
metų išgyvenę ordino valdžioje, tebebuvo pagonys. 

Senieji aisčiai, iš pradžių buvę laisvi, palengva buvo pajungti 
ir paversti baudžiauninkais. Jie neturėjo teisės gauti jokios vie¬ 
tos, neturėjo teisės gyventi miestuose ir vokiečių gyvenamuose 
kaimuose. Jie net negalėjo būti vokiečių tarnais. Savo kalba 
jie galėjo kalbėti tik namie, o vokiečiams net buvo uždrausta 
kalbėti su jais nevokiškai. Savaime suprantama, kad šitokioje 
beteisių vergų būklėje jie labai greit suvokietėjo. Bet ir suvo- 
kietėję jie platesnių teisių negavo. 

Tokio likimo sulaukė vakariniai aisčiai, anksčiau patekę į 
ordino santvarką. Tai buvo ordino vadinami prūsai. Tokie pat 
beteisiai buvo ir rytiniai aisčiai, kuriuos pats ordinas jau vadi¬ 
no lietuviais. Kai čia buvo sutvarkytas ordino ūkis, jie taip pat 
virto beteisiais baudžiauninkais. Čia buvo tik tiek geriau, kad 
nebuvo vokiečių kolonistų; be to, karai jau buvo pasibaigę, 
sukilimo pavojaus nebebuvo, todėl niekas į juos įtartinai nebežiū¬ 
rėjo ir paliko nesuvokietintus. Tuo būdu ordino laikais tik 
Mažoji Lietuva išvengė germanizacijos. 

4. Mažosios Lietuvos likimas ordinui žuvus 

Ordino galas. Po Tanenbergo mūšio ordinas pradėjo nykti. 
Palengva kilo nepasitenkinimas ordino valdžia net pačioje jo 
valstybėje, ir 1454 m. sukilę miestai, bajorija ir vyskupai pasidavė 
Lenkų karaliui Kazimierui. Norėdamas išgelbėti savo valsty¬ 
bę, ordinas dar kariavo su lenkais net 13 metų, bet pagaliau 
turėjo padaryti labai negarbingą taiką: 1466 m. Torno taika jis 
atidavė Lenkijai visą Pavyslį ir savo sostinę Marijenburgą, o 
magistras persikėlė į Karaliaučių ir prisiekė Lenkų karaliui va¬ 
salo ištikimybę. Tuo pat metu galingiausias ordino žemių vys¬ 
kupas (Varmijos) taip pat pasidavė Lenkijai. Tuo būdu ordino 
žemės labai sumažėjo (žiūr. I žemėlapį). 

Taip susilpnėjęs, ordinas išgyvavo dar 60 metų. Tačiau jo 
valstybė nykte nyko. 1519 m. magistras Albrechtas dar bandė 
išsivaduoti nuo priklausomybės Lenkijai, tačiau karą pralaimėjo. 
Tuo tarpu jo valstybėje labai paplito protestantizmas. Pa¬ 
galiau, Liuterio patariamas, Albrechtas pats perėjo į protestantiz- 

mą ir pasiskelbė Prūsijos kunigaikščiu, o ordino broliai virto 
paprastais dvarininkais. Lenkų karalius Zigmantas Senasis ta¬ 
tai pripažino, ir buvusi ordino valstybė patapo Lenkijos priklau¬ 
santi Prūsų kunigaikštija (1525 m., — žiūr. 205 psl.). 

Prūsijos susilieji¬ 
mas su Brandenbur¬ 
gu. Pirmasis Prūsijos 
kunigaikštis mirda¬ 
mas paliko nepilna- 
protį sūnų. Už jį val¬ 
dė globėjai, o jam mi¬ 
rus kunigaikštija ati¬ 
teko jo giminaičiui, 

Brandenburgo elekto- 
riui (1618 m.). Nuo 
to laiko ji jau buvo 
valdoma kartu su 
Brandenburgu iš Ber¬ 
lyno. Bet visą laiką 
Prūsai dar buvo Len¬ 
kijos lenas. Tik pir¬ 
mojo švedų karo 
metu Brandenburgo 
elektorius Fridrikas 
Vilhelmas, susidėjęs 
su Švedais, atsisakė 
nuo valstybės. Tatai 
buvo patvirtinta Oli- 
vos taikos traktatu 
(1660 m.). Antrojo 

Mažvydo katekizmas. 


švedu karo pradžioje elektorius Fridrikas I (1701 m.) pasiskelbė 
Prūsijos karalium. 

Prūsų karalystė tuo būdu buvo sukurta iš Brandenburgo 
ir buvusios ordino valstybės likučių. Abi tos dalys nesusisiekė 
— jos buvo perskirtos Lenkijos valdomojo Pavyslio žemių. Iš 
Prūsų paimtas karalystės vardas jau tada rodė, kad Berlyne 
sėdįs karalius galvoja savo galybę plėsti ne Vokietijos, o rytų 
link. Ir iš tikro pirmojo Lietuvos Lenkijos padalinimo metu 

Fridrikas Didysis sugebėjo sujungti abi savo valstybės dalis. 
Per antrą ir trečią Lietuvos ir Lenkijos padalinimą užgrobusi 
daug Lenkijos žemių, Prūsų karalystė pasidarė jau didelė vals¬ 
tybė ir po sėkmingo 1871 m. karo su Prancūzija sujungė savo 
valdžioje visą Vokietiją. Prūsija liko viena iš daugelio Vokie¬ 
tijos valstybių, bet jos karalius tapo drauge ir visos Vokietijos 
valdovu su kaizerio titulu. Po didžiojo karo žuvus imperijai, 
Prūsija išliko, tik nebėra jos karaliaus. 

Tuo būdu keisto istoriškojo likimo dėka maža aisčių kiltis 
— prūsai davė vardą plačiai ordino valstybei, o vėliau — dar 
platesnei galingajai Hohencolernų karalystei, ir dabar daug kas 
pasauly karingą šiaurės rytų vokietį vadina prūsu, nė nenuma¬ 
nydami, ką tas vardas reiškia. 

5. Mažosios Lietuvos lietuvių būklė XVI ir XVII amž. 

Valstiečių būklė ir 1525 m. sukilimas. Ir ordinui žlugus lie¬ 
tuviai pasiliko, kaip buvę, beteisiai baudžiauninkai. Vakaruose 
jie gyveno mišrai su vokiečiais, o rytinėse žemėse — beveik vieni. 
Kai 1466 m. dideli vakarinių ordino žemių plotai atiteko Len¬ 
kijai, ordino valstybėje lietuviai sudarė didžiausią gyventojų pro¬ 
centą, nes Lenkams tekusiose žemėse gyveno daugiausia vokiečiai 
kolonistai, lenkai ir jau nutautę prūsų kilties aisčiai. Bet lie¬ 
tuvių būklė nė tada nepagerėjo. Tiesa, tuo metu lietuviai jau 
mažai bebuvo vokietinami, bet užtat buvo dar labiau spaudžia¬ 
mi ekonomiškai. Juos spaudė ne tik ordinas, bet ir riteriai ba¬ 
jorai, kurie po 1454 m. sukilimo prieš ordiną pajuto savo galy¬ 
bę ir svajojo gauti tokias pat teises, kokias turėjo to meto Lenkų 
bajorai. Tad šituo metu neteko laisvės beveik visi laisvieji lie¬ 
tuviai ir vokiečiai valstiečiai. 1525 m. visi ordino žemių valstie¬ 
čiai sukilo, bet laisvės jie vis dėlto neatgavo: riterių bajorų ir 
neseniai kunigaikščiu pasiskelbusio magistro Albrechto kariuo¬ 
menė numalšino sukilimą. 

Kunigaikštis Albrechtas, tiesa, ketino pagerinti valstiečių 
būklę ir net panaikinti baudžiavą, bet jam tatai nepasisekė, ir val¬ 
stiečių būklė kaskart ėjo vis sunkyn. Šituo metu teisiniai skirtu¬ 
mai tarp vokiečių ir lietuvių valstiečių ėmė nykti: visi buvo lygiai 
spaudžiami. 

Lietuviškosios rašliavos pradžia. Kunigaikštis Albrechtas, 
įvedęs protestantizmą, norėjo jį ir sustiprinti. O protestantizmas 
tada visur buvo skelbiamas žmonių kalba. Todėl reikėjo įvesti 
lietuviškas pamaldas ir Mažojoje Lietuvoje, nes čia daugumas 
gyventojų kalbėjo tik 
lietuviškai. Tuo tarpu 
lietuviškai kalbančių 
kunigų beveik nebuvo. 

Pirmieji pamokslinin¬ 
kai paprastai kalbėda- 
davo per vertėjus. Tai 
matydamas, Albrechtas 
savo įkurtajame Kara¬ 
liaučiaus universitete 
paskyrė (1546 m.) 7 
stipendijas (vėliau pri¬ 
dėjo dar 5) lietuviams 
ruošti kunigais (iš viso 
stipendijų buvo 24). O 
pradžioje tikybiniams 
lietuvių reikalams buvo 
naudojamasi žmonėmis, 
atėjusiais iš Didžiosios 
Lietuvos. 

Pirmosios tikybi¬ 
nės lietuviškos knygos 
buvo paruoštos tų pa¬ 
čių ateivių iš D. Lietu¬ 
vos, būtent Abrao¬ 
mo Kulviečio, 1570 m. Mažvydo giesmynas. 

Stanislovo Ra- 

pagelionio, Martyno Mažvydo Vaitkūno ir 
kitų. Mažvydas išleido 1547 m. pirmąjį lietuvišką katekizmą ir 
kai kurias giesmes, kurių dalis buvo versta Rapagelionio ir Kul¬ 
viečio. Be to, jis dar išleido keletą kitų reikalingų tikybinių 
knygučių. Kiti jo darbą tęsė toliau. 

Prasidėjusi lietuviškoji rašliava Mažojoje Lietuvoje kles¬ 
tėjo iki XVII amž. vidurio. XVII amž. kraštas pateko į Bran- 

denburgo elektorių valdžią; šie lietuviškos rašliavos jau nebe¬ 
rėmė, ir ji sunyko. Tik atskirų kunigų rūpesčiu buvo išleista 
viena kita senojo katekizmo ar giesmyno naujoji laida. Ku¬ 
nigai daugumas buvo vokiečiai, ir todėl nemokėjo lietuviškai. 
Pamokslai vėl buvo sakomi per vertėjus; o kur dar buvo var¬ 
tojama lietuvių kalba, ten iš jos pasidarė biaurus žargonas. Pati 
valdžia XVII gale vėl pradėjo spausti lietuvius ir versti vo¬ 
kiečiais. 


P O S T I L L A 

Lietuvių kalba kunigaikš¬ 
čio kanceliarijoje. Gyventojų 
daugumui kitos kalbos nemo¬ 
kant, XVII amžiuje valdžia ėmė 
vartoti lietuvių kalbą ir savo kan¬ 
celiarijoje. Joje buvo keli lietu¬ 
viškai mokantieji raštininkai, ku¬ 
rie Mažosios Lietuvos visuome¬ 
nei skiriamus raštus rašė lietuviš¬ 
kai. Iš XVI amž. pabaigos ir 
XVII amž. pradžios tokių lie¬ 
tuviškų raštų yra likę net kele¬ 
tas. Su XVII amžium, apmirus 
rašliavai, išnyko ir lietuviškieji 
valdžios raštai, jie vėl atgijo tik 
su nauju lietuviškosios rašliavos 
pagyvėjimu XVIII amž. 


6. Lietuvių suvaržymai XVII amž. gale 

XVII amž. pradžioje (1618 m.) Mažoji Lietuva pateko 
Brandenburgo elektoriams. Tuo pat metu Vokietijoje prasidėjo 
audringi 30 metų karai. Ten viskas buvo sunaikinta, ir Berlyno 
ponai kaip įmanydami išnaudojo Prūsų kunigaikštiją. Netrukus 
ir Prūsų kraštas buvo švedų nuteriotas. O 1655—1660 m. Mažąją 
Lietuvą vėl nuteriojo švedų, lenkų ir lietuvių kariuomenės (žiūr. 
326 psl.). Nors po karo (Olivos taika) Prūsijos kunigaikštis 
buvo pripažintas nuo Lenkijos nebepriklausomu, tačiau tas gy¬ 
ventojų būklės nė kiek nepagerino; valstiečių būklė dar pablo- 

gėjo, nes kuriant karo sugriautą ūkį daugumas jų buvo verčiami 
baudžiauninkais. 

Šituo metu vėl buvo naujai pabrėžiamas ordino laikais bu¬ 
vęs skirtumas tarp vokiečių ir lietuvių valstiečių. Lietuviai vėl 
buvo laikomi žemesniaisiais žmonėmis: jiems buvo draudžiama 
nešioti tokiuos, kaip vokiečiai nešioja, apdarus, lietuviams tar¬ 
nams buvo įsakoma mokėti mažesnes algas, o jei kas mokėdavo 
tokias pat, kaip vokiečiams, būdavo baudžiamas kalėjimu. 

Tačiau visos šitos priemonės negalėjo 
išnaikinti lietuvių, nes krašte buvo maža 
vokiečių. Tuo tarpu jau buvo pristeigta 
daug parapijų, ir beveik visur pamaldos 
buvo arba vien tik lietuviškos arba mišros. 

Didelė lietuvių parapija buvo net Karaliau¬ 
čiuje. Nors lietuviškų knygų spausdinimas 
buvo ir labai sumažėjęs, tačiau nebuvo vi¬ 
siškai sustojęs; taip antai, 1653 m. D. Klei¬ 
nas išleido net pirmąją lietuvių kalbos gra¬ 
matiką, o 1666 m. — dvi giesmių knygas, 
kurios ėjo pagrindu vėlesnėms lietuvių liu- 
terionių giesmynų laidoms. Bet XVIII amž. 
pradžioje lietuviškumui Mažojoje Lietuvoje 
užėjo tikrai sunkūs laikai, nes po 1709— 

1710 m. maro į kraštą buvo privežta daugy¬ 
bė kolonistų vokiečių. Jie tad daugiausia ir suvokietino lietuvius. 

7. Mažosios Lietuvos lietuvių būklė XVIII amž. 

Maras. Didžiojo šiaurės karo metu Didžiojoje Lietuvoje ir 
Lenkijoje siautęs maras (žiūr. 384 psl.) 1709—1710 m. pasiekė 
ir Mažąją Lietuvą. Čia jis siautė kiek trumpiau, bet jo aukų 
skaičius buvo nepaprastai didelis. Apskaičiuojama, kad visoje 
Prūsų kunigaikštijoje maru mirė apie 150.000 žmonių. Po maro 
visam krašte liko net 10.834 visiškai tuščios sodybos. Iš jų 
8.411 buvo Mažojoje Lietuvoje, t. y. rytinėje Prūsų kunigaikš¬ 
tijos provincijoje, jau nuo 1600 m. vadinamoje Lietuva. Įsruties 
apskrity tuščių sodybų buvo net 4.620, Ragainės — 1613, Tilžės 
— 1307, Klaipėdos — 871. 

Kolonizacija. Marui aprimus, kraštas rados apytuštis, nes 
išmirė visų gyventojų. Be to, daugelis nuo maro išbėgiojo. 
Dabar nors daugumas ir grįžo į savo sodybas arba kūrėsi iš¬ 
mirusių vietose, tačiau ūkiui negalėjo pakakti darbininkų. To¬ 
dėl Fridrikas I, kuris nuo 1701 m. jau buvo karūnavęsis Prūsų 
karalium, paskleidė atsišaukimų į Vokietijos gyventojus, kvies¬ 
damas juos gyventi į savo valstybę, žadėdamas jiems pa¬ 
ramos ir visokių lengvatų. Kadangi tuo metu pietų Vokietijoje 
ir Šveicarijoje buvo persekiojami protestantai, tai daugelis jų 

mielai kraustėsi į Prūsi¬ 
ją. Tuo būdu į Mažąją 
Lietuvą atsikėlė apie 
20.000 pietų vokiečių 
(zalcburgiečių, švabų ir 
šveicarų). 

Lietuvių santykiai 
su kolonistais. Mažojo¬ 
je Lietuvoje nei kaimuo¬ 
se nei dvaruose anksčiau 
nebuvo vokiečių kolo¬ 
nistų; dabar lietuviai su¬ 
sidūrė su jais pirmą kar¬ 
tą. Kolonistams buvo 
duodamos geresnės gy¬ 
venimo sąlygos, jie ne¬ 
buvo varomi j baudžia¬ 
vą, tik turėjo mokėti čin¬ 
šą. Bet vis dėlto pra¬ 
džioje jiems buvo sun¬ 
ku įsikurti, nes ūkiui rei¬ 
kalingo inventoriaus 
daugumas neturėjo, o 
valdžia, nors ir buvo ža- 
™ izi • • dėjusi, tačiau visiems jo 

duoti neįstengė. Todėl 
iš pradžių jų nedaug teįsikūrė atskirais ūkiais: daugumas liko 
dvaruose arba ėjo bernauti pas lietuvius ūkininkus. Pirmieji jų 
savarankiški ūkiai buvo labai skurdūs, tik vėliau, valdžios glo- 

bojami, jie atsigavo ir išmoko ūkininkauti iš lietuvių ūkininkų. 
Iš karto jie buvo kurdinami, kur pakliuvo, bet vėliau buvo iš¬ 
leistas įsakymas jų nemaišyti su lietuviais, kad nesulietuvėtų; 
jie turėjo gyventi atskirais kaimais. Be to, jiems buvo uždrausta 
mokytis lietuviškai kalbėti ir lietuviškai reng¬ 
tis. Žodžiu, valdžia susirūpino, kad jie, įkurdinti lietuviškam 
krašte, nenutaustų, o būtų vokietybės atrama. 

Iš visur sugraibstyti kolonistai nepasižymėjo nei geru ūki¬ 
ninkavimu nei doru gyvenimu. Daugiausia tai buvo įvairūs ne¬ 
ramūs avantiūristai. Į Mažąją Lietuvą jie atnešė daug netikusių 
papročių — tinginiavimą, girtybę, muštynes ir ištvirkavimą. To¬ 
dėl lietuvių jie buvo laikomi blogais žmonėmis. Užtat ir didysis 
Mažosios Lietuvos poetas, Duonelaitis (1714—1780 m.), skun¬ 
džiasi, kad kolonistai užkrėtę kraštą visokiomis nedorybėmis, ir 
ragina lietuvius su jais nesusidėti. Tuo būdu viso krašto gero¬ 
vės pagrindas liko, kaip buvęs, lietuviškasis elementas. Tik 
valdžia tolydžio protegavo kolonistus, laikė juos privilegijuotais 
krašto gyventojais, nes jie buvo gera atrama germanizacijai. 


8. Lietuviškumas ir lietuvių kalba M. Lietuvoje XVIII amž. 

Lietuvių kalba bažnyčiose. Prigabenus į kraštą kolonistų, 
valdžia pirmiausia susirūpino ūkio reikalais, nepamiršdama bet¬ 
gi nė švietimo, kurs čia buvo labai menkas. Iš pačių lietuvių 
apsišvietusių žmonių nebuvo, nes baudžiauninkai negalėjo mo¬ 
kytis; o kunigai beveik visi buvo lietuviškai pramokę vokiečiai 
(į kunigus einančius baudžiauninkus atleisdavo, bet tokių buvo 
labai maža). Tuo tarpu buvo įsteigta apie 20 naujų parapijų, 
bet visur pirmosios pamaldos buvo vokiškos, o tik antrosios 
lietuviškos. Tiktai Karaliaučiuje, Tilžėje ir Klaipėdoje buvo po 
bažnyčią, kur pamaldos buvo vien tik lietuviškos. Mal¬ 
dingieji lietuviai dažnai eidavo į vokiškas pamaldas, nes lie¬ 
tuviškos būdavo laikomos nepatogiu laiku. Jie ten nieko negalė¬ 
davo suprasti, bet nedaug ką tesuprasdavo ir per lietuviškas pa¬ 
maldas, nes kunigai kalbėjo labai darkyta lietuvių kalba. Lie¬ 
tuviškų knygų jau beveik nebespausdino, tad kunigai vartojo 
savo pačių nežmoniškai išverstus katekizmus ir maldinės knygas. 

Mokyklos. Tvarkant krašto ūkį, tuojau po kolonizacijos 
buvo susirūpinta ir švietimu. Mokyklų krašte buvo jau iš seno; 
dar daugiau jų atsirado ypač nuo 1568 m., kada buvo įsakyta 
prie kiekvienos bažnyčios laikyti po mokyklą. Vėliau tuo pat rei¬ 
kalu buvo išleista dar daugiau įsakymų, tad mokyklų buvo 

daugely vietų. Bet 
tai tebuvo papras¬ 
tos kaimo mokyk¬ 
lėlės, kuriose mokė 
valstiečių pirkelėse, 
jų pačių išlaikomi, 
dažniausiai kaimo 
siuvėjai. Žinoma, 
kad jose nedaug te¬ 
išmokydavo. Todėl 
dabar buvo susirū¬ 
pinta pertvarkyti 
mokyklas. 

Pirmasis kara¬ 
liaus skirtas mo¬ 
kyklų prižiūrėto¬ 
jas, L y s i u s , bu¬ 
vo sumanęs visose 
mokyklose įvesti 
vokiečių kalbą ir 
tuo būdu visus lie¬ 
tuvius suvokietinti. 
Bet pačių kunigų 
tarpe kilo nepasi¬ 
tenkinimas; jie rei¬ 
kalavo nenaikinti 
lietuvių kalbos. 
Mat, vokiečiai kunigai pabūgo dėl savo vietų: jų, lietuviškai mo¬ 
kančių, buvo nedaug, todėl jiems visiems buvo garantuotos vietos 
(po tėvo jas visada gaudavo sūnūs); lietuvių kalbai išnykus, būtų 
atsiradę daugybė jiems konkurentų, ir būtų buvę sunku išsilai¬ 
kyti vietose. Be to, buvo ir tokių kunigų, kurie palaikė lietuvių 
kalbą, gindami šventas jų teises. Tuo būdu Lysiaus sumanymas 



Kaimo mokykla Mažojoje Lietuvoje. 

nepavyko. O bendrosios valdžios pastangos pakelti švietimą 
labai teigiamai atsiliepė ir lietuviams. 

Lietuviams kunigams ruošti prie Karaliaučiaus universiteto 
buvo įsteigta speciali seminarija (1725 m.). Kita tokia semi¬ 
narija buvo įkurta Halėje (Brandenburge), bet ši gyvavo neilgai 
(1727—1765 m.). Tiesa, ir tose seminarijose mokėsi beveik vieni 
vokiečiai, o Halėje — net visiškai ne Mažosios Lietuvos kilimo 
žmonės, bet vis dėlto jos lietuviškai pramokydavo: iš jų išėję 
kunigai laikydavo pamaldas, nors ir darkyta, lietuvių kalba. 

Mokyklose taip pat buvo palikta lietuvių kalba. O mo¬ 
kyklų tuomet jau buvo gana daug pristeigta: buvo pastatyta 
arti 300 naujų mokyklų namų, ir visur lietuviškose srityse buvo 
mokoma lietuviškai. Mokytojais jose dažniausiai būdavo tie pa¬ 
tys siuvėjai; juos išlaikydavo iš dalies valdžia, o iš dalies vaikų 
tėvai. Mokykla išbuvo lietuviška iki XIX amž., kada užėjo nauja 
vokietinamoji banga, ir lietuvių kalba iš pradžių buvo suvaržyta, 
o paskui ir visai pašalinta iš mokyklų; tik šiaip taip ji dar laikėsi 
bažnyčiose. 

Naujas lietuviškosios rašliavos suklestėjimas. Kilus reakcijai 
prieš vokietinamąsias pastangas ir prikū- 
rus mokyklų, tuojau buvo susirūpinta 
leisti knygas, kurios nuo XVII amž. vi¬ 
durio visiškai nebesirodė. Vėl buvo iš¬ 
leista naujų katekizmų, giesmynų ir ki¬ 
tokių knygų. Įkurtos Halės seminarijos 
reikalams docentas Haackas 1730 m. iš¬ 
leido lietuvišką žodyną ir gramatiką, o 
tėvas ir sūnus Rugiai (Pilypas ir Povi¬ 
las) išleido moksliškų raštų, keliančių 
lietuvių kalbos gražumą, ir paskelbė ke¬ 
letą vokiškai išverstų lietuvių liaudies 
dainelių. Į jas tuoj atkreipė dėmesį ir 
jomis susižavėjo to meto vokiečių au¬ 
toritetas Lesingas, paskui — Herderis ir 
Goethė. O tas jų susižavėjimas veikiai 
paskatino ir kitus tirti lietuvių tautosaką. Kaip tik tuo pačiu metu 
Mažojoje Lietuvoje gyveno pirmasis didis lietuvių poetas K. 
Duonelaitis (1714—1780 m.) ir nemaža kitų veikėjų. Žo- 

džiu, XVIII amžius — Mažosios Lietuvos rašliavos klestėjimo 
laikai. 1726—1775 m. ten buvo išspausdinta apie 50 naujų knygų 
(aniems laikams tai buvo jau gana didelis skaičius). Bet, deja, 
su XVIII amž. tas rašliavos sąjūdis apmirė. Paskutiniai tos rūšies 
darbai buvo Karaliaučiaus profesoriaus Rėzos; jis išleido 
dar trečią Šv. Rašto leidimą, pirmą kartą paskelbė Duonelaičio 
raštus (1818 m.) ir išleido liaudies dainų rinkinį (1825 m.). Baž¬ 
nyčios prieglobstyje rašliava M. Lietuvoje jau niekad nebeatgijo. 
Naujas lietuviškasis sąjūdis, kuris truko iki pat mūsų laikų, ten 
prasidėjo tik XIX amž., kai su germanizacijos pastangomis jau 
ėmė kovoti pasauliniai lietuviai inteligentai. 

9. Lietuvių vokietinimas XIX amžiuje 

Vokietinamieji veiksniai. Mažosios Lietuvos lietuvių tikra¬ 
sis vokietinimas prasidėjo tik XIX amž. Tuo metu lietuvių 
kalba buvo visiškai išstumta iš gyvenimo: ji buvo pašalinta 
iš mokyklų, iš teismų, iš visų valdžios įstaigų ir net buvo šali¬ 
nama iš bažnyčių. Be to, lietuviai buvo pradėti sąmoningai vo¬ 
kietinti ir per kariuomenę: paimti į kariuomenę jie buvo tyčia 
išvežami į tolimus Vokietijos kraštus, kur noromis nenoromis 
turėjo išmokti vokiškai. Žodžiu, kur tik lietuvis susidurdavo 
su valdžios ar šiaip viešosiomis įstaigomis, visur jis būdavo vo¬ 
kietinamas. 

Pagaliau atsirado ir kitų sąlygų vokietėti. XVIII amž. gale 
buvo pradėta naikinti baudžiava. Iš karto ji buvo panaikinta 
tik karališkuose dvaruose, o 1807 m. — ir visur kitur. Tada ir 
lietuviai tapo laisvaisiais žmonėmis. Bet išvargę lietuviai bau¬ 
džiauninkai tebebuvo labai neturtingi; be to, jie turėjo išpirkti 
gautąsias žemes, ir todėl pasiliko priklausomi vokiečių ponų. 
Kadangi vokiečiai ponai vadovavo visam gyvenimui, tai lietu¬ 
viai turėjo mokytis vokiškai, kad galėtų su jais susikalbėti. Be 
to, jie turėjo rūpintis susilyginti su proteguojamuoju valstiečių 
kolonistų sluoksniu; todėl, tik panaikinus baudžiavą, padaugėjo 
mišrųjų lietuvių vokiečių vedybų, atsirado mišrųjų šeimų, kuriose 
greit būdavo pamirštama lietuvių kalba. 

Karalius ir lietuviai. Vokietėjimas ir vokietinimas nebuvo 
visą laiką vienodas ir XIX amž., — būtent pirmoje to amžiaus 


616 . 



pusėje karštai rūpinosi vokietinimu tik patys Mažosios Lietuvos 
vokiečiai, o antrojoje pusėje to ėmėsi ir pati centro valdžia. 

Pačioje Mažojoje Lietuvoje XIX amžiaus pradžioje atsi¬ 
rado įžymių žmonių nelietuvių, kurie rūpinosi lietuviais ir jų kal¬ 
ba ir pripažino jai visišką teisę gyvuoti. 1800 m., savo prakal¬ 
boje Milkės žodynui, tą pareiškė ir garsusis Karaliaučiaus filo¬ 
sofas Kantas. Anot jo, valstybė esanti reikalinga tokių kilnių, 
padorių žmonių, kaip lietuviai, todėl jų kultūrinės teisės pa¬ 
laikytinos. Tokių lietuvių teisių gynėjų buvo ir daugiau. Bet 
tuo pat metu net viešai laikraščiuose jau buvo pradėtos svarstyti 
priemonės lietuviams suvokietinti. Pirmiausia buvo atkreiptas 
dėmesys į mokyklas ir pasiūlyta pašalinti iš jų lietuvių kalbą. 
Bet karaliai iš karto nelinko į šitą sumanymą; priešingai, jie 
net buvo pradėję globoti lietuvius. 

1807 m. Prūsų karalius Fridrikas Vilhelmas III, Napoleono 
I išvytas iš savo valstybės, kurį laiką gyveno Klaipėdoje (mat, 
jam buvo likęs tik Klaipėdos kraštas). Tuo metu jis geriau pa¬ 
žino lietuvius, jų papročius, gėrėjosi lietuvių dainomis ir džiau¬ 
gėsi jo šeimai rodomu palankumu. Todėl jis vėliau buvo įsa¬ 
kęs lietuvių gyvenamose srityse skirti valdininkus iš pačių lie¬ 
tuvių. O kadangi mokytų lietuvių tuomet nebuvo, tai karalius 
įkūrė 6 stipendijas, kurios turėjo būti skiriamos 6 parinktiems 
lietuviams teisei studijuoti, kad šie galėtų būti skiriami valdi¬ 
ninkais. Be to, buvo įsakyta juos taip mokyti, kad nesuvokie- 
tėtų. Tačiau šitas įsakymas niekad nebuvo įvykdytas. Tiesa, 
jis, atrastas archyvuose, 1844 m. buvo pakartotas ir Fridricho 
Vilhelmo IV; tuomet stipendijų buvo padvigubinta, t. y. jų 
buvo paskirta net 12. Bet vis dėlto nė šį kartą tasai įsakymas 
nebuvo įvykdytas, nes kaip tik tada valdžios organai Mažojoje 
Lietuvoje varė smarkią germanizaciją. Nors tuo metu karalius 
leido Tilžės gimnazijoje mokyti lietuvių kalbos, bet netrukus 
ji vis dėlto buvo pašalinta iš gimnazijos. 

Pašalinimas lietuvių kalbos iš mokyklų ir įstaigų. Karalius, 
norėdamas sustiprinti lietuvių prisirišimą prie vyriausiosios val¬ 
džios, rodė jiems savo palankumą. Bet administracijos organai 
ir mokytojai, kurie nemokėjo lietuviškai, tarė, kad lietuvybės 
globojimas būtų nusikaltimas vokiškajai valstybei, todėl kaip 
įmanydami ją slopino. 

Administracijos organai pirmiausia puolė mokyklas. Dar 
1802 m. buvo paruoštas smulkus vokietinimo planas. Jį atmetus, 
1814 m. tolimosios Ienos laikrašty pasirodė iš Gumbinės nu¬ 
siųstas anoniminis straipsnis, reikalaująs išnaikinti 
lietuvių kalbą, nes jos vartojimas mokykloje trukdąs 
krašto kultūros pažangą: mokykloms, esą, vien dėl to negalima 
parinkti geresnių mokytojų, kad į jas reikią skirti lietuviškai mo¬ 
kančius. Lietuvių tesanti tik maža saujelė; jų kalbą palaiką tik¬ 
tai kunigai, kurie būtinai norį savo parapijas palikti lietuviškai 
mokantiems sūnums. Tuo būdu parapijos paveldėjamuoju keliu 
einančios iš tėvų į vaikus. Todėl, esą, negalima parinkti nė tin¬ 
kamesnių kunigų. Bet tuojau atsirado ir karštų lietuvių kalbos 
gynėjų (prof. Rėza, kunigas Ostermejeris, mokytojas Gizevijas); 
laikraščiuose prasidėjo karštas ginčas, ir lietuvių kalba šį kartą 
buvo apginta. Tačiau neilgam. Tais pačiais 1844 metais, kai 
karalius Fr. Vilhelmas IV pakartojo raštą dėl lietuviams skiriamų¬ 
jų stipendijų ir leido Tilžės gimnazijoje dėstyti lietuvių kalbą, — 
Gumbinės apygardos mokyklų tvarkytojas išleido įsakymą vi¬ 
siškai išmesti lietuvių kalbą iš mokyklų. Tik Tilžės gimnazijos 
lietuvių kalbos mokytojo, didelio lietuvių bičiulio, mozūro 
Gizevijo rūpesčiu, tas įsakymas, priešingas karaliaus nusistaty¬ 
mui, buvo iš dalies atšauktas: karalius įsakė lietuvių kalbą gim¬ 
nazijoje palikti. Bet į pradžios mokyklas ji jau nebebuvo grą¬ 
žinta; tik kai kur jose dar buvo laikinai paliktos lietuviškos ti¬ 
kybos pamokos. Naujais (1865, 1872 ir 1873 m.), jau paties švie¬ 
timo ministerio, įsakymais, lietuvių kalba buvo iš¬ 
mesta iš mokyklų visoje Mažojoje Lietuvo¬ 
je. Į lietuvių skundą 1874 m. ministeris nesislėpdamas atsakė, 
kad valdžia iš tikro esanti nusistačiusi išnaikinti 
lietuvių kalbą. Ir tikrai 1876 m. buvo išleistas net spe¬ 
cialus įstatymas, kuriuo vienintele valstybine kalba buvo pa¬ 
skelbta vokiečių kalba. Tiesa, atskiru karaliaus (kaizerio) 
raštu vietos žmonių kalba buvo leista vartoti mokyklose ir įstai¬ 
gose dar 20 metų, bet tatai pasiliko tiktai popieriuje, nes niekas 
iš vokiečių valdininkų jos jau nebesistengė išmokti. Lietuvių 
kalba dar liko daugely bažnyčių ir šeimose, bet labai greit 
ji ėmė nykti ir tenai: pirmoji karta dar liko lietuviška, antroji 
jau mokėjo vokiškai, o trečioji dažniausiai jau nebemokėjo lietu- 

viškai. Panaši Mažosios Lietuvos būklė anapus Nemuno tebėra 
dar ir dabar. 

Centro valdžios vokietinamoji politika. Kaip matėme, Ma¬ 
žoji Lietuva buvo galutinai apvokietinta, kai vietos vokiečių 



Lietuvių gyvenamosios sritys Mažojoje Lietuvoje 
pagal vokiečių davinius. 

Tamsiausiam plote, pagal 1897 m. surašinėjimo davinius, lietuvių buvo 50% 
su viršum. Šviesesniam plote, apriestam taškais, bažnyčiose tada dar tebebuvo 
lietuviškos pamaldos; o stambia linija apibrėžtam plote lietuviškos pamaldos 

dar tebebuvo 1719 m. 

pastangas parėmė centro valdžia. Pirmoje XIX amžiaus pusėje 
Berlyno valdžia vietos administracijos organų darbų neparėmė: 
karalius buvo patenkintas lietuvių paklusnumu, ir todėl atsidė¬ 
kodamas net rūpinosi lietuvybės išlaikymu. Lietuvybės gynėjai, 
prašydami neskriausti lietuvių, visada rėmėsi ta jų ištikimybe 
valdžiai. Centro valdžia, norėdama palaikyti šitą lietuvių prisi¬ 
rišimą, leido jiems Karaliaučiuje net lietuvišką laikraštį „Kelei¬ 
vį" (nuo 1849 iki 1880 m.). Jį redagavo didelis lietuvių kalbos 
žinovas, Karaliaučiaus lietuvių seminarijos profesorius Kur¬ 
šaitis. Vienintelis „Keleivio" tikslas buvo išsaugoti lie¬ 
tuvių ištikimybę valdžiai ir valdančiajam 
sluoksniui. Jo tad dėka vėliau, renkant parlamentą, lietu¬ 
viai paprastai balsuodavo už vokiečius dvarininkus. Taigi šis 
lietuviškas laikraštis marino lietuvių tautišką susipratimą, kvėpė 
jiems pasitikėjimą valdžia, ekonomiškai stipriu vokiečių sluoks¬ 
niu, ir susipratę, lietuvių statomi kandidatai nebegaudavo balsų. 

Bet nuo XIX amž. vidurio ir centro valdžia ėmė remti ger¬ 
manizaciją. Ypatingai šitokia politika buvo vedama nuo vad. 
geležinio Prūsijos kanclerio, Bismarko, laikų, — ypač nuo 
tada, kai, po 1871 m. karo su Prūsija, Prūsų valdžioje buvo su¬ 
vienyta visa Vokietija. Tada buvo galutinai nuspręsta suvokie¬ 
tinti visas Vokietijos ribose esančias tautas, tada buvo išleisti ir 
visi minėti lietuviams skaudūs įstatymai bei įsakymai. 

10. Mažosios Lietuvos lietuvių kovos dėl savo teisių 

Lietuvių kalbos ir tautosakos tyrinėjimai prasidėjo kaip tik 
anais pačiais sunkiaisiais lietuviams laikais. Iš lietuvių tyrinė¬ 
tojų pats žymusis buvo „Keleivio" redaktorius Kuršaitis 
(f 1884 m.). Tai puikios lietuvių kalbos gramatikos, žodyno ir 
daugelio kitų raštų autorius. Nors jis ir buvo lietuvis, bet už 
savo tautiečių teises nekovojo. Kaip ir jo vedamas laikraštis, 
jis buvo visiškai ištikimas valdžiai ir dirbo tik savo mėgiamąjį 
kalbininko darbą. Kitas didelis lietuvių kalbos garbintojas bu¬ 
vo net ne lietuvis, o tikras vokietis Zauerveinas (f- 1904 
m.). Jis ne tiktai tyrė lietuvių kalbą, bet ir kovojo už lietuvių 
teises. Jis rašė daugely anuomet jau ėjusių lietuvių laikraščių, 
keldamas tautos susipratimą. Nors jis buvo ir svetimtautis, 

tačiau mums paliko garsiąją savo giesmę „Lietuviai esame mes 
gimę". Jo didžiausias nuopelnas buvo tas, kad į spaudžiamųjų 
lietuvių vargus atkreipė savo akį didysis Bismarko priešas, Vo¬ 
kietijos katalikų parlamentinės partijos — vadinamojo centro 
— vadas Windthorstas ir užtarė lietuvius. Maždaug tuo 
pat metu (1879 m.) buvo įkurta vokiečių mokslininkų draugija 
Litauische Literarische Gesellschaft, kurios tikslas buvo ty¬ 
rinėti nykstančią lietuvių kultūrą ir jų kalbą. Savo tyrinėjimų 
rezultatams skelbti ji įsikūrė specialų žurnalą. Draugija savo sta¬ 
tuto § 1 įsirašė šitokį darbo tikslą: „Surinkti ir išsaugo¬ 
ti mokslui visus kalbos, istorijos, tautosakos ir panašius 
duomenis, liečiančius Lietuvą ir lietuvius". Taigi ji nesirūpino 
kelti lietuvybės, o vien tik rinkti ir saugoti mokslo reikalui lie¬ 
tuviškosios kultūros palaikus. Mat, vokiečiai jau manė, kad 
lietuvių tauta išmirštanti, todėl skubėjo rinkti jos kultūros lie¬ 
kanas. Nors didelė daugybė Mažosios Lietuvos lietuvių iš 
tikro nutauto, bet vis dėlto pačių lietuvių tarpe atsirado susi¬ 
pratusių inteligentų, kurie kovojo dėl savo tautos, rūpinosi lie¬ 
tuvių tautišku susipratimu, dėjosi prie tautiškojo judėjimo Di¬ 
džiojoje Lietuvoje, o sukūrus nepriklausomąją valstybę, ėmė rū¬ 
pintis, kad būtų prie jos prijungta nors mažiausiai suvokietinta 
Mažosios Lietuvos dalis — Klaipėdos kraštas. Kaip matome, 
pagaliau tatai ir įvyko. 

Lietuvių rūpesčiai atgauti savo kalbos teises mokyklose reiš¬ 
kėsi ramiu būdu ir neišėjo iš prašymų ribų. Lietuviai, būdami 
nuo seno paklusnūs savo valdovams, reiškė nuolankumą kiek¬ 
viena proga ir dabar: karaliaus šeimos švenčių proga nuolat nu¬ 
vykdavo į Berlyną lietuvių delegacijos su ištikimybės pareiški¬ 
mais. Išleidus lietuvių kalbos draudžiamąjį įstatymą, jie ėmė kla¬ 
benti Berlyno valdžios įstaigų ir net valdovų rūmų duris, nurodi¬ 
nėdami, kad lietuvių kalbos uždraudimas labai neigiamai atsiliep¬ 
siąs tautos religijai ir moralei. Kai atskirų asmenų ir delegacijų 
rūpesčiai nieko negelbėjo, jie 1879 m. parašė kaizeriui peticiją 
ir surinko po ja net 16.400 parašų. Po dvejų metų buvo gautas 
atsakymas ir leidimas pirmuosiuose dviejuose pradžios moky¬ 
klos skyriuose mokyti tikybos, Šventojo Rašto ir bažnytinių 
giesmių ir lietuviškai. Bet kadangi mokyklose nebuvo lietuviš¬ 
kai mokančių mokytojų, tai ne visur buvo įvykdytas net šitas 

leidimas. Tada lietuviai vėl kreipėsi į kaizerį su nauja peticija 
(1882 m.), bet šį kartą jau nebegavo net atsakymo. To nepai¬ 
sydami, jie siuntė dar kelias naujas peticijas; 1982 m. buvo su¬ 
rinkta 19.000 parašų, o 1895 m. — net 27.000. Bet į 1892 m. pe¬ 
ticiją vėl nebuvo gauta atsakymo, o 1895 m. delegacija, nuve¬ 
žusi peticiją, net negavo audiencijos pas kaizerį; ją priėmė tik 
ministeris. Jis pažadėjo ištirti reikalą, patsai nuvykęs į vietą. 
Bet 1897 m. jis pranešė, kad kaizeris peticijos nepatenkinęs, nes 
valdžios surinktais duomenimis lietuviai nesą skriaudžiami. Ta¬ 
da Tilžėje sušauktas lietuvių susirinkimas pareiškė protestą prieš 
neteisingas informacijas ir prašė geriau ištirti reikalą. Pagaliau 
ministeris pats atvažiavo į M. Lietuvą. Jis truputį paguodė, 
truputį pažadėjo, ir tuo pasibaigė jo atsilankymas. Lietuviai 
veltui dar keletą kartų siuntė peticijas: valdžia nei grąžino į mo¬ 
kyklas jų prašomąją kalbą, nei davė 1844 m. lietuviams paskirtų 
12 stipendijų nei patenkino kitus jų prašomuosius dalykus. 

Mažosios Lietuvos lietuviai parlamentinėje kovoje. Parla¬ 
mentas (Landtag) Prūsų karalystėje buvo įsteigtas 1848 m., o 
1871 m. įvyko pirmieji rinkimai į visos vokiečių imperijos par¬ 
lamentą (Reichstag). Mažoji Lietuva buvo padalinta į 4 rin¬ 
kimų apygardas, kurios turėjo išrinkti po 2 atstovus į karalystės 
ir po 1 atstovą į imperijos parlamentą. Pirmuosius keliasdešimt 
metų lietuviai maža tekreipė dėmesio į rinkimus, ir atstovais vi¬ 
sada būdavo išrenkami vokiečiai (jų buvo dvi partijos, būtent 
senųjų tradicijų šalininkai — konservatoriai ir liberalai). Į Prū¬ 
sijos parlamentą rinkimai buvo taip sutvarkyti, kad lietuviams 
juose buvo sunku dalyvauti, nes iš rinkėjų buvo reikalaujama 
tam tikro cenzo. Pagaliau parlamentinė santvarka lietuviams 
buvo ir svetima: jie jautėsi esą ištikimi savo karaliaus valdiniai, 
jokios politinės kovos neprivalą. Tad veltui Kuršaičio „Ke¬ 
leivis" šaukdavo lietuvius uoliai dalyvauti rinkimuose. Jie dau¬ 
giau jais susidomėjo tik tada, kai buvo įvesti imperijos parla¬ 
mento rinkimai, kurie buvo visuotiniai ir tiesioginiai. Tačiau 
pirmieji lietuviai kandidatai gaudavo labai maža balsų, nes dau¬ 
gumas valstiečių tebebalsavo už vokiečių konservatorių kandida¬ 
tus. Mat, konservatoriai buvo daugiausia dvarininkai ir valdi¬ 
ninkai, t. y. žmonės, kurie reprezentavo lietuvių kaimiečių įprastą 
ištikimybę karaliui ir senajai tvarkai. Kadangi tuo pat metu 




buvo rašomos peticijos dėl lietuvių kalbos grąžinimo į moky¬ 
klas, tai konservatoriai, norėdami įsipirkti į lietuvių malonę, dė¬ 
josi pritarią tiems lietuvių rūpesčiams, o iš tikro parlamente lie¬ 
tuvių reikalų neužtardavo nė vienu žodžiu. 

Bet tuo metu jau pradėjo rastis vis daugiau lietuvių inteli¬ 
gentų, ėmusių rūpintis žūt būt išrinkti į parlamentą savo 
atstovų, kurie galėtų užtarti lietuvių reikalus. Kova buvo sunki, 
nes kaimiečių masės iš tradicijos linko prie vokiečių konserva¬ 
torių, kurie dėjosi tikraisiais krašto reikalų gynėjais. Šie lie¬ 
tuvius veikėjus skelbė esant tuos pačius liberalus, kurie esą ne¬ 
ištikimi karaliui, blogi patriotai ir ypač dėl to netinką atstovauti 
žemdirbiams, kad, būdami miestiečiai, reikalaują panaikinti pro¬ 
tekcinius muitus; juos panaikinus, esą, užplūsią ūkio produktai 
iš Rusijos, ir žemdirbystė Mažojoj Lietuvoj būsianti sugriauta. 
Be šito liberalizmo, lietuviai, esą, dar turį ir kitų blogybių: jie, 
esą, susidėję su lenkais ir Mažąją Lietuvą norį sujungti su Di¬ 
džiąja, t. y. norį ją atiduoti Rusijai. O tautiškai nesusipratu- 
sioms kaimiečių masėms tatai atrodė didelė blogybė. Vadovau¬ 
jantieji M. Lietuvos veikėjai iš tikro tada turėjo artimų ryšių 
su atgimstančiaisiais lietuviais Rusų valdžioje (jie padėjo spaus¬ 
dinti Rusų valdžios uždraustas lietuviškas knygas), tačiau jie 
šituo viešai nesigarsino. Priešingai, norėdami išrinkti savo kan¬ 
didatus, lietuviai veikėjai dėjosi tokiais pat konservatorais, tik 
žadėjo ginti lietuvių tautiškuosius reikalus. Po ilgos kovos jie 
vis dėlto laimėjo. 

Geriausiai sekėsi Klaipėdos apygardoje. Čia 1898 m. buvo 
išrinktas pirmas atstovas į imperijos parlamentą — Tilžės pirk¬ 
lys Jonas Smalakys. Kai, mandatui nepasibaigus, 1901 
m jis mirė, iš Klaipėdos jo vietoje buvo išrinktas kitas lietuvis 
— Mačiulis. Bet šis pasirodė esąs vokiečių draugas ir, susi¬ 
dėjęs su konservatoriais, lietuvių neužtarė nė vienu žodžiu. 1903 
m. Klaipėdos apygardoje vėl lietuviams pasisekė išrinkti savo 
kandidatą į karalystės parlamentą — kunigą dr. Gaigalaitį. 
1908 m. ir 1913 m. jis buvo išrinktas antrą ir trečią kartą ir iš¬ 
buvo atstovu iki pat didžiojo karo pabaigos. Tuo pat metu 
1913 m. iš Tilžės apygardos lietuviams pasisekė išrinkti savo 
kandidatą — dvarininką d r. Vilių Steputaitį (vokiečių 
okupacijos metu jis kurį laiką redagavo lietuviams skirtą laik- 

raštį „Dabartį"). Daugiau lietuvių atstovų nebebuvo nė vie¬ 
nam parlamente. Ne kažką galėjo padaryti ir tie. Nors retkar¬ 
čiais jie ir primindavo parlamente lietuvių reikalus, tačiau tas 
nepagerino būklės: Mažoji Lietuva ir toliau buvo vokietinama. 
Kad po didžiojo karo dar buvo išgelbėtas ir sujungtas su ne¬ 
priklausomąja Lietuva Klaipėdos kraštas, tai buvo nuopelnas 
kultūrinio vietos lietuvių veikimo, gaivinusio tautišką sąmonę ir 
subūrusio jėgas. 

11. Kultūrinė M. Lietuvos lietuvių veikla ir tautiško susipratimo 

augimas 

Tuo metu, kai valdžia nusistatė visiškai išnaikinti lietuvių 
kalbą, o vokiečiai mokslininkai įkūrė draugiją naikinamosios 
tautos palaikams surinkti, jau buvo prasidėjęs ir pačių lietuvių 
susipratimas. Jis tada jau reiškėsi ne vien peticijomis valdžiai ir 
kova dėl savo atstovų į parlamentą, bet ir kultūrine veikla. Kas¬ 
kart vis daugiau ėmė rastis laikraščių, atsirado pasiaukojusių 
veikėjų, ir ėmė kurtis lietuviškos draugijos. 

Laikraščiai. Pirmasis lietuviškas laikraštis Mažojoje Lie¬ 
tuvoje buvo tikybinio turinio. Tai buvo 1832 m. pradėtas leisti 
misijų laikraštis „Nusidavimai apie Evangelijos 
prasiplatinimą tarp žydų ir pagonių". Daugiau 
įtakos betgi visuomenei turėjo 1849—1880 m. su valdžios pa¬ 
rama prof. Kuršaičio leistasai „Keleivis". Jis buvo leidžiamas 
tam tikslui, kad užkirstų kelią tuo metu lietuvių tarpe plintan¬ 
čioms, Prūsų karalystėje įsigalėjusioms revoliucinėms idėjoms; 
todėl jis palaikė prūsiškąjį patriotizmą ir monarchizmą. Vėliau 
atsirado dar daugiau lietuviškų laikraščių; vieni iš jų gyvavo 
ilgiau, kiti trumpiau. Jų tarpe buvo ir tokių, kurie jau stojo ant 
grynai tautiško pagrindo, gynė tautiškus lietuvių reikalus, o nuo 
1878 m. Šerno redaguojamoji „Lietuviška C e i t u n g a " 
net ėmė skelbti bendrumą su Didžiosios Lietuvos lietuviais (mat, 
joje buvo pradėję rašyti ir vėlesnieji „Aušros" bendradar¬ 
biai). Bet prieš radikalųjį jos tautiškumą kilo nepasitenkinimas, 
ir redaktorius vėl pavertė ją paprastu informaciniu laikraščiu be 
jokios ideologijos. Tokio pat likimo susilaukė ir kitų laikraš¬ 
čių panašūs bandymai. Tuo būdu iki pat paskutiniųjų laikų 

Pirmasis lietuviškas laikraštis — „Nusidavimai apie Evangelijos prasiplatinimą 
tarp žydų ir pagonių". 

(1832 m. pradėtas leisti Tilžėje, tais pačiais metais perkeltas į Karaliaučių; 
sustojo tik didžiojo karo metu). 

Mažojoje Lietuvoje negalėjo pasirodyti laikraštis su aiškia tau¬ 
tiškąja ideologija. Tautiškoji veikla turėjo apsiriboti siaurutė¬ 
mis draugijomis, mažais artimų žmonių būreliais ir jų ryšiais su 
D. Lietuvos veikėjais. 

Draugijos. Jau nuo pat XIX a. pradžios visame krašte bu¬ 
vo daug religinių draugijų. Jos buvo gana stipri lietuvybės at¬ 
spara, nes stropiai saugojo lietuviškąsias pamaldas, lietu¬ 
viškąsias giesmes ir vartojo susirinkimuose savo kalbą; tačiau 
jos buvo grynai religiškos, laikėsi griežto paklusnumo dvasiškai 
ir pasaulinei vyresnybei ir tautišką kovą laikė nusikaltimu. Iš 
jų galima buvo gauti paramos tik peticijoms, — tik ko nors 
nuolankiai prašant. 

Susipratusių veikėjų grupė pradėjo kurti kitos rūšies orga¬ 
nizacijas, — kurios padėtų palaikyti ir ginti lietuvybę. Pirmoji 
tokia organizacija buvo 1885 m. Tilžėje įkurta „Birutės" 
draugija. Tuo tarpu, kai vokiečių Literatų Draugija turėjo tikslą 
konservuoti lietuviškosios kultūros kūrinius mokslo reikalams, 
„Birutės" tikslas buvo stiprinti lietuviškumą ir kel¬ 
ti tautišką sąmonę. Jos sumanytojai buvo Basanavi¬ 
čius, Šliūpas, Zauerveinas, M. Jankus, V. Bruožis, Mikšas ir 
nemaža kitų M. Lietuvos veikėjų. Iš karto draugija gyvavo 
gana sunkiai, bet, švęsdama savo dešimtmetį, ji suorganizavo 
didelę dainų šventę ir įkūrė Lietuvių Giedotojų 
Draugiją, kuri Vydūno (Storastos) vadovaujama tebegy- 



Mažosios Lietuvos lietuvaitės liaudies meno parodoje, Tilžėje, 1934 m. 

vuoja ir dabar. 1904 m. dr. Gaigalaičio buvo įkurta Klaipėdoje 
tikybinė lietuvių draugija, vardu „Sandara", kuri irgi tebe¬ 
gyvuoja, jungdama viso krašto lietuvius. Buvo dar įkurta ir 
mažesnių draugijų. Tačiau iki pat nepriklausomosios Lietuvos 

įkūrimo tautiškoji Mažosios Lietuvos lietuvių sąmonė nedaug 
tepraskaidrėjo. Klaipėdos kraštui prisijungus, tautiškas susipra¬ 
timas tenai stiprėja, bet anapus Nemuno daugybė lietuvių šeimų 
ir toliau labai vokietinamos; nepasiduoda germanizacijai tik 
nedidelė dalis susipratusių lietuvių. 

Žodžiu, ištisus amžius slėgęs vokiečių jungas nepajėgė nu¬ 
tautinti Mažosios Lietuvos iki pat paskutinių laikų. Tiesa, lie¬ 
tuviškasis žodis ten nebuvo niekad uždraustas: ten visada buvo 
galima spausdinti knygas (beje, ten lietuviai iki pat mūsų laikų 
jas spausdino ne lotynišku, bet gotišku šriftu). Tačiau nutau¬ 
tinimas ten ėjo kitokiu keliu. Ypač žiauri pasidarė germaniza¬ 
cija paskutiniais metais. Anksčiau ten galėdavo net prisiglausti 
Didžiosios Lietuvos veikėjai: spaudos draudimo laikais ten 
buvo spausdinama daugumas lietuviškų knygų, skirtų Didžiajai 
Lietuvai; ten buvo įkurtos net specialios lietuviškoms kny¬ 
goms spaustuvės (Mikšo, Jagomasto spaustuvės Tilžėje, Jankaus 
Bitėnuose). 

Dabar klaipėdiškiams lietuviams prasidėjo nauja veiklos 
gadynė. Tik likę vokiečių valdžioje užnemuniečiai lietuviai kenčia 
skaudžią priespaudą ir nežmonišką germanizaciją. 


12. Lietuvių būklė Mažojoje Lietuvoje šiais laikais 

Pokariniai Vokietijos tikslai ir Lietuva. Pralaimėjusi karą, 
Vokietija 1919 m. Versalio taikos traktatu buvo labai suvaržyta. 
Daugelis valstybių atgavo — vienos didesnius, kitos mažesnius 
Vokietijos seniau užimtų žemių plotus. Be to, Vokietija turėjo 
mokėti milžiniškas sumas karo nuostoliams padengti (reparaci¬ 
jas). Jos vidaus santvarkai prižiūrėti buvo paskirta valstybių 
nugalėtojų kontrolė; buvo apribotas jos kariuomenės skaičius 
ir suvaržytas ginklavimasis. 

Tačiau per keliolika pokarinių metų Vokietija jau spėjo 
atsigauti. Gyvendama ekonominius sunkumus, ji pirmučiausia 
svajoja atgauti kolonijas ir, gal būt, net plėstis rytų Europos link, 
kur tariasi rasianti savo didžiulei pramonei žalmenų ir vietos 
savo gyventojų pertekliui įkurdinti. Tad Lietuva rytuose yra 



viena iš tų valstybių, su kuria šitokiai Vokietijos ekspansijai 
pirmiausia tektų susidurti. O Lietuvos atgautasai Klaipėdos 
kraštas dar labiau jaudina kai kuriuos Vokietijos visuomenės 
sluoksnius. Visa akcija prieš Lietuvą Vokietijoje varoma, lyg 
užsistojant už tariamai spaudžiamus Klaipėdos krašto vokiečius. 

Vokietija, 1923—4 m. einant deryboms dėl Klaipėdos kraš¬ 
to prijungimo prie Lietuvos, tam prijungimui aktyviai nesiprie¬ 
šino. Dabar Vokietijos politika jau visiškai kitokia. Versalio 
traktato nuostatai Vokietijos jau žymiai sugriauti: ji jau liovėsi 
mokėjusi reparacijas, sulaužė nuostatus, apribojančius jos ka¬ 
riuomenės skaičių ir ginklavimąsi, sulaužė taip pat Lokarno su¬ 
tartį, kuria buvo įsipareigojusi Pareinėje (Prancūzijos ir Belgijos 
pasieny) nelaikyti kariuomenės ir nedaryti jokių karinių įren¬ 
gimų. Bet ligi šiol dar tebėra nesugriauti tie Versalio traktato 
punktai, kurie nustatė valstybių sienas. Galimas dalykas, kad 
Vokietija stengsis pralaužti ir tuos nuostatus. 

Apie sienos su Lietuva reviziją Vokietijos valdžia oficialiai 
dar nieko nekalba, bet užtat labai garsiai apie tai šaukia valdžiai 
artimos ir jos remiamos organizacijos. Esą, Klaipėdos kraštas 
neteisingai atiduotas Lietuvai — jis esąs vokiškas; lietuviai ten 
persekioją vokiečius, nesilaiką konvencijos nuostatų ir 1.1. 

Tiesa, prieš Klaipėdos vokiškumą labai aiškiai liudija tas 
faktas, kad dar daug lietuvių gyvena Vokietijos valdomoje Ma¬ 
žosios Lietuvos dalyje, anapus Nemuno. Todėl vokiečiai ėmė 
labai rūpintis išnaikinti lietuvybę anapus Nemuno ir remti vo¬ 
kiškumą Klaipėdos krašte. Už Nemuno lietuvybė be galo per¬ 
sekiojama: lietuviai veikėjai suvaržyti, dažnai visoki demon¬ 
strantai išdaužo jiems langus, o juos pačius sumuša. Ypač daug 
tenka nukentėti Tilžėje gyvenančiam rašytojui filosofui Vydūnui, 
kuris vadovauja vietos lietuviams. 

Be to, vokiečiai kaip įmanydami stengiasi Mažajai Lietu¬ 
vai suteikti vokišką išvaizdą. Todėl ten persekiojama ne tik 
lietuvių kalba, bet ir visa, kas yra susiję su Lietuvos ir lietuvio 
vardu. Taip antai, nuo amžių išlikę lietuviški vietų vardai kei¬ 
čiami vokiškais, ir t. t. Karaliaučius ir artimesnieji miestai yra 
pasidarę agitacijos centrais prieš Lietuvą. Į Rytprūsius iš visos 
Vokietijos daromos jaunimo ekskursijos; čia taip pat organi- 

zuojamos įvairios šventės ir kursai, kurių metu stengiamasi įkalti 
vokiečių jaunimui, kad jų tautos uždavinys — valdyti Rytus. 

Pastangos paneigti lietu¬ 
viškąją M. Lietuvos praeitį. 

Darant Versalio taikos sutartį, 

Lietuvos atstovai, reikalaudami 
sau Klaipėdos krašto, nurodi¬ 
nėjo, kad jis ir visa Mažoji Lie¬ 
tuva nuo amžių buvę lietuviš¬ 
ki ir kad vokiečiai ten esą atė¬ 
jūnai. Tai yra tokia aiški tiesa, 
kurios neneigė net patys vo¬ 
kiečių mokslininkai. Lietuvos 
atstovai tada ir rėmėsi vokiečių 
mokslininkų išvadomis, kurios 
prieš karą buvo vieningos. Ta¬ 
čiau pamatę, kad tie jų moksli¬ 
ninkų darbai panaudojami prieš 
juos pačius, vokiečiai dabar su¬ 
sigriebė jau ką kita įrodinėti. Jie 
dabar sako, kad seniau tarp 
Vyslos ir senosios Vokietijos 
Rusijos sienos gyvenusi atskira prūsų tauta. Kad vokiečiai čia yra 

atėjūnai, jie negali paneigti, ir todėl jie tatai nutyli, o tik įrodinėja, 
kad Mažosios Lietuvos senieji gyventojai buvę prūsai, ne lie¬ 

tuviai, ir kad todėl Lietuva toms žemėms, t. y. ir Klaipėdos kraš¬ 
tui, negalinti turėti jokių teisių. Esą, tik per karus su Lietuva 
Mažosios Lietuvos gyventojai — prūsai išbėgioję, ir tuščiuose 
ordino valdomuose plotuose buvę įkurdinti ateiviai iš Lietuvos. 
Taigi jie esą tik svečiai, atėję prašyti ordiną darbo ir duonos. 
Savaime aišku, kad tai tėra tik dabartinei vokiečių politikai pri¬ 
taikyta tezė, kurios neteisingumą jau rodo ir netikėtas jos 
atsiradimas. Tiesa, kad į vokiečių ordino, o vėliau į Prūsijos 
kunigaikščių žemes nubėgdavo lietuvių valstiečių, tik niekad jie 
ten nebėgo masėmis ir niekad jie ten negalėjo sudaryti gyven¬ 
tojų daugumos. Anais laikais visur valstiečiai bėgiodavo iš vie¬ 
nos valstybės į kitą; tad jų ne tik atbėgdavo iš Lietuvos į Prū¬ 
siją, bet ir iš Prūsijos į Lietuvą. 



Vydūnas (Vilius Storasta). 


Lietuvybė Klaipėdos krašte lig šiol išliko tvirtesnė, negu 
bet kurioje kitoje Mažosios Lietuvos dalyje. Daugumas krašto 
gyventojų čia tebėra lietuviai ir lietuviškai tebekalba, tačiau jų 
tautiškas susipratimas vis dėlto nėra stiprus. Lietuvių inteli¬ 
gentų čia tebėra nedaug, nes vietiniai ūkinikai nebuvo įpratę 
leisti savo vaikų į mokslą, tad ir dabar dar maža jų teleidžia. 
Krašto dvarininkai ir miestiečiai daugumas yra suvokietėję arba 
iš Vokietijos atsikraustę vokiečiai. Konservatyvūs vietos ūkinin¬ 
kai nuo prieškarinių laikų yra įpratę žiūrėti į turtingesniuosius, 
kaip į savo vadus, todėl ir dabar pasiduoda jų įtakai. Tuo 
tarpu tie vokiečiai vadai yra susirišę su Vokietija, klauso iš 
ten ateinančių nurodymų, iš Vokietijos gaunamais pinigais sten¬ 
giasi visokiais būdais palaikyti vokietybę ir svajoja sulaukti 
progos atplėšti tam lietuviškam kraštui nuo Lietuvos. 

Klaipėdos kraštą prijungus prie Lietuvos (1923 m.), daugu¬ 
mas ten buvusių vokiečių valdininkų, paskatinti iš Vokietijos, 
negrįžo į ją, bet liko vietoje gyventi. Už tai, kad jie negrįžo, 
Vokietijos valdžia jiems net mokėjo priedus prie algos. Tiems 
patiems vokietybės palaikymo tikslams buvo panaudojamos ir 
tos didelės sumos, kurias Vokietijos valdžia mokėjo daugeliui 
gyventojų, kaip atlyginimą už nuostolius, patirtus karo metu. 
Tačiau, kai tik kuris nors iš tokių pensininkų pasirodydavo 
vokiečiams nepalankus, tuojau tokiam nebemokėdavo pinigų. 
Be to, iš Vokietijos gautais pinigais buvo suorganizuotos eko¬ 
nominės draugijos, kurios duodavo ūkininkams paskolų, supir¬ 
kinėdavo iš jų gyvulius ir kitus ūkio produktus. Tos organi¬ 
zacijos ekonomiškai spaudė susipratusius lietuvius ūkininkus, 
neduodamos jiems paskolų, nepirkdamos iš jų ūkio produktų 
ir 1.1. Tuo būdu visi mažai tesusipratę lietuviai ūkininkai dė¬ 
josi prie vokiškų draugijų. 

Tačiau per rinkimus į krašto seimelį vokiečiai šitomis prie¬ 
monėmis dar nesitenkindavo: kiekvienų rinkimų metu kraštas 
dar būdavo užpilamas pinigais, o kartu būdavo paskleidžiami 
gandai, kad netrukus ateisianti vokiečių kariuomenė, ir visiems, 
kurie per rinkimus pasirodysią vokiečiams nepalankūs, būsią 
riestai. Tatai būdavo skleidžiama ne tik pačiam Klaipėdos kraš¬ 
te, bet tą patį kartojo ir visa Vokiečių (o ypač Karaliaučius) 
spauda ir radio stotys; o 1935 m. seimelio rinkimų išvakarėse 

labai atvirai Lietuvai pagrasino net patsai Vokietijos vyriausy¬ 
bės ir valstybės galva — Hitleris. Jo ta proga reichstage pasa¬ 
kytoji kalba buvo pakartotinai plokštelėmis transliuojama per 
radio. Aišku, daug kas jos klausėsi ir Klaipėdos krašte, ir visa 
tai veikė gyventojų mases. Šitokio spaudimo dėka į krašto sei¬ 
melį visada išrenkama daugumas vokiškųjų sąrašų atstovų. 
Taip antai, pastaruoju metu iš 29 seimelio atstovų vietų lietu¬ 
viškieji sąrašai telaimėjo vos 5. Kraštą valdančios direktorijos, 
šitokio seimelio sudaromos, dažnai klauso tik nurodymų iš Vo¬ 
kietijos ir varo tą patį vokietinamąjį darbą, kaip ir vokiškosios 
organizacijos. Nepaisydamos konvencijos, reikalaujančios, 
kad Klaipėdos krašto administracijoje būtų lygiomis vartojamos 
dvi valstybinės kalbos — lietuvių ir vokiečių, — iki pat pasku- 



Vyriausiasis Mažosios Lietuvos Gelbėjimo Komitetas, 

kuris paruošė Klaipėdos krašto sukilimą ir 1923 m. sausio 9 d. paskelbė 
manifestą į gyventojus. 

tiniųjų laikų direktorijos visiškai nereikalaudavo iš vokiečių val¬ 
dininkų išmokti lietuviškai; daugumas mokyklų mokė tik vo¬ 
kiškai, ilgai nebuvo mokoma lietuvių kalbos net Klaipėdos mo¬ 
kytojų seminarijoje, iš kurios išeina pradžios mokyklų mo¬ 
kytojai. 

Klaipėdos kraštas, perduotas Lietuvai, — pagal konvenciją, 
tvarkosi autonomiškai, o centro valdžiai ten atstovauja guber¬ 
natorius, kurio pareiga prižiūrėti, kad būtų vykdoma konven¬ 
cija, kad nebūtų nusikalstama Lietuvos valstybės konstitucijai 
ir kad nebūtų įžeidžiamas Lietuvos valstybės suverenumas. Mat, 
Klaipėdos kraštas yra Lietuvos valstybės dalis (kaip ir kiekviena 
kita jos provincija), tiktai decentralizuota, — vadinasi, turinti 
savotišką valdymosi aparatą, savotišką platesnę savivaldybę. 
Tačiau šitokiomis sąlygomis gubernatoriui visuomet buvo gana 
sunku Klaipėdos krašte ginti valstybės interesus. Pagaliau Klai¬ 
pėdos vokietininkai tiek įsidrąsino, kad net ėmė rengtis sukili¬ 
mui. Tada jau nebegalima buvo ilgiau belaukti, ir teko juos 
sudrausti, nors dėl to ir buvo užsitraukta Vokietijos rūstybė: 
ji tuojau ėmė spausti Lietuvą ekonomiškai, atsisakė pirkti Lie¬ 
tuvos prekes, ėmė daryti kliūčių Lietuvos prekių tranzitui į kitas 
valstybes, net ėmė trukdyti lietuvių tranzitinį pervažiavimą per 
Vokietiją. O visa tai atsitiko tik dėl to, kad lietuviai pagaliau 
pasiryžo nebeleisti vokietininkams griauti valstybės pamatų savo 
respublikoje ir ruošti sukilimo Klaipėdos krašte. 

Kai 1931 m. direktorijos pirmininkas Betcheris ir du seimelio 
nariai, nuvykę į Berlyną, ėmė tartis su Vokietijos vyriausybe, — 
to jau buvo per daug. Tada gubernatorius pirmą kartą atleido 
direktoriją be seimelio sutikimo. Dėl to konfliktas su Vokietija 
pasiekė aukščiausią laipsnį. Vokietijai reikalaujant, konvencijos 
signatarai (ją pasirašiusios didžiosios valstybės) iškėlė principinį 
klausimą: ar gali gubernatorius iš viso atleisti direktoriją? Byla 
buvo svarstoma Tautų Sąjungoje, o iš ten ji pateko į Tarptautinį 
Hagos Tribunolą, kur pasibaigė Lietuvos laimėjimu (1932 m.). 

Šis laimėjimas labai sustiprino pasaulio akyse Lietuvos 
valstybės teises Klaipėdos kraštui. Tačiau iš Vokietijos ragi¬ 
nami vokietininkai vis nerimo; pagaliau, išplėtę krašte pusiau 
kariškas organizacijas, jie ėmė ruoštis sukilimui. Iš Vokietijos 
nurodomos ir pinigais remiamos organizacijos (jų buvo pora) 
veikiai sustiprėjo. Tų organizacijų vadai — Neumanas ir Sasas 
— abudu tarp savęs lenktyniavo dėl įtakos vokietininkų tarpe, 
tačiau nepajėgė vienas kito nukonkuruoti. Jų vadovaujamos 
organizacijos paraleliai ruošėsi tam pačiam tikslui, ligi pagaliau 
jų veikimui buvo padarytas galas. Susekus daug inkriminuo- 

jamosios (nusikaltimo įrodomosios) medžiagos, visi svarbesnieji 
organizacijų vadai buvo areštuoti: jiems buvo iškelta byla už 
valstybės išdavimą. Daugelis jų teismo buvo pripažinti kaltais 
ir nubausti kalėti. Keletas jų, nužudę įtartą neištikimu savo 
draugą, buvo nuteisti mirti, tačiau valstybės prezidentas savo 
malonės aktu jiems bausmę pakeitė kalėjimu. 

Bylos metu surinktoji medžiaga aiškiai parodė visus vokie¬ 
tininkų išdavikiškus darbus ir jų iš Vokietijos gaunamą pa¬ 
ramą. Apie tai buvo plačiai rašoma viso pasaulio spaudoje, nes 
bylos metu į Kauną buvo privažiavę daugybė užsienio žurnalistų. 
Tuo tarpu vokiečių spauda visą laiką šaukė apie tariamus jų tau¬ 
tiečių persekiojimus. Po bylos santykiai su Vokietija dar labiau 
paaštrėjo. Norėdama suspausti Lietuvą ekonomiškai, Vokietija 
visiškai liovėsi pirkusi Lietuvos gaminius ir net ėmė daryti kliū¬ 
čių Lietuvos prekių tranzitui per Vokietiją. Tačiau nė šitos prie¬ 
monės negalėjo priversti Lietuvos atsisakyti nuo savo teisių. 
Vietoje nustotų Vokietijos rinkų buvo surastos kitos; ypatingai 
pagyvėjo prakybos ryšiai su Anglija. Tik 1936 m., padarius 
naują prekybos sutartį, Lietuvos prekyba su Vokietija iš dalies 
vėl atsinaujino. 

Lig šiol betgi nematyti visiško ramumo Klaipėdos krašte. 
Klaipėdos krašto gyventojai, ištisus amžius gyvenę atskirti nuo 
Didžiosios Lietuvos, be abejo, dar ne visi spėjo susiprasti esą vie¬ 
nos lietuvių tautos sūnūs. Tačiau jau matyti pragiedrulių: jų tarpe 
jau kuriasi lietuviškųjų organizacijų, ryšiai tarp Didžiosios ir 
Mažosios Lietuvos gyvėja — vieni kitus ima geriau pažinti ir 
suprasti. O tam susipratimui pagreitinti yra įsikūrusi speciali 
Lietuvos Vakarų Sąjunga, kuri tuo ypatingai rūpinasi. 


III. Lietuviai emigracijoje 

a. Emigracijos pradžia ir centrai 
1. Emigracijos pradžia 

Nėra pasauly nė vienos tautos, kurios visi nariai gyventų 
prie vieno daikto; visada atsiranda dalis, kuri išvyksta ieškoti 

geresnių gyvenimo sąlygų svetur. Vieni išvyksta tik kuriam lai¬ 
kui uždarbiauti, o kiti jau niekuomet nebegrįžta į savo kraštą. 

Savo tėvų žemėje dabar lietuvių tegyvena apie 3 mi¬ 
lijonus (apie 1 milijoną jų yra neišvaduotose Lietuvos žemėse), 
o išvykusių į svetimus kraštus yra apie 1 milijoną. Tik maža jų 
dalis tėra artimuose Europos kraštuose; daugumas yra iškeliavę 
į tolimus užjūrius, ypač į Ameriką. Kada lietuviai pradėjo kel¬ 
tis į svetimus kraštus, sunku susekti. Pirmieji lietuviai 
išeiviai atsirado jau labai seniai; dar pagoniškaisiais laikais jau 
vienas kitas lietuvis nusikraustė gyventi į vakarų Europą. Bet tai 
tebuvo tik atskiri asmens ar atskiros šeimos. Vėliau, kai 
buvo įvesta baudžiava, bėgo ieškoti geresnių gyvenimo sąlygų 
valstiečiai, o kai XVI — XVII amž. prasidėjo tikybinės kovos, 
bėgo svetur įvairūs sektantai, kuriems Lietuvoje kartais būdavo 
draudžiama savaip tikėti. Rusams užėmus Lietuvą, ypač po ne¬ 
pavykusių sukilimų pabėgdavo į Vakarus nemaža ir bajorų. Bet 
visi tokie išeiviai lietuviai nesusiburdavo į draugę: jie vykdavo 
į įvairiausius kraštus, tūlas iš jų grįždavo atgal, o kiti dažniausiai 
susiliedavo su vietos gyventojais ir nutausdavo. Visai ki¬ 
taip virto, kai antroje XIX amž. pusėje prasidėjo gausi valstiečių 
emigracija. 

Panaikinus baudžiavą, visi galėjo vykti, kur tik kam pa¬ 
tinka. Kadangi gyvenimas namie tuomet buvo labai vargingas, 
tad daugelis baudėsi ieškoti geresnių sąlygų svetur. Kaip tik 
tada pasklido žinia apie geresnį gyvenimą Amerikoje, ir dau¬ 
gumas ėmė plaukti tenai. Pirmieji ten vyko užnemuniečiai (su¬ 
valkiečiai), kurie anksčiau buvo atleisti nuo baudžiavos. Ne¬ 
trukus ten pradėjo važiuoti valstiečiai ir iš visos Lietuvos, — 
ypatingai po 1867 ir 1868 m. nederliaus, po kurio prasidėjo ba¬ 
das. Nuo to laiko lietuvių skaičius Amerikoje ėmė augte augti. 
Vieni ten vyko, slapstydamiesi nuo kariuomenės, kiti, slėpda¬ 
miesi nuo rusų persekiojimų už platinimą lietuviškų knygų ir 
t. t., tačiau daugumas ten ieškojo geresnio gyvenimo. Tai buvo 
dažniausiai bežemiai ir mažažemiai. Neretai siųsdavo savo sū¬ 
nus svetur uždarbiauti ir pasiturintieji ūkininkai. Kai kurie iš 
jų važiuodavo į Rusijos miestus arba į kaimynę Rygą, kai kurie 
patekdavo į kitus kraštus, bet daugumas vis dėlto vyko į Šiau¬ 
rinę Ameriką, t. y. į Jungtines Amerikos Valstybes, o iš dalies 

į Kanadą. Tuo būdu jau prieš didįjįkarą lietuvių buvo papli¬ 
tusių po visą pasaulį; bet gausiau susibūrusių tebuvo tik Šiau¬ 
rinėje Amerikoje. Naujoji pokarinė emigracijos banga daugelį 
lietuvių nubloškė į Pietinę Ameriką. 

2. Lietuviai Šiaurinėje Amerikoje 

Kiek lietuvių dabar yra Šiaurinėje Amerikoje, sunku tiksliai 
nustatyti: kiek išvykdavo iš Lietuvos, niekas nekotroliavo, kiek 
atvykdavo į Ameriką, iš pradžių taip pat nebuvo žymima. 
Iki 1899 m. visus įvažiuojančius lietuvius Amerikoje žymėdavo 
rusais. Nuo 1899 m. lietuviai ir latviai buvo skyrium žymimi, 
tačiau daugelis nesusipratusių lietuvių ir tuomet dar buvo žy¬ 
mimi lenkais arba rusais. Tuo būdu tiksliai negalima nustatyti, 
kiek jų atvyko net po 1899 m. Nuo 1921 m. įvažiavimas į 
J. Amerikos Valstybes yra suvaržytas, ir dabar ten maža be- 
atvyksta iš Lietuvos. Bet užtat prieš didįjį karą ten yra išvykę 
bent po keletą iš kiekvieno mūsų kaimo. Reta lietuvių šeima 
neturi ten giminių ar pažįstamų. Visus duomenis suėmus, ap¬ 
skaičiuojama, kad visose Jungtinėse Amerikos Valstybėse dabar 
gyvena apie 700.000—800.000 lietuvių. Dalis jų yra atvykę iš 
Lietuvos, o kita dalis yra gimę ten pat, Amerikoje. 

Daugumas lietuvių Amerikoje gyvena miestuose; žemės dar- 



Lietuvių tirščiau gyvenamos Šiaurės Amerikos sritys (apvestos linija). 

bu jų verčiasi tik maža dalelė. Kai kuriuose miestuose lietuvių 
gana apstu — bent po 10.000 (Worcestery, Mass .; Clevelande, 
Ohio), kitur po 15.000 (Filadelfijoj, Detroite, Pittsburge), Nau- 

jorke (Neu) Jork) jų yra apie 30.000, o Čikagoje (Chicago) net 
apie 100.000, t. y. beveik tiek pat, kiek ir Kaune. Be to, kai 
kuriose Amerikos srityse yra mažesnių miestų bei miestelių, 
kur lietuvių yra arti pusės visų gyventojų. Todėl tokiuose mies¬ 
tuose dažnai lietuviai patenka net į savivaldybės organus. Taip 
antai, 1923 m. Westwileje (Illinois štate) renkant burmistrą net 
nebuvo kito kandidato, kaip tik du lietuviai. 

Tačiau ne visose J. Amerikos Valstybių srityse lietuvių yra 
vienodai. Daugiausia jų yra Pensilvanijos ir Ilinojaus valsty¬ 
bėse (štatuose), — trikampyje tarp Bostono, Baltimores ir Čika¬ 
gos miestų. 


3. Lietuviai Pietinėje Amerikoje 

Iki didžiojo karo beveik visi lietuviai išeiviai važiuodavo 

į Šiaurinę Ameriką ir į Rusijos miestus. Po karo daugumas iš¬ 
eivių grįžo iš Rusijos kartu su karo pabėgėliais. Pirmaisiais ne¬ 
priklausomybės metais daugelis grįžo ir iš Amerikos. Nemaža 
jų apsigyveno Lietuvoje, bet kiti vėl sugrįžo atgal į Ameriką. 
Pasunkėjus gyvenimui, nuo 1921 m. J. Amerikos Valstybės labai 
suvaržė įvažiavimą. O kaip tik tuo metu, aprimus Lietuvos vi¬ 
daus gyvenimui, atsirado laisvų rankų, norinčių rasti darbo 
svetur. Negalėdami įvažiuoti į J. Amerikos Valstybes, daugu¬ 
mas keliavo į Kanadą, iš kur tikėjosi slapta įsigauti į J. Amerikos 
Valstybes, o kiti išsibaudė į pietų Amerikos kraštus. Ypatingai 
daug lietuvių atvyko į Braziliją. Kadangi Pietinėje Amerikoje 
dar tebėra daug neišnaudotos žemės, tai tenykštės valstybės 
ėmė masinti į save žmones. Taip antai, 1925 m. Brazilijos parla¬ 
mentas nutarė atlyginti laivų bendrovėms visas emigrantų per¬ 
vežamąsias išlaidas. Bendrovės tuojau įkūrė savo agentūras vi¬ 
suose kraštuose ir per kelerius metus nugabeno į Braziliją 100.000 
su viršum europiečių (mat, daug atsirado norinčių veltui va¬ 
žiuoti). Jų tarpe buvo ir keliolika tūkstančių lietuvių. Be laivų 
bendrovių nuvežtųjų, atvyko dar daug lietuvių ir savo lėšomis, 
ir dabar Brazilijoje lietuvių bus apie 50.000, nors prieš dešimtį 
metų jų ten labai maža tebuvo. 

Tuo pat metu, kai augo emigracija į Braziliją, daug lietuvių 
važiavo ir į Argentiną, Urugvajų ir į kitus Pietinės 
Amerikos kraštus. Tuo būdu Argentinoje lietuvių dabar skai¬ 
toma apie 30.000, Urugvajuje — apie 10.000 (kitur mažiau). 

Pietų Amerikoje lietuviai irgi labai neišsisklaidė; jie čia su¬ 
sibūrė apie kai kuriuos didžiuosius miestus, kur klimatas pa¬ 
lankesnis (mat, didžiosios P. Amerikos dalies klimatas tropiškas, 
lietuvių sveikatai netinkamas). Didžiausias lietuvių centras Bra¬ 
zilijoje yra Sao Paulo miestas ir jo apylinkės, Argentinoje — 
Buenos Airės ir Rosario miestai. 

4. Lietuviai kituose pasaulio kraštuose 

J. Amerikos Valstybėse ir Pietų Amerikoje lietuvių emi¬ 
grantų yra daugiausia. Bet jų yra ir kitose šalyse. Taip antai, 
jau nuo seno apie 10.000 lietuvių yra Kanadoje, apie 2.000 Af¬ 
rikoje (daugiausia Pietų Afrikoje), apie 1.000 Australijoje, apie 
20.000 Anglijoje ir Škotijoje. Nemaža jų yra ir Latvijoje (Ry¬ 
goje, Jelgavoje, Liepojoje), yra nuo senų laikų likusių Rusijoje, 
yra po truputį ir visose kitose šalyse. Iš viso svetur gyvenančių 
lietuvių yra apie 1 milijoną. Tie, kurie yra išsiblaškę po pasaulį 
mažais būreliais, savo istorijos negalėjo turėti, bet užtat gau¬ 
singi Amerikos lietuviai išeiviai turi savo praeitį. Be to, jie 
turėjo didelę įtaką ir pačiai Lietuvai. 

b. Jungtinių Amerikos Valstybių lietuviai 

1. Ekonominė J. Amerikos Valstybių lietuvių būklė 

Lietuvos išeiviai buvo paprasti kaimo žmonės darbininkai 
ir smulkūs amatininkai. Įvažiuodami į Ameriką, jie turėjo pa¬ 
rodyti 30—50 dolerių. Tai buvo valdžios reikalaujamas laidas, 
kad ateivis turės iš ko gyventi pradžioje, kol susiras sau darbo 
(daugiau pinigų retas kuris iš jų nusiveždavo). Tad lie¬ 
tuviai Amerikoje turėdavo pradėt gyventi iš penkių pirštų. 
Tik kiek užsidirbę, kai kurie imdavosi laisvų verslų: kas steigė 
krautuves, kas smukles bei valgyklas, kas vertėsi įvairiais ama¬ 
tais. Bet daugumas vis dėlto tapdavo paprastais darbininkais 

anglių kasyklose ir įvairiose dirbtuvėse. Lietuviai gausiai apsi¬ 
gyveno prie anglių kasyklų ir pramonės centrų. Vietomis jie 
užima ištisus miestų kvartalus. Ten jie turi įvairiausių savo 
įmonių ir amatininkų. Visi reikalai tenkinami savų žmonių: - yra 
lietuviškų krautuvių, kepyklų, smuklių, siuvėjų, kurpių, kirpėjų 
ir 1.1. Lietuviai taip pat steigia savas akcines bendroves. Vienos 
jų verčiasi statyba — stato lietuviams namus, kitos duoda pasko¬ 
las ir t.t. Žodžiu, Amerikos lietuviai stengiasi visus savo reikalus 
patys apsirūpinti. Kai kurie iš jų yra praturtėję ir turi nemaža net 
nekilnojamojo turto, kai kurie ten pat, Amerikoje, yra išėję 
aukštąjį mokslą ir verčiasi gydytojo, advokato, inžinieriaus ar 
kitokia praktika. 

Apskritai išeiviai į Ameriką išvežė daug lietuviškų jėgų, nes 
važiuodavo paprastai vyrai ir moterys pačiam savo tvirtume. 
Išvežė jie nemaža ir pinigų. Apskaičiuojama, kad į Ameriką 
įvažiavę lietuviai valdžios organams yra parodę apie 4 milijonus 
dolerių. Kai kurie išeiviai pinigų turėjo daugiau, negu buvo 
reikalinga parodyti. Tad pinigų iš Lietuvos į Ameriką buvo 
įvežta daug daugiau. Jei prie išvežtųjų pinigų dar pridėsime ke¬ 
lionės išlaidas ir Lietuvos išeivių išauginimo išlaidas, tai mūsų 
piniginiai nuostoliai Amerikos naudai bus labai dideli. Apskai¬ 
čiuojama, kad pačiai Lietuvai išauginimas ir įkurdinimas Ameri¬ 
kos lietuvių yra atsėjęs apie 5 milijardus litų. Tačiau išeiviai 
yra davę Lietuvai ir daug naudos. 

2. Lietuvių organizavimosi pradžia J. Amerikos Valstybėse 

Amerikos lietuvių santykiai su lenkais. Daugumas pirmųjų 
lietuvių išeivių nemokėjo nei skaityti nei rašyti. Todėl iš jų ne¬ 
buvo galima laukti tautiško susipratimo. Atvykdami jie žinojosi 
esą katalikai, atvykę iš „Polsčios". Kadangi pirmieji išeiviai 
buvo kilę iš Užnemunės, tai beveik tatai ir buvo teisinga, nes Už¬ 
nemunė tebebuvo „Lenkų karalystės" ribose. Svetur lietuviai, be 
abejo, lengviau sueidavo su lenkais katalikais, negu su kitais 
svetimtaučiais; lietuviai eidavo į lenkų bažnyčias, nes ir Lie¬ 
tuvoje daug kur buvo papratę girdėti lenkiškas pamaldas. Ne¬ 
trukus buvo įkurta bendrų lietuvių lenkų parapijų su bendrais 
kunigais lenkais arba lietuviais. 

Pirmosios organizacijos. Lietuvių visuomeninis judėjimas 
J. Amerikos Valstybėse iš pradžių taip pat buvo glaudžiai susijęs 
su lenkais; dažnai lietuviai arba jų draugijėlės dėjosi su Tau¬ 
tiškąja Lenkų Sąjunga, kuri buvo skelbiama esanti abiejų tautų 
organizacija. Atsirado draugijų, kurių jau vieni vardai rodė 
prisišliejimą prie lenkų, pavyzdžiui: Unija Lubelska, 

Lietuviškai Lenkiška Pašelpinė Draugystė 
arba Krola Wladyslawa Jagielly Draugystė. 
Buvo draugijų, turėjusių grynai lietuviškus vardus, bet lenkiškai 
rašytus įstatus, kuriuose būdavo akcentuojamas „broliškas su¬ 
gyvenimas" su lenkais. Arba štai vėl koks keistas vienos drau¬ 
gijos vardas: Towarzystwo Polskie Bratniej Po- 
mocy Šwiętego Jerzego, Patroną Litwy (Šven¬ 
to Jurgio, Lietuvos Patrono, Broliškosios Paramos Lenkų Drau- 

gija)- 

Lietuviškoji spauda Amerikoje atsirado 1874 m. Tačiau ir 
ji buvo toje pačioje lenkų brolybės dvasioje. Joje labai retai 
tepasitaikydavo aštresnis žodis prieš lenkus. Bet ilgainiui vis 
daugiau kildavo konfliktų su lenkais. Lietuviai bendrosioms pa¬ 
rapijoms rūpinosi gauti lietuvių kunigų, lenkai tam priešinosi. 
Būdavo atsitikimų, kad lietuvis kunigas būdavo išvaromas iš 
klebonijos, neįleidžiamas net į bažnyčią. Pagaliau bažnyčiose 
kildavo net muštynių su lenkais. Žodžiu, ir čia kartojosi tie 
patys reiškiniai, kaip ir daugely bažnyčių Lietuvoje. Per lietu¬ 
viškas pamaldas lenkai pakeldavo triukšmą, stengdavosi lietu¬ 
vius išvaryti iš bažnyčios, ir dažnai tekdavo šauktis policijos 

„Lietuviškojo Balso" pirmojo numerio antraštė. 

pagalbos. Tačiau lietuvių nusistatymas ginti savo teises nė kiek 
nemažėjo; jį dar labiau paskatino tautiškasis Amerikos lietu¬ 
vių judėjimas, ypač pagyvėjęs su 1883 m. atsiradusia „Aušra". 
Kaip tik tuo metu (1884 m.) atvyko j J. Amerikos Valstybes 
iš Lietuvos pabėgęs į Prūsus, o iš čia Prūsų valdžios ištremtas 
aušrininkas J. Šliūpas. Jis pasidarė viso tautiškojo lietuvių 
judėjimo vadas. Iš pradžių jis ėmė dirbti čia atrastoje lietuvių 
spaudoje kartu su veikėjais, palaikiusiais ryšius su lenkais. Bet 
1885 m. jau ėmė leisti savo laikraštį „Lietuviškąjį Bal¬ 
są", kurį jam tekdavo beveik vienam ir prirašyti, ir išspausdinti 
ir išplatinti. Per 4 metus, padedamas Lietuvoje ir Rusijoje gy¬ 
venančių lietuvių inteligentų, savo laikraštyje jis kėlė lietuvių 
susipratimą, ragino pačius lietuvius tvarkyti savo gyvenimą, o 
nesiglausti prie lenkų. Tą patį jis skelbė ir gyvu žodžiu savo 
prakalbose. Sunku jam buvo veikti, nes reikėjo kartu užsidirbti 

ir duonos. Pagaliau, 
ėmęs studijuoti gydy¬ 
tojo mokslus, jis turėjo 
net sustabdyti savo laik¬ 
raštį (1889 m.) Bet daug 
jau tada buvo jo nu¬ 
veikta. 

Lietuviškų parapijų 
kūrimas. Šliūpas ir tada 
jau buvo karštas laisva¬ 
manis. Dažni griežti iš¬ 
sireiškimai prieš Bažny¬ 
čią ir kunigus labai ken¬ 
kė jo veikimui. Dalis 
lietuvių visuomenės ven¬ 
gė bendrauti su bedie¬ 
viu. Bet jam lietuvybė 
vis dėlto buvo svarbesnė 
už laisvamanybę. Netu¬ 
rėdamas tokių pat atsi¬ 
dėjusių lietuvybės pla¬ 
tintojų Amerikos lietuvių kunigų tarpe, jis pasikvietė 
karštą patriotą kunigą A. Burbą (1889 m.), kuris jau 

buvo pasižymėjęs lietuvių teisių gynimu Vilniaus vyskupijoje. 
Kunigas Burba, eidamas išvien su laisvamaniu Šliūpu, Amerikos 
lietuvių tautiškam susipratimui turėjo nepaprastai daug reikšmės. 
Jis buvo gyvasis ryšys tarp katalikų ir laisvamanių, susibūrusių 
apie Šliūpą. 

Kai atvyko į J. Amerikos Valstybes kun. Burba, ten lietu¬ 
viškų parapijų dar nebuvo; buvo tik bendros lenkų lietuvių pa¬ 
rapijos. Lietuvių kunigų lenkai į jas neįsileisdavo. Jiems ne¬ 
sunku būdavo tatai padaryti, nes visos parapijos buvo įkurtos 
jų vardu, ir bažnytinė vyresnybė juos palaikė — lietuvių kunigų 
į tokias parapijas neskirdavo. 

Apsigyvenęs Plymute, kun. Burba įvedė lietuviškas pamal¬ 
das. Lenkai pradėjo kelti bažnyčioje triukšmą ir muštynes; pats 
kunigas Burba net buvo išvarytas iš klebonijos. Tada lietuviai 
nutarė įkurti Plymute visiškai naują parapiją. Tai buvo pir¬ 
moji lietuvių parapija Amerikoje (1889 m.). 

Vėliau jų ėmė rastis 
kaskart vis daugiau. 

Lietuviams pasisekė per¬ 
imti kai kurias mišrąsias 
parapijas, bet daugumas 
jų vis dėlto liko len¬ 
kams, nes jų vardu bu¬ 
vo įkurtos. Tuo būdu 
žuvo daug lietuvių įdėtų 
pinigų. 

Lietuviai, kurdami 
savo parapijas, nesu¬ 
skubo tuojau įkurti sa¬ 
vo kapinių. Vos įkūrus 
pirmąją lietuvių parapi¬ 
ją, mirė lietuvio Jono 
Kudirkos dvi dukrelės. 

Jos buvo palaidotos 
bendrose su lenkais ka¬ 
pinėse, kur ir anksčiau 
buvo laidojami lietuviai. 



Kun. Aleksandras Burba. 

(1855-1898 m.). 

Sužinoję tatai, lenkai iškasė mergaičių grabus ir išmetė už kapinių 
tvoros (už tai „kultūringieji patriotai", žinoma, buvo suimti ir 
pateko į kalėjimą). Paplitusi žinia apie šitą biaurų darbą be galo 
sujaudino lietuvius, ir dar labiau pagyvėjo skyrimasis nuo lenkų 
ir lietuviškųjų parapijų kūrimas. Deja, lietuvių atsiskyrimas nuo 
lenkų retai kur pasibaigdavo be triukšmo ir be muštynių; pasi¬ 
taikydavo net užmuštų. 

Dabar J. Amerikos Valstybėse jau yra apie 150 lietuviškų 
parapijų, kurios turi 60 milijonų dolerių turto ir išlaiko 70 su 
viršum lietuviškų mokyklų. Apskritai sava parapija Amerikoje 
pasidarė lietuviškojo gyvenimo centru. 

Lietuviškųjų parapijų steigimo nuopelnas priklauso sutartiniam 
Šliūpo ir Burbos veikimui. Juos abudu į bendrą darbą suvedė tik 
tautos meilė. Šiaip abu buvo visiškai priešingų nusistatymų: vienas 
buvo karštas laisvamanis, kiekviena pasitaikiusia proga puoląs ku¬ 
nigus, o kitas buvo energingas, niekam nenusileidžiąs kunigas. Ir 
vis dėlto jie gana ilgai veikė bendrai: kartu važinėjo po lietuviškas 
kolonijas, kartu vaikščiojo į susirinkimus, kur ragino lietuvius 
skirtis nuo lenkų. Kunigui Burbai daug kas prikišdavo jo drau¬ 
gystę su Šliūpu; jis visiems atsakydavo, kad Šliūpo bedievystės ne¬ 
reikią paisyti, bet, jei jis ką gera pasakąs, nereikią atmesti. Vieną 
kartą Burba rašė: „P. Šliūpas savo asmeniškomis pažiūromis nėra 
katalikas, bet jeigu jis, kaipo lietuvis, ką naudingo lietuvystei pa¬ 
rašo, o tas veikalas nesipriešina mūsų tikėjimui, tai su džiaugsmu 
turime priimti ir jam dėkoti: tautiškuose dalykuose turi būti visuo¬ 
meniška pažvalga, o ne asmeniška". 

Pasauližiūrų priešingumas galų gale vis dėlto padarė tai, kad 
jų draugystė pairo: jie ėmė vis dažniau ginčytis, ir Burba pagaliau 
Šliūpui parašė atsisveikinamąjį laišką: „Norėjau ir su bedieviais 
turėti modus vivendi tautiškuose dalykuose dėl labo savo vargs¬ 
tančios tėvynės. Teisybė, buvai kiek sustojęs šventą tikėjimą už¬ 
kabinėti, o tai ir vėl atgijo Tavo bedievystės apaštalavimas... O 
ką besakyti, kiek aš turėjau nukentėti priekaištų iš savo vientaučių 
dėl draugavimo su Tavimi. Jau mudviejų draugystės ryšiai per¬ 
trūko, nes ir pati lietuvystė ir katalikystė tai daryti verčia. Gerai 
man vienas inteligentas sakė, kai ketinau važiuoti į Ameriką: geriau, 
girdi, vanduo su ugnimi susitaikins, negu Tu su Šliūpu. Likie 
sveikas, tegul Tau Dievas padeda". Tačiau po šito laiško dar pra¬ 
ėjo ištisų pora metų, ligi jų bičiulystė galutinai iširo. 

3. Lietuvių draugijos J. Amerikos Valstybėse 

Savišalpos organizacijos. Lietuviai, atvykę į Ameriką, iš 
pradžių turėdavo daug vargo: kartais kai kurie negaudavo tuojau 
darbo, kitus užpuldavo ligos ir kitokios nelaimės, o nebūdavo 
kas padeda. Todėl, kur gyvendavo didesnės lietuvių grupės, 
tam tikslui buvo pradėtos steigti savišalpos draugijos. Jos pa¬ 
dėdavo vargo ištiktiems lietuviams ligos ar nedarbo metu, o 
kartais šelpdavo ir mokslą einantį jaunimą (ne vienas lietuvis 
tų draugijų pinigais baigė net aukštuosius mokslus). Jos pa¬ 
prastai turėdavo kurio nors Lietuvoje plačiai garbinamo šven¬ 
tojo, Lietuvos kunigaikščio ar žinomojo veikėjo vardą (šv. Ka¬ 
zimiero, šv. Jurgio, Gedimino, Vytauto, Daukanto, Kudirkos 
ir t. t.). 



Šv. Jurgio Kareivių Draugija Baltimorėje. 

Tautiškosios lietuvių organizacijos. Iš pradžios lietuvių 
draugijos neturėjo grynai tautiško charakterio; tik lietuviams ski¬ 
riantis nuo lenkų ėmė rastis organizacijų, kurioms rūpėjo kelti 
lietuvių tautišką susipratimą. Iš pradžių tos draugijos neturėjo 
jokio tarpusavio sąryšio, jokio bendrojo centro, o kai kurios 
net buvo susirišusios su Amerikos lenkų sąjunga. Tik lietu- 

viams pradėjus skirtis nuo lenkų, buvo imta rūpintis sujungti 
visus lietuvius į vieną organizaciją. Pirmutinis šitą reikalą iš¬ 
kėlė dr. Šliūpas. 1885 m. jo rūpesčiu buvo įkurtas Susivie¬ 
nijimas Visų Lietuvininkų Amerikoje. To Su¬ 
sivienijimo tikslas buvo „pagelbėti kitiems pakelti savo tautystę". 
Tačiau jis greitai žuvo. Jo vietoje lietuvių kunigų pastangomis 
tuojau buvo įkurtas kitas — Susivienijimas Visų 
Draugysčių Katalikiškų Lietuviškų Ameri¬ 
koje. Šio Susivienijimo įstatuose buvo įrašytas toksai reika¬ 
lavimas: „Kožnas lietuvininkas, prigulintis ing susivienijimą, pri¬ 
valo užlaikyti savo naciją, priduot pagelbą savo broliui nelai¬ 
mėje būvančiam, vest dievobaimingą gyvenimą ir davinėti gerą 
priklodą (t. y. pavyzdį) nog savęs, taipgi naujai pribuvusiam 
broliui iš Lietuvos duoti pagelbą". 

Šitas Susivienijimas, kaip matyti ir iš jo tikslo, iš pradžių 
mažai tesirūpino tautiškosios sąmonės žadinimu. Jis ypatingai 
rūpinosi sujungti visus lietuvius katalikus į vieną organizaciją, 
nelaimėje juos sušelpti ir kelti jų dorą. Iš pradžių ir jis gyveno 
geruoju su lenkais. Bet, kai Susivienijimo vadovybę 1890 m. 
paėmė kunigas Burba, jis pasidarė grynai tautiška organizacija, 
tolima nuo lenkų. 

Susivienijimas Visų Draugysčių Katali¬ 
kiškų Lietuviškų Amerikoje vėliau buvo pa¬ 

vadintas Susivienijimu Lietuvių Amerikoje, 
tačiau jo vadovybė pasiliko katalikiškose rankose. Kun. 
Burbai pasitraukus (1893 m.), jo vadovybę perėmė kun. J. Ži¬ 
linskas, kuris redagavo ir Susivienijimo organą „Tėvynę" 
(1896—1902 m.). Tuo pat metu dr. J. Šliūpo veikimo įtakoje 
jame susidarė Susivienijimo vadovybei priešingas būrelis, kuris 
nuolat buvo jai opozicijoje ir pagaliau 1901 m. suskaldė Susivie¬ 
nijimą. Tuo būdu atsirado du Susivienijimai: Susivieniji¬ 
mas Lietuvių Amerikoje ir Susivienijimas 
Lietuvių Rymo Katalikų Amerikoje. Abi tos 
organizacijos ir šiandien tebegyvuoja. 

Susivienijimas Lietuvių Rymo Katalikų 

Amerikoje iš pradžių teturėjo vos 704 narius, o dabar turi 
300 su viršum kuopų ir 20.000 narių. Turto jis turi apie 1.200.000 
dolerių. Jo organas anksčiau buvo „Žvaigždė" ir „Drau- 



gas", nuo 1917 metų tapo „Garsas". Susivienijimo pirmi¬ 
ninku paprastai renkamas kunigas. Susivienijimas daro kon¬ 
gresus. Be to, jis yra įkūręs Amerikos Lietuvių Ka¬ 
talikų Federaciją, kuri jungia visas katalikiškąsias Ame¬ 
rikos lietuvių organizacijas ir ypatingai rūpinasi švietimu ir mo¬ 
kyklų steigimu. Tos Federacijos rūpesčiu Amerikoje jau įsteigta 
labai daug katalikiškųjų organizacijų. Taip antai, Federacijos 
įkurta (1899 m.) „Motinėlė", kuri, jos remiama, šelpia lie¬ 
tuvius moksleivius ir duoda stipendijas 100-ui studentų Amerikos 
ir Europos universitetuose. 1912 m. F-ja sušaukė Čikagoje pirmąjį 
lietuvių moksleivių suvažiavimą ir įkūrė Amerikos Lietu¬ 
vių R. Katalikų Moksleivių Susivienijimą (to 
Susivienijimo nariai, nuo savo organo „Giedros", buvo vadi¬ 
nami giedrininkais). Karo metu ta organizacija pakriko; jos sky¬ 
riai atskirose vietose dar tebeveikia, bet pats centras išnyko. Ne¬ 
maža katalikų jaunimo Federacija suorganizavo ir Lietuvos Vy¬ 
čių Sąjungoje (tai maždaug, kaip Lietuvoje pavasarinin¬ 
kai); ji turi apie 100 kuopų ir leidžia savo laikraštį „Vytį". 

Bet daugiausia Katalikų Federacijos rūpesčio buvo ski¬ 
riama lietuviškųjų parapijų ir mokyklų steigimui. Parapijų skai¬ 
čius nepaprastai greit išaugo. 1889 m. buvo įkurta pirmoji lie¬ 
tuviškoji parapija; 1907 m. jų buvo jau 41, 1915 m. — 95, 1925 m. 
— apie 120, o dabar jų yra apie 150 (jose yra apie 200 lietuvių 
kunigų). Tam tikslui reikėjo nemaža ir kapitalo. Apskaičiuoja¬ 
ma, kad bažnyčių ir klebonijų pastatymas lietuviams yra atsėjęs 
apie 60 milijonų dolerių. Amerikoje visų tautinių bažnyčių tur¬ 
tas yra užrašomas vyskupų vardu. Dėl to kartais esti ir nesu¬ 
sipratimų. Taip antai, kai kur lietuvių laisvamanių ir griežtesnių- 
jų tautininkų įtakoje Amerikoje yra atsiradusių katalikų hierar¬ 
chijos (vyskupų) nepriklausomų bažnyčių, vadinamųjų tautinių 
bažnyčių. Bet jų nedaug tėra — vos 6. 

Amerikoje yra ir lietuvių kunigų sąjunga, kuri veltui ilgą 
laiką rūpinosi gauti atskirą lietuvį vyskupą. Kitas, pats svar¬ 
busis jos rūpestis yra mokyklų steigimas. Mat, lig šiol savų 
parapijinių mokyklų teturi vos pusė lietuviškųjų parapijų. Tuo 
pačiu reikalu ypatingai rūpinasi ir Katalikų Federacija. Fede¬ 
racijos rūpesčiu į mokymą įtraukti vienuoliai, ypač marijonai 
ir šv. Kazimiero seserys vienuolės. Mokytojų darbą taip pat 



dirba vienuolės pranciškonės. Bet ne visos vienuolės dirba 
mokyklose; didelė jų dalis dirba įvairiose prieglaudose ir ligo¬ 
ninėse. 

Lietuvių mokyklų 1919 m. Amerikoje buvo apie 30, o dabar 
jų yra 72; jų daugumą išlaiko parapijos (iš viso čia lietuvių 
mokyklose mokosi apie 12.000 mokinių). Visos jos yra prade¬ 
damosios, tik vienuolės kazimierietės išlaiko 2 aukštesniąsias 
mergaičių mokyklas, vad. akademijas (jose mokosi apie 200 
lietuvaičių), o vienuoliai marijonai — dvi berniukų kolegijas. 
Tačiau visos mokyklos sunkiai verčiasi, nes tėvai dažniausiai 
bemeilija leisti savo vaikus į angliškąsias valdžios mokyklas. Ir 
lietuviškose mokyklose daugumas dalykų yra dėstoma angliškai, 
nes, jei būtų mokoma vien lietuviškai, nesusipratę tėvai visiškai 
neleistų į jas savo vaikų. 



Marijanopolio lietuvių kolegijos rūmai. 

Lietuvių vaikams, einantiems į valdžios mokyklas, yra tų 
pačių vienuolių vedami lietuvių kalbos ir tikybos kursai. Juos 
vaikai lanko šeštadieniais ir sekmadieniais arba atostogų metu. 
Pašalpos, jaunimo auklėjimas, švietimas, knygų spausdi- 



nimas ir labdarybė yra svarbiausi katalikiškųjų Amerikos lie¬ 
tuvių organizacijų darbai. Jų veikimas todėl toks sėkmingas, kad 
jos turi didžiulę paramą bažnyčių ir jas išlaikančių parapijų (šios 
savaime sudaro organizaciją). 

Susivienijimas Lietuvių Amerikoje, kaip 
matėme, yra antroji didžiulė Amerikos lietuvių organizacija. Iš 
pradžių tas Susivienijimas teturėjo vos 616 narių, o dabar turi 
arti 20.000. Jį sukūrė tie veikėjai, kurie buvo susigrupavę apie 
dr. J. Šliūpą ir buvo nepatenkinti pirmojo Susivienijimo kata¬ 
likiškąja vadovybe. Bet šis Susivienijimas buvo toks pat ne¬ 
vieningas, kaip ir pati dr. J. Šliūpo veikla. Dr. Šliūpas visą 
gyvenimą kovojo dėl dviejų dalykų: dėl tautos teisių bei su¬ 
sipratimo ir dėl laisvamanybės. Todėl apie jį susibūrė griežtes¬ 
nieji tautininkai ir laisvamaniai. Bet šitos dvi savybės ne vi¬ 
suose vienodai sutapo. Todėl ir Susivienijimas nebuvo vienaly¬ 
tis: jame susibūrė tautiškos, liberališkos, socialistiškos ir net ko¬ 
munistiškos srovės. Visos jos ligi šiol tarp savęs tebesivaržo, 
todėl Susivienijimo veikimą visą laiką trukdo vidaus nesantarvė. 

Susivienijimo Lietuvių Amerikoje veikla yra siauresnė, negu 
Susivienijimo Lietuvių Rymo Katalikų Amerikoje, kuris savo 
veikimui turi didelę Bažnyčios paramą, o be to, pagrindinį or¬ 
ganizacinį vienetą — parapiją. Todėl Susivienijimas Lietuvių 
Amerikoje neturi nei mokyklų nei labdarybės įstaigų, o tenkinasi 
siauresne kultūrine veikla. Jis leidžia tik įvairias knygas, laik¬ 
raščius ir dalyvauja politikoje. 

Susivienijimo Lietuvių Amerikoje neramiausias elementas 
buvo komunistai. Jie kelis kartus mėgino paimti į savo rankas 
Susivienijimo vadovybę, tačiau jiems tatai nepavyko. Pagaliau 
po triukšmingo 1930 m. Čikagoje įvykusio Susivienijimo seimo 
jie įsikūrė atskirą organizaciją — Amerikos Lietuvių 
Darbininkų Susivienijimą. Tuo būdu Amerikoje 
atsirado trečias lietuvių Susivienijimas. Kaip ir anie du, taip 
ir šis rūpinasi pašalpomis nedarbo metu, parama ligoje ir gy¬ 
vybės draudimu, o kultūrinėje ir ypač politinėje veikloje laikosi 
bendros komunistų linijos. 

Kitos organizacijos. Be šių trijų Susivienijimų, J. Amerikos 
Valstybėse bus dar apie 2.000 įvairiausių smulkių lietuviš¬ 
kųjų organizacijų. Tai vietinės smulkios draugijos, kurios daž- 

niausiai turi tikslą remti savo tautiečius nelaimėje ar bendrai va¬ 
ryti kokį nors verslą (biznį). Yra ir kultūrinių organizacijų, 
pav., Tėvynės Mylėtojų Draugystė (knygoms leisti), 
jaunimo organizacija — Lietuvos Vyčiai ir kt. Be to, ne¬ 
maža yra profesinių organizacijų: kunigų, gydytojų, mechanikų, 
vargonininkų ir kt. sąjungų. Iš viso organizuotų lietuvių J. 
Amerikos Valstybėse bus apie 200.000 (apie 40.000 Susivieniji¬ 
muose ir apie 160.000 smulkesnėse organizacijose). 

Seniau šitokių lietuviškųjų organizacijų čia buvo daug dau¬ 
giau; dabar daugumas smulkių savišalpos organizacijų jau iš¬ 
nyko. Iš dalies tas atsitiko dėl to, kad smulkiųjų draugijų dar¬ 
bą perėmė dirbti stambiosios, bet svarbiausia dėl to, kad, prie 
vietos sąlygų prisitaikę ir suamerikėję, lietuviai kaskart vis 
labiau netenka tautiškosios vienybės jausmo. Išnyko ir daugelio 
organizacijų turėtosios puošnios uniformos bei ženklai. Prieš 



Amerikos lietuvių karių uniformos dr. Al. M. Račkaus muziejuje. 

keletą dešimčių metų Amerikos lietuviai buvo pradėję organi¬ 
zuoti ir savo kariuomenę, kurią ketino reikalui esant perkelti 
į Lietuvą. Jos buvo organizuojamos net kelios divizijos; ka- 

reiviai buvo mokomi, turėjo savo uniformą ir pasirodydavo 
įvairiuose paraduose ir švenčių iškilmėse. Bet dabar jau nieko 
to nebėr. 


4. Lietuvių spauda J. Amerikos Valstybėse 

Lietuviškosios spaudos pradžia. Amerikoje lietuviams iš 
pradžių buvo labai sunku kultūriškai dirbti, nes ten vykdavo 
paprasti nemokyti kaimiečiai, kurių daugumas nemokėjo nei 
skaityti nei rašyti. Bet jau 1874 m. atsirado vienas lietuviškai 
pramokęs lenkas Tvarauskas, kuris sumanė leisti lietuvišką laik¬ 
raštį. Pirmas jo bandymas nepavyko— „Lietuviška Ga- 
z i e t a 11 ėjo labai trumpai, bet vėliau jis pradėjo leisti savait¬ 
raštį „Uniją". Šią kurį laiką (1884—5 m.) redagavo į Ameriką 
atvykęs dr. J. Šliūpas. Tačiau, nesutikdamas su lenkams pa¬ 
lankia „Unijos" linija, Šliūpas ją metė ir pats ėmė leisti „Lie¬ 
tuvišką Balsą". Netrukus pradėjo eiti „Vienybė Lietuvi¬ 
ninkų" ir vargonininko Bačkausko Tamošausko redaguojamoji 
„Saulė", kurios tebeina ir dabar. 


WIENIBE LIETUWNIKU 

Nr. 1 ******* - »■»*»— ■»*» -»» į 

„Vienybės Lietuvininkų” antraštė. 

(Tai vienas seniausių ir daug įtakos turėjusių Amerikos lietuvių laikraščių). 

Greta tų laikraščių, buvo leidžiama ir lietuviškų knygų, ta¬ 
čiau jų vertė buvo labai menka. Tai buvo visokios naivios isto¬ 
rijos, plėšikų nuotykiai, sapnininkai ir 1.1. Rimtesnių ir tikrai 
vertingų raštų atsirado tik tada, kai į Ameriką atvyko daugiau 
inteligentų ir kai, Šliūpui su kun. Burba vadovaujant, buvo 
galutinai atsiskirta nuo lenkų. Tada Šliūpo rūpesčiu buvo įsteig¬ 
ta Lietuvių Mokslo Draugystė, kuri leido mėnesinį 
literatūros ir mokslo žurnalą „Apš vietą" ir išleido keletą 
knygų. 

Lietuviškosios spaudos suklestėjimas. Kultūrinei veiklai pa¬ 
gyvėjus, atsirado dar keletas naujų laikraščių („Garsas" ir 
„Lietuva"), įkurtasis Susivienijimas Lietuvių Amerikoje ėmė 

leisti savo organą „Tėvynę". Tuo metu atsirado ir lietuviškų 
dramos veikalų ir buvo sudaryta lietuviškojo teatro trupė (1892 
m.). Bet ypatingai pagyvėjo lietuviškoji spauda, kai 1896 m. 
buvo įsteigta Tėvynės Mylėtojų Draugystė, tu¬ 
rėjusi tikslą leisti lietuviškus raštus. Per 35 m. ji išleido 40 
veikalų (ne tik originalių lietuviškų raštų, bet ir verstinių). Be 
jos, ėmė leisti knygas įvairūs laikraščiai ir atskiri asmens. Tuo 
būdu, kai Lietuvoje buvo draudžiama spauda, Amerikoje buvo 
išleista daugumas žymesniųjų lietuvių autorių (Duonelaičio, 
Strazdelio, Daukanto, Valančiaus, Ivinskio, Kudirkos ir 1.1.) 
raštų. Amerikos laikraščiuose bendradarbiavo daugelis Lietuvoje 
gyvenančių inteligentų. Didelė dalis Amerikoje spausdinamų 
raštų slapta buvo gabenama ir platinama Lietuvoje. 

Dabartinė lietuviškosios spaudos būklė J. Amerikos Valsty¬ 
bėse. Dabar J. Amerikos V-se išeina 30 su viršum lietuviškų laik- 

GARSAS AMERIKOS LIETUVIU. 

NO 1 8HENANDOAH, PA. A, IMTTSHI'HOII, PA. 8 d SAUSIO iJ ANŲ AKY) 1898 m. MetftS V. 

RMTKMKU AM n AM* MAll. M ATM K AT INI PiJMT ChrVH R aT S M KM A MIMU H. Pa.. 

„Garso Amerikos Lietuvių" antraštė. 

(Sis laikraštis 1892—4 m. ėjo tik „Garso" vardu ir buvo kairesnis, o 
1894—9 m. buvo leidžiamas 10-ties kunigų bendrovės). 

raščių, jų tarpe 4 dienraščiai (katalikų „Draugas", komunistų 
„Laisvė" ir „Vilnis"', socialistų „Naujienos"), keletas dvidie- 
ninių, tridieninių ir savaitinių; kiti — dvisavaitiniai ir mėne¬ 
siniai. Kai kurie iš tų laikraščių eina jau keliasdešimt metų, bet 
daugumas yra nauji, nes paprastai jie ilgai neišsilaiko; pastovūs 
tėra tik didžiųjų organizacijų organai. Paskutiniu laiku lietu¬ 
viškoji Amerikos spauda sunkiai laikosi, nes lietuviai labai spar¬ 
čiai amerikėja. Kai kurie laikraščiai jau eina net dviem kalbom 
— viena skiltim lietuviška, kita angliška. Ypatingai apleistas 
knygų leidimo reikalas. Tėvynės Mylėtojų Draugija tebėra, 
bet jos veikimas apmiręs. Knygų išeina kaskart vis mažiau, o 
kai kurios iš jų spausdinamos taip pat dviem kalbom: mat, 
susipratę lietuviai veikėjai nori palaikyti tautišką sąmonę ir tarp 
tų, kurie lietuviškai nebemoka arba nebeskaito. 

5. J. Amerikos Valstybių lietuvių ryšiai su Lietuva 

Lietuviai išeiviai pačiai Lietuvai, iš vienos pusės, daro nuo¬ 
stolį, nes išauginti jauni vyrai ir moterys išveža svetur ne tik 
nemaža pinigų, bet ir darbo jėgų, kurios galėtų būti sunau¬ 
dotos vietoje, savo krašto gerovei kelti. Bet iš antros pusės, iš¬ 
eiviai daug ir gero padarė Lietuvai ir tuo būdu atlygino nuosto¬ 
lius. Emigracija juoba save pateisino, kad, Lietuvoje siaučiant 
svetimųjų priespaudai, išeivių jėgos savo krašto gerovei kelti 
negalėjo būti sunaudotos, ir jos būtų turėjusios namie skursti. 
Amerikoje išeiviai užsidirbo pinigų, sušelpė namie likusius savo 
gimines, o kai kurie grįžo atgal į savo gimtąjį kraštą ir įsitaisė 
geresnį gyvenimą. 

Apskritai beveik visi išeiviai išvykdami tikisi užsidirbę 
grįžti atgal, tačiau grįžta palyginti nedaug. Apytikriai prieš karą 
namo grįždavo apie 20% visų išeivių; grįždavo paprastai išbuvę 
Amerikoje keliolika metų. Karo metu tik retas tegalėjo grįžti, 
bet užtat po karo, 1919—1921 m., ypatingai padidėjo grįžtan- 
čiųjų skaičius: tada grįžo apie 20.000 išeivių. Daugumas jų 
apsigyveno Lietuvoje, bet taip pat didelė dalis, apsivylę Lie¬ 
tuvos gyvenimu, vokiečių markės kritimo metu netekę savo 
kapitalų arba bankrotavę savo įkurtose įmonėse, grįžo atgal į 
Ameriką. Dabar maža išeivių begrįžta į Lietuvą: vieni nepasi¬ 
tiki sugebėsią įmanomai verstis Lietuvoje, kiti, pašlijus ekonomi¬ 
niam Amerikos gyvenimui, patyrė daug nuostolių, ir todėl laukia, 
kada pasitaisys jų reikalai. Taip pat labai didelė dalis išeivių 
yra suamerikėję; Amerikoje gimę augę, Lietuvos net nematę, 
jie nė neketina skirtis su įprastine aplinka. 

Amerikos išeivių piniginė parama savo giminėms, be abejo, 
gana didelė. Tūlas stambesnis ūkis Lietuvoje atsirado tiktai Ame¬ 
rikos dolerių dėka. Bet nepalyginti daugiau nusipelnė išeiviai, 
remdami kiekvieną tautišką darbą ir tautiškąsias organizacijas 
Lietuvoje. 

6. Tautiškasis judėjimas Lietuvoje ir J. Amerikos Valstybių 

lietuviai 

Spaudos draudimo laikai. Amerikoje lietuvių daugiau atsi¬ 
rado tiktai spaudą uždraudus. Iki atsiskiriant nuo lenkų lietu- 

viai išeiviai nesirūpino tautiškais savo reikalais. Bet pradėjus 
kurtis grynai tautiškoms išeivių organizacijoms, Amerikos lie¬ 
tuvių tarpe rasdavo paramos kiekvienas Lietuvos reikalas. 

Jau 1890 m. Amerikos lietuvių spaudoje buvo iškeltas su¬ 
manymas leisti anglišką laikraštį, kuris aiškintų pasauliui lie¬ 
tuvių skriaudas. Trūkstant jėgų, tas sumanymas nebuvo įvyk¬ 
dytas, tačiau Amerikos lietuviai veikėjai stengėsi kitais būdais 
supažindinti kitataučius su lietuvių reikalais, būtent prieš Rusų 



„Lietuvos" antraštė. 

(„Lietuva" ėjo 1892—1920 m.). 

priespaudą Lietuvoje būdavo ruošiami mitingai; juose pasakytos 
kalbos (kun. Burbos, dr. J. Šliūpo), angliškai išspausdintos, bū¬ 
davo siuntinėjamos visam pasauliui. Būdavo organizuojamos tau¬ 
tiškos lietuvių šventės su iškilmėmis, kurių tikslas buvo ne tik ža¬ 
dinti pačius lietuvius, bet ir parodyti Lietuvos skriaudas pasau¬ 
liui. 1894 m. visose lietuvių kolonijose dėl Kražių skerdynių įvy¬ 
ko protestai, gedulingi jų minėjimai, ir viso to atgarsis pasiekė 
ne tik Amerikos, bet ir Europos tautų spaudą. Buvo išleista ke¬ 
letas net svetimtaučių parašytų knygučių, nušviečiančių sunkią 
Lietuvos priespaudą; jos buvo išsiuntinėtos visiems Rusijos mi- 
nisteriams, senatoriams ir laikraščių redakcijoms. Ne kartą Rusų 
administracijos organams buvo siuntinėjami protestai dėl lietuvių 
persekiojimo. 

Be to, Amerikos lietuvių organizacijos kaip įmanydamos, 
dažniausiai pinigais, rėmė Lietuvoje veikiančius inteligentus ir 
jų organizacijas. Pav., 1898 m. Amerikoje buvo padaryta rinklia¬ 
va sergančiam Kudirkai sušelpti. 

Jau 1894 m. trijų lietuvių klierikų, vėliau žymių veikėjų 
kunigų,—A. Kaupo, A. Miluko ir J. Žilinsko,—pastangomis bu¬ 
vo įkurta Ivinskio Draugija, kurios tikslas buvo rūpintis, kad 
1900 m. pasaulinėje Paryžiaus parodoje būtų ir lietuvių skyrius; 

toks skyrius buvo suorganizuotas draugijos bendrai su Lietuvos 
inteligentais. Jame buvo parodyta lietuviška trobelė, lietuviškų 
raštų rinkinys; diagramomis, prierašais ir specialiais leidiniais bu¬ 
vo parodyta sunki lietuvių priespauda. Visa tai prmą kartą iškėlė 
Prancūzų ir šiaip vakarų Europos visuomenėje lietuvių vardą, 
lietuvių spaudos uždraudimą ir lietuvių kovą dėl savo spaudos 
teisės. 

Įvairios lietuviškos organizacijos rūpinosi padauginti lietu¬ 
vių inteligentų skaičių, duodamos moksleiviams stipendijas. Pro¬ 
testai prieš Rusų valdžią čia buvo reiškiami iki pat spaudos drau¬ 
dimo panaikinimo. 

Laikotarpis nuo spaudos leidimo iki didžiojo karo. Kilus 
1905 m. revoliucijai Rusijoje, Amerikos lietuviai tuojau įsteigė 
Lietuvos judėjimui remti komitetų. Tuojau čia atsirado daugy¬ 
bė visokių sumanymų. Buvo net pradėta kalbėti apie lietuvių 
universiteto įkūrimą Vilniuje. Buvo remiamos visos Lietuvoje 
veikiančios organizacijos: socialistiškos Amerikos grupės rėmė 
Lietuvos socialistus, katalikai — katalikiškąsias organizacijas. 
Susivienijimas Lietuvių Amerikoje 1902 m., o Susivienijimas 
Lietuvių R. Katalikų Amerikoje 1907 m. įsteigė Tautos Fondą, 
į kurį kiekvienas narys mokėjo po 5 centus per metus tautos 
reikalams. Papildomi kitomis įplaukomis, Fondai rėmė Lie¬ 
tuvoje veikiančias organizacijas, ypač „Saulę", „Rytą", „Žiburį", 
Lietuvos Mokslo Draugiją ir Dailės Draugiją. 1911 m. „Saulės" 
draugijos atstovai kun. K. Alšauskas ir kun. J. Tumas, atvykę 
į Ameriką, surinko 19.000 dolerių. Iš jų Kaune buvo pastatyti 
didžiuliai „Saulės" rūmai, kurie pasidarė tautiškojo švietimo ži¬ 
diniu. Tais pačiais metais J. Gabrys Paryžiuje įsteigė Lietuvių 
Informacijų Biurą, kuris taip pat buvo išlaikomas amerikiečių 
pinigais. 1913 m. į Ameriką atvyko dr. J. Basanavičius ir M. 
Yčas, kurie surinko apie 25.000 dolerių Tautos Namams Vil¬ 
niuje statyti. D. karo metu dalis tų pinigų žuvo iš Vilniaus iš¬ 
vežtuose bankuose, o iš kitos dalies 1915—1922 m. Lietuvių 
Mokslo Draugija leido tik ką įsikūrusioms lietuviškoms mo¬ 
kykloms vadovėlius. 

Tuo pat metu Amerikos lietuviai ėmė rūpintis, kad jie 
ir oficialiai būtų išskirti iš kitų tautų. Prieš 1910 m. J. Amerikos 

Valstybių gyventojų surašinėjimą lietuvių delegacija, apsilan¬ 
kiusi pas prezidentą, pasiekė tai, kad prezidento įsakymu buvo 
įvesta ir lietuvių rubrika. Nuo to laiko per surašinėjimus Ame¬ 
rikos lietuviai jau nebebuvo priskiriami prie įvairių kitų tautų, 
o buvo žymimi lietuviais (tik ne visi pasisakydavo esą lietuviai). 

Rūpesčiai Lietuvos reikalais didžiojo karo metu. Kilus di¬ 
džiajam karui ir Lietuvą okupavus vokiečiams, Amerikos lietu¬ 
viai ypatingai sujudo padėti nuo karo nukentėjusiems lietuviams 
ir išrūpinti Lietuvai geresnę ateitį. Jau 1914 m. Filadelfijoje įvy¬ 
ko bendras lietuvių ir ukrainiečių mitingas, kuris reikalavo „iš¬ 
vyti maskolius į Aziją ir palikti Lietuvą lietuviams, o Ukrainą 
ukrainiečiams". Sujudo visos organizacijos, tačiau jau anksčiau 
tarp jų pasireiškusi nesantarvė neleido joms sutartinai veikti: 
katalikai, tautininkai ir socialistai nepajėgė tarp savęs susitarti. 
Buvo bandyta sušaukti visų lietuvių organizacijų atstovus į 
bendrąjį seimą, tačiau išėjo du seimai — katalikų Čikagoje, o 
tautininkų ir socialistų Brukline (Brooklyn). Čikagos seimas 
nutarė reikalauti Lietuvai autonomijos, o be to, reikalauti, kad 
lietuvių atstovai būtų įleisti į busimąsias taikos derybas. Buvo 
išrinktas net delegatas į tą kongresą — J. Gabrys, kurio Infor¬ 
macijų Biurui Paryžiuje (1915 m. jis buvo perkeltas į Šveica¬ 
riją) buvo pavesta informuoti apie lietuvių reikalus Europos 
spaudą; o Amerikos spaudai informuoti buvo įkurtas to biūro 
skyrius Vašingtone. Be to, Čikagos seimas nutarė įkurti Tau¬ 
tos Fondą nuo karo nukentėjusiems lietuviams šelpti ir 
autonomijai išgauti. Taip pat buvo nutarta suorganizuoti iš visų 
didžiųjų organizacijų atstovų Amerikos Lietuvių Tautos Tarybą. 

Antrasis (Bruklino) seimas, socialistų balsais atmetęs rei¬ 
kalavimą skirtis nuo Rusijos, įkūrė Lietuvos Šelpimo 
F o n d ą , kurs pateko į socialistų rankas. Tuomet tautininkai, 
nutarę skyrium organizuotis, įkūrė tautiškąją lietuvių pirmeivių 
partiją, kuri vėliau virto Amerikos Lietuvių Tautine Sandara ir 
įsteigė Lietuvos Gelbėjimo Fondą. Tuo būdu at¬ 
sirado trys lietuvių Fondai, iš kurių socialistiškasis niekad ne¬ 
dirbo kartu su kitais dviem ir rinko aukas tik nukentėjusiems 
nuo karo šelpti, o katalikų ir tautininkų Fondai kartais veikdavo 
ir išvien: mat, jų abiejų tikslai buvo vienodi — šelpti nukentė¬ 
jusius ir rūpintis autonomija. 

Į katalikų 1916 m. suorganizuotą Tautos Tarybą tau¬ 
tininkai nėjo; jie suorganizavo savo Amerikos Lietuvių 
Tautinę Tarybą. Prie tų Tarybų veikimo, siekiančio auto¬ 
nomijos, socialistai visai neprisidėjo. 

Kiekvienas Fondas rinko aukas Lietuvai. Taip antai, ka¬ 
talikų Tautos Fondas yra surinkęs milijono su viršum do¬ 
lerių, tautininkų Lietuvos Gelbėjimo Fondas surinko apie 15.000 
dolerių, socialistų Lietuvos Šelpimo Fondas — irgi apie tiek pat; 
kurį laiką katalikų ir tautininkų bendras, o vėliau vienų tauti¬ 
ninkų sudaromas Amerikos Lietuvių Centro Ko- 
m i t e t a s (nukentėjusiems nuo karo šelpti) buvo surinkęs apie 
250.000 dolerių (viena rinkliava davė 230.000 dolerių). Nuo 
tautininkų atsiskyrę katalikai įkūrė Lietuvos Autono¬ 
mijos Fondą, kuris surinko apie 75.000 dolerių. 

Be nuolatinių Fondų rinkliavų, Amerikoje taip pat buvo su¬ 
organizuota visam pasauly popiežiaus paskelbtoji „lietuvių 



Lietuvių dienos Amerikoje (1916 m. lapkričio 1 d.) aukų rinkikai Filadelfijoje. 


dienos" rinkliava. Amerikiečių Pašalpa Nuo Karo Nukentėju¬ 
siems Lietuviams (kun. Miluko rūpesčiu įkurtoji organizacija), 
jos garbės pirmininkui, Naujorko kardinolui Farley, padedant, 

daugumoje Amerikos vyskupysčių padarė bažnyčiose rinkliavas, 
kurios taip pat davė dideles sumas. 

Visi surinktieji pinigai buvo naudojami nukentėjusiems nuo 
karo šelpti (Rusijoje ir Lietuvoje), propagandai ir pačių ame¬ 
rikiečių bei Lietuvos veikėjų politiniam darbui. Vėliau dalis pi¬ 
nigų buvo atiduota kuriančiosi Lietuvos diplomatams ir įvai¬ 
rioms delegacijoms, kurių to meto vyriausybė nepajėgė išlaikyti. 

J. Amerikos Valstybių lietuvių rūpesčiai dėl Lietuvos 
laisvės. Iš pradžių Amerikos lietuviai tereikalavo Lietuvai tik 
autonomijos. Jie siuntinėjo savo delegacijas pas J. Amerikos 
Valstybių prezidentą, tuo pat rūpinosi savuose ir angliškuose 
laikraščiuose. Kai 1917 m. rudenį Amerikos laikraščiai pra¬ 
nešė, kad Lietuvių Taryba Rusijoje reikalaujanti visiškos 
nepriklausomybės Lietuvai, tik tuomet apie ją, o ne apie autono¬ 
miją ėmė kalbėti ir visi Amerikos lietuviai, išskyrus socialistus 
(kai kurios grupės to pradėjo reikalauti jau 1916 m.). Kai 
visam pasauly paplito garsas, kad karas kariaujamas dėl tautų 
apsisprendimo ir laisvės teisių, tuomet, — J. Amerikos Valsty¬ 
bėms stojant į karą, — apie 30.000 lietuvių stojo į Amerikos 
kariuomenę ir jautėsi kariaują dėl savo tautos laisvės. 

1918 m. katalikai ir tautininkai sušaukė Naujorke trečiąjį 
lietuvių seimą, kuriame dalyvavo apie 1.200 lietuviškųjų organi¬ 
zacijų atstovų. Seimas nutarė reikalauti, kad Amerikos vyriausy¬ 
bė pripažintų Lietuvai nepriklausomybę, kurią Tautos Taryba 
Vilniuje jau buvo paskelbusi prieš mėnesį (seimas įvyko kovo 
13 d., bet Amerikoje tuo metu dar niekas nežinojo to įvykio). 
Seimas išrinko iš katalikiškosios Tautos Tarybos ir iš tautinin¬ 
kų Amerikos Lietuvių Tautos Tarybos atstovų vykdomąjį ko¬ 
mitetą ir gegužės 3 d. nusiuntė pas prezidentą Vilsoną abiejų 
Tarybų delegaciją. Prezidentas delegacijai pažadėjo paremti Lie¬ 
tuvos nepriklausomybę. Įsikūręs vykdomasis Tarybų komitetas 
(iš 2 tautininkų ir 3 katalikų atstovų) pradėjo veikti Vašingtone; 
jis dėjosi su pirmojo Čekoslovakų prezidento T. Masariko įkur¬ 
tąja Viduriniosios Europos Sąjungą, reikalaujančia pavergtoms 
tautoms laisvės. Amerikos lietuvių įtakoje, pasigirdo Lietuvai 
nepriklausomybės reikalaujančių balsų net J. Amerikos Valsty¬ 
bių senate; tam reikalavimui pritarė net keletas žymiausiųjų 
Amerikos politikų. 

Amerikos lietuviai savo surinktaisiais pinigais padėjo mūsų 
vyriausybei suorganizuoti pirmąsias atstovybes; jų delegatai 
taip pat atvyko į Versalio taikos konferenciją ir padėjo Lietu¬ 
vos vyriausybės delegatams. Jie siuntinėjo plačius memoran¬ 
dumus J. Amerikos Valstybių ir kitoms vyriausybėms ir varė 
plačią propagandą. Tam tikslui irgi išėjo daug pinigų (pav., 
vien tik išplatinti Amerikos anglų laikraščiuose tūkstančiams 
straipsnių apie Lietuvą — buvo išleista 60.000 dolerių). Taip 
pat Amerikos lietuviai padėjo išgauti iš J. Amerikos Valstybių 
vyriausybės Lietuvai paskolą produktais ir ginklais, o Ameri¬ 
kos Pašalpos Valdyboje jie išgavo Lietuvai 1.000.000 dolerių 
paskolą. 1919 m. Lietuvos vyriausybė išsiuntė į Ameriką fi¬ 
nansinę misiją Lietuvos paskolos lakštams platinti, — amerikie¬ 
čiai lietuviai nupirko bonų už 1.800.000 dolerių. Šitoji ir anksty¬ 
vesnė amerikiečių lietuvių parama nepaprastai daug padėjo ku- 
riančiosi Lietuvos vyriausybei apsiginti nuo visų puolimų ir 
sutvarkyti karo sugriautą krašto ūkį. Be amerikiečių paramos 
mūsų valstybei pradžioje būtų buvę labai sunku išsiversti — 
būtų tekę įbristi iki ausų į skolas. 

Amerikos lietuvių parama Lietuvos pripažinimo išgavime. 

Amerikos lietuviai ne tik daug padėjo Lietuvos valstybei su¬ 
kurti, bet ir jos pripažinimui išgauti. 1919 m., abiejų Tarybų 
vykdomojo komiteto sumanymu, buvo pradėti rinkti parašai 
už Lietuvos valstybės pripažinimą. 1921 m. J. Amerikos Valsty¬ 
bių prezidentui buvo įteiktos 138-nios parašų knygos, vadinamos 
„Milijonu parašų". To pat buvo siekiama spaudoje, mitingais, 
delegacijomis, ir pagaliau 1922 m., po naujų Amerikos lietuvių 
ir Lietuvos diplomatų žygių, J. Amerikos Valstybės pripažino 
Lietuvą de jure. Po jos netrukus tą pat padarė ir kitos didžio¬ 
sios valstybės. 

Nepriklausomajai Lietuvai kovojant sunkias kovas su savo 
priešais, Amerikos lietuviai taip pat padėjo kiek galėdami. Len¬ 
kams sulaužius Suvalkų sutartį ir užgrobus Vilnių, Amerikos 
lietuviai sukėlė ištisą protestų bangą, varė plačią propagandą 
prieš lenkus per Amerikos spaudą, atskirais leidiniais, atviru¬ 
kais, plakatais, ruošė mitingus, siuntinėjo pas J. Amerikos Vals¬ 
tybių valdžią delegacijas pareikšti protestui prieš lenkų smurtą 
ir prašyti, kad verstų lenkus grąžinti Vilnių Lietuvai. 

Milijonas parašų (138 knygos), 

1921 m. gegužės 31 d. įteiktų Amerikos prezidentui, 
prašant pripažinti Lietuvą de jure. 


7. Dabartinė J. Amerikos Valstybių lietuvių būklė 

Didžiojo karo metu kilęs sąjūdis Lietuvai pagelbėti pa¬ 
sibaigė 1922 m., kai nepriklausomosios Lietuvos gyvenimas 

įėjo į normalesnes vėžes. Bet ir toliau Amerikos lietuviai sa¬ 
vo spaudoj atidžiai sekė Lietuvos gyvenimą ir kiekvienu sun¬ 
kesniu momentu reiškė jai savo paramą. Jie ir dabar gy¬ 
vai reaguoja į Vilniaus bylą, į lenkų persekiojimus oku¬ 
puotame krašte, o taip pat ir į Klaipėdos reikalus: tuojau 
rengia mitingus ir prašo J. Amerikos Valstybių valdžią pa¬ 
laikyti teisėtus Lietuvos reikalavimus. Lietuvos politinės srovės, 
ypač kultūrinės organizacijos, Amerikos lietuvių tarpe randa gy¬ 
vą atgarsį ir gauna jų paramos; maža tėra Lietuvoje organizacijų, 
kurios būtų nesikreipusios į Amerikos lietuvius paramos. 
Daugumo organizacijų atstovai yra buvę Amerikoje, aplankę 
lietuvių kolonijas ir surinkę nemaža pinigų. Tokie atsilankymai 
jiems net įgriso, ir pagaliau iš jų net pasigirdo nepasitenkinimo 

balsų: esą, į juos tik tada tesikreipiama, kai norima pasipini¬ 
gauti. Paskutiniu laiku tokių pinigaunamųjų delegacijų į Ame¬ 
riką jau nebesiunčiama; kartais tiktai nuvyksta vienas kitas or¬ 
ganizacijos atstovas su prakalbomis užmegzti glaudesnių idėji¬ 
nių ryšių. 

J. Amerikos V. lietuvių parama ekonomiškam Lietuvos kū¬ 
rimui. Pirmaisiai nepriklausomybės metais Amerikos lietu¬ 
viai buvo pasiryžę padėti pakelti ekonominę Lietuvos gerovę, 
ypač prekybą ir pramonę. Tuo reikalu dar 1916 m. Brukline 
įvyko katalikų ir tautininkų organizacijų atstovų suvažiavimas 
karo sunaikintos Lietuvos kūrimo reikalams apsvarstyti. Jis 
įsteigė Lietuvos Atstatymo Bendrovę; ta bendro¬ 
vė ėmėsi organizuoti įvairių šakų bendroves, kurios po karo 
turėjo persikelti į Lietuvą. Ir iš tikro buvo suorganizuota nema¬ 
ža amatininkų, pramonininkų ir prekybininkų bendrovių, ku¬ 
rių dalis po karo buvo perkelta į Lietuvą. Be to, savo kapitalu 
ji parėmė ne vieną bendrovę, savarankiškai susiorganizavusią 
Lietuvoje. Apskaičiuojama, kad Amerikos lietuviai į prekybos 
ir pramonės įmones Lietuvoje įdėjo apie 2 milijonus dolerių. 
Bet daugumas tų amerikiečių bendrovių įsteigtų įmonių Lietu¬ 
voje veikiai bankrotavo, — iš dalies dėl jų vedėjų nesugebėji¬ 
mo prisitaikyti prie amerikiečiams neįprastų Lietuvos gyvenimo 
sąlygų, o iš dalies dėl vokiečių markės kritimo ir dėl nuosto¬ 
lių, susijusių su lito įvedimu. Kai kurios bendrovių įmonės vis 
dėlto prigijo ir neblogai verčiasi (pav., „Drobės" audinių bend¬ 
rovė, Amerikos Lietuvių Akcinė Bendrovė ir kt.). Be bendrovių, 
panašaus nepasisekimo sulaukė ir daugumas atskirų amerikiečių 
lietuvių įsteigtų įmonių Lietuvoje. Todėl daugelis jų parsku¬ 
bėjo atgal į Ameriką, apsivylė Lietuva. Išgirdę apie tuos ne¬ 
pasisekimus, Amerikos lietuviai apstojo grįžti su savo kapita¬ 
lais į Lietuvą. 

c. Kultūrinė lietuvių išeivių būklė kituose 

kraštuose 

1. Lietuviai Pietinėje Amerikoje 

Pietų Amerikos lietuvių veikimo sunkumai. Po Šiaurės 
Amerikos, daugiausia lietuvių yra Pietinėje Amerikoje, kur 

pirmieji lietuviai pateko jau prieš keliasdešimt metų. Bet iš 
pradžių jų ten buvo labai nedaug — jie nesudarė jokios didesnės 
kolonijos. Išsisklaidę po plačiuosius kraštus, jie negalėjo tu¬ 
rėti jokio savo kultūrinio gyvenimo, ir daugumas jų jau nutauto 
— susiliejo su vietos gyventojais. Ten gimusieji labai dažnai jau 
nebemoka lietuviškai: jų lietuviškąjį kilimą terodo tik pavardės. 
Bet gryni lietuviai tebėra visi tie emigrantai, kurie atvyko jau iš 
nepriklausomosios Lietuvos. O tokių ten dabar yra apie 100.000. 

Pietų Amerikoje lietuviai yra išsisklaidę po visus rytinius 
jos pakraščius, ypač po Braziliją, Argentiną ir Urugvajų. Po¬ 
kariniai išeiviai, čia atvykę, nerado jokių lietuviškųjų organiza¬ 
cijų, jokių įstaigų, kurios būtų juos globojusios ir padėjusios 
įsikurti, todėl gyvenimo pradžia jiems čia buvo labai sunki. 
Bet kadangi tūkstančiai lietuvių susibūrė apie didesniuosius 
miestus, tai, dažnai susitikdami ir jausdami bendrą vargą, jie 
jautė reikalą organizuotis. Tačiau daugumas išeivių ir Pietų 
Amerikoje iš pradžių buvo paprasti kaimiečiai, kurie nesugebėjo 
dirbti organizuojamojo darbo. Netrukus betgi atsirado ir inte¬ 
ligentų, — deja, dažniausiai visokių nuo teismo pabėgusių iš¬ 
eikvotojų ar politinių nusikaltėlių (rimtų lietuvių inteligentų ir 
dabar ten dar nedaug). Tokie tad inteligentai ten pradėjo organi¬ 
zuojamąjį darbą. Iš pradžių lietuviai darbininkai į organizacijas ir 
į atsiradusius laikraščius žiūrėjo su didele viltimi. Tačiau vei¬ 
kiai nusivylė, nes pasirodė, kad pirmieji lietuvių užtarėjais pa¬ 
siskelbę veikėjai (ypač Brazilijoje) buvo su vietos imigracijos 
bendrovėmis susidėję makleriai, iešką pasipelnymo. Be to, tų 
pačių organizatorių buvo agituojama Brazilijoje steigti lietuvių 
žemdirbių koloniją ir tam tikslui pirkti žemės. Bet ir čia greitai 
pasirodė, kad jų siūlomose vietose lietuviams neįmanoma įsikurti. 
Tuo būdu žuvo daugybė santaupų, sudėtų į užpirkimus, ir lie¬ 
tuviai išeiviai ėmė žiūrėti į lietuviškąsias organizacijas su dideliu 
nepasitikėjimu. Todėl pirmųjų nesąžiningų veikėjų darbas la¬ 
bai pakenkė vėlesnėms organizuojamosioms pastangoms. Čia 
dar prisidėjo daugelis iš Lietuvos pabėgusių komunistų: dėl jų 
nuo vietos valdžios neretai tekdavo nukentėti ir visiems lie¬ 
tuviams. 

Tačiau paskutiniu laiku svarbesniuose lietuvių gyvenamuo¬ 
se centruose įkūrus Lietuvos konsulatus ir visai Pietų Amerikai 

atstovybę Buenos Airės mieste, organizuojamasis darbas gero¬ 
kai pažengė. Atstovo ir konsulų pastangomis sąžiningi lietuviai 
veikėjai įgauna vis daugiau pasitikėjimo, ir kultūrinis lietuvių 
veikimas pamažu plečiasi. 

Kultūrinė lietuvių būklė Brazilijoje. Brazilijoje didžiausia 
lietuvių kolonija ir kultūrinis centras yra Sao Paulo miestas, Sao 
Paulo estadoje (valstybėje). Lietuviškoji spauda, pirmasis laik¬ 
raštis („Brazilijos Lietuvis"), čia atsirado 1927 m. Tiesa, jis 
ėjo neilgai, bet tuojau jo vietoj atsirado naujų lietuviškų laik¬ 
raščių. Kartu su spauda ėmė plėtotis ir lietuvių organizacinis gy¬ 
venimas, kurį ilgą laiką trukdė tiktai įvairūs biznieriai ir komu¬ 
nistai. Tad 1929 m. į Sao Paulą atvykusiam pirmajam Lietuvos 
konsului teko sunkus uždavinys — lietuvių veikimą apvalyti nuo 
visokių išnaudotojų ir kenksmingo komunistų darbo. Be to, 
jam teko paremti organizacijas, spaudą, mokyklų kūrimą, pa¬ 
rapijos organizavimą. Jau nuo 1928 m. Sao Paule parapijos 
organizavimu rūpinosi kunigas Valaitis, bet jam tas darbas ne¬ 
labai tesisekė, nes daugumas lietuvių čia skurdžiai gyveno, o 
be to, tą darbą trukdė komunistai. 

Lietuvių kultūrinis veikimas Sao Paulo mieste ir visoje 
Brazilijoje tebėra dar nesutvarkytas, nors ir kiek pažengė į 
priekį. Jau 1931 m. čia susikūrė Lietuvių Sąjunga Bra¬ 
zilijoje. Ji ėmė leisti savaitraštį „Lietuvį Brazilijo¬ 
je", kurs vėliau buvo pavadintas „Lietuviu". Bet vis dėlto 
ne visos lietuviškos organizacijos prie tos sąjungos yra prisidė¬ 
jusios: dalis dar tebėra komunistų ir kraštutinių socialistų įtakoje 
ir kovoja prieš tautišką lietuvių sąjūdį, leidžia savo laikraščius. 

Konsulato, kun. Valaičio ir kitų veikėjų rūpesčiu yra įkur¬ 
tos net 4 lietuvių mokyklos (jose yra apie 400 mokinių), kurių 3 
turi net pasistačiusios nuosavus rūmus. Dalį tam reikalui 
pinigų sudėjo patys vietos lietuviai, bet nemaža paramos buvo 
gauta iš konsulato ir iš Draugijos Užsienio Lietuviams Remti. 
Mokyklose mokoma pagal Lietuvos mokyklų programą; vado¬ 
vėliai taip pat gaunami iš Lietuvos. Tuo būdu mokyklų klau¬ 
simas čia jau yra įėjęs į tinkamas vėžes. Be to, Sao Paule jau su¬ 
organizuota lietuviškoji parapija ir pastatyta bažnyčia (pašven¬ 
tinta 1936 m. vasario 16 d.). 

Kultūrinė lietuvių būklė Argentinoje. Argentinoje lietu¬ 
viams organizuotis sąlygos buvo ramesnės, nes čia nebuvo emi¬ 
gracijos bendrovių, kurios, atvežusios lietuvius, juos ir toliau 
būtų išnaudojusios. Čia, be to, dar prieškariniais laikais buvo 
smulkių lietuvių savišalpos organizacijų, nes didesnis lietuvių 
skaičius į Argentiną atvyko dar XIX amž. gale. Tačiau tautiš¬ 
kajam lietuvių sąjūdžiui Argentinoje trūko inteligentų, ir todėl 
jis tebėra gana silpnas, nors konsulatas čia buvo įsteigtas 
net keleriais metais anksčiau, negu Brazilijoje. 



Lietuviai bedarbiai Buenos Airės uosto krūmuose 1933 m. 

Iki 1930 m. tautiškas lietuvių veikimas Argentinoje buvo 
visiškai silpnas. Tiesa, čia buvo keletas organizacijų, tačiau nė 
viena iš jų neturėjo savo laikraščio, todėl negalėjo tinkamai 
veikti. Tuo tarpu komunistiškas gaivalas buvo įsigalėjęs visoje 
Argentinoje ir plačiai veikė lietuvių tarpe. Tik 1930 m. vietinė 
Lietuvių Katalikų šv. Kazimiero draugija ėmė leisti savaitraštį 
„Švyturį", su kurio pasirodymu pagyvėjo ir visas tautiškas 
veikimas. 1931 m. Lietuvos valdžiai remiant, Buenos Airės mieste 

buvo įkurtas kelių organizacijų centras, pavadintas Lietuvių 
Namais. Tačiau yra organizacijų, kurios šalinasi Lietuvių 
Namų ir tuo būdu skaldo tautiškąjį veikimą Argentinoje. Taigi 
iš vienos pusės stovi Lietuvių Namai su savo organu 
„Švyturiu", o iš kitos pusės — „Kultūros" organizacija 
(artima Lietuvos liaudininkams) su savo organu „Argenti¬ 
nos Lietuvių Balsu" ir socialistų sąjunga (ši iki 1931 m. 
leido „Argentinos Naujienas"). 

Bažnyčios reikalai Argentinoje geresni, nes čia yra keletas 
lietuvių kunigų. Bet užtat lietuviškųjų mokyklų klausimas tebėra 
dar nesutvarkytas: jų tėra tik dvi, kuriose mokosi apie 100 mo¬ 
kinių. Be Buenos Airės, Argentinoje yra dar keletas kitų lietuvių 
centrų, tačiau kultūrinis judėjimas juose dar silpnesnis. Svar¬ 
biausia to priežastis — tai sutarimo ir vienos organizacijos stoka. 

Kultūrinė lietuvių būklė Urugvajuje. Iš visų Pietų Ame¬ 
rikos lietuvių kolonijų bene sklandžiausiai eina tautiškas darbas 
Urugvajaus sostinėj, Montevideoj. Nors čia taip pat veikė ko¬ 
munistai ir iš Lietuvos pabėgę plečkaitininkai, vis dėlto čia 
vyrauja kun. T. Radžiaus suorganizuotos katalikiškos tautiškos 
organizacijos. Jo rūpesčiu buvo įkurta lietuvių katalikų bend¬ 
ruomenė, nemaža kitų organizacijų ir lietuviškoji 3 skyrių mo¬ 
kykla (joje yra apie 100 mokinių). Visos tautiškos organiza¬ 
cijos to paties kun. Radžiaus buvo suburtos į vieną centrą, 
pavadintą Urugvajaus Lietuvių Klubu. Tatai viso 
tautiškojo lietuvių veikimo branduolys. Jame yra net informa¬ 
cijų biuras, kuris atlieka konsularinius reikalus su Buenos Airės 
atstovybe ir duoda lietuviams išeiviams patarimų. Be to, Klubas 
turi lietuvišką biblioteką. Jis buvo pradėjęs leisti ir dvisavaitinį 
„Urugvajaus Aidą", tik vėliau jį sujungė su Buenos Airės 
„Švyturiu". 


2. Lietuviai kituose ne Europos kraštuose 

Kanadoje. Į Kanadą pirmieji lietuviai atvyko maždaug tuo 
pat laiku, kaip ir į J. Amerikos Valstybes, tik čia jų vyko 
daug mažiau. Dabar Kanadoje yra apie 10.000 lietuvių. Dau¬ 
gumas yra atvykę jau iš nepriklausomosios Lietuvos, kai buvo 
suvaržytas įvažiavimas į J. Amerikos Valstybes. Jie čia dau- 



giausia dirba išsisklaidę ūkiuose, todėl jokių žymesnių orga¬ 
nizacijų neturi. Yra tik Amerikos Lietuvių Susivienijimo kuopų, 
o Kanados sostinėje, Montrealy, yra lietuviškoji bažnyčia. Lie¬ 
tuviškas laikraštis čia tėra tiktai komunistų „Darbininkų Žodis". 

Afrikoje daugely vietų yra po keletą lietuvių šeimų, 
bet didesnis jų skaičius yra susibūręs tik Pietų Afrikos Unijoje. 
Čia yra apie 500 lietuvių ir net apie 65.000 Lietuvos žydų (dau¬ 
gelis jų gana turtingi). Patys lietuviai vis dėlto yra išsisklaidę; 
tik Johanesburge jie turi vieną nedidelę organizaciją — Pietų 
Afrikos Lietuvių Draugiją. 

Azijoje lietuvių yra palyginti nedaug (tik Palestinoje 
yra 10.000 su viršum Lietuvos žydų). Keletas dešimčių 
lietuvių yra Persijoje, kur jie pabėgo iš Kaukazo ir Turkestano, 
pabūgę rusų revoliucijos baisybių. Kadangi jie ten išsiblaškę 
po visą kraštą, todėl negali sudaryti jokios savo organizacijos. 
Taip pat po karo nemaža lietuvių atvyko ir į Kiniją. Daugumas 
jų yra Šanchajuje ir naujai įsteigtos Mandžuko valstybės sosti¬ 
nėje, Harbine. Tai daugiausia rusų revoliucijos sąmyšio atsi¬ 
tiktinai nublokšti beveik vieni vyrai. Organizavimasis jų tarpe 
vos teprasideda ir sunkiai eina. Su Kinija Lietuva neturi jokių 
santykių, o Mandžuko ji dar nėra pripažinusi valstybe, todėl 
ten nėra nė Lietuvos atstovybių, kurios galėtų padėti išeiviams. 
Rusai emigrantai ten labai stengiasi lietuvius laikyti savo įtakoje; 
lenkai irgi to pat siekia. 

Yra dar po keletą lietuvių visuose Azijos kraštuose ir 
artimose salose, bet jų ryšys su Lietuva dar silpnesnis. 

Australijoje. Į Australiją pirmieji lietuviai atvyko dar XIX 
amž. pabaigoje. Dabar Australijoje ir gretimose salose gyvena 
apie 2.000 lietuvių, nors gyventojų surašinėjimo daviniai terodo 
jų 250 be trupučio (mat, daugelis lietuvių prirašomi prie 
kitų tautybių). Yra ten ir viena lietuvių draugija, kuri turi 
apie 100 narių ir klubą (Sidnėjuje). Kultūrinis lietuvių išeivių 
gyvenimas Australijoje silpnas. 

3. Lietuviai išeiviai įvairiose Europos valstybėse 

Anglijoje. Lietuviai į Angliją ėmė vykti tais pat laikais, kaip 
ir į Ameriką. Dalis emigrantų, vykstančių į Ameriką, pakeliui 

pristigę lėšų, likdavo Anglijoje. Pirmiausia jie apsigyvendavo 
didžiuosiuose uostuose (Londone, Liverpuly, Mančestery ir kt.)» 
o iš ten keliaudavo daugiausia į Škotiją. Jau prieš karą Škoti¬ 
joj lietuvių buvo apie 8.000, o Anglijoj apie 4.000. Karo metu 
nemaža lietuvių iš čia buvo išgabenta į Rusiją, kaip jos piliečiai. 
Užtat dabar D. Britanijoje lietuvių tėra apie 10.000 (7.000 Ško¬ 
tijoj ir apie 3.000 Anglijoj). Gyvena jie čia išsiskirstę tarp 
anglų, todėl sąlygos tautiškai veiklai jų tarpe nepatogios. Tačiau 
dar 1905 m. buvo įkurta pirmoji lietuvių parapija Londone, o 
vėliau kita atsirado Mosende (Škotijoje). Lietuviškos draugijos 
taip pat buvo organizuojamos, tačiau, trūkstant inteligentijos, 
tas darbas nelabai sekėsi. Bet vis dėlto dabar Škotijoje ir Angli¬ 
joje veikia keliolika draugijų ir eina keli lietuviški laikraščiai, 
iš kurių žymiausias yra katalikiškasis „Išeivių Draugas" 
(nuo 1914 m. tebeeinąs Škotijoje). Lietuviškų mokyklų nėra 
nei Anglijoje nei Škotijoje, tik kai kur kunigai yra išsirūpinę 
teisę ateiti į mokyklas lietuvių vaikams lietuviškai dėstyti tikybos. 

Lietuviai kitose Vakarų valstybėse. Europoje beveik visur 
galima atrasti lietuvių. Po Anglijos, jų kiek daugiau yra 
Prancūzijoje ir Vokietijoje. Į Prancūziją ypač daug lietuvių 
atvyko po didžiojo karo, kai ten ėjo karo sunaikinto krašto 
tvarkymas ir iš visur buvo kviečiami darbininkai. Daugelis tada 
į darbus išvykusių lietuvių sugrįžo atgal, bet dalis ten pasiliko 
ir iki šiol tebegyvena. Kai kur jie turi ir savų organizacijų, tačiau 
jų veikimas tuo tarpu gana silpnas. 

Vokietijoje lietuvių yra ne vien jos valdomoje Mažo¬ 
joje Lietuvoje, bet ir tolimoje Pareinėje, ypač Esseno, Dort- 
mundo ir Dūseldorfo miestuose. Tai vis išeiviai iš M. ir D. 
Lietuvos, nuvykę uždarbiauti į tų sričių kasyklas ar fabrikus. 
Šiokio tokio tautiško judėjimo yra tik Dortmunde; čia nuo 
1921 m. gyvuoja lietuvių draugija. Apskritai tiek Vokietijoj, 
tiek Prancūzijoj, tiek kituose kraštuose lietuviai išeiviai didesnės 
paramos susilaukia tik iš mūsų mokslo jaunimo, nuvykstančio 
studijuoti į užsienį, ir vienur kitur veikiančių Lietuvos bičiulių 
draugijų. 

Lietuviai Sovietų Rusijoje. Prieš didįjį karą į Rusiją vyk¬ 
davo uždarbiauti gana daug lietuvių. Bet daugiausia jų ten atsi¬ 
rado pabėgusių nuo karo baisenybių. Tiesa, didelė dalis jų 

po karo buvo grąžinta į Lietuvą, tačiau dalis vis dėlto liko. 
Vieni liko dėl to, kad ten iš seno buvo įsigyvenę, turėjo turto, 
kiti dėl to, kad turėjo tarnybas ar buvo komunistų veikėjai, o 
treti liko dėl to, kad gyveno įvairiuose užkampiuose, kur jų 
negalėjo surasti jokia tremtinių grąžinamoji organizacija. Tai 
buvo daugiausia Rusų valdžios tremtiniai valstiečiai, išgabenti iš 
Lietuvos ir įkurdinti Sibire ar kitose tolimose Rusijos srityse. 
Apskritai imant, dabar lietuvių Sovietų Rusijoje yra apie 50.000. 
Deja, vos pusė jų bekalba lietuviškai: kiti, ilgai gyvendami rusų 
tarpe, surusėjo. 

Kadangi S.S.S.R -je visas gyvenimas yra griežtai valdžios 
kontroliuojamas, tai ir lietuviai ten jokios savarankiškos veiklos 
negali parodyti. Ten, kur lietuvių gyvena gausiau, yra lietu¬ 
viškų kolektyvinių ūkių, vadinamų kolchozais. Vienur jie grynai 
lietuviški, kitur mišri — su latviais ir lenkais. Savų tautiškų 
organizacijų lietuviai ten negali turėti: ten tėra tik valdžios pa¬ 
laikomų lietuviškų komunistiškų organizacijų (lietuvių komu¬ 
nistų partijos organizacija su savo skyriais, komunistiško jau¬ 
nimo organizacija, kominterno lietuvių sekcija ir daugybė kitų 
komunistiškų organizacijų). Joms visoms vadovauja lietuvių 
komunistų partijos centro komitetas. Žinoma, tų visų organi¬ 
zacijų pagrindinis tikslas yra ne lietuvybės palaikymas, bet pa¬ 
laikymas komunizmo S.S.S.R-os lietuvių tarpe. Be to, jie turi 
artimų ryšių su Lietuvos komunistais; ne vienas iš Lietuvos 
pabėgęs komunistas randa sau prieglaudą ir darbo tose organi¬ 
zacijose. 

Tose srityse, kur gyvena daugiau lietuvių, yra lietuviškų 
mokyklų, kurių programa, be lietuvių kalbos, niekuo nesiskiria 
nuo kitų S.S.S.R. mokyklų programos. Apsišvietusiems lietu¬ 
viams veikėjams paruošti išlaikoma ne viena vidurinė mokykla, 
o Maskvos universitete — lietuvių sektorius, iš kurio išeina ko¬ 
munistų veikėjų lietuvių. Bet visų aukščiausia lietuvių mokslo 
įstaiga yra lietuvių sektorius Minsko akademijoj. Čia kartais 
lietuviškai spausdinamos net mokslo knygos. 

Lietuviška spauda S.S.S.R-je negausi: eina du komunistiški 
laikraščiai, leidžiami mokykloms vadovėliai ir agitacinė litera¬ 
tūra. Minsko radiofone yra lietuviškas pusvalandis, kuriame 

duodama daugiausia agitacinės medžiagos, o kartais ir literatūros 
dalykų. 

Apskritai tautiška S.S.S.R-os lietuvių būklė gana liūdna: ten 
sparčiai eina jų nutautimas, nes jie atskirti nuo savo tautos ka¬ 
mieno ir auklėjami tautiškumui priešingoje — komunistiškoje 
dvasioje. Ten varomoji lietuviška kultūrinė veikla tėra tiktai 
priemonė komunizmui skleisti ir agituoti prieš tautišką nepri¬ 
klausomąją Lietuvą. Tos veiklos atgarsis pasiekia ir Lietuvos 
komunistus, kurie taip pat eina prieš tautiškąją Lietuvos kultūrą. 

Lietuviai Pabaltijo kraštuose. Suomijoje ir Estijoje dabar 
nedaug tėra lietuvių, tačiau prieš karą jų ten buvo daugiau. 
Ypač daug lietuvių studentų, daugiausia medikų, studijuodavo 
Tartų universitete, Estijoje. Tuose kraštuose lietuvių tarnavo 
įvairiose rusų valdžios įstaigose, bet po karo daugumas jų grįžo 
į Lietuvą. Dabar Suomijoje yra Lietuvių Suomių Drau¬ 
gija, o Estijoje — Lietuvių Draugija Estijoje. 
Kadangi lietuvių ten nedaug tėra (Suomijoje vos apie šimtą, o 
Estijoje keletas šimtų), tai jų veikla negali išsiplėsti. Jie tik pa¬ 
laiko ryšį su Lietuva. 

Nepalyginti daugiau lietuvių yra kaimynėje Latvijoje. 
Prieš karą visoje Latvijoje lietuvių buvo 50.000 su viršum, bet 
dabar jų ten gerokai sumažėjo. 

Latvija, būdama Rusų valdžioje, buvo mažiau spaudžiama, 
negu Lietuva, todėl ten bėgo nuo priespaudos daugelis lietuvių. 
Bet ypač daug jų ten ėmė plaukti XIX pabaigoje, kai, čia iš¬ 
vedus geležinkelių tinklą, Ryga ir Liepoja pasidarė svarbiais 
prekybos ir pramonės uostais. Tada daugybė lietuvių ten ėjo 
uždarbiauti. Be paprastų darbininkų, Rygoje, Liepojoje ir Jel- 
galvoje (Mintaujoje) tuomet apsigyveno nemaža ir lietuvių inte¬ 
ligentų, kurie ten ir pradėjo kultūrinę veiklą. Tuo metu, kai 
Lietuvoje bet koks lietuviškas veikimas buvo persekiojamas, 
Latvijoje lietuviai galėjo ir viešai suorganizuoti vieną kitą drau¬ 
giją, darė susirinkimus, ruošė lietuviškus vaidinimus. Prasidėjus 
tautiškam judėjimui Lietuvoje, Latvijos lietuviai kaip įmanydami 
jį rėmė, bendradarbiavo lietuviškuose laikraščiuose ir padėjo 
juos platinti. Atgavus spaudos laisvę, Rygoje buvo leidžiami 
net keli lietuviški laikraščiai (žymiausias iš jų buvo „Rygos 
G a r s a s"), veikė keletas kultūrinių ir ekonominių organizacijų. 

Tačiau didžiojo karo metu Latvijos pramonė pairo, daugumas 
lietuvių grįžo namo, ir Latvijos lietuvių kultūrinė veikla su¬ 
silpnėjo. 

Po karo susikūrė nepriklausoma Latvių valstybė. Vedant 
Lietuvos Latvijos sieną, prie Latvijos buvo prijungti kai kurie 
lietuviški valsčiai (ypač Alūkstos apskr.), o kai kur vienas kitas 
latviškas valsčius ar jo dalis atiteko Lietuvai. 1921 m. siena tarp 
Lietuvos ir Latvijos buvo išvesta maždaug buvusios Kuršo gu¬ 
bernijos riba, bet buvo padaryta mažų pakeitimų vienur Lietuvos, 
kitur Latvijos naudai (Latvija iš buvusios Kauno gubernijos gavo 
290 kv. km., o Lietuva iš Kuršo gub.— vos 83 kv. km.,— žiūr. 577 
psl.). Dabar Latvijoje lietuvių yra maždaug apie 30.000. Didelė 
jų dalis tuo būdu yra Lietuvos pasieny, kiti gyvena didesnėmis 
ar mažesnėmis grupėmis išsiblaškę po visą kraštą ir miestuose. 
Bet miestuose jų dabar jau daug mažiau, negu buvo prieš karą. 
Lietuvių inteligentijos skaičius taip pat labai sumažėjęs. Vienų 
lietuvių kunigų prieš karą Latvijoje buvo apie 100, o dabar tėra 
vos apie 40. Tie likusieji kunigai kiek galėdami dirba kultūrinį 
darbą savo tautiečių tarpe. Paskutiniu metu jau ima rastis ir 
mokslus baigusių Latvijos lietuvių. Tuo būdu tautiškas darbas 
žengia pirmyn. Šiuo metu Latvijos lietuviai turi 16 įvairių orga¬ 
nizacijų, Latvijos Lietuvių Sąjungą, 2 laikraščius, 11 pradžios 
mokyklų (iš jų 4 Rygoje), 7 lietuviškus skyrius prie latviškų 
mokyklų, 1 gimnaziją ir apie 40 studentų Rygos universitete. 
Tačiau darbą trukdo ne tik pašaliniai veiksniai, bet ir nesan¬ 
taika pačių lietuvių tarpe. Trūksta ir lietuviškų mokyklų; tad, 
kur lietuvių vaikų yra nedaug, jie visi eina į latviškas mokyklas. 
Ne tik per mokyklas, bet ir kitokiais būdais dalis lietuvių sulat- 
vėja. Pagaliau nemaža nesusipratusių lietuvių pavilioja ir lenkai. 

Nors Latvijoje lietuvių kunigų yra beveik pakankamai, bet 
jie dažniausiai yra skiriami į nelietuviškas sritis arba turi pasi¬ 
traukti į Lietuvą, o į parapijas, kur net daugumas yra lietuviai, 
skiriami latviai kunigai, kurie dažnai visiškai nemoka lietuviškai. 
Tuo būdu pats didysis lietuviškumo palaikymo veiksnys — 
bažnyčia — veikia lietuvių nenaudai. 

Apskritai stoka lietuviškų mokyklų ir savos inteligentijos, 
mišros vedybos ir bažnyčių sulatvinimas labai mažina lietuvių 
skaičių Latvijoje. 

d. Lietuvių emigracijos problema 


1. Emigracijos politika 

Žmonės į svetimus kraštus paprastai važiuoja dėl to, kad ten 
gali daugiau užsidirbti ir geriau, negu savo tėviškėje, gyventi. Taigi 
emigracijos dydis priklauso nuo pragyvenimo šaltinių savo krašte. 
Lygindami mūsų ir kitų Europos kraštų gyventojų skaičių ir jų 
užimamą žemės plotą, matome, kad pas mus gyventojų nėra per¬ 
daug tiršta. Taip antai, Belgijoje vienam kvadratiniam kilometrui 
tenka 260 gyventojų, Anglijoje — 255, Olandijoje — 215, Vokieti¬ 
joje— 130, Latvijoje — 29, Estijoje—24, Suomijoje — vos 10, o Lie¬ 
tuvoje — 40. Iš to matyti, kad Lietuvoje daug daugiau galėtų su¬ 
tilpti gyventojų, ir tuo būdu daug kam netektų ieškoti duonos 
svetur. Bet antra vertus, nereikia pamiršti, kad gyventojų tanku¬ 
mas priklauso nuo krašto gamtos turtų, nuo jų eksploatacijos inten¬ 
syvumo ir nuo krašte pagaminamų žalmenų apdirbamosios pra¬ 
monės. Kadangi Lietuvos gamtos turtai nėra dideli, tai ji, žinoma, 
negali pasiekti kitų kraštų gyventojų tirštumo laipsnio. Be to, 
ūkiškas Lietuvos gyvenimas tebėra neišsivystęs, todėl gyventojų 
prieauglis Lietuvoje pralenkia pragyvenimo šaltinių augimą. Tad 
daliai lietuvių neišvengiamai tenka emigruoti į kitus kraštus. O jie 
emigruoja iš dalies net ir į tuos kraštus, kur gyventojų yra daug 
tirščiau (pav., į Angliją); tatai kaip tik rodo, kad gyventojų tirš¬ 
tumas priklauso nuo ūkio intensyvumo. 

Emigracijos neišvengia nė viena tauta. Bet visos didžiosios 
Europos tautos jau seniai pradėjo tvarkyti savo emigraciją: jos 
stengiasi visus išeivius sukoncentruoti kitų kontinentų tuščiuose 
ar apytuščiuose plotuose, vadinamosiose kolonijose, kurios tampa 
antrąja tėvyne. Tuo tarpu lietuvių emigracija ėjo savaime, be jokios 
priežiūros; užtat lietuviai išeiviai niekur nesukūrė savų kolonijų, 
o prisišliejo prie kitų ir dirbo kitų naudai ir garbei. Daugumas 
jų susibūrė J. Amerikos Valstybėse, kur betgi lietuviams išeiviams 
jau gresia rimtas pavojus nutausti. Tuo būdu žuvę, jie sudarytų 
tautai didelį nuostolį: kitoms tautoms plečiantis, lietuviai silpnėtų; 
be to, nutautę emigrantai neduotų savo tėvynei jokios naudos, 
nors ji juos išaugino, nors iš jos jie išsivežė nemaža ir kapitalo. 
Tuo tarpu išlikę lietuviai išeiviai daugeliu atžvilgių būtų parama 
savo tautai. Jei seniau Amerikos lietuviai daug padėjo Lietuvai 
kovoje dėl savo kultūrinių teisių, nepriklausomybės ir sušelpė ją 
materialiai, tai ir toliau susipratę mūsų išeiviai galėtų padėti savo 
tautai. 

Taigi emigracija yra natūralus dalykas, tik ji taip turėtų būti 
tvarkoma, kad mūsų išeiviai nevirstų kitoms tautoms turtus krau- 

nančiais darbininkais, paprasta darbo jėga, bet kad prisidėtų prie 
savo tautos dvasinių ir materialinių vertybių kūrybos. 


2. Lietuvių emigracijos tvarkymas 

Pagaliau ir Lietuvoje susirūpinta savo emigracijos reikalais: 
stengiamasi palaikyti kultūrinius ryšius su anksčiau išvykusiais išei¬ 
viais ir globoti naujai vykstančius. Pirmasis emigracijos įstatymas 
buvo išleistas dar 1920 m., bet pasirodė, kad jame buvo nemaža 
spragų, o be to, jis ilgainiui atsiliko nuo gyvenimo reikalavimų. Todėl, 
pavyzdžiui, 1926—1929 m., emigracijos bendrovėms gabenant mūsų 
tautiečius į įvairius kraštus, daugiausia į Pietų Ameriką, daugelis 
važiavusių buvo labai išnaudojami ir nuvažiavę pakliuvo į sunkias 
gyvenimo sąlygas, veltui nuvežtieji turėjo atidirbti kelionės išlaidas. 
Kad ateityje nebebūtų tokio išnaudojimo, 1929 m. buvo išleistas nau¬ 
jas įstatymas, kuris vykstančius apsaugo ne tik nuo išnaudojimų, bet 
ir nuo kelionėje galimų nelaimių, pav., apdraudžia vaikus nuo tėvų 
mirties, reikalauja, kad į vietą nuvykęs emigrantas, jei būtų dėl 
kurių nors priežasčių neįsileistas, būtų atgal parvežtas. Emigra¬ 
cijos bendrovės, nesilaikančios to įstatymo, negali veikti Lietuvoje. 
O visai emigracijai prižiūrėti prie Vidaus Reikalų Ministerijos yra 
įsteigta speciali referentūra. 

Vyriausybė ne tiktai rūpinasi apsaugoti vykstančius išeivius, bet 
taip pat rūpinasi ir jau anksčiau išvykusiais. Tą darbą atlieka Lie¬ 
tuvos atstovybės ir konsulatai: remia savo išeivius įvairiais ne¬ 
laimingais atsitikimais, kartais net grąžina skurstančius valdžios 
pinigais į Lietuvą, gina savo piliečių teises svetimuose kraštuose ir 
teikia jiems patarimų. Per tas pačias atstovybes ir konsulatus palai¬ 
komos tautiškos išeivių organizacijos, spauda, mokyklos, padedamos 
ruošti įvairios šventės ir t.t. Žodžiu, rūpinamasi palaikyti ir remti 
viską, kas gali pagerinti emigrantų būvį, pakelti jų tautišką susi¬ 
pratimą ir išgarsinti Lietuvą. 

Tačiau vienos vyriausybės rūpesčio čia dar nepakanka. Kad 
1/3 svetur išvykusių lietuvių nepasimirštų kas esą, ir tolimuose kraš¬ 
tuose būdami jaustųsi tos pačios tautos nariai, kad nenutrūktų jų 
ryšiai su savo tėvyne, reikia, kad visa tauta jais rūpintųsi ir palai¬ 
kytų su jais artimą ryšį. Tam tikslui 1932 m. įsikūrė Draugija 
Užsienio Lietuviams Remti (DULR). Draugijos tik¬ 
slas — remti užsieny gyvenančius lietuvius kultūriškai, o kiek galint 
ir materialiai. Rūpindamasi, kad kraštas palaikytų su išeiviais kuo 
artimiausią ryšį, draugija padeda į Lietuvą atvykstančioms išeivių 
ekskursijoms, suartina panašias užsienio lietuvių ir Lietuvos orga¬ 
nizacijas, padeda susitikti sportininkams ir pasirodyti menininkams. 
Be to, ji rūpinasi padėti užsienio lietuviams, atvykstantiems studi¬ 
juoti į Lietuvos mokyklas, skatina susirašinėjimą tarp atskirų už- 

sienio ir Lietuvos lietuvių. Ypač toks susirašinėjimas naudingas 
užsienio lietuviams moksleiviams, kurių daugumas niekad nėra matę 
Lietuvos. Susirašinėdami su tokio pat amžiaus Lietuvos moksleiviais, 
jie daug ką sužino apie Lietuvą; pasikeisdami atvaizdais, jie pamato 
Lietuvos vaizdų ir tuo būdu suartėja su Lietuva. 



Pirmojo pasaulio lietuvių kongreso prezidiumas. 

(Kongresas įvyko 1935 m. rugpiūčio 11—17 d. Kaune. Tarp kitko jis 
nutarė įkurti Pasaulio Lietuvių Sąjungą). 


Stengdamasi pakelti užsienio lietuvių švietimą, DU L R rūpinasi 
lietuviškų mokyklų steigimu, parūpina išeivių mokykloms mokytojų, 
siunčia išeivių bibliotekoms knygų ir vadovėlių. 

Kadangi pagrindinė sąlyga suaugusiems nenutausti yra savos 
lietuviškos organizacijos ir spauda, tai DULR kiek galėdama sten¬ 
giasi palaikyti visas tautiškas ir ekonomiškas užsienio lietuvių drau¬ 
gijas ir spaudą. Tam tikslui ji skiria nemaža pinigų ir remia užsienio 
lietuvių spaudą raštais. Nepaprastai didelę reikšmę užsienio lietu¬ 
viams turi sava lietuviškoji bažnyčia, lietuviškosios pamaldos. Todėl 
DULR rūpinasi, kad bent visuose didesniuose užsienio lietuvių 
centruose būtų lietuvių kunigų, kurie galėtų laikyti lietuviškas pa¬ 
maldas arba net suorganizuotų savas lietuviškas parapijas. Ji taip 
pat rūpinasi, kad lietuviai turėtų ir savų lietuviškų maldaknygių. 

Ten, kur lietuviai jau seniai įsikūrę ir jų gyvenimas jau nusi- 

stojęs, — DULR rūpi tik palaikyti jų tautišką sąmonę ir ryšį su 
Lietuva (pavyzdžiui, J. Amerikos Valstybėse ir kai kuriose kolonijose 
Europoje — Anglijoje, Latvijoje ir kt.). Bet yra kraštų, kur lietuviai 
dar neseniai nuvyko, kur jie dar nespėjo tinkamai įsikurti, kur dau¬ 
gelis išvargusių išeivių prašo Lietuvos konsulatus grąžinti juos namo. 
Ypatingai daug lietuvių vargsta Pietų Amerikoje; čia labiausiai ir 
reikalinga jiems parama. Čia daug reikia lėšų ne tik organizacijoms, 
mokykloms ir spaudai, bet taip pat ir ekonominiam gyvenimui pakelti. 

Pietų Amerika dar tebėra didelių galimybių kraštas, dar dideli 
žemės plotai tebėra neišnaudoti, ir daugely vietų būtų galima įkurti 
grynai lietuviškų kolonijų, kokių kad turi kitos tautos. Tačiau ne 
visos Pietų Amerikos sritys tinka europiečiams gyventi. Taigi dar 
reikia rasti tokią vietą, kur lietuviams kurtis būtų patogios klimato 
sąlygos, kuri dar nebūtų kitų tautų užimta ir kuri bent ateity turėtų 
didelių ekonominių perspektyvų. Tam tikslui reikia nemažai tyrinėti, 
gerai pažinti kraštą ir nemaža kapitalo lietuviškajai kolonijai kurti. 
Jau prieš kelerius metus P. Amerikos lietuvių tarpe buvo kilusi ta 
idėja, buvo net pradėtas darbas; bet įsimaišius įvairiems makleriams, 
tas sumanymas davė išeiviams tik didelius nuostolius, nes užpirktos 
žemės pasirodė netinkamos. Taigi DULR ėmėsi ir šito tiriamojo 
darbo. 

II. Lietuvos pinigai: 

kapos (1—3), Vytauto laikų (4—10), Aleksandro (11 —13), 
Zigmanto II (14—15). 

II. Lietuvos pinigai: 

Zigmanto Augusto (16-25), Stepono Batoro (26-29). 





II. Lietuvos pinigai: 

Zigmanto Vazos (30—34), Jono Kazimiero (35—40), Jono Sobieskio (41), 

Augusto II (42-43). 

III. Onos Vytautienės raštas Jadvygai Jogailienei 

(rašytas Astravoje 1392 m. rugpjūčio 5 d.). 

IV. Vytauto, Skirgailos, Vladimiro ir Teodoro Algirdaičių raštas Jogailai 

(rašytas Krokuvoje 1394 m. vasario 18 d ). 

V. Vytauto raštas ordino magistrui 

(rašytas Vilniuje 1414 m. sausio 2 d.). 

VI. Švitrigailos raštas Bazelio Bažnyčios suvažiavimui 

(Rašytas Vitebske 1433 m. kovo 22 d.). 

VII. Lietuvos Metrikos įrašų fragmentas. 


PRIEDĖLIŲ PAAIŠKINIMAI 


I Kryžiuočių kariuomenės dalių vėliavos (128—129 psl.). 

Tanenbergo mūšy lietuviams ir lenkams teko 51 kryžiuočių kariuome¬ 
nės vėliava. Jogaila jas visas nugabeno į Krokuvą, į Vavelio pilį. Prie 
to rinkinio vėliau dar buvo pridėtos kitos 5 vėliavos, paimtos kituose mū¬ 
šiuose. Dabar jos jau yra žuvusios. Iki mūsų laikų yra likę tik XV amž. 
gale daryti jų piešiniai, kuriuos parūpino lenkų istorikas Dlugošas, rašy¬ 
damas apie Tanenbergo mūšį. Štai kieno yra buvusios tos vėliavos: 

1) magistro Ulricho v. Jungingeno — didžioji vėliava, 2) magistro 
Ulricho v. Jungingeno — mažoji vėl., 3) maršalkos Fridriko Valenrodo, 

4) Olesnicos kunigaikščio Konrado Baltojo, 5) samdinių šv. Jurgio v., 
6) Kulmo miesto, 7) ordino iždininko Tomo Moerheimo, 8) Pamedės vys¬ 
kupo, 9) Grudzionco komturijos ir miesto, 10) Baigos komturijos ir miesto, 
11) Šėnzės (Kovalevo) komturijos ir miesto, 12) Karaliaučiaus miesto, 13) 

Althauzo komturijos, 14) Sembos vyskupo, 15) Tucholos komturijos ir mies¬ 
to, 16) didžiojo komtūro Konrado v. Lichtenšteino, 17) Nešavos komturi¬ 
jos, 18) Vestfalijoje samdytų karių, 19) Rogosnos miesto ir vaito, 20) El¬ 
bingo komturijos ir miesto, 21) Engelsburgo komturijos ir miesto, 22) 
Brodnicos (Štrasburgo) komturijos ir miesto, 23) Kulmo vyskupo, 24) 
Brateno pilies ir Neumarko miesto vaito, 25) Braunsbergo miesto, 26) Vo¬ 
kietijoje samdytų karių, 27) Šveicarijoje samdytų karių, 28) Elbingo miesto 
ir komturijos antroji vėliava, 29) Žulavos miesto ir vaito, 30) Elbingo mies¬ 
tiečių, 31) Šlochavos komturijos ir miesto, 32) Bartenšteino miesto, 33) 

Osterodes komturijos ir miesto, 34) Ortelsburgo komturijos ir miesto, 35) 
Ragainės miesto ir kumturijos, 36) Karaliaučiaus miestiečių, 37) Pareinės 
kraštuose samdytų karių, 38) Diršavos vaito ir miesto, 39) Melzako miesto, 
40) Meisene samdytų karių, 41) Brandenburgo komtūro M. v. Zakbacho, 
42) Štetino kunigaikščio Kazimiero, 43) Kulmo žemės karių, 44) Dancigo 
miesto ir komturijos, 45) Dancigo komturijos, 46) Varmijos vyskupijos bei 
Heilsbergo miesto, 47) Švitco komtūro Henriko v. Plaueno ar Mykolo 
Kuchmeisterio (paimta ties Koronovu), 48) Tomo miesto, 49) Dancigo 
senosios komturijos ir pilies, 50) Gnievkovos komturijos, pilies ir miesto, 
51) Heiligenbeilio miesto, 52) Braunšveigo kunigaikščio, 53—56) Livonijos 
magistro (paimtos 1431 m.). 

II Lietuvos pinigai 

1—3 Seniausieji Lietuvos sidabro pinigai — kapos, lietos iš sidabro 
tam tikrose formose. Jų randama įvairių — ilgų ir perpus trumpesnių 

(kartais perkirstų per pusę), su įvairiais ženklais ir be jokių ženklų, su 
įkirtimais ir be įkirtimų, sunkesnių ir lengvesnių. Apie jas nėra jokių ra¬ 
šytinių žinių (jų vardas,— kaip spėjama, kilęs iš žodžio kapoti, — šaltiniuose 
yra minimas), tad visokios išvados gali būti daromos tik iš radinių. Grei¬ 
čiausiai jas liedavo ne vien d. kunigaikščio iždas, bet ir privatūs žmonės, 
kurie kartais jose dėdavo savo ženklus ar inicialus. Įkirtimai, greičiau¬ 
siai, buvo daromi norint patikrinti sidabro kokybę — norint įsitikinti, ar 
ir jų viduje yra tas pats metalas. Panašūs pinigai taip pat buvo vartojami 
Rusuose, kur jie buvo vadinami grivinomis ir rubliais. Arabai tokiuos pi¬ 
nigus vadino dirhemomis. 

Kaltiniai pinigai Lietuvoje atsirado tik XIV—XV amž. sąvartoje. Iki 
Zigmanto Augusto laikų buvo kalami tik sidabriniai pinigai. Zigmantas 
Augustas pradėjo kalti ir auksinius, o Jono Kazimiero laikais buvo pra¬ 

dėti kalti ir variniai pinigai. Pirmieji popieriniai pinigai buvo išleisti tik 
Kosciuškos sukilimo metu. Lentelėse duodamieji pavyzdžiai: 

4—10 — Vytauto laikų pinigėliai (dokumentuose minimi jau 1387 m.; 
10 pinigėlių = 1 skatikui; vėliau, XVI amž., jie buvo sulyginti su denarais); 
5 — pusskatikis (= 5 pinigėliams) ; 6 ir 7 — dvidenariai ( 2 /b skatiko) ; 8 — 

Kijevo kunig. Vladimiro pinigas; 9 — Naugardo Sieversko kunig. Kaributo 
pinigas (abu kalti prieš 1393 m., nes tais metais jie buvo Vytauto pašalinti 
iš savo kunigaikštijų). 

Po Vytauto, iki Aleksandro laikų, Lietuvoje pinigai vėl nebebuvo 

kalami. Buvo vartojami svetimi pinigai (daugiausia Prahos skatikai). 

Alekandro pinigai: 11 — pinigėlis; 12 — pusskatikis; 13 — skatikas 
(skatikai, nevykusiai nukalti, nebuvo leidžiami į apyvartą). 

Zigmanto II pinigai: 14 — pusskatikis; 15 — skatikas. Zigmanto II 

laikais kalykla buvo Vilniuje, ir kai kuriuose piniguose po Vytimi yra raidė 
„V". Lietuvos piniguose Zigmantas II savo Lenkų karaliaus titulo nemini, 
— tik didžiojo Liet. kunigaikščio. Kalyklai vadovavo žinomo kardinolo, 

Hozijo, tėvas Ulrichas, bet piniguose jo vardo nėra, 

Zigmanto Augusto pinigai: 16 — obolis, arba pusdenaris (jo dydis 

yra lygus denaro dydžiui, bet sidabro kokybė perpus prastesnė); 17 — de¬ 
naras; 18 — dvidenaris; 19 — pusskatikis; 20 — skatikas; 21 — trečiokas 

( = 3 skatikai); 22 — ketvirtokas ( = 4 skatikai); 23 — šeštokas (=6 skatikai); 

24 — taleris, arba puskapis (= 30 skatikų; tai didžiausias sidabro pinigas); 

25 — dukatas (auksinis pinigas, auksinas, kurį vėliau dar vadino raudo¬ 

nuoju; jis turėjo 3 1/2 gramų 2372 karatų aukso; jo vertė iš karto buvo 
lygi 30 skatikų, bet XVI a. gale už jį jau buvo mokama 2 auks., t. y. 
60 skt., Zigmanto Vazos laikais — 4 auks., Jono Kazimiero — 6 auks., 

o Stanislovo Augusto — 18 auks.). Zigmanto Augusto laikais Lietuvoje 

pinigų buvo nukalta labai daug ir įvairių. Lenkijoje jo laikais nebuvo 

jokios kalyklos (kalykla buvo tik vad. karališkuosiuose Prūsuose); visuose 
jo piniguose yra parašas: „Moneta magni ducatus Lithuaniae”. Vilniaus ka¬ 
lyklos prižiūrėtoju 1545—1555 m. buvo rūmų iždininkas Jonas Liutomirskis. 
1555—1562 m. ji buvo išnuomota žydų bendrovei, o vėliau ją vedė G. Taria, 

kuris pirmasis Lietuvos piniguose pradėjo dėti ir savo, kaip kalėjo, herbą. 
Auksiniams pinigams kalti buvo atskira kalykla. Kadangi Lietuvos pinigai 
buvo 74 brangesni, negu tokie pat Lenkijos pinigai, tai Zigm. Augustas no¬ 
rėjo juos suvienodinti; apie 1565 m. jis Tikocine įkurtoje kalykloje pradėjo 
kalti lenkiškos vertės pinigus, bet, kilus nepasitenkinimui, turėjo tą darbą 
mesti ir kalyklą uždaryti. Be lentelėje matomų (16—25 nr.), Z. Augusto 
laikais dar buvo kalami lenkiškos vertės skatikai, dviskatikiai, pustaleriai ir 
portugalai (=10 dukatų, — auksiniai). Be to, iš Ispanų karaliaus Pilypo II 
gavęs dalį motinos palikimo, Z. Augustas Ispanijos pustalerius ir talerius pa¬ 
leido į apyvartą, kontrasignavęs juos savo monograma (S. A.) ir 1564 m. data 

Stepono Batoro pinigai: 26 — šilingas (solidus = 6 d-enarams, x l3 ska¬ 
tiko; jo vertė tačiau nebuvo pastovi); 27 — skatikas; 28 — trečiokas (3 ska¬ 
tikai); 29 — Lietuvoje kontrasignuotas Frizijos taleris. Apskritai St. Batoro 
laikais Vilniuje buvo kalamos visos pinigų rūšys, pradedant smulkiausiais 
(denarais) ir baigiant stambiausiais (dukatais). Tad lentelėje dar nėra denaro, 
šeštoko, talerio ir dukato. Visuose St. Batoro piniguose yra parašas: „Mo¬ 
neta magni ducatus Lithuaniae”; Batoras jau mini ir Lenkų karaliaus titulą, 
o be to, visada greta Vyties, toje pačioje pinigo pusėje, yra ir Lenkijos 
erelis. Be to, nuo Batoro laikų kalyklos priežiūra priklausė krašto iždinin¬ 
kams, kurie piniguose pradėjo kalti ir savo herbus. Be iždininkų, neretai 
savo ženklus piniguose kaldavo ir kiti kalyklos urėdai. 

Zigmanto Vazos pinigai: 30 — šilingas; 31 ir 32 — skatikai; 33 — tre¬ 
čiokas; 34 — portugalas (=10 dukatų). Visą ilgą Zigmanto karaliavimo metą 
nuolat veikusi Vilniaus kalykla išleido daugybę visokios vertės pinigų. Be 
lentelėje matomų (30—34 nr.), dar buvo kalami dvidenariai, pusantraskatikiai, 
dukatai, tridukačiai, keturdukačiai ir pusportugaliai (portugalai ir puspor- 
tugaliai gavo vardą nuo Portugalų karaliaus Emanuelio — 1495—1521 m. — 
pradėtų kalti stambių, 10 dukatų vertės, aukso pinigų, kurie vėliau buvo 
kalami visoje Europoje). Vilniaus kalyklos valdytojais Zigmanto Vazos lai¬ 
kais buvo daugelis iždininkų ir kitokių urėdų, ir visi jie piniguose dėdavo 
savo ženklus. 

Jono Kazimiero pinigai: 35 — šilingas; 36 — trečiokas; 37 — šeštokas; 
38 — ortą ( = 18 skatikų); 39 — pusdukatis (auksinis); 40 — dukatas. Jono 
Kazimiero laikais lietuviškų pinigų buvo kalama apsčiai. Be Vilniaus ka¬ 
lyklos, jo laikais dar veikė kalyklos Brastoje ir Kaune, o be to, kurį metą 
lietuviški pinigai buvo kalami ir Lenkijoje — Ujazdove ir Olivoje. Visos 
kalyklos ir jų vedėjai piniguose dėjo savo ženklus, dėl to jie yra labai 
įvairūs. Įvairūs jie buvo ir pagal vertę. Be matomų lentelėje (35—40 nr.), 
dar buvo kalami variniai šilingai (tai buvo iš viso pirmieji lietuviški vario 
pinigai), skatikai, pusantraskatikiai ir auksinai. 

Jono Sobieskio yra žinomas tik vienintelis pinigas — šeštokas (41 nr.). 

Augusto II pinigai: 42 — trečiokas; 43 — šeštokas. Jo laikais kalykla 
Lietuvoje veikė labai trumpai (1706—1707 m.), ir ne Vilniuje, bet Gardine. 

Vėlesniaisiais laikais nauji lietuviški pinigai jau nebebuvo kalami. 

III—VII. Dokumentų pavyzdžiai 


III. Onos Vytautienės raštas Jadvygai Jogailienei (rašytas Astravoje 
1392 m. rugpiūčio 5 d.). Tai yra dokumentas, kuriuo kunigaikštienė Ona 
laidavo Jadvygai, kad Vytautas nesulaužys Astravoje priimtų taikos sąlygų. 
Kitu tos pačios dienos raštu kunig. Ona tą pat laidavo Jogailai. Yra likęs 
ir Vytauto pasižadėjimo dokumentas Jadvygai. Tuo pat metu Vytauto Jo¬ 
gailai duotas dokumentas yra žuvęs. Lygia dalimi nėra jokių žinių apie Jo¬ 
gailos dokumentą. (Apie sutartį žiūr. 117 psl. Visi išlikę dokumentai yra 
atspausdinti: St. Kutrzeba i Wl. Semkowicz, Akta unji NNr. 29—31; be to, 
žiūr.: Codex ep. Vitoldi, 30, 959 psl. ir Cod. ep. saec. XV, 16 psl.). 

IV. Vytauto, Skirgailos, Vladimiro ir Teodoro Algirdaičių raštas Jogailai 

(rašytas Krokuvoje 1394 m. vasario 18 d.). Vyriausiasis Jogailos brolis, 
Andrius, kuris ilgai kovojo su Jogaila, norėdamas atimti iš jo didžiojo 
kunigaikščio sostą, — 1387 m. buvo nugalėtas (žiūr. 109 psl.) ir, kaip 

belaisvis, išvežtas į Krokuvą. Ten jis belaisviu išbuvo iki 1394 m. Tik tada, 
Vytautui, Skirgailai, Kijevo kunig. Vladimirui ir Ratnos kunigaikščiui Teodorui 
laidavus, Andrius buvo paleistas. Tai kaip tik ir yra tas laiduojamasis doku¬ 
mentas. Iš keturių prie jo prisegtų antspaudų, kaip matome, yra likęs tik 
vienas, — Skirgailos antspaudas, o kiti jau nutrupėję. (Dok. yra atspausdintas 
Cod. ep. Vit. Nr. 109, 35-36 psl.). 

V. Vytauto raštas ordino magistrui (rašytas Vilniuje 1414 m. sausio 2d.). 
Tai dokumentas, kuriuo Vytautas laiduoja, kad per 1414 m. Velykas Jogaila 
iš tikro atvyksiąs j pasimatymą su naujuoju ordino magistrui Kuchmeisteriu 
(buvusiu Žemaičių valdytoju). Dokumentas buvo duotas magistro pasiunti¬ 
niams, atvykusiems į Vilnių, kur tuo metu viešėjo ir Jogaila. Prie jo buvo 
prisegti 6 antspaudai: 1) Vytauto, 2) Mozūrų kunigaikščio Boleslovo, 3) 
Lenkijos vicekanclerio Donino, 4) Vilniaus vaivados Alberto Manvydo), 
5) Lenkijos maršalkos Bartušo ir 6) Zavišos Juodojo (rašte minimas dar 
Lietuvos maršalkos Rumbaudo antspaudas, bet jis kažkodėl nebuvo prisegtas. 
Dokumentas iš Rygos arkivyskupo transumpto yra atspausdintas Cod. ep. 
Vit., Nr. 561, 277—279 psl.). 

VI. Švitrigailos raštas Bazelio bažnytiniam suvažiavimui (rašytas Vi¬ 
tebske, 1433 m. kovo 22 d.). Norėdamas patraukti savo pusėn Bažnyčios 
suvažiavimą, dėdamasis su ordinu prie bendros akcijos prieš Lenkiją ir 
žadėdamas paremti Bažnyčių uniją (žiūr. 172 psl.), Švitrigaila 1433 m. 
kovo 22 d. į Bazelį pasiuntė savo sekretorių Joną Perlingą, kuriam įteikė 
nuvežti šį dokumentą, įgaliojantį ordino atstovą suvažiavime, Andrių Pfafen- 
dorfą, vesti ir jo reikalus. (Dokumentas dar niekur nespausdintas. Reg. žiūr. 
Napiersky, Index I, Nr. 1346; Danilhwicz, Skarbiec, II Nr. 1659). 

VII. Lietuvos Metrikos įrašų fragmentas. Tai yra Zigmanto II 1540 m. 
sausio 13 d. ponų tarybai rašytas laiškas, kuriame jis duoda instrukcijų, 
kaip skirtieji komisarai (Žemaičių vyskupas ir seniūnas) turi ištirti ir kartu 
su Livonijos magistro atstovais išvesti Lietuvos Livonijos sieną. (Žiūr. 
Litovskaja Metrika, č. III, t. 1; Russk. Ist. Bibl. XXX, 60-61 skiltis). 

BIBLIOGRAFINIAI NURODYMAI 


Čia nurodomi tik geresnieji darbai, tačiau be jokios atodairos jais 
visais taip pat negalima naudotis: mat, daugeliu klausimų nėra gerų studijų, 
todėl tenka nurodyti tokias, kokios yra. Lietuvių kalba nurodomi ir smulkūs 
darbeliai, nes daugelis tik juos ir tegalės gauti. Liet. Enciklopedijoje iš¬ 
spausdinti straipsniai čia neminimi, bet jų taip pat nereikia pamiršti. Lite¬ 
ratūra nurodoma atskiriems klausimams bei chronologiniams laikotarpiams. 
Suprantama, kad kai kurie veikalai j tokio padalinimo rėmus negali jtilpti, bet, 
dėl trumpumo, ir jie vieną kartą teminimi. 

Bendrieji veikalai. Visą Lietuvos istoriją apimančių veikalų nėra iš 
viso. Yra tik keletas sintetiškų veikalų, nušviečiančių atskirus periodus: 
M. Liubavski, Očerk istorii litovsko-russkago gosudarstva do liublinskoj unii 
vkliučitelno (1910; dalj to veikalo j liet. kalbą yra išvertęs Sondeckis); 
H. Paszkiewicz, Jagiellonowie a Moskwa, I — Litwa a Moskwa w XIII i 
XIV wieku (1933); L. Kolankowski, Dzieje w. Ks. Litewskiego za Jagiel- 
lonow, I, 1377—1499 (1930); /. Jaroszewicz } Obraz Litwy pod względem jej 
cywilizacyi, I—III (1844) ; T. Narbutt, Dzieje št. narodu Litewskiego, I—IX 
(1835—1841); A. Janulaitis, Lietuvos visuomenės ir teisės istorija (1916; pa¬ 
rašyta sekant St . Kutrzebos Historja ustroju Polski w zarysie, II — Litwa). 
Be to, daug medžiagos galima rasti kaimynių tautų istorijose: M. Bobrzynski, 
Dzieje Polski w zarysie, I—II (1880, 1881); /. Szujski, Dzieje Polski I—IV 
(1894, II laida); /. Caro, Geschichte Polens, II—VI (1840—1869); Historya 
polityczna Polsk, I, II (1920, 1923, Encykloped. Polska, t. V, dzial VI); 

V. Smolenski, Lenkų t. ist. (1925; Kasakaičio vert.); T. Korzon, Dzieje 
wojen i wojskowošci w Polsce, I—III (1923); A. Bruckner, Dzieje kultury 
Polskiej, I-III (1930—1931); M. Gruševski, Istorija Ukraini Rusi, I-IX 
(1907—1930); S. M. Solovjev, Ist. Rosii (29 t., II laida 6 knygose); V. Kliu- 
levski, Kurs russkoj ist., I—VI (1918); 5. T. Piatonovz, Lekcii po russk. ist. 
(yra 9 laidos); L. Arbusow, Grundriss d. Geschichte Liw-, Ėst- und Kur- 
lands (1889; yra dar 3 laidos); Th. Schiemann, Russland, Polen und Liv- 
land bis ins 17. Jahrh., I, II (1885—1887); E . Seraphim, Geschichte von 
Livland, I—II (1901); A. Schwabe, Grundriss der Agrargeschichte Lettlands 
(1928); /. Voigt, Geschichte Preussens (iki 1525 m.), I-IX (1827-1839); 
Ch . Krolmann, Politische Geschichte dės dt. Ordens in Preussen (1933); 
K. Lohmeyer, Gesch. von Ost- und Westpreussen, I (1908; iki 1411 m.). 

I. Priešistoriniai laikai. C. Pakuckas, Lietuvos žemės paviršiaus 

susidarymas (Židinys, 1934, XIX t.); P. Tarasenka, Lietuvos archeo- 

logijos medžiaga (1929); B. Nerman, Die Verbindungen zwischen Skandi- 
navien und d. Ostbaltikum in d. jūngeren Eisenzeit (1929) ; A. Spicin, Li- 
tovskija drevnosti (Tauta ir Žodis, III); C. Engei, Einfūhrung in d. vor- 
geschichtliche Kultur d. Memellandes (1931) ; W. Gaerte, Urgeschichte Ost- 
preussens (1929); V. Nagevičius, Mūsų pajūrio m. kultūra VIII—XIII a. 
(Senovė I); L. Krzywicki, Žmudž starožytna (1906; liet. vert. „Žemaičių 
senovė", 1928) ; /. Radziukynas, Suvalkų r. piliakalniai (1909); Pr. Zadeikis, 
Kasinėjimai Apuolėje (Suvažiavimo darbai, 1933, I); Tarasenka, Apeiginiai 
L. piliakalniai (Židinys, 1935); /. Puzinas, Vorgeschichtsforschung u. Natio- 
nalbewustsein in L. (1935; liet. parafr.: „Archeolog, tyrinėjimai Liet.", Se¬ 
novė I); — Poledinio Liet. gyventojo kultūra (N. Rom. 1935, Nr. 12—13); 
Latvijas Archailogija (1926, red. F. Balodis); A. Tallgren, Zur Archaologie 
Eestis, I-II (1921-1925); H . Moora, Die Vorzeit Estlands (1932). 

II. Aisčių gyvenamosios vietos. A. Bielenstein, Die Grenzen d. lett. 
Volksstammes (1892); M. Toeppen, Historisch-comparative Geographie v. 
Preussen (1858); A. Sjorgren, Ūber die Wohnsitze u. die Verhaltnisse der Jat- 
wagen (1859); A . Salys, Geschichte d. žemaitischen Sprachgebiets (T. ir Ž., 
VI); K. Būga, Upių vardų studijos ir aisčių bei slavėnų senovė (T. ir Ž., 
I); — Aisčių praeitis vietų vardų šviesoje (T. ir Ž., II); — Liet. kalbos 
žodynas (įvadas; I, II sąs.) ; M. Vasmer, Die Ostgrenzen d. Baltischen Stamme 
(1932) ;P. Pakarklis, Klaipėdos srities gyventojų tautybė prieš vokiečių ordino 
atėjimą (Mūsų Žinynas, 1933); V. Pryšmantas, Ne kuršiai, bet žemaičiai 
(Salio studijos rec., Vairas 1933) ; E. Sturms, Kursas aizvestures problemas 
(Izglit. M. Menešraksts, 1934). 

III. Senovės lietuvių kultūriniai bei visuomeniniai santykiai. P. Klimas, 

Liet. senobės bruožai (1919); H. Lowmianski, Studja nad początkami spole- 
czenstwa i panstwa lit., I, II (1931, 1932); W. Kamieniecki, Geneza panstwa 
lit. (Przegl. hist., 1915, XIX); Er. Bujak, O stosunkach plemion lit. z. ger- 
manskiemi (Sprawozd. A. U. 1923, I); A. Mierzynski, Žrodla do mitolog, 
lit., I, II (1892, 1896); H. Bertuleit, Das Religionswesen d. alten Preussen 

mit litauischūlettischen Parallelen (Sitzungsb. d. Altertumsges. Prussia, 1924) ; 
P. Schmidt, Die Mytologie der Letten (Die Letten, 1930); A. Brūckner, Sta¬ 
rožytna Litwa (1904) ; K. Būga, Medžiaga ... mitologijai, I, II (1908, 1909) ; 

IV. Kryžiuočių ordino įsikūrimas Pabaltijy. M. Oeler, Geschichte d. 
Deutschen Ritter-Ordens (1908); A. E. Ewald, Die Eroberung Preussens 
durch d. D., I-IV (1884); E . Caspar, H. Salza... (1924); E . Maschke 
Der d. Orden u. die Preussen (1928); A. Šapoka, Vokiečių r. ordinas iki 
atsikraustymo į Prūsus (Židinys 1931); — Čekų k. Pšemislo II žygiai į 
Prūsus... (Praeitis, III). 

V. Mindaugo laikai. Št Zajączkowski, Studja nad dziejami Žmudzi 
wieku XIII (1925); /. Totoraitis, Die Litauer unter d. K. Mindowe (1905; 
liet. sutrump.: „Mindaugas Lietuvos karalius", 1932); ]. Stakauskas, Lietuva 
ir vakarų Europa XIII a. (1934); /. Latkowski, Mendog krol lit. (1892); 
5. Sužiedėlis, Kautynės ties Šiauliais 1236 m. (Athenaeum, VI ir atsp.); 
Z. Ivinskis, Saulės — Šiaulių kautynės ... (Karo Arch., VII ir atsp.) ; W. 

Kętryhski, O dokumentach Mendoga (1907) ; Ph. Klymenko, Die Urkunden 
Mindowes fūr d. livl. Orden (Altpr. Forsch. VI, 1929) ; W. Kętrzyhski, Naj- 
dawniejsza stolica litewska (Kw. hist. 1907); — W poszukiwaniu grodu Men¬ 
doga (Przegl. hist. 1909) ; E. Volter, Gorod Mendovga (Izv. otd. russk. jazyka 
i slov. imper. akad. nauk, 1910, XIV) ; P. Būtėnas, Mindaugo sostinės pėd¬ 
sakų ieškojimas (Židinys, 1935, Nr. 2; Gimtasis Kraštas, 1935, Nr. 3—4); 
K. Žebrys, Mindaugo sostinė (Draugija, 1909). 

VI. Gedimino laikai. /. Puzyna, Kim byl i jak się nazywal Pukuwer 

(At. Wil. X, 1935) ; K. Chodynicki, Geneza dynastji Gediminą (Kw. hist., 
1926); Št. Zajączkowski, Przyczyriki do hipotezy o pochodzeniu d. G. ze 

Žmudzi (At. Wil., 1927) ; P. Šležas, Ar Gediminaičiai yra kilę iš Žemaičių 
(Athenaeum, VI), A. Kučinskas, Gedimino d. kilmė (M. Žin., 1934); /. Jakš¬ 
tas, Vokiečių ord. ir Lietuva Vytenio ir Gedimino metu (Senovė, I, II); 

V . Vasilievskij, Obraščenije Gediminą v katoličestvo (Žurnal Min. Nar. Pr., 
t. 169, 1871; liet. /. Bagdono vert.: „Gedimino krikštas", Šviet. Darbas, 1922; 
atsp.); A. Prochaska, O prawdziwošci listow Gedymina (Rozpr. Akad. Um., 
wydz. hist.-filosof., 32 t. 1895); K Forstreuter, Die Bekehrung Gedimins 
(Altpr. Forsch., V, 1928); St. Zajączkowski, Przymierze polsko-lit. 1325 r. 
(Kw. hist. 1926); V. B. Antonovič, Monografii po ist. zapadnoj i jugoza- 
padnoj Rossii (1885; dalis išversta liet.: „Vytenis ir Gediminas", 1921); 

/. Wolff, Rod Gediminą (1886); K. Stadnicki, Synowie Gedymina I, II (1853, 
I t. 2 leid. 1881); — Olgierd i Kiejstut (1870). 

VII. Algirdo ir Kęstučio laikai. R. Krumbholtz, Samaiten u. d. D. 

Orden bis zum Frieden am Melno-See (1880) F. Boldt, Der D. Orden und 
Litauen 1370—1386 (Altpr. Monatschrift, 1873, atsp.); K. Hecht, Die Schlacht 
bei Rudau (Oberl. Geschichtsbl. 1914—1917); A. Kučinskas, Kęstučio kovos 
su vok. ord. (Athenaeum, IV) ; V. Biržiška, Kryžiuočių keliai j Lietuvą XIV 
amž., I dalis (Praeitis I) ; A. Janulaitis, Kęstutis Marienburgo kalėjime (Pra¬ 
eitis, I); P. Šležas, Kauno pilies išgriovimas 1362 m. (Židinys, 1932, Nr. 10); 
— Ko bėgo Kęstučio sūnus iš Lietuvos (Žid. 1932, Nr. 12); K. Chodynicki 
Proby zaprowadzenia chrzešciaristwa na Litwie (Przegl. hist., 1914); W. Abra- 
ham, Powstanie organizacyi košciola laciriskiego na Rusi (1904); ]. Fijalek, 
Biskupstwa greckie w ziemiach ruskich (Kw. hist., 1896, 1897); P. Šležas, 

Bandymai apkrikštyti Lietuvą Algirdo ir Kęstučio laikais (Tiesos Kelias, 1932, 
Nr. 12); H. Paszkiewicz, Polityka ruska Kazimierza W. (1925); I. P. Filevič, 
Borba Polši i Litvy-Rusi za Galicko-Volynskoe nasledije (1890); St. Smolka, 
Kiejstut i Jagiello (1888); A. Prochaska, Upadek Kiejstuta (Kw. hist. 1909); 
Įg. Jonynas, Kęstutis (Liet. Aidas, 1932); — D. L. Kun. Kęstutis (1932); 
A. Kučinskas, Kęstučio mirtis (At., III); P. Šležas, Kęstučio šeima (Mūsų 
Žin., 1933); K. Stadnicki, Bracia Wh Jagielly (1870). 

VIII. Jogailos ir Vytauto laikai. Št. Smolka, Rok 1386 (1886); F. Ko- 
neczny, Jagiello i Witold (1888) ; O. Halecki, Dzieje unii Jagielloriskiej, I, II 
(1919) ; A. Prochaska, Dzieje Witolda (1914); — Krol Wl. Jagiello, I, II 
(1908); /. Pfitzner, Grossfūrst Witold v. L. als Staatsmann (1930, liet. vert.) ; 
A. Borbašev, Vitovt i j ego politika do Griunvald. bitvy (1885) ; — Vitovt. 

Posliednija 20 liet kniaž-enija (1891); įg. Jonynas, Vytauto šeima (Praeitis, 
II); — Jogaila (Žid. 1936 m., eilė str.) ; — Vytauto ženklas (Vairas, 1930, 
Nr. 3—6) ; Jogaila (1935, red. A. Šapoka); Vytautas D. (1930, red. P. Šležas). 

IX. Liet. christianizacija. W. Abraham, Polska a chrzest Litwy (Polska 
i Litwa w dziejowym stosunku, 1914); J. Fijalek, Uchrzešcijanienie Litwy 
przez Polskę (ten pat) ; /. Kurczewski, Opowiadania o dziejach chrzešciaristwa 
na Litwie i Rusi (1914); — Biskupstwo Wileriskie (1913); M. Ruginienė, 
Žemaičių vysk. įkūr. (Athen., VII); H. Belėe, Polen und die r. Kurie 1414— 
1418 (1914); Pr. Penkauskas, Vytauto d. nuopelnai dvasinės kultūros srityje 
(Athen., I); M. Wolonczewskis, Žemaitju viskupiste, I, II (1848). 

X. Santykiai su kryžiuočių ord. Vytauto laikais. K. Heini, Fūrst Wi- 

told v. L. in seinem Verhaltnis z. dt. Orden 1382—1401 (1925); K. Heveker, 

Die Schlacht bei Tannenberg (1906); W. Czermak, Grunwald (1910); Ve- 
lykis, Grunvaldas (Karo Arch. II); P. Nieborowski, Der dt. Orden und 
Polen in der Zeit dės grossen Konfliktes (1924); Z. Ivinskis, Kovos bruožai 
dėl žemaičių ir jų sienų (Athen., VI); A. Janulaitis, Žemaičiai ir bažnytinis 
seimas Konstancoje (Praeitis II); Fr. Piekosihski, Gošcie polscy na soborze 

Konstancyjskim (1899); A . Prochaska, Na soborze w Konstancji (1898); 
/. Bėblavy, Liet. čekų santykiai Vytauto D. laikais (1930); Pr. Penkauskas, 
Vytautas D. ir Čekijos politika (Židinys, 1930 Nr. 4—7). 

XI. Santykiai su Lenkija Vytauto laikais. Št. Kutrzeba, Unia Polski 

z Litwą (Polska i Litwa, 1914); A . Lewicki, Ueber das Staatsrechtliche Ver¬ 
haltnis Litauens zu Polen unter Jagiello und Witold (Altpr. Monatschr., 1894) ; 
W. Semkowicz, Braterstwo szlachty polskiej z bojarstwem lit. w unii horod. 
1413 (ten pat); O. Balzer, Unia horodelska (1913); — Nowsze poglądy na 
istotę prawopanstwowego stosunku Polski i Litwy w Jagiellonskim šrednio- 
wieczu (Sprawozdania Towarzystwa N. we Lwowie, 1921); /. Adamus, 

Panstwo Lit. w latach 1386—1398 (Księga pamiątkowa I statutu, 1935); H. 
Lowmianski, Uwagi w sprawie podloža spolecznego i gospodarczego unji 
jagiellonskiej (ten pat) ; A. Prochaska, Ostatnie lata Witolda (1882); A. Sar- 
nes, Witold u. Polen 1427—1430 (Altpr. Monatschr. 1893); D. Alseika, Vy¬ 
tauto D. sumanymas vainikuotis (1924); — Lietuvos unija su Lenkija Jog. 
ir Vyt. laikais (1927). 

XII. Lietuvos vidaus santykiai XIV — XV amž. O. Halecki, Litwa, 

Rus i Žmudž jako częšci skladowe W. Ks. Lit. (Rozpr. Ak. Um. 1916); 
/. Jakubowski, Opis księstwa trockiego z r. 1387 (Przegl. hist. 1907); — Zem- 
skije privilei V. Kn. Lit. (Žurnal Min. N. Prosv. 1903); M. Liubavskij, Oblas- 
noje dielenije i miestnoje upravlenije Lit.-russk. gosudarstva (1892) ; — Lit.- 
russkij sejm (1901); W. Kamieniecki, Wplywy zakonne na ustroj litewski 

(Przegl. hist. 1925); — Rozwoj wlasnošci na Litwie (Rozpr. Akad. Um. 
1914); M. Dovnar-Zapolskij, Gosudarstvennoe choziajstvo v. kn. lit. pri Ja- 
gelonach (1901); K. Avižonis, Die Enstehung u. Entwicklung d. lit. Adels 
bis 1385 (1932); Z. Ivinskis, Geschichte dės Bauernstandes in Litauen, bis 
z. XVI Jh. (1933; liet. parafr.: „Lietuvos valstiečių luomo susiformavimas ir 

raida", Athen., 1931, 1); — Lietuvos prekyba su Prūsais, I (1934) ; /. Remeika, 
Der Handel auf der Memel bis 1430 (T. ir Ž., V). 

XIII. Švitrigailos ir Zigmanto Kęst. laikai. A. Lewicki, Powstanie Šwi- 
drigielly (1892); /. Puzyna, Switrigail v. Litauen (1914) ; B. Barvinski, Žigi- 
mont Keistutevič (1905); O. Odložilik, Husyci na brzegu Baityku w 1435 r. 
(Rocznik Gdanski, VII, 1933) ; O. Halecki, Ostatnie lata Šwidrygielly (1915); 
/. Matuzas, Ukmergės mūšis (Vairas, 1935, Nr. 9—10); P. Šležas, Šventosios 
mūšis (Karo Arch. VII); K . Chodynicki, Geneza i rozwoj podania o za- 
bostwie Zygmunta K. (At. Wil., 1928); M. Kopystianski, Michal Zygmun- 
towicz (Kw. hist. XX); Pr. Penkauskas, Bazelio susirinkimas ir Lietuvos 
sosto reikalas Vytautui mirus (atsp. iš Tiesos K., 1926) ; A. Lewicki, Przy- 
mierze Zygmunta W. ks. Lit. z kr. Albrechtem II (1898). 

XIV. Kazimiero — Zigmanto Augusto laikai. Fr. Papče, Polska i Litwa 
na przelomie šrednich wiekow (1904); — Studya i szkice z czasow Kazi- 
mierza Jagiellonczyka (1907); F. Koneczny, Litwa a Moskwa w latach 1449— 
1492 (1929); W. Bialowiejška, Stosunki Litwy z Moskwą 1492—1499 (At. 
Wil. VII); ]. Natanson Leski, Dzieje granicy wschodniej Rzeczypospolitej, 
I — Granica Moskiewska (1922); L. Finkel, Elekcya Zygmunta I (1910); 
Zivier, Die zwei letzten Jagiellonen (1915); A. Danysz, O wychowaniu Zygm. 
Augusta (Rozpr. Akad. Um. 1915); L. Kolankowski, Zygmunt Aug. wielki 
ks. Litwy do r. 1548 (1913); Št. Karwowski, Wcielienia Inflant (1873); S . Su¬ 
žiedėlis, Livonijos prijungimas prie Lietuvos (Athen. 1933). 

XV. Visuomeniniai santykiai ir valstybės santvarka XVI a. F. L Leonto- 
vič, Očerki istorii lit.-russk. prava (1894); N. A . Maksimeiko, Sejmy lit.-russk. 
gosud. do Liublinskoj unii (1902); /. Malinovskij, Rada V. Kn. Lit. (1904); 
F. I. Leontovič, Krestjane jugo-zapadnoj Rusi po litovskomu pravu (Kijev- 
skija Univ. Izvest. 1863); — Bojare i služilyje liūdi (ten pat, 1907); Kre- 
stjanski dvor v lit.-russkom gosud. (Žurnal M. N. Pr., 1897); F. M. Vladi- 
mirskj-Budanov, Formy krest, zemlevladenija v. Lit.-R. gosud. XVI v. (Ki- 
jevskij Sbornik, 1892); — Pomiestja L.-R. gosud. (Čtenija v Ist. Obšč. Ne¬ 
stora L., III); A. Rimka, Lietuvos visuomenės ūkio bruožai ligi Liublino 
unijos (1924) ; — Lietuvos prekybos santykiai ligi unijos su lenkais (1928) ; 
Veriga-Darevskis, Liet. mokesčiai XV—XVI a. (1929); K. Jablonskis, XVI a. 
belaisviai kaimynai Lietuvoje (Praeitis I); — Apie vergus D. L. K. (ten 
pat); Žmogus, Baudžiava Lietuvoje (1900); 5. A. Beršadskij, Litovskije evrei 
(1883); A. Janulaitis, Žydai Lietuvoje (1923); M. F. Vladimirskij-Budanov, 
Niemeckoje pravo v Polšče i Litvie (1866); F. I. Leontovii, Oblasnoe upra- 
vlenie v v. kn. lit. do i poslie Liublinskoj unii (Jurid. zapiski, 1908, 1909); 
Ig. Jonynas, Pirmasis Lietuvos statutas (Vairas, 1930, Nr. 2); Księga pa- 
miątkowa ... I statutu lit. (1935); /. /. Lappo, Litovskij statut 1588 g., I, II 
(1934, 1936); — Lit. R. poviet i ego sejmik (1911); T. Korzon, Organizacja 
wojska Litwy w okresie jagiellonskim (Rocznik Tow. Prz. Nauk w Wilnie, 
1909); V. Piieta, Agrarnaja reforma Sigismundą Augusta, I, II (1916, 1917). 

XVI. Švietimas ir tikybiniai santykiai XVI amž. A. Karbowiak, Dzieje 
wychowania i szkol w Polsce, II, III (1903); M. Baliiiski, Akademja Wilenska 

(1862); A. Šapoka, Kur senovės liet. mokslo ieškojo (Židinys, 1935, Nr. 10, 
11); /. Lukaszewicz, Dzieje wyznania helweckiego w Litwie (1842); /. Bu- 
kowski, Dzieje reformacyi w Polsce (1883); /. Puryckis, Die Glaubenspal- 
tung in Litauen (1919); — Protestantizmo Lietuvoje žlugimo priežastys 
(Draugija, 1913) ; N. Liubovič, Istorija reformacii v Polšie (1890) ; — Načalo 
katoličeskoj reakcii i upadok reform, v Polšie (1883); Th. Wotschke, Ge- 
schichte der Rerformation in Polen (1911); K. Volker, Der Protestantismus 
in Polen (1910); A . Dambrauskas, Pradžia ir išsiplėtojimas protest. Lietu¬ 
voje XVI a. (Draugija, 1909). 

XVII. Santykiai su Lenkija XVI amž. M. V. Dovnar-Zapolskij, Polsko- 
litovskija unii na sejmach do 1569 g. (1897); V. L Pičeta, Lit.-polskija unii i 
otnošenije k nim lit.-russk. šliachty (Sbornik statej, posviašč. Kliučevskomu, 
1909); A. Mosbach, Początki unii lubelskiej (1872); /. Jakubovski, Studya 
nad stosunkami narodowošciowemi na Litwie przed unią lubelską (1912; du 
liet. vertimai 1921) ; A. Voldemaras, Nacionalnaja borba v Velikom Kn. Lit. 
(Izviest. otd. russk. jazyka i slovesn. Imp. Ak. N., XIV, kn. 3); O. Halecki, 
Unia lubelską (1916); — Przylączenie Podlasia, Wolynia i Kijowszczyzny do 
Korony w r. 1569 (1915); A . Šapoka, Lietuvių lenkų santykiai po Vytauto 
iki 1569 m. (Nauj. Rom., 1931, Nr. 38); /. Zmuidzinas, Teisinė Liublino 
unijos būklė (Vairas, 1931, NN 6-8, 11). 

XVIII. Valstybinė santvarka po Liublino unijos. L I. Lappo, Lietuva 
ir Lenkija po 1569 m. L. unijos (1932); S. A. Beršadskij, Lit. statut i polsk. 
konstitucii (1893); 5. L. Ptašicki, K istorii lit. prava poslie III statutą (1893); 
F. L Leontovič, Spornyje voprosy po ist. R.-Lit. prava (1893); A . Šapoka, 
Senosios Lietuvos valstybės santvarkos bruožai (atsp. iš Židinio, 1935, Nr. 
1—2); W. Konopczynski, Liberum veto (1918); O. Balzer, Z zagadnien 
ustrojowych Polski (1915); St. Kutrzeba, Sklad sejmu polskiego (Przegl. hist. 
1906); — Sejm walny (1919); A. Rembowski, Rokosz i konfederacija w d. 
prawie polskiem (1893). 

XIX. Št. Batoro laikai. I. 1. Lappo, Velikoje kn. Lit. za vremia ot za- 

kliučenija Liublinskoj unii do smerti St. Batorija (1901); A. Traievskij, Pols- 
koje bezkorolevije po prekraščeniju din. Jagellonov (1869); H. Ūbersberger, 
Osterreich u. Russland (1906); A. Šapoka, Pirmasis bandymas pataisyti 1569 
m. uniją (N. Rom., 1932, Nr. 12); W. Zakrzewski, Stefan Batory (1887); 
V. Novodvorski, Borba za Livoniju (1904); /. Natanson-Leski, Epoka St. 

Batorego w dziejach granicy wschodniej Rzeczypospol. (1930); T. Bednarski, 
Geneza Akademji Wilenskiej (Księga pamiątkowa universit. W., 1929); A. Ja¬ 
nulaitis, Vyriausias Lietuvos tribunolas (1927); L L Lappo, Iš Vyriausiojo 
Liet. Tribunolo istorijos (1932); — Iš vyr. Lietuvos suvažiavimų istorijos 
XVI a. (1932). 

XX. Vazų laikai. /. U. Niemcewicz, Dzieje panow. Zygmunta III, 
I—III (1860); A. Rembowski, Rokosz Zebrzydowskiego (1893); K. Tysz- 
kowski, Odglosy rokoszowe na Litwie (At. Wil. I, 1923); E . Likowski, Unia 
Brzeska (1896); — Dzieje košciola unickiego na Litwie i Rusi w XVIII — 
XIX w. (1906); A. Szelągowski, Walka o Baltyk (1904); G. Forsten, Bal- 

tijskij vopros v XVI i XVIII stoi., I, II (1893); A. Šliwiriski, J. K. Chod- 
kiewicz (1929) ; Balčiūnas, Pirmasis švedų karas ir Kirchholmo kova (Karo 
Arch. I); V. Biržiška, D. Lietuvos hetmonas J. K. Katkevičius (Mūsų Žin. 
1921, Nr. 3); — XV—XVIII a. Lietuvos kariuomenės vadai (ten pat, 1922, 
NN 6—7); A. Hyrschberg, Dymitr Samozwaniec (1898) ; I. I. Lappo, Ban¬ 
dymas pavesti lenkui Vilniaus vyskupo katedrą XVI a. pabaigoje (Praeitis, I); 
A. Šapoka, Leonas Sapiega kaip Liet. politikas (Židinys, 1933, Nr. 10); 

K. Szajnocha, D va lata dziejow naszych (1900); L. Kubala, Jerzy Osso- 
linski, I, II (1883); A . Szelągowski, Rozklad Rzeczy i Polska za panowania 
Wladyslawa IV (1907); M. Gruševski, Istorja u. kozačestva do sojedinenija z 
moskovskim hosudarstvom (1913); P. A . Kuliš, Odpadenije Malorosii od 
Polši (1890); I. Kubala, Wojna Moskiewska (1910); — Wojna Szwecka 
(1913); — Pierwsze liberum veto (Szkice hist. II); A, Šapoka, Sicinskis (Švie¬ 
sos Keliai, 1931) ; W. Czermak, Jan Kazimierz, proba charakterystyki (Kwart, 
hist., 1889); — Z czasow Jana Kazimierza (1893); E. Kotlubaj, Žycie Janusza 
Radzwilla (1859) ; P. Gronskis, Instrumentum Lituanicae deditionis 1655 (T. 
ir Ž., II); W. Konopczynski i K. Lepszy, Akta ugody kiejdariskiej 1655 r. 
(At. Wil., X); /. K . Plebanski, Jan Kazimierz Waza i Marja Gonzaga (1862); 
W. Czermak, Proba naprawy Rzeczypospolitej za Jana Kazimierza (1891). 

XXI. Visuomeniniai santykiai ir švietimas XVII amž. A . Szelęgowski, 
Pieniądz i przewrot cen w XVI i XVII w. w Polsce (1902); /. Rutkowski, 
Przebudowa wsi w Polsce po wojnach z polowy XVII w. (Kw. hist., 1916); 
Z. Ivinskis, Senosios Lietuvos ūkis (Vairas, 1934, Nr. 7); E. Starczevvski, 
Možnowladstwo polsze I—II (1914, 1916); St. Zalęski, Jezuici w Polsce, I—IV 
(1908); /. Lukaszewicz, Histya szkol w Koronie i w W. Ks. Lit., I—IV 
(1849-1851); /. Bieliiiski, Uniwersytet Wileriski, I-III (1899); /. Poplatek, 
Zarys dziejow Seminarijum Papieskiego w Wilnie 1585—1773 (At. Wil., VII); 

L. Abromowicz, Cztery wieki drukarstwa w Wilnie (1925); ]. Gvildys, Lie¬ 
tuvos švietimas praeityje (Liet. Mok. 1929); V. Sobieski, Nienawišč wyzna- 
niowa tlumow za rządow Zygmanta III (1902); M. Biržiška, Iš mūsų kultūros 
ir literatūros istorijos (1931); V. Biržiška, Lietuviškų knygų istorijos bruo¬ 
žai (1930); — Lietuvių knygų augimo etapai (1930). 

XXII. Valstybės pakrikimo ir reformų bandymų laikai. T. Korzon, 

Dola i niedola Jana Sobieskiego I—III; W. Semkowicz, Udzial wojsk litew- 
skich Sobieskiego w kampanii r. 1683 (At. Wil. IX); ]. Narbut, Dzieje 
wewnętrze narodu lit. za Sobieskiego i Augusta II (1842); L. Povvidaj, 
Woja domowa Sapiehow z szlachtą litewską (Przegl. Polski, 1872); T. Sierz- 
putowski, Pierwsza proba reformy polit. w Polsce (1905); E . Tyszkiewicz, 
Listy o Szwecji, I, II (1846); M. Handelsman, Zamach stanu Augusta II 
(Stud., hist., 1911); Z. Helcel, O dwukrotnem zamęžciu L. K. Radzwillowny 
(1857); A. Šapoka, Ginčas dėl Radvilaitės rankos (N. Rom. 1931, Nr. 6); — 
Bajorų konfederacijos (ten pat, Nr. 9); K. Jarochowski, Dzieje panowania 
Augusta II (1856, 1874); W. Konopczynski, Polska a Szwecja (1924); P. 

Haake, August der Starke (1902); 5. Askenazy, Dwa stulecia I, II (1903); 
W. Konopczynski, Polska w dobie wojny siedmioletniej, I, II (1909, 1911); 

K. Waliszewski, Potoccy i Czartoryscy (1877); W. T. Kisielewski } Reforma 
ks. Czartoryskich (1880); /. I. Kraszewski, Polska w czasie 3 rozbiorow 
(1873-1875); A. Kraushar, Ks. Repnin i Polska, I, II (1897); IV. Konop- 
czyhski, Geneza i ustanowienie Rady Nieustającej (1917) ; 5. Solovjev, Isto¬ 
rija padenija Polši (1862). 

XXIII. Vidaus santykiai XVIII amž. pabaigoje. T. Korzon, Wewnętrzne 
dzieje Polski za St. Augusta, I—IV (1897—1898(; Zabko-Potapowicz, Praca 
najemna i najemnik w rolnictwie na W. Ks. Lit. (1929); Št. Košcialowski, Ze 
studjow nad dziejami ekonomji krolewskich na Litwie (Rocznik Tow. Przyj. 
N. w Wilnie, V); A. Janulaitis, Valstiečių sukilimas XVIII a. Lietuvoje 

(1910); W. Smolenski, Przewrot umyslowy w Polsce wieku XVIII (1923) ; 
T. Wierzbowski, Szkoly parafialne w Polsce i na Litwie, 1773—1794 (1921). 

XXIV. Padalinimų laikotarpis. Br. Dembinski, Polska na przelomie 

(1913); 5. Askenazy, Przymierze polsko-pruskie (1900); W. Kalinka, Sejm 
czteroletni, I, II (1895); W. Smolenski, Ostatni rok sejmu wielkiego (1897); 
— Sprawa stosunku Litwy do Polski na sejmie wielkim (Stud. hist., 1925); 
A. Šapoka, Atsakingieji Liet. politikos vadai reformų seimo metu (Senovė, 
II); O. Balzer, Konstytucya 3 mają (1 laida 1891); W. Smolenski, Konfede- 

racja targowicka (1903); D. Ilovajskij, Grodnenski sejm 1793 goda (1870); 
H. Mošcicki, Dzieje porozbiorowe Litwy; — Gen. Jasiriski i powstanie koš- 
ciuszkowskie (1917); T. Korzon, Kosciuszko; M. Biržiška, Lietuvos sukilimas 
1794 m. (1919). 

XXV. Lietuva XIX a. pradžioje. H. Mošcicki, Pod znakiem oria i po- 

goni (1923); — Pod berlem carow (1924); /. Iwaszkiewicz, Litwa w r. 1812 
(1912); Svilas, Napoleono karas Lietuvoje (Karo Arch. IV); /. Balčiūnas, 

Napoleonas ir Vilnius (M. Žin. 1931) ; A. Janulaitis, Užnemunė po Prūsais 

(1928); P. Augustaitis, Vygrių ir Seinų vyskupija (Vadovas, 1909; tuo pačiu 
klausimu /. Basanavičius ir /. Grinius rašė Liet. Tautoje, I, 3 d., o J. Toto¬ 
raitis, Tiesos Kely, 1926. Nr. 7-8). 

XXVI. Kultūriniai santykiai XIX amž. pradžioje. Z. Jablonowska-Erd- 
manowa, Ošwiecenie i romantyzm w strowarzyszeniach mlodziežy wileriskiej 
(1931); /. Bielinski, Szubrawcy w Wilnie (1910); Št. Malachowski-Lempicki, 
Wolnomularstwo na ziemiach dawnego W. Ks. Lit. (1930); Št. Pigon, Z 
dawnego Wilna (1929); Księga pamiątkowa ... 350 rocznicy založ. uniw. 
Wil. (1929); A. Janulaitis, Juodieji broliai Kražiuose (Praeitis I); — Zabitis- 
Nezabitauskas (Tauta ir Z., V, VI, atsp. 1931); M. Brensztejn, Dionizy Pasz- 
kiewicz (1934); V. Maciūnas (eilė straipsnių 1936 m. Vaire). 

XXVII. 1831 m. sukilimas. A. Z., Wojna na Litwie w r. 1831 (1913); 
H. Mošcicki, Powstanie 1831 r. na Litwie (1931); 5. Rabinowiczowna, Wilno 
w powst. 1830—31 r. (1932); A. Janulaitis, Valstiečiai ir 1831 m. revoliucija 
Lietuvoje (Liet. Tauta, I, 4 d.); — Kunigai ir 1831 m. rev. Liet. (M. Žin., 
1921, atsp. 1823); P. Purenąs, 1831 m. sukilimas Lietuvoje (1931). 

XXVIII. Baudžiavos panaikinimas ir 1633 m. sukilimas. P. Klimas, 
Lietuvos žemės valdymo istorija (1919, 1920) ; P. Ruseckas, Baudžiava (1936) ; 
A. Kornilow, Krestjanskaja reforma (1905); Št. Matulaitis, 1863 metai (1934); 

W. Przyborowski, Dzieje 1863 r., I-IV (1919) ; Št. Zielihski, Bitwy i potyczki 
1863—1864 r. (1813); A. Janulaitis, 1863—4 m. sukilimas Liet. (M. Ž. I); 
— Spausdintieji ir nespausdintieji 1863—4 m. sukil. raštai (Karo Arch., I); 
V. Steponaitis, Medžiaga 1863—4 m. sukil. ist. (ten pat, II; be to, žiūr. 
kituose K. Arch. t.). 

XXIX. Rusifikacija ir atgimimas. A. Stankewič, Ruskija poselenija ko- 

venskoj gubernii (Vii. Vremennik, IV, 1909); W. Schmidt, Geneza prywatnej 
rosyjskiej wlasnošci ziemskiej w b. gub. Wileriskiej, grodž, i miriskiej (1923); 
M. Romer, Litwa. Studyum o odradzeniu narodu lit. (1908); P. Šležas, Mu¬ 
ravjovo veikimas Lietuvoje (Athen., 1933, Nr. 1); K. Gieczys, Bractwo 

trzezwošci w diecezji žmudzkiej (1935) ; A. Alekna, Vysk. Valančius (1924); 
/. Matusas, Blaivybės brolijos Liet. (Tieoss Kel., 1928, Nr. 4); — Kunigų 
kova su rusų valdžia dėl tikybos ir gimtosios kalbos dėstymo mokykloje (ten 
pat, 1930, Nr. 5) ;— Apie lotyniškų raidžių draudimą (Athen, 1933, IV) ; — 
Lietuvių rusinimas per Kauno gubernijos pradžios mokyklas (spausdinama); 
V . Biržiška, Kaip buvo uždrausta ir atkovota liet. spauda (1934); — Iš mūsų 
laikraščių praeities (1932); /. Totoraitis, Lietuvos atgijimas; A. Rimka, Liet. 
tautos atgimimo socialiniai pagrindai ir „Auszros" — „Varpo" gadynės so- 
cialekonominiai raštai (Teisių F. Darbai, VI); P. Šalčius, „Auszros" ir „Szwie- 
sos" ekonomika (ten pat); K. Šakenis, „Auszra" ir jos gadynė (1933); P. 
Ruseckas, Knygnešys, I, II; — Spaudos draudimo gadynė (1929); — Did. 
Vilniaus Seimas (1930); V Mykolaitis, Naujoji lietuvių literatūra, I (1936); 

/. S-lius, Iš Didžiojo Vilniaus seimo istorijos (1925); Pr. Klimaitis, Didysis 

Vilniaus seimas (Žid. 1931, N.N. 1, 2, 4); A. Rimka, Lietuvos ūkis prieš d. 

karą (1918); Statistinės žinios apie Lietuvą ligi karui (1919). 

XXX. Vokiečių okupacija ir valstybės atstatymas. B. Colliander, Die 
Beziehungen zwischen Litauen und Deutschland warend d. Okupation 
1915-1918 (1935); Litwa za rządow ks. Isenburga (1919); P. Klimas, Lie¬ 
tuvos valstybės kūrimas, 1915—1918 (1918); — Werdegang dės Litauischen 
Staates (1918; yra ir prancūzų kalba); — Mūsų kovos dėl Vilniaus (1923); 
Vygandas, 10 metų nepriklausomos Lietuvos (1928 m., Vasario 16 d.); Pir¬ 
masis Nepr. Liet. dešimtmetis (1928); Waligora, Kaip Želigovskis užėmė 
Wilniu (atsp. iš M. Žin. Nr. 79; bibliogr. nurod. apie karą su lenkais žiūr. 
M. Žin. 1931, N.N. 78—79; taip pat kariškių spaudoje — M. Žinyne, Karo 
Arch., Karde, atskirų dalių istorijose — yra daug straipsnių apie kovas su 
bolševikais ir bermontininkais); H. Chambon, La Lithuanie pendant la Con- 
ference de la paix (1931); /. Urbšys, Medžiaga Vilniaus ginčo diplomatinei 
istorijai (atsp. iš M. Žin., 1932) ; L. Natkevičius, Aspect politiąue et jundiąue 
du Diferend Polono-Lituanien (1930); Šniukšta, P. O. W. veikimas Lietuvoje 
(Policija, 1925, NN 2—4); M. Šalčius, Lenkų sąmokslas Liet. (1921); /. Rai¬ 
nys, P. O. W. Lietuvoje (1936). 

XXXI. Mažosios Liet. istorija. L . Weber, Preussen vor 500 Jahren 
(1878); Vydūnas, 700 Jahre deutsch-litauischen Beziehungen (1932); A. Bez- 
cenbeigen, Die litauisch-preuss. Grenze (Altpr. Mon., 1882); Trautmann, 
Die Altpr. Personcnnamen (1925); G. Gerulis, Altpr. Ortsnamen (1823); P. 

Karge , Die Litauerfrage in Altpr. (1925) ; G. Heinricb-Mortensen, Beitrage 
zu den Nationalitaten und Siedlungsverhaltnissen von Pr. Litauen (1927); 
Ig. Jonymas, Iš Mažosios Lietuvos istorijos (Vasario 16-oji, 1933); — 
Klaipėda 1923—1933; medžiaga paskaitoms (1933, L. Saulių S. leid.); 
V. Vileišis , Tautiniai santykiai Maž. Lietuvoje ligi d. karo (1935); P. Pa- 
karklis , Mažoji Lietuva vokiečių mokslo šviesoje (1935) ; F. C. Karp, Bertrage 
zur altesten Gesch. d. Memellands und Pr.-Litauens (1935); M. Romer į Lit- 
wini w Prusiech ksiąžęcych (Šwiat Slow. 1911, atsp.); /• A. Sembricki 
Geschichte... Memel (1926); — Geschichte dės Kr. Heydekrug (1920); 
A. Bruoiis , Mažoji Lietuva. Jos amžių įvykiai (1929); — Maž. Lietuvos 
mokyklos ... (1935, red. V. Vileišis); — Maž. Liet. politikos veidrodis (1923); 
Kovo 20 d. Maž. Liet. prisiglaudimui paminėti (1921) ; įg. Skrupskelis, Kultū¬ 
rinis Prūsų liet. gyvenimas XVIII a. (Athen. III, 1932); R. Valsanokas, Klai¬ 
pėdos problema (1932); P. Šležas, Klaipėdos miesto istor. bruožai (M. Žin. 
1933); M. Urbšienė, Klaipėdos krašto istorijos paraštėje (1934). 

XXXII. Emigracija. Pasaulio Lietuviai (1935, red. P. Ruseckas); Ir. 
Jonas, Lietuviai Amerikoje (1899); A. Kaupas, Am. liet. mokyklos (1914) ; 
V. K. Račkauskas, Susivienijimo liet. A. istorija (1916) ; T. Žilinskas, Ame¬ 
rikos Lietuva (1913); K. Gineitis, Amerika ir Amerikos liet. (1925); K. 
Pakštas, Baltijos respublikų politinė geografija (1929) ; A. Milukas, Amerikos 
liet. kronika (1929). 

šiandieninei jos 


jo stėkmei 

tėkmei 

20io 

Prusus 

Prūsus 

22 

Sūduviai 

Sūduviai 


Sėliai 

Sėliai 


Kernavą 

Kernavė 

26n 

valgyti 

pavalgyti 

29 i4 

daiktų, 

daiktų 

30® 

muštiniais 

kapomis 

36t« 

Kadangi 

Kadangi, 

43a 

Olyvos 

Olivos 

451 

Marienbur¬ 

gas 

Marijcnburgas 

46a 

(1243 ir 1260 

(1242 - 1249 ir 


m.) 

1260 - 1274 m.) 

55® 

turėjoj 

turėjo 

55 l 

priešai 

priešai — 


Pusi.; 

172 13 

Švitrigaila 

ir Švitrigaila 

174 7 

sutrukdyti 

sutrikdyti 

174i» 

4. Jogaila 

5. Jogaila 

181 14 

labiau, 

labiau 

186* 

Tvėrės 

Tverės 

187is 

(t 1471 m.) 

(f 1471 m.), 

199 14 

privilegijoje, 

privilegija, kuria 

203 13 

kurioje 

magistras, 

magistras 

205 4 

todėl 

todėl 

218 10 

Tad 

Tad, 

225i5 

posėdžiavu¬ 

posėdžiavusius 

226 4 

sios 

įnaudą 

į naudą 

2454 

vietininkai 

vietininkai. 

248 15 

teoriją, 

teoriją, kad 

258i 

respublika 

Respublika 


686 


Pusi.: 

67° 

Voluinę 

Voluinė 

75° 

Palcnkį 

Palenkę 

771*2 

jų tėviškės 

jo tėviškės pilis 


pilys būda¬ 

būdavo tarsi 


vo tarsi sos¬ 

sostinė. 

87» 

tinės. 

pilies: 

pilies — 

93« 

Naugardą, 

Naugardą Sie¬ 


Sieverską 

verską, 

93 iš 

Aišku, kad 

Aišku, kad, 

98° 

Tačiau 

Tačiau. 

101 14 

Marienburge 

Marijcnburge 

112 n 

įvedus. 

įvedus 

119io 

valdytąjį 

valdytoją 

125 2 

sutartim 

sutartim, 

126*2 

didelis 

nedidelis 

132o 

iškilimas 

išlikimas 

137 7 

Žemaičius, 

Žemaičius 

1415 

Pskvo 

Pskovo 

142 14 

katalikiškai 

katalikiška vals¬ 


valstybei 

tybe 

143t 

nenutruktų 

nenutrūktų 

146a 

motina 

motina, 

170 5 

paskutinio 

paskatino 

170o 

Vadinasi 

Vadinasi, 

371 įo 

kariuomenę 

kariuomene 

374 7 

Todėl 

Todėl, 

379° 

viešpaties 

viešpaties, 

382 2 

respublika 

Respublika 

383 1 

jis 

Karolis 

413t 

aplenktų 

aplenkti 

4207 

sąžingesni 

sąžiningesni 

422 2 

Reformų 

Reformų sąjūdis 

432s 

kryptis 

referando- 

referendorius 

432« 

rius 

daugumu 

dauguma 

435 tt 

Sieniuchos) 

Scniuchos), 

436° 

anūkui 

vaikaičiui 

438a 

KosČiuŠkai 

Kosciuškai 

4401-2 

Tačiau, 

Tačiau 

451 m 

pavesti 

pavesta 

460 17 

susirinkusio 

susirenkančio 

463io 

heroiška 

herojiška 

465° 

universite¬ 

universiteto — 


to, — 


465is 

malšindamas 

malšindama 

472 1 

sudaryta 

sudaryti 

4721 3 

nekaltais 

nekaltais, 

478o 

kurių spren- 

dėl kurių spren- 


Pusi.: 



261 10 

ministe- 

ministeriai; 


riai, — 


269įo 

buvo 

būdavo 

271 s 

teisė 

teise 

272 10 

valstybes 

valstybės 

275 9 

netaip 

ne taip 

281° 

paklusnuo 

paklusnumo 

2812 

(1574 m) 

(1575 m.) 

287i> 

kur. 

kur. 

291 n 

valstybinę 

valstybinį 

303 1 

ir 

ir, 

3048 

atsakyti 

atsisakyti 

3057 

maža 

maža, 

310is 

Radvilom 

Radvilomis 

3142 

Naugardu¬ 

kas 

Naugardas 

324 1 

pasižymėjęs 

pasižymėję 

32 9 u 

pily. 

pily. 

334io 

visagalia 

visagale 

3342 

tautos 

tautos, 

335i8 

paskirtim 

paskirtam 

340įa 

Ilūkštoje 

Alūkstoje 

346° 

raginamas 

raginamas, 

355 s 

sudarą 

sudarančios 

36he 

laikymąsis 

laikymasis 


dimą galima 

dimo galima bu 


buvo ap¬ 

vo apeliuoti 


skųsti 


500° 

spausdintis 

spausdinti 

501 5 

lietuvis 

veikėjas 

513® 

griežtą 

griežta 

513io 

Jos 

Knygos 

5187 

tometinis 

tuometinis 

522 11 

Skaitymai 

Skaitymas 

526m 

tapo 

liko 

534u 

tometinių 

tuometinių 

536h 

antai 

antai: 

543 8 

atveju 

atveju 

556u 

Vilnių 

Vilnių, 

601 įo 

nebuvo 

ilgai nebuvo 

604 3 

išbėgojusių 

išbėgiojusių 

609s 

Ragapclionis 

Rapagelionis 

6124 

166 m. 

1666 m. 

614 15 

Todėl 

Todėl 

6273 

ir gal būt 

ir, gal būt, 

638 4 

žmonių* 

žmonių: 

651 17 

metu, 

metu 

652iu 

skeldynių. 

skerdynių 

6724 

pradėta 

pradėtas 


